
1 1 Ta to nunnungan nene-Na Puang 
Isa Almaseh, bati'nai Raja Daud jio 
mai bati'na Nabi Ibrahim susi tee: 

2 Nabi Ibrahim njajian Ishak, Ishak 
njajian Yakub, Yakub njajian Yehuda sola 
ba'tu pira-pira sile'tona muane, 

3 Yehuda njajian Peres sola Zerah 
(nadisanga Tamar to indona), Peres 
njajian Hezron, Hezron njajian Ram, 

4Ram njajian Aminadab, Aminadab 
njajian Nahason. Nahason njajian 
Salmon, 

“Salmon njajian Boas (disanga Rahab 
to indona), Boas njajian Obed (disanga 
Rut to indona), Obed njajian Isai, 

SIsai njajian Raja Daud. Raja Daud 
njajian Raja Sulaiman (indona pura 
bainena tomate Uria), 

7 Raja Sulaiman njajian Rehabeam, 
Rehabeam njajian Abia, Abia njajian Asa, 

8 Asa njajian Yosafat, Yosafat njajian 
Yoram, Yoram njajian Uzia, 

9 Uzia njajian Yotam, Yotam njajian 
Ahas, Ahas njajian Hizkia, 

10 Hizkia njajian Manasye. Manasye 
njajian Amon, Amon njajian Yosia, 

11 Yosia njajian Yekhonya sola ba'tu 
pira-pira sile' tona muane tonna dibawa 
to to-Yahudi lako tana Babel. 

12 Ta tonna jiomo tana Babel to to- 
Yahudi, ia to Yekhonya njajian Sealtiel, 
Sealtiel njajian Zerubabel, 

13 7erubabel njajian Abihud, Abihud 
njajian Elyakim, Elyakim njajian Azur, 

14 Azur njajian Zadok, Zadok njajian 
Akhim, Akhim njajian Eliud, 

15 Eliud njajian Eleazer, Eleazer njajian 
Matan, Matan njajian Yakub, 

16 Yakub njajian Yusuf, iamo muanena 
Maryam, na Maryam njajian Puang Isa 
to disanga Almaseh. 

17 Sangpulo a'pa' papa'na jio mai 
kajajianna Nabi Ibrahim ratu lako jajinna 
Raja Daud. Sangpulo a'pa' papa'na 
sipammula jio mai Raja Daud ratu lako 
kamaleanna dipali' to to-Yahudi lako tana 
Babel. Sangpulo a'pa' papa'na jio mai 
kamaleanna dipali' ratu lako kajajian-Na 
Puang Isa Almaseh. 

18 Susi tee to kajajian-Na Puang 
Isa Almaseh. Maryam, to tangka'na 
Yusuf, iamo la njajian Puang Isa. Ia 

tonna te'dapa namamma' sola Yusuf, 
keba'tangmi. Te'da naissenni Yusuf 
kumua ia to kakeba'tanganna jajii 
nasaba' kuasan-Na Roh Allataala. 

19 la tee Yusuf madoangngi kamma'- 
kamma' bang la mpatorroi to 
kasitangkasanna sola Maryam, 
nasaba' mesa'i tomelo penawanna na 
te'da namadoang mpakasiri'i to Maryam 
jio olona tobuda. 

20 Apa ia tonna mangpikkiri' susi joo, 
mamma'mi namangtindo. Nakitai lan 
tindona to malaeka'-Na Puang Allataala 
mpangkadaii nakua, "Ee, Yusuf, bati'na 
Raja Daud, danggi' mubata sibali to 
Maryam, nasaba' ia to kakeba'tanganna 
jajii sanga kuasan-Na Roh Allataala. 

21|a njajianni mesa' pea muane 
na la musangai Isa (battuananna 
"Tomangpasalama'"), nasaba' iamo 
la mpasalama' umma'-Na jio mai 
pangpatumangna dosana." 

22 Susimi joo najaji to kadan-Na Puang 
Allataala mangka napau nabi tonna anu' 
kumua, 

23 "| a den mesa' anakdara, to te'dapa 
nalambanni muane, nakeba'tang, na 
njajian mesa' pea muane. Nadisanga 

Imanuel", battuananna "Torroi Puang 


Allataala ssolanki'." 

241a tonna mi'cikmo to Yusuf, 
napugaukmi to napauanni malaeka', 
nasibali Maryam. 

25 Apa te'dapa namamma' sola ratu lako 
kakeanakanna. Na ia tonna jajimo joo 
pea, nasangaimi Yusuf, Isa. 

2 1 la tonna jajimo Puang Isa jio kota 

Betlehem, ratumi jao kota Yerusalem 
to ba'tu pira-pira tomacca ngkita bintuin 
jio mai kadellekan. Ia to kota Betlehem 
mesa' kota jio tana Yudea, to naparenta 
Raja Herodes. 

2Namekutana tuu lako tau nakua, 
"Umbora nanii jaji to pea la menjaji 
rajana to-Yahudi? Kikita to bintuin-Na 
jao langi' jio kadellekan, na la ratukan 
ssuju'i." 

3 Gaja sabakanmi to Raja Herodes 
sola tobuda jio kota Yerusalem tonna 
sa'dingngi to apa napau tee topakita 
bintuin. 

4Nasuami Raja Herodes to kapala 
imang sola guru agama sirempun. 
Nakutanaimi nakua, "Umbora la nanii jaji 
to Raja Mangpasalama', to pura napau 
jolomo Puang Allataala?" 

“Pada nakuamo mebali, "Jio kota 
Betlehem, jio tana Yudea, nasaba' 
susimo joo to mangka nauki' nabi tonna 
anu', 

6'Ee, kamu' to-Betlehem, jio tana 
Yehuda, te'da kumua kotamimo 
biccukkuna, nasaba' lan mai 
tangnga-tangngami la den to menjaji 
tolamparenta umma'-Ku' to-Israel.'" 

"Ia tonna issenmi Raja Herodes 
umbo nanii la jaji Raja Mangpasalama', 
napangpetambaian bunimi tee topakita 
bintuin, nakutanaii la ngkanassai kumua, 
"Umbora wattu mikitai joo bintuin?" 

8Ja tonna mangkamo mpauanni, 
nasuami male lako kota Betlehem, 
napasanni kumua, "Malemo kamu' 
nnangah meloi joo pea. Na ia 
ammiampa'mi, pauanna', kumale toda 
ssuju'i." 

?Ta tonna mangkamo ssa'ding kadanna 
raja tee topakita bintuin, mpatarruhmi 
kalingkanna. Gaja parannu penawanna, 
nasaba' nakita pole' omi to bintuin to 
mangka nakita jio kampongna. Ia joo 
bintuin njoloanni, namane' torro jao 
sipatunna to bola nanii torro joo pea. 

10 (2:9) 

11 Mentamami bola tee topakita bintuin, 
nakitai joo pea sola Maryam indona, 
anna suju' ssompai. Nabukaimi to 
sepu' ewanan nabawanni tee pea, 
napangngoloi to bulawan, kamanynyang 
sola mur. 

12 Ia tonna polemo lako kampongna, 
lalan leko'mo naola, nasaba' 
napangngingaranni Puang Allataala 
lan tindona nakua, "Danggi'mo mimale 
ssikitan pole' Raja Herodes." 

13 Mangkai joo, nakitami Yusuf to 
malaeka'-Na Puang Allataala lan tindona 
ngkuanni kumua, "Mi'cokko, palaianni 
tuu pea sola indona lako tana Mesir, 
nasaba' naangahhi Raja Herodes la 
nabuno! Torroko jio, na kupauanpoko, 
mumane' pole jio mai!" 

14 Ta'pa mi'cokmi to Yusuf joo bongi, 
namale mpalaianni to Puang Isa sola 
indona do' Mesir. 

15 Torromi jio ratu lako matena Raja 
Herodes. Susimi joo najaji to kadan-Na 
Puang Allataala mangka napau nabi 
tonna anu' kumua, "Jio mai Mesir 
kutambaii to Anak-Ku'." 

16 Mabirihmi to Raja Herodes tonna 
issenmi kumua nauragai tee topakita 

bintuin, nasaba' lalan leko'mi naola. 
Napangparentanmi kumua la dibuno 
ngasan to pea muane to te'dapa 
natallung taun umuru'na jio kota 
Betlehem na mengguririkkina. Nasaba' 
sipatumo to wattu napauanni topakita 
bintuin. 

17 Susimi joo najaji to kadan-Na Puang 
Allataala to mangka napau Nabi Yeremia 
tonna anu' kumua, 

18 "Jio kampong Rama den sarro na 
karrak nasa'ding tau. Rahel mbatingngi 
bati'na. Na cia'mi dipakatana to masse 
penawanna, nasaba' te'damo bati'na." 

19 Ta tonna matemo Raja Herodes, 
nakita pole' omi Yusuf jio tana Mesir to 
malaeka'-Na Puang Allataala lan tindona, 
ngkuanni kumua, 

20 "Mi'cokmoko, mumale ssolanni tuu 
pea sola indona lako tana Israel, nasaba 
mate ngasanmi to tolambunoi." 

21 Mi'cokmi, namale ssolanni to Puang 
Isa sola indona lako tana Israel. 

22 Apa malaja'i Yusuf pole lako tana 
Yudea, sanga nasa'dingngi kumua ia to 
Arkhelaus anakkana Raja Herodes ssulle 
ambe'na mangparenta jio tana Yudea. 

Napatujui Puang Allataala lan tindona 
anna male re' tana Galilea. 

23 Ta tonna ratumo re', torro jiomi mesa 
kota disanga Nazaret. Susimi joo najaji 
to kadan-Na Puang Allataala mangka 
napau ba'tu pira-pira nabinna tonna anu 
kumua, "La disanga to-Nazaret to Raja 
Mangpasalama'." 

1 Ba'tu pirang-pirang pulo taunna 

den mesa' nabi disanga Yahya 
mpamula jamanna, namale lako tangnga 
padang pallawangan jio tana Yudea. 
Namangngajahhi nakua, 

2"La mengkatoba' kamu' jio mai 
dosami, nasaba' cingga'tu'mora naratu 
Puang Allataala mangparenta susi Raja." 

3 Nasaba' iamo tee to nasanga Nabi 
Yesaya tonna anu' kumua, "Den tau 
metamba-tamba jio padang pallawangan 
nnajahhi tobuda kumua, 'Pasadianni 
lalan to Puang, ranteii to lalan la naola.'" 

“Ia to bajunna Nabi Yahya bulu unta 
na saripinna balulang digaraga. Na ia to 
kandena batik sola canik pangngala. 

> Buda to-Yerusalem, na to-Yudea sola 
tosiandah Sa'dan Yordan male lako Nabi 
Yahya, 

Sha pada nnakui dosana, najio'i Nabi 
Yahya jiong Sa'dan Yordan. 

7 Apa ia tonna kitai kumua buda 
to-Farisi sola to-Saduki ratu kumua 
nadijio' toda, mangkadami nakua, "Ee, 
kamu' bati' ulah balu! Te'da mikullei 
mpalaian kalemi jio mai pangcalla-Na 
Puang Allataala to la ratu! 

8Iamo joo la mipangpekitan to 
panggaukan melomi mpamanassai 
kumua mengkatoba'mo kamu' jio mai 
dosami! 

9 Danggi' misangai kumua te'damo 
miladicalla, nasaba' bati'na kamu' 

Nabi Ibrahim. La mikatappa'i kumua, 
makuasa to Puang Allataala mpupenjaji 
bati'nai Nabi Ibrahim tee mai batu! 

10 Sadiamo Puang Allataala la ncalla 
kamu', susi to garonto' kaju dipasadian 
wase jiong garonto'na la dita'banganni. 
Sininna garonto' kaju to te'da namembua 
melo la dita'bangngi nadica'bean tama 
api. 

11 Kujio' kamu' wai, nasaba' 
mengkatoba'mo kamu' jio mai dosami. 
Apa den tau la ratu ke mangkana' la njio' 
kamu' Roh Allataala na den too kamu' 
dijio' api pangcalla. La'bi makuasa Ia na 

aku'. Moi mbawa sapatun-Na te'da too 
kusipato'. 

12Ta joo tau wa'ding dipangpasusii 
mesa' tau to sitoe ta'pian la nta'pii 
pangtambakkana. Ia to resa' malapuh 
narempun melo lan pa'pak, apa ia to 
malangkona la nasumpun lan api to 
dukku tarruh." 

13 Ja joo wattu ratumi Puang Isa jio 
mai tana Galilea do' Sa'dan Yordan la 
mangpejio' lako Nabi Yahya. 

14 Apa te'da namelo Nabi Yahya 
njio'i. Nakuanni, "Aku'ra to sipato' 
la tajio'. Ciapari na Kita' ora ratu la 
mpangpejioran kale-Ta'?" 

15 Apa mebalii Puang Isa nakua, 
"Ake'mo najaji tee, nasaba' susimo tee la 
tapugauk situru' pakkaeloran-Na Puang 
Allataala." Najio'mi Nabi Yahya. 

161a tonna mangkamo dijio', endekmi 
de' randan sa'dan, nata'pa titimbak to 
langi', nakitai Puang Isa to Roh Allataala 
mellao jao mai susi jangan-jangan 
nta'palii. 

17 Nadisa'ding to gamaran-Na Puang 
Allataala nakua, "Iamo tee to Anak 
kupakamoja' to mpamasannangna'." 


MATIUS 4.1-6 11 


4 1 Mangkai joo, napatujumi Roh 
Allataala to Puang Isa namale de' 
tangnga padang pallawangan, dikua 
anna pengkulle-kullei nasede Ballisi' 
mpugauk dosa. 

2Ta tonna mangkamo Puang Isa puasa 
patang pulo allona patang pulo bonginna, 
tangbarahmi. 

3Ratumi to Ballisi' mpengkulle-kullei 
ssedei mpugauk dosa nakua, "Suai 
tee batu menjaji kande, sanga Anak 
Allataalako." 

4 Apa mebalii Puang Isa nakua, "Den 
diuki' lan Sura' Allataala kumua, 
'Tangngia kande manda to la naputuo 
tau, apa kadan-Na too Puang Allataala.'" 

5Nasolan omi Ballisi' to Puang Isa de' 
kota Yerusalem, (iamo to kota-Na Puang 
Allataala), anna solanni de' bubungan 
Bola Puang Allataala. 

6 Nakuanni, "Polloranko kalemu, sanga 
Anak Allataalako. Te'da muciapa, nasaba' 
den diuki' lan Sura' Allataala kumua, 'La 
nasuai Puang Allataala to malaeka'-Na la 
njagaiko. La natimangko, na moi aje-Mu 
te'da nalatitampah lako batu." 

7 Mebalimi Puang Isa nakua, "Den toopa 
diuki' lan Sura' Allataala kumua, 'Danggi' 
muuji Puangmu, Puang Allataala.'" 

8 Nasolan pole' omi Ballisi' to Puang Isa 
de' buntu gaja jao, napakitanni to sininna 
kaparentan lan lino sola kamala'biranna. 

9 Nakua pole' omo lako Puang Isa, 

"La kuben ngasanko joo mukitanna, ke 
messuju'ko ssompana'." 

10 Mebalimi nakua, "Ee Ballisi', malaiko! 
Den diuki' lan Sura' Allataala kumua, 'La 
ssompako Puangmu, Puang Allataala, na 
Ia manda to la mupu-Puang.'" 

11 Malaimi to Ballisi', nasaba' ditalomi, 
anna ratu to malaeka'-Na Puang Allataala 
mbenni to naparalluin-Na Puang Isa. 

12 la tonna sa'dingmi Puang Isa kumua 
ditarungkumi to Nabi Yahya, malemi re' 
tana Galilea. 

13 Nasalaimi to kota Nazaret, namellele 
lako kota Kapernaum jio randan Tasik 
Galilea, tana Zebulon sola Naftali. 

14 Susimi joo najaji to kadan-Na Puang 
Allataala mangka napau Nabi Yesaya 
tonna anu' kumua, 

15 "Tanana pangrapuanna Zebulon 
sola pangrapuanna Naftali, diola lako 
tasik, sambali'na Sa'dan Yordan, tana 

Galilea, buda natorroi bangsa tangngia 
to-Yahudi. 

161a to tote'dapa naissen Puang 
Allataala, susimo to totuo lan 
kamalillinan, na ngkitamo arrang-Na 
Puang Allataala. Ia tuu lako tau susimo to 
totorro lan lino tomate, napubua' dosana, 
naarrangngimi arrang kasalamatan-Na 
Puang Allataala." 

17 Ia joo wattu napamulami Puang 
Isa mpangpeissenanni kumua, "La 
mengkatoba' kamu' jio mai dosami, 
nasaba' cingga'tu'mora naratu Puang 
Allataala mangparenta susi Raja." 

18 Ta tonna lumingka-mingkamo Puang 
Isa jio randan Tasik Galilea, ngkitami dua 
tosile'to disanga Simon ba'tu Petrus sola 
sile'tona to disanga Andreas mangjala 
jiong tasik, sanga iamo jamanna. 

19 Nakuamo lako sola dua "Male kamu' 
mai nturu'na'! La kuben kamu' jaman 
nnajahhi tau ngkatappa'ina'." 

20 Nata'pa mpatorro jalana sola dua, 
namale nturu'i. 

21 Mpatarruhmi kalingkan-Na Puang 
Isa, na ngkita omo dua tosile'to disanga 
Yakub na Yahya anakkana Zebedeus, 

mpemeloi jalana lan lopi sola ambe'na. 
Natambai omi sola dua. 

22 Nata'pa ssalai lopinna sola ambe'na, 
namale nturu' Puang Isa. 

23 Male bangmi to Puang Isa 
mpasitarruh-tarruh kampong jio tana 
Galilea, namangngajahhi lan bola 
passambajangan, mpangpeissenan 
Kareba Kasalamatan kumua la ratumi 
Puang Allataala mangparenta susi Raja, 
na mpamalagah mangrupa-rupa sakinna 
tau. 

24 Kaissenanmi to Puang Isa ratu 
re' tana Siria. Iamo joo nasabuda- 
budanna tau ratu lako kale-Na ssolan 
tomasaki to mangrupa-rupa sakinna 
sola kamapa'dikan, susinna tonatamai 
setang, tota'taran sola tokupi', 
napamalagahhi. 

25Ja joo wattu buda tau undi nturu' 
Puang Isa. Den to ratu jio mai tana 
Galilea, tana Sangpulo Kota, kota 
Yerusalem, tana Yudea, na den too to 
ratu jio mai sambali'na Sa'dan Yordan. 
5 1 Ta tonna kitami Puang Isa to tobuda, 

malemi de' buntu nacumadokko jao, 
natalimbungngi anak gurun-Na. 

2 Napamulami mangngajahhi nakua, 

3"Masannang to tau nnissenan kalena 
kumua tangpakulle na lako manda Puang 
Allataala nanii sande', nasaba' ia to tau 
susi joo umma'-Na Puang Allataala. 

4Masannang to tau masussa penawa, 
nasaba' la napakatana Puang Allataala. 

> Masannang to tau mpamajiong 
penawanna, nasaba' la nnampui Lino 
Baru. 

6 Masannang to tau mamali' mpugauk 
pakkaeloran-Na Puang Allataala, 
nasaba' la naben Puang Allataala to apa 
nakamali'. 

7 Masannang to tau ngkamasei padanna 
rupa tau, nasaba' la nakamasei too 
Puang Allataala. 

8Masannang to tomaruruh penawanna, 
nasaba' la ngkita Puang Allataala. 

9 Masannang to tau mpasikalino 
padanna rupa tau, nasaba' la disanga 
anakka-Na Puang Allataala. 

10 Masannang to tau dipakario-rio, 
ke mpugaukki pakkaeloran-Na Puang 
Allataala, nasaba' ia to tau susi joo 
umma'-Na Puang Allataala. 

11 Masannang kamu', ke dicacca kamu', 
ke dipakario-rio kamu' sola ke napau 
gaja' kamu' tau, nasaba' mituru'na'. 

12 Parannu kamu' mimasannang, 
nasaba' buda pahalami jao suruga. Ia 
tee kadipakario-rioanmi tee too, susi 
bang una to pura digaukanni tuu lako 
nabi tonna anu'." 

13 Mangngajahhimi Puang Isa nakua, 
"Dipasangrapang kamu' ce'la! Ia ke 
tangmeloi penawammi, susi kamu' 
ce'la tangbuaci' to te'damo nadikulle 
mpebuaci'i pole'i, anna te'da bua'na lako 
padammi tolino. Ia ke te'damo bua'na 
to ce'la, la dica'beanmira, nasilese-lesei 
tau. 

14 Kamu'mo to dipasusi arrangna tolino. 
Ia to kampong jao buntu la pajan ia. 

15 Te'da tau mpadukku palita nasamboii 
busu, apa napajaori ngenan palita, dikua 
naarrangngi ngasanni to tau lan bola. 

161amo joo, pemakassingngimi tuu 
panggaukanmi nturu' Puang, nakitai tau 
susi lampu nnarrangngi tau, nawa'ding 
nnissenni to kameloan-Na Ambe'mi 
Puang Allataala jao suruga." 

17 Mangngajahhimi Puang Isa nakua, 
"Danggi' misangai kumua mentamana' 
lino la nta'dei atoranna Nabi Musa 
sola pangngajaranna nabi laen. Te'da 

kuratu kumua la kuta'deii, apa la 
kupamanassanra kamu' to battuananna. 

18 La miingaran tee kadang-Ku' kumua, 
te'dapa nala-Kiama' to lino, ke te'dapi 
najaji ngasan to diuki' lan atoran-Na 
Puang Allataala! Jaji, moi mesa' hurupu' 
te'da naladita'dei lan joo atoran. 

19 Iamo joo ia to tote'da napesa'dingngii 
to parenta-Na Puang Allataala, 
moiraka to nasanga tangparallu, 
napangpangngajaran tooi susi joo, 
la direken tokaminang majiong jio 
mai umma'-Na Puang Allataala. Na 
sibalikanna, ia to tompesa'dingngii, 
napangpangngajaranni lako tolaen, la 
direken tokaminang mala'bih jio mai 
umma'-Na Puang Allataala. 

20 Tamo joo, la miingaran kumua, 
te'da milangkullei menjaji umma'-Na 
Puang Allataala, ke te'da mila'bi nturu' 
pakkaeloran-Na Puang Allataala na ia to 
guru agama sola to-Farisi." 

21 Mangpangngingaranmi Puang Isa 
nakua, "Miissenmo to pangngajah 
jio mai Puang Allataala lako tojolota' 
nakua, 'Danggi' pabuno! Ia to topabuno 
la dipangngoloi lako tomangra'tah 
kara-kara." 


MATIUS 5.22-26 18 


22 Apa kukuan kamu' kumua, ia to 
tomabirih lako padanna rupa tau, 
la dipangngoloi lako tomangra'tah 
kara-kara, na ia to tongkada-kadai 
padanna rupa tau la dipangngoloi lako 
tomangparenta, na ia to tomangkada 
lako padanna rupa tau kumua, "Te'da 
iko bua'mu", sipato' dibuang tama api 
naraka. 

23 Tamo joo, ia ke la mangkarobako, 
ammuingaranni kumua den solamu 
mangka mupa'dikki penawanna, 

24 Ia mupatorroi jolo! to pangkarobanmu 
jio Bola Puang Allataala, mumale 
sipemeloan joo solamu, mumane' pole 
mangkaroba. 

25Ta ke denni tau la mparapa' kamu', 
na te'dapa miratu lako tomangra'tah 
kara-kara, madoi' kamu' sikalino jolo". 
Ianna te'da mipasusii joo, la napatarruh 
kamu' lako tomangra'tah kara-kara, 
to la mpangngolo kamu' lako pulisi 
ammidipatama pangtarungkuan. 

26 La miingaran tee kadang-Ku' kumua, 
ia ke te'dapi mibajahhi angge macerona 
to indanmi, te'da mikullei messun lan 
mai pangtarungkuan!" 

27 Mangpangngingaranmi Puang Isa 
nakua, "Miissenmo to pangngajah jio 
mai Puang Allataala kumua, 'Danggi' 
manggauk sala.' 

28 Apa kukuan kamu' kumua, ia to 
tongkita mesa' baine na madoang 
nggauk salai, disangami manggauk sala 
lan penawanna lako joo baine. 

29 Jaji ianna mata kananmi ntumang 
kamu' mipugauk dosa, cukke'i, 
ammica'beanni! La'biran, ke tangsukku'i 
to batang kalemi, na ia ke sukku'i, apa 
dipatama kamu' naraka. 

30 Ta ke lima kananmi ntumang 
kamu' mipugauk dosa, ta'takkii, 
ammica'beanni! La'biran, ke tangsukku'i 
to batang kalemi, na ia ke sukku'i, apa 
dipatama kamu' naraka." 

31 Mangpangngingaranmi Puang Isa 
nakua, "Den too pangpangngajah susi 
tee, 'Ia to muane ssarak bainena la 
naben sura' talla' joo bainena.' 

32 Apa kukuan kamu' kumua, ia to 
tossarak bainena to te'da namanggauk 
sala, ia mpusaba'i namanggauk sala 
joo baine, ke kemuane pole'i. Na ia to 
tompubainei to baine disarak, manggauk 
sala todai." 

33 Mangpangngingaranmi Puang Isa 
nakua, "Miissen too to pangngajah 
jio mai Puang Allataala lako tojolota' 
kumua, 'Danggi' mikalupaii to apa 
mangka mipangngakui mpake sapah. 
La mipugauk to mipangngakuinna jio 
olo-Na Puang Allataala.' 

34 Apa kukuan kamu' kumua, danggi' 
lalo mimangngaku mpake sapah. Danggi' 
mikua, 'Jao mai ngkitana", nasaba' ia 
to langi' ngenan cadokkoan-Na Puang 
Allataala. 

35 Danggi' too mikua, 'Jiong mai la 
ngkitana", nasaba' ia to lino ngenan 
pelleseanna Puang Allataala. Danggi' 
too mikua, 'Jao mai kota Yerusalem 
ngkitana", nasaba' iamo kota-Na 
Tomaraja Puang Allataala. 

36 Danggi' too mikua, 'Gere'i kollongku'"', 
nasaba' te'da mikullei mpupemmabusa 
ba'tu mpupemmalotong sanglambah 
beluakkami. 

37 Danggi' mimangkada totosik, apa 
la mikua 'io' ke tonganni, 'te'da' ke 
tangtonganni. Ia ke mangngakuko 
mpake sapah, pole jio ngasan mai 


Ballisi'. 

38 Mangpangngingaranmi Puang Isa 
nakua, "Miissen too to pangngajah 
kumua, Ta ke misolanganni mesa' 
matanna to tau, la disolangan todai 
mesa' to matammi, ba'tu ia ke 
misolanganni mesa' isinna to tau, la 
disolangan todai mesa' to isimmi.' 

39 Apa kukuan kamu' kumua, danggi' 
mimangpabalahhi lako to tompa'dikki 
penawammi. Apa sibalikanna, ia ke 
den tau ssala'pai to popo kananmi, 
patananan pissenni to popo kairimmi. 

40 Ianna den tau ngkadoangngi 
bajummu anna parapa' kamu' lako to 
pangbicara, la miben pissenni to baju 
landomi. 

41 Ianna den puanggawa mparuku 
kamu' mpanglembanni mesa' kilo 
belana, panglembaran pissenni dua kilo. 

42 Ianna den tau mpeta'dai kamu' 
apa, benni to napeta'da. Ianna den tau 
mpangngindanni kamu', danggi' mikua 
te'da." 

43 Mangpangngingaranmi Puang Isa 
nakua, "Den too pangpangngajah 
misa'ding kumua, 'Pakamoja'i to solami, 
ammikaba'cii to ewalimmi.' 

44 Apa kukuan kamu' kumua, pakamoja'i 
to ewalimmi, mipassambajanganni to 
tompakario-rio kamu', 

4> ammiwa'ding dikita anakka-Na 
Ambe'mi Puang Allataala jao suruga. 
Nasaba' Puang Allataala mpadenan allo 
tokassing sola togaja' na mparatuan too 
uran tomelo sola totangmelo. 

46 Sitonganna, ia ke mipakamoja'i to 
tompakamoja' kamu', te'da miampa'i 
to pahalami jao suruga, nasaba' moi 
passassung napugauk toda susi joo. 

47 Ta ke ia manda misalama' to padammi 
tomatappa', apara kala'bianmi na tau 
laen? Moi to tau te'da naissen Puang 
Allataala napugauk toda susi joo. 

48 Ta to Ambe'mi Puang Allataala jao 
suruga mpakamoja' sininna tolino. Iamo 
joo la susi toda mipugauk." 

t Mangngajahhimi Puang Isa nakua, 

"Danggi' mipugauk panggaukan melo 
ke la mipangpekitanri lako tau, dikua 
napuji kamu'. Ia ammimanggauk susi 
joo, te'da miampa'i to pahalami jio mai 
Ambe'mi Puang Allataala jao suruga. 

2 Jaji, ia ammimangpangben, danggi' 
mipau-paui susi tomajekkong. Ia to 
tau susi tuu lako nakabudai mpugauk 

panggaukan makassing lan bola 
passambajangan, ba'tu jio lalan maroah, 
dikua nakitai tau napujii. La miingaran 
tee kadang-Ku' kumua, mangkami ia 
natarima to pahalana. 

3 Apa ia to kamu', ia 
ammimangpabengan, danggi' mipau- 
paui, nadanggi' naissenni tau. 

4Ma'na bangmo te'da tau nnissenni 
to mipugaukkuna, saliwanna Ambe'mi 
Puang Allataala jao suruga to ngkita apa 
membuni, na la mben kamu' pahalami." 

> Mangngajahhimi Puang Isa nakua, 
"Ia ammimassambajang, danggi' 
misusi tomajekkong. Ia to tau susi 
tuu lako nakabudai massambajang 
lan bola passambajangan sola jio too 
pangpasitammuan lalan, dikua nakitai 
tau. La miingaran tee kadang-Ku' kumua, 
mangkami ia natarima to pahalana! 

6 Apa ia ke massambajang kamu', 
mentama kamu' sapa', misalli'i, mimane' 
massambajang lako Ambe'mi Puang 
Allataala, to tangnakita mata. Na ia to 
mipugaukkuna nakita Ambe'mi Puang 
Allataala, to la ben kamu' pahalami. 

7a ammimassambajang, danggi' 
midadu'-dadu' bangngi to kada mipau, 

Susi to tau tangmatappa' lako Puang 
Allataala. Nasaba' nasangai kumua 

ia to apa napassambajangan, la 
natarima Puang Allataala, ke malandoi 
passambajangna. 

8 Danggi' misusi joo, nasaba' te'dapa 
mipeta'dai, naissen jolomo Ambe'mi 
Puang Allataala to miparalluinna. 

9 Jaji, ia ammimassambajang, la mikua 
susi tee: Oo, Ambe'ki', Puang Allataala 
jao suruga. Dennaa upa' na sininna tau 
mpakala'bihki', 

10 anna tarima parenta-Ta'. Dennaa 
upa' najaji pakkaeloran-Ta' lan tee lino 
susi jao suruga. 

11 Benkan kande to kiparalluinna tee 
allo. 

12 Dampangankan, susi kami' 
ndampangan tokasalan lako kaleki'. 

13 Danggi' taelorankan ta'de 
kamatapparanki' ke disedekan mpugauk 
dosa, apa la'parankan jio mai kuasanna 
Ballisi'. [Nasaba' Rajaki', makuasaki' na 
mala'bihki' te'da cappa'na. Amin.) 

14 Ja ke midampanganni to tokasalan 
lako kalemi, manassa kumua 
nadampangan toda kamu' Ambe'mi 
Puang Allataala jao suruga. 

15 Apa ia ke teda midampanganni, 
manassa kumua te'da toda 
nadampangan kamu' Ambe'mi 
Puang Allataala." 

16 Mangngajahhimi Puang Isa nakua, 
"Ia ammipuasa, danggi' mimenggamuru 
bang susi tomajekkong. Ia to tau 
susi joo naanggai' bang tangmendau', 
dikua naissenni tau kumua puasai. 

La miingaran tee kadang-Ku' kumua, 
mangkami ia ntarimai to pahalana! 

17]a ammipuasa, mendau' kamu', 
ammimessuru' melo, 

18 fanggi' naissenni tau kumua 
puasa kamu', na Ambe'mi manda 
Puang Allataala to tangnakita mata, la 
nnissenni, to la mben kamu' pahalami." 

19 Mangngajahhimi Puang Isa nakua, 
"Danggi' murempunan kalemu ewanan 
lan lino, to wa'ding nakande ane, 
ta'garan, ba'tu naboko tau. 

20 Sibalikanna la'bi melo ke manggauk 
meloko, nasaba' susimi joo murempunan 
kalemu ewanan jao suruga, to te'da 
nakullei nakande ane, ta'garan, ba'tu 
naboko tau. 

21 Nasaba' umbo-umbo nanii to 
ewananmu, la munawa-nawa tarruh 
bangngi. 

221a to mata penawa dipasangrupa 
lampunna kale. Ianna makassing to 
mata penawammi, manassa la nnissen 
kamu' pangngajaran tongan jio mai 
Puang Allataala. 

23 Apa ianna tangmelo to mata 
penawammi, manassa te'da mipahangngi 
to pangngajaran tongan. Jaji, ianna 
pamalillinni Ballisi' to mata penawammi, 
manassa te'da mipahangngi to 
pangngajaran tongan. 

24Te'da tau ngkullei mengkaunan lako 
dua puanggawa, sanga la nakabudai ia 
to mesa' na ia to laenna nakaba'ci, ba'tu 
la napangjaman tongan-tongan to mesa' 
na ia to laenna makuttui mpangjamanni. 
Susi too kamu', te'da mikullei nturu' 
pakkaeloran-Na Puang Allataala, ke 
kasugiran lino manda miangah. 

25 lamo joo, la miingaran! 'Danggi' 
mipuselangngi to katuoanmi, to kumua 
apara la mikande, ba'tu la miiso', ba'tu 
apara to la miputamangkale. Nasaba' 
la'bi parallu ia to katuoan na ia to kande, 

na ia to batang kale la'bi parallu na ia to 
pakean! 

26 Kitari to manuk-manuk jao langi'. 
Te'da namantanan, te'da namepare, 
ba'tu rrempun pare anna patamai 
pa'pak, apa napatuo unai Ambe'mi 
Puang Allataala jao suruga. Na la'bi 
keangga' kamu' na ia to manuk-manuk! 

27 Moi mipuselangngi to katuoanmi, 
te'da mikullei mpamalambeh sunga'mi 
moi sangmanne'! 

28 Danggi' mipuselangngi to la mipake! 
Kitari to bunga bakung umbo nakua 
tuona jio padang. Te'da namangjama, 
te'da too namangngunu.' 

29 Apa la miingaran, 'Moi Raja Sulaiman, 
to gaja sugih, te'da nampake pakean 
susi ballona joo bunga!' 

30 Fe, totangmatappa'! Ia ke naballoii 
Puang Allataala to reu jio padang 
SUSI joo, to tuo tee allo, na masawa 
disumpun, apa pole'raka to kamu' sola 
ngasan! 

31 Iamo joo, danggi' mipuselangngi 
to kumua, apara to la mikande, ba'tu 
apara to la miiso', ba'tu apara to la 
miputamangkale. 

32 Ta ngasan to susi joo naangah bang 
tolino to tangnturu' Puang Allataala. Apa 
naissen ia Ambe'mi jao suruga kumua 
miparallui ngasan joo. 

33 La mipengkulle-kullei mpugaukki to 
pakkaeloran-Na Puang Allataala sola to 
apa nakabudai, na ia to laenna miparallui 
la naben too kamu'. 

34 Tamo joo danggi' mipuselangngi 
to la miputuona masawa. Ganna'mo 
ke mipikkiri'i to la miputuona tee 
allo, nasaba' masawanna, laen o ia to 
napuselangna." 

7 t Mangngajahhimi Puang Isa nakua, 
"Danggi' mipasala padammi rupa 
tau, anna danggi' napasala kamu' Puang 

Allataala. 

2Nasaba' ia to minii mpasala tau, ia 
toda la napasalan kamu' Puang Allataala. 
Ia to pesuka' misukatan tau, la napake 
too Puang Allataala ssuka' kamu'. 

3 Ciapari mikitai to bulicak lan matanna 
padammi rupa tau, na kaju sangbatang 
lan matammi te'da misa'dingngi. 

4Umbo la mikua mangkada lako 
padammi rupa tau, 'Ake'mo na aku' 
nnalaii tuu bulicak lan mai matammu' 

nasitonganna den kaju sangbatang lan 
matammu. 

“Ee, tomajekkong! Alaii jolo' to 
kaju sangbatang lan matammi! Ianna 
macoramo pengkitanmi, mane'ra kamu' 
wa'ding nnalaii to bulicak lan mai 
matanna padammi rupa tau. 

6 Danggi' mupangben apa mala'bih lako 
asu, nasaba' la messailei ngkengkeko, 
na danggi' mupangben mutiaramu lako 
bai, nasaba' la naleseri." 

7 Mangngajahhimi Puang Isa nakua, 
"Peta'dai lako Puang Allataala to 
miparalluinna, ammidiben. Angahhi to 
miparalluinna, ammiampa'i. Peta'dai 
ammidiben, susi to tomangdedek la 
ditimbakan bola. 

8Nasaba' ia to tometa'da lako Puang 
Allataala la dibenni, na ia to tonnangahhi 
la naampa'i, na ia to tomangdedek la 
ditimbakanni bola. 

9 Te'da tau mben batu anakkana, ke 
meta'dai nande, 

10 ha'tu nabenni ulah, ke meta'dai bale. 

11 Jaji, moi mitogaja', la miissen mbenni 
to melona lako anakkami, apa pole'raka 
to Ambe'mi Puang Allataala jao suruga 

la mben kamu' to miparalluinna, ke 
meta'da kamu'. 

12 Pugaukki lako padammi rupa tau, 
to apa mikadoangngi napugauk tau 
lako kalemi. Nasaba' iamo joo to 
dipangpangngajaran lan sura'na Nabi 
Musa sola sura'na nabi laen." 

13 Mangngajahhimi Puang Isa nakua, 
"Nnola tama kamu' babangan si'pi', 
nasaba' maluah to babangan na maluah 
too to lalan diola lako naraka na buda 
tau nnolai. 

14 Apa gaja si'pi' to babangan na si'pi' 
too to lalan diola lako katuoan melo te'da 
cappa'na, na ci'di'ra tau to nnampa'i." 

15 Mangpakainga'mi Puang Isa 
nakua, "Majaga melo kamu' lako nabi 
tangtongan, to mentama tangnga- 
tangngami mangmalamma-lamma susi 
bembala', apa sitonganna susi asu 
lampung penawanna. 

16 Jio mai panggaukanna la minii 
nnissen tonganni kumua indara ia. Duri 
kamban te'da namembua anggoro', na 
pangngala duri te'da namembua ara. 

17 Ja to kaju melo, melo toda buanna. 
Apa ia to kaju gaja', tangmelo toda 
buanna. 

18 Te'da nakullei to kaju melo la gaja' 
buanna, ba'tu kaju gaja' la melo buanna. 

191a to kaju gaja' buanna, Ia 
dita'bangngi ngasan, nadisumpun. 

20 Jaji, ia to nabi tangtongan la miissen 
jio mai panggaukanna." 

21 Mangngajahhimi Puang Isa nakua, 
"Te'da na ia ngasan to tau to metamba- 
tamba lako kale-Ku' nakua, 'Oo Puang! 
Oo Puang!' to la menjaji umma'-Na 
Puang Allataala. Apa iara to tau mpugauk 
pakkaeloran-Na Ambe'-Ku' jao suruga, 
la menjaji umma'-Na. 

221a ke Kiama'mi lino, buda tau la 
mangkada lako kale-Ku' kumua, 'Oo, 
Puang! Ia tongkipangpeissenan Kareba 
Kasalamatan ba'tu nnula'ikan setang sola 
mpugauk buda tanda mejangngaran, 
sangan-Ta' kipau.' 

23 Apa la kukuan pissenri, 'Ee togaja', 
palai kamu' ntee! Tangngia kamu' 
taung-Ku'!'" 

24 Mangngajahhimi Puang Isa nakua, 
"Tamo joo, ia to tompesa'dingngii tee 
kadang-Ku', napugaukki, iamo dipasusi 
tomandalan tangngah to mpake'deh 
bolana jao pondasi batu. 

25 Janna uran rambak nasaba' to wai, 
namangngiri' to angin bara' ssiokki 
joo bola, te'da naro'pok, nasaba' 
dipake'dehhi jao pondasi batu. 

26 Apa ia to tossa'ding kadang-Ku', 
na te'da napugaukki, iamo dipasusi 
tobango' mpake'deh bolana jao bungin. 

27 Tanna uran rambakmo nasaba' to 
wai, namangngiri' to angin bara' ssiokki 
joo bola, ta'pa ro'pokmi." 

28 Ta tonna mangka ngasanmo 
napangpangngajaran Puang Isa joo, 
sijangngaranmi to tobuda ssa'ding 
pangngajaran-Na, 

29 hasaba' matongko ke mangngajahhii, 
te'da nasusi guru agama. 

8 1 Ja tonna mellaomo Puang Isa jao 
mai joo buntu, liwa' buda tau undi 
nturu'i. 

2Ta'pa ratumi mesa' to tomasolak, 
suju' jio olo-Na Puang Isa nakua, "Oo 
Puang, ia ke melohki', manassa kumua 
makuasaki' mpamalagahna'." 

3Nne'te'mi liman-Na Puang 
Isa, nakaka'i nakua, "Melohna', 
malagahmoko!" Ta'pa melomi to kalena 
joo wattu. 

4Nakuamo Puang Isa, "Danggi' lalo 
mucuritai moi lako mesa' tau, apa 
maleko lako imang jao kota Yerusalem, 
mupeta'dai napattantui kumua malagah 
tonganmoko! Mumane' mpugauk tooi to 
karoba kamalagaranmu situru' atoranna 
Nabi Musa, namenjaji butti lako sininna 
tau." 

“Ja tonna malemo tama kota 
Kapernaum to Puang Isa, ratumi 
mesa' to kamandang surudadu Roma 
mengkamalah-malah, 

6 nakua, "Oo Puang, kupi'i to kaunanku' 
jio bolaku', namamma' bangmira, naliwa' 
dikka' maparri'na." 

7 Mebalimi nakua, "La malena' lako 
bolamu la mpamalagahhi." 

8 Apa mebalii tee kamandang nakua, 
"Oo Puang, te'da kusipato' la ntarimaki' 
jio bolaku'. Jaji mangkada bangmiki', 
napumalagahhi to kaunanku'. 

9 Nasaba' ia tee aku' tonturu'na' 
parentana tomparentana', na den 
toda surudadu kuparenta to nturu' 
parentaku'. Ia angkusuai to surudadu 
kumua, 'Maleko!', nang la malei, na 
ia angkukua lako to laenna, 'Maleko 
mai!' nang la ratui. Na ia angkusuai to 

kaunanku' kumua, 'Pugaukki tee!' nang 
la napugaukki ia." 

10 Jangngahmi Puang Isa ssa'dingngi 
joo kadanna. Messailemi anna mangkada 
lako tobuda to undi nturu'i nakua, 

"La miingaran tee kadang-Ku' kumua, 
liwa' matappa' tee tau! Te'dapa tau 
kuampa' kamatapparan susi tee, moi lan 
tangnga-tangngana to-Israel! 

11 La miingaran! Buda tau tangngia 
to-Yahudi la ratu jio mai kadellekan sola 
jio mai kalambunan, na la mangmaroah- 
roah sola Nabi Ibrahim, Ishak, na Yakub 
lan Lino Barun-Na Puang Allataala. 

12 Na sitonganna buda to-Israel to 
sipato' la menjaji umma'-Na Puang 
Allataala, la dica'bean tama ngenan 
malillin, iamo to disanga naraka. Ntuu 
jio la nanii kumarrak na sunggarigi'." 

13 Mangkai joo too, nakuamo Puang Isa 
lako joo kamandang, "Polemoko. Apa to 
mukatappa'i, iamo la jaji." la joo wattu 
ta'pa malagahmi to kaunanna. 

14Malemi Puang Isa lako bolana 
Petrus. Mentamami bola, nakitai to 
indo matuanna Petrus makula' kale 
namamma' bang. 

15 Nakaka'i Puang Isa to limanna, 
nata'pa malagah. Ke'dehmi, namale 
mpasadianni kande to Puang Isa. 

16 Tg tonna kabuhmo allo, budami tau 
ratu mbawa tonatamai setang sola 
tomasaki lako Puang Isa, na sangbukura 
kada napau, nnula'ii tuu lako setang lan 
kalena tau, napumalagah ngasanni to 
tomasaki. 

17 Susimi joo najaji to kadan-Na Puang 
Allataala mangka napau Nabi Yesaya 
tonna anu' kumua, "Iamo mpupa'dik 
pa'dikkita' na Ilendokan sakinta'." 

181a tonna kitai Puang Isa buda 
tau ntalimbungngi, nasuami to anak 
gurun-Na, nalamban lian sambali'na 
tasik. 

19 Denmi mesa' guru agama ratu lako 
Puang Isa nakua, "Oo, Guru! La undina' 
nturu'ki' umbo-umbo taola." 

20 Mebalimi nakua, "Cinggallun den 
ia lo'ko'na, sola manuk-manuk den 
ia serangna, apa ia tee Aku', Anak 
Mentolino, te'da ngenan kunii mamma'." 

21 Den pole' omi mesa' tonturu'i 
meta'da nakua, "Oo, Puang! Eloranpa' 


jolo' kupole Ilamun ambe'ku'. 


MATIUS 8.22-28 36 


22 Apa mebalimi nakua, "Undiko 
nturu'na'! Ake'mo na tomatemora Ilamun 
tomatena." 

23 Ta tonna endekmo Puang Isa de' lopi, 
endek todami to anak gurun-Na. 

24 Ta'pa mangngumbukmi to angin bara' 
jiong tasik, na la tallan to lopi, nasaba' 
natamai wai bombang, apa mamma' 
bangngi to Puang Isa. 

25 Malemi to anak gurun-Na ntundanni 
nakua, "Oo Puang, turunnikan, la 
tallanmiki'!" 

29 Mebalimi nakua, "Ammimalaja'ra na 
te'da mikatappa'ina'!" Ke'dehmi nagarra'i 
to kalimpuru sola bombang, narapa' to 
tasik. 

27 Jangngah ngasanmi tuu lako tau 
nakua, "Indara ia sitonganna tee tau, 
na moi angin sola tasik nturu' too 
parenta-Na!" 

28 Ratumi Puang Isa lian sambali'na 
Tasik Galilea jio tana Gadara. Den dua 
tau tonatamai setang ntuu jio. Liwa' 
sa'ga' joo tau sola dua, napusaba'i na 
te'da tau barani nnolai joo lalan. Ia tonna 
ratumo Puang Isa ntuu jio, messunmi 
sola dua lan mai lo'ko' tomate namale 
mpessitammuli. 

29 Metamba-tambami nakua, "Anak 
Allataala! La tapatumbamorakan tee? 
La ratumiriki'ka la ncallakan, na te'dapa 
nawattunna?" 

30 Te'da namambela jio mai ntuu joo, 
den buda bai massumben. 

31 Ta tuu lako setang meta'da lako 
Puang Isa nakua, "Ia ke la taula'ikan, 
suakan mentama ntuu lako bai." 

32 Nakuanmi Puang Isa, "Malemo 
kamu'." Messunmi tuu lako setang, 
namentama bai. Sikinjarasanmi tuu lako 
bai jao mai awa', nampentujoan kalena 
do' tasik, anna mate ngasan. 

331a joo tomangrewa bai, 
sikinjarasanmi male tama kota, 
mpaui to apa mangka jaji lako joo dua 
tau natamai setang, napau tooi to bai 
simatean. 

34Messun ngasanmi to tau lan mai 
kota mpessitammui Puang Isa. Ia tonna 
sikitamo, meta'da tongan-tonganni 
kumua nasalaii joo tana Gadara. 

9 1 Mangkai joo endekmi Puang Isa de' 
lopi, nalamban lian kampong-Na. 

2 Denmi mesa' tokupi' nabulle tau lako 
Puang Isa, dipamamma' bang jiong 
ampah. Ia tonna issenmi Puang Isa 

matumba kamatapparanna tuu lako tau 
mangkadami lako joo tokupi', nakua, "Ee 
anak-Ku'! Pemalapuhhi penawammu. 
Didampanganmoko." 

3Denmi ba'tu pira-pira guru agama 
ssa'dingngi, namangkada lan penawanna 
nakua, "Ia tee tau ncapa' Puang 
Allataala, sanga mpapada Ia Puang 
Allataala kalena." 

4Naissen Puang Isa to lan penawanna 
tuu lako guru agama. Iamo joo nakuanni, 
"Ciapari mimangpikkiri' gaja' susi tuu? 

5Umbonnara marawa, dikuaraka, 
'Didampanganmoko', ba'tu dikuaraka, 
'Ke'dehmoko mulumingka.' 

6 Apa ia tee wattu la kupakitan 
kamu', kumua makuasana' Aku', Anak 
Mentolino, ndampangan tomadosa lan 
tee lino. Iamo joo kukua lako tee tokupi', 
'Ke'dehmoko, angka'i tuu ampahmu, 
mupole."" 

7 Ke'dehmi joo tokupi' napole. 

8Ja tonna kitami tobuda joo apa jaji, 
silajatan ngasanni, anna mpakala'bih 
Puang Allataala to mpangben kuasa liwa' 
tonggo lako tolino. 

9 Ta tonna mpatarruhmo kalingkan-Na 
Puang Isa, ngkitami mesa' passassung 


MATIUS 9.10-14 39 


disanga Matius cumadokko lan 
kantoro'na. Nakua Puang Isa lako, 
"Maleko mai nturu'na', kupuanak 
guruko!" Ta'pa ke'dehmi anna male 
nturu'i. 

101a tonna kumande Puang Isa sola 
anak gurun-Na jio bolana Matius, 
ratumi buda to passassung laen, sola to 
tonasangamo tau togaja', nakumande 
sola. 

1! Denmi to-Farisi ngkitai anna kutanaii 
to anak gurun-Na Puang Isa nakua, 
"Ciapari nakumande ora gurummu sola 
passassung na totangnturu' atoran 
agama?" 

12 Nasa'ding Puang Isa to pekutananna, 
napebalii nakua, "Ia to tomalagah te'da 
naparallui tomangjampi, apa tomasakira. 

13 Te'da kuratu la ntulung tossanga 
kalena tomelo, apa ratura' ntulung 
tomadosa, anna mengkatoba'. Pelajahhii 
apa battuananna tee kadan-Na 
Puang Allataala lan Sura' Allataala, 
'Kamamaseanra lako padammi rupa tau 
to kuangah, tangngia karoba olok-olok.'" 

14 Mangkai joo ratumi to anak gurunna 
Nabi Yahya lako Puang Isa, namekutana 
nakua, "Ciapari na kami' manda sola 

to-Farisi to puasa, na te'da ia to anak 
gurun-Ta'?" 

15 Napebalii Puang Isa mpake 
pangpasusian nakua, "Ianna botting to 
tau, misangaraka kumua la puasai to 
toratu! Ianna solapa tobotting muane, 
tantu te'da! Apa la den wattunna 
naladiala jio mai tangnga-tangngana 
joo tobotting muane, iamo tee Aku', 
mane'ri puasa to toratu, iamo tee anak 
gurung-Ku'." 

16 Nakua pole' omo, "Te'da tau 
mpangtampiran pancurikan baru lako 
baju maluse, nasaba' la timporon joo 
pangcurikan baru naca'ceanni joo baju 
maluse, nasaca'ce-ca'cena. 

17 Te'da tau mpatama anggoro' 
baru tama pangpanian malusemo, 
to dikabua' jio mai balulang, nasaba' 
ia namangkamburamo, tiba'tui joo 
pangpanian malusemo, natibaku to 
anggoro'. Jaji la sajang duai to anggoro' 
sola pangpanianna. Ia to anggoro' 
baru la dipatama todapi ia pangpanian 
baru, dikua nasalama' joo anggoro' sola 
pangpanianna." 

18 Ta tonna mangkada unapa Puang Isa 
lako anak gurunna Nabi Yahya, ratumi 

to kapala bola passambajangan. Suju'mi 
jio olo-Na Puang Isa nameta'da nakua, 
"Mane' mangka dikka' mate to becce'ku'. 
Apa mengkamase-masena' lako kale-Ta' 
ke wa'dingngi, antamalepa ngkakaii, 
natuo pole'." 

19 Ke'dehmi to Puang Isa namale situru' 
joo tau, naundi toda to anak gurun-Na. 

20 Ta tonna jiomo tangnga lalan, denmi 
mesa' baine to sangpulo duamo taunna 
maparri' tongan nasa'ding, nasaba' 
macarepa tarruh bangngi. Malemi 
mpendete'i Puang Isa jio mai boko'-Na, 
anna kaka'i to tampak baju lando-Na, 

21 hasaba' nakua lan penawanna 
kumua, "Moi kukaka' bangri to baju 
lando-Na, manassa la kupumalagah." 

22 Ta'pa messailemi to Puang Isa 
nakitai joo baine, namangkada nakua, 
"Ee, anak-Ku', pemawatangngii to 
penawammu! Malagahmoko, nasaba' 
mukatappa'ina'!" Ia joo wattu ta'pa 
malagahmi. 

23 Ta tonna ratumo to Puang Isa lako 
bolana joo kapala bola passambajangan, 
ngkitami buda tau mbating sola 
tomassuling kamasussan. 

24 Nakuanmi Puang Isa tuu lako 
tau, "Messun ngasan kamu'! Te'dara 
namate tee pea, apa mammarri." 
Napetawa-tawaimi tau. 

25Ja tonna simessunanmo to tau, 
malemi Puang Isa ntoei to limanna joo 
pea, nata'pa tuo pole". 

26 Ta joo kajajian ta'pa naissen sininna 
tau lan joo kampong na mengguririkkina. 
27 Ta tonna patarruhmo kalingkan-Na 
Puang Isa, denmi dua tobuta undi 
metamba-tamba nakua, "Oo Puang, 
bati'na Raja Daud, kamaseikan dikka'." 

28 Ja tonna mentamamo bola, ratumi 
joo tobuta sola duai lako Puang 
Isa. Nakutanaimi Puang Isa nakua, 
"Mikatappa'iraka kumua wa'dingna' 
mpapakita kamu'?" Mebalimi nakua, "Ie', 
kikatappa'i kita' Puang!" 

29 Nakaka'mi Puang Isa to matanna 
nakua, "Susi to mikatappa'ina, iamo 
jaji." 

30 Pakitami sola dua. Napakainga'mi 
Puang Isa kumua, "Danggi' lalo naden 
tau mipauan joo apa jaji." 

31 Apa ia tonna messunmo lan mai bola 
sola dua, malemi ncuritai lako tau lan 
joo kampong na mengguririkkina. 

32 Ta tonna malemo joo tau dua, den 
omi mesa' tomamang, sanga natamai 
setang, nabawai tau lako Puang Isa. 

33 Naula'imi Puang Isa joo setang, 
nata'pa mangkada joo tau. Jangngahmi 
to tobuda nakua, "Wah, te'dapa takita to 
susinna tee inde' Israel!" 

34 Apa nakua to to-Farisi, "Kuasanna 
puanggawana setang napake nnula'i 
setang." 

35 Mangkai joo, malemi Puang Isa 
Ilelei kota sola kampong napasitarruh- 
tarruhhi. Mangngajahhimi lan bola 
passambajangan, mpangpeissenan 
Kareba Kasalamatan kumua la ratumi 
Puang Allataala mangparenta susi Raja, 
na mpamalagah tau to mangrupa-rupa 
sakinna. 

36 Ta tonna kitami Puang Isa joo 
tobuda, massemi penawan-Na, sanga 
susi bangmira bembala' to te'damo 
tomangrewana, tangnnissenmo 
pangngujungan na tangpakulle. 

37 Nakuamo Puang Isa lako anak 
gurun-Na, "Siririanmo to pare, apa 
ci'di'ra tomepare. 

38 Tamo joo peta'dai lako to ampunna 
uma, nasuai to tau male mpepareanni!" 

10 1 Natambaimi Puang Isa to 
sangpulo dua anak gurun-Na 
sirempun, nabenni kuasa nnula'i setang, 
na mpamalagah mangrupa-rupa sakinna 
tau. 

2Ta to sanganna joo sangpulo dua 
rasulu'-Na Puang Isa susi tee: Simon 
(ba'tu Petrus) na Andreas to sile'tona. 
Namane' dua anakkana Zebedeus, iamo 
to Yakub na Yahya. 

3 Sitarruhna Filipus, Bartolomeus, 
Tomas, Matius to passassung, Yakub 
anakkana Alfeus, Tadeus, 

4Simon tobarani, na Yudas Iskariot to 
undinna mpangpejokkoan Puang Isa. 

> Nasuami Puang Isa joo sangpulo 
dua anak gurun-Na, napasanni kumua, 
"Danggi' mimale lako bangsa tangngia 
to-Yahudi, moi lako to-Samaria. 

6 Apa male lako manda kamu' to-Israel, 
nasaba' susimi to bembala' sala lalan. 

7 Pauanni kumua cingga'tu'mora naratu 
Puang Allataala mangparenta susi Raja. 

8 Pamalagahhi to tomasaki sola 
tomasolak, patuoi to tomate, ula'ii to 
setang. Ia tee diben bangra kamu', iamo 
joo la mipangben bang todari. 

Ja ammimale, danggi' mibawa doi' 
bulawan, ba'tu salaka iarika tambaga. 

10 Danggi' too mibawa sepu', ba'tu 
baju duang lambah, iarika sapatu ba'tu 
tekken. Nasaba' ia to tomangjama, 
sipato' ntarima sarona. 

11i Ja ke ratu kamu' lako mesa' kota 
ba'tu kampong, angahhi tosipato'na la 
minii torro jio sanggemmi male pole' 
mpatarruh kalingkanmi. 

1213 ammimentama bola la mikua, 
'Dennaa upa' nabarakka'i kamu' Puang 
Allataala.' 

13 Ta ke natarima melo kamu' joo ampu 
bola, ia joo pangbarakka'mi la torroi 
lan joo bola. Apa ia ke te'da natarima 
melo kamu', ake'mo na pole pole' joo 
pangbarakka'mi lako kalemi. 

14 Ja ammiratu lako mesa' bola ba'tu 
kota, na te'da natarima kamu' to tau jio, 
iarika tangnapesa'dingngi kamu", salai 
joo bola ba'tu kota, mipentambakanni to 
carepa jio ajemi. 

15 Ingaranni! Ia ke Kiama'mi lino, la'bi 
nasessai Puang Allataala to tau lan joo 
kota na ia to to-Sodom na to-Gomora." 

16 Nakuan pole' omi Puang Isa to anak 
gurun-Na, "Pesa'dingngii! Kusua kamu' 

male susi bembala' mentama tangnga 
serigala. lamo joo la macca kamu' 
mbawa kalemi, mimaruruh. 

1 La majaga kamu', nasaba' la 
dijokko kamu', ammidipangngolo lako 
tomangra'tah kara-kara. La dirambi 
kamu' lan bola passambajangan. 

18|a dipangngolo kamu' lako 
tomangparenta sola raja, nasaba' 
mituru'na'. Iamo joo wattu la 
minii mpangpeissenanni to Kareba 
Kasalamatan lako tuu lako tau, sola 
totangnnissenpa Puang Allataala. 

19 Apa ia ammidipangngolo, danggi' 
miselang kumua apara la mipau, ba'tu 
umbo la mikua mebali. Nasaba' la 
dipauan kamu' apa to la mipau joo 
wattu. 

20 Jaji tangngia kamu' la mangkada 
joo wattu, apa Roh-Na Ambe'mi Puang 
Allataala mpupangkada kamu". 

21 La nakaba'ci kamu' buda tau, nasaba' 
mikatappa'ina'. Na la jaji susi tee, 
tomassile'to mpangpebunoan sile'tona. 
Susi toda ambe' lako anakkana. Anak 
nnewa tomatuanna, napangpebunoanni. 
Apa ia to tomatappa' tarruh ratu lako 
ssalainna lino la dipasalama'. 


MATIUS 10.22-28 47 


22 (10:21) 

23 Tanna pakario-rio kamu' tau lan 
mesa' kampong, palai kamu' lako 
kampong laen, nasaba' sitonganna Akur, 
Anak Mentolino, ngkuan kamu' kumua, 
'Te'dapa napura to kota jio Israel milelei, 
kuratu pole' keanu'.' 

241a to mesa' passikola te'da nala'bi 
matande na gurunna, susi toda to 
kaunan te'da nala'bi matande na 
puangna. 

25 Ganna'mi ke passikola pada gurunna, 
na kaunan pada puangna. Ia ke 
nasangana' tau Beelzebul, puanggawana 
setang, apa pole'pi kamu' to tonturu'na' 
la'bi-la'bi la gaja' sangammi." 

26 Nakua pole' omo Puang Isa, 
"Danggi' mimalaja' lako tolino, 
nasaba' te'da to membuninna 
tangladipangpekitan, na te'da to 
dibunianan tangladipangpeissenan 
undinna. 

27 Apa to kupauan kamu' ke bongi, la 
mipau ke allomi. Na apa to kupangbisikan 
lako kamu', la mipetamban jio 
pangbudan tau. 

28 Danggi' mimalaja' lako tolino to 
batang kale manda nakulle nabuno, apa 

te'da nakullei mbuno penawammi. Puang 
Allataalara to sipato' mikalaja', nasaba' 
janna mangka mbuno kamu', makuasapa 
la mpatamai naraka to batang kalemi 
sola penawammi. 

29 Mesa'ra de'pen allinna ke dua denah, 
apa moi mesa' te'da nakullei mate, 
ke te'da napuelohhi Ambe'mi Puang 
Allataala. 

30 Sysi toomo moi beluak jao ulummi 
mangkamo dibilang ngasan. 

31 Iamo joo danggi' mimalaja', nasaba' 
la'bi keangga' kamu' na ia to denah!" 

32 Mpatarruhpa kadan-Na Puang Isa 
nakua, "Ia to tonnakuina' jio olona 
tobuda kumua tomenturu'i lako kale-Ku', 
la kuakui todai jio olo-Na Ambe'-Ku' jao 
suruga. 

33 Apa ia to tompessakkannina' jio 
olona tobuda, kumua te'da namenturu' 
lako kale-Ku', la kupessakkanni todai jio 
olo-Na Ambe'-Ku' jao suruga." 

34 Nakuapa Puang Isa, "Danggi' 
misangai kumua ratuna' mbawa 
kasikalinoan tama lino. Tangngia 
kasikalinoan to kubawa, apa 
kasiewalianra. 

35Ta to karatuan-Ku' napusaba' anna 
anak muane nnewa ambe'na, anak baine 
nnewa indona, na anak mamintunna 
baine nnewa indo matuanna. 

39 pada kamu' tosangbola la siewali 
tarruh. 

37 Inda-inda to la'bi mpakamoja' 
tomatuanna na Aku', tangsipato' 
menjaji taung-Ku'. Susi toomi to la'bi 
mpakamoja' anakkana na Aku'. 

38 Na ia to tocia' mpassan kaju 
sitambenna na nturu'na', tangsipato' 
menjaji taung-Ku'. 

39 Ta to tonturu' bang pakkaeloran 
penawanna, te'da nalannampa' katuoan 
melo te'da cappa'na. Apa ia to tonturu' 
tarruhna' moi la dibuno, iamo la nnampa' 
katuoan melo te'da cappa'na." 

40 Mpatarruhpa kadan-Na Puang Isa 
nakua, "Ia to tontarima kamu', padamo 
to Aku' natarima. Na ia to tontarimana', 
padamo to ntarima Puang Allataala to 
ssuana'. 

411a to tontarima nabi, sanga 
tonasuai Puang Allataala, la Ilolongan 
barakka' susi nabi. Na ia to tontarima 
tomanggauk melo, sanga tomeloi, la 

Ilolongan barakka' susi tomanggauk 
melo jio mai Puang Allataala. 

421a to tompaiso' sala mesa'na tee 
todikita majiong, nasaba' naturu'na', 
moi wai lino bangra, ingaranni, kumua la 
Ilolonganni barakka'." 

1 1 1 Ta tonna mangkamo Puang 

Isa nnajahhi sangpulo dua 
anak gurun-Na, mpatarruh pole'mi 
kalingkan-Na male lako kampong to 
nasiandaran mpangpeissenan Kareba 
Kasalamatan. 
2Ta tonna sa'dingmi Nabi Yahya lan 
pangtarungkuan to kareba apa to 
napugauk Puang Isa, nasuami to ba'tu 
pira-pira anak gurunna male lako Puang 
Isa mekutana kumua, 
3 "Kita'moraka Raja Mangpasalama' to 
kitajan, ba'tu la ntajanpakan tau laen?" 
4Mebalimi Puang Isa nakua, "Polemo 
kamu' mipauanni gurummi apa to 
misa'ding sola mikita. 

> Pakitamo to tobuta, lumingkamo to 
tokupi', dipamalagahmo to tomasolak, 
pasa'dingmo to tomataru, dipatuomo 
to tomate, na dipangpeissenanmo to 
Kareba Kasalamatan lako tomakario-rio. 

tangmenassan ntarimana'." 

7Ta tonna polemo to pesuanna Nabi 
Yahya, napamulami Puang Isa mpaui 
lako tobuda to Nabi Yahya nakua, "Apara 
male mikita jio padang pallawangan? 
Te'da mimale ngkita sanglambah reu 
nairi' angin. 

8 Apara male mikita? Tomangpakean 
balloraka? Te'da too, sanga ia to tau 
mangpakean susi joo, torro lanri ia 
salassa'! 

2 Jaji, apara male mikita? La ngkitara 
kamu'ka nabi? Tongan. La mikatappa'i 
kumua, la'bipa ia na nabi. 

10 Nasaba' Nabi Yahyamo to mpasadia 
tau la ntarimana'. Susi to diuki' lan 
Sura' Allataala mpau Nabi Yahya kumua: 
Mangkadai Puang Allataala, amo tee 
pesuang-Ku', to kusua la njoloanko, anna 
pemakassingngii to lalan la muola.'" 

11 Nakuapa Puang Isa, "La miingaran 
tee kadang-Ku' kumua, lan tee lino te'da 
tau la'bi mala'bih na Nabi Yahya, apa 
moi nasusi joo ia to tokaminang majiong 
jio mai umma'-Na Puang Allataala la'bi 
mala'bihpa ia na Nabi Yahya. 

12 Sipamulanna Nabi Yahya 
mangngajahhi ratu lako too allo, 
buda tau nnewamo kaparentan-Na 
Puang Allataala madoang la rampa 
kuasan-Na. 

13 Nasaba' ia tonna te'dapa naratu 
Nabi Yahya, napau jolomo sininna nabi 
na diuki' toomo lan sura'na Nabi Musa 
to karatuanna kaparentan-Na Puang 
Allataala. 

14 Ta tonna anu' den nabi mpaui kumua 
la ratu pole' to Nabi Elia. Ia ke mitarimai, 
Nabi Yahyamo to Nabi Elia. 

15 Ingaranni to apa mangka misa'ding, 
sanga ketalinga kamu"! 

16 Apara la kupasusianni to tau too 
allo? Susi to pea sicadokkoan jio pasa' 
metamba-tamba lako solana, 

17 'Kipassulinganmo kamu', apa cia' 
kamu' menari'. Mpakkelonganmokan 
kelong kamasussan, na te'da mimbating.' 

18 Battuananna: ratumo to Nabi Yahya, 
napuasa na te'da naiso' anggoro', nakua 
ora tau kumua, 'Natamaii setang .' 

19 Na ratu omo' Aku', Anak Mentolino, 
kukumande sola mangngiso', nakua 
omo tau kumua, 'Kitai joo tomaullak, 
pangngiso', soba'na passassung sola 

togaja' sipa'na.' Apa moi na susi joo, 
mandalan tangngah to Puang Allataala, 
na ia to kamandalanan tangngah-Na 
pajan lan panggaukan-Na." 

20 Liwa' nacacca Puang Isa to tau 
lan ba'tu pira-pira kota mangka 
nanii mpugauk buda panggaukan 
mejangngaran. Nasaba' te'da 
namadoang mengkatoba' jio mai 
panggaukan gaja'na tuu lako tau. 

21 Nakua Puang Isa, "Macilaka kamu' 
to-Khorazim sola to-Betsaida! Buda 
tanda mejangngaran to mangka 
kupugauk jio kotami, apa te'dapa 
mimengkatoba'. la kenna la dipugauk 
joo tanda mejangngaran jio kota Tirus 
sola kota Sidon, masaimo mengkatoba' 
tuu lako tau jio, moi na bangsa tangngia 
to-Yahudi. La mangpakean kamasussan, 
napessamboran too au de' ulunna, sanga 
mpenassannii dosana. 

22 Ingaranni! Ia ke Kiama'mi lino, la'bi 
maringngan ia sessana to to-Tirus sola 
to-Sidon, na ia to sessami sola ngasan. 

23 Na kamu' to-Kapernaum! 
Misangaraka la dipamatande kamu' ratu 
de' langi'? Te'da! Apa la dipembuangan 
kamu' do' ngenan kaminang majiong! 

Nasaba' ia kenna la ia tee tanda 
mejangngaran to mangka dipugauk lan 
tangnga-tangngami dipugauk lo' kota 
Sodom, la denpa ia ratu lako too allo. 

24| 3 miingaran kumua, ia ke Kiama'mi 
lino, la'bi mabanda' kamu' sessami na ia 
to to-Sodom." 

25 Ta joo wattu massambajangmi 
Puang Isa nakua, "Oo Ambe', Puangna 
langi' sola lino. Mangkurru sumanga'na' 
lako Ambe', nasaba' ia ngasan joo 
tabunianan lako tomandalan pahangna 
sola tomacca, tapangpeissenanmi lako 
totangpaissen. 

2900 Ambe', iamo tapumasannang." 

27 Nakuapa Puang Isa, "Sininna apa 
mangka ngasanmo' naben Ambe'. Na 
te'da mesa' tau nnissenni to Anak, 
saliwanna Ambe'. Te'da too mesa' tau 
nnissenni to Ambe', saliwanna Aku' 
Anak, sola ia to tokupueloh kupaissenni. 

28 Fe kamu', tomasussa penawa 
sola totangmasannang, nasaba' 
atoran masussa to nakabua' 
guru agama. Malemo kamu' mai, 
angkupemasannangngi kamu'. 

29Turu'i to parenta-Ku', mipelajahhii 
to pangngajaran-Ku', nasaba' Aku' 

tee te'da kulassussai kamu', te'da 
kamu' to la kukita majiong, milolongan 
kamasannangan. 

30 Ta to parenta-Ku' mpemasannangngi 
tau, na marawa dituru'i." 

1 2 1 Den pissen wattu tonna Allo 

Katorroan nannola jio bara'bah 
gose' Puang Isa, na ngge'te gose' to anak 
gurun-Na natiboi, sanga tangbarahmi. 

2 Nakitami to-Farisi napasalai to Puang 
Isa nakuanni, "Kitari to anak gurun-Ta'! 
Ciapari na te'da naturu'i to atoran 
agamanta', anna pugaukki to dipemalian 
dipugauk ke Allo Katorroan?" 

3 Mebalimi nakua, "Tantu mibacamo to 
apa napugauk Daud, tonna tangbarahmo 
sola surudadunna. 

4Mentamami bola to dinii ssompa Puang 
Allataala, nakandei to roti dipangngolo 
lako Puang Allataala. Nasitonganna, 
ianna situru' atoran agamanta', imang 
manda ia to wa'ding ngkandei joo roti. 

5Tangden toomoraka mibacai to 
sura'na Nabi Musa kumua, ia to imang 
mangjama bang lan Bola Puang Allataala 
ke Allo Katorroan, to tangsituru' atoran, 
na te'da nadipasala? 

6La miingaran melo kumua, la'bina' 
Aku' na ia to Bola Puang Allataala. 

7 Jaji makuasana' mpattantui apa to 
wa'ding dipugauk ke Allo Katorroan 
nasaba' Puangnana' Allo Katorroan tee 
Aku', Anak Mentolino. Den diuki' lan 
Sura' Allataala kumua, 'Kamamaseanra 
lako padammi rupa tau to kuangah, 
tangngia karoba olok-olok.' Ia ke 
mipahang tonganni tee, te'damo 
milampasalai to totangsala." 

8(12:7) 

9 Mpatarruhmi kalingkan-Na 
Puang Isa, namentama mesa' bola 
passambajangan. 

10 Den mesa' tau to mate sangbali 
limanna ntuu jio. Ba'tu pira-pira tau, to 
la nnangah bang kasalanna Puang Isa 
anna wa' ding mparapa'i, mekutana lako 
Puang Isa nakua, "Ianna situru' atoran 
agamanta', wa'dingraka mpamalagah 
tomasaki ke Allo Katorroan?" 

11 Mebalimi Puang Isa nakua, "Ia ke 
den kamu' nnampui mesa' bembala', 
napolloh do' garuang ke Allo Katorroan, 
tantu ta'pa miangka' jiong mai. 

12 Na la'bi keangga' ia to tau na ia 
to bembala'! Ia ke susii joo wa'dingki' 

mpugauk kameloan lako padanta' rupa 
tau ke Allo Katorroan." 

13 Mangkai joo nakuamo Puang Isa lako 
joo tomate sangbali limanna, "E'te'i tuu 
limammu!" Nae'te'mi, namelomo susi to 
lima sangbalinna. 

14 Apa ia joo to-Farisi messunmi lan 
mai bola passambajangan, namale 
sipangkada-kada la mbunoi to Puang 
Isa. 

15 Naissen Puang Isa to akkattana tuu 
lako to-Farisi la mbunoi, iamo joo namale 
mpemboko'ii, apa buda tau undi nturu'i. 
Napamalagah ngasanmi to tomasaki. 

16 Apa naanggaii Puang Isa tuu 
lako tau nakua, "Danggi' mimale 
mpangpeissenanna'." 

17 Tamo namangkada susi joo dikua 
najaji to kadan-Na Puang Allataala 
mpaui, to pura napau Nabi Yesaya tonna 
anu' kumua, 

18 "Iamo tee to pesuro-Ku' kupilei. Iamo 
tee kupakamoja', to mpamasannangna'. 
La kuben kapakullean pole jio mai Roh- 
Ku' Napangpeissenanni to parenta-Ku' 
lako sininna bangsa. 

19 Te'da namassite'geh, te'da nameoli- 
oli, te'da gamaranna disa'ding jio 
pangbudan tau. 

20 Te'da namaparrang lako 
tomalamma penawa, malaboh 
lako totangpakulle. Katampakanna 
nnendekan kamarurusan-Ku', 

21 na sininna bangsa ia ngasan nanii 
mangrannuan." 

22 Mangkai joo, denmi tobuta na 
mamang too, nasaba' natamai setang, 
nabawa tau lako Puang Isa. Napapakitai 
sola napupangkada tooi. 

23 Jangngah ngasanmi to tobuda nakua, 
"Ba'tu bati'nara Raja Daud tee tau to 
mangka dipau tonna anu'?" 

24 Ta tonna sa'dingngi to-Farisi susi 
joo mangkadami nakua, "Kuasanna 
Beelzebul, iamo to puanggawana setang, 
napake nnula'i setang." 

25 Apa naissen Puang Isa to napikkiri' 
tuu lako to-Farisi. Nakuamo ngkuanni, 
"Ia ke denni mesa' kaparentan 
nasiricuan bang to taunna na te'da 
namesa' penawa, tantu te'da namasai 
nalanynya'. Na ia ke mesa' kota ba'tu to 
tosangbola, ke te'da namesa' penawa, 
tantu te'da namasai nasisarak-sarak. 

26 Susi toomi to kaparentanna 
puanggawana setang. Ia ke 
puanggawana setang nnula'i setang 
laen, battuananna sirarii pada setang, 
manassa la madoi' lanynya' joo 
kaparentanna. 

27 Mikua kumua kuasanna Beelzebul 
kupake nnula'i setang. Ia ke la susi 
joo, kuasa pole umbora napake anak 
gurummi nnula'i setang? Ia kalena 
to panggaukanna anak gurummi la 
mpangpekitanni kumua sala kamu'. 

28 Apa ia ke mpakena' kuasan- 

Na Roh Allataala nnula'i setang, 
battuananna kumua ratumi Puang 
Allataala mangparenta susi Raja lan 
tangnga-tangngami." 

29 Mangkai joo, mangngajahhimi 
Puang Isa mpake pangpasusian nakua, 
"Na umbo nakua to taboko mentama 
bola, ke mawatangngi to ampu bola? 
La napumpungri jolo' to ampu bola, 
namane' nnalai ngasanni to ewananna. 

30 Ta to tote'da namenturu' lako 
Aku', iamo nnewana'. Na ia to tote'da 
nabaliina', iamo nggaja'-gaja' jaman-Ku'. 

31 Iamo joo la miingaran kumua, ia to 
tompugauk dosa ba'tu ncapa' Puang 

Allataala, wa'dingpa didampangan. Apa 
ia to toncapa' Roh Allataala, te'damo 
nawa'ding didampangan. 

321a ke den tau nnewa kadana' 
tee Aku', Anak Mentolino, wa'dingpa 
didampangan, apa ia to toncapa' 

Roh Allataala, te damo nawa'ding 
didampangan, la ia tee too, la jiona 
ahera'!" 

33 Mangngajahhimi Puang Isa nakua, 
"Ta ke denni kaju melo, melo too buanna. 
Apa ia ke gaja'i to kaju, gaja' toda ia 
buanna. Buannara to dinii nnissenni 
kumua meloraka ba'tu gaja'raka joo 
garonto' kaju. 

34Togaja' kamu'! Umbora la mikua 
mpau melona ke gaja'i to penawammi? 
Nasaba' apa lan penawanna tau, iamo 
napau timu. 

35Ja to tomelo penawanna, melona 
bangra to napau, nasaba' kameloan 
manda lan penawanna. Na ia to togaja', 
gaja'na bangra to napau, nasaba' 
kagajatan manda lan penawanna. 

36 Iamo joo ingaranni: Ia ke Kiama'mi 
lino pada la napebalii tau to kada 
tangkebattuanna lako Puang Allataala. 

37 Nasaba' kadammi kamu' to Ia 
mpattantui kumua salara kamu'ka ba'tu 
te'daraka." 

38 Mangkai joo, den ba'tu pira-pira 
guru agama sola to-Farisi ngkuanni to 
Puang Isa kumua, "Oo Guru, meta'dakan 
antapugauk tanda mejangngaran, to la 
mpamanassai kumua ia to kuasan-Ta' 
pole jio tongan mai Puang Allataala." 

39 Mebalimi Puang Isa nakua, 
"Takkaliwa' gaja' natangmatappa' 
tee tau too allo. Napeta'dai kumua 
la kupakitanpi tanda mejangngaran, 
hamane' la ngkatappa'ina'. Apa ia manda 
tanda la dipakitanni susi to apa jaji lako 
Nabi Yunus. 

40 Susi Nabi Yunus torro lan ba'tang 
bale tallung allo tallung bongi, susi toomi 
la jaji lako tee Aku', Anak Mentolino, Ia 
torrona' lan lamunan tallung allo tallung 
bongi. 

Ta ke Kiama'mi lino, ia to to-Niniwe 
la dipatuo pole' sola to tau too allo, 
la mpasalai, nasaba' mengkatoba' 
ia to to-Niniwe tonna sa'dingmi to 
pangngajahna Nabi Yunus. Apa den tau 
lan tangnga-tangngami tee too to la'bi 

mala'bihpa na Nabi Yunus! Moi nasusi 
joo te'dapa mikatappa'ii to kadan-Na. 

42 Na ia ke Kiama'mi lino, ia to raja 
baine lo' mai pollo'na wai la dipatuo pole' 
sola to tau too allo la mpasalai. Nasaba' 
ia joo raja baine mambela naola ratu 
la mpesa'dingngi pangngajahna Raja 
Sulaiman to mandalan tangngah. Apa 
denni lan tangnga-tangngami tee too to 
la'bi mala'bihpa na Raja Sulaiman!" 

43 Mpatarruhhi kadan-Na Puang Isa 
nakua, "Ia namessun to setang lan mai 
tau, malei Ilelei padang pallawangan 
nnangah ngenan la nanii kenden, apa 
te'da naampaii. 

44 Iamo joo nakua, 'La pole pole'na' 
lako to bola mangka kusalai.' Ia tonna 
ratumo lako, lo'bang unapa, mapaccing 
na marappi toomi. 

45 Malemi ntambai pitu setang laenna 
to la'bi masa'ga' pole' opa na ia. 
Napentamaimi joo tau, natorro Ian. 
Mangkatampakanna la'bi masussa pole' 
opa joo tau na ia tonna jolona. Susi 
toomi joo to la jaji lako to togaja' to tuo 
tee wattu." 

46Ja tonna mangkada unapa to Puang 
Isa lako tobuda, ratumi indo-Na sola 

sile'to-Na, najenjen bang jio salean. 
Madoangngi ssikitanni, apa te'da 
lalan naola, nasaba' gaja buda tau 
ntalimbungngi to Puang Isa. 

47 Denmi mesa' tau mpauanni nakua, 
"Oo Puang, jioi salean to indo-Ta' sola 
sile'to-Ta'. Madoangngi ssipangkadanki'." 

48 Mebalii nakua, "Indara to indo-Ku'? 
Indara to sile'to-Ku'?" 

49 Najillokmi Puang Isa to anak 
gurun-Na nakua, "Iamo tee indo-Ku' sola 
sile'to-Ku'. 

50 Inda-inda to tompugauk pakkaeloran- 
Na Ambe'-Ku' jao suruga, iamo sile'to-Ku' 


sola indo-Ku'. 

13 1 Allo ia bang unamo joo 
namessun Puang Isa lan mai 

joo bola, namale lako randan tasik na 

cumadokko jio. 

2 Gaja buda tau ntalimbungngi. Iamo 
joo naendek de' lopi cumadokko. Na ia 
to tobuda jenjen bang jio randan tasik. 

3Buda apa naajaranni Puang Isa mpake 
pangpasusian. Mpamulami curitan-Na 
nakua, "Den mesa' pangdusung male 
nnamboh banne. 

41a tonna ambohmi, den to ta'pah do' 
lalan, naratu to manuk-manuk ncappu'ii. 

> Den too to ta'pah do' batu-batu to 
te'da nabuda litakkana. Madoi' bang tuo 
joo banne, nasaba' ci'di'ra litakkana. 

6 Apa ia tonna malussumo allo, 
nala'da'mi allo joo tananan mane' 
cumucuk. Ta'pa malajumi anna mate, 
nasaba' te'da namandalan to waka'na. 

7 Den too to ta'pah lan tangnga 
duri. Saloboh-lobohnami joo duri, 
nasirimpihhii joo tananan arannai mate. 

8 Apa den too to ta'pah do' litak 
malompo, anna membua. Den to 
manglokkon pessaratuh, den pennannan 
pulona, na den too to manglokkon 
pentallung pulo." 

?TIa tonna mangkamo Puang Isa 
mpaui joo pangpasusian, nakuamo, 
"Ingaranni to apa mangka misa'ding, 
sanga ketalinga kamu'!" 

10 Undinna ratumi to anak gurun- 

Na Puang Isa namekutana nakua, 
"Oo Puang, ciapari tatuli mpakera 
pangpasusian ke mangngajahhiki' lako 
tobuda?" 

11 Nakuamo Puang Isa mebali, 
"Dibenmo kamu' barakka' la nnissenni 
to apa tangnaissen tau kumua la ratui 

Puang Allataala mangparenta susi Raja, 
apa ia to tau laen te'da nadipaissenni. 

12 Nasaba' ia to tonnampuimo buda 
apa la dirangngannipa la'bi buda, 
anna kala'bian pissen. Apa ia to 
totangnnampui apa, ia to apa ci'di'mora 
naampui, la dialai pissen. 

13 Iamo joo kupake pangpasusian ke 
mangngajahhina' lako tobuda, nasaba' 
moi namengkita, apa susi to te'da 
napakita. Moi nasa'ding, apa susi 
totangpasa'ding na te'da napahangngi. 

14 Jajimi to mangka napau Nabi 
Yesaya tonna anu' kumua, 'Nakua 
Puang Allataala: Ia tee mai tau 
da'tan bang mpesa'dingngii, apa 
te'da nalampahangngi. Da'tan bang 
mpemakitaii, apa te'da naissenni apa to 
jaji. 

15Nasaba' liwa'mo membattuk tee 
bangsa, namataru talinganna, na 
mpamamma' matanna. Ia tee jaji 
dikua danggi' napakita matanna, 
nadanggi' namangpesa'ding talinganna, 
nadanggi' napahangngi, nadanggi' 
namengkatoba' lako kale-Ku', anna 
danggi' kupamalagahhi."" 

16 Nakuamo Puang Isa lako anak 
gurun-Na, "Jaji, masannang kamu', 
nasaba' mipahangngi to apa misa'ding 
sola mikita. 

17 La miingaran tee kadang-Ku' 
kumua, buda nabi sola taun-Na Puang 
Allataala tonna anu' madoang la 
ngkitai to apa mikita tee too, apa te'da 
nakitai! Madoang too la ssa'dingngi 
to apa misa'ding tee too, apa te'da 
nasa'dingngi." 

18 Nakua Puang Isa, "Iamo joo, 
pesa'dingngimi to battuananna joo 
pangpasusian tomangngamboh. 

191a to banne ta'pah do' lalan 
dipasangrapangngi to tossa'ding 
kareba kumua la ratui Puang Allataala 
mangparenta susi Raja, apa te'da 
napahangngi. Ratumi to Ballisi' rrampai 
joo kareba mangkamo nasa' ding. 

201a to banne ta'pah do' batu-batu 
dipasangrapangngi to tossa'ding kadan- 
Na Puang Allataala anna masannang 
ntarimai. 

21 Apa te'da natorro tongan 
lan penawanna na cingga'tu'ra 
natangnningaranmi. Ianna ratuimi 

kamasussan ba'tu kadipakario-rioan, 
sanga ia joo kada, ta'pa balik pole'mi. 

22 1a to banne ta'pah lan tangnga duri 
dipasangrapangngi to tossa'ding kadan- 
Na Puang Allataala, apa mpuselang 
bangngi katuoanna, namadoang bang 
too la sugih. Iamo joo nni'pinnii joo kada 
lan penawanna, anna te'da namembua. 

23Na ia to banne ta'pah do' litak 
malompo dipasangrapangngi to 
tossa'ding kadan-Na Puang Allataala, 
napahangngi napugaukki, anna membua 
melo. Den to manglokkon pessaratuh, 
den pennannan pulona, na den too to 
manglokkon pentallung pulo." 

24 Mangcurita pole' omi Puang Isa lako 
tobuda mpake pangpasusian nakua, 
"Ianna mangparentamo Puang Allataala 
susi Raja, wa'ding dipasangrapang 
pangdusung nnamboh banne melo. 

25Ja tonna bongimo namamma' 
ngasanmo to tau, ratumi to ewalinna joo 
pangdusung nnambohhi todai pare-pare, 
namale ssalai. 

26 Ta tonna sunmo buanna joo pare, 
pajan todami to pare-pare lan tangnga 
pare. 

27 Ratumi to tomangjamanna nakua, 
'Oo puang, kisanga melo ngasan to 
banne taamboh. Umbora nakua nagaja 
buda pare-pare tuo sola joo pareta'?' 

28 Mebalimi joo pangdusung nakua, 
'Panggaukanna ewalinta' joo.' 
Mekutanami tuu lako tomangjamanna 
nakua, 'Oo puang, wa'dingraka kimale 
rrebu'ii joo pare-pare?' 

29 Mebalimi joo pangdusung nakua, 
'Danggi', nasaba' ia ke direbu'i to 
pare-pare, la tirebu' todai to pare. 

30 Ma'namo napada tuo jolo', 
sadipepareinna. Undipi kumane' 
mpangpesuanni lako tomepare 
narebu'i jolo' to pare-parena, naujunni 
nadisumpun. Narempun meloi to pare 
nadipatama pa'pak."" 

31 Mangcurita omi Puang Isa mpake 
pangpasusian lako tobuda nakua, 
"Ianna mangparentamo Puang Allataala 
susi Raja wa'ding dipasangrapang 
pangdusung ntanan sanglise' sawi jio 
bara'bahna. 

32 Ja joo lise' sawi iamo lise' kaminang 
biccukkuna. Apa ianna tuomo, 
memmatonggomi na ia to tananan utan- 

utan laen, namembarana', namesserang 
to manuk-manuk jio tangkena." 

33 Denpa pangpasusian laen nacurita 
Puang Isa lako tobuda nakua, "Ianna 
mangparentamo Puang Allataala susi 
Raja wa'ding dipasangrapang ragi, naala 
baine napasigerokki patang pulo litere' 
ta'pung, anna loboh." 

34 Sininna joo napangpangngajaran 
Puang Isa lako tobuda mpake 
pangpasusian. Te'da bang natangmpake 
pangpasusian, ke nnajahhii tobuda, 

35 dikua anna jaji to kadan-Na 
Puang Allataala mangka napau 
nabi tonna anu' kumua, "Ta 
angkumangngajahhi, mpakena' 
pangpasusian. La kupangpeissenan 
sininna to tangnaissennapa tolino 
sipammula jio mai dipadenna lino." 

36 Messarakmi Puang Isa jio mai tobuda, 
namale mesa sola anak gurun-Na. Ia 
tonna mentamamo bola, meta'dami anak 
gurun-Na nakua, "Oo Puang, pauankan 
battuananna joo pangpasusian pare-pare 
tuo lan tangnga pare." 

37 Mebalimi Puang Isa nakua, "Ia to 
pangngamboh banne melo, Aku' bang 
unamo, Anak Mentolino. 

38 Ta to uma dipangpasusii lino. Banne 
melo dipangpasusii tomenjajimo umma '- 
Na Puang Allataala. Na ia to pare-pare 
dipangpasusii tonturu' Ballisi'. 

39Ta to ewali nnambohhi pare-pare, 
iamo Ballisi'. Na wattu peparean, iamo ke 
Kiama'mi lino, na ia to tomepare, iamo 
sininna malaeka'-Na Puang Allataala. 

40 Ia to pare-pare dirempun na 
dipatorro leko' disumpun, susi toomi to 
menturu' lako Ballisi' la dirempun leko' 
nadipatama api naraka. 

41 Aku' Anak Mentolino la ssua 
malaeka'-Ku' mpilei lan mai tangnga- 
tangngana umma'-Na Puang Allataala 
sininna to tompalao sala padanna rupa 
tau na tomanggauk gaja'. 

42 La dipatama api naraka manglaka- 
laka nanii tau sikarrakan na sunggarigi'. 

43 Na ia to tau mpugauk pakkaeloran-Na 
Puang Allataala la tiarrang susi allo gaja 
cora lan Lino Barun-Na Ambe' Puang 
Allataala. Iamo joo ingaran meloi to apa 
mangka misa'ding, nasaba' ketalinga 
kamu'!" 

44 Mangcurita pole' omi Puang Isa lako 
tobuda mpake pangpasusian nakua, 
"Ianna mangparentamo Puang Allataala 


MATIUS 13.45 -49 /1 


susi Raja, wa'ding dipasangrapang to 
ewanan dilamun do' litak, naampa'i tau. 
Nalamun pole'i, namane' male mbaluk 
ngasanni to ewananna, naallianni joo 
padang nanii nnampa' ewanan nena', 
nasaba' gaja sannangngi joo tau." 

45 Mpau pole'pa pangpasusian Puang 
Isa nakua, "Ianna mangparentamo 
Puang Allataala susi Raja, wa'ding 
dipasangrapang pangdangkang to 
nnangah mutiara mellong. 

461a tonna kitamo mutiara sanglise' 
liwa' mellong, ta'pa malemi mbaluk 
ngasan ewananna naallianni joo 
mutiara." 

47 Mangcurita pole' omi Puang Isa lako 
tobuda mpake pangpasusian nakua, 
"Ianna mangparentamo Puang Allataala 
susi Raja, wa'ding dipasangrapang 
puka to ditanan jiong tasik, na nnala 
mangrupa-rupa bale. 

48 Ianna ponnomo bale, narui'mi 
pangjala de' randan tasik nacumadokko 
mpileii. Ia to melona napatama embere' 
na ia to gaja'na naca'bean. 

49 Susimi joo ke Kiama'mi lino, ia 
to malaeka'-Na Puang Allataala la 
mpilei napasisarakki to tompugauk 

pakkaeloran-Na Puang Allataala na ia to 
totangmenturu' lako Puang Allataala. 

50 Ja to totangmenturu' lako Puang 
Allataala la dipatama api naraka 
manglaka-laka nanii tau sikarrakan sola 
sunggarigi'." 

51 Mekutanami Puang Isa lako anak 
gurun-Na nakua, "Mipahang unaraka 
battuananna joo sininna pangpasusian?" 
Mebalimi to anak gurun-Na nakua, "Ie' 
Puang, kipahang ngasan." 

52 Nakuamo Puang Isa, "Iamo joo la 
mipahang kumua ia to guru agama 
to-Yahudi to menjaji umma'-Namo Puang 
Allataala na ntarimamo pangngajaran- 
Na, susimo to ampu bola mpasun ngasan 
ewananna la jolona la barunna lan mai 
ngenanna, napangpekitanni." 

53Ja tonna mangkamo Puang Isa 
ncurita ngasanni joo pangpasusian, 
nasalaimi joo ngenan, 

4 hapole lako kota Nazaret to 
dinii mpelobohhii. Ntuu jio lan bola 
passambajangan nanii mangngajahhi 
nasijangngaran to tossa'dingngi, 
nakua, "Umbora Ia nanii mpelajahhi 
kapaissenan susi joo? Na pole umbora 

to kuasa napake mpugauk tanda 
mejangngaran? 

>> Tanganakkanaraka Ia pande bola, na 
Maryam to indo-Na? Na ia to sile'tona, 
iamo to Yakub, Yusuf, Simon na Yudas. 

56 Na torro lan too ntee kotata' to 
sile'to-Na baine. Umbora Ia nanii 
Ilolonganni tuu lako?" 

57 Iamo joo nacia' tuu lako tau ntarimai 
to Puang Isa. Nakuanni Puang Isa, "Ia to 
nabi dikasiri' ia umbo-umbo nanii, apa 
jio kampongna ba'tu jio bolana te'da 
nadikasiri'." 

58 Iamo joo na te'da nabuda tanda 
mejangngaran napugauk jio kampong- 
Na, nasaba' te'da nakatappat'ii tau. 
14 1 Ta joo wattu nasa'dingmi Raja 

Herodes Antipas, to mparenta 
tana Galilea, to karebanna Puang Isa. 

2 Nakuamo lako pangjamana, 
"Tonganna Nabi Yahya tee tuo pole'! 
Iamo joo namakuasa mpugauk tanda 
mejangngaran." 

3Jamo namangkada susi joo Raja 
Herodes, nasaba' ia to apa pura 
jaji tonna tee. la joo Raja Herodes 
sibalii Herodias bainena sile'tona to 
disanga Filipus. Apa napangngingaranni 

Nabi Yahya kumua, "Pemali ke 
sibaliki' Herodias to balinna sile'tota'." 
Madoangngi la mpangpebunoanni, 
apa malaja'i lako tobuda, nasaba' 
nasanga ia tau nabi to Yahya. Iamo joo 
napangpejokkoan bangri nadipumpung 
dipatama pangtarungkuan. 

4(14:3) 

(14:3) 

SJa tonna mpengngingaranni allo 
kajajianna Raja Herodes menari'i to 
anakkana baine Herodias napengkitaii 
toratu, na liwa' napumasannang Raja 
Herodes. 

7 Tamo joo namassapah nakua, "Ee, apa 
to mupeta'da, iami la kubenko." 

8Ja joo anakdara nturu' pakkaeloranna 
indona nakua, "Ie' puang, meta'dana' 
kita', ulunna Nabi Yahya nadipajiong 
baki', kuta'pa diben silalona." 

9Masussa penawanna Raja Herodes 
tonna sa'dingngi to peta'danna 
joo anakdara, apa la napatumbapi 
namangkamo napassaparan jio 
olona toratunna. Jaji natarimami to 
peta'danna. 

10 Ta'pa nasuami to tau male lako 
pangtarungkuan Ile'toi to ulunna Nabi 
Yahya. 

11 Nabawami tama to ulunna Nabi 
Yahya jiong baki' nabenni joo anakdara. 
Nabawami lako indona napakitanni. 

12 Ta tonna sa'dingmi anak gurunna 
Nabi Yahya, malemi nnalai to batang 
rabukkuna, anna patamai liang. Mangkai 
joo, malemi mpauanni Puang Isa kumua 
matemi to Nabi Yahya. 

13 Ja tonna sa'dingngi Puang Isa joo 
kareba kumua matemi to Nabi Yahya, 
messarakmi namale mesa sola anak 
gurun-Na manglopi mangnguju lako 
padang pallawangan. Apa naissenni 
tobuda, nasimessunan lan mai 
kampongna nannola gantanan njoloii to 
Puang Isa sola anak gurun-Na. 

14 Ja tonna mellaomo Puang Isa jao 
mai lopi, nakitami joo tobuda, anna 
masse penawan-Na. Napamalagahhi to 
tomasaki to ratu nasolan tau. 

151a tonna karuenmo, malemi to 
anak gurun-Na ngkandoppi' Puang 
Isa nakuanni, "Oo Puang, la bongimi, 
na pallawangan tee tanii. La'bi melo 
ke tasuami tee mai tau napada male 

mengguririkkita'." 

16 Apa napebalii nakua, "Danggi'mo 
namale, kamu' ia to la mpakandei." 

17 Nakuamo to anak gurun-Na, 
"Limamora roti na duapa bale kiampui!" 
18 Nakuamo Puang Isa, "Bawai mai." 

19 Nasuami joo tobuda cumadokko 
jio reu malammak. Naalami joo lima 
roti na dua bale, anna mentingngara 
de' langi' mangkurru sumanga' lako 
Puang Allataala. Namane' nti'pek-ti'pekki 
joo roti, nabenni anak gurun-Na anna 
tawa-tawanni joo tobuda. 

20 Kumandemi sola ngasan sabarahna. 
la tonna mangkamo kumande, 
napasirempunmi to torrona, ponnopa 
sangpulo dua baku'. 

21 Agi-agi den limang sa'bu muane to 
kumande, tangdibilangpa to baine sola 
pea. 

22 Mangkai joo, nasuami Puang Isa to 
anak gurun-Na endek de' lopi, najolo 
lian sambali'na tasik. Ia tonna polemo 
tuu lako to buda, malemi Puang Isa de' 
buntu massambajang mesa-mesa. Ia 
tonna la bongimi, jao unapi buntu. 

23 (14:22) 

24Na ia joo wattu mambelami tama 
tangnga tasik to lopinna anak gurun-Na. 
Nagasa'i bombang, nasaba' ssussangngi 
angin bara'. 

25 Ta tonna dannarimo, ratumi Puang 
Isa lumingka jao wai, mpendete'i to anak 
gurun-Na. 

26 Ta tonna kitami to Puang Isa lumingka 
jao wai, silajatanni to anak gurun-Na. 
Nasimetamba-tamban nakua, "Bombo!" 

27 Apa ta'pa nakuanni Puang Isa nakua, 
"Ee, rapa' kamu'! Danggi' mimalaja'! 
Aku' tee." 

28 Nakuamo Petrus, "Ia ke Kita' tongan 
Puang, suamo' kulumingka toda jao 
wai." 

29 Mebalimi Puang Isa nakua, 
"Malemoko mai." Iamo joo namellao 
Petrus jao mai lopi, nalumingka jao wai 
male lako Puang Isa. 

30 Apa ia tonna kitai Petrus to bombang 
tonggo, malaja'mi, nasado'-do'na, 
metambami nakua, "Ee Puang, 
tatulungna'!" 

31 Ta'pa malemi Puang Isa ngkorongngii 
natoei, nakuanni, "Ee Petrus, 
ammubatara? Ciapari na te'da 
mukatappa'ina'?" 

32 Endekmi de' lopi sola dua nata'pa 
radan to angin bara'. 

33 Nasuju'mi anak gurun-Na to Puang 
Isa. Namangkada nakua, "Kita'mo Anak 
Allataala." 

34 Ratumi Puang Isa sola anak gurun-Na 
lian sambali'na tasik, namellao jio tana 
Genesaret. 

35Ta tonna issenmi tau kumua 
Puang Isa tonganmo joo ratu, malemi 
mpangpeissenanni lako mengguririkkina 
tana Genesaret, naratu to tau ssolan 
tomasakinna. 

36 Anna meta'da lako Puang Isa kumua, 
ke wa'dingngi nakaka' mandai to baju 
lando-Na, moi na tampakkana bangra. 
Padami tau ngkaka' baju landona pada 
toomi malagah. 

1 5 1 Den ba'tu pira-pira to-Farisi 

sola guru agama jao mai kota 
Yerusalem ratu ssikitan Puang Isa. 
Mekutanami lako nakua, 

2"Ciapari na te'da naturu'i anak 
gurun-Ta' to ada' tojolota'? Te'da nabasei 
limanna jolo', namane' kumande." 

3Mebalimi Puang Isa nakua, "Na ciapari 
na te'da mituru' parenta-Na Puang 

Allataala, na ia ora mituru' tongan to 
atoran migaraga kalena? 

4Nasaba' nakua Puang Allataala, 
'Kasiri'i to tomatuammu. Na ia to 
tongkada-kadai tomatuanna la dibuno.' 

“Apa sibalikanna to 
mipangpangngajaran lako tau 
kumua, te'da nasala ke den tau 
ngkuan tomatuanna, 'Ia to doi' la kuben 
kamu' la miputuo, iamo to mangka 
kupangkaroban lako Puang Allataala', 

6 Jaji ia joo tau te'damo naparallu 
ngkasiri' tomatuanna. Ia ke susii joo, 
te'damo mituru'i to parenta-Na Puang 
Allataala, napubua' ada' tojolomi. 

7Ee, tomajekkong kamu'! Nang tongan 
to napau Nabi Yesaya tonna anu' mpau 
kamu' kumua, 

8'Nakua Puang Allataala: Ia tee mai tau 
kadanna manda kumua napakala'bihna', 
apa sitonganna te'da nakasiri'na'. 

9 Te'da bua'na ssompana', nasaba' ia 
to napangpangngajaran atoran tolino, 
butung to kumua mpangpangngajaran 
parenta-Ku'.'" 

10 Natambaimi Puang Isa tuu lako 
tobuda nakuanni, "Pesa'dingngi, 
ammipahangngi! 

11 Te'da na ia to dikandena ncarepai 
tau, apa iara to messun jio mai timu, 
anna mentangsipato'mo to tau ssompa 
Puang Allataala." 

12 Ratumi to anak gurun-Na Puang Isa 
ngkutanaii nakua, "Taissenraka kumua 
ia to kadan-Ta' napugalli to-Farisi?" 

13Mebalimi Puang Isa nakua, "Ia to to- 
Farisi wa'ding dipasangrapang tananan 
to tangngia pantanan-Na Ambe'-Ku' jao 
suruga. Iamo joo naladirebui'i. 

14 Paboko'i bangmi penawa tuu mati' 
to-Farisi. Samanna ia tobuta tuu mati'. 
Na ia ke pada tobutamo sirenden, tantu 
la melolinni ia do' garuang." 

15 Nakuamo Petrus, "Oo Puang, 
meta'dakan, tapauankan battuananna 
joo pangpasusian." 

16 Mebalimi Puang Isa lako anak 
gurun-Na nakua, "Oo, te'da todaraka 
pale' mipahangngi? 

17 Parallu miissen kumua, ia to dikande 
mentama ba'tang namessun, ke malei 
mangcarepa to tau. 

18 Jaji, apa to messun jio timu, pole 
jio ngasan mai penawa, iamo joo to 
ncarepai tau. 

19 Nasaba' pole lan mai penawa to nanii 
pangtangngaran gaja' na mpalao sala 
tau susinna: mangbuno, manggauk sala, 
ncarepai tananan dapohna tau, boko, 
sa'bi tangtongan, na mpau gaja' tau. 

20 Ta ngasanmo joo to ncarepai tau. 
Apa ia ke te'da nabasei limanna to tau 
nakumande, te'da ia naciapa." 

21 Ke'dehmi Puang Isa jio mai ntuu joo, 
namale re' tana mengguririkkina kota 
Tirus sola kota Sidon. 

22 Denmi mesa' baine to-Kanaan ratu 
ngkandoppi' Puang Isa metamba- 
tamba nakua, "Oo Puang, bati'na Raja 
Daud, kamaseina'! Natamai setang to 
anakkaku' baine. Takkajulu' maparri'na!" 

23 Te'da bang napebalii Puang Isa. 
Meta'dami anak gurun-Na nakua, "Ee 
Puang, suai palai joo baine. Undi bang 
jio boko'ta' rrekaiki'." 

24 Mebalimi Puang Isa nakua, "Disua 
lako mandara' to-Israel to susi bembala' 
lao salamo." 

25 Suju'mi joo baine jio olo-Na Puang 
Isa nameta'da nakua, "Oo Puang, 


tulungna' dikka'. 


MATIUS 15.26-32 82 


26 Mebalimi Puang Isa nakua, "Te'da 
namelo ke dialai to kandena pea nadiben 
asu." 

27 Mebalimi nakua, "Oo Puang, tongan 
tuu, apa ia to asu ngkande bota to polloh 
do' sulluk mejana puangna." 

28 Nakuanmi, "Ee, indo', matappa' 
tonganko! La jaji to mupeta'da." Ia joo 
wattu ta'pa malagah bang unami joo 
anakkana. 

29 Polemi Puang Isa jio mai ntuu joo, 
namale mangrundun randan Tasik 
Galilea, namane' endek de' buntu. Ia 
tonna cumadokkomo, 

30 budami tau ratu mbawa tokupi', 
tokeppang, tobuta, tomamang na 
budapa tomasaki laenna napajioi olo-Na 
Puang Isa. Napamalagahhi. 

31 Jangngah ngasan to tau ngkitai 
tuu lako tokupi' lumingka, tokeppang 
memmaruruh lingkana, tobuta pakita, 
na tomamang mangkada. Pada 
mpakala'bihmi Puang Allataala, Puangna 
to-Israel. 

32 Natambaimi Puang Isa to anak 
gurun-Na nakuanni, "Masse penawang- 
Ku' ngkitai tee mai tobuda, sanga tallung 
allomiki' sola na cappu'mi to kinallona. 

Te'da kueloranni pole ke tangbarahhi, 
iamo ke limpui lako lalan." 

33 Mekutanami anak gurun-Na Puang 
Isa nakua, "Umbo tanii nnala kande la 
dipakandeanni tee tau gaja buda, na 
padang pallawangan tee tanii?" 

34 Mekutanami Puang Isa nakua, 
"Pirapara roti miampui?" Mebalimi 
nakua, "Pitumora na ba'tu pira 
bale'-bale' sibiccuk." 

35 Nasuami Puang Isa cumadokko tuu 
lako tobuda jiong padang. 

36 Naalami joo pitu roti sola bale'-bale', 
namangkurru sumanga' lako Puang 
Allataala. Mangkai joo nati'pek-ti'pekmi 
joo roti sola bale, nabenni anak 
gurun-Na, anna tawa-tawanni joo 
tobuda. 

37 Kumande ngasanmi tuu lako tau 
sabarahna. Ia tonna mangkamo 
kumande, napasirempunmi anak 
gurun-Na Puang Isa to torrona, ponnopa 
pitu baku'. 

38 Den patang sa'bu muane to kumande, 
tangdibilangpa to baine sola pea. 

39 Ta tonna polemo tuu lako tobuda 
endekmi de' lopi Puang Isa, namale lako 
tana Magadan. 

1 6 1 Den ba'tu pira-pira to-Farisi 
sola to-Saduki ratu la ssedei to 
Puang Isa. Meta'dai anna pugauk tanda 
mejangngaran, la mpamanassai kumua 
ia to kuasan-Na pole jio tongan mai 

Puang Allataala. 

2 Mebalii Puang Isa nakua, "(Ia ke 
kabuhmi allo, mikua mangkada, 'La melo 
to allo, sanga malea to randan langi'.' 

3Na ia ke makale', mikua mangkada, 
'La uran, sanga malea to randan 
langi' na maru'gun.' Macca kamu' 
mbattuanannii to tanda mikita jao langi', 
apa te'da miissenni mbattuanannii to 
apa kupugauk, tanda karatuan-Na Puang 
Allataala mangparenta susi Raja. | 

4Takkaliwa' gaja' natangmatappa' 
tee tau too allo! Napeta'dai kumua 
la kupakitanpi tanda mejangngaran, 
namane' la ngkatappa'ina'. Apa ia manda 
tanda la dipakitanni susi to apa jaji lako 
Nabi Yunus." Ia tonna mangkamo Puang 
Isa mangkada susi joo, malemi ssalai 
joo tobuda. 

> Ta tonna ratumo lian sambali'na tasik 
to anak gurun-Na Puang Isa, mane' 
naingaranri kumua te'da nabawa roti. 

6 Mangkadami Puang Isa nakua, 
"Majaga kamu' lako raginna to-Farisi 
sola to-Saduki." 

7 Apa te'da naissenni anak gurun-Na 
joo pangpasusian nasipangkada-kada 
nakua, "Iamo namangkada susi joo, 
nasaba' te'da tabawa roti." 

8Naissen Puang Isa to apa 
nasipangkadai. Iamo joo nakuanni, "Ee, 
kamu' totangmatappa'! Anna ia ora 
misipangkadai kumua te'da mibawa roti? 

9 Te'daparaka mipahangngi to kuasang- 
Ku'? Te'damoraka miingaranni to lima 
roti dipakandean tau limang sa'bu? 
Pirapara baku' torrona to mipasirempun? 

10 Susi too to pitu roti dipakandean tau 
patang sa'bu. Pirapara baku' torrona to 
mipasirempun? 

11 Ciapari na te'da mipahangngi kumua 
tangngia roti tongan to kusanga, 
'Majaga kamu' lako raginna to-Farisi sola 
to-Saduki."" 

12 Mane'ri napahang anak gurun- 

Na kumua, ia to nasanga majaga 

lako raginna to-Farisi sola to- 

Saduki battuananna majaga lako 
pangngajaranna to-Farisi sola to-Saduki. 

13 Malemi Puang Isa lako siandahna 
kota Kaisarea Filipi. Ia tonna ratumo 
lako, nakutanaimi to anak gurun-Na 
nakua, "Ia ke pahangna tau, indara 
nasanganna' tee Aku', Anak Mentolino?" 

14 Mebalimi nakua, "Den tau kumua 
Nabi Yahya, den too tau kumua Nabi Elia, 
na ia to laenna kumua Nabi Yeremia, 
ba'tu sala mesa'na nabi tonna anu'." 

15 Mekutana pole' omi nakua, "Apa ia ke 
pahangmi, indara' tee?" 

16 Mebalimi Petrus nakua, "Kita'mo Raja 
Mangpasalama', Anak to pole jio mai 
Puang Allataala to tuo te'da cappa'na." 

17 Nakuamo Puang Isa, "Simon 
anakkana Yona. Masannangko, nasaba' 
tangngia tolino mpauanko to ianna tuu, 
apa pole jio mai Ambe'-Ku' jao suruga. 

18 Tamo joo, kusangai tooko Petrus, 
battuananna batu mawatang. Susi batu 
ariri dinii mpake'deh bola namawatang, 
susi toomi kusuako la mpemawatangngi 
tomatappa' lako Aku' na moi kamatean 
te'da nalantaloii. 

19 La kubenko goncingna Lino Barun-Na 
Puang Allataala. Ia to mupangnganggai 
lan lino, napangnganggai too Puang 

Allataala. Na apa to mueloran Ian lino, 
naeloran too Puang Allataala." 

20 Ta tonna mangka joo, napakainga'mi 
Puang Isa to anak gurun-Na kumua 
danggi' naden tau napauan kumua Iamo 
Raja Mangpasalama'. 

211a joo wattu napamulami Puang Isa 
mpauanni to anak gurun-Na kumua, 
"La malena' de' kota Yerusalem, anna 
pamaparri'na' pekaamberan to-Yahudi, 
kapala imang sola guru agama. La 
dibunona', apa ia ke allo mangpentallun, 
la dipatuo pole'na' jio mai kamatean." 

22 Nasarakki mesami Petrus to Puang 
Isa anna ta'tanni nakua, "Oo Puang, 
dennaa upa' napamambelai Puang 
Allataala joo la jaji lako kale-Ta'!" 

23 Apa messailei Puang Isa nakuanni 
to Petrus, "Ee, Ballisi', palai laloko 
ntee! La mutumangna', nasaba' ia 
to pikkirisanmu, pikkirisan tolino ia, 
tangngia pikkirisan jio mai Puang 
Allataala." 

24 Mangkadami Puang Isa lako anak 
gurun-Na nakua, "Ia to tolanturu'na', 
te'da nalanturu'i bang pakkaeloran 
penawanna, apa la mpassan kaju 
sitambenna, naturu' tarruhna'. 

25 Nasaba' ia to tocirinnai katuoanna, 
te'da nalannampa' katuoan melo te'da 
cappa'na. Apa ia to tonturu' tarruhna' 
moi la dibuno, iamo la nnampa' katuoan 
melo te'da cappa'na. 

26 Apara bua'na lako tau ke naassang 
ngasanni tee lino, apa teda naampa' 
katuoan melo te'da cappa'na? 
Wa'dingraka joo katuoan dipasiangga' 
waramparan? 

27 Te'damo namasai kuratu, Aku' 

Anak Mentolino sola malaeka'- 

Ku', angkupupangngarrangngi to 
kamala'biran-Na Ambe'-Ku'. Ia joo wattu 
la kunii mbenni assele' panggaukanna to 
tolino. 

28 [a miingaran tee kadang-Ku' kumua, 
sitonganna den kamu' to ntee, te'dapa 
namate ke te'dapi nakitana' tee Aku', 
Anak Mentolino, mangparenta susi 
Raja!" 

1 7 t Annan allona mangkanna joo, 

nasolanmi Puang Isa to Petrus, 
Yakub sola Yahya sile'tona, namale 
messarak de' buntu majao. 

2Ta tonna ratumo de', nakitami to Puang 
Isa balik rupan-Na. Ia to rupan-Na susi 

allo mangngarrang na ia to pakean-Na 
memmabuccang cumbia'-bia'. 

3Nakita toomi to Nabi Musa sola Nabi 
Elia sipangkada-kada sola Puang Isa. 

4Nakuamo Petrus, "Oo Puang, 
masannangki' ntee. Ia ke takabudai la 
ngkabua'na' tallu bola-bola, mesa' tanii, 
mesa' nanii Nabi Musa, na mesa' nanii 
Nabi Elia." 

“Ja tonna mangkada unapa Petrus, 
ratumi to saleu' macorrang mbombonnii 
sola ngasan na den gamara nasa'ding 
lan mai nakua, "Iamo tee to Anak 
kupakamoja' to mpamasannangna'. 
Pesa'dingngii!" 

6 Silajatanmi sola tallu joo anak 
gurun-Na Puang Isa tonna sa'dingngi to 
gamara, namessuju' do' litak. 

7 Apa nakandoppi'i Puang Isa nakaka'i, 
nakuanni, "Jenjen kamu', danggi' 
mimalaja'!" 

8 Ta tonna mengkitamo, teda bangmo 
tau laen nakita saliwanna Puang Isa 
mandamo. 

?Ta tonna solohmo jao mai buntu, 
napakainga'mi Puang Isa nakua, "Ia ke 
dipatuo pole'mo' jio mai kamatean tee 

Aku', Anak Mentolino, mane'ri wa'ding 
mipauan tau to apa mangka mikita." 

10 Mekutanami to anak gurun-Na nakua, 
"Matumbai pale' nakua to guru agama, 
kumua la ratui jolo to Nabi Elia?" 

11 Mebalimi nakua, "Tongan, la ratui to 
Nabi Elia, la mpasadia ngasanni. 

12 Apa sitonganna kukuan kamu': 
Ratumi ia to Nabi Elia, apa nasakka' 
gaukki bangngi tau, sanga te'da 
naissenni. Susi toomi to la nagaukanna' 
tee Aku', Anak Mentolino." 

13 Napahang anak gurun-Na kumua 
Nabi Yahya to nasanga Puang Isa. 

141a tonna polemo Puang Isa sola to 
tallu anak gurun-Na lako to nanii tobuda, 
den muane ngkandoppi'i, namengguntu' 
suju' jio olo-Na, 

15 nakua, "Oo Puang, takamaseii dikka' 
joo anakkaku'. Nakannai saki ta'ta', 
naliwa' maparri'na. Pembudamo melolin 
tama api ba'tu do' wai. 

16 Mangkamo kusolan lako anak gurun- 
Ta', apa te'da nakullei mpamalagahhi." 

17 Mebalimi nakua, "Takkaliwa' ngasan 
kamu' tee! Tangmatappa' sola sala lalan 
to tau too allo! Piranpara masainna 

la kunii torro, to la minii mpa'dikki 
penawang-Ku'. Bawai mai tuu pea." 

18 Nagarra'i Puang Isa joo setang 
namessun lan mai joo pea. Messunmi, 
nata'pa malagah silalona joo pea. 

19 la tonna Puang Isa mandamo sola 
anak gurun-Na, mane'ri nakandoppi' 
anna mekutana nakua, "Oo Puang, 
ciapari na te'da kikullei nnula'ii joo 
setang?" 

20 Mebalimi nakua, "Malammai to 
kamatapparanmi. La miingaran tee 
kadang-Ku' kumua, ia ke denni 
kamatapparanmi moi pada bangra lise' 
sawi, wa'ding kamu' kumua lako tee 
buntu, 'Tiangka'ko lako ntuu joo', nang 
la tiangka' ia. Te'da to apa tanglamikulle 
mipugauk. 

21 [Apa ia manda to passambajang sola 
puasa wa'ding nnula'i to setang susi 
joo.]" 

22 Ta tonna sirempunmo Puang Isa sola 
anak gurun-Na jio tana Galilea, nakuamo 
Puang Isa lako, "Te'damo namasai ia tee 
Aku', Anak Mentolino, kuladipangben 
lako kuasanna tolino. 

23 La dibunona', apa allo mangpentallun 
la dipatuo pole'na' jio mai kamatean." 

Masussami penawanna to anak gurun-Na 
sola ngasan. 

24Ta tonna ratumo re' Kapernaum 
Puang Isa sola anak gurun-Na, ratumi 
to ba'tu pira-pira tomangrempun 
sima la dipatama Bola Puang Allataala 
namekutana lako Petrus nakua, "Nabajah 
unaraka gurummu to sima dipatama 
Bola Puang Allataala?" 

25 Mebalimi Petrus nakua, "Tantu 
nabajah." Ia tonna polemo lako bola, 
napajoloimi Puang Isa ngkutanaii 
to Petrus nakua, "Simon, umbo 
nakua pahangmu? Indara to parallu 
mbajah sima sola sassung lako raja 
lan lino? Topangtondokanraka ba'tu 
tomentamaraka tondok?" 

29 Mebalimi Petrus nakua, "Tomentama 
tondok." Nakuamo Puang Isa, "Ta ke susii 
joo, te'da naparallu to pangtondokan 
mbajah sima. 

27 Apa dikua danggi' namabirih tee mai 
tau, malemoko mamekan lako randan 
tasik. Ia to bale bungah muala den doi' 
lan anga'na, alai tapamajaranni sola dua 
tama Bola Puang Allataala." 

18 'Te'da namasai ratumi to anak 

gurun-Na Puang Isa mekutana 


MATIUS 18.2-8 93 


nakua, "Indannara to kaminang mala'bih 
jio mai umma'-Na Puang Allataala?" 

2 Natambaimi Puang Isa to pea biccuk, 
napajenjenni lan tangnga. 

3 Nakua, "La miingaran tee kadang-Ku' 
kumua, ia ke te'da mipatorro sipa' 
jolomi, ammisusi pea, te'da milamenjaji 
umma'-Na Puang Allataala. 

“Ia to tau mpamajiong penawanna susi 
tee pea, iamo kaminang mala'bih jio mai 
umma'-Na Puang Allataala. 

“Ia to tontarima pea to susi tee, sanga 
kamatapparanna lako Aku', pada bang 
unamo to Aku' natarima." 

6 Mpatarruhhi kadan-Na Puang Isa 
nakua, "Ia to tontumangngi sala 
mesa'na tee mai pea biccuk nate'damo 
namatappa' lako Aku', la'bi melo ia, ke 
ditoke'ii batu pelullu' gose' to kollongna 
naditallanan do' tasik. 

7 Na liwa' macilakanna to tolino, to 
tompalao sala padanna rupa tau. La 
den bang ia to tomangpalao sala, apa 
macilaka to tau susi joo. 

8Ia ke limammu ba'tu ajemu 
ntumangko mumadosa, ta'takkii 
ammuca'beanni, sanga la'biran ke 
menjaji tosalatampako, apa tuoko sola 

Puang Allataala, na ia ke sukku'i to 
kalemu, apa dipatamako api naraka 
dukku te'da cappa'na. 

9 Na ia ke matammu ntumangko 
mumadosa, sungki'i lan mai 
ammuca'beanni! La'biran menjaji 
tosalatampako, apa tuoko sola Puang 
Allataala, na ia ke sukku'i to kalemu apa 
dipatamako api naraka." 

10 Mpatarruhpa kadan-Na Puang Isa 
nakua, "Ingaranni! Danggi' na den tee 
pea biccu' mikita majiong. Nasaba' 
la miissen kumua, den malaeka'na 
jio olo-Na Puang Allataala jao suruga 
nnampaii. 

11 [Nasaba' Aku', Anak Mentolino, 
mentama lino la mpasalama' to tolao 
salamo natumang dosa.| 

1? Matumbai pahangmi? Ia ke denni 
tau nnampui saratuh bembala', nata'de 
mesa', apara la napugauk to puangna? 
Tantu la napatorroi to kasera pulona 
kasera jio sare buntu, namale ntiroi joo 
ta'dena. 

13 Na ia ke naampa'mi, la miingaran tee 
kadang-Ku' kumua, la liwa' parannunna 
joo puangna lako joo mesa'na na ia to 
kasera pulona kasera! 

14 Susi toomi Ambe'mu Puang Allataala 
jao suruga tangnaeloran sala mesa'na joo 
pea sibiccu' la ta'de kamatapparanna." 

15 Mpatarruh omi kadan-Na Puang Isa 
nakua, "Ia ke ia to padanta' tomatappa' 
mpugauk kasalan lako iko, maleko 
mpakainga'i joo panggaukanna. Sola 
dua bangmoko. Ia ke napesa'dingngiko, 
battuananna mupusile'to pole'mi. 

16 Apa ia ke te'da natarimai to 
pangpakainga'mu, ssolanko mesa' ba'tu 
dua tau lako. Nasaba' den diuki' lan 
Sura' Allataala, 'lapi nawa'ding dira'tah 
kara-karana to tau ke denni dua ba'tu 
tallu sa'bi.' 

17 Apa ia ke te'da unapi namadoang 
mpesa'dingngii to pangpakainga'na 
joo tau musolan lako, la mupaui lako 
jamaa, namale mpakainga'i. la ke te'da 
natarimai, la mireken susii to passassung 
ba'tu totangmatappa'." 

18 Mpatarruhpa kadan-Na Puang Isa 
nakua, "La miingaran tee kadang-Ku' 
kumua, apa to mipangnganggai lan lino, 
napangnganggai toda Puang Allataala 
jao suruga. Na ia to mieloran lan lino, 
naeloran toda Puang Allataala jao 
suruga. 

19 Na la miingaran too kumua, ia ke 
den kamu' dua tau mesa' penawa 
massambajang meta'da lako Ambe'-Ku' 
jao suruga, nang la diben kamu' to 
mipeta'danna. 

20 Nasaba' umbo-umbo nanii dua tallu 
taung-Ku' massambajang, la jiona' sola." 

21 Malemi Petrus lako Puang Isa 
namekutana nakua, "Oo, Puang! Ia ke ia 
to padangku' rupa tau mpugauk kasalan 
lako aku', pempiranra la kudampangan? 
Pempituraka?" 

22 Mebalimi Puang Isa nakua, "Te'da 
napempitu manda, apa manglokkon 
pempitung pulo sipitu. 

23 Nasaba' ianna mangparentamo 
Puang Allataala susi Raja, wa'ding 
dipasangrapang mesa' raja ssingah 
kaunanna, nasaba' napaindannii. 

24 Ta tonna paressai to kaunanna, denmi 
mesa' diampa' to kaindanan sangpulo 
sa'bu talenta indanna, 

25 na tangnakullemi mbajahhi. 
Nakuamo joo raja, 'Balukki tee kaunan 
sintong repokkona na sininna ewananna, 
napakei mbajah indanna.' 

26 Suju'mi tee kaunan jio olona raja 
rrannuan asse penawa nakua, 'Ie', 

sabbara'ki'. Nang la kubajahna to 
indanku'.' 

27 Massemi penawanna joo raja 
nahallalasan bangmi to pangpeindanna. 

28 Ta tonna messunmo lan mai bolana 
raja joo kaunan, sitammumi padanna 
kaunan to napaindanni saratuhra dinar. 
Natoemi natekkei joo solana nakuanni, 
'Bajah ngasanni to indanmu!' 

29 Mangkai joo nasuju'mi joo solana, 
nameta'da nakua, 'Sabbara'ko mane, 
nang la kubajahna to indanku'!' 

30 Apa te'da namadoang ntarimai, 
nakannori napangpetarungkuan joo 
solana ratu lako nabajahna to indanna. 

31 Ta tonna kitai kaunan laen, massemi 
penawanna naparapa'i lako raja joo 
kaunan mangka dihallalasan indanna. 

32 Natambaimi raja joo kaunan gaja 
sa'ga', nakuanni, 'Ee, kaunan masa'ga'! 
la to indanmu mangkamo kuhallalasan 
ngasan, nasaba' mengkamase-maseko 
lako kaleku'. 

33 Ciapari na te'da unamo asse 
penawammu lako solamu, susi to 
kupugauk lako kalemu?' 

34 Gaja gallimi joo raja. Na ia joo kaunan 
gaja sa'ga' dipatama pangtarungkuan 
sanabajahna to indanna." 

35 Natampakkimi Puang Isa joo curitan- 
Na nakua, "Susi toomi Ambe'-Ku' jao 
suruga, la napasusi too kamu', ke te'da 
midampangan tongan padammi rupa 
tau." 

1 9 1 Ta tonna mangka ngasanmo joo 

napangpangngajaran Puang Isa, 
ke'dehmi jio mai tana Galilea na male 
lako tana Yudea lian sambali'na Sa'dan 
Yordan jio kadellekan. 

2 Buda tau undi nturu'i, napamalagah 
ngasanni to masakinna. 

3Ratumi to ba'tu pira-pira to- 

Farisi madoang la ssede Puang Isa 
namekutana nakua, "Situru' atoran 
agamanta', wa'dingraka to tau ssarak 
bainena, nasaba' mangrupa-rupa 
passabatan?" 

4Mebalimi Puang Isa nakua, 
"Te'daparaka mibacai lan Sura' 
Allataala kumua sipamulanna lino 
napaden Puang Allataala to muane sola 
baine? 

> Na mangkali joo, mangkadami Puang 
Allataala nakua, 'Iamo joo, na ia to 

muane la messarak jio mai tomatuanna, 
namale memmesa' sola bainena, 
nasangkale sola dua.' 

6 Jaji, te'damo nadireken dua tau, apa 
mesa'mira. Iamo joo ia to mangkamo 
napamesa' Puang Allataala, danggi' 
napasisarakki tolino." 

7 Mekutanami tuu lako to-Farisi nakua, 
"Ianna susi joo, ciapari nasuai Nabi Musa 
to muane mben sura' talla' lako balinna 
ke la nasarakki?" 

8 Mebalimi nakua, "Naeloran kamu' 
Nabi Musa ssarakki to bainemi, nasaba' 
gaja battuk kamu' cia' diajahhi. Apa ia to 
pamulanna te'da ia nasusi joo. 

? La miingaran! Inda-inda to ssarak 
bainena, to te'da namanggauk sala, 
nakebaine pole', direken manggauk 
salai." 

10 Mangkadami to anak gurun-Na lako 
Puang Isa nakua, "Ianna susi joo, la'bi 
melo ora ia ke te'da nakebaine-kemuane 
to tau." 

11 Mebalimi Puang Isa nakua, 

"Te'da na ia ngasan tau ngkullei 
nturu'i joo kadammu, ia manda ia to 
tonapattantumo Puang Allataala. 

12 Den tau te'da nakullei mendapoh 
simula jajinna. Den to dianggai' meman 
too, dikua nate'da namerrampean. Na 
den too to cia' merrampean, nasaba' 
nala'biranni to pangjaman Puang 
Allataala. Ia to tau ngkullei nturu'i tee 
pangngajah, ma'namo ia napugaukki." 

13 Den tau ratu ssolan pea sibiccuk lako 
Puang Isa anna kaka'i nabarakka'ii. Apa 
nakagallii anak gurun-Na tuu lako tau. 

14 Apa nakuanni Puang Isa, "Eloranni 
tuu mati' pea ratu lako Aku'. Danggi' 
mianggaii, nasaba' tosusimora tuu mati' 
to la menjaji umma'-Na Puang Allataala." 

15 Nakaka'i Puang Isa to ulunna joo pea 
nabarakka'ii. Mangkai joo mpatarruhmi 
kalingkan-Na. 

16 Den mesa' tokallolo male lako 
Puang Isa mekutana nakua, "Oo Guru, 
pauanna' apara to melona tongan sipato' 
la kupugauk angkuampa'i to katuoan 
melo te'da cappa'na?" 

17 Mebalimi nakua, "Ciapari 
mupekutananni to panggaukan 
melo lako Aku'? Mesa'ra ia tomelo, 
Puang Allataala manda ia. Ia ke 
madoangko nnampui katuoan melo te'da 

cappa'na, turu'i to parenta-Na Puang 
Allataala." 

18 Mekutana omi joo tokallolo nakua, 
"Umbonnara kita' joo parenta?" Mebalimi 
nakua, "Danggi' pabuno, danggi' 
manggauk sala, danggi' boko, danggi' 
sa'bi tangtongan, 

19 kasiri'i to tomatuammu, 
mupakamoja'i to padammu rupa 
tau susi iko mpakamoja' kalemu." 

20 Mebalimi joo tokallolo nakua, "Oo 
Puang, kuturu' ngasanmo kita' joo 
parenta, denparaka to parallunna?" 

21Nakuamo Puang Isa, "Ia ke 
madoangko sukku', malemoko mbaluk 
ngasanni to ewananmu, ammubenni 
tokaasi-asi to allinna, mumane' nnampa' 
kasugiran jao suruga. Ianna mangkamo 
joo mupugauk, undimoko nturu'na'!" 

221a tonna sa'dingmi joo kada, 
masussami penawanna joo tokallolo 
namale memboko', nasaba' gaja sugihhi. 

23 Nakuamo Puang Isa lako anak 
gurun-Na, "La miingaran tee kadang-Ku' 
kumua, gaja sussa ia to tosugih la 
menjaji umma'-Na Puang Allataala! 

24| a mikatappa'i kumua, la'bi marawa 
ia to unta mentama to'tok jarun, na ia to 

tosugih mentama Lino Barun-Na Puang 
Allataala." 

25 Sijangngaranni to anak gurun-Na 
ssa'dingngi joo kadan-Na, namangkada 
nakua, "Ia ke susii joo, indamo ia to 
wa'ding la salama'?" 

29 Nakitami Puang Isa nakuanni, "Ia ke 
tolino, te'da nakullei la jaji, apa ianna 
Puang Allataala te'da ia apa tanglajaji." 

27 Nakuamo Petrus, "Takitai Puang, 
kisalai ngasanmo to apangki', angkiundi 
nturu'ki'. Apara to la kiampa'?" 

28 Nakuamo Puang Isa lako anak 
gurun-Na, "La miingaran tee kadang-Ku' 
kumua, lan Lino Barun-Na Puang 
Allataala, ia tee Aku', Anak Mentolino, 
la cumadokkona' jao cadokkoan 
kaminang mala'bih! Iamo joo wattu 
milacumadokko toda jao sangpulo 
dua cadokkoan mala'bih la mparenta 
sangpulo dua pangrapuanna to-Israel. 

291a to tossalaimo bolana, ba'tu 
sile'tona, tomatuanna, anakkana, ba'tu 
bara'bahna, nasaba' matappa'i lako 
Aku', la ntarimai pahalana manglokkon 
pessaratuh. Na la nnampa' toopa 
katuoan melo te'da cappa'na. 


MATIUS 19.30-20.6 103 


30 Apa buda tau tee too, to disanga 
tomala'bih la mentomajiong, na buda 
too tau tee too, to disanga tomajiong la 
mentomala'bih." 

20 1 "TJanna mangparentamo Puang 

Allataala susi Raja, wa'ding 
dipasangrapang tomangbara'bah 
anggoro' melambik male nnangah 
tokumande gaji la mangjama jio 
bara'bahna. 

2Ta tonna sipatuimi to gajinna mesa' 
dinar sangngallo, nasuami mangjama jio 
bara'bahna. 

3Ta tonna tatte' kaseramo, malemi lako 
pasa' joo ampu bara'bah, na ngkita ba'tu 
pira-pira tosumongge'-mongge' bang jio. 

4Nakuamo ngkuanni, 'Ia ammimadoang 
kumande gaji, male kamu' lako bara'bah 
anggoro'ku'. Sitinaja to gaji.' 

? Malemi sola ngasan mpangjamanni. 
Susi too tonna tatte' sangpulo duamo na 
tatte' tallu karuen, male omi joo ampu 
bara'bah nnangah tokumande gaji. 

6 Na agi-agi tatte' lima karuen, male 
omi, nannampa' unapa tosumongge'- 
mongge', nasaba' te'dai jaman. 
Mekutanami lako nakua, 'Ciapari 
misijenjenan bangra tangmangjama?' 

7 Mebalimi tuu lako tau nakua, 'Te'da 
jaman kiampa'.' Nakuamo, 'Ia ke 
susii tuu, male lako kamu' bara'bah 
anggoro'ku' mangjama.' 

8 Ta tonna kabuhmo allo, nakuanmi 
ampu bara'bah to bandoro'na, 'Tambaimi 
tuu lako tokumande gaji, nadipagaji. 
Bajahhi jolo' to undinna mentama, 
namane' ia to jolona nasitarruhna.' 

?Ratumi to tomangjama mammula 
tatte' lima. Pada natarimami to gajinna 
simesa' dinar. 

10 Ratu todami to mentama melambi' 
mangjama. Nasangami kumua te'da na 
la mesa' manda dinar natarima, apa 
nang mesa' bang unari dinar dibenni. 

111a tonna tarimami, sipangnuku- 
nukuanmi lako ampu bara'bah nakua, 

12 'Ta tee mai to mentama tatte' lima, 
sangjangra ia mangjama. Na ia tee kami' 
mangjama mabanda'kan siupuh allo 
nala'da' toopakan allo, na la pada bang 
una ia dibenkan!' 

13 Mebalimi joo ampu bara'bah lako sala 
mesa'na nakua, 'Ee, mane, te'da aku' 
kusala lako kalemu. Tangmusitujuiraka 
kumua mesa' dinar kupagajianko 
sangngallo? 

14 Alami tuu gajimmu mumale. Canning 
atingku' aku' mbenni tuu lako to undi 
mentama pada to kubenko. 

15 Te'daraka kusipato' mpugaukki 
to pakkaeloranku'? Ciapari 
mumangngimburu ke mamasena'?" 

16 Nakua omo Puang Isa, "Susimi joo ia 
to disanga tomala'bih la mentomajiong 
na ia to disanga tomajiong Ia 
mentomala'bih." 

17]a tonna malemo Puang Isa de' 
kota Yerusalem, natambai mesami to 
sangpulo dua anak gurun-Na, nakuanni, 

18 "Pesa'dingngii! Mangngujumiki' de' 
kota Yerusalem tee too. Na ia tee Aku', 
Anak Mentolino, la dipangngolona' lako 
kapala imang sola lako guru agama, 
nara'tahhi la mbunona', 

19 namane' mpangbenna' lako bangsa 
tangngia to-Yahudi nacapa'-capa'na', 
narambina', namane' mpampangna'. 
Apa ia ke allo mangpentallun, la dipatuo 
pole'na'." 

20 Ratumi indona Yakub ssolan Yakub 
na Yahya lako Puang Isa, namessuju' jio 
olo-Na, nasaba' den peta'danna. 

21 Nakutanaimi Puang Isa nakua, "Ee 
indo', denraka parallunta'?" Mebalimi 

nakua, "Ie', ia ke mangparentamiki' 
susi Raja keanu', ia tee anakkaku' sola 
dua ke wa'dingngi tamangparenta sola, 
mesa' jio sa'de kanan-Ta' na mesa' jio 
sa'de kairin-Ta'." 

22 Nakuamo Puang Isa, "Te'da miissenni 
to apa mipeta'da. La misararaka 
mpuparri'i to kamaparrisan-Ku'?" 
Mebalimi nakua, "Ie', kisara Puang." 

23 Nakuamo Puang Isa, "Nang Ia 
mipumaparri' ia to kamaparrisan-Ku'. 
Apa ia to la cumadokko jio kairi 
kanan-Ku', tangngia issen-Ku'. Ia joo 
pura napattantumo ia Ambe'-Ku' Puang 
Allataala, inda to la napajio." 

24 Ta tonna issenmi to sangpulopa anak 
gurun-Na Puang Isa joo peta'danna 
Yakub sola Yahya, magalli ngasanmi 
ngkitai. 

25 Tamo joo natambai ngasanni Puang 
Isa to anak gurun-Na nakuanni, "Miissen 
kumua ia to tomangparenta lan lino to 
tangngkalaja' Puang Allataala mpandasa 
bang taunna. Na ia to tomapangka' 
mangkada mesa bang. 

26 Apa te'da miwa'ding susi joo. 
Sibalikanna, ia to tomadoang menjaji to 
toditaratte' la menjaji todisua-sua. 

27 Na ia ammiden madoang la 
menjaonan, parallu mpamajiongan 
kalena susi kaunan. 

28 Susi tee Aku', Anak Mentolino, te'da 
kuratu tama lino la massua, apa ratura' 
la menjaji todisua-sua sola la mpangben 
sunga'-Ku' kumua nadila'bak to tolino jio 
mai dosana." 

291a tonna messunmo Puang Isa jio 
mai kota Yerikho, buda tau undi nturu'i. 

30 Denmi dua tobuta cumadokko 
jio randan lalan. Ia tonna sa'dingmi 
sola dua kumua liumi to Puang Isa, 
metamba-tambami nakua, "Oo Puang, 
bati'na Raja Daud, takamaseikan dikka'!" 

31 Nakagallimi tobuda nasuai kamma'. 
Apa la'bi naandongngi ori metamba 
nakua, "Oo Puang, bati'na Raja Daud, 
kamaseikan dikka'!" 

32 Kendenmi Puang Isa natambaii. 
Nakutanaimi nakua, "Apara to 
mikadoangngi la kupugauk lako kalemi?" 

33 Mebalimi nakua, "Oo Puang, 
madoangkan pakita." 

34Massemi penawan-Na Puang Isa, 
nakaka'i to matanna sola dua. Ta'pa 
pakitami silalona anna undi nturu' Puang 
Isa. 

2 1 lla tonna mandoppi'mo 
kota Yerusalem, ratumi lako 


kota Betfage jio sare Buntu Zaitun, 
napajolomi Puang Isa to dua anak 
gurun-Na, 

2 hapasanni kumua, "Male kamu' sola 
dua lako joo kampong tapangngujui. Ia 
ammiratu lako, ta'pa la nnampa' kamu' 
keledai sola anakkana dila'ka'. Bukaii, 
mibawa duai jio mai. 

3Ia ke denni tau ngkutanai kamu' 
kumua, ciapari mibukaii, la mikua, 
'Naparallui Puang, na madoi' una la 
napapole.'" 

4Susimi joo najaji to kadan-Na Puang 
Allataala mangka napau nabi tonna anu' 
kumua, 

3 "Pauanni to-Yerusalem kumua, 

Ee, ratumi to Rajami. Mpamajiong 
penawanna ssakei keledai, mesa' keledai 
lundara." 

6 Malemi joo anak gurun-Na Puang Isa 
sola duai napugaukki to apa disuanni. 

7 Nabawami, nalapikkii baju landona, 
anna sakeii Puang Isa. 

8 Buda tau mballah baju landona jio 
lalan, na den too tau male Ile'to tangke 

kaju, naampahhi jio lalan to la naola 
Puang Isa. 

9 Ta to tonjoloii sola toundi jio boko'na 
Puang Isa simetamba-tamban nakua, 
"Pakala'bihhi bati'na Raja Daud! 
Dibarakka'i to toratu mpusanga sangan- 
Na Puang. Pakala'bihhi Puang Allataala 
jao kaminang majaona!" 

101a tonna ratumo de' kota Yerusalem 
to Puang Isa, sireka bangmi to tau lan. 
Na pada mekutana nakua, "Indara ia joo 
tau?" 

1! Mebalimi tee mai tau undi nturu'i 
nakua, "Nabi Isa jio mai kota Nazaret jio 
tana Galilea." 

12Mentamami rante Bola Puang 
Allataala to Puang Isa naula'ii to 
tomangbaluk sola tomangngalli lan. 
Nabalittua' simesa'i to meja nanii 
tompasitongka doi' sola cadokkoan 
pangbaluk jangan-jangan. 

13Nakuanni Puang Isa tuu lako tau, 
"Den diuki' lan Sura' Allataala nakua 
Puang Allataala kumua, 'Ia to Bola-Ku', 
iamo bola la dinii massambajang.' Apa 
mipasusimo bola parampo'!" 

14 Denmi tobuta sola tokupi' male 
lako rante Bola Puang Allataala 

mpessitammui Puang Isa, napapakitai to 
tobuta napalumingkai to tokupi'. 

15 Apa mabirih tuu lako kapala imang 
sola guru agama ngkitai to panggaukan 
mejangngaran napugauk Puang Isa. 
Nakagalli tooi tuu lako pea jio rante 
Bola Puang Allataala sipetamba-tamban 
nakua, "Mala'bih to bati'na Raja Daud!" 

16 Nakua lako Puang Isa, "Tasa'dingraka 
apa napau tee mai pea'-pea'?" Mebalii 
nakua, "Kusa'ding. Te'daparaka mibacai 
lan Sura' Mazmur to napau Raja 
Daud lako Puang Allataala kumua, 

'la to pea'-pea' sola to mane' jajinna 
mangkamo taajahhi la lantuk penawa 
mangpakala'bih'?" 

17 Messarakmi Puang Isa jio mai tuu 
lako tau, namale lako kota Betania, 
namangbongi jio. 

18 Masawanna melambi' tonna polemo 
Puang Isa sola anak gurun-Na de' kota 
Yerusalem, tangbarahmi to Puang Isa. 

19 Ngkitami garonto' kaju ara jio 
randan lalan. Malemi lako, apa te'da 
bang buanna naampa', daunna 
mandari. Nakuanni joo garonto' kaju 
ara, "Mangpamula tee allo, te'damo 

mulamembua!" Ta'pa malajumi joo 
garonto' kaju ara. 

20 Tg tonna kitai anak gurun-Na, 
jangngah ngasanmi. Namekutana 
nakua, "Umbo nakua nata'pa mate joo 
garonto' kaju ara?" 

21 Mebalimi nakua, "La miingaran tee 
kadang-Ku' kumua, ia ke matappa' 
kamu' na te'da mibata, wa'ding kamu' 
mpugaukki susi tee kupugauk lako tee 
garonto' kaju ara! Na te'da na ia manda 
joo, apa wa'ding too kamu' mangkada 
manda lako joo buntu mikua, 'Tiangka'ko 
mutibuang do' tasik." Nang la jajinna ia! 

22 Apa to mipeta'da ke massambajang 
kamu', la diben kamu', ke matappa' 
tongan kamu'." 

23 Male pole' omi Puang Isa lako rante 
Bola Puang Allataala, namangngajahhi. 
Ia tonna mangngajahhimo, ratumi 
to kapala imang sola pekaamberan 
to-Yahudi, namekutana nakua, "Apara 
napenggaronto'i mupugauk ngasanni 
joo? Indara mbenko kuasa?" 

24 Mebalimi nakua, "La kukutanai toda 
kamu'. La mipebalina' jolo', kumane' 
mpebali kamu'. 

25 Indara mbenni kuasa Nabi Yahya 
njio' tau? Puang Allataalaraka iarika 
tolino?" Sipangkada-kadami nakua, "Ia 
antamebali kumua, 'Kuasa pole jio mai 
Puang Allataala', la nakuanki', 'Ciapai na 
te'da mikatappa'ii to pangngajahna Nabi 
Yahya?' 

26 Apa ia ke la takua, 'Kuasa jio mai 
tolino', malaja'ki' lako tobuda, nasaba' 
nasanga ia nabi joo Yahya." 

27 Tamo joo mebalimi nakua, "Te'da 
kami' kiissenni". Nakuanni Puang Isa, 
"Ia ke susii tuu te'da toda kulampauan 
kamu', kuasa pole umbo angkuwa'ding 
mpugaukki joo". 

28 Mpatarruhmi kadan-Na Puang Isa 
nakuanni tuu lako kapala imang sola 
pekaamberan to-Yahudi, "Umbora mikua 
mpahangngi tee? Den mesa' ambe' 
dua anakkana, pea muane dua. Malemi 
lako anak pamungahna nakuanni, 

'Ee, anakku', maleko mangjama lako 
bara'bah anggoro'ta' tee allo.' 

29 Napebalii anakkana nakua, 'Te'da 
kumadoang.' Apa mangpikkiri' pole'i joo 
pea, namenassan namale lako bara'bah 
anggoro'na. 

30 Male omi joo ambe'na lako anak 
tampakkana, nasua tooi male lako 
bara'bah anggoro' mangjama. Mebalimi 
joo anakkana nakua, 'Ie'.' Apa te'dara 
namale. 

31 Jaji, umbonnara joo to sile'to sola 
duai to nturu' kadanna ambe'na?" 
Mebalimi tuu lako kapala imang sola 
pekaamberan to-Yahudi nakua, "Ia to 
kakanna." Nakuamo Puang Isa, "La 
miissen kumua ia to passassung sola 
tuu lako baine sala kedo la la'bi marawa 
menjaji umma'-Na Puang Allataala na 
kamu". 

32 Nasaba' ratumo to Nabi Yahya 
mpakitan kamu' lalan katuoan 
pangkabudaian-Na Puang Allataala. Apa 
te'da mipesa'dingngii to pangngajahna. 
Apa ia tuu lako passassung sola tuu 
lako baine sala kedo nakatappa'i ia. Na 
moi miissen ngasanmo tuu lako kumua 
memmatappa'mi, apa te'da mimenassan 
na te'da too mimatappa' lako Puang 
Allataala." 

33 Mpatarruh omi kadan-Na Puang 
Isa nakuanni tuu lako kapala imang 
sola pekaamberan to-Yahudi, "Denpa 
tee pangpasusian la mipesa'dingngi. 

Den mesa' ampu bara'bah ntananni 
anggoro' bara'bahna. Narompoi 
mengguririkkina, nakali kalo'bong 
pangparran anggoro', nakabua' too 
korang la dinii mangngampa. Mangkai 
joo, napangpenduluanmi joo bara'bah 
anggoro' lako ba'tu pira-pira tomendulu, 
namale lako tondok laen. 

34 Ta tonna wattu peanggorosanmo, 
nasuami to kaunanna male la nnalanni 
to tawana. 

35 Apa ia tonna ratumo lako, najokkomi 
tomendulu. Den to narambi, den to 
nabuno na den too to nasilekko'i batu. 

36 Nadadu' omi joo ampu bara'bah ssua 
la'bi buda kaunanna male la nnalanni to 
tawana. Apa napegaukki unai tomendulu 
susi to nagaukanni to jolona. 

37 Mangkatampakanna anak jajiannamo 
nasua male la nnalanni to tawana. 
Mangkadai lan penawanna nakua, 'La 
nakasiri' ia to anakkaku'.' 

38 Apa ia tonna kitami joo tomendulu 
bara'bah kumua ratui to anakkana joo 
ampu bara'bah, sipangkada-kadami joo 
tomendulu nakua, 'Inde'mi pale' to la 
mpumanahhi tee bara'bah. Tabunoi, 
antaala ngasanni tee manahna.' 

39 Najokkomi, nabawai lako saleananna 
bara'bah, nabunoi." 

40 Mekutanami Puang Isa lako tuu 
lako kapala imang sola pekaamberan 
to-Yahudi nakua, "Ia ke ratumi joo ampu 
bara'bah, apara la nagaukanni tuu lako 
tomendulu?" 

41 Mebalimi tuu lako tau nakua, 

"La ratui mbuno ngasanni, namane' 
mpangpenduluanni joo bara'bahna lako 
tolaen, to wa'ding la mpangbenni lako 
ampu bara'bah to tawana unamo ia, ke 
wattunnami." 

42Nakuamo Puang Isa lako, "Tantu 
denmo mibacai lan Sura' Allataala to 
mpauna' kumua, 'Ia to batu naca'bean 
pande bola menjajimo batu ariri 
petuo. Iamo tee panggaukan-Na Puang 
Allataala to kaminang melo." 

43 Nakuamo Puang Isa lako tuu 
lako kapala imang sola pekaamberan 
to-Yahudi, "La miingaran! Te'da 
milampumanahhi to manahna umma '- 
Na Puang Allataala. La dialai kamu' 
nadiben lako bangsa to madoang nturu' 
parenta-Na Puang Allataala. 

44 [Susi to totipessambak lako joo 
batu, la maicak, na ia to tonai'pinni, la 


MATIUS 21.45-22.4 116 


maninnang, susi toomi la jaji lako tau to 
cia' ntarimana'.]" 

45 Ta tonna sa'dingmi kapala imang sola 
to-Farisi joo pangpasusian napau Puang 
Isa, naissen kumua, ia napapatui joo 
kadan-Na. 

46 Tamo joo napangngattaimi la njokkoi, 
apa malaja'i lako tobuda, nasaba' 
nasanga ia tobuda kumua nabi to Puang 
Isa. 

22 1 Mpatarruhhi curitan-Na Puang 

Isa lako tuu lako kapala imang, 
to-Farisi na pekaamberan to-Yahudi 
mpake pangpasusian nakua, 

2 "Tanna mangparentamo Puang 
Allataala susi Raja, dipasangrapang raja 
la mpabotting anakkana muane. 

3Ta tonna la mangpabottingmo, 
nasuami to kaunanna male ntambaii 
to tomangka dipauan Ia ratu lako joo 
pangmaroasan. Apa ia joo todipauan 
te'da bangngi madoang ratu. 

4Nasua pole' omi to kaunan laenna 
male ntambaii tuu lako tau nakua, 
'Pauanni kumua: Sadiamo to kande 
pangmaroasan. Mantunu sapin muane 
sola anak sapin to dipelompoi, na la 

kumande mandamo to tau. Malemo 
kamu' mai.' 

> Apa te'da bang mpuinawai la male 
lako tuu lako to ditambai. Pada maleri 
lako pangjamanna, den to male lako 
bara'bah, den to male mangdangkang. 

6 Na den too to kannori njokkoi joo 
kaunan, napa'dikki, namane' mbunoi. 

"Ia tonna sa'dingngmi joo raja, gaja 
gallimi. Nasuami to surudadunna 
male mbunoi to tombuno kaunanna, 
nasumpun tooi to kotana. 

8Mangkai joo too nasua pole' omi to 
kaunan laenna nakua, 'Sadiamo tee 
pangmaroasan, apa ia to tau ditambai, 
te'da bang nasipato' la ratu. 

?Tamo joo male kamu' mitambai 
ngasanni to sininna tau misitammuan 
lako lalan ratu ntee pangmaroasanku'.' 

10 Malemi tuu lako kaunan. Narempun 
ngasanni to tau nasitammuan lako lalan, 
nasolanni lako joo tomangpabotting, 
la tomelo, la togaja'. Ponnomi bola to 
toratu mangpabotting. 

11 Mentamami tangnga-tangngana 
toratu joo raja ngkitai to toratunna. 
Denmi mesa' totangmangpakean 
sipato'na dipake lako pangmaroasan. 

12 Nakuamo, 'Ee mane, 
ammumentamara ntee 
pangmaroasanku' na tangsipato' 
bang tuu pakeanmu.' Te'da naissenni 
mebali joo tau. 

13 Nakuamo joo raja lako to kaunanna, 
'Pumpungngi to limanna sola ajena tee 
tau mica'beanni lako ngenan kaminang 
malillin. Ntuu jio ngenan nanii tau 
sikarrakan sola sunggarigi'.'" 

14 Natampakkimi Puang Isa joo 
pangpasusian susi tee, "Buda tonatambai 
Puang Allataala, apa ci'di'ra to napilei 
menjaji umma'-Na." 

15 Malemi sipangkada-kada tuu lako 
to-Farisi umbo nakua la nnakkalannii to 
Puang Isa, naden lalan nanii mpasalai. 

16 Nasuami to ba'tu pira-pira anak 
gurunna sola ba'tu pira-pira taunna 
Raja Herodes male lako Puang Isa. 
Nakua lako Puang Isa, "Oo Guru, kiissen 
kumua maruruhki' mpangpangngajaran 
pakkaeloran-Na Puang Allataala lako 
tobuda, nasaba' te'da tau tapasilaenan. 

17 Tamo joo la mekutanakan kumua, 
'Tanna situru' atoran agamanta', 
wa 'dingriki'ka mbajah sima lako 
Tomaraja Roma ba'tu te'daraka?"" 

18 Apa naissen Puang Isa to lan 
penawanna joo tomekutana, iamo joo 
nakuanni, "Ee, tomajekkong! Ciapari 
micobana'? 

19 Pakitanna' to doi' mipake mbajah 
sima." Nabenmi mesa' dinar. 

20 Mekutanami Puang Isa nakua, 
"Indara sipugambara' sola sipusanga 
tee?" 

21 Mebalimi nakua, "Tomaraja Roma." 
Nakuamo Puang Isa, "Ia ke susii tuu, 
benni Tomaraja to apanna, mibenni 
Puang Allataala to apan-Na!" 

22 Jangngah ngasanni ssa'dingngi joo 
pebalin-Na Puang Isa, anna male ssalaii. 

23]a bang unamo joo allo naratu to 
ba'tu pira-pira to-Saduki lako Puang Isa. 
la joo to-Saduki te'da nakatappa'i to 
katuoan pole' jio mai kamatean. 

24 Nakuamo, "Oo Guru, mangka 
napangpangngajaran Nabi Musa susi 
tee: la ke matei to muane, na te'dapa 
anakkana joo bainena, la nasulle 
allonanni adinna, dikua napajajianni 
bati". 

25 Nasaba' den lan kampongki' pitu 
muane massile'to. Ia to pamungah 
kebainemi, apa te'dapa anakkana 

namatemo. Napubainemi adinna joo 
bainena. 

26 Apa ia joo adinna mate todami, na 
te'da toopa anakkana. Susi toomi jaji 
lako adi mangpenduanna ratu lako adi 
tampakkana, den ngasanmo nasibali joo 
baine, namate ngasan toomi, apa te'da 
bangngi to sijajian bati'. 

27 Mangkatampakanna mate todami joo 
baine. 

28 Ta ke dipatuo pole'mi to tomate, 
indannamira la sibali tarruh joo baine? 
Nasaba' mangka ngasanmi sibali." 

29 Mebalimi Puang Isa nakua, "Oo, 
massala pahang kamu', sanga te'da 
miissen tonganni to apa diuki' lan Sura' 
Allataala, na te'da too mipahangngi to 
kuasan-Na Puang Allataala. 

30 Nasaba' ia ke mangkami tuo pole' 
to tau jio mai kamatean, te'damo ia 
tokebaine-kemuane, apa la tuomi susi 
malaeka' jao suruga. 

31 Tantu denmo mibacai to kadan-Na 
Puang Allataala to mpaui to tomate 
dipatuo pole' jio mai kamatean. Nakua 
Puang Allataala, 

32 'Aku'mo Puang Allataala to nasompa 
Nabi Ibrahim, Ishak, na Yakub.' Totuora 

to ssompa Puang Allataala, tangngia 
tomate!" 

33 Ta joo tossa'dingngi to pangngajah-Na 
Puang Isa, jangngah ngasanni. 

34 Ja tonna sa'dingngmi to-Farisi kumua 
te'damo apa napebalian joo to-Saduki 
lako Puang Isa, malemi sirempun. 

35 Denmi sala mesa'na, male lako Puang 
Isa la nnakkalannii, naden lalan nanii 
mpasalai. Ia joo tau guru agama. 

36 Nakuamo mekutana, "Oo Guru, 
umbonnara joo parenta-Na Puang 
Allataala to kaminang parallu?" 

37 Mebalimi Puang Isa nakua, "La 
mupakamoja' tongan to Puangmu, 
Puang Allataala, situru' canning atimmu 
na sininna kapaissenanmu ratu lako 
ssalaimmu lino. 

38 Iamo joo garonto'na parenta to 
kaminang parallu. 

39 Na parenta mangpenduanna to 
pada bang una joo parenta bungahna: 
Pakamoja'i to padammu rupa tau, susi 
iko mpakamoja' kalemu. 

40 Sininna parenta agama to diuki' lan 
atoranna Nabi Musa sola sura'na nabi 
laen menggaronto' lan ngasan joo dua 
parenta." 

41 Ia tonna sirempun unapa to to-Farisi 
ntuu jio, nakutanaimi Puang Isa nakua, 

42"Umbo nakua pahangmi to Raja 
Mangpasalama'? Indara bati'?" 
Napebalimi nakua, "Bati'na Raja Daud." 

43 Mekutana unapi Puang Isa nakua, 
"Ia ke susii joo, ciapari na Raja Daud 
una napekapuangngii, tonna patujui Roh 
Allataala, namangkada nakua: 

44 Nakua Puang Allataala mangkada 
lako Puangku', 'Cumadokkoko ntee sa'de 
kanan-Ku', angkupupentalo ngasanni to 
ewalim-Mu mukuasaii.' 

45 Jaji, ia ke Raja Daud mpekapuangngii 
joo Raja Mangpasalama', matumbai 
nalabati'na Raja Daud?" 

46 Moi mesa' tau te'da nnissenni 
mpebalii to Puang Isa. Mangpamulami 
joo wattu, moi mesa' tau te'damo barani 
ngkutanai. 

23 1 Nakua Puang Isa lako tobuda 

sola anak gurun-Na, 

2"Ia joo guru agama sola to- 

Farisi pada bang una Nabi Musa ke 
mpangpangngajaranni pangngajaranna 
Nabi Musa. 

3Tamo joo turu' ngasanni to 

pangngajaranna. Apa danggi' 

mituru'i to panggaukanna, nasaba' 
ia to napangpangngajaran te'da ia 
napugaukki. 

4Nasaba' nakabua' to atoran 
tangnakulle tau mpugaukki, apa ia 
kalena te'da natulungngi to tau, umbo 
nakua mpugaukki. 

“Ia ngasan to panggaukanna 
napangpekitan bangri lako tau. Iamo joo 
na ia to pakean tanda kamatapparanna, 
susinna to rombe-rombe bajunna 
dipemalandoi, na ia to karappe' 
dinii nnanna aya' Sura' Allataala 
napematonggoi. 

6 Gaja nakabudai cumadokko jio olo 
lan bola passambajangan na ngenan 
kata'pan mata jio pangramean. 

7 Namadoang bang ditaratte' jio pasa', 
namadoang too ditambai 'Guru'. 

8 Danggi' mimadoang disanga 'Guru', 
nasaba' tosile'to ngasan kamu' na 
mesa'ra Gurummi. 

?Danggi' naden mesa' tau lan lino 
mitambai 'Ambe", nasaba' mesa'ra 
Ambe'mi, iamo to Ambe' jao suruga. 

10 Na danggi' mimadoang disanga 
'Puanggawa', nasaba' mesa'ra to 
puanggawami, iamo to Almaseh. 

11 Ta ke den kamu' madoang disanga 
to toditaratte', parallu la menjaji 
todisua-sua. 

121a to tompamajao kalena la 
dipamajiong, na ia to tompamajiong 
kalena la dipamajao." 

13 Nakua omo Puang Isa mpatarruh 
kadanna, "Macilaka kamu' to guru agama 
sola to-Farisi, nasaba' tomajekkong 
kamu'! Tangmieloran to tau menjaji 
umma'-Na Puang Allataala. Te'da 
mimadoang menjaji umma'-Na, na ia to 
tomadoang kannori mianggai. 

14[Macilaka kamu' to guru agama sola 
to-Farisi, nasaba' tomajekkong kamu'! 
Miuraga bang to baine matemo muanena, 
mirampai to ewananna. Mianggai' bang 
too mpemalandoi passambajangmi, 
to minii mpembunianan panggaukan 
gaja'mi. Iamo joo nala'bi mabanda' to 
sessami. | 

15 Macilaka kamu' to guru agama sola 
to-Farisi, nasaba' tomajekkong kamu'! 
Male kamu' manglalan mambela Ilamban 
tasik na ngguririkki padang nnangah 
mesa' tau la mipupenjaji anak gurummi. 
Ia tonna turu'mo kamu', mipupenjajimi 

tawana naraka, na manglokkon penduan 
to gaja'na na ia to gaja'mi sola ngasan. 

16 Macilaka kamu' to pekaamberan 
tobuta! Mipangpangngajaran susi tee: 
'Ta ke massapahhi to tau mpau Bola 
Puang Allataala, te'da namatumba ke 
te'da napugaukki. Apa ia ke massapahhi 
mpau bulawan lan Bola Puang Allataala, 
la napugaukki situru' passapahna.' 

17 Ee tobuta, tobango' kamu'! 
Umbonnara parallu, bulawanraka iarika 
Bola Puang Allataala to mpupessipato'i 
joo bulawan dipake lan Bola Puang 
Allataala? 

18 Mipangpangngajaran too to susinna 
tee, 'Ia ke massapahhi to tau mpau 
ngenan pangkaroban, te'da namatumba. 
Apa ia ke massapahhi mpau apa 
dipangkaroban, la napugaukki situru' 
passapahna.' 

19 Buta tongan kamu'! Umbonnara la'bi 
parallu, iaraka joo karoba ba'tu ngenan 
pangkarobanraka to mpemapaccingngii 
joo apa dipangkaroban? 

20 Iamo joo, ia ke den tau massapah 
mpau ngenan pangkaroban, pada bang 
unamo to mpau ngasanni to apa jao. 

21 Na ia ke den tau massapah mpau 
Bola Puang Allataala, battuananna 
massapahhi mpaui joo Bola Puang 
Allataala sola Puang Allataala to torro 
lan. 

22 Na ia ke denni tau massapah mpau 
suruga, battuananna massapahhi 
mpau cadokkoan kamala'biran-Na 
Puang Allataala sola Puang Allataala to 
cumadokko jao. 

23 Macilaka kamu' to guru agama 
sola to-Farisi, nasaba' tomajekkong 
kamu'! Ia to assele' tanananmi to 
tangkeangga'na susinna tulasi, bua 
adas na jintang, mipangben sangtawa 
sangpulona lako Puang Allataala. Apa 
ia to parenta kaminang parallu lan 
atoranna Nabi Musa te'da mipugaukki 
susinna: kamarurusan, mamase, nturu' 
pakkaeloran-Na Puang Allataala. Na iara 
joo to kaminang parallu la mipugauk, 
apa la mipugauk too to laenna. 

24 Pekaamberan tobuta kamu'! Kasisi' 
jiong waimmi mikita nnalaii, apa ia to 
unta miamma' malebu. 

25 Macilaka kamu' to guru agama sola 
to-Farisi, nasaba' tomajekkong kamu'! 
Ia ammibasei isotan ba'tu kandean, 

saleanna manda mibasei, apa lanna liu 
carepa unapa. Susimi joo, ia to ada' 
wa'ding nakita tau mituru' tongan, apa 
lan penawammi buda kamaullakan sola 
kamadoangan rrampa apanna tau. 

26 Fe, to-Farisi buta! Pemeloii jolo' to 
penawammi sola pangtangngaranmi, 
namane' melo to sipa'mi sola 
panggaukanmi. 

27 Macilaka kamu' to guru agama 
sola to-Farisi, nasaba' tomajekkong 
kamu'! Susi kamu' lamunan dikapuhhi 
mabuccang. Gaja ballo dikita saleanna, 
apa lanna liu ponno buku tomate sola to 
mecarepan laenna. 

28 Susi toda kamu". Ia ke dikitai, melo 
sipa'mi lako padammi rupa tau, apa lan 
penawammi kagajatan manda ponno 
sola kamajekkongan." 

29 "Macilaka kamu' to guru agama sola 
to-Farisi, nasaba' tomajekkong kamu'! 
Mipemellongngi pole' to lamunanna nabi 
sola to tompugauk bang pakkaeloran-Na 
Puang Allataala, 

30 mimangkada kumua, 'Ia kenna 
kijajimo tonna wattunna tuo to tojoloki', 
te'da kami' kilaturu' mbuno nabi.' 

31 Jaji miakui una kumua, bati'na kamu' 
topabuno nabi! 

321a ke susii joo, patarruh pissen 
bangmi to dosa napugaukmo tojolomi. 

33 Togaja' kamu', sanga bati' togaja' 
kamu'! Umbora la mikua mpalaian 
kalemi jio mai pangsessa naraka! 

34 Pesa'dingngii! La kuparatuan 
kamu' tomapahang, nabi na guru, 
denni to la mibuno, na den tooi to la 
mipampang. Denni to la mirambi lan 
bola passambajangan, na den tooi to la 
miula' tarruh-tarruh jio mai mesa' kota 
lako kota laen. 

35 Tamo joo miladipabalahhi toopa 
sininna to panggaukanna tojolomi 
to mbuno taun-Na Puang Allataala, 
mammula jio mai Habel tomelo, ratu lako 
Zakariya anakkana Berekhya, to mibuno 
jio napatangnga ngenan pangkaroban na 
Bola Puang Allataala. 

36 La miingaran tee kadang-Ku' kumua, 
ia to tau too allo la dipabalahhi sininna 
panggaukan gaja'na tojolona!" 

37 Mangkadai Puang Isa nakua, "Ee, 
to-Yerusalem! Tombuno kamu' nabi! 
Mirura batui to tonasua Puang Allataala 
ratu lako kalemi, sanggenna mate. Ba'tu 

pempiranmo' madoang rrempun kamu', 
susi indo manuk rrempun anakkana 
jiong pani'na, apa te'da mimadoang! 

38 Tamo joo la makarorrong to bolami, 
nasaba' te'damo nasolan kamu' Puang 
Allataala. 

39 La miingaran! Mammula tee too 
te'damo milangkitana' sanggenna 
mikua, 'Dibarakka'i to toratu mpusanga 
sangan-Na Puang!" 

24 lIa tonna messunmo Puang 

Isa lan mai rante Bola Puang 
Allataala, ratumi to anak gurun-Na. 
Napakitanni garaganna joo Bola Puang 
Allataala. 

2 Nakuamo Puang Isa, "Mikita 
ngasanmoraka kabua'na joo bola? 

La mikatappa'i kumua den wattunna 
keanu', na sininna tee mikita la 
diro'pokan ngasan na moi mesa' batu 
te'damo nnii ngenanna!" 

3 Mangkai joo, malemi Puang Isa de' 
buntu Zaitun nacumadokko jao. Ratumi 
to anak gurun-Na la ssipangkadan mesai 
nakua, "Oo Guru, pauankan, piranra 
nalajaji joo? Na apara tandana ke la ratu 
pole'miki' na la Kiama'mo lino?" 

4Mebalimi Puang Isa nakua, "Majaga 
kamu', danggi' naden tau mpalao sala 
kamu'. 

> Nasaba' buda tau la ratu mpusanga 
sangang-Ku' nakua, 'Aku'mo Raja 
Mangpasalama'!' na buda tau la napalao 
sala. 

6La ssa'ding kamu' oni kasirarian 
sola kareba kasirarian, apa danggi' 
mimalaja'. Nasaba' nang la jaji ngasanni 
joo, apa te'dapa nawattunna Kiama' lino. 

7Ia to mesa' bangsa la sirari nnewa 
bangsa laen, ia to mesa' kaparentan la 
rrarii kaparentan laenna. Umbo-umbo 
nanii la den nino sola karorian la'da'. 

8Ja tuu lako, mane' pamulannari 
kamasussan susi pa'dikkina ke mane' 
mangnguriwa'i to baine la keanak. 

9 Ta joo wattu la dijokko kamu' midisessa 
ammidibuno. La nakaba'ci kamu' sininna 
bangsa, nasaba' mituru'na'. 

101a joo wattu buda tau la 
balik mentangmatappa', na la 
mpangpejokkoan solana na sikaba'ci too. 

11 Buda nabi tangtongan la ratu mpalao 
sala buda tau. 

12 Buda tau te'damo nasikamasean, 
nasaba' sakerangngan-rangngannamo to 
kagajatan. 

13 Apa ia to tomatappa' tarruh ratu lako 
ssalainna lino, iamo la salama'. 

14Na ia to Kareba Kasalamatan kumua 
la ratumi Puang Allataala mangparenta 
susi Raja la dipangpeissenan lan lili'na 
lino, dikua nasa'dingngi sininna bangsa. 
Ianna mangka joo, mane'ri Kiama' lino." 

15 Mpatarruhhi kadan-Na Puang Isa 
nakua, "La ngkita kamu' 'apa to liwa' 
mecarepan' dipake'deh lan Bola Puang 
Allataala, susi to mangka napau Nabi 
Daniel. (Ia to tombacai tee, la naissen 
meloi apa battuananna!) 

l6 Ja joo wattu, ia to totorro jio tana 
Yudea la palai de' membuntunna. 

17 Na ia ke susinna denni tau jao 
bubungan bola, la mellaoi, natarruh 
bangmo male, danggi'mo namentama 
bola la nnalapa apanna. 

18 Susi toomi ia to tojio bara'bah, 
danggi'mo napole nnala baju landona. 

19 |iwa' parri'na joo wattu to tokeba'tang 
sola to tomangpacucupa. 

20 Massambajang kamu', danggi' 
nasimata wattu peuranan ba'tu Allo 
Katorroan joo wattu dinii palai. 

21 Nasaba' ia joo wattu la den pangsessa 
gaja parri', to te'dapa naden susinna joo 
sipammula lino dipaden ratu lako too 
allo, na te'da toomo naladen pole'pa. 

22 Na ia kenna te'da napemadoi'i 
Puang Allataala nnanggeii joo wattunna, 
te'damo tau la salama'. Apa napemadoi'i, 
nasaba' umma'-Na to mangka napilei. 

231a ke denni tau ngkuan kamu' 
joo wattu, 'Kitari, inde'i to Raja 
Mangpasalama'!' ba'tu nakua, 'Iti'i joo!' 
danggi' mikatappa'ii. 

24 Nasaba' buda nabi tangtongan sola 
tossanga kalena tomangpasalama' la 
mpangpekitan kalena. La mpugauk 
mangrupa-rupa tanda mejangngaran 
sola panggaukan mekalajatan, la mpalao 
sala tau, na ke wa'dingngi moi too 
umma'-Na Puang Allataala. 

25 Jaji, ingaranni tee! Kupauan jolomo 
kamu' moi na te'dapa najaji. 

261a ke den tau kumua, 'Kitai, ntuumi 
jio padang pallawangan!', danggi' 
mimale lako. Ba'tu nakua, 'Kitari, inde'i 
lan sapa'!', danggi' mikatappa'i. 

2/ Nasaba' ia to karatuan-Ku', tee Aku', 
Anak Mentolino, la susi kila' mellepa' jio 
mai kadellekan ratu lako kalambunan. 

28 la to nanii batang rabuk, jio too nanii 
to langkan pekande batang rabuk. Susi 
toomi to karatuan-Ku' la nakita ngasan 
tau." 

29 Mpatarruhhi kadan-Na Puang Isa 
nakua, "Te'da namasai ke mangkami 
joo kamaparrisan, na te'damo 
namangngarrang to allo sola bulan. La 
sipolloranni to bintuin jao mai langi' na 
la mausa' ngasan to tontoe kuasa jao 
langi'. 

30 Ta ke mangkai joo, pajanmi jao langi' 
to tanda karatuan-Ku' tee Aku', Anak 
Mentolino. Ia joo wattu sininna bangsa 
lan lino la sikarrakan ngkitana' ratu 
jao mai langi' lan saleu', makuasa na 
mala'bih too susi Raja. 

31 Dipannonii to tarompe' gaja tonggo, 
angkumane' ssuai to malaeka'-Ku', 
rrempun ngasanni to taung-Ku' jio mai 
sulapa'na lino." 

32 Mpatarruhhi kadan-Na Puang Isa 
nakua, "Ala kamu' pangpasusian 
jio mai garonto' kaju ara. Ianna 
macikki' na malutte'mo to ringena, na 

mengkacocokmo, miissenmi kumua 
cingga'tu'mora napealloan. 

33 Susi toomi ke mikita ngasanmi joo 
tanda, la miissen kumua cingga'tu'mora 
angkuratu. 

34 La miingaran tee kadang-Ku' kumua, 
la jaji ngasan tee, ke te'dapi namate 
ngasan to tau tuopa tee wattu! 

35 Ta to langi' sola lino la lanynya', apa ia 
to kadang-Ku' la tatta' te'da cappa'na." 

39 Nakuapa Puang Isa, "Te'da tau 
nnissenni to wattu karatuan-Ku', moi 
malaeka' jao suruga, moi tee Aku', Anak, 
Ambe' manda ia to nnissenni. 

37Ta ke wattunnamo' ratu pole' tee 
Aku', Anak Mentolino, la susi tonna 
linona Nabi Nuh tonna anu'. 

38 Ta tonna te'dapa namangngola joo 
wai saba', ia to tau mangmaroah-roah 
bang nakebaine-kemuane. Susi tarruhmi 
joo ratu lako mentamanna kappala'na 
Nabi Nuh. 

39 Ja tonna mangngolamo to wai saba' 
la ssamboi ngasanni, mane'ri sabakan 
ngkitai apa to jaji. Susi toomi to la jaji ke 
ratu pole'na' tee Aku', Anak Mentolino. 

40 1a joo wattu, den dua tau mangbuah 
jio bara'bah, la dibawa to mesa' na 
dipatorro to mesa'. 

41 Den dua baine rumido, la dibawa to 
mesa' na dipatorro to mesa'. 

42 Jaji majaga kamu'! Nasaba' te'da 
miissenni, kumua piranra kularatu. 

43 Ingaranni! Ia kenna issenni ampu 
bola wattunna joo nanii ratu to taboko 
ke bongii, la teda namamma' nnampai 
bolana, danggi' namentama. 

44 Iamo joo, la da'tan bang kamu' 
majaga, nasaba' ia to karatuan-Ku' tee 
Aku", Anak Mentolino, te'da mikalannaii." 

4> Mangkadami Puang Isa nakua, 
"Susinna ke den kaunan melo to 
wa'ding dikatappa'i, iamo la naben 
kuasa puangna ngkapalai kaunan 
laenna, nabenni kande ke wattu 
kakumandeanmi. 

46 Liwa' ia masannangna joo kaunan, ke 
polemi to puangna, naampa'i puangna 
mpugaukki to jamanna. 

47 La mikatappa'i kumua, ia joo kaunan 
la naben kuasa puangna mparakai to 
sininna ewananna. 

18 Apa ia ke masa'ga'i joo kaunan, la 
mangkadai lan penawanna, 

49'Masaipa namane' pole to 
puangku", nabunomi to padanna 
kaunan, namangmaroah-roah too sola 
topangngiso'. 

50 Apa te'da nakalannai, nata'pa ratu to 
puangna. 

71 Napemoncongngimi puangna, 
napatamai ngenan tomajekkong, to nanii 
tau sikarrakan sola sunggarigi'." 

25 1 Mangkada omi Puang Isa nakua, 
"Ta ke ratu pole'na' tee Aku', Anak 
Mentolino, wa'ding dipasangrapang tee 
curita sangpulo anakdara mbawa palita 
male la ntammui tobotting muane. 
2Lima anakdara bango', na lima 
anakdara macca. 

3Ta to lima bango', mbawai palita, apa 
ci'di'ra minynyakkana. 

4Na ia to lima macca, buda ia minynyak 
nabawa. 

> Apa mela'i ratu to tobotting muane, 
marojami na sileppengan tuu lako 
anakdara. 

SJa tonna tangngamo bongi, metamba- 
tambami to tau nakua, Jiomi mai to 
tobotting muane! Tammuimi!' 

7 Mi'cokmi joo sangpulo anakdara, na 
pada mpasadia palitanna. 

8 Nakuamo joo lima anakdara bango', 
'Benkan ci'di' tuu minynyakkami, la 
bosimo tee palitangki'.' 

9 Mebalimi tuu lako anakdara macca 
nakua, 'Te'da kilampangbenni, nasaba' 
te'da dau naganna' kipake. Male kamu' 
nnallii.' 

10 Malemi joo lima anakdara bango' 
nnalli minynyak. Ia tonna malemo, 
ratumi to tobotting muane. Ia joo 
lima anakdara macca mentamami 
pangmaroasan sola tobotting muane, 
nadisalli' to bola. 

11 Mane'ri ratu joo lima anakdara 
bango'. Metamba-tambami nakua, 'Oo 
puang, timbakanpakan bolata'.' 

12 Apa mebalii joo tobotting muane 
nakua, 'Te'da lalo kuissen kamu'!'" 

13 Natampakkimi Puang Isa joo 
pangpasusian susi tee, "Iamo joo, 
majaga kamu', nasaba' te'da mikalannaii 
to karatuan-Ku'." 

14 Nakuapa Puang Isa, "Ia ke ratu 
pole'na' tee Aku', Anak Mentolino, 
menjaji Puang la jaji susi lan tee 
pangpasusian. Den mesa' tau la male 
sompa'. Ia tonna te'dapa namale, 

ntambaimi kaunanna la napabarakkanni 
sininna ewananna. 

15 Pada diben doi' nadangkanganni 
situru' pakullena. Den to diben lima 
talenta, den to diben dua talenta, na ia 
to laenna diben mesa' talenta, namane' 
male sompa. 

16 Ta joo kaunan to diben lima talenta, 
ta'pa malemi ndangkanganni, nasumaro 
manglokkon penduan. 

17 Susi todami joo kaunan diben dua 
talenta, nasumaro too manglokkon 
penduan. 

18 Apa ia joo kaunan diben mesa' 
talenta, maleri ngkali padang, nalamunni 
joo talentana puangna. 

19 1a tonna masaimo, polemi joo 
puangna, natambai to kaunanna, 
nasaba' madoangngi la nnissenni to 
sarona. 

201a joo kaunan diben lima talenta 
napapolemi menjaji sangpulo talenta. 
Namangkada nakua, 'Oo puang, takitai, 
lima talenta tabenna', nasumaro lima 
talenta.' 

21 Nakuamo joo puangna, 'Gaja 
kassing tuu panggaukanmu! Natatta' 
makassing to penawammu lako aku'. 

La kupabarakkanniko to la'bi matonggo, 
sanga wa'dingko dikatappa'i moi na 
panggaukan biccu'ra. Malemoko mai, 
taperasai kamasannangan sola!' 

22 Ratu todami joo kaunan diben dua 
talenta namangkada nakua, 'Oo puang, 
takitai, dua talenta tabenna', nasumaro 
dua talenta." 

23 Nakuamo joo puangna, 'Gaja 
kassing tuu panggaukanmu! Natatta' 
makassing to penawammu lako aku'. 
La kupabarakkanniko to la'bi matonggo, 
sanga wa'dingko dikatappa'i moi na 
panggaukan biccu'ra. Malemoko mai, 
taperasai kamasannangan sola!' 

241a joo kaunan diben mesa' talenta, 
ratumi namangkada nakua, 'Oo puang, 
kuissen kumua kita'mo tau masa'ga'na. 
Mpeburaiki' apa tangngia pantananta', 
na nnala bangki' kita' to tangngia assele' 
pangngambohta'. 

25 Iamo joo kumalera Ilamunni do' litak 
to talenta tabenna', nasaba' malaja'na'. 
Inde'mi kupapoleanki'.' 

26 Mebalimi joo puangna nakua, 

'Ee, ikomo kaunan ganjangna 
sipa'mu na kuttuan! Muissenmo 
kumua, mpeburai bangna' tangngia 

pantananku', nnala toona' assele' 
tangngia pangngambohku'. 

27 Ta ke susii joo, la mupatamari bang 
joo talentaku', na ia ke polemo' kualai 
sola bunganna.' 

28 Nakuanmi to kaunan laenna, 'Alaii 
joo talenta, ammibenni joo kaunan to 
nnampuimo sangpulo. 

29 Nasaba' ia to todenmo naampui, la 
dibenpa la'bi buda, na kala'bian pissen. 
Apa ia to tangnnampui apa, ia to apa 
ci'di'mora naampui la dialai pissen. 

301a joo kaunan tangmakkeguna, 
ca'beanni lako ngenan kaminang 
malillin. Ntuu jio nanii kumarrak sola 
sunggarigi'!"" 

31 Mpatarruhhi kadan-Na Puang Isa 
nakua, "Ia ke ratu pole'na' Aku', Anak 
Mentolino, sola sininna malaeka'-Ku' 
mpupangngarrang kamala'biran-Ku', la 
cumadokkona' jao cadokkoan mala'bih, 
angkumangparenta susi Raja. 

32 Sininna bangsa lan lino la dipupennolo 
lako kale-Ku'. Kumane' mpangduai 
ngenanna susi to tomangrewa 
mpasisarak bembala' na beke. 

33 Tg to bembala', iamo to tompugauk 
pakkaeloran-Na Puang Allataala, 

dipangmesa jio sa'de kanan-Ku'. Na 

ia to beke, iamo to totangmpugauk 
pakkaeloran-Na Puang Allataala, dipajio 
sa'de kairing-Ku'. 

34 Mangkai joo kukuamo lako tojio 
sa'de kanan-Ku' kumua, 'Malemo kamu' 
mai sininna to tonabarakka'i Ambe'-Ku' 
Puang Allataala. Mentamamo kamu' 
kaparentan-Ku' to nang dipasadiamo 
sipamulanna lino. 

35 Nasaba' ia tongkutangbarah, 
mibenna' kande, na ia tongkumawakke, 
mibenna' wai diiso'. Ia tongkumentoratu, 
te'da mikita tolaenna'. 

36 Ta tongkutangmebaju, mibenna' 
baju. Ia tongkumasaki, mijaranaina'. Ia 
tongkuditarungku, ratu kamu' ngkitana'.' 

37 Mebalimi tuu lako tojio sa'de kanan- 
Ku' nakua, 'Oo Puang, umbora wattu 
antatangbarah, kibenki' kande, ba'tu 
mawakkeki', kibenki' wai diiso'? 

38 Umbora wattu antamentoratu, na 
te'da kikita tolaenki'? Umbora wattu 
antatangmebaju, kipakeiki'? 

39 Umbora wattu antamasaki, 
kijaranaiki', ba'tu ditarungkuki', kimale 
ngkitaki'?' 

40 La mebalina' kukua, 'Sitonganna 
kukuan kamu' kumua, ia to mipugauk 
lako tee mai to kupusile'to, moi 
namakario-rio, battuananna mipugauk 
lako too Aku'.' 

41 Mangkai joo kukuamo lako to tojio 
sa'de kairing-Ku' kumua, 'Ee, kamu' 
to ditampakki ropu, palai kamu' ntee! 
Mentama kamu' api naraka dukku te'da 
cappa'na, to dipasadianmo Ballisi' sola 
tuu lako malaeka'na. 

42 Nasaba' ia tongkutangbarah, te'da 
mibenna' kande. Ia tongkumawakke, 
te'da mibenna' wai diiso'. 

431a tongkumentoratu, te'da 
mikambaroina'. Ia tongkutangmebaju, 
te'da mibenna' pakean. Ia tongkumasaki 
sola ditarungku, te'da mijaranaina'.' 

44 Mebalimi tuu lako tojio sa'de 
kairing-Ku' nakua, 'Oo Puang, wattu 
umbora antatangbarah ba'tu mawakke 
ba'tu mentoratu, ba'tu tangmebaju, 
ba'tu masaki, ba'tu ditarungku 
angkitangnjaranaiki'?' 

15 La mebalina' kukua, 'Sitonganna 
kukuan kamu' kumua, ia to te'da 
mipugaukki lako tee mai to kupusile'to, 


MATIUS 25.46-26.7 143 


moi namakario-rio, battuananna te'da 
mipugaukki lako kale-Ku'.' 

46 Ja tuu lako tau susi joo la disessa 
te'da cappa'na, apa ia to tompugauk 
pakkaeloran-Na Puang Allataala la diben 
katuoan melo te'da cappa'na." 

26 lIa tonna mangka ngasanmo 

napangpangngajaran Puang Isa 
joo, nakuamo lako anak gurun-Na, 

2 "Miissen kumua duang allopi na 
pangramean Paskah, na ia tee Aku', 
Anak Mentolino, la dipangbenna' 
kudipampang." 

3Ta joo wattu ia to kapala imang 
sola pekaamberan to-Yahudi sirempun 
jio salassa' Imang Lompo to disanga 
Kayafas. 

4Sipangkadami umbo nakua nnangah 
lalan la njokko buni Puang Isa anna 
bunoi. 

"Pada mangkadai kumua, "Apa danggi' 
na ia ke wattu pangramean nadipugauk, 
nasaba' wa'ding marongka to tobuda." 

SJa tonna jio kota Betania to Puang Isa 
lan bolana Simon to masolak tonna anu', 

7 denmi mesa' baine male lako Puang 
Isa mbawa minynya'-minynya' lan 
bittolo' pualam to gaja suli' allinna. 

Ia tonna cumadokkomo Puang Isa 
kumande, natua'imi minynya'-minynya' 
to ulun-Na naminynyakkii. 

8 Nakitami anak gurun-Na Puang Isa 
anna magalli nakua, "Ah, apara bua'na 
dipaboro-boro joo minynya'-minynya'? 

9 Na ia joo wa'ding dibaluk masuli', na 
ia to allinna diben tokaasi-asi!" 

10 Naissen Puang Isa to napikkiri' anak 
gurun-Na, namangkada nakua, "Danggi' 
mirekaii, melo to napugauk lako Aku". 

111a to tokaasi-asi, la den punala 
bang ia misolan, apa ia tee Aku' te'da 
ammilassolan tarruhna'. 

12 Naminynyakki jolomo', la mpasadiai 
to kadilamunan-Ku'. 

13|a miingaran tee kadang-Ku' 
kumua, umbo-umbo dinii lan tee lino 
mpangpeissenan Kareba Kasalamatan, 
tuli la dicurita todai to apa napugauk, 
dinii nningaranni!" 

14 Yudas Iskariot iamo sala mesa'na to 
sangpulo dua anak gurun-Na Puang Isa, 
male lako kapala imang. 

15 Nakua lako, "Apara la mibenna' 
ke kupangpejokkoanni to Puang Isa?" 
Nabilanganni tallung pulo doi' pera' 
nabenni. 

16 Mangkai joo nnangahmi wattu 
melo Yudas Iskariot, to la nanii 
mpangpejokkoan Puang Isa. 

17 Ia tonna allo bungahna pangramean 
ngkande Roti Tangkeragi, ratumi 
to anak gurun-Na lako Puang Isa 
namekutana nakua, "Oo Puang, umbora 
to takadoangngi, la kinii mpasadianki' 
kande Paskah?" 

18 Nakuamo Puang Isa, "Malemo kamu' 
lako kota, mikuanni to tau jio, kumua: 
Nakua Guru, 'Nadete'mi wattung-Ku', la 
mang-Paskahna' jio bolamu sola anak 
gurung-Ku'.'" 

19 Napugaukmi anak gurun-Na susi to 
napasananni Puang Isa, napasadiami to 
kande Paskah. 

20 Ta tonna bongimo, cumadokkomi 
Puang Isa sola sangpulo dua anak 
gurun-Na kumande. 

211a tonna kumande ngasan unapa, 
nakuamo Puang Isa, "La miingaran tee 
kadang-Ku' kumua, den kamu' mesa' la 
mpangpejokkoanna'!" 

22 Gaja sussai penawanna to anak 
gurun-Na tonna sa'dingngi to Puang Isa 
mangkada susi joo, anna pada mekutana 

nakua, "Oo Puang, tantu te'da na aku' 
tasanga?" 

23 Mebalimi nakua, "Ia to tokusolan 
ncummu roti do' kandean, iamo la 
mpangpejokkoanna'. 

24 Ta tee Aku' Anak Mentolino, nang la 
matena', susi to diuki' lan Sura' Allataala. 
Apa macilaka to tompangpejokkoanna'. 
La'bi melo ia, kenna danggi' pissen 
nadijajian." 

25 Mebalimi Yudas to la mpangpejokkoan 
Puang Isa nakua, "Oo Guru, aku'ra tuu 
tasanga." Mebalimi Puang Isa nakua, 
"Susimi tuu kadammu." 

26 Ta tonna kumandemo sola ngasan, 
naalami Puang Isa joo roti, namangkurru 
sumanga' lako Puang Allataala, namane' 
nti pek-ti'pekki, nabenni anak gurun-Na, 
nakua, "Alai mikandei, batang kale-Ku' 
tee." 

27 Mangkai joo, nnalami isotan 
anggoro', namangkurru sumanga' lako 
Puang Allataala, namane' mbenni anak 
gurun-Na nakua, "Mangngiso' kamu' sola 
ngasan. 

28 Nasaba' rara-Ku' tee, to mpaassah 
basse-Na Puang Allataala, rara to 
dipato'do la ndampangan buda tau. 

29 La miingaran! Mammula tee too, 
te'damo kulanniso' pole'pa anggoro', 
ke te'dapi namangparenta Ambe'-Ku', 
Puang Allataala susi Raja, antasola nniso' 
anggoro' baru lan Lino Baru-Na." 

30 Mangkai joo, mpakkelonganmi kelong 
pangpujian, namane' male de' Buntu 
Zaitun. 

31 Mangkai joo, nakuanmi Puang Isa 
to anak gurun-Na, "Ia tee bongi Ia 
misalaina' sola ngasan. Susi to kadan-Na 
Puang Allataala diuki' lan Sura' Allataala 
kumua, 'La kubunoi to tomangrewana, 
anna sisarak-sarak to bembala'na.' 

32 Apa ia ke dipatuo pole'mo' jio mai 
kamatean, la kujoloi kamu' male re' tana 
Galilea." 

33 Mebalimi Petrus nakua, "Oo Puang, 
moi nasalai ngasanki' titi' mati', te'da 
kulassalaiki'!" 

34Nakuamo Puang Isa ngkuanni, 

"Ee Petrus! La muingaran tee kada 
kupauanko kumua, te'dapa nakekkua 
to manuk tee bongi, mupentallunmo 
mpessakkannina'." 

35 Nakuamo Petrus, "Oo Puang, 
moi antapada mate, nang te'da 

kulampessakkanniki'." Mangkada 
ngasanni to anak gurun-Na susi joo. 

36 Ta tonna ratumo Puang Isa sola 
anak gurun-Na lako bara'bah zaitun 
disanga Getsemani, nakuamo lako anak 
gurun-Na, "Nteemo kamu' cumadokko, 
kumalepa massambajang." 

37 Nasolanmi to Petrus, Yakub na Yahya. 
Mangpamulami masussa penawan-Na, 
nagaja parri' too nasa'ding. 

38 Nakuamo lako joo tallu anak gurun- 
Na, "Liwa' masussanna penawang-Ku' 
susi to kumua la matemo'. Torromo 
kamu' ntee, tapada merroja." 

39 Malemi ba'tu pirang-pirang tengkan, 
nasuju' massambajang nakua, "Oo 
Ambe', ke wa'dingngi, lendokanni tee 
kamaparrisan jio mai kale-Ku', apa 
tangngia pakkaeloran-Ku' to la jaji, apa 
pakkaeloran-Na ia Ambe'." 

40 Mangkai joo, polemi Puang Isa lako 
to nanii tallu anak gurun-Na, natimba'i 
simammasan. Nakuamo lako Petrus, 
"Tangmikulle unamoraka ssolanna' 
merroja sangjang bang? 

41 Majaga kamu', mimassambajang 
too, danggi' mimadosa ke disede kamu' 
mpugauk dosa. Sitonganna madoang to 

penawammi mpugauk katonganan, apa 
te'da mikullei, sanga malamma to sipa' 
tolino." 

42 Male pole' omi massambajang nakua, 
"Oo Ambe', ia ke te'da nalatilendok tee 
kamaparrisan jio mai kale-Ku', apa nang 
la kupassanni, pakkaeloran-Na Ambe' to 
jaji." 

431a tonna pole omo lako to nanii 
tallu anak gurun-Na, natimba'i omi 
simammasan, sanga gaja rojai. 

44 Napatorro omi Puang Isa joo anak 
gurun-Na namale massambajang 
mangpentallunna, na ia to 
passambajang-Na susi una to jolona. 

45 Mangkai joo, polemi lako to nanii 
tallu anak gurun-Na namangkada 
nakua, "Mamma' bang unapara kamu'ka 
mpessau bo'jo'mi? Kitai! Nadete'mi 
wattunna tee Aku', Anak Mentolino, la 
dipangbenna' lako kuasanna tomadosa. 

46 Mi'cokmo kamu', tamale. Kitai! Ia to 
tolampangpejokkoanna', ratumi." 

47 Ia tonna mangkada bang unapa 
Puang Isa, ratumi Yudas, to sala mesa'na 
anak gurun-Na, ssolan buda tau sitakin 
pa'dang sola mbawa tarasulu', to 

nasua kapala imang sola pekaamberan 
to-Yahudi. 

48 Mangka jolomo Yudas mpaui lako tuu 
lako tau kumua, "Ia to tau kuudung, 
iamo taunna. Jokkomi!" 

49 Ta'pa malemi Yudas lako Puang Isa 
namangkada nakua, "Oo Guru!", anna 
udungngi. 

>0 Nakua Puang Isa mebali, "Ee, 
todipusile'to, apara mutungkanan ratu?" 
Na ia joo tobuda ratu sola Yudas Iluruii 
to Puang Isa anna jokkoi. 

51 Denmi mesa' to nasolan Puang Isa jio, 
ta'pa nnonok pa'dangna, napa'dangngii 
to kaunanna Imang Lompo, nata'tak to 
talinganna. 

52 Nakuamo Puang Isa ngkuanni, 
"Pasibanua pole'i tuu pa'dangmu! 
Nasaba' inda to maningo pa'dang la 
mate nakande pa'dang. 

53Musangaraka tanglawa'dingna' 
meta'da lako Ambe'-Ku', naparatuanna' 
massa'bu-sa'bu malaeka' la ntulungna'? 

54 Apa ianna susi joo, umbo nakua 
la jaji to mangka jolomo diuki' lan 
Sura' Allataala kumua, te'da nawa'ding 
tanglajaji to apa la jaji tee too?" 

>> Mangkai joo nakuamo Puang Isa lako 
joo tobuda, "Misangaraka parampo'na', 
ammiratu sitakin pa'dang sola mbawa 
tarasulu' la njokkona'? Allo-allona' 
mangngajahhi jio Bola Puang Allataala 
na te'da mijokkona'. 

56 Apa nang la jaji susi joo, dikua anna 
jaji to diuki' lan sura'na nabi." Mangkai 
joo pada sipalaianmi to anak gurun-Na 
ssalaii. 

>/ Ia tonna mangkamo tuu lako tau 
njokko Puang Isa, nasolanmi lako bolana 
Imang Lompo Kayafas. Ia to guru agama 
sola pekaamberan to-Yahudi sirempun 
ngasanni ntuu jio. 

58 Naturu'i mambela-bela bangngi 
Petrus to Puang Isa, ratu lako rante 
bolana Imang Lompo. Mentamami 
rante bola to Petrus na cumadokko sola 
pangjaga. Madoangngi la nnissenni, 
apara to la jaji undinna. 

59Ja tuu lako kapala imang sola 
padanna Pangbicara Agama mpengkulle- 
kullei nnampa' kasa'bian tangtongan, 
la nanii mpasalai to Puang Isa, anna 
wa'ding dipangpebunoan. 

60 Apa te'da lalo kasalan-Na naampa', 
moi nabuda tau menjaji sa'bi tangtongan. 

Katampakanna den dua tau male lako 
olo. 

61 Namangkada nakua, "Ia tee tau 
den namangkada kumua, 'Wa'dingna' 
rro'pokan Bola Puang Allataala, na 
tallung allora kunii mpake'deh pole'i.'" 

62 Ke'dehmi joo Imang Lompo 
namangkada lako Puang Isa 
nakua, "Te'daraka mulampebalii to 
diparapasanko?" 

63 Apa kamma' bangngi to Puang 
Isa. Nadadu' omi to Imang Lompo 
mangkada nakua, "La massapahko 
mpau Puang Allataala to tuo te'da 
cappa'na, mpauankan, Ikomoraka Raja 
Mangpasalama', Anak Allataala." 

64 Mebalimi Puang Isa nakua, "Ie', 
susi tuu tapaunna, Aku'mo. Katappa'i 
kumua, mammula tee wattu, la mikitana' 
tee Aku', Anak Mentolino, cumadokko 
jio sa'de kanan-Na Puang Allataala to 
makuasa, na la ratuna' jao mai langi' lan 
saleu'!" 

65 Gaja gallii joo Imang Lompo anna 
ca'ce-ca'cei to pakeanna namangkada 
nakua, "Toncapa' Ia Puang Allataala! 
Te'damo nadiparallui to sa'bi. Misa'ding 

kalenamo kumua ncapa' Ia Puang 
Allataala. 

66 Ja tee too, matumbara pahangmi?" 
Mebalimi tuu lako tau nakua, "Madosai 
to Puang Isa, sipato'mo Ia ke dibunoi." 

67 Nacikkuduimi to lindo-Na Puang 
Isa nasijangguru'ii na den toda to 
ntampelengngi, 

68 nakuanni, "Ee Raja Mangpasalama'! 
Tappuike', indara to ntampelengko?" 

6? Ia to Petrus cadokkoi jio salean jio 
rante bola. Den mesa' baine kaunan 
ratu ngkandoppi'i nakuanni, "Tangngiko 
todaraka sibawanna joo Puang Isa 
to-Galilea?" 

70 Apa messakkanni Petrus jio olona 
tobuda, namebali nakua, "Te'da 
kupahangngi apara tuu musanga." 

71 Malemi Petrus lako babangan. Den 
omi mesa' kaunan baine laen ngkita 
Petrus, nakuanni to tau ntuu jio nakua, 
"Ia toda tee tau sibawanna nena' joo 
Puang Isa to-Nazaret." 

72 Apa messakkan omi Petrus, 
namassapah nakua, "Te'da lalo kuissenni 
joo tau!" 

73Te'da namasai joo, ia tuu lako 
tau ke'deh ntuu jio male lako Petrus, 

ngkuanni, "Tonganna kumua ikopa mesa' 
anak gurun-Na, nasaba' manassa bang 
jio la'go kadammu." 

74 Anna massapah tongan to Petrus 
nakua "Tampak ropu ke la kuissenni joo 
tau misanga!" Ia joo wattu kekkuami to 
manuk. 

75 Naingaranmi Petrus to apa mangka 
nakuanni Puang Isa kumua, "Te'dapa 
nakekkua to manuk, mupentallunmo 
mpessakkannina'." Ta'pa kumarrakmi 
Petrus nna'de-a'de, namale lako salean. 
27 1 Melambi'pa nara'tahmi tuu lako 

kapala imang sola pekaamberan 
to-Yahudi la mbunoi to Puang Isa. 

2 Mangkai joo, napangpepumpunganmi, 
namale ssolanni, napangngoloi lako 
Gubernur Pilatus. 

3Ta tonna kitami Yudas to Puang 
Isa kumua dibicarami nadira'tahmo la 
dibuno, menassanmi, napapolei to doi' 
tallung pulo pera' lako kapala imang sola 
pekaamberan to-Yahudi. 

4Nakua, "Sala tonggomo', nasaba' 
aku'mora napusaba' naladibuno to 
totangkasalan." Apa mebalii tuu lako tau 
nakua, "Tangngia kami' issenki' tuu. Iko 
ikona." 

> Napessamboranni joo doi' pera' tama 
Bola Puang Allataala, namale ntoke' 
kalena. 

6 Naalami kapala imang joo doi' pera' 
namangkada nakua, "Ia tee doi' te'da 
nawa'ding dipatama kasna Bola Puang 
Allataala situru' atoran agama, nasaba' 
ia tee doi' direken alli rara, battuananna 
mangkamo dipake ngka'tu sunga'na 
tau." 

"Ia tonna mangkamo ssituru'i, 
naallianmi padang disanga Padang 
Panampa Kurin, napulamunanni 
tomentama tondok. 

8 Jamo joo nadisangai too Padang Rara 
ratu lako too allo. 

9Susimi joo anna jaji to mangka 
napau Nabi Yeremia tonna anu' kumua, 
"Natarimami to tallung pulo doi' pera', 
pada allinna mesa' tau jio Israel, susi to 
pura dipattantumo jio, 

10 ha ia joo doi' napake nnalli Padang 
Panampa Kurin, susi to napasan Puang 
Allataala lako kaleku'." 

11 Ta tonna dipangngolomo Puang Isa 
lako Gubernur Pilatus, nakutanaimi 
nakua, "Tongannaraka, Ikomo Raja 

to-Yahudi?" Napebalimi nakua, "Susi tuu 
tapaunna, Aku'mo." 

12 Apa ia to naparapasanni kapala 
imang sola pekaamberan to-Yahudi to 
Puang Isa te'da bang napebalii. 

13Tamo joo namangkada 
Gubernur Pilatus nakua, "Te'daraka 
musa'dingngi kumua gaja buda to apa 
naparapasanko?" 

14 Apa te'da bang napebalii Puang Isa. 
Iamo joo najangngah Gubernur Pilatus. 

15Ja ke pangramean Paskah, 
kabiasannamo Gubernur Pilatus Ila'paran 
mesa' toditarungku situru' peta'danna 
tobuda. 

16 Na ia joo wattu den mesa' 
toditarungku gaja kaissenan to 
panggaukanna disanga Barabas. 

17 Ia tonna budamo tau sirempun, 
mekutanami Gubernur Pilatus lako 
nakua, "Indannara mikadoangngi la 
kula'paran? Barabasraka ba'tu Isaraka 
to disanga Almaseh?" 

18 Tamo namekutana susi joo, nasaba' 
naissen kumua iari napangngoloi kapala 
imang sola pekaamberan to-Yahudi to 
Puang Isa lako kalena, sanga masere 
atiri. 

19Ta tonna cumadokkomo Gubernur 
Pilatus ntangngahhi tee kara-kara, 
ratumi to pepasan jio mai bainena 
kumua, "Danggi' mpentamaii urusanna 
tee mai tonnewai tuu tau te'da 
kasalanna, nasaba' kupangtindoan joo 
tau te'da kasalanna na liwa' melajatan." 

20 Apa narasii kapala imang sola 
pekaamberan to-Yahudi joo tobuda 
kumua napeta'dai nadila'paran to 
Barabas, nadibuno to Puang Isa. 

21 Nakutanai omi Gubernur Pilatus 
tuu lako tobuda nakua, "Indannara Ia 
kula'paran tee tau sola dua?" Mebalimi 
nakua, "Barabas." 

22 Nakuamo, "Ia ke susii joo, na la 
kupatumbai joo Puang Isa to disanga 
Almaseh?" Metambami tuu lako tobuda 
nakua, "Pampangngi Ia." 

23 Nadadu' pole'pa mekutana nakua, 
"Kasalan apara to mangka napugauk?" 
Apa naandongngi pole' mearrak joo 
tobuda nakua, "Pampangngi Ia!" 

24 Ta tonna kitai Gubernur Pilatus kumua 
te'damo nalampesa'dingngii tau, na la 
maricumi, nnalami wai nabasei limanna 
jio olona tobuda namangkada nakua, 

"Te'da kupuissenni to kamateanna joo 
tau! Issenmi kamu' sola ngasan." 

25 Mebali ngasanmi tuu lako tobuda 
nakua, "Ake'mo na kami'mora sola 
bati'ki' mpuissenni to kamatean-Na." 

29 Nala'paranmi Gubernur Pilatus to 
Barabas, napangperambianni to Puang 
Isa, namane' mpangbenni la dipampang. 

27 Nabawami surudadunna Gubernur 
Pilatus to Puang Isa tama salassa' 
gubernur, namane' ntambai ngasanni to 
solana anna talimbungngi. 

28 Naalaimi to bajun-Na napapakeii baju 
lando makudara'. 

29 Napasongko'i mahkota, to ringe 
keduri dikabua', napatoei tekken to lima 
kanan-Na. Namengguntu' jio olo-Na 
nacapa'-capa'i nakua, "Salama' Raja 
to-Yahudi!" 

30 Nacikkudui, napa'tongngi tekken to 
ulun-Na. 

311a tonna mangkamo tuu lako 
surudadu ncapa'-capa'i, nasulleimi joo 
baju lando makudara', napapakei to 
bajun-Na unamo ia. Namane' ssolanni to 
Puang Isa lako salean la dipampang. 

32 Ta tonna messunmo joo surudadu 
male ssolan Puang Isa, sitammumi 


MATIUS 27.33-40 159 


mesa' tau jio tangnga lalan. Ia joo tau 
disanga Simon, to-Kirene. Naparukui 
tuu lako surudadu mpassanni to kaju 
sitamben-Na Puang Isa. 

33 Ta tonna ratumo lako buntu-buntu 
disanga buntu Golgota, battuananna, 
'Buntu Ulu Tau', 

34 hapaiso'mi anggoro' dipasirau pa'du 
to Puang Isa. Ia tonna lepa'i, cia'i nniso'i. 

35 Napampangmi to Puang Isa, namane' 
Iloterei to pakean-Na la nanii nnissenni 
kumua umbonnara to la naputawa. 

36 Mangkai joo sicadokkoanmi nnampai 
to Puang Isa. 

37 Den pangnguki' dipajao de'na 
ulun-Na Puang Isa to mpaui ciapari 
nadipampang to kumua, "Iamo tee 
Puang Isa, Raja to-Yahudi." 

38 Den toda dua parampo' nasolan 
Puang Isa dipampang, mesa' jio sa'de 
kanan-Na na mesa' jio sa'de kairin-Na. 

39Ja to tau liu lalan ntuu jio pada 
mangroge kollong ncapa'-capa' Puang 
Isa, 

40 nakua, "Ee, Ikomo to la rro'pokan 
Bola Puang Allataala, na tallung 
allora la munii ngkabua' pole'i! Ia ke 
tongannako Anak Allataala, pasalama'ko 

kalemu ammumellao jao mai ntuu kaju 
sitamben." 

41 Susi todai tuu lako kapala imang, 
guru agama na pekaamberan to-Yahudi 
ncapa'-capa'i Puang Isa nakua, 

12"Ee, tau laen napasalama', apa 
tangnakulle mpasalama' kalena! Ia ke 
rajana tonganni to-Israel, mellaoi tee 
too jao mai kaju sitamben, kimane' 
ngkatappaiii. 

43 Nakatappa'i to Puang Allataala, na 
nakua toopa kumua Anak Allataalai. Jaji 
la takitai, madoangrika Puang Allataala 
mpasalama'i tee too." 

“Ja to parampo' to dipampang sola, 
la'bi ncapa'pa Puang Isa susi joo. 

“Ia tonna tangngamo allo, 
memmapattang ngasanmi joo tondok, 
tallung jang masainna. 

461a tonna tatte' tallumo karuen 
nnandongngimi gamaran-Na to Puang 
Isa metamba nakua, "Eli, Eli, lama 
sabakhtani?" to battuananna, "Oo, 
Puang Allataala-Ku'! Oo, Puang 
Allataala-Ku', ciapari musalaina'?" 

47 Ba'tu pira-pira to tossa'dingngi 
joo petamba-Na, namangkada nakua, 
"Ntambaii Nabi Elia." 

48 Den mesa' tau ta'pa male nnala 
baraba batu, nacummui tama anggoro' 
macukka, namane' mpalakoi cappa' 
sangtangke kaju anna pamimmii to 
Puang Isa. 

49 Apa nakua to tau laen, "Tajanni, 
antakitai ba'tu la ratu tonganrika Nabi 
Elia la mpasalama'i." 

50 Katampakanna nnandongngi omi 
gamaran-Na Puang Isa metamba, 
naka'tu sunga'-Na. 

>l Ta joo wattu, ia to kaen pesapa' lan 
Bola Puang Allataala ca'cei tipangdua jao 
mai ratu do', nino to padang, natipiak to 
buntu batu, 

32 na ia to liang titimbak na buda batang 
rabuk tomatappa' tonna anu' dipatuo 
pole". 

53 Na ia tonna tuo pole'mo Puang Isa, 
messunmi lan mai liang tuu lako totuo 
pole'mo, namale de' Yerusalem kota-Na 
Puang Allataala. Na buda tau ngkitai. 

341a to kamandang surudadu sola 
solana to nnampai Puang Isa, silajatan 
tonganni tonna sa'dingngi to nino sola 
nakitai to apa jaji, namangkada nakua, 
"Tonganna, Ia tee tau Anak Allataala." 

>> Den too buda baine ntuu jio 
mambela-bela bang mengkita. Iamo to 
nturu'mo Puang Isa nabalii tonna jio 
unapa tana Galilea. 

56 Susinna jioi to Maryam Magdalena, 
Maryam indona Yakub sola Yusuf, na 
indona Yakub sola Yahya. 

>/Ta tonna la bongimo, ratumi to 
tosugih disanga Yusuf to-Arimatea, to 
tonturu'mo Puang Isa. 

58 Malemi mangngolo lako Gubernur 
Pilatus, mpeta'dai kumua anna diben 
to batang rabukku-Na Puang Isa. 
Napangparentanmi Gubernur Pilatus 
anna diben. 

59 Natarimami Yusuf joo batang rabuk, 
nabalunni kaen lenan to ba'rukpa, 

60 hamane' mpatamai liang baru 
to nagaraga Yusuf jio buntu batu. 
Mangkai joo nalentenni to batu tonggo 
natungusanni joo liang, namane' male. 

61 Ta to Maryam Magdalena, sola 
Maryam laenna, torro bang cumadokko 
ntuu jio sioloan ba'ba liang. 

62 Masawanna tonna Allo Katorroanmo, 
malemi tuu lako kapala imang sola 
to-Farisi mangngolo lako Gubernur 
Pilatus, 

63 hameta'da nakua, "Tabe' kita', 
kiingaranpa to kadan-Na joo 
tomangpalao sala tonna tuopa 
nakua, ianna allo mangpentallunnamo, 
la tuo pole', ade', jio mai kamatean. 

64 Tamo joo mbai melo ke denni tau 
tasua njagai joo liang-Na ratu lako allo 
mangpentallun, danggi' naratu to anak 
gurun-Na mbokoi to batang rabukku-Na. 
Namale mpalao sala tobuda kumua, tuo 
pole'mi jio mai kamatean-Na. Na la'bi 
buda tau dipalao sala na ia tonna tuo 
unapa." 

65 Nakuamo Pilatus lako, "Bawami tee 
mai surudadu, napemajagai tonganni to 
liang-Na." 

66 Malemi nasolan joo surudadu, nasua 
ntungu'i meloi joo liang najagai tonganni. 
28 1 Ta tonna mangkamo Allo 

Katorroan, tonna marimu-rimu 
unapa joo allo Aha', malemi Maryam 
Magdalena sola Maryam laen lako 
liang-Na Puang Isa. 

2Ta'pa nino tonggomi, nasaba' den 
mesa' malaeka'-Na Puang Allataala 
mellao jao mai suruga. Ratu Ilentennii 
joo batu petungu' liang, nacumadokko 
jao. 

31a to rupanna joo malaeka' gaja 
corrang susi palepa', na ia to bajunna 
gaja buccang. 

“Ia to surudadu ntuu jio mangjaga 
liang, silajatanni na mbe'beh anna 
sisongkan nasusi bangmira tomate 
dikita. 

> Nakuamo joo malaeka' ngkuanni tuu 
lako baine, "Danggi' mimalaja'! Kuissen 
kumua nnangah kamu' Puang Isa to 
mangka dipampang. 

6 Te'damo Ia ntee! Tuo pole'mi Ia, susi 
to napau jolona. Male kamu' mai mikitai 
tee ngenan dinii mpanii. 

"Ia tee too, malemo kamu' madoi' 
mpauanni to anak gurun-Na kumua, 'Tuo 
pole'mi Ia jio mai kamatean, na ia tee 
too malemi njoloi kamu' re' tana Galilea, 
na jiopa la minii sikita.' Ingaranni tee 
apa mangka kupauan kamu'." 

8Ta'pa malemi tuu lako baine ssalai 
joo liang. Moi namalaja', apa gaja 
parannui male kinjara' la mpauanni anak 
gurun-Na Puang Isa joo apa mangka jaji. 

9 Te'da nakalamnai nata'pa ratu Puang 
Isa ssitammuanni nakuanni, "Salama' 
kamu'." Ia tuu lako baine mpendete'imi 

to Puang Isa, naraka'i to aje-Na 
nasompai. 

10 Mangkadami Puang Isa nakuanni, 
"Danggi' mimalaja'! Malemo kamu' 
mpauanni to sile'to-Ku', anna male re' 
tana Galilea, na jiopa kunii sikita." 

11 Tg tonna malemo tuu lako baine, 
male todami to ba'tu pira-pira surudadu 
pangjaga liang lako kota la mpaui lako 
kapala imang sininna to mangka jaji 
nakita. 

12 Ta to kapala imang sola pekaamberan 
to-Yahudi mesa' kada, la mbenni buda 
doi' tuu lako pangjaga, 

13 nakuanni, "La mikua lako tau kumua, 
'Anak gurun-Na Ia ratu bongi mbokoi to 
batang rabukku-Na tongkikaleppengan.' 

14Na ia ke naissenni gubernur kumua 
ta'dei to batang rabukku-Na Puang Isa 
kami'mora ssedei, danggi' mimalaja' 
kumua la denni apa-apa lako kalemi." 

15 Naalami tuu lako surudadu joo 
doi', napugaukki to dipasananni. Iamo 
joo nakaissenan unapa joo kareba jio 
to-Yahudi ratu lako too allo. 

16 Malemi joo sangpulo mesa anak 
gurun-Na Puang Isa re' tana Galilea 

naendek de' buntu jio susi to mangka 
napauanni. 

17 Nakitami to Puang Isa ntuu jio, 
nasuju' ssompai, apa den toopa to 
batapa lan penawanna. 

18 Nakandoppi'mi to anak gurun-Na 
namangkada nakua, "Sininna kuasa la 
jao suruga, la lan lino, mangkamo diben 
lako Aku'. 

19 Iamo joo malemo kamu" lako sininna 
bangsa lan lino, mipupenjajii taung-Ku'. 
Jio'i mpau sangan-Na Ambe', Anak na 
Roh Allataala. 

20 Ajahhii anna pugaukki sininna to apa 
mangka kuparentan kamu'! Ingaranni 
kumua, la kusolan tarruh kamu' ratu 
lako tampakkana lino." 


Markus 


1 lTamo tee Kareba Kasalamatan 
mpamanassai to Puang Isa Almaseh, 
kumua Iamo Anak Allataala. Susimi tee 
to pamulanna. 

2 Susi to nauki' Nabi Yesaya tonna anu' 
kumua, "Mangkadai Puang Allataala, 
'Tamo tee pesuang-Ku', to kusua la 
njoloanko anna pemakassingngii to lalan 
la muola.' 

3Den tau metamba-tamba jio padang 
pallawangan nnajahhi tobuda kumua, 
'Pasadianni lalan to Puang, ranteii to 
lalan la naola.'" 

4Jajimi susi to mangka nauki' Nabi 
Yesaya. lamo joo nampangpekitan 
kalena Nabi Yahya jio tangnga 
padang pallawangan, mangjio'i 
napangpeissenanni to Kareba 
Kasalamatan. Namangngajahhi 
nakua, "La mengkatoba' kamu' jio mai 
dosami midijio', anna dampangan kamu' 
Puang Allataala." 

> Buda tau ratu jio mai tana Yudea 
na kota Yerusalem mpesa'dingngi 

pangngajahna Nabi Yahya. Na pada 
nnakui dosana, najio'i Nabi Yahya jiong 
Sa'dan Yordan. 

61a to bajunna Nabi Yahya bulu unta 
na saripinna balulang digaraga. Na ia to 
kandena batik sola canik pangngala. 

7 Napangpeissenanmi tee kareba nakua, 
"Den tau la ratu ke mangkana', la'bi 
makuasa Ia na aku'. Moi la mbukai ulang 
sapatun-Na, te'da too kusipato'. 

8Ia tee aku' njio' kamu' wai, apa Ia to 
tau la ratu, la njio' kamu' Roh Allataala." 

“Ja joo wattu, ratumi Puang Isa jio mai 
kota Nazaret jio tana Galilea. Najio'i Nabi 
Yahya jiong Sa'dan Yordan. 

10 Tg tonna endekmo de' randan sa'dan 
to Puang Isa, ta'pa nakitai to langi' 
titimbak, na Roh Allataala mellao jao mai 
susi jangan-jangan nta'paii. 

11 Nadisa'ding to gamaran-Na Puang 
Allataala nakua, "Ikomo Anak-Ku' to 
kupakamoja', to mpamasannangna'." 

12Ta tonna mangkamo joo, ta'pa 
napatujumi Roh Allataala to Puang 
Isa namale de' tangnga padang 
pallawangan. 

13Na torro ntuu jio patang pulo 
bonginna, napengkulle-kullei Ballisi' 

ssedei mpugauk dosa. Den too olok-olok 
malaira nasolan jio, na malaeka' mbenni 
to naparalluin-Na. 

14 Ta tonna ditarungkumo to Nabi Yahya, 
malemi Puang Isa re' tana Galilea, na 
jio nanii mpangpeissenanni to Kareba 
Kasalamatan jio mai Puang Allataala. 

15 Nakua, "Cingga'tu'mora naratu 
Puang Allataala mangparenta susi Raja. 
Iamo joo mengkatoba' kamu' jio mai 
dosami, na la mikatappa'i to Kareba 
Kasalamatan." 

16 Ja tonna lumingka-mingkamo Puang 
Isa jio randan Tasik Galilea, ngkitami 
Simon sola adinna to disanga Andreas 
mangjala jiong tasik, sanga iamo 
jamanna. 

17 Nakuamo lako sola dua, "Male kamu' 
mai, nturu'na'! La kuben kamu' jaman 
nnajahhi tau ngkatappa'ina'." 

18 Nata'pa mpatorro jalana sola dua, 
namale nturu'i. 

19 Mpatarruhmi kalingkan-Na Puang 
Isa, anna ngkita omo dua to sile'to 
disanga Yakub na Yahya, anakkana 
Zebedeus, mpemeloi jala lan lopinna. 

20 Ta'pa natambaimi sola dua. Nasalaimi 
to ambe'na sola to pangjamana lan lopi, 
namale nturu' Puang Isa. 

21 Ratumi jaja kota Kapernaum to 
Puang Isa sola anak gurun-Na. Ia tonna 
Allo Katorroan pole' omo, mentamami 
bola passambajangan to Puang Isa, anna 
mangngajahhi. 

22 Gaja jangngah to tossa'ding 
pangngajah-Na, nasaba' matongko 
ke mangngajahhii, teda nasusi guru 
agama. 

23 Ta joo wattu den mesa' tau natamai 
setang, mentama bola passambajangan 
anna metamba-tamba nakua, 

24 "Oo, Puang Isa, to-Nazaret, la 
mupatumbamorakan? Raturokoka la 
ssabu'ikan? Kuissen kumua indaroko. 
Ikomo pesua mattantun-Na Puang 
Allataala!" 

25 Nagarra'i Puang Isa joo setang 
nakua, "Kamma'ko, messunko lan mai 
tee tau!" 

26 Ta'pa napambe'behhi setang joo tau, 
namane' messun lan mai ntuu joo tau 
metamba-tamba. 

27 Jangngah ngasanmi to tobuda 
nasipangkada-kada nakua, "Takkajulu' 

to kadan-Na! Mesa' pangngajaran mane' 
den! Makuasa mparentai to setang 
messun, namessun tongan." 

28 Namadoi' bang joo karebanna Puang 
Isa kaissenan lan tana Galilea. 

29 Mangkai joo, messunmi Puang Isa 
lan mai joo bola passambajangan, anna 
male sola Yakub na Yahya tama bolana 
Simon na Andreas. 

30 Ta joo wattu, ia to indo matuanna 
Simon makula' kale, anna mamma' 
bang. Ta'pa napauanmi tau to Puang Isa 
kumua masakii joo baine. 

31 Malemi ssikitanni, nakaka'i to 
limanna, namane' mpami'cokki. Ta'demi 
to kula'na, namale mpasadianni kande 
to toratu. 

32 Ta tonna kabuhmo allo, budami tau 
ratu mbawa tomasaki sola tonatamai 
setang lako Puang Isa, 

33 nasirempun ngasan to tokota jio ntuu 
joo olo bola, 

34 anna buda tau napamalagah to 
mangrupa-rupa sakinna. Nnula'i tooi 
buda setang. Te'da naeloranni to setang 
mangkada, nasaba' naissen setang 
kumua indara to Puang Isa. 

35 Masawanna tonna marimu-rimu 
unapa, mi'cokmi to Puang Isa namessun 
lan mai joo bola nanii mangbongi. Malemi 
lako pallawangan namassambajang ntuu 
jio. 

36 Apa ia to Simon sola solana male 
nnangahhi to Puang Isa. 

37 Na ia tonna kitami, mangkadami 
nakua, "Oo Puang, nasiangah-angahhi 
bangmiki' tau." 

38 Apa mebalii nakua, "La maleki' 
tatarruh lako kampong laen ntee 
mengguririkkita'. La mangngajahhi 
toopa' ntuu jio, nasaba' iamo 
kutungkanan kuratu inde'." 

39 Tamo joo, namale Puang Isa 
mpasitarruh-tarruh kampong jio tana 
Galilea, namangngajahhi jio bola 
passambajangan, anna nnula'i buda 
setang. 

40 Ratumi mesa' to tomasolak 
mengguntu' jio olo-Na Puang Isa, anna 
mengkamase-mase nakua, "Oo Puang, ia 
ke melohki', manassa kumua makuasaki' 
mpamalagahna'." 

41 Massemi penawan-Na Puang Isa 
anna e'te' liman-Na nakaka'i nakua, 
"Melohna', malagahmoko!" 

42 Ta'pa malagahmi joo tau. 

43Nasuai Puang Isa male, 
napangngingaranni nakua, 

44 "Danggi' lalo ammucuritai moi lako 
mesa' tau, apa maleko lako imang jao 
kota Yerusalem, mupeta'dai napattantui 
kumua malagah tonganmoko. Mumane' 
mpugauk tooi to karoba kamalagaranmu 
situru' atoranna Nabi Musa, namenjaji 
butti lako buda tau." 

45 Apa ia tee tau male bangmi nacurita 
to apa jaji lako kalena. Napusaba'i 
namembuni bangmira Puang Isa ke 
mentamai kota, natorro bangmo 
saleanan kota jio pallawangan. Apa moi 
nasusi joo, saratu-ratunna bang to tau 
jio mai buda kampong lako to nanii 
Puang Isa. 

2 ' Den ba'tu pirang-pirang allo 

mangkanna joo, polemi Puang Isa 
lako kota Kapernaum. Kaissenanni 
kumua lanmi bola. 

2 Budami tau ratu sirempun, nate'damo 
ngenan lo'bang lan bola. Moi jio pelalan 
ponno tau mpesa'dingngii, tonna 
mpangpeissenan Kareba Kasalamatan 
jio mai Puang Allataala. 

3Ta tonna mangngajahhimo Puang 
Isa denmi a'pa' tau ratu mbulle mesa' 
tokupi', la nabawa lako Puang Isa. 

4 Apa liwa' budanna tau, nate'damo 
lalan naola tama bola mpendete'i to 
Puang Isa. Iamo joo nannola jio pelalan 
endek de' dea bola, natimbakkii to 
dea situjunna Puang Isa do', namane' 
rroroanni jao mai joo tokupi' jiong 
ampahna. 

“Ja tonna issenmi Puang Isa matumba 
kamatapparanna tuu lako tau, 
mangkadami lako joo tokupi', nakua, "Ee 
anak-Ku', didampanganmoko." 

5Denmi ba'tu pira-pira guru agama to 
nasolan cumadokko, pada mekutana lan 
penawanna nakua, 

7 “Gaja barani ia tee tau mangkada 
susi joo. Ncapa' Ia Puang Allataala, 
sanga mpapada Ia Puang Allataala 
kalena. Te'da tau wa'ding ndampangan 
tomadosa, saliwanna Puang Allataala." 

8Ta'pa naissen Puang Isa to lan 
penawanna tuu lako guru agama. Iamo 
joo nakuanni, "Ciapari mimangpikkiri' 
susira tuu? 

93 Jmbonnara marawa, dikuaraka lako 
tee tokupi', 'Didampanganmoko', ba'tu 

dikuaraka, 'Ke'dehmoko, angka'i tuu 
ampahmu, mulumingka.' 

10 Apa ia tee wattu la kupakitan 
kamu' kumua makuasana' Aku', Anak 
Mentolino, ndampangan tomadosa lan 
tee lino. Iamo joo kukua lako tee tokupi', 

11 'Ke'dehmoko, angka'i tuu ampahmu, 
mupole!'" 

12 Ta'pa ke'dehmi, naangka'i to 
ampahna, namessun, nakitai tobuda. 
Jangngah ngasanmi to tau ngkitai, anna 
mpakala'bih Puang Allataala nakua, 
"Te'da lalopa naden takitai to apa jaji 
susi tee." 

13 Male pole' omi Puang Isa do' randan 
Tasik Galilea. Buda tau ratu lako kalena 
anna ajahhii. 

14Ta tonna polemo, ngkitami mesa' 
passassung disanga Lewi anakkana 
Alfeus cumadokko lan kantoro'na. Nakua 
Puang Isa lako, "Maleko mai, nturu'na', 
kupuanak guruko!" Ta'pa ke'dehmi anna 
male nturu'i. 

15Ja tonna kumandemo Puang Isa 
sola anak gurun-Na jio bolana Lewi, 
ratumi buda to passassung laen sola to 
tonasangamo tau togaja', nakumande 


MARKUS 2.16-19 10 


sola. Nasaba' budami tuu lako tau to 
nturu'mo Puang Isa. 

16 Den ba'tu pira-pira guru agama jio 
mai to-Farisi ngkita Puang Isa kumande 
sola passassung na tonasangamo 
tau togaja'. Iamo joo, anna kutanaii 
to anak gurun-Na Puang Isa nakua, 
"Ciapari nakumande ora gurummu sola 
passassung na totangnturu' atoran 
agama?" 

17 Nasa'ding Puang Isa to pekutananna, 
napebalii nakua, "Ia to tomalagah 
te'da naparallu tomangjampi, apa to 
tomasakira mparallui tomangjampi. 
Te'da kuratu la ntulung to tossanga 
kalena tomelo, apa ratura' ntulung 
tomadosa, anna mengkatoba'." 

18 Den pissen na ia to anak gurunna 
Nabi Yahya sola anak gurunna to-Farisi 
puasai. Denmi tau ratu lako Puang 
Isa mekutana nakua, "Ciapari na anak 
gurunna manda Nabi Yahya sola anak 
gurunna to-Farisi to puasa, na te'da ia to 
anak gurun-Ta'?" 

19 Napebalii Puang Isa mpake 
pangpasusian nakua, "Ianna botting to 
tau, misangaraka kumua te'da nawa'ding 

kumande to toratu! Ianna solapa 
tobotting muane, tantu te'da napuasa! 

20 Apa la den wattunna, naladiala jio 
mai tangnga-tangngana joo tobotting 
muane, iamo to Aku'. Ia joo wattu, 
mane'ri puasa to toratu, iamo tee anak 
gurung-Ku'." 

21 Nakua pole' omo, "Te'da tau 
mpangtampiran pangcurikan baru lako 
baju maluse. Nasaba' la timporon joo 
pancurikan baru naca'ceanni joo baju 
maluse, nasaca'ce-ca'cena. 

22 Susi toomi joo, te'da tau mpatama 
anggoro' baru tama pangpanian 
malusemo, to dikabua' jio mai balulang. 
Nasaba' ia namangkamburamo joo 
anggoro', tiba'tui joo pangpanian 
malusemo. Katampakanna, la sajang 
dua, joo anggoro' sola pangpanianna. Ia 
joo anggoro' baru, la dipatama todapi 
pangpanian baru!" 

23 Den pissen tonna Allo Katorroan 
nannola jioi bara'bah gose' Puang Isa, 
na ngge'te gose' to anak gurun-Na. 

24 Napasalai to-Farisi to Puang Isa 
nakuanni, "Kitari! Ciapari to anak 
gurun-Ta' nate'da naturu'i to atoran 

agamanta', anna pugaukki to dipemalian 
dipugauk ke Allo Katorroan?" 

25 Mebalimi nakua, "Tantu mibacamo to 
apa napugauk Daud, tonna tangbarahmo 
sola surudadunna, sanga te'damo apa 
nakande. 

26 Ta joo wattu, Abyatar menjaji 
Imang Lompo. Mentamami bola to dinii 
ssompa Puang Allataala, nakandei to roti 
dipangngolo lako Puang Allataala, naben 
tooi to surudadunna. Nasitonganna, 
ianna situru' atoran agamanta' imang 
manda ia to wa'ding ngkandei joo roti." 

27 Mangkada omi nakua, "Ia to Allo 
Katorroan dipaden dikua napumeloi tau. 
Tangngiara tau dipaden, dikua napumeloi 
Allo Katorroan. 

28 Puangnana' Allo Katorroan tee 
Aku', Anak Mentolino. Jaji makuasana' 
mpattantui apa to wa'ding dipugauk ke 
Allo Katorroan." 

1 Male pole' omi Puang Isa tama bola 
passambajangan. Ntuu jio den mesa' 
tau to mate sangbali limanna. 

2 Na den too tau laen jio to madoang 
bang nnangah kasalanna Puang Isa anna 
wa'ding mparapa'i. Jaji, napesa' tarruhhi 

kumua ba'tu la mpamalagahhi tau ke 
Allo Katorroanni. 

3 Nakuamo Puang Isa lako joo tomate 
sangbali limanna nakua, "Maleko mai, 
mujenjen lan tangnga!" 

4Mekutanami lako joo tompesa'i nakua, 
"Ianna situru' atoran agama, apara to 
wa'ding tapugauk ke Allo Katorroan? 
Manggauk meloraka, ba'tu manggauk 
gaja'raka? Mpasalama'riki'ka padanta' 
rupa tau, ba'tu mbunoriki'ka padanta' 
rupa tau?" Apa pada kamma' bangngi. 

? Nakita mengguririkmi Puang 
Isa tuu lako tau na magalli, apa 
masse tooi penawan-Na, nasaba' 
totangmangpesa'ding ngasanni. 
Nakuanni joo tomate sangbali limanna, 
"E'te'i tuu limammu!" Nae'te'mi to 
limanna, namelo pole'mo. 

6 Apa ia joo to-Farisi messunmi lan 
mai bola passambajangan, namale 
sipangkada-kada ba'tu pira-pira to 
tonturu' Raja Herodes la mbunoi to 
Puang Isa. 

7 Malemi Puang Isa sola anak gurun-Na 
mpemboko'ii, namale lako Tasik Galilea. 
Apa liwa' buda to-Galilea undi nturu'i. 
Buda toda to ratu jao mai tana Yudea, 


MARKUS 3.8-15 14 


8 kota Yerusalem, tana Idumea, na 
kadellekanna Sa'dan Yordan na jio mai 
mengguririkkina kota Tirus na kota 
Sidon. Ratu ngasanni ssikitan Puang 
Isa, nasaba' nasa'dingmi to apa mangka 
napugauk. 

?Nasuami to anak gurun-Na 
mpasadianni lopi, nasaba' kabudanna 
tau, dikua danggi' nasisi'pinnii tobuda. 

10 Gaja buda tau napamalagah Puang 
Isa. Iamo joo nasisi'pin-si'pinni bangmi 
to tomasaki mpendete'ii, la ngkaka'i. 

11 Na ia tonna kitami tonatamai setang, 
ta'pa suju'mi jio olo-Na, nametamba 
nakua, "Kita'mo Anak Allataa." 

1? Apa naanggai Puang Isa joo setang 
mpaui, kumua indara Ia. 

13 Mangkai joo endekmi Puang Isa 
de' buntu, natambaii to tonaala 
penawan-Na. Ratu ngasanmi, 

14 hapileii sangpulo dua, nakua, 
"Kupileimo kamu', ammisolanna', na la 
kusua kamu' male mpangpeissenanni 
to Kareba Kasalamatan jio mai Puang 
Allataala, 

15 ha la diben kamu' kuasa la nnula'i 
setang." 

16 ]amo tee sanganna joo sangpulo 
dua tau to napilei Puang Isa: Simon (to 
nasangai Petrus), 

17 hamane' dua anakkana Zebedeus, 
iamo to Yakub na Yahya (to nasangai 
Boanerges, battuananna 'anak galugu'), 

18 Andreas, Filipus, Bartolomeus, 
Matius, Tomas, Yakub anakkana Alfeus, 
Tadeus, Simon to-Zelot (battuananna 
Simon tobarani), 

19 ha Yudas Iskariot to undinna 
mpangpejokkoan Puang Isa. 

20 Mangkai joo, polemi Puang Isa tama 
bola. Anna buda omo tau ratu sirempun. 
Iamo joo na te'damo wattunna kumande 
Puang Isa sola anak gurun-Na. 

21 Na ia tonna sa'dingmi rapunna Puang 
Isa to ianna joo, malemi la nnalai to 
Puang Isa, nasaba' nakua tuu lako tau, 
"Mamemi Ia". 

221a to guru agama to ratu jao 
mai kota Yerusalem mangkadami 
nakua, "Natamaimi Beelzebul, ba'tu 
puanggawana setang! Jaji kuasanna 
puanggawana setang napake nnula'i 
setang." 

23 Natambaimi Puang Isa tee tobuda, 
nacuritanmi pangpasusian nakua, "Umbo 

nakua, la wa'dingraka to Ballisi' ba'tu 
puanggawana setang nnula'i padanna 
setang? 

241a ke denni mesa' kaparentan 
natitawa-tawa to taunna na te'da 
namesa' penawa, tantu te'da namasai 
nalanynya'. 

25 Na ia to tosangbola, ke te'da 
namesa' penawa, tantu te'da namasai 
nasisarak-sarak. 

26 Susi toomi to kaparentanna Ballisi' 
ba'tu puanggawana setang. Ia ke 
puanggawana setang nnewa setang 
laen, battuananna sirarii pada setang na 
te'da namesa' penawa, te'da namasai 
nalanynya' joo kaparentanna." 

27 Mangkai joo, mangngajahhimi 
Puang Isa mpake pangpasusian nakua, 
"Te'da nakulle to taboko mentama 
bola, ke mawatangngi to ampu bola. 

La napumpungri jolo' to ampu bola, 
namane' nnalai ngasanni to ewananna. 

28 La miingaran tee kadang-Ku' kumua, 
ia to tompugauk dosa ba'tu ncapa' Puang 
Allataala, wa'dingpa didampangan. 

29 Apa ia to toncapa' Roh Allataala, 
te'da lalomo nawa'ding didampangan. 

Nasaba' ncapa' Roh Allataala, iamo dosa 
te'da cappa'na." 

30 (Iamo napaui Puang Isa susi joo, 
nasaba' den tau mangkada kumua, 
natamaimi setang.) 

31 Ta tonna mangkamo joo, ratumi 
indo-Na sola sile'to-Na Puang Isa. Jenjen 
bangngi jio salean, nasua tau male 
ntambai. 

32 Ta joo wattu buda tau cumadokko 
ntalimbung Puang Isa. Mangkadami 
nakua, "Oo Puang, jioi salean to indo-Ta' 
sola sile'to-Ta' nnangahki'." 

33 Mebalii Puang Isa nakua, "Indara to 
indo-Ku'? Indara to sile'to-Ku'?" 

34 Nakitami to tau cumadokko 
ntalimbungngi anna mangkada nakua, 
"Tamo tee indo-Ku' sola sile'to-Ku'! 

35 Inda-inda to tompugauk pakkaeloran- 
Na Puang Allataala, iamo sile'to-Ku' na 
indo-Ku'." 

4 t Mangngajahhi omi Puang Isa 

jio randan tasik. Gaja buda tau 
ntalimbungngi. Iamo joo naendek de' 
lopi cumadokko. Ia to tobuda jenjen 
bang jio randan tasik na mangngajahhi 
Puang Isa jao lopi jiong tasik. 

2 Mangngajahhii mpake buda 
pangpasusian. Susi tee to 
napangpangngajaran: 

3 "Pesa'dingngii tee! Den mesa' 
pangdusung male nnamboh banne. 

“la tonna ambohmi, den to ta'pah 
do' lalan, anna ratu to manuk-manuk 
ncappuU ii. 

> Den too to ta'pah do' batu-batu to 
te'da nabuda litakkana. Madoi' bang tuo 
joo banne, nasaba' ci'di'ra litakkana. 

SApa ia tonna malussumo allo, 
nala'da'mi allo joo tananan mane' 
cumucuk. Ta'pa malajumi anna mate, 
nasaba' te'da namandalan to waka'na. 

7 Den too to ta'pah lan tangnga 
duri. Saloboh-lobohnami joo duri, 
nasirimpihhii joo tananan, anna te'da 
namembua. 

8 Apa den too to ta'pah do' litak 
malompo. Malompomi joo banne na 
maloboran, anna membua. Den to 
manglokkon pentallung pulo, den 
pennannan pulona, na den too to 
manglokkon pessaratuh." 

“Ja tonna mangkamo Puang Isa 
mangngajahhi, nakuamo, "Ingaranni to 

apa mangka misa'ding, sanga ketalinga 
kamu'!" 

10Ta tonna torro mesamo to Puang 
Isa, ratumi to tomenturu'mo lako 
kalena sola to sangpulo dua anak 
gurun-Na, nameta'da nakua, "Pauankan 
battuananna joo pangpasusian." 

11 Nakuamo Puang Isa, "Dipaissennimo 
kamu' la nnissenni to apa tangnaissen 
tau, kumua la ratui Puang Allataala 
mangparenta susi Raja. Apa ia to tau 
laen diajahhi mpake pangpasusian, 

1? dikua 'Moi da'tan bang mpemakitaii, 
apa te'da naissenni apa to jaji. Moi 
da'tan bang mpesa'dingngii, apa te'da 
napahangngi, nadanggi' namengkatoba' 
lako Puang Allataala, anna danggi' 
nadampanganni.'" 

13 Nakuamo Puang Isa, "Ia ke te'da 
mipahangngi joo pangpasusian, umbo 
la mikua mpahangngi to pangpasusian 
laen? 

141a joo tonnamboh banne, iamo 
to tomale mpangpeissenan Kareba 
Kasalamatan jio mai Puang Allataala. 

is Ta to banne ta'pah do' lalan 
dipasangrapangngi to tossa'ding 
kadan-Na Puang Allataala. Mangka 

manda nasa'ding joo kada, nata'pa ratu 
to Ballisi' rrampai joo kada mangka 
nasa'ding. 

le Ta to banne ta'pah do' batu-batu 
dipasangrapangngi to tossa'ding kadan- 
Na Puang Allataala, anna masannang 
ntarimai. 

17 Apa te'da natorro tongan 
lan penawanna na cingga'tu'ra 
natangnningaranmi. Ianna ratuimi 
kamasussan ba'tu dipakario-rioi, sanga 
ia joo kadan-Na Puang Allataala, ta'pa 
balik pole'mi. 

181a to banne ta'pah lan tangnga 
duri dipasangrapangngi to tossa'ding 
kadan-Na Puang Allataala, 

19 apa mpuselang bangngi katuoanna. 
Madoang bangri la sugih na mangrupa- 
rupa kamadoangan laen to nni'pinnii 
joo kada lan penawanna, anna te'da 
namembua. 

20Na ia to banne ta'pah do' litak 
malompo dipasangrapangngi to 
tossa'ding kadan-Na Puang Allataala, 
namasannang ntarimai napugaukki, 
anna membua melo. Na den to 
manglokkon pentallung pulo, den 

pennannan pulona na den too to 
manglokkon pessaratuh." 

21 Mangkada omi Puang Isa nakua, 
"Te'da tau mpadukku palita, nasamboii 
busu, ba'tu napajiongngi sulluk 
katindoan. Apa napajaori ngenan palita. 

22Te'da to membuninna 
tangladipangpekitan, na te'da to 
dibunianan tangladipangpeissenan 
undinna. 

23 Tamo joo, ingaranni to apa mangka 
misa'ding, sanga ketalinga kamu'!" 

24Mangkada omi to Puang Isa nakua, 
"Ingaran meloi tee apa misa'ding! Ia to 
pesuka' misukatan tau, la napake too 
Puang Allataala ssuka' kamu', na la'bi 
budapa. 

25 Nasaba' ia to tonnampuimo buda 
apa, la dirangngannipa la'bi buda. Apa 
ia to totangnnampui apa, ia to apa 
ci'di'mora naampui, la dialai pissen." 

26 Mpatarruhmi kadan-Na Puang 
Isa nakua, "lanna mangparentamo 
Puang Allataala susi Raja, wa'ding 
dipasangrapang mesa' tau nnamboh 
banne jio umanna. 

27 Mamma'i ke bongi, mi'cikki ke 
allo. Ia joo banne saloboh-lobohna, 

namatonggo. Apa umbo nakua natuo, 
te'da naissenni. 

28 Ja joo banne tuo namembua kalena. 
Mulanna dikita batangna, namane' 
bulinna, anna undinna bua malapuhna. 

29 Na janna maririmo to buanna, 
napepareimi, nasaba' wattunnami 
mepare." 

30 Mekutanai Puang Isa nakua, 
"Ianna mangparentamo Puang 
Allataala susi Raja, apara to Ia 
dipasirapanganni? Pangpasusian apara 
to la dipamanassanni? 

31 Tanna mangparentamo Puang 
Allataala susi Raja, la susii tee 
pangpasusian: Den sanglise' lise' sawi 
naala tau, natananni. Ia to lise' sawi 
iamo lise' biccukkuna lan lino. 

32 Apa ianna tuomo, memmatonggomi 
na ia to tananan utan-utan laen. Ia to 
tangkena membalumbun, namesserang 
to manuk-manuk jio." 

33 Susimi joo ke mangngajahhii to 
Puang Isa mpake mangrupa-rupa 
pangpasusian to napahang tobuda. 

34Te'da bang natangmpake 
pangpasusian, ke nnajahhii tobuda. Apa 

ianna anak gurun-Na manda nasolan, 
napamanassan ngasanni. 

35 Ta tonna karuenmo, nakuanmi Puang 
Isa to anak gurun-Na nakua, "Melo ke 
talamban lian sambali'na tasik." 

36 Endekmi de' lopi to Puang Isa. 
Meta'da dampangngi to anak gurun-Na 
namane' ssalaii joo tobuda jio randan 
tasik, namane' endek toda de' lopi 
to nanii Puang Isa. Ia tonna malemo 
manglopi lian, den todapa lopi laen undi 
nasolan. 

37 Te'da namasai, ratumi to kalimpuru. 
la joo lopinna nasamboi bombang, na 
ci'di'mora naponno wai. 

38 Ja to Puang Isa mamma' lo' pollo' 
lopi mangngallonan. Ia joo wattu, 
malemi to anak gurun-Na ntundanni 
nakua, "Oo, Guru, danggi' tamamma' 
bang! Te'daraka tapuinawai kumua la 
tallanmiki'!" 

39 Mi'cokmi to Puang Isa, nagarra'i to 
kalimpuru, nakua lako tasik, "Radanko, 
rapa'ko!" Radanmi to kalimpuru narapa' 
to tasik. 

40 Mangkadami lako anak gurun-Na 
nakua, "Ciapari mimalaja'? Te'daparaka 
mikatappa'ina'?" 

41 Gaja laja'i sola ngasan, 
nasipangkada-kada nakua, "Indara 
ia sitonganna tee tau na moi angin sola 
tasik nturu' too parenta-Na!" 

1 Ratumi Puang Isa sola anak 
5 gurun-Na lian sambali'na Tasik 
Galilea, jio tana Gerasa. 

2 Mellaonna jao mai lopi, natammuimi 
mesa' muane, to messun lan mai lo'ko' 
tomate. Natamai setang joo tau, 

3 natorro bang jio lo'ko'. Cau'mi to tau 
mpumpungngi, moi rante bassi dipake. 
4Pembudamo dirante bassi to ajena 
sola limanna, apa tuli naka'tu-ka'tui na ia 
to sangkala bassi jio ajena nale'to-le'to 
too, sanga gaja watangngi, na te'da tau 

ntaloi. 

> Torro tarruh bang jio lo'ko' nanii 
tomate na jao buntu anna metamba- 
tamba, nakojong-kojongngi batu to 
kalena. 

6Mambelapa to Puang Isa nakitami, 
ta'pa kinjara'mi lako, nasuju' jio olo-Na. 

7 Nasuai Puang Isa joo setang, nakua, 
"Ee, setang, messunko lan mai tee 
tau!" Metambai joo setang nakua, "Oo, 
Puang Isa, Anak Allataala to kaminang 
makuasa! La tapatumbamora' tee? 

Nakitana' Puang Allataala, meta'dana' 
danggi' dikka' tacallana'!" 

8 (5:7) 

9 Nakutanaimi Puang Isa nakua, 
"Indara sangammu?" Mebalimi nakua, 
"Disangana' 'Legiun' nasaba' budakan 
sola!" 

10 Nadadu'-dadu' mpeta'dai lako Puang 
Isa, nakua, "Danggi' taula'ikan jio mai 
ntee padang." 

11 Ntuu jio den buda bai massumben 
jio sare buntu, agi-agi duang sa'bu 
budanna. Ia joo setang meta'da lako 
Puang Isa nakua, "Suamokan mentama 
ntuu lako bai." Natarimai Puang Isa 
joo peta'danna. Messunmi joo setang, 
namentama bai. Sikinjarasanmi tuu lako 
bai jao mai awa', nampentujoan kalena 
do' tasik, anna tallan ngasan. 

12 (5:11) 

13 (5:11) 

141a joo tomangrewa bai, 
sikinjarasanmi male tama kota na 
kampong mengguririkkina mpaui to 
apa jaji lako bai. Simessunanmi to tau 
ngkitai to apa mangka jaji. 

15 Ta tonna ratumo lako to nanii 
Puang Isa, nakitami joo tobuda setang 

diula'i lan mai kalena cumadokko 
ntuu jio mangpakeanmo, na melomo 
pangtangngaranna. Malaja' ngasanmi 
tuu lako tau. 

16 Ja joo tomangrewa, to ngkita kalenai 
to apa jaji lako joo tonatamai setang 
sola ia tuu lako bai, ncuritanni to apa 
mangka jaji. 

17 Iamo joo, meta'dami to pangkampong 
lako Puang Isa, anna male ssalai joo 
tana Gerasa. 

18 Ta tonna endekmo de" lopi to Puang 
Isa, meta'dami joo todiula'i to setang lan 
mai kalena la undi nturu' Puang Isa. 

19 Apa te'da naeloranni Puang Isa, 
ke undii. Apa nakuanri, "Polemoko, 
mupangpeissenanni lako rapummu, 
to apa mangka napugauk Puang 
Allataala lako kalemu, maka matumba to 
kamamasean-Na." 

20 Polemi joo tau, namale lako tana 
Sangpulo Kota, mpangpeissenanni 
to apa mangka napugauk Puang Isa 
lako kalena. Jangngah ngasan to 
tossa'dingngi. 

21 Lamban pole' omi to Puang Isa lian 
sambali'na tasik. Buda tau sirempun jio 
randan tasik ntalimbungngi. 

22 Ratumi Yairus mesa' kapala bola 
passambajangan jio ntuu joo kota. Ia 
tonna kitami to Puang Isa, suju'mi jio 
olo-Na, 

23 namengkamalah-malah tongan lako 
nakua, "Oo Puang, ia to becce'ku' 
nnadangmi. Ia ke wa'dingngi, 
antamalepa ngkaka'i, namalagah, anna 
danggi' namate!" 

24 Malemi Puang Isa sola Yairus. Buda 
tau male nasiturusan, nasisi'pin-si'pinni 
bangmi tau. 

25 Denmi mesa' baine to sangpulo 
duamo taunna maparri' tongan 
nasa'ding, nasaba' macarepa tarruh 
bangngi. 

26 Puramo to ewananna nabaluk napake 
male mangpejampi lako dottoro'. Apa 
te'da nakullei mpamalagahhi, sibalikanna 
satama-tamannari to sakinna. 

27 Ta joo baine budamo nasa'ding to 
karebanna Puang Isa. Iamo namale 
nnellak tobuda, mpendete'i Puang 
Isa jio mai boko'-Na, nasaba' nakua 
lan penawanna kumua, "Moi kukaka' 
bangri to baju lando-Na, manassa 
la kupumalagah." Nakaka'mi to baju 

lando-Na, nata'pa te'damo rara messun, 
nasa'dingmo kumua malagahmi. 

28 (5:27) 

29(5:27) 

30 Ta'pa naissen Puang Isa kumua 
den kuasa messun lan mai kale-Na. 
Iamo joo namessaile lako tobuda, anna 
mekutana nakua, "Indara to ngkaka' 
baju lando-Ku'?" 

31 Jangngahhi to anak gurun-Na anna 
kumua, "Oo Puang, tangtakitaraka to tau 
gaja buda ssisi'pin-si'pinniki'! Matumba 
oi antamekutanapa kumua, indara to 
ngkaka' baju lando-Ku'?" 

32 Apa mengkita mengguririkki to 
Puang Isa, la ngkitai to tongkaka' 
baju-lando-Na. 

33Ta joo baine naissen to apa mangka 
jaji lako kalena, mbe'behmi na malaja', 
anna suju' jio olo-Na Puang Isa, napau 
ngasanni to apa mangka napugauk. 

34 Nakuanni Puang Isa, "Ee anak-Ku', 
malagahmoko, nasaba' mukatappa'ina'. 
Paela'-ela' bangmoko lako lalan! Malagah 
tarruhmoko!" 

35 Ta tonna mangkada unapa Puang Isa 
susi joo, ratumi to ba'tu pira-pira tau jio 
mai bolana Yairus, nakua lako Yairus, 

lako bola. Matemi to becce'ta'." 

36 Te'da napuinawai Puang Isa to apa 
napau joo tau, namangkada lako Yairus 
nakua, "Danggi' mumalaja', matappa'ko 
lako Aku'!" 

37 Tarruhmi male, apa te'da naeloranni 
to tau laen undi, saliwanna Petrus, sola 
Yakub na Yahya to massile'to. 

38 Ja tonna ratumo lako bolana Yairus, 
nakitami to tau sirongka bang kumarrak 
na mbating. 

39 Mentamami bola, namekutana nakua, 
"Ciapari mimarongka gaja sikarrakan? 
Te'da ia namate, apa mammarri!" 

40 Napetawa-tawaimi tau to Puang Isa. 
Nasua ngasanmi to tau messun lan 
mai bola, anna solanni to tomatuanna 
joo pea, sola to tallu anak gurun-Na, 
namentama to nanii joo pea. 

41 Natoemi to limanna joo pea, 
anna pangkadai nakua, "Talita kum!", 
battuananna, "Ee becce', mi'cokko!" 

42 Ta'pa mi'cikmi tee pea, namale 
lumingka. (Sangpulo duamo taunna 
umuru'na joo pea.) Jangngah tongan to 
tongkitai joo kajajian. 

43 Apa naanggai Puang Isa kumua 
danggi' naden tau napauan. Namane' 
ssuai to tau anna benni kande joo pea. 

1 Polemi Puang Isa lako kota Nazaret 
to dinii mpelobohhii. Nasolanni to 
anak gurun-Na. 

2Ta tonna Allo Katorroan 
mangngajahhimi lan bola 
passambajangan. Buda tau 
jio sijangngaran mpesa'dingngi 
pangngajah-Na. Sikutanami nakua, 
"Umbora Ia nanii Ilolonganni tuu lako? 
Kapaissenan matumbara ia joo naampui? 
Matumbai nawa'ding mpugauk tanda 
mejangngaran? 

3Tangpande bolaraka Ia, na anakkana 
Maryam? Na ia to sile'tona iamo to 
Yakub, Yoses, Yudas na Simon. Na torro 
lan too ntee kotata' to sile'to-Na baine." 
Iamo joo nacia' tuu lako tau ntarimai to 
Puang Isa. 

4Nakuanni Puang Isa, "Ia to nabi 
dikasiri' ia umbo-umbo nanii, apa jio 
kampongna iarika lan pangrapuanna 
ba'tu jio bolana te'da nadikasiri'." 

> Jangngahhi Puang Isa, nasaba' te'da 
nakatappa'ii tau. Iamo joo na te'da 
nampugauk tanda mejangngaran jio 

kampong-Na, saliwanna ba'tu pira-pira 
tomasaki nakaka' mandai namalagah. 
Mangkai joo, malemi Puang Isa lako 
ba'tu pira-pira kampong mangngajahhi. 

6 (6:5) 

7 Natambaimi to sangpulo dua anak 
gurun-Na sirempun, nabenni kuasa 
nnula'i setang, namane' ssuai male 
sidua-dua, 

8 Napasanni kumua, "Ia ammimale, 
danggi' mibawa apa-apa, susinna kande, 
ba'tu sepu', ba'tu doi', ba'tu baju duang 
lambah, saliwanna tekken na sandala'." 

3 (6:8) 

10 Nakuapa, "Ia to bola dinii ntarima 
melo kamu', jiomo kamu' torro 
sanggenna male pole' kamu' mpatarruh 
kalingkanmi. 

11 Apa ia ammiratu lako mesa' 
kampong, nate'da natarima kamu' tau 
jio, iarika tangnapesa'dingngi kamu', 
salaii joo kampong. Mipentambakanni to 
carepa jio ajemi la mpangngingaranni 
tuu lako tau to kasalanna!" 

1? Mangkai joo, malemi to sangpulo dua 
anak gurun-Na, mpangpeissenanni 
kumua parallu to sininna tau 
mengkatoba' jio mai dosana. 

13 Buda setang naula'i na buda 
too tomasaki naparussui minynyak 
namalagah. 

14 Nasa'ding todamo Raja Herodes 
to karebanna Puang Isa, nasaba' 
kaissenanmo umbo-umbo nanii. Den tau 
mpaui kumua, "Nabi Yahya tee tuo pole'! 
Iamo joo namakuasa mpugauk tanda 
mejangngaran." 

15 Den too tau kumua, "Nabi Elia Ia." 
Na ia to laenna nakua, "Nabi Ia susi to 
sala mesa'na to nabi tonna anu'." 

16 Ja tonna sa'dingmi Raja Herodes to 
ianna joo nakuamo, "Tonganna Nabi 
Yahya Ia, to mangka kupangpele'toan 
ulunna na tuo pole'." 

17 ]amo namangkada susi joo Raja 
Herodes, nasaba' ia to apa pura jaji tonna 
tee. Ia joo Raja Herodes sibalii Herodias 
bainena sile'tona to disanga Filipus. Apa 
napangngingaranni Nabi Yahya kumua, 
"Pemali ke sibaliki' Herodias to balinna 
sile'tota'." Iamo joo namagalli Herodias 
anna madoang la mpangpebunoanni, 
apa malaja'i sanga tangnapangben 
Raja Herodes. Dipangpejokkoan bangri 
to Nabi Yahya nadipumpung dipatama 
pangtarungkuan. Nasuai Raja Herodes 


MARKUS 6.18-23 33 


to tau njagai meloi to Nabi Yahya lan 
pangtarungkuan, sanga nakalaja'i. 
Naissen kumua maruruh penawanna 
Nabi Yahya nturu' pakkaeloran-Na Puang 
Allataala. Na nakabudai mpesa'dingngii 
ke mangngajahhii, apa siputtak lan 
to penawanna ke nasa'ding omi to 
pangngajahna. 

18 (6:17) 

19 (6:17) 

20 (6:17) 

211a tonna mpengngingaranni allo 
kajajianna Raja Herodes, ia toomo 
wattu melo lako Herodias nanii la 
mangpabalahhi. la joo Raja Herodes 
mparenta tana Galilea. Jaji ia joo 

allo dipaden to pangmaroasan, 
napangpetamban ngasanni tuu lako to 
tontoe kuasa, pangbarani, na sininna 
tomapangka' lan kaparentanna. 

221a joo wattu menari'mi to anakkana 
baine Herodias, na gaja napumasannang 
Raja Herodes sola toratunna. Nakuanmi 
Raja Herodes joo anakdara, "Ee, apara 
mukadoangngi, peta'dai angkubenko." 
23 Massapahmi nakua, "Apa to 
mupe'tada, iami la kubenko, moi 


sangsesena kaparentanku'. 

24 Malemi joo anakdara ngkutanai 
indona nakua, "Ee indo', apara la 
kupeta'da?" Napebalimi indona nakua, 
"Meta'dako ulunna Nabi Yahya." 

25 Male pole' omi lako Raja Herodes 
nakua, "Ie' puang, meta'dana' kita', 
ulunna Nabi Yahya nadipajiong baki", 
kuta'pa diben silalona." 

26 Masussa penawanna Raja Herodes 
tonna sa'dingngi to peta'danna 
joo anakdara, apa la napatumbapi 
namangkamo napassaparan, na jio 
olona toratunna. Te'da namadoang 
tangntarima peta'danna. 

27 Ta'pa nasuami to pangbaraninna 
male lako pangtarungkuan Ile'toi to 
ulunna Nabi Yahya. 

28 Nabawami to ulunna Nabi Yahya jiong 
baki' nabenni joo anakdara. Naalami 
nabenni indona. 

291a tonna sa'dingmi anak gurunna 
Nabi Yahya, malemi nnalai to batang 
rabukkuna, anna patamai liang. 

301a tonna polemo joo rasulu', 
sirempunmi sola Puang Isa. Nacurita 
ngasanni to apa mangka napugauk sola 
to napangpangngajaran. 

31 Susi bangmi lintik budanna to tau 
male lako male jio mai ssikitan Puang 
Isa, anna moi la kumande sola anak 
gurun-Na te'damo wattunna. Iamo 
joo nakuamo ngkuanni, "Tamale mesa 
lako padang pallawangan tapessau opa 
bo'jo'ta'." 

32 Male mesami Puang Isa sola anak 
gurun-Na manglopi mangnguju lako 
padang pallawangan. 

33 Apa ia tonna malemo manglopi buda 
tau ngkitai, naissen too to napangngujui. 
Simessunanmi lan mai kampongna, anna 
nnola gantanan njoloi to Puang Isa sola 
anak gurun-Na. 

34 Ja tonna mellaomo Puang Isa jao mai 
lopi, nakitami joo tobuda, anna masse 
penawan-Na, sanga susi bangmira 
bembala' to te'damo tomangrewana. 
Napamulami Puang Isa nnajahhii 
mangrupa-rupa pangpangngajah. 

35Ja tonna la bongimo, malemi to 
anak gurun-Na ngkandoppi' Puang Isa 
nakuanni, "Oo Puang la bongimi na 
pallawangan tee tanii. 

36 |a'bi melo ke tasuami tee mai tau 
napada male nnalli kande ntuu lako 

mengguririkkita'." 

37 Apa napebalii nakua, "Kamu' ia 
to la mpakandei." Nakuamo to anak 
gurun-Na, "Wah, la dua ratuhpi dinar 
diallian roti, namane' siagi tee tau pada 
budanna." 

38 Nakutanaii Puang Isa to anak gurun- 
Na nakua, "Pirapara to roti mibawa? 
Male kamu' ngkitai." Ia tonna kitami 
nakua, "Limamora roti na duapa bale." 

39 Nasuami joo tobuda cumadokko 
mangtorro-torroan jio reu malammak. 

40 Ia tonna cumadokkomo, den ba'tu 
pirang-pirang torroan, den to sisaratuh 
na den too to silimang pulora tau lan 
sangtorroan. 

41 Naalami Puang Isa joo lima roti 
na dua bale, anna mentingngara de' 
langi', mangkurru sumanga' lako Puang 
Allataala. Namane' nti'pek-ti'pekki joo 
roti, nabenni anak gurun-Na anna 
tawa-tawanni joo tobuda. Susi joo dua 
bale ditawan too tobuda. 

42 Kumandemi sola ngasan sabarahna. 

Ta tonna mangkamo kumande, 
napasirempunmi to torrona, ponnopa 
sangpulo dua baku'. 


MARKUS 6.44-51 37 


44 Agi-agi den limang sa'bu muane to 
kumande, ke ia manda to dibilang. 

45 Mangkai joo, nasuami Puang Isa to 
anak gurun-Na endek de' lopi, najolo lian 
kota Betsaida, sambali'na tasik. Ia tonna 
polemo tuu lako tobuda, 

46 malemi Puang Isa de' buntu 
massambajang. 

47Ta tonna la bongimo mambelami 
tama tangnga tasik to lopinna anak 
gurun-Na, na jao bang unapi gantanan 
to Puang Isa. 

48 Nakita Puang Isa to anak gurun-Na 
tonna sigasa'mo mangbise, nasaba' 
ssussangngi angin bara'. Ia tonna 
dannarimo, ratumi lumingka jao wai, 
mpendete'i to anak gurun-Na, apa susi 
to kumua la liu lalan bangngi. 

49 Ta tonna kitami anak gurun-Na to 
Puang Isa lumingka jao wai, nasangai 
kumua bombo. Sikarrakanmi malaja'. 
Apa ta'pa nakuanni Puang Isa, "Ee, rapa 
kamu'! Danggi' mimalaja'! Aku' tee." 

50 (6:49) 

51 Endekmi de' lopi to Puang Isa, 
nata'pa radan to angin bara'. Liwa' 
jangngah to anak gurun-Na, 

52 nasaba' te'dapa napahangngi to 
kuasan-Na Puang Isa mpugauk tanda 
mejangngaran tonna mpakande limang 
sa'bu tau na limara roti na dua bale. 
Disamboii pangngingaranna joo wattu. 

53 Ratumi Puang Isa sola anak gurun-Na 
lian sambali'na tasik namellao jio tana 
Genesaret. 

54 1a tonna mellaomo jao mai lopi, ta'pa 
naissenmi tau to Puang Isa. 

>> Pada simessunan to tau lan mai 
kampongna, naparri-parrii male mbulle 
tomasaki jiong ampah lako to nanii 
Puang Isa. 

56 Umbo-umbo nanii ratu to Puang Isa, 
la lako kampong la lako kota, la male ia 
to tau mbawa tomasaki, napasirempunni 
jio pasa'. Anna meta'da lako Puang Isa 
kumua, ke wa'dingngi, nakaka' mandai 
to baju lando-Na, moi na tampakkana 
bangra. Padami tau ngkaka' baju landona 
pada toomi malagah. 

7 1 Den ba'tu pira-pira to-Farisi sola 
guru agama jao mai kota Yerusalem 
ratu ssikitan Puang Isa. 

2Ta joo to-Farisi susi bang una padanna 
to-Yahudi nturu' tarruh ada' tojolona. 
Te'da nakumande, ke te'dapi namembase 

lima. Ia to apa dialli jio mai pasa', pemali 
dikande ke te'dapi nadibasei jolo'. Na 
budapa atoran laen to napengkullei 
tongan la mpugaukki. Susinna mbasei 
isotan, kandean na kurin. Na ia tee 
to-Farisi sola guru agama ngkitai to 
ba'tu pira-pira anak gurun-Na Puang Isa 
kumande nasangai carepa, nasaba' te'da 
nambasei limanna jolo". 

3(7:2) 

4(7:2) 

> Tamo joo namekutana lako Puang Isa 
nakua, "Ciapari na te'da naturu'i anak 
gurun-Ta' to ada' tojolota'? Te'da nabasei 
limanna jolo', namane' kumande." 
6Mebalimi Puang Isa nakua, "Ee, 
tomajekkong kamu'! Nang tongan to 
napau Nabi Yesaya tonna anu' mpau 
kamu' kumua, 'Nakua Puang Allataala: 
Ia tee mai tau kadanna manda kumua 
napakala'bihna', apa sitonganna te'da 
nakasiri'na'. 

7Te'da bua'na ssompana', nasaba' ia 
to napangpangngajaran atoran tolino, 
butung to kumua mpangpangngajaran 
parenta-Ku'.' 

8 Mipupangbarang bua' to parenta-Na 
Puang Allataala ammituru' tonganni to 
atoran tolino." 

9? Nakuanpa Puang Isa, "Wah, liwa' 
macca kamu' tangnturu' parenta-Na 
Puang Allataala, na ia ora mituru' tongan 
to atoran migaraga kalena. 

10 Nabenmo kamu' Nabi Musa 
tee parenta tonna anu', 'Kasiri'i to 
tomatuammu. Na ia to tongkada-kadai 
tomatuanna la dibuno.' 

11 Apa sibalikanna to 
mipangpangngajaran lako tau kumua, 
te'da nasala ke den tau ngkuan 
tomatuanna, 'Ia to doi' la kuben kamu' la 
miputuo, iamo to mangka kuben Puang 
Allataala.' 

12 Jaji mieloranmo to tau tanglantulung 
tomatuanna. 

13Ta ke susii joo te'damo mituru'i to 
parenta-Na Puang Allataala, napubua' 
ada' to mipumanah jio mai tojolomi. 
Budapa to susinna joo mipugauk." 

14 Natambaimi Puang Isa tuu lako 
tobuda nakuanni, "Pesa'dingngi, 
ammipahangngi! 

15Tangngia to apa jio mai salean 
mentama tau ncarepaii, apa iara to 

messun jio timu mecarepan, anna 
mentangsipato'mo to tau ssompa Puang 
Allataala. 

16 Jaji, mangpesa'ding kamu'.]" 

17 Ia tonna pessalaimi Puang Isa joo 
tobuda, namentama bola, nakutanaimi 
anak gurun-Na, "Ee Puang, apara 
battuananna joo kadan-Ta' kumua, 'Ia to 
messun lan mai tau ncarepaii'?" 

18 Napebalimi nakua, "Oo, te'da 
todaraka pale' mipahangngi? Parallu 
mipahang kumua ia to apa salean 
namentama kale, te'da na ia ncarepai 
tau, 

19 nasaba' te'da namentama penawa, 
apa mentamari ba'tang namessun, 
ke malei mangcarepa to tau." Ia joo 
kadan-Na mpamanassai kumua sininna 
kande wa'ding ngasan dikande. 

20 Nadadu'pa kumua, "Apa to messun 
jio timu, iamo joo to ncarepai tau. 

21 Nasaba' pole lan mai penawa to nanii 
pangtangngaran gaja' na mpalao sala 
tau, susinna: manggauk sala, boko, 
mangbuno, 

22 ncarepai tananan dapohna tau, 
madoang nnassang sininna apa, menjaji 
sala sipa', mangnguraga, tangmessipa', 

masere ati, mpau gaja' tau, matampo na 
manggauk susi totangmalilingan. 

23 Ta tuu lako panggaukan gaja' messun 
lan ngasan mai penawa. Ia ngasanmo 
joo to ncarepai tau." 

24 Ke'dehmi Puang Isa jio mai ntuu 
joo, namale re' tana menggurikkina 
kota Tirus. Mentamami mesa' bola la 
mpembunianan kalena, sanga cia'i ke 
naissenni tau. Apa kaissenan bang unai. 

25 Denmi mesa' baine ta'pa nnissenni. 
Ia joo baine tangngia to-Yahudi apa 
to-Fenisia Siria ia. Malei ssikitan Puang 
Isa, nasuju'i, sanga natamai setang 
to anakkana baine, anna peta'dai ke 
wa'dingngi naula'ii joo setang lan mai 
anakkana. 

26 (7:25) 

27 Napebalimi Puang Isa nakua, "Pea ia 
to la dipebarahhi jolo'. Te'da namelo ke 
dialai to kandena nadiben asu." 

28 Mebalimi nakua, "Oo Puang, tongan 
tuu, apa ia to asu ngkande bota to 
napolloran pea do' sulluk meja." 

29 Nakuamo Puang Isa, "Paela'mi 
mupole, sanga makassing to pebalimmu. 
Messunmi joo setang lan mai anakkamu." 

30 Polemi lako bolana nakitai to 
anakkana mamma'mi jao katindoan, 
sanga malagahmi. 

31 Ke'dehmi Puang Isa jio mai lili'na kota 
Tirus, na mpatarruh kalingkan-Na re' 
Sidon, namane' pole boko' mangnguju 
sau' Tasik Galilea nnola jio tana Sangpulo 
Kota. 

32 Den tomamang na mataru too, 
nasolan tau lako Puang Isa napeta'danni, 
ke wa'dingngi nakakai'i. 

33 Tg tonna messarakmo Puang Isa 
jio mai tobuda, napatamai patomalimi 
jarin-Na to talinganna jolo', namane' 
ncikkudui jarin-Na, nakaka'i to lilana. 

34 Mangkai joo mentingngarami de' 
langi' anna menawa bussan, nakua, 
"Efata", battuananna "Tibukako!" 

35 Ta'pa pasa'dingmi, natiku'bi' toomi 
timunna namangkada. 

36 Te'da naeloranni Puang Isa tuu 
lako tau ncuritai lako tolaen to apa 
mangka jaji. Apa moi natangnneloranni 
samale-malena ncuritai. 

37 Jangngah ngasan to tossa'dingngi 
joo apa mangka jaji. Nakua, "Makassing 
ngasan ia to napugauk, tomataru 

napupasa'ding, na tomamang 
napupangkada." 
1 Te'dapa namasai mangkanna joo, 
buda pole' omi tau ratu lako Puang 
Isa. Ia tonna cappu'mo to kinallona, 
natambaimi Puang Isa to anak gurun-Na, 
nakuanni, 

2 "Masse penawang-Ku' ngkitai tee mai 
tobuda, sanga tallung allomiki' sola na 
cappu'mi to kinallona. 

3Te'da kueloranni pole, ke tangbarahhi, 
iamo ke limpui lako lalan, nasaba' denni 
to mambela nanii ratu." 

4Mebalimi to anak gurun-Na 
nakua, "Umbo dinii nnala kande la 
dipakandeanni, na padang pallawangan 
tee tanii?" 

> Mekutanami Puang Isa nakua, 
"Pirapara roti miampui?" Mebalimi 
nakua, "Pitumora." 

6 Nasuami Puang Isa cumadokko tuu 
lako tobuda jiong padang. Naalami 
joo pitu roti, namangkurru sumanga' 
lako Puang Allataala. Mangkai joo, 
hati 'pek-ti'pekmi joo roti, nabenni 
anak gurun-Na, anna tawa-tawanni joo 
tobuda. Napugaukmi anak gurun-Na susi 
to disuanni. 

7 Den toopa ci'di' bale'-bale'na. Nakurru 
sumanga'i Puang Isa joo bale lako 
Puang Allataala, namane' ssuai to anak 
gurun-Na ntawa-tawanni tobuda. 

8 Kumande ngasanmi tuu lako tau 
sabarahna. Agi-agi den patang sa'bu tau 
budanna. Ia tonna mangkamo kumande, 
napasirempunmi anak gurun-Na Puang 
Isa to torrona, ponnopa pitu baku'. Ia 
tonna polemo tuu lako to buda, 

3 (8:8) 

10 ta'pa endekmi Puang Isa de' lopi 
sola anak gurun-Na, namale lako tana 
Dalmanuta. 

11 Den ba'tu pira-pira to-Farisi ratu 
lako Puang Isa ssite'geranni sanga 
madoangngi la ssedei. Meta'dai anna 
mpugauk tanda mejangngaran, to la 
mpamanassai kumua ia to kuasan-Na 
pole jio tongan mai Puang Allataala. 

12 Nna'danmi Puang Isa namebali 
nakua, "Ah, ciapari tee tau too allo 
napeta'dai kumua la kupakitanpi 
tanda mejangngaran, namane' la 
ngkatappa'ina'? Te'da! Te'da lalo 
kulampakitanni." 

13 Nasalaimi, namale manglopi lian 
sambali'na tasik. 

14 Mesa'ra roti nabawa anak gurun-Na 
Puang Isa napukinallo tonna male 
manglopi. 

15 Napupangngingaranmi Puang Isa 
nakua, "Majaga kamu' lako raginna 
to-Farisi sola Raja Herodes." 

16 Apa te'da naissenni anak gurun-Na 
joo pangpasusian anna sipangkada-kada 
nakua, "Iamo namangkada susi joo, 
nasaba' te'da tabawa roti." 

17 Naissen Puang Isa to apa 
nasipangkadai. lamo joo nakuanni, "Ee, 
kamu' totangmatappa'! Anna ia ora 
misipangkadai kumua te'da mibawa roti? 
Te'da bangra kamu'ka mangtangngah? 
Te'daparaka mipahangngi to kuasang- 
Ku'? 

18 Kemata kamu', apa te'da mimengkita 
melo. Ketalinga kamu' apa te'da 
mimangpesa'ding. Te'damoraka 
miingaranni 

19 tongkuti'pek-ti'pek lima roti 
na mitawa-tawanni limang sa'bu 
tau? Pirapara baku' torrona to 
mipasirempun?" Nakua, "Sangpulo 
duapa baku'." 

20 "Na ia tonna pitu roti ditawan tau 
patang sa'bu, pirapara baku' torrona 


MARKUS 8.21-27 47 


to mipasirempun?" Nakua to anak 
gurun-Na, "Pitupa." 

21 Nakuanmi Puang Isa, "Te'da 
unaparaka mipahangngi to kusanga?" 

22 Ratumi Puang Isa sola anak gurun-Na 
jio Betsaida. Den tau ssolan tobuta lako, 
napeta'danni ke wa'dingngi nasapui to 
matanna napakita. 

23 Natoemi Puang Isa to limanna, 
nasolanni messun lan mai kota. 
Nacikkuduimi to matanna, namane' 
ssapui. Nakutanaii nakua, "Den 
unamoraka apa mukita?" 

24 Nabijaranmi to matanna nakua, "Ie', 
denmo tau kupewajang lumingka, apa 
susi bangri to batang kaju." 

25 Nasapu pole' omi to matanna, na la'bi 
manyarrahmo to pengkitanna, sanga 
malagahmi. 

29 Naeloranmi Puang Isa pole nakuanni, 
"Danggi' mumale tama ntuu joo kota 
ncuritai, apa pole lakomoko bolamu." 

27 Malemi Puang Isa sola anak gurun-Na 
lako kampong mengguririkkina kota 
Kaisarea Filipi. Nakutanaimi to anak 
gurun-Na jio tangnga lalan nakua, "Ia ke 
pahangna tau, indara nasanganna'?" 

28 Mebalimi nakua, "Den tau kumua 
Nabi Yahya, den toda tau kumua Nabi 
Elia, na ia to laenna kumua sala mesa'na 
nabi tonna anu'." 

29 Mekutana pole' omi nakua, "Apa ia ke 
pahangmi, indara' tee?" Mebalimi Petrus 
nakua, "Kita'mo Raja Mangpasalama'!" 

30 Napakainga'mi Puang Isa to anak 
gurun-Na kumua danggi' naden 
tau napauan kumua Iamo Raja 
Mangpasalama'. 

31 Ta tonna mangkamo joo, napamulami 
Puang Isa nnajahhi anak gurun-Na 
nakua, "Ia tee Aku' Anak Mentolino, la 
gaja parri'na'. La naewana' pekaamberan 
to-Yahudi, kapala imang sola guru 
agama. La dibunona', apa ia ke allo 
mangpentallun, la dipatuo pole'na' jio 
mai kamatean." 

32 Ta joo kadan-Na napau maruruh bang 
mpemanassai to apa la jaji. Iamo joo 
napupessarak mesai Petrus to Puang Isa 
anna ta'tanni. 

33 Apa messailei nakita ngasanni to 
anak gurun-Na, nagarra'i to Petrus 
nakua, "Ee, Ballisi', palai laloko ntee! 

Ia to pikkirisanmu, pikkirisan tolino 

ia, tangngia pikkirisan jio mai Puang 
Allataala." 

34 Mangkai joo, natambaimi Puang 
Isa to tobuda nasirempun sola to anak 
gurun-Na, nakuanni, "Ia to tolanturu'na', 
te'da nalanturu'i bang pakkaeloran 
penawanna, apa la mpassan kaju 
sitambenna, naturu' tarruhna'. 

35Nasaba' ia to tonturu' bang 
pakkaeloran penawanna, te'da 
nalannampa' katuoan melo te'da 
cappa'na. Apa ia to tonturu' tarruhna' 
sola nturu' kadan-Na Puang Allataala 
moi la dibuno, iamo la nnampa' katuoan 
melo te'da cappa'na. 

36 Apara bua'na lako tau ke naassang 
ngasanni tee lino, apa te'da naampa' 
katuoan melo te'da cappa'na? 

37 Wa'dingraka joo katuoan dipasiangga' 
waramparan? 

38 Ta to tongkasirisanna' na te'da naakui 
to pangngajaran-Ku' lan tee wattu to 
nanii gaja' sipa'na natangmatappa' 
ngasanmo to tau, la kukasirisan todai 
tee Aku', Anak Mentolino, ke ratuna' 
sola malaeka'-Ku', mpupangngarrang 
kamala'biran-Na Ambe'-Ku'. 

l|a miingaran tee kadang-Ku' 

kumua, sitonganna den kamu' to 
ntee, te'dapa namate ke te'dapi nakitai 
to Puang Allataala mangparenta susi 
Raja mpake kuasan-Na!" 

2 Annan allona mangkanna joo, 
nasolanmi Puang Isa to Petrus, Yakub 
na Yahya, namale messarak de' buntu 
majao. Ia tonna ratumo de", nakitami to 
Puang Isa balik rupan-Na. 

3Ia to pakean-Na memmabuccang 
cumbia'-bia'. Moi mesa' tomassassa' 
lan tee lino te'da nakullei mpemabusai 
passassa'na susi joo. 

4Nakita toomi to Nabi Musa sola Nabi 
Elia sipangkada-kada sola Puang Isa. 

5Nakuamo Petrus, "Oo Guru, 
masannangki' ntee. Melo ke ngkabua'kan 
tallu bola-bola, mesa' tanii, mesa' nanii 
Nabi Musa na mesa' nanii Nabi Elia." 

6 Jamo namangkada susi joo to Petrus, 
nasaba' malaja'i sola tallu na te'damo 
naissen to apa la napau. 

7Ia joo wattu ratumi to saleu' 
mbombonnii sola ngasan, na den gamara 
nasa'ding lan mai saleu' nakua, "Iamo 
tee to Anak kupakamoja'. Pesa'dingngii." 

8 Ta tonna messaile mengguririkmo 
sola tallu, te'da bangmo tau laen nakita 
saliwanna Puang Isa mandamo. 

“Ja tonna solohmo jao mai buntu 
napakainga'mi Puang Isa nakua, "Ia ke 
dipatuo pole'mo' jio mai kamatean, tee 
Aku', Anak Mentolino, mane'ri wa'ding 
mipauan tau apa to mangka mikita." 

10 Te'da tongan namale ncuritai, apa 
madoang nnissenni to battuananna 
joo kadan-Na. Iamo joo nasipangkadai 
kumua, "Apara battuananna joo 
nasanga, 'Tuo pole' jio mai kamatean?"" 

11 Mekutanami to anak gurun-Na lako 
Puang Isa nakua, "Matumbai pale' nakua 
to guru agama, kumua la ratui jolo to 
Nabi Elia?" 

1? Mebalimi Puang Isa nakua, "Tongan, 
la ratui la mpasadia ngasanni. Apa 
sitonganna kukuan kamu': ratumi ia to 
Nabi Elia, apa nasakka' gaukki bangngi 
tau susi to diuki' jolomo lan Sura' 
Allataala. Apa matumbai tee Aku', Anak 
Mentolino? Ciapari nadiuki' lan Sura' 
Allataala kumua ia to Anak Mentolino la 
gaja parri' na nacapa'-capa' tau?" 

13 (9:12) 

14 la tonna ratumo Puang Isa sola to 
tallu anak gurun-Na, nakitami to tau 
gaja buda ntalimbungngi to solana. 
la joo anak gurun-Na site'gehhi ba'tu 
pira-pira guru agama. 

15 Sijangngaranmi tuu lako tobuda 
tonna kitai to Puang Isa, naparri-parrii 
male ntammuii. 

16 Mekutanami Puang Isa lako anak 
gurun-Na nakua, "Apara misite'gehhi 
sola guru agama?" 

17 Mebalimi mesa' joo tobuda nakua, 
"Oo Guru, ratuna' ssolan anakkaku' 
ssikitanki', sanga natamaii setang 
namemmamang. 

181a ke natamai omi joo setang, 
mpessambakan omi kalena do' litak, 
sanggenna mangkambura-bura to 
kasolena, sunggarigi', namatoro to 
kalena. Kupeta'damo lako anak gurun- 
Ta', kumua naula'ii joo setang, apa te'da 
nakullei." 

19 Mebalimi Puang Isa nakua, 
"Takkaliwa' ngasan kamu' tee! 
Tangmatappa' to tau too allo! Piranpara 
masainna la kunii torro, to la minii 
mpa'dikki penawang-Ku'. Bawai mai tuu 
pea." 

20 Nasolanni lako. Mane' ngkitai 
Puang Isa joo setang, nata'pa tisintak- 
sintak kalena joo pea, nasongka 
mengkaro-karo, namangkambura-bura 
to kasolena. 

21 Nakutanaimi Puang Isa to ambe'na 
nakua, "Piramira masainna susi tuu?" 
Mebalimi nakua, "Masaimo, mellao jiopa 
mai biccu'na. 

22 Pembudamo joo setang la mbunoi, 
nasongkanni tama api, nalontinan do' 
wai. Apa ia ke takullei, kamaseikan 
dikka' tatulungkan!" 

23 Mebalimi Puang Isa nakua, "Ah, apa 
mukua? Ia ke kukullei? Moi apa nang la 
jaji, ke nakatappa'i tonganna' tau." 

24 Ta'pa mebalimi joo ambe'na 
nakua, "Oo Puang, matappa'na'. 
Tatulungna' dikka', nasaba' malammai to 
kamatapparanku'." 

25Ja joo wattu nakitami Puang Isa 
kumua sabuda-budannami tau sirempun, 
nagarra'i Puang Isa joo setang nakua, 
"Ee setang mamang sola mataru, 
messunko lan mai tee pea, danggi'mo 
mutamai pole'i." 

26 Melallakmi joo setang, namane' 
mpandasai joo pea namangkaluttete'. 

Mangkai joo, messunmi lan mai joo pea. 
Ia joo pea susi bangmo tomate. Buda 
tau ssangai kumua matemi. 

27 Apa natoei Puang Isa to limanna, 
napami'cikki, nata'pa ke'deh joo pea. 

28 Ta tonna polemo Puang Isa tama bola, 
na ia mandamo sola anak gurun-Na, 
mane'ri mekutana to anak gurun-Na 
nakua, "Oo Puang, ciapari na te'da 
kikullei nnula'ii joo setang?" 

29 Mebalimi Puang Isa nakua, "Te'da 
laenna to wa'ding nnula'i setang susi joo, 
passambajangan manda ia." 

30 Ke'dehmi Puang Isa sola anak 
gurun-Na jio mai ntuu joo, mpatarruh 
kalingkanna nnola tana Galilea. Cia'i ke 
kaissenanni to nanii torro, 

31 nasaba' anak gurun-Na manda la 
naajahhi. Nakua Puang Isa lako, "Ia tee 
Aku' Anak Mentolino, la dipangbenna' 
lako kuasanna tolino, la dibunona', apa 
allo mangpentallun la dipatuo pole'na' 
jio mai kamatean." 

32 Te'da napahangngi anak gurun-Na 
joo kadan-Na, apa malaja'i ngkutanaii. 

33 Ratumi Puang Isa sola anak gurun-Na 
tama kota Kapernaum. Ia tonna lanmo 
bola, nakutanaimi to anak gurun-Na 

nakua, "Apara to misite'gehhi jio tangnga 
lalan nena'?" 

34Te'da bangngi mebali, nasaba' 
ssite'gehhii to kumua indannari to 
kaminang mala'bih. 

35 Cumadokkomi Puang Isa natambai 
ngasanni to sangpulo dua anak gurun-Na 
nakuanni, "Ia to madoang la mpajaonan 
kalena, la mengkajiongan, anna njaranai 
padanna rupa tau." 

36 Mangkai joo, naalami to pea biccuk 
napajenjenni lan tangnga. Naraka, 
nakuanni to anak gurun-Na, 

37 "Ia to tontarima pea to susi tee, 
sanga kamatapparanna lako Aku', pada 
bang unamo to Aku' natarima. Na ia 
to tontarimana', tangngia Aku' manda 
natarima, apa natarima toomo to Puang 
Allataala to ssuana'." 

38 Nakua Yahya lako Puang Isa, "Oo 
Guru, den tau kikita nnula'i setang 
mpau sangan-Ta', angkianggaii, nasaba' 
tangngia solata'." 

39 Apa nakua Puang Isa, "Danggi' 
mianggaii, nasaba' te'da tau mpugauk 
tanda mejangngaran mpau sangang-Ku', 
nata'pa mpau gaja'na'. 

40 Nasaba' ia to tote'da naewaliki', 
battuananna iamo solata'. 

41 Ingaranni tee kadang-Ku' kumua, ia 
to tompaiso' kamu', nasaba' mituru'na' 
Aku', Almaseh, la Ilolonganni barakka'." 

42 Nakua Puang Isa, "Ia to tontumangngi 
sala mesa'na tee mai pea biccuk, 
hate'damo namatappa' lako Aku", la'bi 
melo ia, ke ditoke'ii batu pelullu' gose' to 
kollongna, naditallanan do' tasik. 

431a ke limammu ntumangko 
mumadosa, ta'takkii, sanga la'biran ke 
menjaji tangsukku'ko, apa tuoko sola 
Puang Allataala, na ia ke sukku'i to 
kalemu, apa dipatamako naraka, to nanii 
api dukku tarruh. 

44 (Lan ntuu joo manglaka-laka tarruh 
to api namangkande tarruh too to Ulli'.] 

49Na ia ke ajemu ntumangko 
mumadosa, le'toii! La'biran ke menjaji 
tangsukku'ko, apa tuoko sola Puang 
Allataala, na ia ke sukku'i to kalemu, apa 
dipatamako naraka. 

46 (Lan ntuu joo manglaka-laka tarruh 
to api namangkande tarruh too to Ulli'.] 

47 la ke matammu ntumangko 
mumadosa, cukke'ii! La'biran ke menjaji 
tangsukku'ko, apa menjajiko umma'-Na 

Puang Allataala, na ia ke sukku'i to 
kalemu apa dipatamako naraka. 

48 Lan ntuu joo manglaka-laka tarruh to 
api namangkande tarruh too to ulli'. 

49 Simesa'-mesa' tau pada la dipakario- 
rio, dikua anna menjaji matona' lan 
kamatapparanna. 

50 Jaji parallu kamu' sipemeloan penawa 
sola ngasan. Ianna te'da misusi joo, susi 
bang kamu' ce'la tangbuaci' to te'damo 
nadikulle mpebuaci'i pole'i." 

10 1 Mangkai joo, malemi Puang 

Isa jio mai ntuu joo, namale 
lako tana Yudea na lamban lianna 
Sa'dan Yordan. Ratu omi to tau gaja 
buda sirempun sola Puang Isa. Susi 
kabiasan-Na, mangngajahhi omi Puang 
Isa lako tobuda. 

2Ratumi to ba'tu pira-pira to- 

Farisi madoang la ssede Puang Isa, 
namekutana nakua, "Situru' atoran 
agamanta', wa'dingraka to tau ssarak 
bainena?" 

3Mekutanami Puang Isa nakua, "Apara 
naparentan kamu' Nabi Musa tonna 
anu'?" 

4Mebalimi joo to-Farisi nakua, 
"Naeloran Nabi Musa to tau ssarak 
bainena, assalan nnuki'i sura' talla' jolo 

> Nakuamo Puang Isa, "Naukiran kamu' 
Nabi Musa joo parenta, nasaba' gaja 
battuk kamu' cia' diajahhi. 

6 Apa sipamulanna lino napaden Puang 
Allataala to muane sola baine. 

7Tamo joo, na ia to muane la messarak 
jio mai tomatuanna, namale memmesa' 
sola bainena, 

8hasangkale sola dua. Jaji, te'damo 
nadireken dua tau, apa mesa'mira. 

9 Tamo joo ia to mangkamo napamesa' 
Puang Allataala, danggi' napasisarakki 
tolino." 

10Ta tonna mentamamo bola Puang 
Isa sola anak gurun-Na, napekutananmi 
anak gurun-Na to ianna tee. 

11 Nakua Puang Isa, "Inda-inda to 
ssarak bainena, nakebaine pole' baine 
laen, direken manggauk salai. 

12 Susi toomi to baine ke ssarakki 
muanena, nakemuane pole' muane laen, 
direken manggauk sala tooi." 

13 Den tau ratu ssolan pea sibiccuk lako 
Puang Isa anna kaka'i nabarakka'ii. Apa 
nakagallii anak gurun-Na tuu lako tau. 

141a tonna kitai Puang Isa to ianna 
joo, magallimi anna kuanni to anak 
gurun-Na, "Eloranni tuu mati' pea ratu 
lako Aku'. Danggi' mianggaii, nasaba' 
tosusimora tuu mati' to la menjaji 
umma -Na Puang Allataala. 

15 La miingaran tee kada kupauan 
kamu' kumua, ia to tote'da nasusi pea 
biccu' ntarimai to kaparenta-Na Puang 
Allataala, te'da nalamenjaji umma'-Na 
Puang Allataala." 

16 Ja tonna mangkamo Puang Isa 
mangkada susi joo, naraka' simesa'- 
mesa'mi joo pea, nakaka'i to ulunna 
anna barakkaiii. 

17 Ta tonna patarruhmo kalingkan-Na 
Puang Isa, den mesa' tau ratu kinjara' 
mpendete'i, anna mengguntu' jio olo-Na, 
namekutana nakua, "Oo Guru, tomelo 
penawan-Ta'. Pauanna' apara to sipato' 
la kupugauk, angkuampa'i to katuoan 
melo te'da cappa'na?" 

18 Mekutanami Puang Isa nakua, 
"Ciapari musangara' tomelo? Moi mesa' 
te'da ia tomelo, saliwanna Puang 
Allataala manda Ia, 

19 Tantu muissen ngasanmo to parenta- 
Na Puang Allataala kumua, 'Danggi' 

pabuno, danggi' manggauk sala, danggi' 
boko, danggi' sa'bi tangtongan, danggi' 
mangnguraga, kasiri'i to tomatuammu!'" 

20 Mebalimi joo tau nakua, "Oo Puang, 
kuturu' ngasanmo kita' joo parenta, 
tempon jio mai biccu'ku"." 

21 Massemi penawan-Na Puang Isa 
ngkitai joo tau anna mangkada nakua, 
"Mesa'pa to parallu la mupugauk. 
Malemoko mbaluk ngasanni to 
ewananmu, ammubenni tokaasi-asi to 
allinna, mumane' nnampa' kasugiran 
jao suruga. Ianna mangkamo joo 
mupugauk, undimoko nturu'na'." 

22 Ta tonna sa'dingngmi joo kada, biccuk 
penawai, namasussa joo tau, namale 
memboko', nasaba' gaja sugihhi. 

23 Nakita silelemi Puang Isa to tobuda, 
namane' ngkuan anak gurun-Na, "Gaja 
sussa ia to tosugih la menjaji umma'-Na 
Puang Allataala." 

24 Sijangngaranni to anak gurun- 

Na ssa'dingngi joo kadan-Na. Apa 
napatarruhpa Puang Isa nakua, "Ee 
anak-Ku', gaja sussa ia to la menjaji 
umma -Na Puang Allataala. 

25 La'bi marawa ia to unta mentama 
to'tok jarun, na ia to tosugih mentama 
Lino Barun-Na Puang Allataala." 

26| iwa' jangngah to anak gurun- 

Na ssa'dingngi joo kadan-Na, anna 
sikutana-tana nakua, "Ia ke susii joo, 
indamo ia to wa'ding la salama'?" 

27 Nakitami Puang Isa to anak gurun-Na 
nakuanni, "Ia ke tolino te'da nakullei 
la jaji, apa ia ke Puang Allataala te'da 
ia nasusi joo. Nasaba' ianna Puang 
Allataala te'da ia apa tanglajaji." 

28 Mangkadami Petrus nakua, "Takitai 
Puang, kisalai ngasanmo to apangki', 
angkiundi nturu'ki'." 

29 Mebalimi Puang Isa nakua, "La 
miingaran tee kadang-Ku' kumua, 
ia to tossalaimo bolana, ba'tu 
sile'tona, tomatuanna, anakkana, ba'tu 
bara'bahna, nasaba' matappa'i lako Aku' 
sola ngkatappa'i Kareba Kasalamatan, 

30 Ja ntarima pahalana manglokkon 
pessaratuh ia bang unamo tee wattu: 
bola, sile'to, tomatuanna, anak, 
bara'bah, moi nadenpa kadipakario- 
rioan. Na jio ahera', la nnampa' toopa 
katuoan melo te'da cappa'na. 

31 Apa buda tau tee too todikasiri' la 
menjaji totangdikasiri', na buda too 
tau tee too totangdikasiri' la menjaji 
todikasiri'." 

32 Mpatarruhmi kalingkanna Puang Isa 
sola anak gurun-Na de' kota Yerusalem. 
Jolomi to Puang Isa na undi to anak 
gurun-Na sijangngaran na sumandeang- 
deang penawanna, na ia to tobuda 
silajatan too. Iamo joo natambai mesa 
omi to sangpulo dua anak gurun-Na 
napauanni apa to la jaji lako kale-Na. 

33 Nakuanni, "Pesa'dingngii! 
Mangngujumiki' de' kota Yerusalem tee 
too. Na ia tee Aku' Anak Mentolino, 
la dipangngolona' lako kapala imang 
sola lako guru agama, nara'tahhi la 
mbunona', namane' mpangbenna' lako 
bangsa tangngia to-Yahudi. 

34|a nacapa'-capa'na', nacikkuduina', 
narambina', namane' mbunona'. Apa 
ia ke allo mangpentallun, la dipatuo 
pole'na'." 

35 Mangkai joo, malemi anakkana 
Zebedeus disanga Yakub sola Yahya 
ssikitan Puang Isa nakua, "Oo Guru, 
den peta'danki' sola dua ke wa'dingngi 
tatulungkan." 

36 Mebalimi nakua, "Apara la mipeta'da 
sola dua?" 

37 Nakuamo, "Ie', ia ke 
mangparentamiki' susi Raja mala'bih 
keanu', ke wa'dingngi tamangparenta 
sola, mesa'kan jio sa'de kanan-Ta' na 
mesa' jio sa'de kairin-Ta'." 

38 Nakuamo Puang Isa, "Te'da miissenni 
to apa mipeta'da. La misararaka 
mpuparri'i to kamaparrisan-Ku' sola 
kamatean-Ku'?" 

39 Mebalimi nakua, "Ie', kisara 
Puang." Nakuanmi Puang Isa, "Nang la 
mipumaparri' ia to kamaparrisan-Ku' 
sola kamatean-Ku'. 

40 Apa ia to la cumadokko jio kairi 
kanan-Ku', tangngia issen-Ku'. Ia joo 
pura napattantumo ia Puang Allataala, 
inda to la napajio." 

41 Ja tonna issenmi to sangpulopa anak 
gurun-Na Puang Isa joo peta'danna 
Yakub sola Yahya, magalli ngasanmi 
ngkitai. 

42 Tamo joo natambai ngasanni Puang 
Isa to anak gurun-Na nakuanni, "Miissen 
kumua ia to tomangparenta lan lino to 
tangngkalaja' Puang Allataala mpandasa 


MARKUS 10.43-48 64 


bang taunna. Na ia to tomapangka' 
mangkada mesa bang. 

43 Apa te'da miwa'ding susi joo. 
Sibalikanna, ia to tomadoang menjaji 
toditaratte' la menjaji todisua-sua. 

44Na ia ammiden madoang la 
menjaonan, parallu mpamajiongan 
kalena susi kaunan. 

45 Nasaba' ia tee Aku', Anak Mentolino, 
te'da kuratu tama lino la massua, apa 
ratura' la menjaji todisua-sua sola la 
mpangben sunga'-Ku' kumua nadila'bak 
to tolino jio mai dosana." 

46 Ratumi Puang Isa sola anak gurun-Na 
lako kota Yerikho apa naola liu lalan 
bangri na buda tau undi nturu'i. Denmi 
mesa' tobuta cumadokko jio randan 
lalan meta'da-ta'da disanga Bartimeus 
anakkana Timeus. 

47 Ta tonna sa'dingmi kumua liumi to 
Puang Isa to-Nazaret metamba-tambami 
nakua, "Oo, Puang Isa, bati'na Raja 
Daud, kamaseina' dikka'!" 

#8 Nakagallimi tobuda nasuai kamma'. 
Apa la'bi naandongngi ori metamba 
nakua, "Oo bati'na Raja Daud, 
kamaseina' dikka'!" 

19 Kendenmi Puang Isa 
napangpetambanni joo tobuta. 
Jaji, ditambaimi, nakuan tooi 
tau, "Masannangmoko muke'deh, 
natambaimoko." 

50 Naalaimi to baju landona napatorroi, 
nata'pa ke'deh, namale lako Puang Isa. 

31 Nakutanaimi Puang Isa nakua, "Apara 
to mukadoangngi la kupugauk lako 
kalemu?" Mebalimi nakua, "Oo Guru, 
madoangna' pakita." 

52 Nakuanmi, "Pakitamoko, nasaba' 
mukatappa'ina'!" Ta'pa pakitami. Ia 
tonna eloranmi pole, malemi sola tobuda 
undi nturu' Puang Isa. 

1 1 1 Ta tonna mandoppi'mo kota 

Yerusalem, ratumi lako kota 
Betfage sola kota Betania jio sare buntu 
Zaitun, napajolomi Puang Isa to dua 
anak gurun-Na, 

2 hapasanni kumua, "Male kamu' sola 
dua lako joo kampong tapangngujui. Ia 
ammimentamamo, la nnampa' kamu' 
mesa' anak keledai dila'ka', to te'da 
bangpa nadisakei. Bukaii, mibawai jio 
mai. 

3la ke denni tau ngkutanai kamu' 
kumua, ciapari mibukaii, la mikua, 

'Naparallui Puang na madoi' una la 
hapapole.'" 

4Malemi sola dua, naampa' tongan 
anak keledai dila'ka' jio randan lalan 
sikandoppi' bola. Nabukaimi joo anak 
keledai. 

> Den tau ke'deh ntuu jio ngkutanai sola 
dua nakua, "Ee, apa mipugauk? Ciapari 
mibukai tuu anak keledai?" 

6Mebalimi susi to napauanni Puang Isa. 
Mane'ri naeloran male mbawai. 

7 Nabawami lako Puang Isa, nalapikkii 
baju landona, anna sakei Puang Isa. 

8 Buda tau mballah baju landona 
jio lalan, na den too tau nnampahhi 
tangke kaju kendaunpa to naala lan mai 
bara'bah. 

?Ta to tonapajolo sola tonapaundi, 
simetamba-tamban nakua, "Pakala'bihhi 
Puang Allataala! Dibarakka'i to toratu 
mpusanga sangan-Na Puang! 

10 Dibarakka'i to kaparentan-Na to 
la ratumo! Kaparentanna Raja Daud 
tojolota'! Pakala'bihhi Puang Allataala 
jao kaminang majaona." 

11 Ratumi Puang Isa de' kota Yerusalem, 
natarruh tama Bola Puang Allataala, 
anna mengkita mengguririk. Mangkai 

joo, malemi sola to sangpulo dua anak 
gurun-Na lako kota Betania, sanga la 
bongimi. 

12 Masawanna tonna polemo Puang Isa 
sola anak gurun-Na jio mai kota Betania, 
tangbarahmi to Puang Isa. 

13 Nakita mambelami, den garonto' 
kaju ara membalumbun daunna. Malemi 
ngkandoppi'i, nasangai den buanna. 
Apa ia tonna ratumo lako, te'da bang 
buanna naampa', daunna mandari, 
sanga tangwattunnapa membua. 

14 Nakuanni joo garonto' kaju ara, 
"Mangpamula tee allo, moi mesa' tau 
te'damo la ngkandei to buammu!" 
Nasa'ding anak gurun-Na joo kadan-Na. 

15 Ta tonna ratumo sola anak gurun-Na 
de' kota Yerusalem, mentamami 
rante Bola Puang Allataala to Puang 
Isa, naula'ii to tomangbaluk sola 
tomangngalli lan. Nabalittua' simesa'i 
to meja nanii tompasitongka doi' sola 
cadokkoan pangbaluk jangan-jangan. 

16 Na moi mesa' tau te'damo naeloranni 
mbawa apa-apa nnola jio sa'de Bola 
Puang Allataala. 

17 Mangkai joo mangngajahhimi 
jio nakua, "Den diuki' lan Sura' 

Allataala nakua Puang Allataala kumua, 
'la to Bola-Ku', iamo bola la nanii 
massambajang sininna bangsa.' Apa 
mipasusimo bola parampo'." 

18Ja tonna sa'dingngi kapala imang 
sola guru agama joo kadan-Na Puang 
Isa, nnangahmi lalan la mbunoi. 

Apa malaja'i, nasaba' jangngah 
ngasan tuu lako tobuda ssa'dingngi to 
pangngajah-Na. 

19 Ta tonna marimu-rimumo, messunmi 
sola anak gurun-Na lan mai kota. 

20 Masawanna melambi' male omi 
Puang Isa de' kota Yerusalem sola anak 
gurun-Na. Nakitai joo garonto' kaju ara 
to mangka natampakki ropu Puang Isa, 
matemo, namakase ngasan ratu do' 
waka'na. 

21 Naingaranmi Petrus to apa mangka 
jaji. Nakuamo lako Puang Isa, "Oo 
Guru, takitari! Ia joo garonto' kaju ara 
tatampakki ropu, matemi." 

22 Mebalimi Puang Isa nakua, "Katappa'i 
kamu' Puang Allataala. 

23 La miingaran tee kadang-Ku' kumua, 
la mangkada manda kamu' lako joo 
buntu mikua, 'Tiangka'ko, mutibuang 
do' tasik', nang la jajinna ia. Assalan 

mikatappa'ii, na te'da mibata kumua ia 
joo apa mipau, nang la jajinna ia. 

24 Tamo joo la miissen melo kumua, 
ia ammimassambajang na den apa 
mipeta'da, katappa'i kumua la naben 
kamu' Puang Allataala. 

25 Na ia ammimassambajang, na den 
tau mipemannan, dampanganni jolo", 
anna dampangan toda kamu' Ambe'mi 
jao suruga. 

26 [la ke teda mudampanganni to 
tau laen, te'da toda nadampanganko 
Ambe'mu jao suruga.|" 

27 Ratu pole' omi Puang Isa sola 
anak gurun-Na de' kota Yerusalem. 

Ia tonna male Puang Isa ngguririkki 
rante Bola Puang Allataala, ratumi ba'tu 
pira-pira kapala imang, guru agama na 
pekaamberan to-Yahudi ssikitanni. 

28 Namekutana nakua, "Apara 
napenggaronto'i mupugauk ngasanni 
joo? Indara mbenko kuasa?" 

29 Mebalimi nakua, "La kukutanai toda 
kamu'. La mipebalina' jolo', kumane' 
mpebali kamu'. 

30 Indara mbenni kuasa Nabi Yahya njio' 
tau? Puang Allataalaraka iarika tolino?" 

31 Sipangkada-kadami nakua, "Ia 
antamebali kumua, 'Kuasa pole jio mai 
Puang Allataala', la nakuanki', 'Ciapai na 
te'da mikatappa'ii to pangngajahna Nabi 
Yahya?' 

32 Apa masussa ke la takua, 'Kuasa pole 
jio mai tolino.' Iamo namangkada susi 
joo tuu lako pekaamberan to-Yahudi, 
sanga malaja'i lako tobuda, nasaba' 
nasanga ia nabi joo Yahya. 

33 Tamo joo mebalimi nakua, "Te'da 
kami' kiissenni." Nakuanni Puang Isa, 
"Ia ke susii tuu, te'da toda kulampauan 
kamu', kuasa pole umbo angkukullei 
mpugaukki joo." 

1 2 1 Mpatarruhmi kadan-Na 

Puang Isa lako kapala imang, 
guru agama sola pekaamberan 
to-Yahudi mpake pangpasusian 
nakua, "Den mesa' tau ntananni 
anggoro' bara'bahna. Narompoi 
mengguririkkina, nakali kalo'bong 
pangparran anggoro', nakabua' too 
korang la dinii mangngampa. Mangkai 
joo, napangpenduluanmi joo bara'bah 
anggoro' lako ba'tu pira-pira tomendulu, 
anna male lako tondok laen. 

2Ja tonna wattu peanggorosanmo, 
nasuami to mesa' kaunanna male la 
nnalanni to tawana. 

3Apa ia tonna ratumo lako, najokkori 
tomendulu, narambii, namane' ssuai 
pole mangpala' lo'bang. 

4Nadadu' omi joo ampu bara'bah, ssua 
pole' mesa' kaunanna. Apa te'da bang 
una naangga'i susi to jolona, iamo joo 
nasipa'tongngii. 

> Nasua pole' unapa to mesa' kaunanna. 
la joo to disua pole', nabuno unai. Susi 
tarruh joo napugauk lako to tonasua 
ampu bara'bah. Den to napakario-rio na 
den too nabuno. 

5Indapa to la nasua tee too? Mesa'mora, 
ia mandamo to anak gaja napakamoja'. 
Jaji, mangkatampakanna, anakkanami 
nasua male la nnalanni to tawana. 
Mangkadai lan penawanna nakua, 'La 
nakasiri' ia to anakkaku'.' 

7 Apa sipangkada-kadami joo tomendulu 
nakua, 'Inde'mi pale' to la mpumanahhi 
tee bara'bah. Tabunoi, antaala ngasanni 
tee manahna.' 

8 Najokkomi, nabunoi. Ia to batang 
rabukkuna napembuanganni lan mai joo 
bara'bah." 

9Ta tonna mangkamo joo, mekutanami 
Puang Isa nakua, "Apara la nagaukanni 
ampu bara'bah tuu lako tomendulu? La 
ratui mbuno ngasanni joo tomendulu, 
namane' mpangpenduluanni joo 
bara'bahna lako tolaen. 

10 Tantu denmo mibacai tee aya' lan 
Sura' Allataala to mpauna' kumua, 'Ia to 
batu naca'bean pande bola, menjajimo 
batu ariri petuo. 

11 Iamo tee panggaukan-Na Puang 
Allataala, to kaminang melo." 

12 Ia tonna sa'dingmi pekaamberan 
to-Yahudi joo pangpasusian napau Puang 
Isa, naissen kumua, ia napapatui joo 
kadan-Na. Iamo joo napangngattaimi 
la njokkoi to Puang Isa apa malaja'i 
lako tobuda. Iamo joo napada male 
mpemboko'i. 

13 Den ba'tu pira-pira to-Farisi 
sola taunna Raja Herodes nasua 
pekaamberan to-Yahudi male mekutana 
la silecco kada Puang Isa ke wa'dingngi 
naden lalan nanii mpasalai. 

14 Ratumi ngkutanai nakua, "Oo 
Guru, kiissen kumua maruruhki' 
mpangpangngajaran pakkaeloran-Na 
Puang Allataala lako tobuda, nasaba' 

te'da tau tapasilaenan. Iamo joo la 
mekutanakan, 'Ianna situru' atoran 
agamanta', wa'dingriki'ka mbajah sima 
lako Tomaraja Roma, ba'tu te'daraka?"" 

15 Apa naissen Puang Isa to lan 
penawanna joo tomekutana. Iamo joo 
nakuanni, "Ciapari micobana'? Pakitanna' 
to doi' dinar." 

16 Nabenmi doi' dinar. Mekutanami 
Puang Isa nakua, "Indara sipugambara' 
sola sipusanga tee?" Mebalimi nakua, 
"Tomaraja Roma." 

17 Nakuamo Puang Isa, "Ia ke susii tuu, 
benni Tomaraja to apanna, miben tooi 
Puang Allataala to apan-Na!" Jangngah 
ngasanni ssa'dingngi joo pebalin-Na 
Puang Isa. 

18 Mangkai joo, ratumi to ba'tu pira-pira 
to-Saduki lako Puang Isa. Ia joo 
to-Saduki te'da nakatappa'i to katuoan 
pole' jio mai kamatean. Nakuamo, 

19"Oo Guru, mangka 
napangpangngajaran Nabi Musa 
susi tee: Ia ke matei to muane, na 
te'dapa anakkana joo bainena, la nasulle 
allonanni adinna, dikua napajajianni 
bati'. 

20 Nasaba' denni pitu muane massile'to. 
la to pamungah kebainemi, apa te'dapa 
anakkana, namatemo. 

21 Napubainemi adinna joo bainena. 
Apa te'da todapa anakkana, namate 
todami. Susi todami jaji lako adi 
mangpenduanna, 

22 ratu lako adi tampakkana. Pitumi 
nasibalian joo baine namate ngasan 
toomi, apa te'da bangngi to sijajian bati'. 
Mangkatampakanna mate todami joo 
baine. 

23Ta ke dipatuo pole'mi to tomate, 
indannamira la sibali tarruh joo baine? 
Nasaba' mangka ngasanmi sibali." 

24 Napebalimi Puang Isa nakua, "Oo 
massala pahang kamu', sanga te'da 
miissen tonganni to apa diuki' lan Sura' 
Allataala, na te'da too mipahangngi to 
kuasan-Na Puang Allataala. 

25 Tanna tuo pole'mo to tau jio mai 
kamatean, te'damo ia tokebaine- 
kemuane, apa la tuomi susi malaeka' jao 
suruga. 

26 Na buttinna kumua ia to tomate 
dipatuo pole', tantu mibacamo to apa 
diuki' lan sura'na Nabi Musa, to mpaui to 
pangngala-ala duri dukku! Nakua Puang 

Allataala lako Nabi Musa, 'Aku'mo Puang 
Allataala to nasompa Nabi Ibrahim, 
Ishak na Yakub.' 

27 Totuora to ssompa Puang Allataala, 
tangngia tomate! Sala pahang ngasan 
kamu'." 

28 Den guru agama jio ssa'dingngi 
tonna sipangkada Puang Isa sola joo 
to-Saduki. Ia tonna kitami kumua tongan 
to pebalin-Na Puang Isa, malemi lako 
ngkutanai nakua, "Oo Guru, umbonnara 
joo parenta-Na Puang Allataala to 
kaminang parallu?" 

29 Mebalimi Puang Isa nakua, "Ia 
joo parenta-Na Puang Allataala to 
kaminang parallu susi tee: 'Ee to-Israel, 
pesa'dingngii! Mesa'ra to Puangta' Puang 
Allataala. 

30 La mupakamoja' tongan to Puangmu 
Puang Allataala, situru' canning atimmu, 
sininna kapaissenanmu na sininna 
kapakulleanmu ratu lako ssalaimmu 
lino.' 

31 Na parenta mangpenduanna, 
'Pakamoja'i to padammu rupa tau, 
susi iko mpakamoja' kalemu.' Te'damo 
parenta laenna to njaonannii joo dua 
parenta." 

3? Nakua joo guru agama lako Puang 
Isa, "Oo Guru, tongan! Tongan to tapau 
kumua, mesa'ra to Puang Allataala, 
te'damo laenna. 

33 Jaji, ia to tau la mpakamoja' Puang 
Allataala situru' sininna kamadoanganna, 
sininna kapaissenanna na sininna 
kapakulleanna. Na la mpakamoja' too 
padanna rupa tau, susi ia mpakamoja' 
kalena. Ia joo la'bi melo, na ia to 
mpangkaroban apa ditunu na karoba 
laen lako Puang Allataala." 

34 Ta tonna sa'dingmi Puang Isa kumua 
gaja melomo to pebalinna, nakuanmi, 
"Ee, ci'di'mora mumenjaji umma '-Na 
Puang Allataala." Mangkai joo, moi mesa' 
tau te'damo barani ngkutanaii. 

35Ja tonna mangngajahhi Puang Isa 
lan Bola Puang Allataala, mekutanami 
nakua, "Matumbai nasangai guru agama 
kumua, ia to Raja Mangpasalama' bati'na 
Raja Daud? 

36 Na pangpatujun-Na Roh Allataala 
na Raja Daud kalena mangkada nakua: 
Nakua Puang Allataala mangkada lako 
Puangku', 'Cumadokkoko ntee sa'de 
kanan-Ku', angkupupentalo ngasanni to 
ewalim-Mu mukuasaii.' 

37 Jaji ia ke Raja Daud mpekapuangngii 
joo Raja Mangpasalama', matumbai 
nalabati'na Raja Daud?" Ia to tobuda 
lan Bola Puang Allataala masannangngi 
ssa'ding Puang Isa mangngajahhi. 

38 Nakuanmi Puang Isa, "Majaga kamu' 
lako guru agama! Nakabudai bang male 
lumingka mangbaju lando tandana 
kumua todikasiri', namadoang bang 
ditaratte' jio pasa'. 

39 Gaja nakabudai cumadokko jio olo 
lan bola passambajangan sola ngenan 
kata'pan mata jio pangramean. 

40 Nauraga bang to baine matemo 
muanena, narampai to ewananna. 
Naanggai' bang too mpemalandoi 
passambajangna to nanii mpembunianan 
panggaukan gaja'na. Ia to tosusi joo la 
la'bi mabanda' to sessana." 

41 Ta tonna cumadokko sioloan patti doi 
sudakka to Puang Isa lan Bola Puang 
Allataala, nakita rampa' tee mai tau ke 
mpatamai doi'na. Buda tosugih mpatama 
sibuda doi'. 

42 Anna ratu toda to mesa' baine kaasi- 
asi to matemo muanena napatamai dua 
de'pen. Iamo doi' majiongna angga'na. 

43 Natambaimi Puang Isa to anak 
gurun-Na nakuanni, "La miingaran! 
Sitonganna ia joo baine kaasi-asi, la'bi 
buda ia to napatama, na ia to napatama 
tuu lako tau sola ngasan. 

44 Nasaba' ia tuu mati' tau 
mangpangben jio mai kala'bianna, 
apa ia tee baine kaasi-asi mangpangben 
jio mai kakuranganna. Napangben 
ngasan to la naputuona." 

1 3 lIa tonna messunmo Puang 

Isa lan mai rante Bola Puang 
Allataala, denmi mesa' to anak gurun-Na 
ngkuanni, "Oo Guru, takitari tee Bola 
Puang Allataala. Gaja ballo dibelo-beloi 
batu makassing." 

2 Mebalimi Puang Isa nakua, "Mukita 
ngasanmoraka kabua'na tee bola 
tonggo? Den wattunna keanu', na 
sininna tee mukita la diro'pokan 
ngasan na moi mesa' batu te'damo nnii 
ngenanna." 

3Mangkai joo, malemi Puang Isa 
de' buntu Zaitun anna cumadokko 
sioloan Bola Puang Allataala. Ratumi 
Petrus, Yakub, Yahya na Andreas la 
ssipangkadan mesai. 

4Namekutana nakua, "Oo Guru, 
pauankan, piranra nalajaji joo? Na apara 
tandana, ke nadete'mi wattunna?" 

> Mebalimi Puang Isa nakua, "Majaga 
kamu', danggi' naden tau mpalao sala 
kamu'. 

6 Nasaba' buda tau la ratu mpusanga 
sangang-Ku' nakua, 'Aku'mo Raja 
Mangpasalama'!' na buda tau la napalao 
sala. 

7 la ke ssa'ding kamu' oni kasirarian sola 
kareba kasirarian, danggi' mimalaja'. 
Nasaba' nang la jaji ngasanni joo, apa 
te'dapa nawattunna Kiama' lino. 

8Ja to mesa' bangsa la sirari nnewa 
bangsa laen, ia to mesa' kaparentan rrarii 
kaparentan laenna. Umbo-umbo nanii 
la den nino sola karorian la'da'. Ia tuu 
lako, mane' pamulannari kamasussan 
susi pa'dikkina ke mane' mangnguriwa'i 
to baine la keanak. 

9La majaga kamu', nasaba' la 
dijokko kamu', ammidipangngolo lako 
tomangra'tah kara-kara. La dirambi 
kamu' lan bola passambajangan. La 
dipangngolo kamu' lako tomangparenta 
sola raja, nasaba' mituru'na'. Iamo joo 

wattu la minii mpangpeissenanni to 
Kareba Kasalamatan lako tuu lako tau. 

10|a dipangpeissenan ia jolo' lako 
sininna bangsa to Kareba Kasalamatan 
namane' Kiama' lino. 

11 Ta ke dijokko kamu' ammidipangngolo 
lako to dinii rra'tah kara-kara, danggi' 
miselang kumua apara la mipau mebali. 
Nasaba' Roh Allataala la mpauan kamu' 
apa to la mipebalian joo wattu. 

12 La nakaba'ci kamu' buda tau, nasaba' 
mikatappa'ina'. Na la jaji susi joo, 
tomassile'to mpangpebunoan sile'tona. 
Susi too ambe' lako anakkana. Anak 
nnewa tomatuanna, napangpebunoanni. 
Apa ia to tomatappa' tarruh ratu lako 
ssalainna lino, la dipasalama'." 

13 (13:12) 

14 Mpatarruhhi kadan-Na Puang Isa 
nakua, "La ngkita kamu', 'apa to liwa' 
mecarepan' dipake'deh jio ngenan to 
tangsipato'na nanii. (Ia to tombacai tee 
la naissen meloi apa battuananna!) Ia 
joo wattu, ia to totorro jio tana Yudea la 
palai de' membuntunna. 

15 Susinna ia ke den tau jao bubungan 
bola la mellaoi, natarruh bangmo male, 

danggi'mo namentama bola nnalapa 
apanna. 

16 Susi toomi, ia to tojio bara'bah, 
danggi'mo napole nnala baju landona. 

17 Liwa' parri'na joo wattu to tokeba'tang 
sola to tomangpacucupa. 

18 Massambajang kamu', danggi' 
nasimata wattu peuranan. 

19 Nasaba' ia joo wattu la den pangsessa 
gaja parri', to te'dapa naden susinna 
sipammula lino dipaden ratu lako too 
allo, na te'da toomo naladen pole'pa. 

20 Na ia kenna te'da napemadoi'i 
Puang Allataala nnanggeii joo wattunna, 
te'damo tau la salama'. Apa napemadoi'i 
nnanggei, nasaba' umma'-Na to mangka 
napilei. 

21 Ta ke denni tau ngkuan kamu' 
joo wattu, 'Kitari, inde'i to Raja 
Mangpasalama'!' ba'tu nakua, 'Iti'i joo!', 
danggi' mikatappa'ii joo tau. 

22 Nasaba' buda nabi tangtongan sola 
tossanga kalena tomangpasalama' la 
mpangpekitan kalena. La mpugauk 
mangrupa-rupa tanda mejangngaran 
sola panggaukan mekalajatan, la mpalao 
sala tau, na ke wa'dingngi moi too 
umma'-Na Puang Allataala. 

23 Jaji, majaga kamu'! Kupauan 
ngasanmo kamu' jolo' joo, moi na 
te'dapa najaji." 

24 Mpatarruhhi kadan-Na Puang 
Isa nakua, "anna mangkamo joo 
kamaparrisan, te'damo namangngarrang 
to allo sola bulan. 

25|a sipolloranni to bintuin jao mai 
langi' nalamausa' ngasan to tontoe 
kuasa jao langi'. 

26 Ja joo wattu, la nakitana' tau tee 
Aku", Anak Mentolino, ratu jao mai langi' 
lan saleu', makuasana' kumala'bih too 
susi Raja. 

27 Kumane' ssuai to malaeka'-Ku' 
rrempun ngasanni to umma'-Ku' jio mai 
sulapa'na lino." 

28 Mpatarruhpa kadan-Na Puang 
Isa nakua, "Ala kamu' pangpasusian 
jio mai garonto' kaju ara. Ianna 
macikki' na malutte'mo to ringena, na 
mengkacocokmo, miissenmi kumua 
cingga'tu'mora napealloan. 

29 Susi toomi ke mikita ngasanmi joo 
tanda, la miissen kumua cingga'tu'mora 
angkuratu. 

30 La miingaran tee kadang-Ku' kumua, 
la jaji ngasan tee, ke te'dapi namate 
ngasan to tau tuopa tee wattu! 

31 Ta to langi' sola lino Ia lanynya', apa ia 
to kadang-Ku' la tatta' te'da cappa'na." 

32 Nakuapa Puang Isa, "Te'da tau 
nnissenni to wattu karatuan-Ku', moi 
malaeka' jao suruga, moi tee Aku', Anak, 
Ambe' manda ia to nnissenni. 

33 Tamo joo, majaga kamu', nasaba' 
te'da mikalannaii to karatuan-Ku'. 

341a joo wa'ding dipasangrapang 
mesa' tau ssalai bolana la male 
sompa'. Ia tonna te'dapa namale, pada 
napabarakkanni jaman to kaunanna. Ia 
to tomangjaga ba'ba napangngingaran, 
anna mangjaga melo. 

35 Tamo joo majaga tarruh kamu'! 
Nasaba' te'da miissenni piran nalapole 
joo ampu bola, wa'ding karuen, tangnga 
bongi, dannari iarika ke tibangkahmi 
mariwang. Jaji moi nata'pa ratu, te'da 
sussana ke natimba'i joo kaunanna 
majaga tongan. Susi todamo kamu' la 
majaga tongan, nasaba' te'da miissenni 
kumua piranra kularatu. 

36 (13:35) 

37 Ia tee apa kupauan kamu', kupauan 
ngasan toomo tau, kumua, 'Majaga 


kamu'. 
14. 1 Duang allopa na pangramean 
Paskah sola pangramean ngkande 
Roti Tangkeragi. Ia to kapala imang 
sola guru agama nnangah bang lalan la 
njokko buni Puang Isa anna bunoi. 

2 Apa nakua to kapala imang sola 
guru agama, "Danggi' na ia ke wattu 
pangramean nadipugauk, nasaba' 
wa'ding marongka to tobuda." 

3Ta tonna jio kota Betania to Puang 
Isa lan bolana Simon to masolak tonna 
anu', denmi mesa' baine male lako 
Puang Isa mbawa minynya'-minynya' 
lan bittolo' pualam to gaja suli' allinna, 
to waka' busarungngu' digaraga. 
la tonna cumadokkomo Puang Isa 
kumande, nale'toi joo bittolo' natua'i joo 
minynya'-minynya' de' ulun-Na Puang 
Isa. 

4Ba'tu pira-pira tau ntuu jio magalli, 
anna sipangkada-kada nakua, "Ah, 
apara ia bua'na joo minynya'-minynya' 
dipaboro-boro? 

> Na ia joo wa'ding dibaluk la'bi tallu 
ratuh dinar, na ia to allinna diben 

tokaasi-asi." Magalli tuu lako tau lako 
joo baine. 

6 Apa nakua Puang Isa, "Eloranni ia! 
Danggi' mirekaii! Melo to napugauk lako 
Aku". 

7Ta to tokaasi-asi, la den punala bang 
ia lan tangnga-tangngami. Na ia ke 
madoang kamu' ntulungngi, wa'ding 
bang ia moi piran. Apa ia tee Aku' te'da 
kutorro tarruh lan tangnga-tangngami. 

8Ia tee baine mpugaukmi ia to 
pakullena. Naminynyakki jolomo' la 
mpasadiai to kadilamunan-Ku'. 

? La miingaran tee kadang-Ku' 
kumua, umbo-umbo dinii lan tee lino 
mpangpeissenan Kareba Kasalamatan, 
tuli la dicurita todai to apa napugauk joo 
baine, dinii nningaranni!" 

10 Yudas Iskariot, iamo sala mesa'na 
to sangpulo dua anak gurun-Na 
Puang Isa, male lako kapala imang, la 
mpangpejokkoan Puang Isa. 

11 |iwa' sannang tuu lako kapala imang 
ssa'dingngi, namangngaku la mbenni 
doi'. Nnangahmi wattu melo to Yudas 
Iskariot la nanii mpangpejokkoan Puang 
Isa. 

12 Ta tonna allo bungahna pangramean 
ngkande Roti Tangkeragi, iamo to allo 
panggeresan bembala' kande Paskah, 
mekutanami to anak gurun-Na Puang 
Isa nakua, "Oo Puang, umbora to 
takadoangngi, la kinii mpasadianki' 
kande Paskah?" 

13 Jaji nasuami Puang Isa to dua anak 
gurun-Na nakua, "Malemo kamu' sola 
dua lako kota, na la sitammu kamu' 
mesa' muane mbawa busu ponno wai. 
Male kamu” sola, 

14 ammipekutananni lako ampu bola 
to nanii mentama kumua: napekutanan 
Gurungki', 'Umbora to la kunii ngkande 
kande Paskah sola anak gurung-Ku'.' 

15 [a napakitan kamu' ngenan maluah 
jao loteng to sadia sola parewananna la 
dipake. Pasadian ngasanki' ntuu jio." 

16 Malemi tama kota sola dua, naampa' 
ngasanni susi to napauanni Puang Isa. 
Napasadiami to kande Paskah. 

17 Ia tonna bongimo, ratumi Puang Isa 
sola anak gurun-Na. 

181a tonna kumande ngasan unapa, 
nakuamo Puang Isa, "La miingaran tee 
kadang-Ku' kumua, den kamu' mesa' 


MARKUS 14.19-24 8/ 


la mpangpejokkoanna', to kusolan 
kumande tee too!" 

19 Gaja sussami to anak gurun-Na tonna 
sa'dingngi to Puang Isa mangkada susi 
joo, anna pada mekutana nakua, "Oo 
Puang, tantu te'da na aku' tasanga?" 

20 Mebalimi nakua, "Sala mesa'mi tee 
sangpulo dua kusinduan kumande. 

211a tee Aku' Anak Mentolino, nang la 
matena', susi to diuki' lan Sura' Allataala. 
Apa macilaka to tompangpejokkoanna'. 
La'bi melo ia, kenna danggi' pissen 
nadijajian." 

22 Ta tonna kumandemo sola ngasan, 
naalami Puang Isa joo roti, namangkurru 
sumanga' lako Puang Allataala, namane' 
nti'pek-ti'pekki, anna benni anak 
gurun-Na nakua, "Alai mikandei, batang 
kale-Ku' tee." 

23 Mangkai joo, nnalami isotan 
anggoro', namangkurru sumanga' lako 
Puang Allataala, namane' mbenni anak 
gurun-Na, anna mangngiso' anggoro' 
sola ngasan. 

24 Nakuamo Puang Isa, "Rara-Ku' tee, 
to mpaassah basse-Na Puang Allataala, 
rara to dipato'do la ndampangan buda 
tau. 

25 La miingaran tee kadang-Ku' kumua, 
te'damo kulanniso' pole'pa anggoro', 
ke te'dapi naratu Puang Allataala 
mangparenta susi Raja. Iapi joo wattu 
kumane' nniso' anggoro' baru lan 
Kaparentan-Na." 

26 Mangkai joo, mpakkelonganmi kelong 
pangpujian, namane' male de' Buntu 
Zaitun. 

27 Mangkai joo, nakuanmi Puang 
Isa to anak gurun-Na, "La misalaina' 
sola ngasan. Susi to diuki' lan Sura' 
Allataala nakua Puang Allataala kumua, 
'La kubunoi to tomangrewana, anna 
sisarak-sarak to bembala'na.' 

28 Apa ia ke dipatuo pole'mo' jio mai 
kamatean, la kujoloi kamu' male re' tana 
Galilea." 

29 Mebalimi Petrus nakua, "Oo Puang, 
moi nasalai ngasanmiki' titi' mati', te'da 
kulassalaiki'!" 

30 Nakuamo Puang Isa ngkuanni, 

"Ee Petrus! La muingaran tee 

kada kupauanko kumua, te'dapa 
napenduan kekkua to manuk tee bongi, 
mupentallunmo mpessakkannina'." 

31 Mattongan-tonganni Petrus mebali 
nakua, "Oo Puang, moi antapada 

mate, nang te'da kulampessakkanniki'. 
Mangkada ngasanni to anak gurun-Na 
susi Joo. 

321a tonna ratumo Puang Isa lako 
bara'bah zaitun disanga Getsemani 
nakuamo lako anak gurun-Na, 
"Nteemo kamu' cumadokko, kumalepa 
massambajang." 

33 Nasolanmi to Petrus, Yakub na Yahya. 
Mangpamulami masussa penawan-Na, 
nagaja parri' too nasa'ding. 

34 Nakuamo lako joo tallu anak gurun- 
Na, "Liwa' masussanna penawang-Ku', 
susi to kumua la matemo'. Torromo 
kamu' ntee, tapada merroja." 

35 Malemi ba'tu pirang-pirang tengkan, 
nasuju' massambajang nakua, "Oo 
Ambe', te'da to apa tanglawa'ding jaji, 
ke Kita'. Lendokanni tee kamaparrisan 
jio mai kale-Ku', ke wa'dingngi. Apa 
tangngia pakkaeloran-Ku' to la jaji, apa 
pakkaeloran-Ta' Kita'." 

36 (14:35) 

37 Mangkai joo, polemi Puang Isa lako 
to nanii tallu anak gurun-Na, natimba'i 
simammasan. Nakuamo lako Petrus, "Ee 
Simon, mamma'rokoka? Tangmukulle 
unamoraka merroja sangjang bang?" 

38 Nakua toopa, "Majaga kamu', 
mimassambajang too, danggi' mituru'i 
ke disede kamu' mpugauk dosa. 
Sitonganna madoang to penawammi 
mpugauk katonganan, apa te'da mikullei, 
sanga malamma to sipa' tolino." 

39 Male pole' omi Puang Isa 
massambajang, na ia to passambajang- 
Na susi una to jolona. 

40 Mangkai joo, polemi lako to nanii 
tallu anak gurun-Na, natimba'i omi 
simammasan, sanga gaja rojai. Te'da 
naissen to apa la napau lako Puang Isa. 

411a tonna mangpentallunnamo 
pole, nakuanmi to anak gurun-Na, 
"Mamma' bang unapara kamu'ka 
mpessau bo'jo'mi? Ganna'mi! Nadete'mi 
wattung-Ku' tee Aku', Anak Mentolino, la 
dipangben lako kuasanna tomadosa. 

42 Mi'cokmo kamu', tamale. Kitari! Ia to 
tolampangpejokkoanna', ratumi." 

Ta tonna mangkada unapa Puang 
Isa, ratumi Yudas, to sala mesa'na 
anak gurun-Na, ssolan buda tau sitakin 
pa'dang sola mbawa tarasulu', to 
nasua kapala imang, guru agama na 
pekaamberan to-Yahudi. 

44 Mangka jolomo joo 
tompangpejokkoanni mpaui lako 
tuu lako tau kumua, "Ia to tau kuudung, 
iamo taunna. Jokkomi, namijagai meloi 
mibawa." 

45 Ratumi lako ntuu joo ngenan, 
ta'pa malemi Yudas lako Puang Isa 
namangkada nakua, "Oo Guru!" anna 
udungngi. 

46 Na ia joo tobuda ratu sola Yudas, 
njokkomi Puang Isa anna pumpungngi. 
47 Apa sala mesa'na to tau jio, ta'pa 
nnonok pa'dangna, napa'dangngii to 
kaunanna Imang Lompo, nata'tak to 

talinganna. 

48 Nakuanni Puang Isa tuu lako tau, 
"Misangaraka parampo'na', ammiratu 
sitakin pa'dang sola mbawa tarasulu' la 
njokkona'? 

49 Allo-alloki' sola ke mangngajahhina' 
jio Bola Puang Allataala na te'da 
mijokkona'. Apa nang la jajimi susi 
joo, dikua anna jaji to diuki' lan Sura' 
Allataala." 

50 Sipalaianmi to anak gurun-Na Puang 
Isa ssalaii. 

51 Den tokallolo, medodo bangri, undi 
nturu' Puang Isa. La najokko toda tau, 

52 apa nalossokanni to dodona, namale 
kinjara' mangkale-kale. 

53 Malemi tuu lako tau ssolanni to 
Puang Isa lako bolana Imang Lompo. 
Ia to kapala imang, guru agama na 
pekaamberan to-Yahudi sirempun 
ngasanni ntuu jio. 

54 Naturu'i mambela-bela bangngi 
Petrus to Puang Isa, ratu lako rante 
bolana Imang Lompo. Ntuu jio nanii 
Petrus cumadokko sola pangjaga 
mendarang. 

>> Ta to kapala imang sola padanna 
Pangbicara Agama mpengkulle-kullei 
nnampa' kasa'bian tangtongan, la nanii 
mpasalai to Puang Isa, anna wa'ding 
dipangpebunoan, apa te'da naampa' 
kumua mpugaukki kasalan. 

56Moi buda tau menjaji sa'bi 
tangtongan, apa ia to kasa'bianna, sisala 
ngasan bang. 

37 Denmi ba'tu pira-pira tau ke'deh, 
mpau kasa'bian tangtongan nakua, 

58 "Denmo kisa'dingngi tee tau nakua, 
'La kuro'pokan tee Bola Puang Allataala 
pangkabua' tolino, na tallung allora kunii 
mpake'dehhi to laenna, to tangngia 
pangkabua' tolino.'" 

59 Apa ia to kasa'bianna tuu lako tau, 
sisala ngasan bang una. 

60 Ke'dehmi joo Imang Lompo, 
namangkada lako Puang Isa 
nakua, "Te'daraka mulampebalii to 
diparapasanko?" 

61 Apa kamma' bangngi to Puang Isa. 
Te'da bang namebali. Pissenpa to Imang 
Lompo mekutana nakua, "Ikomoraka 
Raja Mangpasalama', Anak Allataala to 
disompa?" 

62 Mebalimi nakua, "Ie', Aku'mo. La 
mikitana' tee Aku', Anak Mentolino, 
cumadokko jio sa'de kanan-Na Puang 
Allataala to makuasa, na la ratuna' jao 
mai langi' lan saleu'." 

63 Gaja gallii joo Imang Lompo anna 
ca'ce-ca'cei to pakeanna namangkada 
nakua, "Te'damo nadiparallui to sa'bi. 

64 Misa'ding kalenamo to kadan-Na, 
kumua ncapa'i Puang Allataala. Ia tee 
too, matumbara kamu' pahangmi?" 
Mesa' kada ngasanmi nakua, "Madosai 
to Puang Isa, sipato'mo Ia ke dibunoi." 

65 Den ba'tu pira-pira tau ncikkudui 
to Puang Isa, nasapu'i to lindo-Na, 
nasijangguru'i, nakuanni, "Ee nabi! 
Tappuike', indara to njangguru'ko?" 

la to tomangjaga jio mentama toda 
ntampelengngi. 

69 Jio bang unapa rante bola to Petrus, 
naratu ntuu jio mesa' baine kaunanna 
Imang Lompo. 

67 Ta tonna kitami to Petrus mendarang, 
nakaje'jekmi nakuanni, "Tangngiko 
todaraka sibawanna joo Puang Isa 
to-Nazaret." 

68 Apa messakkanni Petrus nakua, 
"Te'da kupahangngi. Te'da too kuissenni 
apara tuu musanga." Malemi Petrus lako 
babangan. [Ia joo wattu, kekkuami to 
manuk. | 

69 Ta joo baine kaunan nakaje'jekki to 
Petrus, anna kuanni to tau ntuu jio, "Ia 
toda tee tau sala mesa'na anak gurun-Na 
joo tau." 

70 Apa messakkan omi Petrus. Te'da 
namasai joo, ia tuu lako tau ke'deh ntuu 
jio ngkuan omo Petrus, "Te'damo nasalai, 
anak gurun-Nako, nasaba' to-Galileako." 

71 Massapah tonganmi to Petrus nakua, 
"Tampak ropu ke la kuissenni joo tau 
misanga!" 

721a joo wattu kekkua penduanmi 
to manuk. Naingaranmi Petrus to apa 
mangka nakuanni Puang Isa kumua, 

mupentallunmo mpessakkannina'." Ta'pa 
kumarrakmi Petrus nna'de-a'de. 

1 5 1 Melambi' unapa nasirempunmo 

to Pangbicara Agama, iamo 
to kapala imang, guru agama 
na pekaamberan to-Yahudi. 
Napangpepumpunganni to Puang 
Isa, namale ssolanni, anna pangngoloi 
lako Gubernur Pilatus. 

2 Nakutanaimi Gubernur Pilatus nakua, 
"Tongannaraka, Ikomo Raja to-Yahudi?" 
Napebalimi Puang Isa nakua, "Susi tuu 
tapaunna, Aku'mo." 

3Budapa to naparapasanni kapala 
imang to Puang Isa, apa te'da bang 
napebalii. 

4Nakutanai omi Gubernur Pilatus 
nakua, "Ciapari mucia' mebali? 
Pesa'dingngii pira budanna to apa 
naparapasanko tau." 

> Apa te'da bang napebalii Puang Isa. 
Iamo joo najangngah Gubernur Pilatus. 

ela ke pangramean Paskah, 
kabiasannamo Gubernur Pilatus 
Ila'paran simesa' toditarungku situru' 
peta'danna tobuda. 

7Den tau disanga Barabas lan 
pangtarungkuan sola ba'tu pira- 
pira to tomangka nasolan nnewa 
tomangparenta na buda tau nabuno. 

8 Mangngolomi to tobuda lako Gubernur 
Pilatus, meta'da nadila'paran mesa' to 
toditarungku susi kabiasanna. 

9 Mekutanami Gubernur Pilatus nakua, 
"Mikadoangngiraka ke Ia tee Raja 
to-Yahudi kula'paran?" 

10 Naissen Gubernur Pilatus, kumua iari 
napangngoloi kapala imang to Puang Isa 
lako kalena, sanga masere atiri. 

11 Apa narasii kapala imang joo tobuda, 
kumua napeta'dai lako Gubernur Pilatus, 
nadila'paran to Barabas. 

12 Nadadu' pole'pa Gubernur Pilatus 
ngkutanai tuu lako tobuda nakua, "Ia 
ke susii joo, na la kupatumbai joo 
tomisanga Raja to-Yahudi?" 

13 Napissennimi mearrak nakua, 
"Pampangngi Ia." 

14 Nadadu' pole'pa Gubernur Pilatus 
mekutana nakua, "Kasalan apara to 
mangka napugauk?" Apa naandongngi 
pole'i mearrak nakua, "Pampangngi Ia.' 

15 Jaji madoangngi Gubernur Pilatus 
la mpemasannangngii joo tobuda. 

Iamo joo nala'paranni to Barabas lako 
tobuda, napangperambianni to Puang 
Isa, namane' mpangbenni la dipampang. 

16 Nabawami surudadu to Puang Isa 
lako to dinii rra'tah kara-kara, lan 
salassa' gubernur, namane' ntambai 
ngasanni to solana anna sirempun. 

17 Napapakeii baju lando makudara', 
napasongko'i mahkota, to ringe keduri 
dikabua'. 

18 Mangkai joo napekatabe'imi sola 
ngasan nakua, "Salama' Raja to-Yahudi." 

19 Napa'tongngi tekken to ulun-Na, 
nacikkuduii, namengguntu' ssompai. 

201a tonna mangkamo tuu lako 
surudadu ncapa'-capa'i, nasulleimi joo 
baju makudara', napapakeii to bajun-Na 
unamo ia. Namane' ssolanni to Puang 
Isa lako salean la dipampang. 

21 Jio tangnga lalan sitammumi mesa' 
tau mangnguju lako kota Yerusalem, 
naparukui surudadu mpassan kaju 
sitamben-Na Puang Isa. Ia joo tau 
disanga Simon, to-Kirene, iamo ambe'na 
Aleksander sola Rufus. 

22 Nasolanmi to Puang Isa lako 
buntu-buntu disanga buntu Golgota, 
battuananna, "Buntu Ulu Tau." 

23 Tg tonna ratumo de' ntuu joo buntu, 
napaiso'mi anggoro' dipasirau mur, apa 
cia'i nniso'i. 

24 Napampangmi to Puang Isa tonna 
tatte' kasera makale', namane' Iloterei 
to pakean-Na la nanii nnissenni kumua 
umbonnara to la naputawa. 

25 (15:24) 

26 Den pangnguki' dipajao de'na ulun- 
Na Puang Isa to mpaui to napusaba' 
nadipampang kumua, "Raja to-Yahudi." 

27 Den toda dua parampo' nasolan 
Puang Isa dipampang, mesa' jio sa'de 
kanan-Na na mesa' jio sa'de kairin-Na. 

28 [Susimi tee najaji to diuki' lan Sura' 
Allataala kumua, "Disangai togaja'.") 

29Ta to tau liu lalan ntuu jio, pada 
mangroge kollong ncapa'-capa' Puang 
Isa nakua, "Ee, Ikomo to la rro'pokan 
Bola Puang Allataala, na tallung allora la 
munii ngkabua' pole'i! 

30 Pasalama'ko kalemu mumellao jao 
mai ntuu kaju sitamben." 

31 Susi toda tuu lako kapala imang 
sola guru agama ncapa'-capa' Puang 
Isa, nakua sipangkada-kada, "Ee, tau 
laen napasalama', apa tangnakulle 
mpasalama' kalena! 

32 Ta ke rajana tonganni to-Israel, 
mellaoi tee too jao mai joo kaju sitamben 
angkikitai, kimane' ngkatappa'ii kumua 
Iamo Raja Mangpasalama'." Ia to tau 
dipampang sola, ncapa'-capa' tooi. 

331a tonna tangngamo allo, 
memmapattang ngasanmi joo tondok 
tallung jang masainna. 

341a tonna tatte' tallumo karuen 
nnandongngimi gamaran-Na to Puang 
Isa metamba nakua, "Eloi, Eloi, lama 
sabakhtani?" to battuananna, "Oo, Puang 
Allataala-Ku'! Oo, Puang Allataala-Ku', 
ciapari musalaina'?" 

35 Ba'tu pira-pira tau ssa'dingngi joo 
petamba-Na, namangkada nakua, 
"Pesa'dingngii, ntambaii Nabi Elia." 

36 Den mesa' tuu lako tau ta'pa 
male nnala baraba batu, nacummui 
tama anggoro' macukka, namane' 
mpalakoi cappa' sangtangke kaju anna 
pamimmii to Puang Isa, anna mangkada 
nakua, "Tajanni, antakitai ba'tu la ratu 
tonganrika Nabi Elia la Ila'paranni jao 
mai joo kaju sitamben." 

37 Nnandongngii gamaran-Na Puang Isa 
metamba, anna ka'tu sunga'-Na. 

38 Ta joo wattu ia to kaen pesapa' lan 
Bola Puang Allataala, ca'cei tipangdua 
jao mai ratu do'. 

39 Na ia to kamandang surudadu 
ke'deh jio sikandoppi' joo kaju sitamben 
mpemanassa tonganni matumba to 
kamatean-Na Puang Isa namangkada 
nakua, "Tonganna, Anak Allataala tee 
tau." 

40 Den toda ba'tu pira-pira baine ntuu 
jio mambela-bela bang ngkitai. Susinna 
jioi to Salome, Maryam Magdalena, 
Maryam indona Yakub malolle' sola 
Yoses. 

“Ta tuu lako baine, iamo baine 
nturu'mo Puang Isa, anna balii tonna jio 
unapa tana Galilea. Na buda toopa baine 
laenna ntuu jio to nasolan Puang Isa de' 
kota Yerusalem. 

421a tonna la bongimo, ratumi Yusuf, 
to-Arimatea. Ia joo Yusuf mesa' 
Pangbicara Agama na todikasiri' too. Ia 
mesa' tontajan wattunna Puang Allataala 
la mangparenta susi Raja. Ia joo allo 
dinii mangpasadia, nasaba' la Allo 
Katorroanmi. Iamo joo, nambaranian 
kalena Yusuf male mangngolo lako 

Gubernur Pilatus, mpeta'dai kumua anna 
diben to batang rabukku-Na Puang Isa. 

43 (15:42) 

44 Jangngahhi Gubernur Pilatus 
ssa'dingngi kumua matemi to Puang 
Isa. Iamo joo napangpetambanni to 
pangbarani surudadu, nakutanai kumua 
ba'tu la masaimi mate-Na to Puang Isa. 

45 Ta tonna sa'dingmi to curitanna joo 
pangbarani, naeloranmi to Yusuf nnalai 
joo batang rabukku-Na Puang Isa. 

46 Naallii Yusuf to kaen pebalun lenan, 
namane' mpupellaoi joo batang rabuk 
jao mai kaju sitamben, anna balunni. 
Mangkai joo, napatamami liang to 
digaraga jio buntu batu, nalentenni to 
batu tonggo natungusanni joo liang. 

4/ Na ia to Maryam Magdalena 
na Maryam indona Yoses mmatai 
bangngi umbo nanii mpanii joo batang 
rabukku-Na Puang Isa. 

1 6 lIa tonna mangkamo Allo 

Katorroan, malemi Maryam 
Magdalena, Maryam indona Yakub 
na Salome nnalli minynya'-minynya' 
busarungngu' la naminynyakan batang 
rabukku-Na Puang Isa. 

2 Melambi'pa tonna mane' ollong allo 
joo allo Aha', malemi tuu lako baine lako 
liang. 

3 Sipangkada-kadami jio tangnga lalan 
nakua, "Indamora to la Ilentenanki' dau 
joo batu petungu' liang?" Nasaba' gaja 
tonggo joo batu. Apa ia tonna ratumo 
lako, nakitami mangkamo dilentenni. 

4(16:3) 

> Ta'pa tarruhmi tama liang. Apa gaja 
sabakanni, sanga ngkitai tokallolo 
mangpakean baju malando mabuccang 
cumadokko jio sa'de kanan. 

6 Mangkadami joo tokallolo nakua, 
"Danggi' mimalaja'! Kuissen kumua 
nnangah kamu' Puang Isa to-Nazaret, to 
mangka dipampang. Te'damo Ia ntee! 
Tuo pole'mi Ia. Kitami tee ngenan dinii 
mbujuhhi. 

7Ta tee too, malemo kamu' madoi' 
mpauanni to anak gurun-Na Puang Isa 
sola Petrus kumua, 'Malemi njoloi kamu' 
re' tana Galilea, na jiopa la minii ngkitai, 
susi to mangka napauan kamu'.'" 

8Messunmi lan mai joo liang, nata'pa 
sikinjarasan, nasaba' gaja sabakanni na 
silajatan tooi. Te'da bang tau napauan 
apa to mangka jaji, sanga malaja'i. 

9 [la tonna tuo pole'mo Puang Isa, allo 
Aha' melambi', mpangpekitanmi kalena 
lako Maryam Magdalena. Ia joo Maryam, 
mangka nanii Puang Isa nnula'i pitu 
setang. 

10 Malemi Maryam Magdalena mpauanni 
to tonturu' Puang Isa, to da'tan bangpa 
masussa nakumarrak kumua, "Ee, tuo 
pole'mi to Puang Isa, nakukitamo aku'." 
Apa ia tonna ssa'dingngi joo kadanna 
Maryam Magdalena, kumua tuo pole'mi 
to Puang Isa, te'da nakatappalii. 

11 (16:10) 

12Ta tonna mangka omo joo, laen omi 
carana Puang Isa mpangpekitan kalena 
lako dua tau to nturu'mi, tonna lan 
kalingkanna sola dua mangnguju lako 
mesa' kampong. 

13 Jaji, ta'pa polemi sola dua, anna 
curitai joo kajajian lako solana, apa te'da 
nakatappa'ii joo curitanna. 

14 Mangkatampakanna mpangpekitanmi 
kalena Puang Isa lako sangpulo mesa 
anak gurun-Na, tonna kumande. 
Nacaccai Puang Isa, nasaba' 
kamembattukan penawanna nacia' 
ngkatappa'i curitanna to tongkitami 
kumua tuo pole'mi Ia. 

15 Anna kuanni nakua, "Malemo 
kamu' lako a'pa' sulapa'na lino, 
mpangpeissenanni to Kareba 
Kasalamatan jio mai Puang Allataala lako 
sininna rupa tau. 

161a to tongkatappa'ii na dijio', la 
salama', nasaba' te'damo nadireken to 
salana, apa ia to tote'da nakatappai'ii la 
nasessa Puang Allataala. 

17 Ia to tau matappa' la ntarima 
kuasang-Ku' la mpugauk tanda 
mejangngaran, nnula'i setang, na 
mangkada mpake basa to te'da 
naissenni. 

18 Janna ntoe ulah bolong, ba'tu nniso' 
racun, te'da namatumba. Ianna kaka'i 
tuu lako tomasaki, la malagah." 

19 Ta tonna mangkamo Puang Isa 
sipangkada sola anak gurun-Na, 
tiangka'mi de' suruga, na cumadokko jio 
sa'de kanan-Na Puang Allataala. 

20 Malemi joo anak gurun-Na Puang 
Isa mpangpeissenanni to Kareba 
Kasalamatan lako sulapa'na lino. Na 
Puang tuli ntulungngi lan jamanna, 
mpugaukki to tanda mejangngaran, la 
menjaji butti kumua tongan ia to apa 
napau.] 


Lukas 


1 1 Ee, Teofilus, to mala'bihku'. 
Budamo tau mpengkulle-kullei 
tonganni nnuki' rampa'i katuoan-Na 
Puang Isa to mangkamo jaji lan 
tangnga-tangngata'. 

2Ta to nauki' tau, susi bang unamo 
to napangpeissenan to tongkita 
kalenai apa to mangka jaji, mellao jio 
mai pamulanna. Iamo tuu lako tau 
mpangpangngajaran kadan-Na Puang 
Allataala tongkuuki'i tee. 

3Ta tongkupasilolongan ngasanni 
tuu lako mellao jio mai pamulanna, 
kusanga melo ke kuukiran pole'ki' to 
mangrundunanna. 

4Tamo kupugaukki susi joo, dikua 
antaissenni kumua, tongan to apa 
mangka tasa'ding. 

“Ja tonna Raja Herodes mangparenta 
jio tana Yudea, den imang jio disanga 
Zakariya, rapunna imang Abia. Ia to 
bainena disanga Elisabet, bati' imang 
toda ia. 

ela to sipa'na sola dua napumasannang 
Puang Allataala, na naturu'i ngasan 
to parenta-Na na atoran-Na Puang 
Allataala. 

7 Te'da anakkana, nasaba' tamanangngi 
to Elisabet na matuami sola dua. 

8 Den pissen wattu, tonna dete'mi 
wattunna rapunna imang Abia la 
mangjama, mentamami Bola Puang 
Allataala imang Zakariya, nasaba' 
nakannai undi la ntunu kamanynyang. 
la to kabiasan joo wattu, ia to carana 
mpattantu imang la mangjama, diundi. 

9(1:8) 

10 Ta tonna ntunu kamanynyang, ia to 
tobuda massambajang jio salean. 

1! Denmi malaeka'-Na Puang Allataala 
mpangpekitan kalena lako Zakariya. Ia 
joo malaeka' ke'deh jio sa'de kananna 
meja to dinii ntunu kamanynyang. 

12 Ta tonna kitami, sabakanmi namalaja' 
too. 

13 Apa mangkadai joo malaeka' nakua, 
"Ee, Zakariya, danggi' mumalaja'! 
Natarimamo Puang Allataala to 
passambajangmu. Ia to balimmu la 
njajianni mesa' pea muane, ammusangai 
Yahya. 

14|a gaja sannangko, na buda tau la 
mpumasannangngi to kajajianna joo 
pea. 

15Ja joo pea, la mala'bih situru' 
pengkitan-Na Puang Allataala, na 
te'da nalamangngiso' anggoro' ba'tu 
nniso' to makarrahna. Mangpamula 
nakeba'tangan indona nakuasai tarruhhi 
Roh Allataala. 

16 Buda to-Israel la napapole lako Puang 
Allataala, Puangna. 

17 Na la menjaji pesuro matappa'-Na 
Puang Allataala, na dipakuasa susi 
Nabi Elia. La napasikalinoi to ambe' 
na anakkana. Na ia to totangkainawa 
naajahhi mangtangngah susi tomelo 
penawa. Susimo joo napasadiai to tau 
ntarima Puang." 

18 Mangkadami Zakariya lako joo 
malaeka' nakua, "Umbo la kukua 
nnissenni kumua la jaji susi joo? Sanga 
matuamo', na ia to balingku' matua 
todamo." 

19 Mebalimi joo malaeka' nakua, 
"Aku'mo tee Jibrail, pesuro matappa'-Na 
Puang Allataala, disua mpauanko tee 
kareba kamarioan. 

20 Apa ia to kupauanko Ia jaji ke 
wattunnami. La mamangko sajajinna 
joo, sanga te'da mukatappa'i." 

21 Ta to tobuda ntajan bangmo Zakariya 
jio salean. Takkajanna' tuu lako tau, 
sanga gaja sainmi lan Bola Puang 
Allataala. 

22 Na ia tonna messunmo Zakariya, 
tangnaissenmi mangkada. Mangkada 
tomamang bangmira lako tau, sanga 
mamangmi. Ta'pa naissenmi tobuda 
kumua mangkami ngkita pengkita 
makalaen-laen lan Bola Puang Allataala. 

23 Tg tonna puramo to wattu mangjama 
lan Bola Puang Allataala, polemi Zakariya 
lako bolana. 

24Te'da namasai mangkanna joo, 
keba'tangmi Elisabet balinna, anna torro 
bang membuni jio bolana limang bulan. 

25 Mangkadami nakua, "Iamo tee 
pangtulung-Na Puang Allataala lako 
kaleku', nata'dei to siri'ku'." 

26 Ta tonna annanmo bulanna keba'tang 
Elisabet, nasuami Puang Allataala to 
malaeka' Jibrail male lako kota Nazaret, 
mesa' kota jio tana Galilea, 

27 lako mesa' anakdara disanga 
Maryam, to dipasitangka'mo Yusuf, 
bati'na Raja Daud. 

28 Ta tonna ratumo lako, mangbere 
sallangmi nakua, "Salama', 
nabarakka'imoko Puang Allataala 
narande pala'ko." 

29 Sabakanni Maryam ssa'dingngi joo 
kadanna, natangngah-tangngahhi lan 
penawanna kumua apa battuananna joo 
passalama'. 

30 Mangkadami joo malaeka' nakua, 
"Maryam, danggi' mumalaja', nasaba' 
napumasannangko Puang Allataala. 

31 La keba'tangko ammujajian mesa' 
pea muane, na la musangaii Isa. 

32 La mala'bihhi joo pea nadisanga Anak 
Allataala jao majaona. La naangka'i 
Puang Allataala menjaji Raja susi Raja 
Daud, tojolona. 

33 Na la mparenta bati'na Yakub. Na ia 
to kadatuan-Na te'da cappa'na." 

34 Mangkadami Maryam nakua, "Umbo 
nakua la jaji tuu, na anakdara unapa'?" 
35 Mebalimi joo malaeka' nakua, "Roh 
Allataala la rratuiko na kuasan-Na Puang 

Allataala la torro ssolanko. Iamo joo 

namala'bih joo pea la jaji nadisanga 
Anak Allataala. 

36 Parallu muissen, Elisabet to 
rapummu, annanmi bulanna keba'tang, 
moiraka nakua ngasanmo to tau 
tamanangngi, sanga matuami. 

37 Te'da to apa tanglajaji napugauk 
Puang Allataala!" 

38 Mangkadami Maryam nakua, "Ia 
tee aku' kaunannana' Puang Allataala. 
Ake'mo najaji lako kaleku', susi tuu 
mupau." Mangkai joo ta'demi joo 
malaeka'. 

39 Mangkai joo malemi Maryam lako 
mesa' kota jio padang membuntunna 
tana Yudea. 

40 Ia tonna ratumo lako, mentamami 
bolana Zakariya, namangbere sallang 
lako Elisabet. 

411a tonna sa'dingmi Elisabet to 
passalama'na Maryam, nakuasaii Roh 
Allataala, nata'pa pundiu to tau lan 
ba'tangna, 

42 anna gumalasi Elisabet nakua, "Ee, 
ikomo baine to kaminang dibarakka'i to 
sininna baine! Dibarakka'i tooi tuu tau la 
mujajian! 

43Indara' tee, anna ratura indo-Na 
Puangku' ssikitanna'? 

44 Kusa'dingna passalama'mu, 
pundiumi to tau lan ba'tangku', sanga 
kamarioanna. 

45Masannangko iko, nasaba' 
mukatappa'i kumua la jaji to apa 
napauanko Puang Allataala." 

46 Mangkadami Maryam nakua, 
"Kupakala'bih to Puang Allataala, 

47 na mariona', nasaba' Puang Allataala 
mpasalama'na'. 

#8 Naingaranna' dikka' aku' tokai'da'- 
i'da'!! Mammula tee too nakua sininna 
tau kumua masannangna'. 

49 Nasaba' Puang Allataala to makuasa 
mpupenjaji tauna'. Dipakala'bih 
sangan-Na! 

50 Napangpekitanmi to kamamasean-Na 
lako mangpapa'-papa' bati' to ngkasiri'i. 

51 Napangpekitanmi to kuasan-Na, 
Napasisarambui to tomajao penawanna, 
na tangjaji to pangtangngaranna. 

52 Napamajiong to raja, anna te'damo 
namangparenta, Napaendek tuka'i to 
tokai'da'-i'da'. 

53Nabenni to totangbarah na 
sabarahna, na ia to tosugih nasua pole 
mangpala' lo'bang. 

54 Natulungmiki' to to-Israel, taun-Na, 
situru' basse-Na lako tojolota'. 

55 Naingaran bang Puang to basse-Na, 
mpangpekitan tarruh kamamasean-Na 
lako Nabi Ibrahim na lako ia sininna 
bati'na." 

56 Torromi Maryam jio bolana Elisabet 
agi-agi tallung bulan, namane' pole lako 
bolana. 

57 Nadete'mi allo kakeanakanna 
Elisabet, njajianmi pea muane. 

58 Ja tonna sa'ding ngasanmi bali bolana 
sola rapunna to kamamasean-Na Puang 
Allataala, mariomi sola Elisabet. 

> Ia tonna karuamo allona jajinna 
joo pea, ratumi to tau la ssunna'i, 
nalassangaii Zakariya, susi sanganna 
ambe'na. 

60 Apa mangkadai to indona nakua, 
"Tangngia! La disanga ia Yahya." 

61 Mangkadami tuu lako tau nakua, 
"Te'da rapummi mpusangai joo sanga." 

62 Iamo joo nabenni tau tanda to 
ambe'na, ngkutanai apara la disanganni 
joo anakkana. 

63 Mpeta'dami batu dinii mangnguki' 
nauki'i, "La disangai Yahya." Jangngah 
ngasanmi to tau. 

64Ta'pa mangkadami ambe'na 
mpakala'bih Puang Allataala. 

65 Malaja' ngasanmi to bali bolana, na 
ia ngasan tau ncuritai joo kareba jio 
sininna membuntunna tana Yudea. 

66 Padami tossa'dingngi, mangpikkiri'i 
nakua, "Ba'tu la umbo ia susinna joo pea 
keanu'?" Nasaba' pajan, kumua narande 
pala'i Puang Allataala. 

67 Nakuasaii Roh Allataala joo ambe'na 
Nabi Yahya napaui to pepasan-Na Puang 
Allataala nakua, 

68 "Tapakala'bihhi to Puang Allataala, 
Puangta' kita' to-Israel, sanga ratumi 
ntulungki' anna la'bakki'. 

69 Nabenmiki' Tomangpasalama' to 
makuasa, bati'na Raja Daud, taun-Na. 

70 Susi to pura napau Puang Allataala 
tonna anu', napatarruhhi nabin-Na to 
pura napilei kumua, 

71 la napasalama'ki' jio mai ewalinta', 
na jio mai kuasanna to tongkaba'ciki'. 

72 Nampangpekitanmo kamamasean-Na 
lako tojolota', naingaranmi to basse 
mala'bih-Na. 

73 Massapahmo lako Nabi Ibrahim, 
ambe' tojolota', kumua la napasalama'ki' 
jio mai ewalinta', anna te'damo tamalaja' 
ssompai, 

74 (1:73) 

75 antapangben kaleta' lako Puang, 
napumasannangngi penawan-Na, padapi 
tanii tuo. 

76 Fe anakku', la disangako nabin-Na 
Puang, to Puang Allataala makuasa. 
Disuako njoloan Puang, la mpasadianni 
lalan naola, 

77 la mpangpeissenanni lako umma'- 
Na, kumua la dipasalama'mi, ke 
nadampanganmi Puang Allataala. 

78 Mamase na manana' Puangta'. 
Ratumi la mpasalama'ki'. Susi to allo 
ollong ke makale' 

79 Ia nnarrangngi sininna tau, to tuo lan 
kamalillinan na kamalajatan. Napatujuki' 
lako lalan to nanii kasikalinoan." 

80 Samatonggo-tonggona na saendek- 
endekkena toomi sumanga'na tee 
anakkana Zakariya. Torromi jio padang 
pallawangan, sanadete'na wattunna 
mpangpekitan kalena lako to-Israel. 

lTa joo wattu napangparentanmi 
Tomaraja Agustus anna sininna tau 

lan kaparentan Roma mpangpeukiran 
sanganna la dibilang. 

2 Mane'na tee nadipugauk mbilang tau, 
na ia joo wattu Kirenius mangparenta jio 
propinsi Siria. 

3Ta joo wattu pole ngasan to tau lako 
kampongna la diuki' sanganna. 

4Susi toomi Yusuf male jio mai kota 
Nazaret jio tana Galilea, lako kota 
Betlehem jio tana Yudea, kota kajajianna 
Raja Daud, nasaba' Yusuf bati'na Raja 
Daud. 

> Malemi Yusuf la mpangpeukiran 
sanganna sola Maryam, sitangka'na, to 
mbawamo banda". 

SJa tonna jiomo kota Betlehem sola 
dua, nadete'mi wattu kakeanakanna 
Maryam. 

7 Njajianmi pea muane, anak 
pamungahna, nakalemu'imi, 
napamamma'i jiong kandean olok- 
olok susi issong londe to nanii jarame, 
sanga te'damo ngenan nanii mangbongi. 

8Ja joo bongi, den ba'tu pira-pira 
tomangrewa torro bang jio tangnga 
padang salean kota, njagai bembala'na. 

?Ta'pa denmi malaeka'-Na Puang 
Allataala mpapajan kalena, naarrangngi 

arrang kamala'biran pole jio mai 
Puang Allataala nnarrangngi tuu lako 
tomangrewa, na liwa' simalajatan. 

10 Apa mangkadai joo malaeka' nakua, 
"Danggi' mimalaja'! Ratuna' mpauan 
kamu' kareba to mpamasannang sininna 
tau. 

Ja tee allo jajimi to 
Tomangpasalama'mi jio kotana 
Raja Daud. Iamo Almaseh, Puang. 

12 Iamo tee buttinna, la nnampa' kamu' 
mesa' pea dikalemu'i na dipamamma' 
jiong kandean olok-olok." 

13 Ta'pa buda omi malaeka' laen mellao 
jao mai suruga ssolanni, nampakala'bih 
Puang Allataala nakua, 

14 "Pakala'bih Puang Allataala to 
makuasa jao suruga! Sikalino to tolino to 
napumasannang!" 

15Ja tonna polemo tuu lako malaeka' 
de' suruga, sipangkada-kadami tuu 
lako tomangrewa nakua, "Tamale lako 
kota Betlehem ngkitai joo apa jaji, to 
napauanki' Puang Allataala." 

16 Naparri-parrimi male, anna ampa'i 
to Maryam sola Yusuf, na ia joo pea 
mamma' jiong kandean olok-olok. 

17 Ia tonna kitami joo pea, nacuritami 
to apa mangka napauanni malaeka'. 

18 Jangngah ngasan to tau ssa'ding 
curitanna. 

19 Napallan penawa ngasanni Maryam 
joo curita, natangngah mandalan 
tonganni. 

20 Pole ngasanmi tuu lako tomangrewa 
mpakala'bih Puang Allataala, nasaba' 
padami to apa nakita, nasa'ding, susi to 
apa mangka napauanni malaeka'. 

211a tonna karuamo allona jajinna joo 
pea, disunna'mi nadisangai Isa. Iamo to 
sanga napauanni malaeka' to indo-Na, 
tonna te'dapa nakeba'tanganni. 

22 Nadete'mi wattunna Yusuf 
sola Maryam la mpugauk atoran 
kadipamaceroan, situru' atoranna Nabi 
Musa. Ia joo wattu malemi sola dua 
mbawai joo pea lako kota Yerusalem, 
napangngoloi lako Puang Allataala, 

23 nasaba' den diuki' lan atoran-Na 
Puang Allataala kumua, "Sininna to pea 
muane pamungah, la dipangngolo lako 
Puang Allataala." 

24 Male tooi sola dua la mpangkaroban 
sangpasang bu'ku ba'tu dua anak 

jangan-jangan, susi to dipattantu lan 
atoran-Na Puang Allataala. 

25 Ta joo wattu, den tau disanga Simeon 
torro jio kota Yerusalem. Tomelo penawa 
joo tau na ngkasiri' Puang Allataala, 
ntajan bang wattunna Puang Allataala 
la mpasalama' to-Israel. Nakuasai bang 
Roh Allataala. 

26 Mangkamo napauan Roh Allataala 
kumua, te'dapa nalamate, ke te'dapi 
nakitai to Raja Mangpasalama' to napau 
jolo Puang Allataala. 

27 Ta tonna bawai Yusuf sola Maryam 
to Puang Isa lako Bola Puang Allataala, 
la mpugaukki to apa napangparentan 
atoran agama, nasolanni Roh Allataala 
to Simeon lako. 

28 Naalami Simeon joo pea, napawara'i, 
anna pakala'bih Puang Allataala, nakua, 

29"Oo Puang! Tapupembuttimo 
kadan-Ta' tee too. Ake'mo kumate 
rampa'mo, 

30 hasaba' kukitamo to 
Tomangpasalama' taparatu, 

31 to tapasadian lako sininna bangsa. 

32 Tamo mpakanassai to pakkaeloran-Ta' 
lako bangsa tangngia to-Yahudi, na 

mpaden kamala'biran lako umma'-Ta' 
Israel." 

33 Jangngahhi to tomatuan-Na 
ssa'dingngi to apa napau Simeon. 

34 Nabarakka'imi Simeon sola tallu, 
namangkada lako Maryam indona joo 
pea nakua, "Napileimo Puang Allataala 
tee pea la ssabu'i sola la mpasalama' 
buda to-Israel. Iamo la menjaji tanda jio 
mai Puang Allataala to la naewa buda 
tau, 

35 dikua anna kakitanan to apa lan 
penawanna tau. Na iko Maryam, la 
sikitako kamasussan, to la mpapolloh 
buammu susi pa'dang mataran." 

39 Den omi nabi baine to gaja tuamo, 
disanga Hana, anakkana Fanuel, jio 
mai pangrapuanna Aser. Pitung taunni 
mangkanna botting, 

37 namate muanena. Na ia tee wattu 
karuami pulona a'pa' taunna umuru'na. 
Te'da bang nasalai Bola Puang Allataala, 
massambajang na puasa ssompa tarruh 
Puang Allataala. 

38 Ratu todai joo wattu, nampakala'bih 
Puang Allataala, anna mangcurita mpaui 
joo pea lako sininna tau to ntajan 

wattunna Puang Allataala Ila'paran kota 
Yerusalem. 

39 Ta tonna mangkamo Yusuf sola 
Maryam mpugauk ngasanni to atoran-Na 
Puang Allataala, polemi sola tallu re' 
kota Nazaret jio tana Galilea. 

40 Ta joo pea samatonggo-tonggonami 
na memmawatang. Liwa' melo 
pangtangngaran-Na na napakamoja' 
tarruhhi Puang Allataala. 

41 Taun oi, tuli male tomatuan-Na 
Puang Isa de' kota Yerusalem Ia 
mangrame-rame Allo Paskah. 

421a tonna sangpulo duamo taunna 
umuru'na to Puang Isa, malemi sola 
tomatuan-Na lako joo pangramean 
situru' kabiasanna. 

43 Ta tonna mangkamo joo pangramean, 
polemi, apa torro bangpi Puang Isa 
jio kota Yerusalem na te'da naissenni 
tomatuan-Na. 

44 Nasangai kumua malemi sola tau 
buda. Ia tonna sangngallomo lumingka, 
mane'ri naangah tomatuan-Na jio 
tangnga-tangngana rapunna sola 
sitanda-tandanna. 

4> Apa te'da naampa'i. Iamo joo polemi 
de' kota Yerusalem nnangahhi. 

461a tonna tallung allomo, mane'ri 
naampa' cumadokko lan Bola Puang 
Allataala, mpesa'dingngi pangngajahna 
guru agama na sisulle to sikutana. 

47 Jangngah ngasan to tau ssa'dingngi, 
sanga gaja macca na mandalan to 
pebalin-Na. 

48 Moi to tomatuan-Na jangngah toda 
ngkitai. Nakuanmi indona nakua, "Ee 
mane, ammupasusirakan tee? Selang 
tonganmokan male nnangahko!" 

49 Napebalimi Puang Isa nakua, "Oo, 
miangahna' pale'? Te'daraka miissenni 
kumua ia tee Aku' la jiona' bola-Na 
Ambe'-Ku' torro?" 

50 Apa te'da napahangngi tomatuan-Na 
joo pebalin-Na. 

71 Mangkai joo polemi Puang Isa 
sola tomatuan-Na re' kota Nazaret, 
namengkaturu' bang. Napallan penawa 
ngasanni indona to ianna joo. 

52 Samatonggo-tonggonami Puang 
Isa, samandalan-dalanna pahang-Na, 
na sanapakamoja'-moja'na too Puang 
Allataala na sininna tau. 

1 Ia tonna sangpulo limamo taunna 
Tomaraja Tiberius mangparenta 
jio kaparentan Roma, na Pontius 

Pilatus menjaji gubernur jio tana 
Yudea, Raja Herodes mangparenta 
jio tana Galilea, Filipus sile'tona Raja 
Herodes mangparenta jio tana Iturea 
na tana Trakhonitis, na ia to Lisanias 
mangparenta jio tana Abilene. 

2Ta to menjaji Imang Lompo, Hanas 
na Kayafas. Ia joo wattu naparatui 
Puang Allataala to kadan-Na lako Nabi 
Yahya anakkana Zakariya jio padang 
pallawangan. 

3 Jaji, malemi Nabi Yahya Ilelei 
tana to mengguririkkina Sa'dan 
Yordan mpangpeissenanni to Kareba 
Kasalamatan. Mangngajahhii nakua, 
"La mengkatoba' kamu' jio mai dosami, 
midijio', anna dampangan kamu' Puang 
Allataala." 

4Susi to diuki' lan sura'na Nabi 
Yesaya tonna anu' kumua, "Den tau 
metamba-tamba jio padang pallawangan 
nnajahhi tobuda kumua, 'Pasadianni 
lalan to Puang, ranteii to lalan la naola. 

> Ta to mellombokkona la dibumbun, na 
ia to membuntu-buntunna la dirantei. Ia 
to manglekko-lekkona la dipakaruruh, 
na ia to mengkalo'bong-lo'bongna la 
dibumbun. 

6La nakita ngasan tolino, kumua Puang 
Allataala mpasalama' tau.'" 

7 Buda tau ratu lako Nabi Yahya 
mangpejio'. Nakuanni Nabi Yahya, "Ee, 
togaja' kamu', susi kamu' bati' ulah balu! 
Te'da mikullei mpalaian kalemi jio mai 
pangcalla-Na Puang Allataala to la ratu. 

8 Tamo joo la mipangpekitan to 
panggaukan melomi mpamanassai 
kumua mengkatoba'mo kamu' jio mai 
dosami! Danggi' misangai, kumua 
te'damo miladicalla nasaba' bati'na 
kamu' Nabi Ibrahim. La mikatappa'i 
kumua, makuasa to Puang Allataala 
mpupenjaji bati'nai Nabi Ibrahim tee mai 
batu! 

9 Sadiamo Puang Allataala la ncalla 
kamu", susi to garonto' kaju dipasadian 
wase jiong garonto'na la dita'banganni. 
Sininna garonto' kaju to te'da namembua 
melo la dita'bang nadica'bean tama api." 

10 Mekutanami to tobuda lako Nabi 
Yahya nakua, "Ia ke susii joo, apamo la 
kipugauk?" 

11 Mebalimi nakua, "Ia to tonnampui 
dua baju, la naben mesa' lako to te'da 
bajunna. Na ia to tonnampui kande la 
natawa-tawan tote'da kandena." 

12 Ba'tu pira-pira passassung ratu 
toda lako Nabi Yahya la mangpejio'. 
Mekutanami nakua, "Ee, guru, apamo la 
kipugauk?" 

13 Mebalimi nakua, "Danggi' peta'dai 
la'bi buda na ia to napattantumo 
tomangparenta." 

14 Den too ba'tu pira-pira surudadu 
mekutana toda nakua, "Na ia tee kami', 
umbomo nakua, apara la kipugauk?" 
Mebalimi nakua, "Danggi' mipakario-rio 
tau, ba'tu miparukui mben kamu' doi'. 
Sukkuru'i bangmi to gajimmi!" 

15Ja joo wattu buda tau ntajanni 
to karatuan-Na Raja Mangpasalama' 
to nabasse jolomo Puang Allataala 
tonna anu'. Iamo joo ia to tobuda 
mangpikkiri' kumua, "Mbai na iamo 
Raja Mangpasalama' tee Nabi Yahya to 
masaimo ditajan." 

16 Apa napauanni Nabi Yahya 
kumua, "Kujio' kamu' wai, nasaba' 
mengkatoba'mo kamu' jio mai dosami. 
Apa den tau la ratu ke mangkana' la njio 
kamu' Roh Allataala na den too kamu' 
dijio' api pangcalla. La'bi makuasa Ia na 
aku'. Moi la mbukai ulang sapatun-Na, 
te'da too kusipato'. 

17 Ia joo tau wa'ding dipangpasusii 
mesa' tau to sitoe ta'pian la nta'pii 
pangtambakkana. Ia to resa' malapuh, 
narempun melo lan pa'pak, apa ia to 
malangkona la nasumpun lan api dukku 
tarruh." 

18 Susimi joo Nabi Yahya nnajahhi 
tobuda mpake mangrupa-rupa cara, 
tonna pangpeissenanni to Kareba 
Kasalamatan. 

19 Apa nta'tan tooi Raja Herodes 
to mparenta tana Galilea, nasaba' 
malei mpubaine Herodias to bainena 
sile'tona, na budapa to panggaukan gaja' 
napugauk. 

20 Iamo joo napangpetarungkuanni to 
Nabi Yahya. Susimi joo na rrangnganni 
pissen panggaukan gaja'na. 

21 Ta tonna mangka ngasanmo tuu lako 
tau najio' Nabi Yahya, tonna te'dapa 
naditarungku, najio' toomi Nabi Yahya to 
Puang Isa. Ia tonna massambajangmo 
to Puang Isa, titimbakmi to langi', 

22 namellao to Roh Allataala jao 
mai mangrupa jangan-jangan 
nta'paii. Namane' den gamaran-Na 
Puang Allataala disa'ding nakua, 

mpamasannangna'." 

23 Ta tonna agi-agi tallung pulomi taunna 
umuru'na Puang Isa, napamulami to 
jaman-Na. Ia to naissenna tau, Yusuf 
to pajajianna. Na ia to njajian Yusuf 
disanga Eli, 

24 ja to njajian Eli disanga Matat. Ia 
to njajian Matat disanga Lewi. Ia to 
njajian Lewi disanga Malkhi. Ia to njajian 
Malkhi disanga Yanai. Ia to njajian Yanai 
disanga Yusuf. 

25 Ta to njajian Yusuf disanga Matica. 
Ia to njajian Matica disanga Amos. Ia 
to njajian Amos disanga Nahum. Ia 
to njajian Nahum disanga Hesli. Ia to 
njajian Hesli disanga Nagai. 

26Ja to njajian Nagai disanga Maat. 

Ia to njajian Maat disanga Matica. Ia 
to njajian Matica disanga Simei. Ia to 
njajian Simei disanga Yosekh. Ia to 
njajian Yosekh disanga Yoda. 

27 Ta to njajian Yoda disanga Yohanan. 
Ia to njajian Yohanan disanga Resa. Ia 
to njajian Resa disanga Zerubabel. Ia to 
njajian Zerubabel disanga Sealtiel. Ia to 
njajian Sealtiel disanga Neri. 

28 Ta to njajian Neri disanga Malkhi. 

Ia to njajian Malkhi disanga Adi. Ia to 
njajian Adi disanga Kosam. Ia to njajian 
Kosam disanga Elmadam. Ia to njajian 
Elmadam disanga Er. 

291a to njajian Er disanga Yesua. Ia 
to njajian Yesua disanga Eliezer. Ia to 
njajian Eliezer disanga Yorim. Ia to 
njajian Yorim disanga Matat. Ia to njajian 
Matat disanga Lewi. 

30 Ta to njajian Lewi disanga Simeon. 
Ia to njajian Simeon disanga Yehuda. 
Ia to njajian Yehuda disanga Yusuf. Ia 
to njajian Yusuf disanga Yonam. Ia to 
njajian Yonam disanga Elyakim. 

31 Ta to njajian Elyakim disanga Melea. 
Ia to njajian Melea disanga Mina. Ia 
to njajian Mina disanga Matata. Ia to 
njajian Matata disanga Natan. Ia to 
njajian Natan disanga Daud. 

32 Ta to njajian Daud disanga Isai. Ia to 
njajian Isai disanga Obed. Ia to njajian 
Obed disanga Boas. Ia to njajian Boas 
disanga Salmon. Ia to njajian Salmon 
disanga Nahason. 

33 Ta to njajian Nahason disanga 
Aminadab. Ia to njajian Aminadab 
disanga Admin. Ia to njajian Admin 

disanga Arni. Ia to njajian Arni disanga 
Hezron. Ia to njajian Hezron disanga 
Peres. Ia to njajian Peres disanga 
Yehuda. 

34 Ta to njajian Yehuda disanga Yakub. 
Ia to njajian Yakub disanga Ishak. Ia to 
njajian Ishak disanga Nabi Ibrahim. Ia to 
njajian Nabi Ibrahim disanga Terah. Ia to 
njajian Terah disanga Nahor. 

35 Ta to njajian Nahor disanga Serug. 
Ia to njajian Serug disanga Rehu. Ia to 
njajian Rehu disanga Peleg. Ia to njajian 
Peleg disanga Eber. Ia to njajian Eber 
disanga Salmon. 

36 Ja to njajian Salmon disanga Kenan. 
Ia to njajian Kenan disanga Arpakhsad. 
Ia to njajian Arpakhsad disanga Sem. Ia 
to njajian Sem disanga Nuh. Ia to njajian 
Nuh disanga Lamekh. 

37 Ja to njajian Lamekh disanga 
Metusalah. Ia to njajian Metusalah 
disanga Henokh. Ia to njajian Henokh 
disanga Yared. Ia to njajian Yared 
disanga Mahalaleel. Ia to njajian 
Mahalaleel disanga Kenan. 

38 Ja to njajian Kenan disanga Enos. Ia 
to njajian Enos disanga Set. Ia to njajian 

Set disanga Adam. Na ia to mpaden 
Adam Puang Allataala. 
lTa tonna polemo Puang Isa jio 
mai Sa'dan Yordan nakuasaimi Roh 
Allataala, namale lako tangnga padang 
pallawangan, situru' pangpatujun-Na 
Roh Allataala. 

2 Torromi jio patang pulo bonginna, 
napengkulle-kullei Ballisi' ssedei. Te'da 
bang nakumande to Puang Isa, arannai 
tangbarah. 

3 Napengkulle-kullei Ballisi' ssedei 
mpugauk dosa nakua, "Suai tee batu 
menjaji kande, sanga Anak Allataalako." 

4Mebalimi Puang Isa nakua, "Den diuki' 
lan Sura' Allataala kumua, 'Tangngia 
kande manda to la naputuo tau." 

> Nasolan omi Ballisi' to Puang 
Isa de' ngenan majao, napakitanni 
sangkappidian mata to sininna 
kaparentan lan lino. 

6 Mangkadami nakua, "Sininna joo 
kaparentan sola kamala'biranna 
la kuben ngasanko, nasaba' diben 
ngasanmo', nawa'ding kupangben lako 
to tokukabudai. 

7Sininna joo la mupuapa, ke 


musompana'. 

8Mebalimi Puang Isa nakua, "Den diuki' 
lan Sura' Allataala kumua, 'La ssompako 
Puangmu, Puang Allataala, na Ia manda 
to la mupu-Puang."" 

9 Nabawa pole' omi Ballisi' to Puang 
Isa de' kota Yerusalem, anna solanni 
de' bubungan Bola Puang Allataala 
nakuanni, "Polloranko kalemu, sanga 
Anak Allataalako. 

10 Te'da muciapa, nasaba' den diuki' lan 
Sura' Allataala kumua, 'La nasuai Puang 
Allataala to malaeka'-Na la njagaiko. 

11|a natimangko, na moi aje-Mu te'da 
nalatitampah lako batu." 

12 Mebalimi nakua, "Den diuki' lan 
Sura' Allataala kumua, 'Danggi' muuji 
Puangmu, Puang Allataala.'" 

131a tonna mangkamo to Ballisi' 
mpengkulle-kullei ssede Puang Isa, 
malemi ssalaii na ntajan pole' o wattu 
melo. 

14Mangkai joo, nakuasaimi Roh 
Allataala to Puang Isa napole re' tana 
Galilea. Kaissenanmi to karebanna lan 
lili'na tana Galilea. 

15 Mangngajahhimi lan bola 
passambajangan, napakala'bih 
ngasanni tau. 

16 Malemi Puang Isa lako kota Nazaret 
to dinii mpelobohhii. Ia tonna Allo 
Katorroan, susi kabiasanna, malei tama 
bola passambajangan. Ke'dehmi la 
mbaca Sura' Allataala, 

17 hadiben sura'na Nabi Yesaya. 
Naballahhi, naampa'i tee aya' nabacai 
kumua, 

18 "Nakuasaina' Roh Allataala, nasaba' 
naangka'mo' la mpangpeissenan 
Kareba Kasalamatan lako tokaasi-asi. 
Nasuamo' mpangpeissenan kadila'paran 
lako toditarungku, mpapakita tobuta, 
Ila'paran todipandasa. 

19 Nasuamo' mpangpeissenanni kumua 
wattun-Namo Puang Allataala mbarakka'i 
umma -Na." 

20 Mangkai joo nalulun pole'mi joo 
sura' napapolei lako to tonnannai, 
nacumadokko la mangngajahhi. 
Mengkita ngasanni to tau lako Puang Isa 
lan bola passambajangan. 

21 Napamulami mangngajahhi nakua, 
"Ia tee aya' misa'ding, jajimi tee too." 

22 iwa' makassing to kadan-Na. Iamo 
joo nasijangngaran to tossa'dingngi 
napujii, anna mangkada nakua, 
"Umbo nakua anna gaja allusu' to apa 

napau!" Apa mangkai joo nakua omo, 
"Tanganakkanaraka Ia Yusuf!" 

23 Mangkadami Puang Isa nakua, 
"Tantu den kamu' la mikua lako Aku' 
mpake sambenan kada susi tee, 'Ee, 
tomangjampi! Pamalagahhi kalemu.' 
Battuananna: ia ke tonganko nabi, 
la mupugauk tooi ntee kampongmu 
to tanda mejangngaran kisa'ding 
mupugauk jio kota Kapernaum." 

24 Mpatarruhhi kadan-Na nakua, "La 
miingaran tee kadang-Ku' kumua, 
te'dapa ia naden nabi dikasiri' jio 
kampongna! 

25 La miingaran kumua, ia tonna linona 
Nabi Elia tonna anu', napebarrangan 
tallung taun sitangnga, anna karorian 
la'da' ngasan to tondok. Ia joo wattu 
buda baine to matemo muanena jio tana 
Israel. 

26 Apa moi nasusi joo, ia to Nabi 
Elia te'da nasuai Puang Allataala male 
ntulung sala mesa'na mesa' joo baine to 
matemo muanena jio tana Israel, apa 
disuari ntulung mesa' baine to matemo 
muanena jio kota Sarfat jio tana Sidon. 

27 Susi unai tonna linona Nabi Elisa 
tonna anu', buda tau masolak jio tana 

Israel, na te'da bang moi mesa' tau 
dipamalagah, apa Naaman manda joo 
to-Siria." 

28 Ta tonna sa'dingngi joo kadan-Na 
Puang Isa, magalli ngasan to tau lan joo 
bola passambajangan. 

29 Sike'deranmi, naula'ii to Puang Isa 
lako salean kota, nasolanni lako randan 
awa' jao buntu, to nanii kota Nazaret. 
Nasangai la nasumbananni do' awa'. 

30 Apa naola tangngai to tobuda, anna 
tarruh male. 

31 Mangkai joo, malemi Puang Isa lako 
kota Kapernaum jio tana Galilea. Na ia 
tonna Allo Katorroan nnajahhi tau jio 
bola passambajangan. 

32 Gaja jangngah to tossa'ding 
pangngajah-Na, nasaba' matongko ke 
mangkadai. 

33 Den tau ntuu jio bola 
passambajangan natamai setang, 
anna metamba-tamba nakua, 

34"Oo, Puang Isa, to-Nazaret, la 
mupatumbamorakan? Raturokoka la 
ssabu'ikan? Kuissen kumua indaroko. 
Ikomo pesua mattantun-Na Puang 
Allataala!" 

35 Nagarra'i Puang Isa joo setang 
nakua, "Kamma'ko, messunko lan mai 
tee tau!" Napessambakanni setang joo 
tau jio olona tobuda, namane' messun, 
apa te'da napa'dikkii. 

36 Jangngah ngasanmi to tobuda 
nasipangkada-kada nakua, "Takkajulu' 
to kadan-Na! Matongko na makuasa 
mparentai to setang messun namessun 
tongan." 

37 Kaissenanmi to karebanna Puang Isa 
lan joo kota na mengguririkkina. 

38 Mangkai joo, messunmi Puang Isa 
lan mai joo bola passambajangan, anna 
male lako bolana Simon. Makula' kalei 
to indo matuanna Simon. Iamo joo 
nameta'da tulung to tau lako Puang Isa. 

39 Malemi lako sa'dena, nagarra'i joo 
kula' kale nakua, "Messunko." Ta'demi 
to kula'na, nata'pa mi'cok mpasadianni 
kande to toratu. 

40 Ia tonna la kabuhmo allo, budami 
tau ratu mbawa sininna repokkona to 
mangrupa-rupa sakinna lako Puang 
Isa. Pada nakaka'i tuu lako tomasaki 
namalagah ngasan. 

41 Nnula'i tooi setang lan mai buda tau. 
Ia tuu lako setang messun lan mai tau 

ntandai Puang Isa anna metamba nakua, 
"Anak Allataalako!" Apa nagarra'i Puang 
Isa joo setang, na te'da naeloranni 
mangkada, nasaba' naissen setang 
kumua Raja Mangpasalama' to Puang 
Isa. 

42 Masawanna tonna ollongmo allo 
messunmi Puang Isa lan mai joo kota, 
namale lako pallawangan. Apa ia to 
tobuda male nnangahhi, na ia tonna 
ampa'mi, meta'dai lako danggi' namale 
ssalaii. 

43 Apa mebalii Puang Isa nakua, "Ia to 
Kareba Kasalamatan kumua la ratumi 
Puang Allataala mangparenta susi Raja, 
la kupangpeissenan too jio kota laen, 
nasaba' iamo nasuanna' Puang Allataala 
mentama lino." 

44 Iamo joo, namale Puang Isa Ilelei 
bola passambajangan mangngajahhi jio 
tana Yudea. 

5 ' Den pissen nake'deh Puang Isa 

jio randan Tasik Genesaret. Sisi'pin- 
si'pin tongan to tobuda la mpesa'dingngi 
kadan-Na Puang Allataala. 

2 Ngkitami dua lopi to Puang Isa torro 
jio randan tasik, na ia to pangjalana 
mellao ngasanmi mpemaceroi jalana. 

3Endekki to Puang Isa de" lopinna 
Simon, napeta'dai anna bisei ci'di' jio mai 
randan tasik. Mangkai joo cumadokkomi 
lan lopi nnajahhi tobuda. 

“Ia tonna mangkamo mangngajahhi, 
nakuamo lako Simon, "Bise lakoi 
mandalanna, ammupembuanganni 
jalamu la njokko bale." 

> Napebalii Simon nakua, "Oo Guru, 
sangbongi bangmokan bo'jo' tongan 
mangjala, na te'da bang bale kiampa'! 
Apa melomi kumangjala pole', nasaba' 
tasuana'." 

6Ia tonna buangmi to jalana jio 
mandalanna, nnalami bale gaja buda, na 
ia to jalana ci'di'mora naca'ce. 

7 Iamo joo nako'bi'i to solana jio lopi 
laen naratu mbalii. Ratu ngasanmi to 
solana mbalii, napatamai dua lopi joo 
bale, na ci'di'mora nakaran. 

8 Ta tonna kitami Simon Petrus joo apa 
jaji, mengguntu'mi jio olo-Na Puang 
Isa ssuju'i anna mangkada nakua, "Oo 
Puang, melo ke tasalaimo', nasaba' 
tomadosana' dikka' tee!" 

9 Mangkadai Simon susi joo sanga 
jangngahhi namalaja' too sola solana 
ngkitai joo kabudanna bale naala. 

10 Susi too to solana Simon, iamo to 
Yakub na Yahya anakkana Zebedeus. 
Nakuamo Puang Isa lako Simon, 
"Danggi' mumalaja'! Mammula tee too 
te'damo mumangjala bale. La kubenko 
jaman baru nnajahhi tau anna menjaji 
tonturu'na'." 

111a tonna rui'mi Simon sola solana 
joo lopinna lako randan tasik, nasalai 
ngasanni, namale nturu' Puang Isa. 

12 Den pissen najio mesa' kota to Puang 
Isa. Den mesa' muane masolak na 
maloo' tonganmo. Ia tonna ngkitamo 
Puang Isa, suju'mi jio olo-Na, anna 
mengkamase-mase nakua, "Oo Puang, ia 
ke melohki', manassa kumua makuasaki' 
mpamalagahna'." 

13 Nne'te'mi liman-Na Puang 
Isa, nakaka'i nakua, "Melohna', 
malagahmoko!" Ia joo wattu ta'pa 
melomi to kalena. 

14 Napangnganggai Puang Isa ncuritai 
joo kajajian lako tau laen, nakuanni, 
"Maleko lako imang jao kota Yerusalem, 
mupeta'dai napattantui kumua malagah 
tonganmoko. Mumane' mpugauk tooi to 
karoba kamalagaranmu situru' atoranna 

Nabi Musa, namenjaji butti lako sininna 
tau." 

15 Apa moi nasusi joo, ia to karebanna 
Puang Isa satitaleh-talehnamo, na 
gaja buda tau ratu mpesa'dingngi 
ke mangngajahhii. Natuli ratu too to 
tomasaki meta'da lako Puang Isa anna 
dipamalagah. 

16 Mangkai joo male omi Puang Isa 
massambajang jio padang pallawangan. 

17 Den pissen, tonna mangngajahhi 
Puang Isa, naden toda ba'tu pira-pira 
to-Farisi sola guru agama cumadokko 
jio. Denni to ratu jio mai kampong lili'na 
tana Galilea na tana Yudea na den too to 
ratu jio mai kota Yerusalem. Kuasan-Na 
Puang Allataala napake to Puang Isa, 
anna mpamalagah tomasaki. 

18 Naden tau ratu mbulle mesa' tokupi' 
dipamamma' bang jiong ampahna. 
Nnangah lalan umbo nakua la mbawai 
tama bola lako Puang Isa. 

19 Te'da nakullei, nasaba' liwa' budanna 
tau. Iamo joo, nannola jio pelalan 
endek de' dea bola, natimbakki to dea, 
namane' rroroanni sola ampahna do' 
olo-Na Puang Isa lan tangnga tobuda. 

201a tonna issenmi Puang Isa 
matumba kamatapparanna tuu lako tau, 
mangkadami lako joo tokupi', nakua, "Ee 
todipusile'to, didampanganmoko." 

21 Pada mangkada lanni penawanna 
joo guru agama sola to-Farisi nakua, 
"Indara ia tee tau? Gaja barani Ia 
mpapada Puang Allataala kale-Na! Te'da 
tau wa'ding ndampangan tomadosa, 
saliwanna Puang Allataala." 

22 Apa naissen Puang Isa apa to lan 
penawanna tuu lako guru agama sola 
to-Farisi. Iamo joo nakuanni, "Apara to 
mipikkiri'? 

23 Umbonnara marawa, dikuaraka, 
'Didampanganmoko', ba'tu dikuaraka, 
'Ke'dehmoko mulumingka.' 

24 Apa ia tee wattu la kupakitan 
kamu', kumua makuasana' Aku', Anak 
Mentolino, ndampangan tomadosa lan 
tee lino. Iamo joo kukua lako tee tokupi', 
'Ke'dehmoko, angka'i tuu ampahmu, 
mupole."" 

25 Ta'pa ke'dehmi jio olona tobuda, 
naangka'i to ampahna napole 
mpakala'bih Puang Allataala. 

26 Jangngah ngasan tuu lako tau anna 
mpakala'bih Puang Allataala. Silajatan 

ngasanni nakua, "Liwa' mejangngaran to 
apa takita tee allo!" 

27 Mangkai joo messunmi Puang Isa, 
na ngkita mesa' passassung disanga 
Lewi cumadokko lan kantoro'na. Nakua 
Puang Isa lako, "Maleko mai, nturu'na', 
kupuanak guruko!" 

28 Ta'pa ke'dehmi, napatorroi to 
jamanna, anna male nturu'i. 

291a tonna mangkamo joo, 
mangmaroah-roahmi Lewi jio bolana 
ntoratu Puang Isa. Buda passassung na 
tolaen nasolan kumande. 

30 Tangmasannang to ba'tu pira-pira 
to-Farisi sola guru agama, to nturu' toda 
pangngajaranna to-Farisi, anna kutanaii 
to anak gurun-Na Puang Isa nakua, 
"Ciapari mikumande sola passassung na 
totangnturu' atoran agama?" 

31 Mebalimi Puang Isa nakua, 

"Ia to tomalagah te'da naparallu 
tomangjampi, apa to tomasakira 
mparallui tomangjampi. 

32 Te'da kuratu la ntulung tossanga 
kalena tomelo, apa ratura' ntulung 
tomadosa, dikua namengkatoba' jio mai 
dosana." 

33 Den tau nakua lako Puang Isa, 
"Ianna anak gurunna Nabi Yahya 
sola anak gurunna to-Farisi, tuli 
puasa na massambajang, apa ianna 
anak gurun-Ta' kumande bang ia 
namangngiso'." 

34Mebalimi Puang Isa nakua, 
"Wa'dingraka misua to toratu puasa jio 
pangmaroasan tobotting, ke sola unapi 
tobotting muane? Tantu te'da! 

35 Apa la den wattunna na la diala jio 
mai tangnga-tangngana joo tobotting 
muane, iamo to Aku'. Ia joo wattu, 
mane'ri puasa tuu lako tau, iamo tee 
anak gurung-Ku'." 

36 Nacuritanpa Puang Isa tee 
pangpasusian nakua, "Te'da tau nca'cean 
baju baru napangtampiranni lako baju 
maluse. Nasaba' la mangca'ceanni joo 
baju baru na ia to kaen petampih baru 
te'da namelo dikita jio baju maluse. 

37 Susi toomi joo, te'da tau mpatama 
anggoro' baru tama pangpanian 
malusemo to dikabua' jio mai balulang. 
Nasaba' ia namangkamburamo joo 
anggoro' baru, tiba'tui joo pangpanian 
malusemo, natibaku to anggoro'. 

Jaji la sajang duai joo anggoro' sola 
pangpanianna. 

38 Ta to anggoro' baru, la dipatama 
todapi pangpanian baru. 

39 Na te'damo tau madoang nniso' 
anggoro' baru ke biasami nniso' anggoro' 
masaimo, nasaba' nakua, 'la'bi melo ia 
to anggoro' masaimo."" 

1 Den pissen tonna Allo Katorroan 
nannola jio bara'bah gose' Puang 
Isa, na ngge'te gose' to anak gurun-Na. 

Naridii jiong pala'na natiboi. 

2 Ba'tu pira-pira to-Farisi mpasalai 
nakua, "Ciapari na te'da mituru'i to 
atoran agamanta', ammipugaukki to 
dipemalian dipugauk ke Allo Katorroan?" 

3 Mebalimi Puang Isa nakua, "Tantu 
mibacamo to apa napugauk Daud, tonna 
tangbarahmo sola surudadunna. 

4Mentamami bola to dinii ssompa 
Puang Allataala, naalai nakandei to roti 
dipangngolo lako Puang Allataala, naben 
tooi to surudadunna. Nasitonganna, 
ianna situru' atoran agamanta', imang 
manda ia to wa'ding ngkandei joo roti." 

> Nakua unapa Puang Isa, "Puangnana' 
Allo Katorroan tee Aku', Anak Mentolino. 

Jaji, makuasana' mpattantui apa to 
wa'ding dipugauk ke Allo Katorroan." 

ela tonna Allo Katorroan laen omo, 
malemi Puang Isa mangngajahhi jio bola 
passambajangan. Ntuu jio den mesa' tau 
to mate sangbali limanna. 

7 Ba'tu pira-pira guru agama sola 
to-Farisi la nnangah bang kasalanna 
Puang Isa anna wa'ding mparapa'i. 
Jaji, napesa' tarruhhi kumua ba'tu la 
mpamalagahhi tau ke Allo Katorroanni. 

8 Apa naissen Puang Isa to lan 
penawanna tuu lako tau. Iamo joo 
nakuanni joo tomate sangbali limanna, 
"Maleko mai, mujenjen lan tangnga." 
Ke'dehmi, najenjen. 

9 Mekutanami Puang Isa lako joo 
tompesa'i nakua, "Ianna situru' 
atoran agama, apara to wa'ding 
tapugauk ke Allo Katorroan? Manggauk 
meloraka, ba'tu manggauk gaja'raka? 
Mpasalama'riki'ka padanta' rupa tau, 
ba'tu mbunoriki'ka padanta' rupa tau?" 

10 Mengkitami Puang Isa lako sininna 
tau, namane' ngkuanni joo tomate 
sangbali limanna, "E'te'i tuu limammu!" 
Nae'te'mi to limanna, namelo pole'mo. 

1! Gaja galli tuu lako guru agama sola 
to-Farisi anna sipangkadaii, apa to la 
napugauk lako Puang Isa. 

12 Mangkai joo, malemi Puang 
Isa de' buntu la massambajang. 
Massambajangmi jao siupuh bongi lako 
Puang Allataala. 

13Ta tonna mariwangmo, nasuai ratu 
to tomenturu' lako kale-Na anna pileii 
sangpulo dua to nasangai rasulu', iamo 
to: 

14Simon (to nasanga too Petrus), na 
Andreas to sile'tona, Yakub na Yahya, 
Filipus na Bartolomeus, 

15 Matius na Tomas, Yakub anakkana 
Alfeus na Simon (to disanga too 
tobarani), 

16 Yudas anakkana Yakub na Yudas 
Iskariot to undinna mpangpejokkoan 
Puang Isa. 

17 Ia tonna solohmo Puang Isa sola 
anak gurun-Na jao mai buntu, kendenmi 
jio padang malappa. Buda tau to 
menturu'mo lako kale-Na sirempun ntuu 
jio na buda too tau ratu jio mai lili'na 
tana Yudea, kota Yerusalem, na kota 
Tirus sola kota Sidon jio randan tasik. 

18 Ja tuu lako tau ratu la mpesa'dingngi 
pangngajah-Na Puang Isa, na la 
dipamalagah jio mai mangrupa-rupa 
sakinna. Ia to tonatamai setang ratu too 
nadipamalagah. 

19 Napengkulle-kullei ngasan tuu 
lako tau ngkaka' Puang Isa, nasaba' 
den kuasa messun lan mai kale-Na 
mpamalagah tau. 

20 Nakitami Puang Isa to tomenturu' 
lako kale-Na namangkada nakua, 
"Masannang kamu' tokaasi-asi, nasaba' 
kamu'mo umma'-Na Puang Allataala. 

21 Masannang kamu' to tangbarah 
tee too, nasaba' la dipebarahhi kamu'. 
Masannang kamu' to kumarrak tee too, 
nasaba' la metawa kamu"! 

22 Masannang kamu', ke dikaba'ci 
kamu', ke diula'i kamu', ke dicacca 
kamu', sola ke disanga kamu' togaja', 
nasaba' mituru'na' Aku', Anak Mentolino. 

23 Susi todamo joo napugauk tojolona 
joo tau lako tuu lako nabi tonna anu'. 
Ia ke susii joo, la masannang kamu' 
mimenari', nasaba' buda pahalami jao 
suruga. 

24 Apa macilaka kamu' to sugih, nasaba' 
mangkamo miampa' to kamasannangan 
lan kasugiranmi. 

25 Macilaka kamu' to barahmo tee too, 
nasaba' la tangbarah kamu'. Macilaka 
kamu' to metawamo tee too, nasaba' la 
masse penawammi mikumarrak. 

26 Macilaka kamu', ke napakala'bih 
kamu' tau, nasaba' susi toomo napugauk 
tojolona tuu lako tau mpakala'bih nabi 
tangtongan tonna anu'." 

27 Mangngajahhimi Puang Isa nakua, 
"Kupasan kamu', to mpesa'dingngi 
kadang-Ku'! Susi tee, pakamoja'i to 
ewalimmi, mimanggauk melo lako to 
ngkaba'ci kamu". 

28 Barakka'i to tontampakki kamu' ropu. 
Passambajanganni to tompakario-rio 
kamu'. 

29 Ia ke den tau ssala'pa popomu 
sangbali, patananan pissenni to 
sangbalinna. Ianna den tau rrampa 
baju landomu, ma'namo naala tooi to 
bajummu. 

30 Ta ke den tau mpeta'dai kamu' apa, 
benni to napeta'da. Na ia ke apammi 
dirampa, danggi'mo mipeta'da pole'i. 

31 Pugaukki lako padammi rupa tau, 
to apa mikadoangngi la napugauk lako 
kalemi. 

32 Ta ke mipakamoja'i to tompakamoja' 
kamu', apara kala'bianmi? Moi tomadosa 
mpakamoja' too to tompakamoja'i. 

33 Ta ke mpugauk kamu' kameloan lako 
tompugauk melo lako kalemi, apara 
kala'bianmi? Moi tomadosa napugauk 
tooi susi joo. 

34 Na ia ke mpangpeindanan kamu' 
doi', apa lako manda towa'ding 
mbajah pole'i, apara kala'bianmi? 

Moi tomadosa sipaindanan, sanga 
nakatappa'i kumua la natarima pole' 
pada to napangpeindanan. 

35 Te'da na la susi joo! Sibalikanna, 
pakamoja'i to ewalimmi, na la manggauk 
melo kamu' lako kalena. La mangpaindan 
kamu', na danggi'mo mitajanni to polena. 
Ia ke susii joo, la buda to pahalami, na la 
menjaji kamu' anak Puang Allataala Jao 
Majaona. Nasaba' melo to penawan-Na 
Puang Allataala lako totangnnissen 
mangkurru sumanga' na tomanggauk 
gaja'. 

36 Mamase kamu', susi Ambe'mi Puang 
Allataala mamase!" 

37 Mangpangngingaranmi Puang Isa 
nakua, "Danggi' mipasala padammi 
rupa tau, anna danggi' napasala kamu' 
Puang Allataala. Danggi' mimangcacca, 
anna danggi' nacacca kamu' Puang 
Allataala. Dampanganni to tolaen, anna 
dampangan toda kamu' Puang Allataala. 

38 Mangpabengan kamu' lako tolaen, 
anna ben toda kamu' Puang Allataala. 
La naben kamu' buda, susi ke mpake 
pesuka' melo, to dirodo, ditemme', na 
diboncoi too. Nasaba' ia to pesuka' 
misukatan tau, la napake too Puang 
Allataala ssuka' kamu'." 

39 Nacuritan pole'pa Puang Isa tee 
pangpasusian nakua, "Ia ke pada tobuta 
sirenden, manassa la melolinni ia do' 
garuang. 

40 Ia to mesa' passikola te'da nala'bi 
matande na gurunna. Apa ia ke 
tamma'mi melajah, la menjaji padami 
gurunna. 

41Ciapari mikitai to bulicak lan 
matanna padammi rupa tau, anna 
kaju sangbatang lan matammi te'da 
misa'dingngi? 

42 Umbo la mikua mangkada lako 
padammi rupa tau, 'Ee mane! Ake'mo 

na aku' nnalai tuu bulicak lan mai 
matammu', anna kaju sangbatang 

lan matammi te'da mikitai? Ee, 
tomajekkong! Alaii jolo' to kaju 
sangbatang lan matammi! Ianna 
macoramo pengkitanmi, mane'ra kamu' 
kullei nnalaii to bulicak lan mai matanna 
padammi rupa tau." 

43 Mangngajahhimi Puang Isa nakua, 
"Te'da ia to kaju melo buanna mpaden 
bua gaja'. Susi toomi to kaju gaja' 
buanna, te'da nampaden bua melo. 

44 Buanna dinii ntandai to kaju. 
Pangngala duri te'da namembua ara, na 
duri kamban te'da namembua anggoro'. 

45Ia to tomelo penawanna, la melona 
ia to napau, nasaba' kameloan manda 
lan penawanna. Na ia to togaja', gaja'na 
bangra napau, nasaba' kagajatan 
manda lan penawanna. Nasaba' apa lan 
penawanna tau, iamo napau timu." 

46 Mangngajahhimi Puang Isa nakua, 
"Ciapari mipekapuangngina', apa te'da 
mipugaukki to apa kupauan kamu'? 

47 Indara to wa'ding dipasusianni to 
toratu lako Aku' napesa'dingngii tee 
kadang-Ku', anna pugaukki? Melo ke 
kupauan kamu'. 

48 Ja joo tau dipasusi to tolangkabua' 
bola, napemandalanni ngkali padang, 
anna kabua' pondasi jao batu. Wattunna 
saba' to wai sa'dan ratu ntumpai joo 
bola, te'da natigesu' jio ngenanna, 
nasaba' dipake'dehhi jao pondasi batu. 

43 Apa ia to tossa'ding kadang-Ku', 
na te'da napugaukki, iamo dipasusi 
to tau mpake'deh bola, te'da napajaoi 
pondasi batu. Wattunna saba' to wai ratu 
ntumpai, ta'pa ro 'pokmi!" 

7 lIa tonna mangkamo Puang Isa 
mpau ngasanni joo lako tobuda, 
malemi tama kota Kapernaum. 

2 Den kamandang surudadu Roma 
ntuu jio, na den kaunanna to gaja 
napakamoja'. Masakii joo kaunanna 
nalamate mandami. 

3 Ta tonna sa'dingmi to karebanna Puang 
Isa, ssuami ba'tu pira-pira pekaamberan 
to-Yahudi namale mpeta'dai lako Puang 
Isa, anna ratu jio bolana mpamalagahhi 
joo kaunanna. 

“Ta tonna sitammumo Puang Isa, 
memmasei nakuanni, "Ee Puang, sipato' 
tatulung joo kamandang, 

3nasaba' nakamaseiki' to kita' 
to-Yahudi, nakabuatankan bola 
passambajangan." 

6 Malemi Puang Isa sola joo tau. 

Ia tonna mandoppi'mo bolana joo 
kamandang, ssuami solana mpauanni 
nakua, "Oo, Puang! Danggi'mo tabojo'i 
bang kale-Ta' male lako bolaku'. Te'da 
kusipato' la ntarimaki' jio bolaku'. 
7TIamo joo na te'da too kusipato' 
ssitammuanki'. Jaji, mangkada 
bangmiki', napumalagahhi to kaunanku'. 
8Nasaba' ia tee aku' tonturu'na' 
parentana tomparentana', na den 
toda surudadu kuparenta to nturu' 
parentaku'. Ia angkusuai to surudadu 
kumua, 'Maleko!', nang la malei, na 
ia angkukua lako to laenna, 'Maleko 
mai!' nang la ratui. Na ia angkusuai to 
kaunanku' kumua, 'Pugaukki tee!' nang 
la napugaukki ia." 

3 Jangngah Puang Isa ssa'dingngi joo 
kadanna. Messailemi anna mangkada 
lako tobuda to undi nturu'i nakua, "La 
miingaran! Liwa' matappa' tee tau! 
Te'dapa tau kuampa' kamatapparan 
susi tee, moi lan tangnga-tangngana 
to-Israel." 

101a tonna polemo lako bolana 
kamandang joo todisua, malagahmi joo 
kaunanna. 

11 Tangmasai mangkanna joo, malemi 
Puang Isa sola anak gurun-Na lako kota 
Nain, na buda too tau undi nturu'i. 

12 Ta tonna mandoppi'mo lako babangan 
kota, denmi tau mbulle tomate messun 
lan mai kota. Ia joo tomate, mesa' pea 
muane, anak tungga'na mesa' baine to 
matemo muanena. Buda pangtondokan 
ssolanni to indona joo pea. 

13Ta tonna kitami Puang Isa joo baine, 
massemi penawan-Na nakuanni, "Ee 
indo', danggi' takumarrak!" 

14 Nakandoppi'mi Puang Isa joo 
bullean nakaka'i. Kenden ngasanmi to 
tomamulle. Mangkadami nakua, "Ee, 
mane, mi'cikko!" 

15 Mi'cikmi na cumadokko joo pea 
muane tuo pole'mo anna mangkada- 
kada. Nasolanmi Puang Isa lako 
indona. 

16 Malaja' ngasanmi tuu lako tau na 
mpakala'bih Puang Allataala nakua, 
"Denmo mesa' nabi tonggo lan tangnga- 
tangngata'. Ratumi Puang Allataala 
mpasalama' umma'-Na!" 

17 Kaissenanmi to karebanna Puang Isa 
jio lil na tana Yudea na mengguririkkina. 

18 Napauanni anak gurunna Nabi Yahya 
sininna to apa mangka jaji. Mangkai joo 
natambaimi Nabi Yahya to dua anak 
gurunna, 

19 anna suai male ngkutanai Puang 
Isa kumua, "Kita'moraka Raja 
Mangpasalama' to kitajan, ba'tu la 
ntajanpakan tau laen?" 

20 Malemi sola dua lako Puang 
Isa nakua, "Nasuakan gurungki' 
mekutana lako kita', 'Kita'moraka Raja 
Mangpasalama' to kitajan, ba'tu la 
ntajanpakan tau laen?" 

21 Ta joo wattu napamalagah Puang Isa 
to mangrupa-rupa sakinna tau, nnula'i 
buda setang na mpapakita buda tobuta. 

22 Tamo joo napebalii nakua, "Polemo 
kamu' mipauanni gurummi apa to mikita 
sola misa'ding: pakitamo to tobuta, 
lumingkamo to tokupi', dipamalagahmo 
to tomasolak, pasa'dingmo to tomataru, 
dipatuo pole'mo to tomate, na Kareba 
Kasalamatan dipangpeissenanmo lako 
tomakario-rio. 

23 Masannang tongan to tau 


tangmenassan ntarimana'. 

24Ta tonna polemo to pesuanna Nabi 
Yahya, napamulami Puang Isa mpaui 
lako tobuda to Nabi Yahya nakua, "Apara 
male mikita jio padang pallawangan? 
Te'da mimale ngkita sanglambah reu 
nairi' angin. 

25 Apara male mikita? Tomangpakean 
balloraka? Te'da too, sanga ia to tau 
mangpakean susi joo na kala'bian, torro 
lanri ia salassa'! 

26 Jaji, apara male mikita? La ngkitara 
kamu'ka nabi? Tongan. La miingaran 
kumua, la'bipa ia na nabi. 

27 Nasaba' Nabi Yahyamo to mpasadia 
tau la ntarimana'. Susi to diuki' lan 
Sura' Allataala mpau Nabi Yahya kumua, 
Mangkadai Puang Allataala, 'lamo tee 
pesuang-Ku', to kusua la njoloanko, anna 
pemakassingngii to lalan la muola!'" 

28 Nakuapa Puang Isa, "Ingaranni, 
lan tee lino te'da tau la'bi mala'bih na 
Nabi Yahya, apa moi nasusi joo, ia to 
tokaminang majiong jio mai umma'-Na 
Puang Allataala, la'bi mala'bihpa ia na 
Nabi Yahya." 

29 Sininna tobuda mpesa'dingngi 
kadan-Na Puang Isa, susi toomi to 
passassung, napada nnakui kumua 

tongan to Puang Allataala. lamo joo 
napangpejioran kalena lako Nabi Yahya. 

30 Apa ia to to-Farisi na guru agama cia'i 
ntarima akkatta-Na Puang Allataala to 
mpatu kalena, nacia'i najio' Nabi Yahya. 

31 Mangkada pole' omi Puang Isa 
kumua, "Apara la kupasusianni tee tau 
too allo? Apara dipapadanni? 

32 Susi to pea sicadokkoan jio 
pasa' mpetambanni to solana, 
'Kipassulinganmo kamu', apa cia' kamu' 
menari'! Mpakkelonganmokan kelong 
kamasussan na te'da mimbating!' 

33 Battuananna: ratumo to Nabi Yahya, 
napuasa na te'da naiso' anggoro', mikua 
ora kumua, 'Natamaii setang!' 

34 Na ratu omo' Aku', Anak Mentolino, 
kukumande sola mangngiso', mikua omo 
kua, 'Kitai joo tomaullak, pangngiso', 
soba'na passassung sola togaja' sipa'na.' 

35 Apa moi nasusi joo, mandalan 
tangngah to Puang Allataala, na ia to 
kamandalanan tangngah-Na napapajan 
sininna tonturu'i." 

36 Den mesa' to-Farisi disanga Simon 
ntambai Puang Isa ratu kumande 
jio bolana. Malemi Puang Isa lako, 
nacumadokko kumande sola. 

37 Den mesa' baine lan joo kota 
mpugauk bang panggaukan gaja'. Ia 
tonna sa'dingngi kumua ia to Puang Isa 
kumandei jio bolana Simon to-Farisi, 
malemi lako mbawa minynya'-minynya' 
lan bittolo' pualam. 

38 Ja tonna ratumo lako, malemi ke'deh 
jio boko'-Na Puang Isa nakumarrak jio 
to' aje-Na, anna bosokkii wai matanna. 
Napa'dii beluakkana joo aje-Na Puang 
Isa, anna udungngi, namane' ntua'i 
minynya'-minynya'. 

39 Ta tonna kitami Simon to-Farisi to 
apa napugauk joo baine, mangkadai lan 
penawanna, "Ia kenna la nabi tee tau, 
la naissen ia kumua tomatumbara joo 
baine ssapuii. Tantu la naissen kumua 
tomadosa!" 

40 Nakuamo Puang Isa lako Simon to- 
Farisi, "Ee, Simon! Den la kupauanko." 
Napebalimi nakua, "Ie', tapauanmo' 
Guru." 

41 Nakuamo Puang Isa, "Den mesa' tau 
mpangpeindanan doi'na lako dua tau. 
Mesa' to napaindanni lima ratuh dinar, 
na ia to mesa' limang pulora. 

421a joo tokaindanan sola dua pada 
tangnakullemo mbajah indanna. Melo 

penawanna joo to mpaindannii anna 
puttai bangmi to indanna. Jaji, indannara 
joo tau sola duai to la'bi la mpakamoja'i 
joo tompaindannii?" 

43 Mebalimi Simon to-Farisi nakua, 
"Kusanga ia to budanna indanna 
diputtai!" Nakuamo Puang Isa, "Tongan 
tuu pebalimmu." 

44 Mengkitami Puang Isa lako joo baine 
namangkada lako Simon to-Farisi nakua, 
"Kitari tee baine! Ratuna' inde' bolamu, 
te'da mupasadianna' wai la kubasean 
aje-Ku', apa ia tee baine nabasei to 
aje-Ku' wai matanna, namane' mpa'dii 
beluakkana. 

45 Ta tongkumentama bolamu, te'da 
muudungna', apa ia tee baine nena'pa 
te'da bang natorroii nnudung aje-Ku'. 

46Te'da muminynyakkii to ulung-Ku', 
apa ia tee baine natua'i minynya'- 
minynya' to aje-Ku'. 

# La miingaran kumua, liwa' 
pangpakamoja'na, nasaba' 
didampanganmo ia, moi nabuda 
dosa napugauk! Ia to toci'di'ra 
dosana didampangan, la ci'di' toora 
pangpakamoja'na." 

48 Nakuamo Puang Isa lako joo baine, 
"Didampanganmoko." 

491a tuu lako tonasolan Puang 
Isa kumande sipangkada-kadai 
nakua, "Indara ia tee tau nawa'ding 
ndampangan tomadosa?" 

50 Apa nakua Puang Isa lako joo 
baine, "Dipasalama'moko, nasaba' 
mukatappa'ina'. Paela'-ela' bangmoko 
lako lalan!" 

8 t Mangkai joo, malemi Puang Isa 
Ilelei buda kota sola kampong 
mpangpeissenan Kareba Kasalamatan 

kumua la ratumi Puang Allataala 
mangparenta susi Raja. Ia to sangpulo 
dua anak gurun-Na undi nturu'i. 

2 Den ba'tu pira-pira baine undi too 
nturu'i. Den to mangka naula'i Puang 
Isa to setang lan mai kalena sola 
napamalagah jio mai sakinna. Susinna 
Maryam Magdalena to pitu setang 
napissenni naula'i lan mai kalena. 

3 Susi too Yohana, bainena Khuza. (Ia 
to Khuza nnurusu' doi'na Raja Herodes.) 
Den tooi Susanna na ba'tu pira-pirapa 
baine laenna. Ia tuu lako baine pada 
mpasadia kaparalluanna Puang Isa sola 
anak gurun-Na mpake kasugiranna. 

4Te'da ka'tunna to tau male lako Puang 
Isa jio mai kota laen. Ia tonna budamo 
tau sirempun, mangngajahhimi Puang 
Isa mpake pangpasusian nakua, 

"Den mesa' pangdusung male 
nnamboh banne. Ia tonna ambohmi, den 
to ta'pah do' lalan nasilesei tau, anna 
cappu'ii manuk-manuk. 

6 Den too to ta'pah do' batu-batu to 
ci di'ra litakkana. Ia tonna cumucukmo, 
madoi' bang malaju, nasaba' makase to 
litak nanii tuo. 

7 Den too to ta'pah lan tangnga duri. 
Natuo sola, apa saloboh-lobohnami joo 
duri, nasirimpihhii joo tananan arannai 
mate. 

8 Apa den too to ta'pah do' litak 
malompo. Maloboranmi, namembua 
manglokkon pessaratuh." Ia tonna 
mangkamo Puang Isa mangngajahhi 
naandongngimi gamaran-Na nakua, 
"Ingaranni to apa mangka misa'ding, 
sanga ketalinga kamu'!" 

9 Napekutananmi anak gurun-Na 
Puang Isa apara battuananna joo 
pangpasusian. 

10 Nakuamo Puang Isa mebali, 
"Dibenmo kamu' barakka' la nnissenni 

to apa tangnaissen tau kumua la ratui 
Puang Allataala mangparenta susi Raja. 
Apa ia to tau laen diajahhi mpake 
pangpasusian, dikua moi napemakitaii, 
apa te'da nakitai. Moi nada'tan bang 
mpesa'dingngii, apa te'da napahangngi." 

11 Napauanmi Puang Isa battuananna 
joo pangpasusian nakua, "Ia to banne 
iamo to kadan-Na Puang Allataala. 

12Ta to banne ta'pah do' lalan 
dipasangrapangngi to tossa'ding kadan- 
Na Puang Allataala. Apa ratui to Ballisi' 
rrampai joo kada mangkamo nasa'ding, 
dikua anna danggi' namatappa' na te'da 
nadipasalama'. 

13 Ja to banne ta'pah do' batu-batu 
dipasangrapangngi to tossa'ding kadan- 
Na Puang Allataala anna masannang 
ntarimai. Apa te'da natorro tongan lan 
penawanna. Te'da namasai matappa', 
nasaba' ianna den pecoba rratui, ta'pa 
balik pole'mi. 

141a to banne ta'pah lan tangnga duri 
dipasangrapangngi to tossa'ding kadan- 
Na Puang Allataala, apa mpuselangngi 
katuoanna. Madoang bangri la sugih 
mpusannang katuoan lan lino, to 

nni'pinni joo kada lan penawanna, anna 
te'da namembua melo. 

15Ja to banne tuo jio litak malompo 
dipasangrapangngi to tossa'ding 
kadan-Na Puang Allataala, napallan 
penawa meloi na maruruh penawanna, 
namatappa' tarruh sanggenna membua.' 

16 Mangngajahhimi Puang Isa nakua, 
"Te'da tau mpadukku palita nasamboii 
busu, ba'tu napajiongngi sulluk 
katindoan, apa napajaori ngenan palita, 
dikua naarrangngi to tau ke mentamai 
bola. 

17 Te'da to membuninna 
tangladipangpekitan undinna, na 
te'da to tangdipaunna tangladipau anna 
kaissenan undinna. 

18 Iamo joo ingaran meloi tee apa 
misa'ding. Nasaba' ia to tonnampuimo 
buda apa la dirangngannipa la'bi buda. 
Apa ia to totangnnampui apa, ia to apa 
ci'di'mora naampui, la dialai pissen." 

19 la tonna mangkamo joo, ratumi 
indo-Na sola sile'to-Na Puang Isa, apa 
te'da nakullei sikita, nasaba' gaja buda 
tau ntalimbungngi to Puang Isa. 

20 Denmi mesa' tau mpauanni nakua, 
"Oo Puang, jioi salean to indo-Ta' sola 
sile'to-Ta'. Madoangngi ssikitanki'." 

21 Apa mebalii Puang Isa nakua, 
"Sininna to tau ssa'ding kadan-Na Puang 
Allataala napugaukki, iamo indo-Ku' sola 
sile'to-Ku'." 

22 Den pissen naendek de' lopi to Puang 
Isa sola anak gurun-Na. Nakuanni, "Melo 
ke talamban lian sambali'na tasik." 
Malemi manglopi. 

23 Tg tonna malemo manglopi lian, 
mamma'i to Puang Isa. Te'da namasai, 
ratumi to kalimpuru. Ia to lopinna 
natamaimi wai na la tallanmi. 

24 Malemi to anak gurun-Na ntundanni 
nakua, "Oo, Guru, la tallanmiki'!" 
Mi'cokmi to Puang Isa nagarra'i to 
kalimpuru sola bombang. Radanmi to 
kalimpuru narapa' to tasik. 

25 Nakuamo lako anak gurun-Na, 
"Ciapari na te'dara mikatappa'ina'!" 
Jangngah ngasanmi sola silajatanni 
nasipangkada-kada sikutana, "Indara ia 
sitonganna tee tau na moi angin sola 
bombang nturu' tooi to parenta-Na!" 

26 | ambanmi Puang Isa sola anak 
gurun-Na lian tana Gerasa sambali'na 
Tasik Galilea. 

27 Ntuu jio den mesa' tau jio mai 
kota to natamai buda setang. Masaimo 
tangmebaju na te'damo namadoang 
torro jio bola. Torro lan bangmira lo'ko' 
tomate. Pembudai nakuasai setang, 
anna moi dipumpung rante bassi to 
limanna sola ajena nadiampai bang, 
apa naka'tu-ka'tupa to pumpungna, na 
male ngkinjarasanni setang lako padang 
pallawangan. Ia tonna mellaomo Puang 
Isa jao mai lopi, ia joo tonatamai setang 
male mpessitammuii. Ia tonna kitami to 
Puang Isa, nakandoppi'mi nasuju' jio olo- 
Na, nnandongngi mangkada nakua, "Oo, 
Puang Isa, Anak Allataala to kaminang 
makuasa! La tapatumbamora' tee? 
Meta'dana', danggi' dikka' tacallana'!" 
Mangkadai susi joo, nasaba' nasuai 
Puang Isa joo setang messun lan mai 
kalena. 

28 (8:27) 

29 (8:27) 

30 Nakutanaimi Puang Isa nakua, 
"Indara sangammu?" Mebalimi nakua, 

"Disangana' Legiun", nasaba' buda 
setang lan kalena. 

31 Meta'dami tuu lako setang lako Puang 
Isa kumua, danggi' naula'i tamai posi' 
tana to gaja dalan. 

32 Te'da namambela jio mai ntuu joo, 
den buda bai massumben jio sare buntu. 
la joo setang meta'da lako Puang Isa 
nakua, "Eloranmokan mentama ntuu 
lako bai." Natarimai Puang Isa joo 
peta'danna. 

33 Messunmi joo setang lan mai joo tau, 
namentama bai. Sikinjarasanmi tuu lako 
bai jao mai awa', nampentujoan kalena 
do' tasik, anna makkan ngasan. 

34 Ta tonna kitami tomangrewa bai joo 
apa jaji sikinjarasanmi male mpaui tama 
kota na kampong mengguririkkina. 

35 Simessunanmi to tau ngkitai to apa 
mangka jaji. Ia tonna ratumo lako to 
nanii Puang Isa, nakitami joo todiula'i to 
setang lan mai kalena cumadokko jiong 
to' aje-Na Puang Isa mangpakeanmo, 
na melomo pangngingaranna. Malaja' 
ngasanmi tuu lako tau. 

36 Ta joo tomangrewa ngkitai to apa 
jaji, ncuritanni umbo nakua joo setang 
messun lan mai joo tau. 

37 Napeta'dami to-Gerasa lako Puang 
Isa kumua nasalaii joo tondok, nasaba' 
gaja laja'i. Endekmi de' lopi to Puang Isa 
nalamban pole" lian. 

38 Ja joo todiula'i to setang lan mai 
kalena meta'dai lako Puang Isa la undi 
nturu'i. Apa nasuari Puang Isa pole 
nakua, 

39 "Polemoko mupangpeissenanni to 
apa mangka napugauk Puang Allataala 
lako kalemu." Polemi joo tau, namale 
Ilingkai joo kota mpangpeissenanni to 
apa mangka napugauk Puang Isa lako 
kalena. 

40 Ia tonna lamban pole' omo Puang Isa 
lian sambali'na tasik, marioi to tobuda 
ntammuii, nasaba' natajan tarruhhi. 

41 Ratumi Yairus mesa' kapala 
bola passambajangan jio ntuu joo 
kota. Suju'mi jio olo-Na Puang Isa 
namengkamalah-malah tongan kumua 
namale lako bolana, 

42 hasaba' la mate mandamo to 
mesa-mesanna anakkana baine umuru' 
sangpulo duamo taunna. Malemi Puang 
Isa lako bolana Yairus na gaja buda tau 
nturu'i ssisi'pin-si'pinnii. 

“3 Den mesa' baine to sangpulo duamo 
taunna maparri' tongan nasa'ding, 
nasaba' mecarepa tarruh bangngi. 
Puramo to ewananna nabaluk napake 
male mangpejampi lako dottoro', apa 
te'da nakullei mpamalagahhi. 

44 Malemi mpendete'i Puang Isa jio mai 
boko'-Na, anna kaka'i to tampak baju 
lando-Na, nata'pa te'damo rara messun. 

45 Mekutanami Puang Isa nakua, "Indara 
to ngkaka' baju lando-Ku'?" Te'da bang 
tau mangngaku, anna mangkada Petrus, 
"Oo, Puang! Liwa' buda tau ntalimbungki' 
nasisi'pin-si'pinniki'!" 

46 Apa nakua Puang Isa, "Den tau 
ngkaka'na'. Kuissenni joo, sanga den 
kuasa messun lan mai kale-Ku'." 

# Ta joo baine mbe'behmi na malaja', 
nasaba' kaissenanni to apa mangka 
napugauk, anna suju' jio olo-Na Puang 
Isa. Napaui jio olona tobuda ciapari 
nakaka'i to tampak baju lando-Na Puang 
Isa, napau too kumua ta'pa te'damo rara 
messun joo wattu. 

48 Nakuamo Puang Isa lako joo baine, 
"Ee, anak-Ku'! Malagahmoko, nasaba' 
mukatappa'ina'. Paela'-ela' bangmoko 
lako lalan." 

la tonna mangkada unapa Puang 
Isa susi joo, ratumi mesa' todisua jio 
mai bolana Yairus. Nakua lako Yairus, 
"Danggi' omo tasussai tuu Guru male 
lako bola. Matemi to becce'ta'." 

50 Ja tonna sa'dingngi Puang Isa joo 
kareba, nakuamo lako Yairus, "Danggi' 
mumalaja', matappa' bangmoko lako 
Aku', nang la salama' to becce'mu." 

51 1a tonna ratumo lako bolana Yairus, 
te'da tau laen naeloran mentama, 
saliwanna Petrus, Yahya, Yakub sola 
tomatuanna joo pea. 

52 Sikarrakan to tau mbatingngii. Apa 
nakua Puang Isa ngkuanni, "Danggi' 
mikumarrak! Te'da ia namate, apa 
mamma'ri!" 

53 Napetawa-tawaimi tau to Puang Isa, 
nasaba' naissen kumua matemi ia. 

34 Natoemi Puang Isa to limanna joo 
pea namangkada nakua, "Ee becce', 
mi'cokko!" 

>> Polemi sunga'na joo pea, nata'pa 
mi'cik. Nasuami Puang Isa to tau mbenni 
kande. 

56 Jangngah to tomatuanna ngkitai joo 
kajajian. Apa naanggai Puang Isa kumua 
danggi' naden tau napauan. 

1 Natambaimi Puang Isa to sangpulo 

dua anak gurun-Na sirempun, 
nabenni kuasa nnula'i setang, na 
mpamalagah tomasaki. 

2Nasuami sola ngasan male 
mpangpeissenanni kumua la ratumi 
Puang Allataala mangparenta susi Raja, 
nasua tooi male mpamalagah tomasaki. 

3Napasanni kumua, "Ia ammimale, 
danggi' mibawa apa-apa, susinna 
tekken, ba'tu sepu', ba'tu kande, ba'tu 
doi', ba'tu baju duang lambah. 

“la to bola dinii ntarima melo kamu', 
jiomo kamu' torro sanggenna male pole' 
kamu' mpatarruh kalingkanmi. 

> Apa ia ammiratu lako mesa' kota, 
na te'da miditarima, salai joo kota, 
mipentambakanni to carepa jio ajemi, 
la mpangngingaranni tuu lako tau to 
kasalanna!" 

SJa tonna mangkamo Puang Isa 
mbenni pepasan, malemi to anak gurun- 
Na mpasitarruh-tarruh kampong 
mpangpeissenanni to Kareba 
Kasalamatan. Na mpamalagah too 
tomasaki. 

7Ta tonna sa'dingngi Raja Herodes 
Antipas, to mparenta tana Galilea, to 

apa napugauk Puang Isa, tangrapa' 
penawanna nnawa-nawai. Nasaba' den 
to mpaui kumua tuo pole'mi to Nabi 
Yahya. 

8 Den too tau kumua Nabi Eliara to 
mpangpekitan omo kalena. Den omo tau 
laen kumua den mesa' nabi tonna anu' 
tuo pole'mo. 

9 Nakuamo Raja Herodes, "Ianna Nabi 
Yahya, mangkamo kupangpele'toan 
ulunna. Apa ia to Puang Isa, indara ia 
sitonganna? Gaja budamo kusa'ding to 
apa napugauk." Iamo joo napengkulle- 
kullei la mpessitammuii to Puang 
Isa. 

10 Ta tonna polemo joo rasulu' jio mai 
kalingkanna, pada nacuritami lako Puang 
Isa to apa napugauk. Mangkai joo, 
napessalaii Puang Isa to tobuda, namale 
mesa sola to rasulu' lako kota Betsaida. 

11 Apa naissen tobuda kumua malemi, 
naundi nturu'i. Napessitammuimi, 
namangngajahhi umbo nakua to tau 
menjaji taun-Na Puang Allataala lan 
kaparentan-Na. Napamalagah ngasan 
tooi to tomasaki. 

121a tonna la bongimi, malemi to 
anak gurun-Na ngkandoppi' Puang Isa 

nakuanni, "Oo Puang! La'bi melo ke 
tasuami tee mai tobuda namale nnangah 
ngenan pangbongian sola kande ntuu 
lako kampong sola tomangbara'bah 
mengguririkkita', nasaba' pallawangan 
tee tanii." 

13 Apa napebalii nakua, "Kamu' ia 
to la mpakandei." Nakuamo to anak 
gurun-Na, "Limamora roti na duapa 
bale kiampui! La malerakanka nnallianni 
kande tee mai tau?" 

14 Ta joo wattu den agi-agi limang sa'bu 
tau ke muane manda dibilang. Nakuamo 
Puang Isa lako anak gurun-Na, "Suami 
tee mai tau cumadokko silimangpulo tau 
sangtorroan." 

15 Napugaukmi anak gurun-Na susi to 
disuanni. Ia tonna cumadokko ngasanmo 
joo tau sola ngasan, 

16 naalami Puang Isa joo lima roti 
na dua bale, anna mentingngara de' 
langi', mangkurru sumanga' lako Puang 
Allataala. Namane' nti'pek-ti'pekki joo 
roti sola bale, nabenni anak gurun-Na 
anna tawa-tawanni to tobuda. 

17 Kumandemi sola ngasan sabarahna. 
la tonna mangkamo kumande, 

napasirempunmi to torrona, ponnopa 
sangpulo dua baku'. 

18 Den pissen namale Puang Isa torro 
mesa massambajang, anna ratu to anak 
gurun-Na lako joo nanii. Mekutanami 
Puang Isa nakua, "Ia ke pahangna 
tobuda, indara nasanganna'?" 

19 Mebalimi nakua, "Den tau kumua 
Nabi Yahya, den too tau kumua Nabi 
Elia, na ia to laenna kumua sala mesa'na 
nabi tonna anu' to tuo pole'." 

20 Mekutana pole' omi nakua, "Apa ia ke 
pahangmi, indara' tee?" Mebalimi Petrus 
nakua, "Kita'mo Raja Mangpasalama' to 
pura nabasse Puang Allataala." 

21 Napakainga'mi Puang Isa to anak 
gurun-Na kumua danggi' naden 
tau napauan kumua Iamo Raja 
Mangpasalama'. 

22 Nakuapa Puang Isa, "Ia tee Aku' Anak 
Mentolino, la gaja parri'na'. La naewana' 
pekaamberan to-Yahudi, kapala imang 
sola guru agama. La dibunona', apa ia ke 
allo mangpentallun, la dipatuo pole'na' 
jio mai kamatean." 

23 Nakua omo Puang Isa lako tobuda, 
"Ia to tolanturu'na', te'da nalanturu'i 
bang pakkaeloran penawanna, apa 

allo-allo la mpassanni kaju sitambenna, 
naturu' tarruhna'. 

24 Nasaba' ia to tonturu' bang 
pakkaeloran penawanna, te'da 
nalannampa' katuoan melo te'da 
cappa'na. Apa ia to tonturu' tarruhna' 
moi la dibuno, iamo la nnampa' katuoan 
melo te'da cappa'na. 

25 Apara bua'na lako tau ke naassang 
ngasanni tee lino, apa te'da naampa' 
katuoan melo te'da cappa'na? 

26 Ta to tongkasirisanna' na te'da naakui 
to pangngajaran-Ku', la kukasirisan todai 
tee Aku', Anak Mentolino, ke ratuna' 
mpupangngarrang kamala'biran-Ku' to 
susi una kamala'biran-Na Ambe'-Ku' na 
kamala'biranna malaeka'-Ku'. 

27 La miingaran! Sitonganna den kamu' 
to ntee, te'dapa namate ke te'dapi 
nakitai to Puang Allataala mangparenta 
susi Raja." 

28 Agi-agi sangminggu mangkanna 
joo, nasolanmi Puang Isa to Petrus, 
Yahya na Yakub, namale de' buntu la 
massambajang. 

291a tonna massambajang unapa 
Puang Isa membalikmi rupan-Na, 

na ia to pakean-Na memmabuccang 
cumbia'-bia'. 

30 Nata'pa den dua tau, iamo to Nabi 
Musa sola Nabi Elia, dikita lan arrang 
kamala'biran pole jao mai suruga. 
Nasipangkadaimi Puang Isa sola Nabi 
Musa na Nabi Elia to kamatean-Na Puang 
Isa to la jaji jao kota Yerusalem situru' 
akkatta-Na Puang Allataala. 

31 (9:30) 

32Mamma'i Petrus, Yahya na Yakub, 
apa ia joo wattu ta'pa mi'cikmi nakitai to 
kamala'biran-Na Puang Isa na ia joo tau 
dua nasolan ke'deh. 

33 Ta tonna la malemo joo tau sola duai 
ssalai Puang Isa, nakuamo Petrus lako 
Puang Isa, "Oo Guru, masannangki' ntee. 
Melo ke ngkabua'kan tallu bola-bola, 
mesa' tanii, mesa' nanii Nabi Musa, na 
mesa' nanii Nabi Elia." (Ia joo kada 
napau punala bangri Petrus, te'da 
naissenni patunna.) 

34 Ta tonna mangkada unapa Petrus 
ratumi to saleu' mbombonnii sola 
ngasan. Na ia tonna samboimi saleu', 
silajatanmi to anak gurun-Na. 

35 Denmi gamara nasa'ding lan mai 
saleu' nakua, "Iamo tee to Anak kupilei. 
Pesa'dingngii!" 

36 Ja tonna te'damo disa'ding joo 
gamara, nakitami mesa-mesamira Puang 
Isa ntuu jio. Ia tuu lako anak gurun-Na 
pada kamma' bangngi joo wattu, na 
te'da naden tau napauan to apa mangka 
nakita. 

37 Masawanna, tonna solohmo Puang 
Isa jao mai buntu sola joo tallu anak 
gurun-Na, siratuan omi to tau buda lako 
kale-Na. 

38 Denmi mesa' muane nnandongngi 
mangkada lan tangnga-tangngana 
tobuda nakua, "Oo Guru, takamaseina' 
dikka'! Takitapi joo anak tungga'ku'! 

39]a ke natamai omi joo setang, 
metamba-tamba tongan natisintak- 
sintak to kalena sanggenna 
mangkambura-bura to kasolena. 

Te'da namessun joo setang ke te'dapi 
nasessa tonganni dikka'! 

40 Kupeta'damo lako anak gurun-Ta' 
kumua naula'ii joo setang, apa te'da 
nakullei." 

41 Mebalimi Puang Isa kumua, 
"Takkaliwa' ngasan kamu' tee! 

Tangmatappa' sola sala lalan tee tau too 
allo! Piranpara masainna la kunii torro, 
to la minii mpa'dikki penawang-Ku'? 
Bawai mai tuu anakkamu!" 

42 Ja tonna mandoppi'mo joo pea lako 
Puang Isa, napessambakanmi setang 
natisintak-sintak to kalena. Apa nagarra'i 
Puang Isa joo setang, naula'i lan mai joo 
pea. Napamalagahmi Puang Isa joo pea, 
namane' solanni lako ambe'na. 

43 Jangngah ngasan tuu lako tau, 
nasaba' kuasan-Na Puang Allataala. Ia 
tonna jangngah bang unapa tuu lako 
tau ntangngahhi sininna to mangka 
napugauk Puang Isa, nakuamo lako anak 
gurun-Na, 

44 "Pesa'dingngii mituli nningaranni tee 
kadang-Ku'! 'Ta tee Aku' Anak Mentolino, 
la dipangbenna' lako kuasanna tolino."" 

4> Te'da napahangngi anak gurun-Na 
joo kadan-Na, apa malaja'i ngkutanaii. 
Dibuniananni joo lako kalena, dikua anna 
danggi' napahangngi. 

46 Site'gehhi to anak gurun-Na Puang 
Isa kumua indannari to kaminang 
mala'bih. 

47 Apa naissen Puang Isa apa to lan 
penawanna. Iamo joo naalami to pea 
biccuk, napajenjenni jio sa'de-Na. 

48 Mangkadami lako anak gurun-Na 
nakua, "Ia to tontarima pea to susi 
tee, sanga kamatapparanna lako Aku', 
pada bang unamo to Aku' natarima. Na 
ia to tontarimana', natarima toomo to 
Puang Allataala to ssuana'. Nasaba' ia 
to tossanga kalena kaminang biccu' jio 
tangnga-tangngami, iamo kaminang 
matonggo!" 

49 Nakua Yahya mangkada, "Oo Guru, 
den tau kikita nnula'i setang mpau 
sangan-Ta', angkianggaii, nasaba' te'da 
namenturu' lako kita'." 

50 Apa nakua Puang Isa ngkuanni, 
"Danggi' mianggaii, nasaba' ia ke te'da 
naewaliki', battuananna iamo solata'." 

>l Ta tonna la madoi'mo Puang Isa 
diangka' de' suruga, nakuamo, "La 
malena' de' kota Yerusalem." 

52 Nasuami to ba'tu pira-pira tau 
njoloanni. Malemi joo todisua 
namentama mesa' kampong to- 
Samaria la mpasadianni kaparalluan-Na 
Puang Isa. 

53 Apa ia to tau lan joo kampong te'da 
namadoang ntarimai to Puang Isa, 
nasaba' naissen kumua la male de'i kota 
Yerusalem. 

34 Ta tonna issenni Yakub sola Yahya 
kumua te'da natarimai to-Samaria to 
Puang Isa, nakuanmi, "Oo, Puang! 
Wa'dingraka kipeta'da api jao mai langi' 
nasabu'i to tau lan joo kampong?" 

>> Apa messailei Puang Isa nagarra'i joo 
anak gurun-Na. 

56Ja tonna mangka joo, malemi lako 
kampong laen. 

37 Ia tonna mpatarruhmo kalingkan-Na 
Puang Isa sola anak gurun-Na, denmi 
mesa' tau mangkada lako Puang Isa 
nakua, "Oo Puang! La undina' nturu'ki' 
umbo-umbo taola!" 

38 Mebalimi nakua, "Cinggallun den 
ia lo'ko'na, sola manuk-manuk den 
ia serangna, apa ia tee Aku', Anak 
Mentolino, te'da ngenan kunii mamma'." 

59 Nakuamo Puang Isa lako mesa' tau 
laen, "Undiko nturu'na'." Apa nakua joo 
tau, "Oo Puang! Eloranpa' jolo' kupole 
Ilamun ambe'ku'." 

60 Apa mebalimi nakua, "Ake'mo na 
tomatemora Ilamun tomatena. Apa 


LUKAS 9.61-10.4 74 


maleko mpangpeissenanni kumua la 
ratumi Puang Allataala mangparenta susi 
Raja." 

61Den omi tau mangkada lako Puang 
Isa nakua, "Oo Puang! La undina' 
nturu'ki', apa eloranna' jolo' kupole lako 
bolaku' mpaui." 

62 Apa nakua Puang Isa, "Ia to 
tau mangpamulamo manengko, apa 
messaile pole' opa lako boko', te'da 
nasipato' menjaji umma'-Na Puang 
Allataala." 

10 1 Mangkai joo napilei omi Puang 

Isa to pitung pulo tau laen to 
nturu'i, nasuai male sidua-dua njoloanni 
lako sininna kota sola kampong to la 
napangngujui. 

2 Nakuanni, "Siririanmo to pare, apa 
ci'di'ra tomepare. Iamo joo peta'dai 
lako ampunna uma, nasua tau male 
mpepareanni. 

3Malemo kamu'! Kusua kamu' male susi 
bembala' mentama tangnga serigala. 

4Danggi' mibawa sepu' ba'tu tas, ba'tu 
sapatu. Danggi' mimasai sipangkada- 
kada tau jio tangnga lalan. 

“Ia ammimentama bola la mikua, 
'Dennaa upa' nabarakka'i kamu' Puang 
Allataala!' 

SJa ke den tau lan joo bola ntarimai to 
pangbarakka'mi la torroi lan joo bola. Ia 
ke te'da namadoang ntarimai, ake'mo 
na pole pole' joo pangbarakka'mi lako 
kalemi. 

7Ta ke ditarima kamu', danggi'mo 
mimellele-lele. Tarima meloi to kande 
naben kamu". Nasaba' ia to tomangjama, 
sipato' ntarima sarona. 

8 Ta ke mentama kamu' kota, natarima 
melo kamu' tau, la mikande apa to 
naben kamu'. 

9 Pamalagahhi to tomasaki lan joo 
kota, mipangpeissenanni kumua, 
cingga'tu'mora naratu Puang Allataala 
mangparenta susi Raja. 

10 Apa ia ke mentama kamu' kota, 
na te'da miditarima, messun kamu' 
mipangpeissenanni jio bata' kumua, 

11 'Moi to carepa kotami le'ke' jio ajeki' 
kipentambakan too, la mpangngingaran 
kamu' to kasalanmi. Apa la miissen 
kumua cingga'tu'mora naratu Puang 
Allataala mangparenta susi Raja!' 

12 Ingaranni! Ia ke Kiama'mi lino, la'bi 
nasessai Puang Allataala to tau lan joo 
kota na ia to to-Sodom!" 

13 Mpatarruhhi kadan-Na Puang 
Isa nakua, "Macilaka kamu' to- 
Khorazim sola to-Betsaida! Buda tanda 
mejangngaran to mangka kupugauk jio 
kotami, apa te'dapa mimengkatoba'. 
la kenna la dipugauk joo tanda 
mejangngaran jio kota Tirus sola kota 
Sidon, masaimo mengkatoba' tuu 
lako tau jio, moi na bangsa tangngia 
to-Yahudi. La mangpakean kamasussan, 
napessamboran too au de' ulunna, sanga 
mpenassannii dosana. 

14 Ja ke Kiama'mi lino, la'bi maringngan 
ja sessana to to-Tirus sola to-Sidon, na 
ia to sessami sola ngasan. 

15Na kamu' to-Kapernaum! 
Misangaraka la dipamatande kamu' ratu 
de' langi'? Te'da! Apa la dipembuangan 
kamu' do' ngenan kaminang majiong!" 

16 Nakuamo Puang Isa lako tonturu'i, 
"Ia to tau mpesa'dingngi kamu', padamo 
to Aku' napesa'dingngi. Ia to tote'da 
natarima kamu', padamo to Aku' te'da 
natarimai. Na ia to totangntarimana', 

padamo to Puang Allataalara, to ssuana', 
te'da natarimai." 

17 Gaja rioi tuu lako pitung pulo tonturu' 
Puang Isa tonna polemo jio mai to nanii 
male sidua-dua, anna kua, "Ee Puang, ia 
ke mpakekan sangan-Ta' nnula'i setang, 
naturu'mokan!" 

18 Mebalimi Puang Isa nakua, "Den 
kukita Ballisi' polloh jao mai langi' susi 
palepa'. 

19 Pesa'dingngii! Kubenmo kamu' 
kuasa miwa'ding ntaloi ulah bolong, 
singki'-singki', na la mitaloi ngasan too 
to kuasanna ewalimmi Ballisi', na te'da 
namangpanggaukan lako kamu'. 

20 Moi nasusi joo, danggi' mimario 
nasaba' naturu'mo kamu' setang, apa 
la mario kamu', nasaba' diuki'mo to 
sangammi jao suruga." 

211a joo wattu mario tongan to Puang 
Isa, nasaba' nakuasaii Roh Allataala, 
nakua, "Oo Ambe', Puangna langi' sola 
lino! Mangkurru sumanga'na' lako Ambe', 
nasaba' ia ngasan joo tabunianan lako 
tomandalan pahangna sola tomacca, 
tapangpeissenanmo lako totangpaissen. 
Oo Ambe', iamo tapumasannang." 

22 Nakuapa Puang Isa, "Sininna apa 
naben ngasanmo' Ambe'. Na te'da 
mesa' tau nnissenni to Anak, saliwanna 
Ambe'. Te'da too mesa' tau nnissenni to 
Ambe', saliwanna Aku' Anak, sola ia to 
tokupueloh kupaissenni." 

23 Messailemi Puang Isa lako anak 
gurun-Na, napauan mesai kumua, 
"Masannang kamu', nasaba' mikitamo to 
mikitanna tee too. 

24|a miingaran! Buda nabi sola 
raja tonna anu' madoang la ngkitai 
to apa mikita tee too, apa te'da 
nakitai. Madoang too la ssa'dingngi 
to apa misa'ding tee too, apa te'da 
nasa'dingngi." 

25 Mangkai joo, denmi mesa' guru 
agama la nnakkalanni Puang Isa, naden 
lalan nanii mpasalai. Malemi lako, 
nakua, "Oo Guru! Apara to sipato' la 
kupugauk, angkuampa' katuoan melo 
te'da cappa'na?" 

26 Mebalimi nakua, "Apara to diuki' lan 
atoranna Nabi Musa? Umbora nakua 
pahangmu joo?" 

27 Nakuamo mebali joo guru agama, 
"Ie. La mpakamoja' tonganki' Puangta' 
Puang Allataala, situru' canning atinta', 

sininna kapaissenanta' na sininna 
kapakulleanta' ratu lako ssalainta' lino 
na mpakamoja' tooki' padanta' rupa tau, 
susi ke mpakamoja'ki' kaleta'." 

28 Mebalimi nakua, "Tongan tuu 
pebalimmu. Pugaukmi, ammuampa' 
katuoan melo te'da cappa'na." 

29 Apa cia'i masiri' joo guru agama, 
namekutana nakua, "Indara to 
padangku' rupa tau?" 

30 Mebalimi Puang Isa mpake 
pangpasusian nakua, "Den mesa' muane 
male jao mai kota Yerusalem mangnguju 
do' kota Yerikho. Natammuii parampo' 
jio tangnga lalan, narampai to pakeanna 
sola sininna apanna, namane' nggasa'i 
na ci'di'mora namate. Mangkai joo 
nasalai bangmi. 

31 Denmi mesa' imang nnola ntuu jio. 
Ia tonna kitami joo todirampo', lambanni 
lako sambali'na mpessalai, namane' 
tarruh. 

32 Den toda to-Lewi, tomangjama 
lan Bola Puang Allataala, nnola ntuu 
jio. Ia tonna kitami joo todirampo', 
lamban todai lako sambali'na mpessalai, 
namane' tarruh. 

33 Apa denni to-Samaria, to mambela 
lalan, nnola ntuu toda jio. Ia tonna kitai 
joo todirampo', massemi penawanna. 

34 Malemi ngkandoppi'i, nabasei 
anggoro' to kojongna, najampii 
minynyak, namane' mba'ba'i. Napade'i 
keledainna, nabawai lako bola 
pangbongian, naparakai meloi. 

35Masawanna joo naalanmi dua dinar, 
nabenni to ampu bola pangbongian, 
napasanni nakua, 'Parakai meloi tee 
tau. Ianna te'da naganna' tuu doi', ratu 
pole'pa' kumane' mbajahki'.'" 

36 Natampakkimi Puang Isa joo curitan- 
Na nakutanaii joo guru agama, "Ia ke 
iko, umbonnara tee tau tallu to ssangai 
padanna rupa tau joo todirampo'?" 

37 Mebalimi joo guru agama nakua, "Ia 
to tongkamaseii joo todirampo' anna 
tulungngi." Nakuamo Puang Isa, "La 
mupugaukki susi joo!" 

38 Malemi Puang Isa mpatarruh 
kalingkan-Na sola anak gurun-Na, 
namentama mesa' kampong. Denmi 
baine jio disanga Marta ssuai naratu lako 
bolana. 

391a joo Marta den sile'tona disanga 
Maryam. Ia joo Maryam cadokko bang 

siandah Puang Isa mpesa'dingngi 
pangngajah-Na. 

40 Apa ia joo Marta naparri-parri 
ntoratui. Malemi lako Puang Isa nakua, 
"Oo Puang, antakamma' bangra Kita' 
na te'da bang napuinawai Maryam 
mbaliina'? Ke wa'dingngi, takuanni 
nabalii unamo', dikka'!" 

41 Mebalimi Puang Isa nakua, "Ee 
Marta, buda bang to mupuselang sola 
mupikkiri'. 

42 Na mesa'ra ia to gaja parallu. 
Napileimo ia Maryam joo kaminang 
melo, iamo to mpesa'dingngi kadan-Na 
Puang Allataala, na te'damo na la dialai." 
1 1 1 Den pissen namale Puang 

Isa massambajang. Ia tonna 
mangkamo, ratumi mesa' to anak 
gurun-Na mangkada nakua, "Oo Puang, 
ajahhikan massambajang susi Nabi 
Yahya nnajahhi anak gurunna." 

2 Nakuamo Puang Isa lako anak 
gurun-Na, "Ia ammimassambajang, 
la mikua susi tee, 'Oo Ambe', Dennaa 
upa' na sininna tau mpakala'bihki', anna 
tarima parenta-Ta'. 

3Benkan kande to kiparalluinna 
keallo-keallo. 

4Dampangankan, nasaba' kidampangan 
tooi to tokasalan lako kaleki'. Danggi' 
taelorankan ta'de kamatapparanki' ke 
disedekan mpugauk kasalan." 

? Nakuapa Puang Isa lako anak gurun- 
Na, "Ia ke denko male tangnga bongi 
lako bolana solamu mukua, 'Ee, mane, 
paindannipa' rotimmu tallu, 

6 nasaba' den soba'ku' leppang jio 
bolaku', na te'damo kande la kubenni!' 

?la ke mebalii joo solamu lan mai 
bolana kumua, 'Danggi' musussaina'. 
Mangkamo' Ilacak bolaku' na mamma'mo 
sola anakkaku'. Te'damo kulami'cok 
mbenko tuu mupeta'danna.' 

8 Apa kukuan kamu' kumua, moi na 
te'da namadoang mi'cok mbenko to 
mupeta'danna nasaba' solamu, apa la 
mi'cokki ia mbenko to apa muparallui, ke 
te'dai mumasiri' ndadu'-dadu' bangngi 
meta'da. 

93Tamo joo kukuan kamu': Peta'dai 
lako Puang Allataala to miparalluinna, 
ammidiben. Angahhi to miparalluinna, 
ammiampa'i. Peta'dai ammidiben, susi 
to tomangdedek la ditimbakan bola. 

10 Nasaba' ia to tometa'da lako Puang 
Allataala, la diben, na ia to tonnangahhi, 

la naampa', na ia to tomangdedek la 
ditimbakan bola. 

11 Te'da kamu' to ambe' mben ulah 
anakkana, ke meta'dai bale, 

12 ha'tu nabenni singki'-singki', ke 
meta'dai talloh. 

13 Jaji, moi mitogaja', la miissen mbenni 
to melona lako anakkami, apa pole' to 
Ambe'mi Puang Allataala jao suruga la 
mben kamu' Roh Allataala ke meta'da 
kamu'!" 

14 Den pissen nannula'i setang Puang 
Isa lan mai tomamang. Ia tonna 
messunmo ta'pa mangkadami joo tau. 
Jangngahmi to tobuda. 

15 Apa den to mangkada nakua, 
"Kuasanna Beelzebul, iamo to 
puanggawana setang, napake nnula'i 
setang." 

16 Den too tau laen madoangngi Ia 
ssedei to Puang Isa. Meta'dai anna 
pugauk tanda mejangngaran, la 
mpamanassai kumua ia to kuasan-Na 
pole jio tongan mai Puang Allataala. 

17 Apa naissen Puang Isa to napikkiri' 
tuu lako tau. Namangkada nakua, "Ia 
ke denni mesa' kaparentan nasiricuan 
bang to taunna na te'da namesa' 

penawa, tantu te'da namasai nalanynya'. 
Susi todami to tosangbola, ke te'da 
namesa' penawa, tantu te'da namasai 
nasisarak-sarak. 

18 Mikua kumua nakuasaina' kuasanna 
Beelzebul, iamo to puanggawana setang, 
angkuwa'ding nnula'i setang. Apa ia ke la 
nakuasaina' puanggawana setang nnula'i 
setang laen, battuananna sirarii pada 
setang, anna manassa te'da namasai 
nalanynya' to kaparentanna. 

19 Mikua kumua kuasanna Beelzebul 
kupake nnula'i setang. Ia ke la susi 
joo, kuasa pole umbora napake anak 
gurummi nnula'i setang? Ia to napugauk 
anak gurummi mpangpepajananni 
kumua tosala kamu"! 

20 Apa ia ke mpakena' kuasan- 

Na Puang Allataala nnula'i setang, 
battuananna kumua ratumi Puang 
Allataala mangparenta susi Raja lan 
tangnga-tangngami. 

21 Ta joo puanggawana setang wa'ding 
dipasangrapang mesa' tomawatang. 

Ia ke naampai to bolana mpake 
sininna parewa kapararian, salama' to 
ewananna. 

22 Apa ia ke denni to la'bi mawatang 
ratu rrarii, nataloi, manassa kumua la 
naalai ngasanni joo parewa kapararian 
narannuan, narampai to ewananna 
natawa-tawai. 

231a to tote'da namenturu' lako 
Aku', iamo nnewana'. Na ia to 
tote'da nabaliina', iamo nggaja'-gaja' 
jaman-Ku'!" 

24 Nakuamo Puang Isa, "Ia namessun to 
setang lan mai tau, malei Ilelei padang 
pallawangan nnangah ngenan la nanii 
kenden, apa te'da naampa'i. Iamo joo 
nakua, 'La pole pole'na' lako to bola 
mangka kusalai!' 

25 Ta tonna ratumo lako, mapaccing na 
marappi toomi. 

29 Malemi ntambai pitu setang laenna, 
to la'bi masa'ga' pole' opa na ia. 
Napentamaimi joo tau, natorro lan. 
Mangkatampakanna la'bi masussa pole' 
opa joo tau, na ia tonna jolona." 

27 Ta tonna mangkada unapa Puang Isa 
susi joo, denmi mesa' baine nnandongngi 
mangkada lan mai tangnga-tangngana 
tobuda nakua, "Liwa' masannangna to 
baine njajianki' na mpacucuki'!" 

28 Apa mebalimi Puang Isa nakua, "La'bi 
masannang pole' opa to tompesa'dingngi 
kadan-Na Puang Allataala napugaukki!" 

291a tonna sitalimbungngii tau to 
Puang Isa, mpatarruhmi kadan-Na 
nakua, "Takkaliwa' gaja' tee tau too 
allo. Napeta'dai kumua la kupakitanpi 
tanda mejangngaran, namane' la 
ngkatappa'ina'. Apa ia manda tanda la 
dipakitanni susi to apa jaji lako Nabi 
Yunus. 

30 Susi Nabi Yunus menjaji tanda lako 
to-Niniwe, susi toomi tee Aku', Anak 
Mentolino, la menjaji tanda lako tee tau 
too allo. 

31 Ta ke Kiama'mi lino, ia to raja baine 
lo' mai pollo'na wai la dipatuo pole' sola 
to tau too allo la mpasalai. Nasaba' 
ia joo raja baine mambela naola ratu 
la mpesa'dingngi pangngajahna Raja 
Sulaiman to mandalan tangngah. Apa 
denni lan tangnga-tangngami tee too to 
la'bi mala'bihpa na Raja Sulaiman! 

32 Na ia ke Kiama'mi lino, ia to to-Niniwe 
la dipatuo pole' sola to tau too allo 
la mpasalai, nasaba' mengkatoba' 
ia to to-Niniwe tonna sa'dingmi to 
pangngajahna Nabi Yunus. Apa denni 

lan tangnga-tangngami tee too to la'bi 
mala'bihpa na Nabi Yunus! Moi nasusi 
joo te'dapa mikatappa'ii to kadan-Na." 

33 Nakua omo Puang Isa, "Te'da tau 
mpadukku palita nabuniananni ba'tu 
nasamboii busu. Apa napajaori ngenan 
palita dikua naarrangngi to tau ke 
mentamai bola. 

341a to mata penawa dipasangrupa 
lampunna kale. Ianna makassing to 
mata penawammi, manassa la nnissen 
kamu' pangngajaran tongan jio mai 
Puang Allataala. Apa ianna tangmelo 
to mata penawammi, manassa te'da 
mipahangngi to pangngajaran tongan. 

35 Tamo joo jagai anna danggi' 
napamalillinni Ballisi' to mata 
penawammi. 

36 Ta ke naarrangngi Puang Allataala 
to mata penawammi sanggenna te'da 
pangngajaran tongan jio mai Puang 
Allataala to te'da miissenni, melo ngasan 
to katuoanmi, susi bola ke naarrangngi 
lampu." 

37 Ta tonna mangkamo Puang Isa 
mangkada susi joo, denmi to-Farisi ssuai 
naratu kumande jio bolana. Malemi 
Puang Isa lako, nakumande jio. 

38 Jangngahmi joo to-Farisi ngkita 
Puang Isa kumande, nasaba' te'da 
nabasei limanna jolo', situru' atoran 
agama, namane' kumande. 

39 Tamo joo namangkada Puang Isa 
nakua, "Ee kamu' to-Farisi! Ia ammibasei 
isotan ba'tu kandean, saleanna manda 
mibasei, apa lanna liu carepa unapa. 
Susimi joo, ia to ada' wa'ding nakita 
tau mituru' tongan, apa lan penawammi 
buda kagajatan sola kamadoangan 
rrampa apanna tau. 

40Tobango' kamu'! Te'da na batang 
kalemi manda napaden Puang Allataala, 
apa Ia too mpadenni to penawammi. 

41 Pangbenni jolo' to penawammi 
lako Puang Allataala, namane' ia 
to panggaukanmi situru' ngasan 
pakkaeloran-Na Puang Allataala. 

42 Macilaka kamu' to to-Farisi! Ia to 
assele' tanananmi to tangkeangga'na 
susinna tulasi, kunyi', na rampa-rampa 
laen miben sangtawa sangpulona lako 
Puang Allataala, apa te'da mipugaukki to 
kamarurusan sola pangpakamoja' lako 
Puang Allataala. Na iara joo to kaminang 
parallu mipugauk, apa la mipugauk too 
to laenna. 

43 Ee to-Farisi, tomacilaka kamu'! Gaja 
mikabudai cumadokko jio olo lan bola 
passambajangan, na madoang bang 
ditaratte' jio pasa'. 

44Tomacilaka kamu'! Nasaba' susi 
kamu' lamunan te'da pasukkuna, 
to nasilese-lesei tau, nasaba' te'da 
naissenni kumua lanna liu ponno buku 
tomate to mecarepan." 

45 Denmi mesa' guru agama mangkada 
lako Puang Isa nakua, "Oo Guru! Ia tuu 
kadan-Ta' mpakasiri' todakan!" 

46 Nakuamo Puang Isa, "Ee, guru 
agama, tomacilaka too kamu'! Nasaba' 
mikabua' to atoran tangnakulle tau 
mpugaukki, apa kamu' bang una te'da 
mitulungngi to tau matumba carana la 
mpugaukki. 

4/Tomacilaka kamu'! Nasaba' 
mipemellongngi pole' to lamunanna 
nabi, to mangka nabuno tojolomi. 

48 Tanna susi joo, mitonganan kumua 
mikabudai to apa napugauk tojolomi, 
sanga tojolomi mbuno nabi na 
mipemellongngii to lamunanna. 

49 Tamo joo napattantui Puang Allataala 
kumua, 'La kuparatuanni nabi sola 

rasulu', denni to la nabuno, na den tooi 
to la nasessa.' 

50 Tamo joo la dipabalahhi keanu' to tau 
too allo nasaba' panggaukanna tojolona 
mbuno nabi sipammula dipadenna lino, 

51 mammula jio mai Habel, ratu lako 
Zakariya to dibunoi jio napatangnga 
ngenan pangkaroban na Bola Puang 
Allataala. La miingaran: Ia to tau too 
allo la dipabalahhi sininna panggaukan 
gaja'na tojolona. 

52 Macilaka kamu' to guru agama! 
Sitonganna kamu'ra to la nnajahhi tau 
umbo nakua menjaji umma'-Na Puang 
Allataala. Te'da mimadoang menjaji 
umma'-Na, na ia to tomadoang kannori 
mianggai." 

>3 Ia tonna salaimi Puang Isa joo bola, 
napemannanmi guru agama sola to- 
Farisi. Nabumbunni bang mangrupa-rupa 
pekutana lako, 

54 dikua ba'tu dennai nasala kada to 
Puang Isa napasalai. 

1 2 lIa joo wattu sirempunmi 

massa'bu-sa'bu to tau madoang 
ngkita Puang Isa. Nasisi'pin-si'pin 
ntalimbungngi to Puang Isa anna den to 
disilesei ajena. Napamulami Puang Isa 

nnajahhi anak gurun-Na nakua, "Majaga 
kamu' jio mai raginna to-Farisi. Ia to 
kusanga iamo to kamajekkonganna. 

2Te'da to membuninna 
tangladipangpekitan, na te'da to 
dibunianan tangladipangpeissenan 
undinna. 

3 Jaji, apa to mipau ke bongi, la 
nasa'ding tau ke allomi. Na apa to 
mipangbisikan lako solami lan kamara' 
dilacak, la dipetamban jio pangbudan 
tau." 

4Mpatarruhpa kadan-Na Puang Isa 
nakua, "Ee kamu', to kusanga soba'-Ku'. 
Ingaranni! Danggi' mimalaja' lako tolino 
to batang kale manda nakulle nabuno, 
apa te'da nakullei mbuno penawammi. 

>La kupauan kamu' to sipato' la 
mikalaja': Malaja' kamu' lako Puang 
Allataala! Nasaba' ianna mangka mbuno 
kamu', makuasapa Ia mpatama kamu' 
naraka. Ingaranni, Ia mandara to parallu 
mikalaja'. 

6 Duara de'pen allinna ke lima denah, 
apa moi mesa' te'da tangnaingaran 
Puang Allataala. 

7 Moi beluak jao ulummi mangkamo 
dibilang ngasan. Iamo joo danggi' 

mimalaja', nasaba' la'bi keangga' kamu' 
na ia to denah." 

8Mangkada unapa Puang Isa nakua, 
"La miingaran kumua, ia to tonnakuina' 
jio olona tobuda kumua tomenturu'i lako 
kale-Ku', la kuakui todai to Aku', Anak 
Mentolino, jio olona malaeka'-Na Puang 
Allataala. 

9 Apa ia to tompessakkannina' jio olona 
tobuda, kumua te'da namenturu' lako 
kale-Ku', la kupessakkanni todai jio 
olona malaeka'-Na Puang Allataala. 

101a to tonnewa kadana' tee Aku', Anak 
Mentolino, wa'dingpa didampangan, apa 
ia to toncapa' Roh Allataala, te'damo 
nawa'ding didampangan. 

11]a ammidikara-kara lan bola 
passambajangan iarika jio olona 
tomangparenta ba'tu tomangra'tah 
kara-kara, danggi' miselang kumua 
apara la mipau, ba'tu umbo la mikua 
mpangngewai kalemi. 

1? Nasaba' apa to mipebalian la napatuju 
kamu' Roh Allataala ke wattunnamo 
kamu' la mebali." 

13 Den tau mangkada jio mai tangnga- 
tangngana tobuda lako Puang Isa nakua, 
"Oo Guru, ia ke wa'dingngi, takuanpi to 

manahna tomatuangki'." 

14 Mebalimi Puang Isa nakua, "Oo 
mane, indara to nnangka'na' menjaji 
pangbicara ba'tu tomantawa ewananmi 
sola dua?" 

15 Mpatarruhhi kadan-Na Puang Isa lako 
tobuda ntuu jio nakua, "Majaga kamu', 
miingaran meloi, danggi' mimadoang 
nnassang sininna apa lan tee lino. 
Nasaba' ia to katuoanna tau te'da napole 
jio mai kasugiran, moi nasugih lallang." 

16 Mangcuritami Puang Isa mpake 
pangpasusian nakua, "Den tosugih 
nnampui bara'bah gaja loang, nabuda 
assele'na. 

17 Mangpikkiri'mi joo tau nakua, 
'Te'damo naganna' to ngenan kunii 
nnanna assele' bara'bahku'. La 
kuapamira?' 

18 Mangpikkiri' omi namangkada 
lan penawanna nakua, 'Denmi pale' 
akkalanku', la kupematonggoi to ngenan 
assele' bara'bahku', na ia kunii nnannai 
to assele' bara'bahku' sola ewanan 
laenku'. 

19 Angkumangkada lako kaleku' kumua: 
Masannangmoko! Tanglapura to sininna 


LUKAS 12.20-24 94 


ewanan muampui, moi mangpulo-pulo 
taunna. Mpessaumoko bo'jo'mu! La 
mupemasannangngimi to katuoanmu, 
kumande mandamoko sola mangngiso'.' 

20 Apa nakua Puang Allataala mangkada 
lako joo tosugih, 'Ee, tobango'! Ia 
bang unamo tee bongi naladika'tu to 
sunga'mu. Na indamora la mpuapai to 
ewanan murempun?' 

21 Susimi joo katuoanna to tau 
nnangaran kasugiran kalena lan lino, 
apa situru' Puang Allataala tangngia 
kasugiran tongan joo." 

22 Nakuamo Puang Isa lako anak 
gurun-Na, "Iamo joo, la miingaran! 
'Danggi' mipuselangngi to katuoanmi, to 
kumua apara to la mikande, ba'tu apara 
to la miputamangkale.' 

23 Nasaba' la'bi parallu ia to katuoan na 
ia to kande, na ia to batang kale la'bi 
parallu na ia to pakean! 

24 Kitari to kaok! Te'da namantanan, 
te'da namepare, te'da naampui pa'pak, 
apa napatuo unai Puang Allataala! 

Na la'bi keangga' kamu' na ia to 
manuk-manuk! 

25 Moi mipuselangngi to katuoanmi, 
te'da mikullei mpamalambeh sunga'mi 
moi sangmanne'! 

26 Na ia joo apa biccukra na 
tangmikullemo mpugaukki, matumbai 
milampuselang ori to laenna? 

27 Kitari to bunga bakung umbo nakua 
tuona jio padang. Te'da namangngunu, 
te'da too natumannun. Apa la miingaran, 
moi Raja Sulaiman to gaja sugih, te'da 
nampake pakean susi ballona joo bunga! 

28 Fe, totangmatappa'! Ia ke naballoii 
Puang Allataala to reu jio padang susi 
joo, to tuo tee allo na masawa disumpun, 
apa pole'raka to kamu' sola ngasan! 

29 Iamo joo danggi' mipuselangngi to 
kumua apara to la mikande ba'tu apara 
to la miiso'. Danggi' mika'tu rannu. 

30 Tag ngasan to susi joo naangah bang 
tolino to tangnturu' Puang Allataala. 
Apa naissen ia Ambe'mi Puang Allataala 
kumua miparallui ngasan joo. 

31 La mipengkulle-kullei mpugaukki to 
pakkaeloran-Na Puang Allataala, na ia to 
laenna miparallui la naben too kamu'." 

32 Naajahhimi Puang Isa to anak 
gurun-Na nakua, "Danggi' mimalaja' moi 
mitangpira! Nasaba' napumasannang 

Ambe'mi Puang Allataala jao suruga 
mpupenjaji kamu' taun-Na lan 
kaparentan-Na. 

33 Balukki to ewananmi mibenni 
tokaasi-asi. La nnangah kamu' doi' to 
te'da namemmatua, iamo to kasugiran 
dianna jao suruga. Ia joo kasugiran te'da 
nata'de, nasaba' te'da nakullei la naboko 
tau, na te'da nakullei nakande ane. 

34 Nasaba' umbo-umbo nanii to 
ewananmi, la minawa-nawa tarruh 
bangngi." 

35 Mangngajahhimi Puang Isa nakua, 
"Majaga kamu' ammituli ntajanni to 
karatuan-Ku'. Massa'wak rampa' kamu', 
mipadukku bangngi to palitammi. 

36 La sadia kamu' mangjama susi mesa' 
kaunan ntajan puangna pole jio mai 
tobotting. Sadia bang ntimbakanni ba'ba 
ke mangdedekki. 

37 Liwa' masannangna tuu lako kaunan 
ke naampa'i puangna ntajanni. La 
mikatappa'i kumua, ia to puangna Ia 
massa'wak rampa' todai nasuai joo 
kaunanna cumadokko naparakaii. 

38 Masannang tuu lako kaunan ke 
diampa'i sadia bang, moi tangnga bongi 
iarika dannarimo naratu to puangna. 

39 Ingaranni! Ia kenna issenni ampu 
bola wattunna joo nanii ratu to taboko 
ke bongii, la teda namamma' nnampai 
bolana, danggi' namentama joo taboko. 

40 Susi toomo kamu', la da'tan bang 
kamu' majaga, nasaba' ia to karatuan- 
Ku' tee Aku', Anak Mentolino, te'da 
mikalannaii." 

41 Mekutanai Petrus nakua, "Oo Puang, 
kami'raka tapapatui tuu pangpasusian, 
iarika sininnaraka tau?" 

42 Mebalimi Puang Isa nakua, 

"Tamo kupapatui to kaunan melo to 
wa'ding dikatappa'i. Iamo la naben 
kuasa puangna ngkapalai kaunan 
laenna, napakandei ke wattunnami 
kakumandean. 

43 Liwa' ia masannangna joo kaunan ke 
polemi to puangna, naampa'i puangna 
mpugaukki to jamanna. 

44 Katappa'i kumua, ia joo kaunan 
la naben kuasa puangna mparakai to 
sininna ewananna! 

45 Apa macilakai joo kaunan ke 
mangkadai lan penawanna kumua, 
'Masaipa namane' pole to puangku", 
nabunomi to padanna kaunan, la 

muane la baine, namangmaroah-roah, 
sanggenna malango. 

46 Apa te'da nakalannaii nata'pa ratu to 
puangna. Napemoncongngimi puangna, 
napasusii parri'na to totangnturu' Puang 
Allataala. 

47]a to kaunan naissen apa to 
nakabudai puangna, apa te'da namajaga 
sola te'da napugaukki, iamo na la 
dipemoncongngi. 

48 Apa ia to kaunan te'da naissenni 
apa to nakabudai puangna, napugauk 
kasalan to la dinii rrambii, te'da 
nadipemosoi dirambi. Nasaba' ia to 
todiben buda, la dipeta'dai too buda. Na 
ia to todipabarakkanni buda, la'bi buda 
pole' opa dipeta'da jio mai kalena." 

49 Mangngajahhimi Puang Isa nakua, 
"Tamo kuratu tama lino sanga ratuna' 
mbawa api, na kurannuan namanglulu- 
lulu to dukkunna! 

50 Denpa kamaparrisan tonggo 
la kuperasai. Na te'da narapa' to 
penawang-Ku', ke te'dapi najaji. 

51 Misangaraka kumua ratuna' 
mbawa kasikalinoan tama lino? Te'da! 
Tangngia kasikalinoan to kubawa, apa 
kasiewalianra. 

52Mammula tee too, ia ke denni lima 
tau lan bola, ia to tallu nnewai to duanna, 
ba'tu dua nnewai to tallu. 

53 Ambe' la nnewa anakkana muane, 
na anak muane la nnewa ambe'na. 
Indo la nnewa anakkana baine, na anak 
baine la nnewa indona. Indo matuanna 
la nnewa anak mamintunna baine, na 
anak mamintunna baine la nnewa indo 
matuanna." 

34 Nakuapa Puang Isa lako tobuda, 

"Ia ke ngkita kamu' saleu' endek jio 
kalambunan, ta'pa mikua, 'La uran'. Na 
uran tongan. 

>> la ke mangngiri' lo'i mai to angin, 
mikua, 'La pebarrangan omo'. Na jaji 
tongan susi joo. 

56 Fe, kamu' tomajekkong! Macca 
kamu' mbattuanannii to tanda mikita jao 
langi' sola lan lino. Apa te'da miissenni 
mbattuananni to apa kupugauk, 
tanda karatuan-Na Puang Allataala 
mangparenta susi Raja." 

37 Mangngajahhimi Puang Isa nakua, 
"Ciapari na te'da kamu' mipikkiri'i to 
melona la mipugauk? 

58 Ta ke denni ewalimmi male mparapa' 
kamu' lako tomangra'tah kara-kara, 

ammijio unapa tangnga lalan, la'bi 
melo ke sikalino bangmo kamu' jolo'. 
Nasaba' ianna te'da misikalino, la 
nabawa kamu' lako olona tomangra'tah 
kara-kara, namane' tomangra'tah 
kara-kara mpangngolo kamu' lako pulisi 
ammidipatama pangtarungkuan. 

>La miingaran! Ia ke te'dapi 
mibajahhi angge macerona to indanmi, 
te'da mikullei messun lan mai 
pangtarungkuan." 

1 3 1 Ta joo wattu nacuritami tau 

lako Puang Isa to ba'tu pira-pira 
to-Galilea to male mangkaroba lako 
Puang Allataala, nabunoi Gubernur 
Pilatus. 

2 Mebalimi nakua, "Misangaraka kumua 
iamo namate joo to-Galilea susi joo, 
nasaba' la'bi buda dosana na ia to 
to-Galilea laenna? 

3Te'da lalo ia! Apa la miingaranni, ia 
ke te'da mimengkatoba' jio mai dosami, 
pada la mate too kamu'. 

4Na umbo toda ia nakua to 
sangpulo karua tau to mate jio 
Siloam tonna songkaii bola batu 
matande? Misangaraka kumua iamo joo 
mpattantui kumua la'bi buda dosana 

na ia to tau leko' to torro jao kota 
Yerusalem? 

> Te'da lalo ia! Apa la miingaranni, ia 
ke te'da mimengkatoba' jio mai dosami, 
pada la masolang too kamu'." 

6 Mangkai joo mpau omi pangpasusian 
Puang Isa susi tee, "Den mesa' tau 
nnampui garonto' kaju ara lan bara'bah 
anggoro'na. Tuli malei ntiroi to buanna, 
apa te'da bang naampa' moi mesa'. 

7 Den pissen wattu mangkadami lako 
tomangbara'bahna nakua, 'Ee kitari! 
Tallung taunmo' ratu ntiroi buanna tee 
garonto' ara, apa te'da bang kuampa'i 
moi mesa'. Ta bangngi bangmi! La 
mpemadokoi mandari bara'bah!' 

8 Apa nakua joo tomangbara'bah, 

'Ee puang! Eloranpi tuo sangtaunpa. 
La kubingkungngi mengguririkkina 
angkupalakoi pangpelompo. 

9 Mbai namembua ke taun pole'i. 

Apa ia ke te'dai, wa'dingmiki' 
mpangpeta'banganni.'" 

101a tonna Allo Katorroan, 
mangngajahhimi Puang Isa jio 
mesa' bola passambajangan. 

11 Den baine jio, sangpulo karuamo 
taunna sopok, nasaba' natamaii setang, 

na te'da nakullei maruruh jenjen, sanga 
bukku'i. 

12Ta tonna kitami Puang Isa joo 
baine, natambaimi nakua, "Ee indo', 
la'pahmoko jio mai sopokkomu!" 

13 Nakaka'i Puang Isa joo baine bukku', 
nata'pa maruruh jenjen nampakala'bih 
Puang Allataala. 

14 Mabirihmi joo kapala bola 
passambajangan, nasaba' 
napamaruruhhi Puang Isa joo tobukku' 
na Allo Katorroan. Iamo joo namangkada 
lako tau nakua, "Den annan allona dinii 
mangjama, allo-allo iapa joo minii ratu 
ammidipakaruruh ba'tu dipamalagah, 
danggi' anna Allo Katorroan!" 

15 Mebalimi Puang Isa nakua, "Ee, 
tomajekkong! Ianna Allo Katorroan 
Ila'paran ngasan kamu' sapinmi ba'tu 
keledaimmi, mimale mbawai mipaiso'. 

16 1a tee baine bati'na Nabi Ibrahim 
nakuasai Ballisi' sangpulo karuamo 
taunna. Iamo joo nasipato' dila'paran 
jio mai kuasanna Ballisi' ke Allo 
Katorroanni." 

17 Ia joo pebalin-Na Puang Isa gaja 
napumasiri' to tonnewalii. Apa ia tuu 

lako tau laen masannang ngkitai sininna 
to mejangngaran napugauk. 

18 Mekutanai Puang Isa nakua, "Ianna 
mangparentamo Puang Allataala susi 
Raja, apara to la dipasirapanganni na 
apara to la kupapadanni? 

19 Wa'ding dipasangrapang sanglise' 
sawi, naala tau natananni jio bara'bahna. 
Ia tonna tuomo, lobohmi anna 
membarana', namesserang to manuk- 
manuk jio tangkena." 

20 Nakuapa Puang Isa, "Ianna 
mangparentamo Puang Allataala 
susi Raja, apara to wa'ding 
kupasirapanganni? 

21 Wa'ding dipasangrapang ragi, naala 
baine, napasigerokki patang pulo litere' 
ta'pung, anna loboh." 

22| an kalingkan-Na de' kota Yerusalem 
napasitarruh-tarruhhi Puang Isa to kota 
na kampong anna mangngajahhi jio. 

23 Den tau ngkutanaii nakua, "Oo 
Puang, ci'di'raka tau la dipasalama'?" 
Mebalimi Puang Isa nakuanni nakua, 

24 "Ta to tau dipasalama' wa'ding 
dipasirapang tomentama ba'ba si'pi'. 
Iamo joo pengkulle-kullei mentama 

nnola ba'ba si'pi', nasaba' buda tau 
mpengkullei mentama apa te'da nakullei. 

25Ta ke malemi to ampu bola Ilacak 
bolana, la jenjen bangmo kamu' jio 
salean ammimeta'da kumua, 'Oo, ampu 
bola! Timbakanpakan bolata'!' La mebalii 
joo ampu bola nakua, 'Te'da kuissenni 
topole umbora kamu'!' 

26 Na la mikua mebali, 'Mangkamokan 
tasolan kumande. Na mangkamiki' 
mangngajahhi jio kotaki'!' 

27 Apa la nakuan pole' kamu' joo ampu 
bola kumua, 'Ee togaja', palai kamu' 
ntee! Te'da kuissenni topole umbora 
kamu'.' 

28 Ta ke mikitami Nabi Ibrahim, 

Ishak na Yakub sola sininna nabi laen 
mangmaroah-roah lan Lino Barun-Na 
Puang Allataala, la kumarrak kamu', 
misunggarigi', nasaba' diula'i kamu'! 

29 Buda tau tangngia to-Yahudi la 
ratu jio mai kadellekan sola jio mai 
kalambunan, jajanna mai na lo'na 
mai, na la mangmaroah-roah lan Lino 
Barun-Na Puang Allataala. 

30 Buda tau to tangdikasiri' la menjaji 
todikasiri' keanu'. Na buda tau to dikasiri' 
tee too la menjaji totangdikasiri' keanu'." 


LUKAS 13.31-35 105 


31 Ta joo wattu den ba'tu pira-pira 
to-Farisi ratu lako Puang Isa nakua, 
"Melo ke tasalaii tee kampong, nasaba' 
madoang Raja Herodes la mbunoki'." 

32 Napebalimi Puang Isa nakua, 
"Malemo kamu' mpauanni Raja Herodes, 
tokalasi, kumua, 'Ia tee allo na masawa 
la nnula'ina' setang na mpamalagah 
toona' tomasaki. Apa ianna allo 
mangpentallunnamo la mmangkaina' 
jaman-Ku'.' 

33 Moi nasusi joo, la kupatarruh to 
kalingkan-Ku' tee allo, masawa na duang 
bongi, nasaba' te'da nawa'ding to nabi 
dibuno jio saleanna kota Yerusalem. 

34 Fe, to-Yerusalem! Tombuno kamu' 
nabi! Mirura batui to tonasua Puang 
Allataala ratu lako kalemi, sanggenna 
mate! Ba'tu pempiranmo' madoang 
rrempun kamu', susi indo manuk 
rrempun anakkana jiong pani'na, apa 
te'da mimadoang! 

35 Pesa'dingngii! Iamo joo la 
makarorrong to bolami, nasaba' 
te'damo natorro Puang Allataala ssolan 
kamu'. Mammula tee too te'damo 
milangkitana', sanggenna mikua, 

'Dibarakka'i to toratu mpusanga 
sangan-Na Puang." 

14 1 Den pissen simata Allo 

Katorroan, namale Puang Isa 

kumande jio bolana mesa' kapala to- 
Farisi. Padami to tau ntuu jio ssikita-kitai 
to Puang Isa. 

2 Ratumi lako Puang Isa to tomasaki, 
kambang ajena sola limanna. 
3Nakutanaimi Puang Isa tuu lako 
guru agama sola to-Farisi nakua, 

"Wa 'dingriki'ka mpamalagah tomasaki 
ke Allo Katorroan ba'tu te'daraka, situru' 
atoran agamanta '?" 

“Apa kamma' bangngi sola 

ngasan. Natoemi Puang Isa joo 
tau, napamalagahhi, nasuai pole. 

> Mangkai joo nakuanmi Puang Isa tuu 
lako tau, "Ia ke den kamu' nnampui pea 
ba'tu sapin, napolloh do' bubun ke Allo 
Katorroan, tantu ta'pa miangka' silalona 
jiong mai." 

6 Apa te'da bang tau ssarai mpebalii 
Puang Isa. 

7Ta tonna kitai Puang Isa kumua 
den toratu mpilei cadokkoan to 
kaminang melona, naajahhimi mpake 
pangpasusian nakua, 

8"Ia ke ditambai kamu' male 
mangpabotting, danggi' micumadokko 
jio cadokkoan to kaminang melo. Iamo 
ke denni tau ditambai toda to la'bi 
dikasiri' na kamu', 

9 anna ia to ampu bola ratu lako kalemi 
namangkada kumua, 'Tabe', ia tee 
cadokkoan mangkami dipasadian tee 
tau.' Anna liwa'mo masiri'mi ke mellele 
kamu' cumadokko jio boko'. 

101amo joo, ia ammiditambai male 
mangpabotting, pilei memanni to 
cadokkoan kaminang jio boko'. Mbai 
la ratu to ampu bola nakuan kamu, 
'Ee mane, melleleki' cumadokko jio 
cadokkoan to la'bi melo.' Ianna susi joo 
dipakala'bih kamu' jio olona toratu. 

11 Nasaba' ia to tompamajao kalena la 
dipamajiong, apa ia to tompamajiong 
kalena la dipamajao." 

1? Nakua toopa Puang Isa lako joo 
tontambai ratu lako bolana kumua, "Ia 
ke mangmaroah-roah kamu' kumande 
allo ba'tu kumande bongi, danggi' omo 
mitambai to soba'mi ba'tu sile'tomi, 
rapummi ba'tu bali bolami tosugih, 
nasaba' la natambai toda kamu' dau. 
Ianna susi joo mitarimami to poleanna. 

13 Jaji, ia ke mangmaroah-roah kamu', 
ntambai naratu to tokaasi-asi, tosopok, 
susinna tokupi' sola tobuta. 

14Na la dibarakka'i kamu', nasaba' 
ia tuu lako tau te'da nalangkullei 
mpabalahhii to kameloanmi. La miampa' 
to pahalami jio mai Puang Allataala, ke 
wattunnami to tomelo dipatuo pole' jio 
mai kamatean." 

15Ja tonna sa'dingngmi joo kadan-Na 
Puang Isa nakuamo sala mesa'na 
to tonasolan kumande jio kumua, 
"Masannang to tomangmaroah-roah lan 
Lino Barun-Na Puang Allataala." 

16 Nakuamo Puang Isa lako joo tau, 
"Den pissen wattu naden tau mpugauk 
pangmaroasan gaja roah na buda tau 
ditambai ratu. 

17]a tonna dipamulamo joo 
pangmaroasan, nasuami to kaunanna 
male ntambai to mangka dipauan la 
ratu, nakuanni, 'Malemiki' mai, nasaba' 
sadia ngasanmi!' 

18 Apa ia tuu lako tau meta'da dampang 
ngasanni. Ia to jolona mangkada lako joo 
kaunan nakua, 'Mangkana' mangngalli 
tana sangngenan, na paralluna' male 
ngkitai. Meta'da dampangna'.' 

19 Ta to laenna nakua, 'Mangkana' nnalli 
sapin limang ajoka, la malepa' ncobai. 
Meta'da dampangna'.' 

201a to laenna pole' nakua, 'Mane' 
mangkana' botting, iamo joo na te'da 
kularatu.' 

21 Polemi joo kaunan, napauanni 
puangna. Gaja gallii joo puangna, nakua 
lako kaunanna, 'Maleko madoi' Ilingkai 
lalan sola sepe'-sepe' lan kota. Solanni 
jio mai to tokaasi-asi, tosopok, susinna 
tobuta na tokupi'.' 

22 Mangkai joo nakuamo joo kaunan, 
'Oo puang, kipugauk ngasanmo to 
tasuankan, apa budapa ngenan lo'bang.' 

23 Nakuamo joo puang lako kaunanna, 
'Maleko Ilingkai bata' sola lalan salean 
kota, mparukui to tau naratu, naponno 
to bolaku'. 

24|a miingaran! Moi mesa' te'da 
to ditambai jolomo, la kumande lan 
pangmaroasanku !'"" 

25 Buda tau undi nturu' Puang Isa lan 
kalingkan-Na. Messailemi Puang Isa 
ngkuanni tuu lako tau, 

26 "Ia ke den tau la ratu lako kale-Ku', 
apa la'bi napakamoja'i ia to indona, 
ambe'na, balinna, anakkana, sile'tona, 

iarika kalena, ia joo tau te'da nakullei 
menjaji tonturu'na'. 

27 Ta to tocia' mpassan kaju sitambenna 
nturu'na', te'da nakullei menjaji 
tonturu'na'. 

28 Susinna ia ke den tau madoang 
manggaraga bola batu matande, 
manassa la cumadokkoi jolo' mpikkiri'i 
to ongkoso'na anna issenni kumua 
ganna'raka to doi'na la mpamangkaii 
ba'tu tangganna'paraka. 

29 Nasaba' ia ke mangkami dikabua' 
to pondasinna, apa te'damo nakullei 
mmangkaii, manassa la napetawa-tawai 
sininna tau to ngkitai. 

30 La mangkadai to tau kumua, 'Wah, ia 
tee tau to mpamulaii, apa te'da nakullei 
mmangkaii!' 

31Ba'tu ia ke den raja nnampui 
sangpulo sa'bu surudadu la nararii 
raja laen to nnampui duang pulo sa'bu 
surudadu, manassa la cumadokkoi jolo' 
ntangngahhi kumua nakulle unaraka la 
nnewai joo balinna. 

32 Ianna issenni kumua te'da nakullei, 
manassa mambelapi to balinna, nasuami 
to taunna male mpeta'da kasikalinoan." 

33 Mpatarruhhi kadan-Na Puang Isa 
nakua, "Susi toda kamu'. Te'da bang 
kamu' mesa' tau ngkullei menjaji 
tonturu'na', ke te'da mipasalaii penawa 
to apammi. 

34 Melo to ce'la, apa ia ke tangbuaci'mi, 
te'damo nadikulle mpebuaci'i pole'i. 

35 Te'damo ia bua'na lako bara'bah 
moi diala pangpelompo, jaji dica'bean 
mandamira. Ia to tonnampui talinga la 
mangpesa'ding melo!" 

1 5 1 Den pissen naratu buda to 

passassung sola tonasangamo 
tau togaja' mpesa'dingngi Puang Isa. 

2 Mangnuku-nukui to to-Farisi sola guru 
agama nakua, "Wah, nasiama' ora Ia 
togaja' nakumande sola!" 

3Tamo joo nacuritanni Puang Isa tee 
pangpasusian nakua, 

4 "Ta ke den kamu' nnampui saratuh 
bembala', nata'de mesa', apara la 
mipugauk? Tantu la mipatorroi to kasera 
pulona kasera jio padang pallawangan, 
mimale ntiroi joo ta'dena samiampa'na. 

3 Na ia ke miampa'mi, liwa' 
masannangmi ammisompoi pole. 

6 Ta tommiratumo lako bola, mitambaimi 
to soba'mi na bali bolami ratu, mikuanni, 

'Male kamu' mai, tamangmaroah-roah, 
nasaba' kuampa'mi to bembala'ku' 
ta'de!' 

7 Katappa'i kumua, susi toomi joo den 
kamarioan la'bi matonggo jao suruga, 
ke den mesa' tomadosa mengkatoba', 
na ia to kamarioan nasaba' kasera 
pulona kasera tomelo, to te'da naparallu 
mengkatoba'." 

8Nakua unapa Puang Isa, "Ia ke den 
baine nnampui sangpulo doi' pera', 
nata'de mesa', apara to la napugauk? 
Tantu mpadukkui lampu naparurui 
bolana, naangahhi sanaampa'na. 

9Na ia ke naampa'mi, natambai to 
solana na bali bolana ratu, nakuanni, 
'Male kamu' mai, tamangmaroah-roah, 
nasaba' kuampa'mi to doi'ku' ta'de!' 

10 Katappa'i kumua, susi todamira joo 
to malaeka'-Na Puang Allataala mario ke 
denni mesa' tomadosa mengkatoba'!" 

11 Mangkada pole'pi Puang Isa nakua, 
"Den ambe' dua anakkana muane. 

12 Nakuamo to tampakkana lako 
ambe'na, 'Ee, Ambe', benmo' aku' to 
tawaku' jio mai ewananna ambe'.' Jaji, 
natawanmi ambe'na joo ewananna sola 
dua. 

13 Te'da namasai mangkanna joo, ia 
joo anak tampak nabaluk ngasanni to 
tawana, namale sompa' lako tondok 
mambela. Napaboro-boro bangmi to 
doi'na male sumongge'-mongge' ntuu 
lako. 

141a tonna cappu' ngasanmo to doi'na, 
jajimi to karorian la'da' jio to nanii, anna 
gaja sussa katuoanna. 

15 Malemi mangjama lako mesa' 
pangtondokan jio, nasuai lako padang 
nnampai bainna. 

16 Madoangmi ngkande pangparran 
kande bai, apa te'da bang tau mbenni. 

17 Mane'ri mangngingaran namangkada 
nakua, 'Pira ia budanna to tau 
mpangjaman ambe'ku' nakala'bian 
kande, na aku' inde' la mate 
tangkumande! 

18|a mangpangngujumo' pole lako 
ambe'ku', kukuanni: Oo Ambe', 
madosamo' lako Puang Allataala na lako 
kita'. 

19 Te'damo kusipato' disanga anakkata'. 
Pasusi bangmo' mesa' tomangjamanta '.' 

20 Ta'pa ke'dehmi, napole lako ambe'na. 
Mambela unapi jio mai bola, nakitami 

ambe'na. Massemi penawanna nakinjara' 
ntammuii, naraka'i naudungngi. 

21 Nakuamo joo anakkana, 'Oo Ambe', 
madosamo' lako Puang Allataala na lako 
ambe'. Tangsipato'mo' disanga anakkana 
ambe'.' 

22 Apa nasuai ambe'na to kaunanna 
nakuanni, 'Madoi'ko, alanni to pakean 
kaminang maballo, mupapakeanni. 
Papakei tooi cincin na sapatu. 

23 Mangkai joo alai to anak sapin 
malompona migere'i. La kumandeki' 
mangmaroah-roah, 

24 nasaba' ia tee anakkaku' samannamo 
to mangka mate natuo pole', mangkami 
ta'de nadiampa'.' Napamulami 
mangmaroah-roah. 

25Ja joo wattu jioi bara'bah to anak 
pamungah. Ia tonna polemo jio mai 
bara'bah namandoppi'mo lako bola, 
ssa'dingmi oni suling sola pakkelongan 
tari'. 

29 Natambaimi sala mesa'na to 
kaunanna, namekutana, 'Mangngapari 
to tau?' 

27 Mebalimi joo kaunan nakua, 

'Polemi adinta'! Na mangkami ambe'ta' 
mangpesua nggere' anak sapin 

malompo, nasaba' salama'mi to adinta' 
pole!' 

28 Gaja birihhi joo anak pamungah, 
nacia' mentama bola, anna messun to 
ambe'na ssedei namentama bola. 

29 Apa mangkadai nakua, 'Ee Ambe', 
mangtaun-taunmo masainna kunii 
tangnnissen bo'jo' mpangjaman ambe'. 
Te'dapa naden kutangnturu' parentana 
Ambe'. Na te'da bangpara apa tabenna'! 
Moi mesa' anak beke te'da bangpa 
tabenna' kupake mangmaroah-roah sola 
soba'ku'! 

30 Apa ia joo anakkana Ambe' to mane' 
ratu namangka ncappu'i ewananna 
Ambe' male maningo sola baine 
bandarang, nageresan una ia Ambe' 
anak sapin malompo!' 

31 Napebalii ambe'na nakua, 'Oo 
anakku'! Ia to iko na torro bang unaki' 
sola. Sininna to kuampui mupuapa 
toomo. 

32 paralluki' mangmaroah-roah, nasaba' 
ia joo adimmu samannamo to mangka 
mate, apa tuo pole'mi. Mangkami ta'de, 
apa diampa'mi." 

1 6 1 Nakuamo Puang Isa lako anak 

gurun-Na, "Den tosugih nnampui 

pangjama to nnannanni doi'na na 
mpusara ewananna. Den tau mparapa'i 
joo pangjama lako tosugih nakua, 
'Napaboro-boro bangngi to apanta". 

2Tamo joo natambai tosugih joo 
pangjamana naratu nakuanni, 'Apara iko 
mupugauk napauko tau? Ia bang unamo 
tee too pakitan ngasanna' sura' indanna 
tau, nasaba' te'damo muwa'ding nnanna 
doi'ku'.' 

3Mangkadami lan penawanna joo 
pangjama nakua, 'Apamo la kupugauk 
tee? La napasunmo' puangku'. 
Tangkukulle mangbingkung, na 
masiri'na' kata'da-ta'da. 

400, kuissenmo apa to la kupugauk, 
anna den tau ntarimana' jio bolana, moi 
kudipasun jio mai jamanku'!' 

> Nasuami ratu simesa'-mesa' to 
tokaindanan lako puangna. Mangkadami 
lako to bungah ratu nakua, 'Pirara 
indanmu lako puangku'?' 

6Mebalimi joo tau nakua, 'Tallung 
sa'bu litere' minynyak zaitun.' Nakuamo 
lako joo tau, 'Inde' to sura' indanmu, 
muta'pa nnuki'ii silalona to laenna, uki'i 
sangsa'bu lima ratuh.' 

7Mangkai joo nakuamo lako 
tomangpenduanna, 'Na iko mane, 
pirara indanmu?' Mebalimi joo tau 
nakua, 'Sangsa'bu pikulu' gose'.' 
Nakuamo lako, 'Inde' to sura' indanmu. 
Uki' pole'i to laenna, muuki'i karua 
ratuhna pikulu'.' 

8 Ta tonna sa'dingmi tosugih to apa 
napugauk joo pangjama tangmaruruh, 
napujii nasaba' maccai mangngakkalan. 
Nasaba' ia to tolino tangnturu' Puang 
Allataala, la'bi macca ia lako padanna 
rupa tau, na ia to tonturu'mo Puang 
Allataala." 

9 Mangkadami Puang Isa nakua, "La 
miingaran! Pakei tee mai kasugiran 
lino mpupenjajii soba'mi to tau, anna 
tarima kamu' Puang Allataala jao bola 
tangmasolang, ke te'dami bua'na tee 
kasugiran lino lako kalemi. 

10Ta to todikatappa'i nnurusu' ewanan 
ci'di', dikatappa'i too nnurusu' ewanan 
la'bi buda. Na ia to totangmaruruh 
nnurusu' ewanan ci'di', te'da too 
namaruruh nnurusu' ewanan la'bi buda. 

11 Jaji, ia ke kasugiran lino nate'da 
mikullei dikatappa'i, inda pole' opa 

madoang mpabarakkanni kamu' 
kasugiran tongan jao suruga? 

12 Na ia ke teda mimaruruh mpusara 
kasugiranna tau to dipabarakkanan 
kamu', inda pole' opa madoang mben 
kamu' to apa la mipuapa kamu'? 

13 Te'da tau ngkullei mengkaunan lako 
dua puanggawa, sanga la nakabudai ia to 
mesa' na ia to laenna la nakaba'ci, ba'tu 
la napangjaman tongan-tongan to mesa' 
na ia to laenna makuttui mpangjamanni. 
Susi too kamu', te'da mikullei nturu' 
pakkaeloran-Na Puang Allataala, ke 
kasugiran lino manda miangah." 

14Den to-Farisi ssa'dingngi apa to 
napau Puang Isa, napetawai-tawai, 
nasaba' gaja pangdoi' ngasanni. 

15 Apa nakua Puang Isa lako, "Mianggai' 
bangra melo jio olona tau, apa naissen 
Puang Allataala to lan penawammi. 
Nasaba' apa to nasanga tolino mala'bih, 
nakaba'ci Puang Allataala. 

161a to atoranna Nabi Musa na 
pangngajaranna nabi laen tatta'i 
dipake angge wattunna Nabi Yahya. 
Mammulami joo wattu dipangpeissenan 
tarruh to Kareba Kasalamatan umbo 
nakua Puang Allataala mangparenta 

susi Raja. Na napassialai tongan tau la 
menjaji umma'-Na Puang Allataala lan 
kaparentan-Na. 

17 Apa te'da natanglajaji to apa diuki' 
lan atoranna Nabi Musa. La'bi madoi' 
ia to langi' sola lino la lanynya', na ia 
ke tanglajajimira to apa diuki' lan joo 
atoran, moi mesa' hurupu'. 

18 Inda-inda to ssarak bainena, 
nakebaine pole' baine laen, direken 
manggauk salai. Na ia to tompubainei 
to baine mangka nasarak muanena, 
direken manggauk sala tooi." 

19 Mangngajahhimi Puang Isa nakua, 
"Den tosugih mangpakean maballo 
namasuli' allinna. Mangmasannang- 
sannang bangngi keallo-keallo, sanga 
sadia ngasan to apa naparallui. 

20 Den toda tokaasi-asi disanga Lazarus 
mamma'-mamma' bang jio to' pelalanna 
joo tosugih, ponno bang kele to kalena. 

21 Madoang bang dikka' ngkandei to 
bota polloh jao mai mejana joo tosugih, 
apa asu ora to ratu Ilepa'i kelena. 

22 Matemi joo tokaasi-asi nabawai 
malaeka' lako ngenan mala'bih jio 
sa'dena Nabi Ibrahim. Mate todami joo 
tosugih nadilamun. 

231a tonna lanmo lino tomate, liwa' 
maparri'na, nakita mambelami to Nabi 
Ibrahim sola Lazarus jio sa'dena. 

24 Metambami nakua, 'Oo ambe', 
Nabi Ibrahim, kamaseina'! Tasuapi 
dikka' tuu Lazarus nao'tonni to jarinna 
do' wai, nacakka'ii to lilaku', nasaba' 
tangkusaramo to lussunna tee api.' 

25 Apa nakua Nabi Ibrahim, 'Ee, 
anakku'! Ingaranni, mangkamoko 
lolongan tawa melomu tommutuo 
unapa. Susi todami Lazarus mangkami 
Ilolonganni to maparri'na. Apa ia tee 
too dipakatanami ia ntee, na iko omo 
Ilolonganni to maparri'na. 

26 Te'da na ia manda joo, apa den 
mila' mparalla'ki'. Jaji, ia to tau ntee 
tangnaola male mati', na ia to tau ntuu 
tangnaola male mai.' 

27 Nakuamo joo tosugih, 'Oo, ambe'! Ia 
ke susii tuu, kamaseina' dikka' tasuapi 
Lazarus male lako bolana ambe'ku' 

28 naajahhi to sile'toku' lima, 
napangngingaranni anna danggi' 
namentama ntee ngenan kamaparrisan.' 

29 Apa nakuanni Nabi Ibrahim, 'Denmo 
sura'na Nabi Musa sola nabi laen. Iamo 
joo la napesa'dingngi apa to dipau lan.' 


LUKAS 16.30-17.4 121 


30 Nakuamo joo tosugih, 'Ie', te'dapa 
kita' naganna' joo. Apa ia ke denni 
tomate pole mpauanni, manassa la 
mengkatoba'i.' 

31 Apa nakua Nabi Ibrahim lako, 'Ia ke 
te'da napesa'dingngii to sura'na Nabi 
Musa sola nabi laen, umbora la nakua 
mpesa'dingngii kenna la den tomate tuo 
pole' la male mpakainga'i.'" 

1 7 1 Nakua Puang Isa lako anak 

gurun-Na, "Nang la den to tossede 
tau mpugauk dosa. Apa macilaka joo 
tomassede. 

2La'bi melo ia, ke ditoke'ii batu pelullu' 
gose' to kollongna, naditallanan do' 
tasik, na ia ke pangkatumanganna 
nasala mesa'na tee mai pea biccuk na 
te'damo namatappa' lako Aku'. 

3 Majaga kamu"! Pakainga'i to padammi 
tomatappa', ke mpugaukki dosa lako 
kalemi. Ia ke menassanni, dampanganni. 

“Ia ke mpugaukki dosa lako kalemi 
pempitu sangngallo, na pempitu 
too ratu lako kalemi mpenassanni 
dosana nameta'da didampangan, la 
midampangan tooi." 

> Nakuamo tuu lako rasulu' lako 
Puang Isa, "Pamawatangngi to 
kamatapparanki'!" 

6 Mebalimi Puang Isa nakua, "Ia ke 
denni kamatapparanmi moi pada bangra 
lise' sawi, wa'ding kamu' kumua lako 
tee garonto' kaju tonggo, 'Tiangka'ko 
mutitanan lan tasik', nang la naturu'i to 
kadammi." 

7 Nakuapa Puang Isa, "Ia ke nnampui 
kamu' mesa' kaunan to manengko ba'tu 
mangrewa, apara mikuanni ke polei 
mangjama? Mikuanrika, 'Malemoko 
madoi' kumande!'? 

8Te'da. Sibalikanna mikuara lako 
joo kaunan, 'Massa'wak rampa'ko! 
Mukamajaina', pasadianna' kandeku', 
kukumande. Kumangkapa, mumane' 
kumande.' 

?Tantu te'da mipujii to kaunanmi, ke 
napugaukki to misuanni. 

10 Susi toomo kamu', danggi' mitajan 
pangpujian. Apa ia ammimangkamo 
mpugaukki to nasuan kamu' Puang 
Allataala, la mikua, 'Kaunan biasa 
bangrakan, ia manda kipugauk to 
disuankan."" 

Ta tonna male Puang Isa de' kota 
Yerusalem nnola jioi paralla'na tana 
Samaria na Galilea. 

12 Ta tonna la mentama kampong denmi 
sangpulo tomasolak ratu ntammuii. 
Mambela bangngi ke'deh, 

13 hametamba nakua, "Oo Puang Isa, 
kamaseikan!" 

14 Nakitami Puang Isa namangkada 
nakua, "Malemo kamu' mpangpekitan 
kalemi lako imang jao kota Yerusalem." 
Ia tonna malemo, ta'pa malagahmi. 

15 Denmi mesa' joo tomasolak 
pole boko' nnandongngi mangkada 
mpakala'bih Puang Allataala, sanga 
ngkitai kalena kumua malagahmi. 

16 Ta tonna ratumo lako Puang Isa suju'i 
jiong to' aje-Na mangkurru sumanga'. 
To-Samaria joo tau. 

17 Nakuamo Puang Isa, "Tangmalagah 
ngasanmiraka to tau sangpulo nena'? 
Umbomira to kasera? 

18 Ciapari na ia mandara tee mesa' 
tau, na bangsa tangngia to-Yahudi, pole 
boko' mpakala'bih Puang Allataala?" 

19 Nakuanni joo tomasolak, 
"Ke'dehmoko mumale. 

mukatappa'ina'." 

20 Den ba'tu pira-pira to-Farisi mekutana 
lako Puang Isa nakua, "Piranra nalaratu 
to Puang Allataala mangparenta susi 
Raja?" Napebalii Puang Isa nakua, "Te'da 
nadikita ke mangparentami to Puang 
Allataala susi Raja. 

21 Na te'da too tau kumua, 'Kitari inde'i', 
ba'tu 'Iti'i joo', nasaba' lanri penawanta' 
mangparenta to Puang Allataala." 

22 Nakuamo Puang Isa lako anak 
gurun-Na, "Den wattunna mimadoang 
ngkitana' Aku', Anak Mentolino, moi 
sangngallo, apa te'da milangkitana'. 

23 Na ia joo wattu den tau la ngkuan 
kamu", 'Kitai to Anak Mentolino, iti'i 
joo. Kitari, inde'i!' Danggi' miundi lako 
nturu'i. 

24 Nasaba' ia to karatuan-Ku' pole", 
tee Aku', Anak Mentolino, la susi kila' 
mellepa' jao mai langi', namangngarrang 
jio mai randan langi' ratu lako randan 
langi'. 

25 Apa tee too la gaja parri'na', na te'da 
too natarimana' tee tau too allo. 

291a ke wattunnamo' ratu pole' tee 
Aku', Anak Mentolino, la susi tonna 
linona Nabi Nuh tonna anu'. 

27 Ta to tau mangmaroah-roah bang, 
nakebaine-kemuane. Susi tarruhmi joo 
ratu lako mentamanna kappala'na Nabi 
Nuh, anna ratu to wai saba' ssolangngi 
ngasanni. 

28 Susi to jaji tonna linona Lot. 
Mangmaroah-roah bang to tau, 
mangngalli sola mangbaluk, mantanan 
sola mpajenjen bola. 

29 Apa ia tonna salaimi Lot to kota 
Sodom, ratumi to uran api na colo' jao 
mai langi', ssolangngi ngasanni joo tau. 

30 Susi toomi to la jaji, ke ratu pole'na' 
tee Aku', Anak Mentolino. 

31 Ta joo wattu ta'pa palai kamu'. Na 
ia ke susinna denni tau jao bubungan 
bola, la mellao, natarruh bangmo male, 
danggi' omo namentama bola nnala 
apanna. Susi toomi, ia to tojio bara'bah, 
danggi' omo napole. 

32 Ingaranni to napugauk bainena Lot! 

33 Ta to tonturu' bang pakkaeloran 
penawanna, te'da nalannampa' katuoan 
melo te'da cappa'na. Apa ia to tonturu' 

tarruhna' moi la dibuno, iamo la nnampa' 
katuoan melo te'da cappa'na. 

34 La miingaran! Ia joo bongi, den dua 
tau mamma' jao mesa' katindoan, la 
dibawa to mesa', na dipatorro to mesa'. 

35Den dua baine rumido, la dibawa to 
mesa', na dipatorro to mesa'. 

36 [Ia ke denni dua tau jio bara'bah, 
la dibawa to mesa', na dipatorro to 
mesa'.]" 

37 Mekutanami anak gurun-Na Puang 
Isa nakua, "Oo Puang, umbora la nanii 
jaji joo?" Mebalimi nakua, "Ia to nanii 
batang rabuk, jio too nanii to langkan 
pekande batang rabuk. Susi toomi to 
karatuan-Ku' la nakita ngasan tau." 

1 8 1 Napauan pole' omi pangpasusian 

Puang Isa to anak gurun-Na la 
mpamanassai kumua danggi' naka'tu 
rannu sola marosso massambajang lako 
Puang Allataala. 

2 Nakua, "Den pangbicara lan mesa' 
kota, te'da namalaja' lako Puang 
Allataala, na te'da too naangga'i to 
padanna rupa tau. 

3 Den toda mesa' baine jio to matemo 
muanena, tuli ratu bang meta'da 

lako kumua, 'Ra'tahpi dikka' tee 
kara-karaku'.' 

4Masai-sainni te'da bang namadoang 
joo pangbicara mpuinawai. Apa 
undinna nakua lan penawanna, 'Moi 
kutotangmalaja' lako Puang Allataala, na 
te'da bang mesa' tau kuangga', 

“apa la kura'tahmo to kara-karana, 
nasaba' nasussai bangna'. Ia ke te'da 
kutulungngi la ratu punala bangngi, 
mangkatampakanna matena' napubua'.'" 

6 Nakuamo Puang Isa, "Ingaran meloi to 
apa napau joo pangbicara tangmaruruh. 

7 La'bi-la'bi Puang Allataala la ntulung 
sininna tonapileimo, to massambajang 
bang allo-bongi. Te'da namangmela'- 
mela' ntulung umma'-Na! 

8 La miingaran! La madoi'i Ia ntulungngi. 
Apa ia ke ratuna' Aku', Anak Mentolino, 
la den unaraka tau kuampa' lan tee lino 
to matappa' lako kaleku'?" 

? Den pangpasusian napau Puang Isa 
napatuju lako tossanga bang kalena 
melo, na ngkita majiong bang padanna 
rupa tau. 

10 Nakua, "Den tau dua male lako Bola 
Puang Allataala la massambajang, mesa' 
to-Farisi na mesa' passassung. 

11 Ke'deh mesami joo to-Farisi 
namassambajang nakua, 'Oo Puang, 
mangkurru sumanga'na' mati' kalemi, 
nasaba' te'da aku' kususi tau laen. Te'da 
kumangrampa, te'da kumasa'ga', te'da 
kumanggauk sala, na te'da too kususi 
joo passassung. 

12 Penduanna' puasa sangminggu, 
angkupangben sangtawa sangpulona to 
assele' kuampa'.' 

13 Apa ia joo passassung ke'deh 
mambela-bela bang. Moi mentingngara 
de' langi' tangnasara, apa ssauru'i 
babara'na, nakua, 'Oo Puang Allataala, 
kamaseina' dikka' aku' tee mesa'na' 
tomadosa!' 

14|a miingaran! Ia tee passassung, ke 
polei lako bolana, mangkami napupenjaji 
tomelo Puang Allataala, na ia tee to-Farisi 
te'da. Nasaba' ia to tompamajao kalena 
la dipamajiong, apa ia to tompamajiong 
kalena, la dipamajao." 

15 Den tau ratu ssolan pea sibiccuk lako 
Puang Isa anna kaka'i nabarakka'ii. Ia 
tonna kitai anak gurun-Na nakagallii tuu 
lako tau. 

16 Apa nasua ori Puang Isa to tau 
ssolanni joo pea lako kalena, anna 

kuanni to anak gurun-Na, "Eloranni 

tuu mati' pea ratu lako Aku'. Danggi' 
mianggaii, nasaba' tosusimora tuu mati' 
to la menjaji umma'-Na Puang Allataala. 

17 La miingaran tee kadang-Ku' kumua, 
ia to tote'da nasusi to pea biccu' ntarimai 
to kaparentan-Na Puang Allataala, te'da 
nalamenjaji umma'-Na Puang Allataala." 

18 Den pekaamberan to-Yahudi 
mekutana lako Puang Isa nakua, "Oo 
Guru, tomelo penawan-Ta'. Pauanna' 
apara to melona tongan sipato' la 
kupugauk, angkuampa'i to katuoan melo 
te'da cappa'na?" 

19 Mekutanami Puang Isa lako nakua, 
"Ciapari musangara' tomelo? Moi mesa' 
tau te'da ia tomelo, saliwanna Puang 
Allataala manda Ia. 

20 Tantu muissen ngasanmo to parenta- 
Na Puang Allataala kumua, 'Danggi' 
manggauk sala, danggi' pabuno, danggi' 
boko, danggi' sa'bi tangtongan, kasiri'i 
to tomatuammu!'" 

21 Mebalimi joo tau nakua, "Oo Puang, 
kuturu' ngasanmo kita' joo parenta, 
mellao biccu'ku'." 

22 Ta tonna sa'dingmi Puang Isa joo 
pebalinna, nakuanmi, "Mesa'pa to 

parallu la mupugauk. Malemoko mbaluk 
ngasanni to ewananmu, ammubenni 
tokaasi-asi to allinna, mumane' nnampa' 
kasugiran jao suruga. Ianna mangkamo 
joo mupugauk, undimoko nturu'na'." 

23 Tg tonna sa'dingmi joo, masussami 
penawanna joo tau, nasaba' gaja 
sugihhi. 

24 Nakitai Puang Isa kumua masussai 
joo tau, iamo namangkada nakua, "Gaja 
sussa ia to tosugih la menjaji umma'-Na 
Puang Allataala. 

25 |a'bi madoi' ia to unta mentama 
to'tok jarun, na ia to tosugih mentama 
Lino Barun-Na Puang Allataala." 

26 Sijangngaranni to tossadingngi 
namekutana, "Ia ke susii joo, indamo ia 
to wa'ding la salama'?" 

27 Nakuamo Puang Isa, "Ia ke tolino 
te'da nakullei la jaji, apa ianna Puang 
Allataala wa'ding bang ia jaji." 

28 Nakuamo Petrus, "Takitai Puang, 
kisalaimo to apangki', angkiundi 
nturu'ki'.” 

29 Nakuamo Puang Isa lako anak 
gurun-Na, "La miingaran tee kadang-Ku' 
kumua, ia to tossalaimo bolana, 
ba'tu bainena, sile'tona, tomatuanna, 

anakkana, nasaba' mpangjamanni Puang 
Allataala, 

30|a ntarima pahalana manglokkon ia 
bang unamo tee wattu. Na jio ahera', 
la nnampa' toopa katuoan melo te'da 
cappa'na." 

31 Natambaimi Puang Isa to sangpulo 
dua anak gurun-Na nakuanni, 
"Pesa'dingngii! Mangngujumiki' de' kota 
Yerusalem tee too, anna jaji sininna to 
mangka nauki' nabi tonna anu' mpauna' 
tee Aku', Anak Mentolino. 

32|a dipangbenna' lako bangsa 
tangngia to-Yahudi, nacapa'-capa'na', 
napegaukkina', nacikkuduina', 

33 harambina', namane' mbunona'. Apa 
ia ke allo mangpentallun, la dipatuo 
pole'na'." 

34 Apa ia joo napau Puang Isa te'da 
ngasan napahangngi anak gurun-Na, 
sanga dibuniananni lako kalena. Iamo 
joo na te'da naissenni anak gurun-Na 
apa to nasanga Puang Isa. 

351a tonna la ndete'mi Puang 
Isa joo kota Yerikho, denmi mesa' 
tobuta cumadokko jio randan lalan 
meta'da-ta'da. 

36 Ta tonna sa'dingmi buda tau liu lalan, 
mekutanami nakua, "Mangngapari to 
tau?" 

37 Napauanmi tau kumua, "Liu lalanni 
Puang Isa to-Nazaret." 

38 Naandongngimi metamba nakua, 
"Oo Puang Isa, bati'na Raja Daud, 
kamaseina' dikka'!" 

39 Nakagallimi tuu lako tonjoloan 
Puang Isa nasuai kamma'. Apa la'bi 
naandongngi ori metamba nakua, "Oo 
bati'na Raja Daud, kamaseina' dikka'!" 

40 Kendenmi Puang Isa, 
napangpetambanni nadisolan ratu. 

Na ia tonna sikandoppi'mo nakutanaimi 
nakua, 

41 "Apara to mukadoangngi la kupugauk 
lako kalemu?" Mebalimi nakua, "Oo 
Puang, madoangna' pakita!" 

42 Nakuanmi Puang Isa, "Pakitamoko, 
nasaba' mukatappa'ina'!" 

43 Ta'pa pakitami, naundi nturu' Puang 
Isa, na mpakala'bih Puang Allataala. 
Sininna to tau ngkitai joo mpakala'bih 
toda Puang Allataala. 

1 9 1lMentamami kota Yerikho 

to Puang Isa, natarruh bang 
mbulewanni joo kota. 

2 Den mesa' kapala passassung jio 
disanga Zakheus, gaja sugih. 

3Madoangngi ngkitai matumbara ia joo 
disanga Puang Isa, apa gaja budai tau, 
na ia joo Zakheus liwa' pance, jaji te'da 
nakullei ngkitai. 

4 Kinjara'mi njoloi tobuda, namenteke' 
de' barana' la ngkitai to Puang Isa, 
nasaba' ntuumi jio la nanii liu lalan. 

“Ia tonna dete'mi Puang Isa to nanii 
Zakheus, mentingngarami, nakua, "Ee, 
Zakheus, mellaoko madoi', nasaba' la 
leppangna' tee allo jio bolamu." 

6 Ta'pa naparri-parrimi Zakheus mellao, 
sanga masannangngi ntarima Puang Isa 
jio bolana. 

7 Sipangnuku-nukuan ngasanmi to 
tongkitai joo nakua, "Wah, naleppang 
ora Ia jio bolana togaja'." 

8 Apa ke'dehhi Zakheus, nakua lako 
Puang Isa, "Oo Puang, sangsesena to 
ewananku' la kuben tokaasi-asi, na 
ia ke denni apanna tau kurampa, la 
kupapolean manglokkon penna'pa'." 

9 Nakuamo Puang Isa lako Zakheus, 
"Ia bang unamo tee allo napasalama'ko 
Puang Allataala sola rapummu, nasaba' 
moi iko bati'na todako Nabi Ibrahim. 

10 Tg tee Aku' Anak Mentolino, ratuna' 
nnangah sola mpasalama' tolao sala." 

111a joo wattu mandoppi'mi Puang 
Isa de' kota Yerusalem, anna sangai 
tobuda kumua cingga'tu'mora naratu 
Puang Allataala mangparenta susi 
Raja. Iamo joo mpatarruhmi curitan-Na 
mpake pangpasusian lako tau ntuu jio to 
mpesa'dingngii. 

12 Nakuamo Puang Isa, "Den mesa' 
puang la male lako tondok mambela la 
diangka' menjaji raja jio tondokkona, 
namane' pole mangparenta. 

13 Ta tonna te'dapa namale, ntambaimi 
sangpulo kaunanna, napada mbenni 
simesa' doi' bulawan nakuanni, 'Pakei tee 
doi' mangdangkang ratu lako poleku'.' 

14 Apa nakaba'cii sangtondokkona joo 
puang. Jaji, ia tonna malemo, disuami 
to tau undi rrundunni anna kuanni 
to tolannangka'i kumua, 'Te'da kami' 
kimadoang naparenta joo tau.' 

15Ja tonna mangkamo joo puang 
diangka' menjaji raja, polemi. 
Napangpesuanmi naratu joo kaunanna 
ssikitanni, sanga madoangngi la 
nnissenni kumua sipira unara sarona. 

16 Ratumi joo kaunan bungahna nakua, 
'Oo puang, ia to mesa' doi' bulawan 
tabenna', manglokkon pessangpulo to 
sarona.' 

17 Nakuamo joo puangna, 'Gaja kassing 
tuu panggaukanmu! Natatta' melo to 
penawammu lako aku'. La mparentako 
sangpulo kota, sanga maruruhko 
mpugauk apa biccu'.' 

18 Ratumi joo kaunan mangpenduanna 
nakua, 'Oo puang, ia to mesa' doi' 
bulawan tabenna' manglokkon pellima to 
sarona.' 

19 Nakuanni lako, 'La mparentako lima 
kota." 

20 Ratumi to kaunan laen nakua, 'Oo 
puang, inde'i to doi'ta', kuparisepu' 
bang, 

21 nasaba' malaja'na' lako kaleta', sanga 
kita'mo tau masa'ga'na. Nnala bangki' 
kita' to tangngia pangngannata', na 
mpeburaiki' apa tangngia pantananta'.' 

22 Nakuanmi puangna lako, 'Ee, kaunan 
gaja ko! La kusessako situru' kadammu. 
Muissen kumua aku' tee tomasa'ga', 
nnala bangna' tangngia pangngannaku', 
mpeburaina' tangngia pantananku'. 

23Ta ke susii joo, ciapari na te'da 
mupatamai bang joo doi', na ia ke 
polemo' kualai sola bunganna?' 

24 Nakuanmi joo tojenjen jio, 'Alaii joo 
doi' bulawan, ammibenni joo kaunan to 
nnampuimo sangpulo.' 

25 Nakuamo tuu lako tau, 'Oo puang, 
denmo ia sangpulo naampui.' 

29 Mebalimi joo puangna nakua, 'La 
miingaran! Ia to todenmo naampui, la 
dibenpa la'bi buda. Apa ia totangnnampui 
apa, ia to apa ci'di'mora naampui, la 
dialai pissen. 

27 Na ia tee too, solanni mai sininna to 
tonnewalina', to cia' mpurajana', mibuno 
ngasanni jio oloku'."" 

28 Ta tonna mangkamo mpau ngasanni 
Puang Isa joo, menjolomi mpatarruh 
kalingkan-Na de' kota Yerusalem. 

291a tonna mandoppi'mo kota Betfage 
sola kota Betania jio sare Buntu Zaitun, 
napajolomi Puang Isa to dua anak 
gurun-Na, 

30 napasanni kumua, "Male kamu' sola 
dua lako joo kampong tapangngujui. Ia 
ammimentamamo, la nnampa' kamu' 
mesa' anak keledai dila'ka', to te'da 

bangpa nadisakei. Bukaii, mibawai jio 
mai. 

31 Ta ke denni tau ngkutanai kamu' 
kumua, ciapari mibukaii, la mikua, 
'Naparallui Puang.'" 

32 Malemi joo todisua, naampa'i susi 
ngasan to pura napaunni Puang Isa. 

33 Tg tonna bukaimi joo anak keledai, 
nakuamo to puangna, "Ciapari mibukaii?" 

34 Nakuamo sola dua mebali, "Naparallui 
Puang." 

35 Nabawami joo anak keledai lako 
Puang Isa, nalapikkii baju landona, 
namane' mpupessakei to Puang Isa jao. 

36 Ta tonna liumo, mballahmi baju 
landona jio lalan tuu lako tau. 

37 Ta tonna solohmo do' sarena Buntu 
Zaitun sikandoppi' kota Yerusalem, 
mario ngasanmi to tonturu' Puang Isa 
na nnandongngi mangkada mpakala'bih 
Puang Allataala, nasaba' sininna to tanda 
mejangngaran mangka nakita. 

38 Metamba-tamba tuu lako tau nakua, 
"Dibarakka'i to Raja ratu mpusanga 
sangan-Na Puang. Pakala'bihhi Puang 
Allataala jao kaminang majaona, na 
kasikalinoan jao suruga." 

39 Den ba'tu pira-pira to-Farisi, to undi 
sola tobuda, mangkada lako Puang Isa 
nakua, "Oo, Guru anggaii titi' mati' 
tonturu'ki', danggi' napaui susi joo." 

40 Napebalimi nakua, "Katappa'i 
kumua, ia ke kamma'i, batu la ssullei 
gumalasi-lasi." 

411a tonna mandoppi'mo nakitami joo 
kota Yerusalem, nakarrakkii, 

42 nakua lako to-Yerusalem, "Ando' 
ee, tangpada ia melona, kenna ia bang 
unamo tee allo mupahangngi indara to 
la mpadenanko kasikalinoan. Apa te'da 
muissenni. 

43 Nasaba' la ratu to allo 
kamacilakanmu, natalimbungko 
ewalimmu nnewako. Manggaraga tamba 
kuku ngguririkki kotamu mpasingki'ko, 
sanggenna te'damo mukullei ssalaii. 

44 Na la nasabu'i kotamu sola issinna 
sanggenna te'damo batu sitodo', nasaba' 
te'da mupahangngi wattunnami ratu 
Puang Allataala mpasalama'ko." 

45 Mangkai joo, mentamami rante Bola 
Puang Allataala to Puang Isa, naula'ii to 
tomangbaluk lan. 

46 Nakuanni Puang Isa tuu lako tau, 
"Den diuki' lan Sura' Allataala, nakua 

Puang Allataala kumua, 'Ia to Bola-Ku', 
iamo bola la dinii massambajang.' Apa 
mipasusimo bola parampo'." 

47 Mangngajahhii to Puang Isa lan Bola 
Puang Allataala allo-allo. Na ia to kapala 
imang sola guru agama nnangah lalan 
la mbunoi. Susi toda to pekaamberan 
to-Yahudi. 

48 Apa te'da naampa' lalan la mbunoi, 
nasaba' sininna tobuda ngkabudaii, na 
napesa'dingngii to pangngajah-Na. 
20 1 Den pissen tonna mangngajahhi 

Puang Isa lako tobuda lan Bola 
Puang Allataala mpangpeissenan Kareba 
Kasalamatan, ratumi to kapala imang, 
guru agama na pekaamberan to-Yahudi 
ssikitanni. 

2 Nakua lako Puang Isa, "Apara 
napenggaronto'i mupugauk ngasanni 
joo? Indara mbenko kuasa?" 

3 Mebalimi nakua, "La kukutanai toda 
kamu'. La mipebalina', 

4'Indara mbenni kuasa Nabi Yahya njio' 
tau, Puang Allataalaraka iarika tolino?'" 

> Sipangkada-kadami nakua, "Ia 
antamebali kumua, 'Kuasa pole jio mai 
Puang Allataala', la nakuanki', 'Ciapai na 

te'da mikatappa'ii to pangngajahna Nabi 
Yahya?' 

6 Apa ia ke la takua, 'Kuasa jio mai 
tolino', la narura batuki' tobuda, nasaba' 
nasanga ia nabi joo Nabi Yahya." 

"lamo joo mebalimi nakua, "Te'da 
kami' kiissenni." 

8 Nakuanni Puang Isa, "Ia ke susii tuu, 
te'da toda kulampauan kamu', kuasa 
pole umbo angkuwa'ding mpugaukki 
joo." 

9 Mangkai joo too, mangcuritami Puang 
Isa lako tobuda mpake pangpasusian 
nakua, "Den mesa' tau ntananni 
anggoro' bara'bahna. Mangkai joo 
napangpenduluanmi lako ba'tu pira-pira 
tomendulu, anna male lako tondok laen, 
natorro masai jio. 

10Ta tonna wattu peanggorosanmo, 
nasuami to mesa' kaunanna male la 
nnalanni to tawana. Apa narambiri 
tomendulu, namane' ssuai pole 
mangpala' lo'bang. 

11 Nadadu' omi joo ampu bara'bah, ssua 
pole' mesa' kaunanna, apa narambi unai, 
te'da bang una nakasiri'i susi to jolona 
namane' ssuai pole mangpala' lo'bang. 

12 Sitarruhna nasua pole' omi to 
kaunan mangpentallunna, apa nakojong- 
kojongngi ori, namane' mpembuanganni 
lako salean bara'bah. 

13 Mangkatampakanna nakuamo joo 
ampu bara'bah, 'Apapa la kupugauk? La 
kusuai to anakkaku' kupakamoja', tantu 
la nakasiri' ia.' 

14 Apa ia tonna kitami joo tomendulu 
bara'bah kumua ratui to anakkana joo 
ampu bara'bah, sipangkada-kadami 
nakua, 'Inde'mi pale' to la mpumanahhi 
tee bara'bah. Tabunoi, antaala ngasanni 
tee manahna.' 

15 Nabawai lako saleananna bara'bah 
joo anakkana ampu bara'bah anna bunoi. 
Apara la nagaukanni ampu bara'bah tuu 
lako tomendulu? 

16La ratui mbuno ngasanni joo 
tomendulu, namane' mpangpenduluanni 
joo bara'bahna lako tolaen." Ia tonna 
sa'dingmi tuu lako tau joo pangpasusian, 
nakuamo, "Napamambela-belai Puang 
Allataala joo jio mai kaleki'." 

17 Apa nakaje'jekki Puang Isa nakuanni, 
"Ia ke susii joo, apara battuananna tee 
aya' lan Sura' Allataala kumua, 'Ia to 


LUKAS 20.18-22 142 


batu naca'bean pande bola, menjajimo 
batu ariri petuo.' 

18 Susi to totipessambak lako joo 
batu, la maicak, na ia to tonai'pinni, la 
maninnang, susi toomi la jaji lako tau to 
cia' ntarimana'." 

19 Naissen guru agama sola kapala 
imang kumua iara napapatui joo 
kadan-Na Puang Isa. Iamo joo 
napengkulle-kulleimi la njokkoi, apa 
malaja'i lako tobuda. 

20 Jaji natuntunanni wattu melo. 
Nasuai to tau nnaran-naranni. Ia joo 
tau naanggai' bang susi tomelo apa 
sitonganna den akkattana la nnangahhi 
to kada sala-Na Puang Isa, anna wa'ding 
mparapa'i lako gubernur nasessai. 

21 Mekutanami joo tau lako nakua, "Oo 
Guru, kiissen kumua tongan ngasan 
sininna kadan-Ta' sola pangngajah-Ta'. 
Te'da tapasilaenan tau, na maruruhki' 
mpangpangngajaran pakkaeloran-Na 
Puang Allataala. 

22 Tamo joo la mekutanakan kumua, 
'Tanna situru' atoran agamanta', 
wa'dingriki'ka mbajah sima lako 
Tomaraja Roma, ba'tu te'daraka?" 

23 Apa naissen Puang Isa to lan 
penawanna joo tomekutana. 

24 Tamo joo nakuanni, "Pakitanna' 
to doi' dinar. Indara sipugambara' 
sola sipusanga tee?" Napebalii nakua, 
"Tomaraja Roma." 

25 Nakuamo Puang Isa, "Ia ke susii 
tuu, benni Tomaraja to apanna, mibenni 
Puang Allataala to apan-Na!" 

26 Jaji, te'da naampa'i to kada 
sala-Na Puang Isa moi mesa' jio 
olona tobuda. Sikammatan bangmi, 
nasaba' jangngahhi mpesa'dingngi joo 
pebalin-Na. 

27 Mangkai joo, ratumi to ba'tu pira-pira 
to-Saduki lako Puang Isa. Ia joo 
to-Saduki te'da nakatappa'i to katuoan 
pole' jio mai kamatean. 

28 Nakuamo, "Oo, Guru, mangka 
napangpangngajaran Nabi Musa lan 
sura'na susi tee: la ke matei to muane, 
na te'dapa anakkana joo bainena, 
la nasulle allonanni adinna, dikua 
napajajianni bati'. 

29 Nasaba' den pitu muane massile'to. 
la to pamungahna kebainemi, apa 
te'dapa anakkana, namatemo. 

30 Napubainemi adinna joo bainena. 
Apa te'da todapa anakkana namate. 

31 Susi toomi jaji lako adi 
mangpenduanna ratu lako adi 
tampakkana, den ngasanmo nasibali joo 
baine, na mate ngasan toomi, apa te'da 
bangngi to sijajian bati". 

3? Mangkatampakanna mate todami joo 
baine. 

33 Tg ke dipatuo pole'mi to tomate, 
indannamira la sibali tarruh joo baine? 
Nasaba' mangka ngasanmi sibali." 

34 Nakuamo Puang Isa mebali, "Ianna 
lan tee lino kebaine-kemuane to tau, 

35 apa ia to tosipato' dipatuo pole' 
jio mai kamatean, na tuo jio lino undi 
te'damo ia tokebaine-kemuane. 

36 Nasaba' la tuomi susi malaeka' to 
te'damo nalamate pole'. Menjajimi ia 
anak Allataala, sanga dipatuo pole'mi jio 
mai kamatean. 

37 Napamanassa Nabi Musa kumua la 
dipatuo pole' to tomate lan curitanna 
to pangngala-ala dukku. Nauki'i Nabi 
Musa kumua, Ta to Puang, iamo Puang 
Allataala to nasompa Nabi Ibrahim, 
Ishak na Yakub.' 

38 Totuora to ssompa Puang Allataala, 
tangngia tomate! Sanga ia ke Puang 
Allataala, tuo ngasan ia to tau." 

39 Mebalimi to ba'tu pira-pira guru 
agama nakua, "Oo, Guru, tongan tuu 
kadan-Ta'." 

40 Mangpamulami joo wattu te'damo 
nabarani to to-Saduki ngkutanaii to 
Puang Isa. 

41 Apa nakutanaii Puang Isa tuu lako 
tau nakua, "Matumbai nadisanga kumua, 
ia to Raja Mangpasalama' bati'na Raja 
Daud? 

42 Nasaba' lan Sura' pangpujianna 
Raja Daud, ia kalena mangkada nakua: 
Nakua Puang Allataala mangkada lako 
Puangku', 'Cumadokkoko ntee sa'de 
kanan-Ku', 

43 angkupupentalo ngasanni to 
ewalim-Mu mukuasaii.' 

44 Jaji, ia ke Raja Daud mpekapuangngii 
joo Raja Mangpasalama', matumbai 
nalabati'na Raja Daud?" 

4” Ja tonna mangpesa'ding ngasan to 
tobuda, nakuamo Puang Isa lako anak 
gurun-Na, 

46 "Majaga kamu' lako guru agama! 
Nakabudai bang male lumingka 

mangbaju lando tandana kumua 
todikasiri', namadoang bang ditaratte' 
jio pasa'. Nakabudai bang cumadokko jio 
olo lan bola passambajangan na ngenan 
kata'pan mata jio pangramean. 

47 Nauraga bang to baine matemo 
muanena, narampai to ewananna. 
Naanggai' bang too mpemalandoi 
passambajangna to nanii mpembunianan 
panggaukan gaja'na. Ia to tosusi joo la 
la'bi mabanda' to sessana." 

2 1 1 Nakitami Puang Isa to tosugih 

mpatama sudakkana tama patti 
doi' sudakka lan Bola Puang Allataala. 

2 Nakita too to baine kaasi-asi to 
matemo muanena mpatamai dua 
de'pen. 

3Mangkadami Puang Isa nakua, "La 
miingaran! Sitonganna, ia joo baine 
kaasi-asi, la'bi buda ia to napatama na 
ia to napatama tuu lako tau sola ngasan. 

4Nasaba' ia tuu mati' tau mangpangben 
jio mai kala'bianna, apa ia tee baine 
kaasi-asi mangpangben jio mai 
kakuranganna. Napangben ngasan to la 
naputuona." 

5Den tau mpaui kumua matumba 
ia melona joo Bola Puang Allataala 

dibelo-beloi batu melo sola apa to 
dipangkaroban lako Puang Allataala. 
Napauanmi Puang Isa nakua, 

6"Den wattunna dau, na sininna tee 
mikita la diro'pokan ngasan na moi 
mesa' batu te'damo nnii ngenanna!" 

7 Mekutanami to anak gurun-Na Puang 
Isa nakua, "Oo Guru, piranra nalajaji 
joo? Na apara tandana ke nadete'mi 
wattunna?" 

8 Mebalimi Puang Isa nakua, "Majaga 
kamu', danggi' naden tau mpalao 
sala kamu'. Nasaba' buda tau la ratu 
mpusanga sangang-Ku', nakua, 'Aku'mo 
Raja Mangpasalama'!' na 'Wattunnamo.' 
Apa danggi' mipesa'dingngii. 

“Ja ke ssa'ding kamu' kareba kasirarian 
na kamaricuan, danggi' too mimalaja'. 
Nasaba' nang la jaji ngasanni joo jolo", 
apa te'dapa nawattunna Kiama' lino." 

10 Nakua toopa, "Ia to mesa' bangsa la 
sirari nnewa bangsa laen. Ia to mesa' 
kaparentan rrarii kaparentan laenna. 

11 Umbo-umbo nanii la den nino tonggo, 
ra'ba beang sola karorian la'da'. La 
jaji to apa mpamirrang bulu na tanda 
mepunininan jao langi'. 

12 Ianna te'dapa najaji ngasan joo, 
la dijokko kamu' ammidipakario-rio. 

La dira'tah kara-karami jio bola 
passambajangan, ammidipatama 
pangtarungkuan. La dipangngolo kamu' 
lako raja sola tomangparenta, nasaba' 
mikatappa'ina'. 

13 Tamo joo wattu melo, la minii 
mpangpeissenanni to Kareba 
Kasalamatan. 

14 Danggi' mipuselangngi to apa Ia 
mipau mpangngewai kalemi. 

15 Aku' kalena la mben kamu' 
kapaissenan umbo mikua la mebali, 
anna te'da nakullei ewalimmi mbalii 
iarika mpasalai apa to mipau. 

16 La nakaba'ci kamu' buda tau, nasaba' 
mikatappa'ina'. Moi tomatuammi kalena, 
sile'ttomi, rapummi na sisoba'mi la 
mpangpejokkoan kamu'. Den too 
kamu' ba'tu pira-pira to la nabuno 
tomangparenta. 

17 (21:16) 

18 Apa moi sanglambah beluakkami 
te'da nalamatumba. 

19 Ta ammimatappa' tarruh, la miampa' 
to katuoan melo te'da cappa'na." 

20 Mangkai joo nakuamo Puang Isa, 
"Ia ammikitami joo kota Yerusalem 
natalimbung surudadu, la miissen kumua 
te'damo namasai na la diro'pokan. 

21 Ta joo wattu, ia to totorro jio tana 
Yudea la palai de' membuntunna. Ia to 
tau lan kota Yerusalem te'da nawa'ding 
tangmessun, na ia to salean danggi'mo 
namentama kota. 

22 Nasaba' ia joo allo iamo allo nanii 
mangpabalahhi Puang Allataala, dikua 
anna jaji to apa diuki' lan Sura' Allataala. 

23 | jwa' parri'na joo wattu to tokeba'tang 
sola to tomangpacucupa. La nadete'mi 
sussa tonggo tee tondok, nasaba' la 
napabalahhimi Puang Allataala tee 
bangsa. 

24 Denni to la dipa'dangngi, den tooi to 
la dijokko nadipali' lako mangrupa-rupa 
tondok. Na ia to bangsa tangngia 
to-Yahudi la ssolang-solangngi joo kota 
Yerusalem angge wattu to napattantu 
Puang." 

25 Nakuapa Puang Isa, "Mangkai joo, 
la pajanmi to tanda jio allo, bulan na 
bintuin. La silajatan na putta tangngahna 
sininna tolino la ssa'ding bombang 
menggalugu. 

26 La silanjanganni anna limpu to tau 
ngkitai to apa la jaji lan lino, nasaba' la 
mausa' ngasanni to tontoe kuasa jao 
langi'. 

27 Ta joo wattu, la nakitana' tau tee 
Aku', Anak Mentolino, ratu jao mai langi' 
lan saleu', makuasana' kumala'bih too 
susi Raja. 

28 Tanna mangpamulamo jaji susi 
joo, ta'pa parannumo kamu', nasaba' 
cingga'tu'mora midipasalama '." 

29 Nacuritanmi Puang Isa mesa' 
pangpasusian nakua, "Ingaran meloi to 
garonto' kaju ara ba'tu barana' leko'. 

30 Ianna mengkacocokmo, miissenmi 
kumua cingga'tu'mora napealloan. 

31 Susi toomi ke mikita ngasanmi joo 
tanda, la miissen kumua cingga'tu'mora 
naratu Puang Allataala mangparenta susi 
Raja. 

32 La miingaran tee kadang-Ku' kumua, 
la jaji ngasan tee, ke te'dapi namate 
ngasan to tau tuopa tee wattu! 

33 Ta to langi' sola lino Ia lanynya', apa ia 
to kadang-Ku' la tatta' te'da cappa'na." 

34 Mangkai joo nakuamo Puang Isa, 
"Majaga kamu'! Danggi' nakatuoan 
linomi mandamo minawa-nawa, 

mangmaroah-roah, iarika mangngiso'- 
iso" samalangommi, anna te'damo 
misadia, ke nadete'mi to allo karatuan- 
Ku' to tangdikalannai, 

35 hasaba' ia joo Allo Ia ratui susi poja 
lako sininna tau lan lino. 

36 Majaga kamu', mimassambajang, 
ammimawatang nnoloi sininna to apa 
la jaji, miwa'ding mangngolo lako Aku', 
Anak Mentolino." 

37Ta to Puang Isa, ia ke alloi 
mangngajahhi jio Bola Puang Allataala, 
na ia ke bongii malei de' Buntu Zaitun 
namangbongi jao. 

38 Ta ke melambi', ratu ngasanmi to tau 
mpesa'dingngi Puang Isa mangngajahhi 
jio Bola Puang Allataala. 

22 l|a nadete'mi to pangramean 
ngkande Roti Tangkeragi to 
disanga pangramean Paskah to-Yahudi. 
2Ta to kapala imang sola guru agama 
nnangah bang lalan la mbuno buni Puang 
Isa, nasaba' malaja'i lako tobuda. 

3 Mangkai joo natamaimi Ballisi' joo 
Yudas to disanga too Iskariot, iamo sala 
mesa'na to sangpulo dua anak gurun-Na 
Puang Isa. 

4Tamo joo malemi Yudas sipangkada- 
kada kapala imang sola kapala 
pangjagana Bola Puang Allataala umbo 
nakua la mpangpejokkoan Puang Isa. 

5 Liwa'i masannang ssa'dingngi joo 
kadanna Yudas, namangngaku la mbenni 
doi". 

6 Nasitujuimi Yudas. Iamo joo 
na nnangah wattu melo la nanii 
mpangpejokkoan bunii to Puang Isa, 
anna te'da naissenni tau. 

7Ta tonna allo bungahna pangramean 
ngkande Roti Tangkeragi, iamo to allo 
panggeresan bembala' kande Paskah, 

8nasuami Puang Isa to Petrus sola 
Yahya nakuanni, "Malemoko sola dua 
mpasadianki' kande Paskah." 

?Mekutanami nakua, "Oo Puang, 
umbora la kinii mpasadiai?" 

10 Napebalii Puang Isa, "Ia 
ammimentamamo kota, la sitammu 
kamu' mesa' muane mbawa busu ponno 
wai. Male kamu' sola, ammipekutananni 
lako ampu bola to nanii mentama 
kumua: napekutanan Gurungki', 
'Umbora to la kunii ngkande kande 
Paskah sola anak gurung-Ku'?' 

11 (22:10) 

12|a napakitan kamu' mesa' ngenan 
maluah jao loteng to sadia sola 
parewananna la dipake. Pasadia 
ngasanni ntuu jio." 

13 Malemi Petrus sola Yahya, naampa' 
ngasanni susi to napauanni Puang Isa. 
Napasadiami to kande Paskah. 

141a tonna la ngkandemo kande 
Paskah, cumadokkomi Puang Isa sola 
rasulu'-Na kumande. 

15 Nakuanmi lako, "Gaja sannangna' 
mang-Paskah ssolan kamu' tee bongi, 
ta'bulu' te'dapa kudiparri'i! 

l6La miingaran! Te'damo kulandadu' 
pole'pi mang-Paskah ke te'dapi naratu 
Puang Allataala mangparenta susi 
Raja, wattunna dinii mpahangngi to 
battuananna mang-Paskah." 

17 Mangkai joo naalami Puang Isa joo 
isotan anggoro', namangkurru sumanga' 
lako Puang Allataala, namane' kumua, 
"Alai tee, misipalelei miiso'. 

18|a miingaran! Mammula tee too, 
te'damo kulanniso' pole'pa anggoro', 
ke te'dapi naratu Puang Allataala 
mangparenta susi Raja." 

19 Mangkai joo, nnalami roti, 
namangkurru sumanga' lako Puang 

Allataala, namane' nti'pek-ti'pekki, 
anna benni anak gurun-Na nakua, 
"Batang kale-Ku' tee [to dipangkaroban, 
sanga kamu'. Pugaukki susi tee minii 
nningaranna'." 

20 Susi too tonna mangkamo kumande, 
nnalami isotan anggoro', nakua, "Ia 
tee isotan nanii titanan basse barun-Na 
Puang Allataala napaassah to'doan 
rara-Ku' to dipato'doan kamu'.]" 

21 Mangkai joo nakuamo Puang 
Isa, "Apa kitari! Inde'i kusolan to 
tolampangpejokkoanna'. 

22 Tag tee Aku' Anak Mentolino, nang 
la matena', susi to pura napattantu 
Puang Allataala. Apa macilaka to 
tompangpejokkoanna'!" 

23 Pada sikutanami nakua, "Indannariki' 
to la mpugaukki susi joo?" 

24 Sipekkami to anak gurun-Na Puang 
Isa indannara to la dikita la'bi majao. 

25 Nakua Puang Isa lako, "Ia to raja 
lan lino to tangmalaja' lako Puang 
Allataala mpandasa bang taunna, na ia 
to tomakuasa disanga 'Tompangngewai 
taunna.' 

26 Apa te'da miwa'ding susi joo. 
Sibalikanna, ia to tossanga kalena 

tomala'bih, la menjaji tomajiong, na ia 
to tossanga kalena tomassua, la menjaji 
todisua-sua. 

27 Indara to la'bi matonggo: iaraka 
to tokumande, ba'tu iaraka to 
tomangparaka? Tantu ia to tokumande. 
Apa lanna' tangnga-tangngami susi to 
tomangparaka. 

28 Lan sininna kamasussan-Ku' tuli 
solaki'. 

291amo joo la kuben kamu' kuasa 
mangparenta, susi Ambe'-Ku' mangka 
mbenna' kuasa, 

30 antamasannang sola, ke menjaji 
Rajamo'. Na la cumadokko kamu' jao 
sangpulo dua cadokkoan mala'bih la 
mparenta sangpulo dua pangrapuanna 
to-Israel." 

31 Nakuamo Puang Isa, "Ee Simon, 
ee Simon pesa'dingngii! Dieloranmo 
to Ballisi' ssedeko, susi gose' dirido 
nadita'pii, anna sisarak issinna na 
sowokkona. 

32 Apa mangkamo' 
mpassambajanganko ammuda'tan 
matappa'. Na ia mumengkatoba'mo, 
la mupamawatang kamatapparanna to 


padammu tomatappa'. 

33 Mebalimi Petrus nakua, "Oo Puang, 
sadiana' ditarungku, kupada mate 
Puang!" 

34 Nakua Puang Isa ngkuanni, "Ee 
Petrus! La muingaran kumua, te'dapa 
nakekkua to manuk tee bongi, 
mupentallunmo mpessakkannina'." 

35 Mangkai joo nakuanmi Puang Isa 
to anak gurun-Na, "Ia tongkusua 
kamu' tonna tee male mpangpeissenan 
Kareba Kasalamatan, kuanggai kamu' 
mbawa karappe', sepu' ba'tu sandala', 
kakuranganra kamu'ka?" Napebalii 
nakua, "Te'da!" 

36 Nakuamo Puang Isa, "Apa ia tee 
wattu, ia ke denni karappe'mi iarika 
sepu'mi, bawai. Na ia ke te'dapi 
pa'dangmi, mibalukki to baju landomi 
miallianni pa'dang. 

37 Pugaukki joo, nasaba' la jajimo 
tee too to diuki' lan Sura' Allataala, to 
mpauna', nakua, 'Dikita togaja'i.'" 

38 Nakuamo to anak gurun-Na, "Oo 
Puang, denmo dua pa'dang inde'." 
Napebalii Puang Isa, "Ganna'mo!" 

39 Ta tonna messunmo Puang Isa lan 
mai kota, malemi de' Buntu Zaitun susi 

biasanna, male todami to anak gurun-Na 
sola. 

40Ja tonna ratumo lako ntuu joo, 
nakuanmi, "Massambajang kamu', 
danggi' mimadosa ke disede kamu' 
mpugauk dosa." 

41 Mangkai joo malemi ba'tu pirang- 
pirang tengkan to Puang Isa, agi-agi 
sangpellekkosan batu, namengguntu' 
massambajang, 

42 hakua, "Oo Ambe', ia ke wa'dingngi, 
lendokanni tee kamaparrisan jio mai 
kale-Ku', apa tangngia pakkaeloran-Ku' 
to la jaji, apa pakkaeloran-Na ia Ambe'." 

43[Den mesa' malaeka' ratu 
mpemawatangngii. 

44 Gaja parri' penawan-Na Puang 
Isa, anna mattongan-tonganmi 
massambajang. To'do to ma'puh-Na do' 
litak susi rara. | 

45 Ia tonna mangkamo massambajang, 
polemi Puang Isa lako to nanii anak 
gurun-Na. Natimba'i simammasan, 
sanga masse gajai penawanna. 

46 Nakuanmi, "Oo, ammimamma' 
bangra? Mi'cokmo kamu' 
mimassambajang, danggi' mituru'i 
ke disede kamu' mpugauk dosa." 

47 Ia tonna mangkada bang unapa 
Puang Isa, ratumi to tau buda nakapalai 
Yudas iamo to sala mesa'na anak 
gurun-Na. Ta'pa tarruhmi nnudung 
Puang Isa. 

48 Apa nakuanni Puang Isa, "Ee Yudas, 
iamoraka tuu pangngudung munii 
mpangpejokkoanna' tee Aku', Anak 
Mentolino." 

49Ta tonna issenmi to tonasolan Puang 
Isa apa to la jaji, mangkadami nakua, 
"Oo Puang, la kipa'dangngi bangmi!" 

50 Na sala mesa'na tuu lako tau, ta'pa 
nnonok pa'dangna, napa'dangngii to 
kaunanna Imang Lompo, nata'tak to 
talinga kananna. 

51 Apa nakua Puang Isa, "Ganna'mo!" 
Nasapumi Puang Isa talinganna joo tau, 
napamolei. 

52 Nakua Puang Isa lako kapala imang 
sola kapala pangjagana Bola Puang 
Allataala na pekaamberan to-Yahudi to 
ratu ntuu jio la njokkoi, "Misangaraka 
parampo'na', ammiratu sitakin pa'dang 
sola mbawa tarasulu' la njokkona'? 

53 Allo-allo solaki' jio Bola Puang 
Allataala, na te'da mijokkona'. Apa iamo 

tee wattunna minii sola kuasanna Ballisi' 
la mangpugauk." 

54 Najokkomi to Puang Isa, nasolanni 
lako bolana Imang Lompo. Naturu'i 
mambela-bela bangngi Petrus. 

55Ja tonna dipadukkumo to api 
dipendarang jio tangnga rante bola, 
malemi Petrus cumadokko sola to 
tontalimbungngi. 

56 Den mesa' baine kaunan ngkita 
Petrus cumadokko naarrang api 
dipendarang. Nakaje'jekki to Petrus, 
anna kuanni, "Ia too tee tau sibawanna 
Puang Isa nena'!" 

57 Apa messakkanni Petrus, nakua, 
"Te'da lalo kuissenni joo tau!" 

58 Te'da namasai, den omi mesa' tau 
laen ngkita Petrus nakuanni, "Iko toda 
mesa' anak gurun-Na joo tau!" Apa 
napebalii Petrus, "Te'da. Tangngiana'!" 

59 Agi-agi sangjang mangkanna, den 
pole' omi mesa' tau mpetambanni to 
Petrus nakua, "Ia toda tee tau sala 
mesa'na anak gurun-Na Puang Isa, 
nasaba' to-Galilea toda ia!" 

60 Apa napebalii Petrus nakua, "Apara 
tuu musanga, te'da lalo kuissenni!" 

Ia tonna mangkada unapa Petrus, 
kekkuami to manuk. 

61 Messailemi Puang Isa nakitai 
to Petrus. Naingaranmi Petrus to 
apa mangka nakuanni Puang Isa, 
"Te'dapa nakekkua to manuk tee bongi, 
mupentallunmo mpessakkannina'." 

62 Ta'pa kumarrakmi Petrus nna'de-a'de, 
anna male lako salean. 

63Ta to tau nnampai Puang Isa, 
nacapa'-capa'i sola nasijangguru'i. 

64 Nasapu'i to lindo-Na, namekutana 
lako, "Ee nabi! Tappuike', indara to 
njangguru'ko?" 

65 Budapa kada pangcapa' nakuanni. 

69 Melambi' unapa nasirempunmo 
to Pangbicara Agama, iamo to 
pekaamberan to-Yahudi ba'tu kapala 
imang sola guru agama. Na dipangngolo 
to Puang Isa lako tuu lako tau. 

67 Nakuamo lako Puang Isa, "Pauankan, 
Ikomoraka Raja Mangpasalama'?" 
Mebalii Puang Isa, "Moi kupauan kamu', 
nang te'da too milangkatappa'i. 

68 Na moi kukutanai kamu', nang te'da 
too mipebalii. 

69 Apa mammula tee wattu, ia tee Aku' 
Anak Mentolino la cumadokko jio sa'de 
kanan-Na Puang Allataala to makuasa." 

70 Nakua ngasan mangkada, "Ia ke susii 
joo, Ikomoraka tee Anak Allataala?" 
Mebalii Puang Isa, nakua "Susi tuu 
tapaunna, Aku'mo." 

71 Mangkadami nakua, "Te'damo 
nadiparallui to sa'bi! Misa'ding kalenamo 
to kadan-Na!" 

23 1 Ke'dehmi tuu lako tau lan joo 
kasirempunan, namale ssolanni 
to Puang Isa lako Gubernur Pilatus. 

2 Ntuu jio nanii mparapa'i. Nakua 
mangkada, "Kiampa'i tee tau mpatuju 
sala bangsata'. Nnajahhi tau cia' mbajah 
sima lako Tomaraja Roma, nasaba' 
nakua, iamo Raja Mangpasalama', 
battuananna nakua kumua iamo 
Rajaki'." 

3Nakutanaimi Gubernur Pilatus to 
Puang Isa nakua, "Tongannaraka, Ikomo 
Raja to-Yahudi?" Napebalimi Puang Isa 
nakua, "Susi tuu tapaunna, Aku'mo." 

4Nakua Gubernur Pilatus lako kapala 
imang sola lako tobuda, "Moi mesa' 
kasalan napugauk lako tomangparenta 

te'da kuampa' to sipato'na kunii la 
ntarungkui." 

> Apa ia tuu lako tau la'bi napattantui 
kumua, "Mpatuju sala tau la nnewa 
tomangparenta lan lil 'na Yudea mellao 
jio mai Galilea, na ratu toomi ntee." 

SJa tonna sa'dingngi Gubernur Pilatus 
joo, mekutanami nakua, "To-Galilearaka 
tee tau?" 

"Ia tonna dipauanmo kumua, "Ia kita' 
tee Puang Isa to lan kuasa kaparentanna 
Raja Herodes," nakiringmi Gubernur 
Pilatus lako Raja Herodes to ratu toda ia 
jao kota Yerusalem joo wattu. 

8 Gaja sannangngi Raja Herodes tonna 
kitai to Puang Isa, sanga masaimo 
nasa'ding to karebanna namadoangngi 
la ngkitai, namadoang tooi la ngkitai to 
tanda mejangngaran napugauk. 

?Tamo joo buda nakutananni Raja 
Herodes to Puang Isa, apa te'da bang 
napebalii. 

10 Male todami tuu lako kapala imang 
sola guru agama mangngolo lako Raja 
Herodes, mpasala tongan-tonganni to 
Puang Isa. 

11 Na Raja Herodes sola surudadunna 
mpelle' Puang Isa na ncapa'-capa' 

tooi, napapakeii pakean kamala'biran. 
Mangkai joo, namane' mpapolei lako 
Gubernur Pilatus. 

12 Tamo joo allo nanii Raja Herodes sola 
Gubernur Pilatus sikalino pole', sanga ia 
tee pura diboko', siewalii. 

13 Narempunmi Gubernur Pilatus to 
kapala imang, pekaamberan to-Yahudi 
sola tobuda. 

14 Nakuanni, "Ia tee tau mibawa lako 
kaleku', misanga kumua nnajahhi sala 
tau. Na mangkamo kuparessa jio olomi, 
apa moi mesa' te'da kagajatan kuampa' 
napugauk la nnewa tomangparenta susi 
to miparapasanni. 

15 Susi too pangngampa'na Raja 
Herodes, nasaba' napapoleankan tonna 
mangka mparessai. Moi mesa' te'da 
apa napugauk tee tau to sipato' la dinii 
mbunoi. 

16 Iamo joo la kupangperambianni, 
kumane' Ila'paranni." 

17 Napissennii to tau ntuu jio mangkada 
nakua, "Bunoi! La'paranni Barabas!" 
Hanna pangramean Paskah omo, tuli den 
mesa' toditarungku nala'paran Gubernur 
Pilatus lako tobuda. | 

18 (23:17) 

19 (Ia joo Barabas naditarungku, 
nasaba' turu' nnewa tomangparenta na 
buda tau nabuno.) 

20 Sitonganna madoang Gubernur 
Pilatus la Ila'paranni to Puang Isa. Iamo 
joo nadadu'pi pissen sipangkada tuu lako 
tobuda. 

21 Apa siarrakanni tuu lako tobuda 
nakua, "Pampangngi Ia! Pampangngi 
la!" 

22 Mangpentallunnami Gubernur Pilatus 
mekutana nakua, "Kasalan apara 
to mangka napugauk? Moi mesa' 
kasalan te'da kuampa' to sipato'na 
dinii la mbunoi! La kurambii, kumane' 
Ila'paranni." 

23 Apa metamba-tambai joo tobuda 
kumua nadipampang joo Puang Isa. Na 
katampakanna ditarima to peta'danna 
joo tobuda. 

24 Nara'tahmi Gubernur Pilatus kumua 
la dibunoi joo Puang Isa situru' 
pangkabudaianna tobuda, 

25 hala'paranni to tonapeta'da, iamo 
joo to ditarungku, nasaba' nnewa 
tomangparenta na mbuno buda tau. 
Mangkai joo, napangbenmi to Puang 

Isa lako tobuda anna pugaukki apa to 
nakadoangngi. 

26 Mangkai joo, malemi nasolan 
surudadu to Puang Isa lako to dinii 
la mpampangngi. Jio tangnga lalan 
sitammumi mesa' to-Kirene disanga 
Simon, mangnguju lako kota. Ta'pa 
natoemi surudadu, naparukui mpassanni 
to kaju sitamben-Na Puang Isa, naundi 
jio boko'-Na Puang Isa. 

27 Buda tau meundi jio boko'na Puang 
Isa. Den too ba'tu pira-pira baine to- 
Yerusalem. Ia tuu lako baine ngkillakki 
sola mbatingngi Puang Isa. 

28 Apa nasailei Puang Isa nakuanni, 
"Ee, kamu”, baine to-Yerusalem! Danggi' 
mikillakkina'. Kalemimo mikillakki sola 
anakkami. 

29 Nasaba' den wattunna nakannai 
sussa tonggo tee kota Yerusalem, 
nakua to tau, 'Gaja sannang ia to baine 
te'dapa naden nakeba'tang, to te'dapa 
naden naampui anak sola te'dapa naden 
nampacucu pea'-pea'!' 

30 Tamo joo wattu la mangkada to tau 
lako buntu, T'pinnikan mai!' Na lako 
buntu-buntu, 'Samboikan mai!' 

31 Nasaba' ia ke lako Aku', to 
sangrapang kaju tuopa, napugaukki susi 
tee, apa pole' opa ke lako kamu', to 
sangrapang kaju makasemo!" 

32 Den toda dua togaja', nasolan 
surudadu la dipasibuno sola Puang Isa. 
33 Tg tonna ratumo lako buntu-buntu 
disanga 'Buntu Ulu Tau, napampangmi 
to Puang Isa, napampang tooi joo dua 
togaja', mesa' jio sa'de kanan-Na Puang 

Isa na mesa' jio sa'de kairin-Na. 

34 Massambajangngi Puang Isa nakua, 
"Oo, Ambe', dampanganni tee mai 
tau! Te'da naissenni apa to napugauk." 
Namane' lotereii surudadu to pakean-Na 
la nanii nnissenni kumua umbonnara to 
la naputawa. 

35 Sike'deran to tau ntuu jio mengkita, 
na ia to pekaamberan to-Yahudi ncapa'- 
capa'i Puang Isa nakua, "Mangkamo Ia 
mpasalama' tau laen. Ia ke tonganni 
napilei Puang Allataala menjaji Raja 
Mangpasalama', nampasalama' kalena 
tee too!" 

36 Ta joo surudadu ncapa'-capa' toda 
Puang Isa. Siratuanni mbenni wai 
anggoro' macukka, 

37 nakua unapa, "Ia ke Raja to-Yahudiko, 
pasalama'ko kalemu!" 

38 Den pangnguki' dipajao de'na ulun- 
Na Puang Isa kumua: "Raja to-Yahudi 
tee tau." 

39 Den sala mesa'na joo togaja' 
dipampang ncapa'-capa' Puang 
Isa nakua, "Kusanga Ikomo Raja 
Mangpasalama'? Ia ke tongannako, 
pasalama'moko kalemu, mupasalama' 
todakan!" 

40 Apa ia to togaja'pa mesa' ngkuanni 
joo solana nakua, "Te'daraka iko 
mumalaja' lako Puang Allataala? Susi 
bangki' pada la dibuno. 

411a mandari ia to kaladibunoanta' sola 
dua nang siangga' kita' panggaukanta'. 
Apa Ia tee tau, te'da lalo napugauk 
kasalan!" 

42 Nakua mangkada lako Puang Isa, 
"Oo Puang, taingaranna' dikka' ke ratuki' 
menjaji Raja!" 

43 Nakuanni Puang Isa, "Katappa'i, 
mammula tee allo la solaki' lan suruga." 

441a tonna tangngamo allo, 
agi-agi tatte' sangpulo dua 
te'damo namangngarrang to allo, 

namemmapattang ngasan joo tondok, 
angge tatte' tallu karuen. 

45 Ca'ce tipangduami to kaen pesapa' 
lan Bola Puang Allataala. 

46 Naandongngi Puang Isa metamba 
nakua, "Oo, Ambe'! Kusorongmi mati' 
sunga'-Ku'!" Ia tonna mangka mangkada 
susi joo, ka'tumi sunga'-Na. 

47 Ta tonna kitami kamandang surudadu 
apa joo mangka jaji, mpakala'bihmi 
Puang Allataala, anna mangkada nakua, 
"Tonganna, te'da Ia nakasalan!" 

48 Ja to tobuda ratu mengkita ntuu jio, 
nakita to apa jaji. Pole ngasanmi tuu 
lako tau simenassanan. 

49 Na sininna to sola-Na Puang Isa, jio 
tooi to baine nturu'i jio mai tana Galilea, 
jenjen mambela-bela bangngi ngkita 
ngasanni joo. 

50 Den mesa' tau disanga Yusuf, 
to-Arimatea jio tana Yudea. Tomelo 
penawanna, na todikasiri' too, 
tontajan wattunna Puang Allataala la 
mangparenta susi Raja. Moi na mesa' 
Pangbicara Agama, apa te'da nasitujuii 
to kara'tasanna sola panggaukanna 
solana. 

51 (23:50) 

52 Malemi Yusuf mangngolo lako 
Gubernur Pilatus, mpeta'dai kumua anna 
diben to batang rabukku-Na Puang Isa. 

53 Mangkai joo, napupellaoi joo batang 
rabuk jao mai kaju sitamben, anna 
balunni kaen lenan, namane' mpatamai 
liang to digaraga jio buntu batu, to te'da 
bangpa nadipatamai tomate. 

“41a joo wattu Allo Juma', na 
cingga'tu'mora na Allo Katorroan. 

>> Ja tuu lako baine to ratu jio mai tana 
Galilea sola Puang Isa, malei sola Yusuf, 
anna kitai joo liang nakita tooi umbo 
nakua joo batang rabukku-Na Puang Isa 
dibujuh lan liang. 

56 Mangkai joo, polemi mpasadia 
minynya'-minynya' busarungngu' la 
naminynyakan batang rabukku-Na 
Puang Isa. Ia tonna Allo Katorroanmo 
te'damo namangjama tuu lako baine 
situru' atoran agama. 

24 lIa tonna marimu-rimu unapa 

joo allo Aha', malemi tuu lako 
baine lako liang-Na Puang Isa mbawai 
joo minynya'-minynya' busarungngu' to 
mangka napasadia. 

2 Nakitami to batu petungu' liang 
mangkamo dilentenni, 

3na ia tonna mentamamo, te'da 
naampa'i to batang rabukku-Na Puang 
Isa lan. 

4Jenjen bangmi ntuu jio, sanga 
pussakki ntangngahhi joo, ta'pa denmi 
dua tau ke'deh jio sa'dena mangpakean 
cumbia '-bia'. 

> Tarruh malaja'i, nacukku suju' do" litak, 
anna ia joo tau dua ngkuanni, "Ciapari 
miangah totuo lan tangnga-tangngana 
tomate? 

6 Te'damo Ia ntee. Tuo pole'mi Ia! 
Ingaranni to apa mangka napauan kamu' 
tonna jiopa tana Galilea, 

7 kumua, 'Ia tee Aku' Anak Mentolino, 
la dipangbenna' lako kuasanna 
tomadosa, napampangna', na ia ke allo 
mangpentallun la tuo pole'na'.'" 

8 Naingaranmi tuu lako baine to 
kadan-Na Puang Isa. 

“Ja tonna polemo jio mai liang, malemi 
lako to nanii sangpulo mesa rasulu'-Na 
Puang Isa sola sininna solana, napauan 
ngasanni to apa mangka jaji. 

101a to baine to mpaui joo lako 
rasulu'-Na Puang Isa, iamo to Maryam 
Magdalena, Yohana na Maryam indona 
Yakub, na ia to baine laen to nasolan. 

11 Apa nasanga tuu lako rasulu' kumua 
ia joo kareba nagaraga-raga bangra 
tuu lako baine. Te'da nakatappa'i joo 
curitanna. 

12 Apa ta'pa ke'dehhi to Petrus 
nakinjara' lako liang. Ia tonna ratumo 
lako liang, cukkumi mangpenunu tama, 
apa pebalun manda lan nakita. Gaja 
jangngahhi, anna pole nnawa-nawai joo 
apa mangka jaji. 

13 Allo ia bang unamo joo, den dua 
tau to nturu'mo Puang Isa male lako 
kampong Emaus, agi-agi sangpulo mesa 
kilo belana jio mai kota Yerusalem. 

14 Nasipangkadai lan kalingkanna to 
apa mangka jaji. 

15 Ta tonna sipangkada-kadamo, ta'pa 
ratumi Puang Isa ngkandoppi'i namale 
situru'. 

16 Nakita to Puang Isa, apa disamboi 
pengkitanna, jaji te'da naperupai. 

17 Nakua Puang Isa ngkutanai, 
"Apamora tee dicurita jio lalan?" Massei 
penawanna sola dua anna kenden. 

18 Mesa'i to disanga Kleopas mekutana 
lako Puang Isa nakua, "Ee, Ambe'! 
Mbai Kita' manda to toratu jao kota 

Yerusalem, to te'da taissenni to apa 
mane' mangka jaji?" 

19 Nakutanaii Puang Isa, "Apara ia 
joo?" Napebalii nakua, "Ia to Puang Isa, 
to-Nazaret, mesa' nabi. Makuasa sininna 
buangan kadan-Na anna pugauk buda 
tanda mejangngaran to natonganan 
Puang Allataala, la'bi-la'bi tobuda. 

20 Mangka dipangngolo lako kapala 
imang sola pekaamberanta' anna 
dipampang namate jao kaju sitamben. 

21 Kisanga bangmi kami' dikka' kumua 
Iamo la Ila'paran to-Israel jio mai 
kuasanna to-Roma! Tallung allomi too 
mangkanna jaji. 

22 Apa pole'pi, ba'tu pira-pira solaki' 
baine mpasabakankan. Melambik unapa 
namale lako liang, 

23 apa te'da naampa'i to batang 
rabukku-Na jio. Polemi nakua ngkitai 
malaeka', to mpauanni kumua tuo 
pole'mi. 

24 Ba'tu pira-pira solaki' male lako joo 
liang ntongananni to apa napau tuu lako 
baine. Apa te'da nakitai to Puang Isa." 

25 Nakuamo Puang Isa lako, "Ee, nang 
bango' kamu'! Ciapari migaja sussa 

ngkatappa'i ngasanni to pura napasan 
nabi! 

26 Tanglamperasairaka kamaparrisan 
jolo' to Raja Mangpasalama', namane' 
ntarima kamala'biran-Na?" 

27 Mangkai joo nabattuanannimi Puang 
Isa to apa pura diuki' lan Sura' Allataala 
to ntuju kalena. Napamula jio mai 
sura'na Nabi Musa ratu lako sura'na nabi 
laen. 

28 Samandoppi'-doppi'nami lako to 
kampong napangngujui. Susi to la 
mpatarruh bangngi kalingkan-Na Puang 
Isa, 

29 apa naattianni. Nakuanni, "Tatorromo 
mangbongi, sanga la bongimi na 
la malillinmi." Mentamami bola la 
sipangbongian. 

30 Ja tonna cumadokko la kumande sola, 
nnalami roti Puang Isa, namangkurru 
sumanga' lako Puang Allataala, namane' 
nti'pek-ti'pekki joo roti natawanni. 

31 Mane'ri natandai kumua Puang 
Isa pale' Ia. Apa ta'pa ta'dei jio mai 
pengkitanna. 

32 Sipangkada-kadami sola dua 
nakua, "Gaja endek sumanga'ta' tonna 
pangkadaiki' jio tangnga lalan, sola 

mpauanki' battuananna issinna to Sura' 
Allataala!" 

33 Ta'pa polemi sola dua lako kota 
Yerusalem. Ntuu jio nanii siampa' to 
anak gurun-Na Puang Isa sangpulo mesa 
tonna sirempun sola solana to laenna. 

34 Nakuamo joo anak gurun-Na 
mangkada, "Nang tongan kumua, 
tuo pole'mi to Puang! Mangkamo 
mpangpekitan kalena lako Simon!" 

35 Ta joo dua tau to mane' ratu ncuritan 
toomi to apa mangka jaji jio tangnga 
lalan, na umbo nakua nnissenni to Puang 
tonna nti'pek-ti'pek roti. 

36 Ta tonna mangcurita unapa tuu 
lako tau ta'pa ke'dehmi Puang Isa lan 
tangnga-tangngana nakuanni, "Salama' 
kamu', mimasannang!" 

37 Sabakanni namalaja' sola ngasan, 
nasangai ngkitai bombo. 

38 Apa nakua Puang Isa, "Matumbari 
mimalaja'? Matumbai mibata lan 
penawammi? 

39 Kitai pala' limang-Ku' sola aje-Ku'. 
Katappa'i, kumua Aku' kalena tee! Sapui 
ammikita meloi, sanga te'da ia juku'na 
ba'tu bukunna to bombo, susi tee mikita 


jio kale-Ku'. 

40Ja tonna mangkada susi joo 
napangpekitan to pala' liman-Na sola 
aje-Na. 

41 Apa te'dapa nakatappa'i anak 
gurun-Na, sanga liwa' masannangngi na 
jangngah tooi. Iamo joo nakutanaimi 
Puang Isa nakua, "Denraka kande iti'?" 

42 Nabenmi sangle'to tunu bale. 

43 Naalami joo bale, nakandei jio olona 
sola ngasan. 

“Ta tonna mangkamo joo, nakuamo 
Puang Isa lako anak gurun-Na, "Tamora 
tee to pura kupauan kamu' tontasola 
unapa, kumua sininna to pangnguki' 
mpauna' lan sura'na Nabi Musa, nabi 
laen, na Pangpujian, nang la jajinna ia." 

4> Napamacorami Puang Isa to 
tangngahna napahangngi to issinna 
Sura' Allataala. 

46 Nakuanni kumua, "Den diuki' lan 
Sura' Allataala kumua ia to Raja 
Mangpasalama' la maparri', na la 
tuo pole' jio mai kamatean, ke allo 
mangpentallun. 

47 Den too diuki' kumua la 
dipangpeissenan joo Kareba, mpake 
sangan-Na Almaseh, lako sininna 
bangsa lan lino anna mengkatoba' 

jio mai dosana, nadampanganni 
Puang Allataala. Na ia joo Kareba 
dipangpeissenan mangpamula jio mai 
kota Yerusalem. 

48 La titanan sa'bi kamu' to ianna joo. 

49 Na Aku' kalena la mben kamu' kuasa 
susi to pura napau Ambe'-Ku'. Apa la 
torro kamu' lan ntee kota, ntajanni 
sanggenna ia to kuasan-Na Puang 
Allataala ngkuasai kamu'." 

50 Ja tonna mangkamo joo, nasolanmi 
Puang Isa to anak gurun-Na messun 
lan mai kota Yerusalem, na male lako 
kampong Betania. Nnangka'mi liman-Na 
ntuu jio nabarakka'ii. 

1 Ia tonna pugaukki joo, tiangka'mi 
de' suruga anna messarak jio mai anak 
gurun-Na. 

52 Suju'mi to anak gurun-Na ssompai, 
namane' pole lako kota Yerusalem 
masannang ngasan, 

53 ha tuli mpakala'bih Puang Allataala 
lan Bola Puang Allataala. 


Yohanes 


1 1 Mammula jiona mai tonna te'dapa 
napadenni Puang Allataala tee lino, 
denmo todisanga Kada. Ia joo Kada solai 
Puang Allataala, na ia joo Kada, Ia bang 
una Puang Allataala. 

2Mammula jiona mai solai Puang 
Allataala. 

3 Sininna apa to dipaden, napaden 
Puang Allataala mpakei joo Kada, na ia 
ngasan to dipadenmo, moi mesa' te'da 
lalo ia, ke te'dai joo Kada. 

4Tamo garonto'na katuoan, na ia toomo 
Arrang nnarrangngi penawanna tolino. 

“Ia joo Arrang mangngarrang lan 
kamalillinan, na ia to totuo lan 
kamalillinan te'da nakullei mpahangngi. 

6 Den tau nasua Puang Allataala disanga 
Nabi Yahya. 

7Tamo menjaji sa'bi ratu 
mpangpeissenanni joo Arrang, 
anna kitai tobuda, namenjaji matappa'. 

8 Tangngia ia Arrang joo Nabi Yahya, 
apa iara mpangpeissenanni. 

“Ja joo Kada, iamo Arrang tongan, 
ratumo tama lino nnarrangngi 
penawanna sininna tolino. 

10 Sininna apa lan lino, napaden Puang 
Allataala mpakei joo Kada, apa ia tonna 
mentamamo lino, te'da naissenni tolino. 

11 Mentamai tondokko-Na, apa cia'i to 
sangtondokko-Na ntarimai. 

12 Apa ia to tontarimai, nakatappa'ii, 
naben kuasa menjaji anak Puang 
Allataala. 

13Ta to todiben kuasa menjaji anak 
Puang Allataala, te'da nadijajian susi 
pea, apa Puang Allataala kalena 
mpupenjaji anakki. 

14 Ta joo Kada mentolinomi namari'pihmi 
lan tangnga-tangngata'. Takitamo to 
kamala'biran-Na, to natarima jio mai 
Ambe' sanga Ia Anak tungga'-Na. Iamo 
joo Anak mpamanassa tonganni to 
Puang Allataala sola pangpakamoja'-Na. 

15 Ratui Nabi Yahya mpangpeissenanni 
joo Kada nakua, "Iamo joo to kupau 
kumua, 'La den tau ratu ke mangkana', 
apa la'bi makuasa Ia na aku', nasaba' 
te'dapa kudijajian na den memanmi Ia." 

16 Liwa' Ia mpakamoja'ki', na te'da 
ka'tun-Na mbarakka'iki'. 

17]a to atoran-Na Puang Allataala 
nabenki' Nabi Musa, apa ia to 
pangpakamoja' sola katonganan jio mai 
Puang Allataala napamanassa Puang Isa 
Almaseh. 

18 Moi mesa' tau te'dapa ngkita Puang 
Allataala, saliwanna ia to Anak tungga'- 
Na, Ia bang una Puang Allataala, to torro 
sola. Iamo mpamanassai lako kita' to 
Ambe'. 

19 Susimi tee pangngakuanna Nabi 
Yahya lako ba'tu pira-pira imang 
sola to-Lewi, to nasua pekaamberan 
to-Yahudi jio kota Yerusalem ngkutanaii 
kumua, "Indariki'?" 

20 Napaui to sitonganna nakua, 
"Tangngiana' Raja Mangpasalama'." 

21 Mekutana pole'i nakua, "Ia ke susii 
tuu, indariki'? Kita'raka Nabi Elia?" 
Mebalii Nabi Yahya nakua, "Tangngiana'.' 
Mekutana unapi nakua, "Kita'moraka 
to nabi napau Puang Allataala la ratu?" 
Mebali omi nakua, "Tangngiana'." 

22 Nakua unapa, "Ia ke susii tuu, 
pauankan indariki' pale' sitonganna, 
angkipebalianni lako to tossuakan. Na 
apara la tapau mpau kaleta'?" 

23 Mebalimi Nabi Yahya mpau kadanna 
Nabi Yesaya kumua, "Aku'mo tee to 
metamba-tamba jio padang pallawangan 
nnajahhi tobuda kumua, 'Ranteii to lalan 
la naola Puang!"" 

24 Ta joo todisua den too ba'tu pira-pira 
to-Farisi. 

25 Nakua lako Nabi Yahya kumua, 
"Ciapari pale' tajio' tau, ke tangngiaki' 
Raja Mangpasalama', tangngia tooki' 
Nabi Elia ba'tu nabi to napau Puang 
Allataala la ratu?" 

26 Mebalimi Nabi Yahya nakua, "Kujio'i 
wai to tau, apa den lan tangnga- 
tangngami to te'da miissenni. 

27 Tamo ratu ke mangkana'. Apa moi 
mbukai ulang sapatun-Na te'da too 
kusipato'." 

28 Ta ngasanmo joo jaji jio kampong 
Betania, sambali' kadellekanna Sa'dan 
Yordan, to nanii mangjio' Nabi Yahya. 

29 Masawanna malemi Puang Isa lako 
Nabi Yahya. Ia tonna kitai Nabi Yahya to 
Puang Isa mangkadami nakua, "Iamo 
joo Anak Bembala'-Na Puang Allataala 
ratu la ndampangan tolino. 

30 Tamo joo kusanga tongkumangkada 
kumua, 'Iamo la ratu ke mangkana', 

apa la'bi makuasa Ia na aku', nasaba' 
te'dapa kudijajian, na denmi Ia.' 

31Na iamo kuratu njio' wai tau, 
dikua angkupangpeissenanni to Raja 
Mangpasalama' lako to-Israel. Susi toda 
aku' tonna pamulanna, te'da kuissenni 
kumua indara to Raja Mangpasalama'." 

3? Napangpeissenan tooi Nabi Yahya 
nakua, "Ngkitana' Roh Allataala susi 
jangan-jangan mellao jao mai langi', 
natorro jao Puang Isa. 

33 Te'da kuissenni kumua Iamo Raja 
Mangpasalama', apa Puang Allataala to 
ssuana' njio' wai tau, mangka mpauanna' 
nakua, 'Ia ke ngkitako Roh Allataala 
mellao jao mai langi', natorro jao mesa' 
tau, Iamo joo la njio' tau Roh Allataala.'" 

34 Nakuapa Nabi Yahya, "Mangkamo' 
ngkita kalenai na kupangpeissenanmo 
kumua, Iamo Anak Allataala." 

35Masawanna ke'deh pole' omi Nabi 
Yahya ntuu jio sola anak gurunna dua. 

36 Ta tonna kitai liu lalan to Puang Isa, 
nakuamo, "Iamo joo Anak Bembala'-Na 
Puang Allataala!" 

37 Nasa'dingngi joo anak gurunna dua, 
naundi lako Puang Isa. 

38 Apa messailei Puang Isa, nakitai 
kumua napeundii, nakuamo ngkutanai, 
"Apara miangah?" Nakuamo mebali, 
"Rabi (battuananna Guru), umbora tanii 
torro?" 

39 Napebalii Puang Isa nakua, "Malemo 
kamu' mai mikitai." Malemi sola nakitai 
to nanii torro, natorro sola ba'tu 
pirang-pirang jang. Ia joo wattu agi-agi 
tatte' a'pa'mi soloh allo. 

40 Sala mesa'na joo dua tau, to ssa'ding 
kadanna Nabi Yahya, male sola Puang 
Isa disanga Andreas to sile'tona Simon 
Petrus. 

Ja joo Andreas ta'pa male ntiroi 
Simon sile'tona napauanni kumua, 
"Siampa'mokan Almaseh, battuananna 
Raja Mangpasalama'." 

42 Nasolanni lako Puang Isa, 
nakaje'jekki nakuanni, "Iko Simon, 
anakkana Yahya, la disangako Kefas." 
(Kefas lan basa Yahudi pada una Petrus 
lan basa Yunani, battuananna: buntu 
batu.) 

43 Masawanna mangngattami Puang 
Isa male lako tana Galilea. Sitammumi 
Filipus, nakuanni, "Maleko mai 


nturu'na'. 

441a joo Filipus sangkampongngi 
Andreas sola Petrus, to-Betsaida. 

45Malemi Filipus ntiro solana 
disanga Natanael napauanni kumua, 
"Siampa'mokan Raja Mangpasalama' to 
nauki' Nabi Musa sola sininna nabi laen 
lan sura'na tonna anu'. lamo to disanga 
Puang Isa to-Nazaret anakkana Yusuf." 

46 Apa mebalii Natanael nakua, "Te'da 
lalo ia kameloan messun lan mai kota 
Nazaret." Mebalimi Filipus nakua, 
"Malemoko ngkitai." 

47 Malemi Natanael lako Puang Isa. 

Ia tonna kitami Puang Isa to Natanael 
nakuamo mpaui, "Inde'mi to tomassipa' 
to-Israel tongan, te'da lalo pangnguraga 
lan kalena!" 

48 Mekutanami Natanael nakua, 
"Umbora takua nnissenna'?" Mebalimi 
Puang Isa nakua, "Te'dapa natambaiko 
Filipus, kukitamoko jiong garonto' ara." 

49 Nakua pole' omo Natanael, "Oo 
Guru, Anak Allataalaki'. Kita'mo rajana 
to-Israel." 

50 Nakua Puang Isa, "Iara mumatappa' 
nasaba' kukuanko, 'Kukitako jiong 
garonto' ara.' Te'dapa nasipennapan joo 

mukitanna. Denpa to la'bi mala'bih na ia 
joo la mukita!" 

51 Nakuapa Puang Isa ngkuanni tuu 
lako tau, "La miingaran tee kadang-Ku' 
kumua, la mikita to langi' titimbak na 
ia to malaeka'-Na Puang Allataala lao 
lisu jao mai langi' ratu lako Aku', Anak 
Mentolino." 

2 1 Duang bongi mangkanna joo den 
tobotting jio kota Kana tana Galilea, 
na den todai to indo-Na Puang Isa jio. 

2 Dipauan tooi Puang Isa sola anak 
gurun-Na naratu. 

3Ta tonna cappu'mo to anggoro', 
mangkadami indo-Na lako Puang Isa 
nakua, "Cappu'i anggoro'na." 

4 Mebalii Puang Isa nakua, "Oo indo', 
danggi'pa suana'. Te'dapa nadete'i 
wattung-Ku' la mpangpeissenan 
kale-Ku'." 

> Nakua indo-Na Puang Isa ngkuanni to 
todisua, "Moi apa nasuan kamu', pugauk 
bangngi." 

6 Den annan busu batu sigaja tonggo 
jio, dipasadia dipanii wai la dipenje'ne' 
situru' ada'na to-Yahudi. Ia to mesa' 
busu agi-agi la saratuh litere' issinna. 

7 Nakua Puang Isa ngkuanni tuu lako 
todisua, "Issii wai tuu mati' busu." 
Napeponnoi tonganmi wai. 

8 Nakua omo Puang Isa, "Siokki ci'di', 
mibawanni joo todipatoei sara." Malemi 
nabawan. 

9 Nacobai joo wai menjajimo anggoro', 
apa te'da naissenni, kumua anggoro' 
pole umbora ia joo. Ia mandara to 
todisua nnissenni. Natambaii joo 
tobotting muane, 

10 hakuanni, "Ia to tau napangngolo ia 
jolo' to anggoro' kaminang melo. Ia ke 
mangkami to tau mperasaii to melona, 
mane'ri to biasanna. Apa ia to kita' tee, 
taanna to melona, ratu lako cappa'na 
pangmaroasan." 

11 Jiomo kota Kana tana Galilea 
nanii Puang Isa mpugaukki joo 
tanda mejangngaran. Iamo joo tanda 
mejangngaran bungah napugauk, 
nanii mpangpekitan kamala'biran-Na, 
nakatappa'ii anak gurun-Na. 

121a tonna mangkamo joo, malemi 
Puang Isa lako kota Kapernaum sola 
indo-Na, sile'to-Na na anak gurun-Na, 
apa ba'tu pirang-pirang bongiri jio. 

131a joo wattu madoi'mo nadete' 
pangrameanna to-Yahudi disanga Allo 
Paskah, namale Puang Isa de' kota 
Yerusalem. 

14 Naampa'i Puang Isa jio rante Bola 
Puang Allataala to pangdangkang sapin, 
beke, bembala', sola jangan-jangan na 
tompasitongka doi' cumadokko jio. 

15 Nnalami ulang Puang Isa nagaragai 
perambi, namane' nnula'i ngasanni 
to tau messun lan mai rante Bola 
Puang Allataala sola sininna bekena, 
bembala'na, na sapinna. Ia to doi' 
dipangpetongkan napessamboranni do' 
litak, namane' mbalittua'i to mejana. 

16 Nakua ngkuanni to pangdangkang 
jangan-jangan, "Alai ngasanni tuu mati", 
danggi' mipasusii pasa' to Bola-Na 
Ambe'-Ku'." 

17 Ta'pa naingaran anak gurun-Na to 
diuki' lan Sura' Allataala kumua, "Ee 
Puang, pangkabudaian-Ku' lako Bola-Mi 
mpamalussu penawang-Ku'." 

181a to pekaamberan to-Yahudi 
nnewali Puang Isa nakuanni, "Tanda 
mejangngaran apara la tapugauk 
to mpamanassai kumua wa'dingki' 
mpugaukki susi tuu?" 

19 Napebalii Puang Isa nakua, 
"Ro'pokanni tee Bola Puang Allataala, na 
tallung allora kunii mpake'deh pole'i." 

20 Jangngahhi to pekaamberan to- 
Yahudi nakuanni, "Wah, patang pulo 
annan taunna dinii nggaragai tee 
Bola Puang Allataala, antakullei la 
mpake'dehhi tallung allora?" 

21 Apa ia to nasanga Puang Isa Bola 
Puang Allataala, batang kale-Na Ia. 

22 Mangkamira tuo pole' Puang Isa jio 
mai kamatean-Na, namane' nningaranni 
anak gurun-Na kumua mangkamo napau 
joo. Mane'ri nakatappa'i to apa diuki' 
lan Sura' Allataala sola to apa mangka 
napau Puang Isa. 

23 Jao unapi kota Yerusalem Puang Isa 
tonna pangramean Paskah, na buda tau 
matappa' lako kale-Na, sanga nakitai to 
tanda mejangngaran napugauk. 

24 Apa ia to Puang Isa te'da nakatappa'ii 
tuu lako tau, nasaba' naissen ngasan to 
penawanna tau. 

25 Te'da naparallu dipangpeissenan lako 
Puang Isa kumua matumba sipa'na to 
tolino, nasaba' naissen jolo Ia to apa lan 
penawanna tau. 

1 Den to-Farisi disanga Nikodemus, 

mesa' pekaamberan to-Yahudi. 
2Ratu bongii lako Puang Isa nakua 
ngkuanni, "Ee Guru! Kiissen kumua 
nasuaki' Puang Allataala ratu menjaji 
guru, nasaba' moi mesa' tau te'da 
ngkullei mpugauk tanda mejangngaran 
susi to tapugauk, ke te'da na Puang 
Allataala mpakuasai." 

3 Napebalii Puang Isa nakua, "Ingaranni! 
Moi mesa' tau te'da nawa'ding menjaji 
umma -Na Puang Allataala lan 
kaparentan-Na, ke te'dai nadijajian 
pole'." 

4Nakua Nikodemus ngkuanni, "Umbo 
susi to tau la dijajian pole' ke matuami? 
Wa'dingraka pole pole' tama ba'tangna 
indona, anna dijajian pole'?" 

? Napebalii Puang Isa nakua, "Ingaranni! 
la ke te'da nadijajian pole' to tau jio mai 
wai sola Roh Allataala, te'da nawa'ding 
menjaji umma'-Na Puang Allataala lan 
kaparentan-Na. 

Ta to tolino najajian padamna tolino 
nang tolinoi ia, apa ia to katuoan baru 
ditarima pole jio mai Roh Allataala. 

7Danggi' mijangngah, ke kukuan 
kamu", 'La dijajian pole' kamu'.' 

8Ja to angin mangngiri' te'da dikita 
malena. Tasa'ding to ongngohna, apa 
te'da taissenni kumua umbo nanii ratu, 
na umbo nanii male. Susi toomi to 
tontarima katuoan baru pole jio mai Roh 
Allataala." 

9 Mebalimi Nikodemus nakua, 
"Matumbai nawa'ding susi joo?" 

10 Mebalimi Puang Isa nakua, "Oo, 
gurunnako to-Israel anna te'da 
muissenni battuananna tee kadang-Ku'! 

11 Katappa'i, kipau to apa kiissen sola 
kipangpeissenan to apa kikitamo, apa 
te'da mitarimai. 

12 Ta una to apa lan lino kupau na te'da 
mikatappa'ii, ia pole'raka ke apa jao 
suruga milangkatappa 'ii! 

13 Na moi mesa" tau te'dapa ia endek 
de' suruga, apa mane' Aku'ra tee, Anak 
Mentolino, to pole jaomo mai. 

14 Susi Nabi Musa tonna palakoi kaju 
to ulah tambaga napamajaoi jio padang 
pallawangan tonna anu', susi toda Aku' 
Anak Mentolino, la dipamajaona', 

15 anna ia to tomatappa' lako Aku', la 
nnampa' katuoan melo te'da cappa'na. 

16 |iwa' napakamoja' Puang Allataala to 
tolino. Iamo joo nasuai to Anak tungga'- 


YOHANES 3.17-21 14 


Na mpangben sunga'-Na naputuoi 
tolino. Na ia to tomatappa' lako, te'da 
nalamasolang, apa la nnampa' katuoan 
melo te'da cappa'na. 

17 Nasuai Puang Allataala to Anak 
mentama lino, te'da anna la sessai to 
tolino, apa la napasalamarri. 

18 Ta to ngkatappa'ii, te'da naladisessa, 
apa ia to tote'da namatappa', la 
dipabalahhi to dosana, nasaba' te'da 
nakatappa'ii to Anak tungga'-Na Puang 
Allataala. 

19 Iamo tee dinii mpasalai to tolino 
kumua ratumo tama lino to arrang 
nnarrangngi, iamo to Anak, apa 
la'bi nakabudai to kamalillinan, 
iamo to kagajatan, nasaba' gaja'i to 
panggaukanna. 

20Ta to tompugauk panggaukan gaja' 
nakaba'ci to arrang. Iamo nate'da naratu 
jio to nanii arrang, nakua nate'da nakitai 
tau to panggaukan gaja'na. 

21 Apa ia to tompugauk pakkaeloran-Na 
Puang Allataala, ratu ia lako arrang, 
anna menjaji manassa to kumua ia to 
panggaukanna situru'mo pakkaeloran-Na 
Puang Allataala." 

22 Mangkai joo malemi Puang Isa lako 
tana Yudea sola anak gurun-Na, natorro 
jio ba'tu pirang-pirang allo njio' tau. 

23 Ta joo wattu te'dapa naditarungku 
Nabi Yahya. Njio' tau jio kampong Ainon, 
sikandoppi' kampong Salim, sanga buda 
wai jio, nabuda too tau ratu madoang 
dijio'. 

24 (3123) 

25 Den ba'tu pira-pira to anak gurunna 
Nabi Yahya sipekka mesa' to-Yahudi, 
ssipekkaii to atoran pangje'nesan 
to-Yahudi. 

26 Malemi lako Nabi Yahya to anak 
gurunna ngkuanni, "Ee Guru, ia to tau 
tasolan jio sambali'na Sa'dan Yordan, to 
tapakitankan, njio' todami Ia tau tee too, 
namale lako ngasanmi to tau." 

27 Mebalimi Nabi Yahya nakua, "Moi 
mesa' apa te'da naampui tau, ke te'da na 
Puang Allataala mbenni jao mai suruga. 

28 Na misa'ding kalenamo kukua, 
'Tangngiana' Raja Mangpasalama', apa 
disuara' njoloanni mpasadia lalan.' 

29 Susinna jio pangmaroasan tobotting, 
tobotting muane ia to majao, sanga ia 
puangna tobotting baine. Ia to soba'na 
mesa' ke'deh nasikandoppitan, liwa' 

sannang ssa'dingngi to gamaranna 
tobotting muane. Ia tee aku' susira' 
soba'na tee tobotting muane. Liwa'na 
masannang tee too, nasaba' budamo tau 
ratu lako Puang Isa. 

30 Sipato' Ia la samajao-jaona, na aku' 
la samajiong-jiongna." 

31 Ta to Puang Isa, iamo to pole jao 
mai suruga, najaonanni ngasan to 
sininna apa. Ia to topole jio mai lino, 
direken ia tolino, namangkada tolino 
too. Apa Puang Isa pole jao mai suruga, 
najaonanni to sininna apa. 

32 Napamanassamo to apa mangka 
nakita sola nasa'ding, apa moi mesa' tau 
cia' ntarimai to kadan-Na. 

33 Ta to tontarimai joo kadan-Na Puang 
Isa, naakui kumua tongan to kadan-Na 
Puang Allataala, 

34 hasaba' Puang Isa nasua Puang 
Allataala mpangpeissenan kadan-Na, 
napangben pissenmo Puang Allataala to 
Roh Allataala lako Puang Isa. 

35 Napakamoja' Ambe' to Anak, jaji 
sininna apa napangben ngasanmo 
nakuasai Anak. 

36 Na ia to tomatappa' lako Anak, la 
nnampa' katuoan melo te'da cappa'na. 


YOHANES 4.1-7 17 


Apa ia to tote'da naturu'i to pakkaeloran- 

Na Anak, te'da nalannampa' katuoan 

melo, apa la nasessa tarruh Puang 

Allataala. 

4 1 Nasa'dingmi to-Farisi kumua la'bi 
buda tau najio' Puang Isa naturu'i, 

na ia tonturu' Nabi Yahya. 

2 Sitonganna te'da na Puang Isa njio' 
tau, apa anak gurun-Nari. 

3 Na ia tonna issenmi Puang Isa kumua 
nasa'dingmi to-Farisi joo, ssalaimi tana 
Yudea, napole re' tana Galilea. 

4 Apa lan kalingkan-Na Puang Isa re' 
tana Galilea la nnola lakori tana Samaria. 

5 Agi-agi tatte' sangpulo dua ratumi 
lako mesa' kota jio tana Samaria disanga 
Sikhar, siandah padangna Yakub to 
mangkamo natawan anakkana tonna 
anu' to disanga Yusuf. Den bubunna 
Yakub jio. Gaja bo'jo'i Puang Isa 
lumingka tangnga allo nacumadokko jio 
sa'dena joo bubun. 

6 (4:5) 

7 Nata'pa tarruh tama kota to anak 
gurun-Na nnalli kande. Ratumi mesa' to 
baine to-Samaria la mewai. Nakua Puang 
Isa ngkuanni, "Ee indo', wa'dingraka 


mubenna' wai la kuiso'. 

8(4:7) 

3 Jangngahhi joo baine, sanga to-Yahudi 
na to-Samaria te'da nasisumuan. Iamo 
joo nakua kumua, "Oo, na to-Yahudiki', 
na to-Samariana', antapeta'daina' wai 
diiso'." 

10 Mebalimi Puang Isa nakua, "Te'da 
muissenni to barakka'-Na Puang 
Allataala na te'da too muissen kumua 
indara' tee mpeta'daiko wai diiso'. Ia ke 
la muissenni, iko pole'ra la mpeta'da wai 
lako Aku', angkubenko wai mangpatuo." 

11 Nakua joo baine ngkuanni, "Ee 
Puang, napole umbo la tanii nnampa'i 
joo wai mangpatuo, na te'da siok 
taampui, anna liwa' mandalan tee 
bubun. 

12Tg tee bubun natawankan tojoloki' 
Yakub tonna anu'. Na moi ia wai lan toda 
mai ntee bubun naiso' sola anakkana na 
patuoanna. Tasangaraka la'bi majaoki' 
na ia joo tojoloki' Yakub?" 

13 Mebalimi Puang Isa nakua, "Ia to 
tonniso'i tee wai bubun, la mawakke 
unapa ia. 

14 Apa ia to tonniso'i to wai la 
kupangben, te'da lalomo nalamawakke. 
Sanga ia joo wai la kubenni la menjaji 

susi kalimbuah tangmate lan kalena na 
lolong messun mbenni katuoan melo 
te'da cappa'na." 

15 Nakua joo baine ngkuanni, "Ee 
Puang, tabenna' tuu wai, nate'damo 
kumawakke, nadanggi' kuratu punala 
ssiok wai ntee." 

16 Nakua Puang Isa ngkuanni, 
"Malemoko ntambaii to balimmu muratu 
ssolanni ntee." 

17 Mebalii nakua, "Te'da aku' balingku'." 
Nakua Puang Isa, "Tongan tuu kadammu 
kumua te'da balimmu. 

18 Pellimamoko botting, na ia to muane 
musolan tee too, tangngia balimmu. Jaji 
tongan to kadammu." 

19 Nakua joo baine ngkuanni, "Ee 
Puang, kukanassamo tee too, kumua 
nabiki'. 

20Ta to tojoloki' ssompa Puang Allataala 
jao ntee buntu, apa mikua kamu' to 
to-Yahudi jaori kota Yerusalem to nanii 
tau massompa." 

21 Nakua Puang Isa ngkuanni, "Ee indo', 
katappa'ina', la den wattunna ia to tau 
ssompa Ambe' te'da na jao manda ntee 
buntu, te'da too na jao manda kota 
Yerusalem. 

22 Kamu' to to-Samaria ssompa apa 
te'da miissenni, na ia to kami' to-Yahudi 
ssompakan to apa kiissen, nasaba' 
ia to Tomangpasalama' pole jiori mai 
to-Yahudi. 

23 Apa nadete'mi wattunna, na 
wattunnamo tee too to kumua, 
pangpatuju pole jio mai Roh Allataala 
lako tau anna te'da nasala ke ssompai 
Ambe', sanga iamo to susi joo 
napumasannang. 

24 Kuasan-Na mandara Roh Allataala 
nawa'ding tau ssompa Puang Allataala 
situru' katonganan-Na, nasaba' Roh to 
Puang Allataala." 

25 Nakuamo joo baine lako Puang 
Isa, "Kuissen kumua la ratui to Raja 
Mangpasalama' to disanga Almaseh. 

Na ia ke ratumi, Iamo mpamanassan 
ngasanki' to sininna apa." 

26 Nakua Puang Isa ngkuanni, "Na 
Aku'mo tee to musipangkadan." 

27 Ta joo wattu ratumi to anak gurun-Na 
pole nnalli kande, nasijangngaran ngkitai 
to Puang Isa sipangkada joo baine. Apa 
te'da bangngi moi mesa' mekutana lako 
joo baine kumua, "Apara parallummi 
indo'," ba'tu mekutana lako Puang 

Isa kumua, "Ciapari tasipangkada joo 
baine?" 

28 Napatorroi busunna joo baine, napole 
lako kota mpauanni to tau jio 

29 hakua, "Male kamu' ngkitai, 
den tau ntuu jio. Naissen ngasan 
sininna to apa mangkamo kupugauk. 
Ba'tu tangngiamora Ia joo to Raja 
Mangpasalama'?" 

30 Messunmi tee lako tau lan mai kota 
namale lako to nanii Puang Isa. 

311a joo wattu natambaimi anak 
gurun-Na to Puang Isa nakua, "Ee Guru, 
takumandemo!" 

32 Apa mebalii Puang Isa nakua, "Den 
kande-Ku' to te'da miissenni." 

33 Mangpamulami to anak gurun-Na 
sikutana-tana nakua, "Denraka tau 
mbawanni kinande?" 

34 Nakua omo Puang Isa, "Ia to kande- 
Ku', iamo to nturu' pakkaeloran-Na 
Puang Allataala angkumangkai tooi to 
jaman nasuanna'. 

35Mikua patang bulanpi namane' 
peparean. Apa kukuan kamu:': Kitari, 
siririanmo to uma, sadia la dipeparei. 

36 Ta to tomepare mangpamulami 
ntarima bassena anna wa'ding pada 

masannang to tomantanan sola to 
tomepare. Ia to apa napeparei, iamo to 
tontarima katuoan melo te'da cappa'na. 

37 Tongan tee sambenan kada to 
kumua, 'Laen to tomantanan na laen to 
tomepare.' 

38 Kusua kamu' male mpeparei joo uma 
to tangmikabo'jo'i, tolaen mangjama jio, 
na kamu' ntarimai to assele'na." 

39 Buda to-Samaria lan joo kota 
memmatappa' lako Puang Isa, nasaba' 
kadanna joo baine kumua, "Napauan 
ngasanna' sininna to apa mangkamo 
kupugauk." 

40Ja tonna sitammumo tuu lako 
to-Samaria na Puang Isa, napeta'dai 
anna torropa sola. Jaji torro unapi jio 
duang bongi. 

41 La'bi budapa to tau matappa', 
nasaba' pangngajah-Na. 

42 Nakua tuu lako tau ngkuanni joo 
baine, "Matappa'mokan tee too, tangngia 
ia manda to kadammu lako kami', apa 
kisa'dingmo kami' to pangngajah-Na, na 
kiissen kumua Iamo mpasalama' tolino." 

43 Duang bongii torro Puang Isa jio 
tana Samaria, namane' mpatarruh 
kalingkan-Na re' tana Galilea. 

44 Den ia napaui Puang Isa nakua, 
"Te'dapa ia naden nabi dikasiri' jio 
kampongna." 

“Ta tonna ratumo re' tana Galilea, 
masannangngi to tau jio ntarimai, sanga 
jaoi kota Yerusalem sola ngasan tonna 
pangramean Paskah anna kita ngasanni 
to apa napugauk Puang Isa. 

46 Pole pole'mi Puang Isa lako 
kota Kana jio tana Galilea, to nanii 
mpupennanggoro' wai. Den mesa' 
tomangparenta jio kota Kapernaum 
sikandoppi' kota Kana masaki anakkana. 

47 Ta tonna sa'dingmi joo tomangparenta 
kumua ratu pole'mi Puang Isa jio mai 
tana Yudea, malemi mpessitammuii 
nameta'da tulung, namale do' kota 
Kapernaum mpamalagahhi joo anakkana 
to la mate mandamo. 

48 Nakua Puang Isa ngkuanni joo 
tomangparenta, "Ia ke te'da mikita 
tanda mejangngaran, te'da mimatappa'." 

43 Mebalii joo tomangparenta nakua, 
"Oo Puang, madoi'ki' dikka' male ta'bulu' 
te'da unapa namate joo anakkaku'." 

50 Nakuamo Puang Isa lako, "Polemoko, 
malagahmi to anakkamu." Nakatappa'i 
joo tau to kadan-Na Puang Isa, napole. 

51 Mangtangnga lalanmi pole lako 
bolana, natammuimi kaunanna 
napauanni nakua, "Malagahmi to 
anakkata'." 

52 Mekutanai joo tomangparenta 
nakua, "Tatte' pirara namammula te'da 
namakula' kalena?" Mebalii nakua, 
"Sangbo' agi-agi tatte' mesa'." 

53 Naingaranmi ambe'na kumua 
iamo joo wattu nakuanni Puang Isa 
kumua, "Malagahmi to anakkamu." 
Memmatappa'mi sintong repokkona. 

341amo joo tanda mejangngaran 
mangpenduan napugauk Puang Isa jio 
tana Galilea, mangkanna pole jio mai 
tana Yudea. 

1 Mangkai joo, den pangrameanna 
to-Yahudi, namale Puang Isa de' kota 
Yerusalem. 

2 Den mesa' kollang jao kota Yerusalem 
sikandoppi' babangan to disanga 
Babangan bembala', den lima lalan 
dideai ngguririkkii. (Ia joo kollang lan 
basa Ibrani disanga Betesda.) 

3Buda tomasessa simammasan jio ntuu 
joo lalan, susinna tomasaki, tobuta, 
tokeppang na tokupi'. [Pada ntajanni 

umbo wattu na tigonggang joo wai jiong 
kollang. 

“Sanga sipissen-pissen namellao do' 
to malaeka'-Na Puang nagonggangngi 
to wainna. Na ia to tokaminang jolo 
mendo', ke tigonggangmi, malagahhi jio 
mai sakinna.| 

> Den mesa' muane jio tallung pulomo 
karua taunna kupi'. 

6 Mamma' bangngi jio, nakitai Puang 
Isa na naissen kumua liwa'mo masainna 
kupi'. Nakutanaii Puang Isa nakua, 
"Madoangrokoka malagah?" 

7 Mebalii joo tokupi' nakua, "Ie' Puang, 
te'da dikka' tompado'na' kollang, ke 
tigonggangngi to wainna. Mane' la 
malena' lako, najoloimo' tau." 

8Nakuamo Puang Isa ngkuanni, 
"Ke'dehmoko, angka'i tuu ampahmu, 
mulumingka." 

Ja bang unamo joo wattu ta'pa 
ke'dehmi, naangka'i to ampahna, 
nalumingka. Ia joo jaji tonna Allo 
Katorroan. 

10 Iamo joo na ia to pekaamberan 
to-Yahudi ngkuanni joo to te'damo 
nakupi', "Allo Katorroan tee allo, te'da 
muwa'ding mpassan ampahmu." 

1! Apa mebalii nakua, "Ia to 
tompalumingkana' nena' ssuana' nakua, 
'Angka'i ampahmu mulumingka.'" 

12 Nakutanai pole'i nakua, "Indara 
joo tongkuanko angka'i ampahmu 
mulumingka?" 

13 Apa te'da naissenni inda 
tompalumingkai, nasaba' ta'pa menta'dei 
Puang Isa mentama tangnga-tangngana 
tobuda. 

14 Ta tonna sitammu pole' omo lan 
Bola Puang Allataala nakuamo Puang 
Isa, "Malagahmoko tuu too, danggi'mo 
mupugauk pole' dosa anna danggi' 
mumasessa pole' to la'bi mabanda'." 

15 Messunmi joo tau namale mpauanni 
to pekaamberan to-Yahudi nakua, 
"Puang Isa to mpalumingkana'." 

161amo joo na ia to pekaamberan 
to-Yahudi nnangah lalan la mpakario-rio 
Puang Isa, nasaba' napugaukki joo tonna 
Allo Katorroan. 

17 Apa nakua Puang Isa ngkuanni, 
"Ratu lako too allo mangjama tarruh 
to Ambe'-Ku', jaji moi Aku' mangjama 
tarruh todana'." 

181amo tee to kada gaja 
mpamasumanga' pekaamberan to- 

Yahudi nnangah lalan la mbuno Puang 
Isa. Te'da na ia manda to ntengkai 
atoran Allo Katorroan, apa ia toomo to 
nakua, "Ambe'-Ku' to Puang Allataala." 
Nasaba' ia ke susii joo, mpapadai kalena 
Puang Allataala. 

19 Napebalii Puang Isa joo pekaamberan 
to-Yahudi nakua, "La miingaran tee 
kadang-Ku' kumua, ia tee Aku' Anak 
Allataala, te'da kuwa'ding mpugauk 
apa situru' pakkaeloran-Ku', ke te'da 
na Ambe'-Ku' kukita mpugaukki. Sanga 
apa to napugauk Ambe'-Ku', ia todamo 
kupugauk. 

20 Napakitan ngasanna' sininna 
to apa napugauk Ambe', sanga 
napakamoja'na'. Na la napakitan pole'pa' 
tanda mejangngaran to la'bi matonggo 
ammijangngah. 

21 Susi to Ambe'-Ku' mpatuo tomate, 
nabenni katuoan melo te'da cappa'na, 
susi todami Aku' Anak mpangben 
katuoan melo te'da cappa'na lako ia to 
tokukadoangngi. 

22 Moi mesa' tau te'da ia nara'tah Ambe' 
to kara-karana, apa sininna kuasa rra'tah 
kara-kara napangben ngasanmo lako 
Aku' Anak. 

23 Napugaukki Ambe' susi joo, nakua 
nakasiri'na' sininna tau, susi tau ngkasiri' 
Ambe'-Ku'. Ia to tocia' ngkasiri'na', te'da 
toda nakasiri'i Ambe'-Ku' to ssuana'. 

24 La miingaran tee kadang-Ku' kumua, 
ia to tompesa'dingngi to kadang-Ku', 
namatappa' lako to tossuana', iamo 
tonnampui katuoan melo te'da cappa'na. 
Te'damo ia naladisessa. La'pahmi jio mai 
kamatean, anna nnampa' katuoan melo 
te'da cappa'na. 

25|a miingaran kumua, la nadete'mi 
wattunna, na sitonganna wattunnami 
tee too, kumua ia to tomate la ssa'ding 
gamarang-Ku', tee Aku' Anak Allataala, 
na ia to tossa'dingngi la tuo pole'. 

26 Susi Ambe'-Ku' makuasa mpatuo 
pole' tomate, susi toda Aku' naben kuasa 
mpatuo tomate. 

27 Mangka toomo mpangben kuasa 
lako Aku' la rra'tah kara-karana tolino, 
nasaba' Aku'mo Anak Mentolino. 

28 Danggi' mijangngah ssa'dingngi 
tee, nasaba' la nadete'mi wattunna 
kumua sininna to tomatemo ssa'ding 
gamarang-Ku'. 

29 Na ia to tomelo panggaukanna la 
messun lan mai lamunan anna tuo 

melo te'da cappa'na, apa ia to togaja' 
panggaukanna la messun too lan mai 
lamunan anna disessa." 

30 Mpatarruhhi kadan-Na Puang Isa 
nakua, "Te'da kuwa'ding mpugauk apa 
situru' pakkaeloran-Ku'. Rra'tahna' 
kara-karana tolino susi to naparentanna' 
Ambe'. Maruruh to pangra'tah- 

Ku', nasaba' te'da naeloh-Ku', apa 
pakkaeloran-Na Ambe' to ssuana'. 

31 Ta ke la Aku' bang mpaui kumua, 
'Ambe' to ssuana", te'da mikatappa'ii to 
apa kupau. 

32 Apa den Ambe'-Ku' mpaui kumua, 
'Kusuako', na kuissen kumua tongan to 
napau. 

33 Na mangkamo kamu' ssua tau lako 
Nabi Yahya. Na tonganmo joo kadanna 
mpauna'. 

34 Apa sitonganna te'da kuparallu 
natonganan tolino, apa kupangngingaran 
kamu' tee kukua ammidipasalama'. 

35Ta to Nabi Yahya susi palita dukku 
mangngarrang. Na ia joo kadanna 
susi arrang, apa cingga'tu'ra kamu' 
masannang ntarimai. 

39 Apa den ia la'bi matonggo 
ntongananna' na ia to kadanna Nabi 

Yahya. Iamo to jaman napangparentan 
Ambe' lako Aku' la kumangkai, ia toomo 
ssa'bii kumua Ambe'-Ku' to ssuana'. 

37 Na denpa ia to la'bi matonggo, 
iamo to Ambe'-Ku' to ssuana', Iamo 
ntongananna'. Te'dapa misa'dingngi 
gamaran-Na, ba'tu ngkitai lindo-Na. 

38 Te'da mikatappa'i to kadan-Na 
Puang Allataala, nasaba' cia' kamu' 
ngkatappa'ina' tee Aku' to nasua. 

39 Mpelajahhi kamu' issina Sura' 
Allataala, nasaba' misangai kumua iamo 
joo mipugauk ammiampa' katuoan melo 
te'da cappa'na. Na moi Sura' Allataala, 
Aku' bang una to napau, 

10 apa cia' kamu' ratu lako kale- 

Ku', ammiampa' katuoan melo te'da 
cappa'na. 

41Te'da kuparallu nakasiri' tolino. 

42 Kuissen kamu' kumua te'da 
mipakamoja' Puang Allataala. 

43 Ratuna' napakuasa Ambe'-Ku', apa 
cia' kamu' ntarimana'. Apa mitarima ke 
den tau laen ratu mpukuasa kuasanna. 

44 Umbo la mikua matappa' lako Aku', 
ke nnangahra kamu' kadipujian jio mai 
padammi tolino, na te'da miangahhi to 

kadipujian pole jio mai Puang Allataala 
te'da susinna. 

45 Danggi' misangai kumua la kupasala 
kamu' jio olo-Na Ambe'. Ia to la mpasala 
kamu', Nabi Musara to misanga la 
ntulung kamu'. 

461a ke la matappa' tongan kamu' lako 
Nabi Musa, tantu la matappa' too kamu' 
lako Aku', sanga Aku'ra to napau Nabi 
Musa lan sura'na. 

47 Apa ia ke te'da mikatappa'ii to apa 
napau Nabi Musa, te'da too mikatappai'ii 
to apa kupau." 

1 Mangkai joo malemi Puang Isa lian 
sambali'na Tasik Galilea to disanga 
too Tasik Tiberias. 

2 Gaja buda tau mpeundii, sanga 
nakitamo to tanda mejangngaran 
napaden ke mpamalagahhi tomasaki. 

3Anna endek de' buntu-buntu Puang 
Isa, nacumadokko jao sola anak 
gurun-Na. 

“Ia joo wattu madoi'mo nadete' 
to pangrameanna to-Yahudi disanga 
pangramean Paskah. 

> Mengkita mengguririkmi Puang Isa 
nasiassa'-assa' bangmi to tau ratu lako 
Ia, mangkadami lako Filipus nakua, 

"Umbomo la dinii nnalli kande nawa'ding 
kumande ngasan tee tau?" 

6 Sitonganna naissenmo Puang Isa 
to apa la napugauk, apa naanggai'ra 
mangkada susi joo, nasaba' madoangngi 
nnuji kamatapparanna Filipus. 

7 Mebalii Filipus nakua, "Na moi dua 
ratuh dinar diallian roti tee tau pada 
budanna, te'dapa nalaganna' moi 
naditawai sisangti'pekra." 

8 Den mesa' anak gurun-Na Puang Isa 
disanga Andreas, sile' tona Simon Petrus, 
mangkada nakua, 

9 "Inde' to pea muane mbawa lima roti 
na dua bale, apa la siagiraka nakande 
tee tau pada budanna?" 

10 Nakua Puang Isa, "Suai tuu mati' tau 
nacumadokko." Jaji cumadokkomi joo 
tobuda mpennampah reu, sanga buda 
reu jio. Agi-agi den limang sa'bu tau ke 
muane manda dibilang. 

11 Naalai Puang Isa joo roti, 
namangkurru sumanga' lako Puang 
Allataala. Mangkai joo natawa-tawanmi 
tobuda joo roti, namane' ntawa-tawan 
tooi joo bale, nakumande to tau 
sabarahna. 

12 Tg tonna barahmo to tau, nakuamo 
Puang Isa lako anak gurun-Na, 
"Rempunni to torrona, danggi' 
nasajang." 

13 Napasirempunni naden sangpulo dua 
baku' ponno to torrona joo lima roti 
nakande tobuda. 

141a tonna kitami tobuda joo tanda 
mejangngaran napaden Puang Isa, 
nakuamo, "Ia tonganmo tee to nabi 
napau Puang Allataala tonna anu' la ratu 
tama lino." 

15 Naissen Puang Isa kumua la ratui 
joo tobuda la mparukui menjaji rajana. 
Iamo joo namale messarak de' buntu. 

161a tonna la bongimo malemi do' 
randan tasik to anak gurun-Na Puang 
Isa. 

17 Malillinmi na te'da unapa naratu to 
Puang Isa lako to nanii anak gurun-Na, 
iamo joo naendek de" lopi to anak 
gurun-Na, nalamban mangnguju lian 
kota Kapernaum. 

18 Mangpamulami to bombang, sanga 
mangngiri'mi to angin bara'. 

19 Agimo lima iarika annan kilo nanii 
manglopi, mane'ri ngkitai to Puang Isa 

lumingka jao wai mpendete'i to lopinna, 
anna silajatan to anak gurun-Na. 

20 Apa nakua Puang Isa ngkuanni, "Ee, 
danggi' mimalaja'! Aku' tee." 

211a tonna sa'dingmi anak gurun-Na 
to gamaran-Na, masannangmi ntarimai 
napaendekki de' lopi, nata'pa ratumo 
lako randan tasik to napangngujui. 

22 Masawanna joo too, naissenmi 
tobuda to torropa sambali'na tasik 
kumua mesa'ra to lopi jio, namalemi 
napake anak gurun-Na Puang Isa, apa 
te'da namale Puang Isa. 

23 Apa ia joo wattu denmi ba'tu pira-pira 
lopi ratu jio mai kota Tiberias nakenden 
sikandoppi' to nanii mangka ngkurru 
sumanga' roti Puang Isa nakande 
tobuda. 

241a tonna kitami tobuda kumua 
te'damo Puang Isa jio, na moi toda anak 
gurun-Na, endek todami de' joo lopi 
namale lako kota Kapernaum nnangah 
Puang Isa. 

25 Ta tonna ampa'mi tobuda to Puang 
Isa jio sambali'na tasik, mekutanami 
lako nakua, "Oo Guru, piranra taratu 
inde'?" 

26 Mebalimi Puang Isa nakua, "La 
miingaran tee kadang-Ku' kumua, iara 
miangahna', sanga barahmo kamu' 
mangka ngkande roti, tangngia nasaba' 
miissenni apa battuananna joo tanda 
mejangngaran kupugauk. 

27 Danggi' mimangjama nnangahhi to 
kande la cappu' ba'tu buruk. Apa iara 
miangah to kande te'da nalaburuk, 
to la mben kamu' katuoan melo te'da 
cappa'na. Ia joo kande, iamo to la kuben 
kamu' Aku', Anak Mentolino, sanga 
mangka napangpeissenan Ambe'-Ku' 
Puang Allataala kumua natarimana'." 

28 Mekutana omi lako Puang Isa nakua, 
"Apara nakadoangngi Puang Allataala la 
kipugauk?" 

29 Mebalii Puang Isa nakua, "Iamo tee 
to nakadoangngi Puang Allataala jio 
mai kalemi: la matappa' kamu' lako 
kale-Ku' kumua Aku'mo to nasua Puang 
Allataala." 

30 Mekutana pole' omi lako Puang 
Isa nakua, "Ia ke susii tuu, tanda 
apara tapugauk kikitai, angkiwa'ding 
ngkatappa'iki'? Apara la tapugauk? 

31 Ta to tojolota' mangka ngkande 
kande disanga manna jio padang 


YOHANES 6.32-38 36 


pallawangan, susi to diuki' lan Sura' 
Allataala kumua, 'Nabenni kande jao mai 
suruga nakandei.'" 

32 Nakua Puang Isa ngkuanni, "La 
miingaran tee kadang-Ku' kumua, 
tangngia Nabi Musa tonna anu' to 
mben kamu' kande jao mai suruga, apa 
Ambe'-Ku' Ia to mben kamu' kande 
tongan jao mai suruga. 

33 Na ia to kande napangben Puang 
Allataala, Aku'mo to mellao jao mai 
suruga, na mpangben katuoan melo 
te'da cappa'na lako tolino." 

34 Nakua omo tuu lako tau ngkuanni, 
"Oo Puang, taben punalakan joo kande." 

35 Nakua omo Puang Isa, "Aku'mo 
kande to mben katuoan tolino. Ia 
to toratu lako Aku', te'da tarruhmo 
nalatangbarah. Ia to tomatappa' lako 
Aku', te'da tarruh toomo nalamawakke. 

36 Apa mangkamo kamu' kukuan, 'Moi 
mikitamo, te'da mimatappa'.' 

37 Sininna to tonapangben Ambe' lako 
Aku', iamo la ratu lako kale-Ku'. Na moi 
inda ke ratumi, te'da kutanglantarimai. 

38 Sanga mellaona' jao mai suruga, 
tangngia kumua pakkaeloran-Ku' 

la kupugauk, apa pakkaeloran-Na 
Ambe'-Ku' to ssuana'. 

39 Tamo tee pakkaeloran-Na to Ambe' 
to kumua sininna to tau nabenmo', 
moi mesa' te'da nalamasolang, apa la 
kupatuo pole' ke Kiama'mi lino. 

40 Na pakkaeloran-Na too, to kumua 
ia to tonnissenmi kumua Aku'mo Anak 
Allataala nakatappa'ina', la ntarima 
katuoan melo te'da cappa'na, na la 
kupatuo pole' ke Kiama'mi lino." 

41 Sipangnuku-nukuanni to to-Yahudi 
lako Puang Isa, sanga ia to nakua, 
"Aku'mo kande to mangka mellao jao 
mai suruga." 

42 Pada nakuamo, "Ah, Iamo Puang 
Isa to anakkana Yusuf. Kiissen to 
tomatuan-Na! Matumbai nawa'ding 
kumua, 'Mellaona' jao mai suruga?"" 

43 Nakua Puang Isa ngkuanni, "Danggi' 
misipangnuku-nukuan. 

44 Moi mesa' tau te'da ngkullei ratu lako 
Aku', ke te'da na Ambe'-Ku' to ssuana' 
mpupembalikki to penawanna. Na ia to 
toratu lako Aku', la kupatuo pole' ke 
Kiama'mi lino. 

45 Den diuki' lan sura'na nabi kumua, 
'La napaggurui Puang Allataala sininna 

joo tau." Iamo joo ia to tompesa'dingngi 
Ambe', la ratu lako Aku'. 

461a joo tangngia battuananna kumua 
denmo tau mangka ngkita Ambe'-Ku', 
saliwanna mane' Aku' mandara, to pole 
jio mai Puang Allataala. 

47 La miingaran tee kadang-Ku' kumua, 
ia to tomatappa' nnampuimo katuoan 
melo te'da cappa'na. 

48 Aku'mo kande to mpatuo tau. 

49 Mangkamo to tojolomi ngkande 
kande disanga manna tonna anu' jio 
padang pallawangan, namate unai. 

50 Apa te'da nasusi joo to kande mellao 
jao mai suruga. Ia to tongkandei joo 
kande, te'damo nalamate. 

51 Aku'mo kande to mellao jao mai 
suruga, kande to naputuo tau. Ia to 
tongkandei tee kande, la tuo tarruhhi. Ia 
to kande la kuben tau lan lino naputuoi, 
iamo tee batang kale-Ku'." 

>2 Ia tonna sa'dingngi to-Yahudi joo 
kadan-Na, napada ia sipekka nakua, 
"Umbo nakua tee tau wa'ding la mbenki' 
batang kale-Na takande?" 

53 Tamo joo nakua Puang Isa ngkuanni, 
"La mikatappa'i kumua, ia ke te'da 
mikandei to batang kale-Ku' na te'da 

miiso'i to rara-Ku' Aku', Anak Mentolino, 
te'da miampui katuoan tongan. 

>#Ta to tongkande batang kale-Ku' 
sola tonniso' rara-Ku', iamo to nnampui 
katuoan melo te'da cappa'na na Ia 
kupatuo pole' ke Kiama'mi lino. 

>> Nasaba' ia to batang kale-Ku', iamo 
kande tongan, na ia to rara-Ku', iamo 
apa diiso' tongan. 

56Na ia to tongkande batang kale-Ku' 
na nniso' rara-Ku', da'tanni memmesa' 
sola Aku' na Aku' toda memmesa' sola 
ia. 

>/ Ia to Ambe'-Ku' to ssuana', Iamo 
naputuo tau. Susi Aku' tuo jio mai 
kale-Na, susi toomi to tongkande batang 
kale-Ku', la tuo jioi mai kale-Ku'. 

58 Mangkamo nakande tojolomi to 
kande disanga manna, namate unai. 
Apa ia to tongkandei tee kande kubenni, 
te'damo nalamate, apa la tuo tarruhmo, 
sanga Aku'mo tee to kande mellao jao 
mai suruga." 

59Ja ngasanmo tee napau Puang 
Isa tonna mangngajahhi lan bola 
passambajangan jio kota Kapernaum. 

601a tonna mangkamo to tobuda 
ssa'dingngi joo kadan-Na Puang Isa, 

budai to tonturu'i kumua, "Ah, gaja 
sussa tee pangngajah, na indara ia la 
ntarimai!" 

61 Naissen Puang Isa kumua 
sipangnuku-nukuanni tuu lako tau 
nakuanni, "Misa'dinganraka tee 
kadang-Ku'? 

62 Na umbomo susi jajinna ke mikitana' 
Aku', Anak Mentolino, endek pole' de' 
ngenan jolo-Ku'! 

63 Roh Allataala to naputuo tau. Te'da 
lalo pakullena to tolino. Ia tee kada 
kupauan kamu', iamo kadan-Na Roh 
Allataala to mpangben katuoan. 

64 Apa den unapa kamu' to te'dapa 
mimatappa'." Naissen jolomo Puang Isa 
kumua indara to la cia' ngkatappa'ii, sola 
indara to la mpangpejokkoanni. 

65 Nakua Puang Isa, "Iamo joo 
mangkamo kamu' kukuan, 'Moi mesa' 
tau te'da nakullei ratu lako Aku', ke te'da 
napuelohhi Ambe'-Ku'.'" 

66 Mammula joo wattu buda tau mboko'i 
pole'i, na cia'mo nturu'i. 

67 Mekutanami Puang Isa lako to 
sangpulo dua anak gurun-Na nakua, "La 
male todamora kamu'ka ssalaina'?" 

68 Mebalimi Simon Petrus nakua, "Oo 
Puang, inda opara la kinii male? Na 
Kita' mandara to mpau kada mpangben 
katuoan melo te'da cappa'na. 

69 Matappa'mokan na kiissenmo kumua 
Kita'mo to pesua mattantun-Na Puang 
Allataala." 

70 Mebalimi Puang Isa nakua, "Aku'ra 
to mpilei kamu' tee tau sangpulo dua. 
Apa den mesa' tonatamai setang lan 
tangnga-tangngami." 

711a to nasanga Puang Isa, iamo joo 
Yudas anakkana Simon Iskariot. Sanga 
moi na ia joo Yudas sala mesa'na jio mai 
to sangpulo dua anak gurun-Na, apa 
iamo la mpangpejokkoanni. 

7 t Mangkai joo, malemi Puang Isa 
ngguririkki tana Galilea. Cia'mi 
pole lako tana Yudea, sanga ia to 
pekaamberan to-Yahudi jio nnangah 
bangmo lalan madoang la mbunoi. 

2Ta joo wattu madoi'mo to pangramean 
to-Yahudi disanga pangramean Pondo' 
Daun. 

3Tamo joo nakua to sile'to-Na ngkuanni, 
"Salaimi tee tana Galilea, mupolemo sau' 
tana Yudea, nakita tooi to tonturu'ko to 
tanda mejangngaran mupugauk. 

4Te'da ia nabuniananni tau to 
apa napugauk, ke madoangngi 
mentokaissenan. Jaji ia ke mpugaukko 
tanda mejangngaran, mpangpekitanroko 
kale-Mu lako tobuda!" 

3[amo namangkada susi joo to 
sile'to-Na, sanga moi ia te'da toda 
nakatappat'ii. 

6 Nakua Puang Isa ngkuanni, "Te'dapa 
nadete'i wattung-Ku'. la ke kamu', 
sininna wattu wa'ding ngasan minii male. 

7 Te'da apa napusaba' tee tolino 
la ngkaba'ci kamu'. Apa ia ke Aku' 
nakaba'cimo', nasaba' tuli kukuanni 
kumua gaja' panggaukanna. 

8 Jolomo kamu' male lako joo 
pangramean, te'da kulamale, sanga 
te'dapa nadete'i wattung-Ku'." 

9 Susimi joo kadan-Na Puang Isa lako 
sile'to-Na, natorropa Ia jio tana Galilea. 

10 Ta tonna laba'mo to sile'to-Na male 
lako pangramean, mane'ri undi Puang 
Isa, apa te'da naissenni tau. 

11 Padai masainna jio pangramean, 
naangah tarruhhi pekaamberan 
to-Yahudi nakua, "Umbomira Ia?" 

12 Buda tau ncurita buni bangngi. Den 
to mpau meloi nakua, "Tomelo Ia." Den 

too to mpau tangmeloi nakua, "Te'da na 
tomelo, tompalao sala tobuda." 

13 Apa te'da tau barani mpaui 
to tonganna, sanga malaja'i lako 
pekaamberan to-Yahudi. 

14 Ja tonna pirang-pirang allomo 
joo pangramean, malemi Puang 
Isa lako rante Bola Puang Allataala 
namangngajahhi. 

15 Sijangngaranmi to pekaamberan 
to-Yahudi namangkada kumua, "Ciapari 
na gaja macca Ia tee tau, na te'da 
namassikola?" 

16 Mebalimi Puang Isa nakua, 

"Ia tee pangngajaran kuajaran 
kamu', pangngajaran pole jio mai 
Puang Allataala to ssuana', tangngia 
pangngajaran-Ku'. 

17]a ke den tau madoang nturu' 
pakkaeloran-Na Puang Allataala, la 
naissen kumua pole umbora tee 
pangngajaran-Ku'. La naissen kumua 
pole jioraka mai Puang Allataala, iarika 
pangngajaran-Ku' Aku'. 

18 Na ia to tompangpangngajaran ia 
kamaccanna, iamo to nnangaranra 
kadipujian kalena. Apa ia to tonnangaran 

kadipujian to tossuai, iamo to maruruh 
penawa, to te'da namangnguraga. 

19 Mangkamo kamu' naben Nabi Musa 
to atoran-Na Puang Allataala tonna 
anu'! Apa te'da bang kamu' nturu'i joo 
atoran-Na. Ciapari milambunona'?" 

20 Mebalimi to tobuda nakua, "Ah, 
tonatamaiki' setang! Indara la 
mbunoki'?" 

21 Nakua omo Puang Isa ngkuanni, 
"Mane' mesa'ra tanda mejangngaran 
kupugauk tonna Allo Katorroan, 
ammisijangngaranmo. 

22 Napattantumo Nabi Musa kumua 
parallu misunna' ngasan to anakkami. 
Sitonganna ia joo atoran te'da napole 
jio mai Nabi Musa, apa pole jiora mai 
tojolota' tonna te'dapa najaji Nabi 
Musa. Na massunna' too kamu' ke Allo 
Katorroanni, 

23 a3mmikua danggi' mitengkai atoranna 
Nabi Musa. Ia ke susii joo ciapari 
mikagallina', ke mpamalagahna' mesa' 
tau ke Allo Katorroan? 

24 Danggi' na ia manda to nakita 
matammi mira'tah, apa la mangra'tah 
kamu' situru' katonganan." 

25 Ba'tu pira-pira to to-Yerusalem 
mangkada kumua, "Tangngiaraka tee to 
todiangah bang la dibuno? 

26 Te'da bangmo kada nabuni jio olona 
tobuda, na te'da bang pekaamberanta' 
mpebalii. Naissen tonganmiraka kumua 
Iamo Raja Mangpasalama'? 

27 Apa ia ke ratui to Raja 
Mangpasalama', moi mesa' tau 
te'da nnissenni kumua topole umbora Ia. 
Na Ia tee tau taissen to nanii ratu." 

28 Ta tonna mangngajahhi Puang Isa jio 
rante Bola Puang Allataala, naandongngi 
gamaran-Na nakua, "Mipikkiri' kumua 
miissen indana' tee, na topole umbona'. 
Apa ia to karatuan-Ku' teda naeloh-Ku', 
apa nasuana' Puang Allataala to sipato' 
dikatappa'i, na Iamo te'da miissenni. 

29 Kuissen Aku', nasaba' topole jiona' 
mai kale-Na, na Iamo ssuana' ratu." 

30 Ta joo wattu den tau pada nnangah 
lalan la njokkoi, apa moi mesa' tau te'da 
barani njokkoi, nasaba' te'dapa nadete'i 
wattunna. 

31 Apa buda too tau matappa' lako 
Puang Isa nakua, "Manassa kumua nang 
Raja Mangpasalama' Ia, sanga la'bi buda 

tanda mejangngaran napugauk na ia to 
tau laen." 

3? Nasa'dingngi to-Farisi to tobuda 
ncurita membuni Puang Isa. Iamo joo 
namesa' kada sola kapala imang ssuai to 
ba'tu pira-pira pangjagana Bola Puang 
Allataala la njokkoi. 

33 Ta joo wattu nakua Puang Isa lako 
tobuda, "Cingga'tu'mora nate'damo 
tasola, sanga la polemo' lako to 
tossuana' ratu. 

34 La miangahna', apa te'da mikullei 
nnampa'na', nasaba' te'da mikullei ratu 
lako to kunii." 

35 Sipangkada-kadai joo pekaamberan 
to-Yahudi nakua, "La male umborika 
ia tee tau, nate'damo tawa'ding 
ssitammuanni? La malerika lako to- 
Yahudi to torro jio tangnga-tangngana 
to-Yunani naajahhi to to-Yunani jio? 

36 Apara battuananna tee kada napau 
kumua, 'La miangahna', apa te'da 
mikullei nnampa'na', nasaba' te'da 
mikullei ratu lako to kunii?"" 

37Ta tonna allo cappa'namo joo 
pangramean Pondo' Daun, ia toomo allo 
kaminang parallu, ke'dehmi Puang Isa 
mangkada mpematonggoi gamaran-Na 

nakua, "Ia to tomawakke, la ratui lako 
Aku', namangngiso'. 

38 Ta to tomatappa' lako Aku' la susii 
to diuki' lan Sura' Allataala kumua, 'La 
nanii lolong wai katuoan.'" 

39 (Ia to nasanga wai katuoan, iamo to 
Roh Allataala, to la natarima tomatappa' 
lako kale-Na. Ia joo wattu ia to Roh 
Allataala te'dapa nadipangben, nasaba' 
te'dapa nadiangka' to Puang Isa de' 
suruga.) 

40 Buda tau ssa'dingngi joo kadan-Na 
Puang Isa, naden to kumua, "Ia 
tonganmo tee to nabi nasanga Puang 
Allataala tonna anu' la ratu." 

41 Den too to kumua, "Iamo tee Raja 
Mangpasalama'!" Apa den toopa to 
kumua, "Wah te'da nalapole lan mai tana 
Galilea to Raja Mangpasalama'! 

42 Nasaba' diuki' lan Sura' Allataala 
kumua, Ia to Raja Mangpasalama' 
bati'na Raja Daud, na todijajian jio kota 
Betlehem, to kotana too Raja Daud." 

43 Susimi joo nasipekkaimi tobuda to 
Puang Isa. 

44 Ba'tu pira-pira to tau madoang 
njokkoi, apa moi mesa' tau te'da barani. 

“Ia to pangjagana Bola Puang 
Allataala, to nasua kapala imang sola 
to-Farisi njokko Puang Isa, polemi, 
nakutanaii nakua, "Ciapari na te'da 
misolanni Puang Isa jio mai?" 

46 Mebalimi nakua, "Te'da kijokkoi, 
sanga te'dapa kisa'ding mesa' tau susi 
maccana mangkada!" 

47 Nakua to to-Farisi, "Napalao sala 
todamora kamu'ka? 

48 Te'da ia to pekaamberanta' ba'tu 
to-Farisi matappa' lako kale-Na. 

49 Apa ia tee tobuda ngkatappaiii, 
nasaba' te'da naissenni to atoranna Nabi 
Musa. La ditampakkimi ia ropu!" 

50 Den mesa' to-Farisi jio disanga 
Nikodemus, to denmo naratu bongi lako 
Puang Isa. Mangkadai lako padanna 
to-Farisi, 

51 hakua, "Situru' atoranta', te'da 
tawa'ding ssessa tau, ke te'dapi 
tasa'dingngi iarika taissenni to apa 
napugauk." 

52 Mebalimi joo solana nakua, "To- 
Galilea todarokoka? La muparessai to 
Sura' Allataala, muissenni kumua te'da 
ia nabi pole lan mai tana Galilea." 

53 [Mangkai joo too, pada polemi lako 
bolana. 

1 Male todami Puang Isa de' buntu 
Zaitun. 

2Ta tonna makale'mo, male pole'i lako 
rante Bola Puang Allataala na buda tau 
ratu sirempun. Nacumadokko Puang Isa 
napamulai nnajahhi tobuda. 

31a joo wattu, ratumi to guru agama 
sola to-Farisi ssolan mesa' baine, to 
naampa' manggauk sala. Nasuai ke'deh 
lan tangnga tobuda, 

4namane' mpaui lako Puang Isa nakua, 
"Oo Guru, ia tee baine kiampa' tonna 
manggauk sala. 

>Den diuki' lan sura'na Nabi Musa 
kumua, 'Ta to baine susi tee, la disilekko'i 
batu samatena.' Na ia tee too Guru, 
matumbai kita' to passangan-Ta'?" 

6 Naanggai' mekutana susi joo la ncobai 
to Puang Isa dikua nawa'ding mpasalai. 
Apa cukku bangngi Puang Isa, na 
mpangngukiran jarin-Na do' litak. 

7 Apa ia tonna dikutanai tarruh bang, 
ke'dehmi, namane' mpebalii nakua, 
"Indara kamu' to te'da namadosa, iamo 
jolo" la Ilekko'i batu tee baine." 

8 Namane' cukku pole' mangnguki' do' 
litak. 

9Ta tonna mangkamo ssa'ding kadan- 
Na Puang Isa, malai simesa'-mesa'mi 
tuu lako tau pamula jio mai to kaminang 
matuanna, naarannai Puang Isa 
mandamo torro jio sola joo baine. 

10 Anna ke'deh Puang Isa ngkuanni joo 
baine, "Oo, umbo ngasanmira? Te'da 
bangrika ssessako?" 

1! Mebalimi joo baine nakua, "Te'da 
Puang." Nakua omo Puang Isa, "Melomi, 
moi Aku' te'da too angkulassessako. 
Malemoko. Mammula tee too, danggi' o 
mupugauk dosa." ] 

1? Mangkada pole' omi Puang Isa 
lako tobuda nakua, "Aku'mo arrang 
to nnarrangngi penawanna tolino. Ia 
to tonturu'na', te'da nalalumingka lan 
kamalillinan, apa la nnampui arrang to 
mbenni katuoan." 

13 Nakua to to-Farisi ngkuanni, "Te'da 
natongan to kadan-Ta', sanga ssa'biki' 
kale-Ta'." 

14 Mebalimi nakua, "Moi kusa'bii 
kale-Ku', tongan to kadang-Ku', nasaba' 
kuissen to kunii ratu, kuissen too to la 

kunii male. Nate'da miissenni to kunii 
ratu, ba'tu la kunii male. 

15Ja ammira'tah kara-karana tau, 
mangra'tah tolino unamo kamu'. Apa ia 
ke Aku' te'da tau kura'tah kara-karana, 
moi mesa'. 

16 Apa ia ke la Aku! mangra'tah, 
maruruh to pangra'tah-Ku', sanga te'da 
na Aku' manda mangra'tah, apa solana' 
Ambe' to ssuana'. 

17 Den diuki' lan sura'na Nabi Musa, 
kumua, 'Ianna den dua tompangben 
kasa'bian sangrupa, wa'ding ditarima joo 
kasa'bianna.' 

18 Na dua ia to sa'bing-Ku', Aku' sola 
Ambe' to ssuana'." 

19 Nakua joo to-Farisi ngkuanni, 
"Umbori nanii joo ambe'-Ta'?" Mebalii 
Puang Isa nakua, "Te'da miissenna', sola 
Ambe'-Ku'. Ia ke la miissenna', tantu 
miissen toomi to Ambe'-Ku'." 

20 Ta tee kada napau Puang Isa tonna 
mangngajahhi jio rante Bola Puang 
Allataala sikandoppi' patti doi' sudakka. 
Apa moi mesa' tau te'da njokkoi, nasaba 
te'dapa nadete'i wattunna. 

21 Nakua pole' omo Puang Isa lako 
tobuda, "La malena' ammilannangahna', 

apa la mate tangdidampangan kamu". 
Na ia to la kunii male, te'da mikullei ratu 
lako." 

22 Ta tonna sa'dingngi pekaamberan 
to-Yahudi, sipangkadai nakua, "Oo, mbai 
la mbunoi kalena, sanga nakua kumua, 
'Te'da kamu' ngkullei ratu lako to la kunii 
male." 

23 Nakua omo Puang Isa, "Topole jiong 
kamu' mai, na topole jaona' mai. Tojio 
kamu' mai lino, na Aku' te'da kutopole 
jio mai lino. 

241amo joo kukuan kamu' kumua, 
la mate tangdidampangan kamu'. 

Na la mate tangdidampangan kamu', 
nasaba' te'da mikatappa'i to kadang-Ku' 
mpamanassai kumua, 'Aku'mo to 
disanga D|scENNA' fr."" 

25 Mekutanai nakua, "Indariki' 
sitonganna?" Mebalimi Puang Isa nakua, 
"Te'da bua'na la ssipangkadan kamu'. 

26 Budapa to wa'ding la kupau mpasala 
kamu', apa te'da kupugaukki. Apa ia to 
tossuana', wa'ding dikatappa'i, na ia to 
apa kusa'ding jio mai kale-Na, ia toomo 
kupau lako kamu' tolino." 

27 Te'da naissenni to tau kumua 
Ambe'-Na to napau Puang Isa. 

28 Tamo joo nakua pole' Puang Isa 
ngkuanni, "Ia ke mipampangmo' jao 
kaju sitamben tee Aku', Anak Mentolino, 
mane'ra kamu' nnissenni kumua, Aku'mo 
tee to disanga 'DENNA". Mane' toori 
miissen kumua, te'da kupugaukki to apa 
situru' pakkaeloran-Ku', apa ia manda to 
naajaranna' Ambe'-Ku'. 

29Na iamo joo Ambe'-Ku' to 
ssuana', nasolan bangna'. Te'da 
nasalaina', nasaba' tuli kupugauk to 
napumasannang." 

30 Ta tonna mangkamo mpau ngasanni 
joo, buda to-Yahudi matappa' lako 
kale-Na. 

31 Nakua Puang Isa ngkuanni to 
tomatappa'mo lako kale-Na, "Ia 
ke mituru'mi to pangngajah-Ku', 
tongannamo kamu' anak gurung-Ku', 

32 na la miissen to Puang Allataala, na 
Iamo la Ila'paran kamu'." 

33 Mebalimi joo tau nakua, "Bati'nakan 
Nabi Ibrahim. Te'dapa kami' naden tau 
mpukaunankan. Na apara tuu tasanga 
kumua, la dila'parankan?" 

34 Nakua Puang Isa ngkuanni, "La 
miingaran tee kadang-Ku' kumua, ia to 

tompugauk dosa, iamo tonapukaunan 
kuasa dosa. 

35 Na ia to kaunan te'da mari'pih tarruh 
lan bolana puangna. Apa ia joo anakkana 
joo puang la mari'pih tarruh ia lan bolana 
ambe'na. 

36 Jaji, ia ke kula'paran kamu' jio mai 
dosami, mane'ra kamu' la'pah tongan, 
sanga Aku'mo Anak Allataala. 

37 Kuissen kumua bati'na kamu' Nabi 
Ibrahim, apa den tau lan tangnga- 
tangngami nnangah lalan la mbunona', 
nasaba' cia'i ntarimai to pangngajah-Ku'. 

38 Ta to apa kukita jio Ambe'-Ku', iamo 
kupauan kamu'. Na ia todamo mipugauk 
to naajaran kamu' ambe'mi." 

39 Mebalimi joo tau nakua, "Nabi 
Ibrahim to ambe'ki'!" Nakua Puang Isa, 
"Ia ke la anakkana tongan kamu' Nabi 
Ibrahim, tantu ia toomo la mipugauk to 
napugauk. 

40 Kupauan kamu' katonganan to 
kusa'ding jio mai Puang Allataala. Apa ia 
to mipugauk, nnangah ora kamu' lalan la 
mbunona', na ia to panggaukan susi joo, 
te'da napugaukki Nabi Ibrahim. 

41 Panggaukanna kamu' ambe'mi 
mipugauk." Mebalimi nakua, 


YOHANES 8.42-47 55 


"Tangngiakan to dijajian jio mai 
panggaukan sala. Mesa'ra ambe'ki', 
Puang Allataala manda." 

42 Nakua omo Puang Isa, "Ia ke la Puang 
Allataala Ambe'mi, la mipakamoja'na', 
nasaba' pole jiona' mai Puang Allataala. 
Na ratuna' te'da naeloh-Ku', apa Ia 
ssuana'. 

43 Manassa iamo nate'da mipahangngi 
to buangan kadang-Ku', nasaba' cia' 
kamu' mpesa'dingngi pangngajaran-Ku'. 

44 Ballisi' kamu' to ambe'mi. Iamo 
mimadoang bang mpugaukki to 
pangkabudaianna Ballisi'. Mammula 
jiona mai topabuno ia. Te'da lalo 
ia nampau katonganan, sanga 
te'da katonganan naampui. Ia ke 
mangnguragai, sipato'namo, sanga iamo 
garonto'na sininna pangnguraga. 

45 Jaji iamo nate'da mikatappa'ina' ke 
kupauan kamu' katonganan. 

46 Te'da bang kamu' ngkullei 
mpamanassai kumua den dosa jio 
kale-Ku'. Na ia ke mpauna' katonganan, 
ciapari na te'da mimatappa'? 

47 Ja to topole jio mai Puang Allataala 
nakabudai mpesa'dingngi kadan-Na 
Puang Allataala. Apa ia to kamu' cia' 

kamu' mpesa'dingngii, sanga te'da 
mipole jio mai Puang Allataala." 

48 Mebalimi to to-Yahudi nakua, 
"To-Samariaki'. Natamaiki' setang." 

49 Mebalii Puang Isa nakua, "Te'da 
natamaina' setang, apa ngkasiri'ra' 
Ambe'-Ku'. Na ia ke kamu' te'da 
miangga'na'. 

50 Tangngia Aku' nnangaran kadipujian 
kale-Ku', apa Puang Allataalara to 
mpujina'. Na tongan to kanapujian-Ku'. 

51|a mikatappa'i kumua, ia to tonturu' 
kadang-Ku', te'da tarruhmo nalasikita 
kamatean." 

52 Nakua to to-Yahudi ngkuan Puang 
Isa, "Oh, kiissenmi tee too kumua 
natamai tonganmiki' setang, nasaba' 
mangkami mate Nabi Ibrahim, mate 
toomi to sininna nabi, antakumua, 'Ia 
to tonturu' kadang-Ku', te'da tarruhmo 
nalasikita kamatean.' 

>3 Ta to tojoloki' Nabi Ibrahim 
mangkamo mate, sola to sininna 
nabi mangka toomo mate. Indara 
tapapadanni to kale-Ta'? Te'da antalala'bi 
matonggo na ia to Nabi Ibrahim!" 

54Mebalimi Puang Isa nakua, "Ia 
ke la kupakala'bihhi to kale-Ku', moi 

ci'di' te'da bua'na. Apa Ambe'-Ku'ra 
mpakala'bihna'! Ia toomo misanga 
Puangmi. 

>> Te'da kamu' miissenni na kuissen 
Aku'. Na ia ke la kukua te'da kuissenni, 
pangnguragana' susi kamu'. Apa kuissen 
Aku', na kuturu' to kadan-Na. 

56Ja to tojolota' Nabi Ibrahim gaja 
sannang la ngkita allo karatuan-Ku'. 
Nakitamo tee too namasannangmo." 

57 Nakua omo to to-Yahudi ngkuanni, 
"Te'dapa na limang pulo taun umuru'-Ta', 
antakua takitamo to Nabi Ibrahim?" 

58 Mebalii Puang Isa nakua, "La 
mikatappa'i kumua, te'dapa nadijajian 
Nabi Ibrahim, na den memanmo'." 

59Ja tonna sa'dingngi to-Yahudi 
joo kadan-Na, pada nnalai batu la 
nalekkosanni samate-Na, apa membunii 
Puang Isa, namane' male ssalai Bola 
Puang Allataala. 

1 Ta tonna liu lalan Puang Isa, ngkitai 
tobuta simula jajinna. 

2 Mekutanami to anak gurun-Na nakua, 
"Oo Guru, ciapari nabuta tee tau dijajian, 
iaraka madosa ba'tu tomatuannaraka 
mpugauk dosa?" 

3Mebalimi nakua, "Te'da na dosana 
tee tobuta ba'tu tomatuanna, apa dikua 
anna dipapajan to kuasan-Na Puang 
Allataala. 

4]amna allo unapa, la tajamai to jaman- 
Na to tossuana'. Ia ke bongimi, moi 
mesa' tau te'damo ngkullei mangjama. 

3 Padana' masainna lan lino, Aku'mo 
arrangna tolino." 

61a tonna mangkamo Puang Isa mpau 
ngasanni joo, mangcikkudumi do' litak, 
napasiraui litak anna mellombu, namane' 
mpapa'dii to matanna joo tobuta. 

7 Mangkai joo nakuanmi, "Malemoko 
mendau' jiong kollang Siloam." (Siloam, 
battuananna disua.) Malemi mendau', na 
ia tonna polemo, pakitami. 

8Ia to bali bolana sola tobiasa 
ngkitai joo tobuta meta'da-ta'da silelei 
mekutana nakua, "Indara joo tau ntuu 
jio? Tangngiaraka joo tau to biasa 
meta'da-ta'da?" 

? Den to kumua, "Tongan, iamo tee." 
Den too to kumua, "Tangngia, apa 
susiri." Kale-kalena mangkada nakua, 
"Tongan, aku'mo." 

10 Nakua joo tau ngkuanni, "Matumbai 
muwa'dingmo pakita?" 

1! Mebalimi joo tomangka buta nakua, 
"Ia to disanga Puang Isa mpupellombui 
to litak ci'di', napapa'dii to matangku', 
namane' ngkuanna', 'Malemoko mendau' 
jiong kollang Siloam.' Angkumale, na ia 
tongkumangkamo mendau', pakitamo'." 

1? Mekutanami joo tau ngkuanni, 
"Umbomira Ia?" Mebalimi joo tomangka 
buta nakua, "Te'damo kuissenni." 

13 Malemi joo tau ssolanni joo tomangka 
buta lako to-Farisi, 

14 hasaba' Allo Katorroan tonna 
pupellombui Puang Isa to litak, la napake 
mpapakitai joo tobuta. 

15 Nakutanaimi to-Farisi joo to mangka 
buta nakua, "Matumbari muwa'dingmo 
pakita." Mebalii nakua, "Puang Isa 
mpapa 'dii lombu to matangku', kumane' 
mendau' na wa'dingmo' pakita." 

16 Ba'tu pira-pira to to-Farisi mangkada 
nakua, "Tangngia topole jio mai Puang 
Allataala joo, nasaba' te'da naturu'i to 
atoran Allo Katorroan." Nakua to laenna, 
"Te'da ia to tomadosa la mpugauk tanda 
mejangngaran susi joo." Susimi joo 
sipekkami to to-Farisi. 

17 Mekutana pole' omi to to-Farisi lako 
joo to mangka buta nakua, "Na ia ke 

iko, apa la musanganni joo tau, nasaba' 
mangkamoko napapakita?" Mebalii 
nakua, "Oo, nabi Ia." 

18 Apa ia to pekaamberan to-Yahudi, 
te'da namatappa' kumua, ia joo tau 
mangka buta anna pakitamo tee too. 
Iamo joo nasuai to tomatuanna ratu, 

19 hakutanaii nakua, "Iamoraka tee to 
anakkami misanga kumua buta tonna 
dijajian? Matumbari nawa'dingmo pakita 
tee too?" 

20 Mebalimi to tomatuanna nakua, "Ie", 
iamo anakkaki' tee. Buta simula jajinna. 
21 Apa matumbai nawa'dingmo pakita 

tee too, te'da kiissenni. Na inda 
mpapakitai, te'da too kami' kiissenni. 
Takutanai bangmi, sanga matonggomo 
ia. Wa'dingmo mpebalian kalena." 

22 Naanggai' to tomatuanna 
mangkada susi joo, sanga malaja'i 
lako pekaamberan to-Yahudi. Mangkamo 
nasituru'i kumua, ia to tonnakui kumua 
Raja Mangpasalama' to Puang Isa, 
la dipassala, na te'damo nadieloran 
mentama bola passambajangan. 

23 Tamo joo nakumua to tomatuanna, 
"Takutanai bangmi, sanga matonggomo 
ia." 

24 Natambai pole' omi pekaamberan 
to-Yahudi joo tomangka buta nakuanni, 
"Massapahko lako Puang Allataala 
kumua la mupau to tonganna. Kiissen 
kumua tomadosa joo tau." 

25 Mebalii nakua, "Tomadosaraka joo 
tau ba'tu te'daraka, te'da kuissenni. Apa 
ia mandara kuissen kumua mangkana' 
buta, na pakitamo' tee too." 

26 Nakutanai pole' omi nakua, "Apara 
napugauk lako kalemu? Matumba carana 
mpapakitako?" 

27 Mebalii nakua, "Wah! Mangkamo' 
mpauanki' tacia' mpesa'dingngii! Ciapari 
tamadoang pole' omo mpesa'dingngii? 
Mbai madoang todaki' menjaji anak 
gurun-Na?" 

28 Nakada-kadaii pekaamberan to- 
Yahudi nakua, "Iko-iko to anak gurun-Na, 
apa ia to kami', anak gurunnakan kami' 
Nabi Musa. 

29 Kiissen kumua mangkamo Puang 
Allataala mangkada lako Nabi Musa 
tonna anu', apa ia joo tau, te'da kami' 
kiissenni kumua topole umbora ia." 

30 Mebalimi joo tomangka buta nakua, 
"Liwa' ia mejangngaranna, ke te'dai 

taissenni kumua topole umbora ia, na 
mangkamo' napapakita. 

31 Taissen kumua te'da napesa'dingngii 
Puang Allataala to tompugauk dosa, apa 
iara napesa'dingngi to tossompai sola 
mpugauk pakkaeloran-Na. 

32 Mellao jiona mai ratu lako too allo, 
te'dapa ia disa'ding kumua den tau 
mpapakita tobuta simula jajinna. 

33 Tg ke te'da na topole jio mai Puang 
Allataala joo tau, te'da nakullei mpugauk 
apa-apa." 

34 Mebalimi to pekaamberan to-Yahudi 
nakua, "Apa iko! Iko tuu ponno 
dosa simula jajimmu, na iko pole' la 
nnajahhikan!" Mammula joo wattu 
te'dami nadieloran mentama bola 
passambajangan. 

35 Nasa'dingngi Puang Isa kumua, 
te'damo naeloranni tau mentama 
bola passambajangan joo tomangka 
buta, naampa'i nakutanaii nakua, 
"Matappa'rokoka lako Anak Mentolino?" 

36 Mebalimi joo tomangka buta nakua, 
"Indara ia joo Puang? Tatulungna' 
tapauanna' kumatappa' lako kale-Na." 

37 Nakua Puang Isa, "Te'da mukita 
mandai. Aku'mo tee musipangkadan." 

38 Nakuamo, "Matappa'mo' Puang." 
Nasuju' jio olo-Na Puang Isa ssompai. 
39 Nakua Puang Isa, "Ratuna' tama lino 
la rra'tah kara-karana tolino, anna ia to 
tobuta la pakitai, na ia to topakita, la 
membutai." 

40 Ba'tu pira-pira to to-Farisi jio 
ssa'dingngi joo kadan-Na Puang 

Isa namekutana nakua, "Iaraka to 
battuananna tuu kadan-Ta' kumua buta 
todakan?" 

41 Mebalimi Puang Isa nakua, "Ia ke 

la susi kamu' tobuta to te'da naissen 
pangngajaran tongan, te'da mimadosa. 
Apa mikua kumua, 'Pakitakan', iamo joo 
mida'tanpa madosa." 

10 1 Mangngajahhimi Puang Isa 

nakua, "La miingaran tee kadang- 

Ku' kumua, ia ke denni tomentama bala 
bembala', na te'da nannola babangan, 
apa nteke'ri rompo, iamo taboko na 
parampo'. 

2 Apa ianna tomangrewa nnola 
babangan ia. 

3Ta joo tomangngampa babangan 
natimbakanni, namentama joo 
tomangrewa. Ia to bembala'na 
mpesa'dingngi to gamaranna, ke 

natambai simesa'-mesa'i to sanganna, 
nasolanni messun. 

“Ta ke napasunmi joo bembala'na, 
jolomi lako lumingka joo tomangrewana, 
naundi to bembala'na nasaba' 
napegamarai to gamaranna. 

> Cia'i meundi lako tolaen, apa la palairi, 
sanga te'da napegamarai." 

6 Nacuritanni Puang Isa tuu lako tau tee 
pangpasusian, apa te'da naissenni to 
battuananna. 

7Tamo joo nakua pole' Puang Isa, 

"La miingaran tee kadang-Ku' kumua, 
Aku'mo to susi babangan to naola 
bembala' mentama balana. 

8 Sininna to toratu jolo na Aku', iamo 
taboko ba'tu parampo', apa te'da 
napesa'dingngii bembala' to gamaranna. 

9Aku'mo to susi babangan. Ia to 
tomentama bala na Aku' naola, la 
salama'i. Ia joo tau la susi to bembala' 
mentama messun balana nnampa' 
kande. 

101a to taboko raturi ia la boko, la 
pabuno na makkasolang. Apa ia tee Aku' 
ratuna' la mben katuoan tolino anna tuo 
tangkakurangan. 

11 Aku'mo tomangrewa makanana'. Ia 
to tomangrewa makanana' mpangben 
sunga'-Na ssullei to bembala'-Na. 

121a to tomangrewa to kumande 
gajira, te'da nasusi tomangrewa to 
nnampuii joo bembala'. Ia ke nakitai 
to asu lampung ratu, la palaii ssalaii to 
bembala'. Nasa'makki asu lampung joo 
bembala' napasisarak-sarakki. 

13 palaii joo todipagajira, sanga doi'ra ia 
to naangah. Te'da na ia napuinawai to 
bembala'. 

14 Aku'mo tomangrewa makanana'. 
Susi Ambe' nnissenna', na Aku' nnissen 
Ambe', susi toda Aku', kuissen ngasan 
to bembala'-Ku' na ia ngasan toda 
nnissenna', na mpangbenna' sunga'-Ku' 
ssulle bembala'-Ku'. 

15 (10:14) 

16 Den unapa bembala' laen, to 
bembala'-Ku' toda, apa te'da ia napole 
lan mai ntee bala. Na la kusolan 
toda, nasa'dingngi to gamarang-Ku', 
namangmesa sola ngasanni na mesa'ra 
tomangrewana. 

17 Napakamoja'na' Ambe', sanga Ia 
mpangbenna' sunga'-Ku', angkutuo 
pole'. 

18 Moi mesa' tau te'da nakullei 
nnalai sunga'-Ku' ke te'da kupuelohhi. 
Makuasana' mpangben sunga'-Ku', na 
makuasa toona' tuo pole'. Iamo tee to 
parenta kutarima jio mai Ambe'-Ku'." 

19 Sipekka pole' omi to to-Yahudi 
ssa'dingngi joo kadan-Na Puang Isa. 

20 Budai to kumua, "Natamaii setang na 
mamemi. Ammipesa'dingngi ori kamu'?" 

21 Apa den too tolaen kumua, "Ia to 
tonatamai setang te'da ia namangkada 
susi tuu! Te'da nakullei to setang 
mpapakita tobuta." 

22 Mangkai joo nadete'mi wattunna 
to pangramean dinii nningaranni to 
kadicerakanna Bola Puang Allataala jao 
kota Yerusalem. Na ia joo wattu, wattu 
kamacakketan. 

23| umingka-mingkai Puang Isa jio 
rante pentionganan to disanga rante 
Sulaiman jio salean Bola Puang Allataala. 

24 Naratu sirempun to pekaamberan 
to-Yahudi ngguririkki Puang Isa, 
nakutanaii nakua, "Piranpara masainki' 
la mangtangngah? Pauan pissenmokan 
manassana ke Kita'mo to Raja 


Mangpasalama'. 

25 Mebalii Puang Isa nakua, "Mangkamo 
kamu' kupauan, micia' matappa'. Ia to 
panggaukan kupugauk mpake kuasan- 
Na Ambe'-Ku', iamo mpamanassana'. 

26 Cia' kamu' matappa', sanga tangngia 
kamu' bembala'-Ku'. 

27 Nasa'ding bembala'-Ku' to gamarang- 
Ku'. Na kuissenni, na undi ngasanmi lako 
Aku". 

28 Angkubenni katuoan melo te'da 
cappa'na, na te'da tarruhmo 
namasolang. Moi mesa' tau te'da 
ngkullei rrampai jio mai Aku'. 

29 Ambe'-Ku' to kaminang makuasa. 
Iamo mangka mpangbenni joo bembala' 
lako Aku'. Moi mesa' tau te'da ngkullei 
rrampai jio mai Ambe'-Ku'. 

30 Aku' na Ambe'-Ku', tomesa'kan." 

31 Nnala pole' omi batu to to-Yahudi la 
nalekkosanni to Puang Isa. 

32 Apa nakua Puang Isa ngkuanni, 
"Budamo to panggaukan melo mikita 
mangka kupugauk to nasuanna' Ambe'- 
Ku'. Panggaukan umbonnara to sipato' la 
minii lekko'na' batu?" 

33 Mebalii to to-Yahudi nakua, 

"Te'da na ia to panggaukan melota' 
angkilalekko'ki', apa iara to ncapa'ki' 

Puang Allataala. Mesa'ki' tolino, 
tapapadai Puang Allataala to kale-Ta'." 

34 Nakua Puang Isa, "Den diuki' lan 
Sura' Allataala kumua: Nakua Puang 
Allataala, 'Kamu'mo dipapada allataala.' 

35 Miissen kumua te'damo nawa'ding 
dita'dei to diuki' lan Sura' Allataala. 
Jaji ia ke den diuki' lan Sura' Allataala 
kumua Puang Allataala ssangai allataala 
to tontarimai to kadan-Na, 

36 matumbai misangana' ncapa' Puang 
Allataala, ke kukua 'Anak Allataalana"? 
Na Ambe' Ia mpileina' nasuana' tama 
lino. 

37Ta ke la te'dai kupugaukki to 
jaman nasuanna' Ambe', danggi' 
mikatappa'ina'. 

38 Apa ia ke kupugaukmi joo jaman 
nasuanna', micia' ngkatappa'ina', 
ia bangmo joo jaman kupugauk 
mikatappa'i kumua jaman pole jio mai 
Puang Allataala. Na ia minii mpahang 
tonganni kumua Ambe' memmesa' sola 
Aku', na Aku' memmesa' sola Ambe'." 

39 Nadadu' unapi to tau la njokko Puang 
Isa, apa mpella'paranni kalena. 

40 Pole pole'i Puang Isa lian sambali'na 
Sa'dan Yordan. Natorro jio to nanii 
mangjio' Nabi Yahya tonna tee. 

41 Ratu omi to tobuda lako Puang 
Isa. Nakua, "Te'da napugauk tanda 
mejangngaran Nabi Yahya, apa tongan 
ngasan to napau mpaui tee tau." 

42 Buda tau sambali' matappa' lako 
Puang Isa. 

1 1 1 Den tau disanga Lazarus to torro 

jio kota Betania sola sile'tona 
Maryam sola Marta. (Iamo tee Maryam, 
to baine ntua'i minynya'-minynya' 
busarungngu' aje-Na Puang Isa, na ia 
to lolongna napa'dii beluakkana.) Den 
pissen wattu namasaki joo Lazarus. 

2(11:1) 

3Ta joo sile'tona dua baine ngkiringanni 
kareba Puang Isa nakua, "Oo Puang, ia 
to totapakamoja', masakii." 

“Ia tonna sa'dingngi Puang Isa joo 
kareba nakua, "Ia tee saki te'da anna 
la mpumatei, apa la mpamanassari 
kamala'biran-Na Puang Allataala sola 
Aku", Anak Allataala." 

> Napakamoja' Puang Isa to Marta, 
Maryam sola Lazarus. 

6 Apa ia tonna sa'dingngi kumua 
masakii to Lazarus, naanggai'pa torro 
duang bongi jio to nanii. 

7Mangkai joo, nakuanmi to anak 
gurun-Na, "Tapole pole' lako tana 
Yudea." 

8 Mebalii to anak gurun-Na nakua, "Oo 
Guru, mane' mangkanna to to-Yahudi Ia 
Ilekko'ki'. Antalapole unapa kita' lako?" 

9 Mebalii Puang Isa nakua, "Sangpulo 
dua jangna lan sangngallo. Ia to 
tolumingka ke alloi, teda natitodo, 
nasaba' nakitai to arrangna lino. 

10 Na ia ke lumingka bongii to tau, 
titodoi, nasaba' te'da nnarrangngii." 

11 Susimi joo kadan-Na Puang Isa. 
Mangkai joo, nakuanmi to anak gurun- 
Na, "Mamma'mi sile'tota' Lazarus, apa la 
malena' mpami 'cokki." 

12 Nakua to anak gurun-Na, "Oo Puang, 
ia ke mamma' bang unari, la malagah 
ia." 

13 Apa ia to nasanga Puang Isa 
mamma', battuananna mate. Na ia 
to napikkiri' anak gurun-Na, mamma' 
tongan. 

14 Tamo joo napau manassa pissenni 
Puang Isa kumua, "Matemi Lazarus. 

15 Apa masannangna' na te'da kuratu 
joo wattu, sanga la'bi melo lako kamu', 
ammiwa'ding matappa'. Tamalemo tee 
too lako Lazarus." 

161a to Tomas (to disanga too Rendu), 
ngkuan padanna anak gurun-Na Puang 
Isa, "Tamale ssolanni tapada-pada 
mate." 

17 Ia tonna ratumo lako kota Betania 
Puang Isa, tallung bongimi Lazarus lan 
liang. 

18 Ta to kota Betania sikandoppi' kota 
Yerusalem, agi-agi tallu kilo paralla'na. 

19 Buda to-Yahudi ratu la mpakatana 
Marta sola Maryam, sanga ia joo 
kamateanna sile'tona. 

201a tonna sa'dingmi Marta kumua 
ratumi Puang Isa, malemi ntammuii. Apa 
ia to Maryam, torroi jio bola. 

21 Nakua Marta ngkuan Puang Isa, "Oo 
Puang ia ke la inde'ki' joo wattu, te'da 
nalamate to sile'toku'. 

22 Moi nasusi joo kuissen kumua sininna 
to apa tapeta'da lako Puang Allataala, la 
nabenki'." 

23 Nakua Puang Isa ngkuan Marta, "La 
tuo pole' to sile'tomu." 

24 Mebalii Marta nakua, "Kuissen kumua 
la tuo pole', ke dipatuomi to tomate ke 
Kiama'mi lino." 

25 Nakua Puang Isa, "Aku'mo mpangben 
katuoan sola mpatuo pole' tomate. Ia to 
tomatappa' lako Aku', la tuo pole', moi 
namatemo. 

26 Na ia to totuopa namatappa' 
lako Aku', te'da tarruhmo nalamate. 
Mukatappa'iraka joo?" 

27 Mebalii Marta nakua, "Oo Puang, 
matappa'na' kumua Kita'mo Anak 
Allataala, Raja Mangpasalama' to napau 
Puang Allataala tonna anu' la ratu tama 
lino." 

28 Ia tonna mangkamo Marta mangkada 
susi joo, malemi nasipangkada buni 
Maryam sile'tona nakua, "Denni Guru 
jio, naangahko." 

29 Nasa'dingna Maryam joo, ta'pa 
naparri-parrimi male sitammu Puang 
Isa. 

30 Apa ia joo wattu te'dapa naratu tama 
kota to Puang Isa. Jio unapi to nanii 
Marta ntammuii. 

31 Ta to to-Yahudi nasolan Maryam jio 
bola la mpakatanai, ngkita Maryam 
ta'pa ke'deh male, naundi toda messun, 

nasaba' nasangai kumua la malei lako 
liang nambating jio. 

32 Ratunna Maryam lako to nanii Puang 
Isa, nakitai, nata'pa suju' ratu do' litak 
jio to' aje-Na nakuanni, "Oo Puang, ia ke 
la inde'ki' joo wattu, te'da nalamate to 
sile'toku'." 

33 Ta tonna kitami Puang Isa to Maryam 
mbating sola to to-Yahudi nasolan ratu, 
massemi penawan-Na namaranna'. 

34 Mekutanai Puang Isa ngkutanaii 
joo to-Yahudi nakua, "Umbora minii 
Ilamunni?" Mebalii nakua, "Tamalemo 
ngkitai." 

35 Nakumarrak to Puang Isa. 

36 Nakua joo to-Yahudi, "Kitari, liwa' ia 
napakamoja' to Lazarus!" 

37 Apa ba'tu pira-pira to tau nakua, "Na 
ia mpapakita tobuta, te'daraka nakullei 
mpamalagahhi to Lazarus nadanggi' 
namate?" 

38 Maranna' pole'i Puang Isa, namale 
lako liang. Liwa' tonggo joo liang, 
naditungu'i batu to babana. 

39 Nakua Puang Isa, "Palelei tuu batu!" 
Nakua Marta sile'tona joo tomate 
Lazarus, "Oo Puang, gaja baumo, 

nasaba' tallung bongimo mangkanna 
mate." 

40 Mebalii Puang Isa nakua, "Mangkako 
kupauan kumua la mukita to 
kamala'biran-Na Puang Allataala, 
ke matappa'ko!" 

41 Napalelei tau joo batu, 
namentingngara Puang Isa de' 
langi', namane' kumua, "Oo Ambe', 
mangkurru sumanga'na' mati', sanga 
mipesa'dingngimo'. 

42 Kuissen kumua tuli 
mipesa'dingngina', apa iara kumangkada 
susi tee, kukua anna matappa' tee 
tobuda inde' kusolan, kumua Ambe' 
tonganmo to ssuana'." 

43 Ta tonna mangkamo mangkada susi 
joo, nnandongmi gamaran-Na nakua, 
"Oo Lazarus, messunko mai!" 

44 Ta'pa messunmi joo to mangka mate. 
Ia to ajena sola limanna diba'ba' unapa 
pebalun na ia to lindona diba'ba' toopa. 
Nakua Puang Isa ngkuanni joo tau, 
"Bukaii to pebalunna, ake'mo namale 
lumingka." 

45 Buda to-Yahudi ratu mpakatana 
Maryam memmatappa' lako Puang Isa 
tonna kitami to apa napugauk. 

46 Apa den ba'tu pira-pira to solana 
male lako to-Farisi, napauanni apa to 
mangka napugauk Puang Isa. 

47 Tamo joo na ia to kapala imang, sola 
to-Farisi mpangpesuanni nasirempun 
to padanna Pangbicara Agama, 
nasipangkadai nakua, "Apamora la 
tapugauk? Nasaba' ia joo tau gaja 
budamo tanda mejangngaran mangka 
napugauk! 

48 Na ia ke tapupangngelohna bangngi 
susi joo, la matappa' ngasan to tobuda 
lako kale-Na. Katampakanna, ratu to 
tomangparenta to-Roma rro'pokanni 
to Bola Puang Allataala sola ssa'buii 
bangsata'." 

49 Den mesa' tau disanga Kayafas, 
iamo Imang Lompo joo taun, mangkada 
ngkuanni tuu lako solana, "Te'da kamu' 
apa miissen! 

50 Te'da miissenni kumua la'bi tapumelo, 
ke mesa'i tau mate ssullei tee bangsata' 
danggi' nasabu'." 

51 Napaui Kayafas susi joo, sanga iamo 
Imang Lompo joo taun. Napau joloi 
kumua la mate to Puang Isa ssulle 
to-Yahudi. Mangkadai susi joo apa 
tangngia pikkirisanna. 

52 Nate'da na to-Yahudi manda la 
nasulle, apa la napasirempun too 
napangmesai to taun-Na Puang Allataala 
to sisarak-sarakmo. 

53 Mangpamulami joo wattu mesa' kadai 
to pekaamberan to-Yahudi la mbunoi to 
Puang Isa. 

54 Iamo joo na te'damo napangpekitan 
kalena Puang Isa lako tobuda jio tana 
Yudea. Mellelemi lako kota disanga 
Efraim sikandoppi' padang pallawangan, 
natorro jio sola anak gurun-Na. 

>> Na ia joo wattu madoi'mo to 
pangrameanna to-Yahudi disanga 
pangramean Paskah. Na buda tau 
jio mai kampong malemo de' kota 
Yerusalem mpemaceroi kalena situru' 
atoran agamanna, namane' wa'ding 
mang-Paskah. 

56 Pada nnangahmi Puang Isa. Ia 
tonna sirempunmo jio rante Bola Puang 
Allataala, sipangkada-kadami nakua, 
"Umbo kamu' susi pangngampa'mi? 
Te'daraka nalaratu inde' pangramean?" 

>/Ta to kapala imang sola to-Farisi, 
mangkamo mpau parenta kumua, "Ia to 
tonnissenni to nanii torro Puang Isa, la 
napau nadijokko." 

1 2 1 Annanpa allona namane! 

pangramean Paskah, ratumi 
Puang Isa jio kota Betania to nanii torro 
Lazarus, to mangka napatuo pole' Puang 
Isa jio mai kamateanna. 

2 Ditambaii to Puang Isa kumande jio, 
na Marta mangpasadia kande. Ia to 
nasolan Puang Isa cumadokko kumande, 
den todai Lazarus. 

3Ratumi Maryam mbawa minynya'- 
minynya' gaja suli' allinna to disanga 
narwastu agi-agi sitangnga litere'. 
Natua'i lako aje-Na Puang Isa namane' 
mpa'dii beluakkana. Silele lan bola to 
baunna, sanga liwa' busarungngu'na. 

4 Apa den mesa' anak gurun-Na Puang 
Isa disanga Yudas Iskariot, iamo to la 
mpangpejokkoanni, mangkadai nakua, 

5"Ciapari ia joo minynya'-minynya' 
nate'da nadibaluk tallu ratuh dinar, na ia 
to allinna diben tokaasi-asi?" 

6 Tangngia tokaasi-asi natangngaran 
Yudas namangkada susi joo, apa 
madoangri mbokoi. Biasamo mboko doi' 
kasirempunan dianna lan sepu', sanga ia 
nnannai. 

7 Nakua Puang Isa, "Eloranni tuu baine! 
Napugaukki susi joo, la mpasadiai to 
kadilamunan-Ku'. 

8Ja to tokaasi-asi, la den bang ia lan 
tangnga-tangngami, apa ia tee Aku' te'da 
kutorro tarruh lan tangnga-tangngami." 

9 Buda to-Yahudi ssa'dingngi kumua 
jioi kota Betania to Puang Isa, iamo 
joo namale lako la ssitammuanni. Te'da 
na Puang Isa manda naparallui namale 
lako, apa male tooi ngkita Lazarus, to 
mangka napatuo pole' jio mai kamatean. 

10 Na ia to kapala imang madoang too 
la mbuno Lazarus, 

sanga ia mpusaba'i nate'da 
namenturu' lako kapala imang to tobuda 
apa matappa' lakori Puang Isa. 

121a tonna masawannamo, buda 
tau jio kota Yerusalem ssa'dingngi 
kumua mangtangnga lalanmi Puang 
Isa mangnguju lako kota. Ia joo wattu 
gaja budamo tau ratu sirempun la 
mpamaroahhi to pangramean Paskah jio 
kota Yerusalem. 

13 pada nnalami daun kaju palem jio 
mai garonto'na namale ntammui to 
Puang Isa. Nametamba-tamba nakua, 
"Pakala'bihhi Puang Allataala! Dibarakka'i 

to toratu mpusanga sangan-Na Puang, 
rajana to-Israel!" 

14 Nnalai keledai lundara to Puang Isa, 
nasakeii susi to diuki' lan Sura' Allataala 
kumua, 

15 "Ee kamu' to-Yerusalem, danggi' 
malaja'! Kitai, ratumi to Rajami, ssakei 
keledai lundara." 

16 Ta joo wattu te'dapa napahangngi 
to anak gurun-Na Puang Isa joo 
apa napugauk tau. Apa mangkamira 
dipakala'bih to Puang Isa tonna dipatuo 
pole'mo jio mai kamatean, namane' 
nningaranni kumua, mangkami diuki' lan 
Sura' Allataala joo napugauk tau lako 
Puang Isa. 

17 Buda tau to nasolan Puang Isa tonna 
tambaii to Lazarus messun lan mai liang 
anna patuo pole'i jio mai kamatean, male 
bang mpangpeissenanni joo kareba. 

18 Iamo joo namale to tobuda ntammui 
Puang Isa, sanga nasa'dingmo kumua 
mangkami napugauk joo tanda 
mejangngaran. 

19 Sipangkada-kadami to to-Farisi 
nakua, "Te'damo apa wa'ding tapugauk. 
Kita bangmi, sininna tau menturu' 
ngasanmi lako." 

20 Ta tuu lako tomale de' kota Yerusalem 
la massambajang ke pangramean 
Paskah, den too ba'tu pira-pira 
to-Yunani. 

21 Malei to to-Yunani lako Filipus 
nakuanni, "Oo mane, ia ke wa'dingngi, 
madoangkan la sitammu Puang Isa." (Ia 
to Filipus to-Betsaida jio tana Galilea.) 

22 Tamo joo namale Filipus mpauanni 
Andreas, namane' male sola dua 
mpauanni Puang Isa. 

23 Nakua Puang Isa ngkuanni, 
"Nadete'mi wattung-Ku' tee Aku', Anak 
Mentolino, la dipakala'bih. 

24 La miingaran tee kadang-Ku' kumua, 
wa'dingna' dipasangrapang banne. Ia 
ke te'da naditanan do' litak namate, 
la da'tan bangngi sanglise'. Apa ia joo 
sanglise' banne ke ditananni namate, 
mane'ri membuda buanna. 

25 Ta to tonturu' bang pakkeloran 
penawanna, te'da nalannampa' katuoan 
melo te'da cappa'na. Apa ia to tote'da 
naturu' bang pakkeloran penawanna lan 
tee lino, iamo la nnampa' katuoan melo 
te'da cappa'na. 

26 Inda-inda kamu' to madoang 
mpangjamanna', la undii lako Aku', 

anna umbo-umbo kunii male, jio todai. 
Ia to tompangjamanna' la naangga' 
Ambe'-Ku'." 

27 Nakua Puang Isa, "Gaja liah 
penawang-Ku'. Apara to la kupau 
tee too? La kukuaraka, 'Oo Ambe', 
pasalama'na' jio mai tee kamaparrisan'? 
Te'da, sanga iamo joo nasuanna' 
Ambe'-Ku', angkuratu. 

28 Oo Ambe' pakala'bihmi sangam-Mi!" 
Ia tonna mangka mpaui susi joo, 
den gamara jao mai suruga nakua, 
"Kupakala'bihmo, na la kupakala'bih 
unapa!" 

29Ta to tobuda jio to ssa'dingngi joo 
gamara sipangkada-kadai nakua, 

"Oo, oni galugu!" Apa den to 
kumua, "Tangngia! Den malaeka' 
ssipangkadanni!" 

30 Mangkadai Puang Isa ngkuanni 
joo tobuda, "Ia joo gamara misa'ding 
tangngia kaparalluan-Ku', apa 
kaparalluanmi. 

31 Nadete'mi wattunna la dira'tah kara- 
karana tolino. Ia tee too la dica'beanmo 
lako salean to Ballisi' to ngkuasaii tee 
lino. 

32 Apa ia tee Aku', la dipamajaona' lan 
lino, na la kuparatu to sininna tau lako 
Aku'." 

33 Tamo namangkada susi joo, sanga 
napangpeissenanni matumbai carana la 
mate. 

34 Nakua to tobuda ngkuanni, "Menuru' 
to diuki' lan Sura' Allataala, ia to Raja 
Mangpasalama' la tuo te'da cappa'na. 
Matumbai takua kumua ia to Anak 
Mentolino la dipamajao lan lino? Indara 
pale' joo Anak Mentolino?" 

35 Mebalimi Puang Isa nakua, 
"Cingga'tu'mora tee Aku' arrang ssolan 
kamu'. Jaji lumingkamo kamu' ke 
sola unapa kamu' tee arrang, danggi' 
mikalillinan. Ia to tolumingka lan 
kamalillinan, te'da naissenni umbora la 
nanii male. 

36 Katappa'ii tee Aku' arrang ke 
sola unapiki', ammimenjaji anak 
arrang." la tonna mangkamo Puang 
Isa mangkada susi joo, mellelemi na 
te'damo napangpekitan kalena lako 
tobuda. 

37 Moi nabudamo tanda mejangngaran 
napugauk Puang Isa jio olona tobuda, 
apa cia'i ngkatappa'i. 


YOHANES 12.38-44 83 


38 Susimi joo najaji to napau jolomo 
Nabi Yesaya kumua, "Oo Puang! 
Ci'di'ra tau ngkatappa'ii to kareba 
kipangpeissenan. Moi dipakitan tau to 
kuasan-Ta', te'da too nakatappa'i." 

39 Tamo joo na te'da namatappa' to 
tobuda, nasaba' nakua toopa Nabi 
Yesaya, "Nakua Puang Allataala, 

40'Kupabutai to matanna, 
kupembattukki to penawanna, 
nadanggi' napakita matanna, 
nadanggi' napahangngi, nadanggi' 
namengkatoba' lako kale-Ku', anna 
danggi' kupamalagahhi."" 

41 Napau jolomo Nabi Yesaya susi joo 
mpau Puang Isa, sanga mangkamo 
nakita to kamala'biran-Na. 

42 Moi nasusi joo, buda una 
pekaamberan to-Yahudi matappa' 
lako Puang Isa, apa te'da nabarani 
mpaui lako tau, sanga malaja'i 
tangnaeloran to-Farisi mentama bola 
passambajangan. 

43 La'bi nakabudai to kadipujian pole jio 
mai tolino, na ia to kadipujian pole jio 
mai Puang Allataala. 

44 Nnandongngii gamaran-Na Puang 
Isa nakua, "Ia to tomatappa' lako Aku', 

tangngia Aku' manda nakatappa'i, apa 
matappa' tooi lako Puang Allataala to 
ssuana'. 

45 Na ia to tongkitana', nakita toomi to 
tossuana'. 

46 Ratumo' tama lino susi arrang, dikua 
na ia to tomatappa' lako Aku', te'damo 
nalatorro lan kamalillinan. 

47 Na ia to tossa'ding kadang-Ku', 
na te'da napugaukki, te'da na Aku' la 
ssessai, nasaba' te'da kuratu la ssessai 
to tolino, apa la kupasalama'ri. 

48 Ja to tocia' ntarimana' sola tocia' 
mpesa'dingngi kadang-Ku', iamo joo 
kada kupangpeissenan la rra'tah 
kara-karana ke Kiama'mi lino. 

43 Nasaba' tangngia pakkaeloran-Ku' 
kumangkada, apa ia to kupau, iamo to 
naparentanna' Ambe' to ssuana'. 

50 Na kuissen kumua ia joo parenta-Na 
mpangben katuoan melo te'da cappa'na. 
la to apa kupangpeissenan susi to 


napauanna' Ambe'. 
1 3 1 Sangngallopa na pangramean 
Paskah, naissenmi Puang Isa 
kumua nadete'mi wattunna la ssalai 
tee lino la pole pole'i lako Ambe'-Na. 
Napakamoja' to sininna tau lan lino to 

tonturu'mi, nada'tan la napakamoja' ratu 
lako kamatean-Na. 

2Ta tonna bongi nakumande Puang 
Isa sola anak gurun-Na, na ia to Ballisi' 
mangkai ssede Yudas anakkana Simon 
Iskariot anna la mpangpejokkoan Puang 
Isa. 

3 Naissen Puang Isa kumua sininna 
kuasa napaben ngasanmo Ambe' lako 
kale-Na. Naissen too kumua topole jioi 
mai Puang Allataala, na la pole lako pole' 
tooi Ia Puang Allataala. 

“Tamo joo namengke'deh Puang Isa 
naalaii to baju lando-Na, na nnala kaen 
lenan sanglambah napusa'wakki, 

“namane! ntolloi to wai do' katoang, 
napamulai mbaseii to ajena anak 
gurun-Na, napemamaraii mpake kaen 
lenan to napessa'wak. 

SJa tonna dete'mi to Simon Petrus 
la nabasei, nakuamo ngkuan Puang 
Isa, "Oo Puang, anna Kita' ora mbasei 
ajeku'?" 

7 Mebalimi Puang Isa nakua, "Ia tee too 
te'dapa mupahangngi tee apa kupugauk, 
apa undinnapi mumane' mpahangngi." 

8 Nakua Petrus ngkuan Puang Isa, "Oo 
Puang, danggi' lalo na Kita' mbaseanna' 

ajeku'!" Apa mebalii Puang Isa nakua, 
"Ia ke te'da kubasei ajemu, tangngiako 
taung-Ku'." 

9 Nakua omo Simon Petrus ngkuanni, 
"Oo Puang, Ia ke susii tuu, danggi' na 
ajeku' manda, apa moi limangku' sola 
ulungku'." 

10 Nakua omo Puang Isa, "Ia to 
tomangkamo menjio', maceromi ia. 
Te'damo naparallu la dipemaceroi pole', 
apa ajena mandamora. Maceromo 
kamu', apa te'dari mimacero ngasan." 

11 Naissen Puang Isa to 
tolampangpejokkoanni, iamo joo 
nakua kumua, "Maceromo kamu', apa 
te'dari mimacero ngasan." 

121a tonna mangka ngasanmo 
mbaseii ajena anak gurun-Na, mpake 
pole'mi baju lando-Na, namale pole' 
cumadokko nakua ngkuan anak gurun- 
Na, "Mipahangraka to apa mane' mangka 
kupugauk lako kalemi? 

13 Misangana' Guru sola Puang, na 
tongan joo, sanga Guruna' ku-Puang 
too. 

141a ke Aku' Gurummi sola Puangmi 
kubasean kamu' ajemi, moi kamu' 
parallu too sibasean ajemi. 

15 Kupugaukki susi tee lako kalemi, 
ammipugauk todai lako padanta' 
tomatappa'. 

16|a miingaran tee kadang-Ku' kumua, 
ia to mesa' kaunan te'da nala'bi matande 
na puangna, susi toda to todisua te'da 
nala'bi matande na ia to tossuai. 

17 Miissen ngasanmo tee, na 
masannangmo kamu' ke mipugaukki. 

18 Na ia tee apa mane' mangka kupau, 
te'da na kamu' ngasan kupauan. Kuissen 
ngasan to tau kupileimo. Apa la jaji to 
kada mangka diuki' lan Sura' Allataala 
kumua, 'Ia to tokusolan kumande, la 
nnewana '.' 

19 Kupauan jolomo kamu' tee tonna 
te'dapa najaji, na ia ke jajimi dau, 
matappa'mo kamu' kumua, Aku'mo to 
disanga |scDenna' |[r. 

20 La miingaran tee kadang-Ku' kumua, 
ia tontarimai to tokusua, iamo to 
ntarimana'. Na ia tontarimana', ia toomo 
ntarimai to tossuana'." 

211a tonna mangkamo Puang Isa 
mpaui joo, liwa'mi maliah penawan- 
Na, anna kumua, "La miingaran tee 
kadang-Ku' kumua, den kamu' mesa' la 
mpangpejokkoanna'!" 

22 Ta'pa sikita-kitai to anak gurun-Na, 
nasijangngaran, sanga te'da naissenni 
kumua indannara to nasanga. 

23 Na ia to anak gurun-Na Puang Isa, 
to liwa' napakamoja', cumadokko jio 
sa'de-Na. 

24 Nako'bi'i Simon Petrus kumua 
namekutana lako Puang Isa, indara ia 
joo nasanga. 

25 Mpuperra'bai kalena lako Puang Isa 
namekutana lako nakua, "Oo Puang, 
indara ia?" 

26 Mebalimi nakua, "Ia to la 
kucummuran roti do' mangko', 
kumane' mbenni." Mangkanna Puang 
Isa mangkada susi joo, nnalami roti 
nacummui do' mangko', nabenni Yudas 
anakkana Simon Iskariot. 

27 Ta tonna mangka Yudas nnalai joo 
roti, natamaimi Ballisi'. Nakuamo Puang 
Isa ngkuanni, "Apa mukadoangngi 
mupugauk, pugaukmi madoi'!" 

28 Moi mesa' tuu lako tonasolan 
cumadokko kumande te'da nnissenni, 
apa battuananna Puang Isa namangkada 
susi joo lako Yudas. 

29 Den tossangari kumua, mbai nasuai 
Puang Isa male nnalli kaparalluan Ia 

dipake pangramean iarika nnalli apa-apa 
la diben tokaasi-asi, nasaba' Yudas ntoe 
sepu' doi". 

30 Ta'pa naalai Yudas joo roti naparri- 
parrii male. Bongimi joo wattu. 

31 Ta tonna malemo Yudas, mangkadami 
Puang Isa nakua, "La dipakala'bihmo' 
tee too Aku', Anak Mentolino. Na 
dipakala'bih tooi to Puang Allataala, 
nasaba' Aku'. 

32 Ta na dipakala'bih to Puang Allataala 
nasaba' Aku', napakala'bih toona' Puang 
Allataala. Na madoi'mo Puang Allataala 
mpakala'bihna'. 

33 Oo anak-Ku' sola ngasan. Te'damo 
kumasai torro ssolan kamu'. La 
miangahna', apa susi to mangka 
kupauan pekaamberan to-Yahudi, na 
moi kamu' kupauan toomo kumua ia to 
kunii male, te'da mikullei ratu lako. 

34 Kuben kamu' parenta baru kumua, 
la sipakamoja' kamu'. Susi Aku' 
mpakamoja' kamu', susi toda kamu' la 
sipakamoja'. 

35 Ta ke sipakamoja'mo kamu', iamo 
nanii nnissen ngasanni tau kumua, 


kamu'mo tonturu'na'. 

36 Mekutanai Simon Petrus lako Puang 
Isa nakua, "Oo Puang, umbora la tanii 
male?" Mebalii nakua, "Ia to la kunii 
male, te'dapa muwa'ding la male lako 
tee too. Apa keanu'ri mumane' undi lako 
Aku'." 

37 Mekutana pole'i Petrus nakua, "Oo 
Puang ciapari na te'dapa kuwa'ding 
male sola Kita' tee too? Mpangbenna' 
sunga'ku' mpangngewaiki'." 

38 Mebalii nakua, "Manassaraka 
kumua madoang tonganko mate 
mpangngewaina'? La muingaran tee 
kada kupauanko kumua, te'dapa 
nakekkua to manuk dau, mupentallunmo 
mpessakkannina'." 

14 1 Nakua Puang Isa lako anak 

gurun-Na, "Danggi' mimausa'. 
Matappa' kamu' lako Puang Allataala, 
mimatappa' too lako Aku". 

2 Buda ngenan dinii mari'pih lan bola-Na 
Ambe'-Ku'. La malena' lako mpasadian 
kamu' ngenan. Na te'da kulamangkada 
susi joo lako kamu', ke te'dai natongan. 

3Ta ke mangkamo' male mpasadian 
kamu' ngenan, la ratu pole'na' kusolan 
kamu' lako, antatorro jio sola to kunii 
mari'pih. 

4Miissenmo to lalan lako to kunii 
mari'pih." 

> Nakua Tomas lako Puang Isa, "Oo 
Puang, te'da kiissenni umbo la tanii 
male. Na umbo kikua la nnissenni to 
lalan lako?" 

6Mebalimi Puang Isa nakua, "Aku'mo 
minii nnissen Puang Allataala sola 
nnampa' katuoan. Moi mesa' tau te'da 
nakullei ratu lako Ambe', ke te'dai 
kupuissenni. 

7 La miissenmo to Ambe'-Ku', sanga 
miissenmo'. Ia tee too miissenmo to 
Ambe'-Ku', mikita toomo." 

8 Nakua Filipus lako Puang Isa, "Oo 
Puang, tapakitankan joo Ambe' nasau 
penawangki'." 

9Mebalimi Puang Isa nakua, "Oo 
Filipus! Liwa'mo' masainna torro ssolan 
kamu', anna te'da unapa muissenna'! 
Ia to tomangkamo ngkitana', mangka 
toomo ngkita Ambe'. Matumbai mukua, 
'Pakitankan joo Ambe"! 

10 Te'daraka mumatappa' kumua Aku' 
memmesa' sola Ambe', na Ambe' 
memmesa' sola Aku'? Ia to apa kupauan 
kamu', te'da na Aku' bangra mpaui. 
Apa Ambe' to da'tan memmesa' sola 

Aku', Tamo mpugauk ngasanni to apa 
kupugauk. 

11 Katappa'ina' kumua Aku' memmesa' 
sola Ambe', na Ambe' memmesa' sola 
Aku'. Ia ke cia' kamu' ngkatappa'ii to 
kadang-Ku', wa'ding kamu' matappa' 
lako Aku' nasaba' mikitamo to jaman 
mangka kupugauk. 

12 La miingaran tee kadang-Ku' kumua, 
ia to tomatappa' lako Aku', la napugauk 
to apa mangkamo kupugauk. La'bi 
matonggo pole'pa ia to la napugauk, 
nasaba' malena' kutorro sola Ambe'-Ku'. 

13 Na moi apa mipeta'da mpau sangang- 
Ku', la kuben kamu', anna dipakala'bih 
to Ambe', nasaba' Aku' tee Anak. 

14 Moi apa mipeta'da lako Aku', la kuben 
kamu'." 

15 Mpatarruhhi kadan-Na Puang Isa 
nakua, "Ia ke mipakamoja'na', la mituru' 
ngasan to parenta-Ku'. 

l6la meta'dana' lako Ambe', 
naparatuan kamu' tomangpakatana, 
iamo to Roh Allataala, to la torro 
tarruhmo ssolan kamu'. Iamo la 
mpamanassan kamu' to pangngajaran 
tongan. Ia to tote'da namatappa', te'da 
nakullei ntarimai, nasaba' te'da nakitai 

na te'da too naissenni. Apa ia to kamu' 
miissen, sanga nasolan kamu', nalatorro 
lan penawammi. 

17 (14:16) 

18 Te'da kulassalai kamu' susi tobiung, 
apa la ratu unapa' lako kamu'. 

19 Cingga'tu'mora na te'damo nakitana' 
tolino. Apa ia to kamu' la mikitana'. La 
tuo kamu', nasaba' tuona'. 

20 Ja ke nadete'mi wattunna, la miissen 
kumua memmesa'na' sola Ambe'-Ku', 
na kamu' memmesa' sola Aku', na Aku' 
memmesa' sola kamu'. 

211a to tontarima parenta-Ku' 
napugaukki, iamo tompakamoja'na'. 

La napakamoja' Ambe'-Ku' to 
tompakamoja'na'. Moi Aku' mpakamoja' 
todai na kupangpekitan kale-Ku'." 

22 Ta to Yudas (tangngia Yudas Iskariot) 
mekutana lako Puang Isa nakua, "Oo 
Puang, ciapari na kami' tapakitan 
kale-Ta', te'da na lako totangmatappa'?" 

23 Mebalii Puang Isa nakua, "Ia 
to tompakamoja'na', la naturu' to 
pangngajah-Ku'. La napakamoja' Ambe'- 
Ku' joo tau. La ratuna' sola Ambe'-Ku' 
lako to tonturu' pangngajaran-Ku', 
angkitorro mari'pih sola. 

24 Ta to tote'da napakamoja'na', te'da 
naturu'i to pangngajah-Ku'. Ia joo 
pangngajaran misa'ding, te'da napole 
jio mai Aku', apa pole jio mai Ambe' to 
ssuana'. 

25 Kupauan ngasanmo kamu' tee, 
tontasola unapa. 

26Ja to Roh Allataala, to 
tomangpakatana, la nasua Ambe' 
ratu ssullena'. Iamo la nnajahhi kamu' 
to sininna apa napangngingaran pole' 
kamu' to apa mangkamo kupauan 
kamu'. 

27 Kupatorroan kamu' to la 
mipumasannang, iamo to 
kamasannangan pole jio mai Aku'. 
la joo kamasannangan kuben kamu' 
te'da nasusi to naben kamu' tolino. 
Danggi' mimausa' ba'tu malaja'. 

28 Misa'dingmo kukua, 'La malena', 
apa la ratu unapa' lako kalemi.' la ke 
mipakamoja'na', la masannang kamu' 
kumale lako Ambe', sanga la'bi makuasa 
ia to Ambe' na Aku'. 

29 Kupauan jolomo kamu' tee, moi na 
te'dapa najaji, na ia ke jajimi keanu', 
mikatappa'imo'. 

30 Te'damo nabuda bang la kupauan 
kamu', nasaba' wattunnami la ratu to 
Ballisi', to ngkuasai tee lino. Apa te'da 
nakuasaina'. 

31 Apa la jaji ngasan susi joo, 
nasaba' parallu naissen tolino 
kumua mpakamoja'na' Ambe'. 

Iamo joo kupugaukki to sininna apa 
naparentanna'. Ikee, tamellele ntee." 

1 5 1 Nakua omo Puang Isa, "Aku'mo 

garonto' anggoro' melo, na 
Ambe'-Ku' pangbara'bahna. 

2Ta to tangke-Ku' to teda namembua, 
nasembangngi Ambe'. Na ia to den 
buanna naalai pira' to daunna, nabajaii 
anna la'bi buda buanna. 

3 Nabajaimo kamu' pangngajah-Ku' to 
mangka kuajaran kamu". 

“La da'tan kamu' memmesa' sola 
Aku', kumemmesa' sola kamu'! Susi to 
tangke anggoro' te'da nakullei membua, 
ke te'dai nale'ke' jio garonto'na, susi 
todamo kamu' te'da mikullei membua, 
ke te'dai mimemmesa' sola Aku'. 

> Aku'mo garonto' anggoro', na 
kamu'mo to tangkena. Ia to tomemmesa 
sola Aku', na Aku' memmesa' sola ia, 
iamo la membua buda. Nasaba' ia ke 


YOHANES 15.6-12 96 


te'da mimemmesa' sola Aku', te'da lalo 
mikullei mpugauk apa. 

“Ta to tote'da namemmesa' sola Akur, 
la dica'bean lako salean, namerrangko 
susi rangko anggoro' to disembangngi. 
Ia joo rangko dirempun nadisumpun. 

7Ia ke da'tan kamu' memmesa' sola 
Aku', miingaran tooi to pangngajaran- 
Ku', moi apa mipeta'da lako Ambe', la 
naben kamu'. 

8 Na ia ke membua budamo kamu', iamo 
dinii mpakala'bih Ambe'-Ku'. Pajan toomi 
kumua kamu'mo to ntongan-tongannii 
nturu'na'. 

9 Susi Ambe' mpakamoja'na', susi toda 
Aku' mpakamoja' kamu'. Jaji la da'tan 
kamu' memmesa' sola Aku', angkuda'tan 
mpakamoja' kamu'. 

10 Ta ke mituru'i to pakkaeloran-Ku', la 
da'tanna' mpakamoja' kamu', susi Ambe' 
da'tan mpakamoja'na', sanga nturu'na' 
pakkaeloran-Na. 

11 Kupauan ngasanmo kamu' tee, 
ammisamasannang-sannangna susi 
Aku". 

12 Iamo tee parenta-Ku' to kumua, la 
sipakamoja' kamu' padammi rupa tau, 
susi Aku' mpakamoja' kamu'. 

13 Nate'damo ia pangpakamoja' la'bi 
matonggo, na ia to pangpakamoja'na 
mesa' tau tompangben sunga'na 
naputuoi soba'na. 

14 Kusangamo kamu' soba'-Ku', ke 
mipugaukki to kuparentan kamu'. 

15 Te'damo kusanga kamu' kaunan, 
nasaba' ia to kaunan te'da ia naissenni 
to apa la napugauk puangna. Apa ia 
to kamu' kusangamo kamu' soba'-Ku', 
sanga sininna to apa mangka kusa'ding 
jio mai Ambe'-Ku', mangka ngasanmo 
kamu' kupauan. 

16 Tangngia kamu' mpileina', apa 
Aku'ri mpilei kamu', angkusua kamu' 
male ammimembua buda, to bua te'da 
nalamasolang. Na ia to apa mipeta'da 
lako Ambe' mpau sangang-Ku', la naben 
kamu'. 

17 Iamo tee parenta-Ku' lako kamu' 
kumua, sipakamoja' kamu'." 

18 Mangngajahhimi Puang Isa nakua, 
"Ia ke nakaba'ci kamu' totangmatappa', 
ingaranni kumua la'bi jolona' nakaba'ci 
na kamu'. 

191a ke la taunna kamu' 
totangmatappa', tantu nakabudai 
kamu'. Apa tangngiamo kamu' taunna, 

sanga mangkamo kamu' kupilei lan mai 
tangnga-tangngana totangmatappa', 
iamo nakaba'ci kamu'. 

20 Ingaranni to apa mangkamo kupauan 
kamu', 'Ia to mesa' kaunan te'da 
nala'bi matande na puangna.' Jaji ia 
ke mangkamo' nasessa, moi kamu' 
la nasessa too. Na ia ke naturu'i to 
pangngajaran-Ku', la naturu' tooi to 
pangngajaranmi. 

21Na la nasessa kamu', sanga 
mituru'na' na te'da too naissenni to 
Ambe' to ssuana'. 

22 Ta ke la te'dai kuratu nnajahhi 
tau, te'da nalamadosa. Apa ia tee 
too, te'damo nawa'ding mpessakkanni 
dosana. 

23Ta to tongkaba'cina', ia toomo 
ngkaba'ci Ambe'-Ku'. 

2412 ke la te'dai kupugauk tanda 
mejangngaran lan tangnga-tangngana 
tobuda, to te'da napugaukki tau laen, 
te'da nalamadosa. Apa moi nakitamo 
to apa kupugauk, nakaba'cina', na moi 
Ambe'-Ku' nakaba'ci todami. 

25 Apa nang la susimi ia joo anna jaji 
to diuki' lan sura'na Nabi Musa kumua, 

'Nakaba'cina', moiraka nate'da kupugauk 
dosa.' 

26|a kusua lako kalemi to 
tomangpakatana pole jio mai Ambe'. 
Iamo to Roh Allataala to la mpamanassai 
to pangngajaran tongan. Ia ke ratui, Ia 
mpangpeissenanna'. 

27 Moi kamu' la mipangpeissenan 
toona', sanga sola bangmiki' jio mai 
pamulanna. 

1 6 t Kupauan ngasanmo kamu' 

joo, anna danggi' mika'tu rannu 
ammitangmatappa' pole'. 

2|a diula'i kamu' lan mai bola 
passambajangan. La den too ia 
wattunna, na ia to tombuno kamu' 
nasangai kumua mpugaukki kameloan 
lako Puang Allataala. 

3Napugaukki susi joo lako kamu', 
nasaba' te'da naissenni to Ambe', na moi 
Aku' te'da too naissenna'. 

4 Apa kupauanmo kamu' tee too, anna 
ia ke jajimi, la miingaran kumua mangka 
jolomo' mpauan kamu'." Mpatarruhhi 
kadan-Na Puang Isa nakua, "Sininna tee 
kupau te'dapa naden kupauan kamu' 
mellao jiona mai, sanga sola bang 
unapiki'. 


YOHANES 16.5-11 100 


> Apa ia tee too, la polemo' lako 
tossuana'. Na moi mesa' te'da bang 
kamu' ngkutanaina' kumua, 'Umbora la 
tanii male?" 

6 Na la memmasse penawammi tee too, 
nasaba' kupauanmo kamu' kumua, 'La 
polemo". 

7Tongan tee kupauan kamu' kumua, 
'La'bi den bua'na lako kamu' ke polena", 
sanga ia ke la te'dai kupole, te'da 
nalaratu joo tomangpakatana. Apa ia ke 
polena', la kusuai ratu lako kalemi. 

8Na ia ke ratumi to Roh Allataala la 
napamanassai kumua sala to tolino. La 
napamanassai lako tolino apa to disanga 
dosa, pangsessa-Na Puang Allataala na 
kumua totangmadosana'. 

9 La napamanassa kumua madosai to 
tolino, sanga te'da namatappa' lako 
Aku". 

10 La napamanassa too kumua 
totangmadosana', sanga polena' 
lako Ambe' natarimana', na te'damo 
milangkitana'. 

11|a napamanassa too kumua la 
nasessami Puang Allataala to tolino, 
sanga disessami to Ballisi', to ngkuasai 
tee lino. 

12 Budapa to la kupauan kamu', apa 
te'dapa mikullei mpahangngi. 

13 Apa ianna ratumo joo Roh Allataala, 
Iamo la mpamanassai to katonganan-Na 
Puang Allataala, na Ia toomo mpatuju 
kamu' nnissenni to sininna pangngajaran 
tongan. Te'da namangkada situru' 
pakkaeloran-Na, apa sininna to 
nasa'ding jio mai Aku' iamo napau. Na la 
napauan too kamu' to apa la jaji keanu'. 

14 |a napakala'bihna', nasaba' ia to 
napauan kamu', natarima pole jio mai 
kale-Ku'. 

15 Sininna to apa naampui Ambe', 
apang-Ku' too. Iamo kukua kumua ia to 
apa napauan kamu' Roh Allataala, pole 
jio mai kale-Ku'." 

16 Mpatarruhhi kadan-Na Puang Isa 
nakua, "Cingga'tu'mora na te'damo 
mikitana', na cingga'tu' toomora 
ammikita pole'na'." 

17 Ba'tu pira-pira to anak gurun- 

Na sikutana-tana nakua, "Apara 
battuananna joo nakuanki', 
'Cingga'tu'mora na te'damo mikitana', na 
cingga'tu' toomora ammikita pole'na'"? 
Na apa pole'pa battuananna joo nakua, 
'La polena' lako Ambe"?" 

18 Sikutana tarruhpa ia nakua, "Apara ia 
battuananna joo 'cingga'tu"? Te'da kita' 
taissenni apara ia joo napau!" 

19 Naissen Puang Isa kumua 
madoangngi la ngkutanaii. Iamo 
joo nakua ngkuanni, "Kukua nena', 
'Cingga'tu'mora na te'damo mikitana', na 
cingga'tu' toomora ammikita pole'na'.' 
Iamoraka joo misipangkadai? 

20 La miingaran tee kadang-Ku' kumua, 
la kumarrak kamu', mimbating too, apa 
la marioi to totangmatappa'. La masussa 
penawammi, apa ia to kamasussanmi la 
nasullei kamasannangan. 

211a to kamasannanganmi susi to 
baine la keanak. Ia ke la keanakki, 
liwa' sussa na mapa'dik mangnguriwa'. 
Apa ianna kala'paranmo, ta'pa te'damo 
naingaranni to pa'dikkina nena', nasaba' 
gaja sannangngi njajian mesa' pea tama 
lino. 

22 Susi toomo kamu'. Masussa 
penawammi tee too, apa la kusiamparan 
pole' kamu', ammimemmasannang. 

Na moi mesa' tau te'da ngkullei nnalai 
kamu' joo kamasannanganmi. 

23 Na ia joo wattu te'damo 
ammilangkutanaina'. La miingaran tee 

kadang-Ku' kumua, moi apa mipeta'da 
lako Ambe' mpau sangang-Ku', la naben 
kamu'. 

24 Naratu lako too allo, te'dapa 
mipeta'dai to apa lako Ambe' mpau 
sangang-Ku'. Peta'dai ammidiben, 
nasukku' to kamasannanganmi!" 

25 Mpatarruhhi kadan-Na Puang Isa 
nakua, "Sininna tee kupauan kamu", 
kupakean ngasan pangpasusian. Apa la 
den wattunna nate'damo kupakeanni 
pangpasusian, apa kupau manassa 
bangmo lako kamu', mpamanassai to 
Ambe'. 

26 Ta joo wattu la meta'da kamu' 
lako Ambe' mpau sangang-Ku'. Te'da 
naparallu Aku' la mpeta'dan kamu' lako 
Ambe', 

27 Sanga napakamoja'mo kamu' 
Ambe'. Napakamoja' kamu', nasaba' 
mipakamoja'na', mimatappa' too kumua 
topole jiona' mai Ambe'. 

28 Topole jiona' mai Ambe', kumentama 
lino. Na ia tee too la kusalaimi tee lino, 
kupole pole' lako Ambe'." 

29 Mangkadami to anak gurun-Na 
ngkuanni, "Oo Puang, mane'ri tapau 

manassa tee too. Te'damo tapake kada 
pangpasusian. 

30 Mane' kiissenri kumua Kita' nnissenni 
to sininna apa. Taissen jolo to apa la 
nakutananki' tau. Iamo joo matappa'kan 
kumua topole jioki' mai Puang Allataala." 

31 Napebalii Puang Isa nakua, "Jaji 
matappa'mora kamu'ka tee too? 

32|a nadete'mi wattunna, na 
sitonganna wattunnami tee too, kumua 
la dipasisarak-sarak kamu'. Pada la 
pole kamu' lako bolami, ammisalaina' 
mesa-mesa. Apa sitonganna te'da 
kumesa-mesa, sanga den Ambe' 
kusolan. 

33 Kupauan ngasanmo kamu' tee, 
ammiampa' kamasannangan nasaba' 
memmesa'mo kamu' sola Aku'. La 
maparri' kamu' dipakario-rio lan lino. 
Apa pemawatangngii penawammi, 
nasaba' mangkamo' ntaloi kuasanna 
lino." 

1 7 1 Ta tonna mangkamo Puang Isa 

mpaui joo, mentingngarami de' 
langi' nakua, "Oo Ambe', nadete'mi 
wattunna. Pakala'bihmo' tee Aku' Anak, 
angkupakala'bih tooki'. 

2Tapakuasamo' ngkuasaii to sininna 
tolino, jaji kuasa toomo' mbenni katuoan 
melo te'da cappa'na to totapangbenmo 
lako Aku'. 

3T1amo tee to katuoan melo te'da 
cappa'na, ke naissen tonganmiki' tau 
kumua Kita'mo Puang Allataala tongan, 
anna issen toona' kumua Aku'mo Puang 
Isa Almaseh to mangka tasua. 

4Mangkamo' mpakala'bihki' lan tee lino, 
nasaba' mangkamo' njamai to jaman 
tasuanna'. 

300 Ambe'! Pakala'bihmo' tee too. Ben 
pole'mo' to kamala'biran kuampuimo 
tontasola unapa, tonna te'dapa 
nadipaden tee lino. 

6 Kupangpeissenanmiki' lako sininna 
tau to mangkamo tabenna' lan tee 
lino. Ia tuu lako tau tabenna', taun-Ta', 
nanturu'mo kadan-Ta', 

7 naissenmo tee too kumua sininna to 
apa tabenna' pole jio ngasan mai Ambe'. 

8 Kupauanmo kadan-Ta' to mangka 
tapauanna', na natarimamo. Naissen 
toomo kumua tonganna' topole jio mai 
Ambe'. Nakatappa'imo kumua Kita'mo to 
mangka ssuana'. 

9 Kupassambajanganmo tuu lako tau. 
Te'da kupassambajangan ngasanni to 
tolino, apa ia mandara to tomangkamo 
tabenna', sanga taun-Ta' tuu lako tau. 

10 Sininna to taung-Ku' taun-Ta' too, 
na sininna to taun-Ta' taung-Ku' too. 
Na ia to kamala'biran-Ku' pajan lan 
tangnga-tangngana tuu lako taun-Ta'. 

11Na ia tee too la polemo' lako 
Ambe'. Te'damo kulatorro lan lino, apa 
lan unapi lino tuu lako taun-Ta'. Oo, 
Ambe' mala'bih! Kuasan-Ta', to mangka 
tabenna', nnampaii tuu lako taun-Ta', na 
memmesa' susi Ambe' na Aku'. 

12Ta tongkusola unapa, kuasan-Ta' 
kupake nnampaii. Kuampai melomo 
anna moi mesa' te'da namasolang, 
saliwanna to pura dipattantumo anna jaji 
to diuki' lan Sura' Allataala. 

13 Na ia tee too la polemo' lako Ambe'. 
Kupau ngasanni tee tongkulan unapa 
lino, anna wa'ding liwa' masannang tuu 
lako taun-Ta' susi Aku' masannang. 

14 Kupauanmi to kadan-Ta'. Iamo joo 
nakaba'cii totangmatappa', nasaba' 
tangngia taunna, susi Aku' tangngia 
toona' taunna. 


YOHANES 17.15-20 107 


15 Te'da kumeta'da kumua antaalaimi 
lan mai lino tuu lako taun-Ta', apa 
meta'dara' lako kale-Ta' antaampaii jio 
mai kuasanna togaja'. 

16 Susi Aku' tangngiana' taunna 
totangmatappa', moi tuu lako taun-Ta' 
tangngia too taunna. 

17 Dennaa upa' ia tuu lako taun-Ta' 
nturu' kadan-Ta' na mpangmesa lako 
mandai Puang Allataala to katuoanna. 
Katonganan to kadan-Ta'. 

18 Susi Ambe' mangkamo ssuana' tama 
lino, susi toomi Aku' mangkamo ssuai 
tuu lako taun-Ta' male lako padanna 
rupa tau. 

19 Mangkamo kuturu' to kadan-Ta' 
angkumpangben kale-Ku' susi karoba, 
anna pumeloi tuu lako taun-Ta'. 
Kupugaukki susi joo dikua anna ia tuu 
lako taun-Ta' nturu' toda kadan-Ta' na 
mpangben toda kalena lako kale-Ta' 
namenjaji tau mesan-Ta'. 

20 Te'da na ia manda tee taun- 

Ta' kupassambajangan, apa 
kupassambajangan too to la matappa' 
lako Aku', ke napangpeissenanmi tuu 
lako taun-Ta' to Kareba Kasalamatan. 


YOHANES 17.21-26 108 


2100 Ambe', meta'dana' ke wa'dingngi 
anna memmesa' sola ngasanni susi 
Ambe' na Aku' memmesa', na Aku' 
memmesa' sola Ambe'. Dennaa upa' 
namemmesa' sola Ambe', anna matappa' 
to sininna tolino kumua Ambe' to 
ssuana'. 

22 Mangkamo kuben kamala'biran to 
tabenna', anna memmesa' sola ngasan 
susi Ambe' na Aku' memmesa'. 

23 Memmesa'mo' sola tuu lako taun-Ta', 
na Ambe' memmesa' sola Aku', anna 
mattongan-tongan memmesa'mo sola 
ngasan. Ia ke susii joo na la naissen 
tolino kumua tasuana', na issen tooi 
kumua tapakamoja'i tuu lako taun-Ta' 
susi Aku' tapakamoja . 

2400 Ambe', meta'dana' na ia tuu 
lako taun-Ta' to tabenna' la torro jio to 
kunii, anna kitai to kamala'biran-Ku'. 
Tabenmo' joo kamala'biran tonna 
te'dapa nadipaden tee lino, nasaba' 
tapakamoja'na'. 

25 Oo Ambe' maruruh! Te'da naissenki' 
tolino, apa Aku' kuissenki', na naissen 
ngasan taun-Ta', kumua tasuana'. 

29 Kupangpeissenanmiki' lako tuu lako 
taun-Ta', na la kupugauk tarruh susi 

joo, dikua naperasai to pangpakamoja '- 
Ta' lako Aku', susi Aku' mperasaii, 
angkumemmesa' sola tuu lako taun-Ta'." 
18 1 Ta tonna mangkamo Puang 
Isa massambajang susi joo, 

lambanmi lian sambali'na Sa'dan Kidron 
sola anak gurun-Na. Den bara'bah ntuu 
jio nanii mentama sola ngasan. 

2Ta to Yudas, to la mpangpejokkoanni, 
naissen too joo bara'bah, nasaba' tuli 
sirempun Puang Isa sola anak gurun-Na 
jio. 

3Tamo joo, namale Yudas lako ntuu 
jio ssolan surudadu to-Roma sola 

ba'tu pira-pira pangjagana Bola Puang 
Allataala, to nasua kapala imang na 
to-Farisi. Mbawai pangbuno sola palita 
na sulo. 

4Naissen ngasan Puang Isa to apa la jaji 
lako kale-Na. Jaji malemi ngkandoppi'i 
tuu lako tau, namekutana nakua, "Indara 
miangah?" 

5Mebalimi tuu lako tau nakua, 
"Puang Isa to-Nazaret." Nakua Puang 
Isa, "Aku'mo tee." Ia to Yudas to 
mpangpejokkoanni ke'dehhi jio sola tuu 
lako tau. 

“Ta tonna mebali Puang Isa nakua, 
"Aku'mo tee." sorong boko' ngasanni 
nasisongkan do' litak. 

7 Nakutanai pole'i Puang Isa nakua, 
"Indara miangah?" Mebalii nakua, 
"Puang Isa to-Nazaret." 

8 Nakua Puang Isa, "Mangkamo kukua, 
Aku'mo tee. Ia ke Aku' to miangah, 
eloranni tee mai tau laen namale ia." 

9 Mangkada susii joo, najaji to mangka 
napau jolomo nakua, "Oo Ambe' ia to 
tonabenna' Ambe', moi mesa' te'da 
namasolang." 

101a to Simon Petrus mbawa pa'dang, 
ta'pa nanonokki, napa'dangngii to 
kaunanna Imang Lompo, nata'tak to 
talinga kananna. Ia joo kaunan disanga 
Malkus. 

11 Nakua Puang Isa ngkuanni to 
Petrus, "Pasibanuai tuu pa'dangmu! 
Nang la kuolanna tee kamaparrisan to 
napasadianmo' Ambe'." 

l21a to surudadu Roma sola 
kamandangna na pangjaga to-Yahudi 
njokko Puang Isa napumpungngi. 

13 Napangngoloi to Puang Isa jolo' lako 
Hanas, ambe' matuanna Kayafas. Na ia 
to Kayafas iamo Imang Lompo joo taun. 

14 Tamo to mangka mpangngingaranni 
to pekaamberan to-Yahudi kumua, "La'bi 
melo ke mesa' tau mate ssullei to sininna 
bangsa." 

15 Simon Petrus sola mesa' anak guru 
laen mpeundii Puang Isa. Ia joo solana 
Petrus naissen Imang Lompo. Iamo joo 
nawa'ding mentama rante bolana Imang 
Lompo sola Puang Isa, 

16 apa ia to Petrus mangtajanni jio 
salean jio babangan. Na ia joo solana 
to naissen Imang Lompo, messun pole'i 
lan mai, nasipangkada to baine kaunan 
pangjaga babangan, namane' ssolanni 
to Petrus mentama. 

17 Nakua joo baine kaunan pangjaga 
babangan lako Petrus, "Ee, tangngiko 
todaraka sala mesa'na anak gurun- 

Na joo tau?" Mebalii Petrus nakua, 
"Tangngiana'." 

18 Macakke'mi joo wattu. Iamo joo, na 
ia to kaunan sola pangjaga mpadukku 
lalotin api dipendarang. Male todai Petrus 
lako ntuu jio, nake'deh mendarang sola 
tuu lako tau. 

19 Mekutanai to Imang Lompo 
lako Puang Isa, mpekutananni to 
pangngajaran-Na sola anak gurun-Na. 

20 Mebalimi Puang Isa nakua, "Tuli 
mangcurita maruruh bangna' jio olona 
tobuda. Tuli mangngajahhina' jio bola 
passambajangan sola jio Bola Puang 
Allataala to biasa nanii buda to-Yahudi 
sirempun. Te'dapa naden apa kupau 
membuni. 

21 Na matumbai takutanaina'? Kutanai 
bangmi tuu mati' tau to mangka 
ssa'dingna' mangngajahhi. Nang la 
naissen ia to apa kupau." 

221a tonna mangkada Puang Isa 
SUSI joo, denmi mesa' pangjaga jio 
ntampelengngi, nakua ngkuan Puang 
Isa, "Liwa' baranimmu mangkada susi 
tuu lako Imang Lompo!" 

23 Mebalimi Puang Isa nakua, "Ia 
ke denni sala to kupau, pauanna' 
umbonnara to sala. Apa ia ke tonganni 
to kupau, ciapari mutampelengna'?" 

24 Napangpesuanni Hanas anna ia 
to Puang Isa to dipumpung unapa 
dipangngolo lako Kayafas to Imang 
Lompo joo taun. 

25 Ke'deh unapi Simon Petrus 
mendarang ntuu jio, na den ba'tu 
pira-pira tau ngkuanni, "Ee, tangngiko 
todaraka sala mesa'na anak gurun-Na 

joo tau?" Apa messakkanni Petrus 
nakua, "Tangngia aku'!" 

26 Den mesa' kaunanna Imang 
Lompo, sirapu to kaunan napa'dangngi 
Petrus talinganna, mangkada nakua, 
"Tangngikoraka to kukita nasolan lan joo 
bara'bah?" 

27 Anna pessakkanni omi Petrus nakua, 
"Tangngia aku'!" Siampa' melo bang joo 
wattu, nata'pa kekkua to manuk. 

28 Melambi' unapa nasolanni to Puang 
Isa jio mai bolana Imang Lompo 
Kayafas, male lako salassa' gubernur 
to dinii mangra'tah kara-kara. Apa 
te'da namentama salassa' gubernur 
to pekaamberan to-Yahudi, dikua 
danggi' nacarepa situru' atoran agama, 
nawa'ding kumande kande Paskah. 

29 Tamo joo namale Gubernur Pilatus 
lako salean ngkutanaii nakua, "Apara 
miparapasanni tee tau?" 

30 Mebalimi tuu lako tau nakua, "Ia ke 
la tangngia togaja', te'da kipangngoloi 
lako gubernur." 

31 Nakua Gubernur Pilatus ngkuanni, 
"Alai mati' na kamu' rra'tahhi situru' 
ada'mi!" Apa nakua to to-Yahudi mebali, 
"Te'da kiwa'ding mbuno tau." 

32 (Susimi ia joo anna jaji to kadan-Na 
Puang Isa mpaui to carana la mate.) 

33 Mentama pole'mi salassa' Gubernur 
Pilatus natambai to Puang Isa, nakutanaii 
nakua, "Tongannaraka, Ikomo raja-Na 
to-Yahudi?" 

34 Napebalimi nakua, "Ia tuu 
pekutananta', pekutananta' unaraka, 
ba'tu denmoraka tau ncuritana' lako 
kita'?" 

35 Mebalimi Gubernur Pilatus nakua, 
"Oo to-Yahudira'ka? Bangsamu una sola 
kapala imang ratu ssolanko mangngolo 
lako aku'. Apara to mangka mupugauk?" 

36 Mebalimi Puang Isa nakua, "Ia 
to kaparentan-Ku' te'da napole lan 
mai lino. Ia ke la pole lanni mai 
lino, nalamangngewa to taung-Ku', 
anna danggi' kudipangngolo lako 
pekaamberan to-Yahudi. Apa te'da 
meman napole lan mai lino to 
kaparentan-Ku'." 

37 Mekutana omi Gubernur Pilatus 
lako Puang Isa nakua, "Ia ke susii joo, 
Rajarokoka?" Mebalii Puang Isa nakua, 
"Susi tuu tapaunna kumua Rajana'. 
Dijajianna' kumentama lino mesa'ra 
akkatta-Ku', iamo to la mpamanassa 

katonganan, napesa'dingngina'." 

38 Mekutana pole'i Gubernur 
Pilatus nakua, "Apara joo musanga 
katonganan?" Mangkai joo messun pole' 
omi Gubernur Pilatus, namangkada lako 
to-Yahudi nakua, "Moi mesa' kasalan-Na 
te'da kuampa'. 

39 Apa situru' kabiasanmi, tuli 
la'paranna' mesa' toditarungku 
ke pangramean Paskah. 
Mikadoangngimoraka ke Ia tee 
Raja to-Yahudi kula'paran?" 

40 Mebalii siarrakan nakua, "Cia'kan. 
Danggi' na Ia, apa Barabasmo!" 
(Parampo' joo Barabas.) 

1 9 t Mangkai joo nasuami Gubernur 

Pilatus to surudadu rrambii to 
Puang Isa. 

2Ta to surudadu mpasongko'i mahkota, 
to ringe keduri dikabua'. Mangkai joo, 
napapakeimi baju lando makudara', 

3 namempole-pole lako olo-Na ncapa'- 
capa'i nakua, "Salama' Raja to-Yahudi", 
namane' ntampelengngi. 

4Mangkai joo, messun unapi Gubernur 
Pilatus namangkada lako tobuda 
nakua, "Kitai! La kupangngoloi lako 

kasalan-Na te'da kuampa'." 

> Messunmi Puang Isa mpake mahkota 
duri sola baju malando makudara'. 
Nakua Gubernur Pilatus ngkuan tobuda, 
"Kitari tuu tau!" 

6 Simetamba-tambanni to kapala imang 
sola to pangjagana Bola Puang Allataala 
tonna kitami to Puang Isa nakua, 
"Pampangngi! Pampangngi!" Nakua 
Gubernur Pilatus, "Alami mipampangngi, 
sanga te'da lalo kasalan-Na kuampa'." 

7 Nakua to to-Yahudi mebali, "Situru' 
atoranki', la dibuno Ia, nasaba' ssanga 
kalena Anak Allataala." 

8 Mandongmi malaja' Gubernur Pilatus 
tonna sa'dingngi to tobuda mangkada 
susi joo. 

9 Mentama pole'mi bola pangra'tasan 
kara-kara, nadisolan Puang Isa tama, 
nakutanai pole'i nakua, "Topole 
umboroko?" Apa cia'i Puang Isa mbalii. 

10 Iamo joo nakua Gubernur Pilatus, 
"Cia'rokoka ssipangkadanna'? La 
muissen kumua, kuasana' Ila'paranko, 
kuasa toona' mpampangko!" 

1! Mebalii Puang Isa nakua, "Ianna te'da 
nabenki' Puang Allataala joo kuasa, te'da 

lalo takullei ngkuasaina'. Iamo joo, na ia 
to tompangpejokkoanna', la'bi matonggo 
ia dosana na kita'." 

12 Ta tonna sa'dingngi Gubernur Pilatus 
joo, nnangahmi lalan la Ila'paran Puang 
Isa. Apa simetamba-tambanni to 
to-Yahudi nakua, "Ia ke tala'paranni, 
tangngiaki' soba'na Tomaraja Roma! Ia 
to tossanga kalena raja, iamo tonnewa 
Tomaraja!" 

13 Ta tonna sa'dingngi Gubernur Pilatus 
joo kadanna, messunmi ssolanni to 
Puang Isa, namane' cumadokko jao 
cadokkoan pangra'tasan, jio ngenan 
disanga Sali Batu. (Lan basa Ibrani 
disanga Gabata.) 

14 Cingga'tu'mora natatte' sangpulo dua 
tangnga allo joo wattu. Masawannapi 
nadete'i pangramean Paskah. Nakua 
Gubernur Pilatus ngkuanni to to-Yahudi, 
"Inde'mi Rajami." 

15 Simetamba-tambanni nakua, "Bunoi, 
bunoi, pampangngi!" Nakutanaii 
Gubernur Pilatus nakua, "Madoangra 
kamu'ka ke aku' mpangpepampangan 
Rajami?" Mebalimi to kapala imang 
nakua, "Mesa-mesanna Tomaraja Roma 
rajaki'!" 

16 Katampakanna napangbenmi 
Gubernur Pilatus to Puang Isa lako tuu 
lako tau anna pampangngi. Mangkai joo, 
malemi nasolan tuu lako tau to Puang 
Isa. 

17 Na mpassan kaju sitamben-Na to 
Puang Isa, male lako buntu-buntu 
disanga 'Ulu Tau'. (Lan basa Ibrani 
disanga Golgota.) 

18 Ntuumo jio dinii mpampangngi. Den 
toda dua tolaen nasolan Puang Isa 
dipampang, mesa' jio sa'de kairin-Na, na 
mesa' jio sa'de kanan-Na, na Puang Isa 
lan tangngana. 

19 Mangkami massua Gubernur Pilatus 
nadipale'ke' tee pangnguki' jao kaju 
sitamben-Na Puang Isa: "Isa to-Nazaret, 
Raja to-Yahudi." 

20 Buda to-Yahudi mbacai joo 
pangnguki', nasaba' te'da namambela jio 
mai kota to dinii mpampangngi. Ia joo 
pangnguki' diuki' lan basa Ibrani, basa 
Latin na basa Yunani. 

21 Nakua to kapala imang ngkuan 
Gubernur Pilatus, "Danggi' tauki' 'Raja 
to-Yahudi', apa tauki'i, 'Nakua tee tau, 
Aku' Raja to-Yahudi."" 

22 Apa mebalii Gubernur Pilatus nakua, 
"Ia to mangka kuuki', te'damo nawa'ding 
disullei." 

23Ta tonna mangkamo napampang 
surudadu to Puang Isa, naalami to 
pakean-Na, natawa a'pa'i, sangtawa 
a'pa'na mesa' tau mputawai. Naala tooi 
to baju lando-Na. Ia joo baju te'da jai'na, 
mesa'ra tannun jao mai, sangkalae ratu 
do". 

24 Sipangkada-kadai joo surudadu 
nakua, "Danggi'mo talontok-lontokki 
tee baju. Taloterei bangmi, mpattantui 
kumua indannariki' nnampa'i." Susimi 
tee najaji to diuki' lan Sura' Allataala 
kumua, "Natawa-tawai to pakean-Ku', 
Naloterei tooi to baju lando-Ku'." 
Napugauk tongan joo surudadu susi joo. 

25 Jio siandah kaju sitamben-Na Puang 
Isa, ke'dehhi indo-Na Puang Isa sola 
indoure-Na Puang Isa, na Maryam 
balinna Klopas sola Maryam Magdalena. 

26 Tg tonna kitai Puang Isa to indo-Na 
ke'deh jio sola to anak gurun-Na 
napakamoja', mangkadami lako indo-Na 
nakua, "Oo indo', iamo tuu anakkami." 

27 Namane' ngkuanni joo anak gurun- 
Na napakamoja', "Iamo tuu indomu." 

Mammula joo wattu natarimami to 
indo-Na Puang Isa, natorro jiomo 
bolana. 

28 Ta tonna issenmi Puang Isa 
kumua mangka ngasanmi najama to 
nasuanni Ambe', mangkadami nakua, 
"Mawakkena'" anna jaji to diuki' lan 
Sura' Allataala. 

29 Den busu jio ponno anggoro' 
macukka. Den tau ncummui to baraba 
batu tama joo anggoro', napalakoi 
cappa' sangtangke hisop, naulohhi lako 
timun-Na Puang Isa. 

30 Nacuccu'i Puang Isa joo anggoro', 
namane' mangkada nakua, "Mangkami!" 
Namane' cukku, naka'tu sunga'-Na. 

31 Ta tonna dipampang to Puang Isa, 
sangngallomora na Allo Katorroan. Cia'i 
to pekaamberan to-Yahudi, ke mendoke' 
unapi jao kaju sitamben to batang 
rabukkuna to todipampang nadete'i 
Allo Katorroan. Apa pole' opi na ia joo 
Allo Katorroan la'bi parallu na ia to Allo 
Katorroan laen. Iamo joo namale to 
to-Yahudi lako Gubernur Pilatus meta'da 
nadile'toan ajena to todipampang, 
namane' dipupellao to batang rabukkuna 
jao mai kaju sitamben. 

32 Tamo joo namale to surudadu Ile'toan 
jolo ajena joo dua tau to dipampang sola 
Puang Isa. 

33 Tg tonna dete'i lako to Puang Isa, 
nakitai matemi, te'damo nale'toanni to 
aje-Na. 

34 Apa mesa' to surudadu ntossokki 
doke to sa'de-Na, nata'pa messun to 
rara sola wai. 

35Ta to tongkitai joo apa jaji, iamo 
ncuritai, ammimatappa' toda. Na tongan 
joo kadanna, na naissen kumua tongan 
to napau. 

36 Sysimi joo najaji to diuki' lan Sura' 
Allataala kumua, "Moi mesa' bukun-Na 
te'da nadile'toan." 

37 Den too diuki' lan Sura' Allataala 
kumua, "Nakitai to tomangka natossok." 

38 Mangkai joo, ia to Yusuf to-Arimatea 
meta'da lako Gubernur Pilatus, naalai 
to batang rabukku-Na Puang Isa. 

(Ia tee Yusuf tonturu'mo Puang Isa, 
apa membuni-buni bangri, sanga 
malaja'i lako pekaamberan to-Yahudi.) 
Naeloranni Gubernur Pilatus, jaji malemi 
Yusuf nnalai joo batang rabukku-Na 
Puang Isa. 

39 Ta to Nikodemus to denmo naratu 
bongi lako Puang Isa tonna tee, male 
todai sola Yusuf. Nabawai Nikodemus to 
minynya'-minynya' busarungngu', iamo 
to mur dipasirau gaharu, agi-agi tallung 
pulo kilo banda'na. 

40 Malemi sola dua nnalai joo batang 
rabukku-Na Puang Isa, nabalunni kaen 
lenan, naguguhhii joo minynya'-minynya' 
busarungngu' situru' ada'na to-Yahudi. 

41 Den sanglimbo bara'bah jio to dinii 
mpampang Puang Isa. Na den liang baru 
lan ntuu joo bara'bah, to te'da bangpa 
nadipatamai tomate. 

42 Napatama jiomi ntuu joo liang to 
batang rabukku-Na Puang Isa, sanga 
mandoppi'i, na cingga'tu'mora na Allo 
Katorroan. 

20 lIa tonna marimu-rimu unapa 
joo allo Aha', malemi Maryam 
Magdalena lako liang-Na Puang Isa. 
Nakitami to batu petungu' liang 
tigesu'mo jio mai ba'ba liang. 

2Ta'pa kinjara'mi male nnangah 
Simon Petrus sola to anak gurun-Na 
to napakamoja' Puang Isa, napauanni 
kumua, "Mangkai naala tau to Puang 

lan mai liang, na te'da kiissenni umbo 
napanii." 

3 Malemi Simon Petrus lako liang sola 
joo anak guru laen. 

4Sikinjarasan bangmi sola dua, apa 
dicau' malassii Petrus kinjara' anna la'bi 
madoi' ia ratu lako liang joo solana. 

>” Cukkumi mangpenunu tama liang, 
nakitai to pebalun lan, apa te'da natarruh 
tama. 

6 Undi ia to Simon Petrus ratu, anna 
tarruh mentama ntuu joo liang. Nakitai 
to kaen pebalun torro melo bangmo jio, 

7 apa ia to kaen peputu' ulun-Na Puang 
Isa torro leko'mi tilulun unapa. 

8Ja to anak guru laen, to jolo ratu, 
mentama todai ngkitai, namatappa'. 

9 (Ratu lako joo wattu, te'dapa 
napahangngi to apa diuki' lan Sura' 
Allataala kumua, "La tuo pole'i jio mai 
kamatean.") 

10 Mangkai joo, polemi sola dua lako to 
nanii torro. 

11 Ke'dehhi Maryam Magdalena jio ba'ba 
liang, nakumillak. Ia tonna kumillak, 
mellingi'i tama liang, 

12 hakitai den dua malaeka' 
mangpakean mabusa cumadokko 

jio to mangka dinii mbujuh batang 
rabukku-Na Puang Isa. Mesa' jio ngenan 
ulun-Na na mesa' jio ngenan aje-Na. 
13Mekutanai joo malaeka' nakua, 
"Oo indo', ciapari mikumillak?" Mebalii 
Maryam Magdalena nakua, "Mangkai 
naala tau to Puangku', na te'da kuissenni 
umbo napanii." 

14 Ja tonna mangkamo mangkada susi 
joo, messailemi lako boko'na nakitai to 
Puang Isa ke'deh jio. Apa te'da naissenni 
kumua Puang Isa joo. 

15Mekutanai Puang Isa ngkutanaii, 
"Ee baine, ciapari mukumillak? Indara 
muangah?" Nasangai Maryam to 
pangbara'bah, iamo joo nakuanni, "Oo 
ambe', ia ke kita' mpalelei, tulungna' 
tapauanna' umbo tapanii, kumale 
nnalai." 

16 Mangkadai Puang Isa nakua, "Oo 
Maryam!" Messaile Maryam lako Puang 
Isa, namangkada lan basa Ibrani nakua, 
"Rabuni" (battuananna guru). 

17 Nakua Puang Isa ngkuanni, "Danggi' 
kaka'na', nasaba' te'dapa kumale de' 
Ambe'. Apa malemoko lako sile'to-Ku', 
mupauanni kumua la polemo' de' 

Ambe'-Ku', na Ambe'na too, Puang-Ku' 
na Puangna." 

18 Ta'pa malemi Maryam mpauanni 
to anak gurun-Na Puang Isa nakua, 
"Mangkamo' ngkita Puang." Nacuritanni 
to apa mangka napauanni Puang Isa. 

19 1a tonna bongimo, allo Aha' ia 
bang unamo joo, nasirempun to anak 
gurun-Na Puang Isa lan bola dilacak, 
nasaba' malaja'i lako pekaamberan 
to-Yahudi. Ta'pa ratui Puang Isa ke'deh 
lan tangnga-tangngana, namangkada 
nakua, "Salama' kamu', mimasannang!" 

201a tonna mangka mangkada susi 
joo, mpangpekitanmi liman-Na sola 
sa'de-Na. Gaja sannangngi sola ngasan 
ngkita Puang. 

21 Nadadu' pole'i Puang Isa mangkada 
nakua, "Salama' kamu', mimasannang. 
Susi Ambe' ssuana', susi toomi Aku' ssua 
kamu'." 

22 Namane' mpupessue penawan-Na 
lako anak gurun-Na nakua, "Tarimai to 
Roh Allataala. 

23 Ta ke midampanganni to tau, 
nadampangan todai Puang Allataala. Na 
ia ke te'da midampanganni, te'da toda 
nadampanganni Puang Allataala." 

24 Den mesa' anak gurun-Na Puang Isa 
disanga Tomas (to disanga too Rendu). 
Te'da na jio sola solana, tonna ratu 
Puang Isa mpangpekitan kalena. 

25 Nakua solana ngkuanni, 
"Mangkamokan ngkita Puang!" 

Apa mebalii nakua, "Ianna te'dapa 
kukitai na te'da toopa kukaka'i to lalan 
paku jio liman-Na na te'dapa kukaka'i 
to lalan doke jio sa'de-Na, te'dapa 
kumatappa'." 

26 Sangminggu mangkanna joo, 
sirempun pole' omi to anak gurun-Na 
ntuu joo bola, najio todai Tomas. Dilacak 
ngasanni to ba'ba, apa ta'pa ratui Puang 
Isa, nake'deh lan tangnga-tangngana. 
Namangkada nakua, "Salama' kamu', 
mimasannang." 

27 Namane' ngkuanni to Tomas, "Kitai 
limang-Ku'! Panteei tuu jarimmu, 
muulohhi tuu limammu, mukaka'i tee 
sa'de-Ku'. Danggi' mubata unapa, apa 
matappa'moko!" 

28 Nakua Tomas lako Puang Isa, 

"Oo Puangku'! Oo Puang Allataala to 
kusompa!" 

29 Apa nakua Puang Isa ngkuanni, 
"Matappa'moko tee too, nasaba' 

mukitamo'. Masannang to tomatappa', 
moi te'da nakitana'!" 

30 Budapa tanda mejangngaran laen 
to napugauk Puang Isa jio olona anak 
gurun-Na, apa te'da nadiuki' lan tee 
sura'. 

31 Ta ngasan tee diuki', ammimatappa' 
kumua Raja Mangpasalama' na Anak 
Allataala to Puang Isa, ammiampa' 
katuoan melo te'da cappa'na, sanga 
matappa' kamu'. 

2 1 1 Mangkai joo mpangpekitan pole' 

omi kalena Puang Isa lako anak 
gurun-Na jio randan Tasik Tiberias. Susi 
tee jajinna: 

2 Den sangbongi nasirempun to Simon 
Petrus, Tomas (to disanga too Rendu), 
Natanael to-Kana jio tana Galilea, 
anakkana Zebedeus, na denpa dua anak 
gurun-Na laen. 

3Nakua Simon Petrus lako solana, "La 
malena' mebale." Nakua toda to solana, 
"La male todakan." Male ngasanmi 
manglopi, apa siupuh bongi te'da bang 
apa naampa'. 

“Ia tonna mane' ollong allo, ke'dehmi 
Puang Isa jio randan tasik, apa te'da 

naissenni anak gurun-Na kumua Puang 
Isa joo. 

> Nakua Puang Isa ngkuanni, "Oo pea, 
denraka balemi?" Mebalii nakua, "Te'da 
Kita'!" 

6 Nakua omo Puang Isa ngkuanni, 
"Pembuangan lakoi sa'de kananna 
lopi tuu jalami, ammiwa'ding nnampa' 
bale." Napembuanganmi joo jalana, na 
tangnakullemi rrui' pole'i, sanga liwa' 
buda bale lan. 

7Ta to anak guru napakamoja' Puang 
Isa ngkuan Petrus, "Puang joo!" Ia 
tonna sa'dingngi Simon Petrus, ta'pa 
mpakei bajunna sanga te'da namebaju, 
namella'bu do' tasik. 

8Ja to anak gurun-Na pira' undimi 
manglopi lako gantanan, narui' bangngi 
joo jalana ponno bale, nasaba' te'da 
namambela jio mai gantanan, denra 
agi-agi saratuh metere'. 

Ia tonna ratumo lako gantanan, 
nakitai denmo kuaro jio nanii ntunu bale 
sola roti. 

10 Nakua Puang Isa ngkuanni to anak 
gurun-Na, "Bawai kee mai pira' tuu bale 
mane' miala." 

11 Endekki de' lopi Simon Petrus, narui'i 
joo jala lako gantanan. Ponno bale joo 
jala, na simatonggo, den saratuh limang 
pulo tallu. Apa moi nabuda susi joo, 
te'da naca'ce to jalana. 

12 Nakua Puang Isa ngkuanni to anak 
gurun-Na, "Takumandemo!" Te'da 
bangngi moi mesa' barani mekutana 
kumua, "Indariki'?" sanga naissenmi 
kumua Puang Ia. 

13 Namane' ngkandoppi'i Puang Isa 
to anak gurun-Na, naalai to roti, 
natawa-tawanni. Napasusi tooi joo bale. 

14 Tamo tee mangpentallunna Puang 
Isa mpangpekitan kalena lako anak 
gurun-Na mangkanna tuo pole' jio mai 
kamatean. 

15Ja tonna mangkamo kumande, 
nakuamo Puang Isa ngkuan Simon 
Petrus, "Simon anakkana Yona, la'bi 
mupakamoja'ra'ka na ia tee mai tau to 
mpakamoja' todana'?" Mebalii Petrus 
nakua, "Ie', Puang. Taissen kumua 
kupakamoja'ki'." Nakua Puang Isa 
ngkuanni, "Rewai to anak bembala'-Ku'." 

16 Mangpenduanna Puang Isa 
ngkutanaii nakua, "Simon anakkana 
Yona, mupakamoja'ra'ka?" Mebalii Petrus 

nakua, "Ie', Puang. Taissen kumua 
kupakamoja'ki'." Nakua Puang Isa 
ngkuanni, "Rewai to bembala'-Ku'." 

17 Mangpentallunna Puang Isa 
ngkutanaii nakua, "Simon anakkana 
Yona, mupakamoja'ra'ka?" Memmassei 
penawanna Petrus, nasaba' pentallunmi 
nakutanai Puang Isa. Mebali omi 
Petrus nakua, "Oo Puang. Kita' 
nnissenni to sininna apa. Taissen kumua 
kupakamoja'ki'!" Nakua Puang Isa 
ngkuanni, "Rewai to bembala'-Ku'. 

18|a muingaran tee kadang-Ku' 
kumua, ia ke malolle' unapoko, 
messa'wakko mumale umbo-umbo 
mukadoangngi. Apa ia ke matuamoko, la 
mpangbenko limammu, napumpungngi 
tau laen, nasolanko male lako to 
tangmukabudainna." 

19 Mangkadai susii joo Puang Isa 
mpangpeissenanni umbo nakua carana 
to kamateanna Petrus anna pumala'bihhi 
Puang Allataala. Mangkai joo, nakuamo 
Puang Isa ngkuan Petrus, "Undiko 
nturu'na'!" 

201a tonna messaile Petrus lako 
boko'na, nakitai jio to solana anak 
guru to napakamoja' Puang Isa. Iamo 

to cumadokko ngkandoppi' Puang 
Isa tonna kumande, namekutana 
kumua, "Oo Puang, indara ia to la 
mpangpejokkoanki'?" 

21 Nakitai Petrus namekutana lako 
Puang Isa nakua, "Oo Puang, la 
matumba ia tee solaku'?" 

22 Mebalimi Puang Isa nakua, "Ia ke la 
madoangna', moi ia tuopa kuratu pole' 
keanu', tangngia iko issenmu. Apa ia to 
iko, undiko nturu'na'!" 

23 elemi to kareba lan tangnga- 
tangngana anak gurun-Na kumua ia joo 
anak gurun-Na napakamoja' te'damo 
ia nalamate. Na te'da ia nakumua susi 
joo Puang Isa, apa nakuara, "Ia ke la 
madoangna', na moi ia tuopa kuratu 
pole' keanu', tangngia iko issenmu." 

24 Tamo tee to anak gurun-Na 
mpangpeissenanni to sininna tee 
kajajian, na ia toomo mangka nnuki'i. 
Na taissen kumua tongan ngasan to apa 
napau. 

25 Budapa laenna to napugauk Puang 
Isa. Na ia ke la diuki' simesa'-mesa'i, 
kusanga ia to sura' dinii nnuki'i te'da 
nalasiagi tee lino. 


Kisah Para Rasul 


1 1 Ee, tokupusile'to Teofilus! 
Mangkamo kupamanassa lan 

sura' joloku' sininna to napugauk na 
napangpangngajaran too Puang Isa 
mellao jio mai mammulanna mangjama, 

2 ratu lako kadiangkasanna de' suruga. 
Ia tonna tuo pole'mo jio mai kamatean, 
patang pulopa allona nanii pempiran- 
piran mpangpekitan kalena lako rasulu', 
na budapa to tanda mpamanassai 
kumua tuo pole' tonganmi. Ia joo 
wattu pangpatujun-Na Roh Allataala 
anna ajahhii to rasulu' mangka napilei. 
Naajahhi matumbai to akkatta-Na Puang 
Allataala la mpasalama' na mparenta 
taun-Na susi Raja. 

3(1:2) 

“Ia tonna kumande sola rasulu'-Na, 
nakuanni susi tee, "Danggi' misalai kota 
Yerusalem! Mangtajan bang kamu' inde' 
jolo' sanggenna naben kamu' Ambe' 
to apa pura nabasse, susi to kupauan 
kamu'. 

3[anna Nabi Yahya mangjio' wai, 
apa ianna kamu', ba'tu pirang-pirang 
allomora midijio' Roh Allataala." 

6 Ta tonna sola unapa nakutanaii rasulu', 
nakua, "Oo Puang, iamoraka tee wattu 
tanii menjaji raja nnendekan pole'i to 
kaparentanna Israel?" 

7 Napebalii Puang Isa nakua, "Ambe' 
Ia to mpattantui to wattunna na allona. 
Te'da naparallu miissen joo, sanga Ambe' 
Ia mpuissenni. 

8Apa la diben kamu' kuasa ke 
diparatuimo kamu' Roh Allataala, 
ammilampangpeissenanna' la jio kota 
Yerusalem, la lan lili'na tana Yudea na 
Samaria, ratu lako randan langi'." 

?Ta tonna mangkamo mpaui joo, 
tiangka'mi de' suruga nakita rasulu', 
nabombonni saleu' na te'damo nakitai. 

10 Ta tonna da'tanpa mentingngara de' 
langi', tonna dipaendek Puang Isa de', 
tangdikalannai naden dua tau ke'deh jio 
sa'dena mangpakean mabuccang, 

11 hakuanni, "Ee, kamu' to-Galilea, 
mangngapa kamu' sijenjenan bang 
ntuu mentingngara de' langi'? Ia to 
Puang Isa mikita tiangka' lan mai 

unapa susi bang una to mikita nena'." 
12Ta tonna mangkamo joo, polemi to 
rasulu' jao mai Buntu Zaitun de' kota 
Yerusalem. Ia joo buntu agi-agi mesa' 
kilo belana jio mai kota Yerusalem. 

13 Tg tonna mentamamo kota, endekmi 
de' kamara' jaonan to nanii torro unamo 
Petrus sola Yahya, Yakub sola Andreas, 
Filipus sola Tomas, Bartolomeus sola 
Matius, Yakub anakkana Alfeus, Simon 
tobarani sola Yudas anakkana Yakub. 

14 Sangnginawa bangngi sola ngasan 
sirempun massambajang sola ba'tu 
pira-pira baine na Maryam indo-Na 
Puang Isa na sile'to-Na. 

15 Den pissen wattu, tonna sirempun 
agi-agi saratuh duang pulo tomatappa', 
ke'dehmi Petrus mangkada nakua, 

16 "Fe, todipusile'to! Ia to diuki' lan 
Sura' Allataala, nang la jajinna ia. Ia 
tonna anu' Raja Daud napake Roh 
Allataala mpaui to Yudas to male 
mpangpejillokan Puang Isa na dijokko. 

17 Pada dipileiki' sola Yudas tonna tee la 
mangjama sola." 

18 (Mangkamo ia nnalli padang, mpake 
doi' tanghallala' jio mai panggaukan 

gaja'na anna tipalumbang natiba'tu to 
ba'tangna anna tilalu ngasan lan mai to 
tambukkuna. 

19 Naissen ngasan to-Yerusalem joo. 
lamo joo nasangaii tau lan basana, 
'Akeldama', battuananna Padang Rara.) 

20 Nakua Petrus, "Den diuki' lan 
Sura' Pangpujian kumua, 'Ma'namo 
namakarorrong to bolana. Moi mesa' 
danggi' naden tau torro lan.' Den too 
diuki' susi tee, 'Ma'namo nadiben tau 
leko' to jamanna.' 

21 Iamo joo la denpi ia mesa' tau 
dirangngananki' menjaji sa'bi kumua tuo 
pole'mi to Puang Isa jio mai kamatean. 
Ia joo tau la dipilei jio mai to tasolanmo 
tontaturu' Puang Isa male lako male jio 
mai, mammula mangkanna najio' Nabi 
Yahya, ratu lako tonna tiangka' Puang Isa 
de' suruga lan mai tangnga-tangngata'." 

22(1:21) 

23 Denmi dua tau nasitujui tosirempun, 
iamo to Yusuf na Matias. Ia to Yusuf 
disanga too Barsabas ba'tu Yustus. 

24 Massambajangngi sola ngasan 
nakua, "Oo Puang, taissen ngasan to lan 
penawanna tau, pakitanmokan indannai 
tee tau sola dua to mangkamo tapilei, 

25 Ja ntoe pangjaman rasulu' ssulle 
Yudas to mboko'i Puang Isa anna male 
lako to sipato'na unamo nanii." 

26 Nalotereimi nakannai to Matias, 
nadiangka' menjaji rasulu' sola to 
sangpulo mesapa rasulu' laen. 

2 lIla tonna pangramean 

Pentakostamo, sirempun ngasanmi 
to tomatappa'. 

2Ta'pa ssa'dingmi oni jao mai langi', 
susi oni angin bara' mangngumbuk, 
lumbun lan joo bola nanii sirempun. 

3 Ngkitami susi api dukku mangrupa lila 
mangngulala' nta'pai simesa'-mesai'i. 

4Nakuasai ngasanmi Roh Allataala 
namangkada mpake mangrupa-rupa 
basa to silaen-laenan. Pada mangpaui 
situru' apa to napatujuanni Roh Allataala 
la napau. 

“Ia joo wattu budamo to-Yahudi ratu 
jio mai mangrupa-rupa tondok lan lili'na 
lino la ssompa Puang Allataala jao kota 
Yerusalem. 

Ta tonna sa'dingmi joo oni, gaja buda 
tau ratu ntalimbungngi. Sijangngaran 
ngasan ssa'dingngi tuu lako tomatappa' 
mangkada mpake basana sola ngasanni. 

7 Liwa'i takkajanna' nakua, "Oo, tangto- 
Galilea ngasanraka tee mangkada? 

8Matumbai ia antapada ssa'dingngi 
mangkada mpubasa basata', basa jio 
mai tondokkota', 

9kita' to-Partia, Media, Elam, 
Mesopotamia, Yudea na Kapadokia, to 
jio mai Pontus na Asia, 

10 Frigia na Pamfilia, Mesir na to jio mai 
Libia sikandoppi'na Kirene, na denki' to 
ratu jio mai kota Roma. 

11 Denki' to-Yahudi, na den tooki' 
to bangsa tangngia to-Yahudi apa 
mangngagama to-Yahudimiki'. Denki' to 
jio mai tana Kreta na den tooki' to jio 
mai tana Arab. Tasa'ding sola ngasan 
mangkada mpake basata' mpaui to 
apa mejangngaran napugauk Puang 
Allataala." 

12 Sijangngaranni napussak 
ntangngahhi joo apa jaji, napada 
sikutana nakua, "Apara ia battuananna 
tee?" 

13 Apa den too to mpelle'ri nakua, 
"Aa, mipesa'dingngi ori tuu mati', na 
tomalango nniso' anggoro'." 

14 Ke'dehmi Petrus sola joo sangpulo 
mesa rasulu' laen, naandongngii 

mangkada mpangpeissenanni lako 
tobuda nakua, "Ee, kamu' to kupusile'to, 
la kamu' to-Yahudi na kamu' sola ngasan 
to ntorroi kota Yerusalem! Pesa'dingngi 
meloi tee kadangku'. 

15 Te'da namalango tee tau susi to 
passanganmi, sanga mane' tatte' kasera 
tuka' allo. 

16 Apa ia tee apa mikita sola misa'ding, 
mangkamo napau Nabi Yoel tonna anu', 

17 'Nakua Puang Allataala: Sininna rupa 
tau la kuparatuan ngasan Roh-Ku', ke 
tampakkanami lino. Ia to anakkami la 
muane la baine la mpauan kamu' apa 
to mangka kupauanni. Ia to tokallolomi 
la ngkita apa to kupakitanni. Ia to 
tomatuammi la mangtindo mputindo 
tindo la kubenni. 

18 Ta joo wattu la kuparatuanni Roh-Ku' 
to taung-Ku' la muane la baine la 
mpangpeissenanni to apa mangka 
kupauanni. 

19|a mpadenna' buda apa 
mejangngaran jao langi', na apa 
liwa' makalaen-laen lan tee lino, susi 
rara, api, saleu' na rambu. 

20|a memmapattang to allo, na 
memmalellang to bulan susi rara ke la 

nadete'mi allo-Na Puang, allo matonggo 
na mala'bih. 

21 Ta joo wattu, ia to tometa'da tulung 
lako Puang la dipasalama'.'" 

22 Mpatarruhmi kadanna Petrus 
nakua, "Ee, tokupusile'to to-Israel! 
Pesa'dingngii tee kadangku'. Ia joo 
Puang Isa to-Nazaret mangkamo napilei 
naangka'i Puang Allataala menjaji Raja 
Mangpasalama' lako kalemi. Manassa 
joo, nasaba' nabenmo kuasa mpugauk 
tanda mejangngaran na tanda to te'da 
susinna lan tangnga-tangngami susi to 
miissenmo kamu'. 

23 Mangkamo napangben 
Puang Allataala lako kalemi 
ammipangpebunoanni lako togaja' 
napampangngi. Apa sitonganna ia joo 
situru'mo akkatta-Na Puang Allataala 
mellao jiona mai. 

24 Apa napatuo pole'mi Puang Allataala 
jio mai kamatean. Nala'paranmo Puang 
Allataala, moi naamma'i kamatean, 
sanga te'da lalo nakullei to kamatean la 
ntaloi tarruhhi. 

25 Den napau joloi Raja Daud tonna anu 
to Puang Isa nakua, 'Tuli kukita lindo 

to Puang jio oloku', jio bang sa'deku' 
ssolanna', dikua anna te'da kutiapa-apa. 

26 Tamo joo gaja sannang penawangku', 
angkumakkelong mpukelong pangpujian, 
anna ia tee batang kaleku', parannu 
mangtajan lan lamunan. 

27 Nasaba' te'da taeloranna' torro lan 
lino tomate, na te'da too taeloran batang 
kaleku' la buruk lan lamunan, sanga 
Aku'mo kaunan-Ta' to mangka tapilei. 

28 Mangkamo' tapakitan to lalan 
mangnguju lako katuoan tongan. 
Liwa'na' mario nasaba' da'tanna' 
taampai.'" 

2? Mpatarruhpa kadanna Petrus nakua, 
"Ee, todipusile'to, baranina' mpau 
maruruh bangngi lako kamu' to Raja 
Daud tojolota', kumua mangkami mate 
na mangka toomi dilamun. Den unapa to 
lamunanna takita ratu lako too allo. 

30 Apa naissenmo, sanga mesa'i nabi, 
to apa la jaji keanu'. Na mangkamo 
nabasse Puang Allataala kumua, 'La 
kuangka'i to bati'mu menjaji raja 
ssulleko.' 

31 Tamo joo napau joloi Raja Daud 
kumua ia to Raja Mangpasalama' la tuo 
pole'. Nakua, 'Te'da nadieloran torro lan 

lino tomate, na te'da too nalaburuk to 
batang kale-Na lan lamunan.' 

321a joo Puang Isa iamora napatuo 
pole' Puang Allataala jio mai kamatean. 
Na iamora joo to mangka kikita 
kipangpeissenanni sola ngasan. 

33 Ta tonna pamatandei Puang Allataala 
napajioi sa'de kanan-Na, nabenni Roh 
Allataala to Puang Isa susi to dipau jolo, 
na Iamo mparatuankan joo Roh, susi tee 
misa'ding sola mikita too. 

34 Te'da ia na Raja Daud to mende' 
suruga, apa nakuara ia mangkada: 
Nakua Puang Allataala mangkada lako 
Puangku', 'Cumadokkoko ntee sa'de 
kanan-Ku', 

35 angkupupentalo ngasanni to 
ewalim-Mu mukuasaii.'" 

36 Mpatarruh omi kadanna Petrus 
nakua, "Iamo joo naparallu kamu' 
to-Israel nnissen tonganni kumua ia to 
Puang Isa mangka mipampang, Iamo 
napilei Puang Allataala menjaji Puang na 
menjaji too Raja Mangpasalama'." 

37 Masussami penawanna to tobuda 
tonna sa'dingngi, anna kutanaii to 
Petrus sola to rasulu' laenna nakua, "Ee, 

todipusile'to, ianna susi joo naapamo la 
kipugauk?" 

38 Napebalii Petrus nakua, "Mengkatoba 
kamu' jio mai dosami, ammipada 
mpangben kalemi dijio' mpau sangan-Na 
Puang Isa Almaseh anna dampangan 
kamu' Puang Allataala, naben too kamu' 
Roh Allataala. 

39 Jajii susi joo, sanga kamu' napatujui 
joo basse-Na Puang Allataala sola bati'mi 
sola sininna to tomambela, to napilei 
Puang Allataala." 

40 Susimi joo napamanassanni Petrus, 
na budapa to kada laen nanii Petrus 
mpangngingaranni to tobuda nakua, 
"Mengkatoba' kamu'! Danggi' mituru' 
togaja' to tuo tee wattu, dikua danggi' 
nakanna kamu' pangsessa jio mai Puang 
Allataala." 

41 Buda tau ngkatappa'ii to 
pangngajahna Petrus anna dijio'. 
Kerangngan omi budanna to tomatappa' 
joo allo agi-agi tallung sa'bu. 

42 Nalundukki tarruh melajah lako 
rasulu' to tau. Na tuli sirempun too 
kumande sola, mpugauk Kakumandean 
Macero na massambajang. 

43Liwa' buda tanda mejangngaran 
napugauk rasulu', anna jangngah to 
tobuda na malaja' too. 

44 Sangnginawa tarruhhi sola ngasan 
to tomatappa', na ia to apa naampui 
napuapai sola ngasan. 

45]anna den mbaluk apanna ba'tu 
ewananna, natawa-tawanni solana 
to allinna situru' kaparalluanna 
simesa'-mesa' tau. 

46 Allo-allo tuli sangnginawa Ilundukki 
kasirempunan lan Bola Puang Allataala. 
Napasilele to bolana nanii sirempun 
mesa' penawa sipakario-rio kumande 
na ngkande roti mpengngingaranni 
kamatean-Na Puang Isa, 

47 na mpakala'bih Puang Allataala. 
Napumasannang ngasan tau. Allo-alloi 
tuli napakerangnganni Puang Allataala to 
todipasalama'. 

3 1 Den pissen wattu tonna wattu 

passambajanganmo tatte' tallu soloh 
allo, namale Petrus sola Yahya lako Bola 
Puang Allataala. 

2 Den mesa' muane kupi' mammula 
jajinna, jio bang sikandoppi' babangan 
to disanga Babangan Ballo. Allo-allo tuli 

nabawa tau lako la meta'da-ta'da lako to 
tau mentama Bola Puang Allataala. 

3Ja tonna kitai to Petrus sola Yahya 
mentama Bola Puang Allataala, 
mengkamase-masei lako rrannuan 
sudakka. 

4 Apa nakaje'jekki Petrus sola Yahya 
nakuanni, "Ee, kitakan!" 

> Nakaje'jekmi, sanga nasangai kumua 
la den apa nabenni. 

6 Apa nakua Petrus, "Ee, mane! Te'da 
doi' kuampui, apa ia to kuampui la 
kubenko. Kupaui sangan-Na Puang Isa 
Almaseh to-Nazaret, 'Lumingkako!'" 

7 Natoei Petrus to lima kananna 
napake'dehhi. Ta'pa memmawatang to 
ajena sola panglesoanna. 

8 Ke'dehmi anna male lako male jio 
mai, namane' mentama rante Bola 
Puang Allataala sola Petrus na Yahya. 
Ia tonna lumingkamo mella'bu-la'bu too 
mpakala'bih Puang Allataala. 

3 Jangngah ngasan to tau jio ngkitai 
lumingka sola mpakala'bih too Puang 
Allataala. Takkajanna'i, sanga naissen 
sola ngasan kumua ia joo tau to 
mengkamase-mase bang nabiasa 
cumadokko jio Babangan Ballo. 

10 (3:9) 

11 Meundii joo tau lako Petrus sola 
Yahya. Ia tonna ratu sola tallu lako rante 
pentionganan disanga "Rante Sulaiman", 
siratuan ngasanmi to tau jangngah 
ntalimbungngi. 

121a tonna kitai Petrus to tobuda 
nakuamo, "Ee, to-Israel, matumbari 
mijangngahra? Matumbari mikaje'jek 
tarruh bangkan? Misangaraka kumua 
kapakulleanki'ra ba'tu kamenturusanki' 
lako Puang Allataala anna wa'ding 
lumingka tee tau? 

13 Ja to Puang Allataala nasompa 
tojolota' Nabi Ibrahim, Ishak na Yakub, 
Iamo mangka mpakala'bih Puang Isa, 
kaunan-Na. Iamo joo Puang Isa to 
mipangngolo lako tomangparenta, micia' 
too ntarimai tonna la Ila'paranni Pilatus. 

14Moi na pesua mattantun-Na Puang 
Allataala to te'da nakasalan, apa cia' 
kamu' ntarimai ammipeta'dai lako Pilatus 
la la'paranni joo to mbuno tau. 

15Mangka mipangpebunoan, 
nasitonganna Iamo garonto'na 
katuoanna sininna tau. Apa napatuo 
pole'mi Puang Allataala jio mai 

kamatean, na kiissen kumua tongan joo, 
nasaba' kikita kami'. 

16 Iamo mpalumingkai nasaba' 
kamatapparannamora lako Puang Isa, 
anna kuasan-Na mpemawatangngi pole'i 
to ajena tee tau miissen jolona kupi'. Ia 
joo kamatapparan mpamalekei jio olomi 
sola ngasan. 

17 Fe, todipusile'to, kamu'mo 
sola torroan pekaamberanmi 
mpangpebunoan Puang Isa. Kuissen 
kumua ia mipugaukki susi joo, sanga 
te'da mipahangngi. 

18 Apa moi nasusi joo, jajimi to apa 
pura napasan Puang Allataala to napau 
sininna nabin-Na tonna anu', kumua ia 
to Raja Mangpasalama' la gaja parri'. 

19 Fe todipusile'to! Iamo joo 
la mpenassanni kamu' dosami 
mimengkatoba', mimenturu' lako Puang 
Allataala anna dita'dei to dosami, 

20 ammiperasai kamasannangan. La 
nasua Puang Allataala to Puang Isa, to 
pura napileimo tonna anu', ratu lako 
kamu', menjaji Raja Mangpasalama'mi. 

21|a torroi jao suruga sanggenna 
nabarui Puang Allataala to 

pangpajajinna, susi to napasan 
nabin-Na tonna anu'. 

22 Denmo napaui Nabi Musa kumua, 
'La napadenan kamu' Puang Allataala 
mesa' nabi susi tee aku', napilei lan 
mai rapummi. Pesa'dingngi to apa la 
napauan kamu'. 

23 Tag to tau te'da napesa'dingngii to 
apa napau joo nabi, la disarakki jio mai 
umma'-Na Puang Allataala na disabu'i.' 

24 Sininna nabi mellao jio mai Nabi 
Samuel napangpeissenan ngasanmo apa 
to la jaji tee too. 

25 Kamu'mo bati'na joo nabi. Na ia 
to basse-Na, napaden Puang Allataala 
lako tojolomi, dipatuju lako kamu'. Ia 
tonna paui Puang Allataala to basse-Na 
lako Nabi Ibrahim, nakua kumua, 'La 
kubarakka'i to sininna bangsa lan tee 
lino, sanga bati'mu.' 

291amo joo napatuo pole'i Puang 
Allataala to Puang Isa, kaunan-Na, 
nasuai male lako kamu' jolo', dikua 
nabarakka'i kamu', napupengkatoba' 
kamu', ammipada mpatorroi to 
panggaukan gaja'mi." 

1 Ta tonna mangkada unapa Petrus 
sola Yahya lako tobuda, siratuanni 

to imang sola kapala pangjagana Bola 
Puang Allataala na to-Saduki. 

2 Mabirihhi lako Petrus sola Yahya, 
sanga ia to nnajahhii tobuda kumua, tuo 
pole'mi to Puang Isa jio mai kamatean. 
Na iamo joo mpamanassai kumua la tuo 
pole' to tomate. 

3Najokkoi joo rasulu' sola duai, 
napatamai pangtarungkuan. Dipallan 
bangmi sola dua ratu lako masawanna, 
nasaba' bongimi. 

4 Apa ia to mangka mpesa'dingngi 
pangngajahna rasulu', budai to 
matappa'. Kerangngan pole'mi to 
tomatappa' namenjaji agi-agi limang 
sa'bu muane. 

“Ja tonna masawanna, sirempunmi jio 
kota Yerusalem to pekaamberan agama, 
pekaamberan to-Yahudi, na guru agama. 

Jio tooi to Imang Lompo disanga 
Hanas. Na denpa Kayafas, Yahya sola 
Aleksander na sininna rapu laenna 
Imang Lompo. 

7Ta tonna dibawamo Petrus sola Yahya 
lako kasirempunan, nakutanaimi nakua, 
"Umbo mikua mpamalekei joo tokupi'? 
Indara kuasa, ba'tu kamawatangan pole 
umbora mipake mpamalekei?" 

8 Kuasan-Na Roh Allataala, namebali 
Petrus nakua, "Ie', kita' pekaamberan 
agama sola pekaamberan to-Yahudi! 

?Tamo kidiparessa tee allo sanga 
mpugaukkan kameloan, ntulung mesa' 
tokupi', na madoang tooki' nnissenni 
umbo kikua mpamalekei joo tau. 

10 Parallu taissen sola sininna to-Israel 
kumua ia tee tau maleke ke'deh jio 
olota', sanga kuasan-Na Puang Isa 
Almaseh to-Nazaret. Iamo to mangka 
tabuno tontapangpepampanganni jao 
kaju sitamben, apa napatuo pole'mi 
Puang Allataala jio mai kamatean. 

11 Puang Isamo to nasanga tee aya' 
lan Sura' Allataala kumua, 'Ia to 
batu mica'bean to kamu' pande bola, 
menjajimo batu ariri petuo.' 

12 Pyang Isa mandara mpasalama' tau. 
Sanga sininna to narande tana nasambo 
langi' te'da tau laen to naben kuasa 
Puang Allataala la mangpasalama'." 

13 Jangngah tomparessa Rasulu' Petrus 
sola Yahya, sanga naissen kumua 
tobiasa bangri na te'da too sikolana, 
apa matumbai nabarani mebali susi joo. 
Naissen kumua tonturu' Puang Isa. 

14 Na te'damo apa napau, sanga jioi 
joo to mangka dipamaleke ke'deh jio 
sa'dena Petrus sola Yahya. 

15 Nasuami messun lan mai bola 
pangra'tasan kara-kara, namane' 
mbicara pole'i, 

16 nakua, "Apara la tagaukanni tee 
tau? Naissen ngasanmo to-Yerusalem 
kumua mejangngaran tongan ia 
to apa napugauk. Na tangdiissen 
mpessakkannii. 

17 Apa dikua danggi' nasabuda-budanna 
tau nnissenni tee, melo ke taanggaii, 
anna moi mesa' tau te'da lalo nanii 
ncuritai joo tau disanga Puang Isa." 

18 Natambai pole' omi to Petrus sola 
Yahya mentama, nakuanni, "Te'damo 
miwa' ding mpangpangngajaranni joo tau 
misanga Puang Isa." 

19 Apa napebalii nakua, "Tapikkiri' 
bangmi, umbonna to nakabudai Puang 
Allataala, nturu'raka parentata' iarika 
nturu' parenta-Na. 

201a ke kami', te'da kilantorroii mpaui 
apa to mangkamo kikita sola kisa'ding." 

21 Apa te'da lalan la nanii to pangbicara 
la ncallai to Petrus sola Yahya, nasaba' 
sininna tau mpakala'bih Puang Allataala 

sanga ia joo kajajian mejangngaran. 
Iamo joo naanggai bangri, namane' 
Ila'paranni. 

22| a'bimi patang pulo taunna joo 
todipamaleke. 

23Ta tonna dila'paranmo, male pole'mi 
Petrus sola Yahya lako solana, nacuritan 
ngasanni to pura napauanni kapala 
imang sola pekaamberan to-Yahudi. 
241a tonna mangkamo solana 
ssa'dingngi, mpamesa'i penawa 
namassambajang lako Puang Allataala 
nakua, "Oo Puang, kita'mo to mpaden 
langi', lino na tasik sola sininna issinna. 
25 Pangpatujun-Na Roh Allataala 
namangkada kaunan-Ta' Raja Daud 
tojoloki' mpau kadan-Ta' kumua, 
'Matumbari namabirih to bangsa 
tangngia to-Yahudi? Matumbari 
namangtangngah tangkebattuan, 
sininna rupa tau? 

26 Sininna raja lan lino mangngatta 

la parari, na sininna kapala sirempun 
nnewa Puang Allataala sola Raja 
Mangpasalama' to napilei.'" 

27 Mpatarruhmi kadanna nakua, "Oo 
Puang, tongan to kadan-Ta', nasaba' 
denmo nasirempun Raja Herodes na 

Gubernur Pontius Pilatus lan tee kota 
sola bangsa tangngia to-Yahudi na 
to-Yahudi nnewa Puang Isa kaunan-Ta'. 
Ia to kaunan mattantun-Ta' mangkamo 
taangka' menjaji Raja Mangpasalama'. 

28 Mesa' penawai la mbuno Puang Isa. 
Apa sitonganna ia to kadibunoanna, 
tapattantu jolomo la jaji situru' 
kuasan-Ta' na pakkaeloran-Ta'. 

2900, Puang! Takitari, nagarra'- 
garra'mokan. Tatulungkan kimawatang 
angkibarani mpangpeissenan kadan-Ta'. 

30 Papajanmi to kuasan-Ta', 
angkiwa'ding mpamalagah tomasaki, 
sola mpugauk tanda mejangngaran 
mpake kuasan-Na Puang Isa, kaunan 
mattantun-Ta'." 

31 Ta tonna mangkamo massambajang, 
tirogemi to nanii, anna kuasai ngasanni 
Roh Allataala, nabarani mpangpeissenan 
kadan-Na Puang Allataala. 

32 Ta to tomatappa' mesa' penawa bang. 
Moi mesa' te'da ssangai kumua ia to apa 
naampui, apa mesanna. Padami to apa 
naampui, napuapai sola ngasan. 

331a to rasulu', matongko ke 
mangkadai, mpangpeissenanni kumua 

tuo pole'mi to Puang Isa, nabarakka'i 
ngasanni Puang Allataala to tomatappa'. 

34 Moi mesa' te'dai kasumpuan. Sanga 
ia to tonnampui padang ba'tu bola, 
nabalukki, na ia to allinna 

35 napangbenni lako rasulu' anna 
tawa-tawanni ia to tomparalluii. 

36 Susi toomi napugauk Yusuf to-Siprus. 
Mbalukki padangna, nabenni rasulu' 
to allinna. Ia joo Yusuf bati'na Lewi 
na ia to rasulu' ssanga tooi Barnabas 
(battuananna tomangpakatana). 

37 (4:36) 

5 1 Apa den mesa' muane disanga 
Ananias na bainena disanga Safira 
mbaluk toda ia padangna. 

2 Sesena joo alli padangna napatorro na 
sesena naben rasulu'. Ia joo nasitujui 
sola bainena. 

3Nakuanni Petrus, "Ee, Ananias, 
ammueloran bang ora kalemu nakuasai 
Ballisi', ammuuragara Roh Allataala, 
ssarakan buni kalemu sesena alli 
padangmu? 

“Ia joo padang, apammu iko tonna 
te'dapa mubalukki. Na ia to allinna 
tommumangka mbalukki, apammu too 
iko. Jaji anna mase ora penawammu 

male manggauk susi joo? Tangngia iko 
tolino muuraga apa Puang Allataala Ia!" 

“Ja tonna mangka ssa'dingngi joo kada, 
ta'pa tipessambakmi Ananias namate. 
Padami to tossa'dingngi joo, memmalaja' 
ngasan. 

6 Siratuanmi to tokallolo nabalunni to 
batang rabukkuna, nabullei lako salean, 
natarruh male Ilamunni. 

7 Mbai tallung jang mangkanna ratumi 
to bainena. Te'da naissenni to apa mane' 
mangka jaji. 

8 Nakuanni Petrus, "Pauanna' 
sitonganna, pada tonganmoraka 
tee allinna to padang mubaluk sola 
muanemu?" Napebalii bainena nakua, 
"Tongan, padamo tuu allinna." 

9Nakuanni Petrus, "Ciapari 
musikangkolo'ra muanemu ncoba 
mpamagalli Roh Allataala? Den tau 
ke'deh jio ba'ba mane' pole Ilamun 
muanemu na ia bang unamo la male 
pole' o mbulleko lako salean." 

10 Ta'pa tipessambak bang unami 
joo bainena jio olona Petrus namate. 

Na ia tonna mentama to tokallolo, 
nakitai matemo. Nabullemi lako salean 

to batang rabukkuna, namane' male 
Ilamunni napasiandah muanena. 

11 Gaja lanjang ngasan to tomatappa' 
sola to tau laen to ssa'dingngi joo. 

121a to rasulu' mpugauk mangrupa- 
rupa tanda mejangngaran lan tangnga- 
tangngana tobuda. Tuli mesa' penawai 
to tomatappa' sirempun jio rantena 
Sulaiman jio Bola Puang Allataala. 

13 Te'da tosalean barani ratu rraui, apa 
gaja naangga' tobuda to tomatappa'. 

14 Samasai-sainna sakerangngan- 
rangnganna to tomatappa' lako Puang Ia 
muane la baine. 

15 Susimi joo, to tanda mejangngaran 
napugauk rasulu', arannai ia to tomasaki 
dikolong lako randan lalan nadipajao 
katindoan iarika ampah, dikua na moi 
bajo-bajona bangra Petrus ngkannai 
ke nnola jioi, wa'ding napumalagah 
tomasaki. 

16 Buda tau siratuan jio mai 
mengguririkkina kota Yerusalem 
mbawa tomasaki sola to natamai setang, 
nadipamalagah ngasan, nadipasun too 
to setang jio mai kalena. 

17 Katampakanna magajinawai joo 
Imang Lompo sola taunna, iamo to 
torroan to-Saduki, 

18 najokkoi to rasulu', napatamai 
pangtarungkuan. 

19 Apa ia tonna bonginna, den 
malaeka'-Na Puang ntimbakanni joo 
ba'ba pangtarungkuan, napasunni to 
rasulu'. Nakua joo malaeka' ngkuanni, 

20 "Fe, male kamu' tama Bola Puang 
Allataala ammipangpeissenanni to 
katuoan baru lako tobuda!" 

21 Naturu'i joo kadanna, na masawanna 
melambi' mentamami Bola Puang 
Allataala mangngajahhi. Ia joo wattu 
ia to Imang Lompo sola taunna 
mpangpesuanni nasirempun to 
Pangbicara Agama, iamo to sininna 
pekaamberan agama sola pekaamberan 
to-Israel. Napangpesuanni to rasulu' 
nadipasun lan mai pangtarungkuan, 
nadibawa ratu mangngolo. 

22 Apa ia tonna ratu lako 
pangtarungkuan to todisua, te'damo 
naampa'i to rasulu' lan. Jaji polei mpaui 
lako to tossuai, nakua, 

23"Ta tongkiratumo lako 
pangtarungkuan, tikunci melo to 

ba'ba na jio bang unai to pangjaga 
mangngampa. Apa ia tongkitimbakkii to 
ba'ba, moi mesa' te'damo tau lan kikita." 
241a tonna sa'dingngi kapala 
pangjagana Bola Puang Allataala sola 
kapala imang joo kadanna, pussakmi 
ntangngahhi kumua ba'tu la apamo jaji 
lako to rasulu'. 

25 Apa den mesa' tau ratu mpaui nakua, 
"Oo! Ia to totapatama pangtarungkuan 
nnajahhi tobuda lan Bola Puang Allataala 
tee too." 

26 Ta'pa malei joo kapala pangjagana 
Bola Puang Allataala sola taunna njokko 
pole'i joo rasulu'. Apa te'damo naewa 
karrahhi, sanga malaja'i lako tobuda, 
iamo ke nasilekko'i batu. 

27 Nasolanni kapala pangjaga sola 
taunna joo rasulu' lako kasirempunan 
Pangbicara Agama, naparessai Imang 
Lompo. 

28 Nakuanni, "Ee, kusanga mangkamo 
kamu' kianggai kumua danggi' lalo 
mipangpangngajaranni to Puang Isa. 
Ammipugauk pole' omi joo? Kannori 
mipatitaleh to pangngajaranmi lan lili'na 
kota Yerusalem, ammilantanda omokan 

kumua kami' ntumangngi namate joo 
tau." 

29 Apa napebalii Petrus sola padanna 
rasulu' nakua, "Kila'biran kami' nturu' 
Puang Allataala na ia to nturu' tolino! 

30 Ta to Puang Allataala nasompa 
tojolota', Iamo mpatuo pole'i jio mai 
kamatean to Puang Isa to mangka 
mipangpepampangan jao kaju sitamben. 

31 Napamatande napajioi sa'de kanan- 
Na, namenjaji Raja Mangpasalama', 
dikua anna den wattunna to bangsa 
Israel namengkatoba' jio mai dosana na 
didampangan. 

32 Kami'mo tee to mangka ngkitai 
kipangpeissenanni lako kamu' sola Roh 
Allataala, to nasua lako to tonturu' 
parenta-Na." 

33 Gaja pallai tuu lako Pangbicara 
Agama tonna sa'dingngi joo, namadoang 
la mbunoi to rasulu'. 

34 Apa den mesa' to-Farisi Pangbicara 
Agama, disanga Gamaliel. Ia tee 
Gamaliel guru agama nakasiri' ngasan 
tau. Ke'dehhi ssua tau mbawai joo 
rasulu' lako salean jolo', 

35 hamane' mangkada nakua, "Ee, 
tokupusile'to to-Israel! Tangngah meloi 
apa to la mipugauk lako tee tau. 

36 Nasaba' den tau tonna tee disanga 
Teudas, ssanga kalena iamo mattujunna, 
na mbai den pata ratuh tau nturu'i. 
Apa dibunoi, nasisarak-sarak ngasan to 
taunna, te'damo najaji to akkattana. 

37 Mangkai joo, tonna dipugauk mbilang 
tau, den omi Yudas to-Galilea. Buda tau 
nasolan turu'i nnewa tomangparenta. 
Apa dibuno tooi, nasisarak-sarak too to 
tonturu'i. 

38 Jaji, ianna aku', danggi' lalo 
mipatumba-tumbai tee tau, la'paran 
bangmi ia. Sanga ia ke ia to akkattana 
sola panggaukanna pole jio mai tolino, 
nang la mangnganggean ia. 

39 Apa ia ke pole jioi mai Puang Allataala, 
te'da mikullei la ntaloii. Wa'ding pajan 
undinna kumua tonnewara kamu' Puang 
Allataala." Natarima tuu lako Pangbicara 
Agama joo pangpangngingaranna 
Gamaliel. 

40 Napangpesuanni to rasulu' ratu, 
napekajui, namane' ngkuanni, "Te'damo 
miwa'ding mpangpangngajaranni to 


KISAH PARA RASUL 5.41-6.2 29 


misanga Puang Isa." Mangkai joo 
dila'paranmi. 

41 Masannang to rasulu' messun lan mai 
joo kasirempunan Pangbicara Agama, 
sanga narekenmo Puang Allataala sipato' 
dipakario-rio, nasaba' kamatapparanna 
lako Puang Isa. 

42 Allo-allo te'da ka'tunna 
mangngajahhi, la lan Bola 
Puang Allataala, la lan bolana 
tau, napangpeissenanni to 
Kareba Kasalamatan kumua Raja 
Mangpasalama' to Puang Isa to pura 
dipau tonna anu'. 

6 1 Samasai-sainna sakerangngan- 

rangnganna to tomatappa' lako 
Puang Isa. Ia joo wattu ia to to-Yahudi 
mangbasa Yunani mangnuku-nuku lako 
to-Yahudi mangbasa Yahudi unamo, 
nakua, "Ia to solaki' baine to te'damo 
muanena, te'da nadiingaran ke ditawanni 
kandena to tau keallo-keallo." 

2Tamo joo na ia to sangpulo dua 
rasulu' rrempun ngasanni to tomatappa' 
nakuanni, "Te'da namelo ke kitorroii 
mpangpeissenan kadan-Na Puang 
Allataala passalan la nnurusu' kande. 

3 Jaji melo ke mpilei kamu' pitu tau lan 
mai tangnga-tangngami to todikasiri', 
tomelo pangtangngaranna nakuasai too 
Roh Allataala. Iamo la kiangka' nnurusu'i 
tee, 

4angkiwa'ding tongan-tongan 
massambajang sola mpangpeissenan 
kadan-Na Puang Allataala." 

> Nasitujui ngasan tomatappa' joo 
kadanna rasulu', napileii to Stefanus, 
mesa' tomatappa' tongan lako Puang 
Isa, nakuasai too Roh Allataala. Ia 
to laenna dipileii Filipus, Prokhorus, 
Nikanor, Timon, Parmenas na Nikolaus 
to-Antiokhia. Ia to Nikolaus tangngia to- 
Yahudi, apa mangngagama to-Yahudimo. 

6 Disua ngasanni male lako rasulu', 
napassambajanganni, napalullungngi 
pala'na mbarakka 'ii. 

7 Susii joo laoanna nasatitaleh-talehna 
to kadan-Na Puang Allataala na 
sakerangngan-rangnganna too to 
tomatappa' lako Puang Isa jio kota 
Yerusalem. Na moi imang buda too 
memmatappa'. 

8Ja to Stefanus nabarakka'i Puang 
Allataala anna benni kuasa mpugauk 

tanda mejangngaran lan tangnga- 
tangngana tobuda. 

9 Apa den duang torroan to-Yahudi 
nnewalii. Ia to sangtorroan, ba'tu 
pira-pira to-Kirene sola to-Aleksandria 
jio mai bola passambajangan to-Yahudi 
to jolona kaunan. Ia to sangtorroanpa 
to-Kilikia na to-Asia. Sipekkai Stefanus 
joo tau sola ngasan, 

10 apa te'da nakullei ncau' kadai, 
sanga Roh Allataala mbenni kamaccan 
mangkada. 

11 Tamo joo namale nnarak ba'tu pira- 
pira tau nabenni apa anna mangkada 
kumua, "Denmo kisa'dingngi tee tau 
ntampakki ropu Nabi Musa na Puang 
Allataala." 

12 Susimi joo rrasi tobuda, pekaamberan 
to-Yahudi sola guru agama, namale 
njokkoi to Stefanus, namane' mbawai 
lako kasirempunan Pangbicara Agama 
nadipangngolo. 

13 Napangngolo too to sa'bi tangtongan 
to mpaui kumua, "Ia tee tau tuli ncocco 
Bola Puang Allataala sola atoranna Nabi 
Musa. 

14 Denmo kisa'dingngi mangkada 
nakua, 'Ia joo Puang Isa to-Nazaret la 

naro'pokan tee Bola Puang Allataala, na 
sininna to ada' tamanah jio mai Nabi 
Musa la nasullei.'" 

15 Mengkita lako ngasan Stefanus 
sininna to tau lan joo kasirempunan 
Pangbicara Agama. Ia to lindona susi 
bang lindo malaeka' dikita. 

1 Nakutanaii Imang Lompo to 
Stefanus nakua, "Tonganraka to 
napau tuu mati' tau?" 

2 Napebalii Stefanus nakua, "Tabe' 
lako to tomala'bihku' sola ngasan, 
pekaamberan agama, pekaamberan 
to-Yahudi na guru agama! Tapesa'dingngi 
meloi! Ia tonna torro jio unapa tana 
Mesopotamia to tojolota' Nabi Ibrahim, 
te'dapa namellele lako kota Haran, ratui 
to mala'bih, Puang Allataala, 

3 ngkuanni, 'Messarakko lan mai 
tondokkomu sola rapummu, mumale 
lako tondok to la kupakitanko.' 

4Messunmi Nabi Ibrahim lan mai tondok 
to-Kasdim na mellele lako kota Haran. 
la tonna mangkamo mate ambe'na, 
nasuami Puang Allataala mellele tama 
tee tondok, tee tatorroi too. 

> la joo wattu te'da nabenni Puang 
Allataala tee tondok lako Nabi Ibrahim 

la napumanah, moi sangjangkan te'da 

too nabenni. Apa napangngakui Puang 

Allataala kumua la naben Nabi Ibrahim 
napuapai ratu lako bati'na. Ia joo wattu 
te'dapa anakkana Nabi Ibrahim. 

6 Apa nakuanmo ia Puang Allataala 
kumua, 'La mentoratui to bati'mu jio 
tondokkona tau, na la napukaunan sola 
nasessai pata ratuh taun masainna. 

7 Apa la messunni lan mai joo tondok 
anna sompana' ntee, ke kusessai joo 
bangsa mpukaunanni.' 

8Susimi joo napangngakui Puang 
Allataala anna suai to Nabi Ibrahim 
disunna' menjaji tandana joo 
pangngakuan. Ia tonna jajimo to 
anakkana disanga Ishak, nasunna'i 
tonna umuru' karuamo allona. Susi 
toomi Ishak ssunna' anakkana to disanga 
Yakub, na Yakub ssunna' ngasanni to 
sangpulo dua anakkana, iamo tojolota' 
kita' bangsa Yahudi. 

9 Apa masere atii to tojolota' lako mesa' 
sile'tona disanga Yusuf, anna balukki 
nadipukaunan jio tana Mesir. Apa tuli 
naampaii Puang Allataala, 

10 anna tulungngi ke masussai. 
Nabenni barakka' sola kamaccan tonna 

mangngolo lako Firaun, Raja Mesir, anna 
angka'i menjaji gubernur jio, napakuasa 
tooi lan salassa'na. 

11 Den pissen napealloan la'da' lan lili'na 
tana Mesir sola Kanaan anna liwa' parri' 
to tau, te'damo nanii nnampa' kande to 
tojolota'. 

12 Apa ia tonna issenni Yakub kumua 
den gose' jio tana Mesir, nasuami male 
lako to anakkana, iamo tojolota'. Iamo 
joo bungah kamaleanna lako. 

13Ta tonna mangpenduannamo male 
lako, mane'ri mpangpeissenan kalena 
Yusuf lako sile'tona. Mane' toori joo 
naissenni Raja Mesir to rapunna Yusuf. 

14 Mangkai joo napepasanni Yusuf 
to ambe'na disanga Yakub napeta'dai 
namellele ngasan sola rapunna lako tana 
Mesir -- pitung puloi lima sola ngasan. 

15 Mellelemi Yakub sola rapunna lako 
tana Mesir na jio nanii mate sola to 
tojolota'. 

161a to batang rabukkuna dibawa 
pole lako kota Sikhem, nadilamun jio 
lamunan mangka naalli doi' pera' Nabi 
Ibrahim lako bati'na Hemor jio kota 
Sikhem. 

17 Ia tonna la ndete'mi wattunna Puang 
Allataala mpugauk pangngakuan-Na 
lako Nabi Ibrahim, sabuda-budannami to 
bangsata' jio tana Mesir, 

18 arannai den raja laen mangparenta 
jio, na te'da naissenni to Yusuf. 

19 Nacapa'-capa' to bangsata', na 
gaja parrang lako tojolota'. Naparuku 
nca'beanni to peana ke mane' jajii, 
nakua danggi' namembuda. 

20 Tamo joo wattu najaji Nabi Musa. 
Malolo situru' pengkitan-Na Puang 
Allataala. Tallung bulan masainna 
ditaranak lan bolana ambe'na. 

21Na ia tonna dica'bean, naalai 
anakdara anakkana Firaun nataranakki 
susi anak tonganna. 

22 Sininna kamaccanna bangsa Mesir 
diajaranni, arannai pacau' la lan buangan 
kada la lan sipa'na. 

23 Ta tonna patang pulomi taunna to 
Nabi Musa, mamali'mi la male ssikitan 
to-Israel bangsana. 

24 Ngkitai mesa' solana nasessa to- 
Mesir, napessangkaii joo solana, nabunoi 
joo to-Mesir. 

25 Nasanga napahang bangsana kumua 
iamo nasua Puang Allataala la'paranni. 
Apa sitonganna te'da napahangngi. 

26 Masawanna ngkita omi dua tau 
pada to-Israel sibobo', naalla'ii la 
mpasipemeloanni, nakuanni, 'Ee mane, 
to sile'to kamu' tee. Ammisipasusira 
kamu'?' 

27 Apa ia joo tosala lako solana, 
naturrunni to Nabi Musa nakuanni, 
'Indara nnangka'ko kapala ba'tu 
tombicara kara-karaki'? 

28 La mubuno toora'ka susi to-Mesir 
mubuno sangbo'?' 

291a tonna sa'dingngi Nabi Musa to 
kadanna, ta'pa malaii lako tana Midian, 
natorro jio. Jio nanii jaji to anakkana 
dua. 

30 patang pulo taun mangkanna joo den 
mesa' malaeka' ratu lako Nabi Musa jio 
padang pallawangan sikandoppi' Buntu 
Sinai. Nampangpekitan kalena susi 
dukku api messun lan mai pangngala 
duri. 

31 Jangngahhi ngkitai joo, namadoang 
ngkanassai. Iamo joo namale 
ngkandoppi'i, na ssa'ding gamaran-Na 
Puang Allataala kumua, 

32 'Aku'mo Puang Allataala to nasompa 
tojolomu, Nabi Ibrahim, Ishak na Yakub.' 
Mbe'behhi Nabi Musa, sanga malaja'i, na 
te'damo nabarani ngkitai. 

33 Mangkada pole' omi Puang Allataala 
nakua, 'Alaii sandala'mu, nasaba' ia tuu 
munii ke'deh, iamo tana nanii Puang! 

34 Kukitamo kamapa'dikanna umma'- 
Ku' jio tana Mesir. Kusa'ding toomo to 
sarrona angkumellao la la'paranni. Jaji, 
la kusuako pole lako tana Mesir!' 

35Ja tee Nabi Musa to te'da 
natarimai bangsa Israel tonna 
kuanni, 'Indara nnangka'ko kapala ba'tu 
tomangra'tahki'?' Na ia to malaeka' 
mpangpekitan kalena lako Nabi Musa lan 
pangngala-ala duri dukku, iamo nasua 
Puang Allataala nnangka'i kapala nasua 
male Ila'bak umma'-Na. 

36 Iamo mpasun bangsa Israel jio mai 
tana Mesir mpake mangrupa-rupa tanda 
mejangngaran la jio tana Mesir, la jio 
Tasik Malea, na jio padang pallawangan 
patang pulo taun masainna. 

37 Ta toomo mpauanni to bangsa Israel 
kumua, 'La napadenan kamu' Puang 
Allataala mesa' nabi susi tee aku', napilei 
lan mai rapummi.' 

38 Nabi Musamo to lan tangnga- 
tangngana to-Israel jio padang 
pallawangan mpangpeissenanni lako 
tojolota' to apa napauanni malaeka' 
jao Buntu Sinai. Iamo ntarimai to kada 
diputuo pole jio mai Puang Allataala to 
disimanahhi ratu lako kita'. 

39 Moi nasusi joo cia'i to tojolota' nturu'i. 
Te'da natarimai, apa madoangri ia pole 
pole' lako tana Mesir. 

40 Nakuanni to imang Harun, 
'Garagankan kami' tau-tau dewata, na 
ia njoloankan. Sanga te'damo kami' 
kiissenni apa to jaji lako Nabi Musa, to 
mangka ssolankan messun jio mai tana 
Mesir!" 

41 Tamo joo wattu nanggaraga tau-tau 
dewata susi anak sapin, namane' 
mpaden pangramean karoba ssompai 
joo tau-tau dewata panggaraganna. 

42 Jaji napemboko'imi Puang Allataala 
napupangngelohna bangngi ssompa 
bintuin jao langi' susi to diuki' lan sura' 
nabi kumua, 'Ee to-Israel! Denmoraka 
mipangkaroban karoba panggere' sola 
karoba laen lako Aku' lan joo patang pulo 
taun masainna jio padang pallawangan? 

43Te'da bangpa, apa malera kamu' 
mbulle-bulle tenda tau-tau dewata 
Molokh sola bintuin dewatammi to 
disanga Refan. Iamo to tau-tau dewata 
migaraga la misompa. Iamo joo 
kulampali' kamu' mambela sambali' kota 
Babel.'" 

44 Mpatarruhhi kadanna Stefanus 
nakua, "Ia tonna jio unapa 
padang pallawangan to tojolota', 
napangpeparentanni Puang Allataala 
lako Nabi Musa na nggaraga tenda, 
susi to apa mangka napakitanni. Ia 
joo tenda menjaji tanda kumua Ia to 
Puang Allataala mari'pih lan tangnga- 
tangngana tolino. Jaji tuli nabawa 
melakoi jio padang pallawangan. 

45 Sitarruhna nabawa tooi, tonna 
solanni Yosua male parari mpassialaii 
tee tondokkota' jio mai kuasanna 
bangsa laen to naula'i Puang Allataala 
jio mai olona. Ia joo tenda jioi 
tangnga-tangngana to-Israel ratu lako 
kaparentanna Raja Daud. 

46 Masannang penawan-Na Puang 
Allataala lako Raja Daud. Iamo joo 
napeta'dai Raja Daud lako Puang 
Allataala to nasompa Yakub tonna 

anu' nakua, 'Oo Puang, taeloranna' 
kugaraganki' bola.' 

47 Apa Sulaimanra mpake'deh Bola 
Puang Allataala. 

48 Apa te'da ia natorro lan bola 
panggaraga tolino to Puang Allataala 
makuasa, nasaba' den diuki' lan sura' 
nabi nakua Puang Allataala kumua, 

49'Langi' iamo kunii cumadokko 
mangparenta, na lino iamo pelleseang- 
Ku'. Bola apara to la migaraganna'? 
Umbora to kunii torro? Apa tang- 
Aku'raka mpadenni to sininna apa den?' 
Susimi joo kadan-Na Puang Allataala." 

50 (7:49) 

31 Mpatarruhhi kadanna Stefanus nakua 
lako tuu lako Pangbicara Agama, "Ie' 
kita', antatakkaliwa'ra membattuk tagaja 
sussa menturu' lako Puang Allataala! 
Gaja taru to talinganta' mpesa'dingngi 
kadan-Na! Pada bangki' tojolota' tuli 
nnewa Roh Allataala! 

52 Denraka to nabi tangnasessa? Buda 
nabi nasua Puang Allataala tonna anu' 
mpaui to karatuanna Tomalampu'-Na 
apa nabunoi tojolomi. Na mangten 
tooki' too allo tapangpejokkoanni 
antapangpebunoanni. 

53Mangka toomiki' naparatuan 
malaeka' to atoranna Nabi Musa apa 
te'da taturu'i!" 

341a tonna sa'dingngi tuu lako 
Pangbicara Agama sininna to napau 
Stefanus, gaja pallami nasunggarigi'. 

>> Apa ia to Stefanus nakuasai Roh 
Allataala, namentingngara de' langi' 
nangkita kamala'biran-Na Puang 
Allataala na Puang Isa ke'deh jio sa'de 
kanan-Na. 

56 Mangkadai nakua, "Wah, ngkitana' 
langi' titimbak na pajan to Anak 
Mentolino ke'deh jio sa'de kanan-Na 
Puang Allataala!" 

37 Pada ntampunni talinganna, 
napissennii mearrak naluruii to Stefanus. 

58 Nagararakki lako salean kota, 
namane' rrura batui. Ia to sa'bi 
tangtongan mpangpeampan pakeanna 
lako mesa' tokallolo disanga Saulus. 

59 Da'tan bang unapi dirura batu to 
Stefanus, namassambajang nakua, "Oo 
Puang Isa, tarimai to sunga'ku'!" 

60 Namane' mengguntu' naandongngii 
mangkada nakua, "Oo Puang, danggi' 
dikka' tapapassannii to dosana tee tau!" 
Mangkanna mangkada susi joo, matemi. 

lNapusannang Saulus joo 
kadibunoanna Stefanus. 

2Ta to tonturu' Puang Allataala malei 
Ilamunni to batang rabukkuna Stefanus, 
namasse penawanna nabatingngii. 

3 Apa ia to Saulus madoang tarruh bang 
la ssabu'i joo jamaa. lamo joo namale 
Ilelei bola, narui' simesa'i lan mai la 
muane la baine, napangpetarungkuanni. 

“Ia to tomatappa' sisarak-sarak male 
elei sininna kampong mpangpeissenan 
Kareba Kasalamatan jio mai Puang 
Allataala. 

“Ja to Filipus male lakoi mesa' kota jio 
tana Samaria, mpangpeissenanni lako 
to tau jio, kumua Raja Mangpasalama' 
to Puang Isa, to pura napau Puang 
Allataala. 

SDen too tanda mejangngaran 
napugauk. Ia tonna sa'dingngi 
to-Samaria nakita tooi to tanda 
mejangngaran napugauk, natarimai to 
pangngajaranna. 

7 Buda tau nanii messun setang. Na 
ia tonna messunmo, melallak-lallak to 
tau. Buda too tokupi' sola tokeppang 
dipamaleke. 

8 Gaja sannang to tau jio. 

9 Den mesa' muane jio disanga Simon, 
masaimo mpatakkajanna' to-Samaria, 
sanga macca massando. Ssanga kalena 
kumua ia manda tau. 

10 Sininna tau jio la tokaissenan, la 
tobiasa ngkabudaii, nakua, "Ia to dewata 
disanga Kaminang Matonggo mentolino 
menjaji Simon." 

11 Gaja sainmo mpatakkajanna' 
tau massando, natarimai tau to 
pangngajaranna. 

1? Apa ia tonna ratu Filipus jio, naajahhii 
kumua Raja Mangpasalama' to Puang 
Isa. Naajahhi tooi kumua parallui 
ngkatappa'i Puang Isa anna menjaji 
taun-Na Puang Allataala lan kaparentan- 
Na. Nakatappa'ii, napangpejioran kalena 
la muane la baine. 

13 Moi Simon memmatappa' todai, na ia 
tonna mangka dijio' ta'pa malei nturu' 
Filipus. Takkajanna'i ngkitai to tanda 
mejangngaran. 

14 Ta tonna sa'dingngi rasulu' jao kota 
Yerusalem kumua ntarimamo kadan-Na 
Puang Allataala to to-Samaria, nasuami 
to Petrus sola Yahya male re". 

15Ta tonna ratumo sola dua, 
napassambajanganni dikua anna tarima 
Roh Allataala, 

16 sanga moi mesa' te'da bangpi to 
ntarima Roh Allataala. Mane' dijio' bangri 
mpau sangan-Na Puang Isa. 

17 Napalullungngi pala'na Petrus sola 
Yahya to to-Samaria, namane' ntarima 
Roh Allataala. 

18 Ja tonna kitami Simon kumua ia 
to tau diben Roh Allataala, sanga 
napalullungngi pala'na rasulu', ta'pa la 
nabenni doi' to Petrus sola Yahya, 

19 nakuanni, "Ben todana' tuu kuasa 
anna inda bangmo kupalullungngi 
pala'ku', iami la ntarima Roh Allataala." 

20 Apa napebalii Petrus nakua, "Ee, 
masolangko sola tuu doi'mu! Sanga 
musangai iko wa'ding dialli doi' to 
pangkamasean-Na Puang Allataala. 

21 Te'da iko musipato' nturu'i tee 
jamanki', sanga te'da iko mumalampu' 
lako Puang Allataala. 

22 Tamo joo, mengkatoba'ko jio mai 
kagajatanmu, mumassambajang lako 
Puang anna dampanganko, nasaba' 
mangkako mangtangngah gaja'! 

23 Sanga kuissen sigaru bang to 
bitokkomu lan anna napukaunanko 
kagajatan." 

24 Napebalii Simon nakua, "Tulungna' 
dikka', mipassambajanganna' lako 
Puang, anna moi mesa' to mipaunna, 
te'da la jaji lako kaleku'." 

25Ta tonna mangkamo sola dua 
mpangpeissenan kadan-Na Puang 
Allataala, polemi de' kota Yerusalem. Ia 
tonna polemo, buda kampong jio tana 
Samaria nanii mpangpeissenan Kareba 
Kasalamatan. 

26 Den malaeka'-Na Puang mangkada 
lako Filipus nakua, "Ke'dehmoko mumale 
ntuu sau' lalan jao mai kota Yerusalem 
male do' Gaza." Makarorrong joo lalan. 

27 Ta'pa male bang unami Filipus. Ia 
joo wattu den mesa' to-Etiopia pole 
massambajang jao mai kota Yerusalem. 
Ia joo tau tomapangka', ia nnissenan 
sininna ewananna Raja Kandake, raja 
baine jio tana Etiopia. Mangnguju lakoi 
tondokkona, na mbaca sura'na Nabi 
Yesaya jao karetana. 

28 (8:27) 

29 Mangkadami to Roh Allataala lako 
Filipus nakua, "Maleko ngkandoppi'i joo 
kareta." 

30 Kinjara'mi ngkandoppi'i nasa'dingngi 
joo tau mbaca sura'na Nabi Yesaya. 
Nakutanaii nakua, "Tapahangraka apara 
tuu tabaca?" 

31 Nakua joo tau mebali, "Umbo Ia 
kukua mpahangngi, ke te'dai tau 
mpapahangngina'?" Nasuai to Filipus 
namende' kareta nacumadokko sola. 

32Ta to aya' nabaca kumua, 

"Dipasusi bembala' dirui' lako ngenan 
panggeresan. Tangmangngapa susi anak 
bembala', ke digoncingngii to bulunna, 
susi toomi joo tangtiku'bi' timun-Na 
mpau kada sangbuku. 

33 Te'da tau ngkasiri'i na tangngia bang 
gauk to digaukanni. Moi mesa' tau te'da 
wa'ding la mpaui kumua den bati'na, 
sanga madoi'i dialai sunga'na lan mai 
tee lino." 

34 Nakua joo tomapangka' lako Filipus, 
"La kukutanaiko, indannara to nasanga 
tee nabi? Kale kalenaraka, ba'tu tau 
laenraka?" 

35 Mangpamulami Filipus mangkada, 
mpauanni karebanna Puang Isa 
mammula lan mai joo aya'. 

36 Mpatarruhhi kalingkanna na dete' 
wai, nakua, "Inde'mi to wai, denparaka 
halanganna ke dijio'na'?" 

37 [Napebalii Filipus nakua, 
"Wa'dingmiki' dijio', ke lantuk tongan 
penawanta' ngkatappa'i Puang Isa." 
Nakua mebali, "Kukatappa'i kumua Anak 
Allataala to Puang Isa Almaseh.") 

38 Nasuami to tompamale kareta 
napakendenni, namane' mendo' wai sola 
dua, najio'i Filipus. 

391a tonna endekmo jiong mai wai, 
ta'pa ratumi Roh Allataala nnalai to 
Filipus nabawai, anna ia joo tomapangka' 
te'damo nakitai. Masannangngi 
mpatarruh kalingkanna. 

40 Apa ia joo Filipus jioi pale' ia 
kota Asdod. Na ia tonna mpatarruh 
kalingkanna, mpangpeissenan Kareba 
Kasalamatan lan sininna kota ratu lako 
kota Kaisarea. 

lTa joo wattu mapalla tarruh bang 

penawanna Saulus madoang la 
mbunoi to tomatappa' lako Puang Isa. 
Na male lako Imang Lompo, 

2 mpeta'da sura' kuasa nabawa lako 
kapala bola passambajangan to-Yahudi 
jio kota Damsyik, dikua ianna ampa' to 
tonturu' pangngajaran-Na Puang Isa jio 
la muane la baine, wa'dingngi najokko 
nabawai lako kota Yerusalem. 

3Malemi lako kota Damsyik. Ia tonna 
mandoppi'mo lako kota, ta'pa denmi 
arrang pole jao mai langi' nnarrangngii 
mengguririkkina. 

4Tipessambakki do' padang na den 
gamara nasa'ding metamba nakua, "Ee 
Saulus! Ee Saulus! Matumbai musessa 
tarruh bangna'?" 

> Nakutanaimi Saulus nakua, "Ie", 
indariki' kita' Puang?" Napebalii nakua, 
"Aku'mo Puang Isa to musessa. 

6 Apa ke'dehmoko tee too ammumale 
lako joo kota. Jiopa mudipauan apa to 
sipato' la mupugauk." 

7 Sabakan to tau nasolan Saulus 
natangnnissenmi mangkada, sanga ia 
joo gamara nasa'ding, na moi mesa' 
te'da bangra tau nakita. 

8 Ke'dehmi Saulus nampami'cik 
matanna, apa tangpakitami. Jaji natoe 
bangmira tau to limanna, nasolanni male 
lako kota Damsyik. 

9 Tallung allo masainna tangpakita, 
tangkumande tangngapa. 

10 Den mesa' tomatappa' lako Puang 
Isa jio kota Damsyik disanga Ananias. 
Den pissen nangkita pengkita. Lan joo 
pengkitanna nasa'ding to petamba-Na 
Puang ngkuanni, "Ee Ananias!" Napebalii 
nakua, "Ie', inde'na' kita" Puang." 

11 Nakuanni Puang, "Ee, malemoko tee 
too lako bolana Yudas jio to disanga Lalan 
Maruruh! Pekutananni jio to disanga 
Saulus to-Tarsus. Massambajangngi too, 

1? na nakitamoko lan pengkitanna, ratu 
mpendete'i la mpalullungngi pala'mu, 
dikua anna wa'ding pakita pole'." 

13 Napebalii Ananias nakua, "Oo, Puang! 
Tuli kusa'ding napau tobuda kumua ia 
joo tau takkaliwa' to pangsessana lako 
taun-Ta' jio kota Yerusalem. 

14Na ia tee karatuanna inde' tee too, 
napakuasa kapala imang la njokko 
sininna tossompaki'." 

15 Apa nakua Puang ngkuanni, 
"Male bangmoko! Nasaba' mangkamo 
kupilei la mpangjamanna', dikua 
napangpeissenanna' lako bangsa 
tangngia to-Yahudi, lako raja, na lako 
too to-Yahudi. 

16 Na Aku' kalena la mpakitanni sininna 
kamaparrisan to la naperasai nasaba' 
Aku'." 

17 Malemi Ananias lako ntuu joo bola, 
napalullungngi pala'na to Saulus, 
nakua, "Ee, tokupusile'to Saulus! Ia to 
Puang Isa, mukita jio tangnga lalan 
tommumangnguju jio mai, ssuana' 
ratu, dikua ammuwa'ding pakita pole', 
nakuasai tooko Roh Allataala." 

181a bang unamo joo, naden susi 
sissik bale tikalopak jio mai matanna 
Saulus anna pakita pole'. Ta'pa ke'dehmi 
nadijio'. 

19 Mangkanna kumande, 
memmawatang pole'mi. 

20 Tarruh bang unami Ilelei 
bola passambajangan to-Yahudi 
mpangpeissenanni kumua Anak Allataala 
to Puang Isa. 

21 Sininna to tau ssa'dingngi 
joo jangngah nakua, "Oo, apa 
tangngiamoraka tinde' to la ssabu'i 
sininna tomatappa' lako Puang Isa jio 
kota Yerusalem? Apa tangngiamoraka 
naakkattai naratu inde' la mangjokko na 
pangngoloi lako kapala imang?" 

22 Apa samasai-sainna Paulus 
mpangpeissenan Kareba Kasalamatan 
sabuda-budanna tooi tau matappa'. 

Na ia tonna pamanassai kumua 

Raja Mangpasalama' to Puang Isa, 
mempussakmi to to-Yahudi torro jio kota 
Damsyik. 

23 Tg tonna ba'tu pirang-pirang allomo, 
mesa' kadai to to-Yahudi la mbunoi. 

24 Tuli natajan allo bongi jio babangan 
kota la mbunoi. Apa naissenni Paulus to 
akkattana. 

25 lamo joo, anna ia to tonturu'i 
ratu bongi nnalai, napatamai buriah, 
nadokkenni ratu do' litak Iliwa'i betteng 
kota, nata'pa male. 

26 Ta tonna ratumo Saulus lako kota 
Yerusalem, nacobai male siama' to 
tomatappa' lako Puang Isa. Apa 
nakalaja'i, sanga te'dapa nakatappa'i 
kumua menturu' tonganmi lako Puang 
Isa. 

27 Apa malei natammui Barnabas 
nasolanni lako rasulu'. Nacuritanni 
kumua mangkamo Saulus ngkita Puang 
Isa jio tangnga lalan lako kota Damsyik, 
na sipangkada toomo. Nacuritan tooi 
matumbai to kabaranianna Saulus 

mpangpeissenanni to Puang Isa jio kota 
Damsyik. 

28 Tamo joo natorro Saulus jio sola 
tomatappa', barani mpangpeissenan 
Puang lan lili'na kota Yerusalem. 

29 Sipangkadai na sihakiki too to 
to-Yahudi to mangbasa Yunani ntuntun 
bang akkalan la mbunoi. 

30 Apa ia tonna issenni tomatappa' joo 
akkalanna, nasolanni to Saulus lako kota 
Kaisarea, namane' ngkuanni napole pole' 
lako kota Tarsus. 

31 Jaji te'damo nadisessa to jamaa 
jio tana Yudea, Galilea na Samaria. 

Na pangtulung-Na Roh Allataala 
anna samawatang-watangna na 
sakerangngan-rangnganna too joo 
jamaa, ssompa Puang. 

32 Malei Petrus Ilelei jamaa. Den pissen 
wattu namale ngkita umma'-Na Puang 
jio kota Lida. 

33 Den mesa' tokupi' naampa' disanga 
Eneas, karuamo taunna mamma' bang. 

34 Nakuanni Petrus, "Ee Eneas! 
Napamalekeko Puang Isa Almaseh. 
Ke'dehko lulunni tuu ampahmu." Ta'pa 
ke'deh bang unami Eneas. 

35Memmatappa' ngasan lako Puang to 
tau jio kota Lida sola rante Saron tonna 
kitai to Eneas. 

36 Den mesa' baine jio kota Yope 
disanga Tabita. (Lan basa Yunani 
disanga ia Dorkas, battuananna jonga.) 
Matappa'mo lako Puang Isa. Melo 
panggaukanna na ntulung tomakario-rio. 

37 Ta joo wattu masakii namate. 
Dipajaoi loteng to batang rabukkuna 
tonna mangka dibasei. 

38 Te'da namambela joo kota Yope jio 
mai kota Lida. Jaji, ia tonna issenni to 
tomatappa' lako Puang Isa jio kota Yope, 
kumua jioi kota Lida to Petrus, den dua 
tau nasua male ngkuan Petrus, namadoi' 
ratu. 

39 Ta'pa malemi Petrus sola. Ratunna 
lako, disolanni de' loteng. Ia to baine jio, 
to te'damo muanena, kumarrak ngasan, 
na ntalimbung Petrus napakitanni to 
baju pura najaisanni Tabita tonna tuopa. 

40 Nasua ngasanni Petrus messun, 
namengguntu' massambajang. Ia 
tonna oloimi joo batang rabukkuna 
nakuanni, "Ee Tabita, mi'cokmoko!" 
Ta'pa mpami'cikmi matanna, nami'cok 
cumadokko tonna kitai to Petrus. 

41 Natoei Petrus to limanna 
napake'dehhi. Mangkai joo natambaii 
to tote'damo muanena sola tomatappa' 
laen, nasuai ratu ngkitai to Tabita tuo 
pole'mo. 

42 Ta'pa titaleh joo kareba lan lili'na kota 
Yope, anna membuda tau ngkatappa'i 
Puang Isa. 

43 Ba'tu pirang allopa Petrus torro jio 
kota Yope, jio bolana Simon to pangjama 
balulang. 

10 1 Den mesa' to-Roma jio kota 

Kaisarea disanga Kornelius, 
kamandang surudadu to-Italia. 

2 Mesa'i tomelo penawa na massompa 
too sintong repokkona lako Puang 
Allataala. Buda sudakkana lako to- 
Yahudi kaasi-asi na te'da nasalai wattu 
massambajang. 

3Den pissen wattu agi-agi tatte' tallu 
soloh allo na ngkita manassa malaeka'- 
Na Puang Allataala lan pengkitanna, ratu 
ngkuanni, "Ee Kornelius!" 

4Malanjang Kornelius tonna kitai 
joo malaeka' nakua, "Ie', apara kita' 
Puang?" Mebalii nakua, "Natarimamo 
Puang Allataala to passambajangmu sola 
kamalaboranmu. 

> Tamo joo suami ba'tu pira-pira tau too 
male lako kota Yope, ntambai Simon to 
disanga too Petrus. 

6 Torro jioi bolana pangjama balulang to 
disanga Simon, jio randan tasik." 

7Ia tonna polemo joo malaeka', 
natambaimi Kornelius to dua kaunanna 
sola mesa' surudadu pangjoa'na to 
mangngagama Yahudimo. 

8 Nacuritanni Kornelius apa to mangka 
jaji, namane' ssuai male lako kota Yope. 

9? Masawanna tangnga allo tonna 
kandoppi'mo kota Yope joo tonasua 
Kornelius, mende'i loteng Petrus la 
massambajang. 

10 Madoangmi kumande sanga 
tangbarah gajai, apa ia tonna dipasadia 
to kande ngkitami pengkita. 

11 Titimbakki to langi' nakita, na den 
apa susi kaen masangka dikapu' a'pa' to 
tetukkuna, didokken ratu do' litak. 

1? Sininna rupa olok-olok a'pa' ajena, 
olok-olok lumeme' na manuk-manuk den 
ngasan lan. 

13 Den gamara nasa'ding ngkuanni, "Ee 
Petrus, mi'cokko! Gere'i tuu, mukasaraii, 
mukandei!" 

14 Napebalii Petrus nakua, "Ie", 
masussa kita' Puang! Sanga te'da lalopa 
nabulewanni anga'ku' to apa diharangan 
ba'tu dipemalian." 

15 Apa ssa'ding pole' omi gamara 
ngkuanni, "Apa to pura nahallalasan 
Puang Allataala, danggi' muharanganni." 

16 Pentallun susi joo, namane' tiangka' 
de' langi' joo kaen. 

17 Pussakki Petrus ntangngahhi apa 
battuananna joo pengkitanna. Ia tonna 
mangtangngah-tangngah unapi, ia to 
tonasua Kornelius nnampa'mi bolana 
Simon na jiomi babangan. 

18 Mekutanami nakua, "Iamoraka tee 
bola nanii torro Simon to disanga too 
Petrus?" 

19 Ta tonna tangngah bang unapi Petrus 
apa battuananna joo pengkitanna, 
nakuanni Roh Allataala, "Ee Petrus! Den 
tau tallu nnangahko. 

20 Madoi'moko mellao, nadanggi' 
mubata male sola, sanga Aku' ssuai 
ratu!" 

21 Mellaoi Petrus nakuanni, "Aku'mo to 
miangah. Apara mitungkanan?" 

22 Nakua mebali, "Nasuakan 
Kamandang Kornelius ratu inde'. 

Ia mesa' tomelo, to ssompa Puang 
Allataala, nakasiri' sininna to-Yahudi. 
Mangka nasua malaeka'-Na Puang 
Allataala mpeta'dako male lako bolana, 
dikua nasa'dingngi apa to la mupauanni." 

23 Nasuai Petrus mentama namangbongi 
jio. Masawanna mi'cokmi Petrus namale 
sola. Den too ba'tu pira-pira tomatappa' 
jio kota Yope meundi. 

24 Masawanna pole' o ratumi lako kota 
Kaisarea. Natajan bangmo Kornelius jio 
sola sininna rapunna na solana to pura 
nasua ratu. 

25Ja tonna ratumo Petrus, malemi 
Kornelius ntammuii, namengguntu' jio 
olona ssuju'i. 

26 Apa natoei Petrus to limanna 
nakuanni, "Ke'dehko! Tolino bang toda 
unana' aku'." 

27 Sipangkada unapi Kornelius 
namentama bola. Buda tau nakita lan 
nnampaii. 

28 Nakua Petrus lako tuu lako tau, 
"Miissen kumua napemalian agamangki' 
to-Yahudi ke malekan massangbola-bola 
ba'tu sirau bangsa laen. Apa mangkamo' 
napamanassan Puang Allataala kumua 
te'da napemali sirau to-Yahudi na bangsa 

laen, nasaba' te'da tau naharangan 
Puang Allataala. 

29 Tamo joo namaringngan penawangku' 
ratu tommipepasannina'. Jaji, iamo 
tee madoangna' nnissenni apara 
parallummi." 

30 Napebalii Kornelius nakua, "Ntallung 
bongi, agi-agi tatte' tallu soloh allo 
susi tee, kumassambajang inde' bola. 
Tangdikalannai naden mesa' muane 
ta'pa ke'deh jio oloku'. Mangpakean 
cumbia'-bia', 

31 nakua, 'Ee Kornelius! Natarimamo 
Puang Allataala to passambajangmu sola 
kamalaboranmu. 

32 Jaji, suamoko tau male lako kota 
Yope ntambai Simon to disanga too 
Petrus. Torroi jio bolana pangjama 
balulang disanga Simon, jio randan 
tasik.' 

33 Tamo joo kuta'pa madoi' ssua tau 
male ntambaiko. Na melomi sanga 
maringngan penawa unako ratu. Ia 
tee kami' sirempun ngasanmokan jio 
olo-Na Puang Allataala la ssa'dingngi 
sininna to nasuanko Puang Allataala Ia 
mpauankan." 

34 Napamulaimi Petrus mangkada 
nakua, "Kupahang tonganmo tee too, 
kumua te'da tau napasilaenan Puang 
Allataala. 

35 Moi tau tangngia to-Yahudi, apa ia 
ke ssompai Puang Allataala na mpugauk 
kameloan, natarima too Puang Allataala. 

36 Ta tee kareba napangpeissenan 
Puang Allataala lako kami' to-Yahudi 
kumua ia to tolino wa'ding sikalino 
pole' sola Puang Allataala ke matappa'i 
lako Puang Isa Almaseh, nasaba' iamo 
Puangna sininna tau. 

37 Miissenmo apa to mangka jaji Ian 
lili'na tana Yudea, mammula jio mai tana 
Galilea to nanii Nabi Yahya njio' tobuda. 

38 Miissenmo kumua ia joo Puang Isa 
to-Nazaret mangkamo napilei Puang 
Allataala, naben tooi Roh Allataala 
sola kuasa. Miissen toomo kumua tuli 
malei mpugauk kameloan umbo-umbo 
nanii, na nnula'i setang lan mai kalena 
tonatamai, nasaba' Puang Allataala 
ssolanni. 

39 Kami'mo tee mai tongkitai sininna 
to napugauk la jio tana Yudea, la jio 
kota Yerusalem. Moi nasusi joo dibunoi 
nadipampang jao kaju sitamben. 

40 Apa napatuo pole' Puang Allataala 
jio mai kamatean tonna allo 
mangpentallunnamo. Napangpekitanni 
lako kami' to napilei jolomo la 
mpangpeissenanni. Jaji te'da na sininna 
tau ngkitai. Kumandekan sola tonna tuo 
pole'mo jio mai kamatean. 

41 (10:40) 

42 Na Iamo ssuakan mpangpeissenan 
Kareba Kasalamatan lako tau kumua 
Iamo naangka' Puang Allataala menjaji 
tomangra'tah kara-kara lako tolino, la ia 
totuo unapa, la ia tomatenamo. 

43 Sininna nabi mpangpeissenanni 
kumua ia to tongkatappa'i Puang Isa 
la didampangan, nasaba' kuasan-Na Ia 
Puang Isa." 

“Ia tonna mangkada unapa Petrus, 
mellaomi to Roh Allataala ngkuasai 
sininna to mpesa'dingngii joo kadanna. 

43 Jangngah ngasanmi to to-Yahudi to 
matappa'mo lako Puang Isa nasiturusan 
Petrus jio mai kota Yope, ngkitai to 
bangsa tangngia to-Yahudi diben too Roh 
Allataala. 

46 Sanga nasa'ding to tau mangkada 
mpake mangrupa-rupa basa to nabenni 

Roh Allataala, mpakala'bih Puang 
Allataala. Nakuanni Petrus, 

47 "Kitari tee mai tau, susi kita' diben 
toomi Roh Allataala. Jaji te'da nawa'ding 
nahalangngi tau ke dijio'i wai." 

#8 Napangpesuanni Petrus nadijio' to tau 
mpau sangan-Na Puang Isa Almaseh. 
Mangkai joo napeta'dai sola ngasan 
natorropa Petrus ba'tu pirang-pirang allo 
masainna. 

1 1 INasa'ding rasulu' sola 
tomatappa' jio tana Yudea 
kumua ia to bangsa tangngia to-Yahudi 
ntarima toomo kadan-Na Puang 

Allataala. 

2Ta tonna ratumo Petrus de' kota 
Yerusalem, den ba'tu pira-pira to-Yahudi 
ncoccoi. Ia joo to-Yahudi matappa' lako 
Puang Isa, apa madoangngi kumua 
moi to bangsa tangngia to-Yahudi la 
disunna'. 

3Nakuanni to Petrus, "Ammumalera 
lako bola to totangdisunna'? 
Ammukumande sola?" 

4Tamo joo napamanassan ngasanni 
Petrus lako, apa to mangka jaji jio mai 
pamulanna nakua, 

= "Ja tongkumassambajang jio kota 
Yope, den pengkita kukita. Den mesa' 
apa kukita susi kaen masangka dikapu' 
a'pa' to tetukkuna didokken jao mai 
langi' ratu jio oloku'. 

Ta tongkukitai la mpemajappuii, oh, na 
lan ngasan ia to olok-olok sia'pa' ajena, 
olok-olok lampung, olok-olok lumeme' 
na manuk-manuk. 

7 Na den gamara kusa'ding ngkuanna', 
'Ee Petrus, ke'dehko! Gere'i tuu, 
mukasaraii, mukandei!' 

8 Apa kupebalii kukua, 'Ie', masussa 
kita' Puang! Sanga te'da lalopa 
nabulewanni anga'ku' to apa diharangan 
ba'tu dipemalian.' 

9 Apa kusa'ding pole' joo gamara 
jao mai langi' ngkuanna', 'Apa to 
nahallalasan Puang Allataala, danggi' 
muharanganni.' 

10 Pentallun jaji susi joo, namane' 
diangka' pole' de" langi'. 

11 Na ia toomo joo wattu, ia to tau 
tallu disua jio mai kota Kaisarea 
mpessitammuina', ratu jio bola to kunii 
torro. 

1? Nakuanna' Roh Allataala, 'Danggi' 
mubata male sola tuu mati' tau.' 


KISAH PARA RASUL 11.13-18 63 


Malemokan sola, na denpa tee annan 
sile'to jio mai kota Yope, kisolan male 
lako kota Kaisarea, angkimentama 
bolana Kornelius. 

13 Nacuritankan matumbai tonna ngkita 
mesa' malaeka' ke'deh lan bolana 
ngkuanni, 'Suai to tau namale lako kota 
Yope ntambai Simon to disanga too 
Petrus. 

14|a napauanko kareba to la 
mpasalama'ko sintong repokkomu."" 

15 Mpatarruhhi Petrus kadanna nakua, 
"Ia tongkupamulai mangkada susi joo, 
ta'pa nakuasaimi Roh Allataala, susi to 
jaji lako kita' tonna pamulanna. 

16 Kuingaran tooi kumua den nakua 
Puang Isa, 'Ianna Nabi Yahya mangjio' 
wai, apa ianna kamu' la dijio' kamu' Roh 
Allataala.' 

17 Jaji manassa naben too Puang 
Allataala Roh Allataala to bangsa 
tangngia to-Yahudi, susi to nabenki' 
tontamatappa' lako Puang Isa Almaseh. 
Iamo joo naumbo la kukua hhalangngii 
to Puang?" 

18 Mangkanna nasa'ding joo, 
napahangmi. Mpakala'bihmira Puang 
Allataala nakua, "Ianna susi joo, 

moi pale' bangsa tangngia to-Yahudi 
natarima toomi Puang Allataala, ke 
mengkatoba'i jio mai dosana, anna benni 
katuoan melo te'da cappa'na." 

19 Ta tonna mangkamo Stefanus dibuno, 
mangpamulami to tomatappa' lako 
Puang Isa dipakario-rio, arannai male 
sisarak-sarak. Den male lako tana 
Fenisia, lako pulau Siprus na den too to 
male lako kota Antiokhia. Umbo-umbo 
nanii tuli mpangpeissenan Kareba 
Kasalamatan, apa lako manda to-Yahudi. 

20 Apa den ba'tu pira-pira to tomatappa' 
pole jio mai pulau Siprus na kota 
Kirene ratu lako kota Antiokhia, 
na mpangpeissenan too Kareba 
Kasalamatan lako to-Yunani kumua 
Puangngi to Isa. 

21 Nabuda tau memmatappa', 
napangben kalena lako Puang, nasaba' 
natulungngi kuasan-Na Puang. 

221a tonna sa'dingmi jamaa jio kota 
Yerusalem kumua buda tau matappa', 
nasuami to Barnabas male lako kota 
Antiokhia. 

23Na ia tonna ratumo lako, 
gaja sannangngi ngkitai, sanga 
nabarakka'i Puang Allataala to tau jio. 

Namangngajahhi nakua anna tatta' 
nturu' Puang. 

241a joo Barnabas to melo penawa, 
nakuasai Roh Allataala, namatappa' 
tongan too, iamo nabuda tau 
memmatappa' lako Puang. 

25 Mangkai joo malemi Barnabas ntiro 
Saulus jio kota Tarsus. 

26 Ta tonna sitammumo, nasolanmi lako 
kota Antiokhia. Sangtaunni torro jio sola 
jamaa na nnajahhi buda tau. Jiomo dinii 
pamula ssangaii Tosarani to tomatappa' 
lako Puang Isa. 

27 Ta joo wattu den ba'tu pira-pira nabi 
ratu jao mai kota Yerusalem lako kota 
Antiokhia. 

28 Denni mesa' disanga Agabus 
nakuasai Roh Allataala anna mangkada 
nakua, "La jaji to pealloan la'da' lan 
lili'na lino." (Najaji tongan unamo joo, 
tonna Tomaraja Roma disanga Klaudius 
mangparenta.) 

29Mesa' kada ngasanni to tomatappa' 
lako Puang Isa napada rrempun 
pangtulunganna situru' pakullena, 
napangpeawanni to tomatappa' jio tana 
Yudea. 

30 Mangkanna dirempun joo doi', disuai 
to Barnabas sola Saulus male mbawai 
lako pekaamberan jamaa jao kota 
Yerusalem. 

1 2 lTa joo wattu napamulami Raja 

Herodes ssessa tomatappa' lako 
Puang Isa. 

2 Napangpesuanni to sile'tona Yahya 
disanga Yakub, napa'dangngii namate. 

3Ta tonna issenni Raja Herodes 
kumua napumasannang to-Yahudi 
joo, napangpejokkoan omi to Petrus 
tonna allo pangramean ngkande Roti 
Tangkeragi. 

“Ta tonna dijokkomo, napangpesuanni 
nadipatama pangtarungkuan. Patang 
torroan surudadu jio disua nnampaii. 

Ia to sangtorroan sia'pa' surudadu 

lan. Akkattana mangkapi pangramean 
Paskah, namane' mbicarai to kara-karana 
jio olona tobuda. 

> Jaji dipallan bangpi pangtarungkuan 
to Petrus. Apa napassambajangan tarruh 
jamaa lako Puang. 

“Ta tonna bongi, dikua la masawapi 
napangngoloi Raja Herodes lako tobuda, 
na ia to Petrus dirante bassi dua to 
limanna, mamma' napatangnga dua 

surudadu tomangngampana. Den todapa 
pangjaga laen jio sikandoppi' ba'ba 
pangtarungkuan. 

7 Tangdikalannai naden malaeka'-Na 
Puang ke'deh jio sikandoppi' Petrus na 
den to arrang mangngarrang lan joo 
pangtarungkuan. Natundanni to Petrus, 
naroge-rogei to ajena nakuanni, "Ee! 
Mi'cokko madoi'!" Ta'pa tibuka bang 
unami to rante lan mai limanna. 

8Mangkada pole' omi nakua, 
"Mebajumoko ammumassapatu!" 
Mangkai joo nakua pole' omi, "Pakeko 
baju landomu, muundi nturu'na'!" 

93 Messunmi joo malaeka' napeundii 
Petrus lako salean. Apa te'da naissenni 
kumua tongan ngasan tuu lako, 
nasangari kumua pengkitanna bangri. 

10 Ta tonna liwa'imi to dua pangjagan, 
ratumi lako babangan bassi tingngo 
lako kota. Titimbakmi joo babangan, 
namessun nnola lalan biccu', nata'pa 
ta'de joo malaeka'. 

11 Mangkai joo mane'ri nakanassai 
tongan Petrus to apa mangka jaji 
lako kalena, nakua, "Mane'ri kuissen 
kumua Puang tonganmo mangka 
ssua malaeka'-Na la'paranna' jio mai 

kuasanna Raja Herodes na jio mai 
sininna to la nagaukanna' to-Yahudi." 

12 Mangkanna naissen susi joo, malemi 
lako bolana Maryam, indona Yahya 
to disanga too Markus. Buda tau jio 
sirempun massambajang. 

13 Ta tonna ndedek babangan to Petrus, 
den mesa' baine kaunan disanga Rode 
ratu la ntimbakanni. 

14 Ta'pa napegamara to Petrus. 

Apa te'da natimbakanni, saba' liwa' 
sannangna, ta'pa pole ori tama 
napauanni to tau jio kumua saleananni 
babangan Petrus. 

15 Apa nakua to tau ngkuanni, 
"Mangtindoko iko tuu." Nakua pole', 
"Tonganna ia Petrus joo jio salean." 
Nakuanni, "Malaeka'nari joo!" 

16 Apa mangdedek tarruhhi Petrus, 
na ia tonna timbakanni to babangan 
sijangngaran ngasanni ngkitai. 

17 Mpupangngimbai limanna Petrus 
nakamma' to tau, namane' ncuritanni 
umbo nakua Puang la'paranni lan mai 
pangtarungkuan. Nakua, "Pauanni 
Yakub to apa jaji sola tomatappa' pira'." 
Mangkai joo too messunmi, namale lako 
bola laen. 

18 Masawanna melambi' marongkami to 
tomangjaga. Pussakki ntangngahhi apa 
to jaji lako Petrus. 

19 Napangpesuanni Raja Herodes 
nnangahhi to Petrus, apa te'da nakulle 
nnampa'i. Iamo joo napangparentanni 
nadiparessa to tomangjaga nadibuno. 
Mangkai joo malemi Raja Herodes jio 
mai tana Yudea lako kota Kaisarea na 
torro jio ba'tu pirang-pirang allo. 

20 Gaja nakagallii Raja Herodes joo 
to-Tirus na to-Sidon. Iamo joo namesa' 
kada ratu mpessikitaii. Nasedei jolo' to 
kapala salassa' raja disanga Blastus la 
mpangkadanni, namane' male sikita 
raja. Meta'dai la sipemeloan, sanga ia joo 
tondokkona pole jiora mai tondokkona 
Raja Herodes nanii nnala kande. 

21 Den pissen wattu to pura 
dipattantumo, mpakemi pakean 
kamala'biranna to Raja Herodes 
nacumadokko jao cadokkoan 
kaparentan, namangkada lako joo 
tau sola ngasan. 

22 Napissenni to tau mearrak mpebalii 
nakua, "Samanna ia to dewata tee 
mangkada, tangngia tolino." 

23 Ta'pa natampeleng bang unami 
malaeka'-Na Puang, sanga te'da 
nakasiri'i to Puang Allataala. Nasikandeii 
kalindoro, arannai mate. 

24 Satitaleh-talehnami to kadan-Na 
Puang Allataala na sabuda-budanna 
toomi tau ngkatappa 'ii. 

25Ta tonna mangka Barnabas sola 
Saulus mpangbenni to pangtulungan 
lako tomatappa', polemi jao mai kota 
Yerusalem nasolanni to Yahya to disanga 
too Markus. 

1 3 ' Den ba'tu pira-pira nabi sola 

guru jamaa jio kota Antiokhia: 
Barnabas, Simeon to disanga too 
tomalotong, Lukius to-Kirene, Menahem 
to dipelobohhi sola Raja Herodes Antipas 
tonna peapa, na Saulus. 

2Ta tonna massambajang na puasa 
too, nakuanni Roh Allataala, "Pileii to 
Barnabas sola Saulus, anna jamai to 
jaman mangka kupattantuanni." 

3la tonna mangka puasa sola 
massambajang, napassambajanganni to 
Barnabas sola Saulus, namane' ssuai 
sola dua male. 

4Pangpatujun-Na Roh Allataala namale 
Barnabas sola Saulus lako kota Seleukia, 

na mangkappala' jio mai male lako pulau 
Siprus. 

“Ja tonna ratu lako kota Salamis 
jio pulau Siprus, mpangpeissenanni 
kadan-Na Puang Allataala lan bola 
passambajangan to-Yahudi. Den todai 
Yahya Markus to nasolan mbalii. 

6 Naguririkki ngasan joo pulau ratu 
lako kota Pafos. Den mesa' to-Yahudi 
nasitammuan jio disanga Baryesua, 
macca massando na ssanga too kalena 
nabi. (Lan basa Yunani disanga Elimas.) 

7 Sikabudai melo to gubernur jio 
disanga Sergius Paulus, mesa' tomacca. 
Madoangngi ssa'ding kadan-Na Puang 
Allataala. Iamo joo nasuai to Barnabas 
sola Saulus ratu. 

8 Apa ia joo sando mpengkulle-kullei 
hhalangngii to Barnabas sola Saulus, 
nakua danggi' namatappa' lako Puang 
Isa joo gubernur. 

3 Apa ia to Saulus to disanga too Paulus 
nakuasai Roh Allataala nakaje'jekki. 

10 Nakuanni, "Ee bati'na Ballisi'! 
Ewalinnako sininna kameloan! 
Topangnguraga la'da'ko! Te'daraka 
mulantorroi hhalangngi akkatta-Na 
Puang Allataala mpasalama' tolino? 

1! La mukita to napabalaranko Puang! 
La buta bang unamoko tee too, ba'tu 
pirang alloko to tanglapakita." Ta'pa 
memmapattangmi pengkitanna, sanga 
susi to kumua den apa malotong ssapu' 
matanna na sumaka'-maka' bangmira 
ntuntun tau la ssolanni. 

12 Memmatappa'i joo gubernur tonna 
mangka ngkitai joo, sanga jangngah 
tarruhhi ssa'dingngi joo pangngajaran- 
Na Puang. 

13 Mangkappala'mi Paulus sola to solana 
jio mai kota Pafos lako kota Perga 
jio tana Pamfilia. Ntuumo jio nanii 
messarak Yahya Markus napole lako kota 
Yerusalem. 

14 Apa ia to Paulus sola Barnabas 
mpatarruhhi kalingkanna jio mai kota 
Perga lako kota Antiokhia jio tana Pisidia, 
na ia tonna Allo Katorroan mentamai 
bola passambajangan to-Yahudi 
nasicadokkoan lan. 

15Ja tonna mangkamo dibaca sura'na 
Nabi Musa sola sura' nabi laen, massuami 
to kapala bola passambajangan ngkuan 
tau namekutana lako Paulus sola solana. 
Nakuanni, "Ee todipusile'to! Tulungkan 

mipaui ke denni kada pangpangngajah 
lako tee mai tau." 

16 Ke'dehmi Paulus nampupangngimba 
limanna nta'tan tau nakua, "Ee kamu' 
padangku' to-Israel na kamu' to ssompa 
todamo Puang Allataala, pesa'dingngii! 

17 Ia to Puang Allataala, to nasompa 
bangsa Israel, mangka mpilei tojolota', 
na pupemmatonggoi tee bangsa tonna 
mentoratupa jio tana Mesir, namane' 
mpasunni jio mai, mpake kuasa 
kamala'biran-Na. 

18 Patang pulo taunna jio padang 
pallawangan nanii ssabbarasanni Puang 
Allataala to panggaukanna. 

19 Ja tonna mangka ssabu'i pitu bangsa 
jio tana Kanaan, natawa-tawanni joo 
tana napumanahhi. 

20 Den agi-agi pata ratuh limang 
pulo taun masainna joo. Ia tonna 
mangkamo ditawa-tawa joo tana 
Kanaan, nabenmi Puang Allataala 
ba'tu pira-pira pangbicara to ntoe too 
parenta. Nabi Samuelmo to pangbicara 
tampakkana. 

21 Mangkai joo naben omi Puang 
Allataala to Saul menjaji rajana situru' 
pangpeta'danna, namangparenta 

patang pulo taun masainna. Ia joo Saul 
anakkana Kis, bati'na Benyamin. 

22 Ta tonna pasoro'i Puang Allataala 
to Saul menjaji raja, naangka'i to 
Daud menjaji raja ssullei. Nakua Puang 
Allataala mpaui to Daud, 'Kuampa'mi 
to tolampugauk pakkaeloran-Ku', to la 
mpemasannangngi penawang-Ku', iamo 
tee Daud anakkana Isai.' 

23 Pole jio mai bati'na Raja Daud nanii 
Puang Allataala mpasadiai to Raja 
Mangpasalama' lako bangsa Israel, iamo 
joo Puang Isa, susi to pura napau jolo. 

24 Ta tonna te'dapa napamulai jaman- 
Na Puang Isa, nasuami Nabi Yahya to 
to-Israel kumua namengkatoba' jio mai 
dosana na dijio'. 

25 Na ia tonna la katampakannamo Nabi 
Yahya mangjama, nakua mangkada, 'Ia 
tee aku' tangngiana' to raja mitajan, apa 
den ia to la ratu ke mangkamo', na moi 
mbukai sapatun-Na tangsipato' toona'.' 

26 Fe todipusile'to, la kamu' to bati'na 
Nabi Ibrahim, la kamu' to ssompa 
todamo Puang Allataala! Mangkamo 
kamu' naparatuan Puang Allataala to 
Kareba Kasalamatan. 


KISAH PARA RASUL 13.27-32 75 


27 Ta to to-Yerusalem sola 
pekaamberanna cia'i ntarimai to Puang 
Isa. Te'da napahangngi to pangngajahna 
nabi to tuli dibacanni ke Allo Katorroan 
oi, iamo joo napangpebunoanni. Apa ia 
toomora joo kanabunoanna, anna jaji 
apa to pura napau nabi tonna anu'. 

28 Moi nate'da naampa'i to sipato'na la 
dinii mbunoi, apa napeta'dai lako Pilatus 
anna dibuno. 

29 Na ia tonna mangkamo napugauk 
sininna to diuki' jolomo to jiona Ia lan 
Sura' Allataala, napupellaomi to batang 
rabukku-Na jao mai kaju sitamben, 
namane' mpeliangngi. 

30 Apa napatuo pole'i Puang Allataala jio 
mai kamatean. 

31 Masaipa nanii mpangpekitan kalena 
lako to tomangka nasolan jio mai 
tana Galilea lako kota Yerusalem. Ia 
ngasanmo to mpangpeissenanni tee 
too lako bangsa Israel kumua Raja 
Mangpasalama' to Puang Isa. 

32 Na ia tee kami' kipauanmo kamu' 
to Kareba Kasalamatan, kumua ia to 
apa pura nabasse Puang Allataala lako 
tojolota', 

33 mangkamo napugauk Puang Allataala 
lako kita', tonna patuoi to Puang Isa jio 
mai kamatean. Susi to napau jolomo 
lan Pangpujian mangpenduan, 'Ikomo 
Anak-Ku'. Mammula tee too Aku'mo 
ambe'mu.' 

34Mangkamo napatuo pole' Puang 
Allataala jio mai kamatean, na te'damo 
nalamate pole'. Napamanassamo Puang 
joo lan tee kada nakua, 'La kuben kamu' 
barakka', to mangka kupasanan Raja 
Daud kumua nang la jajinna ia.' 

35 Susi toomi to apa dipau lan 
Pangpujian laen nakua, 'Te'da taeloran 
batang kaleku' la buruk lan lamunan, 
sanga Aku'mo kaunan-Ta' to mangka 
tapilei.' 

36 Ja tee kada te'da nadipatuju lako 
Raja Daud. Matemi tee Raja Daud tonna 
mangkamo mpugaukki to nasuanni 
Puang Allataala. Ia tonna matemo 
dilamunni sola tojolona, anna buruk 
toomo to batang rabukkuna. 

37 Apa ia to Puang Isa napatuo pole'mi 
Puang Allataala jio mai kamatean, na 
te'da Ia nasusi Raja Daud. 

38 Fe todipusile'to! Parallu miissen 
kumua nadampangan kamu' Puang 

Allataala, nasaba' apa to napugauk 
Puang Isa. Ia to atoranna Nabi Musa 
te'da nakullei mpupenjaji tomelo kamu", 

39 apa ia to tomatappa' lako Puang Isa 
direken tomelo. 

40 Iamo joo la mangpesa'ding melo 
kamu', danggi' najaji lako kalemi to apa 
dipau lan sura'na nabi nakua, 

41'Ee kamu', to tangkasiri' Puang 
Allataala! Mangpesa'ding melo kamu'! 
La jangngah kamu' ammisabu', sanga 
ia tee wattu den apa kupugauk to la 
te'danna milangkatappa'ii, moi naden 
tau mpamanassan kamu'.'" 

421a tonna messunmo Paulus sola 
Barnabas lan mai bola passambajangan, 
napeta'dai tau jio naratu ke Allo 
Katorroan pole'i la mpangpangngajaran 
pole'i joo. 

43 Mangkanna massambajang, buda 
to-Yahudi na tau laen to mangngagama 
to-Yahudi todamo menturu' lako Paulus 
sola Barnabas. Naajahhi sola dua 
napangngingaranni kumua nada'tan 
rrannuan pangkamoja'-Na Puang 
Allataala. 

441a tonna Allo Katorroan pole'mo, 
sangratuan ngasanni to tau lan joo 

kota mpesa'dingngi kadan-Na Puang 
Allataala. 

45T1a tonna kitai to-Yahudi to tobuda, 
masere atimi nacapa'i to Paulus, 
napasala tooi sininna to napaunna. 

46 Apa kannori sabarani-raninna Paulus 
sola Barnabas ntarrusanni kada nakua, 
"Na kamu'mo to-Yahudi jolo' dipauan 
to kadan-Na Puang Allataala. Apa te'da 
mitarimai, mipattantu kamu' kumua 
te'da misipato' ntarima katuoan melo 
te'da cappa'na. lamo joo kimale lako 
bangsa laen. 

47 Sanga susi ia tee to nasuankan Puang 
Allataala kumua, 'Pura kupattantumo 
kamu' menjaji arrang lako bangsa 
tangngia to-Yahudi dikua ammiparatui to 
kasalamatan lako lili'na lino.'" 

#8Ia tonna sa'dingngi bangsa tangngia 
to-Yahudi joo, masannang ngasan 
na mpakala'bih kadan-Na Puang. Na 
memmatappa' lako Puang Isa sininna 
to tonapattantumo Puang Allataala la 
nnampa' katuoan melo te'da cappa'na. 

43 Dipangpeissenanmi to kadan-Na 
Puang lan lili'na joo tondok. 

50 Apa naarakkii to-Yahudi to 
tomapangka' lan joo kotana sola baine 

to dipekapuangngi to ssompa toda 
Puang Allataala, nasessai to Paulus sola 
Barnabas, namane' nnula'ii sola dua lan 
mai joo tondok. 

51 Apa mpentambakanni ajena Paulus 
sola Barnabas. Mangkai joo malemi lako 
kota Ikonium. 

52 Masannang to tomatappa' jio kota 
Antiokhia, nakuasaii Roh Allataala. 
14 lIa to mangka jaji jio kota 

Antiokhia susi bang una 
to jaji jio kota Ikonium. Malemi 
Paulus sola Barnabas mentama 
bola passambajangan to-Yahudi 
namangngajahhi. Buda to-Yahudi sola 
to-Yunani memmatappa' lako Puang Isa. 

2 Apa ia to to-Yahudi to cia' matappa' 
rrasi tau tangngia to-Yahudi anna 
kaba'cii to tomatappa' lako Puang Isa. 

3Masainni Paulus sola Barnabas torro 
jio. Te'da namalaja' mpangpeissenan 
kameloan penawan-Na Puang. Napabutti 
tooi Puang kumua tongan to kareba 
napangpeissenan, nasaba' nabenni 
kuasa la mpugauk tanda mejangngaran. 

4 Apa sisala-salai to tau lan joo kota na 
sisesean. Den to rempe' lako to-Yahudi 

na den too to rempe' lako joo rasulu' 
dua. 

> Mesa' kadai to to-Yahudi sola to 
pekaamberanna na ia to bangsa 
tangngia to-Yahudi la ssessai narura 
batui joo rasulu'. 

6 Apa ia tonna issenni joo, malaii lako 
tana Likaonia, natorro sikandoppi' kota 
Listra na kota Derbe 

7 mpangpeissenan Kareba Kasalamatan 
jio. 

8Den mesa' muane jio kota Listra 
tangnaissen lumingka, sanga kupi'i 
simula jajinna. 

9 Cumadokko bangngi mpesa'dingngi 
Paulus tonna mangngajahhi. Nakaje'jekki 
Paulus naissenni kumua matappa' joo 
tau anna wa'ding dipamaleke. 

10 Naandongngi mangkada ngkuanni, 
"Ke'deh maruruhko!" Ta'pa ke'dehmi, 
nalumingka. 

11 Ta tonna kitai tobuda to apa napugauk 
Paulus, napetambanni mangbasa 
Likaonia nakua, "Mellaomi to dewata 
mangrupa tau lan tangnga-tangngata'." 

12 Nasangaii Zeus to Barnabas na ia 
to Paulus nasangaii Hermes, sanga ia 
mangbicara. 

13 Ia to bolana dewata Zeus salean kota. 
Ia to imangna mbawa ba'tu pira-pira 
sapin muane sola bunga lako babangan 
kota, sanga madoangngi la mangkaroba 
lako rasulu' sola tobuda. 

14 Nca'ce-ca'cei pakeanna Barnabas 
sola Paulus tonna issenni to apa la 
napugauk tobuda, nakinjara' tama 
tangnga-tangngana nakuanni, 

15 "Ee kamu' sola ngasan 
ammimangpasusira tuu? Tolino 
biasa bang unakan tee susi kamu'! Iari 
kami' kintee la mpangpeissenanrakan 
Kareba Kasalamatan lako kamu', dikua 
ammipatorroi tee apa tangmakkeguna, 
ammipole lako Puang Allataala to tuo, 
to mpaden langi' sola lino na tasik na 
sininna to issinna. 

191a to wattu pura diboko', 
napupangngelohna bang Puang 
Allataala to sininna bangsa pada nturu' 
ia pakkaeloranna. 

17 Apa te'dara natangmpangpekitan 
kalena lan mangrupa-rupa panggaukan 
melo susinna: naben kamu' uran jao 
mai langi' sola assele' padang ke 
wattunna omi. Naben kamu' kande, 
hapemasannangngi tooi to penawammi." 

18 Apa moi namangkada susimo joo tuu 
lako rasulu', ci'di'mora nate'da nakullei 
nnanggaii to tobuda la mangkaroba lako 
kalena. 

19 Apa den to-Yahudi ratu jio mai kota 
Antiokhia na kota Ikonium narasii to 
tobuda, narura batui to Paulus, namane' 
nggararakki lako salean kota, sanga 
nasangai kumua matemi. 

20 Apa ia tonna sirempun to tomatappa' 
jio ntalimbungngi, mi'cokki namentama 
pole' kota. Masawanna malei lako kota 
Derbe sola Barnabas. 

211a tonna mpangpeissenan Kareba 
Kasalamatan Paulus sola Barnabas jio 
kota Derbe, buda tau memmatappa' 
lako Puang Isa. Mangkai joo polemi lako 
kota Listra, tarruh lako kota Ikonium, 
namane' lako kota Antiokhia jio tana 
Pisidia. 

22 Napamawatang ngasan penawanna 
to tomatappa' lan simesa'-mesa' kota, 
dikua anna tatta' to kamatapparanna. 
Nakuanni, "La buda kamaparrisan diolai, 
tamane' mentama Lino Barun-Na Puang 
Allataala." 

23 Naangka' tooi Paulus sola Barnabas 
to pekaamberan lan simesa'-mesa' 

jamaa. Puasai sola massambajang jolo', 
namane' mpangbenni joo pekaamberan 
lako Puang to nakatappa'i. 

24 Mangkai joo mpatarruhmi 
kalingkanna nnola tana Pisidia 
lako tana Pamfilia. 

25 Ta tonna mangka mpangpeissenan 
kadan-Na Puang jio kota Perga malei 
lako kota Atalia, 

29 namane' mangkappala' pole lako kota 
Antiokhia jio tana Siria. Iamo joo kota 
Antiokhia nanii mpamula kalingkanna 
tonna tee. Ia toomo to jamaa jio 
mpassambajanganni, dikua naampaii 
Puang Allataala lan jamanna to puramo 
najama too. 

27 Ja tonna ratumo lako, nasuai 
nasirempun to jamaa jio kota Antiokhia. 
Nacuritan ngasanni matumbai Puang 
Allataala ntulungngi nawa'ding njama 
jamanna. Nacuritan tooi matumbai 
Puang Allataala ntulungngi anna 
ia to bangsa tangngia to-Yahudi 
memmatappa' lako Puang Isa. 

28 Masainni Paulus sola Barnabas torro 
jio sola to tomatappa'. 

1 5 1 Ba'tu pira-pira tau ratu jio 

mai tana Yudea male lako kota 

Antiokhia nnajahhi tomatappa' nakua, 
"Te'da mikullei dipasalama', ke te'dai 
midisunna' situru' to ada' nabenki' Nabi 
Musa." 

2 Apa cia' lalo Paulus sola Barnabas 
ntarimai joo pangngajahna. 
Katampakanna disuai sola dua na 
ba'tu pira-pira tomatappa' laen jio 
mai jamaa male de' kota Yerusalem 
la sipangkadaii joo sola rasulu' na 
pekaamberan laen jio. 

3 Nasolanni jamaa ratu lako salean 
kota, namane' tarruh nnola tana Fenisia 
sola tana Samaria to nanii ncuritai 
kumua denmo to bangsa tangngia 
to-Yahudi mengkatoba' na matappa'. 
Gaja napumarioi to tomatappa' jio ntuu 
joo. 

“la tonna ratumo de' kota Yerusalem, 
natarima melo jamaa sola rasulu' na 
pekaamberan laen. Nacuritan ngasanni 
matumbai Puang Allataala ntulungngi 
nawa'ding njama jamanna. 

5 Apa den to-Farisi to memmatappa'mo 
mengke'deh nakua, "Ia to tau jio mai 
bangsa laen to matappa'mo parallu 
disunna', nadisua nturu' atoranna Nabi 
Musa." 

6 Sirempunmi to rasulu' sola to 
pekaamberan mbicarai to ianna joo. 

7 Gaja sainni ssite'gehhi bangngi 
joo passalan, namane' ke'deh Petrus 
nakua, "Ee todipusile'to! Na miissen 
kumua Puang Allataala mpileina' tonna 
tee lan mai tangnga-tangngami la 
mpangpeissenan Kareba Kasalamatan 
lako bangsa tangngia to-Yahudi, dikua 
anna sa'dingngi nakatappa'i. 

8Natarruh Puang Allataala to 
penawanna tau. Namangkamo 
napamanassa kumua natarimamo 
to bangsa tangngia to-Yahudi. Iamo 
napamanassa tonna benni Roh Allataala 
susi to mangka nabenki'. 

9Te'da napasilaenanki' Puang Allataala 
na bangsa laen, nadampangan too ke 
matappa'i. 

10 Ianna susi joo, matumbai milambali- 
bali Puang Allataala male mpapassanni 
atoran na pemali mabanda' tee 
tomatappa', na kita' una sola tojolota' 
tangdikulle mpugaukki? 

11 Sibalikanna takatappa'i kumua iara 
tadipasalama' nasaba' pangkamasean- 
Na Puang Isa, susi toomi to ia." 

12 Sikammatan ngasan to tau sirempun 
jio, namane' mpesa'dingngii to Barnabas 
sola Paulus ncurita pole'i matumbai 
Puang Allataala ntulungngi nawa'ding 
mpugauk mangrupa-rupa tanda 
mejangngaran lan tangnga-tangngana 
bangsa tangngia to-Yahudi. 

13Ta tonna mangkamo sola dua 
mangkada, nakuamo Yakub, "Ee 
todipusile'to, mipesa'dingngipi la 
mangkadana'! 

14Mane' mangkanna nacurita Simon 
Petrus kumua napangpekitanmo Puang 
Allataala to kameloan penawan-Na lako 
bangsa tangngia to-Yahudi, tonna mpilei 
umma -Na lan mai tangnga-tangngana 
tonna tee. 

15 Susi joo to mangka napau nabi. 
Sanga den diuki' lan Sura' Allataala susi 
tee: 

16 Nakua Puang Allataala, 'La ratu 
pole'na', angkupake'deh pole'i to 
bolana Raja Daud mangka ro'pok. La 
kupake'deh pole'i, ke mangkai kusullei 
to maraponamo, 

17 dikua naangahna' sininna bangsa 
tangngia to-Yahudi to mangkamo kupilei 

menjaji taung-Ku'.' Susi joo kadan-Na 
Puang, to la mpugauk ngasanni, 

18 to mangka napangpeissenan tonna 
anu'." 

19 Nakuapa Yakub, "Jaji, ia ke aku', 
danggi'mo tasussaii to bangsa tangngia 
to-Yahudi, to mpangbenmo kalena lako 
Puang Allataala. 

20 Apa paralluki' ngkiringanni sura' 
mpakainga'i, dikua danggi' nakande 
kande diharangan, susinna moda', rara 
na kande mangka dipassompan lako 
dewata, iarika danggi' namanggauk sala. 

21 Susimi tee, nasaba' mellao jionapa 
mai nadipangpeissenanmo to atoranna 
Nabi Musa lan simesa'-mesa' kota ratu 
lako too allo, ianna Allo Katorroan dibaca 
omi lan bola passambajangan." 

22 Mangkai joo too, mesa' kadami 
to rasulu' sola pekaamberan laen na 
jamaa jio kota Yerusalem, na mpilei dua 
tau todikasiri' lan tangnga-tangngana 
nadisua male lako kota Antiokhia sola 
Paulus na Barnabas. Ia joo tau disanga 
Silas na Yudas to disanga too Barsabas. 

23 Den too sura' dibenni, to nakua 
kumua: "Kamu' sola ngasan to jio mai 
bangsa laen to kipusile'tomo, to torro 

jio kota Antiokhia, tana Siria na Kilikia. 
Sallangki' sola ngasan kami' rasulu' sola 
pekaamberan to mipusile'to. 

24 Den kisa'ding kumua den ba'tu pira- 
pira to kisolan inde' male mati' nnajahhi 
sala kamu', mpapussak penawammi 
ammibata apa te'dara nakami' ssuai 
mpugaukki susi joo. 

25 Tamo joo angkimesa' kada mpilei 
Yudas sola Silas, kisuai male mati' sola 
Barnabas na Paulus to kipakamoja', 

26 na ntangga' toomo sunga'na sola dua, 
nasaba' Puangta' Puang Isa Almaseh. 

27 Ta to Yudas sola Silas iamo la mpauan 
kamu' issinna tee sura'. 

28 Nakabudai Roh Allataala na moi kami 
to kumua danggi' midipapassanni atoran 
sola pemali to la'bi mabanda'na na ia to 
parallunna. 

29 Iamo joo danggi' mikandei to kande 
diharangan, moda', rara na kande 
mangka dipassompan lako dewata, 
iarika danggi' mimanggauk sala. 

Ianna te'damo mimanggauk susi joo, 
battuananna manggauk melomo kamu'. 
Anggemi ntee, pada salama'ki'!" 

30 Ta tonna pada mangkamo sisalama', 

malemi Yudas sola Silas lako kota 

Antiokhia. Nasua ngasanni to tomatappa' 
sirempun, nabenni joo sura'. 

31 Gaja sannangngi sola ngasan 
tonna mangka mbacai, nasaba' 
mangpakatanai. 

321a joo Yudas sola Silas nabi 
todai, masainni sipangkada-kada sola 
tomatappa' jio kota Antiokhia mpaendek 
sumanga'na anna tatta' matappa'. 

33 Ta tonna ba'tu pira-piramo masainna 
sola dua torro jio, naeloranmi 
tomatappa' pole lako to tossuai. Nakuan 
tooi naparatuanni sallangna lako. 

34 [Apa torro bangngi ia Silas jio kota 
Antiokhia. | 

35 Ba'tu pira-pira todai masainna Paulus 
sola Barnabas torro jio kota Antiokhia. 
Buda tau laen nasolan mangngajahhi 
sola mpangpeissenan too Kareba 
Kasalamatan. 

36 Te'da namasai joo too nakuanni 
Paulus to Barnabas, "Melo ke male 
pole'ki' ngkitai to tomatappa'mo lako 
Puang Isa lan sininna kota to mangka 
tanii mpangpeissenan kadan-Na, 
antaissenni ba'tu la matumba-tumba 
unai." 

37 Madoangngi Barnabas la ssolanni to 
Yahya to disanga too Markus, 

38 apa te'da namadoang Paulus ke 
disolanni, sanga pole boko'i tonna jio 
tana Pamfilia, te'da napatarruh jamanna. 

39 Sipekkami Paulus na Barnabas, anna 
te'damo namale sola. Ia to Barnabas 
nakuanni to Markus, "Tamale sola 
mangkappala' lako pulau Siprus." 

40 Apa ia to Paulus, Silas to napilei 
nasolan male, tonna mangka to jamaa 
mpassambajanganni, dikua naampaii 
Puang Allataala. 

41 Malei Ililingngi tana Siria na Kilikia 
mpamawatang jamaa. 

1 6 1 Mpatarruhmi kalingkanna Paulus 

lako kota Derbe na lako kota 
Listra. Den tomatappa' lako Puang Isa jio 
disanga Timotius. Ia to indona to-Yahudi 
na tomatappa'mo lako Puang Isa, na ia 
to ambe'na to-Yunani. 

2Ta to tomatappa' jio kota Listra na 
kota Ikonium nakasiri' to Timotius. 

3Nakabudai Paulus ssolanni 
lan kalingkanna, iamo joo 
napangpesunnatanni nakua natarimai 
to-Yahudi. Nasaba' ia to to-Yahudi jio 

naissen ngasan kumua to-Yunani to 
ambe'na. 

4Napadami to kota nanii male Paulus 
sola solana, napauan ngasan to 
tomatappa' to kara'tasan pura nasitujui 
rasulu' sola pekaamberan pira' jio kota 
Yerusalem. Napupangngingaran meloi 
kumua naturu'i joo kara'tasan. 

> Susimi joo namemmawatang 
kamatapparanna to Tosarani na allo-allo 
sakerangngan-rangnganna too. 

6 Nnola jioi tana Frigia na Galatia 
to Paulus sola solana, nasaba' 
te'da naeloranni Roh Allataala 
mpangpeissenan kadan-Na jio propinsi 
Asia. 

"Ia tonna mentamamo tana Misia, 
madoangngi la tarruh re' propinsi Bitinia, 
apa naanggaii Roh-Na Puang Isa. 

8 Jaji mangpatarruh bangmi jio tana 
Misia male do' kota Troas. 

?Ta tonna bonginna nakitami Paulus lan 
pengkitanna den mesa' to-Makedonia 
ke'deh jio ntambaii nakua, "Lamban 
kamu' mai mitulungkan!" 

101a tonna mangkamo ngkitai susi 
joo, ta'pa sadiamokan male lamban 
lian propinsi Makedonia. Kikatappa'i lan 


KISAH PARA RASUL 16.11-15 92 


penawangki' kumua Puang Allataala 
Ia ssuakan mpangpeissenan Kareba 
Kasalamatan lako to tau jio. 

1! Malemokan jio mai kota Troas 
kilamban lian pulau Samotrake na 
masawanna ratukan sambali' kota 
Neapolis. 

12 Kimane' tarruh lako kota Filipi jio 
kabupaten nomoro' mesa' jio propinsi 
Makedonia, kitorro jio ba'tu pirang- 
pirang allo. Ia to kota Filipi parentanapa 
to-Roma. 

13Ta tonna Allo Katorroan kimale 
do' randan sa'dan salean babangan 
kota, nasaba' kisangai iamo joo nanii 
sirempun to-Yahudi massambajang. 
Cumadokkomokan sipangkada-kada to 
baine sirempun jio. 

14 Den mesa' pangdangkang kaen ungu 
jio, disanga Lidia to-Tiatira, to ssompamo 
Puang Allataala. Ia tonna sa'dingngi to 
pangngajahna Paulus, napakedoi Puang 
to penawanna natarimai, 

15 anna dijio' ngasan sintong repokkona. 
Ia tonna mangkamo dijio', napeta'dakan 
nakua, "Ee, kupusile'to, ia ammisangai 
kumua matappa' tonganmo' lako Puang 
Isa, mileppangpa dikka' mangbongi jio 

bolaku'." Mengkamase-mase tonganni 
angkitorro mangbongi. 

16 Den pissen tongkimale pole' 
lako joo nanii sirempun to-Yahudi 
massambajang, kisitammu mesa' baine 
kaunan. Ia joo baine nakuasai setang 
to pakita-kita, naissen jolo to apa la 
jaji. Napupealan tonggo puangna joo 
jamanna ngkitan dalle'na iarika totona 
tau. 

17 Meundi tarruh bang lako kami', 
metamba nakua, "Ee! Ia tee mai tau 
kaunan-Na Puang Allataala to kaminang 
matande. Ratui mpauan kamu' umbo 
dikua ammisalama'." 

18 Ba'tu pirang allo masainna metamba- 
tamba bang susi joo. Ia tonna 
marossomo Paulus, messailei nakuanni 
joo setang, "Kuasan-Na Puang Isa 
Almaseh kupupangngewa, kusuako 
messun lan mai ntee baine!" Ta'pa 
messun bang unami lan mai kalena. 

19Ta tonna issenmi to puangna 
kumua ta'dei to pangngangaran doi'na, 
najokkomi to Paulus sola Silas, nagararak 
duai lako pangra'tasan kara-kara. 

201a tonna pupangngolomi lako 
tomangparenta Roma, naparapa'i nakua, 

"To-Yahudi tee tau. Mpaden rongka lan 
kotata'. 

21 Nasua to tau mpugauk ada' sisala 
atoranta' kita' to-Roma. Te'da kita' 
tawa'ding ntarimai iarika nturu'i joo 
ada." 

22 Naluruimi tobuda to Paulus sola Silas, 
napangperabakanni tomangparenta 
to pakeanna sola dua, namane' 
mpangperambianni. 

23 Ta tonna mangkamo dipemoncongngi 
dipekaju, dipatamami pangtarungkuan 
sola dua. Dikuan to kapala 
pangtarungkuan napemajagai tonganni. 

24 Tamo joo nasangkalai, napatamai 
kamara' lanna lalo liu. 

25 Mbai tangnga bongi namassambajang 
Paulus sola Silas anna makkelong mpuji 
Puang Allataala. Napesa'dingngii to 
tonasolan ditarungku to kelongna. 

26 Tangdikalannai anna nino tonggo, na 
moi to pondasi pangtarungkuan tiroge 
too. Ta'pa titimbak ngasan to ba'ba na 
tibuka ngasan too to pepumpungna to 
toditarungku. 

271a tonna mi'cikmo joo kapala 
pangtarungkuan, nakitai to ba'ba 
titimbak ngasan, nnonokki pa'dangna la 

mbuno kalena, sanga nasanga kumua 
la'pah ngasanmi to toditarungku. 

28 Apa metambai Paulus ngkuanni, 
"Danggi' mibuno kalemi! Inde' ngasan 
unakan!" 

29 Mpeta'dami palita joo kapala 
pangtarungkuan, nalari mentama 
seka'-seka' mbe'beh, suju' jio olona 
Paulus sola Silas. 

30 Nasolanmi messun nakutanaii, 
"Tabe' kita', apara sipato' la kupugauk, 
angkusalama'?" 

31 Napebalii Paulus sola Silas nakua, 
"Katappa'iko Puang Isa! Musalama' la 
iko, la ia to repokkomu!" 

3? Napamanassanni Paulus sola Silas 
to karebanna Puang Isa lako joo 
kapala pangtarungkuan na lako sininna 
repokkona. 

33 Ta bang unamo joo bongi nasolanni 
kapala sola dua, nabaseii to kojongna. 
Ta'pa dijio' bang unami sintong 
repokkona joo kapala pangtarungkuan. 

34 Mangkai joo nasolanmi to Paulus 
sola Silas lako bolana natoratui. Gaja 
sannangngi sola repokkona, nasaba' 
matappa'mi lako Puang Allataala. 

35Masawanna melambi', ia to 
tomangparenta ssuami taunna male 
mpauanni to kapala anna dila'paran to 
Paulus sola Silas. 

36 Napatarruhhi kapala pangtarungkuan 
lako Paulus, nakua, "Tabe', 
napangpesuanmo tomangparenta 
Ila'paran kamu'. Jaji wa'dingmo kamu' 
pole too. Paela'-ela' kamu' lako lalan." 

37 Apa nakuanni Paulus tuu lako 
taunna tomangparenta, "Tabe', to- 
Romakan tee. Te'da bangpa kidibicara, 
angkidipekajumo jio olona tobuda, 
kidipatama pangtarungkuan. Na ia 
tee too la napasun buni omokan? 
Te'da kimadoang! Kuanni tuu mati' 
tomangparenta na ia ratu Ila'parankan." 

38 Napauanni joo lako tomangparenta. 
Ia tonna issenni kumua to-Roma pale' to 
Paulus sola Silas, malaja'mi. 

39 Anna male lako Paulus sola Silas 
meta'da dampang, namane' ssolanni 
sola dua lan mai pangtarungkuan, 
napeta'da tulungngi namessun lan mai 
kota. 

401a tonna messunmo lan mai 
pangtarungkuan sola dua, malei lako 

bolana Lidia. Napamawatang ngasan to 
tomatappa' jio, namane' male sola dua. 

1 7 1 Mpatarruhmi kalingkanna 

Paulus sola Silas nnola jio kota 
Amfipolis sola Apolonia, naratu lako kota 
Tesalonika. Den bola passambajangan 
to-Yahudi jio. 

2 Malemi Paulus lako ntuu joo bola 
passambajangan susi biasanna, 
pentallun Allo Katorroan situru'-turu' 
nanii ncuritai sola tau to issinna Sura' 
Allataala. 

3Naajahhii napabuttian tooi mpake 
Sura' Allataala, kumua ia to Raja 
Mangpasalama' to napau Sura' Allataala, 
la mate Ia, natuo pole' jio mai kamatean. 
Nakuapa Paulus, "Raja Mangpasalama' 
to Puang Isa kupangpeissenan lako 
kamu'." 

#Ba'tu pira-pira to tau memmatappa' 
na menturu' lako Paulus sola Silas. 
Buda toda to-Yunani, to mangngagama 
to-Yahudimo, memmatappa', na budapa 
to baine todipekapuangngi. 

>Iamo joo namasere ati to to-Yahudi, 
narempun ba'tu pira-pira tomasa'ga' jio 
mai to sumongge'-mongge' bang jio 
pasa' anna mpaden rongka lan kota. 

Simaleanmi lako bolana Yason nnangah 
Paulus sola Silas la napangngolo lako 
kasirempunan tobuda, 

Sapa te'da naampa'i. Iamo joo 
nasirui'-rui'ii to Yason na ba'tu pira- 
pira tomatappa' laenna lako olona 
tomangparenta lan kota. Napetambanni 
nakua, "Ia tee mai tau ntampa bang ia 
ricu, moi umbo nanii! Na mangten-ten 
too allo ratumi ntee mai kotata', 

7 napupangbongii Yason jio bolana. Ia 
tee tau te'da nakasiri'i to parentana 
Tomaraja Roma, sanga nakua ia kumua, 
denpa ia raja laen disanga Puang Isa." 

8 Ta joo kadanna mpamarongka tobuda 
sola tomangparenta lan joo kota. 

9 Nasuami tomangparenta to Yason 
sola to tomatappa' pira' mbajah doi' 
napuboro'. Mangkai joo namane' 
dila'paran. 

10 Ta'pa nasua bang unami tomatappa' 
to Paulus sola Silas namale bongi lako 
kota Berea. Ia tonna ratumo lako, malei 
lako bola passambajangan to-Yahudi. 

11 Ia to to-Yahudi jio kota Berea la'bi 
melo ia penawanna na ia to to-Yahudi 
jio kota Tesalonika. Masannang ia 
ssa'ding karebanna Puang Isa, na 

allo-allo bang mbaca Sura' Allataala, 
madoang la nnissenni kumua sicoco'raka 
pangngajaranna Paulus. 

12 Budai to-Yahudi matappa' lako 
Puang Isa, na buda toda to-Yunani 
todipekapuangngi memmatappa' la 
baine la muane. 

13 Ta tonna sa'dingngi to-Yahudi jio kota 
Tesalonika kumua napangpeissenan too 
Paulus to kadan-Na Puang Allataala jio 
kota Berea, male todami lako rrasii na 
pamausa' tobuda jio. 

14 Ta'pa nasolanmi tomatappa' to Paulus 
lako randan tasik, apa torro bangngi ia 
Silas sola Timotius jio. 

15Ja tonna mangkamo ssolan Paulus 
ratu lako kota Atena, polemi to 
tomatappa' lako kota Berea, napasanni 
Paulus to Silas sola Timotius namadoi' 
undi lako. 

16 Ja tonna tajan bangmi Paulus to Silas 
sola Timotius jio kota Atena, masussami 
penawanna ngkitai joo kota ponno 
tau-tau dewata. 

17 Iamo joo nasipangkadaii Paulus lan 
bola passambajangan sola to-Yahudi 
na tolaen to ssompa toda Puang 

Allataala. Susi too nasipangkadai to 
tonasitammuan jio pasa' keallo-keallo. 

18 Sihakiki tooi sola guru to nturu' 
pangngajaranna Epikuros na Stoa. Denni 
to mangkada nakua, "Apara la naissen 
tee tau! Sangkanuku malotongra to 
paissenna, apa buda kadari!" Ba'tu 
pira-pira tolaen nakua, "Susi ia to 
mpangpeissenan dewata jio mai tondok 
laen." Ia namangkada susi joo, nasaba' 
ia to Puang Isa na katuoanna pole' tolino 
jio mai kamatean napangpeissenan 
Paulus. 

19 Jaji nasolanni to Paulus lako 
kasirempunan jio buntu Areopagus 
nakuanni, "Madoangkan nnissenni to 
pangngajaran baru mipangpeissenan. 

20 Nasaba' ia to apa mipau makalaen- 
laen lako pangpesa'dingki'. Na 
madoangkan nnissenni to battuananna." 

211a to to-Atena sola tomentama 
jio, gaja nakabudai mmatean allona 
mpesa'dingngi sola mbicarai to apa-apa 
baru. 

221a tonna ke'deh Paulus jio olona 
tosirempun jio buntu Areopagus, 
mangkadai nakua, "Tabe' lako kamu' to- 
Atena! Budamo to kukita mpamanassai 

kumua pangngagama ta'da' kamu' sola 
ngasan. 

23 Nasaba' ia tongkumale lumingka Ilelei 
tee kotami angkukitai to apa misompa, 
den too mesa' ngenan pangkaroban 
kukita nanii pangnguki' kumua, 'Lako 
puang to tangdiissen.' Jaji ia to apa 
misompa te'da miissenni, iamo la 
kupangpeissenan lako kalemi. 

24 Puang Allataala to mangka mpadenni 
tee lino sola issinna, Iamo Puangna 
langi' na lino. Te'da Ia natorro lan bola 
dewata panggaraga tolino. 

25 Te'da too Ia naparallui pangtulung 
tolino, butung to den kakuranganna, 
nasaba' lara mben katuoan, penawa na 
sininna kaparalluanna tolino. 

26 Mesa'ri tau nanii mpaollongngi to 
sininna rapu tau ntorroi tee kuli'na 
padang. Ia toomo mpattantuanni 
pentaunan mellao jiona mai na 
pangnganggeanna to la nanii mari'pih. 

27 Tamo napaden Puang Allataala to 
tolino, nakua anna angahhi naampaii. 
Apa sitonganna te'da namambela jio mai 
kale simesa'-mesa'ta'. 

281a mpadenki', mpatuoki', 
mpapundiuki', susi to pura napau 

too tomaccammi nakua, 'Ia tee kita' 
bati'na todaki' Allataala.' 

29Te'da tawa'ding mpapadai tau-tau 
bulawan, ba'tu salaka, ba'tu tau-tau 
batu, panggaraga to tomacca, nasaba' 
bati'naki' Allataala. 

30 Te'damo napallan penawai to wattu 
katangpaissenanta', apa ia tee too nasua 
ngasan to tau lan lino mengkatoba' jio 
mai dosana. 

31 Nasaba' mangkamo napattantuan 
mesa' allo la dinii rra'tahhi to 
panggaukanna to tolino situru' 
kamarurusan-Na. Denmo mesa' tau 
napilei la mpugaukki joo. Mangkamo 
napatuo pole' joo tau jio mai kamatean, 
dikua anna manassa kumua Iamo 
napilei." 

32 Ta tonna sa'dingmi tau tee kadanna 
Paulus, denni to mpetawaii, nasaba' 
te'da nakatappa'i kumua la tuo pole' to 
tau jio mai kamatean. Den too to kumua, 
"Madoang unapakan ssa'ding pole'ko 
mpaui tee." 

33 Mangkai joo messunmi Paulus lan 
mai joo kasirempunan. 

34 Apa den toda to rempe' lako 
Paulus, nasaba' matappa' lako Puang 

Isa, susinna Dionisius sala mesa'na 
tongkapalai kasirempunan jio buntu 
Areopagus, na mesa' baine disanga 
Damaris, na ba'tu pirapa to laenna. 
18 1 Mangkai joo mellelemi Paulus 

jio mai kota Atena lako kota 
Korintus. 

2 Den mesa' to-Yahudi jio nasitammuan 
disanga Akwila, to-Pontus. Mane' 
ratunna jio mai propinsi Italia sola 
balinna disanga Priskila. Ia namellele 
lako kota Korintus, nasaba' nasua 
ngasan Tomaraja Klaudius to to-Yahudi 
messun jio mai kota Roma. Malei Paulus 
ssikitanni sola dua, 

3 hatorro jio namangjama sola, sanga 
susi to jamanna pada manggaraga 
tenda. 

4 Apa ianna Allo Katorroan omo, male 
omi Paulus sipangkada-kada to-Yahudi 
sola to-Yunani jio bola passambajangan, 
dikua namatappa' lako Puang Isa. 

“Ja tonna ratumo Silas sola Timotius 
jio mai propinsi Makedonia, ia mandamo 
napugauk to mpangpeissenan kadan-Na 
Puang Allataala. Napamanassai lako 
to-Yahudi kumua, "Raja Mangpasalama' 

Allataala tonna anu'." 

6 Apa tuli naewali tau, nacapa' tooi. 
Iamo joo naperrimbakanni to pakeanna 
mpangngingaranni to kasalanna tuu lako 
tau. Nakua mangkada, "Ia ammiden 
masolang undinna, tangngiamo salaku'! 
Lesso' suru'mo' aku'! Mammula tee 
too la male lakomo' bangsa tangngia 
to-Yahudi." 

7 Nasalaimi Paulus tuu lako tau, namale 
lako bolana Titius Justus jio siandah bang 
una joo bola passambajangan. Ia joo 
Titius Justus bangsa tangngia to-Yahudi, 
apa ssompamo Puang Allataala. 

8 Na ia to kapala bola passambajangan 
disanga Krispus matappa'i ia sintong 
repokkona lako Puang Isa. Na buda toopa 
to-Korintus laenna to mpesa'dingngi 
pangngajahna Paulus matappa' lako 
Puang Isa, nadijio' sola ngasan. 

? Den sangbongi nakua Puang lako 
Paulus lan pengkitanna, "Danggi' 
malaja'! Pangpeissenan tarruhhi to 
kadang-Ku', danggi' mukammatanni, 

10 nasaba' kusolan tarruhko. Moi mesa' 
tau te'da ngkullei la nnapako, sanga 
buda taung-Ku' lan tee kota." 

11 Iamo joo natorro Paulus sangtaun 
annan bulanna jio kota Korintus 
mpangpangngajaran kadan-Na Puang 
Allataala. 

12 Ia tonna Galio gubernur jio propinsi 
Akhaya, mesa' kadai to to-Yahudi nnewa 
Paulus, najokkoi nabawai lako bola 
pangra'tasan kara-kara. 

13 Naparapa'i nakua, "Tabe' kita', ia tee 
tau male bang nnajahhi tobuda nakua 
nassompa Puang Allataala to tangsituru' 
atoranna Nabi Musa!" 

14 Ta tonna la mpebalii Paulus, ta'pa 
mangkadai Gubernur Galio lako to- 
Yahudi nakua, "Ee, kamu' to-Yahudi! 

Ia ke la kasalan ba'tu kagajatan 
miparapasanni tee tau, la sipato'na' 
sabbara' mpesa'dingngii. 

15 Apa ia tee kasipekkan kadara 
sola sanga na atoranmi kamu'! Jaji 
kamu' bangmo ssipangkadaii. Te'da 
kulambicarai to apa susi tee." 

16 Naula'ii lan mai bola pangra'tasan 
kara-kara. 

17 Najokkoi tobuda to Sostenes, kapala 
bola passambajangan, natundunni jio 
olona bola pangra'tasan kara-kara. Apa 
te'da napuinawai Gubernur Galio. 

18 Ba'tu pirang allopa Paulus torro jio 
kota Korintus, namane' mangparamisi, 
sanga la mpatarruhmi kalingkanna. Ia 
to akkattana la male lakoi tana Siria 
mangkappala'. Apa male lakopi kota 
Kengkrea jolo' sola Priskila na Akwila. 
Jiomi nanii mangpecakkuru' Paulus, 
nasaba' nadete'mi wattunna ngganna'i 
nazirna. Mangkai joo malemi sola tallu 
mangkappala' lako kota Efesus. 

191a tonna ratu lako kota Efesus, 
torromi Priskila sola Akwila jio, namale 
Paulus la mpatarruh kalingkanna. Apa 
liupi jolo' jio bola passambajangan 
sipangkada-kada to-Yahudi. 

20 Napeta'dai kumua namasai-sai torro 
sola, apa te'da nasitujuii. 

21 Apa moi nasusi joo, ia tonna la 
mangnguju lako tana Siria mpatorroi 
pepasan nakua, "Ianna puelohhi Puang 
Allataala, la ratu unapa'." Mangkanna 
napau susi joo, malemi mangkappala' jio 
mai kota Efesus. 

22 Ta tonna menggantananmo jio kota 
Kaisarea, tarruhmi de' kota Yerusalem la 
ssitammuanni to jamaa jio. Mangkai joo 
tarruh pole' omi de' kota Antiokhia jio 
tana Siria. 

23 Ba'tu pirang alloi torro jio, namale 
lako tana Galatia na Frigia mpamawatang 
penawanna sininna tomatappa' jio. 

24 Den mesa' to-Yahudi jaji jio kota 
Aleksandria disanga Apolos ratu jio 
kota Efesus. Macca mangkada joo tau, 
napahang melo too to issinna Sura' 
Allataala. 

25 Mangkamo diajahhi pangngajaran- 
Na Puang Isa. Liwa' masumanga' 
mpangpangngajaran tonganni, moi 
namane' pangjioranna mandara Nabi 
Yahya naissen. 

26 Barani mangngajahhi lan bola 
passambajangan. Ia tonna sa'dingmi 
Priskila sola Akwila to pangngajahna, 
nasolanni lako bolana, anna la'bi 
mpamanassanni to pangngajaran-Na 
Puang Isa. 

27 Ta tonna mangngatta Apolos la male 
lamban lian tana Akhaya, mangnguki' 
sura'i to tomatappa' jio kota Efesus 
mpauanni to tomatappa' jio tana Akhaya 
dikua natarima meloi to Apolos. Na ia 
tonna ratumo lako, makkeguna tongan to 
pangtulungna lako tomatappa', nasaba' 
pangkamasean-Na Puang Allataala. 

28 Natalo kadai to to-Yahudi jio 
olona tobuda ke site'gehhi, nasaba' 
kamatongkoanna mangkada. Napabuttii 
mpake Sura' Allataala kumua Raja 
Mangpasalama' to Puang Isa, pura dipau 
tonna anu'. 

1 9 1 Ta tonna jio unapa kota Korintus 

to Apolos, malei Paulus Ilingkai 
ba'tu pira-pira tondok arannai ratu lako 
kota Efesus. Ia tonna ratumo jio, den 
ba'tu pira-pira tomatappa' lako Puang 
Isa nasitammuan. 

2 Nakutanaimi nakua, "Ee, todipusile'to! 
Denmoraka Roh Allataala mitarima 
tommimatappa' lako Puang Isa?" 
Napebalii nakua, "Te'dapa. Te'da toopa 
naden kisa'ding kumua den pale' Roh 
Allataala." 

3Nakutanai pole' omi nakua, "Ia 
nasusi tuu, pangjioran apara to dijioran 
kamu'?" Napebalii nakua, "Pangjioran to 
napangngajaran Nabi Yahya." 

4Nakuamo Paulus, "Ia to pangjioranna 
Nabi Yahya mpamanassai kumua ia to 
todijio' mengkatoba'mo jio mai dosana. 
Apa napangpeissenan tooi Nabi Yahya 
lako to-Yahudi kumua la nakatappa'i to 
Puang Isa, mane' la ratu." 

“Ja tonna sa'dingmi joo, dijio'mi mpau 
sangan-Na Puang Isa. 

Ta tonna palullungngi pala'na Paulus 
joo tau, nakuasaimi Roh Allataala, 
namangkada mpake mangrupa-rupa 
basa mejangngaran to nabenni Roh 
Allataala na mparatu too pepasan-Na 
Puang Allataala. 

7 Mbai denni sangpulo dua tau budanna. 

8 Te'da namalaja' Paulus sipangkada- 
kada tarruh bang tuu lako tau lan 
bola passambajangan to-Yahudi jio 
kota Efesus tallung bulan masainna. 
Napamanassanni umbo nakua menjaji 
taun-Na Puang Allataala lan kaparentan- 
Na. 

9Apa denni ba'tu pira-pira to 
membattuk cia' matappa'. Nacacca 
mate-matean to pangngajaran-Na Puang 
Isa jio olona to tosirempun. Iamo joo 
nasalaii Paulus sola to tongkatappa'imo 
Puang Isa, namale lako passikolan 
Tiranus nanii nnajahhi tau keallo-keallo. 

10 Duang taun masainna nanii 
mangngajahhi tarruh bang susi joo, 
arannai ssa'ding ngasan kadan-Na Puang 
to tontorroi propinsi Asia, la to-Yahudi la 
to-Yunani. 

11 Puang Allataala mbenni kuasa 
to Paulus mpugauk tanda liwa' 
mejangngaran. 

12 Ianna dibawan tomasaki to 
saputanganna iarika kaen puramo 
napake Paulus, malagahhi, napessunni 
tooi setang. 

13 Den ba'tu pira-pira to-Yahudi 
pangjampi-jampi, male bang Ilelei 
tondok, nnula'i setang lan mai kalena 
tau. Nacoba toda ia mpau sangan- 

Na Puang Isa la nnula'i setang, 
nakua, "Sangan-Na Puang Isa to 
napangpeissenan Paulus kupau, 
messunko!" 

14 Den pitu pea muane anakkana Skewa 
kapala imang to-Yahudi mpugauk todai 
susi joo. 

15 Apa nakua ori joo setang, "Ee, 
kuissen to Puang Isa, moi Paulus kuissen 
too, apa ia to kamu', inda kamu'?" 

16 Ta'pa lumurumi joo tonatamai 
setang, nakarangkangngi sola ngasan 
sanga nacau' bukui, arannai sikinjarasan 
lan mai bola sikojong-kojongan, na 
mangkale-kale too, nasaba' narabakkii 
to pakeanna lan mai kalena. 

17 Nasa'ding ngasan to-Yahudi sola 
to-Yunani to torro jio kota Efesus 
joo, namemmalaja'. Sadipakala'bih- 
la'bihnami to Puang Isa. 

18 Buda tomatappa'mo lako Puang 
Isa ratu mangngaku jio olona tobuda, 
nnakui panggaukan salana to wattu pura 
diboko'. 

19 Na ia to tobiasamo mpake ule- 
ule, narempun ngasanni to sura'na, 
nasumpunni jio olona tobuda. Den 
agi-agi allian limang pulo sa'bu pera' ke 
dirempun ngasanni. 

20 Susimi joo lalanna nasakaissen- 
issenanna to kadan-Na Puang, 
nasabuda-budanna tonturu'i. 

21 Ta tonna mangkamo joo, madoangmi 
Paulus male lako kota Yerusalem nnola 
propinsi Makedonia sola propinsi Akhaya, 
nakua, "Ia angkumangkamo liu jio kota 
Yerusalem, mane'ra' tarruh lako kota 
Roma." 

22 Nasuami to Timotius sola Erastus to 
mbalii, najolo lako propinsi Makedonia. 
Apa torro unapi ia Paulus ba'tu 
pirang-pirang allo jio propinsi Asia. 

23 Agi-agi ia joo wattu naden 
kamarongkan la'da' jio kota Efesus, 
passalan pangngajaran-Na Puang Isa. 

24 Den mesa' pande salaka disanga 
Demetrius nggaraga bola-bola dewata 
napasusi bola dewata Artemis. Gaja buda 
panglolonganna to tomangjamanna. 

25 lamo joo narempunni to 
tomangjamanna sola pande salaka laen, 
nakuanni, "Ee, kamu' to kupusile'to! 
Miissen kumua buda panglolonganmi. 

29Na mikita na misa'ding toomo 
to apa napugauk Paulus. Nakua ia 
kumua, ia to dewata nagaraga tolino, 
te'da lalo nasipato' la disompa. Na 
budamo tau napalao sala ngkatappa'i 
pangngajaranna, te'da na inde' manda 
kota Efesus, apa sala-sala lan lili'na 
propinsi Asia. 

27 Cilakanna te'damo nalalolo' tee jaman 
pangngangaranta', na te'da na ia manda 
joo, moi bola dewata Artemis te'damo 
nakasiri'i tau la nasilese-leseimira. 

Na dewata Artemismo to kaminang 
mala'bihna nasompa sininna tau lan 
propinsi Asia na lan lili'na lino." 

28 Ta tonna sa'dingmi susi joo, malussu 
ngasan daun talinganna to tau, 

napissennii metamba nakua, "Mala'bih 
Artemis, dewatangki' to-Efesus." 

29 Marongka ngasanmi to tau lan joo 
kota. Najokkoi to Gayus sola Aristarkhus, 
nagararakki tama panggoloran lan joo 
kota. (Ia to Gayus sola Aristarkhus 
to-Makedonia nasolan Paulus lan 
kalingkanna.) 

30 Madoangngi Paulus mentama toda 
anna sipangkada-kada, apa naanggaii to 
tomatappa' lako Puang Isa. 

31 Ba'tu pira-pira tomapangka' jio 
propinsi Asia siissenna Paulus, mesua 
mpauanni kumua danggi' namale tama 
panggoloran. 

32 Sirongka bang toomo to tau jio. 
Simeoli-olian te'da nadiissen ulunna 
pollo'na to napau, nasaba' budai to te'da 
naissenni apa to nasirempunni. 

33 Denni to ssangai kumua Aleksander 
to passabatanna, sanga ia naturrun 
to-Yahudi lako olo. Nnangka'mi limanna 
Aleksander napupangngimba-imbai 
meta'da nadiben wattu mpaui to 
sitonganna. 

34 Apa ia tonna kitai kumua to-Yahudi 
bang una, ta'pa simeolian pole' omi mbai 

duang jang masainna nakua, "Mala'bih 
Artemis dewatangki' to-Efesus." 

35 Katampakanna juru tulisi' kotamora 
mpakamma'i to tau. Nakuanni, "Ee, 
kamu' to-Efesus! Sininna tau lan lino 
nnissenni kumua ia tee kota Efesus 
nnampui bola dewata Baine Artemis 
to kaminang matonggo, susi toomi to 
tau-tau batunna polloh jao mai langi'. 

36 Moi mesa' tau te'da ngkullei nte'gehhii 
joo. Iamo joo rapa' melo kamu', danggi' 
mimesa mangpugaukkuna bang. 

37 Ja tee mai tau misolan mai, te'da 
bangra to mbokoi bola dewata ba'tu 
ncapa' dewatanta'. 

38 Tanna den tau la naparapa' Demetrius 
sola tomangjamanna, la nabawa lakoi 
bola pangra'tasan kara-kara. Tuli jio 
bang to taunna gubernur sadia bang too 
ntarimai. 

39 Apa ianna denpa to laenna miangah 
penawa, la mipau jio kasirempunan 
tobuda situru' atoran. 

40 Nasaba' wa'ding tapusabu' to 
apa jaji tee allo. Wa'dingki' disanga 
tonnewa tomangparenta, nasaba' te'da 
bang pentoeanta' la ntongananni tee 
kamarongkan." 

41 Ta tonna mangka mpangngingaranni, 
nasuami juru tulisi' kota pole to tobuda. 
20 1 Ta tonna rapa'mo to tomarongka 

jio kota Efesus, nasuami 
Paulus sirempun to tomatappa' jio 
napamasumanga'i. Meta'da dampangmi, 
namane' tarruh lian propinsi Makedonia. 

2 Napasilelei to tomatappa' jio, 
naajahhi buda pangpangngajah dikua 
namasumanga', namane' tarruh sau' 
tana Yunani. 

3Tallung bulanni masainna torro jio. Ia 
tonna madoang la mangkappala' lamban 
lian tana Siria, naissenmi kumua den 
to-Yahudi mesa' kadamo la mbunoi. 
lamo joo napattantui la male lako 
propinsi Makedonia nnola gantanan. 

“Den ba'tu pira-pira tau nasolan: 
Sopater to-Berea anakkana Pirus, 
Aristarkhus na Sekundus to-Tesalonika, 
Gayus to-Derbe, Tikhikus na Trofimus 
to-Asia, na Timotius. 

Jolo ngasanmi lako kota Troas 
nnampaikan. 

ela tonna mangkamo pangramean 
ngkande Roti Tangkeragi, 
mangkappala'mokan jio mai kota 
Filipi. Limang allo mangkanna joo 

sirempun pole'mokan jio kota Troas. 
Sangminggukan torro jio. 

7Ta tonna bongi Aha' sirempunkan 
kumande sola mpugauk Kakumandean 
Macero. Mangkada tarruhhi Paulus 
mangngajahhi ratu lako tangnga bongi, 
sanga madoangngi la male masawanna. 

8Buda palitanna to loteng kinii 
sirempun. 

? Den mesa' tokallolo disanga Eutikhus 
cumadokko jio pentiroan. Marojai 
anna leppeng, napolloh jao mai lata' 
mangpentallun, nasaba' masai gajai 
Paulus mangbicara. Naturunnii tau, apa 
matemi. 

10 Apa mellaoi Paulus Ilumbangngii, 
naraka'i, nakua, "Danggi' mikillakkii, tuo 
unapi ia!" 

11 Pole pole'mi Paulus de', natawa- 
tawai to roti nakumande sola ngasan. 
Mangbicara unapi Paulus ratu lako 
makale', namane' male. 

12 Nasolanmi tau joo tokallolo tuo 
pole'mo pole lako bolana, na gaja 
sannang sola ngasan. 

13 Mende'mokan kappala' kijolo lako 
kota Asos la ntammui Paulus, nasaba' 
madoangngi la nnola gantanan. 

14 Ja tongkisikitamo jio, kisolanni lako 
kappala', kimane' mangkappala' lako 
kota Metilene. 

15 Mangkappala' pole' omokan jio mai, 
na masawanna jiokan sioloan mesa' 
pulau disanga Khios. Dua bonginna 
ratukan lako pulau Samos na masawanna 
lako kota Miletus. 

16 Mangkamo napattantu Paulus 
kumua te'da kileppang jio kota Efesus, 
danggi' kimateanni allo jio tana Asia. 
Madoangngi mpendete'i kota Yerusalem, 
ke wa'dingngi, najiomo ke pangramean 
allo Pentakosta. 

17 Jio kota Miletus nanii Paulus 
mpangpetamban pekaamberan jamaa 
jio kota Efesus naratu ssitammuanni. 

181a tonna ratumo, nakuanni, "Ee, 
todipusile'to! Miissen kumua mellao jio 
mai ratungku' inde' tana Asia matumbai 
to katuoanku' mikita. 

19 Kuala to kamajiongan penawa njama 
jaman-Na Puang. Buda kamaparrisanku' 
sola tuli mangwai matana', nasaba' 
madoangngi to to-Yahudi la mbunona'. 

20 Miissen kumua te'da kubunian kamu' 
to apa la mipumelona. Kuajahhi kamu' la 
jio passitammuan tobuda na la jio bola. 

21 Tuli kupangngingaran la lako 
to-Yahudi na lako bangsa laen anna 
mengkatoba' jio mai dosana, na 
mpangben kalena lako Puang Allataala, 
na matappa' lako Puangta' Puang Isa. 

22 Na ia tee la malena' de' kota 
Yerusalem, sanga nasuana' Roh 
Allataala. Te'da kuissenni apa to la jaji 
lako kaleku' jao. 

23 T3 mandara kuissen kumua umbo- 
umbo kunii male, napamanassanmo' 
Roh Allataala kumua la disessana' 
kuditarungku jao kota Yerusalem. 

24 Apa moi nasusi joo, te'da kucirinnai 
penawangku', podo wa'dingna' 
mpatarruhhi to jaman nasuanna' 
Puang Isa la Ilundukkii samateku' 
mpangpeissenanni to Kareba 
Kasalamatan kumua nakamaseiki' 
Puang Allataala. 

25 Mangkamo kamu' kusikitan sola 
ngasan kuajahhi kamu' ammimenjaji 
taun-Na Puang Allataala lan kaparentan- 
Na. La miissen kumua tampakkata'mo 
tee sikita. 

26 Iamo joo kupangngingaran kamu' 
tee too kumua ia ammiden masolang 
undinna, tangngiamo salaku'. 

27 Kupamanassanmo kamu' sininna to 
pakkaeloran-Na Puang Allataala. 

28 Njagai kamu' kalemi. Mijagai tooi 
jamaa to mangka napangben Roh 
Allataala la mijagai, nasaba' kamu'mo 
diangka' menjaji tonnatoro' jamaa-Na 
Puang Allataala. La mijagai melo 
to taun-Na susi tomangrewa rrewai 
bembala'na, nasaba' elohnamo Puang 
Allataala namate Puang Isa dikua 
nawa'ding Ila'bak taun-Na. 

29 Kuissen kumua ia angkumalemo, la 
ratu to tau massipa' susi asu lampung 
mentama tangnga-tangngami, na te'da 
nalancirinnaii to tau pura diben kamu'. 

30 Na den too kamu' lan mai tangnga- 
tangngami la mpangpeissenan kareba 
tangtongan. Ia napugaukki susi joo la 
mpalao salari to tomatappa'mo lako 
Puang Isa nakua anna ia naturu'. 

31 Iamo joo majaga melo kamu'! La 
miingaran tee kumua tallung taunna' 
mangwai mata, te'da kutorroi nnajahhi 
simesa'-mesa' kamu' allo bongi. 

32 | a kupangbenmo kamu' lako Puang 
Allataala tee too, anna la mpuissen 
kamu' ammirannuan tongan-tonganni to 
kareba kameloan penawan-Na. Makuasa 

Ia la mpamawatang kamu' nabarakka'i 
kamu' to barakka' mangka napasadian 
sininna umma'-Na. 

33Moi mesa' tau te'dapa naden 
kukadoangngi apanna, doi'na ba'tu 
pakeanna. 

34 Na miissen kumua to'doan a'puhku' 
kuputuo sola to tokusolan. 

35 Budamo to kupakitan kamu' la 
miala palelean mata kumua sila'da'ki' 
mangjama ntulung to totangpakulle. 

La miingaran to apa mangka napau 
Puang Isa nakua, 'La'bi masannang ia to 
mangpabengan na ia to mangtarima.'" 

36 Ta tonna mangkamo Paulus 
mangkada, mengguntu'mi sola ngasan 
namassambajang. 

37 Mangkai joo nna'de-a'demi sikillakan, 
naraka'i, namane' ssalama'i to Paulus. 

38 Gaja massei penawanna, la'bi-la'bi 
to kadanna Paulus kumua te'damo 
nalangkita pole'i. Nasolanmi ratu lako to' 
kappala'. 

2 1 lIa tongkisisarakmo joo 

pekaamberan jamaa jio mai kota 
Efesus, malemokan mangkappala' tarruh 
lako pulau Kos. Na masawanna jiokan 

pulau Rodos, kimane' male lako kota 
Patara nanii kenden kappala'. 

2Jiomo kinii nnampa' kappala' 
mangnguju lako tana Fenisia. 
Mende'mokan, 

3kimale arannai kikita to pulau Siprus 
jio kairingki', apa tarruh lakokan tana 
Siria. Mellao jiokan kota Tirus, nasaba' 
jio dinii mpupellaoi to luranna joo 
kappala' kinii. 

4Sangminggukan torro jio kimale 
sitammu to tomatappa' lako Puang 
Isa. Pangpatujun-Na Roh Allataala, 
anna anggaii to Paulus male lako kota 
Yerusalem. 

> Apa ia tonna anggemo wattungki' 
torro jio kota Tirus, sisarakmokan 
kipatarruh kalingkanki'. Male ngasanni 
sintong repokkona ssolankan ratu 

lako salean kota. Ia tongkijiomo 
randan tasik, mengguntu' ngasankan 
kimassambajang. 

6Mangkai joo sisalama'mokan, 
kimende' kappala', na pada pole todamo 
ia lako bolana. 

7 Mangkappala' tarruhkan jio mai kota 
Tirus ratu lako kota Ptolemais, cappa'na 
kinii mangkappala'. Malekan ssitammuan 

tomatappa' jio, na sangngallokan torro 
jio. 

8 Masawanna male omokan, kiratu lako 
kota Kaisarea. Malekan lako bolana 
Filipus to mpangpeissenan Kareba 
Kasalamatan, kitorro jio. Sala mesa'nai 
jio mai to pitu tau dipilei jio kota 
Yerusalem. 

9Den a'pa' anakkana, anakdara 
ngasan, nabarakka'i Puang anna wa'ding 
mpangpeissenan kareba jio mai Puang 
Allataala. 

10 Ba'tu pira-piramokan masainna jio, 
denmi mesa' nabi ratu jio mai tana 
Yudea disanga Agabus. 

11 Ratui lako to kinii, naalai to saripinna 
Paulus, napumpungngi to ajena sola 
limanna nakua, "Susi tee to napau Roh 
Allataala, 'la to puangna tee saripi la 
napumpung to-Yahudi susi tee jio kota 
Yerusalem, anna benni lako bangsa 
tangngia to-Yahudi.'" 

12 Ia tongkisa'dingngi, kipeta'dai sola 
to tomatappa' jio kota Kaisarea, anna 
danggi'mo namale Paulus de' kota 
Yerusalem. 

13 Apa nakua mpebalii, "Oo, danggi'mo 
dikka' mikillakkina', nasaba' samasse- 

massena penawangku'. Sitonganna 
macanning sininna bulu-bulungku', 
tangngia la dipumpung manda jio, apa 
dibuno toona', nasaba' Puang Isa." 

14 Kamma' bangmokan, nasaba' te'da 
napesa'dingngikan. Kikua mandamo 
mangkada, "Ma'namo na pakkaeloran-Na 
Puang jaji." 

15 Ta tongkiba'tu pira-piramo allona 
torro jio kota Kaisarea, ssari'mokan 
ropo'-ropo'ki' kimale de' kota Yerusalem. 

16 Ba'tu pira-pira to tomatappa' jao 
ssolankan male lako bolana Manason 
jao kota Yerusalem, nasaba' jao la kinii 
mangbongi. (Ia joo Manason to-Siprus 
masaimo menturu' lako Puang Isa.) 

17 Masannang to tomatappa' jao kota 
Yerusalem ntammuikan. 

18 Masawanna malekan sola Paulus 
sikita Yakub, na jio ngasan todai to 
sininna pekaamberan jamaa. 

19 Mangkanna Paulus mangsalama' 
lako, nacuritan ngasanni to pangtulung- 
Na Puang Allataala lan jamanna lan 
tangnga-tangngana bangsa tangngia 
to-Yahudi. 

20 Mpakala'bihhi Puang Allataala sola 
ngasan tonna mangka ssa'dingngi 

joo. Namane' ngkuanni to Paulus, 
"Ee, todipusile'to! La muissen 
kumua massa'bu-sa'bumo to-Yahudi 
memmatappa' lako Puang Isa, 
nallundukki atoranna Nabi Musa. 

21 Apa den tau mpauko kumua muajahhi 
ngasanni to to-Yahudi torro jio tondok 
laen mpatorro atoranna Nabi Musa, 
danggi' napangpesunnatan anakkana 
ba'tu nturu' ada' laenna. 

22 Na tantu la nasa'ding kumua 
inde'moko. Jaji, apa la dipugauk? 

23 Melo ke mupesa'dingngikan. Den 
a'pa' tau inde' la ganna'mi wattunna 
menjaji nazir. 

24 Tamo joo malemoko sola lako 
Bola Puang Allataala, musolanni 
mpemaceroi kalemu. Mubajaran tooi 
ongkoso' karobanna situru' atoran anna 
wa'ding mangpecakkuru', battuananna 
mangkami wattunna menjaji nazir. Ianna 
susi joo, la naissen ngasan tau kumua 
te'da pale' natongan to kada nasa'ding 
mpauko, nasaba' iko una, na mupugauk 
too to atoranna Nabi Musa. 

25 Apa ia to tomatappa' lako Puang 
Isa to bangsa tangngia to-Yahudi, 
mangkamo kikiringan sura' mpauanni 


KISAH PARA RASUL 21.26-29 125 


to kara'tasanki' kumua, te'da nawa'ding 
ngkandei to kande dipangngolo lako 
dewata, te'da nawa'ding ngkande rara, 
ba'tu ngkande moda' na te'da too 
nawa'ding manggauk sala." 

26 Tg tonna masawanna nasolanmi 
Paulus joo tau a'pa', male sola mpamulai 
nceroi kalena. Mangkai joo mentamami 
Bola Puang Allataala mpaui pirang allopa 
namane' mangka, na ia to karoba la 
napangkaroban sola a'pa'i. 

27 Ta tonna la katampakanna joo pitung 
allo, ba'tu pira-pira to-Yahudi jio mai 
propinsi Asia ngkitai to Paulus lan Bola 
Puang Allataala, anna rasii to tobuda 
najokkoi. 

28 Metamba nakua, "Ee, tulungkan 
kamu' to-Israel! Iamo tee tau to male 
bang nnajahhi sininna tau umbo-umbo 
nanii, mpake pangngajaran nnewa 
to-Israel, atoranna Nabi Musa na ia 
tee Bola Puang Allataala. Na ia too 
ssolan omi tau tangngia to-Yahudi tama 
Bola Puang Allataala ncarepai tee bola 
macero!" 

291a namangkada susi joo, nasaba' 
denmo nakitai to Trofimus to-Efesus 
sola Paulus lan kota. Na nasanga denmo 

nasolanni Paulus mentama Bola Puang 
Allataala. 

30 Marongka ngasanmi to tau lan kota, 
na siratuan kinjara' ngkitai. Najokkoi 
to Paulus nagararakki lako salean Bola 
Puang Allataala, nata'pa ditutu' to 
babanganna. 

311a tonna la mbunoi tomaricu, 
napauanni tau to pangbarani surudadu 
Roma, kumua marongka ngasan to tau 
lan kota Yerusalem. 

32 Ta'pa nasua pangbarani to ba'tu 
pira-pira kamandangna na surudadunna 
anna sikinjarasan lako to nanii tau 
marongka. Ia tonna kitai tobuda joo 
pangbarani sola surudadunna, te'damo 
natundunni to Paulus. 

33 Nakandoppi'i pangbarani to Paulus 
najokkoi, napangpepumpunganni mpake 
dua rante bassi. Namane' mpekutananni 
indara joo Paulus na apara napugauk. 

34 Sesena to tobuda mebali nakua susi 
tee, na sesena pole'pa kumua susi tuu. 
Te'da naissenni joo pangbarani apa 
sitonganna to jaji, nasaba' gaja rongkai 
to tau. Iamo joo napangpeparentanni 
anna dibawa lako tangsi to Paulus. 

35 Ta tonna ratumo lako to' pelalan, 
nabullei surudadu, nasaba' marontami 
to tomaricu. 

36 Buda tomaricu undi nturu'i jio boko' 
metamba-tamba nakua, "Bunoii!" 

37 Ta tonna la mentamamo tangsi, 
nakuamo Paulus lako joo pangbarani, 
"Wa 'dingriki'ka sipangkada cingga'tu'?" 
Napebalii nakua, "Oo macca todako 
mangbasa Yunani? 

38 Ta nasusi tuu, tangngiako pale' 
to-Mesir, to mane' mangka mpaden ricu 
nnewa tomangparenta, namale mbawa 
patang sa'bu to pangbuno lako padang 
pallawangan?" 

39 Napebalii Paulus nakua, "Ia tee 
aku' to-Yahudina', dijajian jiona' kota 
Tarsus, kota kaminang kaissenan jio tana 
Kilikia. Tatulungna' dikka' ke wa'dingngi, 
kumangkada lako tuu mati' tau." 

40 Ia tonna dieloranmo mangkada, 
ke'dehmi jio pelalan, nampupangngimba- 
imba limanna nta'tan tau. Ia tonna 
kamma'mo tuu lako tau, mangkadami 
Paulus mangbasa to-Yahudi nakua, 
22 1 "Tomala'bihku' sola ngasan! 

Tabe' tapesa'dingngii kupaui to 

sitonganna anna kita'mora ntimbangngi 
to melona na gaja'na." 

2Ia tonna sa'dingngi to Paulus 
mangbasa to-Yahudi, ta'pa sikammatan 
ngasan, napatarruhhi to kadanna nakua, 

3"Ia tee aku', to-Yahudina'. Jaji jiona' 
kota Tarsus tana Kilikia, apa matonggo 
inde'na' kota Yerusalem. Mangguru 
lakona' Gamaliel to nnajahhi tonganna' 
atoran tojolota' to nabenni Nabi Musa. 
Pada bang una tee kita' to mala'bihku' 
sola ngasan, moi aku' nturu' tongan 
todana' Puang Allataala. 

4Kupakario-rio samatena to 
tonturu' pangngajaran-Na Puang 
Isa. Kujokko ngasanni la muane la baine, 
angkupangpetarungkuanni. 

> Imang Lompo sola padanna Pangbicara 
Agama to wa'ding mpaissenniki' kumua 
te'da kumangnguraga. Ia bang unamo 
mangka mbenna' sura' kubawan 
to-Yahudi jio kota Damsyik, dikua 
angkuwa'ding njokkoi to tomatappa' 
lako Puang Isa, angkubawai lako kota 
Yerusalem nadipakario-rio." 

6 Mpatarruhmi kadanna Paulus nakua, 
"Ia tongkumandoppi'mo lako kota 
Damsyik, tangnga allo, tangdikalannai 

naden arrang pasillo pole jao mai langi' 
nnarrang mengguririkna'. 

7 Ta'pa tipessambakna' do' padang na 
den gamara kusa'ding mpangkadaina' 
nakua, 'Ee, Saulus! Ee, Saulus! Matumbai 
musessa tarruh bangna'?' 

8 Mekutanamo', 'Ie', indariki' kita' 
Puang?' Napebalina' nakua, 'Aku'mo 
Puang Isa to-Nazaret to musessa.' 

?Ta to tau jio kusolan nakita toda joo 
arrang, apa te'da nasa'dingngi to gamara 
kusa'ding. 

10 Kukutanai pole'mi kukua, 'Ie', 
apa kita' to sipato'na la kupugauk?' 
Napebalina' nakua, 'Ke'dehko mumale 
re' kota Damsyik. Jiopi mumane' dipauan 
ngasan apa to nakabudai Puang Allataala 
la mupugauk.' 

11 Natoe bangri solaku' to limangku' 
tongkimale re' kota Damsyik, nasaba' 
butana', napubua' joo arrang pasillo. 

12 Den mesa' tau jio disanga Ananias. 
Tomatappa' tongan joo tau na tatta' 
mpugauk atoranna Nabi Musa. Sininna 
to-Yahudi to torro jio kota Damsyik 
ngkasiri'i. 

13 Ratui ngkitana', najenjen jio sa'deku', 
nakuanna', 'Ee, Saulus todipusile'to, 

pakita pole'moko!' Mentingngarana', 
kuta'pa ngkitai. 

14Mangkai joo too nakuanna', 
'Mangkamoko napilei Puang Allataala to 
nasompa tojolota', dikua ammuissenni 
to pakkaeloran-Na, ammukitai to Puang 
Isa ammussa'dingngi to gamaran-Na. 

is Ta to apa mangka mukita sola 
musa'ding la mupangpeissenan lako 
sininna tau. 

16 Jaji danggi'mo mubata. Ke'dehmoko, 
mupangpejioran kalemu. Meta'da 
tulungko lako Puang anna 
dampanganko.'" 

17 Mpatarruhmi kadanna Paulus 
nakua, "Ia tongkupolemo lako kota 
Yerusalem, kumassambajang lan Bola 
Puang Allataala, ta'pa nakuasaina' Roh 
Allataala, 

18 angkukita Puang nakuanna', 
'Madoi'ko ssalai kota Yerusalem, 
nasaba' ia to tau inde' cia'i ntarimai ke 
mupangpeissenanna '.' 

19 Mangkadana' kukua, 'Oo Puang, 
naissen melona' tuu mati' tau 
kumua aku'mo to mangka male Ilelei 
bola passambajangan kujokkoi to 

tongkatappa'iki', kupekajui, kumane' 
mpangpetarungkuanni. 

20 Susi toomi tonna dibuno to sa'bin-Ta' 
Stefanus, jio toona', na kukabudai joo 
kadibunoanna. Na aku'mo to nnampaii 
pakeanna to tombunoi.' 

21 Apa nakuanna' Puang, 'Male 
bangmoko, nasaba' la kusuako male 
mambela lako bangsa tangngia 
to-Yahudi."" 

22 Napatarruh bang unapa tobuda 
mpesa'dingngi Paulus mangkada, apa 
ia tonna la tampakkanamo joo kada 
metamba-tambami tobuda nakua, 
"Bunoi bangmi, te'da ia nasipato' tuo to 
tau susi tuu!" 

23 Da'tanni metamba, naperrimbakan 
tooi to baju landona, nasumarambu de' 
langi' to sara'buk. 

24 Massuami to pangbarani to-Roma 
mbawai to Paulus lako tangsi, nasuai 
mpekajui na diparessa la dinii nnissenni 
matumbai napetambanni to-Yahudi. 

25 Apa ia tonna mangkamo dipumpung 
la dipekaju, mekutanami Paulus lako 
joo kamandang ke'deh jio nakua, 
"Wa'dingriki'ka mpekaju mesa' to-Roma, 
ke te'dapi nadira'tah kara-karana?" 

26 Ta tonna sa'dingngi joo kamandang, 
malei mekutana lako joo pangbarani 
nakua, "Apamora la tagaukanni tee tau? 
Nasaba' to-Roma pale' ia." 

27 Malei joo pangbarani ngkutanai 
Paulus nakua, "Pauanna', to-Roma 
tonganrokoka?" Napebalii Paulus nakua, 
"Te', to-Romana' kita'." 

28 Nakua pole'pa joo pangbarani, "Gaja 
buda aku' kubajah kumane' direken 
to-Roma." Napebalii Paulus nakua, "Apa 
ia tee aku', mellao jio mai dijajianku' 
to-Romana' aku'." 

291a joo wattu sorong boko'i to 
surudadu la mparessai, namemmalaja' 
toomi joo pangbarani, sanga naissenni 
kumua to-Roma pale' ia, na iamo 
mangka mpangpepumpunganni. 

30 Gaja doangngi joo pangbarani 
to-Roma nnissenni apa sitonganna 
naparapasanni to-Yahudi joo Paulus. 
Iamo joo ia tonna masawanna nasuai 
sirempun to kapala imang na padanna 
Pangbicara Agama, napangpebukanni 
to pepumpungna nadipangngolo lako 
tosirempun jio. 

23 1 Nakaje'jekki Paulus tuu lako 

Pangbicara Agama, namangkada 

nakua, "Ee, todipusile'to sola ngasan! 
Ratu lako too allo, tuli kupugauk to 
situru' pakkaeloran-Na Puang Allataala, 
na maruruh to penawangku'." 

2Ia tonna mangkada susi joo, nasuai 
Imang Lompo Ananias to tau jio sa'dena 
Paulus ssala'pai to timunna. 

3 Napebalii Paulus nakuanni, "Ee, kita' 
tomajekkong. La nasala'pa todaki' Puang 
Allataala! Cumadokkoki' ntuu la mbicara 
kara-karaku' situru' atoranna Nabi Musa, 
na kita' bang unamo tangnturu'i joo 
atoran tontasua tau ssala'pana'!" 

4Nakua to tonasikandoppitan Paulus 
ngkuanni, "Wah, te'da iko mukasiri'i to 
Imang Lompo-Na Puang Allataala!" 

5Napebalii Paulus nakua, "Oo, 
todipusile'to, te'da aku' kuissenni kumua 
Imang Lompo pale' ia. Den diuki' 
lan Sura' Allataala kumua, 'Danggi' 
mutangkasiri'i to kapala bangsamu.'" 

6 Naissen Paulus kumua ia tuu lako 
Pangbicara Agama sesena to-Saduki na 
sesena to-Farisi. lamo joo naandongngi 
mangkada nakua, "Ee, todipusile'to! Ia 
tee aku' to-Farisina', bati' to-Farisina'. Ia 
kudiparessa ntee, nasaba' kukatappa'i 
kumua la tuo pole' to tomate." 

7 Ta tonna mangkada susi joo, sipekkami 
to to-Farisi na to-Saduki, anna sisesean 
to tosirempun. 

8Nasaba' ia to pahangna to-Saduki 
nasanga ia kumua te'da ia natuo pole' 
to tomate, te'da too ia malaeka' sola to 
disanga roh. Apa nakatappa'i ngasan ia 
to-Farisi kumua den. 

9 Marongkami to tau. Ba'tu pira-pira 
guru agama torroan to-Farisi, ke'deh 
malea-lea tongan massite'geh nakua, 
"Ianna kami' te'da lalo ia salana tee tau 
moi sangkanuku malotong! Mbai den ia 
roh iarika malaeka' mpangkadaii!" 

10 Sipekka tonggomi, namemmalaja' joo 
pangbarani kumua iamo ke nasigasa'ii to 
Paulus. Iamo joo nasuai to surudadunna 
male nnalai lan mai tangnga-tangngana, 
nabawai lako tangsi. 

11 Ta tonna bonginna pole'mo, ke'dehhi 
Puang Isa jio sa'dena Paulus nakuanni, 
"Ee, pemawatangngi penawammu! 
Mangkamoko mpangpeissenanna' jio 
kota Yerusalem, susi toomi jio kota Roma 
la mupangpeissenan unapa'." 

12 Masawanna melambi', mesa' kadai 
to to-Yahudi namassapah kumua te'da 

nalakumande iarika mangngiso', ke 
te'dapi nabunoi to Paulus. 

13 Denni la'bi patang pulo tau joo mesa' 
kada. 

14 Simaleanmi lako kapala imang 
na pekaamberan to-Yahudi nakua, 
"Mangkamokan massapah sola ngasan, 
te'da kilakumande iarika mangngiso', ke 
te'dapi kibunoi to Paulus. 

15 Tamo joo, mbai melo ke kamu' 
to Pangbicara Agama sola ngasan 
mangkiring sura' lako joo pangbarani 
to-Roma ammipeta'dai, anna bawa pole'i 
napupangngoloi lako kamu' joo Paulus, 
butung to la mipemaparessai pole' to 
kara-karana, angkibunoi jio tangnga 
lalan." 

16 Apa nasa'ding anakkurena Paulus joo 
akkattana to-Yahudi. Malei lako tangsi, 
mpauanni to ambe'urena. 

17 Nakuanni Paulus to mesa' 
kamandang, "Tasolanpi tee pea 
lako pangbarani, den apa la napauanni." 

18 Nasolanmi kamandang lako 
pangbarani. Nakuamo lako pangbarani, 
"Natambaina' Paulus toditarungku, 
nasuana' ssolanni tee pea lako kaleta', 


nasaba' den to parallu la napauanki'. 

19 Natoemi pangbarani to limanna joo 
pea nasolan mesai, nakutanaii nakua, 
"Apara la mupauanna'?" 

20 Napebalii nakua, "Ie', mesa' kadai 
to to-Yahudi mpeta'dai antasolanni 
to Paulus mangngolo lako Pangbicara 
Agama masawa, butung to la 
napemaparessai pole' to kara-karana. 

21 Apa danggi' tapekaioii to peta'danna, 
nasaba' den la'bi patang pulo tau 
membuni la ntammuii jio tangnga lalan. 
Mangka ngasanmo massapah te'da 
nalakumande iarika mangngiso', ke 
te'dapi nabunoi to Paulus. Na sadia 
bangmi tee too, pebalinta' mandamo 
naampai." 

22 Nakuanni pangbarani joo pea, 
"Danggi' lalo naden tau mupauan kumua 
mangkamo' mupauan." Mangkai joo, 
nasuami pole joo pea. 

23 Ssuami dua kamandang joo 
pangbarani nakuanni, "Pasadiai dua 
ratuh surudadu sola pitung pulo 
surudadu makkanyarang, na dua ratuh 
surudadu mbawa doke, mita'pa male 
bang unamo lako kota Kaisarea tee 
bongi tatte' kasera. 

24 Pasadian tooi nyarang to Paulus 
nasakeii, misolan meloi lako Gubernur 
Feliks." 

25 Nnuki'i sura' joo pangbarani kumua, 

26 "To-Mala'bihku' Gubernur Feliks! 
Salama'ku', aku' kita' tee Klaudius Lisias! 

27 Cinding lalomora nabunoi to-Yahudi 
tee tau tonna jokkoi, ke la te'dai 
kuratu ssolan surudadungku' Ila'paranni, 
nasaba' kusa'ding kumua to-Roma tee 
tau. 

28 Kusolanni lako Pangbicara Agamanna, 
nasaba' madoangna' nnissenni apa 
sitonganna salana to naparapasanni. 

29 Na te'da bang mesa' to apa 
napugauk sipato' ditarungkuanni iarika 
dibunoanni. Atoran agamanna mandari 
to diparapasanni. 

30 Mangkamo' dipauan kumua den 
to-Yahudi nduanni nawa-nawa la 
mbunoi. Iamo joo kuta'pa tarruh 
mpangpebawanni lako kita'. Na mangka 
toomo kusua to tomparapa'i mpatarruhhi 
lako kita' to naparapasanni." 

31 Naalami surudadu to Paulus situru' to 
diparentanni, anna bawa bongii ratu lako 
kota Antipatris. 

32 Masawanna mpatarruhmi 
kalingkanna to tomakkanyarang 
male sola Paulus, anna ia to surudadu 
laen pole ia lako tangsi. 

33 Tg tonna ratumo lako kota Kaisarea 
joo tomakkanyarang, nabenmi gubernur 
to sura', napangben tooi to Paulus lako. 

34 Ta tonna mangkamo gubernur mbacai 
joo sura', nakutanaimi to Paulus nakua, 
"Topole umboroko?" Ia tonna issenmi 
kumua to-Kilikia, 

35 hakuamo, "Melomi! Ianna ratu to 
mparapa'ko, mane'ri kuparessa to 
kara-karamu." Napangpeparentanmi 
anna dipatorro Paulus lan salassa' 
gubernur to napangpekabuatan Raja 
Herodes tonna anu'. 

24 t Limang bongi mangkanna joo, 

ratumi to Imang Lompo Ananias 
lako Kaisarea sola ba'tu pira-pira 
pekaamberan to-Yahudi na sala mesa'na 
to la mpangkadananni disanga Tertulus. 
Malei mangngolo lako Gubernur Feliks 
mparapa'i to Paulus. 

2Ta tonna disuamo Paulus lako olo, 
napamulami Tertulus mparapa'i nakua, 
"Tabe' kupajolo lako olona Gubernur 
mala'bih Feliks! Ia tee tondokki' rapa' to 

padamo masainna taparenta. Na buda 
toomo to apa pura dipugauk napumelo 
bangsaki', sanga kamaccanta'. 

3Kikurru sumanga' ngasan tee, na moi 
piran na la kiingaran tarruh bang. 

4 Apa dikua danggi' nabuda wattunta' 
masala, kipeta'da kamalogaran 
penawanta', ke wa'dingngi, tasa'dingpi 
cingga'tu' tee pangparapa'ki'. 

> Kikanassaimo tee tau mbawa abala' 
la'da'! Iamo puanggawana tonturu' 
pangngajaran-Na Puang Isa, to- 
Nazaret. Umbo-umbo nanii tuli mpaden 
kamaricuan lan tangnga-tangngana 
to-Yahudi lan lili'na lino. 

6 Mangka toomo la ncarepai Bola Puang 
Allataala, apa ta'pa kijokkoi. [La kibicara 
kami' situru' atoran agamangki', 

7 apa ta'pa narampai bangkan 
Pangbarani Lisias, 

8 hasuakan to tomparapa'i mangngolo 
lako kaleta'.] La tasa'ding kita' jio mai 
Paulus, ke taparessai, kumua tongan 
ngasan to kiparapasanni." 

9 Padami to to-Yahudi ratu jio mpasala 
ngasanni to Paulus na tongananni to 
kadanna Tertulus. 

10 Nako'bi'mi gubernur to Paulus 
nakua namangkada. Mangkadami 
Paulus nakua, "Tabe' kita', kuissen 
kumua mangtaun-taunmiki' masainna 
nnoloii tee bangsa sola rra'tahhi to 
kara-karana. Jaji masannangna' tee jio 
olota' mpauanki' katonganan. 

11 Kusanga wa'ding kita' takanassai tee 
kumua sangpulo duami bonginna too 
tongkumale massambajang jao kota 
Yerusalem. 

12 Te'da bangpara naden to-Yahudi 
nnampa'na' massisakka moi pissen, 
ba'tu nna'pan tau la mpaden rongka 
la lan Bola Puang Allataala, la lan bola 
passambajangan ba'tu umbo bang nanii 
lan tee kota. 

13 Na te'da too nakullei la mpangbuttii 
tee too, to apa naparapasanna' lako 
kaleta'. 

14 Apa la kuakui jio olota' kumua nang 
ssompana' Puang Allataala, situru' 
pangngajaran-Na Puang Isa, to napasala 
tuu mati'. Ia to Puang Allataala kusompa, 
nasompa too tojoloki'. Na kukatappa'i 
unapa to sininna pura diuki' lan sura'na 
Nabi Musa na sura'na nabi laen. 

15 Sitonganna susi bang unana' tuu 
mati', pada kirannuan lako Puang 
Allataala kumua sininna tomate la 
napatuo pole' jio mai kamatean, la 
tomelo, na la togaja'. 

161amo joo kutuli mpengkulle-kullei 
tonganni manggauk melo la lako 
padangku' rupa tau, la lako Puang 
Allataala. Susiri joo to tonganna. 

17 Ba'tu pirang taunmo masainna, te'da 
naden kumale de' kota Yerusalem, apa 
mane" iari tee kumale de' mbawan doi' 
pangtulungan bangsaku', kumangkaroba 
too lako Puang Allataala. 

18 Jiomo ntuu joo nanii ngkitana' ba'tu 
pira-pira to-Yahudi jio mai propinsi Asia, 
tongkumangka mpemaceroi kale lan 
Bola Puang Allataala. Te'dara tobuda 
kusolan, na te'da toora tau marongka 
joo wattu. 

19 Sitongamna iara sipato' la ratu inde' 
mangngolo lako kita' mparapa'na', kenna 
la den to apa la naparapasanna', apa 
te'da naratu. 

20 Tarika ia bangmo tee tau inde' 
mpaui denraka salaku' naampa' 
tongkudipangngolo lako Pangbicara 
Agama. 

21 Ba'tu iaraka nasanga salaku' to kada 
sangbuku kupau lako sola ngasanni, 
kukua, Tamo kudiparessa ntee tee allo, 
nasaba' kukatappa'i kumua la dipatuo 
pole' to tomate.'" 

22 Natampakkii Gubernur Feliks joo 
kasirempunan mbicara kara-kara, sanga 
budamo naissen to pangngajaran-Na 
Puang Isa. Nakua, "La kura'tah tee 
kara-kara, ke ratumi Pangbarani Lisias." 

23 Nasuami to kamandang 
mpatorro tarruhpi to Paulus, apa 
la napemaringngannimo ci'di', nawa'ding 
toomo nabawan solana to apa naparallui. 

24 Ba'tu pirang bongi mangkanna 
joo, ratumi Gubernur Feliks sola 
bainena disanga Drusila, mesa' to- 
Yahudi. Napangpesuanni Gubernur 
Feliks to Paulus naratu ncuritanni 
to kamatapparanna lako Puang Isa 
Almaseh. 

25 Apa mpatarruhhi kadanna Paulus 
nakua, "Nang la mpugaukki' kameloan, 
ntaloi penawa katolinoanta', nasaba' ia 
ke Kiama'mi lino, la dira'tah kara-karana 
tolino." Ia tonna sa'dingmi joo malaja'mi 
Gubernur Feliks nakua, "Aa, polemoko 

too! Ianna den wattungku', iapa 
kutambai pole'ko." 

26 Naangah penawa Gubernur Feliks 
kumua la nabenni doi' Paulus. Iamo 
joo natuli mpangpetambanni la 
ssipangkadanni. 

27 Napallan bangngi pangtarungkuan to 
Paulus, nasaba' madoangngi Gubernur 
Feliks nnala penawanna to-Yahudi. Ia 
tonna duang taunmo, endekmi Perkius 
Festus menjaji gubernur ssulle Feliks. 
25 1 Duang bongimi Festus 

mangkanna diangka' menjaji 
gubernur, malemi jio mai kota Kaisarea 
de' kota Yerusalem. 

2Jiomo nanii kapala imang sola 
to-Yahudi tomapangka' mparapa'i to 
Paulus. Nasede tarruhhi to Gubernur 
Festus, 

3 nakua na ia to kameloan penawanna 
Gubernur Festus lako sola ngasanni, 
napangpebawanni to Paulus de' kota 
Yerusalem, nasaba' mesa' kadami la 
mbunoi jio tangnga lalan. 

4 Apa napebalii Gubernur Festus nakua, 
"Jio kota Kaisarea dinii ntarungkui to 
Paulus, na te'damo namasai, kupole o 
lako. 

> Jaji, ianna den kasalan napugauk, 
ma'namo na ia to pekaamberan lan 
tangnga-tangngami kusolan male lako, 
na jiopi minii sikara-kara." 

6 Agi-agi pitu iarika kasera bonginna 
Gubernur Festus torro jao kota 
Yerusalem, namane' pole lako kota 
Kaisarea. Masawanna cumadokkomi 
jao cadokkoan pangra'tasan kara-kara, 
napangpesuanni nadipangngolo to 
Paulus. 

7Ta tonna ratumo Paulus, ke'dehmi 
to to-Yahudi to ratu jao mai kota 
Yerusalem ntalimbungngi, napamulaimi 
mpau simesa'-mesa'i to apa mabanda' 
diparapasanni. Apa te'da nakullei 
mpangbuttii. 

8 Mpangngewaimi kalena Paulus nakua, 
"Te'da bang mesa' to apa kupugauk 
sala! Tangsalana' lako atoranna Nabi 
Musa, tangncarepa'i toona' Bola Puang 
Allataala, susi toomi te'da kumbali-bali 
Tomaraja Roma." 

9 Apa nakutanaii Gubernur Festus to 
Paulus nakua, "Madoangrokoka male de' 
kota Yerusalem, na jaopa mudiparessa 
jio oloku' to apa naparapasanko?", 


KISAH PARA RASUL 25.10-14 145 


nasaba' madoangngi nnala penawanna 
to-Yahudi. 

10 Napebalii Paulus nakua, "Na inde'mo' 
jio olota' kita' to pangbicarana Tomaraja 
Roma to sipato' mbicarai tee kara- 
karaku'. Na taissenmo kumua te'da lalo 
salaku' lako tuu mati' to-Yahudi. 

11 Jaji ia naden tongan salaku' to 
sipato'na dinii mbunona', sadiana' 
ntarimai. Apa ia ke te'dai natongan to 
naparapasanna', te'da lalo kuwa'ding 
dipangben lako tuu mati' tau. Jaji 
kupeta'dai nadipatarruh lako Tomaraja 
Roma to kara-karaku'!" 

12Ta tonna mangkamo Gubernur 
Festus ssitimbang-timbangngii sola to 
tonasolan, nakuanni to Paulus, "Male 
lakomoko Tomaraja Roma mangngolo, 
sanga mupeta'dai nadipatarruh to 
kara-karamu lako!" 

13 Te'da namasai mangkanna joo, 
ratumi Raja Agripa sola Bernike lako kota 
Kaisarea, mangsalama' lako Gubernur 
Festus. 

141a tonna ba'tu pirang bongimo jio, 
napaumi to kara-karana Paulus, nakua 
ncuritai, "Den mesa' toditarungku inde", 

ditarungkumo tonna Gubernur Feliks 
mangparenta. 

15 Mangkamo naparapa' kapala 
imang sola pekaamberan to-Yahudi 
tongkujaopa kota Yerusalem. Napeta'dai 
angkura'tahhi to kara-karana, kusessai. 

16 Apa kukua mpebalii kumua, ianna 
to-Roma, te'da ia mesa' tomane' 
diparapa' bang ta'pa la disessa, ke 
te'dapi nadipasioloan to tomparapa'i, 
nadiben toopa ia wattu mpangkadanan 
kalena. 

17 Jaji ia tonna ratumo tee tomparapa'i, 
ta'pa mpasirempunmo' tau tonna 
masawanna, kupangpesuan tooi to 
Paulus mangngolo, nadibicara to 
kara-karana. 

181a tonna ke'dehmo to 
tomangparapa'na mpaui to 
naparapasanni, te'da bangngi mpaui to 
kasalanna susi to kuangah penawa. 

19 Passalan agamanna mandara 
nasipekkai, na den mesa' tau disanga 
Puang Isa. Mangkami mate joo tau, apa 
nakua ia Paulus, 'Tuo pole'i Ia.' 

20 Tangkuissenan umbo la kukua 
nnampa'i to majappunna joo, 
angkukutanaii Paulus, 'Madoangrokoka 

male de' kota Yerusalem na jaopa 
nadibicara to kara-karamu?' 

21 Apa napeta'dai nadipatarruh to 
kara-karana. Nakua ake'mo nadipallan 
bang pangtarungkuan sanggenna 
nara'tah Tomaraja Roma to kara-karana. 
Iamo joo kupangpesuanni nadipallan 
bangpa pangtarungkuan, sanggenna den 
wattungku' mpangpebawanni mangngolo 
lako Tomaraja Roma." 

22 Nakua Raja Agripa lako Gubernur 
Festus, "Moi aku' madoang todana' 
ssa'dingngi to kadanna joo tau." Nakua 
Gubernur Festus mpebalii, "Masawapa 
tapesa'dingngii." 

23 Masawanna ratumi Raja Agripa sola 
Bernike mpake pakean kamala'biranna. 
Mentamami to dinii mbicara kara- 
kara sola tuu lako pangbarani, na 
sininna tomapangka' lan joo kota. 
Napangpesuanni Gubernur Festus to 
Paulus nadipupangngolo. 

24 Mangkadami Gubernur Festus nakua, 
"Tomala'bihku' Raja Agripa na sininna 
tosirempun tee allo! Iamo tee tau to 
mangka naparapa' sininna to-Yahudi 
lako kaleku', la jao kota Yerusalem la 
ntee mai. Mangkamo ratu lako aku' 

sipetamba-tamban nakua, 'Sipato'mi ke 
dibunoi tee tau.' 

25 Apa te'da bangpa panggaukanna 
sala to sipato' la dinii mbunoi. Kusuai 
la mpangpebawanni lako Tomaraja 
Roma, nasaba' ia una mangka mpeta'dai 
nadibicara jio olona Tomaraja Roma to 
kara-karana. 

26 Apa te'dapa kuissen apa la kuuki' 
lan sura'ku' lako Tomaraja Roma. Iamo 
joo kupangngoloi lako kita' sola ngasan, 
la'bi-la'bi lako tomala'bihku' Raja Agripa, 
angkuissenni apa to la kuuki' ke mangkai 
diparessa ntee. 

2/Ta ke aku', te'da nasipato', ke mesa' 
toditarungku disua male mangngolo, 
na te'da namanassa tongan to kasalan 
diparapasanni." 

26 1 Nakua Raja Agripa 

mangkada lako Paulus, 
"Wa'dingmoko mpangkadanan kalemu." 
Mpupangngimbami limanna Paulus 
mpasadia tau, nakua, 

2"Fe, Tomala'bihku' Raja Agripa! 
Kusanga gaja sannangna' diben wattu 
mpaui to pebalingku' jio olota', sininna 
to naparapasanna' to-Yahudi, 

3 |a'bi-la'bi nasaba' taissen tongan 
kita' to ada'na sola katangsipatuanna 
to-Yahudi. Jaji kupeta'da melo lako kita' 
tasabbara'pa mpesa'dingngina'. 

4Naissen ngasan to-Yahudi to 
katuoanku' mellao jio mai biccu'ku'. 
Naissen too tongkumatonggomo torro 
jao kota Yerusalem sola bangsaku'. 

> Mellao jio mai naissenna'. Na ia 
sitonganna, ke la madoangngi, na 
wa'dingngi la mpangpeissenanni kumua 
mellao jiona mai, tuomo' susi to-Farisi to 
mata'da' nturu' atoran agamangki'. 

6 Na iamo kudiparessa ntee too, nasaba' 
ngkatappa'ina' basse naben Puang 
Allataala lako tojoloki'. 

7Na ia toomo joo narannuan, 
namassompa allo bongi lako Puang 
Allataala to sangpulo dua pangrapuanna 
to-Israel. Anna ia toomora kita' tee 
napasalana' to-Yahudi, sanga kurannuan 
joo basse. 

8Matumbari kita' tee to-Yahudi na te'da 
takatappa'i ke mpatuo pole'i tomate to 
Puang Allataala? 

9 Moi aku' tonna tee kusanga gaja 
kuewali tooi to tonturu' Puang Isa 
to-Nazaret. 

10 Na iamo kupugauk jio kota Yerusalem. 
Ia tonna benmo' kuasa kapala imang, 
buda taun-Na Puang Allataala kupatama 
pangtarungkuan, na kusitujui too ke 
dibunoi. 

11 Pembudana' ssessai lan bola 
passambajangan, kuparukui 
napessakkanni pole'i to Puang Isa. 
Tanda kamapallanku' lako, angkumale 
ntiroi moi jio kota laen." 

1? Mpatarruhhi kadanna Paulus nakua, 
"Ia toomora joo akkattaku' la ssessa 
Tosarani kumale lako kota Damsyik 
mbawa sura' kuasa jio mai kapala imang. 

13 Lan kalingkanku' tonna tangngamo 
allo, ngkitana' arrang jao mai langi' 
la'bi manynyarra ia na mata allo. la joo 
arrang nnarrangkan sola to tokusolan. 

14 Sisongkan ngasankan, anna den 
gamara kusa'ding ngkuanna' lan basa 
to-Yahudi, 'Ee, Saulus! Ee, Saulus! 
Matumbai musessa tarruh bangna'? Iko 
bang una iko la mpa'dikki kalemu, ke 
nnewa tarruhko Puangmu.' 

15Mekutanamo' kukua, 'Ie', indariki' 
kita' Puang?' Nakua mpebalina', 'Aku'mo 
Puang Isa to musessa. 

16 Ke'dehmoko! Iamo kupangpekitan 
kale-Ku' lako iko, nasaba' la 
kupupenjajiko tompangjamanna'. 

La mupangpeissenan lako tau apa 
to mukita tee too sola to apa la 
kupakitanpoko dau. 

17 La kujagaiko, na te'da mumatumba 
ke mangngoloko lako to-Yahudi iarika 
bangsa laen. La kusua pole'ko lako 

18 mpami'cikki to matanna, ssolanni 
jio mai kamalillinan lako macerona, 
Ila'paranni jio mai kuasanna Ballisi' 
lako kuasan-Na Puang Allataala, anna 
didampangan, namenjaji umma'-Na to 
napilei Puang Allataala, sanga matappa'i 
lako Aku'." 

19 Mpatarruhpa kadanna Paulus 
nakua, "Tomala'bihku' Raja Agripa! Tuli 
kupengkullei kita' nturu' meloi apa to 
mangka napau Puang lan joo pengkita. 

201amo joo kupangpeissenan lako 
sininna tau kumua namengkatoba' 
jio mai dosana namenturu' lako 
Puang Allataala. Na la napapajan 
lan katuoanna kumua mengkatoba' 
tonganmo. Bungahna kupangpeissenan 
lako to-Yahudi jio kota Damsyik, na jao 

kota Yerusalem, na lan lili'na tana Yudea, 
namane' lako bangsa laen. 

21 Iamo joo najokkona' to-Yahudi lan 
Bola Puang Allataala nalambunona'. 

22 Apa pammase-Na Puang ratu lako 
too allo, angkuwa'ding ke'deh ntee 
mpangpeissenanni la lako tokaissenan, 
la lako tobiasa. Ia to apa kupau te'da 
laenna na ia to pura napau Nabi Musa 
sola nabi laen tonna anu', 

23 kumua, 'Ia to Raja Mangpasalama' 
nabasse Puang Allataala, la dipakario-rio, 
apa iamo jolona la tuo pole' jio mai 
kamatean, dikua anna mbawa arrang, 
iamo to Kareba Kasalamatan, la lako 
to-Yahudi la lako bangsa laen." 

24Ta tonna da'tan unapa Paulus 
mangkada mpau pebalinna, kumassakmi 
Gubernur Festus, nakua, "Ee, 

Paulus! Totangmalilinganko iko 
tuu. Liwa' buda paissenmu, na iamo 
mpatangmalilinganko." 

25 Apa napebalii Paulus nakua, 

"Te', matanana' kita' tomala'bih! Ia 
tee kadangku', kada tongan, kada 
tomalilingan na kutangngah mandalan 
kumane' mpaui. 

26 Tomala'bihku' Raja Agripa to nnissen 
meloi tee. Iamo joo kubarani ntarrusan 
bangki' mati'. Kusanga moi mesa' te'da 
tangtaissen, nasaba' ia tee te'da najaji 
jio kampong kabunianan. 

27 Tabe' kita' tomala'bihku' Raja Agripa, 
la mekutanapa', 'Takatappa'iraka to 
nabi? Kuissen kumua takatappa'i!'" 

28 Nakua Raja Agripa mebali lako 
Paulus, "Musangaraka marawa bangna' 
mupasarani lan tee wattu sangkappidian 
mata?" 

29 Apa nakua Paulus, "Sangkappidian 
mataraka ba'tu masairaka, apa 
kupassambajanganki' lako Puang 
Allataala sola sininna to tossa'ding 
kadangku' tee allo, ke wa'dingngi, tasusi 
tee aku', tantu saleanan jio mai tee 
kadipumpunganku'." 

30 Katampakanna ke'dehmi joo raja 
na gubernur sola Bernike na sininna 
tonasolan cumadokko. 

311a tonna saleananmo pada 
sipangkadami nakua, "Te'da bangra apa 
napugauk tee tau to sipato'na dinii la 
ntarungkui iarika mbunoi." 

32 Nakua Raja Agripa lako Gubernur 
Festus, "Wa'dingmo dila'paran, kenna 

tangngia kalena ia mpeta'dai mpatarruh 
kara-karana lako Tomaraja Roma." 
27 lIa tonna dipattantumo kumua 
la malemokan mangkappala' lako 

Italia, ia to Paulus sola ba'tu pira-pira 
toditarungku laenna dipangben lako 
Yulius, kamandang surudadu to-Roma to 
disanga "Resimen Tomaraja". 

2 Mende'mokan kappala' jio 

kota Kaisarea, kappala' jio mai 

kota Adramitium, kilamangnguju 
mpasitarruh-tarruh ba'tu pira-pira 
kakendenan kappala' jio propinsi Asia. 
Den mesa' to-Makedonia pole jio 

mai kota Tesalonika kisolan disanga 
Aristarkhus. 

3Masawanna ratukan lako kota Sidon. 
Mabassa joo Kamandang Yulius lako 
Paulus, jaji naeloranni male lako 

ba'tu pira-pira solana, to mbenni apa 
naparallui. 

4Ia tongkimangpatarruhmo 
kalingkangki' jio mai, nnola jiokan 
randan pulau Siprus, nasaba' 
ssussangkan angin, na nasala ia 
angin. 

5 Mangkai joo too, nnola jiokan olona 
tana Kilikia na Pamfilia, kiratu lako kota 
Mira jio tana Likia. 

6 Jiomo ntuu joo nanii Kamandang 
Yulius nnampa' mesa' kappala' pole jio 
mai kota Aleksandria mangnguju lako 
propinsi Italia, nanii mpalelekan lako. 

7 Ba'tu pirang allo to nanii menonoh- 
nonoh manda to kappala'ki', butung 
to te'da kilandete' kota Knidus. Te'da 
kikullei nnola jio to kipangngattai jolo, 
sanga mangngumbuk bang unapi to 
angin. Mangnguju sau'kan pulau Kreta 
Iliwa'i Tanjung Salmone mpessalai angin. 

8 Gaja sussa to kappala'ki' nnola jio 
sa'dena joo pulau, kimane' ratu lako 
mesa' kampong disanga Kakendenan 
Melo sikandoppi' kota Lasea. 

9 Budamo wattungki' masala bang, na 
liwa' toomi to wattu nanii to-Yahudi 
puasa. Iamo tandana kumua te'da 
namelo ke la tarruhpi to kappala'ki'. 
Iamo joo napupangngingaranni Paulus 
to tau, nakuanni, 

10 "Ee, todipusile'to! Ia ke aku', la 
masussa tonggoki' ke la tarruhpiki'. La 
sabu' tonggoki', nasaba' tangngia ia 


KISAH PARA RASUL 27.11-15 156 
manda tee kappala' sola luranna la ta'de, 


apa moi sunga'ta'." 

11 Apa la'bi nakatappa'i ia Kamandang 
Yulius joo jurumudi sola puangna joo 
kappala' na ia to kadanna Paulus. 

12 Te'da namelo joo kakendenan 
kappala' dinii torro ke wattu peurananni. 
Iamo joo nala'bi buda to pangjama 
kappala' ssitujuii, ke tarruh bangmi male 
ssalaii la mpendete'i kota Feniks jio 
pulau Kreta, na torro jio ke peurananni. 
la to kakendenan kappala'na tingngo 
tama suin lo'na liu, na suin jajanna liu. 

131a joo wattu mangngiri' lo' mai 
to angin biasa. Nasangami pangjama 
kappala' kumua wa'dingmi male. Jaji 
napaendekki to sau kappala', namale 
mangrundun randan tasik jio sa'dena 
pulau Kreta. 

14 Apa te'da namasai, mangngiri'mi 
to angin bara' pole jao mai gantanan 
disanga angin pole jio mai kadellekan 
jajanna liu, 

15 hatampai to kappala'ki'. Kila'paran 
bangmi napupangdongga-donggai 
angin lan tasik, nasaba' tangnatananmi 
ssussang angin. 

16 Napupangdongga-dongga tarruhkan 
angin bara', sanggenna ndete'kan 
randan mesa' pulau biccu' disanga 
Kauda. Gaja sussakan ntuu joo, kimane' 
ngkullei rrui' sekoci kappala', 

17 nadipaendek de'. Mangkai joo dikapu' 
mengguririkki ulang joo kappala', dikua 
namawatang. Napalaoi to sompa', 
nala'paran bangngi joo kappala' 
nnawang-ngawang nabawa bombang, 
nasaba' malaja'i titumbu jio kassi' 
mangtombon disanga Sirtis. 

18 Masawanna joo too kibuang bangmi 
do' tasik to luran kappala', sanga 
mangngumbuk tarruhhi to angin bara'. 

19 la tonna allo masawanna pole' omo, 
ia to pangjama kappala' naca'bean to 
pakakasa' kappala' do' tasik. 

20Ba'tu pirang allomi to te'da bang 
kikita allo na bintuin na mangngumbuk 
tarruh bang too to angin bara'. 
Katampakanna te'damo kikua la 
tuopakan. 

21 Ba'tu pirang allomi tangkumande to 
tau, namale Paulus mentama tangnga- 
tangngana ngkuanni, "Ee, todipusile'to 
sola ngasan! Ia ke la mipesa'dingngina' 
sola ngasan, nadanggi'mo tamale jio mai 

pulau Kreta, te'da talamasussa sola rugi 
susi tee. 

22 Apa moi nasusi tee, kupeta'da 
mipamawatang penawammi. Moi mesa' 
te'daki' la mate, moi namasolang tee 
kappala'. 

23Nasaba' ia to Puang Allataala 
kusompa kupupuang too, ssua 
malaeka'-Na pubongi' ratu jio sa'deku', 

24 hakuanna', 'Ee, Paulus! Danggi' 
mumalaja', sanga la mangngolommu 
lako Tomaraja Roma! Sininna tomusolan 
mangkappala' te'dai la matumba, 
nasaba' kameloan penawan-Na Puang 
Allataala lako kalemu.' 

25 lamo joo, tokupusile'to sola ngasan, 
pemawatangngi to penawammi! Sanga 
matappa'na' lako Puang Allataala kumua 
sininna to napauanna' la jaji ia. 

26 Apa te'da nasalai, la nabawaki' wai 
lako mesa' randan pulau." 

27 Īa tonna bongi mangpessangpulo 
a'pa'na napamale melako bang 
unapakan angin bara' jio Tasik Adria. 
Agi-agi tangnga bongi nasangai 
pangjama kappala' kumua la ndete'mi 
gantanan. 

28 Natoke'i batu to ulang na dokkenni 
do' tasik la ssuka'i to mandalanna. 
Ci'di'mora naganna' patang pulo metere' 
dalanna. Te'da namambela jio mai ntuu 
joo, nasuka' pole' omi, na agi-agimora 
tallung pulo metere' dalanna. 

29 Napado'i to a'pa' sau jao mai boko' 
kappala', nasaba' malaja'i titampah jio 
batu karang. Natajanni kumua kenna 
mariwangmo. 

30 Madoangngi la ssalai bunii joo 
kappala'. Napado'i tasik to sekoci, 
naanggai -gai'i butung la mpado' sau jio 
olo kappala'. 

31 Apa nakua Paulus lako joo 
Kamandang Yulius sola to surudadu 
jao kappala', "Ianna la malai tee mai 
pangjama kappala', la sabu' ngasanki'." 

32 Tamo joo naka'tuanni surudadu to 
ulang sekoci, nabawai wai. 

33 Ta tonna la mariwangmo, nasuami 
Paulus to tau kumande sola ngasan 
nakuanni, "Ee, todipusile'to! Sangpulo 
a'pa'mo kamu' bonginna sola ngasan 
tangmangngapa tangkumande. 

34 Jaji kupeta'da mikumande sola 
ngasan, ammimasumanga' pole'. Sanga 
moi mesa' te'daki' to la matumba." 

35 Mangkanna mangkada susi joo, 
nnalami roti to Paulus, namangkurru 
sumanga' lako Puang Allataala jio olona 
sola ngasanni, namane' nti'pek-ti'pekki 
nakandei. 

39 Masumanga' pole'mi sola ngasan 
nakumande toda. 

37 Dua ratuhhi pitung pulo annan tau 
sola ngasan jao joo kappala'. 

38 Ta tonna barah ngasanmo, 
naballuanmi do' tasik to gose', dikua 
namaringngan to kappala'. 

391a tonna mariwangmo, ngkitami 
gantanan to pangjama kappala', 
apa te'da naissenni gantanan 
umbonna. Nakita tooi to tasik 
mengkokonna namarante to randanna. 
Jaji madoangngi, ke wa'dingngi, la 
mpasissare kappala'na ntuu joo. 

40 Naka'tuanni to ulang sau, natallan 
do' tasik. Nabukai tooi to ulang dipake 
ngkapu' kemudi, namane' mpaendekki 
to sompa' jio ulu kappala', dikua nairi'i 
angin lako randan tasik. 

41 Apa titampahhi jio kassi' 
mangtombon joo kappala'. Ia to 
ulunna mellammak, te'damo napundiu, 

na ia to boko'na maicak, nakanna 
bombang tonggo. 

42 Madoangngi to surudadu la mbuno 
ngasanni to toditarungku, dikua danggi' 
naden male nnorong mpella'paran 
kalena. 

43 Apa madoangngi Kamandang Yulius la 
mpasalama' Paulus. Iamo joo naanggaii 
to surudadu mpugauk akkattana. Padami 
to macca nnorong nasua ngasan jolo 
mella'bu do' tasik, na nnorong lamban 
lian. 

44 Na ia to pira'na la undi mentoe lako 
bangmo papan iarika lako piakkana joo 
kappala'. Susimi joo kimane' salama' 
sola ngasan ndete' randan tasik. 

28 lTa tongkiendek melomo de' 

gantanan, mane'ri kiissen kumua 
jiomokan pale' pulau Malta. 

2 Gaja bassa to tau jio lako 
kami'. Natarima melo ngasankan, 
napadukkuankan api, sanga mammulami 
uran, naratumi to wattu cakke'. 

3la tonna male Paulus mekaju 
napatamai api, den ulah mello'do' lan 
mai, sanga nalussuii api, natittoi to 
limanna. 

4Ia tonna kitai tau to ulah mendoke' jio 
limanna Paulus, sipangkadami nakua, 
"Ee! Ia tee tau te'da nasalai tombuno 
tau, sanga moi nala'pahmo jio mai 
abala' lan tasik, apa te'da naeloranni tuo 
dewata Baine Malampu'." 

> Apa napempi'pikanni Paulus joo ulah 
tama api, na moi cinding te'dara naciapa. 

6 Nasangai te'da namasai, nakambang 
to limanna, iarika ta'pa mate pissenni. 
Apa ia tonna masai-saimo ntajanni, na 
te'da bang una namatumba, laen omi 
tangngahna, nakua, "Dewata tee tau." 

7 Te'da namambela jio mai ntuu joo, den 
padangna Publius, mesa' tomangparenta 
ntuu joo pulau. Masannang penawanna 
ntarimakan, napupangbongikan tallung 
bongi, natoratu melo toopakan. 

8 Ta joo wattu masaki to ambe'na, 
lumalla'i, natittai rara too. 

Mentamai Paulus tama kamara'na, 
napassambajanganni, na kaka'i, 
namalagah. 

JIa tonna mangka joo, siratuan 
todami lako Paulus to tomasaki laen, 
napamalagah ngasanni. 

10 Gaja nakasiri'kan, na ia 
tongkilamalemo, nabenkan sininna 
to kiparalluinna lan kalingkanki'. 

11 Ta tongkitallung bulanmo jio pulau 
Malta, malemokan jio mai mpake 
kappala' jio mai kota Aleksandria 
disanga Dioskuri. Ia joo kappala' 
masainni torro jio pulau Malta ntajan 
soro'na peuranan. 

12 Ia tongkiratu lako kota Sirakusa 
tallung bongikan jio, 

13 kimane' male mangrundun randan 
tasik pole' sanggenna kota Regium. 
Masawanna mangngiri' lo' mai to angin, 
na duang bongira kiratu lako kota Putioli. 

14 Sangminggukan torro jio sola ba'tu 
pira-pira tomatappa' lako Puang Isa, 
sanga nasuakan torro tongkisitammu. 
Mangkai joo too, malemokan lako kota 
Roma. 

15Ja tonna sa'dingngi to tomatappa' 
jio, siratuanmi jio Pasa' Apius sola 
pangbongian disanga Pasanggarahan 
Tallu la sikitankan. Ia tonna kitami 
Paulus, mangkurru sumanga'i lako 
Puang Allataala, naendek sumanga'na. 


KISAH PARA RASUL 28.16-21 164 


16 Ta tongkiratumo lako kota Roma, 
dipatorro mesai to Paulus najagaii mesa' 
surudadu. 

17 Tallung bongi mangkanna joo, 
napangpesuanni Paulus naratu to 
pekaamberan to-Yahudi jio. Ia tonna 
sirempunmo nakuanni, "Ee, todipusile'to! 
Sitonganna te'da salaku' lako bangsata' 
ba'tu lako ada' tojolota'. Apa moi nasusi 
joo, dipangngolona' lako to-Roma, 
tongkudijokko jio kota Yerusalem. 

18Ta tonna mangkamo mparessai to 
kara-karaku', madoangngi la la'paranna', 
sanga moi sangkanuku malotong te'da 
salaku' naampa' to sipato' dinii Ia 
mbunona'. 

19 Apa te'da nasitujui to-Yahudi, na iamo 
joo kupeta'dai nadibicara to kara-karaku' 
jio olona Tomaraja Roma. Sitonganna 
te'dara apa kuparapasan bangsata'. 

20 Tamo joo kumeta'da tasitammu 
ssitimbang-timbangngii. Sanga 
iari kudipumpung, iari to Raja 
Mangpasalama', to masai allomo tatajan 
kita' to-Israel." 

21 Napebalii to-Yahudi nakua, "Nate'da 
bangra sura' sanglambah kitarima jio 

mai tana Yudea, na te'da too tau ratu 
mpauko ba'tu mpau gaja'ko. 

22 Apa madoangkan ssa'dingngi to 
pangngajaran muturu', sanga kisa'ding 
kumua umbo-umbo nanii, nacacca tau." 

23 Mpattantumi mesa' allo sola Paulus 
nanii la sitammu. Ia joo allo buda tau 
ratu lako to nanii Paulus. Mellao melambi' 
ratu lako soloh allo naajahhi ngasan to 
tau umbo nakua menjaji taun-Na Puang 
Allataala lan kaparentan-Na. Napabuttii 
jio mai sura'na Nabi Musa na sura'na 
nabi laen kumua Raja Mangpasalama' 
to Puang Isa, to napau Puang Allataala 
tonna anu'. 

24 Den to ngkatappa'i to apa napau 
Paulus, apa den too to te'da nakatappa 'ii. 

25 Ta tonna sipekkamo to tau, nasisarak- 
sarak, nakuamo Paulus, "Liwa' tongan to 
apa napau Roh Allataala lako tojolomi, to 
napau Nabi Yesaya tonna anu'. 

26 Nakua, 'Malemo kamu' 
mpauanni to-Yahudi: Da'tan bang 
kamu' mpesa'dingngii, apa te'da 
milampahangngi. Da'tan bang kamu' 
mpemakitaii apa te'da miissenni apa to 
jaji. 

27 Nasaba' liwa'mo membattuk tee 
bangsa, namataru talinganna, na 
mpamamma' matanna. Ia tee jajii 
dikua danggi' napakita matanna, 
nadanggi' namangpesa'ding talinganna, 
nadanggi' napahangngi, nadanggi' 
namengkatoba' lako kale-Ku' anna 
danggi' kupamalagahhi."" 

28 Katampakanna nakua Paulus, "Ee, 
kamu' to dipusile'to! Parallu miissen 
kumua ia to Kareba Kasalamatan jio mai 
Puang Allataala dipangpeissenan toomo 
lako bangsa tangngia to-Yahudi, na la 
natarimai ia!" 

29 Ia tonna mangkamo Paulus mpaui 
SUSI joo, sipekkami to to-Yahudi anna 
male mpembokorii.| 

30 Duang taunni Paulus jio kota Roma, 
torro jio bola nasewa ia. Masannang 
penawanna ntarimai to toratu ngkitai. 

31 Te'da namalaja' mpangpeissenanni 
umbo nakua menjaji taun-Na 
Puang Allataala lan kaparentan- 

Na, napangpeissenan tooi kumua Raja 
Mangpasalama' to Puang Isa. Masannang 
Paulus mangpangngajah, sanga te'da 
tau nnanggaii. 


Roma 


1 1 Fe, todipusile'to jio kota Roma, 
to napakamoja' Puang Allataala, 
to napileimo menjaji taun-Na! Napilei 
toomo' menjaji taun-Na, naangka'na' 
menjaji rasulu' la mpangpeissenan 
Kareba Kasalamatan jio mai Puang 
Allataala. 

2 Mangkamo napau Puang Allataala 
lako nabi, na mangka toomo diuki' lan 
Sura' Allataala kumua ia to Kareba 
Kasalamatan la dipangpeissenan. 

3Ta to Kareba Kasalamatan, iamo 
to karebanna Puangta' Puang Isa 
Almaseh, Anak Allataala. Ianna situru' 
katolinoan-Na, bati'nai Raja Daud, 

4apa ianna kuasa kapuanganna, 
disangai Anak Allataala. Manassa to 
kuasan-Na, nasaba' tuo pole'mi jio mai 
kamatean. 

> Nabenna' barakka' Puang Allataala 
menjaji rasulu' nasaba' Puang Isa 
Almaseh, angkuwa'ding la mpatuju 
sininna bangsa kumua namatappa' sola 
menturu' lako Almaseh. 


ROMA 1.6-11 2 


6 Na ia to kamu' to-Roma mentama 
toomo kamu' rekenan sininna bangsa la 
menjaji umma'-Na Puang Isa Almaseh. 

lami joo na aku' Paulus nnukiran 
kamu' tee sura' mati'. Dennaa upa' 
nabarakka'i kamu' Ambe'ta' Puang 
Allataala sola Puang Isa Almaseh, naben 
kamu' kamasannangan. 

8 Mangkurru sumanga'na' lako Puangku 
Puang Allataala, mpau sangan-Na Puang 
Isa Almaseh, nasaba' naissen ngasanmo 
sininna bangsa kumua ia to kamu' 
to-Roma matappa' tongan lako Puang 
Isa Almaseh. 

Puang Allataala nnissenni 
kumua kupau too kamu' ke 
massambajangna'. Na iamo nanii 
lantuk tongan penawangku' menturu', 
angkuwa'ding mpangpeissenanni to 
Kareba Kasalamatan, karebanna Anak 
Allataala. 

10 Dennaa upa' napuelohhi Puang 
Allataala kuwa'ding male mati', 

11 nasaba' mamali'na' la ssitammuan 
kamu', angkuwa'ding mben kamu' to 
barakka' nabenna' Roh Allataala, to la 
mpamawatang kamatapparanmi. 

12 Battuananna kumua ia to 
kamatapparanku' lako Puang Isa 
wa'ding mpamawatang kamu', na 
ia to kamatapparanmi wa'ding 
mpamawatangna'. 

13 Fe todipusile'to, parallu miissen 
kumua pembudamo' madoang male 
mati' la ssitammuan kamu', apa tuli 
den bang halangan. Madoangna' kumua 
na ia to jamanku' lako kalemi den 
assele'na. Susi to keassele'mo lako 
bangsa tangngia to-Yahudi jio kota laen. 

14 Nasuana' Puang Allataala 
mpangpeissenan Kareba Kasalamatan 
lako sininna bangsa, la lako topaissen, la 
lako totangpaissen. 

15Jamo joo kugaja doang too 
mpangpeissenanni to Kareba 
Kasalamatan lako kamu' to-Roma. 

16 Kukatappa'i tongan kumua ia to 
Kareba Kasalamatan iamo kuasan-Na 
Puang Allataala. lamo carana Puang 
Allataala mpasalama' tomatappa' lako 
Puang Isa, la to-Yahudi, la bangsa 
tangngia to-Yahudi. 

17]a to Kareba Kasalamatan 
mpaissenniki' umbo nakua carana 
Puang Allataala mpupenjaji tomeloi to 

tolino. Iamo to kamatapparan manda 
lako Puang Allataala, te'da ia cara 
laen. Susi to diuki' lan Sura' Allataala 
kumua, "Ia to tau dipupenjaji tomelo 
sanga matappa'i lako Puang Allataala, 
na iamo la nnampa' katuoan melo te'da 
cappa'na." 

18 Dipangpeissenanmo jao mai suruga 
to kamabirisan-Na sola pangcalla-Na 
Puang Allataala lako tolino, nasaba' 
dosana na kedo gaja'na. Iamora 
joo hhalangngi tolino nnissenni to 
pangngajaran tongan jio mai Puang 
Allataala. 

19 Apa sininna apa to nakulle tolino 
nnissenni to jiona Puang Allataala, 
naissen melomo, sanga Puang Allataala 
Ia mangka mpamanassai. 

20 Sipamulanna napaden Puang 
Allataala tee lino, napahangmo tolino 
kumua umbora susi joo Puang Allataala 
to tangkakitanan. Ia to kapuangan-Na 
na kuasan-Na to te'da cappa'na, pajan 
jio mai sininna to apa mangka napaden. 
Iamo joo na te'da lalan la nanii tolino 
mpessakkananni. 

21 Moi naissen to Puang Allataala, te'da 
napakala'bihhi na te'da too namadoang 

mangkurru sumanga' lako. Kannori to 
tangparallunna napikkiri', na te'damo 
napahangngi to pangngajaran tongan. 

22 Ssanga kalena paissen apa 
sitonganna tangpaissen. 

23 Nala'biranmo to ssompa tau-tau to 
apa la mate susinna: tau, manuk-manuk, 
olok-olok a'pa' ajena, olok-olok lumeme' 
jiong litak, na ia to ssompa Puang 
Allataala to tuo tarruh. 

24 Tamo joo napupangngelohnai Puang 
Allataala mpugaukki to kagajatan situru' 
kamadoangan penawanna, na mpugauk 
mekaba'cianna lako padanna rupa tau. 

25 Napasullei pangngajaran tangtongan 
to pangngajaran tongan jio mai Puang 
Allataala. La'bi nakabudai to ssompa 
pangpajajin-Na Puang Allataala, na ia 
to ssompa Puang Allataala to mpajajii. 
Na Puang Allataalara to sipato' disompa 
te'da cappa'na! Amin. 

26 Iamo joo napupangngelohnai Puang 
Allataala mpugaukki to mesirisanna. 

Ia to baine te'damo namadoang lako 
muane, apa lakomora padanna baine. 

2/ Susi toda to muane, te'damo 
namadoang lako baine apa padannamora 
muane. Muane mpugauk mesirisan lako 

padanna muane. Iamo joo nannampa'mo 
bua-buanna to panggaukan gaja'na. 

28 Napupangngelohnai Puang Allataala 
to tolino mangpikkiri' gaja', anna 
pugaukki to tangsipato'na, nasaba' 
nasangai kumua te'damo naparallu 
nnissen Puang Allataala. 

29 Kagajatan mandamo lan penawanna 
na apa tangtongan, madoang nnassang 
sininna apa, tangngah gaja' na 
masere ati, madoang bang mangbuno, 
sibobo', mangnguraga, na malla' parru. 
Nakabudai ncurita tangtongan tau laen, 

30 mpau sala tau, majao penawa, 
tangmessipa', ngkaba'ci Puang 
Allataala, buda kada. Nnangah bang 
lalan la mpugauk kagajatan, nnewa 
tomatuanna, 

31 buta pangtangngaranna, te'da natoe 
tongan kadanna, tompatuo mesa kalena, 
te'da namamase lako padanna rupa tau. 

32 Nnissen parenta-Na Puang Allataala 
kumua ia to tomanggauk susi joo sipato' 
la dibuno. Apa moi nasusi joo, da'tan 
bangngi mpugauk kagajatan, nakabudai 
too ke napugaukki tau laen susi to 
napugauk. 

2 1 Iamo joo, to matumbara kamu' 
milampasalara tau laen? Te'da lalan 
la minii mpessakkanan kalemi jio mai 
kasalanmi. Nasaba' mpasala kamu' tau 
laen, na kamu' bang una mpugaukki 
to mipake mpasala tau, battuananna 
mpasala kamu' kalemi. 

2 Taissen kumua ia ke nacallaki' Puang 
Allataala ke mpugaukki' to tangsipato'na, 
maruruh joo pangra'tah-Na. 

3Apa kamu' bang una mpugaukki to 
kasalan mipake mpasala tau laen! Na 
misangaraka kumua te'da nalancalla 
kamu' Puang Allataala? 

4 Ba'tu te'daraka miangga'i to 
kamamasean-Na Puang Allataala, 
kameloan penawan-Na na kasabbarasan- 
Na to napakitan kamu'? Miissen 
kumua madoangri Puang Allataala 
ke mengkatoba' kamu', iamo joo 
napemeloan kamu' penawa. 

“Apa membattuk kamu' ammicia' 
mangpesa'ding. Iamo joo, kamu' 
bang una mpemabanda'i pangpabalah 
lako kalemi ke Kiama'mi lino. Ia joo 
allo napangpekitanni Puang Allataala 
to kamabirisan-Na na pangpabalah 
maruruh-Na lako to tolino. 

6 Pada la napabalahhiki' Puang Allataala 
situru' apa to tapugauk. 

7Ta to toda'tan bang mpugauk 
kameloan, nakua anna nnampa' 
kamala'biran, kadipujian na 
katangmasolangan, la naben Puang 
Allataala katuoan melo te'da cappa'na. 

8 Apa ia to tompangnginawan mesa 
bang kalena, na te'da namadoang 
mpugauk pakkaeloran-Na Puang 
Allataala, na nturu'ra kagajatan, liwa' 
nakaba'cinna Puang Allataala. 

9 Sininna to tompugauk bang 
panggaukan gaja' la nnampa' 
kamasussan na kamaparrisan, la 
lako to-Yahudi, la lako bangsa tangngia 
to-Yahudi. 

10 Apa sininna to tompugauk kameloan 
la mperasai kamala'biran, kadipujian na 
kamasannangan, la lako to-Yahudi, la 
lako too bangsa tangngia to-Yahudi, 

11 hasaba' te'da tau napasilaenan Puang 
Allataala. 

12 Ta to bangsa tangngia to-Yahudi te'da 
naissenni to atoranna Nabi Musa. Na 
la dipabalahhi to dosana, apa tangngia 
atoranna Nabi Musa la ngkannai. Apa 
lako to-Yahudi den atoranna Nabi Musa, 

na la dipabalahhi to dosana situru' joo 
atoran. 

13 Tangngia tossa'ding manda atoranna 
Nabi Musa to napupenjaji tomelo Puang 
Allataala, apa iara to mpugaukki joo 
atoran. 

141a to bangsa tangngia to-Yahudi 
te'da naissenni to atoranna Nabi 
Musa. Apa ia ke tuo lanni ia mai 
penawanna mpugaukki joo atoran, iamo 
ia mpupenjajii atoran lako kalena. 

15Na panggaukanna mpapajanni 
kumua ia to apa dipangparentan lan 
atoranna Nabi Musa, den lan penawanna. 
Na penawanna mpabuttii joo, nasaba' 
penawanna biasa mpasalai ba'tu 
ntongananni to panggaukanna. 

16 Susimi joo to la jaji ke Kiama'mi lino. 
la joo allo, situru' Kareba Kasalamatan 
kupangpeissenan, nasuai Puang 
Allataala to Puang Isa rra'tah kara-kara 
to membuni lan penawanna tolino. 

17 Na ia tee too, ia to kamu' to- 
Yahudi, apara to nasanga penawammi? 
Ssangamo kamu' kalemi to-Yahudi. 
Mipikkiri'i kumua la salama'mo kamu', 
nasaba' dibenmo kamu' to atoranna 
Nabi Musa. Na mipumajao penawai, 


ROMA 2.18-24 10 


nasaba' disanga kamu' umma'-Na Puang 
Allataala. 

18 Mipahang to pakkaeloran-Na Puang 
Allataala, miissenni umbo to melona 
ba'tu gaja'na, nasaba' miissen to 
atoranna Nabi Musa. 

19 Mikanassai to kalemi kumua to 
rrenden kamu' tote'dapa naissen Puang, 
la nnajahhii to tompugauk kagajatan. 

20 Mikanassai too kumua tomangpatuju 
kamu' lako totangmessipa', 
mimangngajahhi too lako tobango'. 
Mikanassai kumua miampa' to 
kapaissenan sola pangngajaran tongan 
lan atoranna Nabi Musa. 

21 Nnajahhi kamu" tau laen, apa ciapari 
na te'da miajahhii to kalemi? Mianggai 
to tau boko, apa kamu' bang una boko! 

22 Mikua mangngajahhi, "Danggi' 
manggauk sala!" Apa kamu' bang una 
mpugaukki! Mikaba'ci to tau-tau dewata, 
apa kamu' bang una nnala apa-apa lan 
bola dewata. 

23 Mipumajao penawa to atoranna Nabi 
Musa, apa napumasiri' Puang Allataala, 
sanga te'da mituru'i to parenta-Na. 

24 Den diuki' lan Sura' Allataala kumua 
"Ia to Puang Allataala napau gaja' 

bangsa laen, nasaba' sipa'mi kamu' 
to-Yahudi." 

25 Ja ke mituru'i to atoranna Nabi Musa, 
ia to sunna'mi den too bua'na. Apa ia ke 
te'da mituru' tonganni, te'da lalo bua'na 
tuu sunna'mi. 

26 Na ia to bangsa tangngia to-Yahudi to 
tangdisunna', ia ke nturu'i atoranna Nabi 
Musa, tantu la natarima Puang Allataala 
SUSI to todisunna'. 

27 Ta to totangdisunna' la mpasala 
kamu' to-Yahudi, nasaba' todisunna' 
kamu' na den atoran agamammi, apa 
te'da mipugaukki. Na ia to bangsa 
tangngia to-Yahudi te'da nadisunna', apa 
naturu' tonganni. 

28 Ta to to-Yahudi to direken umma'-Na 
tongan Puang Allataala, te'da na 
sanganna mandara to-Yahudi, na ia to 
todisunna' te'da napusanga mandari to 
disunna'. 

29 Sibalikanna ia to to-Yahudi, to direken 
umma -Na tongan Puang Allataala, iamo 
to to mangpenawa to-Yahudi tongan, 
na ia to sunna' tongan lanri ia penawa. 
Ia tee napugauk Roh Allataala, na 
tangnakulle atoran agama mpugaukki. 
Ia to tosusi joo kadipakala'biranna te'da 

napole jio mai tolino, apa pole jio mai 
Puang Allataala. 
1 Ja ke susii joo, apara kala'bianna 
to to-Yahudi? Denraka bua'na ke 
disunna' kamu'? 

2 Tantu bangmo buda bua'na! Nasaba' 
sininna kadan-Na Puang Allataala 
to-Yahudimo jolo dipauan. 

3 Apa umbo susi ke denni to-Yahudi 
tangmatappa'mo na tangnturu'mo 
kadan-Na Puang Allataala? Wa'dingraka 
Puang Allataala mpessakkannii to 
kadan-Na? 

4Tantu te'da! Moi namangnguraga 
ngasan to tolino, tonganni ia to napau 
Puang Allataala, susi to nauki' Raja Daud 
lan Sura' Allataala, "Oo Puang! Ia to 
kadan-Ta' la naissen tau kumua tongan, 
ia ke dikara-karaki' Puang, pataloki'." 

> Apa ia ke ia to panggaukan gaja'ta' 
napusaba' nasapajan-pajanna to 
kamarurusan-Na Puang Allataala, apara 
la takua? Takuaraka kumua tangmaruruh 
to Puang Allataala, ke nacallaki'? 
Mangkada tobiasana' tee. 

6 Te'da ia nasusi! Nasaba' ia ke te'da 
namaruruh to Puang Allataala, umbo la 
nakua rra'tah kara-karana to tolino? 

7 Mbai den tau mpikkiri'i susi tee: "Te'da 
natongan ke dira'tahna' susi tomadosa, 
ke sapajan-pajannai to kamarurusan-Na 
Puang Allataala, napumala'bihhi, nasaba' 
panggaukan gaja'ku'." 

8Ja ke susii joo, ciapai na te'da 
tamangkada kumua, "Pugaukmi to 
kagajatan, nampaden kameloan"? 
Sitonganna den tau mpau salana' kumua 
mangkada susina' joo. Apa ia joo tau 
sipato' nacalla Puang Allataala. 

9 Jaji umbo susi? Denraka kala'bianna 
to to-Yahudi na ia to tau laen? Te'da! 
Mangkamo kupau kumua la to-Yahudi, la 
bangsa tangngia to-Yahudi, tonakuasai 
ngasanmo kuasa dosa. 

10 Susi to diuki' jolomo lan Sura' 
Allataala kumua, "Moi mesa' te'da 
tau mpugauk pakkaeloran-Na Puang 
Allataala, 

11 te'da bang tau nnissen Puang 
Allataala, na te'da bang tau ssompai. 

12 Sininna tau memboko' ngasanmo jio 
mai Puang Allataala, sala lalan ngasanmi. 
Te'da bang moi mesa' manggauk melo! 
Moi mesa' te'da! 

13 Tg to kadanna mbuno tau, lan mai 
anga'na lolong bang to pangnguraga. Ia 

to kasolena tiburah-burah bang mpau 
sala tau susi ipoh ulah. 

14 Tampak ropu manda jio timunna na 
pangcacca. 

15 Gaja ringngan to ajena ke malei 
mbuno tau. 

16 Kamasolangan manda na sussa to 
napaden umbo-umbo nanii. 

17 Te'da namadoang sikalino padanna 
rupa tau, 

18 ha te'da bang nangkasiri' Puang 
Allataala." 

19 Taissenmo kumua ia to atoran 
agama dipatuju lako to tomangka 
diben joo atoran. Iamo joo na te'damo 
tau wa'ding mpangngewan kalena, 
apa Puang Allataala la mbenni assele' 
panggaukanna to sininna tolino. 

20 Te'da ia tau napupenjaji tomelo 
Puang Allataala, ke mpugaukki atoran 
agama. Sibalikanna ia to atoran agama 
napakitanriki' to dosata'. 

211a tee too napakitanmiki' lalan 
Puang Allataala, umbo nakua carana 
to tolino dipupenjaji tomelo. Na ia to 
sura'na Nabi Musa sola sura'na nabi laen 
mangka mpangpeissenanni tonna anu', 

na tangngia nasaba' nturu'ki' atoran 
agama. 

22 Napupenjaji tomelo Puang Allataala 
to tau, nasaba' matappa'i lako Puang 
Isa Almaseh. Na ia tee napatujui Puang 
Allataala lako sininna tolino, te'da tau 
dipasilaenan, 

23 nasaba' sininna tolino mpugauk dosa 
na te'da nasipato' ntarima kasalamatan. 

24 Apa pangkamasean-Na Puang 
Allataala to mpakamoja'ki', antawa'ding 
dipupenjaji tomelo, nasaba' matappa'ki' 
lako Puang Isa Almaseh, to mangkamo 
la'bakki' jio mai kuasa dosa. 

25 Mangkami napangkaroban Puang 
Allataala to Puang Isa Almaseh nalolong 
rara-Na, dikua anna ia to tomatappa' 
wa'ding dila'bak jio mai kuasa dosa. Iamo 
joo nanii Puang Allataala mpangpekitanni 
to kamarurusan-Na, nasaba' ia tonna 
jolona te'da nadipabalahhi dosana to 
tolino. 

26 Apa ia tee too napapajanmi Puang 
Allataala to kamarurusan-Na, ke 
napupenjaji tomeloi to tomatappa' lako 
Puang Isa. 

27 Tamo joo moi taturu' ngasanni to 
atoran agama, te'da talampumajao 

penawai. Ciapari nasusi joo? Nasaba' 
te'da tadipupenjaji tomelo sanga nturu'ki' 
atoran agama, apa kamatapparanta'ra. 

28 Susimi ia tee: Napupenjaji tomelo 
Puang Allataala to tau, ke matappa'i 
lako Puang Isa Almaseh, tangngia ke 
mpugaukki atoran agama. 

291a to Puang Allataala te'da kumua 
to-Yahudi manda to la ssompai, apa 
sininna tolino la mpupuang too Puang 
Allataala, 

30 nasaba' mesa'ra to Puang Allataala. 
Iamo mpupenjaji tomeloi to to-Yahudi, 
ke matappa'i. Na ia toomo mpupenjaji 
tomeloi to bangsa tangngia to-Yahudi, 
ke matappaii. 

31 Na ia ke matappa'miki' lako Puang 
Isa Almaseh, wa'dingmoraka taca'bean 
to atoran agama? Tantu te'da! Apa 
sibalikanna taangga'ri ia to atoran 
agama, nasaba' kamatapparanta' lako 
Puang Isa Almaseh. 

4 1 Ja ke susii joo, apara la takua to jaji 
lako Nabi Ibrahim tojolota'? 

2Ja ke la dipupenjaji tomeloi nasaba' 
panggaukanna, sipato' ia majao penawa, 
apa te'da nasipato' mpugaukki susi joo 
dikua nakitai Puang Allataala. 

3Den diuki' lan Sura' Allataala kumua, 
"Ta to Nabi Ibrahim dipupenjaji tomeloi, 
sanga matappa'i lako Puang Allataala." 

“Ia to gajinna tomangjama te'da 
nadiben bangra, apa dibenni nasaba' 
sulle to'doan a'puhna. 

> Apa ia to kasiumputanta' sola 
Puang Allataala, to mpupenjaji meloi 
to tomadosa, te'da nasusi joo, te'da 
namenggaronto' lako panggaukanta'. 
Ia to tomadosa to te'da napattuan 
panggaukan melona, apa napattuan 
lakori Puang Allataala, dipupenjaji 
tomelo, sanga kamatapparanna. 

6 Susimi joo to nasanga toda Raja 
Daud. Namangkada kumua masannang 
to tonapupenjaji tomelo Puang Allataala, 
moi na tangsipato' dipemeloi. Iamo joo 
namangkada nakua, 

/"Masannang ia to todidampanganmo, 
to nata'deimo Puang Allataala salana! 

8Masannang ia to totangnapasireken 
Puang Allataala dosana!" 

9Ta joo kamasannangan nasanga 
Raja Daud, te'da nadipatuju lako 
manda todisunna', apa dipatuju lako 
too totangdisunna'. Susi to mangka 
kipau jolo kumua, ia to Nabi Ibrahim 

dipupenjaji tomeloi, sanga matappa'i 
lako Puang Allataala. 

10 Jmbora wattu najaji joo? 
Mangkamiraka disunna' to Nabi 
Ibrahim, ba'tu te'daparaka? Io, ia tonna 
te'dapa nadisunna'. 

11 Mangkamira joo, namane! disunna'. 
Ia to kadisunnatanna tandana kumua 
ia to Nabi Ibrahim napupenjaji tomeloi 
Puang Allataala, nasaba' matappa'i, 
moi na te'dapa napugaukki to atoran 
sunna'. Iamo joo na ia to Nabi Ibrahim 
menjaji ambe'na sininna tomatappa', 
to dipupenjaji tomelo, moiraka na te'da 
nadisunna'. 

12 Susi too lako todisunna', napuambe' 
too to Nabi Ibrahim, ke matappa' 
tooi lako Puang Allataala susi 
kamatapparanna Nabi Ibrahim 
tonna te'dapa nadisunna'. 

131a to Nabi Ibrahim sola bati'na 
nabasse Puang Allataala la nnampui 
tee lino, tangngia nasaba' Nabi Ibrahim 
mpugauk atoran agama, apa nasaba' 
matappa'i anna dipupenjaji tomelo. 

141a ke la dipatuju lakori tompugauk 
atoran agama joo basse-Na, manassa 
torro sala to kamatapparanna tau lako 

Puang Allataala, na te'da bua'na to 
basse-Na. 

is Ja to atoran agama mpaden 
kamabirisan-Na Puang Allataala ke 
ditengkaii. Apa ia ke te'dai atoran, te'da 
too apa la ditengkai. 

16 Jaji ia joo basse menggaronto' lako 
kamatapparan, dikua namanassa kumua 
dipangben situru' kameloan penawan-Na 
Puang Allataala. Na ia ke napangbenni 
situru' kameloan penawan-Na, manassa 
la napugauk. Ia joo basse dipatuju lako 
ngasan bati'na Nabi Ibrahim, tangngia 
lako manda todiben atoran agama, apa 
ia ngasan to tomatappa' lako Puang 
Allataala, susi kamatapparanna Nabi 
Ibrahim, to tapuambe' sola ngasan. 

17 Den diuki' lan Sura' Allataala nakua 
Puang Allataala lako Nabi Ibrahim 
kumua, "La kupupenjajiko ambe'na buda 
bangsa." Susimi joo to basse-Na Puang 
Allataala anna katappa'ii Nabi Ibrahim 
Iamo Puang Allataala to mpatuo tomate, 
Ia toomo mangkada mandari mpadenni 
to apa te'da, namenjaji den. 

18 Moiraka nabutung te'damo rannunna 
Nabi Ibrahim la nnampa' anak, apa 
matappa'i kumua la menjaji ambe'nai 

buda bangsa. Nakatappa'i to napau 
Puang Allataala kumua, "Ia to bati'mu la 
susi bintuin budanna." 

19 Moiraka na ia to Nabi Ibrahim 
nasanga te'damo nalannampa' anak, 
nasaba' matuami, la saratuhmi 
taunna, na tamanang pole'pa to 
Sara bainena, apa te'da namoro' to 
kamatapparanna lako basse-Na Puang 
Allataala. Na samawatang-watangna 
ora, na mpakala'bih tarruh bang Puang 
Allataala. 

20 (4:19) 

21 Nakatappa'i Nabi Ibrahim kumua apa 
to mangka napau Puang Allataala, nang 
la napugaukki Ia. 

22 Tamo joo na ia to Nabi Ibrahim 
dipupenjaji tomeloi. 

23 Tg tee kada, "Napupenjaji tomelo 
Puang Allataala", te'da nadipatuju lako 
manda Nabi Ibrahim, 

24 apa dipatuju lako too kaleta'. 
Napupenjaji tomelo tooki' Puang 
Allataala, ke matappa'ki' lako Puang 
Allataala to mangka mpatuo Puangta' 
Puang Isa jio mai kamatean. 

25Ja to Puang Isa dibuno, nasaba' 
dosata'. Napatuo pole'i Puang Allataala 

jio mai kamatean, tawa'ding dipupenjaji 
tomelo. 

1 Napupenjaji tomeloki' Puang 
5 Allataala, nasaba' kamatapparanta'. 
Iamo joo tasikalino pole'mo Puang 
Allataala. Sininna tee jaji, nasaba' 
Puangta' Puang Isa Almaseh. 

2 Tamo nneloranki' mperasai kameloan 
penawan-Na Puang Allataala to taperasai 
tee too, nasaba' kamatapparanta'. Jaji 
la marioki' sanga den kaparannuanta' 
mputawa kamala'biran-Na Puang 
Allataala jao suruga. 

3Te'da na ia manda joo, apa mario 
tooki', moi nakannaki' kamaparrisan, 
nasaba' taissen kumua kamaparrisan 
mpamawatangki', 

4na ia ke mawatangki' te'da tapugauk 
kasalan ke nakannaki' pecoba 
antaparannu. 

> Na ia joo kaparannuanta' te'da 
natangmpamasannangki', nasaba' ia to 
Roh Allataala nabenki' Puang Allataala, 
la mperasai pangpakamoja'-Na. 

“Ta tontatangpakullepa, matemi 
Almaseh la mpasalama'ki' tee kita' 
tomadosa. Ia joo wattu napattantu 
Puang Allataala. 

7 Liwa' sussa diampa' to tau madoang 
mate mpangngewan tomaruruh. 

Mbai den tau madoang mate ke 
mpangngewanni tomelo penawanna. 

8 Apa napakitanmiki' Puang Allataala 
to pangpakamoja'-Na, nasaba' ia tonna 
taloi unapiki' kuasa dosa, matei to 
Almaseh mpangngewanki'. 

9 Dipupenjaji tomeloki', nasaba' 
kamatean-Na Almaseh. Iamo joo 
buttinna kumua la napasalama'miki' 
Almaseh jio mai pangcalla-Na Puang 
Allataala ke Kiama'mi lino. 

101a tonna jolona siewaliki' Puang 
Allataala. Moi nasusi joo, dipasikalino 
pole'miki' Puang Allataala, sanga 
kamatean-Na Anak. Apa pole'raka 
tee too, ke sikalino pole'miki' Puang 
Allataala, tantumo la dipasalamami'ki', 
nasaba' katuoan-Na Almaseh. 

11 Na te'da na ia manda joo, apa mario 
tooki', nasaba' mangkami Puangta' 
Puang Isa Almaseh mpasipemeloanki' 
Puang Allataala. 

121a to dosa mentama lino, nasaba' 
mesa' tau mpugaukki, iamo to Nabi 
Adam. Na ia to Nabi Adam mate, nasaba' 

madosai. Iamo joo nalamate to sininna 
tolino, nasaba' te'da tolino tangmadosa. 

13 Ta tonna te'dapa nadipaden to 
atoranna Nabi Musa, denmo dosa lan 
lino. Apa te'dapa nadireken dosa, tonna 
te'dapa atoran. 

14 Moi nasusi joo, sipammula jio mai 
Nabi Adam ratu lako Nabi Musa, nang 
matemo to tolino. Matei to tau susi Nabi 
Adam, moi na ia to dosana te'da nasusi 
dosana Nabi Adam ntengkai parenta-Na 
Puang Allataala. Ia to Nabi Adam wa'ding 
dipasusi joo to la undi ratu, iamo to 
Puang Isa Almaseh. 

15 Apa ia joo barakka' napangben Puang 
Allataala te'da napada to dosa napugauk 
Nabi Adam. Tongan kumua napumate 
ngasan tolino, sanga dosana Nabi Adam. 
Apa la'bi keangga' to kasalamatan 
napangben Puang Allataala lako tobuda 
nasaba' mesa' tau, iamo to Puang Isa 
Almaseh. 

16 Te'da napada to barakka'-Na Puang 
Allataala na ia to dosa napugauk Nabi 
Adam. Nasaba' ia tonna madosamo Nabi 
Adam, nara'tahmi Puang Allataala nakua, 
"Tokasalan." Apa ia tonna madosamo to 
sininna tolino, nabenmiki' barakka'-Na 

Puang Allataala, nara'tahhi to tolino 
nakua, "Tote'da salana." 

17 Mattantumo kumua nang la matei 
to sininna tolino, nasaba' dosana Nabi 
Adam. Apa ia to napugauk Puang Isa 
Almaseh la'bi mattantupa ia. La'bi 
mattantu kumua ia to tomangka 
dipakitan kameloan penawan-Na 
Puang Allataala na mangka dipupenjaji 
tomelo, la tuo te'da cappa'na nasaba' 
kamatean-Na Almaseh. 

18 Jaji, nang la dicallai to sininna tolino, 
nasaba' panggaukan gaja'na mesa' tau, 
iamo to Nabi Adam. Susi unai joo la 
dila'paran to tolino jio mai pangcalla 
na diben katuoan, nasaba' panggaukan 
melo-Na mesa' tau, iamo to Almaseh. 

19 Memmadosai to tolino, nasaba' mesa' 
tau te'da nanturu' pakkeloran-Na Puang 
Allataala, iamo to Nabi Adam. Susi toomi 
ia to tolino dipupenjaji tomeloi, nasaba' 
mesa' tau nturu' pakkaeloran-Na Puang 
Allataala, iamo to Almaseh. 

201a to atoranna Nabi Musa nabenni 
Puang Allataala, dikua namanassa kumua 
madosa to tolino. Sanapengkulleinna 
tolino nturu'i to atoran, sabuda- 
budanna to dosa napugauk. Apa moi 

sabuda-budanna dosana to tolino, 
samelo-melona penawan-Na Puang 
Allataala lako tolino. 

21 Sipato'ki' mate, nasaba' dosata'. 
Apa napakamoja'ki' Puang Allataala, 
napupenjajiki' tomelo. Iamo joo 
nabenmiki' katuoan melo te'da cappa'na, 
nasaba' Puangta' Puang Isa Almaseh. 
6 lTa ke susimi joo, apara la takua? La 

da'tan bangpiriki'ka mpugauk dosa, 
dikua anna samelo-melona penawan-Na 
Puang Allataala lako kaleta'? 

2Tantu te'da! Te'damo nasipato' 
ke mpugauk unapiki' dosa, nasaba' 
mangkamiki' mate sola Almaseh 
antadila'paran jio mai kuasa dosa. 

3Te'daraka miissenni kumua, ia 
tontadijio'mo, memmesa'miki' sola 
Puang Isa Almaseh. Ia tontadijio', 
pada matemiki' antapada dilamun 
sola Almaseh, dikua antatuo baru susi 
Almaseh tonna patuo pole'i Ambe' 
mpake kuasan-Na. 

4(6:3) 

> Na ia ke memmesa'miki' sola Almaseh, 
sanga matemiki' sola, dipatuo todamiki' 
susi Almaseh. 

6 Taissenmo kumua ia to sipa' gaja'ta' 
mangkami dita'dei tontadipampang 
sola Almaseh jao kaju sitamben. Na 
ia ke susii joo, te'damo napukaunanki' 
kuasa dosa, nasaba' ia to tomatemo 
dila'paranmi jio mai kuasa dosa. 

7 (6:6) 

8]a antamatemo sola Almaseh, 
takatappa'imo kumua tuoki' sola, 

9hasaba' taissen kumua mangkami 
dipatuo to Almaseh jio mai kamatean, 
na te'damo nalamate pole'. Te'damo 
nalangkuasaii kuasa kamatean. 

101a to Almaseh pissenra mate, 
dikua na ntaloi kuasa dosa. Na ia to 
katuoan-Na Almaseh tee too dipatuju 
lako Puang Allataala. 

11 Susimi joo la misanga too mangkamo 
kamu' mate lako kuasa dosa, 
ammituo lako Puang Allataala, nasaba' 
memmesa'mo kamu' sola Puang Isa 
Almaseh. 

12 Tami joo, danggi'mo mieloranni to 
kuasa dosa mpukaunan kamu' nadanggi' 
mituru'i bangngi to kamadoangan 
gaja'mi. 

13 Danggi' toomo mieloranni to batang 
kalemi la mpugauk kagajatan. Apa 

la miben Puang Allataala to batang 
kalemi, to butung matemo napatuo pole'i 
Puang tee too. Benni Puang Allataala 

to batang kalemi, anna pakei situru' 
pakkaeloran-Na. 

14Te'damo miwa'ding napukaunan 
kuasa dosa, sanga te'damo nakuasai 
kamu' atoranna Nabi Musa, apa tuomo 
kamu' situru' kameloan penawan-Na 
Puang Allataala. 

15Umbomora la takua too? 
Wa'dingriki'ka mpugauk dosa, nasaba' 
nakuasaimiki' kameloan penawan-Na 
Puang Allataala, na te'damo nakuasaiki' 
atoran agama? Te'da nalasusi joo! 

16 Tantu miissen kumua ia ke denni 
mipupuang mituru'i to napueloh, tantu 
ia minii mengkaunan. Ia ke mengkaunan 
lako kamu' kuasa dosa, la mate kamu'. 
la ke mengkaunan lako kamu' Puang 
Allataala, la dipupenjaji tomelo kamu". 

17 Apa kurru sumanga' lako Puang 
Allataala, nasaba' jolona napukaunan 
kamu' kuasa dosa, apa ia tee too tatta' 
kamu' nturu' pangngajaran tongan to 
mangka diben kamu'. 

18 Mangkamo kamu' dila'paran jio mai 
dosami, na ia tee too mengkaunan 

lakomo kamu' Puang Allataala, 
ammimenturu' lako pakkaeloran-Na. 

19]a una kupake pangpasusian 
mengkaunan, dikua ammimadoi' 
mapahang. Susi tonna jolona mieloran 
to batang kalemi napukaunan penawa 
gaja'mi sola mangrupa-rupa kagajatan, 
susi toomi tee too la mipangben 
to batang kalemi mimengkaunan 
lako pakkaeloran-Na Puang Allataala 
ammituo susi to sipato'na tau mesan-Na 
Puang Allataala. 

201a tonna pukaunanpa kamu' kuasa 
dosa, te'da mituru' pakkaeloran-Na 
Puang Allataala. 

21 Apara bua-buanna miampa' joo 
wattu? Iamo to apa mipumasiri'mo too, 
nasaba' katampakanna kamateanra 
diampa'. 

22 Apa ia tee too la tuo kamu' susi to 
sipato'na tau mesan-Na Puang Allataala 
na la nnampa' kamu' katuoan melo 
te'da cappa'na, nasaba' mangkamo 
kamu' dila'paran jio mai kuasa dosa, 
mimengkaunan lako Puang Allataala. 

23 Kamateanra to buanna dosa, apa 
katuoan melo te'da cappa'na nabenki' 

Puang Allataala, nasaba' memmesa'miki' 
sola Puangta' Puang Isa Almaseh. 

l Fe, todipusile'to! La mipahangmo 
7 tee kupau, sanga miissen to atoran 
agama, kumua ianna tuopa to tau la 
nakuasaipa ia atoran agama. 

2Susinna mesa' baine kemuane, ianna 
tuo unapa to muanena, nakannapa 
atoran tosibali. Apa ia ke matemi 
muanena, la'pahmi jio mai joo atoran. 

3Tanna den baine male sola muane 
laen, disangai manggauk sala, ke tuo 
unapi to muanena. Apa ia ke matemi 
to muanena, la'pahmi jio mai muanena 
situru' atoran tosibali. Na ianna kemuane 
pole' sola muane laen, te'da nadisanga 
manggauk sala. 

“Susi too kamu' to todipusile'to. Ia 
tonna jolona napukaunan kamu' atoran 
agama. Apa ia tee too dilaparanmo 
kamu' jio mai atoran agama, nasaba' 
mangkamo kamu' mate sola Almaseh. 
Jaji ia tee too taun-Namo kamu' Almaseh 
to dipatuo pole' jio mai kamatean, anna 
ia to katuoanmi makkeguna lako Puang 
Allataala. 

“Ja tonna jolona tuo bangpiki' situru' 
penawa gaja'ta', sanga nakuasaiki' 

kamadoangan mpugauk kagajatan to 
napaden atoran agama. Iamo pole' joo 
tapugauk bang tangmelo, to mpaden 
kamatean. 

6 Apa ia tee too mangkamiki' mate 
tadila'paran jio mai atoran agama. 
Te'damo tasusi jolona mengkaunan lako 
atoran to diuki', apa mengkaunanmiki' 
lako Puang Allataala situru' cara baru to 
napakitanki' Roh Allataala. 

7 Na ia ke susii joo apara la takua? 
Takuaraka kumua gaja' to atoranna Nabi 
Musa? Te'da ia! Apa nnissenmo' dosa, 
nasaba' kuissen to atoranna Nabi Musa. 
Ia kenna te'da nadiuki' lan atoranna Nabi 
Musa kumua, "Danggi' ngkadoangngi 
apanna padammu rupa tau!", te'da 
kuissenni to madoang. 

8 Ta to kuasa dosa mpaden mangrupa- 
rupa kamadoangan gaja' lan 
penawangku', nasaba' atoran. Apa 
te'da namakuasa to kuasa dosa, ke te'da 
atoran agama. 

?Ta tonna jolona te'da kuissen 
atoran agama. Apa ia tongkuissenmi, 
napamulamo' napukaunan kuasa dosa, 

10 ha iamo joo kupumate. Ia to atoran 
agama to kusanga la mpatuona', na 
kannori la kupumate. 

ii Ta to kuasa dosa mpaden 
mangrupa-rupa kamadoangan gaja' lan 
penawangku', nasaba' atoran. Susimi 
joo ia to kuasa dosa ngkalasiina' anna 
bunona'. 

12 Maruruh na melo to sininna atoranna 
Nabi Musa, sanga ia to sura'na Nabi 
Musa na atoran lan joo sura', pole jio 
mai Puang Allataala. 

131a ke susii joo, la kupumateraka 
to apa melo, iamo to atoranna Nabi 
Musa? Te'da nasusi joo! Kuasa dosara ia 
mpaden kamatean. Na ia to kuasa dosa 
mpakei to apa melo mbunona', anna 
pajan kumua liwa' gaja' to dosa. 

14 Taissen kumua ia to atoranna Nabi 
Musa pole jio mai Roh Allataala. Apa aku' 
tee tolino malammana', nasaba' susimo' 
todibaluk napukaunanmo' kuasa dosa. 

15 Te'da kupahangngi to panggaukanku'. 
Ia to sipato'na la kupugauk, te'da na ia 
kupugauk. Apa ia to kukaba'cinna, ia ora 
kupugauk. 

16 Apa ia ke mpugaukna' to 
tangkukabudainna, battuananna 

kukatonganni kumua melo to atoran 
agama. 

17 Jaji, sitonganna tangngia aku' 
mpugaukki joo, apa kuasa dosara to 
ngkuasai kaleku'. 

18 Kuissen kumua tangmelo to 
penawangku', nasaba' moi madoangna' 
mpugaukki to melona, te'da kukullei 
mpugaukki. 

19 Ta to kameloan kukadoangngi la 
kupugauk, te'da na ia kupugauk, apa 
ia to kagajatan to te'da kumadoang 
mpugaukki, ia pole' ora kupugauk. 

201a ke kupugaukki to 
tangkukabudainna, tangngia aku' 
mpugaukki, apa kuasa dosara to ngkusai 
kaleku'. 

21 Jaji iamo tee to jaji lako kaleku': 
madoangna' mpugaukki to melona, apa 
ia ora to tangmelona kupugauk. 

22 Ta to penawangku' nakabudai to 
atoran-Na Puang Allataala, 

23 apa te'da kukullei nturu'i, nasaba' 
den kuasa laen rrarii penawangku' 
nataloina'. Na iamo joo kuasa dosa to 
ngkuasaina'. 

24 Aku'mo tau macilakanna! Indara 
ngkullei Ila'paranna' jio mai kuasa dosa 
to la mbunona'? 

25 Kurru sumanga' lako Puang 
Allataala! Iamo Ila'paranna', nasaba' 
Puangta' Puang Isa Almaseh! Jaji ia to 
penawangku' menturu' lako atoran-Na 
Puang Allataala, na ia to kamadoangan 
gaja' lan penawangku' menturu' lako 
kuasa dosa. 

| Ja tee too te'damo nakannai 
pangcalla to tomemmesa'mo sola 
Puang Isa Almaseh, 

2 hasaba' kuasan-Na Roh Allataala 
mangka Ila'paranki' jio mai kuasa dosa 
sola kuasa kamatean. Ia to Roh Allataala 
mangka mbenki' katuoan baru sola 
Puang Isa Almaseh. 

31a to atoran agama te'da nakullei 
Ila'paranki' jio mai kuasa dosa, nasaba' 
tangtakulle nturu' atoran agama. Apa ia 
to tangnakulle atoran agama mpugaukki, 
mangkami napugauk Puang Allataala. 
Nasuai to Anak mentolino. Na ia to 
batang kale-Na susi bang batang kale 
tolino biasa. Na ia tee Anak matei dikua 
anna ia to dosana tolino dipabalahhi 
lakoi batang kale-Na Anak. 

4Napugaukki Puang Allataala susi 
joo, dikua anna ia to pakkaeloran-Na, 
to pajan lan atoran agama, wa'ding 
tapugauk, nasaba' te'damo tatuo situru' 
kamadoangan penawanta', apa situru' 
Roh Allataala. 

> la to totuo situru' kamadoangan 
penawanna, nnawa-nawa bang 
pangkabudaianna. Apa ia to totuo 
situru' Roh Allataala, nnawa-nawa 
pangkabudaian-Na Roh Allataala. 

61a ke nakuasaiki' kamadoangan 
penawanta', manassa la dipumate. 
Apa ia ke nakuasaiki' Roh Allataala, 
la nnampa'ki' kamasannangan sola 
katuoan melo te'da cappa'na jio mai 
Puang Allataala. 

"Ta to tonakuasai kamadoangan 
penawanna, iamo tosiewali Puang 
Allataala, sanga te'da naturu' atoran-Na 
Puang Allataala, nasaba' tangnakullei. 

8 Na te'da too nakullei mpamasannang 
Puang Allataala. 

9Ta to kamu' te'damo mituru' 
kamadoangan penawammi, sanga 
nakuasaimo kamu' Roh Allataala, to tuo 
lan kalemi. Ia to te'da Roh Almaseh lan 
kalena, tangngia taun-Na Almaseh. 

10 Apa ianna den Almaseh lan kalemi, 
la naben kamu' katuoan Roh Allataala, 
nasaba' napupenjaji tomelomo kamu' 
Puang Allataala, moi nalamate to batang 
kalemi nasaba' dosa. 

11 Ta to Roh Allataala mangka mpatuo 
Almaseh jio mai kamatean. Ia ke Roh 
Allataala tuo lan kalemi, Ia toomo la 
mpatuo kamu". 

12 Fe, todipusile'to! Iamo joo na te'damo 
tawa'ding nturu' bang kamadoangan 
penawanta'. 

13 Ja ke taturu'i to kamadoangan 
penawanta', la mateki'. Apa ia ke 
taeloranni to Roh Allataala ntulungki' 
nca'beanni to panggaukan gaja'ta', la 
tuo meloki' te'da cappa'na. 

141a to tonakuasai Roh Allataala, iamo 
disanga anak Allataala. 

is Ta to Roh Allataala, to nabenki' 
Puang, te'da napukaunanki', anna 
te'da takalaja'i. Sibalikanna ia to Roh 
Allataala mpupenjajiki' anak Allataala, 
antawa'ding kumua lako Puang: "Ambe', 
ie' Ambe'ku"!" 

16 Roh Allataala sola penawanta' 
mpamanassai kumua anak Allataalaki'. 

17 Ta ke anak Allataalamiki', wa'dingmiki' 
la ntarima barakka'-Na Puang Allataala 
sola Almaseh. Na ia ke mperasaiki' 
parri' tee too susi Almaseh tonna tee, la 
dipakala'bih todaki' sola Almaseh. 

18 Ta ke aku', mabanda' to kamaparrisan 
taperasai tee too, apa la manglokkon 
pembuda to kamala'biran la taampa' 
keanu'. 

19 Sininna olok-olok na apa laen to 
napaden Puang liwa' mamali' ngasan 
ntajanni kumua piranpara napapajan 
ngasanni Puang Allataala to anakkana. 

201a to napaden Puang mangka 
ditampakki ropu. Tangngia elohna nasusi 
joo, apa elohnara Puang Allataala. Moi 
nasusi joo den unapa rannunna, 

21 kumua den wattunna naladila'paran 
jio mai kamasolanganna, anna 
dipamala'bih sola sininna anak Allataala. 

22 Taissen kumua sininna to napaden 
Puang sanggenna tee too sumarro na 
maparri' tarruh too susi to tolakeanak. 

23 Na te'da na ia manda to napaden 
Puang, apa moi kita' sumarro na maparri 
tooki'. Moiraka tamangkamo ntarima 
Roh Allataala, to bungah barakka', 
apa ntajan unapiki' la naganna'i Puang 

Allataala to kadila'bakanta' jio mai kuasa 
dosa napupenjajiki' anak. 

24 Mangkamiki' dipasalama', iamo 
rannunta'. Apa ia ke taampa'mi to 
tarannuan, te'damo nadisanga apa 
dirannuan. Te'da tau mparannuanpi ke 
naampa'mi to apa narannuan! 

25 Apa ia ke te'dapi taampa'i to apa 
tarannuan, la sabbara'ki' ntajanni. 

29 Na Ia to Roh Allataala ntulungki' 
ke tangtakullei. Susinna ke te'da 
taissenni umbo dikua sitonganna 
massambajang, Ia mangngolo lako 
Puang Allataala mpeta'danki', mpau 
sarrota' to tangdiissen la mpaui. 

27 Puang Allataala, to nnissenni apa 
to lan penawanna tolino, naissen too 
apa to natungkanan joo Roh Allataala, 
sanga Ia mpeta'dai lako Puang Allataala 
apa to naparallui umma'-Na situru' 
pakkaeloran-Na. 

28 Taissen kumua Puang Allataala Ia 
nnatoro'i to sininna apa, anna benni 
kameloan lako to tompakamoja'i, to 
napileimo situru' eloh-Na. 

29Na ia to tonaissenmo, pura 
napattantumo la menjaji sangrupa 
Puang Isa Almaseh, Anak Allataala, 

dikua na Almaseh menjaji pamungah jio 
mai sininna sile'to tomatappa'. 

30 Susimi joo to pura jolomo napattantu 
Puang Allataala napilei. Na ia tee mai 
to tonapileimo, napupenjaji tomelo. 

Na ia to napupenjaji tomelo, nabenmi 
kamala'biran-Na Puang Allataala. 

31 Apara la takua tee too to sininna joo? 
la ke napangngewaiki' Puang Allataala 
indara la nnewaki'? 

32 Na ia to Puang Allataala te'da 
napangnganggai to Anak mperasai 
parri', kannori napangben menjaji 
karoba lako kita' sola ngasan. Umbora 
nakua tanglambenki' to laenna? 

33 Te'da ia tau ngkullei la mparapa'ki' 
to tonapileimo Puang Allataala, sanga 
Puang Allataala ngkuanki' kumua tote'da 
salata'. 

34 Te'da ia tau ngkullei ncallaki', sanga 
Puang Isa Almaseh la mpangkadananki'. 
Iamo to mangka mate, natuo pole' na 
cumadokkomo sola Puang Allataala. 

35 Te'da ia apa ngkullei hhalangngi 
Almaseh mpakamoja'ki'. Moi 
kamasussan, kamaparrisan ba'tu 
kadipakario-rioan, katangbarasan, 
kakaasi-asian, kamacilakan, ba'tu 

kamatean te'da nakullei mpupessarakki' 
jio mai pangpakamoja'-Na Almaseh. 

36 Susi to diuki' jolomo lan Sura' 
Allataala kumua, "La nabunokan tau, 
dipasusikan bembala' la digere', nasaba' 
kituru'miki"." 

37 Apa sapatalo-talota', sanga 
naampaiki' to tompakamoja'ki'. 

38 Kuissen kumua, la kamatean, la 
katuoan, la malaeka', kuasa ba'tu 
kamawatangan laenna, pegarra' to 
dennamo too ba'tu mane' la ratunna, 

39 ba'tu apa jao langi', ba'tu apa 
lan kuli'na padang, ba'tu laennapa, 
te'da nakullei mpupessarakki' jio mai 
pangpakamoja'-Na Puang Allataala, 
susi to napapajan Puangta' Puang Isa 
Almaseh. 

1 Ta tee aku', taun-Nana' Almaseh 

na ia to penawangku' nakuasai 
Roh Allataala. Jaji ia tee kupau te'da 
kumangnguraga, apa tonganna kumua, 

2 masse na liwa' parri' penawangku', 

3 nasaba' sile'to sangbangsaku' to- 
Israel to te'da namatappa'. Kueloranni 
to kaleku' nakanna tampak ropu sola 
napasisarakna' Almaseh anna ia to 
sangbangsaku' sirapu Almaseh. 


ROMA 9.4-9 40 


“lamo to to-Israel napilei Puang 
Allataala anna pupenjajii anak, 
napakitanni kamala'biran-Na. Mangkami 
dipadenan basse nadiben atoran agama, 
umbo nakua ssompa Puang Allataala. 

“Ia to to-Israel bati'nai Nabi Ibrahim, 
Ishak na Yakub. Na ia to Almaseh, 
to mentolino, bati'na todai. Apa Iamo 
Allataala to te'da apa njaonannii, to 
sipato' dipakala'bih te'da cappa'na. 
Amin. 

6 Tangjajiraka basse-Na Puang Allataala, 
nasaba' buda to-Israel te'da namatappa'? 
Te'da, nasaba' te'da na sininna to-Israel 
to napilei Puang Allataala. 

'Te'da na ia ngasan to bati'na Nabi 
Ibrahim menjaji umma'-Na Puang 
Allataala, nasaba' nakua Puang Allataala 
lako Nabi Ibrahim kumua, "Bati'na 
manda Ishak to disanga bati'mu situru' 
basse-Ku'." 

8 Battuananna kumua ia to bati'na Nabi 
Ibrahim to menjaji anak Allataala, iamo 
to jaji jio mai basse-Na Puang Allataala, 
tangngia kumua sininna bati'na. 

9 Nasaba' nakua to basse-Na Puang 
Allataala kumua, "Wattu susimo tee la 

kunii ratu ke taun pole', na ia to Sara la 
mangkami njajian mesa' pea muane." 

10 Na te'da na ia manda joo. La'bi 
manassa kumua te'da na ia ngasan 
bati'na Nabi Ibrahim menjaji anak 
Allataala, tonna keanak Ribka njajian 
pea rendu muane dua disanga Esau na 
Yakub, nasibalii Ishak tojolota'. 

11 Nakua Puang Allataala lako Ribka 
kumua, "Ia to pamungah la mengkaunan 
lako adinna." Ia joo wattu te'dapa najaji 
joo pea dua, na te'dapa napugauk melo 
iarika gaja', apa pura napattantumo 
Puang Allataala to tonapilei. Jaji pajan 
kumua ia to tonapilei-Na Puang Allataala, 
te'da nasituru' to apa napugauk tolino, 
apa situru' eloh-Na Puang. 

12 (9:11) 

13 Den too diuki' lan Sura' Allataala 
kumua, "Kupakamoja' to Yakub na 
kukaba'ci to Esau." 

14 Ja ke susii joo, la takuaraka kumua 
te'da namaruruh to Puang Allataala? 
Te'da nasusi joo! Maruruh Ia to Puang 
Allataala! 

15 Nasaba' nakua Puang Allataala lako 
Nabi Musa kumua, "La kupakitanni 

kameloan penawang-Ku' to tokupueloh, 
na la kukamasei too to tokupueloh." 

16 Jaji ia to barakka' sola 
pangkamasean-Na Puang Allataala 
tangngia elohna ba'tu kapakulleanna 
tolino mpattantui, apa kameloan 
penawan-Na Ia Puang Allataala. 

17 Den diuki' lan Sura' Allataala kumua, 
"Mangkadami Puang Allataala lako 
Firaun, Raja Mesir nakua, 'Kuangka'ko 
jaji raja la kunii mpangpekitan kuasang- 
Ku', na kaissenan to sangang-Ku' lako 
sininna tolino.'" 

18 Jaji Puang Allataala mpakitanni 
kameloan penawan-Na to mesa' tau ke 
napuelohhi, apa mpupembattuk too tau 
laen ke napuelohhi. 

19 Mbai la mangkadako lako Aku' 
kumua, "Ciapai namangcacca bangpa 
Puang Allataala, na te'da tau wa'ding 
nnewai to pakkaeloran-Na?" 

20 Fe, todipusile'to, tolino biasaki'! Na 
danggi' mubali-bali Puang Allataala! 
Te'da nawa'ding to kurin la mangkada 
lako tontampai kumua, "Ciapari 
mutampa susina' tee?" 

21 Tantu ia to tomangtampa kurin 
elohna ia ntampai to kurin. Ia to 

sanglemong litak wa'ding ia natampa 
duang rupa kurin, mesa' liwa' ballo, na 
ia to laenna kassara'. 

22 Susi toomi to wa'ding napugauk 
Puang Allataala lako kita' tolino. 
Madoang Ia mpapajan kamagallian- 
Na sola kuasan-Na lako to sipato' 
dipabalahhi. Apa sabbara'i, 

23 dikua anna mpangpepajanan 
kamala'biran-Na to napatuju lako kita' 
tonakamasei. Na mangkamiki' napasadia 
la ntarimai joo kamala'biran. 

24 Kita'mo to mangka napilei jio mai 
to-Yahudi sola bangsa laen. 

25 Susi to mangka napau Puang 
Allataala lan sura'na Nabi Hosea nakua, 
"Ia to totangngia taung-Ku' la kusangai 
taung-Ku'. Na ia to tangkupakamoja' la 
kusangai 'Pangpakamoja'-Ku'.' 

26 Ja to nanii Puang Allataala mangka 
mangkada kumua, 'Kamu' tee tangngia 
umma -Ku", ia toomo la dinii ssangaii 
kumua menjajimo anak lako Puang 
Allataala to tuo." 

27 Gaja karrah Nabi Yesaya mangkada 
lako to-Israel nakua, "Moi na ia to bati'na 
to-Israel susi bungin budanna jiong 
tasik, apa ci'dikra la salama'. 

28 Nasaba' sangkappidian matara ke 
naparatui Puang Allataala to pangcalla 
lako tolino, na mangkanna joo mangkami 
ia." 

29 Susi to mangka napau Nabi Yesaya 
tonna anu', "Ia kenna te'da napatorroi 
Puang Allataala to makuasa ci'di' to 
bati'ta', wa'dingmiki' lanynya' susi 
to-Sodom na to-Gomora." 

30 Apa omo la takua? Susii tee: Ia 
to bangsa tangngia to-Yahudi te'da 
napengkullei dipupenjaji tomelo, apa 
napupenjaji tomelo Puang Allataala, 
nasaba' kamatapparanna. 

31 Sibalikanna, ia to to-Yahudi 
napengkullei tongan nturu' atoranna 
Nabi Musa dikua nadipupenjaji tomelo, 
apa te'da nakullei. 

32 Ciapari na te'da nakullei? Nasaba' 
te'da namatappa' lako Puang Allataala. 
Nasangari kumua wa'ding ia ke 
mpugaukki atoran agama. Jaji titodomi 
lako "Batu Katitodoan", 

33 susi to diuki' lan Sura' Allataala 
kumua, "Pesa'dingngii tee, 'Den mesa' 
tau kupajio kota Sion to dipasangrapang 
batu katitodoan. Ia joo batu nanii titodo 

tau na buda tau nalolinan. Apa ia to 
tongkatappa'i, te'da naladipakasiri'.'" 

1 O 1 Ee, todipusile'to! Gaja doangna' 

kumua nadipasalama' to 
bangsaku'. Iamo joo kupassambajangan 
bangngi. 

2|a mikatappa'i kumua masumanga' 
tongan ia ssompa Puang Allataala. Apa 
ia joo masumanga'na te'da nasituru' 
kapaissenan jio mai Puang Allataala. 

3Te'da napahangngi na te'da natarimai 
umbo nakua Puang Allataala mpupenjaji 
tomeloi to tolino. Apa napengkullei 
mpupenjaji tomelo kalena. 

4Mangkami naganna'i Almaseh to 
atoranna nabi Musa. Iamo joo ia to 
tomatappa' lako Almaseh, napupenjaji 
tomeloi Puang Allataala. 

>Den nauki' Nabi Musa matumba 
carana dipupenjaji tomelo to tolino, ke 
nturu'i atoran agama. Nauki' Nabi Musa 
kumua, "Ia to tompugauk atoran agama 
la naputuoi." 

6 Na nauki' unapa Nabi Musa matumba 
carana dipupenjaji tomelo to tolino, ke 
matappa' lakoi Puang. Nauki'i kumua, 
"Danggi' mukua lan penawammu, 'Indara 

to la endek de' suruga?' (battuananna to 
la mpupellao Almaseh jao mai suruga), 
7ba'tu, 'Indara to la male do' lino 
tomate?' (battuananna to la mpatuoi to 
Almaseh jiong mai kamatean.)" 

8 Nauki' omi Nabi Musa kumua, "Ia joo 
kadan-Na Puang Allataala mandoppi'ra 
jio mai kalemu, jioi timummu sola 
lanni penawammu." Iamo to kareba 
kipangpeissenan kumua sininna tau 
parallu la matappa' lako Puang. 

9 Nasaba' ia ke miakui jio olona tobuda 
kumua Puangngi to Isa, ammikatappat'ii 
lan penawammi kumua mangkamo 
to Puang Isa Almaseh napatuo Puang 
Allataala jio mai kamatean, la salama' 
kamu'. 

10 Nasaba' penawara namatappa' to 
tau, napupenjaji tomeloi Puang Allataala. 
Na pangngakuan timunna to tau anna 
dipasalama'. 

11 Den diuki' lan Sura' Allataala kumua, 
"Ia to tomatappa' te'da naladipakasiri'." 

12 Na ia joo dipatuju lako ngasan sininna 
tau, la to-Yahudi, la lako bangsa laenna. 
Mesa'ra Puang Allataala lako sininna 
tau, Iamo mben barakka' lako sininna to 
meta'da tulung lako kale-Na. 

13 Den diuki' lan Sura' Allataala kumua, 
"Inda-inda to meta'da tulung lako Puang, 
la dipasalama'i." 

14 Na umbo la nakua meta'da tulung 
lako Puang ke te'dapi namatappa'? 

Na umbo la nakua matappa' lako 
Puang ke te'dapi naissenni inda to 

la nakatappa'i? Na umbo la nakua to 
tau nnissenni to Puang, ke te'dapi tau 
mpangpeissenanni? 

15Na umbo la nakua tau 
mpangpeissenanni to Puang ke 
te'da nadisua mpangpeissenanni? 

Den diuki' lan Sura' Allataala kumua, 
"Liwa' melona karatuanna to tomale 

mpangpeissenan Kareba Kasalamatan 
jio mai Puang Allataala." 

16 Apa te'da na ia ngasan tau ntarimai 
joo Kareba Kasalamatan. Nakua 
Nabi Yesaya, "Oo Puang! Ci'di'ra tau 
ngkatappa'ii to kareba kipangpeissenan!" 

17 Jaji, ia ke denni tau 
mpangpeissenanni to karebanna 
Almaseh, mane'ri disa'ding. Na ia ke 
denmi tau ssa'dingngi, mane'ri wa'ding 
nakatappa'i. 

18 Apa mekutanana': Te'daparaka ia 
nasa'dingngi to-Israel joo kareba? Tantu 

nasa'dingmo, nasaba' den diuki' lan Sura' 
Allataala kumua, "Nasa'dingmo sininna 
tolino to gamaranna. Ia to karebanna 
ratumi lako randan langi'." 

19|a mekutana pole'pa': Te'daparaka 
ia naissenni to-Israel? Ia joo pekutana, 
bungahna napebalii Nabi Musa to kada 
napasan Puang Allataala lako to-Israel, 
nakua, "La kupamasere ati kamu' 
lako bangsa tangngia taung-Ku', na la 
kupamagalli kamu' lako bangsa te'da 
apa naissen." 

20 La'bi barani pole' opa Nabi Yesaya 
mpaui to kada napasan Puang 
Allataala lako to-Israel nakua, "Ia 
to totangnnangahna', naampa'mo'. 
Kupangpeissenanmo to kale-Ku' lako 
totangmpekutananna'." 

21 Apa nakua Nabi Yesaya mpaui to 
kada napasan Puang Allataala lako 
to-Israel nakua, "Da'tan bangna' 
mpupengkorongan limang-Ku' lako 
kamu', bangsa to tangmenturu' naewa 
toona'." 

1 1 1 Mekutanana': Te'damoraka 

napuumma'i Puang Allataala to 
to-Israel? Umma'-Na unapa! Aku' una 

tee na to-Israelna' jio mai bati'na Nabi 
Ibrahim, pangrapuanna Benyamin. 

2Te'da natangmpuumma'i Puang 
Allataala to umma'-Na to napilei jolomo. 
Miissen curitanna Nabi Elia to diuki' lan 
Sura' Allataala, tonna pangpeasanni to 
to-Israel lako Puang Allataala. Nakua 
Nabi Elia, 

3 "Oo Puang, nabunoi to-Israel to 
nabi, na nagaja'-gaja' tooi to ngenan 
pangkaroban. Aku' mandamo to tuo na 
la nabuno todana'." 

4Apara nakua Puang Allataala mebali? 
Nakua, "Kupatorro unapa pitung sa'bu to 
taung-Ku', to te'dapa naden nassompa 
dewata Baal." 

5 Susi toomi tee too, nasaba' den unapa 
ci'di' tau to napilei Puang Allataala situru' 
kameloan penawan-Na, 

Sha tangngia nasaba' panggaukan 
melona. Ia kenna la situru'ra panggaukan 
melona nadipilei, tangngiamo ia 
kameloan penawan-Na Puang Allataala. 

7 Jaji umbo nakua? Ia to to-Israel 
mpengkullei la dipupenjaji tomelo, apa 
te'da naampa'i. Ci'di'ra to nnampa'i, 
iamo to tonapileimo Puang Allataala. 

Na ia to laenna napupembattukki 
penawanna, na te'da namatappa . 

8Susi to diuki' lan Sura' Allataala 
kumua, "Napupembattukki Puang 
Allataala to penawanna tee tau, 
namembuta to mata penawanna, 
namemmataru too to talinganna, ratu 
lako too allo." 

9 Nakua too Raja Daud mangkada, 
"Ake'mo na ia to pangrameanna mpojai, 
namenjaji susi garuang nanii melolin 
nnampa' balahna. 

10 Ake'mo namaraun to matanna 
danggi' napakita, na ake'mo na mperasai 
tarruh bang kamaparrisan." 

11 Mekutana pole'na': Melolinraka to 
to-Yahudi dikua nate'damo napuumma'i 
Puang Allataala? Te'da nasusi joo! Ia 
to bangsa laen dipasalama', nasaba' 
dosana to to-Yahudi, dikua anna masere 
ati to to-Yahudi lako joo bangsa laen. 

12 la ke nnampa'i barakka' to bangsa 
tangngia to-Yahudi jio mai Puang 
Allataala, nasaba' kasalanna na 
katangmenturusanna to to-Yahudi, 
manglokkon to barakka' naampa' bangsa 
tangngia to-Yahudi, ke mengkatoba'i na 
dipasalama' too to to-Yahudi! 

131a to kamu' to bangsa tangngia 
to-Yahudi, ia tee aku' rasulu' napilei 
Puang Isa mpaissenni kamu' Kareba 
Kasalamatan. Kukua mangkada mati", 
kupakala'bihhi tee jamanku', dikua anna 

14 masere ati to bangsaku' to- 

Yahudi, anna katampakanna nnampa' 
kasalamatan jio mai Puang Allataala. 

15 Ta ke sikalino pole'i Puang Allataala 
sola to bangsa tangngia to-Yahudi, 
nasaba' mangka mboko'i Puang Allataala 
to to-Yahudi, apa pole'raka ke ditarima 
pole'i, butung to tomate tuo pole"! 

l6 Ta ke ia to bungah pangti'pekan roti 
diben Puang Allataala, tantu ia to torrona 
tawa-Na tooi Puang Allataala. Na ia ke ia 
to waka' kaju apan-Na Puang Allataala, 
tantu ia to tangkena apan-Na tooi Puang 
Allataala. 

17 Ta to to-Yahudi dipasusi kaju zaitun 
dipiara. Na ia to bangsa tangngia 
to-Yahudi dipasusi kaju zaitun lampung. 
Den tangke kaju zaitun pira' dipiara 
na disembangngi dinii mpencangkoran 
tangke kaju zaitun lampung, iamo to 
kamu' to bangsa tangngia to-Yahudi. 
la tee jaji, dikua ammiperasai toda 

barakka' jio mai Puang Allataala to 
dipatuju lako to-Yahudi. 

18 Tami joo nadanggi' mipamajao 
penawammi lako to susi tangke kaju 
dile'toimo. La miingaran kumua tangke 
bangra kamu', sanga tangngia tangke 
kaju to mpangben kande lako waka', apa 
waka'ra to mpangben kande lako tangke 
kaju. 

19 Mbai la mangkada kamu' kumua, 
"Ie, disembangngii joo tangkena 
angkiwa'ding dipencangkoran jio." 

20 Tongan tuu mipaunna. Apa 
iara nadisembangngi nasaba' te'da 
namatappa', na ditarima kamu' nasaba' 
matappa' kamu'. lamo joo danggi' 
mimajao penawa, apa la malaja' kamu' 
lako Puang Allataala. 

21Nasaba' ia ke te'da nakasajangngii 
Puang Allataala to to-Yahudi to dipasusi 
tangke kaju dipiara nasembangngii, ia 
pissenraka to bangsa tangngia to-Yahudi 
te'da nalangkasajangngi nasembangngii. 

22 Tamo joo nanii butti kumua liwa' buda 
kameloan penawan-Na Puang Allataala, 
apa liwa' buda too makarrahna. Makarrah 
lako to nasembangngi, totangmatappa', 
apa melo penawan-Na lako kamu', 

assalan da'tan bang kamu' matappa' 
lako Puang Allataala. Ia ke te'da mituru' 
pakkaeloran-Na Puang Allataala, Ia 
nasembangngi toda kamu'. 

23 Na ia to to-Yahudi ke matappa'mi, 
la natarima ia Puang Allataala, 
napencangkoran pole'i. 

24 Kamu' to bangsa tangngia to-Yahudi 
dipasusi kaju zaitun lampung. Na 
ia ke kamu' to tangsiolanan sipa'mi 
dipencangkoranmo lako kaju zaitun to 
tangngia garonto'mi, la'bi marawa ia to 
to-Yahudi la dipencangkoran pole' lako 
garonto'na unamo ia. 

25 Fe todipusile'to! Denpa kareba 
to parallu miissen to te'dapa 
napangpeissenanni Puang Allataala 
lako tau tonna anu'. Madoangna' 
ammiissenni, anna danggi' mimajao 
penawa. Ia joo kareba iamo to kumua 
buda to to-Yahudi dipupembattuk 
penawanna. Na la susi bangngi joo to 
sipa'na, saganna'na to bangsa tangngia 
to-Yahudi dipasalama'. 

29 Mangkai joo dipasalama' ngasanmi to 
to-Yahudi. Nasaba' den diuki' lan Sura' 
Allataala, nakua Puang Allataala kumua, 
"Ia to Tomangpasalama' ratu jio mai kota 

Sion. Iamo la mpamambela kagajatan 
jio mai bati'na Nabi Yakub. 

27 Iamo tee to la kusibassei ke 
kudampanganni." 

28 Nabarakka'i kamu' Puang Allataala, 
to bangsa tangngia to-Yahudi, nasaba' ia 
to to-Yahudi te'da natarimai to Kareba 
Kasalamatan anna ewai to Puang. 
Apa moi nasusi joo, ia to to-Yahudi 
napakamoja' unai Puang Allataala, 
nasaba' mangka napilei to tojolona 
to-Yahudi. 

291a ke napileimi Puang Allataala 
to tau, nabenni barakka', te'damo 
napenassannhii. 

30 Ta tonna jolona tangmangpesa'ding 
kamu' lako Puang Allataala. Apa ia 
tee too didampanganmo kamu', sanga 
katangmangpesa'dinganna to-Yahudi. 

31 Susi toomi joo to to-Yahudi, 
tangmangpesa'dingngi tee too lako 
Puang Allataala, anna den wattunna 
na la didampangan, susi kamu' 
didampangan. 

3? Napupangngelohnai Puang Allataala 
tangmangpesa'ding to sininna tolino, 
dikua la nanii mpangpekitan kameloan 
penawan-Na. 

33 Tangnadete' akkalanna tolino to 
kamala'biran-Na, kamaccan-Na sola 
kapaissenan-Na Puang Allataala! Te'da 
ia tau wa'ding nnissenni to pura 
napattantu. Te'da too ia tau wa'ding 
mpahangngi to napugaukkuna. 

34 Den diuki' lan Sura' Allataala kumua, 
"Te'da tau nnissenni to lan penawan-Na 
Puang. Te'da tau wa'ding la mpakainga'i. 

35 Te'da tau mangka mpangben apa 
lako Puang Allataala, na la mpapole 
pole'i." 

36 Sininna issinna lino panggaragan-Na 
ngasan Puang Allataala na apan-Na 
ngasan too, nadipatuju ngasan lako 
kale-Na. Iamo joo, sipato'ki' mpakala'bih 
tarruhhi to Puang Allataala te'da 
cappa'na! Amin. 

1 2 lFe, todipusile'to! Gaja 

napakamoja'ki' Puang Allataala, 
susi to kupaissenanmo kamu'. Iamo joo 
kupakainga' kamu' kumua la mipangben 
tongan to katuoanmi lako Puang Allataala 
susi karoba tuo to sipato' dipangben lako 
Puang. La susiri joo to passompami to 
nakabudai Puang Allataala. 

2 Danggi' mikaturu'-turu' bang lako 
tote'da naissen Puang Allataala. Ake'mo 

ia na Puang pemeloii to penawammi, 
ammiwa ding nnissenni to pakkaeloran- 
Na, apa to melo na sukku', na apa to 
nakabudai Puang Allataala. 

3Kupakainga' kamu', nasaba' 
mangkamo' diben barakka' jio mai 
Puang Allataala menjaji rasulu': Danggi' 
misanga kalemi la'bi majao na ia to 
sitonganna. La miangga' to kalemi 
situru' pakullemi to napabarakkanan 
kamu' Puang Allataala, nasaba' 
kamatapparanmi lako Puang Isa 
Almaseh. 

“Ia to batang kale buda lesoanna. Na 
pada den patunna to simesa'-mesa' 
lesoan kale. 

> Susi toomi kita' sola ngasan. Moi 
budaki', apa butung to sangkalemiriki' na 
pada siparalluanki', nasaba' memmesa' 
penawamiki' sola Almaseh. 

6 Pada nabenmiki' Puang Allataala 
mangrupa-rupa barakka' situru' 
kameloan penawan-Na. Iamo joo la 
tapake meloi to barakka' dibenki'. Ia ke 
barakka' mpau pepasan jio mai Puang 
Allataala dipatujuanki', la tapugauk 
situru' kamatapparanta'. 

7Ta to diben barakka' mangtulung, la 
napugauk tongan. Ia to diben barakka' 
mangngajahhi, la mangngajahhi tongan. 

8Ia to diben barakka' 
mangpamasumanga', la napugauk 
tongan. Ia to diben barakka' 
mangpangben, pasituru'i kamabassan. 
Ia to diben barakka' mangngamberan, la 
mangngamberan tongan. Na ia to diben 
barakka' kamamasean, la masannang 
mpugaukki. 

9 La sipakamoja' tongan kamu'! Kaba'cii 
to kagajatan, mipengkulleii to kameloan. 
10 Sipakamoja' kamu' susi to tosile'to, 

misitaratte' too. 

11 Danggi' makuttu njamai to jaman-Na 
Puang Allataala situru' pangpatujun-Na 
Roh Allataala. 

12 Pesannangngii penawammi nasaba' 
tomangrannuan kamu' lako Puang 
Allataala. Sabbara' kamu', ke nakanna 
kamu' kamasussan, ammimassambajang 
tarruh bang. 

13 Parallu kamu' ntulungngi ke denni 
kaparalluanna padammi tomatappa', 
mitarima meloi lan bolami, moi na 
te'dapa misiissen. 

14 Passambajanganni ke denni tau 
ssessa kamu', nabarakka'ii Puang 
Allataala, danggi' natampakkii ropu. 

15|a pada parannu kamu' sola to 
toparannu, pada kamu' kumarrak ke 
denni to tokumarrak. 

lea mesa' penawa kamu'. Danggi' 
na den ssanga kalena tomajao, apa 
la siama' kamu' tomajiong. Danggi' 
misanga kalemi tomacca. 

17 Danggi' mipasibalahhi kagajatan na 
kagajatan, pugaukki to nasanga tau 
melo. 

18 Pengkulleii, ke wa'dingngi, misikalino 
ngasan tau. 

19 Fe, todipusile'to! Danggi' lalo 
mimangpabalahhi. Ma'namo ia na Puang 
Allataala mpabalahhii. Nasaba' den 
diuki' lan Sura' Allataala kumua, "Nakua 
Puang Allataala, 'Aku' mpuissenni to 
mangpabalahhi, Aku'ra to wa'ding 
mpattantu pangpabalah.'" 

20 Sibalikanna, ia ke tangbarahhi to 
ewalimmi, benni kande. Ia ke mawakkei, 
benni wai. Nasaba' ia ke mipugaukki susi 
joo, napumasiri'. 

21 Danggi' nataloi kamu' kagajatan, 
apa mpugauk kamu' kameloan ntaloi 
kagajatan. 

1 3 1 Parallu kamu' nturu' atoran 

tomangparenta, nasaba' te'da ia 
to tomangparenta tangnapattantu na 
te'da too to tangnaben kuasa Puang 
Allataala. 

2Tamo joo na ia to tonnewa 
tomangparenta, pada una ke nnewai to 
pura napattantumo Puang Allataala, na 
la dipabalahhi to tosusi joo. 

3Te'da ia tomanggauk melo la malaja' 
lako tomangparenta, apa tosalara. lamo 
joo, ia ke manggauk melo kamu", te'da 
miparallu malaja' lako tomangparenta, 
apa napakala'bih kamu' tomangparenta. 

4Kaunan-Nai Puang Allataala to 
tomangparenta la mpaden kameloanmi. 
Na ia ke gaja'i to panggaukanmi, la 
mikalaja'i, nasaba' kaunan-Nai Puang 
Allataala la mpabalahhi to tompugauk 
kagajatan. 

> Jaji, parallu mituru' to tomangparenta 
nasaba' miissen lan penawammi kumua 
melo joo, tangngia manda nasaba' 
malaja'ra kamu' la dipabalahhi. 

SJa toomo joo mimamajah sima, 
sanga ia to tomangparenta la nnurusu'i 
jamanna mpangjaman Puang Allataala. 

7 Jaji, bajahhi to sipato'na mibajah. 
Susinna sima la mibajah lako to 
tontarima sima, sassung la mibajah 
lako tomassassung. Kasiri'i to tosipato' 
dikasiri', pekatabe'ii to tosipato'na 
mipekatabe'i. 

8 Danggi' mikaindanan lako padammi 
rupa tau, apa sipakamoja' kamu'. Ia to 
tompakamoja' padanna rupa tau, padai 
to nturu' ngasan atoranna Nabi Musa. 

9]a to atoranna Nabi Musa, iamo to: 
Danggi' manggauk sala, danggi' pabuno, 
danggi' boko, danggi' ngkadoangngi 
apanna padammu rupa tau, na denpa 
to laenna, dipangmesa na menjaji 
mesa'mora atoran, "Pakamoja'i to 
padammu rupa tau susi iko mpakamoja' 
kalemu." 

101a to tompakamoja' padanna rupa 
tau, te'da napugauk kagajatan lako tau 
laen. Iami joo na ia to tompakamoja' 
padanna rupa tau, padami to nturu' 
ngasan sininna atoran agama. 

1 La mipugauk susi joo, nasaba' 
miissen wattu apara tee too. Miissen 

kumua wattunnamo kamu' la mi'cik, 
nasaba' la'bi mandoppi'mi to wattu nanii 
Puang Allataala la mpasalama'ki', na ia 
tontamane' matappa.'. 

12 Cingga'tu'mora naratu to 
kasalamatan. Iamo joo tapajaimi 
mpugauk kagajatan. Taparewaimo 
kaleta' panggaukan melo. 

13|a maruruhki' susi kumua ratumi 
to kasalamatan. Danggi' mitakkajulu' 
gaja mangmaroah-roah, ammimalango. 
Danggi' manggauk sala, danggi' 
mipugaukki to tangsipato'na, danggi' 
massibobo' ba'tu masere ati. 

14 Ake'mo na Puang Isa Almaseh 
mpatuju kamu' to sipato'na mipugauk. 
Danggi' mituru'i bang kamadoangan 
gaja'mi. 

14 1 Tarima meloi to padammi 

tomatappa', moi to malamma 
kamatapparanna. Danggi' misite'gehhi 
to pahangna toda ia. 

2 Den to matappa' kumua sininna 
kande wa'ding ngasan dikande, apa den 
to tomalamma kamatapparanna, na 
utan-utan bangra nakande. 

3Ta to sininna kande wa'ding nakande, 
danggi' nakita majiongngi to tomattantu 

bang nakande. Na ia to tomattantu bang 
nakande, danggi' napasalai to padanna 
tomatappa' to sininna kande wa'ding 
nakande, nasaba' natarima toomi Puang 
Allataala. 

4Tangsipato' kamu' la mpasala 
padammi tomatappa', nasaba' kaunanna 
tau laen. Na den ia Puangna nnissenni, 
la ke'dehrika ba'tu melolinrika. Apa la 
mawatangngi ke'deh, nasaba' Puang 
Allataala mpamawatangngi. 

> Den tau mpahangngi kumua den allo 
la'bi melo na ia to allo laenna. Den too 
to mpahangngi kumua pada ngasan to 
allo. Ma'namo ia napugaukki to nasanga 
tongan situru' pahangna. 

6 Nasaba' ia to mpahangngi kumua 
den allo la'bi melo na ia to allo laenna, 
napugaukki susi joo anna pakala'bih 
Puang Allataala. Na ia to tote'da apa 
tangnakande, napugaukki susi joo anna 
pakala'bih Puang, nasaba' mangkurru 
sumanga' lakoi Puang Allataala. Ia to 
tomattantu kandena napugauk too susi 
joo. 

7 Te'daki' la ntuoan mesa kaleta' ba'tu 
la mmatean mesa kaleta'. 

8 Ta antatuo, tuo lakoki' Puang Allataala. 
Ia antamate, mate lako tooki' Puang 
Allataala. Jaji, tuoki' ba'tu mateki', nang 
taun-Naki' Puang. 

9 Mangkamo mate to Almaseh, natuo 
pole'. Iamo pole' joo, Iamo Puangna to 
tuo, na Puangna to mangkamo mate. 

10 Jaji, danggi' mipasala padammi 
tomatappa'. Te'da too miwa'ding la ngkita 
majiongngi. Nasaba' pada la mangngolo 
lako ngasanki' Puang Allataala tadiben to 
assele' panggaukanta'. 

11 Den diuki' lan Sura' Allataala kumua, 
"Nakua Puang Allataala, 'Massapahna' 
kumua sininna tolino la messuju' jio 
olo-Ku'. Na sininna tolino la mangngaku 
kumua Aku'mo Puang Allataala.'" 

12 Jaji, pada la mpebalianki' kaleta' to 
panggaukanta' lako Puang Allataala. 

13 Iamo joo, danggi' tasipasala melako. 
La'bi melo ia ke tapengkullei anna 
danggi' tapugauk dosa to napusaba' 
na padanta' tomatappa' mpugauk toda 
dosa. 

14 Kukanassai, nasaba' memmesa' 
penawamo' sola Puang Isa, kumua 
sitonganna te'da ia kande harang, apa ia 

takua kita' lan penawanta' harang, tantu 
harang lako kaleta'. 

15 Apa ia ke ia to mikandena napupa'dik 
penawanna padammi tomatappa', 
sala to mipugaukkuna, sanga te'da 
mipakamoja'i. Danggi' na kandemi 
napugaja'i padammi tomatappa' to 
tomangkamo napumate Almaseh. 

16 Iamo joo, moi misangai kumua melo 
to mipugauk, danggi' mipugaukki, ke 
nacaccai tau laen kumua sala. 

17 Ja ke Puang Allataala ngkuasai to 
katuoanna tau, tangngia dikandena 
ba'tu diiso'na to parallu, apa iara to 
kasikalinoan pole' Puang Allataala, 
mpugauk pakkaeloran-Na, na 
kamasannangan to nabenni Roh 
Allataala. 

18 Ta to tonturu' Almaseh susi joo, 
napusannang Puang Allataala, nakasiri' 
tooi tau laen. 

19 Iamo joo tapengkulleimi mpaden 
kasikalinoan, sola to apa den bua'na lako 
kamatapparanna padanta' tomatappa'. 

20 Danggi' migaja'-gaja'i to mangkamo 
napugauk Puang Allataala lako padammi 
tomatappa', sanga kande. Sininna kande 

hallala' ngasan dikande, apa mipusala, 
ke mikandei na pumadosai tau laen. 

21 a'biran danggi' mikandei to juku' 
ba'tu nniso' anggoro', ba'tu apa bangmo 
mipugauk, ke la napumadosari padammi 
tomatappa'. 

22 Ta to mikatappa'i jiona kande, ake'mo 
na Puang Allataala manda nnissenni sola 
iko. Masannang to totangssassan kalena 
ke napugaukki to nasanga tongan. 

23 Apa ia to tobata ngkandei to kande, 
napasala Puang Allataala, nasaba' te'da 
napasituru'i kamatapparanna. Ia to 
panggaukan susi joo napumadosa. 

1 5 1 Ta to kita', to mawatang 

una kamatapparanta', la 
sabbara'ki' ntulung padanta' tomatappa' 
to malamma kamatapparanna, ke 
denni tangnaala penawanna. Danggi' 
tapemasannangngi mesa kaleta'. 

2 Sibalikanna la tapemasannangngi joo 
padanta' tomatappa' to la napumelona, 
napumawatangngi kamatapparanna. 

3 Almaseh una nate'da 
nakamasannangan-Na manda napikkiri', 
susi to diuki' lan Sura' Allataala mpaui 
kumua, "Sininna kada pangcapa' lako 
Puang Allataala, mangkamo kuperasai." 

4Sininna to diuki' lan Sura' Allataala 
nnajahhiki', dikua antasabbara' 
ke nakannaki' kamaparrisan, 
nasamawatang-watangna to rannunta' 
lako Puang Allataala. 

5Dennaa upa' na Puang Allataala, to 
mangpasabbara' sola mangpakatana, la 
ntulung kamu' ammituo mesa' penawa 
situru' pakkaeloran-Na Puang Isa 
Almaseh. 

Ta ke susii joo, mpamesa' kamu' 
penawa sola ngasan mpakala'bih Puang 
Allataala, Ambe'na Puangta' Puang Isa 
Almaseh. 

7 La sitarima melo kamu' mesa' sola 
mesa', susi Almaseh mangkamo ntarima 
kamu', anna dipakala'bih to Puang 
Allataala. 

8La miingaran ia kumua mangkami 
Almaseh mentama lino ntulung to- 
Yahudi, la nanii Puang Allataala mpugauk 
basse-Na lako tojoloki', anna manassa 
kumua tongan to kadan-Na Puang. 

9 Na ia to bangsa laen wa'ding 
mpakala'bih Puang Allataala, nasaba' 
kameloan penawan-Na Puang Allataala. 
Susi to diuki' lan Sura' Allataala kumua, 
"Tamo joo kupakala'bihki' lan tangnga- 

tangngana bangsa tangngia to-Yahudi. 
La kupakkelonganki' pangpujian mpau 
sangan-Ta'." 

10 Denpa diuki' susi tee, "Ee, parannu 
kamu' sininna bangsa tangngia to-Yahudi 
sola umma'-Na Puang Allataala." 

11 Na iapa tee, "Ee, kamu' sininna 
bangsa tangngia to-Yahudi, la 
mpakala'bih kamu' Puang. Ee, sininna 
tolino pakala'bihhi." 

12 Susi toda tee to napau Nabi Yesaya, 
"Jio mai bati'na Isai la jaji mesa' 
tau, to la mparenta sininna bangsa 
na lako kale-Na nanii sininna bangsa 
mangrannuan." 

13 Puang Allataala Iamo rannummi. 
Dennaa upa' naben kamu' kamarioan 
sola kamasannangan, nasaba' 
mikatappa'i, na ia to Roh Allataala 
mpamawatang kaparannuanmi lako 
Puang Allataala. 

14 Fe, tokupusile'to! Kukanassai kumua 
buda kameloanmi, na miissen melo to 
pangngajaran-Na Puang ammiwa'ding 
nnajahhi tau laen. 

15 Apa lan tee sura' kuuki', kupamanassa 
to kupangngingaranan kamu', nasaba' 

napabarakkannimo' Puang Allataala tee 
jamanku'. 

16 Napupenjajimo' kaunan-Na Puang 
Isa Almaseh to disua male lako bangsa 
tangngia to-Yahudi. Na menjajimo' 
susi imang to mpangpeissenan Kareba 
Kasalamatan jio mai Puang Allataala. 
Dennaa upa' na Roh Allataala mpupenjajii 
to bangsa tangngia to-Yahudi susi karoba 
to napumasannang penawan-Na Puang 
Allataala. 

17 Masannang penawangku' ncuritai 
lako kamu' to jamanku' lako Puang 
Allataala, nasaba' memmesa' penawana' 
sola Puang Isa Almaseh. 

18 Baranina' mpaui umbo nakua 
Almaseh ntulungna' mangkada sola 
mangjama, anna ia to bangsa tangngia 
to-Yahudi menturu' lako Puang Allataala. 

19 Nabenna' Almaseh kuasan-Na 
Roh Allataala mpugauk panggaukan 
mejangngaran to tangnadete' akkalan. 
Susimi joo kupangpeissenanmi to Kareba 
Kasalamatan, karebanna Almaseh, lako 
sininna tau, mammula jio mai kota 
Yerusalem ratu lako tana Ilirikum. 

20Na mangngattamo' 
mpangpeissenanni tee Kareba 

Kasalamatan lako tote'dapa nasa'dingngi 
to karebanna Almaseh. Te'da kumadoang 
mpake'deh bola jao pangrantena tolaen. 

21 Apa madoangna' mpugaukki 
susi to diuki' lan Sura' Allataala 
kumua, "Ia to tote'dapa nadipauan to 
karebanna la naissen indari Ia, na ia to 
tote'dapa nasa'dingngi to karebanna, la 
napahang." 

22 Tuli tangjajina' male mati', nasaba' 
jamanku'. 

23 Apa ia tee too ia to jamanku' inde' 
mangka unamo na mangtaun-taunmo' 
madoang ssitammuan kamu'. 

24 Jaji, ia ke malena' lako tana Spanyol 
nnola kota Roma, madoangna' la leppang 
mati' jolo'. Ia ke mangkamiki' mpaliu 
mali'ta', melo ke mitulungna' mpatarruh 
kalingkanku' lako tana Spanyol. 

25 Apa la malena' jolo' lako kota 
Yerusalem mbawanni kaparalluanna to 
umma -Na Puang jio. 

26 Sanga situjumi to jamaa jio tana 
Makedonia sola Akhaya rrempunanni 
doi' to tokaasi-asi jio kota Yerusalem to 
matappa'mo. 

27 Canning atinna sola ngasan ssituru'ii 
mpugaukki joo. Sipato'nami la ntulung 

tokaasi-asi jio kota Yerusalem, nasaba' ia 
to bangsa tangngia to-Yahudi ntarimamo 
barakka'na to-Yahudi. Iamo joo nasipato' 
ntulung to-Yahudi mpake barakka' 
ewanan. 

28 Ja ke mangkami kujama tee 
mpangbenni joo doi', mane'ra' male lako 
tana Spanyol nnola mati' kota Roma, 
kuleppang jolo' ssitammuan kamu'. 

29 Na kuissen kumua ia ke malena' 
mati', la kubawan kamu' barakka' jio mai 
Almaseh. 

30 Fe, tokupusile'to! Meta'dana' 
mitongan-tongannii massambajang lako 
Puang Allataala mpassambajanganna', 
susi to kupassambajangan. Meta'dana' 
susi tee, nasaba' memmesa' penawamiki' 
sola Puangta' Puang Isa Almaseh na 
sipakamoja' toomiki', nasaba' Roh 
Allataala. 

31 Massambajang kamu' 
angkudila'paran jio mai totangmatappa' 
lako Puang Isa Almaseh jio tana 
Yudea. Massambajang too kamu' anna 
tarima meloi umma'-Na Puang Allataala 
tokaasi-asi jio kota Yerusalem tee 
pangtulungan. 

321a ke susimi joo, ianna puelohhi 
Puang Allataala, la male masannangna' 
mati', anna matana to penawangku'. 

33 Dennaa upa' na Puang Allataala, to 
mpangben kamasannangan, nnampai 
kamu' sola ngasan. Amin. 

1 6 l|a kupangpetandan to 

todipusile'to baine disanga 
Febe, mesa' tontulung jamaa jio kota 
Kengkrea. 

2 Tarima meloi susi mesa' umma'-Na 
Puang, sola susi to sipato'na natarima 
umma'-Na Puang Allataala. La miben ke 
denni kaparalluanna, nasaba' budamo 
pangtulungna lako aku' sola tau laen. 

3Sallangku' lako Priskila na Akwila, 
sangpangjamanku' lan jaman-Na Puang 
Isa Almaseh. 

4Ci'di'mora namate sola dua 
mpessangkaina'. Te'da na aku' manda 
to mangkurru sumanga' lako kalena 
sola dua, apa sininna too jamaa bangsa 
tangngia to-Yahudi inde". 

> Sallangku' lako jamaa to sirempun 
jio bolana. Sallangku' lako tomatappa' 
Epenetus, to kupakamoja'. Iamo jolona 
to-Asia matappa' lako Almaseh. 

6Sallangku' lako Maryam to mbalii 
tarruh kamu". 

7Sallangku' lako Andronikus na Yunias, 
sangtondokku' to mangka kusolan 
ditarungku. Jolo ia menturu' lako 
Almaseh na aku', na to katandan lan 
tangnga-tangngana rasulu'. 

8 Sallangku' lako tomatappa' Ampliatus, 
to kupakamoja'. 

9Sallangku' lako Urbanus 
sangpangjamanta' lan jaman-Na 
Almaseh. Sallangku' too lako Stakhis, to 
kupakamoja'. 

10 Sallangku' lako Apeles. Mangbuttimo 
to kamatapparanna lako Almaseh. 
Sallangku' lako rapunna Aristobulus, 

11 sola lako Herodion, to sangtondokku'. 
Sallangku' too lako rapunna Narkisus to 
matappa'. 

12 Sallangku' lako Trifena sola Trifosa 
to tangmekabo'jo' mpangjaman Puang. 
Sallangku' lako Persis to kupakamoja', to 
tangmekabo'jo' too mpangjaman Puang. 

13 Sallangku' lako Rufus to napilei 
Puang Allataala, sola indona, to butung 
kupuindo' toomo. 

14 Sallangku' lako Asinkritus, Flegon, 
Hermes, Patrobas, Hermas sola 
tomatappa' laenna to nasolan jio. 

15 Sallangku' lako Filologus na Yulia, na 
Nereus sola sile'tona baine, na Olimpas 
na lako to tomatappa' to nasolan. 

16 Pada sisalama' melo kamu'. Sininna 
jamaa to matappa' lako Almaseh 
massallang mati' sola ngasan. 

17 Ee, tokupusile'to! Kupakainga' 
kamu', majaga kamu' lako to mpaden 
bang kasisakkan, na mpaputta 
kamatapparan lako Puang Allataala. Ia to 
pangngajaranna sisala to pura diajaran 
kamu'. Danggi' misiama'. 

18 Ta to tosusi joo te'da namengkaunan 
lako Almaseh Puangta', apa naniiri ia 
mpemasannangngi penawanna. Melo 
bang to kadanna to la nanii nnuraga 
tomaruruh kaju dalle. 

19 Na naissen ngasan tau kumua 
mangka kamu' nturu' pangngajaran-Na 
Puang Allataala. Na liwa' napusannang 
penawangku' joo. Dennaa upa' mimacca 
mpugauk kameloan, na tangmiissen 
mpugaukki to kagajatan. 

20 Puang Allataalamora, to mben 
kamasannangan lako tolino, la 

rro'pokanni to kuasa Ballisi'. Dennaa 
upa' nabarakka'i kamu' Puangta' Puang 
Isa Almaseh. 

21 Sallangna sangpangjamanku' 
Timotius mati'. Sallangna sangtondokku' 
Lukius, Yason na Sosipater mati'. 

22 Akut, Tertius, padammi tomatappa' 
lako Puang to nnuki'i tee sura', 
massallang todana' mati'. 

23 Sallangna Gayus mati' to 
mpupangbongina' jio bolana to 
nanii too sirempun jamaa massompa. 
Sallangna Erastus to nnanna doi' kota. 
Sallangna too tomatappa' Kwartus. 

24 'Dennaa upa' nabarakka'i kamu' 
Puangta' Puang Isa Almaseh! Amin. | 

25 Pakala'bihhi to Puang Allataala! 
Iamo to kuasan-Na mpamawatang 
kamatapparanmi situru' Kareba 
Kasalamatan jio mai Puang Isa Almaseh 
to kupangpeissenan. Ia tee Kareba te'da 
naissenni tau tempon jio mai dipadenna 
lino, 

26 apa ia tee too dipangpeissenanmi lan 
sura'na nabi lako sininna bangsa, situru' 
parenta-Na Puang Allataala to tuo te'da 
cappa'na, dikua namatappa' ngasan na 
menturu' lako Puang Allataala. 

27 amo Puang to mandalan tangngah, 
te'da ia Puang laen. Iamo joo la 
tapakala'bih tarruhhi te'da cappa'na, 
nasaba' ia to mangka napugauk Puang 
Isa Almaseh. Amin. 


1 Korintus 


1 1 Fe, tomala'bihku' sola ngasan, 
tomatappa' lako Puang Allataala 
jio kota Korintus, to napilei Puang 
Allataala menjaji umma'-Na, to 
napatorro leko' Puang Isa Almaseh 

jio mai to totangnturu' Puang, sola 
sininna to tossompa Puangta' Puang 
Isa Almaseh umbo-umbo nanii! Iamo 
Puangta' sola ngasan. Aku' Paulus 
sola padanta' tomatappa' Sostenes 
ngkiringan kamu' tee sura'. Napileina' 
Puang Allataala situru' pakkaeloran-Na 
menjaji rasulu'-Na Puang Isa Almaseh. 
2(1:1) 

3Dennaa upa' nabarakka'i kamu' 
Ambe'ta' Puang Allataala sola Puang Isa 
Almaseh naben kamu' kamasannangan. 
4Tuli mangkurru sumanga'na' lako 
Puangku' Puang Allataala, sanga 
nabenmo kamu' barakka'-Na nasaba' 
Puang Isa Almaseh. 

> [amo joo miampui buda apa. Susinna 
mipahang to apa masussa dipahang, na 

macca kamu' mpangpangngajaranni lako 
tau. 

lamo mpamanassai kumua ia 
to pangngajaran jio mai Almaseh 
mikatappa'i tonganmo, 

7 anna te'da barakka' tangmiampui 
jio mai Puang Allataala, ammida'tan 
ntajanni to karatuan-Na pole' Puangta' 
Puang Isa Almaseh. 

8 Ppuangta' Puang Isa Almaseh Ia la 
mpamawatang kamu' mida'tan matappa' 
ratu lako cappa'na anna moi ci'di' te'da 
kasalanmi, ke ratu pole'mi. 

?Ta to Puang Allataala sipato' 
dikatappa'i. Iamo mpilei kamu' 
ammimesa' penawa sola Anak Allataala, 
Puangta' Puang Isa Almaseh. 

10 Fe, tomala'bihku' sola ngasan! 
Kuasan-Na Puangta' Puang Isa 
Almaseh kumeta'da kumua mimesa' 
pangtangngaran. Danggi' misipekka, apa 
la memmesa' penawara kamu'. 

11 Fe, tomala'bihku'! Napauanna' 
rapunna Kloe kumua sipekka-pekka 
kamu'. 

12 Susi tee to kusanga, pada mipau 
kumua, "Nturu'na' Paulus," "Nturu'na' 

Apolos," "Nturu'na' Petrus," ba'tu 
"Nturu'na' Almaseh." 

13 Te'da namentama akkalan ke titawa- 
tawai to umma'-Na Almaseh. Tangngia 
Paulus dipampang jao kaju sitamben 
ammididampangan. Te'da too midijio' 
mpake sanganna Paulus. 

14 Mangkurru sumanga'na', nasaba' 
te'da tau kujio' iti', sangadinna Krispus 
manda sola Gayus. 

15 Jaji, te'da milamangkada kumua, 
"Dijio'na' mpake sanganna Paulus." 

16 Oo, aku' too pale' njio'i Stefanus sola 
rapunna. Ia to kuingaranna te'damo 
tolaen kujio'. 

17 Nasuara' Almaseh male 
mpangpeissenan Kareba Kasalamatan, 
te'da nasuana' male njio' tau. Tangngia 
kamaccanku' ba'tu kapaissenanku' 
kupake mpangpeissenan Kareba 
Kasalamatan. Sanga ia ke susii joo, te'da 
naissenni tau to kuasa kamatean-Na 
Almaseh jao kaju sitamben. 

18 1a to tolannampa' kamaparrisan 
keanu' nasangari curita tangtongan to 
kareba kumua matemi Puang Isa jao 
kaju sitamben la mpasalama' tolino. 
Apa ia to kita' to dipasalama'mo taissen 

kumua, ia joo kareba iamo carana Puang 
Allataala mpapajan kuasan-Na. 

19 Nakua Puang Allataala lan Sura' 
Allataala kumua, "Ia to kapaissenanna 
tomacca la kupasiputtakki na ia 
to pahangna to buda paissenna Ia 
kulanynya'i." 

20 Tag ke susii joo, te'damo bua'na 
to tomacca, guru agama sola 
to buda paissenna lan tee lino. 
Napangpekitanmo Puang Allataala 
kumua ia to kapaissenanna tolino te'da 
lalo angga'na. 

21Sanga moi samatumbanna macca 
to tolino, te'da nakullei nnissen Puang 
Allataala mpake kamacanna. Apa macca 
to Puang Allataala. Iamo joo naeloranni 
dipangpeissenan to Kareba Kasalamatan, 
to nasanga tolino curita tangtongan, 
anna pasalama'i to tongkatappa'ii. 

22 Meta'dai to to-Yahudi tanda 
mejangngaran menjaji butti, na ia to 
to-Yunani gaja mpattuanni kapaissenan 
linona. 

23 Ta to kita' mpangpeissenan mandaki' 
Almaseh to mate dipampang jao kaju 
sitamben. Cia' lalo to to-Yahudi ntarimai 

joo kareba na ia to bangsa tangngia 
to-Yahudi nasangari curita tangtongan. 

24 Apa ia to tonapileimo Puang Allataala, 
la to-Yahudi, ba'tu bangsa tangngia 
to-Yahudi, napahang kumua, iamo 
carana Puang Allataala mpapajan 
kuasan-Na sola kapaissenan-Na. 

25Ja to nasanga tolino tangpakulle-Na 
Puang Allataala, la'bipa ia pakulle-Na 
na ia to pakullena tolino. Na ia to 
nasanga tolino tangpaissen-Na Puang 
Allataala, la'bipa ia paissenna na ia to 
kapaissenanna tolino. 

26 Fe, tomala'bihku' sola ngasan! 
Ingaranni torroanmi tonna pilei kamu' 
Puang Allataala. Nasanga tolino ci'di'ra 
kamu' to tomacca, topakulle ba'tu 
todikasiri'. 

27 Napilei Puang Allataala to nasanga 
tolino tangpaissen anna masiri' to 
tossanga kalena macca. Napilei too 
Puang Allataala to nasanga tolino 
tangpakulle anna masiri' to tossanga 
kalena topakulle. 

28 Napilei Puang Allataala to nasanga 
tolino tomajiong torroanna ba'tu tote'da 
bua'na iarika totangdikasiri', anna 

lanynyasan ngasanni Puang Allataala to 
nasanga tolino parallu. 

29 Tamo napugaukki susi joo dikua anna 
moi mesa' tau te'da wa'ding mpikkiri'i 
kumua, "Napileina' Puang nasaba' 
kamaccanku'." 

30 Menjajimo kamu' umma'-Na Puang 
Isa Almaseh, nasaba' Puang Allataalara. 
Iamo ssua Puang Isa la mpasalama' 
kamu', napupenjaji kamu' tomacca, 
tomelo, napatorro leko' kamu' jio mai to 
totangnturu' Puang, nala'bak kamu' jio 
mai kuasa dosa. 

31 Tamo joo naden diuki' lan Sura! 
Allataala kumua, "Ia to tomangpuji, iara 
la napuji to apa napugauk Puang." 

2 1 Fe, tomala'bihku' sola ngasan! Ia 

tongkuratu iti' mpaissenni kamu' to 
apa napamanassa Puang Allataala to 
te'dapa naissenni to totangnturu' Puang, 
ia joo wattu te'da kupake kapaissenan 
tolinoku' ba'tu kada mala'bih. 

2Nasaba' kuakkattai kumua la padana' 
too masainna iti' misolan, te'da apa 
laenna la kupau, ia mandara joo Puang 
Isa Almaseh matemo dipampang jao 
kaju sitamben. 


1 KORINTUS 2.3-8 7 


31a tongkuiti', tangpakullena' 
kumbe'beh malaja'. 

“Ia tongkupangpeissenan Kareba 
Kasalamatan lako kamu', te'da kupake 
kada massede to la nnala penawammi 
susi kada tomacca. Apa ia to kuasan-Na 
Roh Allataala pajan lan kadangku'. 

> [amo kupugaukki susi joo, kukua anna 
danggi' mimatappa' lako kapaissenan 
tolino, apa matappa' lakora kamu' 
kuasan-Na Puang Allataala. 

6Moi nasusi joo, mpakekan 
kapaissenanki' ke sipangkadamokan to 
masaranianmo. Na ia joo kapaissenanki' 
tangngia kapaissenan naajarankan 
tolino ba'tu kapaissenan to naampui to 
tongkuasaii tee lino, sanga la lanynya' 
joo tongkuasaii. 

7 Apa ia joo kipau, kapaissenan 
pole jio mai Puang Allataala. Ia joo 
kapaissenan te'da naissenni tolino, 
apa napasadiamo Puang Allataala joo 
kapaissenan tonna te'dapa nadipaden 
tee lino, antapumala'bihhi. 

8 Moi mesa' to tongkuasaii tee lino te'da 
nnissenni. Sanga ia ke la naissenni, 
tantu te'damo anna la mpampangngi joo 
Puang mala'bih jao kaju sitamben. 

9 Kipangpeissenanni to apa diuki' lan 
Sura' Allataala kumua, "Napasadiamo 
Puang Allataala to la naben lako to 
tompakamoja'i to te'da lalopa nakitai 
tolino, to te'da lalopa nasa'dingngi, ba'tu 
to te'da lalopa nakalannaii." 

10 Apa lako kita' mangkamiki' 
napamanassan Roh Allataala, to 
nabenki' Puang, joo kapaissenan to te'da 
naissenni tolino. Roh Allataala nnissen 
sininna apa, moi akkatta-Na Puang 
Allataala to kaminang mandalan. 

11 Na ia to issi penawanta', kita' 
mandara nnissenni, te'da naissenni tau 
laen. Susi toomi Roh Allataala mandara 
nnissenni to issi penawan-Na Puang 
Allataala. 

12 Te'da nabenki' Puang Allataala 
cara mangpikkiri' susi tolino, apa Roh 
Allataalara nabenki', dikua antaissen 
ngasanni to apa mangka nabenki'. 

13 Tamo joo, ia ke kipangpeissenanni 
to kadan-Na Puang Allataala lako 
tonnampuimo Roh Allataala, te'da kipake 
kapaissenan tolinoki', apa iara kipake to 
kada naajarankan Roh Allataala. 

14 Ta to tote'da naampui Roh Allataala, 
te'da natarimai to apa naajaranni Roh 

Allataala, nasaba' nasangari ia curita 
tangtongan. Te'da nakullei mpahangngi 
apa to naajaranni Roh Allataala, sanga 
iapi napahangngi ke denni Roh Allataala 
lan kalena joo tau mpapahangngii. 

15Ja to tonnampui Roh Allataala 
wa'ding mpahangngi to sininna apa, apa 
ia to teda naampui Roh Allataala te'da 
nakullei mpahang issi penawanna to 
tonnampui Roh Allataala. 

16 Te'da nakullei, sanga den diuki' 
lan Sura' Allataala kumua, "Te'da tau 
nnissenni to lan penawan-Na Puang 
anna wa'ding mpakainga'i." Apa ia to 
lan penawanta' susi to lan penawan-Na 
Almaseh. 

3 1 Fe, tomala'bihku' sola ngasan! 

Ia tongkuiti' unapa, te'da naden 
kupangkadai kamu' susi tosipangkada 
tonnampuimo Roh Allataala. Apa 
susira' tossipangkadan tonturu'pa 
kamadoangan penawanna, ba'tu butung 
pea'-pea'pa to kamatapparanna lako 
Almaseh. 

2Tamo joo, ia to kuajaran kamu' iamo to 
pangngajah madoi' mentama akkalanmi, 
tangngiapa to pangngajah susi lako 
tomasaranianmo, sanga te'dapa mikullei 

ntarimai. Na moi tee too, te'da bang 
unapa mikullei ntarimai, 

3 sanga mituru' unapa to kamadoangan 
penawammi. Sanga ia ke masere ati 
unapa kamu', mimassite'geh bang 
unapa, iamo joo mpabuttii kumua 
massipa' susi bangpa kamu' to 
totangnturu' Puang. 

“Ia ke den kamu' kumua, "Nturu'na' 
Paulus," nakua o to laenna, "Nturu'na' 
Apolos," manassa kumua susipa kamu' 
to totangnturu' Puang Allataala. 

> Sitonganna, ia joo Apolos na ia tee 
aku' Paulus pada tompangjamanrakan 
Puang Allataala, to mpatuju kamu' 
mimatappa' lako Almaseh. Pada 
kipugauk unamira kami' to nasuankan 
Puang. 

6 Aku' ntananni na Apolos nco'bohhi, 
apa Puang Allataala to mpatuoi. 

7 Jaji, ia to tomantanan sola 
tomangbolloh te'da na ia kaminang 
parallu. Apa Puang Allataalara to 
kaminang parallu, nasaba' la mpatuoi. 

8 Pada torroanna to tomantanan na 
tomangbolloh. Pada-pada tooi ntarima 
assele'na situru' jamanna. 

“Ja tee kami', tompangjaman Puang 
Allataala. Na ia to kamu' butung kamu' 
bara'bah-Na iarika bola-Na Puang 
Allataala. 

10 Ta tee aku' napabarakkannina' Puang 
Allataala bungah mpangpeissenan 
karebanna Almaseh lako kamu'. Jaji, ia 
tee aku' wa'ding dipangpasusii pande 
bola to macca ngkabua' pangrante melo, 
apa tau leko'ra la mpake'dehhii bola. 
Na ia to tompangjaman Puang pada la 
njama melo jamanna, susi pande bola 
mpemeloii ke mpake'dehhi bola jao 
pangrante. 

11 Nasaba' te'da cara laen menjaji 
umma'-Na Puang Allataala, saliwanna 
matappa' lako Almaseh. Jaji, Puang 
Isa Almasehra to pangrante to mangka 
napasadia Puang Allataala, te'da 
pangrante laen. 

12 Den tau mebola bulawan jao joo 
pangrante, den to mebola salaka, den 
too tompake batu paramata, apa den 
too tompake kaju, mpake reu makase 
ba'tu jarame. 

13 Ja to jamanna tau pada la pajanni 
ke ratu pole'mi Almaseh la rra'tah 

kara-karana tolino, nasaba' ia joo wattu 
api la pada mpamanassai to jamanna. 

141a ke denni bola te'da nakandei api, 
la nnampa' pahalana joo tompake'dehhi. 

15Apa ia ke nakandei api, Ia 
kata'dean pahalana joo tompake'dehhi. 
Battuananna la salama' ia, apa susimira 
to kumua mpella'paranri kalena lan mai 
api. 

16 Fe, tomala'bihku' sola ngasan! 
Manassa miissen kumua kamu'mo 
bola-Na Puang Allataala, sanga torromi 
to Roh Allataala lan kalemi. 

17 Ianna den tau nggaja'-gaja' 
kasikalinoanna umma'-Na Puang 
Allataala, la nagaja'-gaja' todai Puang 
Allataala joo tau. Nasaba' ia to bola-Na 
Puang Allataala, ia mandara Ia la 
ntorroii, na kamu'mo joo bola-Na. 

18 Danggi' lalo naden tau nnuraga 
kalena. Ianna den tau lan tangnga- 
tangngami ssanga kalena paissen 
situru' kapaissenan tolinona, la'biran ke 
mbangosanni kalena jolo', nawa'ding 
menjaji topaissen situru' Puang. 

19 Nasaba' ia to disanga kapaissenan 
lan tee lino, nasanga kabangosanri ia 
Puang Allataala. Diuki' lan Sura' Allataala 

kumua, "Kadanna to tossanga kalena 
paissen nanii njokkoi Puang Allataala." 

20 Diuki' too lan Sura' Allataala kumua, 
"Naissen Puang kumua te'da bua'na to 
tangngahna topaissen." 

21 Iamo joo danggi' lalo naden tau 
misanga mala'bih na ia to tau laen. 
Sininna joo naben ngasanmo kamu' 
Puang la mipumelo. 

22[a Paulus, Apolos na Petrus, la ia 
tee lino, la katuoan na kamatean, la ia 
tee too la jiona ahera', la mipumelona 
ngasan. 

23Na ia to kamu', apan-Na kamu' 
Almaseh, na ia to Almaseh apan-Na 
Puang Allataala. 

4 l|a misangakan kumua 
tompangjamankan Almaseh, sanga 
nasuakan Almaseh mpangpeissenanni to 
akkatta-Na Puang Allataala to te'dapa 
naissenni to totangnturu' Puang. 

2Ia to kaminang parallu lako to todisua, 
iamo to kumua la tatta'i mpugaukki to 
apa nasuanni puangna. 

3Tamo joo te'da naciapa ke 
mitongananni ba'tu mipasalai to 
jamanku'. Te'da naciapa moi inda 

mpugaukki joo. Moi aku' te'da 
kutonganan ba'tu mpasala kaleku'. 

“Ia ke aku' te'da caccaku' moi ci'di', apa 
te'da na ia joo la menjaji butti kumua 
tomelona'. Puangra ia to la mparessana' 
anna tongananna' ba'tu napasalana'. 

[amo joo danggi' mimadoi' bang 
mpasala tau kumua tokasalan, ba'tu 
ntongananni kumua tomelo, sanga 
te'dapa nadete'i wattunna. Tajanni 
karatuan-Na pole' Puang, sanga Ia la 
nnarrangngi to apa membuni. Ia too 
la mpapajanni to akkattana tolino to 
nabunianan lan penawanna. Ia joo wattu 
mane'ri napuji Puang Allataala to tau, to 
tosipato' dipuji. 

6 Fe, tomala'bihku'! Ia tee mangka 
kupau nena' nakannana' sola Apolos. 
Mpakekan kaleki' la mialai palelean 
mata to la mipumelona ammipahangngi 
tee kada to kumua, "Turu'i to atoran 
denmo". Ia ke mipahangmi joo, te'damo 
mimatampo na te'da too mipasilaenanni 
to tompangjaman Puang, battuananna 
te'da mikita majaoi mesa' mikita 
majiongngi to laenna. 

7Te'da kamu' matande na ia to tolaen. 
Sininna to apa miampui mitarima jio 

ngasan mai Puang Allataala. Jaji, ciapari 
mimatampo susi to misangai kumua 
sininna to apa miampui te'da napole jio 
mai Puang Allataala! 

8Misangaraka kumua te'damo apa 
miparallui, sanga sugihmo kamu'! 
Misangaraka kumua menjajimo kamu' 
raja na te'da kami'na! Gaja sannangkan 
ke la tonganna kamu' menjaji raja, 
antaraja sola! 

?Ta to passanganku', ia tee kami' 
rasulu' napileanmokan Puang Allataala 
to torroan kaminang majiong, sanga 
susikan to mangkamo dipapassanni 
pangsessa kamatean, nasikita-kitaikan 
sininna apa lan lino, la malaeka', la 
tolino. 

101a tee kami' rasulu' nasangakan tau 
tobango', sanga mpangpeissenankan 
karebanna Almaseh! Na ia to kamu' 
misanga kumua tomaccamo kamu', 
sanga memmesa' penawamo kamu' sola 
Almaseh! Ia tee kami' totangpakullekan, 
apa ia to kamu' misanga kumua 
topakulle kamu'! Ia tee kami' te'da 
nataratte'kan tau, apa ia to kamu' 
nataratte' kamu' tau! 

11 Ratu lako too allo den kitangbarah 
na mawakke tookan. Ia to pakeanki', ia 
mandamo to kipakena. Nasessakan tau, 
na te'da to kinii mari'pih. 

12 Kipengkullei tongan nnangahhi 
to la kikandena. Ianna tampakkikan 
ropu tau, kibarakka'i. Ianna sessakan, 
sabbara'kan. 

13Tanna pau gaja'kan tau, kipangkadai 
meloi. Te'da silaenanki' to burauk lan 
tee lino. Ratu lako too allo nasanga 
unapakan tau to ncarepai lino. 

14 Ta tee kuukiran kamu', te'dara kukua 
ammimasiri', apa kupangngingaranra 
kamu' susi anak jajianku'. 

15 Nasaba' moi na buda gajamo 
gurummi nnajahhi kamu' karebanna 
Almaseh, apa aku'mo mikita ambe'. 
Sanga aku'mo mpangpeissenan 
Kareba Kasalamatan lako kamu' 
ammimemmatappa' lako Puang Isa 
Almaseh. 

161amo joo kupangngingaran kamu' 
dikua anna aku' miala palelean mata. 

17 Na kusuami mati' to Timotius, to 
kupakamoja'. Ia to Timotius susi anak 
tonganku', natatta' mpugauk jaman-Na 
Puang. Iamo la mpangngingaran kamu' 

matumba caraku' nturu' Almaseh, susi to 
kupangpangngajaran lako sininna jamaa 
la umbo-umbo nanii. 

18 Den ba'tu pira-pira tau lan tangnga- 
tangngami memmatampo, nasaba' 
nasangai te'da kulamale mati'. 

19 Apa ia ke napuelohhi Puang, la 
madoi'na' male mati'. Ratupa' mati', 
kuissenni kuasa pole jioraka mai 
Roh Allataala ba'tu kadanna bangri 
merambu-rambu tuu mati' tomatampo! 

20 Nasaba' ianna kuasaii Puang Allataala 
to tau, la napabutti lan panggaukanna, 
tangngia kadanna manda. 

21 Jaji, umbonnara mikabudai? 

La kusessara kamu'ka, ba'tu la 
kupakitanra kamu'ka pangpakamoja'ku' 
angkupangkadai rampa' kamu'? 
1 Sitonganna denmo kareba 
napauanna' tau kumua den kamu' to 
manggauk sala liwa' gaja'. Den padanta' 
tomatappa' sibali indo porona. Ia una 
ia to tote'dapa naissen Puang Allataala, 
te'da ia napugaukki to susi joo! 

2Na moi madosa susi joo, kannora 
kamu' mpamajao penawammi. 
Sitonganna la massera kamu' 
ntangngahhi, ammipasunni lan mai 

tangnga-tangngami tuu joo tomanggauk 
susi Joo. 

3Moi sikambelaki', apa ia to 
penawangku' sitonganna butung to 
iti'na' lan tangnga-tangngami sola 
ngasan. Na mangka kura'tah lan 
penawangku' to apa la digaukanni lako 
to tomangka mpugaukki susi joo, butung 
to iti'na'. 

4Jaji, ia tommisirempun, la misanga 
ia kumua iti'na' misolan, na kuasan-Na 
Puangta' Puang Isa Almaseh nnampai 
kamu", situru' kuasa to nabenki', 

“la mialai lan mai tangnga-tangngami 
joo tau ammisorongngi lako kuasanna 
Ballisi' anna masolang to batang kalena, 
na ia to penawanna dipasalama', ke ratu 
pole'mi Puang Isa rra'tah kara-karana 
tolino. 

6 Te'da lalo misipato' matampo. Tantu 
miissen battuananna tee pangpasusian 
kumua, "Ia to ragi ci'di' mpaloboh 
ta'pung ke mangkami dilama." 

7Ca'beanmi joo ragi, iamo to dosa, 
ammida'tan menjaji tau mesan-Na Puang 
Allataala, susi panglama baru tangdiragii. 
Umma'-Namiki' Puang Allataala, nasaba' 
mangkamo dipangkaroban to bembala' 


1 KORINTUS 5.8-12 19 


Paskah to Ila'bakki' jio mai dosa, iamo to 
Almaseh. 

8 Jaji, la mangrame-ramemiriki' 
mpangramean Allo Paskah ngkande 
roti tangkeragi, ragi to dipangpasusii 
dosa ba'tu kagajatan, battuananna 
ia mandamora la tapugauk to 
napumasannang Puang Allataala. 

9 Kupaumo lan to sura' joloku' lako 
kamu' kumua danggi' misibawanni to 
tomanggauk sala. 

101a to kusanga tangngia to sininna 
tomanggauk sala lan tee lino, ba'tu 
tongkake'lai ewanan, tokalasi ba'tu 
tossompa dewata. Te'da na ia tuu lako 
tosusi joo to kusanga, nasaba' ia ke 
tosusi joo, la messunmora kamu' lan mai 
tee lino. 

11 Apa ia to kusanga, iara to tossangamo 
kalena matappa', anna manggauk sala 
unapa, ngkake'lapa ewanan, ssompa 
unapa dewata, mpau gaja' tau, 
pangmalangoanpa, kalasi unapa. Moi 
cumadokko kamu' kumande sola to 
tosusi joo, danggi' lalo ia. 

1? Tangngia jamanku' la rra'tah kara- 
karana to tote'dapa namatappa' lako 
Puang Allataala. Puangra la rra'tahhi 


1 KORINTUS 5.13-6.5 20 


to kara-karana to totangmatappa'. 

Susi toda kamu', kara-karana ia to 
tomatappa'mo mira'tah. Susi to diuki' lan 
Sura' Allataala kumua, "Ula'ii to togaja' 
lan mai tangnga-tangngami." 

13 (5:12) 

1 Ciapari na denra to barani 

lan tangnga-tangngami male 
mangparapa' lako tomangra'tah 
kara-kara to te'da naissen Puang, 
ke denni kara-karana sola padanna 
tomatappa'? Ciapari na te'da namale 
lako to tomatappa' meta'da na ia 
mpasipemeloanni? 

2 Tantu miissenmo kumua umma'-Nara 
Puang Allataala to la mbicarai to tolino. 
Na ia ke susii joo, na tantu moi kara-kara 
biccu' mikulle too rra'tahhi. 

3Tantu miissenmo kumua kita'ra la 
mbicarai tuu mati' malaeka', ke Kiama'mi 
lino. Apa pole' oraka to kara-kara biasa 
bangra keallo-keallo! 

4Na ia ke denni kara-karami, ciapari 
mimalera mpangngoloi lako to tote'da 
namatappa'? 

5 Liwa' ia mesirisan! Tantu den lan 
tangnga-tangngami to padammi 

tomatappa' na paissen, to wa'ding 
mbicarai joo kara-karami. 

6 Apa sibalikanna, male ora kamu' 
mparapa' padammi tomatappa' lako 
totangmatappa'. 

"Ia unapa tuu pada sipekka kamu' na 
mesa'mo kaditaloanmi. Ia pole' oraka to 
male kamu' siparapa' lako tomangra'tah 
to te'da namatappa'. Ciapari na te'da 
mipada ntaloan bangmo kalemi! La'biran 
ke dipaolai kamu' tangmaruruhna ba'tu 
diparugi kamu"! 

8 Apa kannora kamu' majekkong 
mpaden karugian lako tau laen. Na ia 
joo lako pissen o padammi tomatappa'! 

?Tantu miissenmo kumua ia to tote'da 
naturu' pakkaeloran-Na Puang Allataala, 
te'da namenjaji umma'-Na Puang 
Allataala. Danggi' miuraga kalemi! Ia 
to tomanggauk sala, tossompa dewata, 
tosibali padanna muane, 

10 taboko, tomangkake'la, 
topangmalangoan, tompau gaja' 
tau, tokalasi, ia ngasanmo to tosusi 
joo te'da namenjaji umma'-Na Puang 
Allataala. 

11 Ba'tu pira-pira tau lan tangnga- 
tangngami massipa' susi joo tonna 

jolona. Apa ia tee too, ia to Puang Isa 
Almaseh sola Roh Allataala to pole jio 
mai Puangta' Puang Allataala mangka 
la'paran kamu' jio mai kuasa dosa, na 
mpupenjaji tau mesan-Na kamu' Puang 
Allataala, sola napupenjaji tomelokamu'. 

12 Den tau nakua, wa'ding ngasan 
dipugauk to sininna apa. Apa ianna 
aku' kukua te'da na ia ngasan bang to 
panggaukan den bua'na. Jaji, moi na 
hallala' ngasan to apa lako kaleku', apa 
cia'na' nneloran kaleku' nakuasai moi 
apa. 

13 Den too tomangkada kumua, ia 
to kinande nandena ba'tang, na ia to 
ba'tang dipasadian nande. Apa pada 
la nalanynyasanni Puang Allataala. 
la to batang kale te'da nadipaden la 
manggauk sala, apa dipadenri la ssompa 
Puang, na Iamora ngkuasaii to batang 
kale. 

14 Mangkamo Puang Allataala mpatuo 
pole' Puang Isa jio mai kamatean, 
susi toomi kita' la napatuo pole' tooki' 
kuasan-Na Puang Allataala. 

15 Fe, tomala'bihku'! Tantu miissenmo 
kumua ia to kalemi lesoan kale-Na 
Almaseh. Nawa'dingraka ke kualaii 

mesa' to lesoan kale-Na Almaseh 
kupupenjajii lesoan kalena baine 
bandarang? Te'da lalo ia nawa'ding! 

16 Tantu miissen toomo kumua ia to 
tosigauk sala sola baine bandarang, ia 
to batang kalena memmesa'mira sola 
joo baine. Nasaba' den diuki' lan Sura' 
Allataala kumua, "Mesa' kalemira sola 
dua." 

17 Apa ia to tompangmesa' kalena lako 
Puang, memmesa' penawa tooi sola 
Puang. 

18 Danggi' manggauk sala, sanga 
sininna dosa laen to napugauk tau, 
saleanan jio mai kalena joo tau. Apa ia to 
tomanggauk sala, ia una mpamasolang 
batang kalena. 

19 Tantu miissenmo kumua ia to batang 
kalemi bola-Na Roh Allataala, to naben 
kamu' Puang Allataala torro lan kalemi. 
Jaji, ia tee batang kalemi tangngiamo 
apammi, apa apannamo ia Puang 
Allataala. 

20 Mangkamo kamu' naalli putta Puang 
Allataala. Iamo joo pake meloi to batang 
kalemi, anna pakala'bihhi tau to Puang 
Allataala. 

1 Ta to la kupau tee too, iamo to 
miuki' lan sura'mi. Melo ke te'dai 
nakebaine to mesa' muane. 

2 Apa dikua anna danggi' namanggauk 
sala to tau, melo ke denni balinna. 

3 Na ia to muane la napugauk to 
sipato'na napugauk muane lako bainena, 
susi toda to baine, la napugauk to 
sipato'na napugauk baine lako muanena. 

4Sanga ia to baine te'da nakuasai 
batang kalena, apa muanenara to 
ngkuasaii. Susi toda to muane, te'da 
nakuasai batang kalena apa nakuasai 
todai bainena. 

> Danggi' micia' mamma' sola balimmi. 
Wa'ding una ke te'dai nalamasai, assalan 
misitujuimi sola dua, anna den wattummi 
massambajang lako Puang Allataala. 
Ianna dete'mi to wattu misitujui, pole 
pole'mo kamu' lako balimmi, sanga ia ke 
te'dai misusi joo, wa'ding kamu' nasede 
Ballisi' manggauk sala, ke te'da mikullei 
nta'tan kamadoanganmi. 

6 Tangngia parenta tee kupau, apa 
wa'ding mipugauk ke situjumo kamu' to 
tosibali. 

7 Sitonganna la'bi kukabudai ke belang 
ngasanni to tau susi aku'. Apa pada 

ntarimamo kamu' barakka' mattantu jio 
mai Puang Allataala. Jaji, silaenan to 
barakka' pada ditarima. 

8 Na lako to tote'dapa nakebali sola to 
tomatemo balinna kukua, la'bi melo ke 
tangkebali bangmi susi aku'. 

9 Apa ia ke tangmikullei nta'tan 
kamadoanganmi, kebali bangmo kamu'. 
Nasaba' la'biran ke kebali kamu' na ia ke 
mallua'-lua'i to penawammi. 

10 Na lako kamu' to denmo balinna 
kusuai susi tee, sitonganna tangngia 
aku' massua, apa Puang. Kusuai kumua 
ia to baine kemuanemo, danggi' nasarak 
muanena. 

11 Apa ia ke nasarakki, la da'tan 
bang tangkemuane, iarika sipole pole'i 
muanena. Susi toda to muane, danggi' 
nasarak bainena. 

12 Na lako tolaen to denmo balinna, 
kupau too susi tee. Kadangku' aku' 
tee, tangngia kadan-Na Puang. Kupau 
kumua ia ke denni muane matappa' na 
te'dapa namatappa' to bainena, apa 
madoangngi torro sola joo muanena, 
danggi' nasarakki joo bainena. 

13 Susi too, ia ke denni baine matappa' 
na te'dapa namatappa' to muanena, 

apa madoangngi torro sola joo bainena, 
danggi' nasarakki joo muanena. 

14 Nasaba' ia joo muane tangmatappa' 
dipasusimo umma'-Na Puang Allataala 
sanga kamatapparanna joo bainena. 
Susi too ia to baine tangmatappa' 
dipasusimo umma'-Na Puang Allataala 
sanga kamatapparanna joo muanena. Ia 
ke te'dai nasusi joo, ia to anakkana te'da 
nadipasusi umma'-Na Puang Allataala, 
apa ia tee too dipasusimi umma'-Na. 

15 Apa ia ke meta'dai to totangmatappa' 
disarak, ake'mo naeloranni tomatappa' 
namale. Kamu' to tomatappa'mo te'da 
midiparuku torro tarruh sola balimmi ke 
susii joo. Apa madoangri Puang Allataala 
kumua misikalino. 

16 Na kamu" baine tomatappa'mo, 
umbo mikua nnissenni kumua ba'tu la 
mipasalama' unai to muanemi? Susi 
toda kamu' muane tomatappa'mo, 
umbo mikua nnissenni kumua ba'tu la 
mipasalama' unai to bainemi? 

17 Kupangpangngajaran lako sininna 
jamaa la umbo-umbo nanii kumua, 
pada la tuo kamu' susi to mangkamo 
napabarakkanan kamu' Puang Allataala. 

Jaji, la tuo kamu' susi tommimane' 
matappa'. 

18 Susinna, ia ke denni tau mangkamo 
disunna' tonna memmatappa', danggi' 
namadoang nta'deii joo sunna'na. Susi 
too ke denni tau tangdisunna' tonna 
memmatappa', danggi' too namadoang 
la disunna'. 

19 Naturu'i ba'tu tangnaturu'i joo atoran 
sunna', pada bang unai pada te'da 
bua'na. Ia to kaminang parallu, iara to 
nturu' parenta-Na Puang Allataala. 

20 La'bi melo ia ke ia to tau pada la 
da'tan tuo susi tonna mane' matappa'. 

211a ke kaunan kamu' tommimane' 
matappa', te'da naciapa. Apa ianna 
den wattummi dipamaradeka, pakei joo 
wattu. 

22Ta to kaunan namatappa'mo lako 
Puang, tomaradekan-Namo ia Puang. Na 
ia to tomaradeka namatappa'mo lako 
Puang, kaunan-Na ia Almaseh. 

23 Danggi'mo mieloran kalemi menjaji 
kaunanna tolino, nasaba' mangkamo 
kamu' naalli putta Puang Allataala. 

24 Fe, tomala'bihku'! La da'tan bang 
kamu' tuo susi tommimane' matappa'. 

25Ta to kamu' to te'dapa nakebali 
la kupau susi tee. Te'da kuampa' 
parenta jio mai Puang, apa ia tee 
pangngampa'ku' la kupau, nasaba' 
mangkana' napabarakkanni Puang 
kumua ia to kupau wa'ding dikatappa'i. 

26 Kupau kumua ia ke mipikkiri'i to 
kamaparrisan to naoloi tomatappa' tee 
too, kusanga la'biran ia, ke da'tanmo 
kamu' tuo susi tee too. 

27 Tanna denmo bainemi, danggi' 
mimeta'da la ssarakki. Na ia ke te'dapa 
bainemi, danggi' omo mikebaine. 

28 Apa tangngia dosa ke kebaine 
kamu'. Na ia ke den anakdara kemuane, 
tangngia too ia dosa. Ia mandara ia to 
kumua, ia to tokebalimo nnoloi buda 
parri'. Na ia ke elohku', kukua kenna 
te'da nakanna kamu' kamaparrisan. 

29 Fe, tomala'bihku' sola ngasan! 

Susi tee to kusanga. Cingga'tu'mora 
to wattunta'. Mammula tee too ia 
to tokebalimo la tuoi susi tote'dapa 
nakebali. 

30 Ta to tokumillak la butung tote'da 
namasse penawanna. Ia to tometawa la 
butung to te'da namario. Ia to tomangka 

nnalli buda apa la butung tote'da apa 
naampui. 

31 Na ia to tonasarai sara' lan lino la 
butung to te'da apa ssaraii. Nasaba' ia 
tee lino, susi to takita tee too, te'damo 
namasai nalanynya'! 

3? Madoangna' kumua kenna danggi' 
miperasai kamasussan. Susinna ia to 
tobelangpa, Puang manda napikkiri', 
nasaba' madoangngi mpamasannang 
Puang. 

33 Apa ia to tokebainemo, ia to apa lan 
lino napikkiri', susinna umbo nakua la 
mpamasannang bainena, 

34 naarannai sitawa-tawa to penawanna. 
la to baine te'damo muanena sola to 
anakdara Puang manda napikkiri', 
nasaba' madoangngi mpassompan 
kalena lako Puang. Apa ia to baine 
kemuanemo mpangmesa lakomo apa 
lan tee lino to penawanna, nasaba' 
madoangngi mpamasannang muanena. 

35 Tamo kuuki' ngasanni tee, sanga la 
mipumelona, te'dara kumua kuanggai 
kamu' mpugaukki to ianna joo, ba'tu 
ianna tee. la mandara kukadoangngi 
to kumua, ammipugaukki to tonganna 

sola sipato'na, ammipangmassang lakoi 
Puang to penawammi. 

36 Ta ke den muane mangpikkiri' kumua 
te'da napugaukki to sipato'na lako 
sitangka'na ke te'dai nasibali, na ia ke 
te'da nakullei nta'tan kamadoanganna, 
namangpikkiri' kumua melo ke sibalii 
joo sitangka'na, ake'mo nasibali ke 
napumeloi, sanga te'da namadosa ke 
sibalii. 

37 Apa ia ke cia'i la sibali joo tangka'na, 
na ia joo kara'tasanna te'da naparukui, 
melo joo, assalan nakullei nta'tan 
kamadoanganna. 

38 Iamo joo melo ke sibalii joo 
sitangka'na, apa la'bi mellong ke te'dai 
nasibali. 

39 Ja to baine kemuanemo ia mandara 
nakannai atoran tosibali, ke tuo unapi to 
muanena. Ianna matemo to muanena, 
la'pahmi joo baine, wa'dingmo ia 
kemuane pole' ke madoangngi, assalan 
padanna tomatappa' lako Almaseh. 

40Na ia ke pangngampa'ku', la'bi 
masannangpa ia, ke te'dami nakebali. 
Na kusanga kuasan-Na Roh Allataala 
kumangkada susi joo. 

8 1 Ta omo la kupau tee too to 

juku' dipassompan lako dewata. 
Tonganna to nasanga tau kumua macca 
ngasanmiki'! Apa ia joo kamaccan 
mpupemmatampo tau, na ia to 
pangpakamoja' mangpamasumanga' 
tau. 

2Ta to tossanga kalena kumua buda 
apa naissen, sitonganna te'dapa naissen 
apa to sipato'na naissen. 

3 Apa ia to mpakamoja' Puang Allataala, 
to naissen ia Puang Allataala. 

“Ia to juku' mangka dipassompan 
lako dewata, wa'dingraka dikande ba'tu 
te'daraka? Taissen kumua te'da ia 
dewata kepenawa, sanga mesa'ra Puang 
Allataala na te'da laenna, 

> moi nabuda to apa nasanga tau 
dewata sola puang, la jao langi' ba'tu lan 
lino. 

6 Apa ia ke kita', mesa'ra Puang 
Allataala. Iamo to Ambe' Puang Allataala 
to mpadenni to sininna apa, na ia 
to katuoanta' tapatuju lako kale-Na. 
Mesa' toora Puang, iamo joo Puang Isa 
Almaseh. Sininna apa dipaden nasaba' 
Ia. Ia too mpusaba'i antatuo. 


1 KORINTUS 8.7-9 32 


7 Apa moi nasusi joo te'da na ia 
ngasan tomatappa' nnissenni kumua 
te'da dewata kepenawa. Denpa 
tomatappa' mpatuju lakopa dewata 
penawanna, sanga ia tonna jolona 
dewatara nasompa. Iamo joo ratu lako 
too allo, nasanga kumua ia to juku' 
mangka dipassompan lako dewata, 
kandena dewata. Jaji, ianna kandei 
joo juku', nasanga kumua madosai, 
nasaba' sitawa-tawai to penawanna 
kumua wa'dingraka dikande joo juku' 
mangka dipassompan lako dewata ba'tu 
te'daraka. 

8 Sitonganna te'da natongan kumua 
natarimaki' Puang Allataala sanga 
kande, na te'da too natongan kumua 
tangnatarimaki' Puang Allataala 
sanga kande. Nasaba' takandei ba'tu 
tangtakandei joo juku', te'dara apa 
tapusaro ba'tu tapurugi. 

9 Apa ingaranni! Moi wa'ding 
kamu' ngkandei joo juku' nasaba' 
kapaissenanmi, danggi' anna kamu' 
napusaba' namenjaji madosa to tolaen 
to te'dapa namasaranian, sanga nakita 
kamu' ngkandei joo juku'. 

10 Susi tee to kusanga. Ia ke kamu' 
to buda kapaissenanmi kumande jio 
to dinii mpakande dewata, naden to 
tositawa-tawapa penawanna ngkita 
kamu', tantu madoang todai la ngkandei. 

11 Susimi joo na ia to kapaissenanmi 
mpalao sala padammi tomatappa' 
to sitawa-tawa unapa penawanna. 

Na ia toomora tee totangmasaranian 
napumate Almaseh, anna pusalama' 
tooi. 

12 Na ia ammipugauk kasalan susi 
joo lako padammi tomatappa' to 
tangmasaranianpa, madosa kamu' lako 
Almaseh, sanga kamu'ra nakita anna 
pugauk todai, nasapussak-pussakna 
umbonna melo umbonna gaja' to 
napugauk. 

13 Tamo joo na ia ke la kandera 
napumadosa padangku' tomatappa', 
la'biran danggi' lalomo kukande juku'. 
9 | Ja tee aku' rasulu'na' na sitonganna 

te'da na aku' la nnangahhi to la 
kuputuona. Mangka kukita to Puangta' 
Puang Isa, na kamu'mo to assele'na 
jamanku' lako Puang. 

2Ia ke cia'i to tolaen nnakuina' kumua 
mesa'na' rasulu', kamu'mo nnakuina'! 

Kamatapparanmimo lako Almaseh 
buttinna kumua rasulu'na'. 

3Ta tee Barnabas sola aku' la kipebalii 
to tomparessakan susi tee, kumua 

4sipato'kan ntarimai to la kikandena, 
nasaba' jamanki'. 

5 Wa'dingkan ssolan baine padangki' 
tomatappa' lan kalingkanki' susi to 
rasulu' laen, sile'to-Na Puang Isa na 
Petrus. 

6 Danggi' na aku' mandara sola 
Barnabas rasulu' to disua nnangahhi to 
la kiputuona! 

7 Te'da ia surudadu nnongkoso'i mesa 
kalena! Te'da too ia pangdusung 
mantanan anggoro' jio bara'bahna, na 
te'da nakandei assele'na joo bara'bahna! 
Susi tooi te'da ia tomangrewa bembala', 
na te'da naiso'i to dadikkina joo 
bembala'na! 

8Ia tee kupau, tangngiara 
pangngampa'na manda tolino, apa 
dipau too lan Sura' Allataala. 

9 Diuki' lan atoranna Nabi Musa kumua, 
"Danggi' mitangnneloranni to sapin 
ngkande lise' gose', ke Ilullu'i gose'." 
Tangngia sapin to dipatujui tee kadan-Na 
Puang Allataala, 


1 KORINTUS 9.10-15 35 


10 apa kita'ra. Ia joo kadanna Nabi Musa 
diuki' lako kita' tolino na ia to tonjamai 
joo bara'bah sola to torridoi joo gose' la 
natarimai to assele' jamanna. 

11 Mangkamokan nnamboh banne 
kasaranian lan kalemi, jaji sipato' ke 
nnampa'kan to la kiputuona jio mai 
kamu'. 

12 Na ia ke sipato'i to tolaen mpeta'dai 
kamu' tee, la'bi sipato'kan kami'. Apa 
te'dapara kipugaukki to susi joo. Kanri 
la'bi kikabudai ke kami' nnangahhi 
to la kiputuona, danggi' na kami' 
menjaji halangan mpangpeissenanni to 
karebanna Almaseh. 

13 Miissen kumua, ia to tomangjama 
lan Bola Puang Allataala, lan too mai 
Bola Puang Allataala nanii ntarimai to la 
naputuona. Na ia to tonnurusu' ngenan 
pangkaroban, ditawai jio mai to apa 
dipangkaroban. 

14 Susi too to pura napattantu Puang 
kumua, ia to tompangpeissenan Kareba 
Kasalamatan, la tuo jioi mai joo Kareba 
Kasalamatan. 

15 Apa moi pissen te'da lalopa naden 
kupeta'dai kamu' to la kuputuona. Na ia 
tee kuuki', te'dara kukua ammibenna' to 

la kuputuona. La'biran matena', na ia 
ke kata'deanna' tee apa kupake mpuji 
kaleku'. 

16 Apa te'da kupuji kaleku' 
ke mpangpeissenanna' Kareba 
Kasalamatan, nasaba' nasuara' 
Puang Allataala. Macilakana' ke 
te'dai kupangpeissenanni joo Kareba 
Kasalamatan. 

1/Ja ke la aku' mpilei 
angkupangpeissenan Kareba 
Kasalamatan, la dipagajira'. Apa 
tangngia pangpileanku', sanga 
napabarakkannira' Puang Allataala 
mpangpeissenanni. 

18 Na ia ke susii joo, apara saroku'? 
Iamo saroku' to kumua tangssussaina' 
moi mesa' tau mpangpeissenanni joo 
Kareba Kasalamatan, nasaba' te'da 
kuangahhi to sipato' la kupusaro. 

19Ta tee aku' moi mesa' tau te'da 
mpukaunanna'. Apa moi nasusi joo, 
mangkamo' mpupengkaunan kaleku' 
lako sininna tau. Iamo kupugaukki 
susi joo, kukua anna buda tau 
kupupentaun-Na Almaseh. 

201a ke solana' to-Yahudi, mpupento- 
Yahudina' kaleku', angkuwa'ding 

mpupentaun-Nai Almaseh. Ia ke 
solana' to tonturu' atoranna Nabi 
Musa, mpupenturu'na' kaleku', moi 
nasitonganna mangkamo' dila'paran jio 
mai joo atoran. Kupugaukki susi joo, 
kukua angkuwa'ding mpupentaun-Nai 
Almaseh to tonturu'i atoranna Nabi 
Musa. 

211a ke solana' to bangsa tangngia 
to-Yahudi, mpupentotang-Yahudina' 
kaleku'. Kupugaukki susi joo, kukua 
angkuwa'ding mpupentaun-Nai Almaseh 
to bangsa tangngia to-Yahudi. Ia 
joo, te'da to kumua, te'damo kuturu' 
parenta-Na Puang Allataala, nasaba' 
da'tanna' nturu' parenta-Na Almaseh. 

221a ke solana' to te'dapa 
namasaranian, menjaji susi todana' to 
te'dapa namasaranian, angkuwa'ding 
mpamawatangngi. Nna'gah-a'gahna' 
kaleku' lako sininna tau, angkuwa'ding 
mpasalama'i tuu lako tau pira". 

23 Iamo kupugaukki susi joo, anna 
sabuda-budanna tau ngkatappa'i to 
Kareba Kasalamatan, angkuturu' toda 
dibarakka'i. 

24 Miissen kumua ia ke massimbarai 
to tau, kinjara' ngasanni, apa mesa'ra 

la nnampa' paraseng. Iamo joo 
massimbaramo kamu', ammiampa'i joo 
paraseng. 

25Ta to tomassiewa watang tuli 
ngkuasai kalena. Napugaukki susi joo, 
dikua nadiben paraseng to la madoi' 
malaju, iamo to bunga kapataloan. Apa 
ia to kita' ngkuasaiki' kaleta', nasaba' 
madoangki' diben paraseng to te'da 
nalamalaju. 

26Ta tee aku' susina' tokinjara' 
to mpengkulle-kullei ratu 
lako to dipangngujui. Na susi 
toona' tomassijangguru', te'da 
kumangjangguru' sala-sala. 

27 Kupengkulle-kullei tongan ngkuasai 
kaleku', sanga iamo ke aku'mo to 
mpangpeissenan Kareba Kasalamatan 
na aku' pole' ora tangdipasalama'. 

1 O l Fe, tomala'bihku' sola ngasan! 

La miingaranni to apa jaji lako 
tojolota' to nasolan Nabi Musa jio 
mai tondok Mesir tonna anu'. Pada 
naongannii saleu', nasalama' Ilambanni 
Tasik Malea. 

2 Na ia joo apa mangka jaji dipapadai 
kadijioran. Jaji, ia to tojolota' susimi 

todijio' ngasanni lan saleu' na lan tasik 
namenjaji anak gurunna Nabi Musa. 

3Mangka ngasanni ngkandei to kande 
nabenni Puang Allataala, 

4sola nniso' to wai naben tooi Puang 
Allataala. Ia joo wai messun jio mai 
buntu batu to nasolan anna putuoi. Ia 
joo buntu batu, iamo Almaseh. 

5 Apa moi nasusi joo, budai to te'da 
napumasannangngi Puang Allataala to 
sipa'na. Iamo joo na pada simatean 
bangmo jio padang pallawangan. 

6 Ja ngasanmo joo mpupangngingaranki' 
nadanggi' tamadoang mpugaukki to apa 
gaja' susi tuu lako tau. 

7 Susi too to kumua danggi' misompa 
dewata susi to napugauk tuu lako 
tau pira' tonna anu'. Den diuki' lan 
Sura' Allataala kumua, "Kumandei, 
mangngiso', namane' manggellu' 
ssompa dewata." 

8 Danggi' tamanggauk sala susi to 
napugauk tuu lako tau pira' tonna anu'. 
Sangngallora na duang pulo tallu sa'bu 
tau mate, sanga napugaukki to susi joo. 

9 Danggi' tacoba-coba mpamagalli 
Puang Allataala, susi to napugauk tuu 


1 KORINTUS 10.10-16 40 


lako tau pira' tonna anu', namate natitto 
ulah keipo. 

10 Danggi' too mimangpasanga-sanga 
susi tuu lako tau pira' tonna anu', 
naarannai mate nabuno Kalamau'. 

11 Mangka ngasanmo joo jaji 
lako tuu lako tau tonna anu, la 
mpupangngingaran tolaen. Na ia toomo 
nadiuki' ngasan, dikua anna pakainga'ki', 
nasaba' wattu la cappa'nami tee lino. 

12 Jaji, ia to tossanga kalena matappa' 
tongan, la majagai nadanggi' namenjaji 
tomadosa susi tuu lako tau tonna anu'. 

13 la to apa ssede kamu' mpugauk dosa, 
passede biasa bang ia lako tolino. Apa 
naingaranni Puang Allataala to basse-Na, 
na te'da naeloran kamu' disede la'bi na 
ia to mikulle nnewai. Na ia ke disede 
kamu' mpugauk dosa, napamawatang 
kamu' ammikullei nnewai. 

14 Ee, tokupakamoja'! Iamo joo danggi' 
misompa dewata. 

15 Kuajahhi kamu' susi to nnajahhi 
tomandalanmo tangngahna, na la 
mitimbang melo tee kada la kupau. 

19]3 ke Kakumandean Maceroki', 
nniso'iki' cangkiri'-Na Puang 
tamangkurru sumanga' too lako 

Puang Allataala. Iamo tandana kumua 
mateki' sola Almaseh. Na takande 

tooi to mesa' roti ditawa-tawa. Iamo 
tandana kumua mesa'miriki' lan kale-Na 
Almaseh. 

17 Jaji, moi budaki', susimiriki' to mesa' 
batang kale, nasaba' mesa'ra joo roti to 
takande. 

18 Takitari to to-Israel. Ia to tongkandei 
to apa dipassompan jao ngenan 
pangkaroban, iamo tomangmesa ntuu 
joo ngenan pangkaroban. 

19 Apara battuananna joo kupau? Iamo 
to kumua moi to dewata, ba'tu ia to 
kande dipassompan lako dewata, te'dara 
nalannapa kamu, 

20 apa ia to apa dipassompan jao ngenan 
pangkaroban dewata, dipassompanra 
lako setang, tangngia lako Puang 
Allataala. Na cia' lalona' ke sipusola 
kamu' setang. 

21 Te'da lalo miwa'ding nniso'ii cangkiri'- 
Na Puang, ammilanniso'i too cangkiri'na 
setang. Te'da too miwa'ding kumande jio 
meja-Na Puang, ammilakumande too jio 
mejana setang. 

221a ke tapugaukki susi joo, 
mpamagalliriki' Puang. Tasangaraka 
kumua la'bi mawatangki' na Ia? 

23Den tau nakua, wa'ding ngasan 
dipugauk to sininna apa. Apa ianna aku' 
kukua te'da na ia ngasan bang den 
bua'na. Jaji, moi na hallala' ngasan to 
apa, te'da na ia ngasan mpamawatang 
tomatappa'. 

24 Danggi' naden mesa' tau 
mpangngundaran mesa kalena. 
Pada-padaki' la ntangngaran too 
kaparalluanna padanna rupa tau. 

25 Wa'ding mikande to sininna 
juku' dibaluk jio pasa'. Danggi'mo 
milamparessa opi jolo' kumua 
mangkaraka dipassompan lako dewata 
iarika te'da. Ia to penawammi danggi' 
nasitawa-tawa ngkandei joo juku'. 

26 Nasaba' den diuki' lan Sura' Allataala 
kumua, "Apan-Na Puang Allataala tee 
lino na sininna issinna." 

27 Ianna den tote'dapa namatappa' 
ntambai kamu' kumande, ammimadoang 
male, kandei to apa napalennatan 
kamu'. Na ia to penawammi danggi' omo 
nasitawa-tawa ngkandei joo juku'. 

28 Apa ianna den tau ngkuan kamu', 
"Ia tuu juku' mangka dipassompan 
lako dewata," danggi' mikandei, situru' 
passanganna joo tau to ngkuan kamu. 

291a to kusanga tangngia issi 
penawammi, apa iara to issi penawanna 
joo tau. Mbai naden tau mekutana, 
"Matumbari na issi penawanna tau laen 
la nnatoro'na'. 

30 Ta ke mangkurru sumanga'na' lako 
Puang Allataala kumane' ngkandei joo 
juku', ia to tau laen te'da nawa'ding 
mpasalana'." 

31 Kupebalii, moi apa mipugauk, la 
kumanderaka la mangngiso'raka, Ia 
mipugaukki joo anna pakala'bihhi tau to 
Puang Allataala. 

32 Danggi' na panggaukanmi napusaba'i 
tolaen madosa, la to-Yahudi, la bangsa 
tangngia to-Yahudi, iarika jamaa-Na 
Puang Allataala. 

33 Kupengkulle-kullei anna sininna 
panggaukanku' napumasannang sininna 
tau. Te'da na ia kuangah to kupumelona, 
apa iara kuangah to napumelona tolaen, 
kukua anna wa'ding toda ia dipasalama'. 

1 1 1 Turu'i to panggaukanku', susi 
aku' nturu' panggaukan-Na 
Almaseh. 

2 Kupuji kamu" sanga tuli miingaranna', 
ammituru' tooi to pangngajah kuajaran 
kamu'. 

3Madoangna' ke miissenpi tee to 
kumua, Almaseh to ngkapalai muane, 
na muane ngkapalai baine, na ia to 
ngkapalai Almaseh Puang Allataala. 

“Ia to muane ke massambajangngi 
iarika mpangpeissenanni pepasan-Na 
Puang Allataala lan jamaa, anna 
manglullung, ia joo muane te'da 
nakasiri'i to Almaseh. 

“Ia to baine ke massambajangngi 
iarika mpangpeissenanni pepasan-Na 
Puang Allataala lan jamaa, anna te'da 
namanglullung, ia joo baine te'da 
nakasiri'i to muanena. Padai to kumua ia 
joo baine digalettungngimi. 

6 Jaji, ia to baine nacia'mo manglullung 
jio jamaa, la'biran ke digalettungngii. 
Apa te'da angga'na, ke ia to baine 
digalettungngi, ba'tu digoncingngi to 
beluakkana. Iamo joo, la'biran ia, ke 
manglullungngi. 

7la to muane te'da nawa'ding 
massongko' iarika mangtopi, 
ke massambajangngi ba'tu 
mpangpeissenanni pepasan-Na 
Puang Allataala jio jamaa, nasaba' 
mpupangngarrangngi kamala'biran- 

Na Puang Allataala. Na ia to baine 
mpupangngarrangngi kamala'biranna 
muane. 

8 Susimi joo, nasaba' ia to muane te'da 
nadiala jio mai baine, apa bainera to 
diala jio mai muane. 

9 Na ia pole' to muane teda nadipaden 
sanga naparalluii baine, apa iari to baine 
dipaden sanga naparalluii muane. 

10 Iamo joo ia to baine la manglullung, 
mesa' tanda kumua nakapalai muanena, 
anna pumasannangngi sininna malaeka'. 

11 Moi nasusi joo, ia to kita' tonturu' 
Puang, da'tanki' mangmesa tasisulle 
sipurannu. Jaji, pada bang una torroanna 
to baine na muane. 

12 Nasaba' susi to baine bungah diala jio 
mai muane, susi toda to muane najajian 
baine, na sininna apa pole jio ngasan 
mai Puang Allataala. 

13 Kamu' ia la mpikkiri'i, meloraka 
ke massambajangngi to baine lako 

Puang Allataala jio jamaa, ke te'dai 
namanglullung! 

14 Menjaji kabiasanmo to kumua, te'da 
nasipato' ke malandoi beluakkana to 
muane, 

15 apa melo ke malandoi beluakkana 
to baine. Ia to beluak malando ssamboi 
ulunna, iamo joo napumala bih. 

16 Ianna den tau te'da natarimai tee, 
namadoang ssite'gehhi, mesa'ra to 
wa'ding la kupau kumua, "La kami', la 
ia to tomatappa' laenna umbo-umbo 
nanii, ia manda kabiasanna to mangka 
kupauan kamu'." 

17 Sitarruhna denpa to la kupauan 
kamu', apa te'da angkulampuji kamu'. 
Sanga ia ke sirempun kamu' ssompa 
Puang, te'da nampaden kameloan, apa 
sibalikanna mpadenri tangmelona. 

18 Bungahna kusa'ding kumua sipekka 
kamu', ke sirempun kamu' ssompa 
Puang. Na kukatappa'i joo napauanna' 
tau. 

19 Sitonganna te'da namejangngaran 
ke susii joo, napajan kumua indannara 
kamu' tomatappa' tongan. 

20 Ta ke sirempun kamu' ia to mipugauk 
tangngia Kakumandean Macero. 

21 Sanga ianna wattu kumandemo, pada 
massialamo kamu' nnalan mesa kalemi, 
anna denmo kamu' to soso ammiden to 
malango. 

22 Ciapari misusi ora joo? Tangdenraka 
bolami minii kumande jolo' sabarahmi! 
Te'daraka mikasiri'i to jamaa-Na Puang 
Allataala! Ba'tu madoangra kamu'ka 
mpakasiri' tokaasi-asi! Cia'na'! Cia' 
lalona' mpuji kamu"! 

23 Ta to mangka kuajaran kamu', iamo 
to napabarakkananna' Puang kumua, ia 
joo bongi tonna dipangpejokkoan Puang 
Isa, nnalai roti, 

24 ha ia tonna mangka mangkurru 
sumanga' lako Puang Allataala, 
nati'pek-ti'pekki, anna mangkada nakua, 
"Batang kale-Ku' tee, to dipangkaroban 
nasaba' kamu'. Pugaukki susi tee minii 
nningaranna'." 

25 Susi too tonna mangkamo kumande, 
nnalami isotan anggoro' nakua, "Ia tee 
anggoro' nanii titanan basse barun-Na 
Puang Allataala, napaassah to'doan 
rara-Ku'. Pugaukki susi tee, minii 
nningaranna', ke miiso' oi." 

26 Jaji, ia ke mikande oi joo roti, miiso' 
oi joo anggoro', mpangpeissenan omo 

kamu' kamatean-Na Puang ratu lako 
karatuan-Na pole'. 

27 Tamo joo ia to totangsipato' ngkandei 
joo roti ba'tu tangsipato' nniso'i joo 
anggoro', madosai lako Puang to 
mpangbenmo kale-Na na rara-Na. 

28 Jaji, ia to tau pada la mparessa 
penawanna jolo', namane' ngkandei joo 
roti sola nniso'i joo anggoro'. 

29 Nasaba' ia to tongkandei joo roti 
sola nniso'i joo anggoro', na te'da 
napahangngi kasiumputanna lako 
kamatean-Na Puang, mparatuan 
pangsessa kalena jio mai Puang 
Allataala. 

30 Iamo joo ammibuda masaki sola 
tangpakulle, na buda too to kannori 
mate. 

31 Apa ia ke taparessai penawanta' jolo', 
te'da nasessaki' Puang Allataala. 

32 Na ia ke nasessaki' Puang Allataala, 
naajahhiriki', nadanggi' tadisessa sola 
totangnturu' Puang. 

33 Fe, tomala'bihku' sola ngasan! Iamo 
joo, ia ke la sirempun kamu' la kumande 
Kakumandean Macero, la sitajan kamu'. 

34 Ta ke denni to tangbarahmo, melo 
ke kumandei jolo' jio bolana, anna ia to 

kasirempunanmi te'da naparatuan kamu' 
pangsessa jio mai Puang Allataala. Ia 
to apa laennapa ratupa' mati' kumane' 
mpamanassan kamu". 

1 2 1 Ee, tomala'bihku'! Sitarruhna 

la kupau to barakka'-Na Roh 
Allataala. Madoangna' ke miissenni to 
katongananna. 

2 Ingaranni kumua ia tonna te'dapa 
miissen Puang, da'tan bangpa kamu' 
dipatuju sala ssompa dewata mamang. 

3Tamo joo kupamanassan kamu' 
kumua, ia to tonapatuju Roh Allataala, 
moi mesa' tau te'da nalamangkada 
kumua, "Tampak ropu ia joo Puang Isa." 
Susi toomi joo te'da mesa' tau ngkullei 
mangkada kumua, "Puang to Isa!" ke 
te'dai napatujui Roh Allataala. 

4Mangrupa-rupa barakka'-Na Roh 
Allataala, apa mesarri Ia. 

5 Mangrupa-rupa carana mpangjamanni 
to Puang, apa mesarri Ia. 

6 Mangrupa-rupa kapakullean pajan lan 
tangnga-tangngami, apa mesa' toori to 
Puang Allataala mbenki' joo kapakullean. 

7 Roh Allataala pada mbenki' barakka'- 
Na to la tapumelona sola ngasan. 

8Den tau naben barakka' 
kamatongkoan mangkada, na den 
too to tau naben barakka' kamaccan 
mpamanassai to kadan-Na Puang 
Allataala. Mesa'ra Roh Allataala to 
mbenni. 

?Ta bang una joo Roh Allataala to 
mesa'ra mbenni barakka' to mesa' tau 
namatappa' te'da susinna. Na ia to 
tau pira' naben barakka' mpamalagah 
tomasaki. 

10 Den tau naben barakka' mpugauk 
tanda mejangngaran, na ia to tolaenna 
naben barakka' mpangpeissenan 
pepasan-Na Puang Allataala. Na ia 
pole' o tolaenna, ia bang una joo Roh 
Allataala mbenni barakka' mpasilaenanni 
kumua umbonna to barakka' jio mai 
Roh Allataala, na umbonna to tangngia. 
Den toopa to naben barakka' kamaccan 
mangkada mpake basa mejangngaran. 
Naden too tolaen naben barakka' 
kamaccan mbattuanannii joo basa. 

11 Mesa'ra ia joo Roh Allataala 
to mpangben ngasanni joo. Pada 
naben barakka'-Na to tau, situru' 
pakkaeloran-Na. 

12 Mesa'ra to batang kale, apa buda 
lesoanna. Ia to Almaseh wa'ding 
dipasangrapang batang kale. Jaji, moi 
buda to lesoan-Na, mesarri Ia. 

13 Jaji, ia to kita' tomatappa' dipupenjaji 
ngasanmiki' mesa' lan Almaseh, nasaba' 
pada najio'miki' Roh Allataala. La kita' 
to-Yahudi, la kita' bangsa tangngia 
to-Yahudi, la kita' tokaunan, la kita' 
tomaradeka, pada ngasanmiki' ntarima 
mesa' Roh Allataala. 

14 Ja to batang kale te'da namesa'ra 
lesoanna, apa buda. 

15 Jaji, ia ke la nakua to aje, 
"Tangngiana' aku' lesoan batang kale, 
sanga tangngiana' aku' lima." Te'da na ia 
joo natangdireken lesoan batang kale. 

16 Ba'tu ia ke la nakua to talinga, 
"Tangngiana' aku' lesoan batang kale, 
sanga tangngiana' aku' mata." Te'da na 
ia joo natangdireken lesoan batang kale. 

17 Ja ke la sininna lesoan batang kale 
la menjaji mata, umbomo dikua la 
mangpesa'ding! Ba'tu ia ke la sininna 
lesoan batang kale la menjaji talinga, 
umbomo dikua la mangnguduk! 

18 Tamo joo Puang Allataalamora 
nnatoro'i anna pupenjajii buda 

rupanna to lesoan batang kale situru' 
pakkaeloran-Na. 

19]a ke la mesa'ra rupanna lesoan, 
te'damo to disanga batang kale. 

20 Jaji, moi buda to disanga lesoan, apa 
mesa'ra batang kale. 

21 Te'da nawa'ding mata ngkuanni to 
lima, "Te'da kuparalluiko!" Ba'tu ulu 
ngkuanni to aje, "Te'da kuparalluiko!" 

22 Sitonganna ia to lesoan batang kale 
to disanga malamma, kannori ia gajara 
taparallui. 

23 Na ia to lesoan batang kale to 
disanga te'da nadiangga', ia ora taben 
kadianggasan tongan. Ia to lesoan 
batang kale to mesirisan dikita, iamo 
tabuni melo. 

241a to lesoan batang kale to te'da 
namesirisan dikita, te'damo naparallu 
dibuni. Susimi joo naatoro' melo 
memanmo ia Puang Allataala joo 
batang kale, anna ia to lesoan batang 
kale disanga tangmakeangga', iamo 
dipupenjaji makeangga'. 

25 Napugaukki susi joo, anna te'da 
nasitawa-tawa to batang kale, na ia to 
lesoan sisulle sipuinawa. 

26 Susimi joo, ianna den mesa' 
tomatappa' maparri', la mperasai ngasan 
too kamaparrisan to laenna. Na ia ke 
denni mesa' tomatappa' dipakala'bih, Ia 
turu' ngasan masannang to laenna. 

27 Fe, tomala'bihku' sola ngasan! 
Batang kale-Nai Almaseh to tomatappa', 
na ia to tomatappa' pada lesoan-Nai joo 
batang kale-Na Almaseh. 

28 Na mangkamo naatoro' Puang 
Allataala to jamaa napada mbenni 
jaman to tomatappa'. Bungahna den 
menjaji rasulu', mangpenduanna den 
menjaji nabi, mangpentallunna den 
menjaji guru, na sitarruhna den to 
tompugauk tanda mejangngaran, naden 
to diben barakka' mpamalagah tomasaki, 
barakka' ntulung padanna rupa tau, 
barakka' mangparenta, ba'tu barakka' 
mangkada mpake basa mejangngaran. 

29 Te'da namenjaji rasulu' ngasan, ba'tu 
nabi, iarika guru ngasan. Te'da na ia 
ngasan diben barakka' mpugauk tanda 
mejangngaran, 

30 ha'tu diben barakka' mpamalagah 
tomasaki, mangkada mpake mangrupa- 
rupa basa mejangngaran, iarika 
mbattuanannii joo basa mejangngaran. 

31 Tamo joo la mitongan-tonganni 
nnangahhi to barakka' kaminang parallu. 
Na la kupakitan kamu' to lalan kaminang 
melo. 

1 3 1 Moi angkumacca mangkada 

mpake mangrupa-rupa basa 
tolino sola basa malaeka', apa ia ke te'da 
kupakamoja' padangku' rupa tau, ia to 
apa kupau te'da bua'na, susi bangri to 
darong lo'bang nnoni. 

2Moi angkudiben barakka' 
mpangpeissenan pepasan-Na 
Puang, barakka' nnissen ngasanni 
to te'da naissenni tau, ba'tu barakka' 
mpahangngi to apa masussa dipahang, 
iarika barakka' matappa' te'da susinna 
lako Puang Allataala kuwa'ding mpeta'dai 
nadipalele to buntu jio mai ngenanna, 
apa ke te'dai kupakamoja' padangku' 
rupa tau, manassa te'da bua'ku'. 

3Moi na sininna ewananku' 
kupassudakkan lako tokaasi-asi, 
ba'tu mpangbenna' kaleku' ditunu, apa 
ke te'dai kupakamoja' padangku' rupa 
tau, manassa ia joo te'da ngasan bua'na 
lako kaleku'. 

“Ia to tompakamoja' padanna rupa 
tau tosabbara', tomelo penawa, 

tote'da napangngimburuan, tote'da 
napamatande kalena, tote'da 
namatampo, 

Stote'da nakassara', tote'da 
nakaparalluan mesanna manda to 
naangah, tote'da nasalle galli, tote'da 
napemannan tau. 

ela to tompakamoja' padanna rupa 
tau masussa ke ngkitai tau mpugauk 
kagajatan, apa masannang ke ngkitai 
tau mpugauk pakkaeloran-Na Puang 
Allataala. 

7Tuli matana bang nnoloii to sininna 
apa, tuli nakatappa'i to apa melo jio mai 
tolaen. Tuli sabbara' na te'da namadoi' 
bang ka'tu rannu moi samatumbanna to 
apa jaji lako kalena. 

8Te'da cappa'na joo pangpakamoja'. 
Apa la den wattunna nate'damo tau 
nnampui barakka' mpangpeissenan 
pepasan-Na Puang Allataala, barakka' 
mangkada mpake basa mejangngaran 
ba'tu barakka' mpahangngi to apa 
masussa dipahang. 

9 Sanga ia to barakka' mpahangngi to 
apa masussa dipahang na ia to barakka' 
mpangpeissenan pepasan-Na Puang 
Allataala den kakuranganna. 

10 Apa ia ke nadete'mi to te'da 
kakuranganna, te'damo nadiparallui to 
den kakuranganna. 

11 Ta tongkupeapa, mangkada peana', 
mangpenawa peana', na mangpikkiri' 
pea toona'. Apa ia tongkumatonggomo 
kusulleimi to sipa' kapeanku'. 

!21a tee too ia to apa takita susiri to 
bajo-bajo tangmanyarrah lan cammin, 
apa la takita manyarrah keanu'. 

Ia tee too denpa kakuranganna to 
kapaissenanku' jiona Puang Allataala. 
Apa ia ke keanu', la kuissen to Puang 
Allataala susi Ia nnissenna'. 

13 Jaji, den tallung rupa to Ia 
tapugauk tee too, iamo to matappa'ki', 
mangrannuanki', antapakamoja' 
padanta' rupa tau. Na ia to kaminang 
parallu jio mai joo tallu, iamo to 
mangpakamoja'. 

14 La mipengkulle-kulleii 

ammipakamoja' padammi 
rupa tau, na la mipengkulle-kullei 
tooi nnampa' mangrupa-rupa barakka' 
to napangben Roh Allataala. Ia to 
kaminang parallu iamo to barakka' 
mpangpeissenan pepasan-Na Puang 
Allataala. 

2Ia to tomangkada mpake basa 
mejangngaran, te'da namangkada lako 
tolino, apa lakora Puang Allataala. Na 
te'da tau mpahangngi to apa napau, 
sanga Roh Allataala mbenni to kada 
napau, na Puang Allataala manda 
mpahangngi. 

3 Apa ia to tompangpeissenan pepasan- 
Na Puang Allataala, namangkada 

lako tolino, napamawatangngi, 
napamasumanga'i, napakatana tooi. 
“Ia to tomangkada mpake basa 
mejangngaran mpamawatang 
mandari kamatapparanna, na ia 

to tompangpeissenan pepasan-Na 
Puang Allataala, mpamawatang 
kamatapparanna sininna tomatappa' to 
ssa'dingngi. 

> Melo ke nnampui ngasan kamu' 
barakka' mangkada mpake basa 
mejangngaran, apa la'bi melo 

ke nnampui kamu' barakka' 
mpangpeissenan pepasan-Na Puang 
Allataala. Nasaba' la'bi parallu ia to 
tompangpeissenan pepasan-Na Puang 
Allataala, na ia to tomangkada mpake 
mangrupa-rupa basa mejangngaran. 
Laen o, ke macca tooi mbattuanannii 

joo apa napau, anna den bua'na lako 
tomatappa' to ssa'dingngi. 

6 Fe, tomala'bihku'! Ia ke ratuna' mati' 
kumangkada mpake mangrupa-rupa 
basa mejangngaran, te'da bua'na lako 
kalemi, ke te'dai miissenni battuananna. 
Laen o, ke mpangpeissenanna' apa 
to mangka napakitanna' Puang 
Allataala, ba'tu mpapahangngi kamu' 
to apa masussa dipahang, iarika 
mpangpeissenanna' pepasan-Na Puang 
Allataala, ba'tu mangngajahhina'. 

7 Susi una ke ia to parewa mossi', 
susinna suling na cu'bikan, nadipannoni 
tangsirundunan, te'da naissenni tau 
kumua kelong apara to napukelong. 

8Jarika ke ia to tarompe' dipannoni 
punala, te'da naissenni to surudadu la 
sadia mangrari. 

9Susi unai ke mangbicara kamu' 
mpake basa mejangngaran. Te'da 
tau la nnissenni joo kada mipau, ke 
te'dai mipamanassai kumua apara 
battuananna joo kada mipau. Jaji, ia joo 
kanni te'da bua'na. 

10 Liwa' ia budanna basa lan tee lino, 
apa te'da ia basa tangden battuananna. 


1 KORINTUS 14.11-16 59 


11 Apa ia ke te'da kuissenni battuananna 
to basa napau tau, tokabaruna' lako joo 
tau, na moi ia tokabaru too lako aku'. 

12 Na kuissen kumua gaja doang kamu' 
nnampa' barakka'-Na Roh Allataala. Jaji, 
la mipengkulle-kullei nnampa' barakka' 
to mpamawatang kamatapparanna tau 
lan jamaa. 

13 Iamo joo, na ia to tonnampui barakka' 
mangkada mpake basa mejangngaran, la 
massambajangngi lako Puang Allataala, 
naben tooi barakka' mbattuanannii apa 
joo napau. 

14Nasaba' ia ke massambajangna' 
mpake basa mejangngaran, 
massambajangngi to penawangku', 
apa ia to tangngahku' te'da napahangngi 
to kupeta'danna. 

15 Jaji, apara la kupugauk? Iamo to 
kumua la massambajangna' mpake 
penawangku', angkumassambajang too 
mpake tangngahku'. La makkelongna' 
mpuji Puang Allataala mpake 
penawangku', angkumakkelong 
too mpake tangngahku'. 

16 Ja ke mangkurru sumanga' kamu' 
lako Puang Allataala mpake penawammi, 
naden tolaen te'da naissenni joo basa 

mejangngaran, te'da nawa'ding mpau, 
"Amin", nasaba' te'da napahangngi 
apara joo mipau. 

17 Moi namakassing joo 
pangkurrusumanga'mi lako Puang 
Allataala, apa te'da napamawatang 
kamatapparanna tau laen. 

18 Mangkurru sumanga'na' lako Puang 
Allataala, nasaba' kucau' ngasan kamu' 
mangkada mpake basa mejangngaran. 

19 Apa moi nasusi joo, ia angkulan 
jamaa, moi limang bukura kada kupake 
mangngajahhi apa napahangngi tau, 
na ia ke massa'bu-sa'bu kada lan 
basa mejangngaran kupau apa te'da 
napahangngi. 

20 Fe, tomala'bihku' sola ngasan! 
Danggi' mimangtangngah susi 
tote'da apa naissen. Sibalikanna 
la mangtangngah susira kamu' 
tomasaranianmo. Apa ianna kagajatan, 
la da'tan kamu' susi tote'dapa apa 
naissen. 

21 Nakua Puang lan Sura' Allataala 
kumua, "La kupake to bangsa tangngia 
to-Yahudi, to mpake basa tangngia 
basa to-Yahudi, mpangkadaii tee mai 

namadoang mpesa'dingngina'." 

22 Jaji, ia to barakka' mangkada 
mpake basa mejangngaran, mesa' 
tanda lako totangmatappa', tangngia 
lako tomatappa'. Na ia to barakka' 
mpangpeissenan pepasan-Na 
Puang Allataala, iamo tanda lako 
to tongkatappa'i Almaseh, tangngia lako 
to totangmatappa . 

23 Susinna ia ke sirempunmo kamu' 
sola ngasan la ssompa Puang, 
ammimangbicara ngasan mpake basa 
mejangngaran, naden tolaen ratu 
tote'dapa namatappa', tantu nasanga 
kumua tomame ngasanmo kamu'. 

24 Apa ia ke mpangpeissenan kamu' 
pepasan-Na Puang Allataala, naden 
tolaen ratu to te'dapa namatappa', ia 
joo apa mipau mpaissennii to dosana, 
nasassan kalena. 

25 Kaissenanni to apa membuni lan 
penawanna, anna suju' ssompa Puang 
Allataala. Nakatappa'i kumua, "Lan 
tonganmo tangnga-tangngami to Puang 
Allataala." 

26 Fe, tomala'bihku' sola ngasan! 
Apa ngasanra battuananna tee? Ia 


1 KORINTUS 14.27-30 62 


ke sirempun kamu' la ssompa Puang, 
pada den patummi. Den tomakkelong, 
tomangngajahhi, tompangpeissenan to 
apa mangka napakitanni Puang Allataala, 
tomangkada mpake basa mejangngaran, 
na den too tombattuananni to apa napau. 
Apa ia ngasan joo la dipugauk anna 
pamawatangngi to kamatapparanna 
tomatappa'. 

27 Ta ke den kamu' la mangkada mpake 
basa mejangngaran, ganna'mo ke denni 
dua ba'tu tallu tau sisulle-sulle. Apa la 
den too tau la mbattuanannii to apa 
napau. 

28 Ianna te'da tau la mbattuanannii, 
ia joo tolamangkada mpake basa 
mejangngaran ake'mo namangkada 
lan bangmo penawanna lako Puang 
Allataala. 

29 Dua ba'tu tallu tau la mpangpeissenan 
pepasan-Na Puang Allataala, 
anna sitimbangngii tolaen kumua 
tongannaraka pole jio mai Puang 
Allataala joo apa napau. 

30 Apa ia ke den tau laen jio 
kasirempunan naden to apa napakitanni 
Puang Allataala, ta'pa la kamma'i to 
tomukkun mangkada. 

31 Susimo tee carana ammiwa'ding 
ngasan sisulle-sulle mpangpeissenan 
pepasan-Na Puang Allataala, miwa'ding 
ngasan too ntarima pangngajaran, 
anna samawatang-mawatangna to 
kamatapparanmi. 

321a to tonnampui barakka' 
mpangpeissenan pepasan-Na Puang 
Allataala ngkuasaii kalena, anna tajanni 
sanadete'na wattunna mangkada. 

33 Nasaba' iara nakabudai Puang 
Allataala to karapasan, tangngia 
kamarongkan. Susi to biasanna 
dipugauk ke sirempunni to tomatappa' 
umbo-umbo nanii, 

34 Ja kamma'i to baine. Te'da nawa'ding 
sipangkada-kada, apa la mangpesa'ding 
bangri situru' atoran agama. 

35 Tanna den apa madoang la naissen, 
jiopi bolana napekutananni lako balinna. 
Liwa' ia mesirisan ke sirekai to baine lan 
jamaa. 

36 Misangaraka kumua pole jioi mai 
kalemi to kadan-Na Puang Allataala! 
Ba'tu misanga tooraka kumua kamu' 
mandara dipatujuan joo kadan-Na Puang 
Allataala! 

37 Ianna den tau ssanga kalena kumua 
todiben barakka' mpangpeissenan 
pepasan-Na Puang Allataala, ba'tu 
naben barakka' laen Roh Allataala, 
la naingaranni kumua ia tee kuuki' 
parenta-Na Puang Allataala. 

38 Apa ianna den tau cia' ntarimai tee, 
danggi'mo misailei. 

39 Fe, tomala'bihku' sola ngasan! Iamo 
joo pengkulle-kulleii miampa' barakka' 
mpangpeissenan pepasan-Na Puang 
Allataala, apa danggi' mianggai tau 
mangkada mpake basa mejangngaran. 

40 La mipasirundunan meloi to sininna 
apa, susi to sipato'na. 

1 5 l Fe, tomala'bihku' sola ngasan! 

Sitarruhna, la kupangngingaran 
pole' kamu' to Kareba Kasalamatan to 
mangka kuajaran kamu'. Mangkamo 
kamu' ntarimai, mimatappa' tongan lako 
Almaseh situru' joo Kareba Kasalamatan. 

2 Na ia ke mituru' tarruhhi susi to 
kupangpeissenan, la napasalama' kamu'. 
Apa ia ke te'da mituru'i, te'da bua'na to 
kamatapparanmi. 

3Ta to kareba kaminang parallu to 
kupaissenanmo kamu', ia toomo to 
mangka dipabarakkananna' kumua, 

matei to Almaseh la ssulleki' to 
tomadosa, susi to diuki' jolomo lan Sura' 
Allataala. 

4Dipatamai liang, natuo pole' tonna allo 
mangpentallun, susi too to diuki' jolomo 
lan Sura' Allataala. 

> Kupaissenan toomo kamu' kumua, ia 
tonna dipatuo pole'mo mpangpekitanmi 
kalena lako Petrus, namane' lako anak 
guru laen-Na. 

6 Mangkai joo mpangpekitan pole' omi 
kalena lako to tonturu'i, den la'bi lima 
ratuh tau. Budai tuu lako tau tuo unapa 
tee too, moi naba'tu pira-pirami to 
jolomo lako. 

7 Mangka oi joo, mpangpekitan omi 
kalena lako Yakub, namane' lako rasulu 
sola ngasan. 

8 Katampakanna mpangpekitan tooi 
kalena lako aku'. Ia tee aku' susina' to 
pea jaji malolo, sanga tangdikalannai 
napangpekitanni Puang to kalena lako 
aku". 

9 Aku'mo rasulu'-Na Puang to 
kaminang majiongna. Tangsipato'na' 
disanga rasulu', nasaba' gaja budamo 
tomatappa' lako Puang Isa kusessa. 

10 Apa barakka'-Nara Puang Allataala, 
angkumenjaji susi tee too. Na te'da 
natorro sala joo barakka'-Na lako aku', 
sanga la'bi bo'jo'pa' aku' mangjama 
na ia tuu mati' rasulu' laen. Apa 
sitonganna tangngia aku' to mangjama, 
apa barakka'-Na Puang Allataala to 
mpamawatangna' mangjama. 

11 Susimi joo issinna to Kareba 
Kasalamatan to kipaissenanmo kamu", la 
aku", la ia to rasulu' laen, na mitarimami. 

121a ke kipangpeissenanmi kumua 
dipatuo pole'mi to Almaseh jio mai 
kamatean-Na, matumbai naden tau lan 
tangnga-tangngami kumua, te'damo 
naladipatuo pole' to tomate? 

13]a kenna la te'da naladipatuo pole' 
to tomate, manassa kumua te'da too 
nadipatuo pole' to Almaseh. 

14Na ia kenna la te'da nadipatuo 
pole'mo to Almaseh, te'da bua'ki' 
mpangpeissenanni na te'da too bua'mi 
matappa', nasaba' tangtongan to 
mikatappaii. 

15Na la manassa kumua 
topangnguragakan, nasaba' 
kipangpeissenan kumua mangkamo 
napatuo pole' Puang Allataala to 

Almaseh, na te'da pale' ia, ke la tonganni 
kumua, te'da naladipatuo pole' to 
tomate! 

16 Nasaba' ia kenna la te'da nadipatuo 
pole' to tomate, moi Almaseh te'da 
nadipatuo pole' jio mai kamatean. 

17 Na ia kenna la te'damo nadipatuo 
pole' to Almaseh, te'da bua'na to 
kamatapparanmi, nasaba' te'da 
mididampangan. 

18 Na ia to Tosarani matemo, la 
dipatama naraka. 

19 Iamo joo ia ke mangrannuanki' lako 
Almaseh la mpasalama'ki' lan mandara 
ntee lino, tangngia jio lino undi, kita'mo 
kita' to kaminang macilakanna sininna 
tolino. 

20 Apa manassamo kumua mangkamo 
dipatuo pole' to Almaseh. Iamo joo 
buttinna kumua la dipatuo pole' todai to 
tomate. 

21|a mate sininna tolino, nasaba' 
mesa'ra tau madosa. Susi toomi 
la dipatuo pole' to tolino, nasaba' 
panggaukanna toora mesa' tau. 

22 Jaji, napumate ngasan tolino, sanga 
Adam. Susi toomi la naputuo ngasan to 
tolino, sanga Almaseh. 

23 Apa pada la dipatuo situru' wattunna. 
Almaseh, iamo bungah dipatuo. Namane' 
ia to taun-Na, ke ratu pole'mi Almaseh. 

24 Mangkai joo, Kiama'mi lino. Ia joo 
wattu la nataloi Almaseh to sininna 
kaparentan, kamakuasan, na sininna 
kamawatangan, namane' mpangben 
kakuasan-Na susi Raja lako Ambe'ta' 
Puang Allataala. 

25 Nasaba' la mangparentai to Almaseh 
sanapangbenna Puang Allataala to 
sininna ewalin-Na nakuasaii. 

26 Ja to ewali kaminang undinna nataloi, 
iamo to kuasa kamatean. 

27 Den diuki' lan Sura' Allataala kumua, 
"Napangben ngasan Puang Allataala to 
sininna apa nakuasaii." Ia to disanga 
sininna apa, te'da nadireken to Puang 
Allataala to mangpangben. 

28 Na ia ke nakuasai ngasanmi Almaseh 
to sininna apa, la mpangbenmi kalena 
lako Puang Allataala, to mangka mbenni 
to sininna apa nakuasaii. Susimi joo 
nakatampakanna naparenta ngasanni 
Puang Allataala to sininna apa. 

29 Sitarruhna, ia ke te'dai nadipatuo 
pole' to tomate, ciapari na den 
tau mpangpejioran kalena ssulle to 

tomatemo. Ia ke te'dai nadipatuo pole' 
to tomate, te'da bua'na joo napugauk. 

30 Na te'da bua'ki' tuli nnoloi abala', ke 
te'dai nadipatuo pole' to tomate! 

31 Fe, tomala'bihku'! Allo-allona' 
mpengkulleii maparri' na te'da kucirinnai 
sunga'ku', sanga kupumasannang to 
sipa'mi, nasaba' matappa'mo kamu' lako 
Puangta' Puang Isa Almaseh. 

32 Denmo kunnewa tau susi olok-olok 
masia' inde' kota Efesus. Te'da saroku', 
ke la te'dami nadipatuo pole' to tomate. 
La'biran tapugauk bangmi susi to nakua 
tau, "Takumande sola tamangngiso', 
tamangmasannang-sannang, sanga la 
matemiki' masawa." 

33 Danggi' mieloran kalemi napalao 
sala tau! Ia ke sibawaki' togaja', la 
mentogaja' todaki'. 

34 Mangngingaran melo kamu', na 
danggi'mo mipugauk dosa. Sitonganna 
la mipumasiri' to kumua, denpa tau lan 
tangnga-tangngami to te'dapa naissen 
Puang Allataala. 

35Mbai den tau mekutana kumua, 
"Umbora dikua mpatuo pole' tomate? Na 
batang kale matumbara to la diben tau 
ke mangkami dipatuo pole'?" 

36 Fe, tobango'! Ia ke nnamboh kamu' 
banne, te'da nata'pa tuo bang joo banne, 
ke te'dapi namate jolo'. 

37 Na ia to banne miamboh, banne 
gose' ba'tu banne laen, lise'na mandara 
joo banne miamboh, te'da na ia ngasan 
bang unamo joo batangna. 

38 Puang Allataalara la mpatuoi 
joo banne susi to nakabudai, anna 
pasibatangngi batangna. Na pada laen 
rupanna to lise' banne, pada laen too 
batangna. 

39 Susi too batang kalena to apa 
kepenawa, silaen-laenan. Susinna tolino, 
laen ia batang kalena, laen batang 
kalena to olok-olok, laen too batang 
kalena to manuk-manuk, na laen too 
batang kalena to bale. 

40 Susi tooi to apa jao langi', na ia to 
apa lan lino, silaen-laenan. Na ia to apa 
jao langi', silaenan too kamaballoanna. 
Susi too to apa lan lino. 

41 Silaenan kamaballoanna to 
allo, kamaballoanna to bulan, na 
kamaballoanna bintuin. Na ia to bintuin 
pada silaen-laenan too kamaballoanna. 

42 Susi toomi joo ke dipatuo pole'mi 
to tomate. Ia ke mateki', dilamunni 

to batang kaleta', naburuk. Na ia ke 
dipatuo pole'miki', laenmo joo batang 
kaleta', te'damo nalaburuk. 

43 Ganjang to batang kale dilamun, 
apa maballo to batang kale dipatuo 
pole'. Malamma naburuk to batang kale 
dilamun, apa mawatang natangburuk to 
batang kale dipatuo pole". 

“Ta to batang kale dilamun, iamo 
batang kale to sipato' tuo lan tee lino, 
apa ia to batang kale dipatuo pole', iamo 
batang kale sipato' tuo jao suruga. Ia 
ke denni batang kale sipato' tuo lan tee 
lino, den toda batang kale to sipato' tuo 
jao suruga. 

45 Den diuki' lan Sura' Allataala kumua, 
"Kepenawa to pamula tolino, iamo to 
Adam," apa penawa mangpatuo to 
cappa' Adam, iamo to Almaseh. 

461a to pamula batang kaleta' iamo to 
sipato' tuo lan lino. Na ia to batang kale 
cappa'ta' iamo to sipato' tuo jao suruga. 

47 Ta to pamula Adam digaraga jio mai 
litak, na ia to cappa' Adam pole jao mai 
suruga. 

48 Ta to batang kalena tolino susi batang 
kalena Adam to digaraga jio mai litak. 
Na ia to batang kalena to la mentama 

suruga susi batang kale-Na Almaseh to 
pole jao mai suruga. 

49 Ta tee kita' tee too, susimiki' pamula 
Adam to digaraga jio mai litak, apa la 
susimiki' Almaseh to pole jao mai suruga 
keanu'. 

50 Fe, tomala'bihku' sola ngasan! Ia to 
kusanga, iamo to kumua, ia tee batang 
kaleta' to la mate naburuk, te'da nakullei 
mentama Lino Barun-Na Puang Allataala, 
sanga te'da nakullei torro jio to te'da 
nanii kamatean. 

31 Ingaranni tee, to tangnaissen tau 
kumua, te'dapa tamate ngasan ke ratu 
pole'i Puang Isa, apa la dipupembalik 
ngasanni to batang kaleta'. 

52 Sangkappidian matara tee najaji, 
ke nnoni cappa'nami to tarompe'. Ia 
ke disa'dingmi joo oninna, la dipatuo 
pole'mi to sininna tomate anna te'damo 
nalamate. Na ia to kita' to tuo unapa la 
dipupembalikki'. 

53 Ta tee batang kale la mate naburuk, 
la dipupembalik batang kale tanglamate 
na tanglaburuk. 

341anna mangkamo joo, mane'ri jaji 
to diuki' lan Sura' Allataala kumua, 

"Mangkamo ditaloi to kuasa kamatean, 
te'damo nalamate to tau!" 

55 "Ta'demi kapataloanna to 
kuasa kamatean. Te'damo nakullei 
ssolangngiki'." 

56|a mate to tolino, nasaba' dosa. Ia to 
tolino la dipabalahhi, nasaba' ntengkaii 
atoran-Na Puang Allataala. 

37 Apa mangkurru sumanga'ki' lako 
Puang Allataala, to Ila'paranmiki' jio mai 
kuasa kamatean na kuasa dosa, nasaba' 
Puangta' Puang Isa Almaseh. 

58 Fe, tomala'bihku' to kupakamoja'! 
Iamo joo la mpemawatangngi kamu' 
kamatapparanmi, danggi' nasitawa-tawa 
to penawammi. La mpangjaman tarruh 
kamu' Puang Allataala, nasaba' miissen 
kumua, sininna to apa mijaman Puang 
Allataala, den ngasan bua'na. 

1 6 1 Sitarruhna ia tee karrempunanmi 

doi' la diben padanta' tomatappa' 
kaasi-asi jio tana Yudea la mipugauk susi 
to mangka kuajaran tomatappa' jio tana 
Galatia. 

2Janna dete' omi allo Aha', pada la 
misarakki to doi' la mipangben situru' 
assele'mi, miannai jio bolami, danggi' 
naratupa' mati' mimane' la nnangahhi. 

3Na ia ke ratumo' mati', la kusuai 
to tomipileimo, namale mbawai joo 
doi' de' kota Yerusalem. La miben 
sura' mpangpetandanni tuu lako tau, 
napasibawai joo doi' pangtulungan, anna 
male mbawai de' kota Yerusalem. 

4Nadikitapa kumua parallura'ka male, 
kumane' male sola tuu lako tau. 

>La malena' mati' ssikitan kamu' apa la 
liupa' jolo jio tana Makedonia, nasaba' 
kuakkattai la nnola jio. 

6 Mbai la torropa' iti' sola kamu' masai- 
sai ke wattu macakke'. Mangkai joo, 
ke wa'dingngi, mitulungna' kupatarruh 
kalingkanku' umbo-umbo to kunii Ia 
male. 

7 Te'da kumale mati' kulaleppang 
bangra cingga'tu', apa ia ke napuelohhi 
Puang la torrona' masai ssolan kamu'. 

8La inde' unapa' kota Efesus, namane! 
pangramean Pentakosta, 

9 Sanga den wattu melo inde' kunii 
njama jaman makkeguna, moi nabuda 
tau nnewalina'. 

10 Ianna ratu Timotius mati', tarima 
meloi anna masannang torro sola kamu', 
nasaba' susi bang una aku' mpangjaman 
Puang Allataala. 

11 Danggi' lalo miden ngkita sere'i. 
Tulungngi nawa'ding mpatarruh 
kalingkanna nasalama' pole, sanga 
kutajanni sola padanta' tomatappa' 
inde". 

121a to padanta' tomatappa' Apolos 
tuli kukuanmo namale mati' sola 
ba'tu pira-pira padanta' tomatappa' 
ssitammuan kamu', apa te'dapa nasadia 
la ratu tee too. Apa moi nasusi joo, ianna 
den wattunna, la male una ia mati'. 

13|a majaga kamu', mituru' tarruhhi 
to pangngajaran tongan. Barani kamu' 
mipamawatang tooi to kamatapparanmi. 

14Na sininna apa mipugauk, la 
mipugaukki sanga kasipakamojatan. 

15 Fe, tomala'bihku' sola ngasan! Tantu 
miissen to repokkona Stefanas. lamo 
tuu lako tau to pamula matappa' jio 
tana Akhaya, namaringngan penawanna 
ntulung umma'-Na Puang Allataala. 

16 Meta'da tongan-tonganna' lako 
kamu', mituru'i to tosusi joo, sola 
tolaen to pada-pada mangjama ntulung 
tomatappa'. 

17 Kupumasannang to karatuanna 
Stefanas, Fortunatus na Akaikus. Susi 

to kumua ia to karatuanna kamu' to 
rratuina', nasaba' gaja kukamali' kamu'. 

18 Mangkamo' napamario, susi too 
kamu' mangka napamasannang. Iamo 
joo sipato' dikasiri' to tosusi joo. 

19 Massallang ngasankan lako kamu' to 
jamaa inde' propinsi Asia Biccu'. Akwila 
na Priskila sola jamaa to sirempun jio 
bolana gaja sannangngi massallang lako 
padanna tomatappa' iti'. 

20 Tag ngasan to padanta' tomatappa' 
inde' kusolan massallang todai lako 
kamu'. Sisalama' kamu' misikamasean 
too, susi taun-Na tongan Puang Allataala. 

21 Kurangngannipa ntee passallang to 
aku' nnuki'i. Sallangku' Paulus. 

221a to tocia' mpakamoja' Puang, 
ake'mo ditampakki ropu! Maranata, 
battuananna ratumiki' Puang! 

23 Dennaa upa' nabarakka'i kamu' 
Puang Isa! 

24 Kupakamoja' kamu', sininna taun-Na 
Puang Isa Almaseh. Padamo jolo' too. 
Sallangki' mati', Paulus. 


2 Korintus 


1 l Fe, tomala'bihku' sola ngasan, 
tomatappa' lako Puang Allataala jio 
kota Korintus sola sininna to tomatappa' 
lan lili'na propinsi Akhaya! Aku' Paulus 
sola padanta' tomatappa' Timotius 
ngkiringan kamu' tee sura'. Napileina' 
Puang Allataala situru' pakkaeloran-Na 
menjaji rasulu'-Na Puang IsaAlmaseh. 
Dennaa upa' nabarakka'i kamu' Ambe'ta' 
Puang Allataala sola Puang Isa Almaseh 
naben kamu' kamasannangan. 

2 (1:1) 

3 La mangkurru sumanga'ki' lako Puang 
Allataala, Ambe'-Na Puangta' Puang Isa 
Almaseh. Iamo Ambe' to ngkamasei na 
tuli mpakatana too tolino. 

“Ia mpakatanakan ke nakannakan 
mangrupa-rupa kamaparrisan. Na ia joo 
pangpakatana kitarima jio mai Puang 
Allataala, la kipangpakatanan pole' lako 
tau laen to maparri' toda. 

>Ia to kamaparrisan naperasai 
Almaseh, moi kami' buda todamo 
mangka kiperasai. Susi unakan tuli 

mperasai pangpakatana, nasaba' 
Almaseh. 

ela ke maparri'kan, ia joo la 
mpakatana kamu' ammisalama'. Ia 
ke dipakatanakan, dipakatana toda 
kamu', ammimemmawatang toda lan 
kamasussan susi to kiperasai. 

7 Tuli matappa'kan anna te'da 
kikagiangan kamu'. Kiissen kumua turu' 
toda kamu' mapa'dik ke mapa'dikkan 
na iamo joo mituru' toda dipakatana ke 
dipakatanakan. 

8 Ee, tomala'bihku'! Madoangkan ke 
miissenni to kamaparrisan kiperasai lan 
propinsi Asia. Ia to kamaparrisanki' liwa 
nno'tonnikan, naarannai susi to kumua 
ka'tu rannumokan la tuo. 

?Ta to kiperasai susi to kumua la 
matemokan sanga mangkamokan 
dipapassanni pangsessa kamatean. Apa 
dipasusikan joo, dikua nadanggi' 
kipattuan kaleki', sangadinna 
mpattuankan Puang Allataala to 
mpatuo tomate. 

10 Tamo mangka mpasalama'kan jio 
mai joo abala' kamatean, na Ia toomo 
la mpasalama'kan keanu'. Kirannuan la 
susi joo, 

11 pasaba' mipassambajangankan. 
la ke mipugaukki susi joo, buda tau 
la mangkurru sumanga' lako Puang 
Allataala, nasaba' barakka' to la 
nabenkan situru' passambajangmi. 

12 Kipumario, sanga kiissen lan 
penawangki', kumua maruruh na te'da 
caccana to panggaukanki', to padamokan 
masainna lan tee lino, la'bi-la'bipa lako 
kamu', natuli situru' pakkaeloran-Na 
Puang Allataala. Te'da napatujukan 
kapaissenan tolino, apa barakka'-Nara 
Puang Allataala to nabenkan. 

13 Ja to kisanga lan tee sura'ki', ia 
mandara to apa miissen ammipahangngi 
ke mibacai. Kiparannuan kumua la 
miissen tongankan, 

14 sanga ia tee too miissen sala- 
salarakan. Ia ke susimi joo, la diangga' 
kamu' nasaba' kami' na moi kami' la 
diangga'kan nasaba' kamu', ke ratu 
pole'mi Puang Isa. 

15 Na iamo joo rannungki', naden 
kuakkattaii la ssitammuan kamu' jolo' 
amminnampa' barakka' manglokkon 
penduan. 

16 Melohra' jolo' la ssitammuan kamu' 
ke malena' lako propinsi Makedonia, na 

ia ke polemo' jio mai la leppang pole'na' 
iti', ammiwa'ding ntulungna' mpatarruh 
kalingkanku' lako tana Yudea. 

17 Apa kusullei joo akkattaku'. 
Misangaraka kumua mangnguragara' la 
male mati'? Misangaraka kumua elohku' 
bangra kuturu'i, tongkumangkada 
kumua, "Io", na cingga'tu'ra 
kumangkada o kumua "Te'da"? 

18 Susi Puang Allataala wa'ding 
dikatappa'i, susi too to kadangki' lako 
kamu' te'da namembalik kumua "Io" 
menjaji "Te'da". 

19 Susi too Puang Isa Almaseh, Anak 
Allataala, to kipangpeissenan lako kamu' 
sola Silas na Timotius, te'da namembalik 
to kadan-Na kumua "Io" menjaji "Te'da". 
Apa sibalikanna, tatta' napau "Io". 

20 Puang Isa mpekaioii ba'tu mpugaukki 
to sininna basse-Na Puang Allataala. 
Iamo joo tamangkada lako Puang 
Allataala kumua, "Amin", battuananna 
tongan, anna dipakala'bih to Puang 
Allataala. 

211amo mpamawatangki' sola ngasan 
antamatappa' lako Almaseh napileiki' 
naputau mesaki'. 

221a toomo mpaassahki' menjaji 
ampun-Na tonna benki' Roh Allataala 
menjaji butti lako kita' kumua la nabenki' 
to sininna apa mangka nabasseanki'. 
23 Pyang Allataala, to nnissen issi 
penawangku', ssa'biina', kumua iamo 
na te'da kujaji male mati' sanga cia'na' 
mpamasse penawa kamu'. 
24Te'da kupassa kamu' to apa 
la mikatappa'i, nasaba' liwa'mo 
kamu' matappa' lako Almaseh. La 
kibalii mandamora kamu', ammila'bi 
masannang. 
2 1 Iamo joo, namangkamo kupattantu 
kumua te'dapa kulamale mati' 
ssitammuan kamu', sanga ia ke 
la malena' mati' tee too la massei 
penawammi. 
2Nasaba' ia ke masse penawammi, 
na inda pole' opa to wa'ding la 
mpakatanana', ke te'dai na ia bang 
una tuu mati' tomangka kupamasse 
penawanna. 
3Tamo patunna to sura' mangka 
kuukiran kamu'. Te'da kulassitammuan 
kamu' ammilasussaira'. Nasibalikanna 
kamu'ra to la mpamariona', sanga 

kuissen kumua ia ke mariona', la mario 
ngasan toda kamu'. 

4Gaja massena' nnukiran kamu' 
joo sura', anna sito'doan wai 
matangku'. Te'da lalo lan penawangku' 
kumua kemmimasussa, apa kukuara 
ammiissenni kumua gaja kupakamoja' 
kamu'. 

> Miissen to tompugauk kasalan 
nampamasse penawa. Ia joo tau te'da 
na aku' manda napamasse, apa kita' sola 
ngasan, ba'tu te'daraka na ia ngasan, 
nadanggi' kurangngan-rangngannii to 
kupau. 

5Ci'di'mora kamu" to tangssessai joo 
tau na kusanga ganna'mo to sessana. 

7 Na ia tee too, la midampanganmira, 
mipakatana tooi, anna danggi' namasse 
gaja penawanna kannoi ka'tu rannu. 

8Iamo joo kumeta'da lako kamu', 
ammipangpekitan pole'i kumua 
mattongan-tongan kamu' mpakamoja'i. 

“Ja to sura' mangka kuukiran kamu' la 
kunii nnuji kamu' kumua tuli madoang 
tongan unara kamu'ka nturu'i to 
pangpatujungku'. 

10 Ta ammidampanganni to tomangka 
mpugauk kasalan lako kalemi, moi aku' 

kudampangan tooi. Nasaba' ia ke denni 
to parallu didampangan, kudampanganni 
sanga Almaseh, ammipumeloi. 

11 Kupugaukki susi joo, nadanggi' 
nataloiki' Ballisi', sanga taissenmo to 
pangtangngaranna. 

12 Ia tongkuratumo jio kota Troas la 
mpangpeissenanna' karebanna Almaseh, 
nabenmo' Puang wattu la mangjama jio, 

13 apa te'da kumasannang sanga 
te'da kusitammu padanta' tomatappa' 
Titus. Jaji, meta'da dampangna' lako 
tomatappa' jio, kumane' tarruh inde' 
propinsi Makedonia. 

14 Apa kurru sumanga' lako Puang 
Allataala to tuli ssolankan nabenkan 
kapataloan, nasaba' memmesa' 
penawakan sola Almaseh! Napakekan 
Puang Allataala mpangpeissenanni to 
karebanna Almaseh, anna kaissenan 
susi bau bunangngu' silele to padang la 
umbo-umbo kinii. 

15 Na ia tee kami' susikan kamanynyang 
napassompan Almaseh lako Puang 
Allataala. Ianna lako to toladisessa, ia tee 
kami' susikan bau kamatean topabuno, 
apa ianna lako to todipasalama', susikan 
bau bunangngu' to mbawa katuoan. 

Na te'da tau to ngkullei mpugaukki tee 
jaman ke te'da natulungngi Puang. 

16 (2:15) 

17 Te'da kisusi to napugauk buda tau, 
kumua ia to kadan-Na Puang Allataala 
napasusi bangri ewanan didangkangan. 
Apa maruruh to akkattaki'. Puang 
Allataala Ia ssuakan mpangpeissenanni 
joo karebanna Almaseh na Iamo 
ngkitakan kumua kipangpeissenanni susi 
to sipato'na taun-Na Almaseh. 

lIa tee kami' te'da to kumua 

mpuji pole' omokan kaleki'. Te'da 
too kisusi tuu mati' tau pira' kumua 
mpangpekitankan sura' mpangpetandan 
kaleki' lako kalemi, iarika surat 
mpangpetandankan jio mai kalemi 
kipangpekitanni lako tolaen. 

2Na kamu'mo sura' mpangpetandan 
kaleki' to diuki' lan penawangki', 
nawa'ding nnissenni sola mbacai sininna 
tau. 

31a tuu lako tau ngkitai to assele' 
jamanki' kumua kamu'mo susi sura' 
to nauki' Almaseh, na kami' napake 
ngkiringngi. Ia joo sura' tangngia dawa' 
dipake nnuki'i, apa Roh Allataala to 
tuo. Te'da too nadiuki' jiong batu susi 

atoranna Nabi Musa, apa diuki' lan 
penawanna tau. 

“Tamo kimangkada susi joo, sanga 
kamatapparanki' lako Puang Allataala 
nasaba' Almaseh. 

“Ja ke kami' te'da kapakulleanki' 
mpugaukki tee jaman, apa Puang 
Allataala mbenkan kapakullean. 

6 Ja mbenkan kapakullean angkiwa'ding 
menjaji pangjama-Na mpangpeissenan 
basse baru, to nabenmiki' Roh 
Allataala apa te'da diuki' lan atoran 
agama. Nasaba' ia ke mpengkulle- 
kulleiki' mpugauk atoran agama dikua 
antadipupenjaji tomelo, la mateki'. Apa 
ia ke matappa'ki' lako Puang Allataala, 
la nabenki' Roh Allataala katuoan melo 
te'da cappa'na. 

7Ta tonna diben joo atoran agama, to 
mbawa kamatean, nadiuki' do' papan 
batu, cundallak to arrang kamala'biran- 
Na Puang Allataala gaja cora jio lindona 
Nabi Musa. Liwa' ia macorana joo arrang 
anna tangsarai to to-Israel ngkitai to 
lindona Nabi Musa, apa te'da namasai 
joo arrang. Jaji, ia kemala'bihhi joo 
atoran agama, to mbawa kamatean, 

8 tantu ia to basse baru, to napangben 
Roh Allataala, la'bi mala'bih pole' opa na 
ia joo atoran agama. 

9 Na ia ke mala'bih joo atoran agama, to 
mbawa pangsessa lako tolino, tantu la'bi 
pole' opa ia mala'bihna joo basse baru to 
nneloran tolino dipupenjaji tomelo. 

10 Sitonganna ia joo apa jolona disanga 
mala'bih, te'damo nadisanga mala'bih 
tee too, sanga nacau'mi mala'bihna 
basse baru. 

1l Na ia ke mala'bih to apa na 
cingga'tu'ra nata'de, tantu ia to apa 
te'da nalata'de, te'da ia cappa'na to 
kamala'biranna. 

12 Baranikan mangkada susi joo, 
nasaba' susimi joo to rannungki'. 

13 Te'da kisusi Nabi Musa ssamboi 
kaen lindona, anna danggi' nakitai 
to-Yahudi sata'de-ta'dena joo arrang 
kamala'biran-Na Puang, naarannai ta'de 
ngasan jio lindona. 

14 Pussakki joo to-Yahudi susi to 
disamboi tangngahna. Ratu lako too 
allo da'tanpa susi to nasamboi kaen to 
tangngahna ke ssa'dingngi atoran agama 
dibaca, anna te'da napahangngi tujunna. 

lapi natitimbak joo kaen, ke memmesa' 
penawai sola Almaseh. 

15 Moi to-Yahudi tee too, da'tan bang 
susi to nasamboi kaen to tangngahna, 
ke ssa'dingngi sura'na Nabi Musa dibaca. 

16 Apa ia ke matappa'mi to tau lako 
Puang, te'damo na susi to nasamboi 
kaen to tangngahna. 

17 Na ia to disanga Puang ntee, iamo 
to Roh Allataala. Na ia to Roh Allataala 
Ila'paranki' jio mai kuasa kamatean. 

18 Na ia tee too tapupangngarrangmo 
to kamala'biran-Na Puang, te'damiki' 
susi to nasamboi kaen to lindota'. Iamo 
joo samasai-sainna ia to sipa'ta' la susi 
sipa'-Na Puang, na saendek-endekkena 
to kamala'biranta' nabenki' Roh Allataala. 
4 t Kiissen kumua Puang Allataala 

mpabarakkannikan tee jaman, 
nasaba' melo penawan-Na lako kami'. 
Iamo joo na te'da kika'tu rannu. 

2Te'da kipugaukki to sininna 
panggaukan membuni to mesirisan, 
tangngia tookan pangnguraga iarika 
tompau sala kadan-Na Puang Allataala. 
Apa Puang Allataala ngkitakan kumua 
tangmembunikan kipangpeissenanni 

to pangngajaran tongan. Kieloranni to 
sininna tau ntimbangkan lan penawanna. 

3Ta ke den tau te'da napahangngi to 
Kareba Kasalamatan kipangpeissenan, 
iamo tandana kumua mangnguju lakoi 
naraka. 

“1a to Ballisi', to ngkuasaii tee lino, 
iamo ssamboii tangngahna tuu lako 
tote'da namatappa', anna te'da nakitai 
to arrangna Kareba Kasalamatan to 
napupangngarrang kamala'biran-Na 
Almaseh to sangrupa bang una Puang 
Allataala. 

> Tangngia kaleki' tee kipangpekareban, 
apa karebanna Puang Isa Almaseh 
kumua Iamo Puang, na kami'mo 
kaunanmi situru' pakkaeloran-Na Puang 
Isa. 

SJa tonna padenni Puang Allataala 
tee lino mangkadai nakua, "La ollong 
to arrang lan kamalillinan." Ia toomo 
nnarrangngii to penawanta', antakullei 
nnissenni to kamala'biran-Na Puang 
Allataala to mangngarrang jio lindo-Na 
Almaseh. 

7 Apa ia tee ewanan, iamo to arrang 
kamala'biran-Na Puang Allataala, dianna 
lan batang kaleki' to te'da nakeangga', 

sanga susikan busu digaraga jio mai 
litak. Susimi joo, napajan kumua ia to 
kuasa mala'bih pole jiora mai Puang 
Allataala, te'da napole jio mai kaleki'. 

8 Disilatukkikan diewa, apa te'da 
kidirimpih. Sumpalingankan, apa te'da 
kika'tu rannu. 

9Liwa' buda tonnewalikan, apa te'da 
lalo nasalaikan Puang Allataala. Moi 
angkipembudamo disessa, apa te'da 
kimate. 

10 Tuli kiperasai lan kaleki' to kamatean- 
Na Puang Isa, dikua anna moi kuasa 
katuoan-Na pajan lan kaleki'. 

11 Battuananna: ia angkituo unapa, 
tuli naancangkan kamatean, sanga 
nturu'kan Puang Isa. Na ia tee jaji anna 
pajan lako tolino kumua tuo pole'i Puang 
Isa, nasaba' nakitai to kuasan-Na lan 
batang kaleki' to la mate. 

12 Jaji, ia to kami' tuli naancangkan 
kamatean, dikua ammiampa' katuoan 
melo te'da cappa'na. 

13 Den diuki' lan Sura' Allataala kumua, 
"Tamo kumangkada-kada, nasaba' 
matappa'na' lako Puang Allataala." 
la joo kada nakanna todakan. Moi 

kami' mangkada todakan, nasaba' 
matappa'kan. 

14 Matappa'kan kumua Puang Allataala, 
to mangka mpatuo pole' Puang Isa, 
la mpatuo pole' todakan, sanga 
memmesa' penawamokan sola Puang 
Isa, antadipangngolo sola ngasan jio 
olo-Na. 

15Ja to kamaparrisan kiperasai Ia 
mipumelona. Nasaba' ia ke sabuda- 
budanna tau mperasai kameloan 
penawan-Na Puang Allataala, sabuda- 
budanna tooi pangkurrusumanga' 
dipaendek de' Puang Allataala, anna Ia 
manda dipakala'bih. 

16 Iamo joo kupaui nena' kumua te'da 
kika'tu rannu. Moi na ia tee batang 
kaleki' disolangngi, apa ia to penawangki' 
allo-allo tuli dibarui. 

17]a tee kamaparrisan kiperasai 
cingga'tu'ra namaringngan too, 
nalampadenankan kamasannangan te'da 
susinna na te'da cappa'na. 

18 Te'da na ia kipikkiri' to apa nakita 
mata to cingga'tu'ra, apa iara to 
tangnakita mata to te'da cappa'na. 

5 1 Nasaba' taissen kumua ia ke 
diro'pokanmi to bola ba'tu burukmi 

to batang kale to tanii mari'pih lan tee 
lino, la napasadianki' Puang Allataala 
jao suruga mesa' bola ba'tu batang 
kale baru te'da cappa'na, to tangngia 
panggaraga tolino. 

2 Sumarro bangki' lan tee batang kale 
tanii mari'pih lan tee lino, nasaba' 
mamali' gajamiki' la mari'pih lan batang 
kale barunta' jao suruga. 

3Ta ke mari'pihmiki' lan batang kale 
barunta', te'damo tamangkale-kale. 

4Padaki' masainna mari'pih lan 
tee batang kale lan tee lino, pada 
tooki' masainna sumarro sanga buda 
kamaparrisanta'. Tangngiara to kumua 
madoangki' la'pah jio mai batang kaleta', 
apa madoangmiki' mari'pih lan batang 
kale panggaragan-Na Puang Allataala, 
anna ia tee batang kale la mate disullei 
batang kale baru to tuo te'da cappa'na. 

> Puang Allataala mpasadianki' joo 
batang kale barunta', nabenki' to 
Roh Allataala menjaji butti kumua la 
napugaukki. 

SJamo joo tamawatang tarruh. 
Taissenni kumua padapiki' masainna 
mari'pih lan tee batang kaleta', pada 

toopiki' masainna te'dapa tatorro sola 
Puang jao suruga. 

7 Nasaba' ia ke tuo unapiki' lan tee 
lino, kamatapparanra lako Puang Isa 
mpatujuki', tangngia apa nakita mata. 

8Mawatangki' moi nala'bi takabudai 
la'pah jio mai tee batang kaleta', 
antawa'ding mari'pih sola Puang. 

9 Tapengkulle-kullei mpemasannangngi 
Puang, la lanpiki' tee batang kaleta', Ia 
jaomiki' suruga sola. 

10 Nasaba' la dipangngolo ngasanki' 
lako Almaseh antapada diben assele' 
panggaukanta', la panggaukan melo, la 
panggaukan gaja'. 

11 Kiissen apara battuananna to ngkasiri' 
Puang. Iamo joo kipengkulle-kulleii anna 
issenni tau kumua ia tee kami' wa'ding 
dikatappa'i. Naissen tongankan Puang 
Allataala. Na kurannuan tooi kumua 
miissenkan. 

12 Te'da kimeta'da kumua ammipujikan, 
apa madoangrakan mben kamu' wattu 
melo to la minii mpumasannangkan, 
ke sioloan kamu' tomajekkong iti' 
to matampo sanga pengkitanna tau, 
tangngia sanga sipa'na. 

13]a ke la mangkada susimokan 
tomame mikita, ia joo urusanki' kami' 
sola Puang Allataala. Na ia ke la 
mangkada matana unapakan, ia joo la 
mipumelona. 

14 Napamasumanga'kan 
pangpakamoja'-Na Almaseh, sanga 
kiissen kumua ia ke mesa' tau mpumate 
sininna tau, pada to kumua sininna tau 
mate ngasanmi. 

15 Matemi Almaseh ssulle sininna tau, 
dikua anna ia to kita' to tuo unapa 
te'damo taturu' pakkaeloranta', apa 
nturu'ki' pakkaeloran-Na Almaseh, to 
mangkamo mate natuo pole" ssulleki'. 

16 Iamo joo na te'damo na pangngampa' 
tolinoki' kipake mpattantui kumua, 
meloraka ba'tu gaja'raka to tau. 

Moi denmo kipattantui meloraka 
ba'tu gaja'raka to Almaseh mpake 
pangngampa' tolinoki', apa te'damo 
kisusi joo tee too. 

17/Ta to memmesa' penawamo 
sola Almaseh, menjaji tau barumo. 
Lanynya'mi to masainna, anna menjaji 
baru ngasanmo. 

18 Puang Allataalara to mpugauk 
ngasanni joo. Nakalino pole'miki' Puang 

Allataala nasaba' Almaseh, namane' 
mbenki' jaman kumua na ia to tolaen 
tapupenjaji todai tonakalino Puang 
Allataala. 

19 Kipangpeissenan kumua Puang 
Allataala mpasikalino pole' tolino na 
kalena, nasaba' Almaseh. Te'damo 
napallan penawai to kasalan tapugauk 
lako Ia. Na ia joo kareba kasikalinoan 
nasuakan Puang mpangpeissenanni lako 
tolaen. 

20 Jaji, topesuannakan Almaseh. 
Nasuakan Puang Allataala mparatuan 
kamu' pepasan-Na. Nasuakan Almaseh 
meta'da lako kalemi, "Pemaringngannii 
penawammi, ammisikalino pole' Puang 
Allataala." 

21 Pyang Allataala mpabalahhi Almaseh 
moi na te'da namadosa. Ia ssulleki', 
nasaba' dosata', anna pupenjaji 
tomeloki' nasaba' memmesa' penawaki' 
sola Almaseh. 

6 1 Ja tee kami', mpangjamankan 

Puang Allataala. Iamo joo 
kimeta'da tongan-tongan lako kalemi, 
nadanggi' mitangmpuinawai to barakka' 
kasalamatan mangka mitarima anna 
membua melo. 

2 Nakua Puang Allataala lan 
Sura' Allataala kumua, "Ia joo 
wattu kupueloh, kusa'dingmo to 
peta'danmu, na kutulungmoko joo wattu 
kamangpasalamatan." Pesa'dingngii, 
iamo tee too to wattu napueloh Puang 
Allataala nanii to tau dipasalama'. 

3 Kipengkulle-kulleii na moi mesa' tau 
te'da la mpasalakan, nasaba' te'da 
namelo ke dicaccai to jamanki'. 

4Tamo joo kipangpekitanni lan sininna 
panggaukanki' kumua tonasuakan 
Puang Allataala. Kiewai kasabbarasan 
moi mangrupa-rupamo kamaparrisan 
kiperasai, susinna disessakan, 
disussaikan, 

> dirambikan, ditarungkukan ba'tu 
disigasa'ikan. Na kipengkullei tongan 
mangjama, biasakan tangmamma', 
biasa tookan tangkumande. 

6 Manassa kumua tonasuakan 
Puang Allataala, sanga mpugaukkan 
kamarurusan, buda kapaissenan 
nabenkan Puang, sabbara'kan sola melo 
penawangki', torro to Roh Allataala lan 
kaleki', mangpakamoja' tongankan, 

7 mpangpeissenankan pangngajaran 
tongan jio mai Puang Allataala, napajan 

kuasan-Na lan jamanki'. Na ia tee 
sininna panggaukan meloki' kipake 
mpangngewai kaleki'. 

8Manassa kumua tonasuakan Puang 
Allataala, moi nataratte'kan tau ba'tu 
napakasiri'kan, moi napujikan ba'tu 
napau gaja'kan. Nasangakan tau 
pangnguraga moi natonganna bang to 
kipau. 

9Den tau te'da natarimakan, moi na 
buda tau naissenkan kumua rasulu'kan. 
Disanga tomatemokan, moi kituo unapa. 
Moi kidisessa, te'da kipumatei. 

10 Tuli mariokan, moi kiperasai 
kamasussan. Mpasugihmokan barakka' 
kasalamatan lako tobuda, moi susikan 
tokaasi-asi dikita. Sitonganna kiampui 
ngasan to sininna apa, moi susikan 
tote'da lalo apa kiampui. 

11 Fe, tomala'bihku' to-Korintus! 
Te'damo apa kibunianan kamu'. 
Kipakamoja' tongan kamu'. 

12 Kipakamoja' kamu', apa kamu'ra to 
te'da mipakamoja'kan. 

13 Floranna' mangkada susi ke 
sipangkadana' anak jajianku', 
"Kupeta'dai kumua, ammipakamoja' 
todakan." 

14 Danggi' mimesa' penawa sola 
totangmatappa' lako Puang Isa, nasaba' 
tangsipato' dipugauk to susi joo. Te'da 
nalasibawa to kameloan na kagajatan! 
Te'da nakullei sialla' tomelo na togaja'! 

15 Te'da nakullei Almaseh la mesa' 
penawa sola Ballisi'! Te'da apa 
napuapa tomatappa' napuapa tooi 
totangmatappa'! 

16 Te'da kasiumputanna Bola Puang 
Allataala na bolana dewata! Na kita'mo 
Bola Puang Allataala to tuo, susi to 
napau Puang Allataala kumua, "La 
mari'pihna' sola tuu lako tau, na la 
torrona' lan tangnga-tangngana. La 
menjajina' Puang Allataala to nasompa, 
na ia tuu lako tau la menjaji umma'-Ku'. 

17 Tamo joo salaii tuu lako tocia' 
matappa' lako Puang Allataala, messarak 
kamu' jio mai tuu lako tau. Danggi' lalo 
misitumbu to apa harang, angkuwa'ding 
ntarima kamu". 

18|a mupuambe'na', na iko la 
kupuanak. Susimi tee kadan-Na Puang 
to makuasa." 

7 1 Fe, tomala'bihku' to kupakamoja'! 
Ia joo basse-Na Puang dipatujui 
ngasanki'. Iamo joo danggi'mo tapugauk 

sininna panggaukan sola pikkirisan 
tangmelo. La takalaja' takasiri' to Puang 
Allataala, anna te'da caccata' naputau 
mesaki'. 

2 Tarimamokan antasipakamoja'! Te'da 
salaki' moi lako mesa' tau. Te'da lalo too 
tau kipesaroi ba'tu kibangkarru'i. 

3 Mangkadana' susi joo, te'da to kumua 
kupasala kamu', nasaba' susi to mangka 
kupau jolona, kumua gaja kupakamoja' 
kamu' na sadiakan tapada mate ba'tu 
tapada tuo sola. 

4Liwa'na' ngkatappa'i kamu', 
mipamariona'. Moi kipembuda mperasai 
kamasussan, liwa'na' matana nasaba' 
kamu', na mario tonganna'. 

> Ta tongkiratumo inde' propinsi 
Makedonia, te'da lalo kimatana. Buda 
kamasussan rratuikan, kasisakkan jio 
mai tolaen, na kamalajatan lan mai 
penawangki'. 

6 Apa Puang Allataala, to tuli mpakatanai 
to toka'tu rannu, ssuai Titus ratu na 
iamo mpakatanakan. 

7 Te'da na ia manda to karatuanna 
Titus mpakatanakan, apa ia toomo to 
nacuritankan to kumua mipakatanai. 
Napauankan Titus kumua gaja 

mali' kamu' la ssitammuanna', 
mipenassannimo to panggaukan jolomi, 
na sadia toomo kamu' mpangkadananna' 
tee too. Iamo joo la'bi mpamario 
pole'na'. 

8 Moi na mangkamo mpamasse kamu' to 
sura' mangka kukiringan kamu', te'damo 
kumenassan nnuki'i. Menassanna' 
tommimasse, apa cingga'tu'ra joo 
kamasseanmi. 

9 Apa masannangmo' tee too. Te'da 
kumasannang, sanga masse kamu, 
apa masannangna', nasaba' ia to 
kamasseanmi mpupengkatoba'mo 
kamu'. Napake Puang Allataala joo 
kamasseanmi to la mipumelona. Jaji, 
te'dara mipurugii to sura'ku'. 

101a to kamassean, to naperasai tau 
situru' pakkaeloran-Na Puang Allataala, 
mpabalik penawa. Na ia ke balikmi to 
penawa, te'damo tau mpenassannii, 
nasaba' la nnampa' kasalamatan. 
Sibalikanna ia to kamassean, to 
naperasai tolino to tangnturu' Puang, 
te'da na mpabalik penawa, apa mpadenri 
kamatean. 

tł La mipikkiri' meloi to assele'na 
kamassean to miperasai situru' 

pakkaeloran-Na Puang Allataala! Ia to 
assele'na kumua ammipengkulle-kullei 
mpangkadanan kalemi, mikaba'ci 
dosa, mikasiri' Puang, mikamali'kan, 
masumanga' kamu', barani kamu' 
ssessai to tokasalan. Ia ngasanmo tee 
minii mpangpekitanni kumua te'da 
mikasalan. 

12Ta to sura' mangka kuuki' lako 
kamu", te'da kuuki'i kukua angkupasalai 
joo tokasalan, te'da too kukua 
angkupangkadananni to todipa'dikki. 
Apa iara kuuki'i, kukua anna manassa 
lako kamu' to sumanga'mi sola 
pangpakamoja'mi lako kami'. Puang 
Allataala ngkitakan. 

131amo joo kimatana. Te'da kimatana 
manda, apa mario tookan, nasaba' 
ngkitakan kamarioanna Titus, to 
mipemasannangngimo sola ngasan. 

14Mangkamo kamu' kupuji lako 
Titus, na melomi sanga te'da una 
mipakasiri'na'. Tongan ngasan to apa 
kipauan kamu', susi too tongan ngasan 
to apa mangka kipujian kamu' lako Titus. 

15 Sanapakamoja'-moja'mimo, ke 
naingaranni kumua tongan-tongan 
kamu' sola ngasan nturu' parentana, 

mitarima meloi, sanga liwa' mikasiri' 
mitaratte' tooi. 

16 Gaja sannangna', nasaba' wa'ding 
kamu' dikatappa'i tongan. 

8 1 Fe, tomala'bihku'! Elorankan 

kipauanni kameloan-Na Puang 
Allataala to jamaa inde' propinsi 
Makedonia. 

2 Da'tanni mario, moi namangkamo 
mperasai kamasussan la'da'. Malaboh 
mangpangben ntulung tolaen, moi 
naliwa' kaasi-asi. 

3 Wa'dingna' mpamanassai kumua 
macanning atinna mangpangben. Biasa 
too napala'bii moi te'da tau ssuai. 

4Napeta'da tonganni lako kami' 
kumua ia ke wa'dingngi napabalian 
toda mpangben pangtulungan ntulung 
umma -Na Puang Allataala jio tana 
Yudea. 

5 La'bi buda ia to napangben na ia 
to kirannuan. Pamulanna mpangbenni 
kalena lako Puang, namane' lako kami' 
susi to napueloh Puang Allataala. 

SJamo joo kipeta'dai Titus namale 
mati' mpatarruhhi tee jaman melo 
rrempun doi' pangtulungan lan tangnga- 

tangngami, sanga iamo mangka 
mpamulai. 

7 Te'da kakuranganmi. Matappa' 
tonganmo kamu', miissenmo to 
pangngajaran tongan na maccamo 
kamu' mangngajahhi lako tau, 
masumanga'mo kamu', na mipakamoja' 
tongankan. Iamo joo kupeta'dai lako 
kalemi anna kamu'mo nomoro' mesa'na 
ntulung umma'-Na Puang Allataala jio 
tana Yudea. 

8 Te'dara kupangpesuanni tee, apa 
kupaissennira kamu' kumua liwa' 
masumanga' to tolaen ntulung padanna 
tomatappa', angkuissenni kumua 
mangpakamoja' tonganmora kamu'ka. 

9 Miissen kumua gaja napakamoja' 
kamu' Puangta' Puang Isa Almaseh. 
Sugih Ia, apa mpupengkaasi-asii 
kalena nasaba' kamu', anna ia joo 
kakaasi-asian-Na mpupessugih kamu'. 

101a ke aku', melo ke mimangkaii 
rrempun doi' pangtulungan to 
mipamulamo tonna taun jolo. Nasaba' 
kamu'mo to mangpamula ssitangngahhii 
sola mpugaukki. 

11 Jaji ia tee too, la mipatarruhhi 
situru' kapakulleanmi. La masumanga' 

kamu' mmangkaii, susi tonna jolona 
gaja masumanga' kamu' tommimane' 
ssitangngahhii. 

12 Ta ke masumanga' kamu' mpangbenni 
situru' to apa miampui, manassa 
masannang Puang Allataala ntarimai. 
Te'da napeta'dai to apa tangmiampui. 

13 Te'da lalo kumua la kupesannangngi 
to tolaen, angkusussai kamu'. Apa melo 
ke pada situlung-tulungki'. 

141a tee too kala'bian ngasanmo 
kamu", jaji sipato'mo ke miganna'ii to 
kakuranganna to tau laen. Na iapa ke 
kakurangan toda kamu', nakala'bian to 
tau laen, natulung toda kamu". Na ia ke 
susii joo, pada-padamiki' sisulle situlung. 

15 Susi to diuki' lan Sura' Allataala 
kumua, "Ia to tosibuda assele'na, 
te'da nakala'bian. Na ia to tosici'di'ra 
assele'na, te'da nakakurangan." 

16 Gaja mangkurru sumanga'kan 
lako Puang Allataala, nasaba' 
napamasumanga'i to Titus susi 
kami' ntulung kamu"! 

17 Natarimai to peta'danki' la male 
mati', sanga madoang meman tooi 
ntulung kamu". 

18 Den too mesa' padanta' tomatappa' 
kisua nasolan. Na nakasiri' tongan 
jamaa la umbo-umbo nanii, sanga melo 
to jamanna mpangpeissenan Kareba 
Kasalamatan. 

19 Na te'da nadikasiri' manda, apa ia 
joo tau mangka toomo napilei jamaa 
inde' la kisolan male mbawai to doi' lako 
kota Yerusalem, naissenni to padanta' 
tomatappa' jio tana Yudea kumua 
macanning atingki' ntulungngi anna 
dipakala'bih to Puang. 

20 Nasolanni joo tau sanga cia'kan 
disanga tomajekkong, nadanggi' naden 
tau mpasalakan nnurusu'i joo doi' liwa' 
buda. 

21 Madoangkan ke manassai kumua 
tomaruruhkan, te'da na situru' manda 
Puang, apa situru' too tolino. 

22 Denpa mesa' padanta' tomatappa' 
laen nasolan Titus. Tuli kikita sipa'na 
napajan kumua manassa madoang 
mangtulung. Na ia tee too la'bi 
madoangpa ntulung kamu' nnurusu'i tee 
pangrempunan doi', nasaba' liwa' kamu' 
nakatappa'i. 

23 Tg tee Titus sangpangjamanku', 
to kusolan ntulung kamu'. Na ia joo 

padanta' tomatappa' dua nasolan Titus, 
lamo nasua jamaa inde' male mati'. Melo 
to sipa'na. Iamo joo napumala'bihhi 
Almaseh. 

24| La mipangpekitan to pangkamoja'mi 
lako, anna issen ngasanni jamaa kumua 
tomangpakamoja' kamu', namanassa 
kumua tongan to apa kipujian kamu'. 

1 Sitonganna te'damo kuparallu 

nnukiran pole' kamu' sura' to 
sudakka lako umma'-Na Puang Allataala 
jio tana Yudea. 

2 Nasaba' kuissen kumua mikabudai 
massudakka, na mangkamo kamu' 
kupuji lako to-Makedonia. Kupauanni 
kumua, "Ia unapa tonna taun jolo anna 
sadiamo tuu lako padanta' tomatappa' 
jio tana Akhaya la massudakka." Na ia 
to kamasumangatanmi mpamasumanga' 
toda buda tau inde' propinsi Makedonia. 

3Na ia tee too kusuamo to Titus mati' 
sola joo padanta' tomatappa' dua, anna 
ia to apa mangka kupujian kamu' te'da 
nakareba angin bangra. Apa la sadiamo 
kamu' mangtulung, nasaba' mangkamo' 
mpauanni to-Makedonia kumua sadia 
jolomo kamu' mangtulung. 

4Danggi' na ia ke malena' mati', naden 
to-Makedonia mpeundiina', na ia ke 
te'dapi misadia, liwa' kupusiri', nasaba' 
mangkamo' mpauanni kumua gaja 
kikatappa'i kamu'. Na moi kamu' la 
mipusiri' too! 

amo joo kupikkiri'i kumua parallu 
kusua jolo mati' to Titus sola joo 
padanta' tomatappa' dua, anna urusu'i 
to sudakka to mangka mipangngakui. 
Iamo kupugaukki susi tee, kukua anna 
ia ke ratuna' mati', sadia jolomo joo 
sudakkami. Na ianna susi joo, manassa 
macanning atimmi mangpangben, te'da 
midiparuku. 

6 Ingaranni tee! Ia to tonnamboh ci'di' 
banne, ci'di' toora assele'na la natarima. 
Na ia to tonnamboh buda banne, buda 
too assele'na la natarima. 

"Ia to tau pada la mangpangben 
situru' canning atinna. Danggi' naturu'i 
nuku-nuku ba'tu naparukuri, sanga 
iara napakamoja' Puang Allataala to 
tomacanning atinna mangpangben. 

8Makuasa Puang Allataala Ilokkon 
sininna barakka'-Na, ammituli nnampuii 
to sininna apa miparallui. Na ia ke 
susii joo, sadiamo kamu' mpugauk 

mangrupa-rupa kameloan, ntulung 
tokakurangan. 

9 Susi tee to diuki' lan Sura' Allataala 
mpau Puang Allataala kumua, "Mamasei 
lako tokaasi-asi, te'da cappa'na 
kameloan penawan-Na." 

10 pyang Allataala mpasadianni banne 
to tomangngamboh sola kande Ia 
nakande. Susimi joo napasadian kamu' 
apa to miparalluinna, nabarakka'i to 
pangpabenganmi anna mangngassele' 
melo. 

1 La napabarakka'i kamu' to sininna 
apa miparallui, ammituli mangpangben 
situru' canning atimmi. Na ia ke kitawa- 
tawanni to-Yudea to pangpabenganmi, 
buda tau la mangkurru sumanga' lako 
Puang Allataala. 

1? Nasaba' ia tee panggaukan melo 
mipugauk, te'da nalangganna'i mandari 
to kakuranganna umma'-Na Puang 
Allataala jio tana Yudea, apa la 
napusaba' too nabuda tau mangkurru 
sumanga' lako Puang Allataala. 

131a ke nakitai umma'-Na Puang 
Allataala jio tana Yudea tee panggaukan 
melomi, la mpakala'bihhi Puang 
Allataala, nasaba' nakitai kumua 

mangkamo mitarima to karebanna 
Almaseh, ammituru' tonganmi. Buttinna 
kumua mangpangbenmo kamu' situru' 
canning atimmi lako to-Yudea sola 
tolaen. 

14 Ja ke susimi joo nakamali' kamu', 
napassambajangan kamu' lako Puang 
Allataala, nasaba' nalokkonmi Puang 
Allataala to barakka'-Na lako kamu. 

15 La mangkurru sumanga'ki' lako 
Puang Allataala sanga pangpabengan-Na 
to te'da susinna! 

10 1 Den ba'tu pira-pira tau lan 

tangnga-tangngami ssangana' 
kumua, baranina' ke sikambelaki', 
porrokanna' ke sioloanki'. Apa ia tee aku' 
melo penawangku' na tangmakarrah 
toona' susi Almaseh meta'dana' lako 
kalemi kumua, 

2 danggi' miparukuna' mangkada 
makarrah ke sitammumiki'. Nasaba' 
kuakkattai la nnatoro'i tuu mati' tau 
tossangakan kumua ia to sipa'ki' susi 
sipa'na totangmatappa'. 

3Tonganna kumua tolinokan, nasaba' 
tuo unapakan lan tee lino, apa 
ia to panggaukanki' te'da nasusi 

panggaukanna tolino to tangnturu' 
Puang. 

1Jaji, ia ke sioloankan ewalingki', 
te'da kipake kapaissenan tolinoki', apa 
kuasan-Nara Puang Allataala kipatalo. 
Iamo joo kuasan-Na kipake ntaloi 
te'gehna tompasala pangngajaran 
tongan, 

3tomatampo, na tohhalangngi tau 
nnissen Puang Allataala. Na ia joo 
kuasan-Na kipake too mpabalik 
pangtangngaranna tau, anna menturu' 
lako Almaseh. 

6 Na japi kisadia la ssessai sininna to 
totangnturu' unapa Almaseh, ke mituru' 
tonganmi to Almaseh. 

7 La mipikkiri'i to tonganna. Ia to tau 
ssanga kalena taun-Na Almaseh la 
nasanga too kumua moi kami' taun-Na 
todakan Almaseh. 

8Te'da kupumasiri'i ke tuli mpujina' 
kaleku' nasaba' ia to kuasa nabenmokan 
Puang. Na ia joo kuasa dibenkan la 
mpemawatangngira kamu', tangngia la 
ssolangngi kamu". 

9 Cia'na' ke misangai kumua sininna to 
sura'ku' kupakeri mpakalaja' kamu". 

10 Susinna ke nakua tau, "Barani 
na matongko to Paulus lan sininna 
sura'na. Apa ianna ratumo lan tangnga- 
tangngata', tangmatongkomi na te'da 
lalo nakebattuan to kada-kadanna!" 

111a to tomangkada susi joo la 
naingaran kumua, ia ke ratumo' lan 
tangnga-tangngami la kupugauk susi 
unamo to kuuki' lan sininna sura'ku'. 

12 Tantu te'da kibarani la mpapada 
kaleki' to tompuji kalena. Liwa' ia bango' 
tuu lako tau! Nasaba' nggaragan ia 
pesuka' kalena to napake ssukatan 
kalena. 

13 Te'da kami' kisusi joo. Te'da kipujii 
to apa te'da nasipato' la dipuji. Na ia ke 
mpujikan kaleki', iara kipuji to jamanki' 
to napabarakkanankan Puang Allataala. 
Na moi lako kamu' disuakan male 
mpangpeissenan Kareba Kasalamatan. 

14 Jaji, te'da kiliwannii to tondok 
disuankan njamai ke kisangai kumua lan 
kamu' to tondok dipattantuanmokan, 
sanga jolomokan mpangpeissenan 
karebanna Almaseh lako kamu'. 

15 Te'da kipujii to apa te'da nasipato' 
dipuji, na te'da too kipuji kaleki' 
mpaui kumua ia to assele' jamanna 

tau laen sitonganna assele'ki'. 
Sibalikanna kiparannuan kumua 
samatappa -tappa'mimo lako Almaseh, 
ammisangkasiri'-siri nakan, nasaba' 
jamanki' lan tangnga-tangngami situru' 
to napattantuanmokan Puang Allataala. 

161a ke susimi joo, wa'dingmokan 
mpangpeissenan Kareba Kasalamatan jio 
tondok laen to misikambelan, to te'dapa 
nadipattantu lako tau laen, na te'da 
kipuji kaleki' mpaui kumua ia to assele' 
jamanna tau laen sitonganna assele'ki' 
ade". 

17 Den diuki' lan Sura' Allataala kumua, 
"Ta to tomangpuji, iara la napuji to apa 
napugauk Puang." 

18 Nasaba' ia to tompuji kalena, te'da 
naissenni kumua la natarimaraka 
Puang Allataala. lara to tonapuji Puang 
Allataala nnissenni kumua natarimai 
Puang Allataala. 

1 1 t Sabbara' kamu' jolo', sanga 

la mpujipa' kaleku' ci'di' susi 
tobango'! Kuissen kumua sabbara' 
kamu'! 

2Masussana' mpikkiri' kamu' susi 
masussanna Puang Allataala. Susi kamu' 
anakdara, na aku'mo to nnatoro'i to 

kasitangkasanmi sola mesa' muane, 
iamo to Almaseh. Na madoangna' 
mbawa kamu' lako Almaseh susi mesa' 
baine to te'dapa nalambanni muane. 

3 Apa magiangna', iamo ke denni to 
mpalao sala kamu' ammicia'mo matappa' 
tongan lako Almaseh susi jolona. Susi 
todai Hawa tonna anu' tonna ssedei ulah 
napalao salai. 

4Nasaba' susi to kumua masannang 
bang kamu' ntarimai to tomale mati' 
nakua kumua la naajahhi kamu' 
karebanna Puang Isa na Kareba 
Kasalamatan, apa sitonganna gaja 
silaenan na ia to mangka kiajaran kamu'. 
Na susi too kumua madoang bang too 
kamu' ntarima roh to gaja silaenan Roh 
Allataala to mangkamo mitarima. 

?Te'da lalo nacau'na' tuu mati! tau to 
ssanga kalena rasulu' te'da susinna. 

6 Moi na te'da kumacca mangkada- 
kada, apa tangngiana' tobango' jiona 
kapaissenan, nasaba' kuissen to 
pangngajaran tongan, na tuli kupabuttii 
lako kalemi lan sininna kadangku'. 

7Ta tongkupangpeissenan 
Kareba Kasalamatan lako kalemi, 
mpamajiongna' kaleku' makkareso na 

iamo joo kunii mpamatande kamu' sanga 
moi pissen te'da kupeta'dai kamu' to 

la kuputuona. Ammisanga ora' kumua 
iamora joo kupusala lako kamu'! 

8 Ta tongkupangjaman kamu', 
natulungna' jamaa jio tondok laen. 
Wa'ding dipau to kumua kubangkarru'i 
joo jamaa laen, kuwa'ding mpangjaman 
kamu'. 

9Ta joo wattu ke denni kaparalluanku', 
moi mesa' te'da kupeta'dai kamu' 
to la kuputuona. Apa ia to padanta' 
tomatappa' inde' propinsi Makedonia 
ratu ngganna'i to kakuranganku'. Kujagai 
melomo anna te'da kusussai kamu' 
mpeta'dai to la kuputuona, na la kujagai 
tarruh nate'da kusussai kamu'. 

10 Moi umbo-umbo nanii iti' tana 
Akhaya, te'da tau la nnanggaina' mpuji 
kaleku', sanga te'da kupeta'dai kamu' 
to la kuputuona. Ia tee aku' taun-Nana' 
Almaseh na tongan tee kupau. 

ll Tg ke te'da kupeta'dai kamu' to la 
kuputuona, misangaraka kumua iamo 
kupugaukki, sanga te'da kupakamoja' 
kamu'! Naissen Puang Allataala kumua 
kupakamoja' kamu'. 

121a to apa mangka kupugauk, la 
kupugauk tarruh. Te'da kulampeta'dai 
kamu' to la kuputuona, anna ia tuu 
mati' tau to ssanga kalena rasulu' te'da 
nawa'ding mpuji kalena anna mangkada 
kumua susikan. 

13 Rasulu' tangtongan tuu lako tau. 
Mpalao sala tau, ssanga kalena 
rasulu'-Na Almaseh. 

14 Te'da namejangngaran ke susii joo, 
nasaba' moi Ballisi' ssullei too kalena 
mpuarrang arrang malaeka'-Na Puang 
Allataala. 

15 Jaji, te'da too namejangngaran, ke ia 
tuu lako tompangjaman Ballisi' ssanga 
toda kalena tompangjaman Puang 
Allataala. Apa la nnampa' una balahna 
siangga' to panggaukanna. 

16 Susi to pura kupau kumua, danggi' 
naden tau ssangana' tobango'. Apa 
ia ke den kamu' ngkita tobango'na', 
pugaukmi susi to migaukan tobango', 
ammieloranna' kupuji kaleku' ci'di'. 

17 Ia tee apa kupau, te'da kumangkada 
situru' pakkaeloran-Na Puang, apa 
susira' tobango' mpuji kaleku'. 

18 La mpuji todana' kaleku', sanga buda 
tau mpuji kalena nasaba' kapakullean 
kalena. 

19 Susi to kumua masannang bang 
kamu' ntarimai to tobango', nasaba' 
misanga kumua tomacca kamu'! 

20 Susi to kumua mieloran bang to tau 
mparenta kamu' susi kaunanna, nnuraga 
sola nnala apammi, naangga' majao to 
kalena na kamu', na nggarra' kamu'! 

21 Masiri'na', sanga gaja tangkisara 
mangpanggaukan susi joo! Apa ia ke 
baranii to tolaen mpuji kalena, moi 
aku' barani todana'! (Mangkada susira' 
tobango' tee.) 

22 To-Ibraniraka tuu mati'? Moi aku' 
to-Ibrani todana'. To-Israelraka tuu 
mati'? Moi aku' to-Israel todana'. 
Bati'naraka Nabi Ibrahim tuu mati'? Moi 
aku' bati'na todana'. 

23 Tompangjamanraka Almaseh tuu 
mati' tau? Mangkada susina' tobango' 
tee, "Aku'mo tompangjaman Almaseh 
la'bi melo." La'bi tangmekabo'jo'na' 
aku' mangjama, la'bi pembudamo' 
aku' ditarungku, la'bi pembuda toona' 
dirambi, na tuli ci'di'mora kumate. 

24 Pellimamo' nacalla to-Yahudi, 
kudirambi sipentallung pulo kasera. 

25 Pentallunmo' dirambi. Den too 
kudisilekko'i batu. Pentallunmo tallan 
to kappala'ki', na pissenmo' nnawang- 
ngawang sangngallo sangbongi jiong 
tasik. 

26 Pembudamo' mperasai pa'dik lan 
kalingkanku'. Susinna napakalaja'na' 
parampo', abala' wai saba', abala' jio 
mai to-Yahudi, na abala' jio mai bangsa 
tangngia to-Yahudi, abala' lan kota na 
salean kota, abala' jiong tasik, abala' jio 
mai tomatappa' tangtongan. 

27 Gaja makkaresona', 
tangmekabo'jo'na' mangjama, 
pembudamo' tangmamma', 
tangkumande, tangmangngiso', 
puasa, macakke' na tangmangpakean. 

28 Te'da na ia manda joo, apa allo-allona' 
ngkagiangan sininna jamaa. 

291a ke denni totangmasannang 
sanga te'dapa namasaranian, moi aku' 
tangmasannang todana'. Ia ke denni 
tau disede na mpugauk dosa, moi aku' 
masussana' mpikkiri'i. 

301a ke la paralluna' mpuji 
kaleku', mpujina' kaleku' sanga 
te'da kapakulleanku'. 

31 Pyang Allataala, Ambe'-Na Puang Isa, 
nnissenni kumua te'da kumangnguraga. 
Ia dipakala'bih te'da cappa'na. 

32 Ta tonna wattunna mangparenta 
Raja Aretas, kujio kota Damsyik, ia 
to gubernur ssuai to surudadu njagai 
babangan kota la njokkona'. 

33 Apa dipatamana' buriah kudirorro' jao 
mai to'tok betteng. Susimi joo kula'pah 
jio mai gubernur. 

1 2 1 Te'da bua'na to tau mpuji 

kalena. Apa diparukuna' mpuji 
toda kaleku' to apa mangkamo 
napakitanna' Puang Allataala. 

2 Den kuissen mesa' tomatappa' 
lako Almaseh to sangpulo a'pa'mi 
taunna mangkanna disolan cingga'tu' 
de' suruga kaminang majao. Te'da 
kupahang tonganni kumua batang 
kalena tonganrika disolan, iarika 
pengkitanna bangra, apa Puang Allataala 
nnissenni. 

3Ta to kuissen kumua ia joo tau disolanni 
tama suruga. Te'da kupahangngi kumua 
batang kalena tonganrika disolan iarika 

pengkitanna bangra. Puang Allataala 
nnissenni. Ntuumo jio nanii joo tau 
ssa'dingngi to kada melo te'da susinna 
anna te'da nakullei tolino mpaui, na 
te'da too nadieloran mpaui. 

(12:3) 

“Tara joo tau la kupuji, apa te'da 
kulampuji kaleku'. Ia manda la kunii 
mpuji kaleku' to katangpakulleanku'. 

6 Apa ia ke la madoangna' mpuji 
kaleku', te'da kulampugauk kabangosan, 
nasaba' katonganan to la kupau. Apa 
nta'tanna' kaleku', anna, ia ke den tau la 
mpujina', ia manda to panggaukanku' to 
mangkamo nakita iarika nasa'ding to la 
natimbang, 

7 tangngia to pengkitangku' to te'da 
susinna. Apa nabenna' Puang Allataala 
sangrupa kamaparrisan, anna danggi' 
kupumatampoi joo pengkitangku'. Ia 
joo kamaparrisan susi duri ntossokna', 
napake tonasua Ballisi' mbunona', anna 
danggi' kumatampo. 

8 Pentallunna' massambajang lako 
Puang Allataala, anna Ila'paranna' jio 
mai tee kamaparrisan. 

9Te'da nala'paranna' apa napebaliina' 
nakua, "Kubarakka'iko na ganna'mo joo 

barakka'-Ku' lako iko, nasaba' iara nala'bi 
pajan to kuasang-Ku' ke tangpakulleko." 
Iamo joo kula'bi masannang mpuji 
kaleku' ke tangpakullena', nasaba' 
ia ke tangpakullena', iara joo wattu 
kusa'dinganni to kuasan-NaAlmaseh 
nnampaina'. 

10 Jaji, la'bi masannangra' ke 
tangpakullena', ke tangdiangga'na', 
ke mapa'dikna', ke disessana', ke 
masussana', nasaba' mpangjamanna' 
Almaseh. Mariona', nasaba' ia to wattu 
kunii tangpakulle, ia toomo joo wattu 
nabenna' Almaseh kapakullean. 

11 Sitonganna ia to kupau nena' susimo' 
tobango', nasaba' mpujina' kaleku'. 
Apa miparukuna' mpugaukki susi joo, 
nasaba' kamu'ra to la mpujina'. Na moi 
nate'da bua'ku', apa te'da lalo nacau'na' 
tuu mati' tau to ssanga kalena rasulu' 
te'da susinna. 

121a tongkuiti', napakena' Puang 
Allataala mpugauk buda tanda 
mejangngaran sola apa-apa laen to te'da 
susinna, sabbara'na' njama jamanku' 
lan tangnga-tangngami. Iamo buttinna 
kumua rasulu' tonganna'. 

13 Jmbora kukua mpamajiong kamu' 
na jamaa laen? Ia mandara kuissen 
kupusala kumua te'da kupeta'dai 
kamu' to la kuputuona. Ia ke susii 
pale' joo, dampangan bangmo', sanga 
tangmaruruhna'! 

14Na ia tee too mangpentallunnamo' 
sadia la male mati'. Apa te'da 
kulampeta'dai kamu' to la kuputuona, 
sanga ratura' la ntulung kamu'. Tangngia 
apammi kukadoangngi, apa kamu'ra. 
Nasaba' tangngia anak to nnangaran 
kaparalluanna tomatuanna, apa 
tomatuannara nnangaran kaparalluanna 
anakkana. 

15 Tamo joo namacanning atingku' 
mpangbenni to sininna apa kuampui, 
moi batang kaleku' kupangben too 
nasaba' kamu'. Na ia ke susimo' joo 
mpakamoja' kamu', te'da nasipato' ke 
te'damo mipakamoja'na'! 

16 Kamu' nnissenni kumua te'da lalo 
kupeta'dai to la kuputuona. Apa den 
unapa kamu' pale', to mangkada kumua 
kupesaroi kamu', nasaba' tokalasina'! 

17 Te'da lalo natongan tuu! Iaraka tuu 
mati' tau kusua mati' kupake mpesaroi 
kamu'? 

18 Kusuamo mati' to Titus, na den too 
mesa' padanta' tomatappa' laen kusua 
anna male sola. Napesaroira kamu'ka 
Titus? Kamu' nnissenni kumua ia to aku' 
sola Titus mesa'ra akkattaki' mangjama 
sola, anna sangrupa toora to sipa'ki'. 

19 Mbai misangai kumua sininna tee 
kuukiran kamu' mpangngewankan 
kaleki' jio olomi. Ee, tokupakamoja'! 
Puang Allataala ngkitakan kumua 
sitonganna sininna tee apa kiuki' 
situru'ra pakkaeloran-Na Almaseh. Na 
sininna to kiuki' ba'tu kipugauk, la 
napumawatang kamatapparanmi. 

20 Magiangna' kumua, ia ke iti'mo', 
ia to kamu' te'damo misusi to 
kukadoangnginna, na moi tee aku' te'da 
toomo kususi to mikadoangnginna. 
Danggi' na ia ke iti'mo' anna ia 
mandamo kukita to tosibobo', 
tomapa'dik ati, topangmabirisan, 
tompangngundaran mesa kalena, 
tompau gaja' tolaen, tomangpeasa, 
tomatampo na tomangpasisala-sala. 

21 Magiangna' kumua, ia ke iti'mo', la 
napamajiong pole'na' Puang Allataala 
lan tangnga-tangngami. Magiangna' 
kumua la kumillakna', nasaba' buda tau 

lan tangnga-tangngami to tomadosamo 
jolona na te'da bang unapa namenassan, 
apa da'tanpa manggauk sala, mpugaukki 
to panggaukan tangmelona, ba'tu 
totangsipato' dipugauk. 

1 2 1 Mangpentallunnamo' tee la 

male mati'. Den diuki' lan Sura' 

Allataala kumua, "Iapi nawa'ding dira'tah 
kara-karana to tau ke denni dua ba'tu 
tallu sa'bi." 

2Ta tongkutorro iti mangpenduan, 
mangkamo kupangngingaran to 
tompugauk dosa. Na ia tee too, ke 
te'dapa kuratu mati' mangpentallun, 
kudadu' to pangngingaranku' lako joo tau 
na tau laen, kumua ia ke ratumo' mati', 
te'damo nala'pah jio mai pangcallaku'. 
3Mane'ri la miampa' ngasan buttinna 
to mikadoangngi kumua manassa 
tonasuana' Almaseh mparatuan kamu' 
pepasan-Na. Te'da natangkullei to 
Almaseh mpaissenni kamu' kasalanmi na 
sessa kamu. 

4Tangnakullei Almaseh tonna 
dipampang, apa ia tee too tuo pole'mi 
nasaba' kuasan-Na Puang Allataala. Moi 
tee kami', to memmesa' penawamo 
sola Almaseh, tangkikulle toda, apa ia 

ke iti 'mokan la miperasai kumua ia to 
kami' sola Almaseh mangka naben kuasa 
Puang Allataala. 

>La mparessa kamu' kalemi kumua 
mipahang tonganraka apara battuananna 
matappa' lako Almaseh! Miissen kumua 
torromo Puang Isa Almaseh lan kalemi. 
Ia ke te'dai natorro Almaseh lan kalemi, 
te'da naakui kamu' Puang Allataala. 

6 Kurannuan mikanassai kumua ia tee 
kami' naakuimo Puang Allataala kumua 
rasulu'-Nakan. 

7Massambajangkan lako Puang 
Allataala nate'da mipugauk kasalan. 
Te'dara kimassambajang susi joo la 
mpamanassai kumua naakuikan Puang 
Allataala, apa kikuara mipugaukki to 
pakkaeloran-Na Puang Allataala, moi 
naden tau ssangakan kumua te'da 
naakuikan Puang Allataala. 

8 Ta ke ratukan mati', te'da kilannewai 
to pangngajaran tongan, apa 
kipangngewairi. 

9 Masannangkan ke tangkikullei, na 
kamu' to ngkullei. Kipassambajangan too 
kamu' lako Puang Allataala, ammimenjaji 
tote'da caccana. 

101amo kuuki'i tee sura' ta'bulu' 
te'dapa kuiti' misolan, anna ia ke 
ratumo' mati' keanu', te'damo kuparallu 
makarrah lako kamu' mpake kuasan-Na 
Puang, sanga nabenmo' joo kuasa 
la mpemawatangngira kamu', te'da 
nalassolangan kamu'. 

11 Fe, tomala'bihku' sola ngasan! 
Katampakanna, la mario kamu' sola 
angahhi to la mipumakassingna. Tarimai 
to sininna pangpangngingaranku'. 

La mesa' penawa kamu' misikalino, 
anna ampai kamu' Puang Allataala. 
lamo Puang mangpakamoja' sola 
mangpasikalino. 

12 pada sisalama' kamu' susi sipato'na 
lako padanta' tomatappa'. Sininna 
umma'-Na Puang Allataala inde' 
ngkiringan kamu' sallangna. 

13 Dennaa upa' nabarakka'i kamu' 
Puang Isa Almaseh, napakamoja' kamu' 
Puang Allataala, sola napamesa' penawa 
kamu' Roh Allataala sola ngasan. 
Padamo jolo' too. Sallangki' mati', Paulus 

14 (13:13) 


Galatia 


1 | Ja tee sura' pole jio mai akur, 
Paulus, sola padanta' tomatappa' 
to kusolan, kikiring lako jamaa jio 
tana Galatia. Ia tee aku' mesa' rasulu' 
tangngia napilei tolino, tangngia too 
nasua tolino, apa nasuana' Puang Isa 
Almaseh sola Ambe' Puang Allataala, 
to mangka mpatuo Puang Isa jio mai 
kamatean. 

2 (1:1) 

3Dennaa upa' nabarakka'i kamu' 
Ambe'ta' Puang Allataala sola Puang Isa 
Almaseh, naben kamu' kamasannangan. 

“Ta to Puang Isa mangka mpangben 
kalena dibuno situru' pakkaeloran-Na 
Ambe'ta' Puang Allataala, dikua anna 
dampanganki' to tomadosa, danggi'mo 
tatuo susi togaja' lan lino. 

"La mpakala'bih tarruhki' Puang 
Allataala te'da cappa'na! Amin. 

6 Jangngahna' aku', sanga madoi' 
bang kamu' mboko'i Puang Allataala 
to mpileimo kamu' menjaji umma'-Na. 
Torro sala bang to pangpakamoja'-Na 

Almaseh, nasaba' male kamu' nturu' 
kareba kasalamatan laen. 

7 Na ia to laenna tangngia ia Kareba 
Kasalamatan, apa denri tau la mpalao 
sala kamu' na madoang la mbalikki to 
karebanna Almaseh. 

8Moiraka na kami' ba'tu malaeka' jao 
mai suruga mpangpeissenanni to Kareba 
Kasalamatan ke sisalai to mangkanna 
kipangpeissenan lako kamu', ake'mo 
nakannai tampak ropu. 

9 Susi to mangkamo kipauan kamu', 
kudadu' pole' kupau kumua, ia ke 
denni tau mpangpeissenan Kareba 
Kasalamatan, na te'da nasusi to 
mangkannamo mitarima, la ditampakkii 
ropu. 

10 Na umbo nakua, pangkabudaian 
tolinoraka to kuangah? Te'da, apa 
pangkabudaian-Na Puang Allataala. 
Ba'tu nnangahra'ka lalan dikua 
nakabudaina' tolino? Ia ke nnangah 
unapa' lalan dikua nakabudaina' tolino, 
manassa tangngiana' taun-Na Almaseh. 

11 Fe, kamu' to kupusile'to! Kupauan 
kamu' kumua, ia to Kareba Kasalamatan 
kupangpeissenan, tangngia curita 
nagaraga tolino, 


GALATIA 1.12-17 3 


12 Sanga te'da kutarima jioi mai tolino. 
Na tangngia too tolino nnajahhina', apa 
kutarima jio mai Puang Isa Almaseh to 
mpangpekitan kalena lako aku'. 

13 Misa'dingmo to panggaukanku' tonna 
tee, tongkumangngagama to-Yahudipa, 
kumua liwa' kusessa to tomatappa' lako 
Puang Isa na la kusabu'i, 

14 angkusamacca-maccanna lan agama 
Yahudi, kucau' ngasanni to sangbara'ku' 
jio bangsaku', sanga liwa' kukanana'i to 
atoran tojoloku'. 

15 Apa moi nasusi joo, ia to Puang 
Allataala mangka mpileina' tongkulan 
unapa ba'tangna indoku', na Iamo 
mpakedoi penawangku', sanga 
kameloan penawan-Na lako aku'. 

16 la tonna puelohmi Puang Allataala, 
napangpeissenanmi to Anak lako aku' lan 
pengkita, kumua la kupangpeissenanni 
lako bangsa tangngia to-Yahudi. 

Na ia joo wattu te'damo kupeta'da 
pangngampa'na tolino. 

17 Susinna te'damo kumale lako kota 
Yerusalem, ssikitanni to tojolomo ia 
menjaji rasulu' na aku', apa ta'pa 
malena' lako tana Arab, kumane' male 
pole' lako kota Damsyik. 

18 Tallung taun mangkanna joo, 
kumane' male lako kota Yerusalem 
mpessitammui Petrus, kumangbongi jio 
bolana sangpulo a'pa' bonginna. 

19 Apa ia to rasulu' laen te'da kusikita, 
Yakub mandara to sile'to-Na Puang Isa. 

20 Puang Allataala nnissenni tee 
kuuki' kumua nang tongan, na te'da 
kumangnguraga. 

21 Mangkai joo malemo' lako tana Siria 
sola Kilikia. 

22 Ta joo wattu, te'da bang naperupana' 
to jamaa jio tana Yudea. 

23 Apa ssa'ding bangri kareba kumua, 
"Ia to tau mpakario-rioki' tonna 
tee, ia too allo mpangpeissenan omi 
karebanna Puang Isa, na mangkamo 
mpengkulle-kullei tonna tee mparuku 
tau mbokotii." 

24 Mpakala'bihmi Puang Allataala, 
nasaba' ia to apa jaji lako aku'. 

lIa tonna ganna' omo sangpulo 

a'pa' taunna, male omo' lako kota 
Yerusalem sola Barnabas, angkusolan 
tooi to Titus. 

2 Malena' lako kota Yerusalem, nasaba' 
nasuana' Puang Allataala. Kusitammu 
pekaamberan jamaa jio, la mpamanassai 

apa issinna to Kareba Kasalamatan 
to mangkamo kupangpeissenan lako 
bangsa tangngia to-Yahudi, dikua 
nadanggi' nalao sala to kupugaukkuna 
too allo ba'tu ia to mangkannamo. 

3Ta to solaku' Titus, to-Yunani, te'da 
too nadiparuku massunna' situru' atoran 
agama to-Yahudi, 

4moi naden ba'tu pira-pira tau Ia 
mpangpeparukuanni. Puang Isa Almaseh 
mangka Ila'paranki' jio mai atoran 
agama, apa ia tuu lako tau to sitonganna 
tangngia padanta' tomatappa' mentama 
buni tangnga-tangngata' la hhalangngii 
to kadila'paranta', dikua napukaunan 
pole'ki' atoran agama. 

5 Apa moi ci'di' te'da kilamenturu' 

lako kalena, dikua na ia to Kareba 
Kasalamatan to mangka mitarima te'da 
nadipasirau pangngajaran tangtongan. 

6 Na ia tuu lako pekaamberan 
jamaa, tokaissenan, moi umbo susi 
mapangka'na, te'dara silaenanna tee 
aku', sanga ia to Puang Allataala te'da 
tau napasilaenan. Moi matumba ia 
tee mai tokaissenan, te'da nasuana' 
rrangngannii pangngajaran laen. 

7 Apa sibalikanna natarimai 
kumua dipabarakkannimo' jaman 
la mpangpeissenan Kareba Kasalamatan 
lako bangsa tangngia to-Yahudi, 
susi Petrus mpangpeissenan Kareba 
Kasalamatan lako to-Yahudi, 

8hasaba' Puang Allataala mbenna' 
kuasan-Na menjaji rasulu' lako bangsa 
tangngia to-Yahudi, na Ia too mpangben 
kuasan-Na lako Petrus la menjaji rasulu' 
lako to-Yahudi. 

2? Yakub, Petrus, na Yahya direken 
paloloan lan jamaa. Ia tonna 
katappa'imi kumua Puang Allataala 
mpabarakkannina' tee jaman, 
sisalama'mokan Barnabas sola tuu 
lako tau, kumua mesa' penawamokan. 
Ia to aku' sola Barnabas male lakomokan 
bangsa tangngia to-Yahudi, na ia male 
lako to-Yahudi mpangpeissenan Kareba 
Kasalamatan. 

10 Samari peta'danna kumua 
angkiingaranni tee mai to makario-rio, 
anna ia joo kiingaran tarruhhi. 

111a tonna ratumo Petrus jio kota 
Antiokhia, kuewai jio olona tobuda, 
sanga susi tee to kasalan napugauk: 

12 Tg tonna ratumo to tonasua Yakub, 
messarakmi Petrus jio mai totangngia 
to-Yahudi nacia'mo kumande sola, 
moi namangkamo kumande sola. 
Napugaukki susi joo, nasaba' malaja' 
lakoi tau to mangngajahhi kumua 
sininna tomatappa', moi bangsa 
tangngia to-Yahudi, nang la disunnarri. 

13]a tee mai to-Yahudi pira' to 
saranimo, turu' todami majekkong 
susi to napugauk Petrus, naarannai to 
Barnabas turu' todami mpugaukki susi 
joo. 

14 Ta tongkukitami kumua ia to 
napugaukkuna te'damo nasusi to 
natuntunna Kareba Kasalamatan, 
kukuamo lako Petrus jio olona tobuda, 
"Ia ke mesa'ko to-Yahudi, apa te'damo 
muturu' atoranna to-Yahudi, umbora 
la mukua mparuku bangsa tangngia 
to-Yahudi la nturu' atoranna to-Yahudi?" 

15Ja tee kami' to-Yahudikan situru' 
kajajianki', na tangngiakan tomadosa 
susi bangsa tangngia to-Yahudi. 

16 Moi nasusi joo, kiissen kumua te'da 
tau napupenjaji tomelo Puang Allataala, 
sanga mpugaukki atoran agama, apa 
kamatapparannara lako Puang Isa 

Almaseh. Susimi joo angkimatappa'mo 
lako Puang Isa Almaseh, dikua 
angkidipupenjaji tomelo, tangngia sanga 
mpugaukkan atoran agama. Te'da 
mesa' taudipupenjaji tomelo, nasaba' 
mpugaukki atoran agama. 

17 Apa ianna kami' mpengkulle-kulleii 
la direken tomelo mpulalan Almaseh, 
kakitanan kumua tomadosakan 
susi bangsa tangngia to-Yahudi, 
battuanannaraka kumua Almaseh to 
mpusaba'i kimadosa? Te'da lalo nasusi 
joo! 

18 Na ia ke kutarima pole'i to atoran 
agama to mangkamo kupatorro, 
mpangpeissenanna' kaleku' kumua 
tomadosana'. 

19 Apa mangkamo' mate lan 
kamenturusan atoran agama, 
battuananna mangkamo' la'pah jio 
mai atoran agama, dikua angkutuo 
lako Puang Allataala, sanga mangkamo' 
dipampang sola Almaseh. 

20 Ta tee too moi angkutuo, tangngiamo 
aku' mputuoi, apa Almasehmo tuo lan 
kaleku'. Ia tee katuoanku' tee too, 
matappa'na' lako Anak Allataala to 
mangka mpakamoja'na', na mangka 

mpangkarobananna' kalena, sanga 
dosaku'. 

21 Susimi tee te'da kukita majiongngi 
to kameloan penawan-Na Puang 
Allataala, iamo to kamatean-Na Puang 
Isa Almaseh. Apa ia ke la den tolino 
napupenjaji tomelo Puang Allataala, 
nasaba' mpugaukki atoran agama, te'da 
bua'na joo kamatean-Na Almaseh. 

' Fe, to-Galatia to kupusile'to! Nang 

manassa bango' kamu'! Indamora 
mangka mpakedoi penawammi? 
Te'daraka miingaranni ciapari namate 
Puang Isa Almaseh jao kaju sitamben, 
to mangka kupamanassa lako kamu' to 
butung kamu' ngkita kalenai? 

2la mandara tee kupangngingaranan 
kamu' kumua, te'da mitarima Roh 
Allataala, sanga mpugauk kamu' atoran 
agama, apa iara to ssa'ding kamu' 
Kareba Kasalamatan jio mai Puang 
Allataala, ammimatappa' lako Puang Isa 
Almaseh. 

3 Ciapari mimembango'ra kamu'? 
Llolonganmo kamu' katuoan baru jio 
mai Roh Allataala, ciapai ammilampake 
kamawatanganmi la mpaganna'i? 


GALATIA 3.4-9 10 


4Te'daraka bua'na to miperasaimo? 
Kusanga te'da nasusi joo, apa den ia 
bua'na! 

> Na ia to Puang Allataala naben tarruh 
kamu' Roh Allataala, sola napakitan 
tarruh kamu' tanda mejangngaran. 
Tangngiara sanga mpugauk kamu' 
atoran agama, apa iara to ssa'ding kamu' 
Kareba Kasalamatan ammimatappa' lako 
Puang Isa Almaseh. 

6 Susi unai tojoloki' Nabi Ibrahim 
dipupenjaji tomeloi, sanga matappa'i 
lako Puang Allataala. 

7 Tamo joo la miissen kumua, sininna to 
matappa' lako Puang Allataala direken 
bati'na Nabi Ibrahim. 

8 Susi to diuki' jolomo lan Sura' 
Allataala kumua la napupenjaji tomelo 
Puang Allataala to bangsa tangngia 
to-Yahudi sanga kamatapparanna. Iamo 
joo napangpeissenan jolomi Puang 
Allataala to Kareba Kasalamatan lako 
Nabi Ibrahim nakua, "La kubarakka'i to 
sininna bangsa lan tee lino, sanga iko." 

2 Jaji, ia to tomatappa' dibarakka'i 
susi Nabi Ibrahim dibarakka'i, nasaba' 
kamatapparanna. 

10 Den diuki' lan Sura' Allataala kumua, 
"Tampak ropu ngasan lako totangtatta' 
nturu'i to sininna atoran agama." Iamo 
joo, padami to tomparannuan atoran 
agama, padami nakanna tampak ropu, 
nasaba' te'da tau ngkullei nturu'i. 

11 Manassa te'da tau napupenjaji 
tomelo Puang Allataala sanga nturu'i 
atoran agama, susi to diuki' lan Sura' 
Allataala kumua, "Ia to tau dipupenjaji 
tomelo sanga matappa'i lako Puang 
Allataala, iamo la nnampa' katuoan melo 
te'da cappa'na." 

12 Apa ia ke tapengkulle-kullei menjaji 
tomelo mpulalan atoran agama, 
panggaukanta'ra takatappa'i, tangngia 
Puang Allataala, susi to diuki' lan Sura' 
Allataala kumua, "Ia to tompugauk 
tongan atoran agama, la naputuo." 

13Mangkamiki' nala'bak Almaseh jio 
mai tampak ropu to napaden atoran 
agama lako kita', nasaba' te'da takullei 
nturu'i. Iari ssulleki' nakanna tampak 
ropu, susi to diuki' lan Sura' Allataala 
kumua, "Tampak ropu to sininna tau to 
mate dipampang jao kaju." 

14 Ja to Puang Isa Almaseh mate 
jao kaju sitamben, dikua anna ia to 

barakka' to dibasse lako Nabi Ibrahim, 
diparatu too lako bangsa tangngia 
to-Yahudi, anna kita' tomatappa' diben 
Roh Allataala to mangka dibasse. 

15 Fe, tokupusile'to! Melo ke mpakena' 
mesa' pangpasusian to biasanna 
takita keallo-keallo. Ia ke denni tau 
mpaden basse na dipaassahmo, te'damo 
nawa'ding dita'dei iarika nadirangnganni 
moi ci'di'. 

16 Susi toomi to basse-Na Puang 
Allataala sola Nabi Ibrahim na bati'na. 
(Issen meloi, te'da nadiuki' lan Sura' 
Allataala kumua, "na sininna bati'na", 
battuananna buda tau. Diuki' ia kumua, 
"na bati'na", battuananna mesa'ra tau, 
iamo to Almaseh.) 

17 Tamo to kusanga to pangpasusian 
nena' kumua, ia to basse mangkamo 
napaassah Puang Allataala, te'damo 
nawa'ding nata'dei atoran agama, to 
a'pa' ratuh tallung pulo taunna namane' 
den. 

18 la ke ia to barakka' nabasse Puang 
Allataala lako Nabi Ibrahim sola bati'na, 
diben lako mandari tonturu' atoran 
agama, tangngiamo ia disanga basse. 
Apa nang mangkamo ia nabasse jolo 

Puang Allataala lako Nabi Ibrahim to 
barakka' la nabenni. 

19 Na ia ke susii joo apara patunna 
nadipaden to atoran agama? Ia una 
nadipaden undi ia na basse, dikua anna 
pajan dosana to tolino. Ia to atoran 
agama dipake angge ratunna bati'na 
Nabi Ibrahim to mangka nabasse Puang 
Allataala lako Nabi Ibrahim. Ia to atoran 
agama naparatu malaeka' lako mesa' 
passumbungan kada. 

20 Jaji ia to atoran agama dipauan tolino 
mpake passumbungan kada. Apa ia to 
basse lako Nabi Ibrahim Puang Allataala 
la mpaui. 

211a ke susii joo, sisalaraka to atoran 
agama na basse-Na Puang Allataala? 
Te'da lalo ia! Sanga ia ke dibenni atoran 
agama to tolino to la mpatuoi, manassa 
iamo mpupenjaji tomeloi ke naturu'i 
joo. Apa te'da nakullei to atoran agama 
mpugaukki susi joo, 

22 nasaba' situru' Sura' Allataala 
madosa ngasanmiki' to tolino. Iamo joo 
ia to barakka' mangka dibasse la dibenri 
tongkatappa'i Puang Isa Almaseh. 

2313 tonna jolona te'dapa 
tamatappa' lako Puang Isa, susiki' 

to natarungku atoran agama, ratu lako 
dipangpeissenanna to kamatapparan 
lako Puang Isa. 

24 Jaji, ia to atoran agama mpatujuki' 
ratu lako ratun-Na Puang Isa 
Almaseh, antadipupenjaji tomelo 
sanga matappa'ki' lako Almaseh. 

25 Na ia tee too, nadete'mi wattunna 
matappa' lako Puang Isa, iamo joo 
te'damo nakuasaiki' atoran agama. 

26 Napuanak ngasanmo kamu' Puang 
Allataala, sanga matappa'mo kamu' lako 
Puang Isa Almaseh. 

27 Mangkamo kamu' dijio' mpau 
sangan-Na Almaseh, jaji mitarimamo to 
sipa'-Na Almaseh. 

28 Te'damo nadipasilaenan to-Yahudi na 
bangsa tangngia to-Yahudi, kaunan na 
tangkaunan, muane na baine, nasaba' 
sirapumo kamu' Puang Isa Almaseh 
tommidijio". 

29 Na ia ke taun-Namo kamu' Almaseh, 
bati'na toomo kamu' Nabi Ibrahim 
to la ntarimai to barakka' mangka 
nabasseanni Puang Allataala. 

4 1 Parallu kupamanassa kumua, ia 
tonna biccu'pa to pea mangmanah, 


GALATIA 4.2-8 15 


te'da bang silaenanna mesa' kaunan, 
moiraka na ia puangna joo manah. 

2 Sanga ditaranakpa ia, na tau laen 
nnurusu'i to ewananna ratu lako 
wattu to napattantu ambe'na la nanii 
mpumanahhi. 

3Susi toomi kita', ia tonna jolona 
susipiki' pea napukaunan dewata lan tee 
lino. 

4 Apa ia tonna dete'mi to wattu 
napattantu Ambe' Puang Allataala, 
nasuami to Anak Allataala mentama lino. 
Najajianni mesa' baine, na nturu' atoran 
agama, 

5 dikua anna la'bakki to sininna tau 
jio mai atoran agama, anna puanakki' 
Puang Allataala. 

6 Nasuai Puang Allataala to Roh-Na Anak 
Allataala torro lan penawammi, sanga 
napuanakmo kamu'. Na ia to Roh-Na 
Anak Allataala mpusaba'i tametamba 
kumua, "Oo, Ambe'ku'!" 

7 Jaji tangngiamo kamu' kaunan, apa 
menjaji anakmo kamu'. Iamo joo, la 
ntarima kamu' manah jio mai Puang 
Allataala. 

8 Ta tonna te'dapa miissenni to Puang 
Allataala, mengkaunanpa kamu' lako 

mangrupa-rupa dewata to sitonganna 
tangngia Puang Allataala. 

9 Apa ia tee too, umbora mikua 
mimadoang bangpa mengkaunan pole' 
lako tuu lako dewata, na miissenmo to 
Puang Allataala, ba'tu la'bi manassa 
ke dikua naissenmo kamu' Puang 
Allataala. Mipugauk bang unapa to 
mpattantu allo, bulan, wattu, na taun 
minii mangmaroah-roah. Na ia tuu lako 
dewata te'dabua'na na te'da nakullei 
mpupenjaji kamu' tomelo. 

10 (4:9) 

11 Kukagiangan kamu', iamo ia ke te'dai 
bua'na to resoku' lako kalemi. 

12 Fe, tokupusile'to! Kupeta'da misusi 
aku', sanga aku' tee susi toomo' kamu' 
to bangsa tangngia to-Yahudi, sanga 
te'damo napukaunanna' atoranna Nabi 
Musa. Moi ci'di' te'da salami lako kaleku'. 

13 Miissen kumua pamulanna 
kupangpeissenanni tee Kareba 
Kasalamatan lako kamu', sanga 
masakina' joo wattu. 

14 Moi kususi joo, teda mikita 
majiongna', te'da too mikako'dosanna', 
moi nasitonganna ia to sakingku' menjaji 
pecoba lako kalemi. Apa sibalikanna, 

mangkamo' mitarima butung to 
malaeka'-Na Puang Allataala, ba'tu 
butung to Puang Isa Almaseh. 

15 Masannang tongan kamu' joo wattu. 
Kuissen kumua kenna la wa'ding 
micukke'i to matammi mibenna', tantu 
la mipugauk. Apa ia tee too, umbomira 
to kasannangan penawammi? 

16 Misangamora'ka ewalimmi too, 
nasaba' kupauan kamu' katonganan? 

17 Ia to tau laen napengkulle-kullei 
tongan ssede kamu', apa te'da namelo 
to pattujunna, madoangri la mpasisarak 
kamu', ammituru'i. 

18 Melo una ke napengkulle-kullei tau 
massede, ke meloi patunna, moi na te'da 
kujio ssolan kamu'. 

19 Fe, anakku'! Mapa'dikna', nasaba' 
kamu'. Susina' tomangnguriwa' 
sanggenna pajan to Almaseh lan 
katuoanmi. 

20 Tangkuissen apapara la kupugauk 
lako kalemi. Iamo joo ia to elohku', 
kukua kentata'pa sioloanmo too, 
angkupangkadai rampa' kamu'. 

21 Fe, tokupusile'to to madoang bangpa 
napukaunan atoran agama! Pesa'dingngii 
tee kadangku'! La kupangpeissenanni to 

apa napau atoran agama to diuki' lan 
sura'na Nabi Musa. 

22 Den diuki' lan kumua ia to Nabi 
Ibrahim dua anakkana, mesa' jio mai 
Hagar, iamo baine kaunan, na mesa' jio 
mai Sara, iamo baine tangngia kaunan. 

231a to anak jaji jio mai baine kaunan, 
dijajian susi tolino biasa. Apa ia to jaji jio 
mai baine tangngia kaunan, nabassemo 
ia Puang Allataala. 

241a tee susi mesa' pangpasusian, 
sanga ia joo baine dua, susi dua 
basse, battuananna dua carana 
dipupenjaji tomelo to tolino. la to Hagar 
dipangpasusii basse to dipajaji jao 
Buntu Sinai, na ia to ngkananai'ii la 
napukaunan tarruh atoran agama, dikua 
nadipupenjaji tomelo. 

25 Jaji, ia to Hagar dipasisanga Buntu 
Sinai jio tana Arab, to dipapadai kota 
Yerusalem too allo, sanga napukaunan 
atoran agama to to-Yerusalem. 

26 Apa ia to Sara dipapadai kota 
Yerusalem jao suruga, iamo indota', to 
te'da napukaunanni atoran agama. 

27 Sanga den diuki' lan Sura' Allataala 
kumua, "Ee, iko totamanang to te'da 
najajian bati', mariomoko! Ee, iko 

to tangmperasai pangnguriwasan, 
gumalasimoko na parannu toomoko! 
Nasaba' ia to baine tangnapuinawa 
muanena, la Ilolongan ia buda bati' na ia 
to baine den muanena." 

28 Fe, tokupusile'to! Napuanakmo 
kamu' Puang Allataala situru' basse-Na 
lako Nabi Ibrahim, susi Ishak. 

29 Na susi jolona, ia to anak dijajian 
sanga Roh Allataala, napa'dikki anak 
to dijajian susi tolino biasa. Susi toomi 
too allo ia to tomatappa' lako Puang 
Isa, napa'dikki to tonapukaunan atoran 
agama. 

30 Na apara nakua to diuki' lan Sura' 
Allataala? Diuki' susi tee: "Ula'ii tuu 
baine kaunan sola anakkana, nasaba' 
te'da nalampumanahhi joo manah sola 
anakkana baine tangngia kaunan." 

31 Fe, tokupusile'to! Jaji, tangngiaki' 
bati'na baine to napukaunan atoran 
agama, apa bati'namiki' baine to te'da 
napukaunanni atoran agama. 

5 1 Nala'paranmiki' Almaseh jio mai 

atoran agama! Iamo joo la mitoe 
mandik to kadila'paranmi jio mai 
kakaunanan, danggi' napukaunan pole' 
kamu'. 

2 Pesa'dingngii tee! Aku' Paulus mpauan 
kamu' kumua, ia ke mpangpesunnatan 
kamu' kalemi dikua napupenjaji tomelo 
kamu' Puang Allataala, te'da bua'na to 
Almaseh lako kalemi. 

3Na la kupamanassapa lako kalemi 
kumua, ia ammipangpesunnatan kalemi, 
parallu kamu' nturu' ngasanni to atoran 
agama to-Yahudi. 

“Ia ke la mipengkulle-kullei nturu' 
atoran agama dikua napupenjaji 
tomelo kamu' Puang Allataala, te'damo 
milasipusola Almaseh, na te'da toomo 
milamperasai kameloan-Na Puang 
Allataala. 

“Apa ia tee kami', kirannuan 
napupenjaji tomelokan Puang Allataala, 
sanga matappa'kan lako Puang Isa 
Almaseh. Parannukan susi joo, nasaba' 
napamanassankan Roh Allataala. 

61a ke sirapumiki' Puang Isa Almaseh, 
te'damo silaenanna todisunna' ba'tu 
totangdisunna'. Apa ia to parallu, iara to 
kamatapparan lako Puang Isa Almaseh, 
to napamanassa kasipakamojatanta' 
padanta' rupa tau. 

7 Melomo to kamenturusanmi lako 
Puang Allataala tonna tee. Indamora 

mangka ssede kamu', na te'damo 
mituru'i to pangngajaran tongan? 

8 Ta joo tomassede te'da napole jio 
mai Puang Allataala to mpileimo kamu' 
ammimenjaji umma'-Na! 

?Ta to pangngajaranna wa'ding 
memmaluah, susi to napau tau, "Ia 
to ragi ci'di' mpaloboh ta'pung, ke 
mangkami dilama." 

10 Moi nasusi joo, kukatappa'i 
kumua te'dara milatipepa' lako joo 
pangngajaran tangtongan, nasaba' 
memmesa' penawamo kamu' Puang Isa. 
Na ia to tompalao sala kamu' la nacallai 
Puang Allataala, moi na tomatumba. 

11 Fe, tokupusile'to! Ia tee aku', 
ke kupangngajaran unapi kumua 
la disunna' to tau, ciapai nakaba'ci 
unapa' to-Yahudi? Ia ke susii joo, ia 
to kaju sitamben te'damo namenjaji 
katitumbukan, battuananna te'damo 
naparallu dipangngajaran kumua ia 
to kamatean-Na Puang Isa jao kaju 
sitamben, la mpupenjaji tomelo tau. 

121a to tompalao sala kamu', kenna 
ssarakki bangmo ia kalena! 

13Fe, tokupusile'to! Nala'paranmo 
kamu' Puang Isa jio mai atoran 

agama! Apa danggi' mipake salai to 

kadila'paranmi mpugauk mangrupa- 

rupa kagajatan situru' kamadoangan 
penawammi, apa la situlungra kamu', 
misipakamoja' too. 

14Nasaba' sininna atoran agama 
dipamesa' lan mesa' parenta to diuki' lan 
Sura' Allataala kumua, "Pakamoja'i to 
padammu rupa tau susi iko mpakamoja' 
kalemu!" 

15 Apa ia ke sikaba'ci kamu', iarika 
sipa'dikan ati kamu', jagai danggi' 
misipandasa. 

16 Ja to kusanga iamo to: Ake'mo na Roh 
Allataala mpatuju kamu' lan katuoanmi, 
dikua nate'da mituru'i kamadoangan 
gaja' mi. 

17 Nasilaenan pangkabudaianna tolino 
na pangkabudaian-Na Roh Allataala. 
Siewali tarruhhi sola dua, sanga madosa 
ngasan to tau. Iamo joo na te'da mikullei 
mpugaukki apa to mikadoangngi. 

18 Apa ia ke nasolan kamu' Roh 
Allataala, te'damo napukaunan kamu' 
atoran agama. 

19Ta to kamadoangan penawanna tau 
pajan bang jio panggaukan gaja'na, 

susinna manggauk sala, sala kedo, 
mangkada carepa, 

20 Ssompa dewata, pangngissenan, 
kasisakkan, siallang, mangngimburu, 
kamabirisan, ngkitan mesa kale, te'da 
namesa' penawa, mpasisala tau, 

21 masere ati, pangmalangoan, 
takkaliwa' mangmaroah-roah na budapa 
to susinna joo. Ia ngasan to panggaukan 
susi joo kupakainga' kamu' susi to 
kupauan kamu' tonna tee, kumua ia to 
tompugaukki to susi joo, te'da namenjaji 
umma'-Na Puang Allataala. 

22 Apa ia to tau nasolan Roh Allataala, 
melo panggaukanna: mangpakamoja', 
mario, masannang bang penawanna, 
sabbara', mabassa, melo penawa, 
mangngingaran tarruh, 

23 mpamajiong penawa, mparenta 
kalena. Te'da ia atoran agama nnanggaii 
to panggaukan susi joo. 

24 Na ia to taun-Na Puang Isa Almaseh 
mangkami naca'bean to kamadoangan 
gaja'na. 

25|a nturu'miki' Roh Allataala, nasaba' 
mangkamiki' naben katuoan baru! 

26 Danggi' tamatampo, danggi' 
too tasipa'dikan penawa iarika 
sipangngimburuan. 

1 Fe, tokupusile'to! Ia ke denni mesa' 

tau diampa' mpugauk dosa, ia to 
kamu' nturu' Roh Allataala la mipatuju 
rampa'i joo tau lako lalan kameloan. Apa 
la mijagai to kalemi danggi' mituru' toda 
mpugaukki. 

2|a sibalian kamu' mpassan 
pamawanmi, sanga iamo joo la 
minii mpugaukki to atoran-Na Almaseh. 

3Ta ke denni tau ssanga bang kalena 
makkeguna, apa te'da natongan, iamo 
mbango'-bango'i kalena. 

“Pada la mparessaki' kaleta' kumua, 
meloraka ba'tu te'daraka namelo to 
panggaukanta'. Ia ke melomi, mane ki' 
wa'ding masannang. Apa te'da tawa'ding 
mpasibandingngi panggaukanna tolaen, 

3 sanga simesa'-mesa' tau pada la 
mpebalian kalena. 

Ta to tontarima pangngajaran-Na 
Puang Isa Almaseh, pada la natawa- 
tawai barakka'na sola gurunna. 

7Danggi' mitobango'-bango'i kalemi! 
Nasaba' Ia to Puang Allataala te'da 

nawa'ding dipaningoi. Apa to natanan 
tau, iamo la napebuai, 

8 sanga ia to tonturu' bang 
kamadoangan penawanna, la 
lolongan kasaburan. Na ia to tonturu' 
pangpatujun-Na Roh Allataala, la 
nnampa' katuoan melo te'da cappa'na. 

?Danggi' tamarosso mpugauk 
kameloan, nasaba' ia ke te'da 
tamarosso, nang la den pissen 
talolonganni to assele'na. 

101amo joo ia naden unapa wattu 
dibenki', tamanggauk melo lako padanta' 
rupa tau, la'bi pole'pa lako sile'to 
padanta' to matappa'. 

11 Kitai matumba matonggona tee 
hurupu' pangnguki'ku' mati'. 

12 la to guru tangtongan, madoangri 
la napakala'bih tau. Naparuku kamu' 
mpugauk sunna', dikua nadanggi' 
napakario-rioi to-Yahudi, sanga 
pangngajaran kaju sitamben-Na 
Almaseh, battuananna kumua 
kamatean-Na mandara Almaseh jao kaju 
sitamben la mpupenjaji tomelo tau. 

13 Nasaba' ia una to tompugauk 
sunna', te'da naturu' ngasanni to 
atoran agama, apa iara nakabudai ke 

mpugauk kamu' sunna', anna pemajaoi 
penawanna kumua, "Naturu'i to-Galatia 
to pangngajaranki'." 

14 Ja tee aku', te'da kulampemajaoi 
penawangku', apa mpakala'bihna' 
Puangta' Puang Isa Almaseh to 
mangkamo mate jao kaju sitamben. 
Iamo joo ia to tolino na atoranna te'damo 
bua'na lako aku'. Susi too aku' lako 
tolino. 

15Nasaba' todisunna' ba'tu 
totangdisunna' pada te'da naparallu, apa 
ia to parallu iamo to katuoan baru. 

16 Dennaa upa' nabenni Puang Allataala 
kamamasean-Na sola kamasannangan- 
Na sininna to nturu'i tee pangngajaran, 
iamo to umma'-Na Puang Allataala. 

17 Danggi'mo naden tau ssussaina', 
nasaba' budamo lape' jio kaleku' to 
buttinna kumua umma'-Nana' Puang Isa. 

18 Dennaa upa' nabarakka'i tarruh 
kamu' Puang Isa Almaseh. Amin. 
Sallangki' mati', Paulus 


Efesus 


1 Fe, tomala'bihku' sola ngasan, 
tomatappa' na tonturu' Puang Isa 
Almaseh jio kota Efesus! Ia tee sura' pole 
jio mai aku' Paulus, rasulu'-Na Puang Isa 
Almaseh situru' pakkaeloran-Na Puang 

Allataala. 

2 Dennaa upa' nabarakka'i kamu' 
Ambe'ta' Puang Allataala sola Puang Isa 
Almaseh, naben kamu' kamasannangan. 

3 Pakala'bihhi Puang Allataala, Ambe'- 
Na Puangta' Puang Isa Almaseh! Iamo 
mangka mbenki' sininna barakka' jao 
mai suruga, nasaba' memmesa'miki' 
sola Almaseh. 

4Napakamoja'ki' Puang Allataala. 
Napileimiki' tonna te'dapa nadipaden 
tee lino nasaba' Almaseh, antawa'ding 
menjaji tau mesan-Na nate'da caccata' 
ba'tu kakuranganta'. 

“Ia joo wattu napattantu jolomiki' 
Puang Allataala kumua la diangka'ki' 
menjaji anakka-Na situru' pakkaeloran- 
Na nasaba' Puang Isa Almaseh. Iamo 
nanii pajan to pangpakamoja'-Na. 


EFESUS 1.6-11 2 


6 Pakala'bihhi Puang Allataala, nasaba' 
pangpakamoja'-Na to te'da susinna. 
Manassa to pangpakamoja'-Na, nasaba' 
nabenmiki' Anak to napakamoja . 

7 Mangkamiki' nala'bak Puang Allataala 
jio mai kuasa dosa, battuananna 
didampanganmiki', nasaba' kita'ra 
namate to Almaseh. 

8 Napugaukki Puang Allataala susi joo, 
nasaba' liwa'ki' napakamoja'. Liwa' 
mandalan tangngah namacca to Puang 
Allataala! 

9Situru' ia pakkaeloran-Na, 
napaissennimiki' akkatta-Na to 
tangnaissen tau tonna anu'. Na ia 
tonna te'dapa nadipaden tee lino, 
pura napattantu kumua Almasehra la 
mpugaukki joo akkatta-Na. 

10 Ta to akkatta-Na kumua sininna apa 
la jao suruga, la lanna lino, la menjaji 
mesa' na Almaseh menjaji kapalana. 
La napugaukki Puang Allataala joo ke 
nadete'mi wattunna. 

11 Ta to napugauk-Na Puang Allataala, 
napasituru' tarruhhi akkatta-Na sola 
pakkaeloran-Na to pura napattantumo. 
la tonna te'dapa nadipaden tee 
lino napileimiki', sanga madoangngi 


EFESUS 1.12-15 3 


antamenjaji umma'-Na, nasaba' 
memmesa'ki' sola Almaseh. 

12 Napugaukki susi joo anna ia tee kami' 
to-Yahudi to pamulanna mangrannuan 
lako Almaseh, mpakala'bih Puang 
Allataala to mala'bih. 

13 Susi todamo kamu' tommisa'dingmo 
kareba tongan jio mai Puang Allataala, 
iamo to Kareba Kasalamatan, menjajimo 
kamu' umma'-Na ammidipasalama'. 

Ia tommimatappa'mo lako Almaseh, 
dibenmo kamu' Roh Allataala to nabasse 
tonna anu', menjaji butti kumua 

umma -Namo kamu". 

14 Ja joo Roh Allataala buttinna kumua 
la tatarimamo to apa nabasse Puang 
Allataala lako umma'-Na. Battuananna, 
iamo tanii ngkanassai kumua la 
nala'bak tonganki' Puang Allataala 
kita' tee umma'-Na. Napugaukki susi 
joo antapakala'bih Puang Allataala to 
mala 'bih! 

15 Iamo joo anna ia tongkusa'dingngi 
kumua matappa'mo kamu' lako Puang 
Isa, na sipakamoja' kamu' sininna 
umma'-Na Puang Allataala, 


EFESUS 1.16-21 4 


16 mangkurru sumanga' tarruh bangna' 
lako Puang Allataala nasaba' kamu', ke 
kupassambajangan o kamu'. 

17 Kupassambajangan kamu' lako Puang 
Allataala, Ambe' mala'bih, Puang-Na 
Puangta' Puang Isa Almaseh, anna ia to 
Roh Allataala mben kamu' kapaissenan, 
ammiwa'ding nnissen tonganni to Puang 
Allataala. 

18 Kupassambajangan too kamu', 
napapahangngi kamu' Puang Allataala, 
ammiwa'ding nnissenni to apa mirannuan 
jio mai Puang Allataala to mangka mpilei 
kamu' menjaji umma'-Na. Ammiissenni 
kumua liwa' melo to apa nabasse Puang 
Allataala lako umma'-Na. 

19 Ammiissen tooi kumua tangdikulle 
mpikkiri'i to kuasan-Na Puang Allataala 
ntulungki' to tomatappa' lako kale-Na. 
Liwa' mejangngaran joo kuasan-Na. 

201amo joo kuasa to mangka napake 
mpatuo pole' Almaseh jio mai kamatean, 
napacadokkoi jao cadokkoan mala'bih 
jio sa'de kanan-Na jao suruga anna 
mangparenta sola. 

21 1 a'bi majao ia to torroan-Na Almaseh 
na ia to torroanna sininna kuasa ba'tu 
kaparentan jao langi' na lan lino, ba'tu 


EFESUS 1.22-2.3 5 


laenna to dikita majao, la tuona tee too, 
ba'tu ia ke jio ahera'. 

22 Nabenni Puang Allataala to sininna 
apa nakuasaii Almaseh, na iamo menjaji 
kapalana sininna tomatappa' lako. Iamo 
susi ulu, 

23 ha ia to tomatappa' susi batang 
kale-Na. Ia to tomatappa' mpasukku' 
Almaseh na ia to Almaseh mpasukku'i to 
sininna apa. 

2 1 Ta tonna jolona susi kamu' tomate, 

te'da miampui katuoan baru jio mai 
Puang Allataala, natumang kedo gaja'mi 
sola dosami. 

2Ta joo wattu ia to panggaukanmi 
susi bang to panggaukanna tolino to 
tangnturu' Puang, ammituru' Ballisi' jao 
langi' to mparenta sininna setang. Iamo 
tatta' ngkuasaii to totangmatappa' lako 
Puang Allataala. 

3Ta joo wattu susimiki' tuu lako tau sola 
ngasan. Nturu' bangki' kamadoangan 
penawanta', antapugauk bangngi to 
gaja na la mpesannangngi penawanta'. 
Iamo joo sipato' kumua nakagalliki' 
Puang Allataala anna la mpabalahhiki' 
susi tolaen. 


EFESUS 2.4-9 6 


4 Apa mamase na mangpakamoja' to 
Puang Allataala te'da susinna. 

[amo joo ia tontasusi unapa tomate 
natumang dosata', napatuo pole'miki' 
sola Almaseh. Napasalama'ki', nasaba' 
kameloan penawan-Na. 

6 Napatuo pole'miki' sola Almaseh, 
napacadokkoki' jao cadokkoan 
mala'bih sola Almaseh jao suruga 
antamangparenta sola, nasaba' 
memmesa'miki' sola Almaseh. 

7 Napugaukki susi joo dikua anna 
pangpekitanni lako tolino to tuo lan 
wattu la dioloi lako kumua tangdikulle 
mpikkiri'i to pangpakamoja'-Na sola 
kameloan penawan-Na lako kita", 
nasaba' ia to napugauk Puang Isa 
Almaseh. 

8 Dipasalama' kamu', nasaba' kameloan 
penawan-Na Puang Allataala, sanga 
matappa' kamu' lako Puang Isa. Na 
ia joo tangngia kamu' nnangahhi, apa 
barakka'-Nara Puang Allataala. 

9Te'da midipasalama' nasaba' 
panggaukanmi. Iamo joo tangsipato' 
ke denni tau matampo nasaba' 
kasalamatanna. 

10 Tangsipato'ki' susi joo, sanga Puang 
Allataalara mbenki' katuoan baru, 
nasaba' memmesa'miki' sola Puang 
Isa Almaseh. Nabenmiki' katuoan baru 
antapugauk kameloan, to napasadia 
jolomo la tapugauk. 

11 Fe, kamu' to tangngia to-Yahudi! 
Ingaranni torroanmi tonna jolona. 
Nasanga kamu' to-Yahudi kumua 
totangdisunna', nasaba' te'da tanda 
sunna' jio kalemi. Napaui to-Yahudi 
kumua ia joo tanda sunna', tandana 
kumua umma'-Nami Puang Allataala to 
to-Yahudi, apa taura ssunna' tau. 

12|a miingaran kumua ia joo wattu 
te'dapa mimemmesa' sola Almaseh. 
Te'dapa midireken tonapilei Puang 
Allataala. Te'dapa nabasse kamu' Puang 
Allataala susi to pura nabasse lako 
umma'-Na to-Yahudi. Lan tee lino 
te'dapa rannummi la dipasalama', na 
te'da toopa miissen Puang Allataala. 

13 Apa ia tee too te'damo misusi joo, 
nasaba' memmesa'mo kamu' sola Puang 
Isa Almaseh. Ia to kamu' jolona to te'da 
miissen Puang Allataala, miissenmi, 
nasaba' kamatean-Na Almaseh jao kaju 
sitamben. 


EFESUS 2.14-19 8 


14 Napasikalinomi Almaseh to to-Yahudi 
sola bangsa tangngia to-Yahudi. Ia 
to kamatean-Na mpamesa'ki'. Iamo 
mangka nta'dei to tasialla'i jolona, iamo 
to kasiewalian. 

15 Nata'dei to atoran agama to-Yahudi 
sola parentana, dikua anna mpupenjaji 
mesa'ki' bangsa baru to memmesa' sola 
Ia. Susimi joo carana mpasikalinoi to 
to-Yahudi na bangsa tangngia to-Yahudi. 

16 Ta to kamatean-Na jao kaju sitamben 
mpasikalino toomi to-Yahudi sola bangsa 
tangngia to-Yahudi na Puang Allataala. 
Ia to kamatean-Na nta'dei kasiewalian. 

17 Ratui Almaseh la mpangpeissenan 
kasikalinoan, la lako bangsa tangngia 
to-Yahudi to tangnnissenpa Puang 
Allataala, la lako to-Yahudi to nnissenmo 
Puang Allataala, 

18 anna la to-Yahudi, la totang-Yahudi 
wa'dingngi nasolan Roh Allataala lako 
Ambe', nasaba' Almaseh. 

19 Iamo joo ia to kamu' bangsa tangngia 
to-Yahudi, tangngiamo kamu' tosaleanan 
ba'tu totangnabasse Puang Allataala. 
Apa pada-padamo kamu' umma'-Na 
Puang Allataala sola to-Yahudi to 

matappa'mo, na direkenmo kamu' 
pangrapuan-Na Puang. 

20 Susimo kamu' bola to dipajenjen jao 
pangrante mangka narantei rasulu' sola 
nabi, na Puang Isa Almasehmo to batu 
aririnna. 

21 Almaseh mpasikalakki sininna 
pangkajuanna joo bola dipajenjen 
sanggenna mangka namenjaji mesa' 
bola ballo-Na Puang Allataala. 

22 Napake too kamu' Almaseh 
mpajenjenni joo bola sola tomatappa' 
laen, nasaba' memmesa'mo kamu' sola 
Ia, anna menjaji ngenan nanii torro Roh 
Allataala. 

3 lTa tee aku' Paulus ditarungkuna', 

nasaba' mpangpeissenanna' Puang 
Isa Almaseh lako kamu' bangsa tangngia 
to-Yahudi. 

2Tantu misa'dingmo akkatta-Na 
Puang Allataala la mpasalama'i 
to bangsa tangngia to-Yahudi, 
nasaba' melo penawan-Na. Iamo joo 
napabarakkannina' tee jamanku' to la 
mipumelona. 

3 Mangkamo kupau ci'di' lan tee sura'ku' 
kumua napakitanna' Puang Allataala joo 
akkatta-Na to te'da naissen tau jolona. 


EFESUS 3.4-8 10 


4Na ia ke mibacai, miissenmi kumua 
kupahang tonganmo joo akkatta-Na to 
mangka napugauk Almaseh. 

“Ia tonna jolona ia joo akkatta-Na 
te'da bang tolino dipauan, apa ia tee 
too mangka napangpeissenanmo Roh 
Allataala lako rasulu'-Na sola nabin-Na. 

SNa ia joo akkatta-Na kumua ia to 
bangsa tangngia to-Yahudi la ntarima 
toda barakka'-Na Puang Allataala sola 
to-Yahudi, na la menjaji susi mesa' kale 
sola to-Yahudi, anna wa'ding toda la 
ntarimai to apa nabasse Puang Allataala 
lako to-Yahudi. Ia tee jaji, nasaba' 
kamatapparanna bangsa tangngia 
to-Yahudi lako Puang Isa Almaseh tonna 
sa'dingmo Kareba Kasalamatan. 

7 Napabarakkannina' Puang Allataala 
tee jaman mpangpeissenan Kareba 
Kasalamatan anna kuasan-Na Puang 
Allataala mbenna' kapakullean 
mpugaukki. 

8 Aku'mo mase-masena to sininna 
umma'-Na Puang Allataala, apa 
napabarakkannina' Puang Allataala 
tee jaman mpangpeissenan Kareba 
Kasalamatan lako bangsa tangngia 


EFESUS 3.9-13 11 


to-Yahudi kumua ia to barakka'-Na 
Almaseh te'da susinna. 

9? Napabarakkanni toona' jaman 
mpamanassai lako sininna tau joo 
akkatta-Na to jolona te'da bang tolino 
napauan Puang Allataala to mangka 
mpaden sininna apa. 

10 Napugaukki Puang Allataala susi 
joo la mpapajanni to mangrupa-rupa 
kamaccan-Na sola kapaissenan-Na 
Puang Allataala lako mangrupa-rupa 
tomakuasa ba'tu tomangparenta jao 
langi' ke nakitai to tomatappa' menjaji 
susi mesa' kale. 

11 Susimi joo napattantu Puang Allataala 
tonna te'dapa nadipaden tee lino, na 
iamo joo nasuai to Puangta' Puang Isa 
Almaseh mpugaukki to akkatta-Na. 

12 Kamatapparanta'mora lako Almaseh 
sola kamangmesan penawanta'mora sola 
Ia, antabarani mangngolo lako Puang 
Allataala. 

13 Tamo joo kumeta'da lako kalemi 
kumua, danggi' napumoro'i penawammi 
ke maparri'na' lan pangtarungkuan 
nasaba' kamu'. La mipumelona joo sola 
ngasan. 

14 Suju'na' lako Ambe' massambajang, 
ke kupikkiri'i joo akkatta-Na sola 
barakka'-Na Puang Allataala lako kamu' 
to tangngia to-Yahudi. 

15 Tara mpaden sininna apa la jao 
suruga, la lan lino. 

16 Massambajangna' lako Puang 
Allataala, to kaminang mala'bih, anna 
pamawatang kamu' Roh Allataala. 

17 Ta ke susimi joo, mari'pihmi Almaseh 
lan penawammi, nasaba' matappa' 
kamu' lako kale-Na. Massambajang 
toona' kumua moi apa mipugauk, 
mipugaukki nasaba' pangpakamoja'. 

18 Ta ke susimi joo, mapahang tonganmo 
kamu' susi padammi umma'-Na Puang 
Allataala, kumua maka matumba 
maluahna, malandona, matandena 
sola mandalanna to pangpakamoja'-Na 
Almaseh lako kita' sola ngasan, 

19 moi tangnadete' akkalanna tau la 
mpahangngi. la ke miperasaimi to 
pangpakamoja'-Na, ia to sipa'-Na Puang 
Allataala mipusipa' toomi. 

201a to Puang Allataala, to ntulung 
tarruhki', nakulle la mpugaukki la'bi 
budapa na ia to tapeta'da doangan ba'tu 
ia to tapikkiri', sanga liwa' Ia makuasa. 


EFESUS 3.21-4.6 13 


21 Iamo joo, ia to kita' tomatappa', to 
memmesa'mo sola Puang Isa Almaseh, 
la mpakala'bih tarruhki' Puang Allataala 
te'da cappa'na! Amin. 

lTa tee aku', to ditarungku nasaba' 

mpangjamanna' Puang, meta'dana' 
lako kamu' kumua ia to sipa'mi la sipato' 
susi sipa'na umma'-Na Puang Allataala, 
nasaba' mangkamo kamu' dipilei menjaji 
umma'-Na. 

2 Danggi' mimatampo, sipangkada 
rampa' kamu', sisabbarasan kamu' 
ammisipakamoja' too. 

3 Mipengkulle-kullei tatta' sikalino 
ammida'tan nnampuii to kamangmesan 
penawa napaden Roh Allataala. 

“Ia to tomatappa' dipasangrapang 
mesa' batang kale. Mesa' toora Roh 
Allataala. Susi too mesa'ra to mirannuan 
jio mai Puang Allataala to mangka mpilei 
kamu' menjaji umma'-Na. 

>Mesa'ra Puang, mesa'ra 
kamatapparan, mesa' toora pangjioran. 

6 Mesa'ra Puang Allataala, to napuambe 
sininna tau. lamo Puangna sininna tolino, 
Ia toomo ngkuasaii sininna issinna lino 
na torro too lan kaleta'. 

7 Pada ntarimamiki' barakka' jio mai 
Almaseh situru' pakkaeloran-Na. 

8 Susi to diuki' lan Sura' Allataala mpau 
Almaseh kumua, "Ia tonna mangka ntaloi 
ewalinna, endekki de' ngenan kaminang 
majao, mbawai buda todirampa, na 
mben barakka' tolino." 

9 Apara battuanamna joo kada? Ia 
ke dikua, "Endekki" battuananna 
denmo namellao do' ngenan kaminang 
majiongna lino. 

10 Jaji, Ia to Almaseh to mangka 
mellao, Ia toomo mangka endek de' 
ngenan majaoannapa na langi', kumua 
napasukku'i to sininna apa lan lino. 

11 pada nabenni barakka' to umma'-Na. 
Den to napupenjaji rasulu', den to 
napupenjaji nabi, den to napupenjaji 
tompangpeissenan Kareba Kasalamatan, 
den to napupenjaji guru iarika tonnurusu' 
jamaa. 

12Nabenni joo barakka' anna 
kullei umma'-Na mpangjamanni na 
pamawatang tooi kamatapparanna to 
umma'-Na to dipasangrapang batang 
kale-Na Almaseh. 

13Ta ke susimi joo, memmesa' 
penawamiki', nasaba' pada 

matappa'miki' lako Anak Allataala 

na pada tapahangngi kumua indara 
Ia. Tomasaranianki' na samasai-sainna 
arannai sukku'ki' susi Almaseh. 

14 Te'damo tasusi tontamane' matappa' 
napamale melako mangrupa-rupa 
pangngajaranna tokalasi, to madoang 
mpalao sala ba'tu nnuragaki'. 

15 Apa nturu' tonganmiki' pangngajaran 
tongan na sipakamoja' tooki'. Na 
samasai-sainna menjajimiki' susi 
Almaseh lan sininna passalan. Iamo 
dipasangrapang ulu, 

lona ia tee kita' dipasangrapang 
mangrupa-rupa lesoan batang kale-Na 
Almaseh. Te'da natiseran joo kale, 
nasaba' Almaseh nnampaii. Saloboh- 
lobohna na samawatang-watangna 
to kale, ke sipakamoja'ki' na pada 
mpangjamanki' Puang situru' barakka' to 
mangka dibenki'. 

17 Kuasan-Na Puang kupangngingaran 
kamu' kumua, "Danggi' omo mimessipa' 
susi totangnturu' Puang Allataala." 
Tangsipato'na bang to napikkiri' tuu lako 
tau, 

18 na te'da namapahang. Te'da naampa' 
katuoan baru to nabenni Puang Allataala, 

sanga te'da naissenni to pangngajaran 
tongan na tangmangpesa'ding tooi. 

19 Te'da namasiri', anna kamadoangan 
gaja'na bangra naturu', nampugauk 
mangrupa-rupa panggaukan to 
tangsipato'na. 

20 Na ia to Almaseh to diajaran kamu' 
te'da ia nasusi sipa'na joo. 

21 Katongananni Ia. Misa'dingmo to 
pangngajaran-Na. Na mangkamo kamu' 
diajahhi to sipa'-Na. 

22 Midiajahhi kumua la mipatorro 
to sipa' jolomi. Danggi' mituru' omo 
kamadoangan gaja'mi to mpalao sala 
kamu' ammimasolang. 

23 Sibalikanna la misulleimi to sipa'mi 
mipemeloii to penawammi, 

24 a3mmipamulai to katuoan baru situru' 
pakkaeloran-Na Puang Allataala. La 
maruruh na tongan to panggaukanmi 
susi sipato'na tau mesan-Na Puang. 

25 Fe, tomala'bihku'! Danggi' 
mimangkada tangtongan lako padammi 
rupa tau, apa maruruh kamu' mpaui to 
tonganna, nasaba' umma'-Namo kamu' 
Almaseh. 

291a ke mabirih kamu', danggi' 
mipugauk dosa. Danggi' paratui lako 
kabuh allo ke mabirih kamu, 

27 anna danggi' naden wattunna Ballisi' 
ssede kamu' mpugauk dosa. 

281a to tobiasa boko, danggi'mo 
naboko. Apa la maruruhri mangjama, 
naampa'i to la naputuona, nawa'ding too 
ntulungngi to tomakario-rio. 

29 Danggi' mimangkada to 
napumasolang tau, apa kada 
mpamasumanga'ra to napumelo to 
tossa'dingngi anna nnampa' barakka'. 

30 Danggi' mipugaukki to apa ssussai 
Roh Allataala to torro lan kalemi. 
Ingaranni kumua ia to katorroan-Na lan 
kalemi, iamo buttinna kumua umma'- 
Namo kamu' Puang Allataala. Na Iamo la 
mikanassai kumua la napasalama' kamu' 
Puang Allataala jio mai pangsessa ke 
Kiama'mi lino. 

31 Danggi' mimapa'dik ati, 
mangpabalah, magalli, massipura, 
ngkada-kadai tau, maba'ci ba'tu 
laennapa. 

32 Apa la sipemeloan penawa kamu', 
misikamasean, misidampangan too susi 

Puang Allataala ndampangan kamu' 
nasaba' Almaseh. 
1 Turu'i to sipa'-Na Puang Allataala, 

5 nasaba' kamu'mo anak napakamoja'. 

2|a sikamasean kamu' susi Almaseh 
ngkamaseiki', iamo na mpangkaroban 
kalena la mpasalama'ki'. la joo 
kamatean-Na susi karoba bunangngu' to 
napumasannang Puang Allataala. 

3 Jagai sangammi, danggi' naden tau 
mpaui kumua manggauk sala kamu', 
madoang kamu' nnassang sininna apa 
iarika mpugauk kamu' panggaukan 
tangsipato' laenna. Te'da nasipato' 
joo, nasaba' umma'-Na kamu' Puang 
Allataala. 

4Tangsipato' too kamu' mangkada 
carepa, mangkada tangkebattuan sola 
nnamboh bang kada. Apa la mangkurru 
sumanga'ra kamu' lako Puang Allataala. 

> Nasaba' miissen kumua te'da 
nawa'ding menjaji umma'-Na Almaseh 
sola Puang Allataala lan kaparentan-Na 
to tomanggauk sala, tomangkedo 
tangsipato'na, ba'tu tomadoang bang 
nnassang sininna apa, nasaba' ia to 
tomangngassang dipapadai tossompa 
dewata. 


EFESUS 5.6-14 19 


6 Danggi' mieloranni to tau susi joo 
mpalao sala kamu' mpake kada-kada 
mala'bih apa sitonganna te'da natongan. 
Nasaba' mabirih Puang Allataala lako to 
tocia' nturu' parenta-Na. 

7Danggi' lalo misiama' tosusi joo. 

8Ja tonna jolona ia to sipa'mi susi 
sipa'na to tote'da naissen Puang, apa ia 
tee too nnissenmo kamu' Puang. Iamo 
joo ia to panggaukanmi la susi unamo 
panggaukanna umma'-Na Puang. 

9 Panggaukan melo, maruruh na tongan 
pole jio ngasan mai Puang. 

10 Pengkulle-kulleii nnissenni apara 
nakabudai Puang ammipugaukki. 

11 Danggi' mipugaukki susi to napugauk 
to tote'da naissen pakkaeloran-Na 
Puang, nasaba' te'da lalo napumelona 
tau joo apa napugauk. Apa la 
mipaissennii kumua tangmelo joo. 

12Ta to napugauk buni, mesirisan 
mpaui. 

13 Apa la pajan kumua gaja' to 
panggaukanna, ke naissenmi to 
pakkaeloran-Na Puang. 

14Nasaba' ia to pakkaeloran-Na 
mpaissennii joo tau. Iamo joo naden 
dipau kumua, "Ee, iko to mamma'na, 

mi'cikmoko, ammutuo pole' jio mai 
kamatean, anna la napamanassanko 
Almaseh to pakkaeloran-Na Puang!" 

15 Tamo joo mangngingaran melo kamu', 
danggi' mimessipa' susi tobango', apa la 
messipa' susira kamu' tomasaranian. 

16|a mipake to wattummi mpugaukki 
to dipumelona, nasaba' gaja' sipa'na to 
tau tee wattu. 

17 Danggi' messipa' susi tobango', apa 
la miissen to pakkaeloran-Na Puang. 

18 Danggi' mimalango nasaba' ia 
mpaden panggaukan gaja', apa eloranni 
to Roh Allataala ngkuasai kamu“. 

19 La sipamasumanga' kamu' makkelong 
Zabur sola kelong pangpujian, 
mimakkelong situru' canning atimmi ke 
sitammu kamu' mpakala'bih Puang. 

20 La mangkurru sumanga' tarruh kamu' 
lako Ambe'ta' Puang Allataala mpau 
sangan-Na Puangta' Puang Isa Almaseh, 
nasaba' sininna to mangka napugauk 
lako kamu'. 

21 La mangpasituru' kamu' mesa' sola 
mesa'. Iamo buttinna kumua mikasiri' to 
Almaseh. 

22 Fe, kamu' baine! La menturu' kamu' 
lako muanemi susi lako Puang. 

23 Nasaba' muane ngkapalai baine, 
susi Almaseh ngkapalai jamaa. Na 
Ia toomo mpasalama' tomatappa' to 
dipasangrapang batang kale-Na. 

24 Susi tomatappa' menturu' lako 
Almaseh, susi todami to baine la tuli 
menturu' lako muanena. 

25 Fe, kamu' muane! Pakamoja'i to 
bainemi susi Almaseh mangpakamoja' 
napangkaroban kalena ssulle 
tomatappa'. 

26 Susimi joo napatorro leko' kamu' 
Almaseh ammimenjaji tau mesan-Na. 
Nadampangan kamu' mpake wai 
pangjioran sola pangngajah-Na. 

27 Napugaukki susi joo anna te'da 
salana, kakuranganna, ba'tu cacca 
laenna to tomatappa', apa melo, 
mala'bih na sipato' ke'deh jio sa'dena 
Almaseh susi tobotting baine ke'deh jio 
sa'dena tobotting muane. 

28 Susimi joo ia to pangpakamoja'na 
muane lako bainena la pada 
pangpakamoja'na lako kalena. 
Nasaba' ia to mpakamoja' bainena, pada 
ke mpakamoja'i kalena. 

29 Te'da ia mesa' tau ngkaba'ci batang 
kalena, apa naparakairi ia. Susi too 
Almaseh mparakai tomatappa', 

30 hasaba' ia to tomatappa' 
dipasangrapangngi batang kale-Na. 

31 Den diuki' lan Sura' Allataala kumua, 
"Tamo joo na ia to muane la messarakki 
jio mai tomatuanna, namale memmesa' 
sola bainena, nasangkale sola dua." 

32 Liwa' mandalanna battuananna 
tee kada. Ia to kusanga iamo to 
kasiumputanna Almaseh na tomatappa'. 

33 Jaji, ia to pangpakamoja'na muane 
lako bainena la pada pangpakamoja'na 
lako kalena, na ia to baine la ngkasiri' 
muanena. 

lFe, kamu' to anak! La 

mangpesa'ding kamu' lako 
tomatuammi! Iamo joo to sipato' 
mipugauk, nasaba' umma'-Namo kamu' 
Puang. 

2 Den diuki' lan Sura' Allataala kumua, 
"Kasiri'i to tomatuammu." Iamo parenta 
kaminang parallu, to diumpusan basse 
kumua, 

3 "Ammumasannang namalambeh 
sunga'mu lan tee lino." 

“Ee, kamu' to ambe'! Ajahhi meloi 
to anakkami situru' atoran sola 
pangpakainga'-Na Puang, danggi' 
mpaden pa'dik penawa lako anakkami to 
apa migaukanni. 

Ee, kamu' to kaunan! Danggi' 
mianggai' bangri menturu' lako puangmi 
lan tee lino. La menturu' tongan kamu", 
ammikasiri'i, susi kamenturusanmi lako 
Almaseh. 

6 Danggi' na ia manda ke nakita kamu' 
mipemasannangngii to penawanna, 
apa susi mesa' kaunan-Na Almaseh 
kumua, la masumanga' kamu' mpugauk 
pakkaeloran-Na Puang Allataala. 

7 La masannang kamu' mpugaukki 
to jamanmi, susi ke Puang Allataala 
mipangjaman na tangngia tolino manda. 

8 La mikanassai kumua, moi kaunan 
ba'tu tomaradeka pada la nnampa' 
pahalana jio mai Puang Allataala to 
sininna panggaukan melona. 

Fe, kamu' to puang! La susi too 
mipugauk lako kaunanmi, danggi' 
migarra'i. Ingaranni kumua ia to 
Puangna jao suruga ia bang una 
Puangmi, na te'da namangpasilaenan 
lako tolino. 

10 Na mangkatampakanna, eloranni to 
kuasan-Na Puang mpamawatang kamu', 
nasaba' memmesa' penawamo kamu' 
sola Ia. 

11 Nnewa kamu' Ballisi'. Iamo joo pake 
ngasanni to parewa kapararian-Na 
Puang Allataala, ammikullei nnewai to 
passedena Ballisi'. 

12 Nasaba' tangngia padanta' rupa tau to 
taewa, apa nnewaki' sininna tomakuasa 
ba'tu to mparentai tee lino gaja', sola 
sininna setang to mangparenta jao langi' 
tee wattu. 

13 Iamo joo pake ngasanmi to parewa 
kapararian-Na Puang Allataala, anna 
ia ke nadete'mo kamu' sussa, mikulle 
nnewai, na mangkai joo da'tan bang 
kamu' mawatang matappa . 

14|a mawatang kamu' ammisadia 
mangngewa. Ia to pangngajaran 
tongan, la mipake susi saripi, na ia to 
kamarurusan la mipake susi baju bassi. 

15 Canning atimmi mpangpeissenan 
Kareba Kasalamatan, umbo nakua Puang 
Allataala sikalino pole' tolino, susi sapatu 
mipake. 

16|a da'tan kamu' mpubalulang 
kamatapparanmi lako Puang Allataala, 

nasaba' iamo joo la mipake mbosian 
sininna pana apinna Ballisi'. 

17 La ntarima kamu' songko' bassi 
kasalamatan. La ntarima too kamu' 
pa'dang to naben kamu' Roh Allataala, 
iamo to kadan-Na Puang Allataala. 

181a ke nnewa kamu' Ballisi', la 
massambajang tarruh bang kamu' 
mpeta'da pangtulung-Na Puang 
Allataala. La massambajang kamu' 
situru' pangpatujun-Na Roh Allataala. 
Danggi' mipajaii massambajang. 
Passambajanganni to sininna umma'-Na 
Puang Allataala. 

19 La mipassambajangan todana', anna 
benna' kada tongan Puang Allataala 
ke mangkadana', sola kabaranian 
mpangpeissenan Kareba Kasalamatan to 
tangnaissenpa tau. 

20 Naangka'na' Puang Allataala menjaji 
pesuan-Na. Na ditarungkumo' tee too, 
nasaba' kupangpeissenanni to Kareba 
Kasalamatan. Passambajanganna' 
angkubarani mpangpeissenanni, susi to 
sipato'na la kupau. 

21 Sininna to apa jaji lako kaleku' la 
napauan kamu' padanta' tomatappa' 
Tikhikus to tapakamoja'. Ia to 

Tikhikus sangpangjamanku', to tatta' 
mpangjaman Puang Allataala. 

22 Kusuai male mati' la mpauan ngasan 
kamu' kumua matumba-tumba unakan 
anna pakatana kamu'. 

23 Dennaa upa' na Ambe'ta' Puang 
Allataala sola Puang Isa Almaseh 
mpupenjaji sininna taun-Na masannang, 
sipakamoja', sola da'tan matappa' lako 
Almaseh. 

24 Dennaa upa' nabarakka'i Puang 
Allataala sininna tau to mpakamoja' 
tarruhhi to Puangta' Puang Isa Almaseh. 
Padamo jolo' too. Sallangki' mati', 
Paulus. 


Filipi 


1 1 Fe, tomala'bihku' tonnatoro' jamaa 
sola tontulung jamaa na sininna 
umma -Na Puang Isa Almaseh jio kota 
Filipi! Aku' Paulus na Timotius taun- 
Nakan Puang Isa Almaseh ngkiringan 
kamu' tee sura'. 

2 Dennaa upa' nabarakka'i kamu' 
Ambe'ta' Puang Allataala sola Puang Isa 
Almaseh, naben kamu' kamasannangan. 

3Tuli mangkurru sumanga'na' lako 
Puang Allataala, ke kuingaran o kamu", 

“ha masannangna' 
tongkupassambajangan kamu'. 

> Mangkurru sumanga'na' lako Puang 
Allataala, nasaba' tatta' kamu' mesa' 
penawa ntulungna' mpangpeissenanni to 
Kareba Kasalamatan mammula jio mai 
misa'dingna ratu lako too allo. 

6 Kukatappa'i kumua, ia to pangjaman 
melo to napamula Puang Allataala ssullei 
sipa'mi, la napemangkaii sanggenna ratu 
pole' Puang Isa Almaseh. 

7Sipato'na' mangpikkiri' susi 
joo, nasaba' kupakamoja' kamu' 

na mituru' toomi to jaman 

mangka dipabarakkananna', la 

lanna' pangtarungkuan, la ia ke 
mpangpeissenanna' Kareba Kasalamatan 
iarika mpamanassai kumua tongan joo 
Kareba. 

8 Nakitana' Puang Allataala na naissen 
kumua kukamali' gajamo kamu'. 
Kupakamoja' kamu' susi Puang Isa 
Almaseh mangpakamoja'. 

9 Massambajangna', dennaa upa' 
mipede' mpakamoja' Puang Allataala 
mipakamoja' too padammi rupa 
tau, na samacca-maccammi nnissen 
pangngajaran tongan na samandalan- 
dalanna to tangngahmi. 

101a ke susimi joo, miissenmi mpilei 
apa to melona, na te'da caccami ke ratu 
pole'mi Almaseh, 

11 ha melo tarruh sipa'mi, nasaba' 
Puang Isa Almaseh, anna dipakala'bih to 
Puang Allataala. 

12 Fe, tokupusile'to! Parallu miissen 
kumua moi ditarungkuna' tee too, 
sabuda-budanna tau ssa'dingngii to 
Kareba Kasalamatan. 

13 Sininna surudadu pangngampa bola 
Tomaraja sola tau laen lan tee kota 

nnissenmi kumua ditarungkuna', sanga 
mpangpeissenanna' Almaseh. 

14 Moi kuditarungku, ia to padanta' 
tomatappa' samatappa'-tappa'na 
lako Puang, na sabarani-raninnami 
mpangpeissenanni to Kareba 
Kasalamatan. 

15Moi naden ba'tu pira-pira tau 
mpangpeissenan Almaseh sanga masere 
atii ngkita pangjamanku' namadoangri la 
ssisakkanna', apa ia to tau laen situru' ia 
canning atinna. 

16 1a tuu lako tau mpangpeissenanni 
Almaseh, sanga napakamoja'i to Puang 
Allataala. Naissen kumua diangka'na' la 
mpamanassai to Kareba Kasalamatan 
kumua tongan. 

17 Apa ia to ba'tu pira-pira tau 
mpangpeissenanni Almaseh, nasaba' 
nasanga la napumelo mesai, tangngia 
nasaba' kamarurusan penawa. Nasanga 
too kumua la mapa'dik penawangku' lan 
pangtarungkuan, ke manggauk susii joo. 

18 Ake' bangmo. Masannangna', 
apa bangmo akkattana, meloraka, 
tangmeloraka, ke Almaseh unai to 
napangpeissenan. La masannang 
tarruhna', 

19 nasaba' kuissen kumua dila'paranna', 
sanga passambajangmi, na pangtulung- 
Na Roh-Na Isa Almaseh. 

201a to kukadoangngi sola kurannuan, 
iamo to kumua te'da lalo kuladipakasiri', 
apa la barani tonganna' mpebalian 
Kareba Kasalamatan tee too, susi 
biasanna. Na ia ke susii joo, la 
dipakala'bih to Almaseh, nasaba' 
pebalingku', la tuoku', la mateku'. 

21 Ta to tuoku' kupatuju lako ngasan 
Almaseh, na kamatean iamo pahalaku'. 

22 Apa ia ke tuona', den bua'na 
lako jamanku', na te'da kuissenni 
umbonnamora la kupilei. 

23 Nasialaina' tee dua. Madoangna' 
ssalaii tee lino angkumari'pih sola 
Almaseh, nasaba' iamo joo to kaminang 
melo. 

24 Apa la'bi kebattuan lako kalemi, ke 
tuo unapa' lan lino. 

29Na kamatapparan iamo tee 
kunii nnissenni kumua da'tanna' la 
mari'pih ssolan kamu' sola ngasan, 
ammisamatappa'-tappa'na lako 
Almaseh, misamasannang-sannangna 
too. 

29Na ia angkuratu mati', la'bipa 
to pangpakala'bihmi lako Puang Isa 
Almaseh, sanga aku'. 

27 Samari ia to kumua la mituru' tarruh 
bang to pangngajaran-Na Almaseh. Na 
moi malena' mati' ba'tu tangmalena' 
mati', da'tan bang kusa'ding to 
karebammi kumua mesa' penawa kamu, 
mipada-pada mpengkulleii anna buda 
tau matappa' lako Kareba Kasalamatan, 

28 na moi mesa' to tonnewa kamu' te'da 
la mikalaja'. Ia joo mpamanassai lako 
tonnewa kamu' kumua la nasessai Puang 
Allataala, apa la dipasalama' kamu'. 

291a to barakka' mangka diben kamu', 
tangngia manda to matappa' lako 
Almaseh, apa ia toomo to dikua la 
maparri' kamu' sanga Almaseh. 

30 Jaji, ianna susi joo turu' todamo 
kamu' mpamanassai kumua tongan joo 
Kareba Kasalamatan, susi to mikita 
mangka kupugauk na misa'ding unapa 
tee too. 

2 1 Mangkami Almaseh 
mpamasumanga' kamu', na ia to 

pangpakamoja'-Na mpamasannangmo 

kamu', na Roh Allataala mpamesa' 

penawamo kamu', ammisipakamoja', 
misikamasean. 

2Tamo joo la'bi la 
mipemasannangngina', iamo to la 
sipahang melo kamu', la sipakamoja' 
kamu', la mesa' pattuju kamu", 

3 ha danggi' miangahhi to mipumelo 
mesa, ba'tu pangpuji tangkebattuan. 
Apa sibalikanna, la mpupengkajiongan 
kamu' kalemi, na la mikasiri' to tau laen 
na kalemi. 

4Na danggi' na ia manda to kaparalluan 
mesammi miangah, apa la miangah too 
to naparalluinna tau laen. 

“Na ia to penawammi la susi 
penawan-Na Puang Isa Almaseh: 

6 Moi sangrupa Puang Allataala to 
Almaseh, apa te'da napapajanni to 
kapuangan-Na. 

7 Apa canning atinna napatorroi to 
kapuangan-Na, namenjaji susi kaunan. 
Mentolino, natuo susi tolino. 

8Mpupengkajiongan kalena anna 
menturu' tongan lako Puang Allataala, 
naarannai mate. La'bi pole'pi mate jaoi 
kaju sitamben. 

?Tamo joo nagaja mpamajaoi Puang 
Allataala, nabenni kuasa kaminang 
majao, 

10 anna sininna to kepenawa 
mengguntu' ssompa Puang Isa, la 
jaona langi', la lanna lino, la jiong lino 
nanii tomate. 

11 Na sininna tokepenawa la mangngaku 
kumua, "Puang to Isa Almaseh", anna la 
dipakala'bih to Ambe' Puang Allataala. 

12 Fe, tomala'bihku' sola ngasan to 
kupakamoja'! Susi tongkutorropa lan 
tangnga-tangngami, la'bi-la'bi tee too 
moi mambelana' jio mai kalemi, la 
tatta' kamu' nturu'i to pangngajahku'. 
Mangkamo kamu' napasalama' Puang 
Allataala. Jaji, la mipengkulle-kullei 
tuo susi sipato'na umma'-Na Puang 
Allataala, iamo to ssompa Puang 
mimalaja' mpugauk kasalan. 

13 Puang Allataala mpupembalik 
penawammi ammimadoang, mikulle tooi 
mpugaukki to pakkaeloran-Na. 

14 Danggi' mimangnuku-nuku iarika 
site'geh ke denni apa mipugauk, 

15 dikua namanassa lako tolino to 
tangmaruruh na togaja', kumua tomelo 
kamu' mimaruruh na te'da caccami, 

apa taun-Namo kamu' Puang Allataala. 
Miarrangngii to tolino to tangnturu' 
Puang Allataala susi arrang lako tosala 
lalan, 

16 ke mipangpeissenanni to Kareba 
Kasalamatan. Na ia ke susii joo, 
wa'dingna' mpumasannangngi ke ratu 
pole'mi Almaseh, sanga te'da nalao sala 
to jamanku'. 

17 Ia tee aku! mangkana' mpaissenni 
kamu' to Kareba Kasalamatan 
ammimemmatappa'. Na moi nadipato'do 
to raraku', nabutung dipatibolloh susi 
karoba lako Puang Allataala nasaba' ia 
to mangka kupugauk lako kalemi, la 
masannangna' antamasannang sola. 

18 Na susi too kamu' la masannang, 
antapada-pada masannang. 

19Ta ke napuelohhi Puang Isa, 
madoangna' ssuai madoi' mati' to 
Timotius, dikua na ianna pole mai, 
ia to karebammi mpamasannang 
penawangku'. 

20 Nasaba' ia manda kusolan 
sangpenawa mpikkiri' tonganni to 
miparalluinna. 

21 Ta to tau laen pada mparinawa bangri 
kalena, tangngia pakkaeloran-Na Puang 
Isa Almaseh. 

22 Mikitamo kumua wa'ding dikatappa'i 
to Timotius. Mangkamo' natulung 
mpangpeissenan Kareba Kasalamatan 
susi anak ntulung ambe'na. 

23 Tamo kuakkattai la kusua male mati', 
ke mangkami to kara-karaku' dira'tah. 

24 Apa kurannuan kumua Ia naeloranna' 
Puang Allataala kumadoi' toda male 
mati '. 

25 Ta to sangpangjamanku' padanta' 
tomatappa' Epafroditus, to mangka 
misua ratu inde' ntulungna', kusanga 
parallu too kusua pole mati', 

26 Sanga gaja nakamali' kamu', nanawa- 
nawa tooi, nasaba' misa'ding kumua 
masakii. 

27 Masaki tonganni ia, na garapai mate. 
Apa nakamaseii Puang Allataala, na te'da 
na ia manda nakamasei apa moi aku', 
dikua nadanggi' kusamaparri'-parri'na. 

28 Iamo joo kumadoi' ssuai mati', 
ammimasannang ke mikitami, nadanggi' 
nakerangngan to sussaku'. 

29 Masannang kamu' ntarimai susi 
sipato'na ntarima to mpangjaman 
Puang. Parallu mikasiri' to tau susi joo, 

30 hnasaba' garapai mate tonna 
mpangjaman Almaseh, iamo to 
mpugaukki to apa la mitulunganna', na 
te'damo nacirinnai sunga'na. 

lFe, tomala'bihku'! 

Mangkatampakanna, la masannang 
kamu' sanga mesa' penawamo kamu' 
sola Puang Allataala. Ia ke kudadu'i 
nnukiran kamu' to apa mangka kupauan 
kamu' mati', te'dara namatumba, na la 
mipumelona ia. 

2 Majaga kamu' lako guru tangtongan, 
nasaba' gaja' to sipa'na susi sipa' asu. 
Majaga kamu' lako to tomangparuku 
massunna', 

3hasaba' kita'ra to disanga todisunna' 
tongan na kita' toora to ssompa 
Puang Allataala situru' pangpatujun-Na 
Roh Allataala. Kita'ra to masannang, 
nasaba' mesa' penawamiki' sola Puang 
Isa Almaseh, te'da na atoran agama 
tapattuan mpupenjaji tomeloki'. 

4Moiraka nawa'ding toona' mpattuan 
kamenturusanku' lako atoran agama, 

nasaba' ia ke denni tau mpattuan atoran 
agama, la'bi pole'pi aku'. 

> Disunna'na' tonna karuamo allona 
jajingku', to-Israelna', bati'na Benyamin, 
jaji to-Ibrani massangna', na 
mangngagama to-Yahudina' situru' 
pangngajaran Farisi. (Jaji to-Farisi 
toona'.) 

SJa ke panggaukanku', aku'mo to 
kaminang ssessa tomatappa' lako Puang 
Isa. Ia ke kamenturusanku' lako atoran 
agama, te'da atoran tangkuturu'i. 

"Ia to panggaukan to kusanga 
kupusaro tonna jolona, kupurugimo tee 
too nasaba' Almaseh. 

8 Kupurugi ngasan joo, nasaba' 
kupahang kumua la'bi melo to nnissen 
Puangku' Puang Isa Almaseh, na ia to 
laenna. Te'da ngasanmo kupugaukki, na 
kusangamira burauk, dikua angkuampa'i 
to Almaseh, 

9 angkumesa' penawa sola. Te'da 
kudipupenjaji tomelo, sanga mpugaukna' 
atoran agama, apa napupenjaji 
tomelona' Puang Allataala, sanga 
matappa'na' lako Almaseh. 

101a to gaja kukadoangngi iamo to 
nnissen Almaseh, sola mperasaii to 

kuasa mpatuo pole'i jio mai kamatean. 
Madoang toona' mperasai parri' sola 
kamatean susi to naperasai Almaseh, 

11 kudipatuo pole' toda jio mai 
kamatean keanu'. 

12 Te'da kukua mangkamo' nnampa'i 
joo kukadoangngi, iarika mangkamo' 
menjaji totangkasalan. Apa tarruh- 
tarruh bangpa' mpengkulleii, kenna 
wa'ding kuampa' todai, nasaba' iamo 
joo patun-Na napupenjajina' Puang Isa 
Almaseh taun-Na. 

13 Fe, tomala'bihku'! Te'dara kumua 
kuampa'mi. Apa ia to kupugauk, iamo 
to la kupengkulle-kullei ratu lako to 
kupangngujui, na kupasalaimo penawa 
to apa pura kupugauk. 

14 Ta tee aku', susina' tomassimbara. 
Kinjara'na' angge cappa'na la nnampa' 
paraseng. Ia joo paraseng iamo to 
kumua nasuana' Puang Allataala 
mentama suruga, nasaba' kamatean-Na 
Puang Isa Almaseh. 

15 Ta tomasaranianmo la mangpikkiri' 
susiki' joo. Apa ia ke den kamu' 
mangpikkiri' laen, na Puang 
Allataalamora mpamanassai joo 
lako kalemi. 


FILIPI 3.16-4.1 13 


16 Samari kumua ia to pangngajaran 
mangka diajaranki', ia bang toomo la 
taturu' tarruh. 

17 Fe, tomala'bihku'! La mialai palelean 
mata to sipa'ku'. Mituru' todai sipa'na to 
tonnalakan palelean mata. 

18 Nasaba' tuli kupauan bang kamu', na 
kupauan omo kamu' too mpenjio' wai 
matangku', kumua ia to sipa'na buda 
tomatappa' tangsipato' bang penawa 
melo-Na Almaseh, iamo to kamatean-Na 
jao kaju sitamben. 

19 Mangkatampakanna Ia sabu' tuu 
lako tau, nasaba' mpupuang ba'tangna, 
mpumatampo panggaukanna to 
mesirisan, na ia to tangngahna napatuju 
lako mandai katuoan lan lino. 

20 Apa ia tee kita', jao suruga to 
tondok kajajianta', na jao toomo mai 
la tanii ntajan Puang Isa Almaseh, 
Tomangpasalama'. 

21 Iamo la mpajajii tee batang kaleta' 
to tangmala'bih menjaji mala'bih susi 
kale-Na, mpake kuasan-Na to napake 
too ntaloi sininna apa. 

4 1 Fe, tomala'bihku' to kupakamoja 
na kukamali' too! La matappa' 
tongan-tongan kamu' lako Puang. 


FILIPI 4.2-7 14 


Kupumasannang sola kupumala'bih 
kamu"! 

2 Kupeta'dai namesa' penawa to Euodia 
sola Sintikhe susi to sipato' napugauk to 
tonturu' Puang. 

3Fe, sangpangjamanku' sola ngasan! 
Kupeta'dapa lako kalemi, tulungngi tuu 
baine sola dua, to mangkamo kusibawan 
mpengkulle-kullei mpangpeissenan 
Kareba Kasalamatan sola Klemens, 
na budapa solaku' laenna, to diuki' 
sanganna lan Sura' Katuoan. 

4Da'tan kamu' masannang sanga mesa' 
penawa kamu' sola Puang Allataala! 
Kudadu'pi mpaui: Masannang kamu!!! 

3Pangpekitanni to kameloan 
penawammi lako sininna tau. 
Cingga'tu'mora naratu to Puang. 

6 Danggi' naden apa mipuselang, 
apa paui to miparalluinna lako 
Puang Allataala lan passambajangmi, 
mimangkurru sumanga' too, 

7na ia to kamasannangan jio mai 
Puang Allataala, to te'da nakullei 
mpahangngi tolino, la mpamambelai 
joo napuselangna penawammi, nasaba 
mesa' penawa kamu' sola Puang Isa 
Almaseh. 


FILIPI 4.8-12 15 


8 Ee, tomala'bihku' sola ngasan! 
Mangkatampakanna, la mipallan 
penawai sininna to pangngajaran 
tongan, sininna to mala'bih, sininna 
to maruruhna, sininna to tangkasalan, 
sininna to maballona, sininna to melona 
disa'ding, to mangpamasannang sola 
sipato'na dipuji. 

9 La mituru' to sininna pangngajaran 
to mitarimamo mipelajahhi toomo, la 
ia to kupaunna, la ia to kupugaukkuna, 
anna ampai kamu' Puang Allataala to 
mpangben kamasannangan. 

10 Liwa' masannangku' nang 
kumangkurru sumanga' lako Puang, 
nasaba' ia tee too mikiringan omo' 
pangtulungan. Sitonganna ia to 
wattu puramo miingaran una ia, apa 
tangpadete' kamu'. 

11 Te'da kumangkada susi joo, kumua 
kakuranganna', sanga ia to aku' tee 
kupelajahhimo mpasigannatanni to apa 
jio kaleku'. 

12Mangkamo' kaasi-asi, mangka 
toomo' kala'bian. Moi apa ngkannana' 
kupumasannang, la kabarasanraka, la 
katangbarasanraka, la kala'bianraka, la 
katanggannatanraka. 


FILIPI 4.13-19 16 


13 Kukulle to sininna apa, sanga Puang 
Isa Almaseh mbenna' kapakullean. 

14 Apa melo tuu mipugaukkuna, nasaba' 
miingaran to kamaparrisanku'. 

15 Fe, tomala'bihku' to-Filipi! Miissen 
kumua ia tommimane' dipaissenni to 
Kareba Kasalamatan, mesa-mesammi 
jamaa to ngkiringanna' pangtulungan 
tongkulamessunmo lan mai propinsi 
Makedonia. 

16 Susinna ia tongkujio kota Tesalonika 
pempiran kamu' ngkiringanna' 
pangtulungan ke kuparallui omi. 

17 Te'da kuangah pangpabenganmi, apa 
iara kuangah kumua na sabuda-budanna 
barakka' miampa', sanga mitulungna'. 

18 Kutarima ngasanmo, na la'bi 
budamo na ia to kuparalluinna. 
Kala'bianmo', tongkutarimami jio 
mai Epafroditus to apa mipangben. 

Ia to pangpabenganmi susi karoba 
bunangngu', to napumasannang Puang 
Allataala. 

19 Dennaa upa' na Puangku' Puang 
Allataala, to tangdikulle mbilangngi 
to kasugiran-Na, mben kamu' to apa 
miparallui, nasaba' Puang Isa Almaseh. 


FILIPI 4.20-23 17 


201ami joo la mpakala'bih tarruhki' 
Ambe'ta' Puang Allataala te'da cappa'na. 
Amin. 

21 Massallangna' lako sininna umma'-Na 
Puang Isa Almaseh. Sininna padanta' 
tomatappa' to kusolan ntee too 
massallang toda mati'. 

22 Sininna umma'-Na Puang Allataala 
inde' kota massallang ngasanni mati", 
la'bi-la'bi to torro jio bola Tomaraja 
Roma. 

23 Dennaa upa' nabarakka'i kamu' 
Puang Isa Almaseh. Padamo jolo' too. 
Sallangki' mati', Paulus. 


Kolose 


1 1 Fe, tomala'bihku' sola ngasan, 
tomatappa' na tonturu' Almaseh jio 
kota Kolose! Aku' Paulus sola padanta' 
tomatappa' Timotius ngkiringan kamu' 
tee sura'. Napileina' Puang Allataala 
situru' pakkaeloran-Na menjaji rasulu'- 
Na Puang Isa Almaseh. Dennaa upa' 
nabarakka'i kamu' Ambe'ta' Puang 
Allataala, naben kamu' kamasannangan 

2 (1:1) 

3Ta angkipassambajangan kamu", tuli 
mangkurru sumanga'kan lako Puang 
Allataala, Ambe'-Na Puangta' Puang Isa 
Almaseh, 

#nasaba' kisa'dingmo kumua 
mikatappa'i tonganmi to Puang Isa 
Almaseh, mipakamoja' tooi to sininna 
umma'-Na Puang Allataala. 

> Matappa' kamu' misipakamoja', 
nasaba' mirannuan to Puang Allataala 
kumua la naben kamu' to apa 
napasadianmo kamu' jao suruga, 
situru' Kareba Kasalamatan to mangka 


KOLOSE 1.6-10 2 


misa'ding jolona. Tongan joo Kareba 
Kasalamatan, 

5to nasa'dingmo tau Ian lili'na lino, 
na mpaden barakka' lako tau. Susi 
toomo kamu' nabarakka'i sipamulanna 
misa'ding, ammiperasai tonganni to 
kameloan penawan-Na Puang Allataala. 

7la tee Kareba Kasalamatan 
mangka naajaran kamu' Epafras, 
sangpangjamanki' to kipakamoja'. Iamo 
mesa' tompangjaman Almaseh to tatta' 
mbalii kamu'. 

8 Ta mpauankan kumua sipakamoja' 
tonganmo kamu', nasaba' kuasan-Na 
Roh Allataala. 

?Tamo joo tongkisa'dingngi to apa 
jaji lako kalemi, kipassambajangan 
tarruh kamu' lako Puang Allataala, 
kumua ammisannissen-nissennai to 
pakkaeloran-Na ammiampa' tooi to 
sininna kapaissenan to pole jio mai Roh 
Allataala. 

10 Ianna susimo joo, ia to sipa'mi la 
situru' pakkaeloran-Na Puang Allataala 
anna pumasannangngi penawan-Na. 
Susinna, mipugaukki to mangrupa-rupa 
kameloan, misannissen-nissennai to 
Puang Allataala, 


KOLOSE 1.11-16 3 


11 hatuli mpamawatang kamu' kuasa 
mala'bih-Na, ammisabbara' mimario 
bang moi maparri' kamu', 

12 mituli mangkurru sumanga' lako 
Ambe'ta' Puang Allataala. Ia mpasipato' 
kamu' la nnampa'i jao suruga to apa 
nabasse lako umma'-Na. 

131a toomo mangka Ila'paranki' jio 
mai kuasanna Ballisi' napupenjajimiki' 
taun-Na lan kaparentan-Na Anak to 
nakamasei. 

14Jamora tee Anak Ila'bakki' jio 
mai kuasa dosa, battuananna 
didampanganmiki'. 

15 Tangdikita to Puang Allataala. Apa 
ia to Almaseh mpamanassai lako kita' 
sipa'-Na sola kuasan-Na. Iamo Anak 
Pamungah, na te'da njaonannii to sininna 
apa mangka napaden Puang Allataala. 

16 lamo napake Puang Allataala 
mpadenni to sininna apa lan lino na 
sininna apa jao suruga, ia to dikitanna 
na tangdikitanna, sininna kuasa ba'tu 
kaparentan jao langi'. Ia tee lino sola 
issinna dipaden mpake Almaseh na 
dipatuju lako too Almaseh. 


KOLOSE 1.17-22 4 


17 Ta tonna te'dapa naden to sininna 
apa, nang denmo ia to Almaseh. Iamo 
nnampaii tee lino anna te'da natiseran. 

18 Almaseh toomo kapalana sininna 
tomatappa' to dipasangrapang batang 
kale-Na. Iamo Anak Tungga' to bungah 
dipatuo pole' jio mai kamatean, dikua 
namenjaji kaminang matande jio mai to 
apa den. 

19 Napuelohhi Puang Allataala kumua 
sininna to apa den jio kalena, den toda 
jio Anak. 

20 Nasuai Puang Allataala to Almaseh 
mentama lino, namate jao kaju 
sitamben, anna pasikalinoi to sininna 
apa lan lino na lan suruga sola kalena. 

21Susi toda kamu' tee too 
dipasikalinomo Puang Allataala. 
Jolona tangngia kamu' umma'-Na Puang 
Allataala na miewali tooi, sanga gaja' 
to penawammi sola panggaukanmi. 
Napasikalinomo kamu' Puang, nasaba' 
kamatean-Na Anak, ammidipatorro 
leko' jio mai totangnturu' Puang, anna 
te'da caccami ba'tu kakuranganmi 
ke dipangngolomo kamu' lako Puang 
Allataala. 

22 (1:21) 


KOLOSE 1.23-26 5 


23 Apa la tatta' kamu' matappa', danggi' 
nasitawa-tawa to penawammi. La 
mirannuan tarruhhi to Puang Allataala 
kumua la napugaukki to apa nabassean 
kamu' lan Kareba Kasalamatan to 
mangka misa'ding. Ia joo Kareba 
dipangpeissenanmo lako issinna lino. 

Na ia tee aku' Paulus menjajimo' 
tompangpeissenanni. 

241a to tomatappa' lako Almaseh 
wa'ding dipasangrapang batang kale-Na. 
Jaji, maparri' to batang kaleku' tee 
too susi Almaseh maparri' tonna 
anu', nasaba' jamanku' mbalii to 
tomatappa'. Iamo joo kumasannang, ke 
maparri'na' sanga kubalii kamu'. Na ia 
tee kamaparrisanku' la ngganna'i sininna 
kamaparrisan to la naperasai tomatappa' 
lako Almaseh. 

25 Menjajina' tompangjaman 
tomatappa' tonna pabarakkannina' 
Puang Allataala jaman 
mpangpeissenanni lako kamu' bangsa 
tangngia to-Yahudi to kadan-Na Puang 
Allataala, 

26 jamo joo akkatta-Na to te'da 
naissenni tau sipamulanna lino, apa 


KOLOSE 1.27-2.2 6 


ia tee too dipangpeissenanmo lako 
umma'-Na Puang Allataala. 

27 Madoangngi Puang Allataala 
mpangpekitanni lako sininna umma'-Na 
to melona sola mala'bihna joo akkatta-Na 
lako kamu' bangsa tangngia to-Yahudi 
kumua, natorro too Almaseh lan kalemi, 
na iamo buttinna kumua la turu' toda 
kamu' mperasai kamala'biran-Na Puang 
Allataala jao suruga. 

28 Karebannamora Almaseh to 
kipangpeissenan lako sininna tau. Kipake 
sininna kapaissenanki' mpakainga' sola 
nnajahhii, dikua anna mesa'-mesa' 
tau wa'ding kipangngolo lako Puang 
Allataala susi to tomasaranian, sanga 
memmesa'mi sola Almaseh. 

29]ara joo kupengkulle-kullei 
mpugaukki, mpake sininna kuasa to 
nabenna' Almaseh to mangjama lan 
kaleku'. 

2 t Madoangna' ke miissenni kumua 
kupangjaman tongan kamu' la 
mpugaukki to mipumelona, sola 
tomatappa' jio kota Laodikia na kota 
laen, moiraka na te'dapa tasitammu. 

2 Kupugaukki tee ammipada-pada 

mawatang sola ngasan ke memmesa' 


KOLOSE 2.3-7 7 


penawamo kamu' nasaba' sipakamoja' 
kamu', ammipahang tonganni akkatta- 
Na Puang Allataala to jolona tangnaissen 
tau, battuananna miissenmo to Almaseh. 
3Nasaba' Almasehra mpamanassai 
to sininna kapaissenan-Na sola 
kamaccan-Na Puang Allataala. 
4Kupauan kamu' tee kumua danggi' 
naden tau mpalao sala kamu', to 
nnanggai -gai' bangra mpangkadai melo 
kamu'. 

> Moi tapada mambela, apa ia to 
penawangku' torro lan tangnga- 
tangngami. Na liwa'na' mario ssa'dingngi 
kumua mesa' penawa kamu' na 
mawatang too to kamatapparanmi lako 
Almaseh. 

6 Mitarimamo to Puang Isa Almaseh 
kumua iamo Puangmi. Iamo joo ia to 
panggaukanmi la situru' panggaukanna 
to tompupuangngi to Almaseh. 

7La tatta' kamu' memmesa' sola 
Almaseh, mirannuanni. La samatappa'- 
tappa'na toomo kamu' lako Almaseh, 
susi to mangka diajaran kamu'. La tuli 
mangkurru sumanga' too kamu' lako 
Almaseh. 


KOLOSE 2.8-12 8 


8Majaga kamu', danggi' naden tau 
mpalao sala kamu' nnajahhi kamu' 
kapaissenan tolino ammimengkaunan 
pole'. Te'da bua'na joo kapaissenan 
tolino, na te'da too napole jio mai 
Almaseh, apa pole jio mai tomakuasa 
ba'tu tomangparenta jao langi' 
to ngkuasai lino na pangngajaran 
disimanahhi jio mai tojolota'. 

9 La mikanassai kumua, sininna to apa 
den jio Puang Allataala, den toda jio 
Almaseh, 

10 na te'da kakuranganmi, sanga ia to 
sipa'-Na sola kuasan-Na Puang Allataala 
miputawa too, nasaba' memmesa'mo 
kamu' sola Almaseh. Ia to Almaseh 
ngkuasai sininna tomakuasa ba'tu 
tomangparenta. 

11 Wa'ding dipau kumua mangkamo 
kamu' disunna', nasaba' memmesa' 
penawamo kamu' sola Almaseh. 
Te'da nasunna' kamu' tau, apa iara 
to penawammi nasunna' Almaseh. 
Battuananna mangkami Almaseh 
Ila'paran kamu' jio mai sipa' jolomi. 

1? Nasaba' ia tommidijio', susi kamu' 
tomate, midilamun sola Almaseh 
ammidipatuo pole' too sola Almaseh, 


KOLOSE 2.13-16 9 


nasaba' matappa' kamu' lako kuasan-Na 
Puang Allataala to mangka mpatuo pole' 
Almaseh jio mai kamatean. 

13 Ta tonna jolona susimo kamu' tomate, 
te'da miampui katuoan baru jio mai 
Puang Allataala, nasaba' madosa kamu', 
na te'da midisunna' situru' atoran agama 
to-Yahudi. Apa ia tee too napatuomo 
kamu' Puang Allataala sola Almaseh. 
Nadampanganki' moi nabuda dosata'. 

14 Nata'dei Puang Allataala to sura' 
dinii nnuki'i to sininna panggaukanta' 
to ntengkai pakkaeloran-Na to dipake 
mparapa'ki'. Napugaukki susi joo, 
nasaba' kamatean-Na Almaseh jao kaju 
sitamben. 

15 Nataloi Almaseh jao kaju sitamben to 
sininna tomakuasa ba'tu tomangparenta 
jao langi' anna te'damo nakullei 
mangpanggaukan. Napugaukki Puang 
Allataala susi joo nanii mpakasiri'i to 
tomakuasa ba'tu tomangparenta jao 
langi' anna pasusii to toditalo lumingka 
jio boko'-Na Almaseh na jolo to Almaseh 
susi topatalo. 

16 Tamo joo danggi' naden tau mpasala 
kamu', sanga te'da mituru' pemali 
kumande ba'tu nniso', ba'tu atoran allo 

lompona agama, pangramean bulan 
mane' ollong ba'tu Allo Katorroan. 

17 Ia joo atoran susiri bajo-bajo to diben 
la mpamanassai to kameloan la ratu, na 
Almasehmo to buttinna! 

18 Danggi' mieloran kalemi dipasala 
ke te'da mituru' pangngajaranna tuu 
lako tau. Naanggai' ssessa kalena, 
na ssompa malaeka', denmo nakita 
pengkita. Ia to pikkirisanna to te'da 
bua'na mpumemmatampoi tuu lako tau, 

19 anna te'da naturu' Almaseh to 
disanga ulu. Ia to tomatappa' wa'ding 
dipasangrapang mangrupa-rupa lesoan 
batang kale-Na Almaseh na ia to Almaseh 
dipasangrapang ulunna joo kale. Jaji, ia 
to Almaseh nnampai joo kale anna te'da 
natiseran anna saloboh-lobohna situru' 
pakkaeloran-Na Puang Allataala. 

20 Wa'ding dipau kumua mangkamo 
kamu' mate sola Almaseh, battuananna 
dila'paranmo kamu' jio mai kuasanna 
sininna tomakuasa ba'tu tomangparenta 
jao langi' to ngkuasai lino. Ia ke susii 
joo, ciapari mituru' unapi joo atoran susi 
to napugauk totangnturu' Puang? 

21 "Danggi' kaka'i tee! Danggi' lepa'i 
joo! Danggi' tumbui tee!" 

22 Te'da napumeloi tau joo atoran, 
nasaba' panggaraga tolinora, na la 
dicappu'i dikande ba'tu diiso' joo apa 
dianggai. 

23 Nasanga tau kumua melo joo 
atoran, nasaba' ia to tonturu'i dikita 
kumua tomangngagama, nasaba' 
mpamajiongngi kalena sola ssessa 
kalena, apa sitonganna te'da bua'na, 
napakeri mpassau penawanna. 

1 Angahhi to apa jao suruga to nanii 

Almaseh cumadokko mangparenta 
jio sa'de kanan-Na Puang Allataala, 
nasaba' wa'ding dipau kumua dipatuo 
pole'mo kamu' jio mai kamatean sola 
Almaseh. 

2 Battuananna, ia to penawammi la 
mipatuju lakoi to la miampa' jao suruga, 
danggi' na apa lan lino mipikkiri'. 

3 wa'ding dipau kumua mangkamo 
kamu' mate, na ia to katuoan barummi 
sola Almaseh te'dapa napajan, nasaba' 
te'dapa napapajanni Puang Allataala. 

4 Apa ianna ratu pole'mo to Almaseh, to 
mben kamu' katuoan baru, iamora joo 
wattu napajan too to kamala'biran-Na 
Almaseh ammimala'bih sola. 


KOLOSE 3.5-10 12 


5Jamo joo ca'beanni to sininna 
kamadoangan gaja'mi, susinna 
manggauk sala, panggaukan laen to 
tangsipato', nturu' bang pakkaeloran 
penawa, mangpanggaukan tangmelo 
na madoang nnassang sininna apa, 
nasaba' ia to tomangngassang dipapadai 
tossompa dewata. 

61a ngasanmo joo la mparatu 
kamagallian-Na Puang Allataala lako 
totangnturu' Puang. 

7Mpugauk toda kamu' panggaukan 
susi joo tonna jolona, tommituru'pi to 
kamadoangan gaja'mi. 

8 Apa la mica'beanmi tee too to 
panggaukan susi joo, susinna mabirih, 
mangpabalah, mpugauk kagajatan, 
mpau gaja' tau, mangkada carepa. 

9 Danggi' misiuraga, nasaba' mangkamo 
kamu' nca'bean sipa' jolomi sola 
kamadoangan gaja'mi. 

10 Mangkamo kamu' diben katuoan 
baru. Menjajimo kamu' tau baru to 
napaden Puang Allataala. Na da'tan bang 
kamu' dibarui, ammisannissen-issenna 
Puang Allataala sola ammisasusi-susinna 
sipa'-Na. 

11 Tamo joo te'damo nadipasilaenan 
to umma'-Na Almaseh. Te'damo 
nadipasilaenan to-Yunani na to-Yahudi, 
todisunna' na totangdisunna', bangsa 
laen na bangsa to tangmessipa', kaunan 
na tangkaunan, nasaba' pada bang 
unaki' dipupenjaji tau baru. Almasehra 
to kaminang parallu na Iamo torro lan 
kita'sola ngasan. 

1? Napakamoja' kamu' Puang Allataala 
na mangkamo kamu' napilei menjaji 
tau mesan-Na. Iamo joo la sikamasean 
kamu' padammi rupa tau, melo penawa, 
danggi' matampo, mangkada rampa' 
lako tau, sola sabbara' kamu'. 

13 Sisabbarasan kamu' ke denni to sala 
lako kalemi, ammidampanganni. Susi 
Puang Allataala mangka ndampangan 
kamu', susi too to tau laen la 
midampangan. 

141a to kaminang parallu iamo to 
sipakamoja' kamu', nasaba' ia ke 
sipakamoja' kamu' la memmesa' tongan 
to penawammi. 

15 Napileimo kamu' Almaseh menjaji 
susi lesoan batang kale-Na. La sikalino 
kamu' sola padammi tomatappa'. 
Eloranni kamasannangan to pole jio 

mai Almaseh, ngkuasai penawammi. La 
mangkurru sumanga' too kamu' lako 
Puang Allataala. 

le La mipallan penawa tarruhhi to 
pangngajaran-Na Almaseh ammituru'i. 
La da'tan bang kamu' siajaran 
misipakainga' too mpake sininna 
kapaissenanmi. La macanning atimmi 
mangkurru sumanga' lako Puang 
Allataala mimakkelong Zabur, kelong 
pangpujian ba'tu kelong laen. 

17 Moi apa mipugauk ba'tu mipau, ia to 
panggaukanmi la situru' panggaukanna 
umma'-Na Puang Isa. Mangkurru 
sumanga' kamu' lako Ambe' Puang 
Allataala, nasaba' apa to napugauk 
Puang Isa lako kalemi. 

18 Fe, kamu' to baine! Menturu' kamu' 
lako muanemi, sanga iamo la napugauk 
tonturu' Puang. 

19 Fe, kamu' to muane! Pakamoja'i 
to bainemi. Danggi' mipasusii to 
todisua-sua bangra lan bolami. 

20Fe, kamu' to anak! La tuli 
mangpesa'ding kamu' lako tomatuammi, 
nasaba' iamo nakabudai Puang Allataala. 


KOLOSE 3.21-4.1 15 


21Fe, kamu' to ambe'! Danggi' 
mipa'dikkii to penawanna anakkami 
anna danggi' naka'tu rannu. 

22 Fe, kamu' to kaunan! Turu'i to 
sininna parentana puangmi lan tee lino. 
Danggi' na ia manda ke nakita kamu' 
mipemasannangngii to penawanna. 
Apa la mituru' tonganni to parentana, 
ammikasiri'i susi ngkasiri' Puang 
Allataala. 

23 Ianna den jaman nasuan kamu', 
la masumanga' kamu' njamai, susi 
ke Puang Allataala mipangjaman na 
tangngia tolino manda. 

24 Ingaranni kumua la miampa' 
pahalami jio mai Puang, susi to mangka 
nabasse lako umma'-Na. Puangmi to 
Almaseh na Iamo mipangjaman. 

25Ta to tompugauk kasalan la 
dipabalahhi, nasaba' te'da tau 
napasilaenan Puang Allataala ke 
mangsessai. 

1 Fe, kamu' to puang! La maruruh 
kamu' lako kaunanmi, danggi' 
mipasilaenanni. Ingaranni kumua te'da 
na kamu' manda to la dipekapuangngi, 

apa den toda Puangmi jao suruga. 

2 Danggi' mipajaii massambajang lako 
Puang Allataala. Na ia ke massambajang 
kamu' mangkurru sumanga' too kamu'. 

3Passambajangankan, anna benkan 
wattu Puang Allataala mpangpeissenan 
akkatta-Na, to jolona tangnaissenpa tau, 
to napugaukmo Almaseh. Na iamora joo 
kuditarungku. 

4Passambajanganna', angkukullei 
mpangpeissenanni anna pahangngi tau, 
nasaba' iamora jamanku'. 

>La macca kamu' ke sola kamu' 
totangnturu' Puang. Na la mipake to 
wattu diben kamu' mpangpeissenanni to 
karebanna Almaseh umbo-umbo minii. 

S Ja ammimangkada la napumasannang 
to tossa'dingngi. Mebali melo kamu' ke 
denni tau ngkutanai kamu'. 

7 Sininna to apa jaji lako kaleku' Ia 
napauan kamu' padanta' tomatappa' 
Tikhikus to tapakamoja'. Ia to 
Tikhikus sangpangjamanku', to tatta' 
mpangjaman Puang Allataala. 

8 Kusuai male mati' la mpauan ngasan 
kamu' kumua matumba-tumba unakan 
anna pakatana kamu". 

“Ia to padanta' tomatappa' Onesimus 
la male toda mati'. To-Kolosei, to tatta' 

matappa' na kipakamoja' tongan. lamora 
joo sola duai la mpauan kamu' kumua 
matumba-tumba unakan. 

10 Sallangna mati' Aristarkhus, to 
kusolan ditarungku. Sallangna toda 
Markus, sampu pissenna Barnabas. Susi 
to kuuki' jolo, la mitarima melo ke malei 
mati '. 

11 Sallangna mati' Yesua, to disanga 
toda Yustus. Ia mandara tee tau 
sola tallu jio mai to-Yahudi, to 
matappa'mo lako Puang, kusolan 
mpangjaman Puang Allataala. Na iamora 
mpamasumanga'na'. 

12 Sallangna Epafras mati', mesa' 
to-Kolose, pangjama-Na Puang Isa 
Almaseh. Te'da napajaii mpellao 
doangan kamu' sola ngasan, dikua 
ammisamawatang-watangnamo susi 
mesa' tomasaranian, ammituli nturu'i to 
pakkaeloran-Na Puang Allataala. 

13Mangka aku' kukita liwa' mattongan- 
tongan mpangjaman kamu' sola 
to-Laodikia na to-Hierapolis. 

14 Padanta' tomatappa' dottoro' Lukas, 
to tapakamoja', ngkiring sallangna mati', 
susi toda Demas. 

15 Paratuankan sallangki' lako 
tomatappa' jio kota Laodikia. Sallangki' 
lako Nimfa sola jamaa to sirempun jio 
bolana. 

16 Ta ammimangka mbacai tee sura'ku', 
la miben todai jamaa jio kota Laodikia 
nabacai. Susi too to sura'ku' lako 
to-Laodikia la mibaca tooi ke nakiringan 
kamu'. 

17 Pauanni Arkhipus anna jama melo 
jamanna to napabarakkananni Puang 
Allataala. 

18 Sallangku' Paulus. Aku' nnuki'i tee 
passallang. Danggi' mikalupaii kumua 
lan unapa' pangtarungkuan! Dennaa 
upa' nabarakka'i kamu' Puang Allataala. 
Padamo jolo' too. Sallangki' mati', 
Paulus. 


1 Tesalonika 


1 1 Fe, tomala'bihku', tomatappa' lako 
Ambe' Puang Allataala sola Puang 
Isa Almaseh! Aku' Paulus nnuki'i tee 
sura' sola Silas na Timotius lako kamu' 
jamaa jio kota Tesalonika. Dennaa upa' 
nabarakka'i kamu' Puang Allataala, 
naben kamu' kamasannangan. 

la ke kipaui sangammi lan 
passambajangki', tuli mangkurru 
sumanga'kan lako Puang Allataala, 
nasaba' kamu' sola ngasan. 

3Mangkurru sumanga'kan sanga 
kiingaran tarruhhi jio olo-Na Ambe'ta' 
Puang Allataala to panggaukan melo 
mipugauk nasaba' kamatapparanmi. 
Kiingaran too to pangtulungmi 

lako padammi rupa tau nasaba' 
pangpakamoja'mi. Kiingaran kumua 
da'tan kamu' mawatang nnoloi 
mangrupa-rupa pecoba nasaba' 
mangrannuan kamu' lako Puangta' 
Puang Isa Almaseh. 

“Ee, tomala'bihku' to napakamoja' 
Puang Allataala! Mangkamo kamu' 
napilei Puang menjaji umma'-Na. 

> Kiissen kumua napileimo kamu', 
nasaba' ia tongkipangpeissenan Kareba 
Kasalamatan lako kamu', tangngia 
kumua kada manda, apa kuasan-Na Roh 
Allataala ntulungkan mpugauk tanda 
mejangngaran. Na liwa' kikatappa'i to 
katongananna Kareba Kasalamatan. 
Miissen to apa kipugauk tontasola unapa, 
kiwa'ding ntulung kamu', to napumelona 
katuoanmi. 

6 Kiissen kumua napileimo kamu' 
Puang Allataala, nasaba' mialamo 
palelean mata to Puang Isa, miala 
toomokan palelean mata. Jaji, moi 
miliwa' dipakario-rio, nasaba' mitarimai 
to Kareba Kasalamatan, da'tan kamu' 
mperasai to kamarioan pole jio mai Roh 
Allataala. 

7 Na iamo joo, mimenjaji palelean mata 
lako sininna tomatappa' lako Puang Isa 
jio tana Makedonia na tana Akhaya. 

8Nasaba' pole jio mai kamu' na ia 
to karebanna Puang Isa kaissenan 
tarruh lako tana Makedonia na Akhaya. 
Na te'da najio manda, apa umbo- 

umbo nanii silelemo male to kareba 
kumua matappa'mo kamu' lako Puang 
Allataala. Jaji te'damo kiparallu mpaui to 
kamatapparanmi, 

9 Sanga nacurita ngasan tau kumua 
mitarima melokan tongkimale jolo mati'. 
Nacurita too kumua miboko'imo to 
dewata, mimassompa lako manda Puang 
Allataala. Iamo Puang Allataala tongan 
to tuo tarruh. 

10 Nacurita toopa kumua mitajan tongan 
to karatuan-Na pole' Anak Allataala 
jao mai suruga, iamo to Puang Isa to 
mangka napatuo pole' Puang Allataala 
jio mai kamatean. Puang Isamo la 
mpasalama'ki' jio mai pangsessa-Na 
Puang Allataala keanu'. 

2 l Fe, tomala'bihku' sola ngasan! 
Miissen kumua te'da natangden 
bua'na to karatuanki' iti'. 

2 Miissen kumua ia tonna te'dapa kimale 
mati' kota Tesalonika, mangkakan 
dipakario-rio sola dipakasiri' jio kota 
Filipi. Susi too iti! budamo to nnewakan, 
apa kabaranian pole jio mai Puang 
Allataala, angkiwa'ding mpangpeissenan 
Kareba Kasalamatan jio mai Puang 
Allataala lako kamu'. 

3Ta to kipangpeissenan lako kamu' 
tangngia pangnguraga. Te'da too 
tangngah gaja' lan penawangki', te'da 
kimadoang ngkalasii kamu'. 

4Te'da lalo ia! Tangngia kipau to 
la napusannang tolino, apa iara 
kipau to napusannang-Na Puang 
Allataala to nnissen penawangki'. 
Nasaba' nasangamokan Puang Allataala 
sipato' mpangpeissenanni joo Kareba 
Kasalamatan. 

> Miissen kumua tangngiakan 
tomassede, iarika to mbunianan 
kamu' tangngah gaja' kumua den lan 
penawangki' madoang sumaro. Puang 
Allataala ngkitakan! 

6 Te'da too kami' na ia kiangah to la 
napuji tau, la jio mai kalemi, la jioraka 
mai tolaen. 

7 Sitonganna te'da kisala ke kipeta'dai 
kamu' apa, sanga rasulu'-Nakan 
Almaseh. Apa mangpakamoja'kan 
tongkilan tangnga-tangngami, susi 
mesa' indo to mpemajampangngi 
anakkana. 

8Tangngia to kumua sadia mandakan 
mpangpeissenanni to Kareba 
Kasalamatan jio mai Puang Allataala, apa 

moi sunga'ki' sadia tookan mpangbenni, 
nasaba' liwa'kan mpakamoja' kamu'. 

9 Miingaran unapa, umbo kikua 
mangngangah. Mangjama allo bongi 
tongankan, dikua anna danggi' kisussai 
kamu' tongkipangpeissenan Kareba 
Kasalamatan jio mai Puang Allataala lako 
kamu'. 

10 Kamu' ngkitakan sola Puang Allataala 
kumua te'da salaki', tomelo penawangki' 
na te'da caccana to panggaukanki' lako 
kamu' to tomatappa' lako Almaseh. 

11 Miissen kumua ia to panggaukanki' 
lako kamu' sola ngasan, susi mesa' 
ambe' njampang anakkana. 

12 Kipangngingaran kamu', 
kipamasumanga' kamu', angkimeta'da 
lako kalemi na ia to panggaukanmi la 
susi sipato'na umma'-Na Puang Allataala. 
Nasaba' Puang Allataalamo mpilei kamu' 
menjaji umma'-Na lan kaparentan-Na 
ammiwa' ding mperasai kamala'biran-Na. 

13 Denpa mesa' napusaba', angkituli 
mangkurru sumanga' lako Puang 
Allataala. Iamo to kumua, ia 
tongkipangpeissenanni lako kamu' 
to kareba jio mai Puang Allataala, 
mipesa'dingngii mitarimai joo kareba, 

tangngia kumua pole jio mai tolino, 
apa mikatappa'i kumua pole jio mai 
Puang Allataala. Tongan kumua kadan- 
Na Puang Allataala joo kareba, to 
da'tan mangjama lan penawammi to 
tomatappa' lako Puang Isa. 

14 Ee, tomala'bihku' sola ngasan! 
Kiissen kumua mitarimamo to kadan-Na 
Puang Allataala, sanga ia to apa jaji lako 
jamaa-Na Puang Allataala jio tana Yudea, 
to matappa' lako Puang Isa Almaseh, ia 
toomo jaji lako kamu'. Padammi bang 
una to-Tesalonika mpa'dikki kamu'. Susi 
toomi to jamaa jio tana Yudea napa'dikkii 
too padanna to-Yahudi. 

15Ja to to-Yahudi to mangka mbuno 
buda nabi tonna anu', ia too to mangka 
mbuno Puang Isa, ia toomo mpakario- 
riokan. Napugauk tarruh to panggaukan 
te'da napusannangngi Puang Allataala, 
na nnewa buda tau. 

16 Kannori naanggaikan 
mpangpeissenan karebanna Puang 
Isa lako bangsa tangngia to-Yahudi 
anna wa'ding dipasalama'. Susimi 
joo sakerangngan-rangnganna to 
dosana takkaliwa'mo budanna. Na 


1 TESALONIKA 2.17-3.2 7 


katampakanna la nasessai Puang 
Allataala. 

17 Ee, tomala'bihku' sola ngasan! Gaja 
mali'kan moi cingga'tu'riki' sisarak. Moi 
tapada mambela nang sikandoppi'ki' lan 
penawa. Iamo joo kipengkulle-kullei la 
ssikitan pole' kamu'. 

18 Pattujungki' la male pole'kan mati' 
na kupengkulle-kullei te'da napissen 
penduanra, apa tuli nahalangngikan 
Ballisi'. 

19 Madoangkan ssikitan kamu' nasaba' 
sitonganna kamu'ra kipuparannu sola 
kipumario. Ia ke ratumi Puangta' 
Puang Isa keanu' antamangngolo, 
masannangkan ngkita assele' jamanki'. 

20 Kamu'mo kipumala'bih sola 
kipumario! 

l|iwa'mokan mamali'. Iamo 
joo kisanga la'bi melo ke torro 
bangmokan sola Silas jio kota Atena, 

Zangkisuai to padanta' tomatappa' 
Timotius male mati'. la to Timotius 
sangpangjamanki' nasua Puang Allataala 
mpangpeissenan karebanna Almaseh. 
Kisuai male mati' la mpamasumanga' 
kamu' ammisamatappa'-tappa'na. 

3Susimi joo, danggi' lalo miden 
mpessakkanni Almaseh moiraka 
mimaparri'. Miissen kumua ia tee 
kamaparrisan akkattanamo Puang 
Allataala lako kalemi. 

“Ia tontasola unapa, kipauan jolomo 
kamu' kumua la maparri'ki'. Tongan joo 
kada sanga mangkamo taperasai to 
parri'. 

[amo kusuai to Timotius male mati' 
sanga gaja doangmo' nnissenni kumua 
matappa' tarruh unara kamu'ka lako 
Almaseh. Batana', iamo ke nataloimo 
kamu' Ballisi' na sininna to jamanki' 
menjaji te'da bua'na. 

6 Apa ia tee polenna mai Timotius 
mpauankan kareba to kipusannang, 
kumua da'tan una kamu' matappa' 
misipakamoja' too. Napauan toomokan 
kumua tuli miingaran melo unakan. Na 
mikamali' unapa la ssikitankan, susi 
kami' mamali' la ssikitan kamu'. 

7Ee, tomala'bihku'! 
Napamasumanga'kan joo kareba. Moi 
kimaparri' dipakario-rio, masumanga'kan 
ssa'dingngi kumua da'tan kamu' 
matappa'. 

8 la tee too matana tonganmokan, 
sanga samatappa'-tappa'mimo lako 
Puang. 

9 Mangkurru sumanga' tongankan 
lako Puangta' Puang Allataala, nasaba' 
kamarioan to kiperasai jio olo-Na, sanga 
kamu'. 

10 Meta'da tulung tongankan keallo 
kebongi lako Puang Allataala, dennaa 
upa' kiwa'ding unapa mpessikitai pole' 
kamu' kiajahhi kamu' to apa te'dapa 
miissenni ammisamatappa'-tappa'na 
lako Puang Isa. 

1! Dennaa upa' natulungkan Ambe'ta' 
Puang Allataala sola Puangta' Puang Isa 
angkiwa'ding ssikitan kamu'. 

12 Na dennaa upa' mipede' sipakamoja' 
sola ngasan, mipede' mpakamoja' too 
sininna tau, susi kami' mpakamoja' 
kamu'. 

13 Na dennaa upa' napamawatangngi 
Puang penawammi, anna te'da dosami 
na te'da caccami jio olo-Na Puang 
Allataala, Ambe'ta', ke ratu pole'i 
Puangta' Puang Isa sola sininna taun-Na. 
4 1 Fe, tomala'bihku' sola ngasan! 

Mangkamo kamu' kiajahhi matumba 
sipa'mi anna pusannangngi Puang 

Allataala. Tongan kumua tuomo kamu' 
SUSI joo. Apa ia tee too, kipangngingaran 
kamu' mpau sangan-Na Puang Isa, 
ammila'bi mpengkulle-kulleipi tuo susi 
joo. 

2Nasaba' miissenmo to parenta-Na 
Puang Isa to mangkamo kiajaran kamu '. 

3 Na iara nakadoangngi Puang Allataala 
kumua mituo susi to sipato'na tau 
mesan-Na, nadanggi' manggauk sala. 

4 Parallu la mipahang kamu' to muane 
umbo mikua mpugaukki lako balimmi to 
sipato'na, to napumasannangna Puang 
Allataala sola tolino. 

> Danggi' mituru'i bang kamadoangan 
batang kale susi to napugauk 
totangnnissenpa Puang Allataala. 

6 Jaji, la lako baine, la lako 
muane kupakainga' kamu', danggi' 
mangpanggaukan sala. Danggi' mikalasii 
padammi tomatappa'. Mangkamo 
kamu' kupakainga' rampa' kumua ia to 
tompugaukki susi joo la nasessa Puang. 

7 Te'da napileiki' Puang Allataala 
kumua la mangpanggaukan salaki', 
apa iara nabenki' Roh Allataala dikua 
antapugaukki to napusannang-Na. Ia to 

tocia' ntarimai tee pangngajah tangngia 
tolino nakacia', apa Puang Allataalara. 

8 (4:7) 

9 Te'damo kiparallu nnuki'i umbo 
la mikua mpakamoja' padammi 
tomatappa', sanga mangkamo kamu' 
naajahhi Puang Allataala. 

10 Mipakamoja'mo to sininna padammi 
tomatappa' jio lili'na tana Makedonia. 
Moi nasusi joo liwa'pa kipeta'da 
lako kamu' sola ngasan, ammila'bi 
mpengkulle-kulleipi sipakamoja'. 

11 pengkulle-kulleii ammituo rapa', 
nadanggi' miurusu'i to jamanna tolaen. 
Angahhi to kaparalluanmi susi to mangka 
kipangparentan lako kamu' jolona. 

12 Ta ke susimi joo to sipa'mi, te'damo 
mimangpenanda bang lako tolaen. Na 
ia to totangmatappa' lako Puang Isa la 
ngkasiri' kamu". 

13 Fe, tomala'bihku'! Parallu miissen 
kumua apa to la jaji lako padanta' 
tomatappa' to jolomo lako, dikua 
nate'da namasse penawammi 
susi totangmatappa', to te'da 
namangrannuan lako Puang Allataala. 

14Takatappa'i kumua mangka mate 
to Puang Isa apa tuo pole'i. Iamo joo 

la takatappa'i too kumua la napatuo 
pole' todai Puang Allataala to sininna 
tomatappa' to jolomo lako, anna tuo sola 
Puang Isa. 

15 La kipapahangngi rampa' kamu' tee 
pangngajaran-Na Puang Isa kumua 
ia ke ratu pole'i keanu', ia to kita' to 
tuopa te'da talanjoloii to tojolomo lako 
sitammu Puang Isa. 

le Ja ke mellaomi Puang Isa jao 
mai suruga disa'ding to gamaranna 
puanggawana malaeka' gaja tonggo na 
dipannoni too to tarompe'-Na Puang 
Allataala. Iamo joo menjaji tanda na ia 
to tomatappa' lako Almaseh to jolomo 
lako la dipatuo jolo". 

17 Mangkai joo too, kita' to tuopa 
diangka'miki' sola joo tomangka dipatuo 
pole' mentama saleu' tasitammu Puang 
Isa jao langi', antatorro tarruh sola. 

18 Jaji ia tee kada la mipake 
sipamawatang. 

l Fe, tomala'bihku' sola ngasan! 
5 Te'damo kiparallu nnukiran kamu' 
to kumua, umbo wattu nalaratu pole' 
Puang Isa. 

2 Miissen melomo kumua ia to wattu 
karatuan-Na pole' Puang Isa susi 

karatuanna taboko ratu bongi te'da 
nadikalannai. 

3 Den wattu nalamangkada to tau 
kumua, "Masannangmiki', te'damo 
tamalaja'". Na iamora joo wattu nata'pa 
mperasai to pangsessa, na te'da 
nakullei palai. Ia joo pangsessa te'da 
nadikalannai, susi wattunna mesa' baine 
mangnguriwa' la keanak. 

“Ee, tomala'bihku'! Ia to kamu' te'da 
nasusi sipa'mi to totangnnissen Puang 
Allataala. Jaji te'damo milasabakan ke 
ratui Puang Isa, susi tau sabakan ke 
denni taboko ratu. 

“Tuo kamu' nturu' pakkaeloran-Na 
Puang Allataala. Tangngiaki' tomanggauk 
gaja'. 

6 Jaji la majagaki' antata'tan kaleta'. 
Danggi' tatangmangngingaran susi 
tomamma' ke bongii. 

7Nasaba' ia ke bongi wattu 
kamammasanna tau, na wattu 
bongi too nanii malango tau. 

8 Apa ia to kita' tee, tonturu'ki' 
pakkaeloran-Na Puang Allataala. Iamo 
joo la nta'tanki' kaleta'. Paralluki' 
da'tan matappa' lako Puang Allataala, 
tapakamoja' padanta' rupa tau, anna den 

pellendunganta' susi surudadu mpake 
baju bassi. Takatappa'i tooi kumua la 
napasalama'ki' Puang Allataala, anna 
den pellendunganta' susi surudadu 
mpake topi bassi. 

9Te'da napileiki' Puang Allataala la 
nasessa, apa la napasalama'ki' Puangta' 
Puang Isa Almaseh. 

10 Mangkami mate ssulleki', dikua ianna 
ratu pole' la tuoki' sola, la lako kita' to 
tuo unapa, la lako to tojolomo lako. 

11 Tamo joo, la sipamasumanga'mo 
kamu' misipamawatang too, susi to 
mipugauk tee too. 

12 Fe, tomala'bihku' sola ngasan! 
Kipeta'da tongan ammikasiri'i to 
pekaamberan lan jamaa. Iamo to 
tomangpatuju nnajahhi kamu' nturu' 
pakkaeloran-Na Puang Allataala. 

13 pgrallu mikasiri' tongan sola 
mipakamoja' sanga ia joo jamanna. Tuli 
la sipamasannang kamu' sola ngasan. 

14 Ee, tomala'bihku' sola ngasan! 
Meta'da tookan ammipangkadai rampa'i 
to tomakuttu mangjama. Pamasumanga'i 
to tomalaja'. Tulungngi to toparallu 
ditulung. Sabbara' kamu' lako sininna 
tau. 

15 Jagaii na danggi' naden tau 
mangpabalahhi panggaukan gaja' na 
gaja'. Mipengkulle-kulleii ammituli 
mpugauk kameloan lako padammi 
tomatappa' na lako sininna tau. 

16 La da'tan bang kamu' mario. 

17 Mituli massambajang. 

18 Mida'tan bang mangkurru sumanga' 
lako Puang Allataala moi apa jaji lako 
kalemi, nasaba' iamo nakadoangngi 
jio mai kalemi to tomesa' penawa sola 
Puang Isa Almaseh. 

19 Danggi' mihalangngii to jaman-Na 
Roh Allataala. 

20 Danggi' too micapa'i to kada napasan 
Roh Allataala, 

21 apa la mipikkiri' meloi joo kada. 
Ianna tongan kumua pepasan jio mai 
Roh Allataala, pugaukki. 

22 Danggi' mpugauk kagajatan. 

23 Dennaa upa' na Puang Allataala, 
to mpangbengan kamasannangan, 
mpupenjaji kamu' tau mesan-Na, na 
dennaa upa' na Ia njagai to penawammi, 
tangngahmi, na panggaukanmi 
nadanggi' mikasalan nate'da caccami, ke 
ratu pole'i Puangta' Puang Isa Almaseh. 


1 TESALONIKA 5.24-28 16 


24 Napileimo kamu' Puang Allataala. 
Iamo joo najagai kamu' sanga tatta' 
napugauk to basse-Na. 

25 Fe, tomala'bihku' sola ngasan. Pellao 
doangankan! 

26 Sallangki' lako sininna tomatappa' 
lako Puang Isa iti'. 

27 Kuasan-Na Puang kumeta'da mati' 
ammibacanni sininna tomatappa' tee 
sura". 

28 Dennaa upa' nabarakka'i kamu' 
Puangta' Puang Isa Almaseh. Padamo 
jolo' too. Sallangki' mati', Paulus 


2 Tesalonika 


1 1 Fe, tomala'bihku', tomatappa' lako 
Ambe'ta' Puang Allataala sola Puang 
Isa Almaseh! Aku' Paulus nnuki'i tee 
sura' sola Silas na Timotius lako kamu' 
jamaa jio kota Tesalonika. 

2 Dennaa upa' nabarakka'i kamu' 
Ambe'ta' Puang Allataala sola Puang Isa 
Almaseh, naben kamu' kamasannangan. 

3Fe, tomala'bihku'! Tuli mangkurru 
sumanga'kan lako Puang Allataala 
nasaba' kamu'. Ia tee sipato' ke 
kipugaukki nasaba' samatappa'- 
tappa'mimo lako Puang Isa Almaseh 
mipede' sipakamoja' too. 

“lamo joo, angkituli mpau kamu' 
umbo-umbo kinii male sitammu 
jamaa-Na Puang Allataala. Pa'jakkan 
ncuritai, matumba to kasabbarasanmi, 
ammida'tan matappa' lako Puang 
Isa Almaseh moi midipakario-rio sola 
dipa'dikki. 

> Manassamo lako kita' to kamarurusan- 
Na Puang Allataala rra'tah kara-karana 
tolino. Mapa'dikmo kamu', nasaba' nturu' 

kamu' pakkaeloran-Na Puang Allataala, 
apa ia toomo joo midisanga sipato' 
menjaji taun-Na lan kaparentan-Na. 

6 Maruruh to Puang Allataala, iamo 
joo nalampabalahhii panggaukanna to 
tompa'dikki kamu'. 

7 Na lako kamu' tomapa'dik susi 
toomi kami', la naben Puang Allataala 
kamasannangan ke ratu pole'i to Puang 
Isa mellao jao mai suruga mpangpekitan 
kalena sola buda malaeka'-Na to 
napakuasa, 

8 ha den too api manglaka-laka. La ratu 
pole'i to Puang Isa na ssessai to tote'da 
nakasiri' Puang Allataala sola tocia' 
ntarimai to karebanna Puangta' Puang 
Isa. 

?Ta tuu lako tau la disessa te'da 
cappa'na, diula'i jio mai olo-Na Puang, 
na te'da naperasaii to kuasa mala'bih-Na. 

10 La jaji ngasan joo ke ratu pole'mi 
Puang Isa. Ia joo wattu ia to Puang Isa 
la napakala'bih sola nakasiri' umma'-Na, 
iamo to sininna to tongkatappa'ii. 

Ia joo wattu la mipakala'bih tooi, 
nasaba' mikatappa'imo to kareba 
kipangpeissenan. 

11 Napileimo kamu' Puangta' Puang 
Allataala menjaji umma'-Na. Iamo joo 
kituli mpassambajangan kamu' dennaa 
upa' napupenjaji kamu' tosipato' disanga 
umma'-Na. Kipeta'da too kumua na 
kuasan-Na ammisamadoang-doangna 
mpugauk sininna panggaukan melo 
ammikullei mmangkaii sininna jamanmi 
to mijama nasaba' kamatapparanmi. 

12 1a ke susimi joo la dipakala'bihmi 
to Puangta' Puang Isa, nasaba' 
panggaukanmi, na midipakala'bih toda, 
sanga kameloan penawan-Na Puangta' 
Puang Allataala na Puang Isa Almaseh. 
2 1 Fe, tomala'bihku'! Sitarruhna la 

kipangngingaran kamu' kumua apara 
la jaji ke ratu pole'mi Puangta' Puang 
Isa Almaseh la rrempunki' tatorro sola. 
Misa'dingmo to kareba napau tau kumua 
wattunnamo ratu pole' Puang Isa. Mbai 
den tau ssangai kumua ia joo kareba 
napasanmo Roh Allataala ba'tu pole 
jiorika mai pangngajaranki' iarika kiuki'i 
lan sura'ki'. Meta'da lalokan lako kamu' 
sola ngasan danggi' mimadoi' bang 
selang natangrapa' penawammi. Nasaba 
tangtongan joo kareba. 

2(2:1) 

3 Moi apa nakua tau, danggi' lalo 
mimatappa', sanga tomangnguragara. 
Nasaba' den dua kara-kara la jaji 
namane' ndete'i wattu karatuan-Na 
pole' Puang Isa. Mangpempissenna 
buda tau la mpessakkanni Puang Isa. 
Na mangpenduanna den mesa' tau la 
mpangpekitan kalena, iamo to Togaja' 
to napattantumo Puang Allataala la 
mentama naraka. 

“Ia joo Togaja' la nnewa Puang 
Allataala. Gaja burru' ia, sanga nakita 
majiong ngasan to nasompa tolino. Ia 
mandamo ssanga tau kalena, anna male 
cumadokko tama Bola Puang Allataala 
mpangpeissenan kalena kumua "Aku'mo 
Puang Allataala". 

> Ingaranni kumua mangka ngasanmo 
kamu' kupauan tee tontaiti' unapa sola. 

SJa tee wattu te'dapa napapajan kalena 
joo Togaja', nasaba' denpa hhalangngii. 
Na miissenmo to apa hhalangngii. Ia 
ke nadete'mi to wattu dipattantumo, 
mane'ri mpapajan kalena. 

7 Sitonganna ia to kuasa kagajatan to 
ngkuasaii joo Togaja' mangjama buni 
bang lan lino tee too. Ia ke dialaimi to 
hhalangngii joo Togaja', 

8 mane'ri pajan. Apa ia ke ratu pole'mi 
Puang Isa, la nasuei joo Togaja' mpake 
kuasa mala'bih-Na arannai mate. 

“Ta joo Togaja' la napaollong Ballisi', 
na mpaden mangrupa-rupa to apa 
makalaen-laen na mejangngaran, apa 
sininna joo te'da ngasan natongan. 

10 La mpake mangrupa-rupa akkalan 
gaja' mpalao sala toladisessa. La disessa 
tuu lako tau, nasaba' te'da nakabudai 
nacia' ntarimai to pangngajaran tongan 
jio mai Puang Allataala to mpasalama'i. 

11 Iamo joo naparatuanni Puang 
Allataala pangtangngaran sala tuu 
lako tau, dikua nakatappa'i to kada 
tangtongan napau joo Togaja'. 

12 Napugaukki Puang Allataala susi joo, 
dikua na sininna tongkabudai mpugauk 
dosa, na cia' ngkatappa'i pangngajaran 
tongan, la disessa. 

13 Ee, tomala'bihku' to napakamoja' 
Puang Isa! Tuli mangkurru sumanga'kan 
lako Puang Allataala nasaba' te'dapa 
nadipaden tee lino napilei jolomo 
kamu' Puang Allataala la napasalama'. 
Dipasalama' kamu', nasaba' kuasan-Na 
Roh Allataala mpilei kamu', napupenjaji 
kamu' tau mesan-Na, mikatappa'i tooi 

to pangngajaran tongan jio mai Puang 
Allataala. 

14 Ja to Kareba Kasalamatan to 
kipangpeissenan iamo carana Puang 
Allataala mpupenjaji kamu' umma'-Na, 
ammiwa'ding mperasai kamala'biran-Na 
Puangta' Puang Isa Almaseh. 

15 Fe, tomala'bihku'! Iamo joo la da'tan 
kamu' ngkatappa'ii to pangngajaran 
mangkamo kiajaran kamu', la ia to 
kipaunna, la ia to kiuki'na. 

16 Napakamoja'ki' Puangta' Puang Isa 
Almaseh sola Ambe'ta' Puang Allataala. 
Napamasumanga' tarruh to penawanta', 
naben tooki' kasabbarasan ntajanni to 
melona, nasaba' kameloan penawan-Na. 

17]amo joo dennaa upa' 
napamasumanga' tarruh kamu' 
mpugaukki to sininna kameloan, la 
panggaukanmi, la buangan kadammi. 
3 lFe, tomala'bihku' sola 

ngasan! Sitarruhna, kipeta'dai 
mipassambajangan tookan, anna 
sabuda-budanna tau ssa'dingngi to 
karebanna Puang Isa natarima meloi 
susi to jaji lako kamu' tonna jolona. 

2|a mipassambajangan tookan anna 
ampaikan Puang Allataala jio mai 

tomasussuk na togaja', nasaba' te'da 
na ia ngasan tau to ssa'dingngi tee 
karebanna Puang Isa la ngkatappaiii. 

3Da'tan kamu' naampai Puang 
Allataala. La napamawatang to 
penawammi naampai kamu' jio mai 
Togaja'. 

4Napamanassanmokan Puang kumua 
sininna pangngajah to mangka kipauan 
kamu' mipugauk tonganmo, na la 
mipugauk tarruh bang. 

>” Dennaa upa' napatuju kamu' 

Puang ammiissen tonganni kumua 
napakamoja'mo kamu' Puang Allataala, 
na Puang Isa Almaseh ntulung kamu' 
ammimawatang ke naratui kamu' parri'. 

6 Fe, tomala'bihku' sola ngasan! Nakita 
Puang Isa Almaseh, angkipangngingaran 
kamu' danggi' misiama' bang tuu 
mati' padanta' tomatappa' to makuttu 
mangjama, sola to te'da natarimai to 
apa mangka kipangpangngajaran. 

7 Miissen kumua te'da kimakuttu 
tontasola unapa. Jaji la mialakan 
palelean mata. 

8Te'da kikande punala bangngi to 
kandena tau. Kipengkaukui mangjama 

allo bongi, kikua danggi' naden kamu' 
kisussai. 

9 Sitonganna te'da kisala ke meta'da 
tulungkan lako kamu', apa te'da 
kipugaukki joo. Mangjamakan kikua 
ammialakan palelean mata. 

10 Ta tontasola unapa, kipauan kamu' 
tee parenta kumua, ia to tocia' 
mangjama danggi'mo ia nakumande. 

11 Tamo kimangkada susi tee, nasaba' 
kisa'ding kumua den ba'tu pira-pira 
tau lan tangnga-tangngami makuttu 
mangjama, apa male bangri solle' 
nnurusu' jamanna tau laen. 

12 Nakita Puang Isa Almaseh, 
angkipangngingaranni kumua nada'tan 
tuo melo, angkisua tooi namangjama 
nnangahhi to kaparalluanna. 

13 Apa kamu' tomala'bihku', danggi' 
mimarosso mpugauk kameloan. 

14 Ianna den tau cia' ntarimai to kada 
kiuki' lan tee sura', la misiissenni joo 
tau, danggi' misiama', anna masiri'. 

15 Apa danggi' mipasusii ewalimmi. 
Pangngingaran melo bangngi susi 
sipato'na padanta' tomatappa'. 

16 Pole jio mai Puang Isa to 
kamasannanganta'. Dennaa upa' 


8 

na Puang Isa da'tan mben kamu' sininna 
kamasannangan, naampai tarruh kamu' 
sola ngasan. 

17 Sallangku' Paulus. Aku' nnuki'i tee 
passallang. Sininna to sura'ku' kupanii 
ngasan passallang tandana sura'ku'. 

18 Dennaa upa' na Puangta' Puang Isa 
Almaseh mbarakka'i kamu' sola ngasan. 
Padamo jolo' too. Sallangki' mati', Paulus 


1 Timotius 


1 1 Fe, Timotius, to kupuanak, sanga 
matappa'moko lako Puang Isa 
nasaba' pangngajahku'! Aku' Paulus 
ngkiringanko tee sura'. Pakkaeloran-Na 
Puang Allataala, Tomangpasalama'ta' 
kumenjaji rasulu'-Na Puang Isa Almaseh 
to tarannuan. Dennaa upa' nabarakka'iko 
nakamasei tooko Ambe' Puang Allataala 
sola Puangta' Puang Isa Almaseh 
nabenko kamasannangan. 

2(1:1) 

3Susi to mangka kupauanko 
tongkulamale lako propinsi 

Makedonia kupangngingaranko 

kumua madoangna' ke torro tarruhko jio 
kota Efesus ammuanggaii to tau jio to 
mangpangngajah sala na 

4mmatean too wattunna lako curita 
tojolo to tangkebattuan na nunnungan 
nene to te'da cappa'na. Nasaba' ia 
ngasan joo mpaden mandari kasipekkan 
na hhalangngi tau nnissen akkatta-Na 
Puang Allataala mpasalama' tolino. 

Tomatappa' manda ngkullei nnissenni 
joo. 

“Ia to patunna kusuako nnanggaii, 
dikua namangpenawa melo to tau, 
nawa'ding nnissenni umbonna to melo 
ba'tu gaja', namatappa' tongan-tongan 
lako Puang Allataala, na ia ke susimi joo, 
wa'dingmi sipakamoja'. 

“Ta to tomangpangngajah sala te'damo 
nakatappa'i to pangngajaran tongan, 
namale bangmira ssite'gehhi to apa te'da 
battuananna. 

7 Madoang ngasanni menjaji guru 
agama, na sitonganna ia una nate'da 
naissenni to apa napau, ba'tu ia to apa 
napangpangngajaran to nasangamo 
tongan. 

8Taissen kumua melo to atoran agama, 
ke dipangpangngajaranni situru' patunna 
unamo ia. 

9 Parallu diingaran kumua, ia joo atoran 
dipaden tangngia lako tomelo, apa lakori 
togaja' iarika totangmangpesa'ding, lako 
totangnturu' Puang iarika tomadosa, 
lako totangssompa iarika totangkasiri' 
Puang, lako tombuno indona iarika 
ambe'na, na sininna to mbuno padanna 
rupa tau, 


1 TIMOTIUS 1.10-15 3 


10 lako tomanggauk sala, tosigauk sala 
padanna muane ba'tu padanna baine, 
torrampa tau, topangnguraga, sa'bi 
tangtongan, na lako ia to tompugauk to 
tangsituru' pangngajaran tongan. 

111a joo pangngajaran diuki' lan 
Kareba Kasalamatan to pole jio mai 
Puang Allataala to liwa' mala'bih na 
sipato' dipakala'bih. la joo kareba 
dipabarakkannimo' mpangpeissenanni. 

12 Mangkurru sumanga'na' lako 
Puangta' Puang Isa Almaseh, nasaba' 
naangga'mo' kumua sipato'mo' naangka' 
menjaji rasulu'-Na. Iamo nabenna' 
kapakullean la mpangjamanni, 

13 moi kupau gaja'i tonna jolona 
angkupakario-rioi to tonturu'i. Apa 
nakamaseina' Puang Allataala, sanga 
ia joo wattu te'da kuissenni to apa 
kupugauk, nasaba' te'dapa kumatappa'. 

14 Napakabuhhina' kameloan penawan- 
Na Puangta', to mpupemmatappa'na' 
lako kale-Na, angkupakamoja' padangku' 
rupa tau. Ia joo napugauk Puang lako 
kita' sola ngasan, tontamesa' penawamo 
sola Puang Isa Almaseh. 

15 Tongan na sipato' ditarima tee kada 
to kumua, "Mentolino to Puang Isa 


1 TIMOTIUS 1.16-19 4 


Almaseh la mpasalama' tomadosa", na 
aku'mo to kaminang madosanna. 

16 Apa sitonganna iamora joo 
nakamaseina' Puang Allataala, dikua 
napapajanni Puang Isa Almaseh to 
kasabbarasan-Na lako aku' tee toliwa' 
buda dosana. Napugaukki Puang Isa 
susi joo anna buda tau la ngkitai to 
kasabbarasan-Na lako tomadosa na 
memmatappa' lako kale-Na na nnampa' 
katuoan melo te'da cappa'na. 

17 Rajai to Puang Allataala to 
mangparenta te'da cappa'na. Mesarri, 
tangkakitanan na te'da nataloii 
kamatean. Iamo joo, sipato' Ia dikasiri' 
na dipakala'bih te'da cappa'na! Amin. 

18 Fe, tokupuanak Timotius! 
Kupabarakkananko mpangngingaran 
tau, susi to mangka nakua nabi lan 
jamaa mpauko. Ingaranni joo apa 
napau nabi, ammuwa'ding ncau'i to 
tomangpangngajah sala, 

19 mutatta' matappa', muissen tooi 
umbonna to melo ba'tu gaja'. Den tau 
cia'mo nnissenni umbonna to melo ba'tu 
gaja', anna te'damo namatappa' lako 
Puang Isa. 

20 Susinna to Himeneus na Aleksander 
to kusorongmo sola dua lako kuasanna 
Ballisi', anna penassannii ncapa' Puang 
Allataala. 

2 1 Kaminang paralluna' mpeta'dai 

ammimpassambajanganni, mpeta'da 
doanganni sola mpangkurrusumangasan 
sininna tau, 

2 Sininna raja na sininna tomatonggo 
lako Puang Allataala. Pugaukki susi joo 
antatuo masannang sola manyaman, na 
te'da apa hhalangngiki' ssompa Puang 
Allataala antamessipa' melo too lako 
padanta' rupa tau. 

3Melo joo, na napumasannang Puang 
Allataala, Tomangpasalama'ta'. 

4Madoangngi Puang anna dipasalama' 
ngasan to tau sola nnissen pangngajaran 
tongan, kumua 

> mesa'ra to Puang Allataala, na mesa' 
toora tau mpasikalino Puang Allataala na 
tolino, iamo to Puang Isa Almaseh, 

5to mangka mpangben kalena 
dipampang la Ila'bak ngasan tolino jio 
mai kuasa dosa. Susimi joo to wattu pura 
napattantu napabuttii Puang Allataala 
kumua madoangngi mpasalama' ngasan 
tau. 

7 Na iamo joo naangka'na' Puang 
Allataala menjaji rasulu' angkudisua 
male lako sininna bangsa tangngia 
to-Yahudi la mpangpangngajaranni to 
kamatapparan tongan. Na tongan tee 
kupau, te'da kumangnguraga. 

8 Ta ke sirempunki' la umbo-umbo 
tanii, kukadoangngi na ia to muane to 
massambajang, la nturu' pakkaeloran- 
Na Puang Allataala, na danggi' naden 
kamabirisan ba'tu kasisakkan. 

9 Ta to baine la mpake pakean sipato'na. 
Danggi' namassimbolong takkaliwa', 
ba'tu mpake belo-belo bulawan ba'tu 
mutiara, ba'tu pakean to masuli' allinna. 

10 Sibalikanna panggaukan melora 
to napake la mbeloi kalena, susi to 
sipato'na lako baine tomassompa lako 
Puang Allataala. 

lila to baine la kamma' 
bangri napesa'dingngii to apa 
dipangpangngajaran. 

12 Te'da kutongananni ke denni baine 
nnajahhi ba'tu mparenta muane, apa la 
kamma' ngasan bang ia. 

13 Nasaba' Adamra to bungahna 
dipaden, namane' Hawa. 

14 Apa pole'pi tangngia Adam, apa 
bainera to nakalasii ulah, anna 
memmadosa. 

15 Apa moi nasusi joo, salama'i to baine 
nasaba' mangjajian taui, assalan tatta'i 
mpangben kalena lako Puang Allataala, 
mpajiong kalena matappa' lako Puang 
Isa Almaseh na mpakamoja' padanna 
rupa tau. 

lTongan tee kada, "Ia to 

tomadoang menjaji tonnatoro' 
jamaa ngkadoangngii pangjaman melo." 

2Ta to tonnatoro' jamaa parallu 

tomakassing. La mesa'ra bainena, to 
nta'tan kalena, tomandalan tangngah, 
messipa' melo. La masannang ke den 
tau Ileppangngii, macca mangngajahhi, 

3 danggi' napangngiso' ba'tu 
passiboboran, apa mabassa, te'da 
napassite'geran. Te'da napangdoi'. 

4La macca nnurusu' repokkona na 
mangpesa'ding nakasiri' tooi anakkana. 

5Nasaba' ia ke tangnaissenni nnurusu' 
repokkona, umbo nakua la nnurusu' 
jamaa-Na Puang Allataala? 

6 Danggi' too na ia tomane' matappa', 
nasaba' wa'dingngi matampo, anna 
disessa susi Ballisi'. 

7 La nakasiri' too tobuda, nasaba' ia 
ke te'dai nasusi joo, la napau gaja' tau, 
anna kuasaii Ballisi'. 

8 Ta to tontulung jamaa parallu messipa' 
melo, te'da namangkada tangtongan, 
te'da napangngiso', na te'da too 
napangdoi'. 

9 Apa parallu to nnissen umbonna to 
melo ba'tu gaja', to nturu' pangngajaran 
kasaranian, to tangkaissenan tonna anu' 
apa ia tee too napangpeissenanmi Puang 
Allataala. 

10|a diparessa jolo' joo tau, ia 
namanassa kumua tomakassing, mane'ri 
wa'ding mangjama ntulung jamaa. 

11Ta too ke denni baine menjaji 
tomangjama ntulung jamaa la tomelo 
toopi, te'da nawa'ding mpau gaja' 
padanna rupa tau, apa nta'tan kalena na 
maruruh lan sininna passalan. 

121a to muane menjaji tomangjama 
ntulung jamaa, la mesa'ra bainena, 
na macca nnurusu' anakkana sintong 
repokkona. 

13 Dikasiri'i to tomangjama ntulung 
jamaa ke meloi jamanna, na sabarani- 
raninna mpangpeissenanni umbo dikua 
ngkatappa'i Puang Isa Almaseh. 

14 Kusanga te'damo namasai kuratu 
ssikitanko. Apa moi nasusi joo, kuukiran 
unapoko tee sura', 

15 nasaba' ia angkumela' ratu, 
muissenmo to sipa' sipato'na lako 
tonapuanak Puang Allataala to tuo 
tarruh. Kita' sola ngasan to matappa' 
lako Puang Allataala mpangngewai 
pangngajaran tongan, susi pangrante 
iarika batu ariri mpemawatangngi bola. 

16 Te'da mesa' tau tanglantongananni 
kumua liwa' ia mala'bihna to 
pangngajaran kasaranian, to 
tangkaissenanpa tonna anu', apa 
ia tee too napangpeissenanmo Puang 
Allataala. Susi tee joo pangngajaran 
kasaranian, "Mentolinomo Puang Isa 
Almaseh. Napabuttii Roh Allataala 
kumua Iamo napusannang Puang 
Allataala. Nakita sininna malaeka', 
napangpeissenanni tau lako sininna 
bangsa. Nakatappa'i tolino, naangka'i 
Puang Allataala tama suruga." 

1Napamanassai Roh Allataala 

kumua, ia to wattu la dioloi lako, den 
ba'tu pira-pira tau la mentangmatappa' 
pole' lako Puang Isa Almaseh. Ia tuu 


1 TIMOTIUS 4.2-6 10 


lako tau la menturu' lako roh mangpalao 

sala na nturu' pangngajaranna setang. 
2Ta joo pangngajaran 
napangpangngajaran tomajekkong 

sola tomangnguraga, to nnissen 
umbonna to melo ba'tu gaja', apa te'da 
napugaukki. 

3Mangngajahhii tuu lako tau kumua, 
danggi' nakebaine ba'tu kemuane to tau. 
Den too kande mattantumo napemalian 
nakande. Nasitonganna ia joo kande 
napaden Puang Allataala la dikande, 
anna ia to tomatappa'mo na nnissen 
toomo pangngajaran tongan mangkurru 
sumanga' ngkandei. 

4Melo ngasan to napaden Puang 
Allataala, na moi mesa' te'da to 
diharangan dikande, ke mangkurru 
sumanga'ki' ntarimai. 

? Nasaba' passambajang na kadan-Na 
Puang Allataala lan joo passambajang 
mpupenhallala'i. 

ela ammutuli mpangpangngajaran 
ngasanni joo lako sininna padanta' 
tomatappa', manassamoko menjaji 
tomangjama melo-Na Puang Isa 
Almaseh, ammumatappa' tongan-tongan 
too, nasaba' tatta'ko mpelajahhi kadan- 

Na Puang Allataala sola pangngajaran 
tongan to muturu'mo mammula 
biccu'mu. 

7Danggi' mumatean wattu lako curita 
tojolo to tangkebattuan na tangdiangga' 
too to Puang Allataala, apa la tatta'ko 
mpangben kalemu lako Puang Allataala. 
Sla ke melajahki' maningo, te'da 
nabuda bang bua'na, apa ia ke tatta'ki' 
mpangben kaleta' lako Puang Allataala, 
makkeguna lan buda passalan, nasaba' 
ia tee too na jiona ahera' la ntarimaki' 
katuoan to mangka napau Puang 
Allataala. 

Tongan joo kada mane' mangka 
kupauanko. Jaji la mukatappa'i 
mutarimai. 

10 Mangjamaki' tangmekabo'jo', nasaba 
mangrannuanki' lako Puang Allataala to 
tuo tarruh. Iamo Tomangpasalama'na 
sininna tau, la'bi-la'bi sininna to 
tomatappa'. 

11 La mupangpangngajaran ngasan joo, 
ammukuanni to tau naturu' tonganni. 

12 Danggi' naden mesa' tau ntunaiko, 
nasaba' kallolopoko, apa la menjajiko 
palelean mata lako tomatappa' ke 
mangkadako, ke messipa'ko, ke 

mangpakamoja'ko padammu rupa tau, 
ke matappa'ko, mujagai kalemu anna 
te'da caccana. 

13 Ianna te'dapa kuratu mati', la 
muajahhi to tau, na mubacanni to Sura' 
Allataala mupamanassan tooi. 

14 |a tatta'ko mpakkegunai to barakka' 
mangka nabenko Roh Allataala. Ia joo 
wattu den nabi mpaui to apa la jaji lako 
kalemu sola napalullungngiko pala'na 
pekaamberan jamaa. 

15 La mutonganni njamai to mangka 
kupauanko, dikua anna kita ngasanni 
tau samelo-melona to jamanmu. 

16La mujagai melo to kalemu sola 
pangngajaranmu. La tatta'ko mpugaukki 
to mangka kuajaranko, nasaba' ia 
ke susii joo la salama'ko sola to 
mpesa'dingngiko. 

1 Danggi' mumangkada maka'do lako 

tomatua muane, apa la mupangkadai 
susi to ambe'mu. Ia to tokallolo Ia 
mukita sile'to, 

2na ia to baine matua, la mukita indo. 
Ia to anakdara la mukita adi tonganmu. 
La mupugaukki joo anna te'da caccamu. 

3 Kasiri'i to baine te'damo muanena, na 
mesa-mesa bangmora. 

4 Apa ia ke den anakkana iarika ampona, 
iamo la dipapahangngi, kumua sipato'i 
la njaranai ba'tu naingaran to penawa 
melona. Iamo joo napumasannang 
Puang Allataala. 

“Ia to baine te'damo muanena na 
te'damo tau njaranai, mellao doang 
tarruhhi mpeta'da pangkamasean-Na 
Puang Allataala, sanga ia mandamora 
narannuan. 

6 Apa ia to baine te'damo muanena na 
nturu'i bang pakkaeloran penawanna, 
sitonganna tomatemo ia, moi natuo 
unapa. 

7Pauanni tee pangpakainga', dikua 
danggi' naden caccana. 

8 Apa ia ke den tau te'da najaranai 
tomatuanna ba'tu repokkona, padai to 
mpessakkanni kamatapparanna. La'bi 
gaja' ia, na ia to totangmatappa . 

9 Ta to baine wa'ding diuki' sanganna 
tama sura' baine te'damo muanena, 
iamo to kaminang majiongna annan 
pulona taunna, na pissenra kemuane, 

10 kaissenan kumua melo 
panggaukanna, susinna njampang 
melo anakkana, masannang ke den 
tau leppangngii, mbalii tomatappa', 

ntulung tomasussa, na tuli mpugauk 
kamakassingan laennapa. 

11 Ta to baine te'damo muanena na 
malolle'pa, danggi' nadiuki' to sanganna 
tama joo sura', nasaba' iamo ke 
tangnasarami nta'tan kamadoanganna la 
kemuane pole', nasalaii to Almaseh. 

12 La nacallai Puang Allataala, nasaba' 
te'damo naturu'i to kadanna, kumua la 
mpangjaman mandari Puang. 

13 Mpangbiasa bangmi kalena makuttu, 
male lako male jio bang mai mentama 
bolana tau. Na la'bi gaja'pi to napugauk, 
mpau gaja' tau laen, njama tangngia 
jamanna, na ncurita apa tangkebattuan. 

14 Iamo joo kukabudai ke ia to baine 
malolle'pa nakemuane pole', keanak, 
na nnurusu' repokkona, anna ia to 
ewalinta' te'damo lalan nanii mpau gaja' 
tomatappa'. 

15 Kukabudai ke susi joo, sanga denmo 
baine to te'damo muanena ssalaii to 
Almaseh na menturu' lakomo Ballisi'. 

16 Apa ia to baine matappa' to den 
repokkona baine te'damo muanena, la 
najaranai meloi, danggi'mo na jamaa 
njaranaii. Na ia ke susii joo, ia to 
pangjarananna jamaa dipatuju lakomira 

baine te'damo muanena na mesa-mesa 
bangmora. 

17]a to pekaamberan jamaa to 
mangjama tongan, la ditaratte' 
naditulung, la'bi-la'bi to mangngajahhi 
kadan-Na Puang Allataala. 

18 Susi to diuki' lan Sura' Allataala 
kumua, "Danggi' mitangnneloranni to 
sapin ngkande lise' gose', ke Ilullu'i 
gose"", susi toomi, "Ia to tomangjama, 
sipato' ntarima sarona." 

19 Danggi' mukatappa'i punala bangngi 
to apa diparapasan pekaamberan jamaa, 
sangadinna ke denni sa'bi, dua ba'tu 
tallu tau. 

20 Ta to tau mpugauk dosa la dipakainga' 
jio olona jamaa, dikua namalaja' to tau 
laen. 

21|a nakita Puang Allataala, Puang 
Isa Almaseh na malaeka'-Na to napilei, 
kumeta'da tongan lako iko, ammuturu'i 
tee mangka kupauanko, danggi' 
mukabataii moi mesa' tau na te'da too la 
mupasilaenan. 

22 Danggi' mumarawa bang nnangka' 
tau menjaji pekaamberan jamaa, sanga 
janna sala undinna padai to iko sala. 
Danggi' naden caccamu. 

23 Danggi' na wai mangmesa bang 
muiso', apa la nniso' tooko anggoro' 
ci'di', nasaba' biasako mapa'dik ba'tang. 

24 Den tau pajan bangmo to dosana 
dikita moi te'dapa nadiparessa, na ia to 
tau laen diparessapi namane' diissen to 
dosana. 

25 Susi toomi to panggaukan melo, 
den to ta'pa pajan bang dikita, na ia 
to membuninna, te'da nalamembuni 
tarruh. 

1 Ta to kaunan matappa'mo 

lako Puang Isa nang Ia sipato' 
nakasiri' melo to puangna, nadanggi' 
nadipau gaja' to Puang Allataala ba'tu 
pangngajaran kasaranian. 

2Ta to kaunan matappa' na tomatappa' 
toda to puangna, danggi' nasangai 
kumua ia to puangna te'da naparallu 
nakasiri' nasaba' pada tomatappa'i. 
Sibalikanna la la'bi napemelori 
to pangjamanna lako, nasaba' ia 
joo puangna napangjaman pada 
tomatappa'i na pada dipakamoja' tooi. 
La mupangpangngajaran ngasan tee, 
mupake tooi mpangngingaran tau. 

3la to tompangpangngajaran 
pangngajaran laen na ia to mangka 

kubenko, te'da naturu'i to pangngajaran 
tongan jio mai Puangta' Puang Isa 
Almaseh na pangngajaran agamanta . 

4Tamo tomatampo na te'da apa naissen. 
Madoang bangri la massite'geh sola 
massita'go anna mpaden kamasereatian, 
kasisalan, mpau gaja' tau, ngkabatai 
bang tau, 

> massisala tarruh te'da cappa'na. Gaja' 
tarruhmi sipa'na tuu lako tau na te'damo 
naissenni to pangngajaran tongan. 
Nasangai kumua, la buda dalle'na, ke 
mangngagamai. 

6 Sitonganna buda barakka'na to 
tonturu'i pangngajaran agamanta', ke 
napusannangngi to apa naampui. 

7 Denraka apa tabawa mentama tee 
lino? Te'da! Nadenraka apa wa'ding 
tabawa ssalaii tee lino? Te'da! 

8Iamo joo ganna'mo ke nnampuiko 
pakean sola kande. 

?Ta to tomadoang sugih, la 
madoi' mpugauk mangrupa-rupa 
panggaukan gaja', sanga nataloii 
kamadoangan gaja'na, susi to naala 
poja. Tangmakkeguna joo pattujunna 
kannori mpa'dikkii, na iamo la mbawai 
lako kamasolangan. 

10 Nasaba' kamacinnan lako doi' 
mpaden mangrupa-rupa kagajatan. 
Den to tau mentangmatappa' pole'mo 
lako Puang Isa Almaseh, nasaba' male 
bangngi nnangah doi', apa undinna 
melliwa' pa'dik penawari. 

11 Fe, Timotius! Danggi' mupugaukki 
tuu lako, sanga taun-Namoko Puang 
Allataala. Apa la mpugaukroko 
pakkaeloran-Na Puang Allataala, 
massompa lako kale-Na, matappa' 
lako Puang Isa Almaseh, mpakamoja' 
padammu rupa tau, sabbara' lan 
kamaparrisan na mpangkadai rampa' 
tau. 

12 Moi nabuda ewalimmu, apa la 
tatta'ko matappa', ammutarima 
paraseng katuoan melo te'da cappa'na. 
Iamo joo napileimoko Puang Allataala, 
tommumangngaku jio olona tobuda 
kumua matappa'moko lako Puang Isa 
Almaseh. 

13|a nakita Puang Allataala, to mpatuo 
sakka' saianna, na Puang Isa Almaseh 
to mangka mpangben kasa'bian tongan 
lako Gubernur Pontius Pilatus, kumeta'da 
tongan lako iko, ammuturu' meloi sininna 
to kupauanko, mupugauk ngasanni ratu 

lako karatuan-Na pole' Puangta' Puang 
Isa Almaseh. 

14 (6:13) 

15Ja to karatuan-Na pole', Puang 
Allataala Ia la mpattantui. Iamo 
tomangkada mesa, to mala'bih. Rajana 
sininna raja na Puangna sininna puang. 

16 Ja manda to te'da nataloii kamatean. 
Moi mesa' tau te'da ssarai ngkandoppi'i 
to arrang nanii torro. Moi mesa' tau te'da 
ngkitai, nang la te'da tau ngkitai. Iamo 
tomakuasa dipakala'bih te'da cappa'na. 
Amin. 

17 La mupangngingaran to tosugih lan 
tee lino, danggi' namabangka', danggi' 
napattuan kalena lako kasugiranna to 
la cappu', apa la mangpattuan lakori 
Puang Allataala to la mbenki' sininna 
taparalluinna antapakei masannang. 

18 Kuanni na mpugauk kameloan lako 
padanna rupa tau, mamase na malaboh. 

19 Na ianna susimo joo, padai to 
torrempunmi kasugiran makkeguna jio 
ahera', nalantarima katuoan melo te'da 
cappa'na. 

20 Fe, Timotius! La mujagai melo to 
pangngajaran napabarakkananko Puang 
Allataala. Danggi' mumatean wattu lako 

curita tangkebattuanna to tangkasiri' 
Puang Allataala, mupasalai tooi penawa 
to kasite'geran te'da bua'na, to nasanga 
tau kamaccan apa sitonganna tangngia. 

21 Den tau ssanga kalena nnampuii 
joo kamaccan, anna te'damo 
nakatappa'i pangngajaran kasaranian 
to nakatappa'imo jolona. Dennaa upa' 
nabarakka'i kamu' Puang Allataala sola 
ngasan. Padamo jolo' too. Sallangki' 
mati', Paulus. 


2 Timotius 


1 1 Ee, Timotius to kupuanak na 
kupakamoja'! Aku', Paulus, 
ngkiringanko tee sura'. Pakkaeloran- 
Na Puang Allataala angkumenjaji 
rasulu'-Na Puang Isa Almaseh, disua 
mpangpeissenanni to katuoan nabasse 
Puang Allataala. Ia joo katuoan tatarima, 
tontamesa' penawamo sola Puang Isa 
Almaseh. Dennaa upa' nabarakka'iko 
nakamasei tooko Ambe' Puang Allataala 
sola Puangta' Puang Isa Almaseh 
nabenko kamasannangan. 

2 (1:1) 

3Mangkurru sumanga'na' lako Puang 
Allataala to kusompa situru' canning 
atingku', susi to napugauk tojoloku' 
tonna anu'. Tuli kupau to sangammu ke 
massambajang omo' la allo la bongi. 
4Kuingaran tonna gaja masse 
penawammu. Iamo joo kugaja doang 
ssikitanko, angkula'bi mario. 

>” Mangkurru sumanga'na' ke 
kuingaranni to kamatapparanmu 
to mandalan tongan. Ia to pamulanna 

matappa' lako Puang Isa, iamo to 
nenemu Lois na indomu Eunike. Na 
kuissen kumua susi todako joo. 

6 Jamo joo kupakainga'ko, ammujama 
tonganni to jamanmu mpakkegunai 
to barakka' mangka nabenko Puang 
Allataala tongkupalullungngiko pala'ku'. 

7 Nasaba' ia to Roh Allataala nabenki' 
Puang Allataala, tangngia Roh 
mangpakalaja'. Apa sibalikanna ia 
joo Roh mpamawatangki', antakullei 
sipakamoja' sola nta'tan kaleta'. 

8Jamo joo la baranimoko 
mpangpeissenanni to Puangta' 
Puang Isa lako tau laen, na danggi' 
too mukasirisanna', to ditarungku 
nasaba' nturu'na' Puang Isa. Apa 
sibalikanna, la maparri'ko susi aku', 
nasaba' mpangpeissenanko Kareba 
Kasalamatan, situru' kapakullean to 
nabenko Puang Allataala. 

9 Napileimiki' Puang Allataala menjaji 
umma'-Na, napasalama'ki'. Tangngia 
kumua mpugaukmiki' kameloan anna 
pugaukki susi joo, apa naakkattai 
memanmo situru' kameloan penawan- 
Na, tonna te'dapa nadipaden tee lino. 
Naakkattai kumua la napakitanki' Puang 

Isa Almaseh to kameloan penawan-Na 
Puang. 

10 Na ia tee too mentolinomi to Puang 
Isa Almaseh, Tomangpasalama'ta', 
napakitan tonganmiki' to kameloan 
penawan-Na Puang. Iamo mangka ntaloi 
kuasa kamatean, anna pamanassai lako 
kita' to katuoan melo te'da cappa'na, ke 
ngkatappa'iki' Kareba Kasalamatan. 

11 pyang Allataala nnangka'na' menjaji 
rasulu' na guru, la mpangpeissenanni 
joo Kareba Kasalamatan. 

12 Tamo joo angkumaparri' susi 
tee lan pangtarungkuan. Apa te'da 
kukasirisanni, nasaba' kukanassai inda 
to kukatappa'i. Na kuissen kumua apa to 
napabarakkanna', makuasa too njagai 
sanggenna Kiama' lino. 

13|a mupangpangngajaran to 
pangngajaran tongan to mangka 
kuajaranko, mutatta' too matappa' 
sola mangpakamoja', nasaba' mesa' 
penawamoko sola Puang Isa Almaseh. 

14 pangtulung-Na Roh Allataala 
to torro lan kalemu, ammujagai 
melo pangngajaran to mangka 
dipabarakkananko. 

15Muissen, kumua te'damo 
napuinawana' to solata' jio tana 
Asia, moi Figelus sola Hermogenes. 
16 Dennaa upa' napakitanni 
Puang kameloan penawan-Na to 
repokkona Onesiforus, nasaba' ia to 
Onesiforus tatta'i mpamariona' na te'da 
nakasirisanna' moi kuditarungku. 
17 Ratunna jio kota Roma, ta'pa 
naangahna' sanaampa'ku'. 
18Na muissen kumua budamo 
pangtulungna lako kaleku' tongkujio 
kota Efesus. Dennaa upa' napakitanni 
Puang kameloan penawan-Na, ke 
nadete'mi wattunna Puang Allataala 
rra'tah kara-karana sininna rupa tau. 
2 1 Fe, Timotius to kupuanak! Eloranni 
to kameloan penawan-Na Puang Isa 

Almaseh mpamawatangko. 

2Ta to pangngajaran tongan to 
mangka kuajaranko jio olona buda 
tau, la mupabarakkanan tau to 
wa'ding dikatappa'i sola macca 
mpangpangngajaran pole'i lako tau laen. 
3|a maparri'ko sola umma'-Na Puang 
Isa Almaseh, susi surudadu to nturu' 
bang parenta. 

“Ia to mesa' surudadu male parari te'da 
naurusu'i to laenna, nasaba' madoangri 
mpugaukki to apa la napumasannang 
kamandangna. 

> Susi todami to tau massiewa watang, 
te'da nalapatalo lan kapaningoanna, ke 
te'da naturu'i to atoran kapaningoan. 

6 Susi toda to pangdusung mangjama 
tangmekabo'jo', iamo la nduppai jolo' to 
assele' tanananna. 

7 Parinawai to apa kupau, nasaba' 
Puang Allataala la mbenko kamaccan 
ammuwa'ding mpahang ngasanni. 

8Ingaran meloi tee! Situru' Kareba 
Kasalamatan to kupangpeissenan, ia to 
Puang Isa Almaseh, bati'na Raja Daud, 
mangka tuo pole' jio mai kamatean. 

? Ditarungkuna', angkumaparri' butung 
togaja', nasaba' mpangpeissenanna' 
Kareba Kasalamatan. Apa ia to kadan- 
Na Puang Allataala te'da nawa'ding 
dikammatan. 

10 Namawatang bangna' ntarima 
ngasanni, nasaba' kaparalluanna to tau 
mangkamo napilei Puang Allataala, dikua 
nalolongan kasalamatan jio mai Puang 
Isa Almaseh, sola kamala'biran te'da 
cappa'na. 

11 Tongan tee kada, "Ia ke mateki' sola 
Almaseh, la tuo todaki' sola. 

121a ke tatta'ki' sabbara', la 
mangparentaki' sola Almaseh. Ia 
ke tapessakkannii, la napessakkanni 
todaki'. 

13]a ke tapaboko'i penawa, tatta' Ia 
nningaranki', nasaba' nang susimi Ia." 

14|a mupangngingaran to sininna 
tau to mangka kuuki' nena'. Pakainga'i 
to tau kumua nakita Puang Allataala, 
danggi' nasite'geh. Te'da bua'na joo, apa 
ssolangngiri to tossa'dingngi. 

15 La mupengkulle-kullei anna tarimako 
Puang Allataala susi mesa' tomangjama 
to sipato' mpangjamanni, tangngia 
to ngkasirisan jamanna, apa to 
mangngajahhi pangngajaran tongan jio 
mai Puang Allataala. 

16 Danggi' mumatean wattu lako curita 
tangkebattuanna to tangkasiri' Puang 
Allataala. Nasaba' ia to tomangcurita 
susi joo sagaja'-gaja'na. 

17 Ja to curitanna joo tau male 
bang mangngulala', dipangpasusii 
kojong tangjampi-jampianna. Ia to 
tomangcurita susi joo iamo to Himeneus 
sola Filetus. 

18Te'damo namenturu' lako 
pangngajaran tongan, na mpalao 
sala kamatapparanna tau. Mangkadai 
kumua, ia to katuoan pole' jio mai 
kamatean mangkami ia jaji. 

19 Apa ia to pangngajaran tongan jio mai 
Puang Allataala susi pondasi mawatang 
to te'da nalatiroge. Den diuki' jio ntuu 
joo pondasi nakua, "Naissen Puang 
to taun-Na" sola "Te'damo nawa'ding 
mpugauk kagajatan to tomangngaku 
kumua, 'Taunnana' Puang Allataala.'" 

20 Lan bola tonggo mangrupa-rupa 
to dikabua' parewanan dapoh. Den to 
dikabua' jio mai salaka ba'tu bulawan, 
apa den too to kaju ba'tu litak. Den to 
mattantu dinii mpakei, na den to dipake 
allo-allo. 

21 Susi todami to tau, den tomelo na 
den totangmelo. Ia ke te'dami napugauk 
kagajatan, mattantumo ia to dinii 
mpakei. Iamo dipasadia napake puangna 
jio mangrupa-rupa pangjaman melo. 

22 Tamo joo danggi' muturu'i bang 
kamadoanganmu mpugauk kagajatan 
to biasa napugauk tokallolo. Apa 
la mupengkulle-kullei tuo situru' 
pakkaeloran-Na Puang Allataala, 


2 TIMOTIUS 2.23-3.2 8 


muturu' tonganni to pangngajaran-Na, 
mpakamoja' padammu rupa tau, 

na musikalino sola tossompa Puang 
Allataala lantuk tama penawanna. 

23 Danggi' muturu' passite'geran 
tangkebattuanna tobango', nasaba' 
muissen kumua ia joo mpaden 
kasipekkan. 

241a to tau mpangjaman Puang 
Allataala tangsipato' massipekka, apa la 
mangkada melo lako sininna rupa tau, 
macca mangngajahhi na sabbara', 

25 na mpangkadai rampa' tobatta'. 
Dennaa upa' naben unapi wattu Puang 
Allataala to tau susi joo namengkatoba' 
jio mai dosana anna issenni to 
pangngajaran tongan. 

26 Ja ke susimi joo, la menassan joo 
tau anna te'damo nakuasaii Ballisi' to 
ntarungkui sola mparuku tooi mpugaukki 
to pakkaeloranna. 

lIngaran meloi tee! La buda 
kamaparrisan ke tampakkanami lino. 

2 Tangsiissenanmo to tau, doi' mandamo 
napikkiri', namatampo. Nakabudai ncapa' 
tau, nnewa tomatuanna, tangnaissen 
to penawa melo na tangkasiri' Puang 
Allataala. 

3Te'da nakamasei padanna rupa tau, 
cia' mangdampangan, nakabudai mpau 
gaja' tau laen, mangparuku, masa'ga', 
na tangnakabudai to kameloan. 

4Nakabudai mpangpejokkoan 
solana, samangpugaukna bang sola 
tossanga bang kalena. Nakabudai to 
mangmasannang-sannang na ia to 
menturu' lako Puang Allataala. 

“Janna dikita ssompa ia Puang 
Allataala, apa sitonganna te'da naeloran 
kuasan-Na Roh Allataala ssulleii to 
sipa'na. Danggi' musiama' to tau susi 
joo. 

6 Den guru tangtongan susi joo macca 
massede namentama bolana tau anna 
palao sala baine katuru'-turu' to gaja 
buda dosana, na mangrupa-rupa too 
kamadoanganna. 

"Ia joo baine madoang tarruh 
ntarima pangngajaran baru, apa te'da 
napahangngi to pangngajaran tongan jio 
mai Puang Allataala. 

8Ja joo guru tangtongan nnewa 
pangngajaran-Na Puang Allataala, 
susi Yanes na Yambres tonna jolona 
nnewa Nabi Musa. Masolangmo 

pangtangngaranna joo guru na te'damo 
namatappa' lako Almaseh. 

9 Apa te'damo nalallolongan apa, 
nasaba' ia to kabangosanna la naissen 
ngasan tau, susi toda to jaji lako Yanes 
sola Yambres. 

10 Apa ia to iko muturu'imi to 
pangngajaranku', sipa'ku', na ia to 
patunna katuoanku'. Iko ngkitai 
matumba kamatapparanku' lako Puang 
Isa Almaseh sola pangpakamoja'ku' lako 
padangku' rupa tau, na muissen toomo to 
kasabbarasanku' sola kamawatanganku' 
lan kamaparrisan. 

11 Mukitamo' dipakario-rio na 
maparri'na'. Muissen toomo sininna 
to apa ngkannana' jio kota Antiokhia, 
Ikonium sola Listra, apa nala'paranna' 
Puang jio mai joo kamaparrisan 
takkaliwa'. 

12Manassa kumua sininna tau to 
madoang ssompa na nturu' Puang Isa 
Almaseh la dipakario-rio, 

13 apa ia to togaja' na topangnguraga la 
sagaja -gaja'nai. Ia tuu lako tau nnuraga 
tau laen, apa sitonganna moi ia diuraga 
too. 


2 TIMOTIUS 3.14-4.2 11 


14 Apa ia to iko, Timotius, la muturu' 
to pangngajaran tongan to mangka 
diajaranko na mukatappa'imo, nasaba' 
muissen indara gurummu. 

15 Ingaranni kumua muissenmo 
mammula biccu'mu to apa diuki' 
lan Sura' Allataala, to mpupenjajiko 
mandalan tangngah ammumatappa' lako 
Puang Isa Almaseh napasalama'ko. 

16 Sininna to diuki' lan Sura' Allataala, 
kadan-Na Puang Allataala. Den bua'na 
na melo dipake mpangpangngajaranni 
to tonganna, mangpakainga', mpemeloi 
togaja' anna manggauk melo, sola 
nnajahhi tau anna turu' pakkaeloran-Na 
Puang Allataala. 

17]a to umma'-Na Puang Allataala, 
ke dipakinalloii to apa diuki' lan Sura' 
Allataala, nakullei mpugauk sininna 
pangjaman melo. 

4 ' La ratu pole' to Puang Isa Almaseh 
mangparenta susi Raja. La rra'tah 
kara-karana totuo sola tomate. Iamo 
joo, nakita Puang Allataala na Puang Isa 
Almaseh, kumeta'da tongan lako iko 

2 3Immupangpeissenanni to Kareba 
Kasalamatan lako tau, madoangrika 
ba'tu cia'rika, na la mupakainga' na 

mupapahangngi tooi to kasalanna. 
Apa la mupaendek tooi sumanga'na na 
musabbara' nnajahhii. 

3Nasaba' la den wattunna nate'damo 
namadoang to tau mpesa'dingngi 
pangngajaran tongan. Sibalikanna 
rrempunri buda guru naajahhii to apa 
napumasannang penawanna, anna 
wa'ding nturu'i bang kamadoangan 
gaja'na. 

4Cia'i mpesa'dingngi to pangngajaran 
tongan, apa iara napesa'dingngi to curita 
tojolo to tangkebattuan. 

> Apa ia to iko, la mangngingaranko 
moi apa to jaji. La sabbara'ko moi 
muoloi buda parri'. La mupangpeissenan 
tarruhhi to Kareba Kasalamatan. Na susi 
mesa' tompangjaman Puang Allataala la 
mujamai moi apa nasuanko. 

6 Na ia tee aku', nadete'mi wattunna, 
la matena' butung karoba lako Puang 
Allataala. Te'damo namasai kusalaiko. 

7Mangka kupengkulle-kullei 
mpangpeissenanni to Kareba 
Kasalamatan susi to massiewa watang 
na kudete'mi to kupangngujuinna. 
Matappa' tarruhna' lako Puang Isa angge 
cappa'na. 

8 Na ia tee too dipasadianmo' 
paraseng kapataloan. Ia to Puang Isa, 
tomangra'tah tangbimbang, la mbenna' 
joo paraseng kapataloan ke Kiama'mi 
lino, nasaba' napupenjaji tomelona' 
Puang Allataala. Na tangngia aku' 
manda to la Ilolonganni, apa sininna to 
tomamali' ntajan karatuan-Na Puangta'. 

? La mupengkulle-kullei madoi' ratu 
ssikitanna'. 

10 Nasalaimo' Demas, nasaba' la'bi 
nakabudaimo ia tee lino, na male lako 
kota Tesalonika. Male toomi Kreskes lako 
tana Galatia na Titus lako tana Dalmatia. 

1! Lukas mandamo torro kusolan. 
Angahhi Markus ammuratu sola, nasaba' 
wa'dingngi mbaliina' lan jamanku'. 

1? Kusuamo Tikhikus male mati' kota 
Efesus. 

13 Ta ammuratu, bawanna' baju kamban 
to kupatorro jio kota Troas, jio bolana 
Karpus. Bawa ngasan tooi to sura'ku', 
la'bipa to sura' balulang dikabua'. 

14 Aleksander, to pande tambaga, 
mangka mpugaukki to liwa' ganjang 
lako aku'. Na Puang Allataalamora 
mpabalahhii to sipato'na panggaukanna. 

15 La majagako lako ia, nasaba' gaja 
nakaba'ci to apa tapangpeissenan. 

161a tongkubungah dipangngolo 
mpangkadanan kaleku' jio olona 
tomangra'tah kara-kara, te'da bang moi 
mesa' tau kusolan, nasalai ngasanmo'. 
Apa dennaa upa' nadanggi' napasalai 
Puang Allataala. 

17 Apa naampaimo' Puang, naben 
toomo' kapakullean, angkuwa'ding 
mmangkai jamanku' mpangpeissenan 
Kareba Kasalamatan lako sininna bangsa 
tangngia to-Yahudi inde', napasalama'na' 
Puang jio mai kamatean. 

18 La nala'paranna' Puang jio mai sininna 
kagajatan to mpatuna' anna ssolanna' 
tama suruga to nanii mangparenta. 
Iami joo, la dipakala'bih tarruhhi te'da 
cappa'na. Amin. 

19 Sallangku' lako Priskila sola Akwila 
na lako rapunna Onesiforus. 

20 Ta to Erastus torroi jio kota Korintus. 
Kupatorroi Trofimus jio kota Miletus, 
nasaba' masakii. 

21 La mupengkulle-kullei muratumo 
inde' namane' wattu macakke'. 
Massallangngi Ebulus, Pudes, Linus sola 

Klaudia lako iko. Susi toda to sininna 
tomatappa' pira' inde'. 

22 Dennaa upa' naampaiko Puang 
nabarakka'i kamu' sola ngasan! Padamo 
jolo' too. Sallangki' mati', Paulus 


Titus 


1 1 Fe, Titus to kupuanak! Aku', Paulus, 
mesa'na' taun-Na Puang Allataala 
na rasulu'-Na Puang Isa Almaseh 
ngkiringanko tee sura'. Dipileina' 
angkuajahhi to tonapilei Puang Allataala, 
namatappa' tongan. Dipilei toona' 
mpatuju ngasanni, anna issenni to 
pangngajaran tongan, natuo situru' 
pakkaeloran-Na Puang, 

2 hamangrannuan kumua la nnampa'i 
katuoan melo te'da cappa'na, to 
nabassemo Puang Allataala to 
tangmangnguraga tonna te'dapa 
nadipaden tee lino. 

3Ta joo basse-Na Puang Allataala 
napapajan tonna dete'mi wattunna. 
Dipabarakkannimo' situru' parenta-Na 
Puang Allataala, Tomangpasalama'ta', 
angkupangpeissenanni. 

4Titus, kupuanak tonganmoko, 
nasaba' pada matappa'miki' lako 
Almaseh. Dennaa upa' nabarakka'iko 
Ambe' Puang Allataala sola Puang Isa 

Almaseh, Tomangpasalama'ta', nabenko 
kamasannangan. 

> Kupatorroko jio pulau Kreta, dikua 
ammujamai to parallupa diatoro' na la 
nnangka' tooko pekaamberan jamaa 
lan simesa'-mesa' kota. Ingaranni tee 
kupasananko, kumua 

Sia to tau la menjaji pekaamberan, iamo 
to tomakassing, mesa'ra bainena, na ia 
to anakkana tomatappa' ngasanmo lako 
Puang Isa, te'da natangmangpesa'ding 
ba'tu diparapa' mpugauk sala. 

7Ta to tonnatoro' jamaa, iamo 
to mpangjaman Puang Allataala. 

Iamo joo naparallu tomakassing sola 
totangmangkada mesa. Te'da nawa'ding 
salle galli, ba'tu pangngiso', ba'tu 
passiboboran, ba'tu pangdoi'. 

8 Parallu mario ke denni tau 
Ileppangngii, nakabudai mpugauk 
kameloan, tomandalan tangngah, 
tomangkada tongan, tonturu' 
pakkaeloran-Na Puang Allataala na 
tonta'tan kalena. 

9 Parallu nturu' pangngajaran 
tongan, to mangka diajaranni na 
nakatappa'imo. Ianna susi joo, 
wa'dingngi mpamasumanga' tau ke 

mpangpangngajaranni pangngajaran 
tongan, na wa'ding too mpauan salana 
tau to mbali-balii joo pangngajaran. 

10 Parallu susi joo, nasaba' budamo tau 
tangmangpesa'ding, la'bi pole'pa to tau 
jolona mangngagama Yahudi. Ia tuu lako 
tau mangkada tangkebattuan na mpalao 
sala tau laen. 

111a to tau susi joo danggi' 
nadipupangkada, nasaba' buda 
tosangbola nasolangngi, naajahhii to 
tangsipato'na. Napugaukki susi joo, 
nasaba' madoangngi mesaro punala. 

1? Denmo to nabinna to-Kreta 
mangkada nakua, "Salle pangnguraga 
to to-Kreta, susi olok-olok masa'ga', 
maullak na kuttuan." 

13 Tongan bang to napau joo nabi. Iamo 
joo, la mupakainga' meloi joo to-Kreta, 
dikua anna turu'i to pangngajaran 
tongan, 

14 ha danggi' napesa'dingngi curita 
tangkebattuanna to-Yahudi ba'tu atoran 
nakabua' tau to cia' mpesa'dingngii to 
pangngajaran tongan. 

15Ja to tomangpenawa melo, melo 
too ia panggaukanna. Apa ia to 
tomangpenawa gaja' na tangmatappa', 

te'da namelo panggaukanna. Gaja' 
pangtangngaranna na te'da naissenni 
umbonna to melo ba'tu gaja'. 

16 Mangngakui kumua nnissen Puang 
Allataala, apa sitonganna diissen kumua 
mangnguragai nasaba' te'da naturu' 
pakkaeloran-Na Puang. Meko'dosan na 
cia'i nturu' Puang. Te'da bang nakullei 
mpugaukki to disanga melo. 

2 1 Apa ia to iko, Titus, la 
mpangpangngajaranko pangngajaran 
tongan. 

2 Pakainga'i to tomatua muane, anna 
ta'tan kalena, mandalan tangngah, 
na tomelo anna sipato' dikasiri'. La 
matappa'i lako Puang Isa Almaseh, 
mpakamoja' padanna rupa tau, sabbara' 
ke maparri'i. 

3 Susi toomi joo, la mupakainga' to 
tomatua baine, dikua anna menturu' 
lako manda Puang Allataala. Te'da 
nawa'ding mpau gaja' padanna rupa 
tau, te'da napangngiso', apa la 
mpangpangngajaranri to disanganna 
melo. 

“Ia ke susimi joo sipa'na to tomatua 
baine, wa'dingmi nnajahhi baine malolle' 
nampakamoja' muanena sola anakkana, 


TITUS 2.5-11 5 


> mandalan tangngah, danggi' naden 
caccana, nnurusu' melo bolana, tomelo 
na menturu' lako muanena. Na ia ke 
susimi joo te'damo tau la ncaccai to 
kadan-Na Puang Allataala. 

6 Susi toomi la muajahhi too to tokallolo 
anna mandalan tangngah. 

7 La mpangpekitanko sipa' melo 
lan sininna passalan. Susinna ia 
ammumangngajahhi, la mangkada 
tonganko ammutongan-tongannii 
mangngajahhi. 

8La mangkada meloko, to te'da 
nacaccai tau, dikua anna masiri' to 
ewalimmu, nasaba' te'da lalan la nanii 
mpau gaja'ko. 

9 Pakainga'i to kaunan anna tuli 
menturu' lako puangna anna 
pumasannangngi. Te'da napabali- 
bali, 

10 te'da nakaala-ala, apa la 
mpangpekitanni kumua wa'ding 
dikatappa'i. Ianna massipa' susimo joo, 
la tuli napujii tau to pangngajaran-Na 
Puang Allataala, Tomangpasalama'ta . 

11 Mupakainga'i susi joo, nasaba' 
napangpekitanmi Puang Allataala to 
kameloan penawan-Na anna suai to 

Puang Isa mentolino la mpasalama' 
sininna rupa tau. 

12 Napake Puang Allataala joo kameloan 
penawan-Na nnajahhiki', antatorroii 
mpugaukki to apa tangnakabudai, 
nadanggi' taturu' kamadoangan 
gaja'ta' susi to tapugauk tonna te'dapa 
tamatappa'. Sibalikanna naajahhiki' 
mandalan tangngah, mpugauk 
pakkaeloran-Na sola ssompai, ke tuo 
unapiki' lan tee lino. 

13 Ja tee too tatajanni joo Wattu tanii 
la mario-rio. Ia joo Wattu la nakita tau 
to kamala'biran-Na Puang Isa Almaseh, 
iamo Puang Allataala mala'bih na 
Tomangpasalama'ta'. 

14 Mangkamo Ia mpangkaroban kalena 
la Ila'bakki' jio mai sininna kagajatanta' 
napupenjajiki' umma'-Na to tangmadosa 
antatatta' too mpugauk kameloan. 

15 Pangpangngajaran ngasanni joo. 

La matongkoko mangpamasumanga' 
sola mpakainga'i to tompesa'dingngiko. 
Danggi' naden tau ntunaiko. 
1 Pangngingaranni sininna to 
tomatappa' iti', namenturu' lako to 
ambe' lan tondok na tomangparenta, 

anna danggi' nabali-balii. La sadia bang 
mpugauk panggaukan melo, 

2 danggi' pau gaja' tau, danggi' 
massipura, apa la mabassa na 
mangkada rampa' too lako sininna rupa 
tau. 

3Nasaba' moi kita' tonna jolona 
bango' tooki', antalao sala, te'da too 
taturu' Puang Allataala. Napukaunan 
tooki' mangrupa-rupa kamadoangan 
sola pakkaeloran penawa. Mpugauk 
tooki' kagajatan sola masere ati, na 
massikaba'ci bangki'. 

“Apa Puang Allataala, 
Tomangpasalama'ta', mpakitanki' 
pangpakamoja'-Na sola kameloan 
penawan-Na. 

? Napasalama'miki', tangngia kumua 
mpugaukmiki' kameloan, sangadinna 
nasaba' pangkamasean-Na lako kita'. 
Nabaseiki' jio mai dosata' antadijajian 
pole', napemeloii to penawanta' mpake 
kuasan-Na Roh Allataala. 

6 Nasuami Puang Allataala to Puang Isa, 
Tomangpasalama'ta', mpakabuhhiki' Roh 
Allataala, 

7 dikua antaampa' katuoan melo te'da 
cappa'na, susi to pangrannuanta', sanga 

mangkamiki' dipupenjaji tomelo nasaba' 
kameloan penawan-Na. 

8Tongan tee kada mangka kupau. 
Madoangna' ammupangpangngajaran 
tonganni sininna joo, dikua anna ia 
to tomatappa'mo lako Puang Allataala 
natongan-tongannii mpugaukki to 
panggaukan melo na den bua'na lako 
tobuda. 

?Danggi' musite'gehhi to curita 
tangkebattuan sola nunnungan nene. 
Danggi' too mupassipuraii ba'tu ssibobo'i 
to atoranna Nabi Musa. Sininna joo te'da 
ngasan bua'na na te'da too tujunna. 

10|a mupakainga'i pissen ba'tu 
penduan to tompaden kasisalan lan 
tangnga-tangngana tomatappa'. Anna 
ia ke cia'i mangpesa'ding, danggi'mo 
musiama' to tau susi joo. 

11 Nasaba' la muissen kumua ia to tau 
susi joo tibalikmo jio mai kamatapparan 
tongan na ia to dosana la mpamanassai 
kumua la disessai. 

12Ja angkusuami mati' Artemas 
ba'tu Tikhikus, la mupengkulle-kullei 
ammumadoi' ratu ssikitanna' jio kota 
Nikopolis, nasaba' kuakkattai la torrona' 
jio ke wattu macakke'i. 

13|a mutulung tongan-tonganni 
to Zenas, mesa' to macca mbicara 
kara-kara, sola Apolos, dikua anna 
dipasadian ngasan kaparalluanna 
nawa'ding mpatarruh kalingkanna. 

14 Makassing ke sininna solata' 
tomatappa' melajah mpugaukki to apa 
melo anna angahhi to naparalluinna, 
danggi' natuo te'da bua'na. 

15 Sininna padanta' tomatappa' 
kusolan inde' massallang lako iko. 
Paratuankan sallangki' lako sininna 
solata' tomatappa'. Dennaa upa', anna 
barakka'i ngasan kamu' Puang Allataala. 
Padamo jolo' too. Sallangki' mati', Paulus 


Filemon 


1 lFe, sangpangjamanki' Filemon, 
tokipakamoja' sola jamaa to 
sirempun iti' bolamu na padanta' 
tomatappa' Apfia na sangpangjamanta' 
Arkhipus! Aku' Paulus, to ditarungku, 
nasaba' nturu'na' Puang Isa Almaseh, 
ngkiringan kamu' tee sura' sola padanta' 
tomatappa' Timotius. 

2 (1:1) 

3Dennaa upa' nabarakka'i kamu' 
Ambe'ta' Puang Allataala sola Puang Isa 
Almaseh, naben kamu' kamasannangan. 

“Ia angkumassambajang tuli 
kupassambajanganko, mangkurru 
sumanga'na' lako Puang Allataala sanga 
iko, 

> nasaba' kusa'ding kumua matappa'ko 
lako Puang Isa, na mupakamoja' tongan 
to umma'-Na Puang Allataala. 

6 Massambajangna' kumua ammuissen 
tonganni to sininna barakka' pole jio mai 
Almaseh, sanga pada matappa'ki'. 

7Ee, sile'toku'! Ia tongkusa'dingngi 
kumua mupakamoja'i to sininna umma'- 


FILEMON 1.8-14 2 


Na Puang Allataala, masannangna' na 
masumanga' toona', nasaba' mupaendek 
sumanga'na umma'-Na Puang Allataala. 

8 Sitonganna wa'dingna' ssuako 
mpugaukki to la sipato'na mupugauk, 
nasaba' nabenmo' kuasa Almaseh. 

9 Apa kupeta'da bangri lako iko, nasaba' 
ia to pangpakamoja'mu lako umma'-Na 
Puang Allataala. Ia tee aku' mesa'na' 
tomatua, na ia tee too ditarungkuna', 
sanga rasulu'-Nana' Puang Isa Almaseh. 

10 Tamo joo kupeta'dai lako kalemu 
mpatu Onesimus anak kupakamoja', 
to kuajahhi lan pangtarungkuan anna 
matappa' lako Puang Isa Almaseh. 

11 Ta tee Onesimus jolona te'da bang 
bua'na lako iko, apa ia tee too denmo 
bua'na lako iko sola aku'. 

121a tee Onesimus, to kupakamoja', 
kusuai pole mati'. 

13 Madoangra' la mpatorropi 
anna sulleko mbaliina' ke 
lanpa' pangtarungkuan, nasaba' 
mpangpeissenanna' Kareba 
Kasalamatan. 

14 Apa te'da kulampatorroi, ke 
tangmueloranni. Madoangra' kumua ia 

ke mueloranni, te'da kuparukuko, apa la 
situru' canning atimmu. 

15 Mbai iamo misisarak cingga'tuk, 
dikua ammutarimai ratu lako ahera', 

l6 apa te'damo nalasusi bang 
kaunanmu, apa la susi sile'tota' 
to kaminang dipakamoja'. Na 
kupakamoja'mo, apa pole' iko. 
Mupakamoja'i susi kaunanmu sola 
sile'tomu to pada matappa'mo lako 
Almaseh. 

17 Ia ke mupusile'tona', meta'dana', 
"Tarimami tee Onesimus susi aku' 
mutarima." 

18 Ta ke denni salana, karugianmu ba'tu 
indanna lako iko, aku'mora mpuindanni. 

19 Aku' Paulus nnuki'i tee: aku' Ia 
mbajahhi to indanna Onesimus. (Te'da 
kuparallu mpangngingaranko kumua 
ia to indan penawa meloku' lako 
iko la'bi buda, nasaba' kuajahhiko 
ammumatappa' lako Puang Isa 
Almaseh.) 

20 Fe, sile'toku'! Kupeta'dai dennaa 
upa' naden bua'na pole jio mai iko, 
situru' pakkaeloran-Na Puang Allataala. 
Pamasannangna', nasaba' pada 
matappa'ki' lako Almaseh. 

21 Kukanassai kumua la mupesa'dingngi 
unana', na kuissen too kumua la'bi melo 
to mupugaukkuna na ia to kupeta'danna. 
Iamo joo kuuki'i tee sura' lako iko. 

22 Mepasan toona' kumua 
mupasadianna' ngenan iti' bolamu, 
nasaba' kukanassai kumua la natarima 
Puang Allataala to peta'da doangmi sola 
ngasan, kuwa'ding pole mati' tatorro 
sola. 

23 Sallangna Epafras, to kusolan inde' 
pangtarungkuan, nasaba' nturu' todai 
Puang Isa Almaseh. 

24 Sallangna toda sangpangjamanku' 
Markus, Aristarkhus, Demas sola Lukas. 

25 Dennaa upa' nabarakka'i kamu' 
Puang Isa Almaseh. Padamo jolo' too. 
Sallangki' mati', Paulus 


Ibrani 


1 lIa tonna anu' buda cara tuli 
napake Puang Allataala ssua nabi 
mparatuanni kadan-Na lako tojolota'. 

2 Apa ia tee wattu tampakkana lino 
nasuai to Anak mpaui lako kita'. Ia 
joo Anak mangkamo napattantu Puang 
Allataala to sipato' mpuapai to sininna 
apa, nasaba' Iamo napake Puang 
Allataala mpadenni tee lino. 

3Tamo joo Anak to mpapajanni lako 
kita' to kamala'biran-Na Puang Allataala. 
Ia to sipa'-Na sola kuasan-Na susi una 
sipa'-Na sola kuasan-Na Puang Allataala. 
Ia toomo nnampaii tee lino mpake kada 
makuasan-Na na te'da natiseran. Ia 
tonna mangkamo mate la ndampangan 
tolino, cumadokkomi jao suruga jio sa'de 
kanan-Na Puang Allataala to kaminang 
makuasa namangparenta. 

4Ntarimami torroan mala'bih na ia 
to malaeka', na mala'bih too to sanga 
nabenni Puang Allataala na ia to sanga 
naben malaeka'. 


IBRANI 1.5-10 2 


5Moi mesa' malaeka' te'da naden 
nakuan Puang Allataala, "Ikomo 
anak-Ku'. Mammula tee too Aku'mo 
ambe'mu." Te'da too naden nakuanni to 
malaeka' kumua, "La napuambe'na', na 
ia la kupuanak." 

6 Apa ia tomna suai Puang Allataala to 
Anak Tungga'-Na mentolino, mangkadai 
nakua, "Sininna malaeka'-Ku' la ssompai 
joo Anak-Ku'." 

7 Napaui Puang Allataala to malaeka' 
kumua, "Kupupenjaji susi angin 
to malaeka'-Ku', susi api dukku to 
tompangjamanna'." 

8 Apa ia to Anak nakuanni Puang 
Allataala, "Ee, Allataala, ia to 
kaparentan-Mu la te'da cappa'na! 
Maruruh to kaparentan-Mu. 

9 Mukabudai to kamarurusan na 
mukaba'cii to kamajekkongan. Iamo joo 
Aku' Puang-Mu ntokkoko, kuminynyakkii 
to ulummu menjaji tanda mala'bihmu 
na kubenko kamarioan la'bi na ia to 
sola-Mu." 

10 Nakuan toopa Puang Allataala to 
Anak, "Ee Puang, mammula jiona mai 
Ikomo mpadenni tee lino, na ia to langi' 
iamo panggaragam-Mu. 

li La masere ngasan tuu lako susi 
pakean, nalanynya', apa ia to Iko 
tanglamembaliko. 

12 la tee lino sola langi' la mulu'pi'i 
susi baju lando, ammusulleii leko'na. 
Apa ia to Iko tanglamembaliko na 
tanglamangnganggean to katuoan-Mu." 

13 Moi mesa' malaeka' te'da nakuan 
Puang Allataala kumua, "Cumadokkoko 
ntee sa'de kanan-Ku', angkupupentalo 
ngasanni to ewalim-Mu mukuasaii." 

14 Ja to malaeka' mpangjaman Puang 
Allataala to nasua ntulungngi to 
tolantarima kasalamatan. 

2 1 Mala'bih to Almaseh na ia to 

malaeka'. lamo joo nagaja paralluki' 
nningaranni to pangngajah mangkamo 
tasa'ding, danggi' nasata'de-ta'dena to 
kamatapparanta '. 

2Tongan to atoran agama naparatu 
malaeka' lako tojolota', na ia tocia' 
mpesa'dingngii ba'tu nturu'i, disessai 
situru' panggaukanna. 

3 Apa pole'pi kita', ia ke te'da taingaran 
meloi joo Kareba Kasalamatan, tantu 
te'da talala'pah jio mai pangsessa. Sanga 
la'bi melo joo Kareba Kasalamatan na 
ia joo atoran naparatu malaeka' 

tonna anu'. Puang Isa Ia to bungah 
mpangpeissenanni, na mangkamiki' 
napauan tuu lako tobungah ssa'dingngi, 
antaissenni kumua tongan. 

4Te'da na ia manda joo, apa Puang 
Allataala Ia ntongananni to kadanna tuu 
lako tau, anna benni kuasa mpugauk 
mangrupa-rupa tanda mejangngaran, 
naben tooi barakka' Roh Allataala situru' 
pakkaeloran-Na. 

?Te'da nabenni kuasa Puang Allataala 
to malaeka' la mangparenta keanu' lan 
Lino Baru to kupau tee too. 

6 Sibalikanna, den diuki' lan Sura! 
Allataala kumua, "Oo, Puang Allataala! 
Apa todara ia to tolino ammiingaranni? 
Ia to tolino tau bangri, apa mipuinawa! 

7Mangka mipamajiong to tolino 
cingga'tu' na ia to malaeka'. Mimane' 
mpupenjaji tomala'bih, todikasiri', 

8 sola tongkuasai sininna apa." Mangka 
napakuasa Puang Allataala to tolino lako 
sininna apa. Jaji, moi mesa' te'da apa 
tangnakuasai to tolino. Moi nasusi joo, ia 
tee too te'dapa takitai kumua nakuasai 
tolino to sininna apa. 

9 Apa takitamo to Puang Isa to mangka 
dipamajiong cingga'tu' na ia to malaeka', 

kumua dipupenjajimo tomala'bih na 
todikasiri', tonna mangkamo mperasai 
parri' ratu lako mate-Na. Napattantui 
Puang Allataala kumua la mate to Puang 
Isa ssullei to sininna tolino, sanga 
kameloan penawan-Na. 

10 Mangkamo napaden, naampai tarruh 
tooi Puang Allataala to sininna apa. 
Naakkattai anna buda tau nasolan 
Puang Isa lako kamala'biran. Iamo joo 
napattantui kumua sipato' to Puang 
Isa mperasai parri' ratu lako mate-Na 
anna menjaji Tomangpasalama' te'da 
caccana ba'tu kakuranganna, nawa'ding 
mpasalama' tau. 

11 Puang Isamo to mpupenjajiki' tau 
mesan-Na Puang Allataala. Tosangrapura 
to tompupenjaji tau mesan-Na Puang 
Allataala, na ia to todipupenjaji tau 
mesan-Na Puang Allataala. Iamo joo na 
te'da nakasirisanni mpusile'toi to tolino. 

12 Nakua Puang Isa lako Puang Allataala, 
"La kupangpeissenanko lako sile'to-Ku', 
la kupujiko lan tangnga-tangngana 
umma -Mu." 

13 Nakua toopa Puang Isa, "La 
mangrannuan lako mandana' Puang 
Allataala." Na nakuapa, "Inde'mo', sola 

tee mai anak to mangka nabenna' Puang 
Allataala." 

14Ja tuu lako to nasanga anak, tolino 
ia. Iamo namentolino Puang Isa, anna 
menjaji susi tuu lako anak. Napugaukki 
susi joo, dikua anna ia to kamatean-Na 
wa'dingngi ntaloi Ballisi' to ngkuasai 
kamatean. 

15 Susimi joo nawa'ding Puang Isa 
Ila'paranki' jio mai kuasa kamatean. 
Dipukaunan tarruhki' jolona, sanga 
malaja'ki' lako kamatean. 

16 Manassamo kumua tangngiara 
malaeka' to natulung, apa kita'ri bati'na 
Nabi Ibrahim. 

17 Jaji, mentolinomo to Puang Isa 
namenjaji susi tolino, anna wa'ding 
menjaji Imang Lompo mangpakamoja', 
to njama tarruh jaman-Na Puang 
Allataala. Na ia ke susii joo, wa'dingngi 
mpasikalino Puang Allataala na tolino na 
ndampangan too tolino. 

18 Na Ia una nadenmo namaparri', 
nadipengkulle-kullei ssedei mpugauk 
dosa. Iamo joo nakullei ntulungngi to 
todipengkulle-kullei toda disede danggi' 
na mpugauk dosa. 

3 1 Ee, todipusile'to padangku' 
tomatappa' to mangkamo napilei 
Puang Allataala la mentama suruga! 
Ingaran meloi to sipa'-Na Puang Isa 
to takatappa'i, to napattantu Puang 
Allataala menjaji Rasulu' na Imang 
Lompo lan agamanta'. 

2 Najama tarruhhi to jaman nasuanni 
Puang Allataala njamai. Susi too 
Nabi Musa tonna anu' njama tarruhhi 
to jamanna ntulung taun-Na Puang 
Allataala. 

3 Apa sipato' la'bi dipakala'bih to Puang 
Isa na Nabi Musa, susi to pande bola 
la'bi diangga' na ia to bola nagaraga. 

4Simesa'-mesa' bola nang den 
pandena, apa ia to Puang Allataala 
mpandei sininna apa. 

> Najama tarruhhi Nabi Musa to jamanna 
ntulung sininna taun-Na Puang Allataala 
susi mesa' todisua. la to panggaukanna 
Nabi Musa iamo bajo-bajona apa to 
undinna la napangpeissenan Puang 
Allataala. 

5Apa Anak to Almaseh to 
dipabarakkanni jaman ntulung 
sininna taun-Na Puang Allataala. Na 
kita'mo tee to taun-Na, ke da'tanki' 


IBRANI 3.7-13 8 


matappa' sola da'tanki' mangrannuan 
lako manda Puang Isa. 

7Tamo joo susi to napau Roh Allataala 
lan Sura' Allataala kumua, "Ia tee too, 
ke misa'dingngi to gamaran-Na Puang 
Allataala, 

8 danggi' mimembattuk susi tojolomi 
to nasolan Nabi Musa jio mai tondok 
Mesir, tonna mbali-bali Puang Allataala, 
na nnuji Puang Allataala, jio padang 
pallawangan. 

9 Nakua Puang Allataala, 'Ntuumo jio 
nanii nnujina' tojolomi, moi na patang 
pulo taun masainna nanii ngkitai to 
pangtulung-Ku'.' 

10 Tamo joo namagalli Puang Allataala 
lako tuu lako tau nakua, 'Da'tanni 
nnewana', na cia' lalo nturu' parenta-Ku'. 

11 Angkumagalli kumassapah kukua: 
Nang la te'damo namentama ntuu joo 
tondok, to nanii kenden tarruhmo sola 
Aku'.'" 

12 Fe, tomala'bihku'! Ingaran meloi, 
danggi' naden to mangpenawa gaja' 
susi joo, ammicia' matappa' lako Puang 
Allataala to tuo. 

13 Jaji, allo-allo kamu' la 
sipupangngingaran, danggi' naden 

tau nnuraga kalena mpugauk dosa, 
mimembattuk. La sipupangngingaran 
kamu' ke tuo unapa kamu' lan tee wattu 
to nasanga lan Sura' Allataala, "Ia tee 
too." 

14 Sanga kita' ngasanmo nnampa' 
barakka' jio mai Almaseh, ke matappa' 
tarruhki' susi tontamane' matappa' ratu 
lako ssalainta' lino. 

15 Susi tee to diuki' lan Sura' Allataala 
kumua, "Ia tee too ke misa'dingngi to 
gamaran-Na Puang Allataala, danggi' 
mimembattuk, susi tojolomi to nasolan 
Nabi Musa jio mai tondok Mesir, tonna 
mbali-bali Puang Allataala." 

16 Indamora to ssa'ding gamaran-Na 
Puang Allataala nabali-balii? Ia to sininna 
tau nasolan Nabi Musa messun lan mai 
tondok Mesir. 

17 Na indara to nakagalli Puang Allataala 
patang pulo taun masainna? Ia to 
tompugauk dosa anna mate jio padang 
pallawangan. 

18 Na indara to mangkamo 
napassaparan Puang Allataala, 
kumua te'dai la mentama tondok to nanii 
kenden tarruhmo mangjama sola Ia? Ia 
to tocia' menturu' lako Puang Allataala. 

19 Jaji, tapahangmo kumua te'da 
nadieloran mentama, nasaba' cia'i 
matappa' lako Puang Allataala. 

4 1 Tatta' bang unapa to basse-Na 
Puang Allataala kumua wa'dingki' 
mentama tondok to tanii kenden 
tarruhmo mangjama sola Ia. Iamo 
joo taingaran meloi danggi' naden 
tau tanglamentama ntuu joo tondok 
kakendenan to dibasseanki'. 

2 Mangkamo dipangpeissenan joo 
Kareba Kasalamatan lako kita' susi bang 
una lako to-Yahudi tonna anu'. Apa 
te'da bua'na lako kalena, sanga te'da 
namatappa' tonna sa'dingngi. 

3 Kita'mo tomatappa' la mentama 
ntuu joo tondok kakendenan 
nabasseanki' Puang Allataala. Apa ia 
to totangmatappa' te'da nalamentama, 
situru' kadan-Na Puang Allataala kumua, 
"Magallina' kumassapah kukua, 'Nang la 
te'damo namentama ntuu joo tondok, to 
nanii kenden tarruhmo sola Aku'.'" Te'da 
namentama ntuu joo tondok kakendenan 
sola Puang Allataala moi namangkamo 
dipasadia mellao jio mai kajajianna tee 
lino. 

4Na ia to allo mangpempitu, den diuki' 
lan Sura' Allataala kumua, "Ia tonna 
allo mangpempitu nakendennii Puang 
Allataala to sininna jaman-Na." 

5 Na den toopa diuki' lan Sura' Allataala 
kumua, "Te'da nalamentama ntuu joo 
tondok, to nanii kenden tarruhmo sola 
Aku'." 

6 Jaji, ia to bungah ssa'dingngi joo 
Kareba Kasalamatan te'dai mentama 
ntuu joo tondok kakendenan sanga cia'i 
matappa'. Ia ke susii joo, manassamo 
kumua den tolaen wa'ding mentama. 

7Tamo joo napattantu pole' omi 
Puang Allataala to wattu laen nanii 
wa'ding to tolino mentama ntuu joo 
tondok kakendenan. Na ia joo wattu 
sitonganna iamo tee too. Buttinna 
kumua mangtaun-taun mangkanna Nabi 
Musa, nauki' pole'i Raja Daud kadan-Na 
Puang Allataala to mangka tasa'ding 
nena' kumua, "Ta tee too ke misa'dingngi 
to gamaran-Na Puang Allataala, danggi' 
mimembattuk!" 

8Ja ke la nakullei Yosua ssolanni to 
to-Yahudi mentama ntuu joo tondok 
kakendenan to nabasse Puang Allataala, 

la te'damo napau pole'i Puang Allataala 
to mesa' wattu laen. 

9 Jaji, tatta' bang unapa to basse-Na 
Puang Allataala lako umma'-Na, iamo to 
kakendenan susi kakendenan-Na Puang 
Allataala ke allo mangpempitui. 

10 Sanga ia to tomentama ntuu 
joo tondok kakendenan la nakendenni 
tarruhhi to jamanna susi Puang Allataala. 

11 Tamo joo melo ke tapengkulle-kullei 
mentama ntuu joo tondok kakendenan to 
nabasse Puang Allataala, dikua danggi' 
naden tau tangmentama, susi to-Yahudi 
tonna anu', sanga cia'i matappa' lako 
Puang Allataala. 

1? Kada tuo na mawatang too to 
kadan-Na Puang Allataala, na la'bi 
mataran na ia to pa'dang mataran 
patomali. Susi pa'dang ntarruh kale 
ratu lako panglesoan na buku lampa, 
susi too kadan-Na Puang Allataala 
ntarruh penawa nnissen pikkirisanna 
sola akkalanna tolino. 

13 Moi mesa' to apa kepenawa 
te'da membuni jio olo-Na Puang 
Allataala. Sininna apa pajan jio olo-Na 
Puang Allataala. Na la tapebalii to 
panggaukanta' lako Puang Allataala. 

14 Denmo Imang Lompo tomala'bihta' 
to malemo de' suruga mangngolo lako 
Puang Allataala, iamo to Puang Isa, 
Anak Allataala. Iamo joo la matappa' 
tarruhki' na danggi' tapessakkannii 
kumua tangngia Puangta' to Puang Isa. 

15Ja joo Imang Lompota' naissen to 
katangpakulleanta', sanga mangkami 
dipengkulle-kullei disede mpugauk dosa 
susi kita', apa te'da napugauk dosa. 

16 Iamo joo tapada mbaranian kaleta' 
mangngolo lako Puang Allataala to 
mpakamoja'ki'. Ia ke tapugaukki susi 
joo, la taperasai to pangkamasean-Na 
sola kameloan penawan-Na, nasaba' 
te'da namela' ntulungki' tontaparalluii. 

1 Sininna Imang Lompo dipilei jio mai 

5 tau biasa, nadiangka' la mpangjaman 
Puang Allataala wwakkele'ii tuu lako 
tau. Iamo jamanna to mpangngolo 
passompan sola karoba lako Puang 
Allataala dikua nadidampangan to tau. 

2Tau biasa joo Imang Lompo na buda 
caccana ba'tu kakuranganna. Iamora 
joo nawa'ding nnissen apara naperasai 
to tompugauk dosa nasaba' te'dapa 
naissenni to pangngajaran tongan. 

3la ke mpassompanni karoba, tangngia 
nasaba' dosana mandara tobuda, apa 
dosana todai ia, sanga buda toda ia 
kakuranganna. 

“Moi mesa' tau te'da nnangka' 

kalena menjaji Imang Lompo, apa iapi 
namenjaji Imang Lompo ke napileii 
Puang Allataala susi to apa jaji lako 
imang Harun tonna anu'. 

> Susi toomi to Almaseh. Te'da na ia 
nnangka' kalena menjaji Imang Lompo. 
Apa Puang Allataalara nnangka'i tonna 
kuanni, "Ikomo Anak-Ku'. Mammula tee 
too Aku'mo ambe'mu." 

6Lan aya' laen nakua toopa Puang 
Allataala, "Ikomo to imang te'da 
cappa'na susi imang Melkisedek." 

"Ia tonna tuo unapa Puang Isa lan 
lino, massambajangngi napasibawai 

wai matanna to sarro-Na lako Puang 
Allataala to makuasa mpasalamaii jio 
mai kamatean. Natarima Puang Allataala 
to peta'dan-Na, nasaba' mpamajiongngi 
kalena na mangpesa'ding lako Puang 
Allataala. 

8 Anak Allataalai to Puang Isa, apa moi 
nasusi joo napelajahhi todai mengkaturu 
tonna maparri'. 

9Susimi joo nadipupenjaji 
Tomangpasalama' te'da caccana 
ba'tu kakuranganna to mben katuoan 
melo te'da cappa'na lako tomengkaturu' 
lako Ia. 

10 Naangka'i Puang Allataala menjaji 
Imang Lompo, susi imang Melkisedek. 

11 Budapa to parallu la kiajaran kamu' 
to kadiangkasan-Na Puang Isa menjaji 
Imang Lompo, apa masussa kamu' 
la diajahhi sanga makuttu kamu' 
mangpesa' ding. 

12 Masaimo mituru' to Puang Isa. 
Sitonganna wattunnamo kamu' 
mpangpangngajaran kadan-Na Puang 
Allataala. Apa ianna dikita, parallupa 
kamu' diajahhi pole' to pangngajaran 
jio mai kadan-Na Puang Allataala to 
biasa diben tau mane' matappa' lako 
Puang Isa. Susipa kamu' pea biccu', 
tangmitamapangkande kande makarrah, 
tollo' bang unapa la mikande. 

13 Ta to tongkandepa tollo', battuananna 
pea biccu'pa ia, te'dapa naissenni to 
disanga melo na gaja'. 

141a to kande makarrah dipasadian 
tomasaranianmo. Tomasaranianmo 

battuananna ia joo tau nnissenmo to 
disanga melo na gaja', naturu'i to melo. 
lTamo joo melo ke mipamulai 
mpelajahhii to pangngajaran 
kasaranian to sipato' dipangngajaran 
lako to masaranianmo, danggi' na 
ia manda mipelajahhi to bungah 
pangngajaran. Danggi' omo na 
ia midadu'-dadu' bang to bungah 
pangngajaran to kumua la tatorroimi 
mpugaukki to apa te'da bua'na, na la 
matappa' lako Puang Allataala, 

2 ba'tu bungah pangngajaran laen 
susinna to pangjioran, kapanglullungan 
pala', katuoan pole' jio mai kamatean, 
ba'tu pangsessa te'da cappa'na. 

3 Jaji, ia ke napuelohhi Puang Allataala, 
la memmasaranianmiki'"! 

“Ta ke denni tomatappa'mo lako Puang 
Isa anna cia' pole' omo matappa', 
te'damo nadikulle mpupengkatoba' 
pole'i. Naperasaimo to barakka'-Na 
Puang Allataala, naperasai toomo to 
kuasan-Na Roh Allataala, naissenmo 
to kumua melo to kadan-Na Puang 
Allataala, naperasai toomo to kuasan-Na 
to la napake jio ahera'. Apa ia ke susii 
joo, nacia'mo ia matappa' lako Puang 

Isa, te damo nadikulle mpupengkatoba' 
pole'i, sanga padami to mpampang 
pole' Anak Allataala jao kaju sitamben. 
Iamo joo napusaba' nate'damo nakasiri'i 
tobuda to Puang Isa. 

(6:4) 

6 (6:4) 

7Ia to padang ncuccu' wai uran ke 
uran oi, na mpaendek assele' tananan 
makkeguna lako to tonjamai, nabarakka'i 
Puang Allataala. 

8 Apa ia to padang ke natuoii dea sola 
duri, te'da bua'na. La natampakki ropu 
Puang Allataala na undinna la disumpun. 

9 Fe, tomala'bihku' to kupakamoja'! 
Moi angkimangkada susi joo, apa 
kikatappa'i kumua ia to kamu' susi to 
padang nabarakka'i Puang Allataala 
ammimangnguju lako kasalamatan. 

10 Te'da natangmaruruh to Puang 
Allataala. Te'da natangnningaranni to apa 
mipugauk, iamo to pangpakamoja'mi to 
mipangpekitan lako kale-Na tommitulung 
padammi tomatappa', la jolona, la ia too 
allo. 

11 Gaja kirannuan kumua kemmipada 
masumanga' tarruh ratu lako cappa'na 
ammitarimai to apa mirannuan. 

12 Cja'kan ke memmakuttu kamu'. Apa 
madoangkan kumua miala palelean 
matai to tomatappa' lako Puang 
Allataala, anna sabbara' ntajanni 
sanaampa'na to apa nabasseanni Puang 
Allataala. 

13Ta tonna pau basse-Na Puang 
Allataala lako Nabi Ibrahim, namassapah 
kumua la napugauk to apa pura 
nabasseanni. Massapah Puang Allataala 
mpau sangan-Na, nasaba' te'da tau la'bi 
makuasa na Ia. 

14 Napassaparanni to kalena kumua, 
"Danggi' musangana' Puang Allataala, ke 
te'dai kubarakka'iko, angkupupembudai 
to bati'mu." 

15 Sabbara'i to Nabi Ibrahim ntajanni 
to janjinna, sanggenna naampa' to apa 
nabasseanni Puang Allataala. 

16 Ianna massapah to tau, biasa mpau 
sanganna tau to la'bi makuasa na 
kalena. Iamo ntongananni joo kadanna 
anna te'damo tau mpebalii. 

17 Madoangngi Puang Allataala 
mpamanassai lako to ntarimai 
to apa nabasseanni kumua te'da 
natanglampatarruhhi to akkatta-Na. 

Iamo joo namassapah tonna pau 
basse-Na. 

18 la joo dua, iamo to basse-Na sola 
sapah-Na te'da namembali, sanga te'da 
nakullei Puang Allataala mangnguraga. 
Susimi joo napamasumanga ki' 
kita' to napasalama'mo Puang 
Allataala, antarannuan tarruh Puang 
Allataala kumua la napugaukki to apa 
nabasseanki'. 

19 la joo rannunta' susi jangkar titanan 
mandalan antasamatappa'-tappa'na. 
la joo rannunta' ntarruh kaen pesapa' 
Ngenan Kaminang Macero jio Bola Puang 
Allataala jao suruga antamangngolo lako 
Puang Allataala. 

20 Najoloanmiki' Puang Isa lako ntuu 
joo, na menjaji Imang Lompota' te'da 
cappa'na, susi imang Melkisedek. 

t Raja joo Melkisedek jio kota Salem 

tonna anu' na imang tooi to nnurusu' 
kamassompan lako Puang Allataala to 
kaminang mala'bih. Ia tonna polemo 
Nabi Ibrahim mangrari ntalo ba'tu 
pira-pira raja, malemi imang Melkisedek 
ntammuii nabarakka 'ii. 

2Nabenni Nabi Ibrahim tawa 
sangpulona sininna to apa narampa. 

(Ia to imang Melkisedek disanga 
"Raja Kamarurusan", sanga ia 
to kada melkisedek battuananna 
raja kamarurusan. Disanga tooi "Raja 
Kasikalinoan", sanga rajai jio kota Salem, 
na salem battuananna kasikalinoan.) 
3Ta tee imang Melkisedek te'da 
bang apa diissen to jiona kalena, la 
tomatuanna ba'tu nunnungan nenena, 
te'da ia pamulanna, na te'da too 
cappa'na to katuoanna. Susii Anak 
Allataala, sanga tatta'i imang te'da 
cappa'na. 

“Jaji, lan ntee tanii nnissenni kumua 
tomatande tee imang Melkisedek. Ia to 
Nabi Ibrahim tomatande too, nasaba' 
iamo to napuambe' sininna to-Israel. 
Moi nasusi joo naangga' Nabi Ibrahim 
to imang Melkisedek anna benni tawa 
sangpulona sininna to apa narampa lan 
kapararian. 

> Situru' atoranna Nabi Musa, ia to 
imang bati'na Lewi la nnampa' tawa 
sangpulona assele'na to-Yahudi, moi 
napada-padai bati'na Nabi Ibrahim. 

6 Apa ia to imang Melkisedek tangngia 
bati'na Lewi. Moi nasusi joo nnampa' 
toda tawa sangpulona to apa narampa 

Nabi Ibrahim. Puang Allataala mpau 
basse-Na lako Nabi Ibrahim. Moi nasusi 
joo ia to Nabi Ibrahim nabarakka'i imang 
Melkisedek. 

7 Sininna tau nnissenni kumua 
matande ia to tomangbarakka'i na ia to 
todibarakka'i. 

8Ja to imang bati'na Lewi, to ntarima 
passompan tawa sangpulona, la mate 
sanga tolino biasai. Apa ia to imang 
Melkisedek, to ntarima toda passompan 
tawa sangpulona, tuo tarruhhi ia situru' 
Sura' Allataala. 

? Wa'ding dipau kumua, ia tonna 
mamajah Nabi Ibrahim tawa sangpulona 
lako imang Melkisedek, meccoe' todami 
mamajah Lewi sola bati'na, to la nnampa' 
tawa sangpulona assele'na padanna 
to-Israel. 

10 Wa'ding dipau susi joo, sanga ia 
tonna sitammu imang Melkisedek to 
Nabi Ibrahim, lanmo batang kalena Nabi 
Ibrahim to Lewi, moi te'dapa najaji. 

111a tonna benni Puang Allataala to 
atoran agama lako to-Yahudi, naangka' 
tooi to bati'na Lewi menjaji imang 
nnajahhi tau nturu'i joo atoran. Jaji, den 
kasiumputanna imang na atoran agama 

to-Yahudi. Apa te'da nakullei to imang 
bati'na Lewi mpupenjaji tomelo tau. 
Iamo joo parallu den imang laen susi 
imang Melkisedek to te'da napole jio mai 
bati'na Lewi susi imang Harun. 

12 Jaji, ia ke ia to imang bati'na Lewi 
mangka disullei imang laen, ia to atoran 
agama to-Yahudi la disulle toda ia. 

13 Na Puangta'mo tee kusanga. Iamo 
to disanga imang laen, to pole jio mai 
pangrapuan laen. Na ia joo pangrapuan 
laen te'da naden bati'na menjaji imang. 

14 Naissen ngasan tau kumua ia to 
Puangta' pole jio mai pangrapuanna 
Yehuda, na te'da naden napaui Nabi 
Musa kumua la den bati'na Yehuda 
menjaji imang. 

15 Manassamo kumua te'da nakullei 
to imang bati'na Lewi mpupenjaji 
tomelo tau, sanga naangka'mo Puang 
Allataala to mesa' imang laen susi imang 
Melkisedek. 

16 Te'da nadiangka' situru' atoran tolino, 
apa diangka'i sanga kuasa katuoan-Na 
to te'da cappa'na. 

17 Sanga den diuki' lan Sura' Allataala 
kumua, "Ikomo to imang te'da cappa'na, 
susi imang Melkisedek." 


IBRANI 7.18-25 23 


18 Susimi joo natangdipuinawamo to 
atoran jolo, to tanglakomo na te'damo 
bua'na, 

19 Sanga ia to atoranna Nabi Musa te'da 
nakullei mpupenjaji melo tau, moi mesa'. 
Na ia to tarannuan tee too la'bi melo 
na ia to dirannuan jolona, antabarani 
mangngolo lako Puang Allataala. 

20 Apa pole'pi, den sapah-Na Puang 
Allataala anna menjaji imang to Puang 
Isa. Te'da namassapah tonna diangka' to 
imang laen. 

21 Apa massapah Puang Allataala anna 
diangka' Puang Isa menjaji imang. Ia 
joo wattu nakuanni Puang Allataala, 
"Aku' Puang massapahmo, na te'da 
kulassullei kadang-Ku', 'Ikomo to imang 
te'da cappa'na.'" 

22 Pajanmo lan joo sapah kumua Puang 
Isamo mpasijajianni to basse la'bi melo. 

23 Na sitarruhna, budai joo imang 
bati'na Lewi, sanga pada matei anna 
te'da nakullei mpatarruhhi to jamanna. 

24 Na ia to kaimangan-Na Puang Isa 
te'da nadiben tau laen, sanga tuoi te'da 
cappa'na. 

25 Tamo joo na te'da lalo natorroii 
mpasalama' tau to mangngolo lako 

Puang Allataala mpau sangan-Na, sanga 
tuo tarruhhi la mpangkadananni lako 
Puang Allataala. 

26 Jaji, iamo Imang Lompo taparallui 
to Puang Isa. Tomelo Ia, te'da sala-Na 
ba'tu kakurangan-Na. Todipatorro leko' 
jio mai tomadosa, na dipaendek de' la'bi 
majaona na ia to langi'. 

27 Te'da nasusi to Imang Lompo 
laen, to allo-allo mangkaroba jolo' 
meta'da nadidampangan, namane' 
mpangkaroban tobuda. Na ia to Puang 
Isa pissenri mangkaroba lako Puang 
Allataala, iamo to mpangkaroban batang 
kale-Na. 

28 Situru' atoranna Nabi Musa ia to tolino 
biasa diangka' menjaji Imang Lompo 
moi naden caccana ba'tu kakuranganna. 
Apa ia to sapah-Na Puang Allataala, to 
dipau undi na ia to atoranna Nabi Musa, 
nnangka'i joo Anak to te'da caccana 
ba'tu te'da kakuranganna menjaji 
Imang Lompo. Ia joo Anak mangkamo 
napupenjaji Tomangpasalama' te'da 
cappa'na. 

lTa to garonto'na sininna tee kupau: 
Iamo to Imang Lompota' cumadokko 
jao suruga jio sa'de kanan-Na Puang 


IBRANI 8.2-6 25 


Allataala to kaminang makuasa, anna 
mangparenta sola. 

2 Njamai jaman Imang Lompo Ian 
bola-Na Puang jao suruga. Ia joo bola 
iamo Tenda Tongan, to napake'deh 
Puang, tangngia panggaraga tolino. 

3Sininna Imang Lompo diangka' Ia 
mpugauk mpassompan sola karoba lako 
Puang Allataala. Susi toomi Puang Isa 
to Imang Lompota' parallu den apa 
napassompan. 

“Ia kenna la inde' unapa lino, te'da lalo 
nalanjama jaman imang, sanga denmo 
imang mpassompan karoba situru' 
atoranna Nabi Musa. 

“Ia to jaman najama tuu lako imang, 
sitonganna pangpasusianra ba'tu bajo- 
bajonara to apa denmo jao suruga. Susi 
toomi ia to tenda passompan napake'deh 
Nabi Musa tonna anu', bajo-bajonara to 
Tenda Tongan. Iamo joo nakuanni Puang 
Allataala to Musa, "Ingaranni! Padami to 
la mugaraga, la mupasusi ngasanni to 
apa mangka dipakitanko jao buntu." 

6 Apa la'bi melo to jaman 
dipabarakkananni Puang Isa na ia 
to jamanna imang bati'na Lewi. Puang 
Isamo mpasijajianni to basse-Na Puang 

Allataala sola tolino. Na ia joo basse la'bi 
melo na ia to basse napasijajian Nabi 
Musa. La'bi melo joo basse baru, sanga 
la'bi melo to apa dipau lan. 

"Ia kenna la te'da caccana ba'tu 
kakuranganna to basse jolo, tantu 
te'damo naparallu dipaden to basse 
baru. 

8 Apa kasalanni to umma'-Na Puang 
Allataala. Iamo joo nakuanni, "Ingaranni, 
la den wattunna angkulampaden basse 
baru sola pangrapuanna Israel na 
Yehuda. 

9Te'da nasusi to basse kupaden sola 
tojolona, tongkusolanni messun lan 
mai tondok Mesir. Te'da napugaukki joo 
basse, iamo joo te'da kutarimai. 

10 Tamo tee basse la kupaden sola to- 
Israel to wattu la dioloi lako: la kupallan 
pikkirisanna to atoran-Ku', na kuuki'i 
lan penawanna. Aku' Puang Allataala 
to la nasompa, na ia la kupupenjaji 
umma -Ku'. 

11 Na te'damo naparallu siajaran solana, 
ba'tu la ngkuan sile'tona 'Issenni to 
Puang Allataala', sanga la tobiasa, la 
tokaissenan, la naissen ngasanna'. 

121a kudampangan ngasanni, na 
te'damo kulanningaranni to dosana." 

13 Napaui Puang Allataala kumua 

la dipadenni to basse baru. Iamo 
mpamanassai kumua matuami na 
tangdipuinawamo to basse jolo. Na ia to 
apa ke memmatuami te'damo nadipake, 
cingga'tu'mora nalanynya'. 

1 Ja to basse jolo-Na Puang Allataala, 
den atoran passompan, na den too 

tenda passompan panggaraga tolino. 

2Ta joo tenda passompan disapa'i. Ia to 
ngenan jio olo disanga Ngenan Macero. 
Den ngenan palita jio, na den too meja 
dipanii roti to dipassompan lako Puang 
Allataala. 

31a to lanna liu, to napasisarak kaen 
pesapa', disanga Ngenan Kaminang 
Macero. 

4Den meja disapu' bulawan jio, to 
dipade'i pangdupan. Na den too mesa' 
patti disanga Patti Kasibassean to disapu' 
ngasan bulawan. Lan joo patti den kurin 
bulawan to nanii kande disanga manna, 
tekkenna imang Harun to mentarukmo 
tonna anu', na dua papan batu to dinii 
nnuki' sangpulo parenta-Na Puang 
Allataala. 

> Den dua tau-taunna Kerub jao 
tungu'na joo patti, tanda kumua jioi to 
Puang Allataala. Mballahhi pani'na joo 
kerub na ssamboi tutu' patti to dinii 
ndampangan tau. Apa te'damo naladipau 
simesa'-mesa' tee too. 

6 Susimi joo diatoro' joo tenda 
passompan. Allo-allo tuli mentama 
Ngenan Macero to imang la njama 
jamanna. 

7Imang Lompo manda to mentama 
Ngenan Kaminang Macero, na sipissen 
toori sangtaun napugauk. Ianna 
mentama, mbawai rara karoba 
napassompan lako Puang Allataala, 
meta'da anna didampangan ke den 
dosa te'da nadianggai'i moi to napugauk 
imang iarika tobuda. 

8 Susimi joo napamanassai Roh Allataala 
kumua ianna den unapa joo Ngenan 
Macero, te'dapa nawa'ding to tolino 
mentama Ngenan Kaminang Macero. 

9Ta ngasanmo joo pangrapanganna to 
apa jaji tee too, battuananna kumua 
ia to karoba to dipassompan unapa 
lako Puang Allataala te'da nakullei 
ndampangan tomassompa anna te'damo 
napasalai penawanna. 

10 Sanga ia joo atoran passompan, 
susi una to atoran pemali to dikandena 
na diiso'na sola mangrupa-rupa atoran 
mangpemacero, te'da kasiumputanna 
sunga', apa napangben Puang Allataala 
dikua naturu'i taun-Na sanggenna 
dipaden to basse baru. 

11 Menjajimi Imang Lompo to Almaseh 
nabenki' kameloan susi to taperasaimo. 
Mentamami Tenda-Na Puang Allataala 
jao suruga. Mala'bih na te'da caccana 
joo Tenda-Na Puang Allataala, sanga 
tangngia panggaraga tolino, battuananna 
te'da napole jio mai tee lino. 

12Ta tonna mentama Tenda-Na Puang 
Allataala to Almaseh, tarruhhi tama 
Ngenan Kaminang Macero mangngolo 
lako Puang Allataala. Ia joo wattu te'da 
nambawa rara beke bulolo' ba'tu rara 
anak sapin la dipassompan, apa rara 
kale-Na to la napassompan. Pissen 
bangri joo, te'da naparallu didadu', 
sanga ia joo rara-Na napake Ila'bak 
tarruhki' te'da cappa'na. 

13 Ja to rara beke bulolo' ba'tu rara 
sapin balian ba'tu au anak sapin 
mangka dipassompan dipake mpi'pikkii 
to tocarepa situru' atoranna Nabi 

Musa, anna wa'ding ssompa Puang. 
Na ia ke ia joo rara ba'tu au wa'ding 
mpemaceroi tocarepa situru' atoranna 
Nabi Musa, la'bi pole' opa ia to rara-Na 
Almaseh wa'ding mpemaceroi apa to 
lan penawanta' antawa'ding massompa 
lako Puang Allataala to tuo, sanga 
te'damo taparallu ssompai mpake 
atoran passompan to te'da bua'na. Ia 
to rara-Na Almaseh wa'ding mpugaukki 
susi joo, nasaba' ia to Almaseh te'da 
kasalan-Na. Napatujui Roh Allataala to 
tuo tarruh to Almaseh napassompan 
kalena lako Puang Allataala susi karoba 
te'da caccana. 

14 (9:13) 

15 Napasijajianni Almaseh to basse 
baru, dikua na ia to kamatean-Na 
la Ila'bak tau jio mai kasalanna to 
napugauk tonna atoran basse jolo, na ia 
to tomangkamo napilei Puang Allataala 
la nnampa' barakka' te'da cappa'na to 
mangka nabasseanni. 

16 Ianna den sura! manah, la den too 
buttinna kumua matemi to tonggaragai, 

17 sanga te'dapa nadipake joo sura' 
manah ke tuo unapi to tonggaragai. Iapi 
nadipake ke matemi joo tau. 

18 Susi toomi joo denpi olok-olok mate 
digere' na ia to rarana mpaassahhi to 
basse jolo. 

191a tonna mangkamo 
napangpeissenan ngasan Nabi 
Musa to atoran-Na Puang Allataala lako 
to-Yahudi, naalami to rara anak sapin 
na rara beke bulolo', napasiraui wai, 
namane' mpi'pikkii joo sura' atoran-Na 
Puang Allataala sola to-Yahudi, mpake 
reu hisop dikapu' bulu bembala' malea. 

201a tonna pugaukki Nabi Musa susi 
joo mangkadai nakua, "Iamo tee rara 
mpaassahhi to basse napaden Puang 
Allataala to la mituru'." 

21 Mangkai joo, napi'pikki tooi to tenda 
passompan na sininna parewanan to 
dipake massompa. 

22 Sitonganna ianna situru' atoran 
agama to-Yahudi, ci'di'mora to te'da 
nadipemaceroi mpake rara. Susi toomi 
joo, iapi naden kadidampangan ke 
dipato'doii rara. 

23 Ta to tenda passompan panggaraga 
tolino, bajo-bajona bangra joo Tenda-Na 
Puang Allataala jao suruga. Na ia 
ke ia joo tenda passompan Jio lino 
dipemaceroi mpake karoba susi joo, la'bi 

pole' opa ia to Tenda-Na Puang Allataala 
parallu dipemaceroi mpake karoba la'bi 
melo. 

24 Na ia to Almaseh te'da namentama 
tenda passompan panggaraga tolino to 
bajo-bajona Tenda-Na Puang Allataala 
jao suruga. Apa mentamai suruga 
namangngolo lako Puang Allataala. Jaoi 
tee too la mpangkadananki'. 

25Ta to Imang Lompona to-Yahudi 
taun-taun mentama Ngenan Kaminang 
Macero la mpassompan rara to tangngia 
rara kalena. Apa ia to Almaseh pissenri 
mentama la mpassompan kalena. 

26 Sanga ia kenna la susi Imang 
Lompona to-Yahudi to Almaseh, 
la nadadu' punalai mperasai parri' 
kamatean mellao jio mai dipadenna tee 
lino. Sibalikanna pissenri mangka ratu 
to Almaseh tee wattu tampakkana lino 
mpassompan kalena la ndampangan 
tau. 

27 Mangka napattantu Puang Allataala, 
kumua pissenra mate to tolino, namane' 
Puang Allataala rra'tah kara-karana. 

28 Susi toomi Almaseh pissenri 
mpassompan kalena la ndampangan 
buda tau. Na ia ke ratu pole'mi, 

te'damo naratu la mpangben sunga'-Na 
nasaba' dosana tau, apa la mbenmira 
kasalamatan lako tontajan karatuan-Na 
pole'. 

10 lTa joo atoran agama to- 

Yahudi bajo-bajona bangra joo 
kasalamatan la ratu, jaji tangngiapa to 
sitonganna. Te'da nakullei joo atoran 
mpupenjaji meloi to tompassompan 
karoba lako Puang Allataala, moi 
narundun taun tuli ndadu'i massompa 
susi joo. 

2Ia ke la didampangan tonganmi 
joo tomassompa susi joo, te'damo 
nalampassompan unapa karoba, nasaba' 
te'damo nasangai kumua tomadosa. 

3 Apa ia joo karoba rundun 
taun dipassompan, kanni ia ora 
mpangngingaranni tuu lako tau to 
dosana, 

“sanga te'da nakullei to rara 
sapin balian ba'tu rara beke bulolo' 
ndampanganni. 

“Jamo joo ia tonna mentolinomo 
Almaseh, nakua mangkada lako Puang 
Allataala, "Te'da mukadoangngi karoba 
sola passompan, apa mangkamo' 
mupadenan batang kale. 

6 Te'da mupumasannangngi to karoba 
ditunu pu'puh, ba'tu karoba dipassompan 
la ndampangan tau. 

7 Tamo joo kumangkada kumua, 'Oo 
Puang Allataala, inde'mo'! Ratuna' la 
mpugauk pakkaeloran-Mu, susi to diuki' 
mpauna' lan Sura' Allataala.'" 

8 Pamulanna nena' nakua Almaseh 
mangkada lako Puang Allataala, "Te'da 
mukadoangngi karoba sola passompan, 
teda mupumasannangngi to karoba 
ditunu pu'puh ba'tu karoba dipassompan 
la ndampangan tau." Susimi joo 
napau Almaseh, moi na ia joo karoba 
dipassompan ngasanmo situru' atoran 
agama to-Yahudi. 

9 Mangkai joo nakuamo Almaseh lako 
Puang Allataala, "Oo, inde'mo'! Ratuna' 
la mpugauk pakkaeloran-Mu." Jaji, ia 
to atoran karoba jolo nasulleimi Puang 
Allataala mpangkaroban Almaseh. 

10 Mangkami Puang Isa Almaseh 
mpugauk pakkaeloran-Na Puang 
Allataala. Pissenra mpassompan 
kalena na te'damo nadadu'i. Susimi 
joo napupenjajimiki' taun-Na Puang 
Allataala. 

11 Allo-allo tuli ke'dehhi to imang to- 
Yahudi njama jamanna, na sangrupara to 
karoba tuli napassompan. Apa ia tuu lako 
karoba te'da lalo nakullei ndampangan 
tolino. 

12 Apa ia to Almaseh pissenri 
mpassompan kalena la ndampangan 
tolino, na ia joo pangkaroban te'da 
naparallu didadu'. Mangkai joo 
cumadokkomi jio sa'de kanan-Na Puang 
Allataala namangparenta sola. 

13 Mangtajanmira tee too 
sanapangbenna Puang Allataala to 
sininna ewalin-Na nakuasaii. 

14 Jaji, mesa'ra karoba nanii Almaseh 
ndampangan tau to dipupenjaji tomelo 
te'da cappa'na. 

15 pissenra napassompan Almaseh 
to kalena ndampangan tau. Na ia joo 
napamanassa tooi Roh Allataala tonna 
pauanki' kumua den nakua Puang, 

16 "Iamo tee basse la kupaden sola 
tuu lako tau, to wattu la dioloi lako. 

La kupallan penawanna to atoran-Ku', 
na kuuki'i lan pikkirisanna." Susimi joo 
kadan-Na Puang. 

17 Nakua unapa, "Te'damo 
kulanningaranni to dosana ba'tu 
panggaukan gaja'na." 

18 Jaji, ianna didampanganmo, te'damo 
naparallu dipassompan pole' to karoba 
mangdampangan. 

19 Fe, tomala'bihku'! Baranimiki' 
mentama Ngenan Kaminang Macero, 
sanga kamatean-Na Puang Isa. 

20 Susimi joo carana Puang Isa 
ntimbakanki' lalan baru, iamo to lalan 
mangnguju lako katuoan melo te'da 
cappa'na. Ia joo lalan nnola kaen 
pesapa', iamo to batang kale-Na Puang 
Isa. 

21 Iamo Imang Lompota' to 
dipabarakkanni jaman lan Bola 
Puang Allataala jao suruga. 

22 Tamo joo la matappa' tonganki' 
na la lantuk tongan penawanta' 
mangngolo lako Puang Allataala, nasaba' 
mangkamiki' dipaccingngi mpake wai 
malinnong anna la'pahmiki' jio mai 
kasalanta'. 

23 La mawatangki' mangrannuan lako to 
apa mangka diajaranki'. La dikatappa'i 
to Puang Allataala, sanga tuli napugauk 
to basse-Na. 

24 Na melo ke situlungki', antawa'ding 
sipumasumanga', sipakamoja' 
antapugauk tooi to apa melo. 

25 Melo ke tuli sirempunki' ssompa 
Puang na danggi' taden makuttu 
sirempun susi to napugauk ba'tu pira- 
pira tau. Sipupangngingaran tarruhki', 
sanga taissen kumua cingga'tu'mora 
naratu Puang. 

26 Fe, tomala'bihku'! Danggi' micia'mo 
matappa', nasaba' ia ke taanggai' 
bang unapi mpugauk tarruh dosa, moi 
taissenmo to pangngajaran tongan jio 
mai Puang Allataala, te'damo naden 
karoba la ndampanganki'. 

27 Ewalin-Nai Puang Allataala to tosusi 
joo, na la malaja' ntajanni to wattu la 
nanii Puang Allataala rra'tah kara-karana 
tolino. La malaja' tuu lako tau, sanga ia 
to pangsessa-Na Puang Allataala padai 
to api manglaka-laka ngkandei. 

28 Ta tonna jolona ke denni tau cia' 
nturu' atoranna Nabi Musa, la dibuno na 
te'da nadidampangan, ke nasa'bimi dua 
ba'tu tallu tau kumua madosa tonganni. 

29Tantu la'bi disessai to tocia'mo 
matappa' lako Almaseh. Ia tuu lako 
tau susi to Ilese-lese Anak Allataala. 

Te'da toomo naangga'i to rara basse-Na 
Puang Allataala, iamo to kamatean-Na 
Almaseh, to mangka mpupenjaji tau, 
tau mesan-Na Puang Allataala. Te'da too 
naangga'i to Roh Allataala to nabenki' 
Puang Allataala, sanga kameloan 
penawan-Na. 

30 Taissen kumua mangka nakua 
Puang kumua, "Aku' mpuissenni to 
mangpabalahhi, Aku'ra to wa'ding 
mpattantu pangpabalah." na diuki' 
toopa kumua, "La nara'tah Puang to 
kara-karana umma'-Na." 

31 Liwa' meka'baran bulu ke nasessaki' 
Puang Allataala to tuo, to rra'tah 
kara-karata'! 

32 Fe, tomala'bihku'! Ingaranni umbo 
mikua tommimane' matappa'. Ia joo 
wattu pembudamo kamu' mperasai 
pa'dik, apa moi nasusi joo da'tan kamu' 
mawatang matappa.'. 

33 Den midicapa'-capa' sola dipakario- 
rio jio olona tobuda, na den too kamu' 
masse penawammi ngkitai to dipa'dikki 
susi Joo. 

34 Na turu' kamu' mpumasussai to 
toditarungku. Ia tonna rampai kamu' 
tau to apammi, micanninganni ati, 

sanga miissen kumua den unapa to apa 
miampui, iamo to nabassean kamu' 
Puang Allataala. La'bi melo ia joo, sanga 
te'da nalata'de. 

35 Danggi' mika'tu rannu, sanga 
ia ammitatta' matappa', la buda to 
poleanna. 

36 Parallu kamu' sabbara', ammikullei 
mpugaukki to pakkaeloran-Na Puang 
Allataala. Ia ke susii joo la mitarimai to 
apa nabassean kamu'. 

37 Nasaba' den diuki' lan Sura' Allataala 
kumua, "Cingga'tu'mora, naratu joo to la 
ratu, te'da namangdau-daupa. 

38 Ta to tau kupupenjaji tomelo sanga 
matappa'i la nnampa' katuoan melo te'da 
cappa'na. Apa ianna den to cia' omo 
matappa', te'da kupumasannangngi." 

39Ta tee kita' tangngiamiki' to 
tolamembalik pole' antamasolang, 
sibalikanna tomatappa'miki' lako Puang 
Allataala antadipasalama'. 

1 1 lIa to tau matappa' lako Puang 

Allataala, naissen tongan kumua 
la naben Puang Allataala to apa 
narannuan. Moi te'dapa nakitai matanna, 
nakanassai kumua la jajii. 

2 Napangpeissenanni Puang Allataala 
kumua den to tojolo nakabudai, sanga 
matappa'i. 

3Tapahangngi, sanga matappa'ki', 
kumua ia tee lino napaden Puang 
Allataala mpake kadan-Na. Jaji, apa 
to nakita mata dipaden jio mai apa 
tangdikita. 

4Napassompanni Habel lako Puang 
Allataala to karoba la'bi melo na ia 
to karobanna Kain, sanga matappaii. 
Susi too ia joo Habel napangpeissenan 
Puang Allataala kumua tomelo, 
sanga matappa'i. Manassa joo sanga 
natarimai Puang Allataala to karobanna. 
Masaimi matena Habel, apa susi 
kumua mangkada unapi tee too, sanga 
matappa'i. 

> Te'da namate to Henokh, apa diangka'i 
de' suruga lako Puang Allataala, sanga 
matappa'i. Jaji, moi mesa' tau te'damo 
nnampa'i, sanga mangkami naangka' 
Puang Allataala. Diuki' lan Sura' Allataala 
kumua, ia tonna te'dapa nadiangka' 
to Henokh napumasannang Puang 
Allataala. 

6 Moi mesa' tau te'da napumasannang 
Puang Allataala ke tangmatappa'i. Ia 

ke den tau madoang mangngolo lako 
Puang Allataala, la nakatappa'i kumua 
den to Puang Allataala, na la nakatappa'i 
too kumua melo penawan-Na to Puang 
Allataala lako to tonnangahhi. 

7 Napugaukki Nabi Nuh to apa nasuanni 
Puang Allataala, sanga matappa'i. 
Napauanni Puang Allataala apa to la jaji 
to te'dapa nakitai. Mengkaturu'i Nabi 
Nuh lako Puang Allataala anna kabua' 
mesa' kappala' dikua napasalama'i 
sintong repokkona. Susimi joo tonna 
disessamo to tolino, apa ia to Nabi Nuh 
napupenjaji tomelo Puang Allataala, 
sanga matappa'i. 

8 Naturu'i Nabi Ibrahim to apa nasuanni 
Puang Allataala, sanga matappa'i. 
Nasuai Puang Allataala male lako tondok 
mambela to la nabenni napumanah. 
Malemi Nabi Ibrahim, moi na te'da 
naissenni umbo nanii mangnguju. 

9 Natorro Nabi Ibrahim susi toratu lan 
tenda jio tondok to nabasseanni Puang 
Allataala, sanga matappa'i. Susi too 
Ishak na Yakub to mpumanahhi joo 
basse jio mai Puang Allataala. 

10 Natorro Nabi Ibrahim jio susi toratu 
lan tenda, sanga ntajanni anna torro 

lan kota tangmasolang to mangka 
napake'deh Puang Allataala situru' 
akkatta-Na. 

11 Nawa'ding unapa Nabi Ibrahim sola 
Sara njajian bati' moi naliwa' tuamo na 
tamanang too to Sara, sanga matappaii. 
Nakatappa'i Nabi Ibrahim kumua la 
napugauk Puang Allataala to basse-Na. 

12 Moi na susimo tomate to Nabi Ibrahim 
joo wattu, apa nnampa' unapa buda bati' 
tangdikembah dibilang budanna, susi 
budanna bintuin jao langi' na kassi' jio 
randan tasik. 

13 Matappa' ngasan tuu lako tau ratu 
lako matena. Ia tonna tuo unapa, te'dapa 
naampa'i to apa nabasseanni Puang 
Allataala, apa masannangngi sanga 
butung nakitami to apa dibasseanni. 
Namangngaku kumua toratu bangri 
ba'tu toleppang bangri lan tee lino. 

141a to tomangkada susi joo 
mpamanassai kumua nnangngahhi 
tondok to la nanii mari'pih. 

15 Tangngiamora joo tondok pura 
nasalai to tuli nakamali', sanga ianna 
susi joo buda wattunna wa'ding pole 
lako. 

16 Apa ngkamali'ri mesa' tondok to 
la'bi melo, iamo joo tondok jao suruga. 
Na te'da namasiri' Puang Allataala ke 
nasangai Puangna, sanga denmo mesa' 
kota mangka napasadianni. 

17 Napassompanni Nabi Ibrahim to 
Ishak lako Puang Allataala susi karoba 
sanga matappa'i, tonna ujii Puang 
Allataala kumua matappa' tonganrika 
ia. Mangkamo Nabi Ibrahim nabassean 
Puang Allataala, "Bati'na manda Ishak 
to disanga bati'mu situru' basse-Ku'." 
Moi nasusi joo, apa canning atinna 
Nabi Ibrahim napassompanni joo anak 
tungga'na. 

18 (11:17) 

19 Nakatappa'i Nabi Ibrahim kumua 
makuasa to Puang Allataala mpatuo 
pole'i to Ishak jio mai kamatean. Jaji, 
wa'ding dikua, mangkami natarima pole' 
Nabi Ibrahim to Ishak jio mai kamatean. 

20 Nameta'da Ishak lako Puang Allataala 
dikua nabarakka'i to Yakub sola Esau, 
sanga matappa'i. Matappa'i kumua 
la napugauk Puang Allataala to apa 
napeta'da lan wattu la dioloi lako. 

211a tonna la matemo Yakub 
ssundemme'imi ulu tekkenna 

namassambajang lako Puang Allataala 
nabarakka'i duai to anakkana Yusuf, 
sanga matappa'i. 

22Ta tonna la matemo Yusuf, napau 
jolomo to la kamessunanna to-Israel 
jio mai tondok Mesir, anna pasanni to 
apa la digaukanni joo bukunna, sanga 
matappa'i. 

231a tonna jajimo Nabi Musa nakitai 
tomatuanna gaja lolo, nabuniananmi 
tallung bulan masainna, sanga 
matappa'i. Jaji, teda namalaja' nnewa 
parentana Firaun, Raja Mesir. 

24 Ta tonna matonggomo Nabi Musa, 
cia'i ke disangai anak jio mai anakkana 
baine Firaun, sanga matappa'i. 

25 |a'bi nakabudai maparri' sola umma'- 
Na Puang Allataala na ia to mperasai 
kamasannangan cingga'tu'ra to napaden 
dosa. 

26 Nasangai Nabi Musa kumua la'bi 
keangga' ke dikita majiongngi sanga 
matappa'i lako Raja Mangpasalama' to 
nabasse Puang Allataala la ratu na ia ke 
namesaii to sininna ewanan jio tondok 
Mesir, sanga rrannuanni pahalana jio 
ahera'. 

27 Nasalaii Nabi Musa to tondok Mesir 
tangmalaja' nakabirih Raja Mesir, sanga 
matappa'i. Sabbara'i maparri', sanga 
susi to nakitamo to Puang Allataala to 
tangkakitanan. 

28 Napugaukki Nabi Musa to Paskah, 
sanga matappa'i. Napangpesuanni 
nadisapui rara to ba'ba bolana to-Israel, 
dikua danggi' nabunoi Kalamau' to anak 
pamungahna. 

29 | ambanmi to to-Israel jio Tasik 
Malea, susi to kumua gantanan nanii 
lumingka, sanga matappa'i. Apa ia to 
to-Mesir tallanni lan tasik, tonna lamban 
toda. 

30 Naguririkkii to-Israel to kota Yerikho 
pitung allo masainna nasiro'pokan to 
bettengna, sanga matappa'i. 

31 Na ia joo mesa' baine bandarang 
disanga Rahab, te'da nadibuno susi 
to padanna to-Yerikho to nnewa 
Puang Allataala, sanga matappaii. 
Nasaba' ia tonna ratu ba'tu pira-pira 
to to-Israel mmata-matai kota Yerikho, 
masannangngi ntarimai jio bolana. 

32 Kusangai te'damo naparallu 
kupatarruh. Te'da wattungku' la mpaui 

to Gideon, Barak, Simson, Yefta, Raja 
Daud, Nabi Samuel na sininna nabi. 

33 Ta to tau susi joo budamo raja 
natalo, sanga matappa'i. Napugaukki 
to pakkaeloran-Na Puang Allataala, 
anna tulungngi Puang Allataala susi 
to napauanni. Napasitutu'i to kasongo 
singa, 

34 habosianni to api manglaka-laka, 
te'da nasi'da digajang pa'dang. 
Malamma, apa memmawatang, nabarani 
mangrari, anna buda surudadu bangsa 
laen natalo. 

35 Den ba'tu pira-pira indo nnampa' pole' 
rapunna to matemo nadipatuo pole', 
sanga matappa'i. Den too tonneloran 
bang kalena disessa ratu lako matena. 
Cia'i dila'paran ke membalik pole'i 
kamatapparanna, sanga madoangngi 
dipatuo pole' nannampa' katuoan la'bi 
melo. 

36 Den to dicapa'-capa' na dipekaju. 
Den too to dirante bassi na dipatama 
pangtarungkuan. 

37 Den to dirura batu samatena, den 
digaragaji, na den too dibuno pa'dang. 
Liu lako liu jio bang mai mangpakean 

balulang bembala' ba'tu beke, kaasi-asii, 
dipakario-rioi nadisessa. 

38 Liu lako liu jio bang mai jio padang 
pallawangan na jao buntu, anna torro 
lan lo'ko' na posi' tana. Apa sitonganna 
liwa' melona joo tau na tangsipato'na 
tee lino nanii torro. 

39 Mangka napangpeissenan Puang 
Allataala kumua sininna to tau susi joo 
napumasannang, sanga matappa'i. Apa 
moi nasusi joo, te'dapa natarimai to apa 
nabasseanni Puang Allataala, 

40 sanga naakkattai Puang Allataala 
kumua kita'ra to ntarimai. Iamo 
joo solapiki' to tau susi joo, 
namane' nnampa'i to barakka' 
te'da kakuranganna. 

1 2 1 Fe, tomala'bihku'! Wa'ding dikua 

kumua, sininna joo tomatappa' 
tonna anu' susi saleu' mbombonniki'. 
Na ia joo kasa'bianna mpamawatang 
penawanta'. Iamo joo melo ke tapatorro 
ngasanni to apa mabanda', la'bi-la'bi 
dosa to tuli ssedeki'. Ia ke tapatorro 
ngasanmi, wa'dingmiki' mpugaukki to 
pakkaeloran-Na Puang Allataala ratu 
lako cappa'na. 

2|a tapugaukmi tapatuju lakoi Puang 
Isa to penawanta', to mpadenni 
to kamatapparanta', napupenjajiki' 
masaranian. Gaja mesirisan joo 
kamatean jao kaju sitamben. Apa moi 
nasusi joo te'da nasipattekanni, sanga 
ia manda naingaran to kamasannangan 
la naperasai undinna. Na ia tee 
too cumadokkomi jio kananna 
cadokkoan mala'bih-Na Puang Allataala 
namangparenta sola. 

3 Pikkiri'i maka matumba pa'dikki-Na 
Puang Isa nnoloi tomadosa to gaja 
parrang nnewai anna danggi' mika'tu 
rannu ba'tu cia'mo matappa'. 

4Te'dapa kamu' mate nnewa dosa. 

? Na danggi' mitangnningaranni to 
kadan-Na Puang Allataala to mpangkadai 
kamu' susi ambe' lako anakkana, "Ee, 
anak-Ku'! Tarima meloi ke napabalahhiko 
Puang situru' dosamu, na danggi' 
muka'tu rannu ke napangngingaranko. 

6 Sanga napabalahhi Puang to 
tonapakamoja', napekajui to tonareken 
anakka-Na." 

7Sabbara' kamu' ke napabalahhi 
kamu' Puang Allataala, sanga napasusi 

kamu' anakka-Na. Na te'da naden anak 
tangnapabalahhi ambe'na. 

8 Tanna te'da midipabalahhi susi to anak 
laen-Na, battuananna tangngia kamu' 
anak tongan, apa anak dialara. 

?Takasiri' to ambe'ta' lan lino to 
mpabalahhiki'. Ia pole' oraka ke 
Ambe'ta' jao suruga antatanglanturu'i, 
tawa'ding ntarima katuoan melo te'da 
cappa'na. 

101a to ambe'ta' lan lino cingga'tu'ra 
nanii mpabalahhiki', situru' to apa 
nasanga melo. Apa la tapumelona kita' 
to pangpabalah-Na Puang Allataala, 
dikua antawa'ding messipa' melo 
takaba'ci too kagajatan susi to nakaba'ci 
Puang Allataala. 

ii Ja ke dipabalahhiki', te'da 
tapumasannangngi joo pangcalla 
na mepa'dikan penawa. Apa 
undinna joo, ia to kita' mangkamo 
dipabalahhi, nturu'miki' pakkaeloran-Na 
Puang Allataala, na mperasaimiki' 
kamasannangan. 

12 Tamo joo danggi' mimakuttu. 
Pemawatangngii to kamatapparanmi. 

13 Maruruh kamu' nturu' Puang, anna 
te'da naden tau cia'mo matappa', apa 
mawatangngi matappa'. 

14 Mipengkulle-kullei sikalino 
ngasan tau. Mipengkulle-kullei tooi 
mpupengkaunan kalemi lako Puang 
Allataala, sanga ia ke te'da nasusi joo to 
sipa'mi, te'da mikullei ngkita Puang. 

15 Ingaranni danggi' naden moi mesa' 
tau cia'mo ntarimai to barakka'-Na 
Puang Allataala. Ingaranni danggi' 
naden tau susi to waka' mapai' mpaden 
kamaba'cian lako padanna rupa tau anna 
situmang-tumang. 

16 Ingaranni danggi' naden tau 
manggauk sala ba'tu te'da naangga'i 
to barakka'-Na Puang Allataala susi to 
napugauk Esau. Ia joo barakka' lako 
mesa' anak pamungah nabaluk lako 
adinna sangpiring nande. 

17 Miissen kumua, undinna tonna 
madoangmo Esau ntarimai joo barakka' 
jio mai ambe'na, te'da nadiben. Moi na 
gaja ssassanni joo panggaukanna, apa 
te'damo lalan dinii benni joo barakka', 
moi namangwai mata mpeta'dai. 

18 Te'da miratu lako garonto' buntu 
to mikulle ngkaka'i susi bangsa Israel 

tonna anu'. Ia joo to-Israel ratu lako 
garonto' Buntu Sinai to nanii api dukku 
manglaka-laka. Jio tooi to kamalillinan, 
kamalotonganna langi' na angin bara'. 

19 Nasa'ding to oni tarompe', na oni 
gamara lumbun. Ia tonna sa'dingngi 
to-Israel joo gamara, napeta'da lalo 
danggi'mo nadipasa'dingngi pole' o. 

20 Sanga te'da naattai ssa'dingngi to 
parenta napau joo gamara kumua, 
"Sininna to apa ngkaka'i tee buntu, la 
olok-olok ba'tu apa bangmo, la dirura 
batu samatena." 

21 | jwa' meka'baran bulu joo apa nakita 
to-Israel, iamo joo nakua Nabi Musa, 
"Malaja'na' na kumbe'beh!" 

22 Fe, tomala'bihku', te'da miratu lako 
buntu susi joo. Sibalikanna ratumo 
kamu' lako Buntu Sion na kota-Na Puang 
Allataala to tuo, iamo to kota Yerusalem 
jao suruga to nanii massa'bu-sa'bu 
malaeka'-Na. 

23 Nturu'mo kamu' mesa' 
pangrempunan maroah, 
pangrempunanna sininna anak 
pamungah-Na Puang Allataala, to 
diuki'mo sanganna lan suruga. Ratumo 
kamu' mangngolo lako Puang Allataala, 

Tomangra'tahna sininna tolino. Nnoloimo 
kamu' tomatappa' to matemo, to 
mangkamo dipupenjaji tomelo. 

24 Ratumo kamu' mangngolo lako 
Puang Isa, tompasijajianni joo basse 
baru. Nnoloimo kamu' rara-Na Puang 
Isa to mangka dipi'pikan kamu' 
ammididampangan. La'bi melo ia joo 
rara na ia to rarana Habel to mpeta'dai 
anna dipabalahhi to kakanna. 

25 Danggi' mitangmpesa'dingngii joo 
tomangkada jao mai suruga, sanga 
ia to to-Israel tonna anu' to cia' 
mpesa'dingngii to kada pole jao mai 
Buntu Sinai, te'da nakullei la'pah jio 
mai pangsessa-Na Puang Allataala. Apa 
pole'raka tee kita' to ssa'dingngi joo 
tomangkada jao mai suruga ke cia'ki' 
mpesa'dingngii. 

26Ja joo wattu mangpaninoi to 
gamaran-Na. Apa ia tee too napau 
kumua, "Pissenpa la kupanino, tangngia 
lino manda apa moi langi'." 

27 Ta joo kada "pissenpa" mpamanassai 
kumua ia ngasan to apa mangka dipaden 
la diroge nadita'dei, anna ia mandamo 
torro to tangtirogena. 

28 Tamo joo la mangkurru sumanga'ki' 
lako Puang Allataala, sanga tatarimamo 
jio mai kale-Na to mesa' kaparentan 
tangtiroge. Takalaja' takasiri'i 
antamassompa lako Puang Allataala 
situru' pakkaeloran-Na, 

29 Sanga ia to Puang Allataala tasompa 
SUSI api mantunu pu'puh. 

1 3 1 Ja to kita' tomatappa' la tatta'ki' 

sipakamoja'. 

2Mabassa kamu' mpaleppangngi 
lan bolami to tote'dapa miissenni, 
sanga te'da miissenni tauraka ba'tu 
malaeka'raka joo tau. Denmo tau ntoratu 
malaeka', to nasangari tau biasa bang, 
apa malaeka' ia. 

3Ingaranni to tau lan pangtarungkuan 
ammipumasussai. Na ia to tau tangngia 
bang gauk to digaukanni, la miingaran 
too butung to kamu' dipasusi joo. 

“La mikasiri' sola ngasan to kasibalian, 
na ia to tosibali danggi' naangah 
tolaen nasolan mamma', sanga ia to 
tomanggauk sala la nasessai Puang 
Allataala. 

> Danggi' napukaunan kamu' doi', apa 
pumasannang bangmi to apa miampui, 
sanga mangkamo napau Puang Allataala 

kumua, "La kupuinawa tarruhko, te'da 
kulassalaiko." 

61amo joo tabarani mangkada kumua, 
"Puangmo to Pangtulungku', te'damo 
kumalaja'. Te'da apa wa'ding napugauk 
tolino lako kaleku'." 

7Ingaranni to pekaamberan jamaa to 
mangkamo mpangpeissenan kadan-Na 
Puang Allataala lako kamu'. Ingaran 
tooi matumba to sipa'na ratu lako 
matena, ammialai palelean mata to 
kamatapparanna. 

8Te'da namembali to Puang Isa 
Almaseh, la jolona, la ia tee too na te'da 
cappa'na. 

? Danggi' mieloranni to mangrupa- 
rupa pangngajaran to sisala Kareba 
Kasalamatan mpatuju sala kamu'. Iara to 
kameloan penawan-Na Puang Allataala 
to la mpamawatang penawanta', 
tangngiara kande. Ia joo atoran kande 
te'da lalomo bua'na lako tonturu'i. 

10Ta to imang mangjama lan tenda 
passompan panggaraga tolino, 
te'da nasipato' la ngkandei to apa 
dipassompan jao ngenan pangkarobanta' 
lan Tenda-Na Puang. 

11 Susimi tee battuananna. Ia to rara 
karoba, to dipassompan menjaji karoba 
mangdampangan, nabawa Imang Lompo 
tama Ngenan Kaminang Macero. Apa ia 
to juku'na ditunu pu'puh jio saleanan 
kampong. 

12 Susi todami joo namate saleanan 
babangan kota to Puang Isa na ia to 
rara-Na mbasei dosana tolino. 

13 Tamo joo tamalemo lako Puang Isa 
jio saleanan kampong antadicapa'-capa' 
sola. 

14 Sanga te'da kampong la tanii mari'pih 
lan tee lino, apa ntajanriki' kampong to 
la tanii mari'pih keanu'. 

15 Tamo joo antatuli mpassompan 
karoba pangpujian lako Puang Allataala, 
iamo to kadanta' mpujii, sanga Puang 
Isa. 

16 Danggi' mitangnningaranni mpugauk 
kameloan nasitulung, sanga iamo karoba 
napumasannang Puang Allataala. 

17 Mengkaturu' kamu' lako 
pekaamberan jamaami, ammituru'i 
to parentana. Tuli napuinawa kamu', 
sanga la napebalian lako Puang Allataala 
to apa mangka napugauk lako kamu. Ia 
ammimengkaturu' lako, masannangngi 

mangjama, ianna te'da, masussai 
mangjama, na te'da bua'na lako kamu'. 

18 Pellao doangankan. Kikatappa'i 
kumua melo to lan penawangki', sanga 
tuli madoangkan mpugauk kameloan. 

19 Kupeta'da tongan ammipellao 
doanganna' anna madoi' Puang Allataala 
nneloranna' male mati'. 

20 Napatuo pole'mi Puang Allataala to 
Puangta' Puang Isa jio mai kamatean. 
Na ia tee too menjajimi Tomangrewa 
Tomala'bihta' rrewaiki' kita' to bembala'- 
Na, sanga kamatean-Na. Ia toomo joo 
kamatean-Na mpaassah basse te'da 
cappa'na to napaden Puang Allataala lako 
kita'. Iamo joo kumeta'da lako Puang 
Allataala to mpangben kamasannangan, 

21 dennaa upa' na Puang Allataalamora 
mpasadian kamu' sininna to melona, 
la mpugauk pakkaeloran-Na. Dennaa 
upa' anna Puang Allataala toomora 
mpupenjajiki' to napumasannang, sanga 
Puang Isa Almaseh. La mpakala'bih 
tarruhki' Almaseh te'da cappa'na. Amin. 

22 Kupeta'dai misabbara' ntarimai 
tee pangpakainga'ku', sanga te'da 
namalando tee sura'ku'. 

23| 4 miissen kumua dila'paranmi 
to Timotius padanta' tomatappa' lan 
mai pangtarungkuan. Ianna madoi' 
ratu inde', la kusolan ke malena' mati' 
ssikitan kamu". 

24 Massallangkan lako sininna 
pekaamberan jamaami na lako sininna 
umma'-Na Puang Allataala iti'. Tarima 
tooi to sallangna padanta' tomatappa' jio 
Italia. 

25 Dennaa upa' nabarakka'i kamu' 
Puang sola ngasan. Padamo jolo' too. 


Yakobus 


1 l Fe, tomala'bihku' sola ngasan, 
umma'-Na Puang Allataala to titaleh 
lan lili'na lino. Ia tee sura' pole jio mai 
aku' Yakub tonasua Puang Allataala sola 
Puang Isa Almaseh. 

2 Fe, tomala'bihku'! Ianna kanna kamu' 
mangrupa-rupa pecoba, la misangai 
kumua tomasannang kamu'. 

3Sanga miissen kumua la sabbara' 
kamu', ke da'tan kamu' matappa' lako 
Puang moi nakanna kamu' pecoba. 

“La sasabbara'-bara'na kamu', anna 
te'damo caccami ba'tu kakuranganmi. 

“Ia ke den kamu' tangpadete' 
tangngahmi, la meta'da kamu' lako 
Puang Allataala naben kamu', sanga 
malaboh na masannang penawan-Na 
mangpabengan lako sininna tau. 

6 Apa ia ke den kamu' meta'da, la 
matappa' tongan kamu', danggi' mibata, 
sanga ia ammibata, susii to bombang 
jiong tasik male melako nairi' angin. 

7Tositawa penawanna to tau susi 
joo, na te'da namanassa ke denni 


YAKOBUS 1.8-13 2 


apa napugauk. Iamo joo danggi' omo 
natajannii kumua la naben assele' 
Puang. 

8(1:7) 

9 La masannang to tomatappa' 
makaasi-asi, sanga napamajaomi Puang 
Allataala. 

10 Susi too to tomatappa' 
sugih la masannang tooi sanga 
napupemmajiongmi Puang Allataala. 
Nasaba' ia to tosugih cingga'tu'ra 
nalanynya' susi reu. 

11 Ianna maka'jamo to allo, malajumi to 
reu nasilolloran to ca'binna, ta'de toomi 
to ballona. Susi toomi lako tosugih, ia joo 
wattu mangngangah bang unai nata'pa 
mate. 

12 Masannang to tatta' matappa', 
nasaba' te'da namadoang dipatuju 
sala mpugauk dosa. Sanga la ntarima 
pahalana, iamo to katuoan melo mangka 
napasadia Puang Allataala lako to 
tompakamoja'i. 

13 Ianna den tau dipatuju sala mpugauk 
dosa, danggi' nakua pole jio mai Puang 
Allataala joo pangpatuju. Nasaba' 
te'da nakullei Puang Allataala dipatuju 
sala la mpugauk kagajatan, te'da 

too nampatuju sala tau la mpugauk 
kagajatan. 

14 Apa ia to tau, kamadoangan gaja'nara 
to mpatuju salai nampugauk dosa. 

15Janna paula'i bangngi joo 
kamadoangan gaja'na, iamo joo 
mpaden dosa arannai mpusaba' 
kamatean. 

16 Fe, tomalabihku' to kupakamoja'! 
Danggi' miuraga kalemi. 

17 Sininna to apa melo na te'da caccana 
pole jao mai suruga, nabenki' Puang 
Allataala, to mpaden allo, bulan sola 
bintuin jao langi'. Te'da natibalik to 
sipa'-Na Puang Allataala na tatta' too to 
akkatta-Na. 

18 Mangkamiki' napuanak situru' 
pakkaeloran-Na mpake pangngajaran 
tongan. Iamo napugaukki susi joo, 
sanga napamala'bihki' na ia to sininna 
olok-olok napaden. 

19 Fe, tomala'bihku' to kupakamoja'! 
Ingaranni tee! La mangpesa'ding melo 
to tau, apa danggi' namenjolo-jolo bang 
mangkada na danggi' too nasalle birih. 

20 Sanga ia to tau ke mabirihhi 
te'da nakullei mpugauk kameloan to 
napumasannang Puang Allataala. 

21 Iamo joo danggi'mo mipugaukki to 
kabiasan tangmelomi ba'tu panggaukan 
gaja'mi, mitarima rampa'i to kada 
natanan Puang Allataala lan penawammi, 
sanga ia joo kada makuasa mpasalama' 
kamu'. 

22| a mipugauk to apa mangka napau 
Puang Allataala, nasaba' ia ammisa'ding 
mandari to kadan-Na apa cia' kamu' 
mpugaukki, iamo disanga nnuraga 
kamu' kalemi. 

23 Tg to tossa'ding kadan-Na Puang 
Allataala apa cia'i mpugaukki, susi bang 
tomangcammin ngkita rupanna. 

24 Silalona bang mangka mangcammin, 
nata'pa te'da lalomo naingaranni to 
rupanna to nakita lan cammin. 

25Te'da caccana to atoran-Na Puang 
Allataala na makuasa Ila'paranki' jio 
mai kuasa dosa. Parallu diissen tongan, 
nadipallan penawa, nadipugauk tongan, 
te'da nadisa'ding manda arannai 
tangdiingaran. Jaji paralluki' mpugaukki 
to atoran-Na, nasaba' sininna tau to 
mpugaukki susi joo nabarakka'i Puang 
Allataala. 

26 Ianna den tau ssanga kalena 
pangngagama, apa te'da najagai 

timunna, nnuragai kalena, na te'da 
bua'na mangngagama. 

27 Ta to mangngagama tongan situru' 
pakkaeloran-Na Ambe' Puang Allataala, 
iamo to ntulung pea biung pu'puhmo, 
sola baine te'damo muanena nakaasi- 
asi, na njagai kalena danggi' naturu' 
panggaukan tangmelona tolino to 
tangnturu' Puang Allataala. 

2 lFe, tomala'bihku' sola ngasan, 

tomatappa' lako Puang Isa Almaseh, 
Puang mala'bih! Danggi' mipasilaenan 
tau. 

2 Susinna ia ke den dua tau ratu 
lako kasirempunanmi, mesa' tosugih 
mangpakean ballo na mangcincin 
bulawan, na den too mesa' tokaasi-asi 
ratu mangcare-care bang. 

3 La'bi mitaratte'i joo to mangpakean 
melo ammikuanni, "Cumadokkoki'! Iamo 
tee kadera ballo tanii cumadokko." 

Apa ia to tokaasi-asi mikuan, "Ke'deh 
bangmoko ntuu joo." ba'tu "Cumadokko 
jiong bangmoko sali." 

“Ia ammimangpasusi joo, 
mpasilaenanmo kamu' padammi 
rupa tau na ia to panggaukanmi susi 

panggaukanna tomangra'tah kara-kara 
majekkong. 

> Ee, tomala'bihku' to kupakamoja'! 
Ingaranni tee, ia to tokaasi-asi lan tee 
lino, napilei Puang Allataala la menjaji 
tosugih lan kamatapparan. Napilei too la 
menjaji umma'-Na lan kaparentan-Na. 
Susimi joo mangka nabasse lako ia to 
tompakamoja'i. 

6 Kannori micapa' to tokaasi-asi. Na 
sitonganna tosugihra to mpakario- 
rio kamu' nasolan kamu' lako bola 
pangra'tasan kara-kara. 

7Ta toomo ncapa' Almaseh ba'tu 
Kristus. Na ia joo sanga, mala'bih dipake 
ssanga kamu' Kristen ba'tu Tosarani. 

8 Tongan to mipugauk, ke mipugaukki 
to atoran kaminang parallu to diuki' lan 
Sura' Allataala kumua, "Pakamoja'i to 
padammu rupa tau susi iko mpakamoja' 
kalemu." 

9 Apa ia ke mpasilaenan kamu' tau, 
mpugauk kamu' dosa, battuananna 
ntengkai kamu' atoran-Na Puang 
Allataala. 

10 Moi mesa'ra atoran ditengkai, pada 
unai to ditengkai ngasanni. 

11 Den parenta-Na Puang Allataala 
kumua, "Danggi' manggauk sala." Den 
too kumua, "Danggi' pabuno." Jaji ia ke 
te'da mumanggauk sala, apa pabunoko, 
tontengkai tooko atoran. 

121a ke mangkada kamu' ba'tu 
mangpanggaukan kamu', la miingaran 
kumua ia joo kara-karami la dibicara 
situru' atoran-Na Puang Allataala to 
Ila'paran tau jio mai kuasa dosa. 

13 Ianna te'da takamasei padanta' 
rupa tau, te'da toda nakamaseiki' 
Puang Allataala ke dibicaraki'. Apa ia 
antakamasei padanta' rupa tau, te'da 
nalasessaki' Puang Allataala ke Kiama'mi 
lino. 

14 Ee, tomala'bihku' sola ngasan! Apara 
bua'na to tau ssanga kalena tomatappa', 
ke te'dai napasiolananni panggaukanna? 
Te'da bua'na, nasaba' kamatapparan 
susi joo te'da nakulle la mpasalama ii. 

15 Susinna ianna den mesa' padanta' 
tomatappa' tangmangtamang kale 
na tangsirundunan too to la nakande 
keallo-keallo. 

16 Te'da bua'na ke den kamu' to 
ngkuanni, "Paela'-ela' bangmoko, 
dennaa upa' na melo pakeanmu 

mukumande sabarahna." Ia ke te'da 
mibenni to naparalluinna, te'da bua'na 
joo! 

17 Susi toomi joo te'da bua'na to 
kamatapparan, ke te'da nadipasiolanan 
panggaukan. 

18 Apa mbai den to mangkada kumua, 
"Den tau matappa' manda, den too tau 
mpugauk manda panggaukan melo." La 
kukua mpebalii, "Pakitanna' umbo nakua 
to tau matappa' ke te'dai napasiolanan 
panggaukanna, angkupakitanni 
panggaukan to mpamanassai kumua 
den kamatapparanku'." 

19 Mukatappa'i kumua mesa'ra to Puang 
Allataala. Tongan tuu! Na moi sininna 
setang napangngakui too joo. Iamo 
mbe'beran malaja'. 

20 Te'da tonganpa mupahangngi. 
Paralluko dipapahangngi kumua 
te'da bua'na to kamatapparan ke 
tangsiolananni panggaukan. 

21 Kita bangmi Nabi Ibrahim tojolota'. 
Natarima melo Puang Allataala sanga 
panggaukanna tonna la mpangkarobanni 
to anakkana disanga Ishak lako Puang 
Allataala jao ngenan pangkaroban. 

22 Jaji manassa kumua iapi natongan 
to kamatapparan ke dipasiolananni 
panggaukan. 

23 Susimi joo najaji to aya' diuki' 
lan Sura' Allataala kumua, "Ia to 
Nabi Ibrahim dipupenjaji tomeloi, 
sanga matappa'i lako Puang Allataala." 
Iamo joo nadisanga, "Soba'na Puang 
Allataala." 

24 Jaji manassamo lako kamu' kumua 
natarima Puang Allataala to tau 
sanga panggaukanna, tangngia sanga 
kamatapparanna manda. 

25 Kitai Rahab, mesa' baine bandarang. 
Ia tuu lako mata-matanna to-Israel 
tonna anu' natarima melo Rahab, 
napakitanni lalan laen naolai mpala'pah 
kalena. Iamo natarima meloi Puang 
Allataala joo Rahab nasaba' panggaukan 
melona. 

26 Mate to batang kale ke te'dai penawa 
lan, susi toda to kamatapparan to 
te'da nadipasiolanan panggaukan, mate 
toda ia, battuananna sitonganna te'da 
nadisanga kamatapparan. 

l Ee, tomala'bihku'! Danggi' 
mimadoang ngasan bang menjaji 
guru jamaa. Nasaba' miissen kumua 

ia to kita' menjaji guru la'bi Ia 
dipemaparessaikig na ia to tangngia 
guru. 

2 Kita' sola ngasan biasaki' mpugauk 
mangrupa-rupa kasalan. Apa ia to 
tote'da bang nasala lan buangan 
kadanna, iamo tau to te'da caccana, 
sanga nakulle ia nta'tan kalena. 

3Ta to apa biccu' wa'ding nnatoro' to 
apa matonggo. Susi to nyarang dikalang 
mpake bassi biccu', dikua antawa'ding 
mbelukki naturu'i to pangkabudaianta '. 

4Susi too to kappala' moi matumba 
tonggona nairi' toopi angin bara', apa 
wa'dingpa dibeluk mpake mesa' kaju 
biccu' disanga kemudi, dikua anna umbo 
nakadoangngi tompamalei joo kappala' 
ia toomo naola. 

5 Susi toomi to timunta', moi na iamo 
biccukkuna, apa liwa' ia matonggona to 
apa napau. Susi to api moi matumba 
biccukkuna, apa wa'ding nacappu'i 
pangngala. 

61a to timunta' wa'ding makkasolang 
SUSI api, sanga iamo nanii mangrupa- 
rupa kagajatan lan kaleta'. Ia to 
apa napau mpupenjajiki' togaja' na 

mpamasolangki', susi api pole jio mai 
naraka. 

7 Sininna to olok-olok masia', manuk- 
manuk, olok-olok lumeme' na olok-olok 
jiong tasik wa'ding dipamanaran, 
napemanarannimo tolino. 

8 Apa ianna timu moi mesa' tau te'da 
ia ngkullei mpemanarannii na te'da too 
ntaloii, sanga gaja gaja' ia. Ia to apa 
napau timu wa'ding dipangpasusii ipoh 
ulah mematean. 

9 Ta to timu dipake mangkurru sumanga' 
lako Ambe'ta' Puang Allataala, apa ia 
toomo dipake ntampakki ropu padanta' 
rupa tau to napaden Puang Allataala susi 
la. 

10 Tag to timunta' nanii messun barakka', 
apa ia bang una nanii messun tampak 
ropu. Ee, tomala'bihku'! Danggi' misusi 
joo! 

11 Denraka to kalimbuah nanii messun 
duang rupa wai, wai tangmace'la na wai 
mace'la? 

12 Fe, tomala'bihku'! Garonto' kaju 
ara te'da namembua zaitun. Garonto' 
anggoro' te'da namembua ara. Susi 
too to kalimbuah mace'la te'da nakullei 
mpasun wai tangmace'la. 

13 Denraka tomacca na mandalan 
tangngah lan tangnga-tangngami? Ia ke 
denni, la mpamajiong kalena mpugauk 
panggaukan melo susi to napugauk 
tomacca. Iamo joo la mpangpekitanni 
kumua macca tongan ia. 

14 Apa ia ammipangngimburuan, ba'tu 
kamu' manda ssanga tau kalemi, danggi' 
pattuanni joo misanga kamaccan, 
nasaba' sisalamo to panggaukanmi na 
pangngajaran tongan. 

15Ja to kamaccan susi joo te'da napole 
jao mai suruga apa pole jiori mai tee 
lino, jio mai pangkabudaian gaja'na 
tolino, jio mai setang. 

16 Sanga umbo-umbo nanii 
topangngimburuan na tossanga 
kalena ia manda tau, jio toomo nanii 
kamaricuan na sininna panggaukan 
gaja'. 

17 Apa ia to tonnampa' kamaccan 
pole jao mai, melo te'da caccana, 
sitarruhna sikabudan tau, mabassa, 
mangpasipatu, mangkamase, na tuli 
mpugauk kameloan, te'da narempe' 
sangbali na te'da too namajekkong. 

18 Ja to panggaukanna to tompasikalino 
tau mpupembua kameloan. 

4 1 Ciapari nasipekka nasibobo' to 
tau lan tangnga-tangngami? Sanga 
sirarii to kamadoangan lan penawanna. 

2 Buda mikadoangngi, apa tangpakulle 
kamu', ammilambuno tau. Ngkadoangngi 
bang kamu' apanna tau apa te'da 
miampa'i, arannai sipekka kamu' 
misibobo'. Te'da apa milolongan, sanga 
te'da mimeta'da lako Puang Allataala. 

3Na moi mipeta'dai lako Puang 
Allataala, teda miampa'i, sanga gaja' 
pattujummi. Ia manda mipeta'da to 
mipusannangna lan tee lino. 

“Ee, kamu' totangnningaranmo 

pale' Puang! Miissen kumua ia ke 
mipangbuda-budaii susi to totangnturu' 
Puang Allataala menjaji kamu' 
ewalin-Na Puang Allataala. Jaji ia to 
tolampangbuda-budaii susi joo, iamo 
mpangpeewalian kalena lako Puang 
Allataala. 

> Danggi' misangai kumua mesa 
napaunna bangra Sura' Allataala to kada 
kumua, "Ia to penawanna tolino pole 
jio mai Puang Allataala na liwa' buda to 
nakadoangngi." 

6 Moi nasusi joo, la'bi makuasa ia to 
pammase-Na Puang Allataala na ia to 

kamadoangan penawanta'. Iamo joo 
naden too diuki' lan Sura' Allataala 
kumua, "Naewa Puang Allataala 

to tomatampo, apa nakamasei to 
tompamajiong kalena." 

7Tamo joo mengkaturu' kamu' lako 
Puang Allataala, miewai to Ballisi', 
nasorong boko' jio mai kamu'. 

8 Mandoppi' kamu' lako Puang Allataala, 
nalamandoppi' too lako kalemi. Ee, 
kamu' tomadosa! Danggi'mo mipugauk 
dosa. Na kamu' tomangdua penawa, 
pemeloi sipa'mi. 

9 La ssassan kamu' kalemi, mikumarrak 
sola mbating. La membali karrak to 
petawammi na membali kamasussan to 
kamasannanganmi. 

10 Danggi' mimatampo jio olo-Na 
Puang, anna pamatande kamu'. 

11 Fe, tomala'bihku'! Danggi' miden 
sisaju ba'tu sipasala. Ia to tossaju 
ba'tu mpasala padanna tomatappa', 
atoran-Nara Puang Allataala to nasaju 
sola napasala. Na ia ammupasalai, 
battuananna te'da muturu'i joo atoran, 
apa menjajiko tomangra'tahna. 

1? Apa sitonganna mesa'ra to wa'ding 
mpangben atoran lako tolino sola rra'tah 

kara-karana, Puang Allataala mandara to 
makuasa, mangpasalama' na massabuii. 
Jaji tomatumbaroko, ammumadoangra 
la mpasala padammu rupa tau? 

13 Pesa'dingngii tee pangpakainga'ku'! 
Den kamu' to mangkada kumua, "Ia tee 
allo ba'tu masawa kimangnguju lako 
mesa' kota, kitorro jio mangdangkang 
sangtaun masainna nnangah saro." 

14 Na te'da miissenni to apa la jaji 
masawa. Tuo unara kamu'ka iarika 
matemora kamu'ka? Susi bangra kamu' 
to saleu' cingga'tu'ra dikita na ta'demo. 

15 La mangkada susira kamu' ia tee, "Ia 
napuelohhi Puang kituo unapa, ia tee 
ba'tu ia tuu la kipugauk." 

16 Sitonganna te'da mipaui susi joo, 
sanga tomatampo kamu' na tossanga 
kamu' kalemi. Ia to sipa' susi joo te'da 
namelo. 

17/Ta to tonnissen apa to melo la 
napugauk, apa te'da napugaukki, 
madosai joo tau. 

5 1 Fe, kamu' to tosugih! Pesa'dingngii 

tee pangpakainga'ku'. La kumarrak 
kamu', la mbating too kamu', sanga la 
disessa kamu '. 

2Ta to kasugiranmi la cappu' ngasan. Ia 
to pakeanmi la nakande kaluane. 

31a to bulawan sola salaka miampui 
naputu'mi ta'gah. Ia to ta'gahna la 
menjaji tanda kumua la nakande too 
kamu' api, nasaba' mipangmesamo 
ewananmi tonna la Kiama'mo tee lino. 

4Te'da mibenni gajinna to tau 
misua njama bara'bahmi. Ia tee too 
pesa'dingngii to sarrona! Metamba joo 
torrempun assele' bara'bahmi meta'da 
tulung, na ia to petambana nasa'dingmo 
Puang Allataala, to makuasa. 

5 Mangkamo kamu' nnolai to disanga 
kala'bian sola mperasai kamasannangan 
lan tee lino. Susi kamu' patuoan 
dipelompoi la digere'. 

6 Misessa mibuno tooi to tau te'da 
salana, apa te'da naewa kamu". 

7 Ee, tomala'bihku'! La sabbara' kamu' 
ratu lako nadete' karatuan-Na pole' 
Puang Isa. Takitai to pangdusung 
ntajanni assele' bara'bahna. Susi tooi 
sabbara' ntajanni to wattu peuranan. 

8La sabbara' kamu' mida'tan 
masumanga', nasaba' la ratu pole'mi 
Puang. 

9 Fe, tomala'bihku'! Danggi' misipasala, 
anna te'da midisessa. Ingaranni: 
Cingga'tu'mora naratu to tomangra'tah. 

10 Fe, tomala'bihku'! Ingaranni to nabi 
mangkada mpau pepasan-Na Puang. 
Sabbara'i nnoloi kamaparrisan, jaji alai 
palelean mata. 

11 Disanga tomasannang sanga 
sabbara'i. Misa'dingmo to 
kasabbarasanna Nabi Ayub, misa'ding 
toomo kumua undinna nabarakka'i 
Puang. Sanga melo penawan-Na Puang 
Allataala na liwa' kamamasean-Na. 

12 Fe, tomala'bihku'! Ia to kaminang 
parallu danggi' mimassapah la mpau 
langi', la mpau lino, ba'tu apa toomo. 
Pau maruruhhi, "Io" ke la mipugaukki, na 
"Te'da" ke cia' kamu' la mpugaukki, anna 
danggi' nasessa kamu' Puang Allataala. 

13 Ta ke masussa kamu', massambajang 
kamu'. Ia ke masannang kamu, 
makkelong kamu' mipuji Puang 
Allataala. 

141a ke den kamu' masaki, melo 
ke mitambaii to pekaamberan jamaa 
napassambajangan kamu', naparussui 
minynyak mpau sangan-Na Puang. 

15]a ke nakatappa'i kumua natarima 
Puang to peta'danna, la napumalagah 
joo tomasaki. La napamalagah Puang, 
na la nadampangan tooi ke denni dosa 
napugauk. 

161amo joo pada la nnakui kamu' 
kasalanmi ammisipassambajangan 
midipamalagah. Liwa' makuasa 
to peta'da doangna to tonturu' 
pakkaeloran-Na Puang Allataala. 

17 Ja to Nabi Elia tolino biasara susi 
kita'. Apa ia tonna tongan-tongannii 
massambajang nakua danggi' nauran, 
te'da tongan nauran tallung taun 
sitangnga masainna. 

18 Massambajang pole' omi na 
membanasa to uran jao mai langi' anna 
endek too to assele' padang. 

19 Fe, tomala'bihku'! Ingaranni tee kada 
kumua, ia ke den tau membalik jio 
mai pangngajaran-Na Puang Allataala, 
la mipangngingaranni namengkatoba' 
pole', na ia to tompangngingaranni 
joo tomadosa namengkatoba', iamo 
joo tau napusaba' nadipasalama' to 
sunga'na jio mai kamatean jio ahera', 
na didampangan, moi buda dosana. 
Padamo jolo' too. Sallangki' mati', Yakub 


20 (5:19) 


YAKOBUS 5.20 


19 


1 Petrus 


1 1 Fe, tomala'bihku' sola ngasan, to 
napileimo Puang Allataala menjaji 
umma -Na! Aku' Petrus rasulu'-Na Puang 
Isa Almaseh nnuki'i tee sura' lako kamu' 
to titaleh jio propinsi Pontus, Galatia, 
Kapadokia, Asia na Bitinia, to torro jio 
susi tomentoratu lan tangnga-tangngana 
totangnturu' Puang Allataala. 

2 Napileimo kamu' Ambe' Puang 
Allataala susi to pura napattantu jolona. 
Roh Allataalamo mpupenjaji kamu' tau 
mesan-Na, ammimengkaturu' lako Puang 
Isa Almaseh to ndampangan kamu' 
mpake rara-Na. Dennaa upa' naben 
kamu' Puang Allataala sabuda-budanna 
barakka' sola kamasannangan. 

3Tamangkurru sumanga' lako Puang 
Allataala, Ambe'-Na Puangta' Puang 
Isa Almaseh! Liwa' Ia ngkamaseiki', 
anna patuo pole'i to Puang Isa Almaseh 
antawa'ding nnampa' katuoan baru. 
Iamo joo tangbataki' rrannuan Puang. 

4Parannuki' la ntarima barakka' 
tangmasolang, te'da naburuk, na 

tangmaluse, to napasadianmiki' Puang 
Allataala jao suruga. 

>La naben ngasan kamu' joo, nasaba' 
matappa' kamu' lako Puang Allataala. 
Jaji, naampai kamu' kuasan-Na Puang 
Allataala, ammitarima kasalamatan to 
sadiamo la naben kamu' ke Kiama'mi 
lino. 

6 Jamo joo la mario kamu', moiraka 
namasse penawammi cingga'tu' tee too 
sanga mperasai kamu' mangrupa-rupa 
kamaparrisan. 

7 Na ia joo kamaparrisan miperasai 
la menjaji butti kumua matappa' 
tongan kamu' lako Puang Isa Almaseh. 
Ia to bulawan disa'poi anna diissen 
kumua massangraka bulawan iarika 
tangngia. Susimi joo nadiparessa 
too to kamatapparanmi. Na ia joo 
kamatapparanmi la'bi keangga' na 
ia to bulawan la lanynya'. Na ia ke 
mangkamo kamu' diparessa, la napuji, la 
napamatande sola la napakala'bih kamu' 
Puang Allataala, ke ratu pole'mi Puang 
Isa Almaseh. 

8Moi na te'dapa mikitai to Puang Isa 
Almaseh tonna anu', apa mipakamoja'i. 
Na moi tee too te'da too mikitai, 

apa matappa' kamu' lako kale-Na. 
Iamo joo ammimario mperasaii to 
kamasannangan te'da susinna. 

9Masannangmo kamu', sanga 
napasalama'mo kamu' Puang Allataala, 
nasaba' matappa' kamu' lako Puang Isa 
Almaseh. 

101a joo kasalamatan napesa' tongan 
tuu lako nabi tonna anu', napau joloi 
joo barakka' to nabenmo kamu' Puang 
Allataala. 

11 Roh-Na Almaseh ngkuasai tuu lako 
nabi anna pau joloi to kamaparrisan la 
naperasai Almaseh sola kamala'biran to 
naampa' o undinna. Napesa' tarruhhi 
sanga madoangngi nnissenni kumua 
piranra nalajaji joo kasalamatan na 
umbo nakua carana la jaji. 

1? Napauanni Puang Allataala tuu lako 
nabi, kumua ia joo apa napau jolo te'da 
nadipatuju lako kalena apa lakora kamu'. 
Na ia joo apa napau jolo tonna anu' 
mangka misa'ding tee too, sanga den tau 
mpangpeissenanni lako kamu' mpake 
kuasan-Na Roh Allataala to pole jao mai 
suruga. Na moi malaeka' madoang too 
mpelalanni joo apa dipau jolo. 

13 Jaji, pasadia meloi to penawammi, 
sanga ia joo apa mangka napugauk 
Puang Allataala. Ta'tanni kalemi, 
miparannuan tonganni joo barakka' la 
diben kamu' ke ratu pole'mi Puang Isa 
Almaseh. 

14 Napuanakmo kamu' Puang Allataala. 
Iamo joo la da'tan kamu' mengkaturu' 
lako kale-Na, nadanggi'mo mituru' pole' 
oi to kamadoangan gaja'mi to ngkuasai 
kamu' tonna te'dapa miissenni to Puang 
Allataala. 

15 Sibalikanna la messipa' melo kamu' 
mikaba'cii to kagajatan, susi Puang 
Allataala to mangka mpilei kamu". 

16 Nasaba' den diuki' lan Sura' Allataala, 
nakua Puang Allataala kumua, "La 
messipa' melo kamu', sanga tomelona'." 

17]a ke massambajang kamu' lako 
Puang Allataala mekaambe' kamu'. Iamo 
joo la mikalaja' mikasiri'i, ke tuo unapa 
kamu' lan tee lino. Ia toomo Puang to 
tangmangpasilaenan rra'tah kara-karana 
tolino situru' panggaukanna. 

18 Napukaunan kamu' jolo to sipa' te'da 
bua'na to mimanah jio mai tojolomi. 
Miissen to apa mangka napake Puang 
Ila'bak kamu' ammikullei mpatorro sipa' 

jolomi. Ia to pela'bak tangngia ewanan la 
masolang, susinna pera' ba'tu bulawan, 

19 apa liwa' keangga'na. Iamo to rara- 
Na Almaseh dipake butung bembala' 
te'da caccana ba'tu kakuranganna 
dipangkaroban lako Puang Allataala. 

201a tonna te'dapa nadipaden tee 
lino napattantu jolomo Puang Allataala 
kumua Puang Isa Almaseh menjaji 
Tomangpasalama', na ia tee wattu la 
tampakkanami lino ratumi la mpasalama' 
kamu'. 

21 Almasehmora ammimatappa' lako 
Puang Allataala, to mangka mpatuo 
pole'i jio mai kamatean, na mpakala'bih 
tooi. Jaji, Puang Allataalara mikatappa'i, 
na Ia manda toora miparannuan. 

22 Mangkamo mipemeloi to sipa'mi, 
sanga nturu'mo kamu' pangngajaran 
tongan jio mai Puang Allataala 
na danggi' mianggai'-gai' bangri 
mpakamoja' padammi tomatappa'. Iamo 
joo la sipakamoja' tongan kamu'. 

23| 3 sipakamoja' kamu', nasaba' 
pole jio mai kadan-Na Puang Allataala, 
ammimenjajimo tobaru susi to dijajian 
pole', to te'da najaji jio mai tolino to la 

mate, apa dijajian jiora kamu' mai kada 
to tuo te'da cappa'na. 

24 Den diuki' lan Sura' Allataala kumua, 
"Sininna tolino susiri reu na sininna 
kamala'biranna susi bangri ca'bi reu. 
Malajui to reu, lolloh todami to ca'binna. 

25 Apa ia to kadan-Na Puang Allataala 
da'tan bang ia den, te'da cappa'na." Ia 
joo kada, iamo to Kareba Kasalamatan 
to dipangpeissenanmo lako kamu'. 

2 1 Iamo joo danggi'mo mipugauk 

bangngi to panggaukan gaja', danggi' 
mimangnguraga, danggi' mianggai'-gai'ri 
messipa' melo. Danggi' mimasere ati 
sola mpau gaja' tau. 

2 Apa la susira kamu' topea'-pea' mane' 
jaji to tuli mawakke bang madoang 
nniso' dadik massang, iamo to kadan-Na 
Puang Allataala. Na ia ke mipesa' 
tonganni to kadan-Na Puang Allataala, la 
masaranianmo kamu' ammisalama'. 

3Sanga den diuki' lan Sura' Allataala 
kumua, "Miperasaimo matumba to 
kameloan-Na Puang." 

“Ia to Puang Isa dipasirapang batu ariri 
petuo. Ia joo batu naca'beanmo tolino, 
nasaba' nasangai te'da bua'na. Apa ia 
ke Puang Allataala, nasanga kaminang 

makeangga'. Memmesa' penawa kamu' 
sola Puang, 

> ammimenjaji toda susi batu to napake 
Roh Allataala mpake'deh Bola Puang 
Allataala. Menjaji toomo kamu' susi 
imang to mpangjaman mandamo Puang 
Allataala. Na susi imang mangkaroba, la 
susi toda kamu' la mpangkaroban kalemi 
lako Puang Allataala susi to napatujuan 
kamu' Roh Allataala. Na ia joo karoba 
napumasannang Puang Allataala nasaba' 
Puang Isa Almaseh. 

6 Nasaba' den diuki' lan Sura' Allataala, 
nakua Puang kumua, "Mangkamo' mpilei 
mesa' batu ariri keangga' to kupajio kota 
Sion menjaji batu ariri petuo. Na ia to 
tongkatappa'ii, te'da naladipakasiri'." 

7 Gaja keangga' joo batu lako kamu' to 
tomatappa'. Apa ia to totangmatappa' 
napatu to diuki' lan Sura' Allataala 
kumua, "Ia to batu naca'bean pande 
bola, menjajimo batu ariri petuo." 

8 Na "Iamo joo batu nanii titodo tau na 
buda tau nalolinan." Titodoi tuu lako tau, 
nasaba' cia'i ngkatappa'ii to kadan-Na 
Puang Allataala. Susimi joo to pura 
napattantu Puang Allataala lako kalena. 

9 Apa kamu'mo to bangsa napileimo 
Puang Allataala, ammimenjaji imangna 
Raja to mipangjaman. Napupenjaji kamu' 
bangsa to disarakki jio mai bangsa laen 
ammimenjaji tau mesan-Na. Napileimo 
kamu' la mpangpeissenan panggaukan- 
Na to te'da susinna. Iamo ntambai 
kamu' messun lan mai kamasolangan, 
ammimentama kamasannangan to liwa' 
mejangngaran. 

101a tonna jolona tangngiapa kamu' 
umma'-Na Puang Allataala, apa ia 
tee too menjaji umma'-Namo kamu. 
Ia tonna jolona te'da miperasaii to 
kamamasean-Na Puang Allataala, apa 
miperasaimo tee too. 

11 Fe, tomala'bihku' to kupakamoja'! 
Susi kamu' tomambela ratu sompa' 
lan tee lino natorro susi toratu lan 
tangnga-tangngana totangnturu' Puang 
Allataala. Iamo joo meta'da tonganna' 
lako kamu' kumua, danggi' mituru' 
bangngi to kamadoangan gaja'mi to tuli 
hhalangngi kamu' manggauk melo. 

1? Mbai den tau to tangnturu' Puang to 
mpau gaja' kamu'. Iamo joo la melo to 
sipa'mi nakitai tau kumua melo to apa 
mipugauk. Na undinna naakui kumua 

melo to sipa'mi anna mpakala'bih Puang 
Allataala ke ratui rra'tah kara-karana 
tolino. 

13|a mituru' parentana sininna 
tomangparenta lan lino, nasaba' iamo 
nakadoangngi Puang. Mengkaturu' 
kamu' lako Tomaraja, nasaba' iara 
kaminang makuasa. 

14 Mengkaturu' too kamu' lako gubernur 
to naangka' Tomaraja la ssessa 
tomanggauk gaja', apa la mpakala'bih 
tomanggauk melo. 

15 Nasaba' pakkaeloran-Na Puang 
Allataala, na ia to panggaukan melomi 
la ntampun timunna to totangnnissenpa 
Puang mpau gaja' kamu'. 

16 Mangkamo kamu' nala'paran Puang 
Allataala jio mai kuasa dosa. Iamo 
joo, danggi' mipakei to kadila'paranmi 
mpugauk buni kagajatan. Sibalikanna 
la nturu' kamu' pakkaeloran-Na Puang 
Allataala, nasaba' umma'-Namo kamu'. 

17 Kasiri'i to sininna tau, pakamoja'i 
to padammi tomatappa', kalaja' kasiri'i 
to Puang Allataala, ammikasiri'i to 
Tomaraja. 

18 Fe, kamu' to kaunan! Mangpesa'ding 
kamu' lako puangmi na la mikasiri'i, 

te'da na lako manda tomelo penawanna 
na mabassa, apa lako too tomaparrang. 

19 Ta ke denni kaunan napa'dikkii 
puangna, moi nate'da nakasalan, la 
naingaran kumua la nabarakka'i Puang 
Allataala, ke sabbara'i, sanga naissen 
kumua nakabudai Puang Allataala ke 
sabbara'ki'. 

20 Te'da miladipuji ke sabbara' kamu' 
mperasaii to pangsessa to sipato' la 
mitarima sanga sala kamu'. Apa ia ke 
sabbara' kamu' mperasaii to pa'dik 
ngkanna kamu' nasaba' mpugauk kamu' 
kameloan, la nabarakka'i kamu' Puang 
Allataala. 

21 Napileimo kamu' Puang Allataala 
mpugaukki susi joo. Moi Almaseh 
mperasai pa'dik ssulle kamu', anna 
menjaji palelean mata lako kamu' 
ammituru'i. 

22 Te'da lalo napugauk dosa, te'da 
too naden tau ssa'dingngi kumua 
mangnguragai. 

23 Ja tonna kada-kadaii tau, te'da too 
napebalii. Ia tonna pa'dikkii tau, te'da 
too nagarra'i kumua la napabalahhii, 
apa sande' lako bangngi Puang Allataala, 
Tomangra'tah maruruh. 

24 Almasehra Ia mperasai kamaparrisan 
jao kaju sitamben nasaba' dosata', 
antala'pah jio mai kuasa dosa, antaturu' 
too pakkaeloran-Na Puang Allataala. 
Napamalagahki' nasaba' kamaparrisan- 
Na Almaseh jao kaju sitamben. 

25 Ta tonna jolona susi kamu' to 
bembala' lewa', apa ia tee too 
dipapolemo kamu' lako Tomangrewa to 
mpuinawa kamu. 

1 Fe, kamu' to baine kebalimo! Susi 

todami, la mengkaturu' lako kamu' 
balimmi. Na ia ke denni balimmi to 
te'dapa nakatappa'i kadan-Na Puang 
Allataala, ia to sipa' melomi la nakita, 
namenjaji matappa'. Te'damo miparallu 
mpauanni apa, 

2 hasaba' iamo nakita to sipa' melomi, 
maruruh sola macanning atimmi nturu'i. 

3Danggi' na ia bang mialan wattu 
to mpemaloloi kalemi, susinna 
mpemellongngi beluakkami, mpake 
pakean bulawan iarika pakean masuli'. 

4 Apa sibalikanna, la miangahri to 
kamaloloan to napapajan sipa' melomi, 
susinna te'da mikassara' apa massikalino 
kamu'. Ia to kamaloloan susi joo 
nakabudai Puang Allataala. 

3Susimi joo napugauk mpemaloloi 
kalena to baine matappa' tonna 
anu", to rrannuan Puang Allataala, na 
mengkaturu' lako balinna. 

6 Moi Sara susi todai joo, nturu' 
bang parentana Nabi Ibrahim 
napekapuangngii. Na moi kamu' 
tee too, susi toomo kamu' Sara, ke 
mipugaukki to kameloan, na te'da apa 
mikalaja'. 

7 Ee, kamu' to muane kebainemo! 
Susi todami, la sikalino kamu' balimmi. 
La mitulungngi, sanga miissen kumua 
ia to kamawatanganna te'da napada 
kamawatanganna muane. La mitaratte'i, 
sanga miissen kumua pada la ntarima 
kamu' barakka' to naben kamu' Puang 
Allataala, iamo to katuoan melo te'da 
cappa'na. La mipugauk susi tee, na te'da 
apa hhalangngii to passambajangmi lako 
Puang Allataala. 

8 Ee, tomala'bihku'! Katampakanna, 
la mesa' kada sola mesa' penawa 
kamu'. La sipakamoja' kamu' padammi 
tomatappa', la sikamasean too kamu', 
nadanggi' mimatampo. 

?Ta ke denni tau mpugauk kagajatan 
lako kamu', danggi' mipabalahhii. Na 

ia ke denni tau ngkada-kadai kamu', 
danggi' too mipabalahhii. La'bi melo 

ke mipassambajanganni lako Puang 
Allataala nabarakka'ii joo tompugauk 
kagajatan. Napilei kamu' Puang Allataala 
menjaji umma'-Na ammipeta'danni 
barakka' to padammi rupa tau. Ia ke 
mipugaukmi susi joo, la nabarakka'i toda 
kamu' Puang Allataala. 

10 Den diuki' lan Sura' Allataala kumua, 
"Ia to tongkabudai katuoan melo 
te'da cappa'na la najagai to timunna, 
nadanggi' napaui to apa gaja'. Na 
ia to madoang masannang, danggi' 
namangnguraga. 

tł La natorroi mpugauk kagajatan, 
napugaukki to kameloan. La 
napengkulle-kullei sikalino padanna rupa 
tau, 

1? hasaba' tuli nakita Puang to tonturu' 
pakkaeloran-Na, na tuli ntarimai to 
passambajangna. Apa naewai Puang to 
tompugauk kagajatan." 

13 Te'da tau la mpugauk kagajatan 
lako kamu' ke masannang bang kamu' 
mpugauk kameloan. 

14Moi ammiperasai kamaparrisan 
sanga nturu' kamu' pakkaeloran-Na 

Puang Allataala, apa sitonganna 
masannang kamu'! Danggi' mikalaja'i 
to tompakario-rio kamu', danggi' too 
mipuselangngi. 

15 Apa la miingaran, kumua Almaseh 
mandara to Puang mikasiri' misompai, 
mituli sadia too mpebalii to tau ke 
nakutanai kamu' kumua, "Inda tonganra 
mirannuan?" 

16 Apa mebali melo bang kamu', danggi' 
mimatampo. La tuli manggauk melo 
kamu', anna ia to tompau gaja' kamu' 
la masiri', nasaba' melo bang to sipa'mi 
situru' pakkaeloran-Na Almaseh. 

17 La'biran ke maparri' kamu' sanga 
mpugauk kamu' kameloan ke iamo 
napueloh Puang, na ia ke maparri' kamu' 
sanga mpugauk kagajatan. 

18 Nasaba' pissenra mate to Almaseh 
la ndampangan tolino. Ia to Almaseh, 
to te'da namadosa, namate ssulle 
tomadosa, dikua misikalino pole' Puang 
Allataala. Batang kale-Na nabuno tau, 
apa napatuo pole'i Roh Allataala. 

19 Na ia to roh-Na male mpangpeissenan 
kapataloan-Na lako bombo to ditarungku 
ntajan wattu la dinii rra'tah kara-karana. 

20 Ditarungkui sanga cia'i matappa' 
lako Puang Allataala tonna tuo 
unapa Nabi Nuh tonna anu'. 

Sabbara'i Puang Allataala ntajanni 

to kamengkatobaranna, samangkanna 
Nabi Nuh nggaraga kappala'. la mandara 
napasalama' Puang Allataala to tau 
karua lan joo kappala' tonna wai saba' 
tonggo. 

21 Na ia joo kajajian dipasangrapangngi 
pangjioran to mipusalama' tee too. Ia 
joo pangjioran tangngia mesa' cara 
mbasei batang kale danggi' nacarepa, 
apa ia to pangjioran mesa' peta'da lako 
Puang Allataala na la'paran kamu' jio 
mai kasalan. Napasalama' kamu', sanga 
mangkami tuo pole' Puang Isa Almaseh 
jio mai kamatean. 

22 Na endekmi de' suruga, nacumadokko 
jio sa'de kanan-Na Puang Allataala 
namangparenta sola, mparenta sininna 
malaeka', sininna tomakuasa na 
tomangparenta to wa'ding ngkuasai 
tolino. 

4 1 Mangkami Almaseh mperasai 
kamapa'dikan jao kaju sitamben. 
Iamo joo moi kamu' la sadia toda kamu' 

mperasaii susi to naperasai Almaseh. 

Sanga ia to tomangkamo mperasai 
kamapa'dikan susi joo cia'mo mpugauk 
dosa. 

2 Jaji, ia mituo unapa lan tee lino Ia 
nturu' kamu' pakkaeloran-Na Puang 
Allataala, danggi' mituru' pakkaeloran 
penawammi. 

3 Gaja sainmo kamu' mpugaukki to 
panggaukanna totangnturu' Puang. 
Susinna manggauk sala, nturu' 
kamadoangan gaja', pangmalangoan, 
kumande-mande, mangngiso'-iso', na 
passompan mesirisan lako dewata. 

4Na ia tee too jangngahhi joo 
totangnturu' Puang, sanga te'damo 
mituru'i panggaukanna tau to liwa' gaja', 
to da'tan bang mpugauk dosa. Jaji, iamo 
napau gaja' kamu'. 

3 Apa la napebalii to panggaukan 
gaja'na lako Puang Allataala keanu'. 
Sadiamo Puang Allataala la rra'tah 
kara-karana la totuo, la tomate. 

SJamo joo namangka toomo 
dipangpeissenan to Kareba Kasalamatan 
lako joo tomatemo, dikua nannampa' 
katuoan melo te'da cappa'na situru' 
pakkaeloran-Na Puang Allataala, moi 


1 PETRUS 4.7-12 17 


namangka mate susi to biasa jaji lako 
tolino. 

7 La ndete'mi tampakkana tee lino na 
sininna apa. Iamo joo la mita'tan to 
kalemi, na majaga too kamu' ammitatta' 
massambajang susi to sipato'na. 

8Na ia to kaminang parallu, la 
mattongan-tongan kamu' sipakamoja', 
ammisisulle sidampangan. 

9 Tarima meloi to padammi tomatappa' 
jio bolami, danggi' mimangnuku-nuku. 

10 Pada nabenmo kamu' Puang Allataala 
to mangrupa-rupa barakka'. Iamo joo 
pada la mipake meloi joo barakka' 
situlung. 

11 Ta to tomangngajah la mangngajahhi 
susi tonasuanni Puang Allataala. Na 
ia to tontulung padanna rupa tau, 
la mangtulung situru' kapakullean to 
nabenni Puang Allataala. Ia ke susimi joo 
la napakala'bih tau to Puang Allataala 
sanga Puang Isa Almaseh. Tomakuasa to 
Puang Allataala na sipato' dipakala'bih 
tarruh te'da cappa'na. Amin. 

12 Fe, tomala'bihku' to kupakamoja'! 
Liwa' kamu' maparri' tee too, sanga diujii 
to kamatapparanmi anna dikita kumua 
mattongan-tonganra kamu'ka matappa'. 


1 PETRUS 4.13-17 18 


Apa danggi' mipujangngahhi susi kumua 
den apa makalaen-laen rratui kamu'. 

13 Apa sibalikanna la mipumasannangri 
nasaba' turu' toomo kamu' mapa'dik 
sola Almaseh. Ia ke susii joo la mario 
tonganmo kamu' ke dipakitanmi tolino 
to kamala'biran-Na Almaseh. 

14 Ja ke dicapa'-capa' kamu' sanga taun- 
Namo kamu' Almaseh, la masannang 
kamu', nasaba' ia joo mpamanassai 
kumua nakuasai kamu' Roh Mala'bih, 
iamo to Roh Allataala. 

15 Danggi' lalo naden tau lan tangnga- 
tangngami to mperasai kamaparrisan 
nasaba' pabunoi, pangbokoi, togaja'i 
iarika tonnurusu' jamanna tolaen to 
tangngia urusanna. 

16 Ja ke maparri' kamu' sanga Tosarani 
kamu', danggi' mipumasiri'i, apa 
sibalikanna la mpakala'bih kamu' Puang 
Allataala, nasaba' tonturu'mo kamu' 
Almaseh. 

17 La nadete'mi wattunna Puang 
Allataala la rra'tah kara-karana tolino. 
Ia to kita' umma'-Na Puang Allataala 
la nara'tah jolo to kara-karata'. Ia ke 
susimi joo, apa pole'pa la naperasai tuu 


1 PETRUS 4.18-5.2 19 


lako tau to cia' ngkatappa'i to Kareba 
Kasalamatan jio mai Puang Allataala. 

18 Den diuki' lan Sura' Allataala kumua, 
"Ta ke masussai dipasalama' to tomelo, 
apa pole'pa la jaji lako to tomadosa, to 
cia' mpesa'dingngi Puang!" 

19 Tamo joo, ia ke den tau maparri' 
nasaba' nturu'mo pakkaeloran-Na Puang 
Allataala, la sande'i lako Puang Allataala 
na mpugauk tarruh kameloan. Sanga ia 
to Puang Allataala, to mpadenki', tuli 
napugauk to basse-Na. 

1 Kupakainga'i to pekaamberan 
Sama lan tangnga-tangngami. 
Kupauan kamu' tee sanga mesa' todana' 
pekaamberan jamaa susi kamu', na 
mangkamo kukita to kamaparrisan- 

Na Almaseh, na la kuperasai too 

to kamala'biran-Na Almaseh to la 
napangpekitan Puang Allataala lako 
sininna tau keanu'. Kupakainga' tongan 
kamu', 

2 ammiparakai meloi to taun-Na Puang 
Allataala to napabarakkanan kamu' la 
mijagai. Susimo kamu' tomangrewa-Na 
njagai bembala'-Na. La mario bang 
kamu' mpugaukki tee jaman. Iamo joo 
nakabudai Puang Allataala mipugauk. 


1 PETRUS 5.3-7 20 


Danggi' mimangjama susi to diparukura. 
Danggi' mipugaukki joo jaman, nasaba' 
gajira mikadoangngi, apa sibalikanna 
nasaba' madoangra kamu' ntulung tau. 

3Danggi' miangga' susi puang kalemi 
mparentai to todipabarakkanan kamu', 
apa la manggauk melora kamu' 
ammimenjaji palelean mata. 

4Na ia ke nadete'mi wattu karatuanna 
pole' joo Tomangrewa Mala'bih, la naben 
kamu' paraseng kapataloan to cundallak 
tarruh te'da cappa'na. 

> Meta'dana' lako kamu' to malolle'pa 
kumua, la mangpesa'ding kamu' lako 
tomatua. Na lako kamu' sola ngasan 
meta'dana' kumua, danggi' mimatampo 
apa situlung kamu'. Nasaba' den diuki' 
lan Sura' Allataala kumua, "Naewa Puang 
Allataala to tomatampo, apa nakamasei 
to tompamajiong kalena." 

651amo joo, mpupengkajionganmo 
kamu' kalemi lako Puang Allataala to 
makuasa njagai kamu', ammidipamajao 
ke nadete'mi to wattu pura napattantu. 

7Danggi' mipuselangni to miparalluina, 
ma'namo na Puang Allataala nnurusu'i 
to sininna apa mipuselang, nasaba' Iara 
mben kamu' kaparalluanmi. 

8 La sadia kamu', ammimajaga! Nasaba' 
ia to ewalimmi Ballisi' susi bang singa 
lumingka male lako male jio mai, 
namangngaung-ngaung nnangahhi to la 
nakandena. 

9 La mawatang kamu' matappa' nnewai, 
nasaba' miissen kumua ia to padammi 
tomatappa' lan lili'na lino maparri' toda 
susi kamu'. 

101a tommimangkamo maparri' 
cingga'tu', la naben kamu' Puang 
Allataala to sininna apa miparallui, 
la napamawatang too kamu', 
ammisamatappa'-tappa'na, sanga 
liwa' pangpakamoja'-Na Puang Allataala, 
to mangkamo mpilei kamu' la mperasai 
to kamala'biran-Na to te'da cappa'na. 
Susimi joo sanga da'tan kamu' 
memmesa' penawa sola Almaseh. 

11 Iamo makuasa te'da cappa'na! Amin. 

12 Bondi'ra tee sura' kukiringan kamu', 
kiuki' sola Silas padanta' tomatappa' 
to wa'ding dikatappa'i. Kuuki'i tee 
sura' la mpamasumanga' kamu' na 
mpamanassan too kamu' kumua 
ia to kupauan kamu' lan tee sura' 
tonganna pangpakamoja'-Na Puang 

Allataala. Tatta' kamu' mparannuanni joo 
pangpakamoja'. 

13Ta to tomatappa' inde' kota Babilon, 
to napilei todamo Puang Allataala, 
massallangngi mati'. Susi toomi 
sangpangjamanki' Markus to kupuanak 
masallang todai. 

14 Sisalama' mellong kamu'. Dennaa 
upa' anna Puang mben kamu' 
kamasannangan sanga memmesa' 
penawa kamu' sola Almaseh. Padamo 
jolo' too. Sallangki' mati', Petrus 


2 Petrus 


1 1 Fe, tomala'bihku' sola ngasan! Pada 
matappa'miki' lako Puangta' 

Puang Isa Almaseh, nasaba' 
kamarurusan-Na. Iamo Puang Allataala, 
Tomangpasalama'ta'. Aku' Simon Petrus, 
taun-Na ba'tu rasulu'-Na, ngkiringan 
kamu' tee sura'. 

2 Dennaa upa' naben kamu' Puang 
Allataala sabuda-budanna barakka' sola 
kamasannangan, nasaba' miissenmo to 
Puang Allataala sola Puangta' Puang Isa. 

3Mangkamo napake Puang Allataala 
to kuasan-Na mbenki' to sininna apa 
diparallui antamessipa' melo susi to 
sipato'na. Iamo nasusi joo, nasaba' 
taissenmo to Puang Allataala to 
mangkamo mpileiki' mpake kameloan 
penawan-Na sola kamala'biran-Na. 

4Susimi joo carana Puang Allataala 
mbenki' barakka' liwa' tonggo to te'da 
nasusian keangga'na, to mangkamo 
nabasseanki'. Naben kamu' joo barakka' 
ammimessipa' melo susi sipa'-Na, 
nadanggi'mo mituru' kamadoangan 


2 PEIRUS 1.5-9 2 


gaja'. Ia joo kamadoangan gaja' 
ssolangngi totangnturu' Puang Allataala. 
> Nabenmo kamu' Puang Allataala joo 
barakka'. Iamo joo la mipengkulle-kullei 
na ia to kamatapparanmi la mipapajan 
lan sipa' melomi. Na te'da na ia manda 
to kumua la messipa' melo kamu', apa la 
miissen tongan too to Puang Allataala. 

6 Na te'da na ia manda joo kapaissenan 
miangah, apa la mipengkulle-kullei too 
ngkuasai kalemi. Na te'da na ia manda 
joo, apa la mawatang kamu' nnoloi 
kamaparrisan sola nturu' pakkaeloran-Na 
Puang Allataala. 

7Na te'da na ia manda joo 
kamawatangan, apa la mpengkulle- 
kullei kamu' mpakamoja' padammi 
tomatappa'. Na te'da na ia manda 
joo padammi tomatappa', apa la 
mipakamoja' tooi to padammi rupa tau. 

8Ia ke messipa' susimo kamu' joo 
nasamelo-melona, manassa kumua 
miissen tonganmi to Puangta' Puang 
Isa Almaseh namakkeguna joo 
kapaissenanmi. 

9 Na ia to tote'da namessipa' susi joo 
padai tobuta, te'da nakita macero, 
battuananna te'damo naingaranni 


2 PETRUS 1.10-15 3 


kumua mangkami didampangan tonna 
madosa jolona. 

10 Fe, tomala'bihku' sola ngasan! 
Napileimo kamu' Puang Allataala menjaji 
umma'-Na anna tambai kamu' nturu'i. 
Iamo joo la mipengkulle-kullei nturu' 
pakkaeloran-Na, anna manassa lako 
kalemi sola tolaen kumua tongannamo 
kamu' napilei Puang Allataala. Na 
ia ke mipugaukki susi joo, te'damo 
milampugauk pole'i to sipa' jolomi. 

11 Na la natarima kamu' keanu' 
Puangta' Puang Isa Almaseh, 
Tomangpasalama'ta', lan kaparentan-Na 
te'da cappa'na. 

12 Iamo joo kupakainga' tarruh kamu' 
to sininna joo, moiraka miissen, 
mikatappa'i toomi to pangngajaran 
tongan to mangkamo mitarima. 

13 Na kusanga kumua, ia ke tuo unapa', 
paralluna' mpangngingaran kamu”, 
ammimasumanga'. 

14 Na te'damo namasai kusalaii tee lino, 
nasaba' mangkamo' napauan Puangta' 
Puang Isa Almaseh. 

15 Tamo joo kupengkulle-kullei tonganni 
kumua, moiraka kusalaimi tee lino, la 


2 PETRUS 1.16-19 4 


miingaran tarruh bang to sininna apa 
mangka kupau. 

16 Ja tongkipangpeissenanni lako kamu' 
kumua la napangpekitan Puangta' Puang 
Isa Almaseh to kuasan-Na ke ratu pole'i, 
ia joo kipau tangngia curita nagaraga 
bangra tolino susi curita tangkebattuan. 
Kiissen joo, sanga ia to kamala'biran-Na 
mangkamo kami' kikita. 

17 Nasaba' ia tonna lan unapa lino 
Puang Isa, den pissen kisola jao 
buntu, angkikitai to kamala'biran-Na 
sola kamatongkoan-Na to nabenni 
Ambe' Puang Allataala. Ia joo wattu 
den gamaran-Na Tomakuasa kisa'ding 
kumua, "Tamo tee to Anak kupakamoja' 
to mpamasannangna'." 

18 Kisa'ding kami' joo gamara pole jao 
mai suruga tongkisola jao buntun-Na 
Puang. 

19 Iamo joo angkila'bi pole' ngkanassaii 
to kadan-Na Puang Allataala to 
napangpeissenan tuu lako nabi tonna 
anu' nadiuki' lan Sura' Allataala. 

Melo ke miingaranni, nasaba' ia joo 

kadan-Na susi palita mangngarrang lan 
kamalillinan. La miingaranni saratun-Na 
pole' Puang Isa ammiissen tonganni. Ia 


2 PEIRUS 1.20-2.3 5 


joo karatuan-Na pole' susi tibangkahna 
mariwang ba'tu karatuanna bintuin sulo 
bai. 

20 Ta to kaminang parallu miingaran 
kumua, ia to kada napau jolo nabi 
nadiuki' lan Sura' Allataala te'da nakullei 
tau mbattuanannii mpake kamaccan 
ba'tu kapaissenanna. 

21 Sanga ia to kadan-Na Puang 
Allataala naparatu nabi te'da napaui 
situru' pakkaeloranna, apa Roh 
Allataala mpatujui namangkada situru' 
pakkaeloran-Na Puang Allataala. 

2 1 Ta to wattu pura diboko', den nabi 

tangtongan mentialla' lan tangnga- 
tangngana umma'-Na Puang Allataala. 
Susi toomi tee too den guru tangtongan 
la mentialla' lan tangnga-tangngami. 
Ia to pangngajaranna la mpalao sala 
na ssolangan tau. Mpessakkannii Puang 
Isa to mangka Ila'bakki jio mai kuasa 
dosa. Iamo joo madoi' la mparatu 
kamasolangan lako kalena. 

2 Na ia joo panggaukan salana Ilelei 
buda tau anna ia to pangngajaran tongan 
jio mai Puang nacaccai tolino. 

3Ta joo guru tangtongan madoang bang 
doi'. Iamo joo nagaraga bang curita 


2 PEIRUS 2.4-7 6 


tangtongan nacuritan kamu' la nanii 
mpesaroi kamu'. Apa ia to pangsessa 
masaimo napasadia Puang Allataala 
cingga'tu'mora naratu la ssolanganni. 

“La jajii susi joo, nasaba' te'da 
natangssessai Puang Allataala to 
malaeka' madosa, apa napembuanganni 
tama naraka, napatamai posi' tana 
malillin, to dinii ntarungkui arannai 
nadete' to wattu nanii Puang Allataala 
rra'tah kara-karana. 

> Susi toomi to totangmangpesa'ding to 
wattu pura diboko' te'da nalatangssessai 
Puang Allataala. Ia to lino jolo 
nasolanganni wai saba' anna mate 
sininna tau to cia' matappa'. Nabi 
Nuh mandara sola pitu repokkona 
dipasalama'. Ia to Nabi Nuh 
mpangpeissenanni pakkaeloran-Na 
Puang Allataala. 

6 Susi too nasessai Puang Allataala 
to-Sodom na to-Gomora tonna anu', 
nasaba' tangmangpesa'dingngi. 
Nasumpunni to kotana anna au 
mandamora torro. Iamo joo menjaji 
tanda kumua apa to la jaji lako togaja'. 

7 Apa napasalama'i Puang Allataala 
to Lot, napasunni jolo' jio mai kota 


2 PETRUS 2.8-12 7 


Sodom, sanga tomelo joo Lot. Ia tonna 
torro unapa jio kota Sodom, masse 
penawanna ngkitai to panggaukan 
salana togaja'. Allo-allo liwa' mapa'dik 
penawanna ngkitai sola ssa'dingngi joo 
panggaukan gaja'na. 

8(2:7) 

9 Jaji, naissenmo Puang Allataala to apa 
la napugauk mpasalama' taun-Na ke 
maparri'i. Naissen too Puang Allataala 
ntarungkui to togaja' anna sessai ke 
Kiama'mi lino. 

10 | a'bi-la'bi joo sessa-Na lako tonturu' 
bang kamadoangan penawanna to 
ncarepai kalena. Ia tuu lako tau ngkita 
majiong kuasan-Na Puang Allataala. 

Na ia tuu lako guru tangtongan liwa' 
matampo te'da namalaja' tangditampun 
timunna ncapa'-capa'i to malaeka' 
mala'bih. 

U Na ia una to malaeka' to la'bi 
mauku na makuasa too na ia joo guru 
tangtongan, na te'da nacapa'-capa'i ke 
napasalai joo guru tangtongan jio olo-Na 
Puang Allataala. 

1? Apa ia tuu lako guru tangtongan 
ncapa'i to apa tangnaissen. Jaji, susi 
bangri olok-olok to tangmangtangngah, 


2 PEIRUS 2.13-16 8 


to dipaden mandari la dijokko na digere'. 
Na susi joo olok-olok nabuno tau, 

susi tooi la nasessa Puang Allataala 

joo guru tangtongan, nasaba' gaja'i 
panggaukanna. 

13Ta joo guru tangtongan la maparri'i 
sanga mpamaparri'i tau. Gaja 
mesirisan sipa'na joo guru tangtongan. 
Napumasannang bang to mangrame- 
rame na kumande-mande moi allo. Ia 
ke ratui jio kasirempunanmi mikumande 
sola, ia to sipa'na meko'dosan nasaba' 
maullakki. 

14Te'da nacau' mpugauk dosa. 
Mpenunu bang baine bandarang, nasaba' 
pangkabudaianna manggauk sala. 
Nasede tooi to tote'dapa namasaranian 
anna manggauk sala toda. Napubiasan 
bangmo to sipa' gaja'na ngkadoangngi 
apanna tau. Apa ia tuu lako tau, 
natampakki ropu Puang Allataala. 

15 Lao sala ngasanni, sanga pada cia'i 
nturu' pakkaeloran-Na Puang Allataala. 
Ia to naturu'i, iara to sipa'na Bileam 
anakkana Beor, to nakabudai ke disaroii 
na mpugauk kasalan. 

16 Apa nagarra'i Puang Allataala joo 
Bileam sanga panggaukan gaja'na. 


2 PETRUS 2.17-20 9 


Napupangkadai susi gamara tau joo 
keledainna anna te'da najaji joo akkatta 
bango'na. 

17 Ia tuu lako guru tangtongan te'da 
bua'na susi kalimbuah ma'timo ba'tu susi 
saleu' ssamboi padang menta'dean nairi' 
kalimpuru. Napasadianmo ngenan Puang 
Allataala to liwa' malillin, la napanianni. 

18 Mangkada matampo joo guru 
tangtongan, apa tangkebattuan to 
kadanna. Ia to pangngajaranna nneloran 
bang tau manggauk sala. Na iamo 
napake ssedei to tomane' messarak jio 
mai solana to gaja'pa sipa'na namale 
pole' manggauk sala. 

19 Napauanni tuu lako tomane' 
matappa' kumua te'da naparallu 
dituru' to parenta-Na Puang Allataala 
anna wa'ding mpugauk sininna apa 
nakadoangngi. Apa ia bang una 
napukaunan panggaukan gaja'na to la 
napumasolang. Nasaba' ia ke nakuasaiki' 
kamadoanganta', napukaunanki' joo 
kamadoanganta'. 

20 Macilaka tuu lako tau! Naissenmo 
jolona to Puangta' Puang Isa Almaseh, 
Tomangpasalama'ta', anna la'pahmo jio 
mai kuasa kamadoangan to ncarepai 


2 PEIRUS 2.21-3.2 10 


tolino. Apa mangkai joo nakuasai 
pole'mi joo kamadoangan anna turu'i. 
Katampakanna la'bi macilaka tuu lako 
tau na ia tonna te'dapa naissen Puang 
Isa. 

21 | a'biran ora kenna danggi' pissen 
naissenni to pangngajaran pakkaeloran- 
Na Puang Allataala, na ia ke naissenmi 
apa cia' pole' omi nturu'i to parenta-Na 
Puang Allataala to mangka dipauanni. 

22 Ta to apa napugauk mpamanassai 
tee sambenan kada to kumua, "Ia to 
asu la ngkande pole' luahna," na "Ia 
to bai mangkamo dijio', namale pole' 
mennombang." Sipato' joo kada dipatuju 
lako tuu lako tau, nasaba' pole pole'i 
mpugaukki to panggaukan gaja' to pura 
naboko'imo. 

1 Fe, tomala'bihku' to kupakamoja'! 
Mangpenduannamo tee sura' 
kukiringan kamu'. Ia to issinna tee 
dua sura' kupangngingaran kamu' 
to pangngajaran tongan anna ia to 
pikkirisanmi situru' pakkaeloran-Na 
Puang Allataala. 

2 Ingaranni to kada mangka napau 
jolo nabin-Na Puang Allataala tonna 
anu'. Ingaran tooi to parenta-Na 


2 PETRUS 3.3-7 11 


Puang Mangpasalama' to mangkamo 
napangpeissenan rasulu' lako kamu'. 
3Ta to kaminang parallu la miissen, 
iamo to kumua, ia ke la Kiama'mi 

lino, den tau ratu to nturu' bang 
kamadoangan gaja'na. La nacapa'-capa' 
kamu", 

“nakua kumua, "Napau Puang kumua 
la ratui, na umbomira? Te'da kikatappa'i 
sanga budamo to bungah pekaamberan 
jamaa mangka mate, na te'da lalo 
namembali tee lino. Sipamulanna 
napaden Puang Allataala tee lino susi 
ngasan unai ratu lako too allo." 

> Naanggai' cia' nningaranni kumua 
mangkada mandai to Puang Allataala 
naden langi' sola lino. Mangkada omi 
mpasisarakki to wai na gantanan, 
napajan joo gantanan jiong mai wai. 

6 Na ia joo wai, tonna wai saba' la'da', 
napake Puang Allataala ssabu'ii joo lino 
jolo. 

7Ia to langi' na lino tee too naampai 
Puang Allataala mpake kadan-Na, 
arannai nadete' wattunna la dira'tah 
kara-karana to tolino. la joo wattu la 
disabu'i to langi' na lino nakande api, 


2 PEIRUS 3.8-11 12 


anna ia to totangmangpesa'ding la 
disessa na disabu'i. 

8 Ee, tomala'bihku' to kupakamoja'! 
Den ba'tu pira-pira tau ssangai kumua 
mela'pa Puang la mpugaukki to apa 
napau jolo. Apa la miingaran kumua 
ia to sangngallo pada bang una to 
sangsa'bu taunna ba'tu sangsa'bu 
taunna pada bang una to sangngallo 
ke Puang Allataala. Te'da namela' 
Puang mpugaukki to apa napau jolo, 
apa sabbara'ri lako kamu'. Madoangri 
kumua, anna sininna tau mengkatoba' 
ngasan jio mai dosana, na moi mesa' tau 
te'da nalasabu'. 

9 (3:8) 

10 Apa manassamo kumua la ratu pole'i 
to Puang Isa. Na ia to karatuan-Na te'da 
nadikalannai susi karatuanna taboko. 
la joo wattu ia to langi' lanynya'i na 
nnumbuk, na ia to sininna apa jao langi' 
la cappu' disumpun. Na ia to lino na 
sininna apa lan la lanynya' ngasanni. 

11 Susimi joo la disabu'i to lino. Iamo joo 
la messipa' melo kamu' susi to sipato'na, 
mida'tan mpugaukki to pakkaeloran-Na 
Puang Allataala, 

12 anna madoi' nadete' joo wattu 
mitajan, iamo wattu la nanii rra'tahhi 
Puang Allataala kara-karana to tolino. Ia 
joo wattu cappu' to langi' disumpun, na 
ia to sininna apa jao langi' lolong susi 
wai, sanga malussui. 

13 Apa ntajanpiki' to apa mangkamo 
nabasseanki' Puang Allataala, iamo 
to langi' baru na lino baru to nanii 
sininna tau nturu' pakkaeloran-Na Puang 
Allataala. 

14 Fe, tomala'bihku' to kupakamoja'! 
Da'tan una kamu' ntajanni joo wattu, 
la mipengkulle-kullei sikalino padammi 
rupa tau anna te'da caccami ba'tu 
kakuranganmi ke mangngolomo kamu' 
lako Puang Allataala. 

15 Sangami kumua ia to kasabbarasan- 
Na Puangta', iamo mesa' wattu la 
nanii mpasalama' kamu'. Mangka 
toomo Paulus, padanta' tomatappa' 
to tapakamoja', mpamanassai joo lan 
sura'na to nakiringan kamu", situru' to 
kapaissenan nabenni Puang Allataala. 

16 Tuli ia ngasan bang nauki' Paulus lan 
sininna sura'na to pangngajaran susi 
joo. Den meman too to pangngajaran 
lan sura'na masussa dipahang. Na iamo 

joo nabalik melakoi to totangpaissen 
sola to te'dapa namasaranian. Na 
te'da na sura'na manda Paulus nabalik 
melako, apa moi sura' laen lan Sura' 
Allataala buda too napasusi. Apa ia 
joo panggaukanna, kalena bang una ia 
nasolangngi. 

17 Apa ia to kamu' to kupakamoja' 
miissen ngasanmo joo. Majaga kamu', 
danggi' mieloranni joo guru tangtongan 
mpalao sala kamu', miarannai bata, na 
te'damo mimatappa'. 

18 Apa la pena' mperasai kamu' 
kameloan penawan-Na Puangta' Puang 
Isa Almaseh, Tomangpasalama'ta', 
ammisannissen-nissennai. Pakala'bihmi 
tee too, ratu lako te'da cappa'na! Amin. 
Sallangki' mati', Petrus 


1 Yohanes 


1 lIa to issinna tee sura', iamo 
Kada to mangpatuo. Ia joo Kada 
mangpatuo denmo mammula jiona mai 
na mangkamo kisa'ding, na kikitamo, na 
kitoe toomo. 

2Ta joo Kada mangpatuo dipapajan 
lan lino na kikitamo. Iamo joo 
kipangpeissenanni lako kamu' kumua 
indara Ia. Kipaissenni too kamu' kumua 
Iamo mpangben katuoan melo te'da 
cappa'na. Mammula jiona mai solai 
Ambe', Puang Allataala na mangkamo 
mpapajan kalena lako kami'. 

3Ta to apa mangkamo kikita sola 
kisa'ding, ia toomo kipangpeissenan 
lako kamu', dikua antamesa' penawa. 
Na te'da na ia manda joo, apa mesa' 
penawaki' sola Ambe', Puang Allataala, 
na Anak, Puang Isa Almaseh. 

4Kiuki'ii tee kikua antapada ngasan 
mario. 

“Jamo tee kareba to mangka kisa'ding 
jio mai Puang Isa to kipangpeissenan 
lako kamu' kumua Arrang to Puang 


1 YOHANES 1.6-2.1 2 


Allataala, battuananna te'da lalo kasalan 
napugauk. 

ela ke takua kumua mesa' penawamiki' 
sola Puang Allataala, apa te'da tatuo 
situru' pakkaeloran-Na, manassa 
mangnguragaki' sanga te'da taturu' 
pangngajaran tongan. 

7 Apa ia ke tuoki' situru' pakkaeloran-Na 
Puang Allataala, mesa' penawamiki' 
sola padanta' tomatappa', anna ia to 
rara-Na Puang Isa, Anak Allataala, 
mpemaceroiki' jio mai sininna dosata'. 

8Ja ke mangkadaki' kumua te'da 
tamadosa, nnuragaki' kaleta' na te'da 
too taingaranni to katonganan. 

9 Apa ia ke taakuii to dosata' lako Puang 
Allataala to maruruh, la nadampanganki', 
na la napemaceroi tooki' jio mai sininna 
panggaukan tangmelota', susi to apa 
mangka napau. 

10 Apa ia ke mangkadaki' kumua te'da 
tamadosa, butung tasangai kumua 
mangnguragai to Puang Allataala na 
te'da taparinawai to kadan-Na. 

2 1 Fe, tokupuanak! Kuukiran kamu' 

tee kukua nadanggi' mipugauk dosa. 
Apa ia ke denni tompugauk dosa, denmo 
to mpangkadananki' jio olo-Na Puang 


1 YOHANES 2.2-7 3 


Allataala, Iamo Puang Isa Almaseh to 
maruruh. 

2 Tamo karoba to mpasikalinoki' Puang 
Allataala anna wa'ding ndampanganki' to 
tomadosa. Na te'da na kita' manda, apa 
moi sininna tolino. 

31a ke nturu'ki' parenta-Na Puang 
Allataala, iamo tandana kumua 
nnissenmiki' Puang Allataala. 

#4Topangnguraga na tote'da naampui 
katonganan to tomangkada kumua, 
"Nnissenna' Puang Allataala", apa te'da 
naturu'i to parenta-Na. 

> Apa ia to tonturu' kadan-Na Puang 
Allataala, iamo mpakamoja' tongan 
Puang Allataala. Iamo tandana kumua 
mesa' penawamiki' sola Puang Allataala. 

SJa to tomangkada kumua, "Mesa' 
penawana' sola Puang Allataala", la 
naturu' to sipa'na Almaseh. 

7Ee, tomala'bihku' to kupakamoja'! 

Ia tee kuuki', tangngiara parenta baru. 
Parenta masaimo tee, to mangkamo 
dipangpeissenan lako kamu' tommimane' 
matappa' lako Puang Isa. Ia joo parenta 
iamo to mangkamo misa'ding kumua la 
sipakamoja 'ki'. 

8 Apa moi nasusi joo, wa'ding too dikua 
parenta baru, nasaba' Almasehmora 
to mpugaukki mipugauk todai. Susimi 
joo, nasaba' te'damo minnewa Puang 
Allataala na mangpamulamo kamu' 
nturu' pakkaeloran-Na Puang. 

“Ta to mangkada kumua, "Nturu'na' 
pakkaeloran-Na Puang Allataala", apa 
ngkaba'ci unapa padanna tomatappa', 
te'dapa nanturu' pakkaeloran-Na Puang 
Allataala. 

101a to tompakamoja' padanna 
tomatappa', nturu'mo pakkaeloran-Na 
Puang Allataala, na te'da napugaukki 
to la mpamapa'dik penawan-Na Puang 
Allataala. 

11 Apa tomadosapa to tongkaba'ci 
padanna tomatappa'. Te'dapa naturu' 
pakkaeloran-Na Puang Allataala, na te'da 
too naissenni umbo nanii la mangnguju, 
nasaba' napabutai kuasa dosa to mata 
penawanna. 

12 Fe, kamu' to anak! Kuukiran kamu' 
tee, nasaba' didampanganmo kamu' 
sanga kamatean-Na Puang Isa Almaseh. 

13 Fe, kamu' to ambe'! Kuukiran kamu' 
tee, nasaba' miissenmo to Puang Isa 
Almaseh to denmo mammula jiona mai. 

Ee, kamu' tomalolle'! Kuukiran kamu' 
tee, nasaba' mangkamo kamu' ntaloi 
Ballisi'. 

14 Fe, kamu' to anak! Kuukiran kamu' 
tee, nasaba' miissenmo to Ambe', Puang 
Allataala. Ee, kamu' to ambe'! Kuukiran 
kamu' tee, nasaba' miissenmo to Kada 
mangpatuo to denmo mammula jiona 
mai. Ee, kamu' tomalolle'! Kuukiran 
kamu' tee, nasaba' matappa' tonganmo 
kamu', miparinawai to kadan-Na Puang 
Allataala, ammitaloimi to Ballisi'. 

15 Danggi' mipangbuda-budai to ewanan 
lan lino. Danggi' too mikaula'-ula' lako 
cara tuona to tolino to tangnturu' Puang 
Allataala, nasaba' ia ke susii joo, te'damo 
mikullei mpakamoja' Puang Allataala. 

16 Sininna joo, susinna kamadoangan 
penawa, kamadoangan nnampui sininna 
to dikita, kamatampoan, te'da napole jio 
mai Puang Allataala apa pole jio ngasan 
mai tolino, to tangnturu' Puang Allataala. 

17 Ia to lino sola issinna to takadoangngi 
la lanynya' ngasan. Apa ia to tompugauk 
pakkaeloran-Na Puang Allataala la tuo 
melo te'da cappa'na. 

18 Fe, tokupuanak! La Kiama'mi lino. 
Mangkamo kamu' dipauan kumua la 

ratumi to tonnewa Almaseh, na budamo 
to mpapajan kalena tee too. Iamo 
tandana kumua la Kiama'mi lino. 

19Ta to tonnewa Almaseh solata' jolona, 
apa sitonganna tangngia solata'. Ia ke 
solata'i, tantu torro unapi ssolanki'. Apa 
messarakki jio mai kita', anna manassa 
kumua moi mesa' jio mai tuu lako tau 
tangngia solata'. 

20 Apa naparatuanmo kamu' Puang 
Isa to Roh Allataala. Iamo joo mipada 
nnissenni to pangngajaran tongan. 

21 Jaji kuukiran kamu' tee sura' te'da 
kumua tangmiissenpi to pangngajaran 
tongan, apa sibalikannari. Miissen 
toomo kumua te'da pangnguraga lan joo 
pangngajaran tongan. 

22 Indara topangnguraga? Ia to 
tokumua tangngia Raja Mangpasalama' 
to Puang Isa, to nasua Ambe', Puang 
Allataala. Ia to tokumua susi joo, 
tonnewa ia Almaseh, nasaba' te'da 
natarimai to Ambe' sola Anak. 

23Ta to tote'da natarimai to Anak, 
battuananna te'da too natarimai 
to Ambe'. Ia tontarimai to Anak, 
battuananna natarima tooi to Ambe'. 

24 Tamo joo na ia to pangngajaran 
tongan to mangkamo misa'ding 
mammulammi matappa', la miingaran 
melo lan penawammi. Ia ke miingaran 
meloi, la da'tan kamu' mesa' penawa 
sola Anak na Ambe', 

25 sanga ia to nabasse Almaseh lako 
kita', iamo to katuoan melo te'da 
cappa'na. 

26 Kuukiran kamu' tee sura', nasaba' 
den tau mpengkulle-kulleii la mpalao 
sala kamu'. 

27 Apa ia to kamu', naparatuanmo 
kamu' Almaseh to Roh Allataala to 
torro lan penawammi. Te'da miparallu 
naajahhi tolaen, nasaba' Ia bang unamo 
nnajahhi kamu' to sininna apa. Na 
tongan ngasan to naajaran kamu', 
tangngia pangnguraga. Iamo joo, 
la da'tan kamu' mesa' penawa sola 
Almaseh, susi to naajaran kamu' Roh 
Allataala. 

28 Fe, tokupuanak! La da'tan kamu' 
mesa' penawa sola Almaseh, anna ia 
ke ratu pole'mi, baraniki' sioloan, te'da 
tamembuni sanga masiri'ki'. 

29 Miissenmo kumua, ia to Almaseh 
nturu' pakkaeloran-Na Puang Allataala. 

Iamo joo la parallu too miissen kumua ia 
to tonturu' pakkaeloran-Na, napuanak 
Puang Allataala. 
3 1 Liwa' pangpakamoja'-Na to Ambe', 
Puang Allataala, na napuanakmiki'. 
Nang tongan kumua anakkanaki' Puang 
Allataala. Te'da naissenni tolino to 
tangnturu' Puang, kumua anakkanaki' 
Puang Allataala, nasaba' te'da too 
naissenni to Puang Allataala. 

2 Fe, tomala'bihku' to kupakamoja'! Ia 
tee too napuanakmiki' Puang Allataala. Ia 
ke ratu pole'mi Puang Isa tangnadete'pa 
tangngahta' kumua la matumbariki', 
apa moi nasusi joo taissen kumua ia 
joo wattu, la susimiki', nasaba' la takitai 
kumua matumba sitonganna to Puang 
Isa. 

3Ia ngasan to tontajan karatuan-Na 
pole' Almaseh njagai kalena nada'tan 
tangmadosa susi Puang Isa tangmadosa. 

“Ia to tompugauk dosa, ntengkai 
parenta-Na Puang Allataala, nasaba' 
ia ke ditengkai to parenta-Na Puang 
Allataala, iamo disanga dosa. 

> Miissen kumua ratumi Puang Isa la 
ndampangan tolino. Na miissen too 
kumua tangmadosa to Almaseh. 

SJamo joo, ia to tomesa' penawamo 
sola Almaseh, te'damo napugauk tarruh 
dosa. Na ia to tompugauk tarruh dosa, 
te'dapa nakitai na te'da toopa naissenni 
to Almaseh. 

7Ee, tokupuanak! Danggi' lalo naden 
tau mieloran la mpalao sala kamu'. 
Tomelo to nturu' pakkaeloran-Na Puang 
Allataala, susi Almaseh. 

8Ja to tompugauk tarruh dosa, 
napuanak Ballisi', nasaba' ia to Ballisi' 
iamo garonto'na dosa mammula jiona 
mai. Iami joo naratumo to Anak Allataala 
la ssabu'ii to jamanna joo Ballisi'. 

9 Ta to tonapuanakmo Puang Allataala, 
te'damo napugauk tarruh dosa, nasaba' 
sipa'-Na Puang Allataala torro lan 
penawanna. Te'damo napugauk tarruh 
dosa, nasaba' napuanakmi Puang 
Allataala. 

10 Inda-inda to te'da nampugauk 
pakkaeloran-Na Puang Allataala 
ba'tu te'da nampakamoja' padanna 
tomatappa', te'da napuanakki Puang 
Allataala. Iamo joo mpamanassai indara 
to napuanak Puang Allataala na inda to 
napuanak Ballisi'. 

illa tommimane' matappa' lako 
Almaseh dipauanmo kamu' tee 
pangngajah kumua, la sipakamoja'ki'. 

12 Te'da tawa'ding susi Kain nturu' 
pakkaeloranna Ballisi' arannai mbuno 
Habel adinna. Ciapari nabunoi Kain to 
adinna? Nasaba' meloi to panggaukanna 
adinna, na gaja' ia to panggaukanna 
Kain. 

13 Fe, tokupusile'to! Danggi' 
mijangngah, ke nakaba'ci kamu' 
tolino to tangnturu' Puang Allataala. 

141a ke mpakamoja'ki' padanta' 
tomatappa', taissen kumua te'damo 
nakuasaiki' kuasa kamatean, apa 
ntarimamiki' katuoan melo te'da 
cappa'na. Na ia to tote'da napakamoja' 
tolaen, tonakuasaipa ia kuasa kamatean. 

15 Topabuno to tote'da napakamoja' 
padanna tomatappa'. Miissen kumua ia 
to topabuno te'da nannampui katuoan 
melo te'da cappa'na. 

16 Mpangbenmo sunga'-Na Almaseh 
ssulle sunga'ta'. lamo joo taissenni 
kumua, la matumba todai carata' la 
mpakamoja' tolaen. Jaji la mpangben 
todaki' sunga'ta' ssulle sunga'na 
padanta' tomatappa'. 

17 Ja ke denni toganna'-ganna' una 
to apa naampui, nakitai to padanna 
tomatappa' te'da bang dikka' apanna, 
apa te'da natulungngi, te'da nawa'ding 
la ssanga kalena kumua tompakamoja' 
Puang Allataala. 

18 Fe, tokupuanak! Danggi' na jio 
mandara timu, ba'tu kadanta' mandara 
to pangpakamoja'. Apa nang la 
mangpakamoja' tonganki', to pajan jio 
panggaukanta'. 

19Ta ke tapakamoja'i to padanta' 
tomatappa', iamo tandana kumua 
napuanakmiki' Puang Allataala. Jaji 
moi tasala situru' tangngahta', te'da 
taparallu malaja' jio olo-Na, nasaba' 
taissen kumua la'bi natandaiki' Puang, 
sanga Ia nnissenni to sininna apa. 

20 (3:19) 

21 Fe, tomala'bihku' to kupakamoja'! 
Ianna te'da tasala situru' tangngahta', 
la baraniki' massambajang lako Puang 
Allataala. 

22 Na apa to tapeta'da lako Ia, 
nabenki', nasaba' nturu'ki' parenta-Na 
na tapugauk too to apa napumasannang 
penawan-Na. 


1 YOHANES 3.23-4.3 12 


23 Tamo tee to parenta-Na kumua, 

la matappa'ki' lako Anak, Puang Isa 
Almaseh, sola la sipakamoja'ki', susi to 
mangkamo nasuanki' Almaseh. 

241a ngasan to tonturu' parenta-Na 
Puang Allataala, mesa' penawami sola 
Puang Allataala, na Puang Allataala 
mesa' penawa too sola ia. Na taissen 
kumua Puang Allataala mesa' penawa 
sola kita', sanga mangkamiki' naben Roh 
Allataala. 

4 1 Fe, tomala'bihku' to kupakamoja'! 

Danggi' mikatappa'i ngasan bangngi 

to tomangngaku nnampui Roh Allataala, 
apa pemanassai jolo' kumua Roh 
Allataala tonganmoraka to naampui, 
ba'tu tangngiaraka. Nasaba' budamo 
nabi tangtongan male bang Ilelei tondok. 

2 Susi tee carami la nnissenni kumua 
Roh Allataala tonganraka ba'tu 
tangngiaraka. Ia to tonnakui kumua 
mentolinomo to Puang Isa Almaseh, 
iamo to nnampui Roh Allataala. 

3Apa ia to totangnnakuii to Puang 
Isa susi joo, iamo totangnnampui Roh 
Allataala. Ia joo tau nnampui roh jio 
mai to tonnewa Almaseh. Misa'dingmo 


1 YOHANES 4.4-7 13 


kumua la ratu joo roh, nadenmo lan lino 
tee too. 

“Ee, tokupuanak! Ia to kamu', 
napuanakmo kamu' Puang Allataala. 
Mangkamo kamu' ntaloi joo nabi 
tangtongan, nasaba' la'bi makuasa to 
Roh Allataala miampui na ia to roh 
naampui to tonnewa Puang Allataala. 

“Ja to nabi tangtongan torro lan lino na 
mpangngajaran pangngajaran to te'da 
napole jio mai Puang Allataala, na ia to 
tolino tangnturu' Puang Allataala naturu'i 
joo pangngajaranna. 

6 Apa ia to kita' napuanakmiki' 

Puang Allataala. Na ia to tonnissen 
Puang Allataala napesa'dingngi to 
pangngajahta'. Na ia to tote'da 
napuanakki Puang Allataala, te'da 
napesa'dingngiki'. Susimi joo carata' 
nnissenni, matumba sisalanna to 
tonnampui Roh mpamanassai to 
katonganan, na ia to nnampui roh 
mangpalao sala. 

7 Ee, tomala'bihku' to kupakamoja'! 
Sipakamoja'ki', nasaba' pole jio mai 
Puang Allataala to pangpakamoja'. 

Na ia to tomangpakamoja' napuanak 

Puang Allataala, na tonnissen too Puang 
Allataala. 

8Ja to totangmangpakamoja' 
tangnnissen Puang Allataala, nasaba' 
mangpakamoja' ia to Puang Allataala. 

9 Napamanassa Puang Allataala kumua 
napakamoja'ki' tonna suai to Anak 
Tungga'-Na mentama lino, antaampa' 
katuoan melo te'da cappa'na pole jio mai 
joo Anak Tungga'. 

101amo tee to pangpakamoja'. Te'da 
na kita' mpakamoja' Puang Allataala, 
apa lara mpakamoja'ki', nasuai to Anak 
menjaji karoba mpasikalinoki' Puang 
Allataala anna wa'ding ndampanganki' to 
tomadosa. 

11 Fe, tomala'bihku' to kupakamoja'! Ia 
ke susimi joo kumua gaja napakamoja'ki' 
Puang Allataala, jaji moi kita' Ia 
sipakamoja' todaki'. 

1? Moi mesa' tau te'da ngkita Puang 
Allataala. Apa ia ke sipakamoja'ki', 
da'tanni Puang Allataala mesa' penawa 
sola kita', taperasai tonganni to 
pangpakamoja'-Na. 

13 Mangkami Puang Allataala 
mparatuanki' to Roh Allataala. 

Iamo tanii nnissenni kumua da'tanmiki' 

mesa' penawa sola Puang Allataala, na 
Puang Allataala da'tan mesa' penawa 
sola kita". 

14 Kikitamo kami' na kipangpeissenan 
toomo kumua nasuami Ambe' Puang 
Allataala mentolino to Anak Allataala 
anna pasalama'i to tolino. 

15 Inda-inda to nnakuii kumua Anak 
Allataala to Puang Isa, ia to Puang 
Allataala da'tan mesa' penawa sola joo 
tau, na ia da'tan mesa' penawa sola 
Puang Allataala. 

16 Taissen sola takatappa'i kumua 
napakamoja'ki' Puang Allataala. 
Mangpakamoja' to Puang Allataala. Ia 
to toda'tan mangpakamoja', da'tan too 
mesa' penawa sola Puang Allataala, na 
Puang Allataala da'tan mesa' penawa 
sola ia. 

1 la ke mangkaki' mperasai 
pangpakamoja'-Na Puang Allataala, 
baranimiki' mangngolo lako Puang 
Allataala ke Kiama'mi lino. La nnampuiki' 
kabaranian, nasaba' ia to sipa'ta' lan lino 
susi sipa'-Na Almaseh. 

181a to tomangka mperasai 
pangpakamoja'-Na Puang Allataala, 
te'da naissenni to disanga malaja', 

nasaba' ia to pangpakamoja' nta'dei 
to kamalajatan. Jaji, ia ke malaja'ki' 
kumua la nasessaki' Puang Allataala 
ke Kiama'mi lino, battuananna kumua 
te'dapa taperasai pangpakamoja'-Na 
Puang Allataala. 

19 Mangpakamoja'ki', nasaba' 
napakamoja'ki' Puang Allataala. 

20 Pangnguraga to tau ke nakua, 
"Mpakamoja'na' Puang Allataala", apa 
te'da napakamoja' padanna tomatappa'. 
Nasaba' ia pole'raka la napakamoja' to 
Puang Allataala to te'da nakitai, na ia to 
padanna tomatappa' to nakita na te'da 
napakamoja'i. 

21 Jaji, ia to tompakamoja' Puang 
Allataala, la mpakamoja' too padanna 
tomatappa'. Iamo joo napangparentan 
Almaseh lako kita'. 

5 lTa to tongkatappa'ii kumua Raja 
Mangpasalama' to Puang Isa, 

napuanak Puang Allataala. Na ia 

to tompakamoja' to mangpuanak, 

napakamoja' too to dipuanak. 

2Tamo tee tandana tanii nnissenni 
kumua mpakamoja'ki' to napuanak 
Puang Allataala, ke tapakamoja'i 


1 YOHANES 5.3-8 17 


to Puang Allataala, antaturu'i to 
parenta-Na. 

3Mpakamoja' Puang Allataala 
battuananna nturu' parenta-Na. Na ia to 
parenta-Na te'dara masussa dituru', 

4sanga ia to tonapuanakmo Puang 
Allataala mangkamo ntaloi kuasanna 
tolino to tangnturu' Puang Allataala. Ia to 
tapake ntaloii, iamo to kamatapparanta'. 

> Te'da tau ngkullei ntaloi kuasanna 
tolino to tangnturu' Puang Allataala, ke 
te'da nakatappa'i kumua Anak Allataala 
to Puang Isa. 

61a to Puang Isa Almaseh nasuai Puang 
Allataala mentolino. Najio'i Nabi Yahya 
mpake wai, na ia to rara-Na lolong, 
tonna dipampang jao kaju sitamben. 
Jaji manassa kumua mentolinomo to 
Puang Isa Almaseh, Anak Allataala. Ia 
to mpamanassai te'da na ia manda to 
pangjioran-Na, apa moi kamatean-Na. 
Moi Roh Allataala mpau tooi kumua 
mentolinomo to Puang Isa Almaseh, na 
taissen kumua te'da namangnguraga. 

7 Jaji tallura to mpamanassai kumua 
mentolinomo to Puang Isa Almaseh, 

8 jamo to Roh Allataala, wai to dipake 
njio'i, na rara-Na to lolong. Ia tee 


1 YOHANES 5.9-13 18 


tallu sangrupara mpamanassai, iamo 
to kumua mentolinomo to Puang Isa 
Almaseh. 

9 Takatappa'i to apa napau tau, apa 
la'bi dikatappa'i pole'pa to apa napau 
Puang Allataala. Iamo joo la takatappa'i 
to mangka napau Puang Allataala kumua 
mentolinomo to Anak Allataala. 

101a to tomatappa' lako Anak Allataala 
natarimamo to apa napau Puang 
Allataala. Apa ia to tote'da nakatappa'i 
Puang Allataala, padai tossanga 
pangnguragai to Puang Allataala, 
nasaba' te'da nakatappa'ii to apa napau 
mpatui to Anak Allataala. 

11 Tamo tee to napau Puang Allataala: 
mangkamiki' naben Puang Allataala 
katuoan melo te'da cappa'na, na ia tee 
katuoan jio manda mai Anak Allataala 
tanii ntarimai. 

121a to tomesa' penawamo sola Anak 
Allataala, iamo tonnampumi joo katuoan. 
Na ia to te'da na mesa' penawa sola joo 
Anak, te'da naampui joo katuoan. 

13 Kuuki'i tee lako kamu' tomatappa' 
lako Anak Allataala, ammiissenni kumua, 
miampuimo to katuoan melo te'da 
cappa'na. 


1 YOHANES 5.14-18 19 


14 Tabarani massambajang lako 
Puang Allataala, nasaba' takatappa'i 
kumua natarimamo to peta'danta' moi 
apa tapeta'da, ke tapeta'dai situru' 
pakkaeloran-Na. 

15Na ia ke taissenni kumua 
napesa'dingngi ke meta'da tulungki', 
iamo joo la taissen too kumua la nabenki' 
apa to tapeta'da lako kale-Na. 

16 Ta ke mikitai to padammi tomatappa' 
mpugauk dosa, la massambajang 
kamu' lako Puang Allataala, anna 
benni katuoan melo te'da cappa'na. Ia 
tee, ia mandara kupau to dosa te'da 
namparatu pangsessa te'da cappa'na. 
Apa den dosa to mparatu pangsessa 
te'da cappa'na. Na ia joo te'da kusua 
kamu' mpassambajanganni lako Puang 
Allataala. 

17 Ia ngasan to panggaukan tangmelo 
disanga dosa, apa den dosa to te'da 
namparatu pangsessa te'da cappa'na. 

18 Taissen kumua sininna to 
napuanakmo Puang Allataala te'damo 
napugauk tarruh dosa, na te'da toomo 
nakullei Ballisi' mpugaukki moi apa 
lako kalena, nasaba' naampaimo Anak 
Allataala. 


1 YOHANES 5.19-21 20 


19 Taissen kumua napuanakmiki' Puang 
Allataala, moi nakuasaii Ballisi' to tolino 
tangnturu' Puang Allataala. 

20 Taissenmo kumua mangkamo 
mentolino to Anak Allataala na mangka 
toomo mbenki' kapaissenan, antawa'ding 
nnissenni indara to Puang tongan. Mesa' 
penawamiki' sola Puang Allataala 
tongan, sanga mesa' penawamiki' sola 
Anak Allataala, Puang Isa Almaseh. Iamo 
Puang Allataala tongan, to mpangben 
katuoan melo te'da cappa'na. 

21 Fe, tokupuanak! Danggi' misompai to 
dewata. Padamo jolo' too. 


2 Yohanes 


1 1 Tomala'bihku' to kupuindo' sintong 
anak! Indo' to napileimo Puang 
Allataala, na anakkami to kupakamoja' 
tongan. Na te'da na aku' manda, apa ia 
ngasan to tau nnissenmo pangngajaran 
tongan mpakamoja' too kamu', sanga 
matappa' kamu' lako joo pangngajaran 
tongan ammituru' tarruhhi. Aku' Yahya 
mesa' pekaamberan jamaa nnuki'i tee 
sura'. 

2 (1:1) 

3Dennaa upa' nabarakka'iki' nakamasei 
tooki' Ambe' Puang Allataala sola 
Puangta' Puang Isa Almaseh, Anak 
Allataala, nabenki' kamasannangan, 
antaissenni to pangngajaran tongan 
tasipakamoja' too. 

“Ee, indo"! Gaja riona' tongkusa'dingngi 
kumua den anakkana indo' da'tan nturu' 
pangngajaran-Na Puang Allataala, susi 
to mangkamo naparentanki' Puang. 

> Ee, indo'! Meta'dana' la sipakamoja'ki' 
sola ngasan. Ia tee kuuki', tangngia 


2 YOHANES 1.6-10 2 


parenta baru, apa mangkamiki' dipauan 
tontamane' matappa' lako Puang Isa. 

6 Sipakamoja' battuananna nturu'miki' 
parenta-Na Puang Allataala. Na ia 
to parenta misa'dingmo tommimane' 
matappa', iamo to kumua la da'tan 
kamu' sipakamoja'. 

7 Buda tompalao sala tau male bang 
Ilelei tondok. Ia tuu lako tau te'da naakuii 
kumua mentolinomo to Puang Isa. Ia to 
mangkada susi joo, tompalao sala tau na 
tonnewa Almaseh. 

8Iamo joo mijagai meloi to apa 
kipengkulleimo mpugaukki ammida'tan 
matappa' lako Puang Isa. Ia ke te'damo 
mimatappa', te'da milannampa' katuoan 
melo te'da cappa'na jio mai Puang 
Allataala. 

9 Ta to tocia' ngkatappa'i pangngajaran- 
Na Almaseh apa nakabudairi to 
pangngajaran laen, te'da ia namesa' 
penawa sola Puang Allataala. Apa ia 
to toda'tan nturu' pangngajaran-Na 
Almaseh, mesa' penawa ia sola Ambe' 
na Anak. 

10 Jaji, ia ke demni tau ratu, na 
te'da na pangngajaran-Na Almaseh 


2 YOHANES 1.11-13 3 


napangpangngajaran, danggi' mitarimai 
mentama bolami, na danggi' too ssuju'i. 

11 Ta to tossuju'i to tosusi joo, padai 
tonturu' todai to panggaukan gaja'na. 

1? Gaja budapa to parallu la kupauan 
kamu', apa mbai la'bi melo ke danggi' 
omo nadiuki'. Ia ke den naeloranna' 
Puang la malena' mati', tasipangkada- 
kada antamario tongan. 

13 Massallang todai to anakkuremi jio 
mai sile'tomi baine, to napilei toomo 
Puang Allataala. Padamo jolo' too. 


3 Yohanes 


1 1 Ee, tomala'bihku' Gayus to 
kupakamoja'! Aku' Yahya, mesa' 
pekaamberan jamaa nnuki'i tee sura' 
lako iko to kupakamoja' tongan. 

2 Fe, tokupakamoja'! Massambajangna' 
ammumalagah-lagah bang na te'da 
apa mukasussai, susi too penawammu 
masannang. 

3Den ba'tu pira-pira padanta' 
tomatappa' ratu inde', na gaja 
sannangna' ssa'dingngi tonna curitai 
kumua da'tanko matappa' lako Puang 
Allataala ammuturu' tarruhhi to 
pangngajaran-Na. 

“Tamo kaminang kupumasannang, ke 
kusa'dingngi karebanna to kupuanak 
kumua nturu' ngasan unai pangngajaran- 
Na Puang Allataala. 

> Fe, tokupakamoja'! Liwa'mo budanna 
to pangtulungmu lako padanta' 
tomatappa', moi to tote'dapa muissenni. 

SJa joo tau mangka mpaui lako jamaa 
inde' kumua mupakamoja'i. Melo ke 
da'tanko ntulungngi susi sipato'na 


3 YOHANES 1.7-11 2 


taun-Na Puang Allataala ditulung, 
nawa'ding mpatarruh kalingkanna. 

7 Nasaba' malemo mpangpeissenan 
pangngajaran-Na Almaseh, nacia'i 
ntarima pangtulungan jio mai tote'da 
naissen Puang Allataala. 

8 Tamo joo kita'ra la ntulungngi to 
padanta' tomatappa' to susi joo. Ia ke 
tatulungngi, padamiki' toturu' todamo 
mpangpeissenan pangngajaran tongan 
jio mai Puang Allataala. 

9 Mangkamo' ngkiringanni sura' mati' 
to jamaa, apa ia to Diotrefes to 
madoang menjaji puanggawa, cia'i 
mpesa'dingngina'. 

10 Ratupa' mati', kupau ngasanni 
to panggaukan gaja'na, iamo to 
naanggasankan kada. Te'da na ia manda 
joo, apa ia tonna ratu to padanta' 
tomatappa', cia'i ntarimai, kannori 
naanggai to tau madoang ntarimai, 
napasunni lan mai jamaa. 

11 Fe, tokupakamoja'! Danggi' muturu'i 
to apa tangmelo, apa iara to melona. Ia 
to tompugaukki to melona, taun-Na ia 
Puang Allataala. Apa ia to tompugaukki 
to tangmelona, to tangnnissenpa ia 
Puang Allataala. 


3 YOHANES 1.12-14 3 


12 Ia to Demetrius napau melo ngasan 
tau, moi Puang Allataala mpau melo 
tooi. Na moi kami' kipau melo too, na 
muissen kumua tongan to apa kipau. 

13 Gaja budapa to parallu la kupauanko, 
apa mbai la'bi melo ke danggi' omo 
nadiuki'. 

14 Ja ke naeloranna' Puang la madoi'na' 
ssikitanko tasipangkada-kada. (1-15) 
Dennaa upa' nabenko Puang Allataala 
kamasannangan. Massallangngi to 
padanta' tomatappa' inde'. Sallangku' 
mati' padanta' tomatappa' to musolan 
iti'. Padamo jolo' too. 


Yudas 


1 1 Fe, tomala'bihku' sola ngasan, 
todipilei na tonapakamoja' tarruh 
Ambe' Puang Allataala! Naampai kamu' 
saratun-Na pole' Puang Isa Almaseh. 
Aku' Yudas sile'tona Yakub, tonasua 
Puang Isa Almaseh, ngkiringan kamu' 
tee sura". 

2 Dennaa upa' naben kamu' Puang 
Allataala sabuda-budanna kamamasean, 
kamasannangan na pangpakamoja'. 

3Fe, tomala'bihku' to kupakamoja'! 

Ia to pattujungku' nnukiran kamu' 
sura', iamo to la mpaui to kasalamatan 
tatarimamo. Apa kukita tee too, 

la'bi paralluna' mpangngingaran 

kamu' lan tee sura'ku', ammitatta' 
mpangngewai pangngajaran tongan. 

Ia joo pangngajaran pissenri Puang 
Allataala mpabarakkannii to umma'-Na. 
4Gaja parallu joo, nasaba' denmo guru 
tangtongan mentama buni tangnga- 
tangngami. Nakua kumua, "Pada-padaki' 
tomatappa'", apa sitonganna cia'i 
mengkaturu' lako Puang Allataala. 


YUDAS 1.5-6 2 


Nakua too kumua, "Wa'ding bangki' 
manggauk sala situru' pakkaeloran 
penawanta', sanga mangpakamoja' to 
Puang Allataala." Iamo carana mbalik 
salai to pangngajaran pangpakamoja'-Na 
Puang Allataala. Te'da too natarimai to 
Puang Isa Almaseh kumua Ia manda 
mesa-mesanna Puangta' to makuasa. Ia 
joo guru tangtongan la nasessa Puang 
Allataala, sanga napau jolo nabi tonna 
anu' to pangcalla napattantumo Puang 
Allataala la nalolongan to tau susi joo. 

5Madoangra' mpangngingaran kamu', 
moi miissen ngasanmo tee, kumua 
nasessa Puang Allataala to tompugauk 
kagajatan. Ia tonna anu' napasalama' 
Puang Allataala to to-Yahudi jio mai 
tana Mesir. Apa undinna den to tau cia' 
matappa' anna rabunnii Puang Allataala 
jio padang pallawangan. 

SIngaran tooi to malaeka' tonna 
anu'. Den ba'tu pira-pira malaeka' 
cia' ntarimai to kuasa nabenni Puang 
Allataala, nasalaii to ngenanna jao 
suruga. Narantei Puang Allataala joo 
malaeka' te'da cappa'na, napatamai 
pangtarungkuan kaminang malillin 


YUDAS 1.7-9 3 


sanadete'na Kiama' to lino to nanii Puang 
Allataala rra'tah kara-karana. 

7Ingaran tooi to tau torro jio kota 
Sodom na Gomora, sola tau jio kota 
mengguririkkina, napugauk todai susi 
to napugauk joo malaeka'. Ia tuu lako 
tau manggauk sala, nakabudai sigauk 
sala padanna muane ba'tu padanna 
baine, anna rabunnii Puang Allataala 
joo kota nakandei api sola to tau torro 
lan. Ia joo pangsessa susi joo menjaji 
pangpakainga' lako sininna tau, sanga 
susii to sessana api naraka dukku te'da 
cappa'na. 

8Moi nasessa Puang Allataala to 
tompugauk kagajatan tonna anu', apa 
gaja' unapi to sipa'na tuu lako guru 
tangtongan tee too. Mangnawa-nawa 
bang too ntangngah kagajatan, anna 
carepai bang too batang kalena, nakita 
majiong bang too to kuasan-Na Puang 
Allataala, nacapa'-capa' bang tooi to 
sininna malaeka' mala'bih jao suruga. 

? Moi Mikhael, to puanggawana 
malaeka' jao suruga, te'da napugaukki 
SUSI joo. Ia tonna sisakka sola Ballisi' 
ssialaii batang rabukkuna Nabi Musa, 
te'da nabarani Mikhael mpasalai ba'tu 


YUDAS 1.10-12 4 


ncapa'-capa'i to Ballisi'. Nakua mandara 
Mikhael, "Na Puang Allataalamora 
nggarra'ko." 

10 Apa ia joo guru tangtongan ncapa'i 
to apa tangnaissen. Kabiasanna bangra 
nnissenni mangpugauk susi to olok-olok 
to te'da namangtangngah. Na ia to 
sipa'na susi joo la napumasolang. 

11 Macilaka ngasanni! Mpugaukki 
kagajatan susi to napugauk Kain. 
Mpugauk tooi dosa susi to napugauk 
Bileam, nasaba' madoang bangri kesaro. 
Dirabunnii nasaba' nnewai Puang 
Allataala susi to napugauk Korah tonna 
anu'. 

12 Te'da namelo sipa'na tuu lako guru 
tangtongan. Ia ke kumande kamu' 
sola lan kasirempunanmi, liwa' maullak 
tuu lako tau na tangnnissen siri'. 
Mpangngundaran mesa kalena, te'da 
naingaranni kumua denpa tau laen. Ia 
tuu lako tau susii saleu' makase nairi' 
angin apa te'da nampaden uran. Susi 
tooigaronto' kaju te'da namembua, moi 
nawattunnamo la membua. Susi tooi 
garonto' kaju mangkamo direbu' sintong 
waka' namate. 


YUDAS 1.13-18 5 


13Susi tooi bombang liwa' tonggo 
jiong tasik mangkambura carepa, 
nasaba' pajan bangmo to panggaukan 
mesirisanna. Susi tooi bintuin liu lako 
liu jio mai, apa napasadianmo Puang 
Allataala ngenan kaminang malillin te'da 
cappa'na. 

14 Den kadanna Nabi Henokh tonna anu' 
mpau joloi tee mai guru tangtongan. Ia 
joo Nabi Henokh to mangpempitu jio 
mai Nabi Adam. Nakua kumua, "Kitai! 
La ratui Puang sola massa'bu-sa'bu 
malaeka'-Na. 

15|a ratui rra'tah kara-karana sininna 
tolino. La nacallai to togaja' nasaba' 
panggaukan gaja'na sola pangcapa'na 
lako Puang." 

16 Ja joo guru tangtongan mangnuku- 
nuku tarruh, namangpasala bang. 

Pada nturu' bangri kamadoangan 

gaja na. Matampo ncuritai to sininna apa 
napugauk. Nasedei to tau laen nakua 
anna kesaro. 

17 Fe, tomala'bihku' to kupakamoja'! 
Ingaranni to apa mangka napau jolomo 
rasulu'-Na Puangta' Puang Isa Almaseh. 

18 Napauan jolomo kamu' kumua, 
ianna la Kiama'mo lino, buda tau la 


YUDAS 1.19-23 6 


ncapa'-capa' kamu'. Ia tuu lako tau 
nturu' punala bang kamadoangan 
gaja'na, teda namengkaturu' lako Puang 
Allataala. 

19Ta tuu lako tau mpaden buda 
kasisakkan lan tangnga-tangngana 
tomatappa'. Ia to napugauk tangngia 
pangpatujun-Na Roh Allataala, apa 
kamadoangan gaja'na bang ia. 

20 Fe, tomala'bihku' to kupakamoja'! 
la to pangngajaran-Na Puang 
Allataala la mipake sipamasumanga' 
ammisamatappa'-tappa'na lako Puang 
Allataala. Na la massambajang kamu' 
situru' pangpatujun-Na Roh Allataala. 

21 La miissen kumua napakamoja' 
kamu' Puang Allataala. Iamo joo 
majaga kamu', danggi' mipatorroi joo 
pangpakamoja'-Na. La ntajan kamu' 
kamamasean to la naben kamu' Puangta 
Puang Isa Almaseh. Ia to la naben kamu', 
iamo katuoan melo te'da cappa'na. 

22 La mikamasei to tau to te'damo 
nakanassai kumua tonganraka joo 
nakatappa'i. 

23 Na ia ke den tau te'damo namatappa', 
la mipatuju rampa' pole'i anna 
dipasalama'. Iamo joo padami to mirui'i 


YUDAS 1.24-25 7 


lan mai api naraka. Na ia ke den 

tooi tau to nturu' bang kamadoangan 
penawanna, kamaseii. Apa la majaga 
kamu', danggi' mipugauk toda dosa. 
Pakamoja'i to tomadosa, apa kaba'cii to 
dosana, pasusii pakean carepa. 

24 Pujii to Puang Allataala, nasaba' 
makuasa nnampai kamu', ammitatta' 
matappa', na te'da caccami, 
mimasannang too sanggemmi 
mangngolo lako Ia to torro lan 
kamala'biran-Na. 

25Tag manda mesa-mesanna Puang 
Allataala, to mpasalama'ki' nasaba' 
kamatean-Na Puangta' Puang Isa 
Almaseh. Iamo Puang Allataala to 
mala'bih, matongko, mawatang na 
makuasa mammula jiona mai, tee too, 
na te'da cappa'na! Amin. 


Wahyu 


1 lIa to issinna tee sura' iamo to 
apa la jaji madoi'. Napaui Puang 
Allataala lako Puang Isa Almaseh anna 
Ia mpangpeissenanni lako taun-Na. 
Iami joo nasuai Almaseh to malaeka'- 
Na mpangpekitanni lako aku' Yahya 
kaunan-Na. 

2 Kuuki'mi sininna to apa kukita. 

Na inde'mi to pengkitangku'. Iamo 
joo pepasan-Na Puang Allataala na 
kasa'bian-Na Puang Isa Almaseh. 

3|a masannangngi to tombacai sola 
to tossa'dingngi tee pepasan-Na Puang 
Allataala na turu'i to apa diuki' lan, 
nasaba' sininna tee te'damo namasai 
nalajaji. 

4Tomala'bihku' sola ngasan jio pitu 
jamaa inde' propinsi Asia! Dennaa upa' 
nabarakka'i kamu' Puang Allataala to 
den tee too, denmo tonna jolona, na 
den tarruh too, sola pitu roh jio olona 
cadokkoan mala'bih-Na Puang Allataala, 
na Puang Isa Almaseh, anna ben kamu' 
kamasannangan sola ngasan. 


WAHYU 1.5-9 2 


> Ta to Puang Isa sa'bi maruruh. Iamo 
bungah dipatuo jio mai kamatean. 

Ia toomo ngkuasai sininna raja lan 
lino. Napakamoja'ki' namate anna 
la'paranmiki' jio mai dosata'. 

6 Napupenjajimiki' mesa' kadatuan 
imang, tompangjaman Puang Allataala, 
Ambe'-Na. Ia to Puang Isa tomala'bih 
sola tomakuasa, te'da cappa'na! Amin. 

7 Kitai, la ratumi natalimbung saleu'. 
La nakitai sininna bangsa lan lino, 
nasikarrakan, moi to tomangka ndokeii. 
Nang tongan! Amin. 

8 Nakua Puang Allataala, "Aku'mo 
pamulanna, Aku' toomo cappa'na." 
Tomakuasa to Puang Allataala, to den 
tee too, denmo tonna jolona, na den 
tarruh too. 

“Ia tee aku', Yahya, padammi 
tomatappa'. Dipakario-rio todana' susi 
kamu', sanga umma'-Na todana' Puang 
Allataala. lami joo napasabbara' todana' 
Puang Isa susi kamu'. Dipali'na' ntee 
pulau Patmos, sanga mpangpeissenanna' 
kadan-Na Puang Allataala sola mpauna' 
kasa'bianku' to curitanna Puang Isa. 


WAHYU 1.10-16 3 


101a tonna allo Aha', nakuasaina' 

Roh Allataala angkusa'ding gamara jio 
boko'ku' liwa' tonggo, susi oni tarompe'. 
11 Mangkadami nakua, "Uki'i lan sura' 

to apa mukita, ammukiringanni lako 
tee pitu jamaa, iamo to jamaa jio kota 
Efesus, Smirna, Pergamus, Tiatira, 
Sardis, Filadelfia, na Laodikia." 

12 Ta tongkumessaile lako boko'ku' la 
ngkitai kumua indara joo mpangkadaina', 
angkukita pitu tongkonan bulawan nanii 
palita. 

13 Den mesa' tau ke'deh lan tangnga- 
tangngana susi Anak Mentolino to mpake 
baju malando ratu do' aje-Na na ia to 
babara'-Na ditutu'i bulawan. 

14 Ja to ulun-Na sola beluakka-Na 
mabusa susi kapah na matan-Na dukku 
susi api. 

15Ja to aje-Na cumbia'-bia' susi 
tambaga disa'po na gamaran-Na 
nnongngoh susi wai sarambu gaja 
tonggo. 

16 Lima kanan-Na ntoe pitu bintuin 
anna den pa'dang mataran wali-wali 
messun lan mai anga'-Na. Ia to lindo-Na 
mangngarrang pasillo susi allo ke 
tangngai allo. 


WAHYU 1.17-2.2 4 


17 Tirokonna' jio olo-Na susi tomate 
dikita, apa natoena' lima kanan- 

Na namangkada kumua, "Danggi' 
mumalaja'! Aku'mo pamulanna sola 
cappa'na. 

18 Aku'mo to tuo! Mangkamo' mate, apa 
tuo pole'mo' te'da cappa'na. Ngkuasaina' 
kamatean sola lino tomate. 

19 Iamo joo uki'i to apa mukitamo, to 
apa jajimo too, sola to apa la jaji. 

20 1a to battuananna tee pitu bintuin to 
mukita jio lima kanan-Ku' sola tee pitu 
tongkonan bulawan susi tee: Ia to pitu 
bintuin, iamo malaeka'na to pitu jamaa. 
Na ia to pitu tongkonan, iamo to pitu 
jamaa." 

2 1 Nasuana' nakua, "Uki'i susi tee lako 

malaeka'na jamaa jio kota Efesus: 
la tee pepasan pole jio mai Aku' to ntoe 
pitu bintuin jio lima kanan-Ku', na to 
lumingka lan tangnga-tangngana to pitu 
tongkonan bulawan nanii palita. Iamo 
tee pepasan-Ku': 

2 Kuissen to panggaukanmi. 
Tangmengkabo'jo' kamu' mangjama 
miliwa' sabbara'. Kuissen kumua 
tangmikabudai to tompugauk kagajatan. 
Miparessamo to tau ssanga rasulu' 

kalena na miampa'mo kumua sitonganna 
tomangnguragara. 

3Ta tommidipakario-rio nasaba' Akur, 
sabbara' kamu' na te'da mika'tu rannu. 

“Apa moi nasusi joo den unapa 
tangkupumasannang lako kamu', sanga 
te'damo mipakamoja'na' susi jolona. 

“Jamo joo, ingaranmi to dosami, 
mimengkatoba', ammipugaukki to apa 
pura mipugauk jolona. Ia ke te'dai, 
ratuna' nnalai to tongkonan palitammi 
jio mai ngenanna. 

6 Moi nasusi joo, den unapa mesa' 
melomi, sanga mikaba'ci to apa 
napugauk to tonturu' Nikolaus to 
kukaba'ci toda. 

7Ta to tomangpesa'ding la naingaran 
to apa napau Roh Allataala lako jamaa. 
Na ia to topatalo, la kueloran ngkandei 
buanna to garonto' kaju katuoan lan 
bara'bah Eden-Na Puang Allataala." 

8 Nasuana' nakua, "Uki'i susi tee lako 
malaeka'na jamaa jio kota Smirna: Ia tee 
pepasan pole jio mai Aku', to pamulanna 
na cappa'na, to mangkamo mate, na tuo 
pole". Iamo tee pepasan-Ku': 

9 Kuissen to kamasussanmi na 
kamakario-rioanmi apa sitonganna sugih 

kamu'. Kuissen too to kada gaja' to 
naanggasan kamu' tuu mati' to ssanga 
kalena to-Yahudi apa te'da natongan, 
sanga umma'na ia Ballisi'. 

10 Apa danggi' mimalaja' to 
kamaparrisan to la mioloi. Matappa' 
kamu', sanga sitonganna den ba'tu 
pira-pira tau lan tangnga-tangngami 
la napembuangan Ballisi' tama 
pangtarungkuan, napengkulle-kullei 
mpalao sala kamu' nate'damo 
mimatappa'. La mperasai kamu' pa'dik 
sangpulo allona. Apa la matappa' kamu' 
lako Aku' ratu lako matemi na la kuben 
kamu' pahala, iamo to katuoan melo 
te'da cappa'na. 

11 Ta to tomangpesa'ding la naingaran 
to apa napau Roh Allataala lako jamaa. 
Na ia to topatalo, te'damo nalamentama 
naraka to disanga too kamatean 
mangpenduan." 

12 Nasuana' nakua, "Uki'i susi tee lako 
malaeka'na jamaa jio kota Pergamus: Ia 
tee pepasan pole jio mai Aku' to ntoe 
pa'dang mataran wali-wali. Iamo tee 
pepasan-KU': 

13 Kuissen to minii mari'pih, iamo to 
nanii mangparenta Ballisi'. Matappa' 

tonganmo kamu' lako Aku'. Susinna 
tonna dibuno tomatappa'-Ku' Antipas jio 
olomi to nanii Ballisi' torro, anna te'da 
mipessakkannina' kumua tangngiana' 
Puangmi. 

14 Apa moi nasusi joo, den unapa 
tangkupumasannang lako kamu'. 

Den kamu' ba'tu pira-pira tonturu' 
pangngajaranna Bileam to nnajahhi 
Balak mpalao sala to-Israel nakandei to 
apa mangka dipassompan lako dewata, 
napugauk tooi to gauk mesirisan. 

15 Den toopa kamu' to ntarima 
pangngajaranna to tonturu' Nikolaus. 

16 Tami joo, mengkatoba' kamu' jio 
mai dosami. Ia ke cia' kamu', la ratuna' 
mati' madoi' rrarii tuu mati' tau, mpake 
pa'dang mataran wali-wali to messun lan 
mai anga'-Ku'. 

17 Ja to tomangpesa'ding la naingaran 
to apa napau Roh Allataala lako jamaa. 
Na ia to topatalo la kueloran ngkande 
manna to tangdikita sola la kuben batu 
mabusa to kuuki'imo sanga baru to te'da 
naissenni tau laen mbacai, apa ia manda 
to tokuben." 

18 Nasuana' nakua, "Uki'i susi tee lako 
malaeka'na jamaa jio kota Tiatira: Ia 

tee pepasan pole jio mai Aku', Anak 
Allataala, to dukku matang-Ku' susi api 
na cumbia' aje-Ku' susi tambaga disa'po. 
Iamo tee pepasan-Ku': 

19 Kuissen ngasan to apa mipugauk. 
Susinna to kasipakamojatanmi, 
kamatapparanmi, kamatinulusanmi sola 
kasabbarasanmi. Kuissen kumua la'bi 
buda to mipugauk tee too, na ia tonna 
jolona. 

20 Apa den unapa to 
tangkupumasannang lako kamu". 
Mieloran Isebel to baine ssanga kalena 
nabi mangngajahhi. Ia joo pangngajahna 
budamo taung-Ku' napalao sala arannai 
manggauk sala, nakandei to apa mangka 
dipassompan lako dewata. 

21 Kubenmo wattu Isebel Ia 
mpenassanni dosana namengkatoba', 
apa cia'i paja manggauk sala. 

22 Pesa'dingngii tee! La kuparatuanni 
saki na ia to nasolan manggauk sala la 
kuparatuan too pangsessa gaja parri', ke 
cia'i paja manggauk sala bang sola joo 
baine. 

23 Sininna to tonturu'i la kubunoi too, 
anna issenni sininna jamaa kumua 
Aku' Puang to ntarruh penawanna 

tau. Na la kupabalahhi kamu' situru' 
panggaukanmi. 

24 Apa ia to kamu' jio kota Tiatira to 
te'da mituru'i to pangngajah gaja'na, 
sola te'da mipelajahhii to kapaissenanna 
Ballisi', kukua mangkada, te'da 
kulamben kamu' parenta mabanda'. 

25 La da'tan bang mituru' to pangngajah 
miissenmo saratung-Ku' mati'. 

29 Na ia to topatalo, to da'tan bang 
mpugaukki to pakkaeloran-Ku' ratu lako 
cappa'na la kuben kuasa mparenta buda 
bangsa. 

27 La kuben too tekken bassi, napake 
mangparenta naicak-icakki to bangsa, 
nasisamboh-samboh susi kurin litak ke 
pokai. 

28 Ja joo kuasa susi to kutarima jio mai 
Ambe'-Ku'. La kuben tooi bintuin sulo 
bai. 

291a to tomangpesa'ding la naingaran 
to apa napau Roh Allataala lako jamaa." 
3 1 Nasuana' nakua, "Uki'i susi tee lako 

malaeka'na jamaa jio kota Sardis: 
la tee pepasan pole jio mai Aku' to 
nnampui pitu roh jio mai Puang Allataala 
na pitu bintuin. Iamo tee pepasan-Ku': 
Kuissen to apa mipugauk. Nakua tau 


WAHYU 3.2-6 10 


kumua disanga kamu' tuo, apa ianna 
Aku', kukua tomatemo kamu". 

2 Tamo joo mangngingaran kamu' 
ammikanana'i tonganni to apa den 
unapa jio kalemi, ta'bulu'i te'da 
unapa nata'de tarruh. Nasaba' ia to 
panggaukanmi kukita, moi mesa' te'dapa 
nasusi to nakabudain-Na Puang-Ku' 
Puang Allataala 

3 Jaji ingaran pole'i to pangpangngajah 
mangkamo misa'ding na mikatappa'imo. 
Turu'i joo mimengkatoba'. Ia ke te'dai 
mimangngingaran tongan-tongan, la 
ratuna' susi taboko, na te'da mikalannaii 
kuta'pa timba'. 

4 Apa ia to kamu' jamaa jio kota Sardis 
den unapa ba'tu pira-pira tau to melo 
sipa'na, to wa'ding la lumingka sola Aku' 
mangpakean mabusa, iamo to pakeanna 
tomelo penawanna, nasaba' sipato' ia. 

> Na ia to topatalo la kupapakeii pakean 
mabusa na te'da too kuta'deii sanganna 
lan Sura' Katuoan. Na la kuakui jio olo-Na 
Ambe'-Ku' sola sininna malaeka'-Na 
kumua umma'-Ku'. 

SJa to tomangpesa'ding la naingaran to 
apa napau Roh Allataala lako jamaa." 

7 Nasuana' nakua, "Uki'i susi tee 
lako malaeka'na jamaa jio kota 
Filadelfia: Ia tee pepasan pole jio 
mai Aku' to tomala'bih na totongan, 
to ntoe goncingna Raja Daud. Ia ke 
kutimbakanni to pelalan, moi mesa' tau 
te'da wa'ding ssalli'i. Ia ke kusalli'ii, moi 
mesa' tau te'da wa'ding ntimbakanni. 

8 Tamo tee pepasan-Ku': Kuissen 
to apa mipugauk. Kuissen kumua 
te'da mimawatang. Apa mituru'mo 
to pangngajaran-Ku', na te'da 
mipessakkannina' kumua tangngiana' 
Puangmi. Mangkamo kamu' kutimbakan 
pelalan na moi inda te'da nakullei ssalli'i. 

9 Pesa'dingngii tee! Ia to umma'na 
Ballisi' to ssanga kalena to-Yahudi apa 
tomangnguragara, la kubawai ratu 
ssuju' kamu', anna akui tooi kumua 
tokupakamoja' kamu'. 

10 Apa ianna dete'mi to wattu 
kamasussan nakanna ngasan pecoba to 
sininna tau lan lino la kupasalama' kamu', 
sanga mituru'mo to pangngajaran-Ku' 
mitatta' ntajanna'. 

11 Na la ratuna' mati' madoi'! Kanana'i 
meloi to apa miampuimo. Danggi' naalai 
kamu' tau to paraseng kapataloanmi. 

12 Na ia to topatalo la kupenjaji ariri lan 
Bola-Na Puang-Ku', Puang Allataala anna 
la torro tarruh lan te'da cappa'na. La 
kuuki'i jio kalena joo tau to sangan-Na 
Puang-Ku', Puang Allataala, na sanga 
kota-Na, iamo Yerusalem baru to la 
mellao jao mai suruga jio mai Puang-Ku', 
Puang Allataala. 

13 Ja to tomangpesa'ding la naingaran 
to apa napau Roh Allataala lako jamaa." 
14Nasuana' nakua, "Uki'i susi tee lako 
malaeka'na jamaa jio kota Laodikia: Ia 
tee pepasan pole jio mai Aku' to disanga 

Amin, todikatappa'i, sa'bi maruruh 
na tongan, garonto'na sininna to apa 
napaden Puang Allataala. 

15 Iamo tee pepasan-Ku': Kuissen to apa 
mipugauk. Tangmalussu tangmacakke' 
kamu'. Sitonganna melo ke malussu 
pissen kamu' iarika macakke' pissen 
kamu'. 

16 Apa tangmalussu tangmacakke' 
kamu'. Iamo joo angkulallua kamu'. 

17 Mangkada kamu' kumua, 'Sugihna', 
te'damo apa tangkuampui.' Apa 
te'da miissenni kumua kamu'mo tau 
masussanna, memassean penawa, 
makario-rio, buta, na mimangkale-kale. 

18 Jaji kupakainga' kamu' kumua allii 
to bulawan matasak lako Aku' misugih. 
Allii to pakean mabusa mipakei, danggi' 
mimangkale-kale mesirisan nakita 
tau. Mialli tooi to pejampi misapuanni 
matammi, nawa'ding pakita. 

19Ta to tokupakamoja' kutarrusan 
bang kukuan ba'tu kupekaju. Iami 
joo pemaringngannimi penawammi 
mimengkatoba' jio mai dosami. 

20 Pesa'dingngii tee! Ke'dehna' 
jio pelalan messa'da. Ianna den 
tau ssa'dingngi to gamarang- 

Ku' natimbakanni, mentamana' 
ssitammuanni angkikumande sola. 

211a to topatalo kueloran cumadokko 
jio sa'de-Ku' jao cadokkoan mala'bih-Ku' 
mangparenta. Susi Aku' patalomo' 
na cumadokkomo' sola Ambe'-Ku' jao 
cadokkoan mala'bih-Na kumangparenta 
sola. 

221a to tomangpesa'ding la naingaran 
to apa napau Roh Allataala lako jamaa." 
4 t Mangkai joo ngkita omo' mesa' 

pengkita. Ngkitana' mesa' pelalan 
titimbak jao suruga. Kumane' sa'ding 
pole' gamara susi oni tarompe' to 
mangka sipangkada-kadanna'. Ia joo 

gamara nakua, "Endekko mai ntee. La 
kupakitanko to apa la jaji dau." 

2Ta'pa nakuasaina' Roh Allataala, 
kumengkita walli, angkukita cadokkoan 
mala'bih jao suruga na den to cumadokko 
jao. 

3Ta to lindo-Na cundallak susi intan na 
batu paramata sardis. Ia joo cadokkoan 
mala'bih natalimbung tarauwe cundallak 
susi batu paramata zamrud. 

4Na ia to mengguririkkina joo 
cadokkoan mala'bih, denpa duang 
pulo a'pa' cadokkoan laen, nanii 
cumadokko duang pulo a'pa' tomatua- 
tua mangpakean mabusa na mpake 
mahkota bulawan. 

> Den kila' cullepa' na nnoni to galugu 
siloga-loga jio mai joo cadokkoan 
mala'bih lan tangnga. Den too pitu sulo 
dukku jio olona, iamo joo pitu roh-Na 
Puang Allataala. 

6 Den too sali maluah susi cammin 
malinnong sangrupa kristal jio olona joo 
cadokkoan mala'bih lan tangnga. Ia to 
mengguririkkina joo cadokkoan mala'bih 
den a'pa' olok-olok buda matanna la jio 
olona, la jio boko'na. 

7Ta to olok-olok bungahna susi singa. 
Ia to mangpenduanna susi anak sapin 
muane. Ia to mangpentallunna susi lindo 
tau. Ia to mangpenna'pa'na susi langkan 
tedong mentia'. 

8Ja joo a'pa' olok-olok kepani' ngasan 
siannan. Ia to kalena sola pani'na 
ponno mata, makkelong tarruh nakua, 
"Mala'bih, mala'bih, mala'bih Puang 
Allataala to makuasa, to den tee too, 
denmo tonna jolona, na den tarruh too." 

9Ta tonna massompa, mangpakala'bih 
na mangkurru sumanga' susi joo lako 
Puang to cumadokko jao cadokkoan 
mala'bih lan tangnga, to tuo te'da 
cappa'na, ia joo duang pulo a'pa' 
tomatua-tua pada suju' ratu do' litak 
ssompai, napalenna'i to mahkota 
bulawanna lako olo cadokkoan-Na, 
namangkada nakua, 

10 (4:9) 

11 "Oo, Puangki' Puang Allataala to 
kisompa! Kita' manda to sipato' ntarima 
passompa, kamala'biran na kuasa. 
Nasaba' Kita'mo mpaden ngasanni to 
sininna apa, na den ngasanmo, natuo, 
nasaba' pakkaeloran-Ta'." 

t Mangkai joo ngkitana' mesa' sura' 
5 tilulun jio lima kanan-Na joo to 
cumadokko jao cadokkoan mala'bih 

lan tangnga. Ia joo sura' tilulun buda 
pangnguki' jiong, moi jio boko'na, 
nadisegel pitu. 

2 Ngkita pole' omo' mesa' malaeka' 
mawatang metamba nakua, "Indara to 
sipato' mpiakki tee segel na ballahhi tee 
sura' tilulun?" 

3 Apa la jao suruga, la lan lino ba'tu 
jiong lino tomate moi mesa' tau te'da 
sipato' mballahhi joo sura' tilulun nakitai 
to issinna. 

“Tamo joo kunna'de-a'de kumarrak, 
nasaba' moi mesa' tau te'da sipato' 
mballahhi nakitai. 

> Denni joo tomatua-tua mpangkadaina 
nakua, "Danggi' mukumarrak, nasaba' 
patalomo to disanga Singa jio mai 
pangrapuanna Yehuda, bati'na Raja 
Daud to mala'bih. Iamo sipato' mpiakki 
joo pitu segel naballahhi joo sura' 
tilulun." 

6 Ngkita pole' omo' cadokkoan mala'bih 
naguririkki a'pa' olok-olok. Ia joo duang 
pulo a'pa' tomatua-tua ngguririkkii joo 
cadokkoan sola a'pa' olok-olok. Na ia 

to Anak Bembala' ke'deh jio olona joo 
cadokkoan. Ia joo Anak Bembala' susi to 
mangka digere'. Den pitu tandukkuna na 
pitu matanna, iamo joo to pitu roh-Na 
Puang Allataala, to mangka disua male 
Ilingkai lino. 

7 Ta'pa nakandoppii Anak Bembala' joo 
tocumadokko jao cadokkoan mala'bih 
lan tangnga, naalai to sura' tilulun jio 
lima kanan-Na. 

8Ja tonna alami, ia to a'pa' olok-olok 
sola to duang pulo a'pa' tomatua-tua 
suju' ratu do' litak jio olona joo Anak 
Bembala'. Pada sitoe cu'bikan sola 
mangko' bulawan nanii dupa. Ia joo 
dupa, iamo passambajangna umma -Na 
Puang Allataala. 

9 Makkelongngi mpukelong kelong baru: 
"Sipato'ki' nnalai tapiak tooi to segelna 
tuu sura' tilulun, sanga mangkamiki' 
digere' anna ia to rara kamatean-Ta' 
tapake nnallian tau Puang Allataala jio 
mai sininna rapu tau, tondok, basa na 
bangsa. 

10 Na ia to tau taallimo tapupenjajimo 
mesa' kadatuan imang, anna la 
mpangjaman Puangki' Puang Allataala 
nalamangparenta lan lino." 

11 Mangkai joo ngkita omo' massa'bu- 
sa'bu malaeka' ngguririkkii joo 
cadokkoan mala'bih na a'pa' olok-olok 
sola duang pulo a'pa' tomatua-tua. 
Kuta'pa ssa'dingngi joo malaeka' 

1? makkelong nnandongngi gamaranna 
nakua, "Ia joo Anak Bembala' mangka 
digere', sipato' ntarima kuasa, kasugiran, 
kapaissenan sola kamawatangan. Nang 
sipato' ia dikasiri', dipakala'bih, na 
dipuji." 

13 Ta'pa kusa'ding omi to sininna apa 
napaden Puang Allataala la jao suruga, 
la lan lino, la jiong lino tomate, la lan 
tasik, na makkelong ngasan nakua, "Ia 
to tocumadokko jao cadokkoan mala'bih 
lan tangnga na ia to Anak Bembala' 
dipuji, dikasiri', dipakala'bih, namakuasa 
te'da cappa'na." 

14Na ia joo a'pa' olok-olok mebali 
nakua, "Amin." Na ia to duang pulo 
a'pa' tomatua-tua suju' ratu do' litak 
massompa. 

6 1 Mangkai joo kukitami to Anak 

Bembala' mpiakki to segel bungahna, 
kusa'dingngi joo olok-olok bungahna 
metamba susi oni galugu nakua, "Maleko 
mai!" 

2Ta'pa ngkitana' mesa' nyarang 
mabusa, nasakei tau ntoe mesa' pana, 
nadiben too mahkota kapataloan, 
namale rrampa kapataloan laen. 

3Ia tonna piakki Anak Bembala' to 
segel mangpenduan, kusa'dingngi to 
olok-olok mangpenduan metamba 
nakua, "Malemoko mai!" 

“Den pole' omi nyarang pilla' messun. 
Ia to tossakeii diben kuasa nta'dei 
kasikalinoan lan lino, dikua anna 
sibuno-buno to tau. Iamo joo nadiben 
mesa' pa'dang matonggo. 

“Ja tonna piakki Anak Bembala' to 
segel mangpentallun, kusa'ding omi 
to olok-olok mangpentallun metamba 
nakua, "Maleko mai!" Ta'pa ngkita omo' 
mesa' nyarang kallang, nasakei tau ntoe 
timbangan. 

6 Angkusa'ding gamara susi to 
mangkada lan mai tangnga-tangngana 
joo a'pa' olok-olok nakua, "Sangsuka' 
gose' laen rupanna na tallung suka' gose 
laen o rupanna siangga' gaji sangngallo. 
Apa danggi' nadigajatan to garonto' 
zaitun sola anggoro'!" 

7Ta tonna piakki Anak Bembala' to 
segel mangpenna'pa', kusa'dingngi to 

olok-olok mangpenna'pa' metamba 
nakua, "Maleko mai!" 

8 Ta'pa ngkita omo' mesa' nyarang 
susi punti matasak to bulunna. Ia to 
tossakeii disanga Kamatean, na Lino 
Tomate undi bang jio boko'na. Dieloran 
mbunoi sangtawa a'pa'na tolino mpake 
kasirarian, karorian, ra'ba beang na 
olok-olok masia'. 

?Ta tonna piakki to segel mangpellima, 
ta'pa kukitami bombona to tomangka 
dibuno, nasaba' mpangpeissenanni 
kadan-Na Puang Allataala sola mpaui 
kasa'bianna. Ia tuu lako bombo jioi do'na 
to ngenan pangkaroban 

10 metambai nakua, "Oo Puang, 
matonggo kuasan-Ta', mala'bih na 
tongan. Pirapara masainna tamane' 
mbicarai tapabalahhii tee tolino to 
mangkamo mbunokan?" 

11 pada dibenni pakean malando 
mabusa, namane' disua kenden jolo' 
nasabbara' cingga'tu', anna dipaganna' 
bilanganna to padanna tomatappa' to la 
dibuno toda. 

1? Mangkai joo kukita omi tonna piakki 
Anak Bembala' to segel mangpennannan, 
nata'pa nino liwa' tonggo. Na ia to allo 

memmalotong susi dodo ampe' lotong, 
namemmalea to bulan susi rara. 

13 Ta to bintuin sipolloran jao mai langit, 
susi bua ara. 

14 Ja to langi' tilulun susi jali', na ia 
to buntu sola pulau mellelei jio mai 
ngenanna. 

15Ja to raja lan lino, tomatonggo, 
pangbarani, tosugih, tomangparenta 
na sininna kaunan sola totangkaunan 
membuni lan lo'ko' iarika jio sellak batu 
jao buntu. 

16 Metambai lako buntu na batu 
nakua, "Rondonko, musamboikan! 
Danggi' nakitakan to tocumadokko jao 
cadokkoan mala'bih lan tangnga, na 
danggi' nakannakan kamabirisanna Anak 
Bembala'. 

17 Nasaba' nadete'mi to wattu 
kamabirisan-Na Anak Bembala' sola 
Puang Allataala na moi mesa' tau te'da 
nnattai to pangsessa-Na!" 

7 lMangkai joo ngkitana' a'pa' 

malaeka' ke'deh jio sulapa'na lino. 
Pada natampangngi to angin, danggi' 
namangngiri' jao gantanan, jiong tasik 
ba'tu jio garonto' kaju. 

la joo malaeka' napakuasa toomo 
Puang Allataala la ssolangan gantanan 
na tasik. Ta'pa ngkita omo' malaeka' laen 
ratu jio mai kadellekan, mbawai ca'na 
Puang Allataala to tuo. Ia joo malaeka' 
mane' ratu, ntambaii to a'pa' malaeka' 

3nakuanni, "Danggi'pa jolo' 
misolanganni to gantanan, tasik 
ba'tu garonto' kaju ke te'dapi kibenni 
tanda kidena tuu mati' taun-Na Puangta' 
Puang Allataala." 

4 Angkusa'dingngi kumua den saratuh 
patang pulo a'pa' sa'bu tau diben tanda 
dipalako kidena. Ia tuu lako tau diala 
jio mai to sangpulo dua pangrapuanna 
to-Israel. 

"Jio mai pangrapuanna Yehuda 
sangpulo dua sa'bu tau. Jio mai 
pangrapuanna Ruben sangpulo dua sa'bu 
tau. Jio mai pangrapuanna Gad sangpulo 
dua sa'bu tau. 

5 Jio mai pangrapuanna Asyer sangpulo 
dua sa'bu tau. Jio mai pangrapuanna 
Naftali sangpulo dua sa'bu tau. Jio mai 
pangrapuanna Manasye sangpulo dua 
sa'bu tau. 

7Jio mai pangrapuanna Simeon 
sangpulo dua sa'bu tau. Jio mai 

pangrapuanna Lewi sangpulo dua sa'bu 
tau. Jio mai pangrapuanna Isakhar 
sangpulo dua sa'bu tau. 

8 Jio mai pangrapuanna Zebulon 
sangpulo dua sa'bu tau. Jio mai 
pangrapuanna Yusuf sangpulo dua sa'bu 
tau na jio mai pangrapuanna Benyamin 
sangpulo dua sa'bu tau. 

9 Mangkai joo ngkita omo' tau liwa' 
buda, tangdipura dibilang. Ia tuu lako 
tau pole jio mai simesa'-mesa' rapu tau, 
tondok, basa na bangsa. Mangpakean 
malando mabusa ngasan na ntoe palapa 
palem, mennolo lako Anak Bembala' sola 
cadokkoan mala'bih lan tangnga. 

10 Naandongngii to gamaranna nakua, 
"Ia to kasalamatanta' pole jio mai 
Puangta' Puang Allataala to cumadokko 
jao cadokkoan mala'bih lan tangnga sola 
jio mai tee Anak Bembala'." 

11 Ke'deh ngasanmi to malaeka' 
ngguririkkii joo cadokkoan sola to 
tomatua-tua na a'pa' olok-olok. Ia tuu 
lako malaeka' suju' ratu do' litak jio olo 
cadokkoan ssompa Puang Allataala. 

12 Mangkadai nakua, "Amin. Dipuji sola 
dipakala'bih Puangta' Puang Allataala 
to paissen. Sipato' dipabumbunni kada 

kurru sumanga' sola kadianggasan. 
Ia kuasa namawatang te'da cappa'na. 
Amin." 

13 Denni joo tomatua-tua ngkutanaina' 
nakua, "Indara tee mai to mangpakean 
malando mabusa na topole umbora 
nanii?" 

14 Kupebalii kukua, "Ie', te'da kita' 
kuissenni. Kita'ra la'bi nnissenni." 
Nakuamo joo tomatua-tua ngkuanna', 
"Tamo tee mai to tosalama' jio mai 
pangsessa gaja parri'. Mangkami ssassa' 
pakean malandona mpake rarana Anak 
Bembala' namabusamo. 

15 Iamo joo nake'deh jio olo cadokkoan 
mala'bih-Na Puang Allataala nasompai 
allo bongi lan Bola Puang Allataala. Na 
ia to tocumadokko jao, la torroi sola 
naampaii. 

16 Te'damo anna la ssa'dingan 
katangbarasan, kamawakkean na allo 
malussu to mma'bongan kuli'na, 

17 nasaba' ia joo Anak Bembala', to 
ke'deh jio olona cadokkoan mala'bih, 
iamo la menjaji tomangrewana. Ia toomo 
la ssolanni lako wai mangkalimbua. Na 
Puang Allataala la ssapuii to sininna wai 
mata kamasussanna." 

1 Ta tonna piakki Anak Bembala' to 
segel mangpempitu, makarorrong to 
suruga sangtangnga jang. 

2 Angkukita pitu malaeka' ke'deh jio 
olo-Na Puang Allataala nadiben pitu 
tarompe'. 

3Den mesa' malaeka' laen male mbawa 
mangko' bulawan, nake'deh siandah 
meja dupa to dikabua' too jio mai 
bulawan. Liwa' buda dupa dibenni, 
la napasiraui passambajangna sola 
pangpakala'biranna sininna umma'-Na 
Puang Allataala. Napajaoi meja dupa 
jio olona cadokkoan mala'bih lan 
tangnga-tangnga, napassompan lako 
Puang Allataala. 

4Na ia joo rambu dupa 
sirau passambajangna sola 
pangpakala'biranna umma'-Na 
Puang Allataala, tindak de' olo-Na Puang 
Allataala. 

? Namane' nnalai to kuaro jio mai 
meja pangdupan napado'i mangko' 
bulawan napellekkosanni tama lino. 
Anna sigalunturan to galugu, sipellepa'- 
leparan to kila' na nino. 

6Mangkai joo ia to pitu malaeka' ntoe 
tarompe', sadiamo la mangpannoni. 

7'Ta to malaeka' bungahna mpannoni 
tarompe'na, nata'pa uran batu sola 
api sirau rara liwa' rambak. Sangtawa 
tallunna cappu' nakande api to lino 
sola garonto' kaju, na ia to reu cappu' 
ngasan. 

8Ja to malaeka' mangpenduan 
mpannoni tarompe'na, naden to ba'tu 
apa susi buntu dukku liwa' tonggo. 
Dipellekkosan tama tasik na sangtawa 
tallunna to tasik menjaji rara, 

9 sangtawa tallunna too to olok-olok 
jiong tasik mate, susi too to kappala' 
ro'pok sangtawa tallunna. 

101a to malaeka' mangpentallun 
mpannoni tarompe'na, naden mesa' 
bintuin liwa' tonggo dukku susi sulo 
polloh jao mai langi' ngkanna sangtawa 
tallunna sa'dan sola mata wai. 

1 Ja joo bintuin disanga Mapai'. 
Iamo joo na sangtawa tallunna to wai 
memmapai', na buda tau mate nniso'i. 

121a to malaeka' mangpenna'pa' 
mpannoni tarompe'na, na ia to allo, 
bulan na bintuin sita'dean ngasan 
sangtawa tallu wattunna mangngarrang. 
Jaji, ia to allo sangtawa tallu wattunna 

te'da namangngarrang, susi too to bulan 
na bintuin ke bongii. 

13 Angkukita omi naden langkan tedong 
mentia' liwa' majao metamba-tamba 
nakua, "Cilaka, cilaka, cilakai to tau 
ntorroi lino, nasaba' tallupa tarompe' la 
dipannoni." 

9 lIa to malaeka' mangpellima 

mpannoni tarompe'na, kumengkita, 
nadenmo bintuin polloh jao mai langi'. Ia 
joo bintuin diben goncing lako lalan posi' 
tana to gaja dalan, 

2 hatimbakanni joo lalan, naden rambu 
messun susi to messun lan mai dapoh 
liwa' tonggo. Memmalillinni to allo sola 
langi', sanga nasamboi rambu. 

3 Den batik messun lan mai joo rambu 
namentama lino. Ia tuu lako batik 
dipakuasa mangkengke susi to kuasa 
diben singki'-singki'. 

4 Apa tangdieloran nggajatan reu, 
garonto' kaju na tananan laen. Ia 
mandara la nasessa to tau te'da tanda 
jio mai Puang Allataala jio kidena. 

> Ta tuu lako batik tangdieloran mbuno 
tau, la napa'dikki bangri limang bulan. Ia 
to pangkengkeanna susi bang pa'dikkina 
ke nakengkeki' singki'-singki'. 

Ta joo wattu limang bulan, ia tuu lako 
tau nakua bang kenna matemo, apa 
te'da nakullei, nasaba' te'dapa nadete'i 
wattunna. 

7Ta tuu lako batik susi bang nyarang 
dipasadia la mangrari, dipapakei too susi 
mahkota bulawan. Na ia to lindona susi 
lindo tau, 

8na beluakkana susi beluak baine, na 
ja to isinna susi isi singa. 

?Ta to babara'na disamboi baju 
bassi. Na ia to oni pani'na susi oni 
sangsiturusan kareta narui' nyarang to 
palaoan parari. 

10 Den patossok jio ikko'na susi singki'- 
singki'. Jio ikko'na den kamawatanganna 
to mpa'dikki tau limang bulan. 

11Den puanggawana mparentai, na 
ia joo puanggawana iamo malaeka' 
ngkuasai posi' tana. Disanga lan 
basa Ibrani Abadon. Lan basa Yunani 
disanga Apolion, battuananna: to 
manggaja'-gaja'. 

12 Mangkami to bungah pangsessa, apa 
den unapa dua pangsessa to la jaji. 

13Ta to malaeka' mangpennannan 
mpannoni tarompe'na, angkusa'ding 

gamara jio mai a'pa' tetukkuna to meja 
dupa jio olo-Na Puang Allataala, 

14 nakua lako malaeka' 
mangpennannan, "La'paranni joo 
a'pa' malaeka' dipumpung jio sa'dan 
tonggo to disanga Sa'dan Efrat!" 

15 Nala'paranmi to a'pa' malaeka' to 
dipasadia la mbuno sangtawa tallunna 
tau lan lino, to dipattantumo jangna, 
allona, bulanna, na taunna la nanii 
mpugaukki. 

16 Kusa'dingngi kumua ia to surudadu 
makkanyarang den dua ratuh maliung. 

17 Ia tuu lako nyarang sola to tossakeii 
kukita lan pengkitangku' mangbaju 
bassi, rupanna susi lame manda', malea 
cundallak, na mariri susi colo'. Ia to 
ulunna tuu lako nyarang susi ulu singa, 
naden api, rambu na colo' messun lan 
mai anga'na. 

18 Sangtawa tallunna tau nabuno tee 
tallu pangsessa, iamo to api, rambu na 
colo' to messun lan mai anga'na tuu lako 
nyarang. 

19 la to kamawatanganna joo nyarang 
lan anga'na na jio ikko'na. Ia tuu lako 
ikko'na susi ulah, na ia joo ulu ulah 
napake ssessa tau. 

20 Tg tuu lako tau laen to mangkamo 
disessa apa te'da namate, te'da natorroii 
ssompa dewata to nagaraga susi tau-tau 
jio mai bulawan, salaka, tambaga, batu 
na kaju. Apa ia joo tau-tau mamang, 
te'da napakita ba'tu lumingka. 

21Te'da too natorroii to panggaukan 
gaja'na susinna pabuno, mangpatama- 
tama, manggauk sala na boko. 

1 O 1 Ngkita omo' mesa' malaeka' laen 

mawatang mellao jao mai suruga 
naputu' saleu' mpake mahkota tarauwe. 
Na lindona mangngarrang susi allo, na ia 
to ajena mangngarrang too susi api. 

2Ta to aje kananna mellese jiong tasik, 
ia to aje kairinna mellese jao gantanan, 
na ia to limanna ntoe sura' biccu' tilulun 
to diballahmo. 

3 Anna metamba susi gamara singa 
mangngaung-ngaung. Ia tonna 
mangkamo metamba, gumarugumi to 
pitu galugu mpebalii. 

4Mangkanna gumarugu joo pitu galugu, 
kulannuki'i, apa den gamara kusa'ding 
jao mai suruga ngkuanna', "Pallan 
penawa bangmi to apa napau to pitu 
galugu. Danggi' omo muuki'ii!" 

“Ja to malaeka' kukita mellese jiong 
tasik sola jao gantanan, nnangka' lima 
kananna de' suruga. 

6 Massapahhi mpau sangan-Na Puang 
Allataala to tuo te'da cappa'na, to 
mpaden langi', lino, tasik, sola issinna. 
Nakua, "Te'damo naladisorong to 
wattunna! 

7Tanna malaeka' mangpempitu 
mpannoni tarompe'na, la napugaukmi 
Puang Allatala to akkatta membunin-Na 
susi to mangka napangpeissenan lako 
sininna nabi to nasua." 

8Ja to gamara mangka kusa'ding jao 
mai suruga napangkadai pole'na' nakua, 
"Maleko nnalai to sura' tilulun natoe 
malaeka' to mellese jiong tasik sola jao 
gantanan." 

9Ta'pa malena' lako meta'da, anna 
kuanna', "Alai tee mukandei. Ianna 
lanpa anga'mu macanning susi cani', ia 
ke lanmi ba'tangmu mapai'mi." 

10 Kualai to sura' tilulun angkukandei. 
la tonna lanpa anga'ku' susi cani', 
apa memmapai'mi tongkumangkamo 
nnammaii. 

11 Mangkai joo nasua omo' nakua, 
"Pangpeissenan omi joo kadan-Na Puang 

Allataala, to apa la jaji lako sininna 
tondok, basa, bangsa na raja." 

1 1 1 Mangkai joo diben omo' sangle'to 

kaju susi tekken pesuka', anna 
suana' Puang nakua, "Maleko ssuka'i to 
Bola-Ku' sola to ngenan pangkaroban, 
bilang tooi pira tau massompa lan. 

2 Apa danggi' omo musuka'i to 
rante saleananna, sanga ia joo 
saleanan mangkamo dipangben 
lako totangnnissenna'. Ia tuu mati' 
totangnnissenna' la ssolang-solangngi 
joo kota-Ku' kota Yerusalem patang pulo 
dua bulanna. 

3Ta joo wattu la ssuana' dua sa'bing- 
Ku' to mangpakean kamasussan 
mpangpeissenan pepasan-Ku' sangsa'bu 
dua ratuh annan pulona allona ba'tu 
patang pulo dua bulanna." 

“1a joo dua sa'bi dipasangrapangngi 
dua garonto' zaitun na dua tongkonan 
palita jio olo-Na Puang to ngkuasai lino. 

3[anna den ewalinna la mpugauk 
kagajatan lako tee sa'bi, la den api 
messun lan mai anga'na mmusaii. 
Inda-inda la mpa'dikkii, la mate susi joo. 

6 Nnampui kuasa mangpabarrang 
anna pealloan ke mpangpeissenanni 

pepasan-Na Puang. Ngkuasai too mata 
wai, nawa'ding mpupenjaji rarai. Wa'ding 
too ssessa tolino mpake mangrupa-rupa 
kamaparrisan, umbo-umbo wattu 
nakabudai. 

la ke mangkami mpangpeissenan 
pepasan-Na Puang, naewami mesa' 
olok-olok messun jiong mai posi' tana, 
apa taloi, nadibuno. 

8Na ia to batang rabukkuna 
situlambenan jio lalan tonggona 
kota to dinii mpampang Puangna. Ia joo 
kota situru' pahang agama disanga too 
Sodom ba'tu Mesir. 

“Ja to tau jio mai sininna rapu tau, 
tondok, basa na bangsa ratu ngasan Ia 
ngkitai to batang rabukkuna tallung allo 
sitangnga, na te'da naeloranni dilamun. 

10 Masannangngi mangmaroah-roah 
siben-ben paraseng, nasaba' mangkamo 
mate joo dua sa'bi to mangkamo 
mparatu buda pangsessa lako sininna 
tau lan lino. 

11 Ta tonna tallung allomo sitangnga, 
ratumi to roh la mangpatuo jio mai 
Puang Allataala, namentama pole' kalena 
joo dua sa'bi anna tuo. Ta'pa mi'cikki 

nake'deh anna gaja laja' to sininna tau 
ngkitai. 

12 Namane' ssa'ding gamara tonggo jao 
mai suruga ntambaii nakua, "Endekko 
mai ntee!" Nakita tuu lako ewalinna 
naendek de' suruga naputu' saleu'. 

13Ta joo wattu ta'pa ninoi liwa' tonggo, 
na sangtawa sangpulona joo kota ro'pok 
na pitung sa'bu tau mate. Gaja laja'i 
to totuopa anna pakala'bih kuasan-Na 
Puang Allataala jao suruga. 

14Mangkami to pangsessa 
mangpenduan. Apa pesa'dingngii, 
ia to pangsessa mangpentallun 
cingga'tu'mora najaji. 

15 Mangkai joo ia to malaeka' 
mangpempitu mpannoni tarompe'na, 
naden gamara liwa' tonggo disa'ding jao 
suruga nakua, "Mammula tee too ia to 
lino menjajimi kadatuan-Na Puangta' 
Puang Allataala sola Raja Mangpasalama' 
to mangkamo napilei la mangparenta 
te'da cappa'na." 

16Na ia joo duang pulo a'pa' 
tomatua-tua cumadokko jao cadokkoan 
mala'bihna jio olo-Na Puang Allataala, 
suju' ratu do' litak ssompa Puang 
Allataala, 

17 anna mangkada nakua, "Mangkurru 
sumanga'kan mati' Puang, Tomakuasaki', 
to denki' tee too, na denmiki' tonna 
jolona, sanga tapakemo to kuasa 
mala'bih-Ta', namangparentamiki'. 

18 Liwa' birih to tote'da naturu'ki', sanga 
nadete'mi wattun-Ta' mpangpekitan 
kamabirisan-Ta'. Nadete' toomi wattunna 
tanii mbicarai to tomatemo. Iamo tee 
wattunna tanii mbenni pahalana to 
taun-Ta' nabi, sola to sininna taun-Ta' 
to ssompaki', la tokaissenan, la tobiasa. 
Iamo tee wattunna tanii ssolangngi tau 
to ssolangan lino." 

19 Anna titimbak to pelalan Bola Puang 
Allataala jao suruga, nadikita to Patti 
Kasibassean lan. Ta'pa cullepa'-lepa' to 
kila' na nnoni to galugu siloga-loga, nino 
liwa' tonggo na uran batu gaja rambak. 
1 2 1 Den omi tanda mejangngaran 

dikita jao langi' to te'da susinna. 
Den baine nabukku' allo na ia to ajena 
Ilese bulan. Na ia to ulunna mpumahkota 
sangpulo dua bintuin digaraga. 

2 Keba'tangngi joo baine, nadete'mi 
wattu kakeanakanna, nasumarro 
mapa'dik nakua, "Ando' ee." 

3Ta'pa dikita pole' omi to tanda 
mejangngaran jao langi'. Den mesa' 
naga malea liwa' tonggo, ulunna pitu na 
sangpulo tandukkuna. Ia tuu lako ulunna 
pada mpake mahkota. 

“Ta to ikko'na napake rrui' 
sangtawa tallunna bintuin jao langi', 
napellekkosanni tama lino. Ia joo naga 
ke'deh bang jio olona joo baine la 
keanak, nakua anna ta'pa ngkandei to 
anakkana ke jajimi. 

> Keanakmi joo baine njajian pea muane 
to la mparenta sininna bangsa mpake 
tekken bassi. Apa ia joo pea dirampai jio 
mai joo baine nadibawa lako Puang jao 
cadokkoan mala'bih-Na. 

Ta joo baine palaii lako ngenan to 
mangkamo napasadianni Puang jio 
padang pallawangan anna dijaranai 
jio sangsa'bu dua ratuh annan pulona 
allona. 

7 Anna sirari to malaeka' jao suruga. 
Mikhael sola malaeka'na nnewai joo 
naga, apa ia joo naga nabalii toda ia 
malaeka'na. 

8 Apa ia joo naga ditaloi, na te'damo 
nadieloran mari'pih lan suruga, 

9 hadipenca'bean tama lino sola sininna 
malaeka'na. Ia to naga, iamo to ulah 
tua disanga Ballisi' ba'tu puanggawana 
setang to mpalao sala sininna tau lan 
lino. 

10 Angkusa'ding gamara liwa' tonggo 
jao suruga nakua, "Mammula tee 
too napasalama'mi Puang Allataala 
to umma'-Na. Ia toomo tee nanii 
mpangpekitan kuasan-Na Puangta' susi 
raja. Napangpekitan todamo kuasan-Na 
to Raja Mangpasalama' to napileanki'. 
Jaji ngasanmi susi tee, nasaba' ia to 
Ballisi' tomparapa' tarruh bang padanta' 
tomatappa' jio olo-Na Puangta' Puang 
Allataala mangkami diula'i lan mai 
suruga. 

11 Mangkami nataloi padanta' 
tomatappa' mpake rara-Na Anak 
Bembala' ba'tu rara-Na Puang Isa na 
Kareba Kasalamatan to mangkamo 
napangpeissenan. Te'da najampangngi 
sunga'na moi na la mpumatei. 

12 Tamo joo tamangmaroah-roahmo 
antaparannu-rannu to kita' mari'pihmo 
inde' suruga. Apa maparri'mo kamu' 
totorro lan lino, nasaba' mellaomi mati' 

to Ballisi', liwa' birih, sanga naissenni 
kumua ci'di'mora to wattunna." 

13 Ta tonna issenmi joo naga ba'tu 
Ballisi' kumua mangkami dipenca'bean 
tama lino, naula'imi joo baine mangka 
njajian pea muane. 

14 Apa ia joo baine dibenni dua pani' 
langkan tedong matonggo napake 
mentia' lako padang pallawangan to dinii 
njaranaii tallung taun sitangnga anna 
salama' jio mai kamabirisanna joo ulah 
ba'tu Ballisi'. 

15Ja joo ulah mpemburasan wai liwa' 
buda lako boko'na joo baine namenjaji 
susi sa'dan dikua nabawai wai joo baine. 

16 Apa ia to padang ntulungngi tee 
baine, anna tibakka naamma'i to wai 
messun lan mai anga'na joo naga. 

17 Liwa' birih joo naga lako joo baine 
anna male rrarii to anak laenna, iamo to 
tonturu' pakkaeloran-Na Puang Allataala 
sola to menjaji sa'bin-Na Puang Isa. 

1 2 1(12-18) Ke'dehhi joo naga jio 

randan tasik. (13-1) Ngkita omo' 
mesa' olok-olok endek jiong mai tasik, 
ketanduk sangpulo na pitu ulunna. Ia to 
tandukkuna pada mpake mahkota. Na ia 

to ulunna pada den sanga diuki' jio to 
ncapa' Puang Allataala. 

2Ta joo olok-olok kukita susi macang 
tutul, ia to ajena susi aje beruang 
na kasongona susi kasongo singa. 
Kamawatanganna naga sola cadokkoan 
mala'bihna na kuasanna to liwa' tonggo 
nabenni joo olok-olok. 

3Ta to ulunna pitu, den mesa' jio susi to 
mangka kojong mandalan to wa'ding la 
napumasolang, apa molemi. Sininna tau 
lan lino nturu'i, sanga mejangngaran. 

4Nasompai tolino joo naga, nasaba' 
mangkamo mbenni kuasa joo olok-olok, 
nasompa tooi joo olok-olok. Mangkadai 
nakua, "Te'da apa nasusian tee olok-olok. 
Te'da too to ngkullei rrarii." 

“Ia joo olok-olok dieloran mangparenta 
patang pulo dua bulanna na mpau kada 
matampo to ncapa' Puang Allataala, 

Sanna pamulai ncapa'i to Puang 
Allataala, susinna sangan-Na, bola-Na 
jao suruga na sininna to tomari'pih jao. 

7 Dieloran too nnewa umma'-Na Puang 
Allataala nataloii, naparentai to sininna 
rapu tau, tondok, basa na bangsa. 

8La nasompa sininna to totuo lan 
lino, saliwanna to tomangkamo diuki' 

sanganna lan Sura' Katuoan tonna 
te'dapa nadipaden tee lino. Ia to Sura' 
Katuoan, sura'-Na Anak Bembala' to 
mangkamo digere'. 

“Ja to tomangpesa'ding la naingaran 
tee, 

10 "Ta to tau la ditarungku, nang la 
ditarungku ia. Na ia to tau la dibuno 
mpake pa'dang, nang la dibuno ia. Jaji 
la sabbara'i namatappa' to umma'-Na 
Puang Allataala." 

11 Ngkita pole' omo' mesa' olok-olok 
messun lan mai padang. Ketanduk susi 
bembala' namanggamara naga. 

12 Ia joo olok-olok mpake sininna 
kuasanna joo bungah olok-olok mangka 
kojong mandalan apa molemi. Sininna 
to tau lan lino naparuku ngasan ssompai 
joo olok-olok bungahna. 

13 Nadieloran mpugauk mangrupa-rupa 
apa mejangngaran jio olona joo bungah 
olok-olok, susinna to api polloh jao mai 
langi' jio olona sininna tau. Iamo napake 
la mpalao sala sininna tau lan lino. Nasua 
ngasan to tau nggaraga tau-tau susi joo 
bungah olok-olok. 

14 (13:13) 

15 Nadieloran mbenni penawa joo 
tau-tau anna mangkada, nabuno tooi to 
tau ke cia'i ssompai joo tau-tau. 

16 Naparuku ngasan to tau, moi 
tomapangka' ba'tu tobiasa, tosugih ba'tu 
tokaasi-asi, kaunan ba'tu totangkaunan 
la ntarima tanda jio lima kananna ba'tu 
jio kidena. 

17 Moi mesa' tau te'da nadieloran 
mangngalli ba'tu mangbaluk apa- 
apa bangmo, ke te'dai naampui joo 
tanda. Iamo joo sanganna joo olok-olok 
bungahna ba'tu nomoro' to mpamanassai 
joo sanga. 

18 Parallu kamu' kapaissenan 
ammipahangngi tee nomoro'na joo 
olok-olok. Ia to tomacca wa'ding 
nnissenni battuananna to nomoro'na, 
nasaba' ia joo nomoro' sulle sanganna 
mesa' tau. Ia to nomoro'na annan 
ratuhna annan pulona annan. 

14 ' Mengkitana' na ia to Anak 

Bembala' ke'deh jao buntu Sion. 
Den tau nasolan saratuh patang pulo 
a'pa' sa'bu to pada den sangan-Na Anak 
Bembala' sola sangan-Na Ambe'-Na 
Puang Allataala diuki' jio kidena. 

2 Angkusa'ding gamara jao mai suruga 
susi oni wai mentalanda gaja buda sola 
susi oni galugu gumaluguh liwa' tonggo. 
la joo gamara kusa'ding susi too oni 
mossi' napannoni tomangcu 'bikan. 

31a joo tau saratuh patang pulo a'pa' 
sa'bu makkelong mpukelong kelong 
baru jio olona cadokkoan mala'bih-Na 
Puang, a'pa' olok-olok na duang pulo 
a'pa' tomatua-tua. Ia joo kelong te'da 
tau ngkullei mpelajahhii, sangadinna ia 
manda joo tau saratuh patang pulo a'pa' 
sa'bu, to mangkamo dipasalama' lan mai 
lino. 

4Melo tuu lako tau, sanga te'da lalo ia 
nasola baine. La undi bang lako Anak 
Bembala', moi umbo nanii male. Ia to 
tau, mane' iara to dipasalama' dipasusi 
bungah bua dipangben lako Puang 
Allataala na lako Anak Bembala'. 

> [amo to tau te'da lalo namangnguraga, 
na te'da too nampugauk kasalan. 

6Ngkitana' mesa' malaeka' laen 
mentia' liwa' tande. Nabawai to Kareba 
Kasalamatan to te'da cappa'na la 
dipangpeissenan lako tolino, iamo to 
sininna rapu tau, tondok, basa na 
bangsa. 

7 Metambai nakua, "Massompa kamu' 
lako Puang Allataala, pakala'bihhi, 
sanga wattun-Nami Puang la rra'tah 
kara-karana tolino. Massompa kamu' 
lako Puang to mpaden langi' na lino, 
tasik na sininna mata wai." 

8 Mangkai joo malaeka' bungahna, ratu 
omi to malaeka' mangpenduan metamba 
nakua, "Rondonmi. Rondonmi kota 
Babel liwa' tonggo. Mangkami to-Babel 
mpalangoii anggoro' to sininna bangsa. 
la to anggoro' iamo to panggaukan 
gaja'na." 

9 Mangkai joo den pole' omi malaeka' 
mangpentallun metamba nakua, "Ia to 
tossompai joo olok-olok na tau-taunna 
sola mpake tandana jio kidena iarika 
limanna 

10|a nniso' anggoro' kamabirisan-Na 
Puang to mangkamo diballuan tama 
isotan kamabirisan-Na to tangdirau wai 
moi ci'di'. Battuananna la disessa joo tau 
lan api manglanya-lanya jio olona Anak 
Bembala' sola malaeka'-Na Puang. 

11 Ta to rambunna joo api pangsessa la 
endek tarruh bang de' te'da cappa'na, 
nasaba' te'da ka'tunna disessa tarruh 
bang joo tau allo bongi. Iamo to 

tossompai joo olok-olok sola tau-taunna 
na to tompake tanda sanganna." 

12 Jaji la sabbara' to umma'-Na Puang 
Allataala. Iamo to tonturu' pakkaeloran- 
Na Puang Allataala, namatappa' lako 
Puang Isa. 

13 Ssa'ding pole' omo' gamara jao mai 
suruga nakua, "Uki'i tee, 'Mammula 
tee too masannang to tau ke naalami 
bilangan taun-Na Puang Allataala, 
namate.'" Nakua Roh Allataala, "Tongan. 
Kendenmi mangjama mabanda', na ia to 
panggaukanna nabenmi Puang Allataala 
to pahalana." 

14 Mangkai joo kukitami den saleu' 
mabusa. Den susi tau cumadokko jao 
mpake mahkota bulawan, na ntoe sae' 
gaja taran. 

15 Naden omi mesa' malaeka' messun 
lan mai Bola Puang Allataala metamba 
mpauanni joo to cumadokko jao saleu' 
nakua, "Passaetanmi tuu sae'mu. 
Saetannamo to lino, endekmo to assele' 
padang." 

16 Napassaetanmi to sae'na do' lino, 
mpeparei to assele' padang. 

17 Ngkita pole' omo' mesa' malaeka' 
pole jio mai Bola Puang Allataala jao 
suruga, to ntoe too sae' gaja taran. 

18 Mangkai joo, den malaeka' to 
ngkuasai api messun jio mai to ngenan 
pangkaroban, metamba ngkuanni joo 
malaeka' ntoe sae' gaja taran nakua, 
"Passaetanmi tuu sae'mu, sae'mi to 
anggoro' do' lino, sanga matasakmi." 

19 Napassaetanmi to sae'na do' lino, 
nasae'i to anggoro' jio mai batangna, 
namane' mpenca'beanni tama kalo'bong 
matonggo to dinii Ilese anggoro'. Ia 
tee dipasangrapangngi birih-Na Puang 
Allataala. 

20 Dilese tee anggoro' jio saleanan 
kota. Na ia joo wainna dipalolong male 
susi bangmi sa'dan rara. Gaja tonggo 
joo sa'dan na ia to mandalanna angge 
kalang nyarang tallu ratuh kilometere' 
mambelanna. 

1 5 1 Ngkita pole' omo' mesa' tanda 

jao langi' mejangngaran te'da 
susinna. Den pitu malaeka' nnampui pitu 
cappa' pangsessa. Cappa'nami to Puang 
Allataala mabirih. 

2 Mangkai joo ngkita omo' sali maluah 
susi cammin sirau api, naden tau ke'deh 

jio randanna. Ia tuu lako tau mangka 
ntaloi to olok-olok to digaragan tau- 
taunna to den nomoro' mpamanassai 
to sanganna. Ia joo topatalo ntoe 
cu'bikan-Na Puang Allataala, 

3 anna makkelong mpukelong kelongna 
Nabi Musa, taun-Na Puang Allataala, 
na kelong-Na Anak Bembala' nakua, 
"Oo, Puang Allataala! Tomakuasaki', 
liwa' mala'bih na te'da susinna to 
panggaukan-Ta'. Rajanaki' sininna 
bangsa, melo na tongan to panggaukan- 
Ta". 

#Indara tangkasiri'ki' Puang, na 
tangmpangpeissenan kamala'biran-Ta'? 
Kita' mandara to mala'bih. Sininna 
bangsa la ratu ssompaki', nasaba' 
nakitamo to pangra'tah-Ta' melo." 

> Mangkai joo ngkita omo' pelalan Bola 
ba'tu Tenda-Na Puang Allataala titimbak 
jao suruga. 

6 Anna messun lan mai to pitu malaeka' 
to nnampui pitu pangsessa. Mangpakean 
kaen lenan macero na cumbillan, na 
mpake bulawan jio babara'na. 

7 Mesa' jio mai joo a'pa' olok-olok 
mpangben pitu isotan bulawan lako 
joo pitu malaeka'. Ia joo isotan ponno 

kamabirisan-Na Puang Allataala to tuo 
te'da cappa'na. 

8Ja joo Bola Puang Allataala 
naponnoimi rambu kamala'biran-Na sola 
kamawatangan-Na Puang Allataala. Ia 
ke te'dapi namangka joo pitu cappa' 
pangsessa nabawa pitu malaeka', te'da 
tau ngkullei mentama. 

1 6 1 Ssa'ding pole' omo' gamara 

matonggo lan mai Bola Puang 

Allataala ngkuanni joo pitu malaeka' 
nakua, "Male kamu' miballuanni issinna 
to pitu isotan kamabirisan-Na Puang 
Allataala tama lino." 

2Ia joo malaeka' bungahna male 
mballuan issi isotanna tama lino. Na 
sininna to tompakei joo tanda napusanga 
joo olok-olok sola tossompa tau-taunna, 
nakanna bundang to liwa' pa'dik na 
sumerre'. 

3Mangkai joo naballuan omi malaeka' 
mangpenduan to issi isotanna do' tasik, 
anna menjaji susi rara mokkong to wai, 
na sininna to apa tuo lan mate ngasan. 
“Ia to malaeka' mangpentallun 
mballuan issi isotanna do' sa'dan na 
mata wai, anna sininna wainna menjaji 
rara. 

> Ssa'ding pole' omo' malaeka' to 
ngkuasai wai mangkada nakua, "Oo, 
Puang! Mala'bihki', denki' tee too, na 
den toomiki' tonna jolona. Maruruhki' 
rra'tahhi kara-karana tolino susi tuu. 

6 Sanga iamo tuu lako tau mangka 
mballuan rarana taunta' sola nabinta' 
tapaiso'imi rara. Sipato'mo ia 
panggaukanna." 

7 Ssa'ding pole' omo' gamaran pole jao 
mai ngenan pangkaroban nakua, "Oo, 
Puang Allataala to makuasa! Tongan na 
maruruhki' rra'tah kara-karana tolino." 

8Mangkai joo ia to malaeka' 
mangpenna'pa' mballuan issi isotanna 
lako allo, anna ia joo allo dieloran 
mpama'bong tolino, sanga liwa' 
malussunna. 

9 Ma'bong tongan to tau, nasaba' 
malussunna joo allo, natangdoii to Puang 
to ngkuasai joo pangsessa, na te'da 
bang una namengkatoba' jio mai dosana. 
Te'da too napakala'bih Puang Allataala. 

10 Ta to malaeka' mangpellima mballuan 
issi isotanna lako cadokkoan mala'bihna 
joo olok-olok, namemmapattang sininna 
kadatuanna, na ia to tau ngkengke 
lilana, sanga mapa'dikki. 

11 Anna tangdoi omi to Puang jao 
suruga, sanga kamapa'dikanna sola 
kasumerresanna bundangna. Apa 
te'da unapa namengkatoba' jio mai 
panggaukan gaja'na. 

12Mangkai joo ia to malaeka' 
mangpennannan mballuan issi isotanna 
lako Sa'dan Efrat to liwa' luah, na 
memmakase anna ia to raja jio mai 
kadellekan wa'ding ratu nnola jiong 
sa'dan. 

13 Na den tallu roh gaja' ba'tu setang 
kukita mangrupa tokko' simessunan 
lan mai anga'na naga, olok-olok to den 
tau-taunna, na nabi tangtongan. 

14 Ja tuu lako setang mpugauk tanda 
mejangngaran. Namale lako sininna 
raja lan lino narempunni nasirari Puang 
Allataala ke Kiama'mi lino ba'tu allo 
mala'bih-Na Puang Allataala to matonggo 
kuasanna. 

15 Ingaranni kadan-Na Puang Isa, 
"Pesa'dingngii. La ratuna' susi taboko 
ke bongi. Masannang to topasa'ding 
bang anna pasadia pakeanna, nate'da 
namangkale-kale lumingka, nadanggi' 
namasiri' jio olona tobuda." 


WAHYU 16.16-17.1 50 


16 Namane' rempunni setang tuu lako 
raja jio ngenan disanga Harmagedon. 
Iamo sanganna lan basa Ibrani. 

17 Mangkai joo ia to malaeka' 
mangpempitu mballuan issi isotanna 
jao langi'. Denmi gamara disa'ding liwa' 
tonggo jao mai cadokkoan mala'bih 
lan mai Bola Puang Allataala nakua, 
"Mangka ngasanmi." 

18 Anna sipellepa'-leparan to kila”, 
sigalunturan to galugu siloga-loga na 
nino liwa' tonggo. Sipamulanna dipaden 
to tau lan lino te'da lalopa nanino susi 
tee. 

19 Rondonni kotana to sininna tondok 
lan lino. Na ia joo kota Babel liwa' tonggo 
tipangtallui namenjaji tallung sese. 
Iamo joo carana Puang mpabalahhii 
to to-Babel, naparukui nniso' anggoro' 
kamabirisan-Na. 

20 Menta'de sininna pulau sola buntu. 

21 Uran batu liwa' rambak ngkanna tau. 
Ia to sanglise' limang pulo kilo banda'na. 
Natangdoii tau to Puang Allataala, 
nasaba' ia joo pangsessa uran batu liwa' 
pa'dik. 

1 7 t Mangkai joo ratumi mesa' 

jio mai to pitu malaeka' ntoe 

pitu isotan bulawan ngkuanna' nakua, 
"Maleko mai kupakitanko carana joo 
baine bandarang masarru' disessa. Iamo 
to kota matonggo jio randan sa'dan. 

2Tamo tee baine nasigaukan sala buda 
raja, na ia to tau lan lino malango nniso' 
anggoro' kedo gaja'na." 

3 Nakuasaina' Roh Allataala, nasolanna' 
joo malaeka' lako padang pallawangan. 
Angkukita mesa' baine cumadokko jao 
olok-olok malea. Ia joo olok-olok keulu 
pitu, ketanduk sangpulo, na ia to batang 
kalena ponno sanga diuki' to ncapa' 
Puang. 

4Na ia joo baine mangbaju ungu sola 
malea, diballo-balloi bulawan, batu 
paramata na mutiara. Ia to limanna ntoe 
isotan bulawan ponno apa mesirisan na 
mecarepan, assele' panggaukanna. 

> Den sanga diuki' jio kidena to te'da 
diissen battuananna. Ia joo sanga nakua, 
"Babel matonggo, garonto'na sininna 
baine bandarang na kagajatan lan lino." 

6 Angkukitai joo baine nalango rarana 
umma'-Na Puang Allataala sola rarana to 
tomangka nabuno, nasaba' ngkatappa'i 
Puang Isa. Ia tongkukitai joo baine 
jangngahna'. 

7 Anna kuanna' joo malaeka', "Ciapari 
mujangngah? La kupauanko to apa 
tangkaissenan joo baine na ia joo 
olok-olok nasakei, to keulu pitu na 
ketanduk sangpulo. 

8 Ta tuu olok-olok mukita denmo 
natuo tonna anu', apa matemi too. Na 
cingga'tu'mora naendek jiong mai posi' 
tana, apa la dicallai te'da cappa'na. 

Ia to totuo lan lino to te'da nadiuki' 
sanganna lan Sura' Katuoan tonna 
te'dapa nadipaden tee lino, la jangngah 
ngkitai, sanga ia joo olok-olok tuomo 
jolona, na matemo, o naden pole' omi. 

9 Parallu kamu' kapaissenan 
ammipahangngi tee. Ia joo pitu 
ulu, iamo tuu lako pitu buntu nanii 
cumadokko joo baine, pada unai joo pitu 
ulu, iamo pitu raja. 

10 |imami mangka mate, mesa'pi 
mangparentapa, na mesa'pi te'dapa 
naratu. Ianna ratumo, la mangparenta, 
apa cingga'tu'ra. 

11Ta joo olok-olok denmo natuo 
tonna anu', apa matemo too, iamo 
raja mangpengkarua. Ia tee raja 
mangpengkarua sala mesa'na joo pitu 
raja, na la dicalla te'da cappa'na. 

12Ta joo sangpulo tanduk mukita, iamo 
sangpulo raja to te'dapa napamulai 
mangparenta. Apa la dipakuasai 
mangparenta sangjang sola joo 
olok-olok. 

131a tee sangpulo raja sangrupara 
akkattana, iamo to kamawatanganna 
sola kuasanna pada nabenni joo 
olok-olok. 

14 Namane' mangrari joo olok-olok sola 
tuu lako raja nnewa Anak Bembala'. 
Apa ia joo Anak Bembala' ntaloi sola 
tau matappa'-Na, sanga iamo Puangna 
sininna puang na Rajana sininna raja." 
la to taun-Na, iamo to mangka napilei 
anna pakedoi penawanna. 

15 Nakuan toona' joo malaeka', "Ia joo 
sa'dan mukita to randanna nanii baine 
bandarang, iamo sininna tobuda, tondok, 
basa na bangsa lan lino. 

161a joo olok-olok mukita sola 
tandukkuna sangpulo, la ngkaba'cii 
joo baine. La narampaii to sininna 
ewananna, napangkale-kalei, nakandei 
to juku'na, namane' ssumpunni. 

17 Napugaukki joo tanduk susi joo 
situru' pakkaeloran-Na Puang Allataala, 
nasaba' mangkamo nasede Puang la 

mpugaukki. Iamo joo napada mbenni 
joo olok-olok kamawatanganna sola 
kuasanna, anna ia mangparenta, 
sajajinna to apa napau Puang Allataala. 
18 Ta joo baine mukita, iamo to kota 
matonggo to nanii Tomaraja mparenta 
raja lan lino." 

18 t Mangkai joo ngkita omo' 

malaeka' laen mellao jao mai 

suruga. Nnampui kuasa matonggo, 
nnarrangngi sininna lino. 

2Metambami nakua, "Ro'pokmi. 
Ro'pokmi Babel kota matonggo. Ia tuu 
lako setang sola roh gaja' mari'pih 

lan. Messerang lan to mangrupa-rupa 
manuk-manuk harang to nakaba'ci tau. 
3 Ro'pokmi, sanga mangkami to sininna 
bangsa nniso' anggoro'na, iamo to 
nturu' kedo gaja'na. Na ia to raja 

lan lino nasigaukan sala, na sininna 
pangdangkang sasugih-sugihna, nasaba' 
tangnata'tanmo to kamadoangan gaja'na 
to-Babel." 

4Ssa'ding pole' omo' gamara laen jao 
mai suruga nakua, "Ee, umma'-Ku'! 
Messunko lan mai kota Babel, danggi' 
mituru'i to dosana, nadanggi' midisessa 
sola. 

“Sanga ia to dosana to-Babel 
mangtombon ratu de' langi', Naingaranni 
Puang Allataala to kedo gaja'na. 

6 Pabalahhii susi ia mpabalahhi kamu". 
Pugaukki manglokkon penduan to kedo 
nagaukan kamu'. Patamanni isotanna 
to pangngisotan masarru' manglokkon 
penduan na ia to napasadian kamu'. 

7Ta to to-Babel mpakala'bih kalena 
na rrempun bang kasugiran. Benni 
kamaparrisan sola kamasussan 
siangga' kedona, sanga mangkadai lan 
penawanna nakua, 'Aku' tee raja baine 
mangparenta. Tangngiana' tobalu. Sikita 
randan langi'na' kamasussan.' 

8 Tamo joo anna kamnai abala', susinna 
kamasakian, kamassean penawa, 
karorian, na la disumpun. Sininna joo 
abala' sangngallora nanii mparatui Puang 
Allataala, nasaba' makuasa Ia la rra'tah 
kara-karana tolino." 

9 Na ia to raja lan lino to mangka 
nasigaukan sala na tuo kala'bian sola 
joo baine, la nakillakki nabatingngi 
tooi, ke nakitai to rambunna kota Babel 
disumpun tindak de'. 

10 Ke'deh mambela ngkitai, sanga 
malaja'i nakanna kamaparrisanna. 

Nakua, "Huu, macilakanna kota 
Babel matonggo na makacca', na 
tangdikalannai naratumo pangcallamu." 

1 Ja to pangdangkang lan lino 
masussai, anna killakkii joo baine, sanga 
te'damo tau nnalli balukanna. 

12 Susinna te'damo tau nnalli bulawan, 
salaka, batu paramata na mutiaranna. 
Te'da toomo nnalli kaen lenan, kaen 
ungu, kaen sa'beng, na kaen malea 
anggoro', na mangrupa-rupa kaju to 
majarang diampa'. Ia too to ewanan 
gading, na kaju masuli' digaraga, na ia 
too to ewanan tembaga, bassi na pualam 
digaraga. 

13 Te'da toomo nnalli kadingeh canik, 
rampa-rampa, apa busarungngu', 
susinna mur na kamanynyang, anggoro' 
na gose', sapin na bembala', nyarang na 
kereta, kaunan na moi sunga'na tolino. 

141a to pangdangkang ngkuanni 
joo baine nakua, "Sininna to ewanan 
mukadoangngi muampui, ta'de 
ngasanmi, ta'de toomi to kasugiran na 
kamaloloanmu. Te'damo mulannampa'i." 

15Ja to pangdangkang napasugihmo 
joo kota, la ke'deh mambela, nasaba' 

malaja'i nakanna kamaparrisanna, na 
kumarrak masse penawanna. 

16 Anna mbussanan penawanna 
namangkada nakua, "Huu, liwa' ia 
cilakanna tee kota kaissenan. Tuli 
mangpakean kaen lenan, kaen ungu, na 
kaen malea anggoro', na ia to kalena 
naballo-balloi bulawan, batu paramata 
na mutiara. 

17 Apa sangjangra nata'de ngasan to 
kasugiranna." Sininna to tonnangah 
katuoan jiong tasik, susinna tompamale 
kappala', pangkappala', na pangjama 
kappala' ke'deh mambela bang. 

18 Anna metamba tonna kitami 
rambunna to api llallei joo kota nakua, 
"Te'dapa ia kota susi tee matonggona." 

19 Anna ala au napessamboranni de" 
ulunna tanda kamasussan penawanna, 
nametamba-tamba nakua, "Liwa' 
macilakanna tee kota matonggo. 
Kasugirannamo nasugih ngasan 
to tonnampui kappala' tasik. Apa 
sangjangra nata'de ngasan to sininna 
ewananna. 

20 Fe, kamu' jao suruga, parannu 
kamu' to karo'pokanna kota Babel! Ee, 
umma'-Na, rasulu'-Na, na nabin-Na 

Puang Allataala, mario parannumo 
kamu', sanga nabicaramo Puang na 
napabalahhimi to kedo gaja' mangka 
nagaukan kamu' tuu mati' tau!" 

21 Mangkai joo den malaeka' mawatang 
nnangka' batu liwa' tonggo pada 
batu pelullu' gose', napellekkosanni 
do' tasik namangkada nakua, "Susi 
tee carana kota Babel to kaissenan 
la dipellekkosanni anna lanynya' na 
te'damo naladikita. 

22 Te'da lalomo nadisa'ding lan to 
pangcu'bikan na pakkelong, passuling 
sola pangtarompe'. Te'da toomo Ia 
diampa' to tomacca lan, na te'damo 
disa'ding to oni issong torumido. 

23 Te'damo arrang palita sola 
pangmaroasan tobotting. Ia to 
pangdangkangmu liwa' kaissenan, na 
ia to pangngissen-issenmu mupake 
nnuraga sininna bangsa lan lino." 

24 Babel diro'pok, nasaba' lanmo dinii 
nnampa'i to rarana umma'-Na sola 
nabin-Na Puang Allataala na rarana 
sininna to mangkamo dibuno lan lino. 
1 9 1 Mangkai joo ssa'ding omo' susi 

gamaranna tau buda jao mai 
suruga metamba nakua, "Pakala'bihhi 

Puangta' Puang Allataala! Iamo 
mangpasalama', mala'bih na makuasa. 

2 Sanga tongan na maruruhhi 
pangra'tah-Na! Nara'tahmi kara- 
karana to baine bandarang nggajatan 
lino mpugaukki to mesirisan, na 
napabalahhimo to kadibunoanna 
taun-Na." 

3Metamba pole'mi joo tau buda 
nakua, "Pakala'bihhi Puang! Ma'bongmo 
joo kota tonggo, na ia to rambunna 
mangngumbun bang de', te'da 
cappa'na!" 

“Ta joo duang pulo a'pa' tomatua-tua 
sola a'pa' olok-olok, suju' ssompa Puang 
Allataala to cumadokko jao cadokkoan 
mala'bih. Pada mangkadai nakua, 
"Tonganmo! Pakala'bihhi Puang!" 

> Ta'pa den omi gamara jio mai 
cadokkoan mala'bih nakua, "Ee, sininna 
taun-Na Puang Allataala to ssompai, la 
tobiasa, la tomapangka', pakala'bihhi 
Puangta'!" 

6 Mangkai joo kusa'ding pole' omi 
susi gamaranna to sangtorroan tau 
buda, susi bombang nnumbung na susi 
galugu gumaluguh. Mangkada nakua, 

"Pakala'bihhi Puang! Mangparentami 
Puangta' Puang Allataala to makuasa! 

7 Tamangmaroah-roah mpakala'bihhi 
to kamala'biran-Na! Sanga nadete'mi 
allo kabottingan-Na Anak Bembala', 
nasadiamo to tobotting baine. 

8 Ta to pakean kaen lenan cundallak 
dibenni la napake." (Ia joo pakean kaen 
lenan iamo to panggaukan melo to 
napugauk umma'-Na Puang Allataala). 

9 Nakua joo malaeka' lako aku", "Uki'i 
tee: Masannang to toditambai lako joo 
pangmaroasan tobotting." Namane' 
mangkada pole' nakua, "Ia tee kareba 
tongan pole jio mai Puang Allataala." 

10 Suju'na' jio olona joo malaeka' la 
ssompai, apa napangkadaina' nakua, 
"Danggi'! Danggi' sompana'. Puang 
Allataalara musompa! Nasaba' pada 
todisuariki' sola to sile'tomu to nturu' 
pangngajaran-Na Puang Isa!" Ia joo 
pangngajaran-Na Puang Isa iamo 
mpamasumanga' nabi. 

11 Ngkita omo' suruga titimbak, anna 
den nyarang mabusa lan. Na ia to 
tossakei disanga Maruruh na Tongan. 
Maruruh mangra'tah kara-kara sola 

mangrari. Disanga too Kada Puang 
Allataala. 

12 Ta to matanna dukku susi api na ia to 
ulunna mpake buda mahkota. Den sanga 
diuki' jio kalena, apa ia manda nnissenni 
battuananna. 

13Ta to pakean malando napake 
mangka dilummui rara. 

14 Ta to surudadunna suruga undi nturu'i 
ssakei nyarang mabusa, namangpakean 
lenan mabuccang macerrong. 

15 Den pa'dang liwa' taran messun 
lan mai anga'na, na iamo napake Ia 
ntaloi sininna bangsa. Naparentai mpake 
tekken bassi, nalese tooi to anggoro' 
lan panglulluran anggoro' kamabirisan- 
Na Puang Allataala, battuananna 
mpangpekitanni kamabirisan-Na. 

16 Den sanga diuki' jio pakean malando- 
Na na upan-Na, "Rajana sininna raja na 
Puangna sininna puang." 

17 Ngkita pole' omo' mesa' malaeka' 
ke'deh jao allo. Metambai lako 
sininna manuk-manuk jao langi' 
nakua, "Sirempun kamu' mimale lako 
pangmaroasan-Na Puang Allataala 

18 ngkande juku'na raja, pangbarani, 
surudadu, nyarang sola tomessakena. 

Juku'na sininna tau, la tokaissenan, 
la tobiasa, juku'na to kaunan iarika 
totangkaunan!" 

19 Kumane' ngkitai joo olok-olok sola 
tuu lako raja lan lino na surudadunna 
sirempun la nnewai mangrari joo tossakei 
nyarang mabusa sola surudadun-Na. 

20 Apa ditalomi anna dijokko joo 
olok-olok sola nabi tangtongan, namane' 
dipembuangan tuo tama api colo' 
manglanya-lanya. (Ia to nabi tangtongan 
iamo to mangka mpugauk tanda 
makalaen-laen jio olona joo olok-olok. Ia 
joo tanda napake joo olok-olok mpalao 
sala tau to den tandana joo olok-olok jio 
kalena na ssompa tooi joo tau-taunna.) 

21Na ia to surudadunna dibuno mpake 
pa'dang to messun lan mai anga'-Na 
joo tossakei nyarang mabusa. Ratu 
ngasanmi to manuk-manuk ngkandei 
samosona juku'na tuu lako to dibuno. 
20 t Mangkai joo ngkita omo' 

malaeka' mellao jao mai suruga 
ntoe goncing lako lalan posi' tana sola 
rante liwa' tonggo. 

2 Najokkoi joo naga, iamo to ulah 
tua disanga Ballisi' ba'tu puanggawana 
setang napumpungngi sangsa'bu taunna. 

3Namane' pembuanganni joo naga 
do' posi' tana, nagoncingngi to lalan, 
nasegel tooi sangsa'bu taunna, danggi' 
napalao sala bangsa lan lino, ke te'dapi 
naangge to wattu sangsa'bu taunna. 
Mangkai joo la dila'paranni cingga'tu'. 

4 Mangkai joo ngkita omo' ba'tu pira-pira 
cadokkoan mala'bih, na ia to cumadokko 
jao diben kuasa mangra'tah kara-kara. 
Kukita tooi bombona to todile'toi ulunna, 
sanga mpangpeissenanni karebanna 
Puang Isa na kadan-Na Puang Allataala. 
Ia tuu lako tau te'da ia nasompai to 
olok-olok sola tau-taunna. Te'da too 
natarimai to tandana joo olok-olok 
to dipajio kide na lima. Tuo pole'i 
namangparenta sola Almaseh sangsa'bu 
taunna. 

> [amo tee to tomate bungah dipatuo. 
(Ia to tomate laenna la dipatuo, ke 
ganna'mi sangsa'bu taunna.) 

6 Masannang to tau to bungahna dipatuo 
pole'. Sipato'mo ia naputau Puang 
Allataala. Te'damo ia naladipatama 
naraka, iamo disanga kamatean 
mangpenduan. Apa la menjajimi imang- 
Na Puang Allataala, imang-Na Almaseh 

na la mangparenta sola sangsa'bu 
taunna. 

7Ta tonna mangkamo joo sangsa'bu 
taunna, dila'paranmi joo Ballisi' lan mai 
pangtarungkuanna, 

8 anna male lako sulapa'na lino mpalao 
sala bangsa, iamo to to-Gog sola 
to-Magog. La narempunni tuu lako tau 
la mangrari. Liwa' budanna tuu lako tau 
susi kassi' jio randan tasik. 

3 Naponnoi to kuli'na padang jio mai 
sulapa'na lino anna talimbungngi to 
nanii sirempun tendana umma'-Na 
Puang Allataala na kota to napakamoja' 
Puang. Apa pollohhi to api jao mai langi' 
mmusaii tuu lako tau. 

10 Na ia to Ballisi' mangka mangpalao 
salai tuu lako tau, dipembuanganni tama 
api colo' manglanya-lanya to mangkamo 
dinii pembuanganni to olok-olok na nabi 
tangtongan. La dipa'dikki allo bongi te'da 
cappa'na. 

11 Mangkai joo ngkita omo' cadokkoan 
mala'bih mabusa na matonggo, na 
Puang Allataala cumadokko jao. Ia to 
langi' sola lino lanynya'i jio mai olo-Na 
nate'damo dikita. 

12 Kukita tooi to tomate, la tokaissenan, 
la tobiasa, ke'deh jio olona cadokkoan 
mala'bih. Diballahmi to ba'tu pira-pira 
sura' tilulun. Den omi mesa' sura' tilulun 
laen diballah, iamo Sura' Katuoan. 
Namane' dira'tah kara-karana tee mai 
tomate situru' to diuki' lan joo sura' 
tilulun. 

13 Anna pasun ngasanmi tasik to tosabu' 
mate lan. Na ia to Kamatean sola Lino 
Tomate mpangben too tomatena. Na ia 
tuu lako tomate dira'tah kara-karana 
situru' panggaukanna. 

14Na ia to tau te'da sanganna diuki' lan 
Sura' Katuoan dipenca'bean tama tasik 
api. Mangkai joo te'damo kamatean, 
nasaba' dipenca'bean toomi to Kamatean 
sola Lino Tomate tama tasik api. 

(Ia tee tasik api, iamo kamatean 
mangpenduan.) 

15 (20:14) 

2 1 1 Ngkita omo' langi! baru sola 

lino baru. Ia to bungah langi' na 
bungah lino ta'demi, lanynya' toomi to 
tasik. 

2 Kukitami to kota-Na Puang Allataala, 
iamo Yerusalem baru, mellao jao mai 
suruga, to nanii Puang Allataala. Ia joo 

kota mangkamo dipapakei susi tobotting 
baine sadia la ntammui tobotting muane. 

3Angkusa'ding gamara jio mai 
cadokkoan mala'bih metamba nakua, 
"Ia to nanii mari'pih Puang Allataala 
lanmi tangnga-tangngana tolino. Ia to 
Puang Allataala torro solami tolino na ia 
to tolino menjaji umma'-Na, na Puang 
Allataala menjaji Puangna. 

4Puangmo la mpa'dii to wai matanna, 
na te'damo to disanga kamatean, asse 
penawa, killak, kamasakian, te'da lalomo 
ia. Ia to apa jolo ta'de ngasanmi." 

“Ja joo tocumadokko jao cadokkoan 
mala'bih mangkada nakua, "Kubarui 
ngasanmi." Nakuan toopa', "Uki'i tee 
kada mangka kupau, sanga tongan 
nawa'ding dikatappa'i." 

6 Anna mangkada nakua, "Mangkami. 
Aku'mo pamulanna, Aku' toomo 
cappa'na. Aku'mo Puang mellao jiona 
mai ratu lako cappa'na. Ia to tomawakke 
la kupaiso' wai jiong mai kalimbuah 
mangpatuo. 

7Ta to topatalo la kuben joo barakka'. 
La menjajina' Puangna, na ia menjaji 
anak-Ku'. 

8 Apa ia to tolanjangan, tomboko'i 
Puang Isa, totangmessipa', topabuno, 
tomanggauk sala, tomangpatama- 
tama, tossompa dewata, na sininna 
tomangnguraga la dipenca'beanni 
tama api colo' manglanya-lanya. Iamo 
kamatean mangpenduan." 

9 Mangkai joo ratumi mesa' jio mai to 
pitu malaeka' ntoe isotan bulawan ponno 
cappa' pangsessa ngkuanna' nakua, 
"Maleko mai, kupakitanko tobotting 
baine-Na Anak Bembala'." 

10 Nakuasaina' Roh Allataala, nabawana' 
joo malaeka' de' potok buntu majao. 
Najillokanna' kota-Na Puang Allataala, 
iamo to Yerusalem mellao jao mai 
suruga, to nanii Puang Allataala. 

11 Mangngarrangngi joo kota arrang 
kamala'biran-Na Puang Allataala, 
napasillo susi intan to kaminang masuli' 
allinna, malinnong susi kristal. 

121a to bettengna mengguririk 
makamban na majao, sangpulo dua 
babanganna, naampai too sangpulo 
dua malaeka'. Mesa' oi babangan diuki' 
oi mesa' sanganna to sangpulo dua 
pangrapuanna to-Israel. 

13 Tallu babanganna tingngo lako 
kadellekan, tallu tingngo tama 
kalambunan, tallu tingngo sau', na tallu 
tingngo re'. 

141a joo bettengna digaraga jao 
sangpulo dua batu ariri, na mesa' oi 
aririnna diuki' oi mesa' sanganna to 
sangpulo dua rasulu'-Na Anak Bembala'. 

15Ja joo malaeka' mpangkadaina' ntoe 
tekken bulawan pesuka' la nasukatanni 
joo kota, babanganna na bettengna. 

161a joo kota massulapa', pada landona 
na sangkahna. Nasuka'i joo malaeka' 
mpake tekken pesuka'na, anna duang 
sa'bu a'pa' ratuh kilometere' landona, 
pada too sangkahna, na pada too 
tandena. 

17 Nasuka' tooi to bettengna annan 
pulona metere' tandena. Ia to pesuka' 
napake, ia too napake tolino. 

18 Ta to bettengna intan digaraga, na ia 
to kotana bulawan matasak malinnong 
susi kaca. 

19 la to batu ariri bettengna dibelo-beloi 
sanda rupanna batu paramata, ia 
to batu ariri bungahna dibelo-beloi 
intan, mangpenduanna batu paramata 
nilam, mangpentallunna batu paramata 

yakut, mangpenna'pa'na batu paramata 
zamrud, 

20 mangpellimanna batu paramata 
baiduri sepah, mangpennannanna batu 
paramata delima, mangpempitunna 
batu paramata ratna cempaka, 
mangpengkaruanna batu paramata 
pirus, mangpengkaseranna batu 
paramata topas, mangpessangpulona 
batu paramata krisopras, 
mangpessangpulo mesanna batu 
paramata lazuardi, mangpessangpulo 
duanna jio mai batu paramata kecubung. 

211a joo sangpulo dua babangan 
sangpulo dua mutiara digaraga, simesa'- 
mesa' babangan mesa' mutiara digaraga. 
la to lalanna joo kota bulawan matasak 
digaraga, malinnong susi kaca pasillo. 

22 Te'da kukita Bola Puang Allataala lan, 
sanga ia to Puang Allataala to makuasa 
sola Anak Bembala' na ia bang una Bola 
Puang Allataala. 

23 Te'da naparallu naarrang allo sola 
bulan, sanga kamala'biran-Na Puang 
Allataala na Anak Bembala' nnarrangngi. 

24 Ta to katuoanna sininna bangsa lan 
lino naarrangngii, na ia to raja la mbawa 
kasugiranna mentama ntuu joo kota. 

25 Ta to babanganna titimbak tarruh 
bang siupuh allo, te'da nadisalli', nasaba' 
te'da ia disanga bongi Ian. 

26 Ta to kamala'biranna sola kasugiranna 
sininna bangsa la dibawa tama joo kota. 

27 Apa ia to apa carepa te'da lalo 
nawa'ding la mentama, susinna 
ia tompugauk apa mesirisan ba'tu 
mangnguraga. Ia to tau la mentama ia 
manda to tomangka diuki' sanganna lan 
Sura' Katuoan, sura'-Na Anak Bembala'. 
22 1 Na ia joo malaeka' mpakitanna' 

to sa'dan malinnong cumbillan 
susi kristal. Ia to wainna mangpatuo, 
lolong jio mai cadokkoan mala'bih-Na 
Puang Allataala na Anak Bembala', 

2 anna tarruh do' bata' lompo lan 
joo kota. Ia to patomalinna randanna 
joo sa'dan natuoi kaju mangpatuo, 
to sipessangpulo dua membua Ian 
sangtaun, pissen lan sangbulan. Ia to 
daunna napupejampi bangsa. 

3Te'da lalo ia to natampakki ropu Puang 
Allataala diampa' lan joo kota. Ia to 
cadokkoan mala'bih-Na Puang Allataala 
na Anak Bembala' la tatta' bang lan. Na 
ia to taun-Na la ssompai 

#sikita lindoi. Na ia to sangan-Na Puang 
la diuki' jio kidena. 

> Te'damo naparallu naarrang lampu 
ba'tu allo, nasaba' masiang tarruh bang 
ia, te'da disanga bongi. Puang Allataala 
la nnarrangngi. Ia tuu lako tau la 
mangparenta susi raja te'da cappa'na. 

6 Mangkada omi joo malaeka' lako 
aku' nakua, "Tongan tee kada mangka 
musa'ding, nawa'ding dikatappa'i. Puang 
Allataalamo mpangben Roh Allataala 
lako nabi, Iamo ssua malaeka'-Na Ia 
mpangpekitanni lako taun-Na apa to la 
jaji madoi'." 

7 Mangkadai Puang Isa nakua, 
"Ingaranni tee! La ratuna' madoi'! 
Masannang to tau nturu' pepasan-Na 
Puang Allataala lan tee sura'." 

8Ja tee aku' Yahya to mangka 
ssa'dingngi sola ngkita ngasanni tee. 

Ia tongkumangkamo ssa'dingngi sola 
ngkitai, suju'mo' jio olona la ssompai joo 
malaeka' to mangka mpakitanna'. 

9 Apa napangkadaina' nakua, "Danggi'! 
Danggi' sompana'! Puang Allataalara 
musompa! Sanga pada todisuariki' 
sola sile'tomu nabi na sininna tonturu' 


pepasan lan tee sura'. 

10 Anna mangkadapa nakua, "Danggi' 
mubuniananni to pepasan dipau jolo 
lan tee sura', nasaba' mandoppi'mo 
wattunna la nanii jaji ngasan. 

11 Ta to tompugauk bang kagajatan, 
ake' ia too napatarruh bangngi mpugauk 
kagajatan, ia to tocarepa, ake' too 
napatarruh bangngi ia ncarepai kalena, 
ia to tonturu' pakkaeloran-Na Puang 
Allataala ake' too napatarruh bangngi 
ia mpugaukki to pangkabudaian-Na 
Puang Allataala, ia to taun-Na Puang 
Allataala ake' too naputau tarruhhi 
Puang Allataala." 

1? Mangkada pole' omi Puang Isa nakua, 
"Ingaranni tee! La ratuna' madoi' mbenni 
assele' panggaukamna to tolino. 

13 Aku'mo pamulanna, Aku' toomo 
cappa'na. Aku'mo Puang mellao jiona 
mai ratu lako cappa'na." 

14Masannang ia to sininna tau mangka 
mpemaceroi pakean malandona, 
nadieloran mentama joo kota nnola 
babangan anna wa'ding kandei to bua 
kaju Katuoan. 

15 Apa ia to tau mpugauk bangngi to 
panggaukan gaja', susinna topangkita- 
kita, tomanggauk sala, topabuno, 

tossompa dewata, topangnguraga la 
kadanna, la panggaukanna, ia ngasan 
tee tau la saleanan jio mai joo kota. 

16 Mangkadai Puang Isa nakua, 

"Aku' Puang Isa, mangkamo kusua to 
malaeka'-Ku' la mpamanassai to sininna 
tee lako jamaa. Aku'mo bati'na Raja 
Daud. Aku'mo susi bintuin sulo bai to 
mangngarrang ke melambi'." 

17 Mangkadai Roh Allataala sola 
Tobotting Baine nakua, "Malemo kamu' 
mai!" Ia to tau ssa'dingngi tee, la 
mangkada todai nakua, "Male kamu' 
mai!" Inda-inda to mawakke, la maleri 
mai! Inda-inda to ngkadoangngii, la 
naalari joo wai mangpatuo to tangdialli. 

18 Aku' Yahya mpakainga' sininna to 
mpesa'dingngii tee pangpatujun-Na 
Puang Allataala lan tee sura' kukua, 
"Ianna den tau rrangnganni tee kada, 
la narangnganni too Puang Allataala to 
pangsessa napau tee sura'. 

19 Na ianna den tau nnalaii pira' to 
pangpatujun-Na Puang Allataala lan tee 
sura', la naalai tooi Puang Allataala to 
tawana bua kaju mangpatuo, na te'da 
naeloranni mari'pih lan kota-Na to napau 


tee sura. 

20 Mangkadami Puang Isa to mparatui 
tee kareba nakua, "Io! La madoi'mo' 
ratu!" Tongan Puang Isa! Ratumiki'! 

21 Dennaa upa' anna pangben 
barakka'-Na to Puang Isa lako sininna 
umma'-Na. 

